**པར་བསྐྲུན་གསལ་བཤད།**

ཕུན་ཚོགས་དཔལ་ལ་རོལ་བ་རྒྱལ་པོའི་སྲས། །

གོ་ཏམ་ལྷ་ཡིས་རྒྱལ་སྲིད་སྒྱུ་མའི་གྲོང་། །

སྙིང་པོ་མེད་གཟིགས་གདོད་མའི་རྒྱལ་ས་རུ། །

གཡོ་མེད་དམ་བཅས་གཤེགས་ཁྱོད་ཕྱག་གི་གནས། །

བཅོས་མིན་བབས་ཀྱི་གནས་ལུགས་དེ་ཁོ་ནའི། །

བསལ་བཞག་བྲལ་བ་གཉུག་མའི་གཤིས་རྟོགས་ཤིང་། །

ཀུན་རྫོབ་འཚང་གནད་རྟོལ་བའི་འོད་པོ་ཆེ། །

དབྱེར་མེད་དྲིན་ཅན་བླ་མས་བདག་ཡིད་སྐྱོངས། །

ཅེས་རང་སྣང་རིག་པའི་བླ་མ་ལ་མོས་གདུང་སྙིང་ནས་དད་པའི་བསྟོད་དབྱངས་མཆོད་པའི་ཕྲེང་བས་མདུན་བསུས་ཏེ། སྐབས་འདིར་གླེང་བར་བྱ་བ་ནི། མཁས་དང་གྲུབ་པའི་བདག་ཉིད་འབྲི་གུང་ལམ་མཁྱེན་རྒྱལ་པོ་རིན་པོ་ཆེ་མཆོག་ངེས་མེད་ཀྱི་ས་ཕྱོགས་གང་དུ་ཕེབས་ཀྱང་བཀའ་བརྒྱུད་ཀྱི་བསྟན་པ་རིན་པོ་ཆེ་ཐུགས་ལ་བཅངས་ཏེ་རྣམ་ཐར་དང་། ལོ་རྒྱུས། རྣམ་བཤད། ཆོ་ག་སྒྲུབ་ཕྲིན། དབང་བཤད། དམངས་ཁྲོད་གནའ་བོའི་སྲོལ་རྒྱུན་སོགས་དེང་སང་དེས་འོང་དེས་ཆོག ཕྱོགས་སུ་ཉེ་བའི་དུས་འཕྲང་གི་སོ་མཚམས་འདིར་འཐོར་བ་བསྡུས། གབ་པ་མངོན་དུ་ཕྱུང་། ཆད་ལྷག་ཁ་སྐོང་འཇུག་བདེ་བ་ལམ་པོ་ཆེ་ལྟ་བུའི་འཆད་རྩོམ་ཅི་རིགས་གནང་བ་དེ་དག་ཕྱོགས་གཅིག་ཏུ་གསུང་འབུམ་སྒྲིག་ཐུབ་ན་ཞེས་གཞིས་བྱེས་གང་ས་ནས་དོན་གཉེར་དང་འདུན་པ་ཅན་རྣམས་ཀྱིས་ཡང་ཡང་ནན་བསྐུལ་གནང་བ་དང་། བདག་ཀྱང་བགྲང་བྱ་བཅུ་ཕྲག་གཅིག་ལྷག་མགོན་པོ་གང་གི་ཉེ་གནས་སུ་མཆིས་ཤིང་ཟབ་གསང་གསུང་གི་བདུད་རྩི་མྱོང་བའི་སྐལ་བ་མི་དམན་པའི་ཉེར་ལེན་ལ་བརྟེན་ནས་དེ་ལྟར་བྱ་བའི་ཁུར་པོ་ཆེ་བདག་གིས་ཁུར་བར་འོས་སོ་སྙམ་པའི་བསམ་པ་རྣམ་པར་དག་པ་རྒྱ་སྟག་ཁྲ་བོའི་ངར་སྐད་ལྟ་བུས་ཁོག་ཕུབ།

ཆོས་ཕྱོགས་ཀྱི་དགེ་ལས་སུ་རློམས་ཀྱང་བསྟན་དང་དེར་འཛིན་འཁོར་ལོ་གསུམ་གྱི་བྱ་བ་ལ་ཉམས་གསོས་སུ་ཕན་པར་དགེ་བའི་ངོ་བོར་མ་སྨིན་ཞིང་། བསྟན་སེལ་སྡེ་འཁྲུགས་ནང་དམེའི་རྐྱེན་དུ་གྱུར་ན་ཆོས་བཞིན་མ་ཡིན་པའི་གནས་སུ་འགྱུར་བས་དེ་རིགས་ཀྱི་འཐབ་བཀྲོལ་ལས་གྲོོལ་ཞིང་དུས་སུ་སྨིན་པའི་ཉེར་མཁོའི་རྩི་སྨན་ལྟར་གྱུར་འདུག་པའི་རྒྱུ་མཚན་དང་།

གོང་མ་གོང་མས་བཞག་པའི་མཚན་སྙན་གྱི་རྒྱུན་སྣེ་ཁུར་ནས་ལམ་སྣ་བསྟན་པ་ཙམ་མ་ཡིན་པར་ཐོས་པའི་ཚེ་པི་ཝང་ལྟར་སྙན་ཞིང་འཇེབས་པ། བསམ་པའི་ཚེ་བདུད་རྩི་ལྟར་རོ་མངར་བ། སྒོམ་པའི་ཚེ་རྩི་སྨན་ལྟར་ཉམས་ལ་ཕན་པ་གསར་རྙིང་གི་གདམས་པ་འདི་འདྲ་ཡོད་བཞིན་པ་ལ་སྣང་མེད་དུ་ཤོར་ན་ཕྱིས་ནས་འགྱོད་གདུང་གི་གནས་སུ་འགྱུར་ངེས་པ་དང་།

གསར་རྙིང་མཁན་སྤྲུལ་སྐྱེས་ཆེན་དུ་མས། རིགས་པའི་ལམ་ནས་གང་གི་གསུང་རྩོམ་ཁག་ལ་གསན་གཟིགས་གནང་སྐབས། ཡིད་ཆེས་ཁུངས་ལུང་གི་རྒྱུ་མཚན་མན་ངག་དང་ལྡན་པར་ངེས་རྙེད་ཀྱིས་བསྔགས་པའི་མེ་ཏོག་དང་། མཁོ་དགོས་ཀྱི་དབུགས་དབྱུང་བཅས་དངོས་རྒྱུད་གཉིས་ནས་བདག་གི་རྣ་བར་ལོ་མང་སོན་པའི་རྒྱུ་རྐྱེན་དུ་མས་ད་ལན་གསུང་རྩོམ་ཡོངས་རྫོགས་དེབ་ཕྲེང་གི་བསྟར་ལ་རིམ་བཞིན་རྒྱུས་ཏེ་རྒྱལ་བ་དགྱེས་པའི་མཆོད་སྤྲིན་བླ་མེད་དུ་འགྱུར་བའི་ཕྱིར་དང་། དོན་གཉེར་ཅན་རྣམས་ཀྱི་ཐུགས་འདོད་ཡོངས་སུ་སྐོང་སླད་དངོས་གཞིའི་སྦྱོར་བ་རྣམ་དག་རུས་སྦལ་རྒྱ་བོའི་ནུར་འགྲོས་ལྟ་བུས་འཇུག་ཡོངས་སུ་འགྲུབ་པར་བྱ་བ་དང་།

དེ་ལྟར་བསམ་སྦྱོར་རྣམ་པར་དག་པའི་ལམ་ནས་སྦྱོར་བ་དང་དངོས་གཞིས་བསྒྲུབས་པའི་རྣམ་དཀར་དགེ་ཚོགས་ཀྱི་རྒྱ་མཚོ་ཆེན་པོ་འདིས། ལུང་རྟོགས་བསྟན་པའི་གདུགས་དཀར་སྲིད་ཞིའི་བླ་རུ་ཟུམ་པ་མེད་པ་མངོན་པར་མཐོ་ཞིང་། དེ་འཛིན་འདུས་པའི་སྡེ་རྣམས་བཤད་བསྒྲུབ་ལས་གསུམ་གྱི་བྱ་བར་ཐུགས་གཞོལ་བ་དང་། དེ་མཐུས་འཇིག་རྟེན་མཐའ་དབུས་ཀུན་ཏུ་ནད་མུག་མཚོན་འཁྲུགས་འབྱུང་བཞིའི་འཇིགས་པ་ཞི་ཞིང་། བདེ་སྐྱིད་ཀྱི་དཔལ་དམ་པས་ཉེ་བར་འཚོ་བའི་སྨོན་ལམ་རྣམ་པར་དག་པ་གངས་སེང་དཀར་མོའི་འགྱིང་སྟབས་ལྟ་བུས་མཚམས་སྦྱར་བ་དང་བཅས། འབྲི་བན་མཁན་མིང་པ་དཔང་བསྟན་འཛིན་ཉི་མས་ཐ་སྐར་ཟླ་བའི་དཀར་ཕྱོགས་ཀྱི་རྒྱལ་བ་དང་པོ་ལྷག་མཚམས་ཀྱི་འགྲུབ་སྦྱོར་བཟང་པོར། རྒྱལ་བ་འབྲི་གུང་པའི་བྱེས་ཀྱི་གདན་ས་བྱང་ཆུབ་གླིང་དུ་ཤར་མར་བྲིས། དགེ་ལེགས་འཕེལ།

**༑ འབྲི་གུང་ལམ་མཁྱེན་རྒྱལ་པོ་རིན་པོ་ཆེའི་སྐུ་ཚེའི་མཛད་རྣམ་རག་བསྡུས་དད་པའི་སྐྱ་རེངས།**

འགྲོ་བའི་དེད་དཔོན་ཐུབ་དབང་ལྷ་ཡི་ལྷ། །

 འགྲོ་བའི་མུན་སེལ་འཕགས་བོད་པན་གྲུབ་ཚོགས། །

འགྲོ་བའི་གཉེན་གྱུར་བཀའ་བརྒྱུད་ཡབ་སྲས་ནས། །

འགྲོ་བའི་དཔལ་དུ་རིམ་རྒྱུད་གཙུག་ན་རྒྱལ། །

ཅེས་མཆོད་པར་བརྗོད་པས་མདུན་བསུས་ཏེ་སྐབས་འདིར། མཆོག་སྤྲུལ་འབྲི་གུང་ལམ་མཁྱེན་རྒྱལ་པོའི་རིན་པོ་ཆེའི་མཛད་རྣམ་དངོས་མཐོང་དུ་གྲགས་པ་མདོ་ཙམ་གླེང་བར་བྱ་བ་ལ།

དང་པོ་དམ་པའི་སྐྱེས་བུ་རྣམས་ཀྱི་ལུང་གིས་ཟིན་པའི་ཚུལ་དང༌། གཉིས་པ་ལོ་རྒྱུས་ཀྱི་རིམ་པའོ། །དང་པོ།

ལུང་དུ་གྲགས་ཚད་ལུང་མ་ཡིན། །ཚད་མས་གྲུབ་པ་དེ་ལུང་ཡིན། །ཞེས་གསུངས་པ་ལྟར། སྐྱེས་བུ་ཚད་མར་སྒྲུབ་བྱེད་ལུང་རིགས་ཚད་མ་མེད་ན་ཐབས་བྱུས་འདོད་དབང་སྣ་ཚོགས་ཀྱིས་བསྒྲུབ་པར་བྱས་པས་ཚད་མར་ག་ལ་འགྱུར།

སྐྱེས་བུ་ཚད་མ་ནི། ཚད་མར་གྱུར་པ་འགྲོ་ལ་ཕན་བཞེད་པ། ཅེས་གསུངས་པ་ལྟར་ཚད་མར་གྱུར་པའི་སྐྱེས་བུ་ཡིན་པའི་ཚུལ། ཡར་རྗེ་ཨོ་རྒྱན་གླིང་པས་གཏེར་ནས་བཞེས་པའི་རྒྱལ་པོ་བཀའ་ཐང་ལས། ཤཀྱའི་ཞིང་ཁམས་བྱང་ཕྱོགས་ཁམས་ཞེས་ན༔ གསང་སྔགས་ཐེག་ཆེན་སྤྱོད་པའི་རྣལ་འབྱོར་པ༔ སྔགས་ཀྱི་བདག་པོ་རྒྱལ་བུ་ཞེས་བྱ་འབྱུང་༔ དེ་ནས་འཕོས་ཏེ་སྤྱོད་པ་རླབས་ཆེན་མཛད༔ ཅེས་གསུངས་པ་དང༌། དགོངས་འདུས་ལུང་བསྟན་བཀའ་རྒྱ་མ་ལས། མ་འོངས་འཇུག་ཏུ་དུས་ཀྱི་མཐར་ལྷུང་ཚེ༔ ཁྱོད་ནི་བྱང་ཁམས་སྐྱོང་བའི་རྣལ་འབྱོར་པ༔ མི་ཡི་སེང་གེ་ཤེས་རབ་སྟོབས་དང་ལྡན༔ ཆ་ལུགས་མ་ངེས་ཅི་ཡང་སྟོན་བྱེད་ཅིང༔ བསྟན་པའི་སྲོག་འཛིན་རྒྱལ་གྱི་མིང་ཅན་འབྱུང་༔ གདུག་པ་འདུལ་ཞིང་འགྲོ་བ་དཔག་མེད་འདྲེན༔ ཞེས་གསལ་བ་དང༌། ཡང་འབྲི་གཏེར་འོད་གསལ་རྡོ་རྗེའི་གཏེར་ལུང་ལས། ཡུལ་ལྷ་ཟླ་རྒྱལ་མཐོན་པོའི་ཕྱོགས་ཉེ་ཆར༔ གླིང་གི་རིགས་རུས་བྱང་གླིང་མར་གད་ཐང་༔ རྒོད་ལྡེམ་སྤྲུལ་པ་དགོངས་པའི་ཀློང་མཛོད་ཅན༔ ཉམས་བླང་སྨིན་གྲོལ་འགྲོ་བ་ཆོས་ལ་བསྒྱུར༔ རིགས་ཀྱི་བུ་ཡི་ཆོས་སྲས་སྒྲོན་མེ་འབྱུང༔ ཞེས་གསུངས་པའི་དོན་རྣམས་མདོ་ཙམ་བསྙད་ན།

**ཤཱཀྱའི་ཞིང་ཁམས་བྱང་ཕྱོགས་ཁམས་ཞེས་ན༔** ཞེས་གསུངས་པ་ནི།

བདག་ཅག་གི་སྟོན་པ་ཤཱཀྱ་ཐུབ་པའི་འདུལ་ཞིང་དུ་གྱུར་པའི་བོད་ཆོས་ལྡན་གྱི་ཞིང་ཁམས་བྱང་འབྲོག་གི་ཕྱོགས་ཁམས་ནང་ཆེན་འབྲོང་སྨད་ཞེས་པའི་གནས་ཡུལ་ན།

**གསང་སྔགས་ཐེག་ཆེན་སྤྱོད་པའི་རྣལ་འབྱོར་པ༔** ཞེས་པ་ནི།

སྤྱིར་ཐེག་ཆེན་ལའང་རྣམ་པ་གཉིས་ལས་དམ་པ་འདི་ཉིད་གསང་སྔགས་རྡོ་རྗེ་ཐེག་པའི་ཕྱོགས་ལ་མོས་དད་ཆེ་བ་དང་ལྷག་པར་ཟབ་གསལ་ལྷན་སྐྱེ་གནས་ལུགས་ཕྱག་རྒྱ་ཆེན་པོ་དང་འོད་གསལ་རྫོགས་པ་ཆེན་པོའི་ཆོས་སྐོར་ལ་མི་ཕྱེད་པའི་དག་སྣང་མོས་གུས་ཆེ་བས་དེ་ཕྱིར་གསང་སྔགས་ཐེག་པ་ཆེན་པོ་ལ་ལོངས་སྤྱོད་པའི་རྣལ་འབྱོར་གྱི་རིགས་སུ་གཏོགས་པ་ཞེས་བདེན་པའི་ཐ་ཚིག་དང༌།

**སྔགས་ཀྱི་བདག་པོ་རྒྱལ་བུ་ཞེས་བྱ་འབྱུང་༔** ཞེས་པ་ནི།

འབྲི་གཏེར་འོད་གསལ་རྡོ་རྗེས་གསང་སྔགས་གཏེར་གྱི་ཆོས་བདག་ཏུ་མངའ་གསོལ་བ་དང་ཟབ་མོ་སྔགས་ཀྱི་རྒྱུད་ལུང་མན་ངག་ལ་གཞན་ལས་གོ་རྟོགས་གཏིང་ཟབ་དང་དཀའ་ཚེགས་དེ་ཙམ་མི་དགོས་པ་མཁྱེན་རྒྱ་ཡངས་པས་ན་སྔགས་ཀྱི་བདག་པོ་ཞེས་རང་བཞིན་བརྗོད་པ་དང༌།

**རྒྱལ་བུ་ཞེས་བྱ་འབྱུང༌།** ཞེས་པ་ནི།

ཆུང་ངུའི་སྐབས་ཨ་རྦོ་རྒྱལ་བུ་ཞུ་བ་མཚན་དེ་རང་དངོས་སུ་གསལ་བས་ཐུན་མོང་དངོས་བྱུང་གི་བདེན་ཚིག་འདི་ལ་མ་བཅོས་སོར་བཞགས་སུ་འཇོག་པ་ལས་འགྲེལ་བཤད་མ་དགོས།

**དེ་ནས་འཕོས་ཏེ་སྤྱོད་པ་རླབས་ཆེན་མཛད༔** ཞེས་པ་ནི།

དེ་ནས་ཏེ་མི་མཇེད་ཀྱི་ཞིང་འདི་ནས་འཕོས་ཏེ་མཚམས་རྫོགས་པ་མ་ཡིན་པར་སླར་ཡང་མ་འོངས་སྐྱེ་འགྲོའི་དོན་ལ་སྤྱོད་པ་རླབས་ཆེན་མཛད་དོ་ཞེས་འདི་ཙམ་མིན་པ་འབྱུང་འགྱུར་ལ་ཡང་ལུང་བསྟན་པར་མཛད་པ་ནི་ཐམས་ཅད་མཁྱེན་པའི་ཡུལ་དུ་གྱུར་པ་ལས་ཚུར་མཐོང་གིས་བློས་འགྲེལ་བརྗོད་དཀའ་བའི་རིགས་སུ་གནས་སོ།

**མ་འོངས་མཇུག་ཏུ་དུས་ཀྱི་མཐར་ལྷུང་ཚེ༔** ཞེས་པ་ནི།

མ་འོངས་མཇུག་ཏུ་ནད་མཚོན་མུ་གེའི་སྐྱེ་འགྲོ་དམྱལ་ཐག་གཅོད་པའི་དུས་ཀྱི་མཐར་ལྷུང་ཚེ་ཞེས་དང༌།

**ཁྱོད་ནི་བྱང་ཁམས་སྐྱོང་བའི་རྣལ་འབྱོར་པ༔**

**ཁྱོད་ནི་བྱང་ཁམས་སྐྱོང་བའི༌།** ཞེས་པ་ནི།

རྒྱལ་སྲས་ཁྱོད་ནི་བོད་བྱང་འབྲོག་གི་ཕྱོགས་མདོ་ཁམས་ནང་ཆེན་འབྲོང་སྨད་ཀྱི་ལུགས་གཉིས་སྐྱོང་བའི་མི་རྗེ་ཡིན་པ་དང༌།

**རྣལ་འབྱོར་པ།** ཞེས་པ་ནི། རྒྱུན་དུ་རང་སེམས་རིག་སྟོང་རྣལ་མའི་དོན་ལ་མི་ལྷོད་པའི་རྣལ་འབྱོར་གྱི་གྲགས་སུ་ཅི་ལ་མིན། དེ་ཡང་ཡོངས་རྫོགས་བསྟན་པའི་སྲོག་ཤིང་ཁུ་ནུ་བླ་མ་བསྟན་འཛིན་རྒྱལ་མཚན་མདུན་ནས་ཚིག་གསུམ་གནད་བརྡེག་ཞུས་སྐབས༌། ཁོང་གིས་ཁྱོད་ཀྱིས་ཚིག་གསུམ་གནད་བརྡེག་གི་བཤད་ཁྲིད་མཛོད་ཅིག་ཅེས་དབུགས་དབྱུངས་གཟེངས་བསྟོད་ཀྱིས་མངའ་གསོལ་གནང་བ་དང༌།

ཁྱོད་ནི་ཞེས་པའི་ནི་སྒྲས། བོད་བྱང་འབྲོག་ཙམ་མིན་པ་འཛམ་གླིང་ཤར་ནུབ་གང་སར་བསྟན་འགྲོའི་མཛད་བཟང་སྐྱོང་བཞིན་པ་ལ་རྗེས་སུ་དཔག་གོ །

**མི་ཡི་སེང་གེ་ཤེས་རབ་སྟོབས་དང་ལྡན༔** **མི་ཡི་སེང་གེ** །ཞེས་པ་ནི།

རིག་དྭགས་ཀྱི་རྒྱལ་པོ་སེང་གེ་དེ་བཞིན། ཕོ་རྩལ་སྣ་དགུ་འཛོམས་པའི་མི་ཡི་ནང་ནས་སེང་གེ་ལྟ་བུ་གཟི་བརྗིད་དང་ལྡན་པ་འཇིག་རྟེན་མིག་ཡོད་ཀུན་གྱི་ཐུན་མོང་གིས་མཇལ་བ་འདི་ལ་རྒྱས་སྤྲོས་མ་དགོས་སོ།

**ཤེས་རབ་སྟོབས་དང་ལྡན།** ཞེས་པ་ནི།

སྦྱང་སྟོབས་ཙམ་མིན་པ་སྐྱེས་སྟོབས་ཀྱི་ཤེས་རབ་འཆད་རྩོམ་སོགས་ཐུན་མོང་དང་ཐུན་མིན་ཕྱག་རྫོགས་ཀྱི་ལྟ་གྲུབ་གཉུག་མའི་གཤིས་གཅིག་ཐོག་ཏུ་འབེབས་པའི་ཤེས་རབ་ཀྱི་རྩལ་སྒོ་འགགས་མེད་ཀྱིས་བཀྲལ་ཞིང་མི་འཇིགས་པའི་སྟོབས་དང་ལྡན་པའི་སྤོབས་པ་ཡང་མངའ། དེ་ཡང་ཀུན་གྱིས་གཙུག་ཏུ་བཀུར་བའི་དིལ་མགོ་མཁྱེན་བརྩེ་རིན་པོ་ཆེས་མཁས་པ་ཆེན་པོ་ཞེས་ཞལ་རྩེད་ཀྱི་ཚུལ་དུ་གསུངས་པ་དང༌།

**ཆ་ལུགས་མ་ངེས་ཅི་ཡང་སྟོན་བྱེད་ཅིང༔** ཞེས་པ་ནི།

བསྟན་འགྲོའི་དོན་ལ་མཛད་པ་བསྐྱང་ཚུལ་ནི། ཆ་ལུགས་མ་ངེས་ཅི་ཡང་སྟོན་པའི་སྒོ་ནས་དང་པོ་གདན་ས་ལྷོ་ལུང་དཀར་དགོན་གྱི་གྲྭ་སར་བཞུགས་ཏེ་གྲྭ་པ་གནང༌། དེ་རྗེས་ཡབ་རྗེ་དམ་པ་སྐུ་གཤེགས་རྗེས་འབྲོང་པ་སྨད་མའི་བེ་ཧུ་འམ་ས་སྐྱོང་གི་རྗེ་བོ་གནང་བས་མི་དཔོན་གྱི་ཚུལ་དང༌།

སྐབས་དེར་ཀ་བཀྲ་ཤིས་དགོན་གྱི་མཆོག་སྤྲུལ་ཕྲིན་ལས་རྒྱ་མཚོའི་ཡང་སྲིད་དུ་འབྲི་གུང་སྐྱབས་མགོན་ཞི་བའི་བློ་གྲོས་ཀྱི་ངོས་འཛིན་གནང་བས་བླ་མ་འམ་སྤྲུལ་སྐུའི་ཚུལ་དང༌། དེ་རྗེས་དུས་ཀྱི་འཕོ་འགྱུར་ལ་རྟེན་འཕགས་ཡུལ་སྦིར་གཞིས་ཆགས་བལ་ལས་ཚོགས་པའི་དབུ་འཛིན། བོད་གཞུང་ནང་སྲིད་ལས་ཁུང་གི་རྒན་དྲུང་སོགས་གནང་སྐབས་མི་སྐྱའི་ཚུལ་དང༌།

དེ་རྗེས་འབྲི་གུང་སྐྱབས་མགོན་དཀོན་མཆོག་བསྟན་འཛིན་ཀུན་བཟང་འཕྲིན་ལས་ལྷུན་གྲུབ་མཆོག་གི་དགོངས་པ་བཞིན་སླར་ཡང་དམར་སེར་ངུར་སྨྲིག་གི་ན་བཟའ་བགོས་ཏེ་བསྟན་འགྲོའི་དོན་ལ་ཞབས་ཞུས་དང་འབྲེལ་སྐྱབས་མགོན་རིན་པོ་ཆེས་ཆེ་མཐོང་གི་སྐུ་ཡོན་ལ་གཞིག་ཏེ་འབྲི་གུང་ལམ་མཁྱེན་པའི་མཚན་གྱི་ཅོད་པན་གསོལ་བ་བཅས་ད་བར་གནང་བཞིན་སོགས་ཆ་ལུགས་མ་ངེས་སྣ་ཚོགས་སྟོན་པར་བྱེད་པའི་ལོ་རྒྱུས་ལུང་དོན་ལྟར་ཡོངས་སུ་གྲགས་ཅིང་གསལ་བའོ།

**བསྟན་པའི་སྲོག་འཛིན།** ཞེས་པ་ནི།

གངས་ལྗོངས་དུས་ཀྱི་འཕོ་འགྱུར་དུས་ཚོད་གཉེན་འཕྲང་ཆེ་བའི་དུས་སྐབས་དེར་བསྟན་པའི་མེ་རོ་སླར་གསོའི་སྐབས་རྟེན་གཞི་འཕགས་ཡུལ་བྱང་ཆུབ་གླིང་ས་ཆ་གསར་ཉོས་དང་དེ་རྗེས་སྨད་མདོ་ཁམས་ནས་སྟོད་གངས་རིའི་བར་འབྲི་དགོན་ཡོངས་ལ་འཚམས་འདྲི་དང་འབྲི་གུང་སྐྱབས་མགོན་རིན་པོ་ཆེའི་བཀའ་སློབ་དྲིལ་བསྒྲགས་དང་དབང་ལུང་འཆད་སྤེལ་ཆོ་ག་དབྱངས་རོལ་བཅས་ལྷོ་མགར་གཉིས་གཙོ་བོར་གྱུར་པའི་དགོན་པ་ཁག་ལ་སྐུ་ངལ་ཁྱད་བསད་ཀྱིས་གནང་བས་བསྟན་པའི་སྲོག་འཛིན་གྱི་སྐྱེས་བུ་མ་ཡིན་པ་སྙོན་སུས་ཕོད། དེ་ཙམ་མ་ཟད་འཕགས་ཡུལ་དུ་སྔ་འགྱུར་རྙིང་མའི་གདན་ས་རྡོ་རྗེའི་བྲག་སླར་གསོའི་མཐུན་སྦྱོར་རྨང་གཞི་གནང་བ་དང༌།

 **རྒྱལ་གྱི་མིང་ཅན་འབྱུང༌།** ཞེས་པ་ནི།

སྐུ་ན་ཆུང་ངུའི་སྐབས་ཤ་དཀར་ལ་རྒྱག་རིས་ཞིག་ཡོད་པས་ཀུན་གྱིས་རྒྱལ་པོ་ཧཱ་ཤང་འདྲ་བོ་འདུག་ཞེས་བརྗོད་ནས་མཚན་ལ་རང་བཞིན་གྱིས་རྒྱལ་པོར་ཆགས་པ་ལས་རང་འདོད་གྱིས་བཏགས་པ་མིན་ཕྱིར་རྒྱལ་གྱི་མིང་ཅན་འབྱུང་ཞེས་པ་ནི་རང་བཞིན་དངོས་བྱུང་གི་ཆོས་ཉིད་རེད།

འདི་ལ་འགའ་ཞིག་གིས་ཁོང་ནང་ཆེན་རྒྱལ་པོ་མིན་པ་ལ་ཡིན་ཚུལ་བྱེད་དམིགས་ཀྱིས་བཏགས་ཡོད་ལུགས་བསྒྲགས་གཏམ་བརྗོད་རུང༌། ཁོང་ནི་ཕ་ཡུལ་ནང་ཆེན་འབྲོང་སྨད་དང༌། མཚན་ལ་རྒྱལ་པོ་ཞུ་བས་དེ་ཕྱིར་ནང་ཆེན་རྒྱལ་པོ་ཞེས་ཀུན་གྱིས་འབོད་པ་དེ་རེད། དཔེར་ན། སྨྲ་བ་པོ་ཁྱོད་ཀྱི་ཕ་ཡུལ་ནང་ཆེན་དང༌། མཚན་ལ་དམ་ཆོས་ཞེས་བརྗོད་ན། ནང་ཆེན་དམ་ཆོས་ཞེས་བརྗོད་ཆོག་དམ། ཆོག་ཟེར་ན། ག་ལ་ཆོག །ཁྱོད་ལས་ནང་ཆེན་དམ་ཆོས་གཞན་ཡོད་པའི་ཕྱིར། ཁྱོད་ཀྱིས་ནང་ཆེན་མིང་ཁུར་ག་ལ་ཆོག་ཟེར་ན་ཅི་སྨྲ། གཞན་ཡང་ཁོང་ཉིད་འཕགས་ཡུལ་དུ་འབྱོར་སྐབས་དགེ་ལྡན་སེ་ར་དགོན་པའི་སྒོམ་སྡེ་ཁ་
མཚན་གྱིས་ནང་ཆེན་རྒྱལ་པོ་བྱོན་འདུག་ལུགས་ཀྱིས་འཚམས་འདྲི་གནས་ཕྲིན་འབྱོར་བས། ཁོང་གིས་ཕྲན་ནང་ཆེན་རྒྱལ་པོ་མིན་ལུགས་ཀྱིས་འབྱོར་ལན་བཏང་གནང་འདུག་པས་སེར་དགོན་སྒོམ་སྡེ་ཁག་མཚན་ལ་དྲིས་ན་ཐེ་ཚོམ་གཅོད་པའི་ལེན་རྙེད་ཐུབ་པ་དང༌། གཞན་རྒྱ་བོད་ཡིག་ཚང་གང་ལའང་ཁོང་ནང་ཆེན་རྒྱལ་པོ་ཡིན་ཞེས་འགྲེལ་བརྗོད་གནང་མེད་པ་དང༌། ཕྱི་ཕྱོགས་མི་སྣས་མི་དེའི་ཕ་ཡུལ་དང་འབྱུང་ཁུངས་ལ་གཞིག་ཏེ་དེ་ལྟར་རང་བཞིན་བརྗོད་པ་ལ་འདི་ལྟར།

ཡུལ་མིང་རང་བཞིན་གཞན་གྱིས་བརྗོད། །

དེ་ལ་སྒྲོ་འདོགས་དེ་སྐད་འཛེར། །

བློ་ཆུང་རི་བོང་གནམ་སྡེབས་ཀྱི། །

དོགས་ཏེ་རྒྱུགས་པས་ཅི་ཞིག་ཕན། །

ཞེས་ཀྱང་སྨྲས་སོ།

**གདུག་པ་འདུལ་ཞིང་འགྲོ་བ་དཔག་མེད་འདྲེན**༔

**གདུགས་པ་འདུལ་ཞིང༌།** ཞེས་པ་ནི། ཕས་རྒོལ་གྱི་རིགས་དང༌། ནད་གདོན་བར་ཆད་ཀྱི་འཇིགས་པ་བསལ་བ་དང༌། དྲིན་ལན་ལོག་མཇལ་བསམ་ངན་སྦྱོར་རྩུབ་ཁ་མཆུ་ངན་སྨྲས་གདུག་པའི་རིགས་ལ་རང་བཞིན་གྱིས་བདེན་དོན་མངོན་གྱུར་གཡུལ་ལས་རྒྱལ་ཏེ་མཐོང་ཆོས་མྱོང་གྱུར་གྱིས་རང་རྟགས་ཐད་དཀར་དོད་པ་ནི་གདུག་པ་རང་བཞིན་གྱིས་འདུལ་བ་དང༌།

**འགྲོ་བ་དཔག་མེད་འདྲེན**། ཞེས་པ་ནི།

དེང་གི་ཆར་ལས་སྨོན་རྟེན་འབྲེལ་གྱི་ཉེར་ལེན་ལ་རྟེན་འཛམ་གླིང་ཤར་ནུབ་གང་སར་འགྲོ་བ་དཔག་ཏུ་མེད་པ་ལ་ཐར་འདོད་ཀྱི་རེ་བ་བསྐོང་ཞིང་ལམ་བཟང་པོ་བྱང་ཆུབ་ཀྱི་ཕྱོགས་སུ་འདྲེན་པར་ས་བོན་འདེབས་པའི་དེད་་དཔོན་བཞིན་དུ་གྱུར་པ་ཉིད་དོ།

**ཡུལལྷ་ཟླ་རྒྱལ་མཐོན་པོའི་ཕྱོགས་ཉེ་ཆར།** ཞེས་པ་ནི།

བོད་མདོ་ཁམས་ཀྱི་ཡུལ་ལྷ་ཟླ་རྒྱལ་ཅེས་རྗེའི་མགུར་ལྷ་བཅུ་གསུམ་གྲས་ཁམས་ཀྱི་བྱ་ཐུར་རམ་ཡུལ་སྐད་དུ་རྫ་རྒྱལ་ཞེས་འབོད་པའི་ཡུལ་ལྷ་དེ་དང༌། ལྕི་གཞུང་ནང་ཆེན་འབྲོང་པའི་ཡུལ་ལྷ་ལྡོང་འབྲོང་པའི་རྒྱབ་རི་རོག་རྒྱང་མཐོན་པོའི་ཕྱོགས་ཉེ་ཆར།

**གླིང་གི་རིགས་རུས་**ཞེས་པ་ནི། བོད་མིའུ་གདུང་དྲུག་གི་ཡ་རྒྱལ་གླིང་གི་རིགས་རུས་ཆེ་རྒྱུད་སྨུག་པོ་ལྡོང་རིགས་སུ་སྐུ་འཁྲུངས་པ་དང༌།

**བྱང་གླིང་མརྒད་ཐང༌།** ཞེས་པ་ནི།

འཁྲུངས་པའི་ཡུལ་ཡང་བྱང་གླིང་ཞེས་བོད་ཁམས་བྱང་འབྲོག་དུག་ཚེར་ནགས་ཚལ་གྱིས་དབེན་པའི་སྤང་ལྗོངས་རྩི་སྨན་སྣ་ཚོགས་བཀྲ་བའི་མ་རྒད་ལྟ་བུ་སྤང་ཐང་གི་ཡུལ་ལྗོངས་དེ་ལ་བྱང་ལྕི་གཞུང་ཞེས་ཀུན་གྱིས་འབོད་པ་དེ་ཡིན།

**རྒོད་ལྡེམ་སྤྲུལ་པ་དགོངས་པའི་ཀློང་མཛོད་ཅན།** ཞེས་པ་ནི།

སྤྲུལ་པའི་གཏེར་ཆེན་རིག་འཛིན་རྒོད་ལྡེམ་ཅན་གྱི་རྣམ་འཕྲུལ་དུ་བསྔགས་པ་དང༌། ཐེག་མཆོག་གསང་བའི་གནད་དགོངས་པའི་ཀློང་མཛོད་གཞི་དབྱིངས་སུ་མངའ་བ་མ་ཟད། ཚུར་མཐོང་མཛོད་པུ་ལ་ཤ་ཚུགས་འབུར་དོད་སྨེ་བ་ཅན་དང༌།

**ཉམས་བླངས་སྨིན་གྲོལ་འགྲོ་བ་ཆོས་ལ་བསྒྱུར༌།** ཞེས་པ་ནི།

ཆོས་རྗེ་གཏེར་སྟོན་མཆོག་གིས་གཏེར་ནས་བཞེས་པའི་སྒྲོལ་མ་དམར་མོའི་གཏེར་བདག་ཏུ་མངའ་གསོལ་ཞིང་ཟབ་ཆོས་དེའི་ཉམས་སུ་བླངས་ཚུལ་སྨིན་གྲོལ་གྱི་གདམས་པ་རྣམས་གཏད་ཅིང་མ་འོངས་གདུལ་བྱའི་འགྲོ་བ་རྣམས་ཆོས་ལ་བློ་བསྒྱུར་ཏེ་འཛམ་གླིང་ཡུལ་གྲུ་ཀུན་ལ་དར་བའི་ཟབ་ཆོས་སྒྲོལ་དམར་གྱི་སྙན་པ་དེ་དམ་པ་འདི་ཉིད་ཀྱིས་ཐུགས་ཀློང་ནས་འབྲི་གུང་པ་སྐྱེ་བུ་ཆེ་ཕྲ་དུ་མ་ཞིག་ལ་བསྩལ་བའི་རྒྱུ་རྐྱེན་གྱི་རྟེན་འབྲེལ་ལས་འོང་བ་ཞིག་ལས་གཞན་ག་ལ་ཡིན།

**རིགས་ཀྱི་བུ་ཡི་ཆོས་སྲས་སྒྲོ་མེ་འབྱུང༌།** ཞེས་གསུངས་པ་ནི།

ཨོ་རྒྱན་སངས་རྒྱས་གཉིས་པས་ཆོས་རྗེ་གཏེར་སྟོན་རིགས་ཀྱི་བུ་ཡི་ཆོས་སྲས་སམ་ཆོས་བདག་ཏུ་མ་འོངས་སྙིགས་དུས་མུན་པའི་ནང་དུ་སྒྲོན་མེ་ལྟ་བུ་འབྱུང་ཞེས་གདམས་པ་མཛད་པ་ཡིན་ནོ།

ལུང་འདི་རྣམས་རྟོག་གེའི་རིགས་པ་དང་ཐ་སྙད་སྡེབ་སྦྱོར་ཚིག་གིས་མ་དཀྲུག་པ་ཚད་མའི་
བཀའ་ལུང་བཅོས་སླད་མེད་པའི་གོ་སླ་དོན་གསལ་འདི་ལས་དཔོག་ནུས། གང་ལྟར་ལུང་དོན་རྩ་བའི་ཚིག་ཀློག་པ་ཙམ་གྱིས་མེ་ལོང་ངོག་ཏུ་བལྟས་པ་བཞིན་མངོན་སུམ་མཐོང་ཆོས་སུ་གྱུར་པ་ཤ་སྟག་དང༌། གཞན་ཡང་སི་ཏུ་པདྨ་དབང་མཆོག་དང༌། ལྷོ་ཆེན་མཁའ་ཁྱབ་རིན་པོ་ཆེ། ཁྱུང་སྤྲུལ། བཀའ་བབ་བླ་མ། འཛི་སྒར་ཀོང་སྤྲུལ། འདས་ལོག་སོགས་ཀྱིས་སྐྱེ་བ་བཟང་ཞེས་དམ་པ་དུ་མས་བསྔགས་པ་དང༌།

སྤྱིར་བཏང་སྤྲུལ་པའི་སྐུ་རྣམས་གོང་མ་མཁས་གྲུབ་གཉིས་ལྡན་གྱི་རྣམ་ཐར་རྨད་དུ་བྱུང་བ་ཡོད་ན་ཡང་སྐྱེ་བ་འདི་ལ་ཡང་དེ་བཞིན་ཡོད་དགོས་པ་ལས། མེད་ན་གོང་མ་རྩ་ཆེན་ཡིན་ཚུལ་བརྗོད་པ་ལས་རང་ལ་ངོ་མཚར་བའི་ཡོན་ཏན་ཅི་ཡང་མེད་ན་དོན་སྟོང་སྟོད་བཤད་བྱས་ཀྱང་བདག་གཞན་གཉིས་ཀ་ངོ་ཚའི་གནས་སུ་གྱུར་པ་ཞིག་གོ །དེ་ལྟར་རྒྱལ་སྲས་སེམས་དཔའ་རྣམས་ཀྱི་ལུང་གིས་ཟིན་པའི་སྐབས་ཏེ་དང་པའོ། །

སྨྲས་པ།

རྟེན་འབྲེལ་རྒྱུ་ཚོགས་ལྷུན་གྱི་གྲུབ་པ་དང༌། །

མི་བསླུ་ལས་དང་སྨོན་ལམ་མཐུན་བཙན་གྱིས། །

 འགྲོ་བའི་དོན་ལས་ནམ་ཡང་མི་ཡོལ་བ། །

ལུང་བཞིན་སྐུ་ཡི་དཀྱིལ་འཁོར་འདིར་བྱོན་རྨད།

གཉིས་པ་ལོ་རྒྱུས་ཀྱི་རིམ་པ་ལ་གཉིས་ལས། དང་པོ་སྐུ་འཁྲུངས་པའི་ཡུལ་ནི།

བོད་མདོ་ཁམས་ནང་ཆེན་འབྲོང་སྨད་ལྕི་གཞུང་དུ་ཡབ་འཇམ་དཔལ་གཤིན་རྗེའི་གཤེད་ཀྱི་རྣལ་འབྱོར་པ་འབྲོང་རྗེ་བེ་ཧུ་ཁྲི་རྒྱལ་མཆོག་དང༌། ཡུམ་ནང་ཆེན་གྱད་བློན་བློ་གྲོས་དང་སྙིང་སྟོབས་ཕུལ་བྱུང་གི་གྲགས་པ་གསལ་བའི་ཨ་ཤག་བེ་རྒན་འཆི་མེད་རྡོ་རྗེའི་སྲས་མོ་བཀྲ་ཤིས་གཡང་མཚོ་གཉིས་ཀྱི་སྲས་སུ་རབ་བྱུང་བཅུ་དྲུག་ས་ཡོས་ལོ་དེར་འཁྲུངས།

གཉིས་པ་རིགས་པའི་གནས་ལ་སྦྱང་ཚུལ།

སྤྱིར་དམ་པ་འདི་ཉིད་གང་ཟག་གཞན་ལྟར་ཤེས་བྱའི་གནས་ལ་ཡུན་རིང་སྡུག་བརྩོན་དྲག་པོའི་སྒོ་ནས་འབད་མ་དགོས་པར་རང་བཞིན་གྱི་ཤེས་རིག་གསལ་ཞིང་གཟུང་དྲན་སྤོབས་པའི་གཏེར་མཆོག་སྐྱེས་ཕལ་གྱིས་ཟླ་མེད་པར་ངོ་མཚར་གྱི་ཁྱད་ཆོས་བླ་ན་མེད་པ་མངའ་བ་ལས་མདོ་ཙམ་བསྙད་ན།

དགུང་ལོ་ལྔའི་དུས་ཡུམ་གྱིས་ཡི་གེ་བསླབས།

 དགུང་ལོ་བདུན་དུས་ལྷོ་འབྲོང་སྤྲུལ་དཀོན་མཆོག་བསྟན་འཛིན་འགྲོ་འདུལ་དྲུང་དུ་གཙུག་ཕུད་ཕུལ། མཚན་རིན་ཆེན་རྡོ་རྗེ་རྣམ་རྒྱལ་ཞེས་གསོལ།

དགུང་ལོ་བརྒྱད་ཀྱི་དུས་གཏེར་སྟོན་འོད་གསལ་རྡོ་རྗེ་མཇལ། ཁྲིར་བཞག་ནས་ན་བཟའ་དང་སྲུང་མདུད་མགུར་དར་གསོལ། གཏེར་སྒྲོམ་སེར་པོ་སྒོང་ང་ཙམ་ཞིག་འདམ་གྱི་ཨ་མྱེ་འབྲིང་རྒྱལ་ནས་གསར་དུ་གཏེར་བཞེས་གནང་བ་དེ་སྤྱི་བོར་བཞག །བཀའ་ཤོག་ཞིག་བསྩལ་བས་དེའི་ནང་དུ་གཏེར་ལུང་ཁག་ནས་ཟིན་ཚུལ་ངོ་སྤྲོད་གནང༌། མཚན་དཀོན་མཆོག་བསྟན་འཛིན་ཤར་གླིང་མི་འགྱུར་རིན་ཆེན་རྡོ་རྗེ་རྣམ་རྒྱལ་ཞེས་གསོལ་ནས་ཕྱག་ཐམ་བཀོད་པ་གནང༌།

དགུང་ལོ་དགུའི་དུས་ལྷོ་སྤྲུལ་རིན་པོ་ཆེ་དང་མཆོག་སྤྲུལ་ཐུབ་བསྟན་སྙིང་པོ་རྣམ་གཉིས་ཕྱོགས་སུ་ཕེབས་དགོས་བྱུང་ཚེ་རཏྣའི་ཐུགས་སྒྲུབ་དང་སྔགས་གསོ་སོགས་ཀྱི་རྡོ་རྗེ་སློབ་དཔོན་གནང༌། ཚེ་སྒྲུབ་ཡང་གསང་འདུས་པའི་བདུན་མཚམས་སུ་བཞུགས། དེའི་ཁྲིད་དཔོན་དགེ་འབྱུང་རིན་པོ་ཆེས་མཛད།

དགུང་ལོ་བཅུའི་དུས་ཡོངས་འཛིན་མཁས་རྒྱམ་འཇིག་རྟེན་འདི་ལས་ཡོལ་བར་གཟིགས་པས་འདུས་བྱས་མི་རྟག་གི་རྐྱེན་གྱིས་སྒྲུབ་ལ་གཞོལ་བའི་བློ་འཁྲུངས། སྒྲུབ་དཔོན་དགེ་འབྱུང་རིན་པོ་ཆེའི་ཞབས་ལ་གཏུག་ཏེ་བླ་སྒྲུབ་བདེ་བའི་རྡོ་རྗེའི་སྔོན་འགྲོ་འབུམ་བཞི་གདན་ཐོག་གཅིག་ལ་བཞག །དེ་རྗེས་བླ་སྒྲུབ་ཕྱི་ནང་གསང་གསུམ་ལས་རུང་དང་འཇམ་དཔལ་གཤིན་རྗེའི་སྔོན་འགྲོ་ལས་རུང་དང་ཟླ་གསང་བཞུགས།

དེ་ལྟར་མཚམས་སྒྲུབ་བྱས་བློ་དང་གྲངས་ཀ་བགྲང་བ་ཙམ་མ་ཡིན་པར་ཡི་དམ་འདི་ཉིད་ལ་དགོངས་པའི་མཐིལ་གཏད་ནས་རྣལ་འབྱོར་ཆུ་བོའི་རྒྱུན་བཞིན་བརྩོན་ཞིང་ཇི་བཞིན་ཉམས་སུ་ལེན་ཚུར་མཁྱེན་པའི་སྤྱན་ཡངས་མངའ་བ་ཁྱེད་ཅག་ཙམ་ལས་སུ། གང་ལྟར་མགོན་པོ་འབྲི་གུང་པའི་ཆོས་སྐལ་འཇམ་དཔལ་གཤིན་རྗེའི་གཤེད་ཀྱི་ལྟ་སྒོམ་སྤྱོད་གསུམ་མན་ངག་གི་ཉིང་ཁུ་ཉིད་ཀྱི་མགྲིན་བཟང་ལས་ཐོན་པའི་འཇམ་དཔལ་གཤིན་རྗེའི་རྣམ་བཤད་ལ་གཟིགས་ན་མཁྱེན་རྒྱུ་ལས་རྒྱས་སྤྲོས་མ་དགོས།

དགུང་ལོ་བཅུ་གཅིག་དུས་ཐུབ་བསྟན་སྙིང་པོས་དགོངས་འདུས་དབང་ཆེན་སྨན་སྒྲུབ་དང་སྦྲེལ་ནས་མགར་ཆེན་རིན་པོ་ཆེ་དང་ལྷོ་འབྲོང་སྤྲུལ་མཆོག་ཟུང་ལ་ཕུལ་བ་ལྷན་དུ་ཐོབ་པ་དང་དཀྱིལ་འཁོར་ནང་ནས་རྟ་སྐད་གྲགས་པ་ངོ་མཚར་བའི་ལྟས་སོགས་བྱུང་བ་དང༌། ལྷོ་འབྲོང་སྤྲུལ་མཆོག་གིས་ཐུགས་སྒྲུབ་བདེ་ཆེན་སྙིང་པོའི་དབང་སྒྲུབ་ཆེན་དང་སྦྲག་ནས་མགར་ཆེན་རིན་པོ་ཆེ་ལ་ཕུལ་བ་ལྷན་དུ་ཐོབ་པ་དང༌། གཞན་ཡང་ལྷོ་རིན་པོ་ཆེས་ཡང་ཟབ་དབང་ཆེན་དང་མི་འཁྲུག་དབང་ཆེན་ལྔ་བཅུ་པའི་དབང་བཅས་བསྩལ་གནང་ཐོབ། དགོངས་འདུས་དབང་ཆེན་སྐབས་རྟ་ནག་ཤ་ཟ་ཁ་མོ་ཆེའི་བཀའ་གཏད་མགར་རིན་པོ་ཆེ་དང་སྒྲུབ་ཁང་གི་རྟོགས་ལྡན་འགའ་ཤས་དང་རྗེ་ཉིད་བཅས་ལ་བསྩལ་བ་དང༌།

དེ་ལྟར་བླ་སློབ་མཚན་ལྡན་འཛོམས་པའི་སྐབས་རྟགས་དང་རྟེན་འབྲེལ་ཕུན་སུམ་ཚོགས་པས་བླ་མའི་ཐུགས་རྒྱུད་ཀྱིས་དབང་བཞིས་དངོས་སུ་སློབ་མའི་རྒྱུད་ལ་དབང་དོན་ངོ་སྤྲད་ཅིང་སྐུ་བཞིའི་འབྲས་བུ་སྨིན་ངེས་པའི་གནས་སུ་གྱུར་པ་ལས། དེང་སང་བླ་མའི་མིང་ཡོད་པ་ཙམ་གྱི་གསང་སྔགས་དབང་བཞི་གནང་བའི་དུས་སུ་སླེབས་པ་ལ་རྟགས་རྟེན་འབྲེལ་ཕར་བཞག་དབང་ཆོག་གི་གོ་རིམ་ལེགས་པར་འབྱེད་པའི་བླ་མ་ནི་ཧ་ཅང་ཉུང་བར་སྣང༌།

དགུང་ལོ་བཅུ་གཉིས་དུས། ཡུམ་ཞི་བར་གཤེགས་པས་དེའི་དགེ་རྩ་ཆེད་སྟོན་དགུན་གྱི་རིང་ལ་མི་འཁྲུག་དང་ཀུན་རིགས་ཐུགས་རྗེ་ཆེན་པོའི་མཚམས་སྒྲུབ་དང་དེ་རྗེས་འཇམ་དཔལ་གཤིན་རྗེའི་ཟླ་གསང་བཅས་གང་ལྟར་ཟླ་དྲུག་རིང་བཞུགས། ཁྲིད་དཔོན་དགེ་འབྱུང་རིན་པོ་ཆེས་བླ་སྒྲུབ་དང་གཤིན་རྗེའི་རྫོགས་རིམ་སོགས་ལ་གཙོ་བོར་གནང་ནས་མཚམས་སྒྲུབ་གནང་བཅུག་པ་དང༌།

དགུང་ལོ་བཅུ་གསུམ་དུས་རྩིས་པ་ཨ་རུ་དར་འཕེན་མདུན་ནས་རྩིས་སྦྱངས། ལྷོ་ནུས་ལྡན་རྡོ་རྗེའི་བྱེད་རྩིས་ཆུ་འབྲུག་སྒྲ་དབྱངས་འདས་ལོ་བཟུང་ནས་དགུང་ལོ་བཅུ་གསུམ་དུས་ལོ་ཐོ་སྟོན། གླང་རིས་འབྲུག་རིས་བཅས་བྲིས་ནས་གླང་རྩིས་འདུ་ཁང་སྒོར་སྦྱར། དེ་ལྟར་ས་ཡི་དཔྱད་དང་གནམ་གྱི་གཟའ་སྐར་འབྱུང་བཞིའི་འཕྲོད་སྦྱོར་སོགས་ལ་བློ་གྲོས་ཀྱི་རྩལ་སྒོ་ཡངས་པས་མགར་བའི་ལག་ཆ་བཞིན་ཕུན་སུམ་ཚོགས་པའི་བདག་ཉིད་དུ་གྱུར།

དགུང་ལོ་བཅུ་བཞི་༡༩༥༢་ཆུ་འབྲུག་ལོར་ལྷོ་འབྲོང་སྤྲུལ་ཁྱུང་པོ་ཁུལ་སོགས་སུ་ཕེབས་པ་དང༌། ཐུབ་སྙིང་སྐུ་མཚམས་ལ་བཞུགས་པས། དེར་བརྟེན་རྗེ་ཉིད་དགོན་པའི་དུས་མཆོད་སོགས་ཀྱི་རྡོ་རྗེ་སློབ་དཔོན་གནང༌།

དགུང་ལོ་བཅོ་ལྔའི་༡༩༥༣་་ཆུ་སྦྲུལ་ལོར་དགོན་གྱི་ལས་སྣེ་བརྗེ་ལེན་ཁེལ་བ་དང་བསྟུན་འབྲོང་སྤྲུལ་འགྲོ་འདུལ་ཞབས་དང༌། ཡབ་རྗེ་དམ་པ་སོགས་ཀྱིས་བཀའ་ཕེབས་བཞིན་དགོན་གྱི་དབུ་མཛད་ཁྲི་པར་བསྐོས། ལོ་དེའི་དུས་མཆོད་སྒྲུབ་ཆེན་ཁག་གི་དབྱངས་རོལ་གར་འཆམ་སོགས་མཐོང་བ་རྒྱུད་པའི་ཕྱག་བཞེས་བཞིན་གནང༌།

སྨྲས་པ།

སྐལ་ལྡན་སྐྱེ་མ་ཐག་ནས་ཆོས་དང་འཕྲད། །

སྦྱང་བྱའི་གནས་ལ་ཚེགས་མེད་མཁྱེན་པ་བརྙེས། །

གསན་སྒོམ་ཟུང་འཇུག་ཟབ་བསལ་སྙིང་པོའི་དོན། །

འབྲལ་མེད་རྩེ་གཅིག་གཞོལ་འདི་རྨད་དུ་བྱུང༌། །

གསུམ་པ་ཁམས་ནང་ཆེན་འབྲོང་བར་སྨད་ཆོས་སྲིད་ཀྱི་འགན་དབང་བཞེས་པ།

དགུང་ལོ་བཅུ་དྲུག་སྤྱི་ལོ༡༩༤༤་རབ་བྱུང་བཅུ་དྲུག་ཤིང་ལུག་ལོར་ཡབ་ཞི་བར་གཤེགས་པའི་རྗེས་མི་འདོད་བཞིན་དུ་ཡུལ་གྱི་འགན་ཁུར་ཐོག་ཏུ་བབ་ཀྱང༌། དགུན་དུས་དགེ་འབྱུང་རིན་པོ་ཆེའི་མདུན་བཅར་སྐབས། ཁོང་གིས་ད་ལོ་ཟླ་གསང་ཞིག་བྱུང་ན་འཇམ་དཔལ་གཤིན་རྗེའི་ཟླ་གསང་བཅུ་གསུམ་ཡོང་གི་ཡོད་གསུངས་ནས། སྐབས་དེར་ལྷོ་ལུང་དཀར་དགོན་གྱི་སྒྲུབ་གྲྭའི་འདུ་ཁང་ནང་དུ་སྒྲུབ་དཔོན་དགེ་འབྱུང་རིན་པོ་ཆེ་མཆོག་དང༌། འབྱོ་བསམ་བཟང་ཞེས་ཚེ་དང་སྒྲུབ་པ་མཉམ་པ་གཤིན་རྗེའི་ཟླ་གསང་༢༡ཐེམ་པའི་རྟོགས་ལྡན་མཆོག་གཉིས་ཀྱི་དབུས་འདུས་པ་བཅོ་ལྔའི་ལྷན་དུ་འཇམ་དཔལ་ཞི་དྲག་གི་བསྙེན་མཚམས་གནང། དེ་རྗེས་སྲུང་བཟློག་སྒྲུབ་པའི་སྐབས་དེར་གཤིན་རྗེའི་གདངས་དབྱངས་སྔ་མོའི་སྲོལ་རྒྱུན་བཞིན་ཕྱག་ལེན་གནང་དགོས་པ་དང་དེ་རྗེས་ཚོགས་བརྒྱ་སྦྱིན་བསྲེགས་བཅས་མཐའ་རྒྱས་པར་མཛད།

དགུང་ལོ་བཅུ་བདུན་༡༩༥༥་་མེ་སྤྲེལ་ལོ་སྐྱེས་མདོར་འཚོགས་འདུར་ཕེབས། སྐབས་དེར་ནང་ཆེན་ཆོས་རྒྱལ་བཀྲ་ཤིས་ཚེ་དབང་རྡོ་རྗེ་ཐོག་མར་མཇལ།

དགུང་ལོ་བཅོ་བརྒྱད་༡༩༥༦་་མེ་བྱའི་ལོར་ལྷོ་འབྲོང་སྤྲུལ་རིན་པོ་ཆེ་མཆོག་གི་ལྷན་དུ་རྒྱ་ནག་དཔེ་ཅིང་གཙོས་ཞིང་ཆེན་ཁག་ལ་བལྟ་བསྐོར་ཕེབས། སྤྱི་ཟླ་་༥་པའི་ཚེས་༡་ལ་ངལ་རྩོལ་དུས་ཆེན་བྱས་པར་གཟིགས། གནམ་སྡེ་སྒོ་མོ་ཆེར། མོ་ཚེ་ཐུང་དང༌། ཀྲུ་ཏེ། ལེའུ་ཧྲུ་ཆེས། ཕུན་དེ་ཝང༌། ཅུང་ཨེ་ལེན་སོགས་དེར་ཕེབས། དགོང་མོ་གསོལ་སྟོན་གྲ་རྒྱས་ཕུལ་སྐབས་དེར་ཧི་ལུང་དང་མཉམ་དུ་ཁེལ་ཞིང་དེས་ལེགས་འཆར་བཤད། དེ་རྗེས་དམག་གི་སྟོབས་ཤུགས་ཡོད་ལུགས་འགྲེལ་བཤད་དང་འབྲེལ་དམག་མི་སར་བལྟ་སྐོར་གནང༌།

 དེ་ལྟར་དམ་པ་འདི་ཉིད་ལ་ལྷན་སྐྱེས་ཀྱི་སྐྱེས་སྦྱང་གི་ཤེས་རབ་ཤིན་ཏུ་བརྣོ་བར་རྟེན་ཆུང་ནས་འཇིག་རྟེན་ལུགས་ལ་མཐོང་མྱོང་དང༌། ཆོས་ཀྱི་གནས་ལ་ཐོས་བསམ་སྒོམ་གསུམ་ཡ་མ་བྲལ་བར་གཅིག་ཏུ་སྦྲེལ་བ་དང༌། དར་ལ་བབ་པའི་དུས་སུ་ཡང་རྣམ་དཔྱོད་ཀྱི་བློ་རྒྱ་ཡངས་ཤིང་ཁྲོ་བོའི་ལུས་ཀྱི་གཟུགས་སུ་ལྡན་པ། སྨྲས་འཛངས་སྤོབས་པའི་སྟོབས་ཀྱིས་འགྲན་ཤག་ཆམ་ལ་ཕབ་པའི་དངོས་བྱུང་ལོ་རྒྱུས་ཡོད་པ། བྱ་བ་གང་ལ་ཡང་ཞུམ་མེད་གདེང་སྤོབས་དྲང་པོའི་ཐོག་ནས་བདེ་དོན་གྱི་དཀར་ནག་མ་ཕྱེས་བར་དམ་བཅའ་མི་ལྷོད་པའི་སྙིང་སྟོབས་དང༌། གླན་ཐོམ་ཨུ་ཚུགས་རང་འདོད་ཕྱོགས་རིས་སུ་མ་བཅད་པར་རྒྱལ་བསྟན་སྤྱི་ལ་དམིགས་པའི་བསམ་རྒྱ་ཆེ་བ། མདོ་རྒྱུད་སྨན་རྩིས་རི་མོ་སོགས་ཕུན་སུམ་ཚོགས་པ་མངའ་བས་དགོས་འདོད་འབྱུང་བའི་ནོར་བུ་ལྟ་བུ། བྱེ་བྲག་མགོན་པོ་འབྲི་གུང་པའི་ཟབ་ཆོས་ཀྱི་མན་ངག་ཕྱག་བཞེས་ལ་གཅེས་སྤྲས་ཀྱི་སྒོ་ནས་འཛིན་སྐྱོང་སྤེལ་གསུམ་ལ་ལྷག་བསམ་པདྨ་དཀར་པོའི་ལོ་འདབ་རྒྱས་ཤིང་རྐང་དྲུག་བུང་བའི་ཚོགས་ལ་གང་དགར་སྟེར་ནུས་པའི་གཏེར་གྱི་བུམ་པ་ལྟ་བུ། ཐུན་མིན་ཕྱག་རྫོགས་ལྟ་སྒོམ་གྱི་གནད་དང་མན་ངག་ལ་མཁས་ཤིང་ཐུན་མོང་འཆད་རྩོམ་དང་ཆོ་ག་སྒྲུབ་འཕྲིན་གྱི་ཕྱག་བཞེས་ཆོས་འབྱུང་རྒྱལ་རབས་ཀྱི་ལོ་རྒྱུས་ལ་བློ་གྲོས་ཡངས་པས་ན་མཁས་པའི་སྙན་པ་ཡང་ཁྱོད་ལ་མངའ། དེ་ཡང་ལྷོ་འབྲོང་སྤྲུལ་བསྟན་འཛིན་ཉི་མ་རིན་པོ་ཆེས་བརྩམས་པའི་རྣམ་ཐར་དད་གསུམ་ཤིང་རྟ་ལས།

ཁྱོད་ཀྱི་མཁྱེན་རབ་ཉིན་བྱེད་བྱེ་བའི་འོད། །གསན་བསམ་བསྒོམ་པའི་ཟླ་སྣང་ཆ་རེས་ཀྱང༌། །ཡིད་དབང་བརྟན་པ་མེད་པར་འཕྲོག་ན་སླར། །སྣ་ཚོགས་ཅ་ཅོལ་ངག་ལ་ཡིད་མི་རྟོན། །ཞེས་གསུངས་པ་ལྟར་དོན་ལ་གནས་སོ།

སྨྲས་པ།

ཡུན་རིང་སྡུག་བསྲན་དཀའ་བ་སྤྱད་མིན་ཡང༌། །

ཤེས་བྱའི་བློ་གྲོས་སྤོབས་སོགས་གཏེར་གྱིས་གང༌། །

ལེགས་བཤད་སྨྲ་བའི་དཔྱོད་ལྡན་ཕལ་མོ་ཆེས། །

བསྔགས་ཤིང་གུས་པས་བཀུར་བའི་དམ་པ་ལགས། །

མིང་ཆེན་མཐོ་སློབ་སོགས་ལ་མ་འགྲིམ་ཀྱང༌། །

ཤེས་བྱའི་གནས་ལ་མཁྱེན་པ་ཡོངས་སུ་རྒྱས། །

བརྗོད་པར་དཀའ་བའི་རྣམ་པར་ཐར་པ་ལ། །

བརྗོད་པའི་ཚུལ་འདི་རང་བཞིན་ངག་ནས་ཐལ། །

བཞི་པ་འཇིག་རྟེན་ཆོས་མཐུན་གྱི་གཉེན་བསྒྲིགས་གནང་བ།

དགུང་ལོ་བཅུ་དགུའི་སྐབས་དུས་ཚོད་འགྱུར་འགྲོས་བརྟན་མིན་སྐབས་དེར་ཁྱིམ་གཞིས་བཟུང་རྒྱུ་སོགས་དེ་ཙམ་ཐུགས་མདུན་མ་མཆིས་ཀྱང༌། རྒྱ་ནག་ཏུ་གཟིགས་བསྐོར་ཕེབས་ཚེ་འབྲོང་སྡོམ་གཉིས་བར་གཉེན་སྒྲིགས་བྱ་རྒྱུའི་དགོན་སྡེ་རྒན་རབས་རྣམས་ཀྱིས་གྲོས་མཐུན་ཐག་ཆོད་ཟིན་པར་དེ་ལྟར་མ་བརྩིས་ཚེ་གྱོད་གཞི་ལས་མ་འདས་སྟབས་སྐབས་དེར་འཇིག་རྟེན་ལུགས་མཐུན་གྱིས་རྟེན་འབྲེལ་གནང་ནས་སྡོམ་པ་བེ་ཧུའི་སྲས་མོ་ཚེ་རིང་ཆོས་སྒྲོན་ཁབ་ཏུ་བཞེས།

སྨྲས་པ།

ཁྱེའུ་དགོང་ལོ་ནར་ལ་སོན་པའི་དུས། །

ཡབ་ཡུམ་འདི་ནས་འཇིག་རྟེན་ཕར་ལ་ཟིམ། །

འབྲོང་ཡུལ་མུན་པའི་གླིང་ལྟར་གྱུར་པའི་ཚེ། །

རྒྱལ་སྲིད་སྐྱོང་བར་རང་གི་ཐོག་ཏུ་དབབ། །

འཁོར་འབངས་ཀུན་གྱིས་ཇི་ལྟར་བསྐུལ་བ་ལྟར། །

འཇིག་རྟེན་ཆོས་མཐུན་བཙུན་མོ་ཁབ་ཏུ་བཞེས། །

ལྔ་པ་རང་ཡུལ་ནས་རྒྱ་གར་དུ་ཕེབས་པའི་བསྐོར།

དགུང་ལོ་ཉི་ཤུ་ཡས་མས་སྐབས་དུས་ཀྱི་རྦ་རླབས་འགྱུར་འགྲོས་ཤིན་ཏུ་ཆེ་བ་སོགས་ཀྱིས་ཚོགས་འདུ་དང༌། ཕན་ཚུན་སྐྱོན་འདོགས། དཀྲུགས་ཤིང༌། ཡ་རབ་དམངས་སུ་འབེབས། མ་རབ་གོ་སར་འགྱིང༌། གང་ལྟར་ཡུལ་ཁམས་ནོར་རྫས་ལྷག་མེད་དུ་བཅོམ་སྟེ་བར་སྲིད་ལྟ་བུའི་གསེང་ནས་གཟུགས་ཕུང་ཧྲང་པོ་མི་ཡུལ་དུ་འབྱོར། ད་དུང་གཞན་འགོ་འདྲེན་པའི་ལམ་སྟོན་དང་སྡོད་གཞི་འཚོ་བ་གང་སྤྱིར་དཀའ་ཚེགས་མེད་པར་གནས་ཐུབ་པ་ནི། སློབ་དཔོན་ཀླུས་གསུང་པའི་བདེན་ཚིག་བཞིན༌། ལོངས་སྤྱོད་གཡོ་བ་སྙིང་པོ་མེད་མཁྱེན་ནས། །གསུང་པ་ལྟར། དབུལ་འཕོང་ངེས་མེད་དང༌། འཕྲལ་སེལ་གྱི་བདེ་སྐྱིད་ངེས་མེད་ཡིན་པ་དཔེ་མངོན་གྱུར་དུ་ཤར་བ་དང༌།

སྨྲས་པ།

དེ་ལྟར་དུས་ཀྱི་འཕོ་འགྱུར་ལ་རྟེན་ནས། །

རང་ཡུལ་རྒྱབ་སྐྱོར་ངེས་མེད་ས་ཕྱོགས་སུ། །

གཅེས་པའི་སྲོག་ཀྱང་མདའ་མདུང་མཚོན་གྱི་ཁར། །

ཐེང་དགུ་རྒྱབ་ཀྱང་དགྲ་བོའི་གཡུལ་ལས་ཐར། །

འདི་སྐོར་ལོ་རྒྱུས་ཞིབ་པར་སྨྲ་དགོས་ན། །

དཔའ་བོ་འགའ་ཡང་སྙིང་ཁམས་འཕར་ཡང་སྲིད། །

བསྡར་མ་འགའ་ཡང་སྙིང་རྩ་འདར་ཡང་སྲིད། །

བློ་གྲོས་ཅན་འགའ་དད་གུས་སྐྱེ་ཡང་སྲིད། །

ལས་དབང་ཤུགས་དྲག་རྐྱེན་པས་རིང་ཀླུང་བདས། །

མདིལ་མཚོན་རྫས་ལྕགས་ཐོག་གིས་ཡུལ་གླིང་འཁྲུགས། །

ཤི་གསོན་བསྣོལ་མར་འདྲེས་པའི་གསེང་བར་ནས། །

 ལས་ཀྱིས་འབྲེལ་བའི་འཕྲོས་ལུས་མི་མང་ལ། །

གཟུགས་ཕུང་ཧྲང་པོ་སྲོག་དམར་གཅིག་ཏུ་མཉམ།

དྲུག་པ་རྒྱ་གར་དུ་ཕེབས་ནས་མཛད་པ་བསྐྱང་ཚུལ།

དེ་ལྟར་ཡུལ་མི་ལྔ་བརྒྱ་ལྷག་ཙམ་ལྷན་དུ་བལ་པོར་རྒྱུད་རྒྱ་གར་དྷ་སར་བཞུགས་སྒར་དུ་༡༩༦༡ལོར་ཕེབས་གྲུབ་པ་དང༌། ཕྲུག་གུ་རྣམས་སློབ་གྲྭར་གཏོང་རྒྱུ་དང༌། གཞོན་པ་རྣམས་འཕྲལ་སེལ་འཚོ་ཐབས་ལམ་བཟོའི་ལས་རྩོལ་དུ་བསྐྱོད་སྐབས་སྐྱོབས་གསོ་སོགས་གང་ལེགས་ཞུས་ཐོབ་དང༌། དེ་ནས་ད་ལྟ་ཡོངས་གྲགས་བཞིན་སྦིར་གཞིས་ཆགས་དང་བལ་ལས་བཟོ་གྲྭ་འཛུག་བསྐྲུན་གནང༌། དེ་རྗེས་ནང་སྲིད་རྒན་དྲུང་དང༌། དེ་རྗེས་སིམ་ལའི་བཟོ་འགོར་བཏང་གནང་བཞིན་ལས་དོན་གང་ལེགས་སོན་འབྲས་དང༌། སྐབས་དེར་སྟག་ལུང་རྩེ་སྤྲུལ་རིན་པོ་ཆེའི་སྔ་འགྱུར་རྡོ་རྗེ་བྲག་སླར་གསོའི་ཆ་རྐྱེན་སོགས་བསྒྲུབས་ཏེ་བླ་མ་མཉེས་པའི་རླབས་ཆེན་གྱི་མཛད་བཟང་བྱུང་ཡོད་པ་དང༌།

བདུན་པ་འབྲི་གུང་བཀའ་བརྒྱུད་ཀྱི་བསྟན་ལ་མཛད་པ་བསྐྱང་བའི་བསྐོར།

དབོན་སྤྲུལ་སྐུ་ན་ཕྲ་སྐབས་འཚོ་ཐབས་ལམ་བཟོར་བརྟེན་ནས་ངལ་རྩོལ་བྱེད་པའི་སྐབས་སུ་འང་ཚེས་བཅུ་ཉེར་ལྔའི་ཚོགས་མཆོད་ཆགས་མེད་འཛོམས་རྒྱུ་དང་གྲྭ་རིགས་བསྡུ་རུབ་ཐོག་འཚོ་རྟེན་ཆེད་འབོད་བསྐུལ་ཞུས་པར་གོས་ཕོག་འོ་ཙམ་བཟའ་སྣུམ་གྲོ་ཆགས་སོགས་གང་འཚམས་ཐོབ་པ་ལ་གཞི་བྱས་ནས་འཚོགས་གུར་དང་ཡོ་ཆས་གོ་བསྒྲིགས་གནང༌། ༡༩༦༤ལོར་མཁན་རྨེ་བ་ཐུབ་བསྟན་རིན་པོ་ཆེ་གདན་ཞུས་དབུ་བཞུགས་ཐོག་དབྱར་གནས་ཚུགས་པ་ནས་བཟུང་ལོ་ལྟར་དབྱར་གནས་ཚུགས་པའི་ལམ་སྲོལ་དང་མཐུན་རྐྱེན་ཞབས་ཞུས་བྱས་ཤིང་སྐབས་རེ་དབྱར་གནས་ལ་རྨེ་བ་མཁན་ཐུབ་བསྟན། རྫོགས་ཆེན་མཁན་པོ་ཟླ་ཟེར། སྨན་གླིང་མཁན་ཆེན་བརྩོན་འགྲུས། ཝ་ཎའི་མཁན་ཆེན་དཔལ་ལྡན་ཤེས་རབ། ས་སྐྱའི་མཁན་པོ་རིན་ཆེན་བཅས་ལྷན་འཛོམས་ཀྱི་སྐལ་བཟང་བྱུང་ཡོད། དེ་དག་གི་སྐབས་དགུན་གྱི་གུང་སེང་ལ་རྗེ་ཉིད་མཁྱེན་གཟིགས་ཁུ་ནུ་རིན་པོ་ཆེ་མཆོག་དང༌། སྤོམ་མདའ་མཁན་ཆེན་རྡོ་རྗེ་རིན་པོ་ཆེ། ཡོ་གེ་རིག་འཛིན། སྨྱོ་ཤུལ་མཁན་པོ། དིལ་མགོ་མཁྱེན་བརྩེ། ཀ་ལི་རིན་པོ་ཆེ་སོགས་ལས་ཟབ་ཆོས་གདམས་པ་ཁག་ཞུ་བར་ཕེབས་ཀྱི་ཡོད་པ་དང༌། གོང་གསལ་མཁན་པོ་གཞན་རྣམས་ལ་ཡང་ཆོས་ཀྱི་དོགས་གཅོད་བཀའ་འདྲི་ཞུ་རྒྱུའི་གོ་སྐབས་བྱུང་ཡོད་པ་སོགས་དང༌། དབོན་སྤྲུལ་རིན་པོ་ཆེའི་མཚོ་པད་ས་ཆ་གསར་གཟིགས་སོགས་ཀྱི་སྐབས་ཞབས་ཞུས་གང་ཐོན་བསྒྲུབས་འདུག་པ་སོགས་ཡིག་ཚོགས་མང་བས་འདིར་མ་བྲིས།

བརྒྱད་པ་འབྲི་གུང་བླ་བྲང་ཞབས་ཞུས་བསྐོར་ལ།

༡༩༧༥ལོར་འབྲི་གུང་༧སྐྱབས་མགོན་དཀོན་མཆོག་བསྟན་འཛིན་ཀུན་བཟང་ཕྲིན་ལས་ལྷུན་གྲུབ་མཆོག་ཐོག་མར་རྒྱ་གར་དུ་ཕེབས་འབྱོར་ཐོས་འཕྲལ། ལ་དྭགས་རྟོགས་ལྡན་རིན་པོ་ཆེ་དང་འབྲི་ཕྱག་དཀོན་མཆོག་བསམ་གཏན་སོགས་ལ་ཡི་གེ་ཕུལ་བར་ཁོང་རྣམས་ལྡི་ལིར་ཕེབས་འབྱོར་ཐོག་ལ་དྭགས་དྷ་རམ་ས་ལར་མཛད་སྒོའི་གོ་སྒྲིག་དགོས་ལུགས་ཕེབས་པར། རྗེ་ཉིད་ནས་བཞུགས་སྒར་རྡ་རམ་ས་ལར་མཛད་སྒོ་གནང་གལ་ཆེ་བ་ལས་ལྡི་ལིར་འོས་འབྲེལ་ཆེ་མིན་ཞུས་ནན་བཞིན་བཞུགས་སྒར་དུ་གཞུང་འབྲེལ་མཛད་སྒོ་ཚུག །བསྟན་ལར་སྨིན་ངེས་ཀྱི་དགོས་འདུན་འཛེམ་མེད་ཞུ་རྒྱུའི་མཚོན་སྐབས་དེའི་གསར་ཤོག་ནས་མཁྱེན་གསལ་ལྟར་དང༌། ༡༩༨༣བོད་ལྕགས་ཕག་ལོར་འཕགས་ཡུལ་གནས་ཆེན་མཚོ་པད་མར་འབྲི་གུང་༧སྐྱབས་མགོན་རིན་པོ་ཆེ་མཆོག་ནས་ཕག་ལོའི་བཀའ་ཆོས་དང་སྟབ་གཅིག་ལྷོ་འབྲོང་སྤྲུལ་བདུན་པ་ཁྲི་འདོན་གནང་རྒྱུར་བརྟེན་རྗེ་ཉིད་མཛད་སྒོར་བཅར་ཞུས་སྐབས༡༩༨༣སྤྱི་ཟླ༢པའི་ཚེས༢༥བོད་ཟླ་དང་པོའི་ཚེས༡༣དགོང་མོ་མཚོ་པད་མ་དུ་འབྲི་གུང་བཀའ་བརྒྱུད་ཚོགས་ཆེན་སར་འབྲི་གུང་སྐྱབས་མགོན་མཆོག་གིས་བཀའ་སློབ་དང་སྦྲག་རྗེ་ཉིད་གཞུང་ཞབས་ནས་དགོང་ཞུས་ཐོག་འབྲི་གུང་དྲུང་ཆེའི་ཞབས་ཞུས་དགོས་ལུགས་བཀའ་ཕེབས་གནང༌། ༡༩༨༣ཟླ༣ཚེས༤ལ་འབྲི་གུང་དབུས་ཆོས་ཚོགས་ཨ་ལི་མོ་རར་འཛུགས་རྒྱུར་སྐབས་དེར་བཅར་འབྱོར་ཐུབ་པ་དགོས་རྒྱུའི་ཐག་གཅོད་གནང༌།

་༨༣ཟླ༣ཚེས༡༩ལ་ཨ་ལི་མོ་རར་འབྲི་གུང་ཆོས་ཚོགས་སུ་ལས་བཅར་ཐོག་མར་གནང་མཛད་པ་དང༌། ༨༤ཟླ༡༠ཚེས༡༡སྤྱི་ནོར་གོང་ས་ལྷ་མིའི་རྣམ་འདྲེན་ཆེན་པོ་མཆོག་ལ་བཀའ་བརྒྱུད་སྤྱི་ཡི་བརྟན་བཞུགས་འབུལ་རྒྱུར་འབྲི་གུང་སྐྱབས་མགོན་མཆོག་གིས་ཞབས་ཞུས་བཅར་དགོས་ཕེབས་པ་བཞིན་བསྒྲོན་འབུལ་ཞུ་རྒྱུའི་དྭགས་ཞུ་དགོས་གལ་དགོངས་ནས་དྷ་སར་དབུ་ཆེ་ལ་བཟོ་རྒྱུར་མངགས། ༨༣ཟླ༡༠པའི་ཚེས་༡༤ཉིན་དུས་ཚེས་དགེ་བར་ཛི་ཏ་རི་ཚེ་སྒྲུབ་སྒོ་ནས་བརྟན་བཞུགས་འབུལ་བར་རྒྱལ་བ་རིན་པོ་ཆེའི་དྭགས་ཞྭ་དབང་རྟགས་ཅོད་པཎ་དུ་ཐོག་མར་གསོལ་བའི་ལོ་རྒྱུས་ལེའུ་གསར་དུ་བརྙེས།

དགུ་པ་འབྲི་གུང་བྱང་ཆུབ་གླིང་ས་ཆ་གསར་ཉོས་བསྐོར།

འབྲི་གུང་སྐྱབས་མགོན་རིན་པོ་ཆེ་༡༩༧༥ལོར་རྒྱ་གར་དུ་ཕེབས་འབྱོར་བྱུང་བ་ནས་བཟུང་༨༧བར་ལོ་བཅུ་གཉིས་རིང་བཞུགས་ཡུལ་ངེས་བརྟན་ཁེལ་བ་མ་བྱུང་བར་བརྟེན་ལྡི་ལིར་འབྲི་གུང་སྐྱབས་མགོན་མཆོག་ལ་དེ་དོན་ར་ཛ་སྤུར་ཕྱོགས་སུ་བཞུགས་ཡུལ་ས་གནས་གཟིགས་ན་གསོལ་དོན། དེ་བཞིན་ས་ཡུལ་བརྩལ་འཐུས་ཕེབས་པར་བརྟེན་ལྡི་ལི་ནས་ཕེབས་ཐོན་ཌེ་ཌོན་ཁུལ་ནས་ས་ཆ་ཚོལ་སྐབས་ས་བདག་ན་རན་དང་ཐུགས་འཕྲད་ཐོག་ས་ཆ་ཚོང་རྒྱུ་ཡོད་ལུགས་བརྗོད་པས་ཕན་ཚུན་བཀའ་མོལ་གནང༌། དེ་རྗེས་ས་ཆ་དེར་རྙོག་འཛིང་ཡོད་མེད་ཞིབ་འཇུག་བྱས་མཐར་སྦིས་ཀ་རེར་ཧིན་གོར་སུམ་སྟོང་སུམ་བརྒྱ་ལ་ཐོབ་པས་འགྱུར་བ་འགྲོ་དོགས་ནས་ལམ་གསེང་བདེ་དོན་རྣམ་རྒྱལ་དབང་འདུས་ལགས་ཀྱི་སར་ས་བདག་དང་རྗེ་ཉིད་མཉམ་པོར་ཕེབས་ནས་འཕྲལ་སེལ་ཆོད་གན་

དགོས་ལུགས་གསལ་སྟོན་མཛད་པར་རང་གཞུང་ནང་སྲིད་དྲུང་ཆེ་རྣམ་རྒྱལ་ཚེ་རིང་གིས་༡༩༨༠ལོར་སྤྱི༩ཚེས༢༤ལ་གཞིས་ཆགས་ས་ཆ་ཉོས་པར་སྦིས་ཀ་རེར་ཧིན་སྐོར་བཞི་སྟོང་སུམ་བརྒྱ་ལྔ་བཅུ་གནང་འདུག་པ་དེ་ནས་ད་བར་ལོ་བཞི་སོང་བར་ལོ་རེ་བཞིན་ས་གོང་འཕར་བཞིན་པར་བརྟེན་དེ་ལྟའི་རིན་གོང་ཆུང་བ་ལ་ཞེས་ཡ་མཚན་སྣང་གནང་ཡོད་པ་དང༌། སྐབས་དེ་དུས་སྐུ་ཞབས་རྣམ་རྒྱལ་དབང་འདུས་ལགས་དང་ལས་བྱ་བཀྲ་ཤིས་གཉིས་ནས་མཐུན་སྦྱོར་རྒྱུས་སྟོན་གང་ལེགས་གནང་ཡོད་འདུག །ལམ་གསེང་ཉོག་ཆོག་གི་དངུལ་མེད་སྟབས་ཕྱི་ཉིན་ཌེ་ཌོན་ཁྲིམས་ཁང་སར་རྗེས་ཉིད་དང་ས་བདག་གཉིས་ཀྱིས་ཁྲིམས་མཐུན་གན་རྒྱ་བཞག་ཏེ་སྔ་འདོན་ཧིན་སྒོར་སུམ་སྟོང་སྤྲད་ནས་༡༩༨༤ཟླ༣པའི་ཚེས་༡༩ཉིན་ས་རིན་རྣམས་གྲངས་ཚང་དུས་སྤྲོད་བྱ་རྒྱུ་དང༌། གལ་སྲིད་འགལ་ཚེ་གོང་གསལ་དངུལ་རྣམས་ཁོ་རང་ལ་བདག་ཐོབ་ཡོང་རྒྱུ་དང༌། ས་ཆ་གཞན་པར་ཕྱིར་ཚོང་ཆོག་རྒྱུ་གན་ཡིག་ཕན་ཚུན་གཉིས་ཀྱི་དན་རྟགས་བཀོད། དེ་ནས་བཞུགས་སྒར་དྷ་སར་བཅར་ཏེ་དངུལ་གཡར་ཞུས་དང་འབྲེལ་གོང་ཚེས་ཉིན་ས་གན་ཁྲིམས་མཐུན་གཙང་བཟོས་རིན་དངུལ་ཁྲིམས་སར་སྤྲད་ཅིང་ས་ཆ་དེ་དག་དབུས་འབྲི་གུང་བཀའ་བརྒྱུད་ཚོགས་པའི་མིང་ཐོག་ཉོས་ཤིང༌། དེ་རྗེས་བྱང་ཆུབ་གླིང་འབྲི་གུང་མཐོ་སློབ་དེབ་སྐྱེལ་བྱས་པ་རེད། ༡༩༨༤ཟླ༡༠པའི་ཚེས༡༤་ཉིན་ས་ཆ་གསར་ཉོས་ཐོག་ཏུ་བཤད་གྲྭ་རྒྱག་རྒྱུ་ཐག་ཆོད་བཀའ་ཁྲོལ་བ་དང༌། འབྲི་གུང་སྐྱབས་མགོན་རྣམ་གཉིས་ས་ཆར་ཕེབས་ཤིང་ཐུགས་སྨོན་གནང༌། དེ་རྗེས་ལམ་བཟོ་དང་ཆུ་འདྲེན་སོགས་ལས་འགོ་བཙུགས། ༡༩༨༦ཕྱི་ཟླ་༡༠པའི་ཚེས༣འཁོད་པའི་བཀའ་ཡིག་ལྟར་འབྲི་གུང་ལམ་མཁྱེན་པའི་མཚན་གྱི་ཅོད་པན་བསྩལ་ནས་ཕྱི་རྒྱལ་ཡུལ་གྲུ་ཁག་ལ་ཞབས་ཞུས་ཆེད་ཕེབས་གནང༌།

སྐབས་དེར་ཡུལ་གྱར་ཉམ་ཐག་དུས་སྐབས་དཀའ་ཁག་ཤིན་ཏུ་ཆེ་ན་ཡང༌། དམ་པ་འདི་ཉིད་ཀྱིས་རང་དོན་ཁུར་པོ་ཟུར་དུ་བཞག་སྟེ་རྣམ་དཔྱོད་ཀྱི་ལྷག་བསམ་པདྨ་དཀར་པོ་སྒོ་གསུམ་གྱི་ཡུར་བས་དྲངས་པའི་ཆབ་ཀྱིས་འབྲས་བཟང་ཕྱོགས་དང་ཕྱོགས་སུ་ཁྱབ་པའི་རྒྱུ་རྐྱེན་གྱི་རྟེན་འབྲེལ་ཚན་གཅིག་རེད།

སྨྲས་པ།

རྡོ་རྗེ་འཆང་དབང་སྐྱབས་མགོན་བཀའ་ལུང་བཞིན། །

འབྲི་བསྟན་ཉག་ཕྲར་གྱུར་པའི་དུས་དེ་རུ། །

དོན་རྒྱུད་སྙིང་པོའི་བསྟན་པ་སྤེལ་སླད་དུ། །

ལྷག་བསམ་པདྨ་དཀར་པོ་དེ་ན་མཆོད། །

རང་དོན་ཡལ་དོར་བཤད་སྒྲུབ་བྱ་བའི་ཆེད། །

ཚྭ་བསྲེག་མེ་མུར་ཆགས་འདྲའི་རྒྱ་ཐང་དུ།

དཀའ་ཚེགས་དང་བླང་འབྱུང་བཞི་སྒྱུ་ལུས་ལས། །

རྔུ་ཆུ་ཆར་ལྟར་རྡོལ་ཡང་ཇི་མི་སྙམ།

བཅུ་པ་དོན་རྒྱུད་སྙིང་པོ་རྒྱལ་བ་འབྲི་གུང་པའི་བསྟན་པའི་མངའ་བདག་༧སྐྱབས་མགོན་རིན་པོ་ཆེའི་སྐུ་ཚབ་ཆེད་བོད་ཡུལ་དུ་ཕེབས་པའི་སྐབས།

བོད་དུ་འབྲི་དགོན་ཁག་ལ་འཚམས་འདྲི་ཆེད་དུ་མི་འགྲོ་དགོས་གལ་ལ་སོང་རྗེ་ཉིད་ཕེབས་རྒྱུར་ཞུས། ལམ་འགྲོན་ཆེད་ཧིན་སྒོར་ཆིག་ཁྲི་སྔ་གཡར་ཞུས་ཤིང་རྗེས་སུ་རྩིས་གཙང་ཕྱིར་འབུལ་ཞུས་ཤིང༌། མདོར་ན་བལ་ཡུལ་ནས་དབུས་གཙང་འབྲི་གུང་དུ་གྲུབ་དབང་དཔལ་ཆུང་རིན་པོ་ཆེ་ཆེད་མཇལ་ཐོག་འབྲི་གུང་སྐྱབས་མགོན་མཆོག་གི་བཀའ་ཡིག་སྙན་འབུལ་དང་འབྲེལ་གདམས་པའི་སྐོར་བཀའ་གནད་ཞུས་བསྩལ་སོགས་དང༌། འབྲི་གུང་སྐྱབས་མགོན་ཆོས་ཀྱི་སྣང་བ་དང༌། ཨ་མགོན་རིན་པོ་ཆེ་དང༌། ནུབ་པ་རིན་པོ་ཆེ་སོགས་མཇལ་ཞུས་དང༌། དེ་རྗེས་ནག་ཆུར་རི་དབང་རིན་པོ་ཆེ་དང༌། བྱང་མི་ཏི་ཁར་གཅེས་དཀར་བླ་མ་དང་དེར་ཡོད་འབྲི་གུང་རྣམས་ལ་འཚམས་འདྲི་དང༌། ཝལ་ཐང་དགོན་གྱི་ཕྱག་མཛོད་རིན་ཆེན་སོགས་ལ་ཐུགས་འཕྲད་བཅས་ནག་ཤོད་ཁུལ་གྱི་འབྲི་དགོན་ཁག་ལ་འཚམས་འདྲིའི་གནས་འབྲེལ་བཏང༌།

དེ་ནས་བྱང་ལམ་རྒྱུད་སྒ་སྐྱེ་མདོར་ཕེབས། དེར་ཡོད་སྒ་ཡུལ་དགོན་ཁག་ལ་འབྲེལ་གཏུགས་དང༌། དེ་ནས་ནང་ཆེན་དུ་སྐྱབས་རྗེ་མགར་རིན་པོ་ཆེ་དང༌། ལྷོ་འབྲོང་སྤྲུལ་བསྟན་འཛིན་ཉི་མ་རིན་པོ་ཆེ། མི་འགྱུར་རིན་པོ་ཆེ། རྣམ་རོལ་རིན་པོ་ཆེ་རྣམས་ཀྱི་དབུས་བླ་གྲྭ་ཡོངས་ལ་འཇམ་དཔལ་གཤིན་རྗེའི་དབང་ཆེན་བདུད་དཔུང་ཟིལ་གནོན་འབུལ་དགོས་ཕེབས་པར་བཀའ་གསུངས་ཕྱིར་ལྡོག་མ་ཕོད་པར་ཕུལ་ཞིང་ཁོང་རྣམས་ཀྱིས་གཤིན་རྗེའི་ཟླ་གསང་མཚམས་སྒྲུབ་གནང་རྒྱུའི་ཞལ་བཞེས་གནང༌། གཞན་ཡང་ཨ་ཕྱིའི་གཏོར་དབང་སོགས་དང་དེ་རྗེས་འཇམ་དཔལ་གཤིན་རྗེའི་སྒྲུབ་པ་ཚུགས་ཤིང་དབྱངས་དང་ཕྱག་ལེན་མཐོང་རྒྱུན་གང་དྲན་གསུངས། ཟིན་ཐོ་དགོས་ཕེབས་བཞིན་གང་ངེས་མགྱོགས་བྲིས་གནང་ཏེ་བཞག སྐབས་དེར་ཕྲན་ཡང་དེར་ཡོད་པས་གྲྭ་ཆུང་ཞིག་གིས་ནམ་སྟོད་ཙམ་ལའང་ཆོ་ག་ཕྱག་ལེན་སྐོར་བཀའ་འདྲི་ཞུས་བཞིན་སྒྲ་སྡུད་འཁོར་ཐག་ཏུ་བཅུག་བཞིན་འདུག

གཞན་ནང་ཆེན་དགོན་ཁག་ལ་གསུངས་ཆོས་དང་འབྲེལ་འཚམས་འདྲི་གནང༌།

ཡེལ་པ་བཀའ་བརྒྱུད་རྟ་རྣ་དགོན་པར་གནས་མཇལ་དང་འབྲེལ་གྲུབ་ཐོབ་ལྕགས་ཟམ་ལུགས་ཀྱི་ཚེ་དབང་དགོས་འདུན་བཞིན་གནང༌། སྒྲུབ་ཁང་ཁག་གཉིས་ཀྱི་དགོས་འདུན་བཞིན་ལྔ་ལྡན་རྡོ་རྗེའི་ཚིག་རྐང་གི་མགྱོགས་ཁྲིད་མཛད།

འབའ་རོམ་བཀའ་བརྒྱུད་ཚང་གསར་དགོན་དུ་ཕེབས་སྐྱབས་རྗེ་བློ་གྲོས་རིན་ཆེན་མཆོག་གི་མདུན་ནས་མགོན་པོ་ཕྱག་བཞི་པ་དང་དུད་སོལ་མ་མགོན་དཀར་བཅས་ཀྱི་དབང་རྣམས་གསན། རིན་པོ་ཆེ་མཆོག་གི་དབུས་སྒྲུབ་གྲྭ་རྣམས་ལ་བཀའ་བསྒོ་དང་རྟེན་ལ་རབ་གནས་དགོས་ཕེབས་བཞིན་མཛད། རྗེ་ཉིད་ཀྱིས་བརྩམས་པའི་ལྔ་ལྡན་གྱི་འགྲེལ་བའི་ལུང་འབུལ་དགོས་བཀའ་ཕེབས་བཞིན་བླ་རྒན་རིན་པོ་ཆེ་མཆོག་ལ་ཕུལ།

 ལྷོ་འབྲོང་སྤྲུལ་གདན་ས་ལུང་དཀར་ཐུབ་བསྟན་བཤད་སྒྲུབ་གླིང་དུ་ཕེབས། སྔ་རྗེས་སྡོམ་པས་ཐུགས་སྒྲུབ་དང༌། ཕུར་སྒྲུབ། བཀའ་འདུས་བདེ་ཆེན་སྙིང་པོ་དང༌། ཉང་གཏེར་བཀའ་བརྒྱད་ཁྲོ་རོལ་ཐོག་མར་ཚུགས་ནས་སྐབས་དེར་དབུ་མཛད་དགོས་འདུན་བཞིན་གནང༌། བཀའ་བརྒྱད་ཀྱི་གར་འཆམ་ཐོག་མར་ཚུགས། དེ་བཞིན་དགོངས་འདུས་ཚོགས་གར་ཆེན་མོ་དང་མཆོད་གར་བཅས་པར་དག་ཐེར་དང་དབྱངས་རོལ་ཕྱག་ལེན་དོགས་དྲི་ཞུས་པ་རྣམས་ལ་བཀའ་ལན་བསྩལ།

ལྷོ་འབྲོང་སྤྲུལ་བསྟན་འཛིན་ཉི་མ་རིན་པོ་ཆེ་མཆོག་ལ་ཕྱག་རྫོགས་ཀྱི་ཁྲིད་དང་འབྲི་གུང་ཆོས་རྒྱལ་རིན་ཆེན་ཕུན་ཚོགས་ཀྱི་ཟབ་གཏེར་ཡིད་བཞིན་ནོར་མཆོག་དང་གཤིན་རྗེའི་བསྐྱེད་རྫོགས་སྐོར་ཚང་སྤྲུགས་སུ་ཕུལ། གཅོད་འཇའ་ལུས་ཀུན་འགྲུབ་ཀྱི་དབང་རྒྱུན་ཆད་ཉེར་རྟེན་དེ་དག་འབུལ་དགོས་ཕེབས་པར་བཞིན་ཕུལ་བ་མ་ཟད་ལྷོ་ལུགས་ཀྱི་གཅོད་ཀྱི་འདེབས་དབྱངས་དང་ལུང་བཅས་གནང༌།

དེ་ནས་ཡར་འབྲི་གུང་རྒྱུད་སྟོད་གངས་རི་གནས་བསྐོར་དང་སྦྲགས་འབྲི་དགོན་རྒྱང་གྲགས་དགོན་པར་ཕེབས་རྟེན་ལ་རབ་གནས་དང་འབྲི་གསོལ་རྒྱས་པ་བཏང༌། དགོན་པའི་ཐོ་དེབ་ཀྱི་མཆོད་བརྗོད་སོགས་བརྩམས་དགོས་འདུན་བཞིན་མཛད།

གསེར་ལུང་སྒྲུབ་སྡེར་བཙུགས་འདུག་པར་དེར་མདུན་ཆུ་སྤྲུལ་སྐུ་དང་མར་སྨྲིག་སྤྲུལ་སྐུ་གཙོས་སྒྲུབ་གྲྭ་རྣམས་ལ་ཕྱག་ཆེན་ཆོས་དྲུག་གི་ཉམས་བཞེས་ལྷོད་མེད་དགོས་ལུགས་སོགས་བསྐུལ་མ་ནན་པོ་གནང༌། རྟེན་འབྲེལ་མཚོན་བྱེད་དམངས་སྒོར་༡༠༠་དང་དར་བཅས་ཕུལ།

དེ་རྗེས་སྤུ་ཧྲང་དགོན་པར་ཕེབས་གྲྭ་ཆུང་གཉིས་ཀྱིས་བསྐང་གསོའི་ལུང་དགོས་འདུན་བཞིན་ཕུལ། དེ་ནས་མ་ཕམ་གཡུ་མཚོ་གསེར་ལུང་དགོན་དུ་འབྱོར་དེར་དབང་དང་རབ་གནས་གནང༌། དེ་ནས་སླེ་མེའི་ཡུལ་དགོན་རྟ་ཁལ་གྱིས་བསུ་བ་བྱུང་བ་བཞིན་སླེ་མེའི་དགོན་ཁག་གསུམ་ལ་དབང་བཀའ་དང་ཨ་ཕྱིས་བསྐང་མདོས་སོགས་བཅའ་བསྒྲུབས་མཛད། དགེ་བསམ་སྦྱོར་གཙོས་སླེ་མེའི་ཡུལ་མགོན་གྱིས་བསུ་སྐྱེལ་གང་ལེགས་ཀྱིས་བལ་ཡུལ་རྒྱུད་རྒྱ་གར་བྱང་ཆུབ་གླིང་དུ་གེགས་མེད་ཕེབས་འབྱོར་གནང༌།

བཅུ་གཅིག་པ་ཐེ་ཝན་དུ་ཕེབས་པའི་སྐོར།

འབྲི་གུང་༧སྐྱབས་མགོན་རིན་པོ་ཆེ་མཆོག་གིས་རྗེ་ཉིད་ཐེ་ཝན་དུ་བཏང་གནང་བ་དང༌། དེ་དུས་ཐེ་ཝན་ནང་པ་དང་བོད་ཀྱི་ནང་པ་ཕན་ཚུན་བར་འབྲེལ་བ་དེ་ཙམ་མ་མཆིས་སྟབས་ཐེ་ཝན་ཀྲུང་ཧྭ་ནང་བསྟན་ཚོགས་པའི་གཙོ་འཛིན་ཆེ་ཤོས་དབུ་མན་ཙང་ལོ་དང་མཉམ་དུ་ཆོས་ཀྱི་མཛད་སྒོ་བཙུགས་ཤིང་རྒྱ་བོད་ནང་པའི་མཉམ་འབྲེལ་མཛད་སྒོ་བཙུགས་པའི་སྲོལ་ཐོག་མར་ཕྱེས། ཐེ་ཝན་འབྲི་གུང་བཀའ་བརྒྱུད་ཀྱི་ཚོགས་པ་དེབ་སྐྱེལ་གནང་བ་དང༌། སྒོ་འབྱེད་དུ་འབྲི་གུང་༧སྐྱབས་མགོན་རིན་པོ་ཆེ་མཆོག་གདན་འདྲེན་ཐོག་གོང་གསལ་ཐེ་བོད་ནང་པའི་ཆོས་ཀྱི་མཛད་སྒོའི་འབྲི་གུང་ཆོས་ཚོགས་སྒོ་འབྱེད་གནང༌།

དེ་རྗེས་རྗེ་ཉིད་ནས་དབུ་ཁྲིད་པའི་ཐེ་ཝན་དགོན་ཁག་བརྒྱ་ལྷག་དང་ཆོས་ཚོགས་ཁག་བཅས་པས་གོང་ས་མཆོག་གདན་ཞུ་བྱ་རྒྱུ་གྲོས་མཐུན་གནང་བ་དང༌། སྐབས་དེར་རྗེ་ཉིད་ལག་འཁྱེར་རྐྱེན་པས་ཕེབས་བདེ་མ་བྱུང་གཤིས་༡༩༩༣ཕྱི་ཟླ༡༢་ཚེས༡༣འཁོད་པའི་གོང་ས་མཆོག་ལ་ཕུལ་བའི་སྙན་ཞུ་དང་རྒྱ་བོད་ཤན་སྦྱར་དགོན་ཁག་བརྒྱ་ལྷག་དང་ཚོགས་པ་ཁག་གི་རྟགས་འཁོད་ཀྱིས་སྙན་ཞུ་དང་སྦྲགས་ཁེ་ན་ཊ་ནས་ནང་སྲིད་དྲུང་ཟུར་བཀྲ་ཤིས་སྟོབས་རྒྱལ་ལགས་རྗེ་ཉིད་ཀྱི་ཚབ་ཏུ་་ཕེབས་རོག་ཞུས་ཤིང་ཁོང་གི་ལྷན་དུ་ཆོས་ཚོགས་ཀྱི་འཐུས་མི་བཅས་བཞུགས་སྒར་དུ་བཅར། ༧གོང་ས་མཆོག་ཆིབས་བསྒྱུར་མ་གྲུབ་ཀྱང་བཀའ་རྒྱ་དང་སྦྲགས་སྐུ་ཚབ་ཏུ་སྤྱན་རས་གཟིགས་ཀྱི་སྐུ་དང་ཆོས་དོན་དྲུང་ཟུར་ཁམས་དབང་རིན་པོ་ཆེ་དང༌། ས་སྐྱ་བདག་ཆེན་ཕུན་ཚོགས་ཕོ་བྲང༌། མཆོག་སྤྲུལ་ཀརྨ་བག་ཡོད་རིན་པོ་ཆེ༌། དགེ་བཤེས་ཀླུ་འབུམ་ཐུབ་བསྟན་རྒྱ་མཚོ་མཆོག་བཅས་གདན་འདྲེན་ཞུས་ཐོག་ཆོས་ཀྱི་མཛད་ཆེན་བཙུགས་ནས་བསྟན་སྲུང་དམར་ནག་གི་གསོལ་མཆོད་སོགས་གང་ལེགས་གནང་ཞིང་ཐེ་ཝན་ནང་ཆོས་བརྒྱུད་བཞི་མཉམ་འཛོམས་ཀྱི་མཛད་སྒོའི་ལོ་རྒྱུས་ཐོག་མ་དེ་ཡིན་པ་དང༌། སྤྱི་ནོར་༧་གོང་ས་ལྷ་མི་རྣམ་འདྲེན་ཆེན་པོ་མཆོག་ཐེ་ཝན་དུ་ཞབས་འཁོད་ཐུབ་པའི་རྟེན་འབྲེལ་གྱི་སྒོ་འཕར་ཕྱེས་པའི་ལོ་རྒྱུས་ལེའུ་གསར་དུ་གཏོད། དེ་རྗེས་སྒམ་པོ་པའི་ཆོས་ཚོགས་དབུ་འབྱེད་གནང་ཏེ་རང་དགོན་གཙོར་གཟུང་ཐོག་འབྲི་བསྟན་ལ་སྨིན་པའི་ཕྱག་ལས་གནང༌།

སྨྲས་པ།

རྒྱལ་བསྟན་ལམ་བཟང་གི་དོར་ར་རུ། །

ལྷག་བསམ་སོ་ནམ་ཞིག་བསྐྲུན་འདོད་ཀྱང༌། །

དྲག་ཆར་རླུང་འཚུབ་ཀྱི་རྐྱེན་དབང་གིས། །

ནང་རྣལ་འབྱོར་ལ་བཞག་ཏེ་རང་དབབ་གནས། །

གཞན་ཡང་སྐབས་དེར་བསྟན་པ་སྤྱི་ལ་དམིགས་པ་རྒྱང་གཟིགས་ཀྱིས་བོད་མདོ་དབུས་ཁམས་གསུམ་དང་ཕྱི་རྒྱལ་ཡུལ་ཁག་འབྲི་གུང་བཀའ་བརྒྱུད་ཀྱི་ཆོས་ཚོགས་ཐམས་ཅད་ལ་འབྲེལ་མཐུད་གྱིས་ཕྱག་ལས་རྒྱ་བསྐྱེད་གནང༌། དེ་རྣམས་ཕན་ཚུན་འབྲེལ་ལམ་གང་འདྲ་གནང་ཡོད་མེད་སྟོད་མང་ཡུལ་ནས་སྨད་མདོ་ཁམས་བར་གྱི་འབྲི་གུང་བཀའ་བརྒྱུད་དགོན་སྡེ་ཁག་དང་ཕྱི་རྒྱལ་ཡུལ་ཁག་བཅས་ལ་འབྲེལ་མཐུད་དངོས་འབྲེལ་གནང་ཡོད་པའི་ཡིག་སྣ་ཁག་རོབ་བསྡུས་རྣམ་ཐར་རྒྱས་པའི་ནང་བཀོད་ཡོད།

བཅུ་གཉིས་པ་བྱང་ཨ་མས་རི་ཀ་ལ་ཕེབས་པའི་བསྐོར།

ཨ་རི་སྒམ་པོའི་ཆོས་ཚོགས་དབུ་འབྱེད་གནང་ཏེ་དོན་རྒྱུད་སྙིང་པོའི་བསྟན་པ་འཆད་སྤེལ་དང་འབྲེལ་རྗེ་ཉིད་ཀྱིས་བརྩོམས་བསྒྲིགས་གནང་བའི་ཕྱག་ཆེན་ལྔ་ལྡན་གྱི་སྔོན་འགྲོའི་འགྲེལ་བ་དང༌། ལྔ་ལྡན་ཚིག་འགྲེལ། གཤིན་རྗེའི་རྣམ་བཤད། ལྡོང་འབྲོང་བའི་དེབ་ཐེར་སྨུག་པོ། དེ་རྣམས་གཙོ་བོར་གྱུར་པའི་ལྗགས་བརྩོམ་ཁག་ཐུན་གསེང་ནས་ལེགས་པར་གྲུབ་པར་བགྱིས་པ་དང༌། འདི་རྣམས་དཀར་ཆགས་ཟུར་བཀོད་གཟིགས་ཞིབ་དང༌། དེང་སྐབས་བལ་ཡུལ་དུ་དཔལ་ལྡན་ཕག་གྲུའི་ནང་བསྟན་སློབ་གྲྭ་དང༌། བོད་དུ་རང་དགོན་ཀཿབཀྲ་ཤིས་ཐུབ་བསྟན་རབ་རྒྱས་གླིང་གཙུག་ལག་ཁང་གསར་བཞེངས་དང༌། མཚམས་གྲྭ་གསར་བཙུགས་སོགས་དང༌། ལ་དྭགས་ཤར་ཆུ་དགོན་པར་ཀུན་རིགས་དང་གཙུག་གཏོར་རྣམ་རྒྱལ་སྒྲུབ་མཆོད་ལོ་ལྟར་ཆགས་མེད་དང༌། གཡུ་རུ་དགོན་ལོ་ཆེན་རིན་ཆེན་བཟང་པོས་བཞེངས་པའི་དུད་སོལ་གསུང་བྱོན་མ་ཉམས་རྒུད་བདག་མེད་དུ་འདུག་པ་མཆོད་ཁྲི་སོགས་ཉམས་གསོ་ཟླ་བསྐང་ཆགས་མེད་སྦྱོར་འཇགས་དང༌།

སྒང་སྔོན་དགོན་པར་བསྟན་སྲུང་ཨ་ཕྱིའི་བསྐང་མདོས་སྦྱོར་འཇགས་དང༌།

སྨད་འཇང་ཡུལ་དགོན་ཁག་ལ་གཏུགས་འབྲེལ་དང་དབང་ཆོས་སློབ་སྟོན་བསྟན་ལར་སྨིན་པའི་མཛད་པ་ལ་གཞིག་ན་རྗེས་སུ་ཡི་རང་བའི་གནས་སུ་གྱུར་པ་ཤ་སྟག་གོ །མདོར་ན་སྟོད་མང་ཡུལ་ལ་དྭགས་ནས་རྒྱ་གྱི་ཐན་མི་ཉག་ཡན་ཆད་བར་དུ་རྒྱལ་བསྟན་སྤྱི་བྱེ་ལ་སེང་གེ་བཞིན་རྒྱང་མཐའ་སྲུང་བཞིན་གང་ན་ཤོར་ཀེ་ཡོད་སར་སྒོ་གསུམ་གྱིས་སྙིང་སྤོབས་དང་བསླབ་བྱ་ལམ་སྟོན་འགྲེལ་བརྗོད་གནང་བ་དང༌། ཟབ་ཆོས་ཀྱི་གདམས་པ་གང་ལ་གང་འདུལ་གནང་བཞིན་པ་བཅས་ཀྱི་སྐབས་ཏེ་གཉིས་པའོ། །

སྨྲས་པ།

བསམ་སྦྱོར་རྒྱ་ཆེན་མཁའ་བཞིན་ཡངས་པ་ལ། །

ཤེས་རབ་གཟུངས་སྤོབས་རྒྱུ་སྐར་བཞིན་དུ་བཀྲ། །

མོས་དད་ཞིང་ས་གཤིན་པའི་ས་ཕྱོགས་སུ། །

རྣམ་དཀར་འབྲས་དྲུག་དུས་སུ་སྨིན་འདི་རྨད།

གནག་ཕྱུག་འཚོ་བའི་རྫི་ཕྲུག་གིས། །

སྡེབ་སྦྱོར་སྙན་ངག་མི་ཤེས་ཀྱང༌། །

དད་གསུམ་བ་གམ་རྩེ་མོ་ནས༌། །

དངོས་མཐོང་ཡིག་གེའི་གཟུགས་སུ་བཀོད། །

ལྡོང་གི་འབྲོང་རབས་དེབ་སྨུག་ལས། །

ཅུང་ཟད་བསྡུས་ཏེ་འབྲི་བ་པོ། །

ཀ་བན་བསྟན་འཛིན་ཉི་མ་ཡིས། །

དད་སྤྲོའི་སོར་བཅུས་ཟློས་གར་བསྒྱུར། །

ཅེས་ཀ་གྲོ་སྦས་ལུང་ཡངས་པའི་གསེར་གཞུང་དུ་སྐྱེས་པ་རུས་མིང་དཔང་ཞེས་འབོད་པའི་མཁན་མིང་བསྟན་འཛིན་ཉི་མས་ཨ་མས་རི་ཀའི་མངའ་སྡེ་ནེའུ་རྒྱར་སེས་སམ་སྐྱེས་ཚལ་གྱི་མངའ་སྡེའི་ནུབ་ཕྱོགས་འཇའ་མཚོན་མཚོ་དང་མེ་ལོང་མཚོའི་གླིང་བར་གནས་པའི་སྒམ་པོ་པའི་ཆོས་གླིང་དུ་སྤྱི་ལོ་༢༠༠༧ཟླ་༡༠ཚེས་༡༠ཉིན་བྲིས་པས་དགེ་ལེགས་འཕེལ། བཀྲ་ཤིས།

་

བཀའ་བརྒྱུད་ཅེས་པའི་སྐོར་དང་༧རྒྱལ་བ་འཇིག་རྟེན་གསུམ་མགོན་གྱི་རྣམ་ཐར་མདོ་ཙམ་སྨོས་པ་གསལ་བའི་མེ་ལོང་བཞུགས་སོ། །

ན་མོ་མཉྫུ་ཤྲི་ཡེ། དཔེར་བྱ་ཀུན་ལས་འདས་པ་སྟེ། །ཤེས་དང་ཤེས་བྱའི་བདག་པོ་མཆོག །དོན་གྱི་དམ་པ་རྣམ་དག་དཔལ། །རྒྱལ་བ་འཇིག་རྟེན་མགོན་ལ་འདུད། དེ་ཡང་གངས་རིའི་ཁྲོད་ཀྱི་གྲུབ་རིགས་རྒྱ་མཚོའི་འབྱུང་གནས་བཀའ་བརྒྱུད་ཅེས་པའི་སྒྲ་དོན་ལ་བཤད་སྲོལ་འགའ་ཞིག་མཆིས་པ་ལས། དཔལ་ཏིལླི་པ་ཆེན་པོས་རྡོ་རྗེ་འཆང་ནས་དངོས་སུ་ཐུན་མིན་གྱི་ཆོས་མཐའ་དག་ཐུགས་སུ་ཆུད་ན་ཡང༌། མི་ཡི་བླ་མ་མེད་དོ་སྙམ་པའི་འཁྲུལ་རྟོག་སེལ་བའི་ཆེད་དུ་བཀའ་བབ་­­བཞི་ལས་བརྒྱུད་པའི་བླ་མ་བསྟེན་པ་ཡིན་ལ། དེ་ཡང་ས་ར་ཧ། ཀླུ་སྒྲུབ། ཨརྻ་དེ་བ། ཟླ་བ་གྲགས་པ། མ་ཏཾ་གི་སྟེ་ཤར་གྱི་བཀའ་བབ། ལཱུ་ཨི་པ། ཌི་གི་པ། དྷ་རི་ཀ་པ། ས་ཁངྷ་རི་རྣམས་ལྷོ་ཡི་བཀའ་བབ། ཌོམྦིཔ། བི་ན་ས། ལ་བཱ་པ། ཨིན་ཊ་བྷཱུ་ཏི་རྣམས་ནུབ་ཀྱི་བཀའ་བབ། སུ་མ་ཏི། ཐང་ལོ་པ། ཤིང་ལོ་པ། ཀར་ཥ་རི་པ། ཛཱ་ལནྡྷ་ར་པ། ཙརྻ་པ་རྣམས་བྱང་གི་བཀའ་བབ་ཅེས་དཔའ་བོ་གཙུག་ལག་སོགས་ཀྱིས་བཞེད་ལ།

དཔལ་འབྲི་གུང་པས། རྡོ་རྗེ་འཆང༌། ཨིན་ཊ་བྷཱུ་ཏི། ཀླུ་ཡི་རྣལ་འབྱོར་མ། བི་སུ་ཀལྤ། ས་ར་ཧ། ཀླུ་སྒྲུབ། མ་ཏཾ་གི་སྟེ་ཕ་རྒྱུད་གསང་འདུས། རིམ་ལྔ། གདན་བཞི། འཕོ་བ་གྲོང་འཇུག་སོགས་ཀྱི་བཀའ་བབ། ཡེ་ཤེས་ཀྱི་མཁའ་འགྲོ་མ། ཙརྻ་པ་ལས་མ་ཡ་དང༌། སྒྱུ་འཕྲུལ་ཆེན་མོ། རྫོགས་རིམ་སྒྱུ་མ་གསུམ་རྒྱུད་དང་རྨི་ལམ་སོགས་སྒྱུ་ལུས་སྐོར་བཀའ་བབ། ཕྱག་ན་རྡོ་རྗེ། ཌོམྦི་པ། བི་ན་བཛྲ། ལ་བ་པ་སྟེ་རྒྱུད་སྡེ་མཐའ་དག་གི་དགོངས་དོན་འོད་གསལ་གཙོ་གྱུར་བསེ་འཕོའི་སྐོར་རྣམས་བཀའ་བབ། ཕྱག་ན་རྡོ་རྗེ། ཡན་ལག་མེད་པའི་རྡོ་རྗེ། པདྨ་བཛྲ། མཁའ་འགྲོ་མ་སྐལ་བ་བཟང་མོ་ལས་དགྱེས་རྡོར། གཏུམ་མོ་སོགས་ཀྱི་བཀའ་བབ་སྟེ་བཀའ་བཞིའི་རྒྱུད་པར་བཞེད་དོ། །

 ཐུའུ་བཀྭན་ཆོས་འབྱུང་ལས། དུས་ཕྱིས་འབྲུག་པའི་ཡི་གེ་འགའ་ཞིག་ན་མར་མི་དང་གླིང་རས་པ་སོགས་ན་བཟའ་དཀར་པོ་གསོལ་བ་ཙམ་ལ་བསམ་ནས་དཀར་རྒྱུད་ཅེས་བྲིས་པའང་སྣང་མོད། བཀའ་བརྒྱུད་ཅེས་ཡོངས་སུ་གྲགས་པ་འཐད་དེ་བཀའ་བབ་ཀྱི་གདམས་པའི་རྒྱུད་འཛིན་ཡིན་པས་དེ་སྐད་དུ་གྲགས་སོ་ཞེས་གསུངས། ཤིང་བཟའ་སྐལ་བཟང་ཆོས་ཀྱི་རྒྱལ་མཚན་གྱིས་ནི་སྤྱིར་བཀའ་བརྒྱུད་པ་ཞེས་མིང་དུ་གྲགས་པའི་གདགས་གཞི་ནི་སྒྲུབ་པའི་བཀའ་བབ་ཀྱི་ཁྱད་པར་ལས་བཀའ་བརྒྱུད་ཅེས་ཡོངས་སུ་གྲགས་པ་འཐད་དེ། བཀའ་བབ་ཀྱི་རྒྱུད་འཛིན་ཡིན་པས་དེ་སྐད་དུ་གྲགས་སོ་གསུངས་ལ། འཇམ་དབྱངས་མཁྱེན་བརྩེ་དབང་པོས་ནི། དྭགས་པོ་རིན་པོ་ཆེས་ཐོག་མར་ཇོ་བོ་རྗེ་ནས་རྒྱུད་པའི་བཀའ་གདམས་པའི་གདམས་ངག་གསན་ཅིང༌། ཕྱིས་མར་པ་ནས་བརྒྱུད་པའི་ཕྱག་རྒྱ་ཆེན་པོའི་རྒྱུད་པ་རིན་པོ་ཆེ་ལ་ཞུགས་ཏེ་དེ་གཉིས་ཟུང་འབྲེལ་དུ་སྐྱོང་བས་གདམས་པའི་མིང་གང་ཟག་ལ་ཆགས་པ་ཡིན་ཞེས་གསུངས། བཀའ་བརྒྱུད་རིན་པོ་ཆེ་སྤྱིའི་རྣམ་ཐར་ནི་སོ་སོའི་རྣམ་མགུར་དང་ཆོས་འབྱུང་སོགས་ནས་མཁྱེན་རྒྱུ། རིས་མེད་བསྟན་པའི་སྤྱི་དཔལ་འཇམ་དབྱངས་མཁྱེན་བརྩེ་དབང་པོའི་བོད་ཡུལ་གསང་སྔགས་གསར་རྙིང་གི་གདན་རབས་མདོར་བསྡུས་ངོ་མཚར་པད་མའི་དགའ་ཚལ་ལས། བཀའ་བརྒྱུད་རིན་པོ་ཆེ་དེ་རྣམས་ཀྱི་སྐྱེས་བུ་དམ་པ་བསྟན་པ་ལ་བཀའ་དྲིན་ཆེ་བ་ནི། སྤྱིར་མར་མི་དྭགས་གསུམ་རས་ཆུང་པ་དང་དཔལ་ཕག་མོ་གྲུ་པ་རྣམས་ནི་བཀའ་བརྒྱུད་རིན་པོ་ཆེའི་སྤྱི་མེས་ལྟ་བུ་ཡིན་ལ། བྱེ་བྲག་ཀཾ་ཚང་བཀའ་བརྒྱུད་ལ་རྗེ་དུས་གསུམ་མཁྱེན་པ། རྟོགས་ལྡན་གྲགས་པ་སེང་གེ་སོགས་རྒྱལ་བ་ཡབ་སྲས་རིམ་བྱོན་དང༌། དེ་ལས་ཀྱང་ཀུན་མཁྱེན་རང་བྱུང་ཞབས། རྗེ་ཆོས་གྲགས་རྒྱ་མཚོ། མི་བསྐྱོད་རྡོ་རྗེ། ཞྭ་དམར་ཆོས་ཀྱི་གྲགས་པ། དཔའ་བོ་གཙུག་ལག་ཕྲེང་བ་སོགས་མཁས་ཤིང་དངོས་གྲུབ་བརྙེས་པར་གྲགས་ཆེ་ཞིང༌། ཕྱིས་དུས་དབང་གིས་བསྟན་པ་ལ་ཉམས་ཆགས་བྱུང་བའི་ཚེ་དཔལ་ཆེན་ཆོས་ཀྱི་དོན་གྲུབ་དང༌། ཐམས་ཅད་མཁྱེན་པ་ཆོས་ཀྱི་འབྱུང་གནས་ཡབ་སྲས་རྒྱུད་པ་དང་བཅས་པ་གཅིག་ཏུ་བཀའ་དྲིན་ཆེའོ། །

དེ་བཞིན་དུ་དཔལ་སྟག་ལུང་པ་ངག་དབང་གྲགས་པ། འབྲི་གུང་པ་རིན་ཆེན་ཕུན་ཚོགས། ཆོས་ཀྱི་གྲགས་པ། འབྲུག་པ་རྒྱལ་དབང་རྗེ་དང༌། པདྨ་དཀར་པོ་སོགས་སྙན་པའི་གྲགས་དཀར་ཉི་བཞིན་དུ་གསལ་ཞིང༌། དེ་ལྟ་བུ་སྐྱེས་མཆོག་རྣམས་ཀྱི་དོན་གྱི་རྣམ་ཐར་ཀྱང་མདོར་བསྡུས་ན། ཉན་ཐོས་ཀྱི་ངེས་འབྱུང༌། ཐེག་ཆེན་གྱི་སེམས་བསྐྱེད། གསང་སྔགས་ཀྱི་དམ་ཚིག་རྣམས་གཞིར་བཞག་ཅིང༌། མོས་གུས་ཕྱག་རྒྱ་ཆེན་པོའི་རྣལ་འབྱོར་གྱིས་ངེས་དོན་སྙིང་པོའི་ལམ་ལ་རྩེ་གཅིག་ཏུ་གཞོལ་བའི་སྟེང༌། སོ་སོའི་ཁྱད་ཆོས། མར་རྔོག་གི་རྒྱུད་བཤད། མི་ལའི་སྙིང་རུས་དང་གདམས་ངག །སྒམ་པོ་པའི་ངོ་བོ་ག་དར། ཀརྨ་པའི་རླུང་སེམས་དབྱེར་མེད། ཞང་གི་ལམ་མཆོག་མཐར་ཐུག །ཕག་གྲུའི་གསང་སྔགས། འབའ་རོམ་པའི་བསེ་འཕོ་གསེབ་ལམ། སྟག་ལུང་པའི་རྣམ་ཐར་སོ་དགུ །འབྲི་གུང་པའི་སྡོམ་གསུམ་གནད་གཅིག །གཙང་པ་རྒྱ་རས་ཀྱི་རྟེན་འབྲེལ་དང་རོ་སྙོམས། ལོ་རྒོད་ཀྱི་མོས་གུས་དང་ཞེན་ལོག་རྣམས་ནི་ཆ་མཐུན་ཁྱད་འཕགས་ཞེས་རེ་རེ་ལའང་ཐམས་ཅད་ཚང་བར་ཡོད་དེ། གང་ལ་རྩལ་དུ་བཏོན་ནས་རང་གི་ཐུགས་ཉམས་སུ་བཞེས་པ་དང༌། སློབ་མར་འཁྲིད་ཅིང་སྐྱོང་བར་མཛད་པ་ལ་ཁྱད་པར་གྱི་འབྱེད་ཆོས་སུའང་བཞག་ཏུ་རུང་ཞིང༌། དེ་ཡོངས་རྫོགས་ལ་བཀའ་བརྒྱུད་ཀྱི་བསྟན་པ་དང༌། དེ་ཉིད་རྒྱུད་ལ་མངའ་བ་རྣམས་ལ་བསྟན་འཛིན་གྱི་སྐྱེས་བུ་ཅེས་འཇིག་རྟེན་གསུམ་ན་སྙན་པར་གྲགས་སོ་ཞེས་གསུངས་པ་ལྟར། དེ་དག་ལས་བརྒྱུད་པའི་གདམས་པ་ལའང་སྤྱིར་མདོ་སྔགས་རིག་གནས་བཅས་པའི་ཚིག་གི་བཤད་སྲོལ་དོན་གྱི་རྒྱུད་པ་སྙིང་པོའི་ཉམས་ལེན་བསམ་གྱིས་མི་ཁྱབ་པ་ཡོད་ལ།

རྗེ་སྒམ་པོ་པ་ལ་སྒོམ་ཆེན་བརྒྱད་བརྒྱ་གྲགས་པ་སོགས་ཡོད་ཀྱང་དོན་གྱི་རྒྱལ་ཚབ་དཔལ་ཕག་མོ་གྲུ་པ་ཡིན་ཏེ། ཆོས་འབྱུང་མཁས་པའི་དགའ་སྟོན་ལས། བཀའ་བརྒྱུད་སྤྱི་ཡི་ཆོས་འབྱུང་ཕག་གྲུའི་རྣམ་ཐར་སྐབས། སྒམ་པོ་པ་དོན་གསུམ་བཞེས་ཤིང་ཉིད་ཞེ་གཅིག་བཞེས་པ་ལྕགས་མོ་ལུག་ལ་མཇལ་ནས་ལོ་ངོ་གསུམ་བསྟེན་ཏེ་དོན་ལྔ་ཆུ་བྱ་ལ་ཆོས་རྗེ་མྱ་ངན་ལས་འདས། གཤེགས་ཁར་ང་དང་དགེ་བཤེས་ཁམས་པ་ལ་ཁྱད་པར་རྟ་རྔ་ཙམ་ཡང་མེད་པས་ཐམས་ཅད་ཀྱིས་འདུད་ཅེས་གསུངས་ནས་ཆོས་ཞུས་ཞེས་གསལ་བ་དང༌། དེབ་ཐེར་སྔོན་པོ་ལས། རྗེ་དྭགས་པོའི་སློབ་མ་དྭགས་པོ་སྐུ་ཚེའི་མཐར་ཞབས་ལ་གཏུགས་ནས་རྟོགས་པ་ནམ་མཁའ་དང་མཉམ་པར་གྱུར་ཅིང༌། དེར་བཞུགས་པའི་དགེ་འདུན་ཐམས་ཅད་ཀྱི་གྲལ་གྱི་ཐོག་མར་བཞུགས་སུ་གསོལ་ཏེ་ཞེས་མངའ་གསོལ་བ་དང༌། ཞེས་གསལ། ཐུའུ་ཀྭན་གྲུབ་མཐའ་ལས། མཉམ་མེད་དྭགས་པོ་ལྷ་རྗེའི་སྲས་ཀྱི་ཐུ་བོ་བཀའ་བརྒྱུད་ཀྱི་བདག་པོར་དབང་བསྐུར་བ་རྒྱལ་བ་ཕག་མོ་གྲུ་པ་ཞེས་གསལ་བ་དང༌། མཁའ་པའི་དགའ་སྟོན་ལས། མར་མི་དྭགས་གསུམ་ཕག་གྲུ་པ་རྣམས་རྣམ་ཐར་སྤྱི་དང་འདྲ།

ཕག་གྲུ་པ་ལ་ཐུགས་སྲས་བཞི། མཐར་ཐུག་བཞི། མཆོག་བརྒྱད། ཉེ་གནས་བརྒྱད། དགེ་བཤེས་དང་སྒོམ་ཆེན་འགྲོ་དོན་ཅན་མང་དུ་བྱོན། བསྟན་པའི་བདག་པོ་ལྟ་བུར་གྱུར་པ་འབྲི་གུང་སྐྱུ་ར་རིན་པོ་ཆེ་ཞེས་གསུངས་པ་ལྟར། འཇིག་རྟེན་གསུམ་གྱི་མགོན་པོ་འདི་ཉིད་སློབ་དཔོན་ཀླུ་སྒྲུབ་ཀྱི་སྤྲུལ་པ་ཡིན་པར་མདོ་ གདན་རབས་དང༌། ཆོས་འབྱུང་རྣམ་ཐར་ཁག་ནས་གསལ་བས་འདིར་མ་བྲིས་ཤིང་རྣམ་ཐར་རོབ་བསྡུས་ཙམ་བཀོད་ན།

བོད་མིའུ་གདུང་དྲུག་གི་ནང་ནས་ཨ་ལྕགས་འགྲུ་དེའི་ནང་ནས་འོ་རྫོང་སྨུག་པོའི་ནང་ཚན་སྐྱུ་ར་གནམ་སྦྱིན་དཀར་པོ་ཞེས་པ་ནས་མི་རབས་འགའ་ཞིག་སོང་བའི་རྗེས་སུ་དབུས་འབྲི་གུང་ན་སྣ་ནམ་བཟའ་ཆོས་ཀྱི་སྒྲོལ་མ་ཞེས་བྱ་བ་ཡེ་ཤེས་ཀྱི་ཌ་ཀིར་རྩོད་མེད་དུ་གྲགས་པ་དེས་རིགས་དང་གང་ཟག་ལ་གཟིགས་ནས་མགྲོན་པོའི་ཟླ་ལ་མདོ་ཁམས་སུ་བྱོན། འབྲི་རྒྱུད་རྩར་སྟོད་གཡོན་ལུང་༼དེང་སང་གྲོང་སྐད་ལ་སྒ་ཙར་ཤེས་གཞུང་ཟེར་མཆན༽གྲོང་ཙོང་ངུ་ལ་ཨ་མེས་ཚུལ་ཁྲིམས་རྒྱ་མཚོའི་ཁབ་ཏུ་བཞུགས་པས་སྲས་ནམ་མཁའ་དབང་ཕྱུག །དཔེ་ཀ་དབང་རྒྱལ། བསོད་ནམས་དཔལ། ཀ་ཐུང་གྲུ་བཞི་སྟེ་སྲས་བཞི་འཁྲུངས། དཔེ་ཀ་དབང་རྒྱལ་ལ་སྲས་བཞི་ཡོད་པའི་ནང་ནས་ཡབ་རྣལ་འབྱོར་རྡོ་རྗེ་དང༌། ཡུམ་རག་ཤིས་བཙུན་མ་གཉིས་ཀྱི་སྲས་སུ་རབ་བྱུང་གཉིས་པ་ཆུ་ཕག་སྤྱི་ལོ་༡༡༤༣ལོར་ངོ་མཚར་བའི་ལྟས་དང་བཅས་མཚན་དཔེའི་སྣང་བརྙན་བཞད།

དགུང་ལོ་ཆུང་ངུའི་དུས་ནས་ཡི་གེ་འབྲི་ཀློག་མཁས་པར་མཁྱེན། ལོ་དྲུག་གི་དུས་སུ་འཇམ་དཔལ་མཚན་བརྗོད་ཚར་གཅིག་བཀླགས་པས་ཐུགས་སུ་ཆུད། ཡབ་ལས་རྡོ་རྗེ་འཇིགས་བྱེད་ཀྱི་ཆོས་སྐོར་དང་ཁུ་བོ་མཁན་པོ་དར་མ་ལས་རྙིང་མའི་ཕུར་པ་དང༌། འགུས་ཀྱི་ལྷོ་པ་རྡོ་རྗེ་སྙིང་པོ་ལས་གསང་འདུས་ཕག་སྐོར་སོགས་མདོ་སྔགས་ཀྱི་ཆོས་མང་དུ་གསན། མཚན་བཙུན་པ་སྐྱབས་དང་རྡོ་རྗེ་དཔལ་དུ་གྲགས། དེ་ནས་མི་རིང་བར་ཡབ་གཤེགས་རྗེས་ལོངས་སྤྱོད་སྲབ་པར་གྱུར་པས་ཀློག་འདོན་བྱས་པའི་ཡོན་གྱིས་ཡུམ་དང་ལྕམ་སྲིང་སྐྱོང་བར་མཛད། སྐབས་ཤིག་སྒ་སྟོད་ལྷ་སྒྲ་ནས་ཀློག་ཡོན་ར་ཞིག་ཕུལ་བ་སྐུ་ན་ཕྲ་བས་མ་ཐུབ་སྟེ་ཕ་བོང་ཞིག་གི་སྟེང་དུ་རས་དྲུད་པས་ཞབས་རྗེས་བྱུང་བས་ཡུལ་དེར་ཞབས་རྗེས་ར་དྲུད་མ་ཞེས་གྲགས།

དགུང་ལོ་བརྒྱད་བཞེས་པའི་ཚེ་རྡོ་རྗེ་འཇིགས་བྱེད་དང་རྡོ་རྗེ་རྣལ་འབྱོར་མའི་སྒྲུབ་པ་མཛད་པས་ཡི་དམ་དེ་གཉིས་ཀྱིས་ཞལ་གཟིགས། རྭ་སྒྲེང་སྒོམ་ཆེན་དང་སློབ་དཔོན་སྐྱེས་བུ་གཉིས་ལས་བསྟན་རིམ་ཞུས། དགུང་ལོ་དགུའི་དུས་ན་གཞན་ལ་སློབ་པའི་སློབ་དཔོན་དུ་གྱུར། དགུང་ལོ་བཅུ་གཅིག་ལ་ཡུམ་ཞི་བར་གཤེགས། བཅོ་བརྒྱད་དུས་ཁུ་བོ་ཡང་འདས་ཉམ་ང་བའི་ཚུལ་བསྟན། སྐབས་ཤིག་མུ་གེ་ཆེན་པོས་མི་དང་ཁྱི་ཤི་བ་བྱུང་བས་ཀློག་ཡོན་གྱིས་བཀྲེན་པ་ཤི་ལ་ཐུག་པ་འགའ་གསོས། ཁོག་ཟས་སྐྱུག་བཅུག་ནས་ཁྱི་ལྟོག་གསོས་པ་དང༌། རྐང་ཆད་མཛེ་མོ་རྒྱབ་ཏུ་ཁུར་ནས་རིམ་གྲོས་སྐྱོང་བ་སོགས་བརྩེ་བ་ཆེན་པོས་ཐུགས་རྒྱུད་བརླན་པར་ཡོངས་སུ་གྲགས། སྐྱེས་བུ་སྒོམ་ཆེན་པའི་ཞལ་ནས་ཁྱོད་དགེ་བའི་བཤེས་གཉེན་གླང་རི་ཐང་པ་འམ་དེ་ལས་ལྷག་པ་ཞིག་འབྱུང་ངོ་ཞེས་གསུངས། དགུང་ལོ་ཉི་ཤུའི་ལོ་ལྷོར་རུ་བྱོན། རྫོང་འགོ་བ་སོགས་ལ་ཕུར་པ་སོགས་ཀྱི་ཆོས་བསྟན་ནས་གཞན་དོན་མཛད། སློབ་དཔོན་སངས་རྒྱས་ཡེ་ཤེས་པ་ལས་རྗེ་བཙུན་མའི་ཆོས་སྐོར་འགའ་ཞུས། རྗེ་བཙུན་འཁོར་བ་རླུང་འཁྱེར་ལས་ཕྱག་ཆེན་ཞུས་ནས་དགུང་ལོ་ཉེར་གཉིས་ལ་རྩིབས་རླུང་མོ་ཆེ་ལ་སྐུ་མཚམས་མཛད། ཉིན་པར་ཕྱག་ཆེན་དང་མཚན་མོ་བསྐྱེད་རིམ་བསྒོམས་པས་ཞག་ཁ་ཡར་ཏིང་ངེ་འཛིན་ལ་འབྱམས་པ་དང༌། མནལ་འོད་གསལ་དུ་ཚུད། སངས་རྒྱས་མ་ཆགས་པདྨ་ཅན་གྱི་ཞིང་ཁམས་གཟིགས། ཐུན་མཚམས་སུ་ཕྱག་མཆོད་སོགས་བརྩོན་པས་ཀུན་གྱིས་བཀུར་བའི་བླ་མར་བརྩི། མཛེ་ཅན་དང་གཉན་གཟེར་ཅན་སོགས་ལ་བྱིན་རླབས་མཛད་པ་ཙམ་གྱིས་སོས་པ་དང༌། ཆར་འབེབས་གཅོད་དང་གནོད་འཚེ་བྱེད་མཁན་འགར་གྲི་ཤི་བྱུང་བ་དང་སྨྱོ་བ་སོགས་ནུས་མཐུ་ཆེ་བར་གྲགས། ཇི་སྐད་དུ། གདོལ་པ་གླགས་འཚོལ་བྱི་བོ་ཁྱི་སུག་ལ། །གནོད་སེམས་ནན་ཏན་མ་ཡིན་ཚིག་ཙམ་གྱིས། །ཆོས་སྐྱོང་རྦད་པས་ནག་མོའི་ཆོ་འཕྲུལ་གྱིས། །སྐད་ཅིག་གཉིས་པར་གཤིན་རྗེའི་ལྟོ་བར་བརྫངས། །ཞེས་སོ། །

དབུས་ནས་ཕེབས་པའི་མགོ་ཟླ་པཎ་ཌི་ཏ་ཞེས་པ་དང་འཕྲད་ནས་འགྲོ་མགོན་ཕག་གྲུའི་མཚན་སྙན་གསན་པས་དད་པའི་སྤུ་ལོང་གཡོས། ཟླ་བ་ཤར་བ་ན་ཟླ་བས་ང་ཡི་བླ་མ་མཐོང་བ་རེད་དགའ་སྙམ་པ་བྱུང་གསུངས། དགེ་བཤེས་སེང་སེང་གིས་རལ་གུ་སྔོ་ནག་གཉིས་རྟ་རྒོད་མ་གྲོ་མོ་གཅིག་ཕུལ་བ་བཞེས་ཏེ་ཨ་མྱེ་དགེ་གསལ་བྱ་བའི་ཚོང་པ་དང་འགྲོགས་ནས་རྐང་ཐང་ལ་དབུས་སུ་ཕེབས། དམ་ཅན་རྡོར་ལེགས་བྱིས་པའི་གཟུགས་ཀྱིས་ལམ་སྣ་སྟོན་པ་དང་རི་བོང་གིས་ཆོས་ཞུ་བ་སོགས་བྱུང༌། ལྷ་སར་འབྱོར་བས་གཙུག་ལག་ཁང་དུ་ཇོ་བོ་མཇལ། དེ་ནས་ཉིན་མཚན་ལྟོས་མེད་དུ་ཕེབས། ལམ་ཁར་ཕག་གྲུ་ནས་བྱོན་པ་ཡིན་ཟེར་བའི་བུད་མེད་ཅིག་དང་མི་སེར་པོ་ཞིག་ལའང་བླ་མའི་སྤྲུལ་པར་ཤེས་ཏེ་ཕྱག་འཚལ། ནམ་གུང་གཅིག་ཏུ་དགོན་འདབས་སུ་ཕེབས། ཁམས་པ་གཅིག་གིས་བསུས་ཏེ་གདན་ཕུལ་ནངས་པར་བྱ་ཝང་གིས་སྐད་འདོན་པར་བླ་མའི་རྣམ་འཕྲུལ་ཡིན་པར་དགོངས་ཚེ་སྣང་གྲགས་ཐམས་ཅད་བླ་མའི་རོལ་པར་ཤར་བའི་ཐུགས་ཉམས་འཁྲུངས།

དགུང་ལོ་ཉེར་ལྔ་པ་མེ་ཕག་༡༡༦༧ལོ་མཐའ་རྩ་དཔལ་གྱི་ནགས་ཁྲོད་དུ་འགྲོ་བའི་མགོན་པོ་ཕག་མོ་གྲུ་པ་མཇལ། ཟ་འོག་ཡུག་གཅིག་དང་དར་གཅིག་རྟ་རྒོད་མ་གྲོ་མོ་གཅིག་ཇ་དང་ཐུད་རྐྱལ་གཅིག་བཅས་ཕུལ་བས་རྟ་མ་བཞེས་ཐུད་རྐྱལ་དེ་འཕྲལ་དུ་བཞེས་པ་གནང་བས་ལྷག་མ་ཅུང་ཟད་ཞིག་ཉེ་གནས་ཀྱིས་འཐེན་སོང་བར་བླ་མའི་ཞལ་ནས། ངས་འཁོར་ལོ་བདེ་མཆོག་གི་དཀྱིལ་འཁོར་ལ་ཕུལ་བ་ཡིན། སྒོ་མཚམས་མ་བཞི་ལ་མ་ཐོབ་པར་ཁོས་འཐེན་པས་མ་འོངས་པ་ན་ཁྱོད་ཀྱི་མི་རྒྱུད་ལ་མིད་འཆུས་འོང་བར་གསུངས། དེ་ཉིན་སྨོན་འཇུག་སེམས་བསྐྱེད་ཀྱི་བསླབ་བྱ་དང་བཅས་གནང༌། ཁྱོད་ཀྱིས་ཇ་བསྐོལ་གསུངས་ནས་བསྐོལ་ཏེ་དབུ་ཆེ་བརྒྱད་ཅུ་ཙམ་འཚོགས། ཕྱི་ཉིན་སེམས་བསྐྱེད་ཕྱག་རྒྱ་ཆེན་པོ་མན་ངག་བསྔོ་བ་བཅས་གནང་ནས་ཕྱག་ཐུགས་ཀར་རེག་པས་ཧེ་རུ་ཀར་མཐོང༌། ངས་བླ་མ་འདི་འདྲ་བ་ཞིག་རྙེད་དགོངས་ནས་རང་ལ་མགུ་བ་ཞིག་བྱུང་བ་ལ། བླ་མའི་ཞལ་ནས་དགེ་བསྙེན་ཁྱོད་རང་ལ་རེ་བ་ཆེ་བ་འདུག་སྟེ་ངས་ཁྱེད་རྣམས་ཀྱི་དོན་དུ་བསྐལ་པ་མང་པོར་དཀའ་བ་སྤྱད་པ་ཡིན་གསུངས། དེ་ནས་ཡི་གེ་བརྒྱ་པ་སོགས་རིམ་བཞིན་ཕྱག་རྒྱ་ཆེན་པོའི་མན་ངག་དང་ཁྲིད་ཞིབ་པར་མཛད། མནལ་ལམ་དུ་གསེར་ལས་གྲུབ་པའི་རྣམ་སྣང་གི་སྐུ་ཞལ་ཀུན་ཏུ་བསྐྱོད་པ་མཐོང༌། བླ་མས་ཁྱོད་ཀྱི་ཁམས་ནས་ཆོས་ཅི་ཐོས་གང་བསྒོམས་གསུངས་པ་ལ། བྲམ་ཟེ་ཆེན་པོའི་ལུགས་ཀྱི་ཕྱག་ཆེན་ཐོབ་ནས་བསྒོམས་ཞུས་པས། ཇི་ལྟར་བསྒོམས་གསུངས། ཤེས་པ་ཀློད་ཅིང་བཞག་ལགས་ཞུས་པ་ལ། ཁྱོད་ཀྱིས་ཐུན་འཇོག་གཅིག་བསྒོམས་པ་ཡིན་ནམ། ཕྱག་རྒྱ་ཆེན་པོ་ལ་སྒྲིམ་ཀློད་གང་ཡང་མེད་གསུངས་པས་དེ་ལ་བརྟེན་ནས་ཕྱག་རྒྱ་ཆེན་པོའི་དོན་ཐུགས་ལ་ལྷག་གེ་འཁྲུངས། དེ་ནས་ཚོགས་ཆོས་སུ་མ་བྱོན་པར་ནང་དུ་བསྒོམས་པས་གྲོགས་མཆོག་རྣམས་ཀྱིས་ཁྱོད་ཀྱི་སྤྱོད་པ་འདི་ཅི་ཡིན། དང་པོ་མཇལ་སྐབས་ཉིན་མཚན་མེད་པར་ཧབ་ཐོབ་ཏུ་རྒྱུགས། དངོས་སུ་མཇལ་ནས་ཆོས་ཞུ་རྒྱུ་ཡོད་པ་ལ་ནང་དུ་སྡོད་ཅི་ཡིན་ཟེར་བས་བདེན་འདུག་དགོངས་ནས་ཆོས་ཁྲིད་ནམ་བྱོན་ལ་ཡན་ལག་བདུན་པ་རེ་མཛད་ནས་ཚོགས་ཆོས་ཉན། བླ་མའི་གསུང་ཚིག་གཅིག་ཀྱང་མི་འབྲུལ་བ་ཟིན་པར་འདུག་ཅེས་པའི་གྲགས་པ་བྱུང༌། སྐབས་ཤིག་ཆོས་ཁྲིའི་ཐོག་ནས་བཞེངས་ཏེ་ཐུགས་ཀར་ཕྱག་མཁར་བཙུགས་ནས་གསུང་ནན་པོས་ཨོཾ་ཨཱཿཧཱུྃ་ཞེས་ལན་གསུམ་གསུངས་མཐར་ཁྱོད་ལ་སྒོམ་ཆེན་བཟང་པོ་ཡོང་བ་ཡིན་ཞེས་ཕེབས། དེ་ནས་བཟུང་སྟེ་སེམས་ཐེ་ཚོམ་དང་བྲལ། གྱོང་ལྟོ་གོས་གཏམ་གསུམ་ལ་བསྐུར་ཏེ་སྨྲ་བཅད་དང༌། འདག་སྦྱར་འབའ་ཞིག་གིས་དུས་འདའ་བར་མཛད་པས་སྐྱུ་ར་སྨྲ་བཅད་ཞེས་པའི་མཚན་ཡང་ཐོགས། ཐུགས་དམ་རྟོགས་པ་ཅི་རིགས་འཁྲུངས། སྐབས་འཕྲལ་བླ་མའི་མདུན་ནས་གདམས་ངག་དང་གེགས་སེལ་སྤྲོས་པ་ཡང་བཅད།

ཉིན་ཞིག་འགྲོ་མགོན་གྱིས་ཁྱོད་རབ་ཏུ་མི་བྱུང་བ་ཅི་ཡིན་བུད་མེད་ལ་ཆགས་སམ་གསུངས་པར། བུད་མེད་མི་བརྩལ་མི་འགྲོགས་པའི་དམ་བཅའ་ཡོད་འོན་ཀྱང་སྤྱོད་ལམ་རྣལ་འབྱོར་པ་བདེ་སྙམ་ཞུས་པས། འོ་ན་ཐབས་ལམ་བསྒོམས་ཞེས་ཡང་ཡང་གསུངས། དེ་ལྟར་བསྒོམས་པས་ཡོན་ཏན་མང་དུ་འཁྲུངས། དེ་ནས་བྱང་སྡོམ་བཟུང་བས་མཚན་རིན་ཆེན་དཔལ་དུ་གསོལ། འགྲོ་མགོན་གྱི་དྲུང་དུ་ཟབ་རྒྱས་ཤིང་རྟ་ཆེན་པོ་གཉིས་ཀྱི་ལྟ་སྤྱོད་དང༌། ནྭ་རོ་མཻ་ཊིའི་ཟབ་གསང་བསྐྱེད་རྫོགས་བཀའ་བབ་ཉམས་ཀྱི་རྒྱུད་པའི་ཤིང་རྟའི་སྲོལ་ཆེན་བཞི་དང་རྟོགས་པ་དོན་གྱི་རྒྱུད་པ་བླ་མ་དམ་པའི་གདམས་ངག་ཟབ་མོ་རྣམས་མ་ལུས་པ་ཞུས་ཏེ་དེ་ཁོ་ན་ཉིད་ཀྱི་དོན་མངོན་སུམ་དུ་གཟིགས། དེ་ལྟར་འགྲོ་མགོན་བསྟེན་ནས་ལོ་གཉིས་དང་ཟླ་བ་བརྒྱད་བཞུགས། དེ་རྗེས་འགྲོ་མགོན་རིན་པོ་ཆེ་བསྙུན་གཞི་བཞེས་སྐབས་བསྙུན་གཡོག་ཞུས་ཏེ་བླ་མའི་ཐུགས་མཉེས་པར་མཛད། འགྲོ་མགོན་གྱིས་ང་ཡི་གདན་ས་འདི་དགེ་བསྙེན་ས་བཅུ་པ་ཞིག་གིས་འཛིན་ཞེས་ལུང་བསྟན་མཛད། གྲུབ་ཐོབ་གླིང་རྗེ་རས་པས་མཁའ་འགྲོའི་ཐོད་པ་སྨུག་ཆུང་ནང་བཟའ་ཚོགས་བཤམས་ནས་འཇིག་རྟེན་མགོན་པོ་ལ་ཕུལ་སྐབས། ཁྱོད་ནི་ཆོས་རྗེ་བླ་མ་རིན་ཆེན་གྱི། །སྲས་ཀྱི་ཐུ་བོ་བསྟན་པའི་བསྡུ་བ་པོ། །ཆོས་ཀྱི་རྒྱལ་ཚབ་བྱིན་རླབས་ལས་བྱུང་བ། །མི་ཕྱེད་མོས་གུས་སྟོབས་ཁྱོད་ཕྱག་འཚལ་ལོ། །ཞེས་པ་ལ་སོགས་པའི་བསྟོད་པ་ཉི་ཤུ་པ་ཕུལ།

རྗེ་འགྲོ་བའི་མགོན་པོ་ལྕགས་སྟག་ལོར་ཟླ་དགུ་པའི་ཚེས་ཉེར་ལྔ་ལ་སྐུ་གཤེགས་པའི་ཚེ་ཐུགས་ཀ་ནས་གསེར་གྱི་རྡོ་རྗེ་གཅིག་ཐོན་ཏེ་འཇིག་རྟེན་གསུམ་མགོན་གྱི་ཐུགས་ཀར་ཐིམ་སོང་བ་དེར་ཡོད་ཀུན་གྱིས་མངོན་སུམ་མཐོང༌། སྐུ་ཆས་ཅ་དངོས་གང་ཡོད་བླ་མའི་དགོངས་རྫོགས་སུ་ཕུལ་ཅིང་ཐ་ན་སྐྱིལ་པོའི་རྡོ་ཚུན་ཆད་མཆོད་རྟེན་ཆེད་དུ་ཕུལ། སླར་ཡང་སློབ་དཔོན་རྩི་ལུང་པ་དང་རྗེ་སྒོམ་ཚུལ་སོགས་བསྟེན་ཅིང་རྩ་རླུང་གི་གེགས་སེལ་སོགས་གདམས་ངག་ཅི་རིགས་ཞུས། དགུང་ལོ་ཉི་ཤུ་རྩ་དགུ་ཐོག་བླ་མ་ཡལ་གྱིས་སྤྱན་དྲངས་ནས་གཡེ་ཆུང་ཕུག་པར་སྔ་མ་ལོ་གསུམ་དུ་བསྒྲུབས་པས་རྟེན་འབྲེལ་རགས་པ་འཕྲིད་ཚུད། སྒྲོལ་མ་མཆེད་བདུན་སོགས་ཀྱིས་ཞལ་གཟིགས། རྗེས་སུ་ལོ་གཉིས་སྐུ་མཚམས་མཛད་པར་མཆོག་དངོས་བརྙེས་ཁར་སྒྲིབ་ཚོགས་ལས་གྲོལ་བའི་རྟགས་སུ་མཛེ་ནད་དྲག་པོ་ཞིག་བྱུང་སྟེ་དབུ་སྐྲ་དང་ཞལ་སྤུ་ཡང་བྱི། རྫ་གསེང་དུ་སུས་མི་མཐོང་བར་འཕོ་བར་དགོངས་ཙ་ན་སྦྱིན་བདག་གིས་བསྐུལ་རྐྱེན་གྱིས་སླར་ཡང་ཕུག་པར་ཕེབས་ནས་སྤྱན་རས་གཟིགས་ཀྱི་སྐུ་ལ་ཕྱི་ཕྱག་འཚལ་ཡན་ལག་སར་ཕབ་ནས་བཞུགས་པ་ན་དང་པོ་རང་གི་སྡུག་བསྔལ་བསམ་དེ་ནས་སེམས་ཅན་གྱི་སྡུག་བསྔལ་བསམ་ནས་གདུང་ཤུགས་བཅོས་མིན་ཞིག་རྒྱུད་ལ་སྐྱེས་པས་ཀླུ་གདོན་དེ་རྐང་མཐིལ་ནས་ཐོན་སོང་བ་གཟིགས་པས་སྐད་ཅིག་དེ་ཉིད་ལ་བསྙུན་ལས་གྲོལ་རུང༌། གཞན་གྱི་བློར་མི་ཆུད་པར་དོགས་ནས་མགུར་གསུངས་པའི་ནང༌། ཞག་གསུམ་ཉི་མ་དྲོས་བཞི་ལ། །མི་ཁོ་བོའི་ལས་ངན་རང་སར་དག །རྒྱུ་འབྲས་ཀྱི་རྟེན་འབྲེལ་ཚན་གཅིག་གོ །ང་རྣལ་འབྱོར་གྱི་དབང་ཕྱུག་གཅིག་ཡིན་ནམ་སྙམ། །ཞེས་སོགས་ཀྱི་མགུར་གསུངས་པ་ན་མདུན་མཁར་ཧེ་རུ་ཀ་སེར་པོ་མདའ་གཞུ་ཐོགས་པ་གཅིག་གིས་ཐུགས་ཀར་མདའ་ཞིག་རྒྱབ་བྱུང་བར་དེ་མ་ཐག་ཤེས་བྱའི་ཆོས་ཀུན་ཐུགས་སུ་ཆུད་པར་གྱུར། རྣམ་ཐར་ནོར་བུ་རིན་པོ་ཆེའི་རྒྱན་ལས། ཟླ་བ་སྤྲིན་བྲལ་གཟའ་ལས་ཐར་བ་ལྟར། །ཐུབ་པ་དེའི་ཐུགས་ནི་རྣམ་གྲོལ་ཞིང༌། །ཉེས་ཚོགས་བདུད་བཞིའི་དགྲ་ལས་རབ་རྒྱལ་བས། །བྱང་སེམས་མཐར་ཕྱིན་དབུ་ལས་གཙུག་གཏོར་བྱོན། །ཞེས་གསལ། བླ་མ་ཡལ་གྱིས་འགྲོ་མགོན་རིན་པོ་ཆེའི་འདས་མཆོད་གྲལ་དབུར་གདན་དྲངས་ཚེ་ཐོད་པ་བསམ་འགྲུབ་ཀྱི་སྲས་མོ་ནམ་མཁའ་རྒྱན་ཟེར་བས་འདོད་པའི་ལྕགས་ཀྱུ་ཡང་ཡང་དབྱུགས་ཏེ་འདོད་པའི་མཚོ་ནང་དུ་འདྲུད་རྩིས་མང་པོ་བྱུང་སྐབས་ང་དགེ་བསྙེན་དུ་སོང་བས་འདིས་བརྙས་པ་ཡིན་ད་ཅིས་ཀྱང་རབ་ཏུ་བྱུང་དགོས་སྙམ།

དགུང་ལོ་སོ་ལྔ་པ་མེ་བྱ་༡༡༧༧་ལོར་འོན་ཏུ་བྱོན་ཏེ་མཁན་པོ་ཞང་སུམ་ཐོག་པ། སློབ་དཔོན་རྩི་ལུང་པ། གསང་སྟོན་དམྱལ་འདུལ་འཛིན་ཆེན་པོ་སོགས་དགེ་བཤེས་གྲངས་ཚང་གི་དབུས་སུ་བསྙེན་པར་རྫོགས། བླ་མ་ཙ་རི་བ་སོགས་ངམ་ཤོད་ཆེ་དགུ་རྣམས་ཀྱིས་ཞུས་ཏེ་ཕག་གྲུར་ཕེབས་ནས་ཆོས་གསུངས། བདེ་གཤེགས་རིན་པོ་ཆེའི་རྒྱལ་ཚབ་ཏུ་མངའ་གསོལ་ཏེ་ལོ་གསུམ་གདན་ས་བསྐྱངས། དགེ་འདུན་འགའ་ཤས་ཉམས་སུ་མི་ལེན་ཞིང་ལོངས་སྤྱོད་ལ་གཡེང་བ་སོགས་ཀྱི་རྐྱེན་པས་འགྲོ་མགོན་ལ་གསོལ་བ་བཏབ་པས་ཞལ་གཟིགས་ནས་ཟ་འོག་གི་འབོལ་གདན་འདི་ལ་མ་ཆགས་པར་འབྲི་གུང་དུ་སོང་ཞེས་གསུངས་པས། ཕྱག་ཏུ་ཡོད་ཚད་དེར་ཕུལ་ནས་གདན་ས་ཁྱེད་རང་རྣམས་ལ་གཏད་པ་ཡིན་གསུངས་ནས་དེ་ནུབ་དཔོན་སློབ་གསུམ་བྱས་ཕེབས། འབྲི་གུང་དུ་བྱོན་ནས་བྲག་རིན་ཆེན་ཅན་གྱི་ཕུག་པར་བཞུགས། དེར་འགྲོ་མགོན་གྱི་དངོས་སློབ་མེ་ཉག་སྒོམ་རིན་སྐུ་གཤེགས་ཁར་ཞལ་ཆེམས་སུ་ངའི་རྗེས་སུ་རྗེ་སྐྱུ་ར་བ་ལ་དགོན་པ་འདི་ཕུལ་ཅིག་གསུངས་པ་ལྟར་ཉེ་གནས་ཀྱིས་ཕུལ། དེ་ལ་རྨང་གཞི་མཛད་ནས་དགུང་ལོ་སོ་བདུན་པ་ས་ཕག་༡༡༧༩ལོར་འབྲི་ཐིལ་བྱང་ཆུབ་གླིང་ཕྱག་བཏབ། དབོན་སྒོམ་པ་རྡོ་རྗེ་སེང་གེ་ཕྲིན་ལས་ཀྱི་བྱེད་པོར་བསྐོས། དགེ་འདུན་མང་པོར་འདུས་པས་ཟབ་རྒྱས་ཀྱི་ཆོས་འཁོར་བསྐོར། དེ་ནས་བཟུང་འབྲི་གུང་བཀའ་བརྒྱུད་ཀྱི་བསྟན་པའི་སྲོལ་བཙུགས་པར་མཛད། བྱང་ནམ་ར་ཕྱོགས་སུ་ཕེབས་སྐབས་གཉན་ཆེན་ཐང་ལྷས་བསུ་བ་བྱས་པ་ཀུན་གྱིས་མཐོང༌། འབའ་རོམ་དར་མ་དབང་ཕྱུག་གིས་མཇལ་ནས་ཆོས་གསན། ལྷོ་རོང་ཆོས་འབྱུང་འབའ་རོམ་པའི་རྣམ་ཐར་ནང་དེ་ནས་ས་ཕོ་རྟ་ལ་ཆོས་རྗེ་འབྲི་གུང་པ་སྐུ་འཁོར་ཁྲི་ཚོ་གསུམ་ནམ་རར་བྱོན་པའི་ལམ་དུ་མཇལ། སེམས་བསྐྱེད་དང་ཕྱག་རྒྱ་ཆེན་པོའི་གདམས་པ་འགའ་ཞིག་ཞུས། དབོན་པོ་ཤེས་རབ་བྱང་ཆུབ་སོགས་ཕུལ་ནས་བསྙེན་བཀུར་ཕུན་སུམ་ཚོགས་པར་མཛད། ཞེས་དང༌། ཆོས་འབྱུང་པད་དཀར་ཕྲེང་མཛེས་འབའ་རོམ་རྣམ་ཐར་ནང༌། ས་ཕོ་རྟ་ལ་ཆོས་རྗེ་འབྲི་གུང་པ་སྐུ་འཁོར་ཁྲི་ཚོ་གསུམ་དང་བཅས་ནམ་རར་བྱོན་པའི་ལམ་ནས་མཇལ་ཏེ་སེམས་བསྐྱེད་དང་ཕྱག་རྒྱ་ཆེན་པོའི་གདམས་པ་འགའ་ཞིག་གསན་ཞེས་གསལ། ཇི་སྐད་དུ། ནམ་རའི་རི་དང་ངེས་མེད་ཕྱོགས་ཀུན་ཏུ། །གདུལ་བྱའི་རེ་འདོད་དམ་པ་ཆོས་ཀྱིས་བསྐང༌། །མི་མིན་མཐུ་ཆེན་ཐང་ལྷ་ལ་སོགས་ཀྱིས། །མངོན་སུམ་བཀུར་བའི་རྣམ་ཐར་བསམ་མི་ཁྱབ། །ཞེས་སོ། །

དེ་ནས་འབུལ་བ་བྱུང་ཚད་འགྲོ་མགོན་གྱི་གདན་སར་ཕུལ། འགྲོ་མགོན་གྱི་གདུང་རྟེན་ཐོག་ཏུ་གསེར་གདུགས་ཕུབ། གཉོས་རྒྱལ་བ་ལྷ་ནང་པ། མགར་དམ་པ། དཔལ་ཆེན་ཆོས་ཡེ་བཅས་ཙ་རིའི་གནས་སྒོ་ལྷག་མ་རྣམས་འབྱེད་པར་མངགས། དེ་དུས་གཙང་པ་རྒྱ་རས་ཀྱང་ཕེབས་ཡོད་པ་བཅས་ཁོང་རྣམས་ལྷན་དུ་རིབ་པ་དང༌། མཁར་ལྡིང་བྲག་འོག །སྦར་པ་གཡུ་མཚོ། ཡུལ་སྨད་གཅིག་ཆར་སོགས་སུ་བྱོན་ནས་གནས་སྒོ་མ་ལུས་པ་ཕྱེས། ཡུལ་སྨད་ལས་ཚན་བཅོ་བརྒྱད་སོགས་བཙུགས་ཏེ་ཙ་རིར་འབྲི་འབྲུག་གི་བསྟན་པ་བཙུགས་པར་མཛད། གཞན་ཡང་དྭགས་པོའི་གདན་སར་ཕེབས་པ། བསམ་ཡས་ཞིག་གསོ་མཛད་པ། སྟག་ལུང་ཐང་པ་དང་མཉམ་དུ་ཕག་གྲུར་ཕེབས་ཏེ་རྟེན་བཞེངས་སོགས་གནང་བ། སླར་འབྲི་གུང་དུ་ཕེབས་ནས་སྒོ་མང་བཞེངས་པ་བཅས་བསྟན་རྩ་དགེ་སློང་ཡིན་ཞིང་དེ་ཡང་ཚུལ་ཁྲིམས་དག་པ་ལ་རག་ལས་པར་དགོངས་ནས་ཆོས་འདུལ་བ་བཅས་པ་ཕྲ་མོ་ལས་མི་འགལ་བ་དམར་ཆང་གི་དྲི་ཙམ་ཡང་མི་བསྣོམ་པར་མཛད་པའི་སངས་རྒྱས་ཀྱི་མཛད་པ་བཟང་པོ་ཅན་དེ་ལ་གཉོས་ཀྱིས་འབུལ་མོ་ཆེ་མཛད་པའི་ཉིན་དགེ་སློང་ཁྲི་ཚོ་བཅོ་བརྒྱད་ཡོད་པར་གྲགས། ལྷ་ཚང་དབང་གིས་ཆོས་གསུངས་པར་བསྐུལ་བ་དང༌། ནམ་མཁའི་ཉི་མ་བཟུང་ནས་རིང་དུ་བཏང་བ། ཀླུ་མ་དྲོས་གཟི་ཅན་གྱིས་གསུང་ཆོས་ཉན་པ་སོགས་རྣམ་ཐར་བསམ་གྱི་མི་ཁྱབ།

རྗེ་དུས་གསུམ་མཁྱེན་པ་འབྲི་གུང་དུ་ཕེབས་སྐབས་དག་པའི་གཟིགས་སྣང་དུ་མ་དང༌། སློབ་དཔོན་ཀླུ་སྒྲུབ་དངོས་སུ་གཟིགས་ནས་ཆོས་གསན། དགུང་ལོ་དྲུག་ཅུའི་སྟེང་སེང་གྷ་གླིང་གི་དགྲ་བཅོམ་༼བི་ཏ་རྭ་ག་ས་མནྟ་ཀ་ར་གུཔྟས་༽སྐྱེས་བཟང་པདྨ་དཀར་པོ་རྒྱ་གར་གྱི་པཎ་ཊི་ཏ་བི་བྷུ་ཏི་ཙནྜ་དང་ཁ་ཆེའི་པཎ་ཆེན་ཤཱཀྱ་ཤྲི་ལ་བསྐུར་ནས་སློབ་དཔོན་ཀླུ་སྒྲུབ་རིན་ཆེན་དཔལ་གྱི་སྐྱེ་བ་བཞེས་པ་ལ་ཕུལ་ཅིག་ཅེས་སྒྲོམ་བུ་ལ་རྒྱས་བཏབ་ཏེ་མི་རྙིང་བར་བྱིན་གྱིས་བརླབས་ནས་ཕུལ་བ་དང༌། གཞན་ཡང་རྗེ་བཙུན་སྒྲོལ་མས་པཎ་ཆེན་ཤཱཀྱ་ཤྲི་ལ་འཇིག་རྟེན་མགོན་པོ་སློབ་དཔོན་ཀླུ་སྒྲུབ་ཡིན་པར་ལུང་བསྟན་པ་སོགས་ཁྲོ་ཕུ་ལོ་ཙ་བའི་རང་རྣམ་དང་ཆོས་འབྱུང་ཁག་ལས་ཞིབ་པར་གསལ་བ་དང༌།

ཚོགས་པའང་ཆེས་མང་བས་རི་པ་གཏོང་ཐེངས་གསུམ་ཙམ་གནང་བས་ཐོག་མ་ལ། དཔལ་ཆེན་ངད་ཕུ་བ་གཙོས་པའི་དབུ་ཆེ་བརྒྱད་ཅུ་སྐོར་རེ་ཙ་རི། ལ་ཕྱི། གངས་རི་གསུམ་དུ་བཏང༌།

བར་པ་ལ་གཉོས་རྒྱལ་བ་ལྷ་ནང་པ་ཆེན་པོ་དང༌། གར་པ་བྱང་རྡོར་ལ་སོགས་པ་གནས་གསུམ་དུ་དགུ་བརྒྱ་རེ་བརྫངས། རྣམ་ཐར་ཕྱག་རྒྱ་མེ་ཏོག་མ་ལས། ན་ནིང་དུས་ཀྱི་དེང་སང་ན། །བུ་ཞབས་ཏོག་ཅན་གྱི་རྣལ་འབྱོར་པ། །ཉིས་སྟོང་བདུན་བརྒྱ་རི་ལ་སོང༌། །དོ་གཅིག་དུས་ཀྱི་དེང་སང་ན། །ཁྲི་ཕྲག་བཅུ་གསུམ་ཚོགས་སུ་འཚོགས། །ཞེས་གསུངས་པ་དང༌།

ཐ་མ་ལ་རྡོར་འཛིན་པན་ཆེན་གྷུ་ཡ་སྒང་པ་དང༌། གྲུབ་ཐོབ་སེང་གེ་ཡེ་ཤེས་སོགས་གངས་རི་དང༌། རྡོར་འཛིན་གཡག་རུ་དཔལ་གྲགས། སྒོམ་པ་གསལ་བ་དབང་ཕྱུག་གཙོས་ལ་ཕྱི། རྡོར་འཛིན་མགོ་བོ་ཆེ་དང༌། སྐྱོ་ཁོ་གང་པ་སོགས་ཙ་རི་བཅས་ལ་དགེ་འདུན་ལྔ་ཁྲི་ལྔ་སྟོང་ལྔ་བརྒྱ་ཉི་ཤུ་རྩ་ལྔ་རེ་བཏང༌། མངའ་རིས་སྐོར་གསུམ་དང༌། སླེ་མེ། དོལ་པོ། ལ་ཕྱི། སྐྱིད་གྲོང༌། འཛུམ་ལང༌། ཙུམ། ནུབ་རི་སོགས་བལ་ཡུལ་ཕྱོགས་སུ་འབྲི་གུང་གི་བསྟན་པས་ཁྱབ། སྐབས་དེར་རི་པ་ཤིན་ཏུ་ལྟོས་ཆེ་བ་ཡོད་པ་ཤང་པའི་དབོན་སྟོན་སྐྱེར་སྒང་པ་དང༌། རྗེ་རྒོད་ཚང་པའི་རྣམ་ཐར་སོགས་ལས་ཞོར་འཕྲོས་སུ་གསལ། ཇི་སྐད་དུ། བླ་མས་ཞལ་གཟིགས་ཆོས་སྐྱོང་བྲན་དུ་ཁོལ། །ཆོས་འཁོར་བསྐོར་ལ་ཚངས་པས་གསོལ་བ་བཏབ། །སྐུ་ཉིད་མི་སྣང་དུ་མའི་ཆོ་འཕྲུལ་སོགས། །ཡོངས་རྫོགས་འཆད་ལ་ཆུ་ལྷའི་ལྕེ་ཡང་ངལ༌། །ཞེས་སོ། །

དེ་ལྟར་སྐྱེས་བུ་དམ་པ་འདིས་རི་ཆོས་སྐོར་གསུམ་ལ་སོགས་པའི་གནད་ཆེན་མན་ངག་ཁག་དང༌། ཚོགས་ཆོས་དང༌། ཕག་ཆོས་དང༌། ཞུ་ལེན་ཆོས་སྒོ་བརྒྱ་པ་སོགས་དང་ཁྲིད་ཡིག་གསུང་མགུར་ཐོར་བུའི་སྐོར་སོགས་ཟབ་ཅིང་རྒྱ་ཆེ་བའི་ཆོས་སྐོར་སོགས་བསྟན་བཅོས་ཡང་འགའ་ཞིག་མཛད། དེ་དག་གི་དགོངས་པ་གསལ་བར་སྟོན་པའི་བསྟན་བཅོས། སྤྱན་སྔ་ཤེས་རབ་འབྱུང་གནས་སམ་འབྲི་གུང་གླིང་པས་བཀའ་བསྡུ་གནང་བ་རྡོར་གསུང་དགོངས་གཅིག་དང༌། བལ་བུ་གོང་པས་མཛད་པའི་ཐེག་ཆེན་བསྟན་པའི་སྙིང་པོ་སོགས་སོ།།

མཐར་སྐྱོབ་པ་འཇིག་རྟེན་མགོན་པོས་སྤྱན་སྔ་ཤེས་རབ་འབྱུང་གནས་ལ་གདན་ས་གཏད་ཀྱང་ནན་གྱིས་གསོལ་བ་བཏབ་ནས་བཤོལ་བས་མཁན་ཆེན་གུ་ར་བ་འམ་མཁན་ཆེན་ཚུལ་ཁྲིམས་རྡོ་རྗེ་ལ་གདན་ས་གཏད་ནས་མེ་གླང་༡༢༡༧རབ་བྱུང་བཞི་པ་དགུང་ལོ་དོན་ལྔ་བཞེས་པའི་དཔྱིད་ཟླ་ཐ་ཆུང་མངོན་པར་བྱང་ཆུབ་པའི་ཟླ་བ་ཞེས་བོད་ཟླ་བཞི་པའི་ཚེས་༢༥་ལ་མྱ་ངན་ལས་འདས་སོ། །

དེ་ནི་སྤྱན་སྔ་འབྲི་གུང་གླིང་པའི་རྣམ་ཐར་སྙན་པའི་འབྲུག་སྒྲ་ལས་དགུང་ལོ་བདུན་ཅུ་དོན་ལྔ་བཞེས་པའི་ས་ག་ཟླ་བའི་ཉེར་བདུན་གྱི་སྲོད་འཁོར་ལ་དགོངས་པ་ཞི་བར་གཤེགས་པའི་ཚུལ་བསྟན་པའི་དུས། སྐུ་གདུང་རིན་པོ་ཆེ་ལ་ཁྲུས་གསོལ་བ་དང་ཞབས་ཏོག་ཕུལ་དུ་ཕྱིན་པར་མཛད། ཅེས་གསལ་བ་དང༌། ཡང་སྤྱན་སྔ་འབྲི་གུང་གླིང་པ་འམ་ཤེས་རབ་འབྱུང་གནས་ཀྱིས་མཛད་པའི་ངེས་པ་དོན་གྱི་བསྟོད་པའི་ནང༌། དུས་ཀྱི་རྒྱལ་པོ་མེ་མོ་གླང་གི་དུས། །དབྱར་ར་ཟླ་བ་མར་གྱི་ཚེས་བཅུ་ལ། །ཀུན་བཟང་ནགས་ཁྲོད་དཔལ་གྱི་འབྲི་གུང་དུ། །ཡེ་ཤེས་སྤྲུལ་པ་སྐུ་ཡི་དཀྱིལ་འཁོར་དེ། །རྣམ་གྲོལ་ཆོས་ཀྱི་དབྱིངས་སུ་གཤེགས་པར་བསྟན། །ཞེས་ཧོར་ཟླ་བཞི་པ་ལ་གཤེགས་པར་བསྟན་པ་དང༌། ཡང་སྤྱན་སྔ་འབྲི་གུང་གླིང་པས་མཛད་པའི་འཇིག་རྟེན་མགོན་པོ་སྐུ་གཤེགས་སྐབས་བསྟོད་པ་དང་དམ་བཅའ་མཛད་པའི་ཚིག་བཅད་ནང༌། དེ་ཚེ་དུས་ནི་མེ་མོ་གླང་གི་ལོ། །མངོན་པར་བྱང་ཆུབ་མར་གྱི་ཚེས་བཅུ་ལ། །ཆོས་རྒྱལ་མྱ་ངན་འདའ་བའི་ཚུལ་བསྟན་ནས། །ཞེས་དང༌། ཆོས་རྗེ་བལ་བུ་གོང་པས་མཛད་པའི་རྣམ་ཐར་ནོར་བུ་རིན་པོ་ཆེའི་རྒྱན་ལས། དེ་ཚེ་དུས་ནི་མེ་མོ་གླང་གི་ལོ། །མངོན་པར་བྱང་ཆུབ་མར་ཚེས་བཅུ་གཉིས་ལ། །ཆོས་རྗེ་མྱ་ངན་འདས་པའི་ཚུལ་བསྟན་ནས། །ཞེས་འཇིག་རྟེན་མགོན་པོའི་དངོས་སློབ་ཟུང་གིས་མངོན་པར་བྱང་ཆུབ་པའི་ཟླ་བ་གསུངས་པ་དེ་ས་ག་ཟླ་བ་ཡིན་པ་དང༌། ལྷོ་རོང་ཆོས་འབྱུང་ལས། མེ་མོ་གླང་གི་ལོ་ལ་མངོན་པར་བྱང་ཆུབ་པ་ཟླ་བའི་ཉི་ཤུ་ལྔ་ལ་བབ་པར་ཉེ་བའི་ཚེ། སྐུ་དྲུང་དུ་གནས་པ་འགའ་ཞིག་གིས་ཚོགས་པ་ལ་ཞལ་སྟོན་པར་གསོལ་བ་བཏབ་པས་ཉི་མ་གཉིས་སུ་ཚོགས་པར་ཆོས་གནང་ནས་མཆོད་པ་བླ་མར་འབུལ་བས་ཉེར་ལྔ་ལ་ཟུངས་གསུངས་ནས་ཉེར་བདུན་གྱི་སྲོད་འཁོར་ལ་སྤྲུལ་པའི་སྣང་བ་བསྡུས་ཏེ། ཤིན་ཏུ་མཐར་ཐུག་པའི་གྲུབ་པ་དང་བདེ་བའི་མྱ་ངན་ལས་འདས་པ་ཆེན་པོར་མྱ་ངན་ལས་འདས་ཏེ། སྐུ་གདུང་དང་རིང་བསྲེལ་འཇའ་དང་འོད་ལ་སོགས་པ་སྣ་ཚོགས་པ་ཆོ་འཕྲུལ་དུ་མ་བསྟན་པས་སྐྱེ་བོ་ཐམས་ཅད་ཀྱི་དད་པའི་ས་བོན་འཕེལ་བར་མཛད་དོ། །ཁྱད་པར་དུ་བདེ་མཆོག་གི་སྐུ་ཞིག་བྱོན་པ་ནི་ད་ལྟ་ཚོགས་ཆེན་པའི་ཕྱག་ན་བཞུགས། ཞེས་གསལ་བ་ལྟར་དང༌། ངོར་དཀོན་མཆོག་ལྷུན་གྲུབ་ཆོས་འབྱུང་ལས། ཉེར་ལྔ་ལ་སྐུ་གཤེགས་པས་སློབ་མ་གཉིས་ཀྱིས་ཚོགས་པ་ལ་ཞལ་སྟོན་པར་གསོལ་བ་བཏབ་པས་འོད་གསལ་ལས་བཞེངས་ཏེ་ཉི་མ་གཉིས་སུ་ཆོས་གནང་ནས་ཉེར་བདུན་ལ་གཤེགས། མཆོད་པ་གང་ལ་ངོས་འཛིན་ཞུས་པས་ཉེར་ལྔ་ལ་ཟུངས་གསུངས་སོ། །ཞེས་གསལ་བ་དང༌། མང་ཐོས་ཀླུ་སྒྲུབ་བསྟན་རྩིས་གསལ་བའི་ཉིན་བྱེད་ལས་ཀྱང་དེ་ལྟར་གསུངས་པ་དང༌། རྣམ་ཐར་རྡོ་རྗེ་རིན་པོ་ཆེ་འབར་བ་ལས། མེ་མོ་གླང་གི་ལོ་མངོན་པར་བྱང་ཆུབ་པའི་ཟླ་བ་ལ་ཉིད་ཀྱི་དགོངས་པ་དང་གསུང་གི་ཚེས་༢༥་སྲོད་འཁོར་བ་ན་ཞེས་འབྱུང་བ་བཞིན་ཉིད་ཀྱི་དགོངས་པ་དང་གསུང་གི་ཞེས་པ་ནི་ཉེར་ལྔ་ལ་ཞི་བར་གཤེགས་ཀྱང་སླར་འོད་གསལ་ལས་བཞེངས་ཏེ་ཉིན་གཉིས་ཆོས་གནང་ནས་མཆོད་པ་ཉེར་ལྔར་འཛིན་དགོས་གསུངས་པར་བསྟན་པའོ། །

ཡང་གོང་གི་སྤྱན་སྔ་ཤེས་འབྱུང་དང་བལ་བུ་གོང་པའི་གསུངས་ལ་ཡང་མངོན་པར་བྱང་ཆུབ་མར་ཚེས་བཅུ་ཞེས་པ་༢༥་དང་བཅུ་གཉིས་ཞེས་པ་༢༧ཡིན་པ་དང༌། དེ་ལྟར་ཆོས་འབྱུང་རྣམས་ལས་མངོན་པར་བྱང་ཆུབ་ཟླ་བ་ཞེས་ས་ག་ཟླ་བ་ལ་ཞལ་གཅིག་མཐུན་ཡིན་པ་དང༌། བལ་བུ་གོང་པའི་རྣམ་ཐར་ནོར་རྒྱན་གྱི་ཚིག་ལྷུག་ནང་དཔྱིད་ཟླ་ཐ་ཆུང་གསལ་བ་ནི་ཚིགས་བཅད་ནང༌། མངོན་པར་བྱང་ཆུབ་མར་ཚེས་བཅུ་གཉིས་ལ། ཞེས་པས་སྐབས་དེའི་དཔྱིད་ཟླ་ཐ་ཆུང་ནི་ས་ག་ཟླ་བ་ཡིན་པར་ཤེས་ནུས་པ་མ་ཟད། བལ་བུ་གོང་པས་མཛད་པའི་ཐེག་ཆེན་བསྟན་པ་བྱུང་ཚུལ་གསེར་གྱི་མཆོད་སྡོང་ལས། སྟག་གི་ལོ་དཔྱིད་ཟླ་ཐ་ཆུང་སྐར་མ་ས་ག་ལ་བབས་པའི་ཚེས་བརྒྱད་ཀྱི་ཉི་མ་ཤར་གྲོས་ལ་བྱང་ཆུབ་སེམས་དཔའ་མ་ཡི་བློ་གཡས་ནས་མངལ་གྱི་དྲི་མས་མ་གོས་པའི་སྤྲིན་གྱི་གསེབ་ནས་ཉི་མ་ཤར་བ་ལྟར་བྱོན་པའོ། །ཞེས་དང༌། དཔྱིད་ཟླ་ཐ་ཆུང་གི་ཉ་སྐར་མ་ས་ག་ལ་བབས་པ་ནམ་གྱི་ཆ་སྨད་སྐྱ་རེངས་དང་པོ་ཤར་ནས་རྔ་བརྡུང་བའི་དུས་ཚོད་ན་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སངས་རྒྱས་ཞེས་ས་ག་ཟླ་བ་དཔྱིད་ཐ་གསལ་བ་དང༌། དུས་འཁོར་འགྲེལ་ཆེན་དྲི་མེད་འོད་དུ་ས་གའི་ཉ་ལ་སྐྱ་རེངས་ཤར་བའི་ཚེ་མངོན་པར་རྫོགས་པར་སངས་རྒྱས་སོ་ཞེས་སྟོན་པས་ས་ཟླ་ལ་མངོན་པར་བྱང་ཆུབ་པའི་ཟླ་བ་ཞེས་གྲགས། འཚོ་སྣ་བ་ཤེས་རབ་བཟང་པོའི་འདུལ་ཊིག་ཆེན་མོ་ཉི་མའི་འོད་ཟེར་ལས། རྒྱ་ཆེར་རོལ་པ་ལས་ཀྱང་དཔྱིད་ཟླ་ཐ་ཆུང་གི་ཚེས་སྐར་མ་ས་ག་ལ་བབས་པ་ཞེས་པ་ས་ག་ཉ་བ་ལ་མངོན་པར་བྱང་ཆུབ་པའི་དུས་དཔྱིད་ཟླ་ཐ་ཆུང་ཡིན་པར་གསུངས་པ་དང༌། སྨིན་དྲུག་གི་ཉ་བར་སྟོན་ཟླ་ཐ་ཆུང་དུ་བྱས་ཏེ་རྩིས་ན་དཔྱིད་ཟླ་ཐ་ཆུང་ལ་ས་ག་ཉ་བ་འབྱུང༌། ཞེས་གསུངས། པེ་ཅིང་དཔར་མ་ཤོག་གྲངས་༨༦༧ནང་ལ་གསལ། དེ་བཞིན་འཆིམས་ཆེན་ལས་ཀྱང་གསུངས་པ་དང༌། ཉི་མའི་སྙིང་པོའི་མདོ་ལས། བདག་གིས་རྒྱུ་སྐར་སྨིན་དྲུག་བརྗོད། །ཟླ་བ་ཉ་ཚེ་ཟླ་རང་འགྱུར། །སྟོན་ཟླ་ཐ་ཆུང་ཞེས་བྱ་བ། །འདི་ནི་རབ་ཏུ་བརྗོད་པ་ཡིན། །ཞེས་གསུངས་པས། སྨིན་དྲུག་ཉ་བར་སྟོན་ཟླ་ཐ་ཆུང་བྱས་འདུག་པ་དེ་ནས་བརྩིས་ན་དཔྱིད་ཟླ་ཐ་ཆུང་ལ་ས་ག་ཉ་བ་འབྱུང་བར་ངེས་པའོ། །གསོ་སྦྱོང་ལུགས་སུ་བོད་ཟླ་༣པའི་ཚེས་བཅོ་ལྔ་ནས་བཞི་པའི་ཚེས་བཅོ་ལྔ་བར་དཔྱིད་ཐ་ལ། མངོན་པ་མཛོད་འགྲེལ་དང་མཛོད་འགྲེལ་རྒྱས་པ་སློབ་དཔོན་གང་སྤེལ་གྱིས་ནང་པ་བས་ཡོངས་གྲགས་མར་ངོ་སྔོན་འགྲོར་གསུངས་པས་མར་ངོ་ས་ག་ཟླ་བར་ཁེལ་ཞིང༌། ཟླ་བ་རེ་ལ་རྟེན་འབྲེལ་བཅུ་གཉིས་ཀྱི་ཐ་སྙད་བརྗོད་ཚེ།

དུས་འཁོར་རྩ་རྒྱུད་ལས། རྒྱལ་གྱི་ཟླ་བར་ཉི་མ་ཆུ་སྲིན་ལ་སོན་མ་རིག་པ་སྟེ་བུམ་པར་ཉི་མའི་མཆུ་ལ་ཡང༌། འདུ་བྱེད་དུ་འགྱུར་མི་ཡི་བདག་པོ་ཉ་རུ་ཉི་མ་དབོ་དག་ལ་ནི་རྣམ་པར་ཤེས་པ་སྟེ། ཞེས་སོགས་གསུངས་པ་ལྟར། སྨིན་གླིང་ལོ་ཆེན་གྱི་ཉི་སྣང་ལས། དགུན་འབྲིང་ཉི་མ་ཆུ་སྲིན་གྱི་ཁྱིམ་དུ་ཞུགས་པ་ཁྱིམ་ཟླ་རྒྱལ་གྱི་ཟླ་བ་ལ་མ་རིག་པ་འཆར་ལ། དེ་བཞིན་དུ་རིམ་པར་དགུན་ཐ་བུམ་ཁྱིམ་གྱི་ཟླ་བར་འདུ་བྱེད། དཔྱིད་ར་ཉ་ཁྱིམ་ལ་རྣམ་ཤེས། དཔྱིད་འབྲིང་ལུག་ཁྱིམ་ལ་མིང་གཟུགས། དཔྱིད་ཐ་གླང་ཁྱིམ་ལ་སྐྱེ་མཆེད། ཞེས་གསུངས་པས་ཉི་མ་གླང་ཁྱིམ་སྐབས་སུ་ས་ག་ཟླ་བ་དཔྱིད་ཐ་ཡིན་པ་བཅས། དེ་ལྟར་རྒྱལ་དབང་སྐྱོབ་པའི་དངོས་སློབ་སྤྱན་སྔ་ཤེས་རབ་འབྱུང་གནས་ཀྱིས་མཛད་པའི་རྣམ་ཐར་རྡོ་རྗེ་རིན་པོ་ཆེ་འབར་བ་སོགས་དང༌། བལ་བུ་གོང་པའི་མཛད་པའི་རྣམ་ཐར་ནོར་བུ་རིན་པོ་ཆེའི་རྒྱན་དང༌། རྒྱལ་དབང་ཀུན་དགའ་རིན་ཆེན་གྱི་གདན་རབས་དང༌། དཀོན་མཆོག་རིན་ཆེན་གདན་རབས་རིན་ཕྲེང༌། ཆོས་ཀྱི་གྲགས་པའི་གདན་རབས་པད་ཕྲེང༌། ལྷོ་རོང་ཆོས་འབྱུང་དང༌། དཔའ་བོ་གཙུག་ལག་གི་ཆོས་འབྱུང་སོགས་ཀྱིས་མགྲིན་གཅིག་ཏུ་མངོན་པར་བྱང་ཆུབ་ཟླ་བ་ལ་འཇིག་རྟེན་གསུམ་མགོན་མྱ་ངན་ལས་འདས་ཞེས་འབྱུང་བས་མངོན་པར་བྱང་ཆུབ་ཀྱི་ཟླ་བ་ས་ཟླ་ཡིན་པ་ཡོངས་གྲགས་ལ། སྤྲེལ་ཟླ་ག་ལ་ཡིན། འོན་ཀྱང་གདན་རབས་གསེར་ཕྲེང་ནང༌། འཇིག་རྟེན་གསུམ་མགོན་ནག་ཟླར་གཤེགས་ཞེས་འདུག་པ་ནི་ཡི་གེ་ནོར་བའམ། ཡང་ན་འབྲི་གུང་པའི་རྟོགས་ལྡན་དུས་གསུམ་དུས་མེད་རྟོགས་པ་ཡེ་ཤེས་གཟིགས་པའི་སྤྱོད་ཡུལ་ཡིན་པ་འདྲ།

དེ་ཙམ་མ་ཟད་གདན་རབས་གསེར་ཕྲེང་ནང༌། དབོན་བསོད་ནམས་གྲགས་པ་ས་མོ་ལུག་ལོར་སྐུ་འཁྲུངས་ལུགས་གསལ་བ་ལྟར་ན་སྤྱི་ལོ་༡༡༣༩ལ་འཁྲུངས། དགུང་གྲངས་༣༥ཐོག་མཁན་ཆེན་གུ་ར་བས་འབྲི་གུང་གདན་སར་མངའ་གསོལ་ནས་གཤེགས་ལུགས་བཤད་པར་དེའི་དུས་མཁན་ཆེན་གུ་ར་བ་དགུང་གྲངས་༢༠་ལས་མ་སོན་པས་དུས་ཚོད་མ་འགྲིགས། ཡང་ན་དབོན་བསོད་ནམས་གྲགས་པ་ས་ལུག་༡༡༩༩ལ་འཁྲུངས་རྒྱུ་བྱས་ན་དགུང་གྲངས་སོ་ལྔ་ལོར་གདན་སར་མངའ་གསོལ་སྐབས་མཁན་ཆེན་གུ་ར་བ་དགུང་གྲངས་ཡིན་དགོས་པ་ཁོང་དགུང་གྲངས་༦༨་ལས་མ་བཞུགས་པས་དེ་ཡང་དུས་ཚོད་མི་མཚུངས། དེ་བཞིན་དབོན་མེ་ལུག་ལོར་གཤེགས་པར་གསལ་བ་ལྟར་ན་དགུང་གྲངས་༤༧ལས་མ་བཞུགས་པས་གསེར་ཕྲེང་ནང་དགུང་གྲངས་༤༩ལ་གཤེགས་ལུགས་འཁོད་འདུག་པ་དང་མི་འགྲིགས། མདོར་ན། ས་ཟླ་དང་ནག་ཟླ་ནོར། མེ་ལུག་དང་ས་ལུག་ནོར། ཤིང་ལུག་དང་མེ་ལུག་ནོར་བ་གསལ་པོར་ཡོད་དོ། །

ཆོས་རྗེ་སྐྱོབ་པ་འཇིག་རྟེན་གསུམ་མགོན་ལ། སློབ་མ་གྲངས་ཀྱི་མི་ལངས་པ་ཡོད་པའི་ནང་ནས། གཙོ་བོར་གྱུར་པ་སྤྱན་སྔ་ཤེས་རབ་འབྱུང་གནས་དང༌། གྲགས་པ་འབྱུང་གནས། དབོན་བསོད་ནམས་གྲགས་པ། རྡོ་རྗེ་ཤེས་རབ། རིན་ཆེན་བྱང་ཆུབ་སོགས་སྤྱན་སྔ་བརྒྱད།

གཉོས་རྒྱལ་བ་ལྷ་ནང་པ་དང༌། མགར་དམ་པ་སོགས་ཐུགས་སྲས་བརྒྱད།

དཔལ་ཆེན་ཆོས་ཡེ། དཔལ་ཆེན་ངད་ཕུ་པ། དཔལ་ཆེན་བྱང་ཆུབ་གླིང་པ་སོགས་དཔལ་ཆེན་བརྒྱད།

ངོར་རྗེ་རས་པ། ཏི་ཤྲི་རས་པ་སོགས་རས་པ་བརྒྱད། གུ་ཡ་གང་པ། སྐྱོ་ཁོ་གང་པ་སོགས་གང་པ་བརྒྱད།

ཁྲོ་ཕུ་ལོ་ཙྭ། གནུབ་ལོ་ཙྭ་སོགས་ལོ་ཙྭ་བརྒྱད།

ཐ་མག་འདུལ་འཛིན་དང༌། དྭགས་པོ་འདུལ་འཛིན་སོགས་འདུལ་འཛིན་བཅུ།

ཞིག་པོ་ཉི་མ་སེང་གེ་དང༌། བདུད་རྩི་ཞིག་པོ་སོགས་ཞིག་པོ་ལྔ།

སྐྱོ་དང་ཁྲོམ་སོགས་བཀའ་གདམས་གྱི་སྟོན་སྒོམ་ཆེན་པོ་བརྒྱད།

ཆོས་འབྲེལ་མན་ངག་གནང་བའི་སློབ་མ་ལ། གྲུབ་ཆེན་འབའ་རོམ་དར་མ་དབང་ཕྱུག །གྲུབ་ཆེན་ཁམས་པ་དབུ་སེའམ་དུས་གསུམ་མཁྱེན་པ། གྲུབ་ཆེན་ཉག་རེ་སེ་བོ། གྲུབ་ཆེན་གཙང་པ་རྒྱ་རས། གྲུབ་ཆེན་རྒོད་ཚང་པ་བཅས་ཡོངས་གྲགས་ཀྱི་གྲུབ་ཆེན་ལྔ། གུ་རུ་ཆོས་དབང་གི་ཡབ་དཔང་སྟོན་ཉི་རྒྱ་བ་ལ་ཕུར་པ་རྩ་རྒྱུད་གསུངས་ཤིང༌། ཁྱོད་ཀྱི་བུ་ཆུང་མཐའ་ཅིག་ལ་ཆོས་སློབ་ཤིག་ཕྲིན་ལས་འབྱུང་ངོ་ཞེས་ལུང་བསྟན་ཚུལ་གཏེར་ཆེན་གུ་རུ་ཆོས་དབང་གི་རང་རྣམ་དུ་གསལ་བ་སོགས་སློབ་མ་བསམ་གྱིས་མི་ཁྱབ་པའོ། །

སྨྲས་པ། ཟབ་རྒྱའི་ཆོས་མཆོག་ནོར་བུའི་སྒྲོམ་སྙེད་ནི། །བློ་ཆེན་བློ་ལས་ཕལ་གྱི་སྤྱོད་ཡུལ་མིན། །ཀུན་ལ་འཚམ་ཞིང་ཀུན་ལ་ཕན་སྦྱིན་པའི། །ལོ་རྒྱུས་གཏམ་གྱི་སྦྱོར་བ་སྤྱི་ནོར་ཡིན། །རྨོངས་རྣམས་བརྟགས་དཔྱད་མེད་པར་སྨྲ་བ་དང༌། །ཁ་ཅིག་ཡིན་རློམ་མངོན་པའི་ང་རྒྱལ་དང༌། །འགའ་ཡིས་མུན་པའི་ཀློང་དུ་ཅ་ཅོ་སྒྲོགས། །མགོན་དེས་ལོ་རྒྱུས་ཇི་བཞིན་ཐུགས་སུ་ཆུད། །བདག་ནི་འཆིང་བ་བརྒྱ་ཡིས་ཀུན་དཀྲིས་མོད། །དུས་ཚིགས་རྣམ་ཐར་ཆོས་འབྱུང་དག་ལས་བཏུས། །དེ་སླད་ཚེར་ཤིང་རྩེ་ལ་སྦྲང་རྩི་བཞིན། །བློ་དང་ལྡན་པས་མི་འདོར་ལེན་ཡང་སྲིད། །འདི་ནི་རང་འདོད་ཐག་གཅོད་མ་ཡིན་པས། །གཟུ་བོའི་བློ་ཡིས་ཡིན་ལུགས་དཔྱད་པའི་གཏམ། །འགལ་ནོར་འཁྲུལ་བའི་དྲི་མ་ཡོད་སྲིད་པས། །མཁྱེན་སྤྱན་ལྡན་པས་སྲོང་པོར་ལེགས་དཔྱད་འཚལ། །རྒྱལ་བ་འཇིག་རྟེན་མགོན་གྱི་རྣམ་ཐར་གཏམ། །བློ་ལྡན་རྣམས་ཀྱི་མགྲིན་པར་ལེགས་གནས་ཏེ། །གང་དག་ཐོས་འདོད་རྣ་བའི་བདུད་རྩི་རུ། །སེམས་པའི་སྐལ་བཟང་དུས་ལས་ཡོལ་མེད་ཤོག །བཀྲ་ཤིས་གང་ཞིག་ས་བཅུའི་དབང་ཕྱུག་གི །ལེགས་མཛད་རྣམས་ལས་དགེ་མཚན་ཇི་མཆིས་དེས། །ས་གསུམ་ཀུན་ཏུ་ཕན་བདེ་བྱེད་པ་ཡི། །བཀྲ་ཤིས་སྣང་བས་ཕྱོགས་དུས་ཀུན་ཁྱབ་ཤོག །

རྒྱལ་བ་འཇིག་རྟེན་གསུམ་མགོན་གྱི་རྣམ་ཐར་དོན་བསྡུས་འདི་མཆོག་སྤྲུལ་འབྲི་གུང་ལམ་མཁྱེན་རྒྱལ་པོ་རིན་པོ་ཆེས་སྨོས་རིམ་བཞིན་འབྲི་བན་བསྟན་འཛིན་ཉི་མས་རིག་མཛོད་འཕྲུལ་པར་དུ་བསྐྲུན་པའོ། །འཁོར་འདས་དུས་གསུམ་བསགས་དང་ཡོད་པའི་དགེ །གདོད་ནས་ལྷན་སྐྱེས་སེམས་ཀྱི་དཀྱིལ་འཁོར་དུ། །བདེན་གཉིས་ཟུང་འཇུག་རྡོ་རྗེ་འཆང་གི་སྐུ། །འཇིག་རྟེན་མགོན་པོའི་དགོངས་པ་རྟོགས་པར་ཤོག །དགེ་ལེགས་འཕེལ། །

༈རྒྱལ་བའི་བསྟན་སྲུང་ཆེན་མོ་ཆོས་ཀྱི་སྒྲོལ་མའི་རྣམ་ཐར་ཟླ་གཞོན་འོད་དཀར་འཛུམ་ཟེར་ཞེས་བྱ་བ་བཞུགས་སོ།།

ན་མོ་གུ་རུ་དྷེ་བ་་ཀི་ནི་ཡེ།།

འཁོར་འདས་གཉིས་ཆོས་སྤྲོས་མཚན་ཉེར་བར་ཞི། །

ཟབ་ཡངས་མཁྱེན་གཉིས་ཡེ་ཤེས་དཀྱིལ་འཁོར་རྒྱས། །

ཕྱོགས་བྲལ་ཐུགས་རྗེས་འགྲོ་ཀུན་འཁོར་མཚོ་ལས། །

སྐྱོབ་པ་འཇིག་རྟེན་གསུམ་གྱི་མགོན་ཁྱོད་རྒྱལ། །

རྒྱལ་ཀུན་སྐྱེད་ཡུམ་ཤེས་རབ་ཕ་རོལ་ཕྱིན། །

ཕྱི་ནང་མཁའ་ལ་སྤྱོད་པའི་རྣལ་འབྱོར་མ། །

མཚར་སྡུག་སྒྱུ་མའི་འཕྲུལ་མོ་ཆེའི་རང་བཞིན། །

རྒྱལ་ཡུམ་ཆོས་ཀྱི་སྒྲོལ་མས་རྟག་ཏུ་སྐྱོངས། །

སྲིད་ཞིའི་ཆོས་ཀུན་ཁྱོད་ལས་གཞན། །

མེད་ཀྱང་ཁྱོད་ནི་ཡོད་དང་མེད། །

དུ་མའི་སྤྲོས་པ་ཉེ་བར་ཞི། །

འོན་ཀྱང་འགྲོ་ཁམས་ཆུ་ཟླའི་གར། །

སྣང་ཚུལ་སྒྱུ་དྲྭའི་ཚུལ་སྟོན་པའི། །

འགྲོ་རེའི་མདུན་དུ་བཀོད་པ་རེ། །

རྣམ་རོལ་དཔག་ཡས་ཆོས་དབྱིངས་འགེངས། །

གནས་ཚུལ་མི་རྟོག་སྤྲོས་ལས་འདས། །

ངོ་མཚར་རྣམ་ཐར་ནམ་མཁའི་མཐའ། །

བྱིའུ་ཆུང་གཤོག་པས་ཅི་ཞིག་འཇལ། །

འོན་ཀྱང་མཐོང་ཐོས་རྩྭ་རྩེའི་ཟེགས། །

དད་མོས་བློ་ཡིས་སྡེབ་འདིར་དགོངས། །

དེ་ཡང་སྟོང་ཆེན་ཆོས་དབྱིངས་ཡུམ་གྱི་མཁའ་ལས་བདེ་ཆེན་སྒྱུ་མའི་འཇོ་སྒེག་གཟུགས་སྐུའི་ལྷན་སྐྱེས་ཀྱི་བཀོད་པ་རྒྱལ་ཡུམ་ཤེར་ཕྱིན་ཀུན་ཏུ་བཟང་མོས་སྙིང་རྗེའི་རྗེས་ཆགས་དམ་པས་སྒྱུ་འཕྲུལ་སྣང་བརྙན་མི་ཟད་རྒྱན་གྱི་འཁོར་ལོར་ཅི་ཡང་སྟོན་པར་མཛད་པའི་ཚུལ་ནི་རྒྱལ་བས་ཀྱང་གསུངས་པར་དཀའ་བའི་གནས་སུ་འགོངས། བྱེ་བྲག་བསིལ་ལྡན་སྰ་ལའི་སྨན་ལྗོངས་འདིར་དབྱིངས་ཕྱུག་ལྷ་མོ་ཨ་ཕྱི་ཆོས་ཀྱི་སྒྲོལ་མ་ཞེས་སྣ་ཚོགས་པའི་འཕྲིན་ལས་འཛུམ་པས་བརྟན་གཡོའི་དགེ་མཚན་མགྲོན་ཏུ་འགུག་པའི་ཕོ་ཉ་མོ། སྤྱིར་སངས་རྒྱས་སྟོང་གི་བསྟན་པ་ཁྱད་པར་རྒྱལ་བ་འབྲི་གུང་པའི་བསྟན་སྲུང་རྒྱ་མཚོའི་གཙོ་མོ་དེ་ཉིད་ཀྱི་ཡེ་ཤེས་སྤྲུལ་རྒྱུད་བྱུང་ཚུལ་ལས་སྲུང་མ་གཞན་ལྟར་འཇིག་རྟེན་ལས་རྒྱུད་བཤད་པ་མ་བྱུང་བས་དེ་ལ།

ཐོག་མར་དགེ་བ་ལུང་གིས་ཟིན་ཚུལ། བར་དུ་དགེ་བ་རིགས་གང་དུ་གཏོགས་པ། ཐ་མར་དགེ་བ་སྐྱེ་བ་འདི་ཉིད་ཀྱི་རྣམ་པར་ཐར་པའོ། །

དང་པོ་ཐོག་མར་དགེ་བ་ལུང་གིས་ཟིན་ཚུལ་ནི། འཇམ་དཔལ་རྩ་རྒྱུད་ལས། སྙིང་རྗེའི་བརླན་པའི་སེམས་ཀྱི་ནི། །སེམས་ཅན་རྣམས་ལ་ཕན་དོན་དུ། །མི་མཇེད་འཇིག་རྟེན་ཁམས་གནས་ནས། །བུད་མེད་མིང་གི་འཇུག་པར་བྱེད། །ས་བཅུ་ལ་ནི་རབ་གནས་ཐོབ། །བྱང་ཆུབ་སེམས་དཔའ་རྫུ་འཕྲུལ་ཆེ། །སེམས་ཅན་རྣམས་ནི་འདུལ་དོན་དུ། །ལྷ་མོ་སྒྲོལ་མ་ཞེས་སུ་བསྟན། །འདི་ནི་འབད་མེད་གྲུབ་པ་སྟེ། །སྲུང་དང་སྐྱོབ་དང་སྦེད་པར་བྱེད། །ལོངས་སྤྱོད་དབང་ཕྱུག་འཕེལ་བྱེད་པས། །འདི་ནི་ལྷ་མོ་སྒྲུབ་པར་བྱ། །ཞེས་གསུངས་ཏེ། དབྱིངས་ཕྱུག་ཆོས་ཀྱི་སྒྲོལ་མ་ནི་ངེས་པའི་དོན་དུ་དུས་གསུམ་རྒྱལ་བའི་ཡུམ་ཆེན་མོ་ཀུན་ཏུ་བཟང་མོ། རྡོ་རྗེ་ཕག་མོ། རྗེ་བཙུན་སྒྲོལ་མ། གསང་བ་ཡེ་ཤེས་མཁའ་འགྲོ། གྲུབ་པའི་རྒྱལ་མོ། རི་ཁྲོད་ལོ་མ་གྱོན་མ། འོད་ཟེར་ཅན། དབྱངས་ཅན་མ་སོགས་དང་གཉིས་སུ་མེད་པར་ཆོས་ཉིད་དོན་གྱི་དཀྱིལ་འཁོར་ཆེན་པོར་ཡེ་རྫོགས་སུ་བཞུགས་པ་ཉིད་དེ།

རྗེ་རས་ཆུང་པའི་རྣམ་ཐར་ཐར་ལམ་གསལ་བའི་མེ་ལོང་ཡེ་ཤེས་སྣང་བ་ལས། རྒྱ་གར་གྲུབ་ཆེན་ཏི་ཕུ་པས། །མ་ཅིག་གྲུབ་པའི་རྒྱལ་མོར་གྲགས། །ལོ་ནི་ལྔ་བརྒྱ་སོང་ཞེས་ཀྱང༌། །ན་ཚོད་བཅུ་དྲུག་ཚུལ་དུ་བཞུགས། །ཚེ་ཡི་ལྷ་ཚོགས་ཞལ་གཟིགས་ནས། །རིག་འཛིན་ཚེ་ཡི་དངོས་གྲུབ་ཐོབ། །མིང་ནི་གོས་དཀར་ཞེས་སུ་གྲགས། །འོག་མིན་སྟུག་པོ་བཀོད་པར་བྱོན། །ལོངས་སྐུ་རྡོ་རྗེ་འཆང་ཆེན་མཇལ། །བླ་མེད་སྐུ་བཞི་མངོན་དུ་གྱུར། །རྡོ་རྗེ་ཕག་མོ་ཞེས་སུ་གྲགས། །གན་དྡྷཽ་ཤེལ་གྱི་གཙུག་ལག་ཏུ། །བདེ་མཆོག་འཁོར་ལོ་དང་མཇལ་ཏེ། །གསང་སྔགས་མཆོག་གི་དངོས་གྲུབ་བརྙེས། །རྡོ་རྗེ་མཁའ་འགྲོ་ཞེས་སུ་གྲགས། །ཞེས་གསུངས་པ་དང༌།

ཡང་རྒྱ་གར་པན་ཌི་ཏ་ཟླ་བ་གྲགས་པས། མངོན་པར་དགའ་བའི་ཞིང་ཁམས་སུ། །རྡོ་རྗེ་མཁའ་འགྲོའི་སྐུར་སྟོན་ཅིང༌། །འགྲོ་བའི་སྒྲིབ་གཉིས་སྦྱོང་མཛད་པ། །སྒྲོལ་མ་དེ་ལ་ཕྱག་འཚལ་བསྟོད། །དུར་ཁྲོད་བརྒྱད་ཀྱི་ཞིང་ཁམས་སུ། །རྡོ་རྗེ་ཕག་མོའི་སྐུར་བསྟན་ཅིང༌། །མེ་དཔུང་འབར་བའི་དབུས་ན་བཞུགས། །སྒྲོལ་མ་དེ་ལ་ཕྱག་འཚལ་བསྟོད། །ཞེས་གསུངས་པས་ཤེས་ལ། རྣམ་པ་སྐྱེ་བ་མེད་པའི་དབྱིངས་ལས་འགག་མེད་རང་བྱུང་དུ་ཤར་བས་འཁོར་འདས་ཀྱི་མ་མོ་ཡོངས་ཀྱི་སྲོག་ཏུ་གནས་ཤིང་ལེགས་ཉེས་ཀྱི་སྟངས་འཛིན་ཅིང་བཀའ་ཡི་བྱ་ར་བྱེད། དམ་ཚིག་ལྡན་པའི་སྒྲུབ་པ་པོའི་གྲོགས་མཛད་ཅིང་འགལ་བྱེད་ཆམ་ལ་འབེབས་པའི་ཡེ་ཤེས་དང་ལས་ཀྱི་མ་མོའི་ཆོ་འཕྲུལ་གྱི་བདག་མོར་གྱུར་པས་མཐུ་རྩལ་ནུས་པ་བསམ་གྱིས་མི་ཁྱབ་པར་དཔག་པར་དཀའ་བའི་གར་གྱིས་གསང་སྔགས་རྡོ་རྗེ་ཐེག་པའི་བསྟན་པ་སྤྱི་དང་ཁྱད་པར་རྒྱལ་བ་འབྲི་གུང་པའི་རིགས་ཆོས་ཀྱི་བསྟན་སྲུང་གཙོ་མོར་གྱུར། བྱང་ཕྱོགས་དྲག་པོའི་གནས་ཏི་སྒྲོ་དང་དུར་ཁྲོད་བས་མཐའ་ཁྱབ་པར་ཉུལ་ཞིང་དམ་པའི་ཆོས་དར་ཞིང་རྒྱས་པར་འགྱུར་བ།

འཇམ་དཔལ་རྩ་རྒྱུད་ལས། བྱང་གི་ཕྱོགས་ཀྱི་དུར་ཁྲོད་དུ། །སྒྲོལ་མའི་མིང་ཅན་འབྱུང་གྱུར་ཏེ། །ཞེས་དང༌། ང་ཡི་བསྟན་པའི་སྙིགས་མ་ལ། །བྱང་གི་ཕྱོགས་ཀྱི་གྲོང་ཁྱེར་དུ། །རྒྱལ་བའི་ཡུམ་གྱི་སྤྲུལ་པ་ནི། །སྒྲོལ་མའི་མིང་ཅན་འབྱུང་བར་འགྱུར། །སྐྱེ་མེད་སྙིང་པོའི་དོན་རྟོགས་ཤིང་། །གྲོང་དང་གྲོང་ཁྱེར་རི་སུལ་དང༌། །དུར་ཁྲོད་བས་མཐའ་ཁྱབ་པར་ཉུལ། །དེ་ཡི་ཆོས་ནི་རྒྱས་པར་འགྱུར། །ཞེས་དང༌། ཡང་དག་པར་རྫོགས་པའི་སངས་རྒྱས་ཀྱིས་སྤྱན་རས་གཟིགས་ལ་ཁ་བ་ཅན་གྱི་འཇིག་རྟེན་འདུལ་བར་ལུང་བསྟན་པའི་མདོ་ལས། ཁ་བ་ཅན་གྱི་རྒྱལ་ཁམས་སུ། །མི་གཟུགས་སྲིན་པོ་གདོང་དམར་རྣམས། །འདུལ་ཕྱིར་ཁྱོད་ཀྱི་གདུལ་བྱར་སྐྱེ། །སྤྲུལ་པ་དཔག་ཡས་བསམ་མི་ཁྱབ། །ཨརྻ་པ་ལོ་རྒྱལ་པོར་འགྱུར། །ཇོ་མོ་སྒྲོལ་མའི་སྤྲུལ་པ་ནི། །ལབ་གྱི་སྒྲོལ་མ་ལ་སོགས་དང༌། །ཆོས་ཀྱི་སྒྲོལ་མ་དཀར་མོ་འབྱུང༌། །གངྒའི་རྒྱུན་བཞིན་བསྟན་པ་རྣམས། །དར་ཞིང་རྒྱས་པ་ཉིད་དུ་འགྱུར། །ཞེས་བསྟན་སྲུང་ཆོས་ཀྱི་སྒྲོལ་མ་རྡོ་རྗེའི་ལུང་གིས་ལན་གཅིག་མ་ཡིན་པ་གསལ་བར་བསྟན་པའོ། །

༈ གཉིས་པ་བར་དུ་དགེ་བ་རིགས་གང་དུ་གཏོགས་པ་ནི།

སྤྱིར་རིགས་ཀུན་ཁྱབ་པའི་བདག་ཉིད་ཆེན་མོ་ཆོས་སྐུ་ཡུམ་ཆེན་མོ་ཀུན་ཏུ་བཟང་མོ་ཡིན་པ། རྒྱལ་བ་འཇིག་རྟེན་གསུམ་གྱི་མགོན་པོས། བྱང་ཆུབ་ཐུགས་འཆང་ཀུན་བཟང་ཆོས་ཀྱི་སྒྲོལ། །ཞེས་དང༌། དུས་གསུམ་སངས་རྒྱས་ཀུན་གྱི་ཡུམ། །བྱང་ཆུབ་སེམས་དཔའ་རྣམས་ཀྱི་མ། །ཉན་ཐོས་རང་རྒྱལ་འབྱེད་བྱེད་ཅིང༌། །བདེ་སྐྱིད་ཀུན་འབྱུང་མ་མ་མཆོག །ཨ་ཕྱི་ཆེན་མོ་ཤམ་ཤམ་མོ། །ཞེས་དང༌།

རིས་མེད་ཀྱི་མཁས་དང་གྲུབ་པའི་གཙུག་རྒྱན་གཏེར་ཆེན་ཆོས་ཀྱི་རྒྱལ་པོ་འཇམ་དབྱངས་མཁྱེན་བརྩེ་དབང་པོས་མཛད་པའི་ཨ་ཕྱིའི་གསོལ་མཆོད་ཕྲིན་ལས་ཆར་འབེབས་ལས། དུས་གསུམ་རྒྱལ་བ་ཐམས་ཅད་བསྐྱེད་པའི་ཡུམ། །མ་གཅིག་ཌ་ཀི་གཙོ་མོ་དཔལ་ལྡན་མ། །དབྱིངས་ཕྱུག་བདེ་ཆེན་ཆོས་ཀྱི་སྒྲོལ་མ་ནི། །སྣང་སྲིད་མ་མོ་ཡོངས་ཀྱི་འཁོར་ལོས་བསྒྱུར། །ཞེས་གསུངས་པ་དང༌། བྱེ་བྲག་རྡོ་རྗེ་མཁའ་འགྲོའི་རིགས་སུ་གཏོགས་པ་རྒྱུད་རྒྱལ་བདེ་མཆོག་ཉུང་ངུ་ལས། །མཁའ་འགྲོ་མ་ནི་ཐམས་ཅད་ཁྱབ། །ཡེ་ཤེས་ལྡན་པའི་རང་སྐྱེ་གནས། །ཡུལ་དང་ཡུལ་དུ་མངོན་པར་སྐྱེ། །རྡོ་རྗེ་དཀྱིལ་འཁོར་གཙོ་མོ་ཡིན། །དེ་ནི་མཁའ་འགྲོ་མ་རུ་བཤད། །ཡི་དྭགས་གྲོང་དང་ཁ་བའི་གནས། །ཞེས་གསུངས་པ་དང༌། རྒྱུད་རྡོ་རྗེ་མཁའ་འགྲོ་ལས། ནམ་མཁའ་ཀུན་ཏུ་རྒྱུ་གྲུབ་པས། །མཁའ་འགྲོ་མ་ཞེས་རབ་ཏུ་གྲགས། །སྣ་ཚོགས་ཀུན་ཏུ་ཕྱག་རྒྱ་ཡི། །སྣ་ཚོགས་ཀུན་ཏུ་སྡོམ་པ་ཡིས། །མཁའ་འགྲོ་ཀུན་དང་མཉམ་སྦྱོར་བས། །རྡོ་རྗེ་མཁའ་འགྲོ་ཞེས་བྱར་གྲུབ། །ཅེས་དང༌། མ་མོའི་སྤྱི་རྒྱུད་མཁའ་འགྲོ་མེ་ལྕེ་འབར་བ་ལས། དཔལ་ཕྱག་ན་རྡོ་རྗེའི་བཀའ་བསྩལ་པ། །བདག་དང་རྡོ་རྗེ་མཁའ་འགྲོ་མ། །གདོད་ནས་མ་སྐྱེ་གཟུང་འཛིན་བྲལ། །ང་དང་བདག་འཛིན་མཚན་མའི་རྟོགས་པ་བཅོམ། །དོན་དམ་ཀུན་རྫོབ་སྐྱེ་བ་མེད་པའི་གཞི། །གཉིས་མེད་ཆོས་ཀྱི་དབྱིངས་སུ་དབྱེར་མེད་ཅིང༌། །སྟོང་ཉིད་ཆོས་སྐུའི་ནམ་མཁའ་ཡེ་ཤེས་ལྔ། །སྤྲུལ་པའི་ཕྱག་རྒྱ་ལྷ་དང་ལྷ་མོའི་མཚན་མར་སྣང༌། །མཁའ་ལ་འཇའ་འདྲ་རང་བཞིན་ག་ལ་ཡོད། །སྙིང་རྗེའི་དབང་གིས་འགྲོ་དོན་བྱེད་པ་ན། །མདོར་ན་སངས་རྒྱས་སྤྲུལ་པ་ཡིན་པ་སྟེ། །ཁོལ་མོ་བྱང་ཆུབ་སེམས་དཔའི་སྤྲུལ་པའོ། །ཞེས་རྒྱུད་ཀྱི་ལེའུ་གསུམ་པར་གསུངས་པ་དང༌།

དཔལ་ལྡན་ལྷ་མོ་དུད་སོལ་མའི་གསང་སྒྲུབ་རྒྱ་གར་གྱི་མཁས་པ་ཆེན་པོ་ནཱ་རོ་པས་མཛད་པ། པན་ཌི་ཏ་དེ་ཉིད་དང་བོད་ཀྱི་ལོ་ཙཱ་བ་མར་པ་ཆོས་ཀྱི་བློ་གྲོས་ཀྱིས་བསྒྱུར་ཅིང་ཞུས་པ་དེའི་འགྲེལ་བ་ལག་ལེན་རྔོག་པའི་གསུངས་ལས། དབྱིངས་ཕྱུག་དཔལ་ལྡན་རྡོ་རྗེ་མཁའ་འགྲོ་མ། །འགྲོ་བ་ཐུགས་རྗེས་སྐྱོང་ཕྱིར་ཡུམ་གྱི་ཚུལ། །དྲག་ཤུལ་སྐྱེད་ཕྱིར་འཚུབ་མའི་ནང་དུ་གནས། །སྲིན་པོ་འདུལ་ཕྱིར་བོང་བུ་གདན་དུ་ཆིབས། །འོད་ཟེར་ཅན་དང་རི་ཁྲོད་ལོ་མ་གྱོན། །ཞེས་དང༌། ཡང་རྗེ་མར་པ་ལོ་ཙཱས། དཔལ་ལྡན་ལྷ་མོ་འདོད་པའི་དབང་ཕྱུག་མ། །དེ་ཉིད་རྣམ་སྤྲུལ་ཆོས་ཀྱི་དབང་ཕྱུག་སྟེ། །ཞེས་གསུངས་པས། རྡོ་རྗེ་མཁའ་འགྲོ་འདོད་ཁམས་དབང་ཕྱུག་དུད་སོལ་མའི་སྤྲུལ་པ་དུས་གསུམ་རྒྱལ་བའི་འཕྲིན་ལས་ཀྱི་ངོ་བོར་བསྟན་སྲུང་དུ་བཞེངས་པར་གསུངས་ཏེ། དངོས་གྲུབ་བསྟན་གཟིགས་ཀྱི་རྒྱུད་ལས། འདས་པའི་སངས་རྒྱས་མར་མེ་མཛད། །མ་འོངས་འབྱོན་པ་བྱམས་པ་མགོན། །ད་ལྟ་བཅོམ་ལྡན་ཤཱཀྱ་ཐུབ། །ཀུན་གྱི་མཐར་ནི་རཏྣ་ཤྲཱི། །བོང་བུ་ཞོན་ནས་འགྲོ་བ་འདུལ། །ཞེས་གསུངས་པ་དང༌། རྒྱལ་བ་འཇིག་རྟེན་གསུམ་མགོན་གྱིས། ལྷ་མི་འཇིག་རྟེན་ཀུན་ལ་དབང་བསྒྱུར་ཞིང༌། །གླིང་བཞི་ཀུན་ཏུ་རྒྱུ་བའི་དྲག་མོ་རྒྱལ། །ཞེས་དང༌། རྒྱལ་བ་འཇིག་རྟེན་མགོན་པོའི་རྡོ་རྗེ་ཐེག་པའི་ལྡེའུ་མིག་ལས། ང་ཡི་མཁའ་འགྲོ་དབང་ཕྱུག་གྲགས། །མ་དབྱིངས་ཕྱུག་རྡོ་རྗེ་མཁའ་འགྲོ་མ། །མཁའ་ལ་འགྲོ་ཞིང་གདུག་པ་འདུལ། །དམ་ལ་མི་འདའ་རྣལ་འབྱོར་སྐྱོང༌། །མ་བས་བྱམས་ཤིང་སྲིང་བས་གདུང༌། །མཛའ་མོའི་བུ་བཞིན་ཡིད་དུ་འོང༌། །ཚུལ་འདི་རྡོ་རྗེ་མཁའ་འགྲོ་མ། །ཨ་ཕྱི་ཆེན་མོ་ཤམ་ཤམ་མོ། །ཡང་ཕྱི་ཆེ་མོ་འཇོལ་འཇོལ་མོ། །ཞེས་གསུངས་པས་རྡོ་རྗེ་མཁའ་འགྲོའི་རིགས་སུ་གཏོགས་པར་ལུང་གིས་གསལ་བ་མ་ཟད། དེའི་སྤྲུལ་པ་དང་སྤྱིར་གནས་ཆེན་རྣམས་སུ་ཡེ་ཤེས་དང་ལས་ཀྱི་ཌཀྐྀ་སྣ་ཚོགས་པའི་སྐུར་སྟོན་པས་བདེ་མཆོག་རྒྱུད་ཆུང་ནས་གཞུ་སྟོད་གཏེར་སྒྲོམ་གྱི་གནས་སུ་ལས་ཀྱི་མ་མོ་བདུན་འདུ་བར་བཤད་པས་དེ་ཡི་ཡ་གྱལ་གཅིག་ཡིན་པར་རྒྱལ་དབང་རཏྣས་མཛད་པའི་ཨ་ཕྱིའི་རྣམ་ཐར་ལས་གསུངས་པ་དང༌།

 གཏེར་ཆེན་མཆོག་གྱུར་གླིང་པའི་བཀའ་ཐང་དཔག་བསམ་མ་ལས། ཁྱད་པར་ཅན་གྱི་ཏི་སྒྲོ་བྲག་དཀར་ནི༔ དཔའ་བོ་མཁའ་འགྲོ་རང་བཞིན་འདུ་བའི་གནས༔ ཞེས་གསུངས་ལ། ཀུན་མཁྱེན་འཇིགས་མེད་གླིང་པས། གཞུ་སྟོད་གཏེར་སྒྲོམ་མཁའ་འགྲོའི་ཚོགས་ཁང་གི །ཕྱི་ལྟར་བྲག་རི་རྡོ་རྗེ་གནས་སློང་དབྱིབས། །དངུལ་དཀར་མདངས་ཅན་རང་བྱུང་བསམ་མི་ཁྱབ། །ནང་ལྟར་ཡུལ་ཆེན་ཉེར་བཞིའི་བཀོད་པ་ཚང༌། །དཔའ་བོ་མཁའ་འགྲོའི་འདུ་བ་རྒྱུན་མི་འཆད། །ཅེས་དང༌། སྙིང་ཐིག་ལོ་རྒྱུས་ཆེན་མོ་པན་ཌི་ཏ་བི་མ་ལའི་ཞལ་སྔ་ནས་ལོ་ཙཱ་བ་ཀ་ཅོག་གཉིས་ཀྱིས་བསམ་ཡས་དབུ་རྩེ་རིགས་གསུམ་གྱི་བར་ཁང་དུ་བསྒྱུར་བའི་ནང་སྤྱིར་འཛམ་བུ་གླིང་ན་མཁའ་འགྲོ་མ་འདུ་བར་ངེས་པའི་དུར་ཁྲོད་ཆེན་པོ་བརྒྱ་དང་བཅུ་གསུམ་ཡོད་ལ། རྒྱ་གར་གྱི་ཡུལ་ན་སུམ་བཅུ་སོ་གཉིས་ཡོད། རང་བཞིན་གྱིས་མཁའ་འགྲོ་མ་གནས་པའི་གནས་བརྒྱད་ལས་མེད། ཨོ་རྒྱན་གྱི་ཡུལ་ན་བརྒྱད་ཡོད་དོ། ཁ་ཆེའི་ཡུལ་ན་བཅུ། ལི་དང་ཧོར་ལ་ལྔ། ཚ་བ་དམར་ཐག་དང་དུང་གི་ཡུལ་ན་ལྔ། མི་ཉག་དང་ཟ་ཧོར་ཡུལ་ན་བཅུ། འཐོན་མི་གར་བསམ་གྱི་ཡུལ་ན་བཅུ། བོད་ན་མཁའ་འགྲོ་མ་འདུ་བར་ངེས་པའི་གནས་གཉིས་ལས་མེད་དེ། དབུ་རུ་གཞུའི་གཏེར་སྒྲོམ་བྲག་དཀར་པོ་ལ་ལས་ཀྱི་མཁའ་འགྲོ་མ་རེས་འདུ་རེས་མི་འདུ་བའི་མ་མོ་བདུན་གནས་སོ་ཞེས་གསུངས་པ་དང༌། རྒྱལ་དབང་རཏྣ་འམ་རིན་ཆེན་ཕུན་ཚོགས་ཆོས་ཀྱི་རྒྱལ་པོས་གསུངས་ཨ་ཕྱི་འཕྲིན་ལས་མྱུར་མགྱོགས་ནང༌། དེ་འོག་གཏེར་སྒྲོམ་དྲག་པོའི་གནས་ཆེན་དུ། །རིག་འཛིན་སློབ་དཔོན་པདྨའི་སྤྱན་སྔར་རུ། །ལས་ཀྱི་མ་མོའི་ཚུལ་དུ་སྐུར་བསྟན་ནས། །གསང་སྔགས་བསྟན་པ་སྲུང་བར་མ་ཆད་དམ། །ཞེས་གསུངས་པ་ལྟར་རྩ་གསུམ་གླིང་པའི་ཟབ་གཏེར་པདྨ་ཁྲག་འཐུང་གི་རྒྱུད་རྔམ་ཀློང་མེ་ཡི་སྤུ་གྲིའི་ནང༌། གུ་རུ་ཕྱི་མོར་བོད་དུ་ཕེབས་ནས་གཞོ་སྟོད་མཁའ་འགྲོའི་ཚོགས་ཁང་དུ་གུ་རུ་རིན་པོ་ཆེ་དང་༔ ཡེ་ཤེས་ཀྱི་མཁའ་འགྲོ་མཚོ་རྒྱལ་སོགས་དཔའ་བོ་དང་མཁའ་འགྲོ་སྟོང་གི་གཙོ་བོ་མཛད་ནས༔ རིན་པོ་ཆེའི་སྒྲོམ་བུ་ཁ་ཕྱེས་པས་བོད་ཡུལ་དུ་འཇའ་འོད་གུར་ཁྱིམ་གྱིས་ཁེངས་པར་གཞོ་སྟོད་ལུང་པ་དྲི་བཟང་གིས་གང་ཞིང་མེ་ཏོག་གི་ཆར་དཔག་ཏུ་མེད་པ་བབས༔ བརྡ་ཡི་ཡིག་འབྲུ་རེ་རེ་ལ་མཁའ་འགྲོ་མ་དངོས་སུ་བྱོན་པར་གྱུར༔ ཚོགས་ཀྱི་འཁོར་ལོ་བསྐོར་ནས་མནྜལ་ཕུལ་བའི་ཚེ༔ མཁའ་སྤྱོད་དབྱིངས་ཀྱི་མཁའ་འགྲོ་ཏིལ་གྱི་གང་བུ་ཁ་ཕྱེས་པ་ལྟར་བྱོན༔ གུ་རུ་ཡབ་ཡུམ་ལ་གསང་རྒྱུད་གཞན་ལ་མེད་པའི་ལས་ཀྱི་མཁའ་འགྲོའི་ཆོས་སྐོར་ཉེར་ལྔ་གནང༌། དེ་ཡི་མཁའ་འགྲོ་གསང་བའི་ཤོག་དྲིལ་ནས༔ ཡེ་ཤེས་མཚོ་རྒྱལ་གྱིས་གསང་བ་མཁའ་འགྲོ་ལ་ཞུས་པའི་ཆོས་སྐོར༔ གུ་རུ་ཉིད་ལ་མཁའ་འགྲོའི་ཕུལ་བའི་སྒྲུབ་སྐོར༔ ལུས་མེད་མཁའ་འགྲོའི་ཆོས་སྐོར་ཉི་ཤུའི་ནང་ནས་ཟབ་ཁྱད་ཅན་དང་བཅས་དབྱངས་ཅན་མཚོ་རྒྱལ་གྱིས་མཁའ་འགྲོའི་བརྡ་བསྒྱུར་གྱིས་ཡི་གེར་བྲིས། གུ་རུ་རིན་པོ་ཆེས་རབ་ཏུ་གནས་པར་མཛད་པ་དང་བཅས་མ་འོངས་དོན་དུ་ཚོགས་ཁང་གི་ལོག་ཏུ་སྦས༔ གཏེར་སྲུང་ལས་ཀྱི་མཁའ་འགྲོ་མ་ལ་བཅོལ༔ ཞེས་གསལ་བ་དང༌།

ཡང་རྩ་གསུམ་གླིང་པས་གཞོ་སྟོད་ཏི་སྒྲོ་ནས་སྤྱན་དྲངས་པའི་ཨ་ཕྱི་སྒྲུབ་སྐོར་མ་ཅིག་དཔལ་ལྡན་ལྷ་མོའི་ལས་བྱང་མངོན་སྤྱོད་ནུས་ལྡན་ལས། སྔོན་གྱི་སྐལ་པའི་དང་པོ་ལ༔ འོག་མིན་ཆོས་དབྱིངས་ཕོ་བྲང་དུ༔ མཁའ་འགྲོ་སྡེ་ལྔ་ཞེས་སུ་གྲགས༔ བདེ་གཤེགས་རྒྱལ་བས་དབང་བསྐུར་བཞིན༔ ཞེས་དང༌། དེ་འོག་བར་བསྐལ་གཉིས་པ་ལ༔ གསང་ཆེན་མེ་རི་འབར་བ་རུ༔ རྡོ་རྗེ་ཕག་མོ་ཞེས་སུ་གྲགས༔ ལག་ན་རྡོ་རྗེའི་དབང་བསྐུར་བཞིན༔ ཞེས་དང༌། དེ་འོག་བར་བསྐལ་གསུམ་པ་ལ༔ ཨུ་ཙ་ལ་ཡི་དུར་ཁྲོད་དུ༔ མཁའ་འགྲོ་ཁྲོས་མ་ནག་མོར་གྲགས༔ ཡང་དག་རྡོ་རྗེའི་དབང་བསྐུར་བཞིན༔ ཞེས་དང༌། དེ་འོག་བར་བསྐལ་བཞི་པ་རུ༔ རི་རབ་གླིང་བཞིར་དབང་བསྒྱུར་བ༔ མུ་ལེ་མཐིང་གི་མཚོར་རྟེན་བཅའ༔ མ་གཅིག་འདོད་ཁམས་དབང་ཕྱུག་ཞེས༔ ཞེས་དང༌། དེ་འོག་ཐ་ཚིག་ལྔ་པ་རུ༔ རྒྱ་གར་རྡོ་རྗེ་གདན་དྲུང་དུ༔ ལྷ་མོ་རྡོ་རྗེ་གཤོག་རྒོད་གྲགས༔ རྡོ་རྗེ་ཁྲོ་བོས་དབང་བསྐུར་བཞིན༔ ཞེས་དང་༔ དེ་འོག་ཐ་ཚིག་དྲུག་པ་རུ༔ བལ་ཡུལ་ཡང་ལེ་ཤོད་ཀྱི་གནས༔ མ་མོ་ཨེ་ཀ་ཛ་ཊི་གྲགས༔ རྡོ་རྗེ་དྲག་པོའི་དབང་བསྐུར་བཞིན༔ ཞེས་དང༌། དེ་འོག་ཐ་ཚིག་བདུན་པ་རུ༔ བོད་ཡུལ་གཞོ་སྟོད་ཏི་སྒྲོ་རུ༔ དབང་ཕྱུག་ཆོས་ཀྱི་སྒྲོལ་མར་གྲགས༔ ཐོད་ཕྲེང་རྩལ་གྱིས་དབང་བསྐུར་བཞིན༔ ཞེས་དང༌། དེ་འོག་ཐ་ཚིག་བརྒྱད་པ་རུ༔ འཆིམ་ཕུ་དཔལ་གྱི་བསམ་ཡས་སུ༔ གནུབ་སྟོན་སངས་རྒྱས་ཡེ་ཤེས་ལ༔ མཁའ་འགྲོའི་གསང་རྒྱ་གཏད་ནས་ཀྱང་༔ གཏེར་གྱི་སྲུང་མར་གཉེར་བཀོད་ཚེ༔ རྡོ་རྗེ་གཡུ་སྒྲོན་མ་རུ་གྲགས༔ ཞེས་གསལ་བ་ལྟར་གཅིག་ལས་དུ་མའི་རྣམ་པར་སྤྲུལ་པ་དང༌། དུ་མའང་གཅིག་ཉིད་དེ་ཁམས་གསུམ་ཀུན་ཏུ་ཁྱབ་པའི་བདག་ཉིད་ཆེ་མོ་ལས་ཀྱི་མ་མོའི་ཚུལ་དུ་པདྨ་འབྱུང་གནས་ཀྱི་གཏེར་སྲུང་གསང་བའི་གྲོགས་མཆོག་ཡིན་པར་ཨ་ཕྱི་ཆེན་མོ་ཉིད་ཀྱིས་མཛད་པའི་གསུངས་ལས། པདྨ་འབྱུང་གནས་མུ་དྲ་ཡིས། །འཇིག་རྟེན་ཁམས་ཀུན་གཡོ་འགུལ་ནུས། །དྲེགས་པ་བྲན་བྱེད་ལྷ་འདྲེ་ཆམ་ལ་འབེབས། །རྗེས་འཇུག་ཀུན་གྱིས་གསོངས་ལ་སྒྲུབ། །ཅེས་དང༌། གཏེར་སྒྲོར་པདྨའི་ཀརྨ་མུ་དྲ་བྱས། །ལས་ཀྱི་བྱས་པས་འདན་སྟོད་ཙུ་ངུར་ཕྱིན། །ཞེས་གསུངས་པ་ལྟར་རོ། །ཙུ་ངུ་ལ། གཙོང་དང༌། གཙུང༌། ཙོ། ཙོང༌། གཙུ། བྲིས་པ་མང་བས་༧རྒྱལ་བ་འཇིག་རྟེན་གསུམ་མགོན་གྱི་དངོས་སློབ་སྤྱན་སྔ་ཤེས་འབྱུང་ངམ་འབྲི་གུང་གླིང་པས་མཛད་པའི་རྣམ་ཐར་རྡོ་རྗེ་རིན་པོ་ཆེ་འབར་བ་དང༌། ཆོས་རྗེ་བལ་བུ་གོང་པས་མཛད་པའི་རྣམ་ཐར་ནོར་བུ་རིན་པོ་ཆེའི་རྒྱན་གཉིས་ཀར་༼ཙུ་ངུ་༽ཞེས་བྲིས་འདུག་པས་དེ་དག་པར་སེམས།

༈ གསུམ་པ་ཐ་མར་དགེ་བ་སྐྱེ་བ་འདི་ཉིད་ཀྱི་རྣམ་པར་ཐར་པ་ནི།

སྐུའི་སྐྱེ་བ་འདི་ཉིད་ཀྱི་རྣམ་ཐར་ཟུར་ཙམ་ནི། རིགས་སྔགས་འཆང་བ་སྣ་ནམ་རྡོ་རྗེ་བདུད་འཇོམ་ཞེས་གྲུབ་ཆེན་རྗེ་འབངས་ཉེར་ལྔའི་ཡ་གྱལ་དུས་རབས་བརྒྱད་པའི་སྟོད་ཙམ་ལ་གྲུ་ཤུལ་དུ་སྐུ་འཁྲུངས་ཤིང༌། ཆོས་རྒྱལ་ཁྲི་སྲོང་ལྡེའུ་བཙན་གྱི་ཆོས་བློན་སློབ་དཔོན་པདྨ་འབྱུང་གནས་ཀྱི་དངོས་སློབ་གྲུབ་ཐོབ་ཆེན་པོར་གྱུར་ཏེ་བསམ་ཡས་རབ་གནས་སྐབས་སུ་རྫུ་འཕྲུལ་མང་དུ་སྟོན་པར་མཛད་ཅིང༌། ཇི་སྐད་དུ། རྡོ་རྗེ་བདུད་འཇོམ་རླུང་ལྟར་ཐོགས་པ་མེད། །ཅེས་གྲགས་ཤིང་སྒྲུབ་གནས་བྲག་དམར་ཀེའུ་ཚང་དུ་བཞུགས་པར་མཛད་ལ། ལོ་ཙཱ་བ་མཁས་པས་ཆོས་གཞུང་དུ་མ་བོད་སྐད་དུ་བསྒྱུར་བ་བསྟན་འགྱུར་ཁྲོད་དུ་བཞུགས་པ་མཁས་གྲུབ་ཆེན་པོ་དེ་ཉིད་ཀྱི་རིགས་དབོན་སྲས་རྒྱུད་ལས་སྣ་ནམ་ཇོ་བོ་དཔལ་ཞེས་བྱ་བ་གསང་སྔགས་རྙིང་མའི་སྦྱོར་སྒྲོལ་གྱི་མཐུ་ཕུལ་དུ་ཕྱིན་པའི་སྟོབས་དང་ལྡན་པས་དཔལ་ལྷ་མོ་རེ་མ་ཏི་དངོས་སུ་ལས་ལ་བསྐུལ་བར་ནུས་པའི་མཁས་ཤིང་གྲུབ་པའི་སྐྱེས་ཆེན་དེ་ཉིད་ནི་ཡབ་ཡིན་པ་དང༌། ཡུམ་ནི་བྲིན་བཟའ་དར་འཇམ་ཞེས་ཡེ་ཤེས་མཁའ་འགྲོའི་མཚན་ལྟས་དང་མཐུན་པར་ཁབ་ཏུ་བཞེས་པས་སྲས་མ་བྱུང་བས་བལ་ཡུལ་འཕགས་པ་ཤིང་ཀུན་ལ་ཕྱག་མཆོད་དང་སྲས་ཞུ་བར་བྱོན་པས་དཀོན་གཉེར་སྤྱི་དཔོན་བྷ་རོ་བྷ་དྲས་ཁྱོད་བཟའ་མི་ཅི་འདོད་ཟེར་བས་ལན་དུ་བདག་འབུལ་རྒྱུ་ཆུང་ཡང་ཞུ་རྒྱུ་ཆེ་བས་སྲས་གཅིག་འདོད་པས་མཆོད་རྟེན་མཇལ་ཁ་གཏོང་བར་ཞུ་ཞུས་ནས་གསེར་མང་དུ་ཕུལ་བས་བྷ་རོས་དེར་སོང་སྐོར་བ་གྱིས་དང་ཟླ་བ་ཉའི་ཉིན་རྒྱལ་པོ་ཆེན་པོ་འབྱོན་པས་དབུ་རྩེ་མཇལ་ཁ་གཏོང་ཟེར་བས་དེར་བསྐོར་བ་མཛད་ཅིང་དཀོར་ཁང་དུ་བཞུགས་པས་ཡུམ་གྱི་རྨི་ལམ་དུ་ཤར་ཕྱོགས་ནས་ཉི་མའི་འོད་ཟེར་ཕྱོགས་བཅུར་འཕྲོ་ཞིང་ཁྱབ་པ་ཞིག་ཡུམ་གྱི་པང་དུ་ཐིམ་པས་འོད་ཟེར་གྱིས་སྟོང་གསུམ་དང་ལྷག་པར་བོད་ཁམས་ཐམས་ཅད་འོད་ཟེར་སྣང་བས་ཁྱབ་ཅིང་གསལ་བ་རྨིས། ཡབ་ཀྱིས་ཤར་ཕྱོགས་མངོན་པར་དགའ་བའི་ཞིང་ཁམས་ནས་འོད་ཟེར་དཀར་པོའི་ཕྲེང་བ་གྲུབ་པ་ཞིག་ཡུམ་གྱི་ལྷུམས་སུ་ཞུགས་པར་རྨིས་ནས་ནང་པར་ཡབ་ཡུམ་གཉིས་ཀྱིས་རྨི་ལྟས་བཤད་པས་ཡིད་རབ་ཏུ་དགའ་ནས་ཡབ་ཀྱིས་ངེད་རང་གཉིས་ལ་སྲས་ཁྱད་པར་ཅན་ཞིག་འཁྲུངས་པར་འགྱུར་བས་ཁྱོད་ཀྱིས་སྤྱོད་ལམ་མཁས་པར་གྱིས་ཤིག་གསུངས། ཉའི་ཉིན་མོར་མཆོད་མཇལ་བྱིན་རླབས་ཞུས་ཤིང་ཚོགས་འཁོར་དང་སྨོན་ལམ་མཛད་ནས་གཉའ་ནང་ཡུལ་དུ་ཕེབས་ནས་བཞུགས། དེ་རྗེས་གཉའ་ནང་ནས་འབྲི་གུང་དུ་བྱོན་པར་དགེ་ལེགས་ཀྱི་ལྟས་དུ་མ་དང་བཅས་བུ་མོ་ཤ་དཀར་ལ་འོད་ཟེར་འཕྲོ་བ་ཞིག་འཁྲུངས་ཤིང་འཁྲུངས་མ་ཁད་ནས་ཁོ་མོ་སྐྱེས་པ་ཐམས་ཅད་ལ་གྲགས་པ་ཞིག་འབྱུང་ངོ་ཞེས་གསུངས་བྱོན་པས་ཡུལ་གྲུ་དེར་སྐྱེས་གྲགས་ཐང་ཞེས་གྲགས་ལ། ཕྱིས་ཏེ་གྲ་ཞེས་མིང་འཆོལ་བའོ་ཞེས་ཝང་རཏྣ་འམ་རིན་ཆེན་ཕུན་ཚོགས་ཀྱིས་མཛད་པའི་རྣམ་ཐར་ལས་གསལ། དེང་སང་ལྟེ་བྲེག་ཐང་ཞེས་ཨ་ཕྱི་འཁྲུངས་ནས་ལྟེ་བ་བྲེག་པས་དེ་ལྟར་ཟེར་ཞེས་ངག་སྒྲོས་སུ་ཐོས། ཡབ་ཀྱིས་བུ་ཞིག་རེ་བ་ལ་བུ་མོར་སོང་བས་ཅུང་མ་མཉེས་ཡུམ་གྱིས་རང་གི་རྨི་ལྟས་དེ་འདྲ་ན་བུ་ཅིག་ལས་བུ་མོ་དགའ་སྲིད་ཞེས་མཚན་ཆོས་ཀྱི་སྒྲོལ་མར་གསོལ། གཞན་ལོ་སྐྱེད་བས་ཟླ་སྐྱེད་ཆེ་བས་ཤིན་ཏུ་སྐྱེད་གྲགས་པར་གྱུར་། ཆུང་ངུ་ནས་སྒྲོལ་མའི་སྙིང་པོ་ཡི་དམ་དུ་བྱེད་པ་ཞིག་བྱུང་སྟེ་ལོ་གསུམ་བཞིའི་དུས་སུ་ཡུལ་མི་དང་གྲོགས་ཐམས་ཅད་ལ་བྱམས་སེམས་ཆེ་ཞིང་སྒྲོལ་མའི་སྙིང་པོ་སློབ་ཅིང་འདོན་པར་བསྐུལ་བ་ཞིག་བྱུང་བས་ཡུལ་གྱིས་མཚན་ལ་སྒྲོལ་མར་འབོད་པས་སྒྲོལ་མར་གྲགས་སོ། །

ཨ་ཕྱིའི་རིགས་ནི་སྔགས་འཆང༌། རུས་སྣ་ནམ། མཚན་ཆོས་ཀྱི་སྒྲོལ་མ་ཡིན་པས་སྣ་ནམ་བཟའ་ཆོས་ཀྱི་སྒྲོལ་མ་ཟེར་བ་ལ་ཡི་གེ་འགའ་ཤས་ལ་སྙེ་ནམ་བཟའ་ཟེར་བ་དེ་མ་དག་པ་འདྲ། སྙེ་ནམ་ཞེས་པ་ལུང་པའི་མིང་ཡིན། དེ་ཡང་དག་པོར་བྲིས་ན་གཉའ་ནང་ཞེས་འབྲི་དགོས། དེང་སང་མ་དག་པ་མང་བས་ཨ་ཕྱི་ཆེན་མོ་སྙེ་ནམ་དང༌། སྙ་ནམ་སོགས་མང་དག་མཐོང་བས་མ་དག་རྒྱུན་འབྱམས་སུ་དོགས་ནས་འདིར་ཞོར་འཕྲོས་སུ་ཐལ།

གཞན་ཡང་གུ་རུའི་གསུངས་གཏེར་མའི་ཆོས་སྐོར་འགའ་ཤས་ནང་ལ། རྡོ་རྗེ་ཀུན་བཟང་མ། རྡོ་རྗེ་ཆོས་སྒྲོལ་མ། རྡོ་རྗེ་དྲག་མོ་རྒྱལ། རྡོ་རྗེ་དབྱིངས་ཕྱུག་མ་བཅས་ཡོད་པ་ནི་བསྟན་སྲུང་ཆེན་མོ་ཨ་ཕྱིའི་མཚན་གྱི་རྣམ་གྲངས་སུ་གྲགས་སོ། །དེ་ནས་དགུང་ལོ་བདུན་དུ་ཉེ་བ་ན་ཡབ་ཡུམ་ལ་ཁོ་མོ་ནི་ས་ཕྱོགས་འདིར་སྡོད་པའི་ཡུལ་མ་ཡིན་ཏེ། ཁམས་ཀྱི་ཕྱོགས་སུ་སྨོན་ལམ་གྱི་འབྲེལ་བ་ཡོད། ཡུལ་དང་གྲོང་ཁྱེར་འདི་ལྟ་བུ་ཡོད་པས་དེར་འགྲོ་རྒྱུ་ཡིན་ཡང་ཡང་གསུངས་ཀྱང་ཡབ་ཡུམ་གྱི་བཀའ་མ་ཁྲོལ། དགུང་ལོ་བཅུ་ལ་ཡབ་ཐོར་བས་གྲོངས། བཅུ་གསུམ་ལ་ཡུམ་གྲོངས་པས་ཞིང་ཁང་ནོར་རྫས་ཡབ་ཡུམ་གྱི་རྗེས་སུ་བཏང་ཞིང་ཕ་སྤུན་ཨ་ཁུ་གཅིག་ཡོད་པའི་རྩར་བཞུགས། དེའི་དུས་སུ་གཞན་གྱིས་ཁྱིམ་ཐབ་ཏུ་སློང་མཁན་མང་དུ་བྱུང་བས་སྒྲོལ་མས། ཁོ་མོ་འདི་རུ་མི་སྡོད་འགྲོ། །ཁམས་ཕྱོགས་རིགས་བཟང་སྐྱེས་བུ་ཡོད། །དེ་དང་ང་གཉིས་འབྲེལ་བས་ཟབ། །ཐབས་ཤེས་དབྱེར་མེད་ཆེན་པོ་ལས། །ལས་ཅན་རིགས་བཟང་སྐྱེས་བུ་འབྱུང༌། །ཞེས་གསུངས་པས་ཀུན་ཧ་ལས་པར་གྱུར། དེར་ལྷ་སའི་འགྲུལ་ཚོང་པ་སླེབས་པས་སྒར་དེར་ཕེབས་པས་ཚོང་དཔོན་དེས་སྒྲོལ་མའི་མཚན་དཔེ་མཐོང་ནས་དགའ་ཆེས་པས་ཁྱོད་ཀྱི་ཕ་མ་སུ་ཡིན་སོགས་ཞིབ་ཏུ་དྲིས་ཏེ་ངེད་རྣམས་ཀྱི་ཟླར་འགྲོ་ན་སྐྱིད་པར་འོང་ཟེར་བས་ཁས་བླངས་ནས་དེ་དང་སྡེབ་ནས་བྲོས་སྟབས་སུ་བྱོན་པས་འདན་ཡུལ་དང་ཉེ་བར་སླེབས་པ་ན་ཁོ་མོ་སྡོད་པའི་ཡུལ་ནི་འདིར་ཡིན་པས་འགྲོ་བར་བྱོའོ་ཞེས་གསུངས་ཏེ། འདན་སྟོད་ཀྱི་གྲོང་ཁྱེར་ཙུ་ངུར་ལྷ་བབ་འགྲུ་རྒྱལ་སྐྱུ་རུའི་གདུང་རིགས་དྲི་མ་མེད་པ་འཇིག་རྟེན་གྱི་རིག་བྱེད་སྒྱུ་རྩལ་དུ་མའི་ཕ་རོལ་ཏུ་སོན་པ། ཨ་མྱེས་ཚུལ་ཁྲིམས་རྒྱ་མཚོ་ཞེས་པ་རྡོ་རྗེ་རིགས་ཀྱི་དཔའ་བོའི་མཚན་རྟགས་དུ་མས་ཕྱུག་པ་དེའི་ཁབ་ཏུ་བྱོན་ནས་ཁོ་མོ་ནི་དབུས་ནས་རིགས་བཟང་གི་སྐྱེས་བུ་ཁྱོད་དང་རྒྱལ་བའི་བསྟན་པར་ཕན་རེའི་བསམ་པས་འདིར་ཡོང་བ་ཡིན་གསུངས་པས། ཨ་མྱེས་ཀྱི་ཞལ་ནས་ཁོ་བོ་ནི་འཇིག་རྟེན་གྱི་ཞེན་པའང་མེད་ཅིང་ལོངས་སྤྱོད་ཀྱང་ཆུང་བས་ཁྱིམ་ཐབས་ཀྱི་འདུན་པའང་མ་མཆིས་ཤིང༌། ཁྱད་པར་གཉེན་སྟོན་དང་སྣ་བོན་ལ་སོགས་པའི་ཡོ་བྱད་མི་གཤོམ་པས་ཁྱེད་རང་གང་འདོད་དུ་བྱོན་ན་ལེགས་ཞེས་གསུངས་པས། ཆོས་ཀྱི་སྒྲོལ་མའི་ཞལ་ནས་ཁོ་མོ་ཡང་འཇིག་རྟེན་གྱི་ཞེན་པ་ཆེ་བ་ཅིག་མིན་ཏེ། ངེད་རང་གཉིས་ལ་བརྟེན་ནས་སངས་རྒྱས་ཀྱི་བསྟན་པ་རིན་པོ་ཆེ་ལ་བྱ་བ་བྱེད་པའི་སྐྱེས་ཆེན་དུ་མ་འབྱུང་བའི་རྟེན་འབྲེལ་ཡོད་པས་འདིར་མཆིས་པ་ཡིན། ལོངས་སྤྱོད་ཀྱི་འབྱོར་པས་འཕོངས་པ་ལ་ཞུམ་མི་འཚལ་ཏེ་ཁོ་མོས་བསྒྲུབས་པར་བགྱིའོ་གསུངས།

ཨ་མྱེས་ཀྱི་ཕ་སྤུན་དང་གྲོང་པ་རྣམས་ཀྱིས་ཚུལ་རྒྱལ་དེ་སྨྱོ་བ་ལ་སྤྲང་མོ་དེས་ཅི་བྱེད་ཅེས་འཕྱ་བས། ཆོས་ཀྱི་སྒྲོལ་མས་ཚུལ་རྒྱལ་ཁྱེད་འགྱོད་མི་དགོས། མ་འཚིང་ན་མི་ཕུང་ཟེར་བ་ཡིན་པས་བག་སྟོན་གྲབས་ཀྱིས་གསུངས་པས་ཨ་མྱེས་ཀྱིས་ང་ལ་བག་སྟོན་བྱེད་པའི་རྒྱུ་ཆེན་པོ་མེད་ཅེས་གཉེན་ཚན་ཡུལ་མིའི་གྲོགས་པོ་རྣམས་མགྲོན་དུ་མི་འབོད་ནང་སྐོར་འགའ་ལ་རྟེན་འབྲེལ་ཙམ་བྱེད་པར་བརྩམས་པས། ཆོས་ཀྱི་སྒྲོལ་མས་སྣ་བོན་པ་ཡང་བོས། ཁྱེད་རང་གི་གཉེན་ཚན་དགའ་གྲོགས་ཡུལ་མི་ཁྱིམ་མཚེས་ཐམས་ཅད་དང༌། བདག་གི་ཕ་མིང་ཡོད་པ་དབུས་ནས་ས་ཐག་རིང་བས་འདིར་ཡོད་པའི་ཇ་མགྲོན་རྣམས་བོས་ཅེས་གསུངས་ཤིང་ཀུན་ལ་བརྡ་སྦྱར་བས། ཨ་མྱེས་ཚུལ་རྒྱལ་འཁོར་བཅས་སྐྲག་པར་གྱུར་ཏེ། བདག་ཅག་རྣམས་ཀྱི་རང་འཚོ་ཙམ་ལས་སྟོན་མོའི་གོ་སྒྲིགས་མ་མཆིས་ན་ཇི་ལྟར་བྱ་ཞེས་ཅི་བྱ་ལྟོས་མེད་གྱུར་པའི་ཚེ། ཆོས་ཀྱི་སྒྲོལ་མའི་ཞལ་ནས་འཇིགས་མི་དགོས་སྣོད་ཐམས་ཅད་ཆུས་གང་བར་གྱིས། ས་རྡོ་རུས་པ་ཐམས་ཅད་བསགས་ནས་སྣོད་རྣམས་གང་བར་གྱིས་ཕཊ་གསུངས་ནས་སྣམ་ཕྲག་གཡོན་ནས་ཀ་པཱ་ལ་གཅིག་ཕྱུང༌། ཡང་ཕཊ་ཅེས་སྣམ་ཕྲག་གཡས་ནས་ཐོད་པའི་ཌཱ་མ་རུ་གཅིག་བཏོན་ནས་ད་ཚོགས་འཁོར་གྱི་ཡོ་བྱད་ཅི་ཡོད་འདིར་སྩོལ་ཅིག་གསུངས་ནས་ཀ་པ་ལ་བཟེད་ཅིང༌། སྤྱན་གསུམ་བར་སྣང་ལ་ཧྲེག་གེ་མཛད་ཅིང་གར་བསྒྱུར་བས་ལུག་ཤ་ལག་པ་གཡས་པ་ཞིག་ཡོད་པ་དེ་ཕུལ་བས། ཞལ་ནས་འོ་རྟེན་འབྲེལ་ཤིན་ཏུ་བཟང་ང་ལ་བུ་བཞི་འབྱུང་སྟེ་དེ་དག་ཀྱང་དངོས་དང་རྒྱུད་པའི་སྒོ་ནས་སངས་རྒྱས་ཀྱི་བསྟན་པ་ལ་བྱ་བ་བྱེད་པའི་སྐྱེས་ཆེན་དུ་མ་འབྱུང་བར་འགྱུར་རོ་གསུངས་ཏེ། ཌཱ་མ་རུ་དཀྲོལ་བས་བཟའ་བ་དང་བཏུང་བའི་བྱེ་བྲག་དཔག་ཏུ་མེད་པ་ཆར་བཞིན་དུ་བབས། ཆུ་ཐམས་ཅད་ཆང་དུ་གྱུར་རྡོ་དང་རུས་པ་རྣམས་ཟས་སུ་གྱུར་ནས་མགྲོན་པོ་རྣམས་ལ་གྱ་ནོམ་པའི་བཟའ་བཏུང་གིས་ཚིམ་པར་བགྱིས། སྣ་བོན་ལ་ཡང་གཟི་ཆུ་མིག་བཅུ་གཉིས་པ་ཞིག་བྱིན་ཏེ་གོང་བཞིན་དུ་ལུང་བསྟན་མཛད་པས་ཡུལ་མི་རྣམས་ཀྱིས་ཨ་མྱེ་ཚུལ་ཁྲིམས་རྒྱ་མཚོ་ལ་ཡེ་ཤེས་ཀྱི་མཁའ་འགྲོ་དབྱིངས་ཕྱུག་ཆོས་ཀྱི་སྒྲོལ་མ་ཟེར་བ་ཞིག་ཁུག་པ་ངོ་མཚར་ཆེ་ཞེས་ཀུན་ཧ་ལས་པར་གྱུར་ཏོ། །ནང་པར་ཆོས་ཀྱི་སྒྲོལ་མའི་ཞལ་ནས་མདང་ང་ཡི་རྨི་ལམ་ལ་ཤེལ་གྱི་རི་བོ་ཆེན་པོ་གཅིག་གི་རྩེ་ནས་ཆུ་གཅིག་གཏོར་བས་ལུང་པ་ཆེན་པོ་བཞི་རུ་གྱུར་ནས་ཁ་བ་ཅན་གྱི་རྒྱལ་ཁམས་ཐམས་ཅད་མེར་གྱིས་ཁེངས་པ་ཞིག་རྨིས་པ་ངེད་རང་གཉིས་ལ་འགྲོ་དོན་འབྱུང་བའི་སྲས་བཞི་འཁྲུངས་པའི་རྟགས་ཡིན་ང་མ་ཤེས་ན་མི་བསྐྱོད་རྡོ་རྗེ་ཡུམ་ཡིན་ཁྱེད་ཀྱི་སྲས་རྒྱུད་ཐམས་ཅད་མངོན་དགའི་ཞིང་དུ་འབྱོན་པར་འགྱུར་ཏེ་ངེད་རང་གཉིས་ཀྱི་བུ་རྒྱུད་རང་གིས་སྐྱོང་བ་ཡིན་གསུངས། དེ་ལྟར་འཇིག་རྟེན་གྱི་བྱ་བ་དང་མཐུན་པའི་ཚུལ་གྱིས་ཁབ་ཏུ་བཞུགས་པའི་ཚེ་སྲས་བཞི་འཁྲུངས་ཏེ། ནམ་མཁའ་དབང་ཕྱུག །དཔེ་ཀ་དབང་རྒྱལ། ན་འགག་པ་བསོད་ནམས་དཔལ། ཀ་ཐུང་གྲུ་བཞི་བཅས་འཁྲུངས། དེ་དག་ཀྱང་ནར་སོན་ཏེ་སྐྱེད་ཆེར་ལོན་པ་ན་རང་བཞིན་གྱིས་དབང་པོ་གསལ་ཞིང་སྐྱེས་བུའི་ཡོན་ཏན་དུ་མ་དང་ལྡན་པ་ཤ་སྟག་བྱུང་ངོ༌། །

འདན་སྟོད་སྒྲོལ་མ་བྲག་ཨ་ཕྱིའི་སྒྲུབ་ཕུག་ཏུ་ཡུམ་སྲས་ལྔས་རྡོ་རྗེ་ཕག་མོ་སྒྲུབ་པས་ཞལ་བསྟན་ནས་ཆོས་ཉིད་ཀྱི་བདེན་པ་མཐོང་། དེའི་ཚེ་བྲག་ཕུག་སྟེང་གི་ནམ་མཁའི་བྲག་ལ་ཨ་ཕྱི་ཆོས་ཀྱི་སྒྲོལ་མས་ཕྱག་གིས་བྲིས་པའི་ཕག་མོའི་དཀྱིལ་འཁོར་དང་འོག་གི་ཕ་ཝང་གི་གདན་ལ་ཡུམ་སྲས་ལྔའི་སྐུ་གཟུགས་མདུན་རྒྱབ་གཡས་གཡོན་བཞུགས་རྗེས་བཅས་པ་དང༌། རི་ཡི་རྩེར་ཨ་ཕྱིའི་ཆིབས་ར་ཞེས་བྲག་གི་རྭ་བའི་ཚུལ་དང༌། འབེ་ཡི་དབེན་བྲག་ཀོང་ཇོའི་བཞེངས་པའི་རྣམ་སྣང་གི་རྒྱབ་རི་ལ་ཨ་ཕྱིའི་སྲས་བཞི་ཡིས་ཕྱག་རྗེས་དང་ཉི་ཟླ་ཧཱུྃ་གཟུགས་ཀྱི་རང་བྱོན་སོགས་དངོས་སུ་མིག་གི་སྤྱོད་ཡུལ་དུ་བཞུགས་པ་དང༌། དེའི་དུས་སུ་ཨ་ཕྱི་རང་ཉིད་སྒྲུབ་ཐབས་མཛད་དེ། གཏེར་སྒྲོམ་པདྨའི་ཀརྨ་མུ་དྲ་བྱས། ལས་ཀྱི་བྱེད་པས་འདན་སྟོད་ཙུ་ངུར་ཕྱིན། བུ་དང་ཚ་བོའི་དོན་དུ་ནི། །རང་གི་སྒྲུབ་ཐབས་རང་གིས་བྱས། །མི་རབས་བཅོ་ལྔར་གཞན་ལ་མ་སྤེལ་ཅིག །ཅེས་གསུངས་ནས་བཀའ་རྒྱས་བཏབ། ཁོ་མོ་ནི་བསམ་བཞིན་དུ་སྲིད་པར་སྐྱེ་བའི་ཚུལ་བཟུང་ནས་སངས་རྒྱས་ཀྱི་བསྟན་པ་རིན་པོ་ཆེ་འཕེལ་ཞིང་རྒྱས་པ་དང་སྲུང་བའི་ཕྱིར་དུ་སྨོན་ལམ་གྱི་འབྲེལ་བས་འདིར་མཆིས་ཏེ་ཐུན་མོང་དང་མཆོག་གི་དངོས་གྲུབ་སྦྱིན་པར་བྱའོ་གསུངས་ཏེ་ཕྱི་བཞིན་འབྲང་པའི་མི་རྣམས་ཕུག་པ་གཏིང་རིང་བར་ཁྲིད་ནས་དུར་ཁྲོད་ནས་བམ་རོ་མཚན་ལྡན་གཅིག་བླངས་ནས་ཚོགས་འཁོར་དུ་རོལ་ནུས་པ་ལ་ཐུན་མོང་དང་མཆོག་གི་དངོས་གྲུབ་ཐོབ་པ་མང་པོ་བྱུང་ཞིང༌། སྐལ་དམན་བསགས་པ་ཆུང་བ་དག་ནི་ལོག་རྟོག་གིས་བསྒྲིབས་ནས་ཚོགས་ལ་ལོངས་སྤྱོད་པར་མ་ནུས་པ་ལ་དངོས་གྲུབ་དབེན་པར་གྱུར། མཐར་གྱི་ཚེ་ཁོ་མོའི་ལུས་ཀྱི་བྱ་བ་ཐམས་ཅད་བསྒྲུབས་ཟིན། ད་ནི་བུ་རྒྱུད་འདིས་བསྟན་པ་སྤྱི་དང་ཁྱད་པར་དུ་འཕགས་པའི་སྙིང་པོའི་བསྟན་པ་ཞིག་འབྱུང་བས། དེ་དག་གི་བཀའ་སྲུང་བགྱིད་ཅིང་ད་ལྟ་བདག་གི་སྒྲུབ་ཐབས་བགྱིས་པ་འདི་རྣམས་ཀྱང་ཉམས་སུ་ལེན་པའི་མི་རབས་བཅོ་ལྔ་བར་དུ་ང་རང་གི་སྲུང་སྐྱོབ་བགྱིད་པ་དང༌། དེ་ནས་ཆོས་རྒྱུད་ཀྱི་སྲུང་མ་བྱེད་ཅིང་རྣལ་འབྱོར་དབང་ཕྱུག་རྣམས་ཀྱི་གྲོགས་སུ་འགྱུར་བ་ཡིན་ཅེས་དང༌། སྒྲུབ་ཐབས་མཇུག་བྱང་དུ། ཨ་ཕྱི་ཆོས་ཀྱི་སྒྲོལ་མ་ཡིས། །རང་གིས་རང་ལ་སྒྲུབ་ཐབས་བྱས། །འདི་ནས་མི་རབས་བཅོ་ལྔ་རུ། །བུ་མོ་ང་རང་འཚོ་བ་ཡིན། །དོ་གལ་ཆེ་ན་ང་ལ་སྦྲོན། །བུ་མོ་གཞན་བས་ཕྱི་ཐག་རིང༌། །ཅེས་ཀྱང་ཁོ་མོའི་གཉེར་ཁ་ཡིན། །བསྟན་པ་རིན་ཆེན་དར་བར་འགྱུར། །ཞེས་རྒྱལ་བ་བྱམས་པའི་བསྟན་པ་ལ་མ་ཐུག་གི་བར་དུ་བསྟན་པ་ཡུན་གནས་འབྱུང་བར་ལུང་བསྟན་གྱི་གསུང་གི་ཐ་མ་བཞག་སྟེ་མཁའ་སྤྱོད་ཕུག་ཞེས་པའི་བྲག་ཕུག་ནས་ནམ་མཁར་སྐུ་ལུས་མ་སྤངས་པར་མཁའ་སྤྱོད་དུ་གཤེགས་པ་མ་ཟད་སྐུ་ཚེ་དེ་ཉིད་ལ་ ཟུང་འཇུག་རྡོ་རྗེ་དབྱིངས་ཀྱི་དབང་ཕྱུག་མར་མངོན་སུམ་དུ་གྱུར་པར་བསྟན་ཅིང༌། དེ་ཉིད་ཀྱི་སྲས་དཔེ་ཀ་དབང་རྒྱལ་གྱི་སྲས། མཁན་པོ་དར་མ་འབར། དཀོན་མཆོག་རིན་ཆེན། བཙུན་པ་འབར། ཆུང་ཤོས་རྒྱལ་དབང་སྐྱོབ་པའི་ཡབ་རྣལ་འབྱོར་པ་རྡོ་རྗེ་བཞི་འཁྲུངས་པར་གྱུར་ནས། ཇི་སྐད་དུ། འཇམ་དཔལ་རྩ་རྒྱུད་ལས། འབྲི་དང་ལྡན་གྱི་ས་མཚམས་སུ། །ས་ལའི་ཤིང་གི་ནགས་ཁྲོད་དུ། །རིན་ཆེན་དཔལ་ཞེས་བྱ་བ་འབྱུང༌། །དེ་ཡི་བསྟན་པ་རྒྱས་པར་བྱེད། །ཅེས་གསུངས།

ཆོས་ཐམས་ཅད་དབང་བསྒྱུར་བའི་སྟོན་མཆོག་མཚུངས་མེད་སྐྱོབ་པ་འཇིག་རྟེན་གསུམ་མགོན་རིན་ཆེན་དཔལ་ཞེས་མཐོང་ཐོས་འབྲེལ་ཚད་ཐར་པའི་ས་བོན་བསྐྲུན་པར་མཛད་ཅིང་འཕྲིན་ལས་གདུགས་དཀར་གྱི་རྒྱ་མཚོའི་གོས་ཅན་ཁྱབ་པར་མཛད་པའི་རྗེ་དེ་ཉིད་ཡན་ནས་ཡར་ལ་རྩིས་པའི་ཕྱི་མོར་གྱུར་པས་ན་ཨ་ཕྱི་ཞེས་གྲགས་པར་བརྟེན་རྒྱལ་དབང་རིན་ཆེན་ཕུན་ཚོགས་ཀྱིས་མཛད་པའི་བསྟན་སྲུང་མའི་རྒྱུན་གསོལ་ཕྲིན་ལས་མྱུར་མགྱོགས་ལས། དེ་རྗེས་སྤྲུལ་སྐུ་དངོས་སུ་བསྟན་པའི་ཚེ། །རིགས་སྲས་བཞི་ལ་བསྟན་པ་གཏད་པ་ན། །ཨ་ཕྱི་ཆོས་ཀྱི་སྒྲོལ་མར་མཚན་གསོལ་ནས། །མ་འོངས་རྒྱུད་འཛིན་སྐྱོང་བར་མ་ཆད་དམ། །ཞེས་གསུངས་པ་དང༌། ཡང་རྒྱལ་བ་འཇིག་རྟེན་གསུམ་གྱི་མགོན་པོ་དང་གྲུབ་ཐོབ་ཁམས་པ་རྒྱ་གར་བ་ལྷན་དུ་ཆོས་ཀྱི་གཏམ་བྱེད་ཅིང་བཞུགས་པའི་དུས་སུ་ནམ་མཁའ་ནས་ཌཱ་མ་རུའི་སྒྲ་དང་མཁའ་འགྲོའི་སྒྲ་སྐད་བྱུང་བས་གྲུབ་ཐོབ་ཀྱིས་ཆོས་རྗེ་ལ་སྒྲ་སྐད་དེ་ཅི་ཡིན་ཞུས་པས། འདི་ངེད་ཀྱི་ཨ་ཕྱི་ཡེ་ཤེས་ཀྱི་མཁའ་འགྲོ་མ་ཡི་སྒྲ་སྐད་ཅིག་ཡིན་གསུངས་པས། གྲུབ་ཐོབ་ཁམས་པས་སྒྲུབ་ཐབས་ཅི་ཡོད་སྒྲུབ་ཚུལ་ཇི་ལྟར་བྱེད་ཞུས་པས་སྒྲུབ་ཐབས་རྒྱས་འབྲིང་དང་རྒྱན་ཅན་བཅོ་ལྔ་པ་སོགས་བསྩལ། སྔགས་ཐམས་ཅད་ལ་གྲུབ་ཐོབ་ཀྱིས་ཞུ་དག་གནང་བ་སྟེ། ཕྲིན་ལས་མྱུར་མགྱོགས་ལས། དེ་འོག་འབྲི་གུང་དཔལ་གྱི་ནགས་ཁྲོད་དུ། །སྐྱོབ་པ་འཇིག་རྟེན་གསུམ་མགོན་སྤྱན་སྔ་རུ། །མ་མོ་མཁའ་འགྲོ་རིགས་ལྔའི་སྐུར་བསྟན་ནས། །བླ་མེད་བསྟན་པ་སྲུང་བར་མ་ཆད་དམ། །ཞེས་གསུངས་པ་ལྟར་དང༌། མཁའ་འགྲོ་མེ་ལྕེ་འབར་བའི་རྒྱུད་ལས། དཔལ་ལྡན་ལྷ་མོ་ནག་མོ་འདིས། །བསྐལ་པ་མང་པོའི་སྔ་རོལ་ནས། །སངས་རྒྱས་མང་པོའི་ཞལ་མཐོང་སྟེ། །དམན་པའི་ཞིང་འདིར་སྤྲུལ་སྐུ་ཡིས། །ལྷ་མོའི་ཚུལ་དུ་སྐུར་བསྟན་ནས། །འགྲོ་བའི་དོན་ལ་རབ་ཏུ་བརྩོན། །ཉོན་མོངས་སྒྲིབ་པ་རབ་ཏུ་སྤངས། །ད་ལྟ་ཤེས་བྱའི་སྒྲིབ་པ་སྦྱོང༌། །ཞེས་དང༌། བྱང་ཤར་མཚམས་ཀྱི་འཇིག་རྟེན་ཁམས། །པད་མོ་རྣམ་པར་རོལ་པ་དེར། །ཡང་དག་རྫོགས་པའི་སངས་རྒྱས་སུ། །པད་མའི་དཔལ་ཞེས་བྱ་བ་ནི། །ངས་ནི་ལྷ་མོའི་ལུང་བསྟན་ཏོ། །ཞེས་གསུངས་པས་རྡོ་རྗེ་མཁའ་འགྲོ་དཔལ་ལྡན་ལྷ་མོ་དུད་སོལ་ནག་མོ་ཉིད་བསྐལ་མང་སྔོན་དུ་སངས་རྒྱས་མང་པོའི་ཞལ་མཇལ་ཞིང་མ་དག་དམན་པའི་སྙིགས་འགྲོ་ཐུབ་པའི་དབང་པོའི་འདུལ་ཞིང་འདིར་སྤྲུལ་སྐུ་དབྱིངས་ཕྱུག་ལྷ་མོ་ཆོས་ཀྱི་སྒྲོལ་མའི་ཚུལ་དུ་སྐུར་བསྟན་ནས་འགྲོ་བའི་དོན་བརྩོན་པར་མཛད་ཅིང་ཉོན་ཤེས་ཀྱི་སྒྲིབ་པ་སྦྱངས། མ་འོངས་བྱང་ཤར་ཕྱོགས་ཀྱི་འཇིག་རྟེན་ཁམས་པད་མོ་རྣམ་པར་རོལ་པ་དེར་སངས་རྒྱས་པད་མའི་དཔལ་ཞེས་བྱ་བར་འཚང་རྒྱ་བར་ལུང་བསྟན་པ་དང༌། དཔལ་ལྡན་དབྱིངས་ཕྱུག་ལྷ་མོ་འདིས་སངས་རྒྱས་སྟོང་གི་བསྟན་པ་སྤྱི་དང་ཁྱད་པར་རྒྱལ་བ་འབྲི་གུང་པའི་གདན་རབས་རིམ་བྱོན་དང་གྲུབ་བརྙེས་རྣལ་འབྱོར་རྣམས་ལ་སྐུ་དངོས་ཀྱི་ཞལ་བསྟན་པ་སོགས་བགྲང་གིས་མི་ལངས་ཤིང་དཔེར་ན། རྒྱལ་དབང་དཀོན་མཆོག་རིན་ཆེན་སྐུ་ཆུང་ངུའི་སྐབས་སུ་ཨ་ཕྱིའི་སྤྱན་འདྲེན་དབྱངས་འཐེན་གནང་སྐབས་བུད་མེད་ཞིག་མདུན་དུ་སླེབས་ནས༌། རྣམ་མང་མཁའ་འགྲོ་རྒྱུ་སྐར་འཁྲིགས་པའི་དབུས། །རྣམ་དཀར་ཉ་རྒྱས་ཟླ་བ་ཚེས་འདྲའི་ཞལ། །རྣམ་དག་རྒྱལ་བའི་བསྟན་སྲུང་ཆེན་མོ་ངས། །རྣམ་དཔྱོད་སྙན་ཚིག་ཕྲེང་བའི་དབྱངས་ཞིག་འཐེན། །ཀུན་ད་ཟླ་ཕྲེང་རྒྱས་པའི་གེ་སར་དབུས། །མ་རུང་སེམས་ལྡན་བྲལ་བའི་དབུག་བྲལ་སྟེང༌། །དབང་པོའི་གཞུ་ལྟར་བཀྲ་བའི་འོད་ཕྲེང་ཀློང༌། །གསལ་སྟོང་ཆུ་ནང་ཟླ་འདྲ་ལྷ་མོ་ང༌། །ཞེས་དབྱངས་གྱེར་བས་རྗེས་སུ་དེ་དག་ཨ་ཕྱི་ལ་བསྟོད་པ་མཛད་ནས་གོང་གི་ཤྭ་ལོ་ཀ་གཉིས་ཀྱི་ཚིག་མཇུག་ངས་ཞེས་པ་དེ་ལ་ཁྱོད་དང་དབྱངས་ཞིག་འཐེན་ཞེས་པར་དབྱངས་ཀྱིས་བསྟོད་དང༌། ང་ཞེས་པ་ལ་སྐུ་ཞེས་བསྒྱུར་ནས་འཕྲོས་སྐྱབས་མགོན་དཀོན་མཆོག་རིན་ཆེན་གྱིས་བརྩམས་པར་མཛད་ཅེས་བཀའ་འབུམ་དུ་གསལ་བ་དང༌། ཀུན་མཁྱེན་འཇམ་མགོན་ཆོས་ཀྱི་གྲགས་པ་ལ་ཨ་ཕྱིའི་ཞལ་གཟིགས་སྐབས་ཀ་མ་ལོ་འདབ་མའི་བསྟོད་ཕྲེང་བརྩམས་གནང་བ་དང༌། ལྷོ་འབྲོང་སྤྲུལ་ནུས་ལྡན་རྡོ་རྗེ་འཁྲི་འདོན་སྐབས་ཨ་ཕྱིའི་ཞལ་འབག་བཞད་པ་སོགས་དངོས་སུ་ཞལ་བསྟན་ཅིང་འཕྲིན་ལས་སྒྲུབ་པའི་ལོ་རྒྱུས་བགྲང་གིས་མི་ལང་ཞིང་ཚེ་དབང་ཆོས་ནོར་རིགས་དང་དཔལ་གྲགས་ཐམས་ཅད་སྒྲུབ་པའི་ཡིད་བཞིན་གྱི་ནོར་བུ་ཇི་ལྟ་བུར་མཆོག་ཐུན་ལས་རབ་འབྱམས་སྒྲུབ་པར་འཕྲིན་ལས་མྱུར་ཞིང༌། ཕྱི་མ་ཨོ་རྒྱན་བདེ་ཆེན་ཞིང་དུ་བསུ་སྐྱེལ་བྱེད་པ་སོགས་བཀྲ་ཤིས་དོན་འགྲུབ་ཀྱི་བསྟན་སྲུང་མཆོག་ཏུ་གྱུར་པ་སྟེ། རྒྱུད་མེ་ལྕེ་འབར་བ་ལས། ཚངས་པ་འཇུག་སེམས་དབང་ཆེན་གྱི། །མཆོག་གི་དབང་ཕྱུག་དམ་པ་དག །ཀུན་ནས་འཕྲོག་སྟེ་མྱུར་སྦྱིན་ན། །ལོངས་སྤྱོད་གཞན་དག་ཅི་ཞིག་སྨོས། །འདི་ཡིས་མི་སྦྱིན་ཅི་ཡང་མེད། །ཞེས་གསུངས་སོ། །

སྨྲས་པ། ཁྱོད་ནི་རྒྱལ་ཀུན་བསྐྱེད་པའི་ཡུམ། །

ཆོས་དབྱིངས་མཉམ་པའི་ངང་ཉིད་ལ། །

སྨྲ་བརྗོད་ཡི་གེའི་ཡུལ་མིན་ན། །

བདག་གིས་རྣམ་ཐར་ཇི་ལྟར་འབྲི། །

སྟོང་དང་རྟེན་འབྱུང་ཟུང་འཇུག་གཤིས། །

མཁའ་དབྱིངས་དཀྱིལ་ལྟར་རྣམ་དག་པ། །

གློ་བུར་སྤྲོས་པས་ཉམས་པ་མེད། །

ཟབ་པའི་ཚུལ་དེ་ཁྱོད་ཀྱི་གཤིས། །

རང་བཞིན་འོད་གསལ་ཁོར་ཡུག་བརྡལ། །

ཡེ་ཤེས་རོལ་རྩེད་བསམ་མི་ཁྱབ། །

གཅིག་དང་དུ་མར་མི་གནས་པ། །

དངོས་གཅིག་དངོས་ཀུན་རང་བཞིན་མཚར། །

མ་ཆགས་ཆགས་པའི་ཡེ་ཤེས་ནི། །

སྲིད་ཞིར་མི་གནས་མཉམ་ཉིད་དབྱིངས། །

སྐྲ་རྩེའི་ཁྱོན་ལ་ཞིང་རྡུལ་སྐུ། །

མ་འདྲེས་འཆར་བའི་སྒྱུ་མ་ཆེ། །

སྟོང་ཉིད་ལང་ཚོ་བདོ་བའི་མ། །

སྙིང་རྗེའི་ཟུར་མིག་གཡོ་བའི་ཚུལ། །

ཞིང་ཁམས་རྒྱ་མཚོར་བརྩེ་དགའི་གར། །

འདོད་རྒུར་བསྒྱུར་བའི་ཆ་ཤས་ཟེགས། །

བཀོད་དེར་འགལ་བའི་ཉེས་ཀུན་འཆག །

རང་བཞིན་གྲུབ་པའི་སྤོབས་པ་དང༌། །

མང་ཐོས་སྦྱང་བརྩོན་གཤོག་རྩལ་གྱིས། །

ཉེར་བཏང་བདག་ལྟས་ལྟ་ཇི་ཞིག །

ཀུན་རྨོངས་འཁོར་བའི་ནགས་ཀྱི་ཚལ། །

འཕྱན་པའི་ཡལ་གའི་རི་སྐྱེས་བུས། །

རང་སྐལ་བཟའ་བའི་རོ་འབྲས་ཞིག །

མྱོང་བའི་བློ་གྲོས་ལུས་རྩལ་ཙམ། །

དམ་པའི་རྗེས་སུ་ཟློས་པའི་གཏམ། །

ཡི་གེའི་རེ་ཁར་འཕོས་པ་འདི། །

རང་བཟོའི་ར་རིས་མ་གོས་པ། །

དོན་ལེགས་ཟླ་ཚེས་གསར་པར་ཤར། །

འདིར་འབད་ལེགས་བྱས་པད་རྩ་ཕྲ་ན་ཡང༌། །

རྒྱལ་བ་མཉེས་པའི་མཆོན་ཡོན་དུ་འབུལ་གྱི། །

ཚོགས་གཉིས་དྲོད་གཤེར་སྐྱེད་སྲིང་དཔག་བསམ་འབྲས། །

འཛད་མེད་དགྱེས་སྤྱོད་དོན་གཉིས་མཐར་ཕྱིན་ཤོག །

ཅེས་བསྟན་སྲུང་ཆེན་མོའི་རྣམ་ཐར་ངོ་སྤྲོད་ཙམ་ཞིག་དུས་རིང་ནས་འབྲི་བར་སེམས་ན་ཡང་བྲེལ་གཡེང་དུ་ལུས་ཤིང་ཉེ་ཆར་བུད་མེད་ཞིག་གིས་བྱུར་ཕྲེང་སྤྲད་ནས་མགུལ་དུ་གཡོག་རྗེས་བུད་མེད་ཚར་ཞྭ་གྱོན་པ་མང་པོའི་གར་བྱེད་པ་རྨིས་པས་འབྲི་འདུན་ངང་ལུས་པས་མཁན་བསྟན་འཛིན་ཉི་མས་ཨ་ཕྱིའི་རྣམ་ཐར་ཁྱེད་རང་འབྲི་དགོས་ཟེར་བ་ག་རེ་བྱས་བྱུང་ཟེར་བའི་རྐྱེན་གྱིས་བསྐུལ་བ་སོགས་ཀྱིས་རྐྱེན་པས་ཆོས་རྒྱལ་རིན་ཆེན་ཕུན་ཚོགས་ཀྱིས་མཛད་པའི་རྣམ་ཐར་དང་ལྷ་དབང་བཀའ་རྒྱ་ཅན་གྱི་དབང་བཤད་ཉིད་རྩ་བར་བཟུང་། གོང་དུ་གསལ་བའི་ལུང་ཁག་གིས་ཟུར་བརྒྱན་ཏེ་གློ་བུར་དུ་བྲིས་པ་འགལ་འཁྲུལ་མཆིས་ན་བླ་མ་ལྷ་སྲུང་ཚོགས་ལ་བཤགས་ཤིང་། འདིས་ཀྱང་འབྲི་བསྟན་ལོ་རྒྱུས་ཉམས་ཞིབ་གྱི་ཆ་རྐྱེན་དུ་སྨིན་པའི་རེ་སྨོན་བཅས་འདུ་གསུམ་པ་འབྲོང་རིགས་བནྡཻ་ར་ཛས་རང་གནས་བསམ་གཏན་ཁང་བུར། ཆུ་ལུག་གྲོ་ཞུན་ཟླ་བའི་ཚེས་༤ཉི་མ་མེ་བཞིའི་འགྲུབ་སྦྱོར་ཉིན་ལེགས་པར་གྲུབ་པའི་དགེ་བས་ཀླུ་དབང་གཉིས་པའི་བསྟན་པ་དར་ཞིང་རྒྱས་པའི་རྒྱུར་གྱུར་ཅིག །ཛ་ཡ་ཛ་ཡ་སུ་ཛ་ཡན་ཏུ། །ཅེས་བསྟན་སྲུང་ཆོས་ཀྱི་སྒྲོལ་མའི་རྣམ་ཐར་འདི་གློག་རྡུལ་འཕྲུལ་ངོག་ཏུ་མཛུབ་བྲིས་དང་དཔེ་སྒྲིག་ཞུ་དག་བྱེད་པོ་རུས་མིང་དཔང་པོ་ཞེས་འབོད་པ་ཀ་བཀྲ་ཤིས་དགོན་པའི་མཁན་མིང་འཛིན་པ་དཀོན་མཆོག་བསྟན་འཛིན་ཉི་མས་སོ། །དགེའོ། །དགེའོ། །དགེའོ། །

༑དོན་བརྒྱུད་སྙིང་པོའི་རྣལ་འབྱོར་པ་འབྲི་གུང་རྟོགས་ལྡན་ཁྱུང་དགའ་རིན་པོ་ཆེའི་རྟོགས་པ་བརྗོད་པ་མཁའ་
ལྡིང་གཙུག་ནོར་སྒྱུ་མའི་རོལ་རྩེད་ཅེས་བྱ་བ་བཞུགས་སོ།

སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ།། བསྐལ་མང་འགྲོ་ལ་བརྩེ་བས་མི་འདོར་ཞིང༌། །

ཚེ་རབས་སྒྲིབ་མུན་དཔུང་ཚོགས་ཅིག་ཆར་དུ། །

འཇོམས་པའི་མཁྱེན་རབ་ནུས་པའི་གཟི་འོད་ཅན། །

ཐུབ་དབང་ཉི་མའི་གཉེན་གྱིས་ཤིས་པ་སྩོལ། །

དཔག་ཡས་སྣ་ཚོགས་ཐེག་པའི་རིམ་པ་ལས། །

ཟབ་དང་རྒྱ་ཆེ་བྱིན་རླབས་ཉམས་ལེན་གྱིས། །

བརྒྱུད་གསུམ་ཆུ་བོ་གཅིག་འདུས་མར་མི་དྭགས། །

དཔལ་ལྡན་ཕག་མོ་གྲུ་པ་བཅས་ལ་འདུད། །

རྒྱལ་ཀུན་ཡེ་ཤེས་ཀློང་དུ་གཅིག་གྱུར་ཀྱང༌། །

རྒྱལ་བ་ཀླུ་སྒྲུབ་ཐབས་མཁས་གདུལ་བྱའི་ངོར། །

རྒྱལ་བསྟན་སྤེལ་ཕྱིར་སྐྱུ་རའི་རིགས་སུ་འཁྲུངས། །

རྒྱལ་བ་འཇིག་རྟེན་གསུམ་མགོན་མཆོག་ལ་འདུད། །

མགོན་པོ་འབྲི་གུང་བརྒྱུད་པ་རིན་པོ་ཆེའི། །

ཕྱག་ཆེན་ཆོས་དྲུག་མན་ངག་གསང་བ་ཆེར། །

ཚིག་ལ་ལྷག་ཆད་དོན་ལ་འཁྲུལ་མེད་པ། །

ཇི་བཞིན་རྟོགས་པའི་རྣལ་འབྱོར་ཁྱུང་དགའ་ཡི། །

རང་བཞིན་མ་བཅོས་ངེས་པའི་རྟོགས་བརྗོད་འདི། །

གང་ཤེས་སྒྲོ་སྐུར་དྲི་མ་དང་བྲལ་བ། །

ཅུང་ཟད་ཙམ་ཞིག་སྐལ་བཟང་གདུལ་བྱ་ཡི། །

རྗེས་འཇུག་སློབ་ཚོགས་དོན་དུ་འབྲི་བར་བྱ། །

དེ་ལ་རྣལ་འབྱོར་པ་ཁྱུང་དགའ་རིན་པོ་ཆེ་གཤེགས་ནས་ལོ་གྲངས་འགའ་ཞིག་འདས་པའི་རྗེས་སུ་གང་ཉིད་ཀྱི་དངོས་སློབ་དད་དམ་འགྱུར་མེད་ཁྲིད་དཔོན་བླ་མ་བསོད་ནམས་འབྱོར་འཕེལ་རིན་པོ་ཆེས་བུ་སློབ་དད་ལྡན་རྣམས་ཀྱིས་བླ་མ་དྲན་པའི་རྟེན་དུ་གྲུབ་དབང་ཁྱུང་དགའ་རིན་པོ་ཆེའི་རྣམ་ཐར་ཞིག་ཁྱོད་ཀྱིས་འབྲི་རོགས་གསུངས་པར། མི་འབྲི་ཞུ་མ་ནུས་པར་ཡིན་མདོག་ཞུས་ཀྱང་སྤྱིར་རང་ཉིད་སྦྱང་ཡོན་མེད་པ་དང༌། སྒོས་སུ་རིན་པོ་ཆེ་ཞལ་བཞུགས་སྐབས་རྣམ་ཐར་བཀའ་འདྲི་དེ་ཙམ་ཞུ་རྒྱུ་མ་བྱུང་གཤིས་ཇི་ལྟ་བ་བཞིན་ལེགས་པོ་ཞིག་མི་ཡོང་བ་མ་ཟད། གྲུབ་དབང་ཁྱུང་དགའ་རིན་པོ་ཆེ་ནི་ཡོན་ཏན་ཐམས་ཅད་སྦས་ཤིང་སྐྱོན་ཐམས་ཅད་སྒྲོགས་པར་མཛད་ཅིང་སྤྱོད་པ་འཇིག་རྟེན་མི་ལུགས་དང་མི་བསྟུན་པ། དམ་པ་ཆོས་ལུགས་ལྟར་བློ་ཕུག་ཆོས་ལ་གཏད། ཆོས་ཕུག་སྤྲང་ལ་གཏད། སྤྲང་ཕུག་ཤི་ལ་གཏད། ཤི་ཕུག་གྲོགས་སྟོང་ལ་གཏད། མི་གྲལ་ནས་བུད། ཁྱི་གྲལ་དུ་བསྙེགས། །ལྷ་གྲལ་དེ་ཐོབ། ཚེ་འདི་བློས་བཏང་བའི་སྐྱེས་མཆོག་དམ་པ་དེ་ཡི་རྟོགས་བརྗོད་ནི་བདག་ལྟ་བུས་འབྲི་བར་ག་ལ་ནུས་སྙམ་པ་དང་ལས་བྲེལ་རྐྱེན་པས་ནར་ལུས་སུ་གྱུར།

དེ་རྗེས་གོ་ཐོས་སུ་མཁན་པོ་ཞིག་གིས་ཁྱུང་དགའ་རིན་པོ་ཆེའི་རྣམ་ཐར་བྲིས་གནང་འདུག་ཅེས་ཐོས་པས་ཤིན་ཏུ་དགའ་ཞིང་ཡི་རང་བཅས་ཡོད་པ་ལ་སྔ་ལོ་བལ་ཡུལ་རིན་ཆེན་གླིང་སྒོ་འབྱེད་རྗེས་སུ་བླ་མ་འབྱོར་འཕེལ་རིན་པོ་ཆེའི་དགོན་པར་མཇལ་དུ་འགྲོ་སྐབས་བཀའ་མོལ་བྱུང་བར་ཁྱུང་དགའ་རིན་པོ་ཆེའི་རྣམ་ཐར་ཁྱེད་རང་ལ་འབྲི་རོགས་ཞུས་པ་ལ་གསུངས་པས་སྙིང་ནས་སྐུལ་ལྕག་དང་འབྲེལ་ཁྱུང་དགའ་རིན་པོ་ཆེ་མཇལ་བའི་ཡུལ་དུ་མེད་པ་ད་ནི་དྲན་པའི་ཡུལ་དུ་གྱུར་པས་མི་རབས་རྗེས་མ་ལ་ལོ་རྒྱུས་ཙམ་ཞིག་མེད་པར་གྱུར་ན་མ་འཐུས་པ་དང༌། རྒྱུད་པ་ཁུངས་ལ་ཐུག་ཅིང་ཁྱད་པར་གྱི་ཆེ་བ་སྟོན་ཕྱིར་གང་ཤེས་ཚིག་གཅིག་ཡིན་ནའང་འབྲི་བར་འོས་སོ་སྙམ་པའི་བློ་ཞིག་སྐྱེས་པས་རྡོ་རྗེ་མཆེད་པོའི་སྐུལ་བ་དོན་ཡོད་པར་བྱ་བ་དང༌། །སེམས་ལ་དབང་ཐོབ་པའི་སངས་རྒྱས་བྱང་སེམས་རྣལ་འབྱོར་རྟོགས་ལྡན་མཁས་གྲུབ་རྣམས་ཀྱིས་སེམས་ཅན་ཐམས་ཅད་ལ་སྒྱུ་མ་དང་རྨི་ལམ་ལྟར་སྐུ་ཡི་བཀོད་པ་བསྟན་ནས་གདུལ་བྱའི་མོས་ཁམས་བཞིན་ཆོས་གསུངས་འགྲོ་དོན་མཛད། སྤྲུལ་པ་བསྡུས་པ་མཐའ་ཡས་པ་ཡོད་པ་ལ། ངས་ཀྱང་གྲུབ་དབང་ཁྱུང་དགའ་རིན་པོ་ཆེའི་མདུན་ནས་མན་ངག་རྩ་རྩེའི་ཟིལ་པ་ཐོབ་པར་བརྟེན་བླ་མ་རྗེས་དྲན་ཆེད་དུ་ལྷག་བསམ་དང་བའི་སྒོ་ནས་འབྲི་བ་ལ།

 ཐོག་མར་དགེ་བ་བརྒྱུད་པའི་བླ་མ་དྲན་པའི་རྣམ་ཐར་གླེང་ནས་མོས་གུས་ཀྱིས་གསལ་འདེབས་པ་དང༌། བར་དུ་དགེ་བ་གྲུབ་དབང་ཁྱུང་དགའ་རིན་པོ་ཆེའི་རྣམ་ཐར་མཛད་པ་དང༌། ཐ་མར་དགེ་བ་དཔལ་ལྡན་བླ་མ་ཞི་བ་མྱང་འདས་ཀྱི་མཛད་པ་བཅས། དགེ་བ་གསུམ་གྱི་སྒོ་ནས་བཤད་པར་བྱ་སྟེ།

༑ དང་པོ་ནི། ཐོག་མར་དགེ་བ་བརྒྱུད་པའི་བླ་མ་དྲན་པའི་རྣམ་ཐར་གླེང་ནས་མོས་གུས་ཀྱིས་གསལ་འདེབས་པ་ནི།

སངས་རྒྱས་ལ་བསྟོད་པ་རིན་ཆེན་བང་མཛོད་ལས།

ཆོས་རྣམས་བྱིས་པས་བཏགས་བཞིན་ཡོད་ན་ནི། །

རང་བཞིན་གནས་ཏེ་སུས་ཀྱང་བསྒྱུར་མི་ནུས། །

ཆོས་ཀུན་གསོག་གསོབ་རྫུན་པ་རྨི་ལམ་བཞིན། །

རྟོག་པས་བཏགས་པ་རྨི་ལམ་དང་མཚུངས་ཤིང༌། །

རྐྱེན་ལ་རག་ལས་ནམ་མཁའི་གློག་འདྲ་བ། །

འདི་འདྲ་འདི་ལ་སེམས་ལ་དབང་ཐོབ་རྣམས། །

རྣམ་འཕྲུལ་མཐའ་ཡས་གྲངས་མེད་སྟོན་པ་ལ། །

ངོ་མཚར་ཡིད་མི་ཆེས་པ་བྱ་མི་དགོས། །

རྨི་ལམ་ཆོ་འཕྲུལ་བརྒྱ་སྟོང་མཐོང་བའི་དཔེས། །

རྒྱལ་བའི་ཆོ་འཕྲུལ་ལ་ཡང་ཤེས་པར་གྱིས། །ཞེས་གསུངས་པ་ལྟར་རྒྱལ་བའི་རྣམ་འཕྲུལ་མཐའ་ཡས་པས་གཅིག་ཏུ་བཟུང་ནས་གུ་དོག་བྱ་མི་དགོས་པས་སངས་རྒྱས་ནི་རྒྱལ་བ་རྡོ་རྗེ་འཆང་ལ་སོགས་ཕྱོགས་བཅུའི་སངས་རྒྱས་བྱང་སེམས་རྣལ་འབྱོར་གྲུབ་ཐོབ་དགེ་བའི་བཤེས་གཉེན་སོགས་བཀོད་པ་ཅི་ཡང་བསྟན་ནས། འདས་མ་འོངས་ད་ལྟ་དུས་གསུམ་དུ་ཆོས་གསུངས་པ་ཡིན་ཏེ། ཡེ་ཤེས་རོལ་པའི་རྒྱུད་ལས། ཐོག་མའི་རྡོ་རྗེ་འཆང་ཆེན་ངས། །བསྐལ་པ་ཀུན་གྱི་སྔོན་རོལ་ནས། །ཕྱི་མའི་མུ་མཐའ་ཐུག་གྱུར་པ། །དེ་སྲིད་བླ་མེད་གསང་བའི་ཆོས། །རྨད་བྱུང་རྒྱལ་པོ་འགྲོ་བ་ལ༌། །གསུངས་སོ་གསུང་ངོ་འབྱུང་བར་འགྱུར། །ཞེས་སོགས་མདོ་རྒྱུད་ཀྱི་ལུང་མང་ལ། དུས་ད་ལྟའང་དགེ་བའི་བཤེས་གཉེན་སོགས་སུ་སྤྲུལ་ནས་ཆོས་གསུངས་པ་སྟེ། བ་ཚ་ཅན་ཆུ་ཀླུང་གི་མདོ་ལས། ལྔ་བརྒྱ་ཐ་མར་གྱུར་པ་ན། །ང་ཉིད་སློབ་དཔོན་གཟུགས་འཛིན་ཏེ། །ང་ཡིན་སྙམ་དུ་ཡིད་བྱོས་ལ། །དེ་ཚེ་དེ་ལ་གུས་པ་སྐྱེད། །ཅེས་དང༌། མཁའ་འགྲོ་མ་གུར་གྱི་རྒྱུད་ལས། དེ་ལྟར་སློབ་དཔོན་གཟུགས་འཛིན་ཏེ། །སེམས་ཅན་རྗེས་སུ་བཟུང་དམིགས་ནས། །ཕལ་པའི་གཟུགས་སུ་གནས་པའོ། །ཞེས་དང༌། སངས་རྒྱས་མཉམ་སྦྱོར་ལས། རེས་འགའ་ཞི་ལ་རེས་འགའ་ཁྲོ། །རེས་འགའ་བགེགས་ཆེན་དོན་མཛད་ཅིང༌། །སྐྱེ་དང་རི་བོ་ཐམས་ཅད་དོ། །ཞེས་དང༌། འཇམ་དཔའ་རྩ་རྒྱུད་སོགས་མདོ་རྒྱུད་མང་པོ་ནས་ལན་ཅིག་མ་ཡིན་པ་ཡང་དང་ཡང་དུ་གསུངས་པས་ན་ཡིད་ཆེས་པར་བྱས་ནས་འཕགས་བོད་པཎ་གྲུབ་རྟོགས་ལྡན་དགེ་བའི་བཤེས་གཉེན་ཇི་སྙེད་ཅིག་མཆིས་པ་རྣམས་སངས་རྒྱས་ཀྱི་རྣམ་འཕྲུལ་དུ་གོ་ནས། ཆོས་དང་གང་ཟག་ལ་དད་གུས་དག་སྣང་སྦྱོང་བཞིན་མཆོད་བསྟོད་བཀུར་ན། རྒྱལ་བ་སྲས་བཅས་ཀྱི་བྱིན་རླབས་དུས་གཅིག་ལ་ཞུགས་ནས། རང་རྒྱུད་ཤུགས་ཀྱིས་སྨིན་གྲོལ་དུ་འགྱུར་བར་གསུངས། དེའི་ནང་ནས་དྲིན་ཅན་རྩ་བའི་བླ་མ་ནི་སངས་རྒྱས་ཀྱི་རྣམ་འཕྲུལ་ཙམ་དུ་མ་ཟད། རྒྱལ་ཀུན་གསང་གསུམ་གཅིག་བསྡུས་ཀྱི་རང་གཟུགས་སུ་བལྟ་དགོས་སྟེ། འདུས་པ་བཤད་རྒྱུད་རྡོ་རྗེའི་ཕྲེང་བ་ལས། དེས་ན་རྡོ་རྗེ་སློབ་དཔོན་གྱི། །ལུས་ལ་རྒྱལ་བ་ཐམས་ཅད་བཞུགས། །ཉོན་གཅིག་མཐོང་བ་དོན་ཡོད་ཀྱི། །ཕྱི་མའི་དུས་ན་སེམས་དཔའ་ཆེ། །དང་པོའི་ལས་ཅན་སེམས་ཅན་གྱིི། །རབ་ཏུ་འབད་དེ་བླ་མ་བསྟེན། །དེ་ཚེ་མཐོང་བ་དོན་ཡོད་ཅེས། །བྱང་ཆུབ་སེམས་དཔའ་གྲགས་པ་ཆེ། །དགའ་ཞིང་མགུ་ལ་རབ་དགའ་བས། །ཕྱག་འཚལ་ནས་ནི་མཆི་མ་བསླངས། །ཞེས་སོགས་མདོ་རྒྱུད་ཀུན་ནས་རྒྱ་ཆེར་བསྔགས་པ་དང༌། འཕགས་པ་ཐུགས་རྗེ་ཆེན་པོའི་ཞལ་ནས། མདོ་རྒྱུད་ཀུན་ལས་བླ་མའི་མན་ངག་ཟབ། །མན་ངག་ནང་ནས་གནད་དུ་དྲིལ་བ་ཟབ། དེ་ཉིད་རང་གི་ཉམས་སུ་ལེན་པ་ཟབ། །ཉམས་ལེན་ནང་ནས་རྩེ་གཅིག་སྒྲུབ་པ་ཟབ། །ཅེས་གསུངས། སྔོན་པཎ་ཆེན་ནཱ་རོ་པས་ཏིིིིལླི་པ་ལ་དད་གུས་ཁོ་ནས་དཀའ་ཆེན་བཅུ་གཉིས་དཀའ་ཕྲན་བརྒྱ་རྩ་སོགས་སྤྱད་མཐར་ཏིལླི་པས་ནཱ་རོ་པ་ལ་མཆིལ་ལྷམ་དབུ་ལ་བརྒྱབ་པས་དྲན་མེད་དུ་བརྒྱལ། ནཱ་རོ་བརྒྱལ་སང་ཙ་ན་དེ་ཁོ་ན་ཉིད་མངོན་དུ་གཟིགས་པ་ཡིན། གཞན་ཡང་མར་པ་བླ་མ་ནཱ་རོ་པ་མཇལ་དུ་ཕེབས་པའི་མགུར་ལས། ང་དམ་ཆོས་རྒྱ་གར་ཡུལ་ནས་བཙལ། །བདག་བལ་པོའི་ལམ་དུ་ཞུགས་ཙ་ན། །བཅའ་འཕྲང་ཆུ་ལ་ཐར་དུས་མེད། །ཤིང་སྡོང་པོ་མི་རོ་རེང་པ་འདྲ། །ལམ་དེ་ཀུན་གྱི་སྡུག་བསྔལ་མཐོང་ཙ་ན། །བྱ་དགུང་ལ་འཕུར་བ་གཤོག་པ་འདར། །ཞེས་དང༌། ང་རྒྱ་གར་ཡུལ་དུ་ཕྱིན་ཙ་ན། །མཐའ་འཁོབ་ཀྱི་ཇག་པ་ཤི་སྐྱིད་ལ། །སྲོག་ཅི་བདེར་ཐོན་རེས་ཀྱང་མ་མཆིས། །གཅན་གཟན་གྱི་ངར་སྐད་ཐོས་ཙ་ན། །ལུས་གཙང་སར་ཐོན་པ་ཅུང་མ་བསམ། །སྦྲུལ་དུག་ཅན་གྱི་ཁ་རླངས་མཐོང་བའི་ཚེ། །ཡིད་བརྟན་པོར་ཕྱིན་ཡང་སྒོམ་ཚུགས་འདར། །ཆུ་གྲགས་པ་ཅན་གྱི་གངྒ་བརྒལ། །ཐང་ཆེན་པོ་ཅིག་ལ་ཆོད་དུས་མེད། །མེ་འོབ་ཀྱི་ཐང་ལ་ཕྱིན་ནམ་སྙམ། །ཡིད་ཆོས་ལ་བསམ་ཤིང་སྙིང་རླུང་འཕྱོ། །ནད་འཚོ་བར་དཀའ་བའི་ཚད་པས་ཐེབས། །དུས་དེ་ཀུན་གྱི་སྡུག་བསྔལ་མཐོང་ཙ་ན། །སྡང་དགྲ་ཡི་མིག་ནས་མཆི་མ་འཆོར། །མི་བདག་གི་དཀའ་ལས་དཔེ་བཤད་ན། །ཆོས་སླ་བར་མ་གོ་ཚུལ་བཞིན་བསྒྲུབས། །ཞེས་སོགས་གསུངས་མགུར་ལ་བསམས་ན་དེ་སྐབས་སུ་མེ་འཁོར་དང༌། རླངས་འཁོར་མེད་པས་བླ་མ་དང་ཆོས་ལ་དད་པ་དང་མོས་གུས་སྙིང་སྟོབས་བཅས་འགྱུར་བ་མེད་པས་རྒྱ་ཐང་ཚད་པའི་ནང་ནས་བླ་མ་རྣམས་མཇལ་ཁྱད་པར་ནཱ་རོ་པས་བྱང་ཕྱོགས་འདུལ་བའི་རྒྱལ་ཚབ་ཏུ་མངའ་གསོལ། རྒྱུད་སྡེ་རྒྱ་མཚོའི་མངའ་བདག་དུ་གྱུར། ཟད་པ་ཟིལ་གནོན་སོགས་སྤྲུལ་བསྒྱུར་སྟོན། བཀའ་བརྒྱུད་གྲུབ་ཐོབ་རྒྱ་མཚོའི་ཆུ་མགོར་གྱུར་པ་ཡིན།

རྗེ་མི་ལས་ཀྱང་བླ་མའི་བཀའ་བཞིན་མཁར་ལས་བྱས་པས་སྒལ་པ་ཐེངས་གསུམ་བུག་ནའང་དད་མོས་གཡོ་བ་མེད་པས་སྙན་རྒྱུད་ཀྱི་གདམས་པ་ཐོབ། མི་ཟས་མེད་པར་ཕལ་ཆེར་རང་བྱུང་སྔོ་ཡི་འཚོ་བ་དང་ཏིང་ངེ་འཛིན་གྱི་བདེ་དྲོད་ཀྱི་གོས་གྱོན་བྱིན་རླབས་ཀྱི་ཆུ་རྒྱུན་གསོལ་ནས་ཚེ་ལུས་གཅིག་ལ་གྲུབ་པ་ཐོབ། དཔའ་ནཱ་རོ་པས་ཀྱང་ཕྱག་མཛད་པའི་ཡུལ་དུ་གྱུར་པ་དང༌། དྭགས་པོའི་མགུར་དུ། ལུས་ཚ་གྲང་ཡིད་ལ་མ་བགྱིས་ཏེ། །རྟག་ཏུ་ངུ་ཡི་རྣམ་ཐར་བཞིན། །རྗེ་རས་པ་ཁྱེད་དང་ནམ་མཇལ་སྙམ། །ལམ་རིང་དཀའ་བ་སྣ་ཚོགས་སྤྱད། །གདུག་ཕྱེད་དང་གཉིས་ཀྱི་ཕྱི་ས་རུ། །ལུས་སྲོག་ཡལ་བར་དེའུ་དོར་བྱས། །འོན་ཀྱང་མོས་གུས་དྲག་པོའི་མཐུས། །ཤར་ཕྱོགས་སྤོས་ལྡན་གྲོང་ཁྱེར་དུ། །ཆོས་འཕགས་དངོས་སུ་ཞལ་གཟིགས་ལྟར། །བཀྲ་ཤིས་སྒང་གི་གནས་མཆོག་འདིར། །ཕ་རྗེ་བཙུན་རས་པ་ཁྱེད་དང་མཇལ། །ཞེས་གསལ་བ་དང༌། དད་པ་ཡོད་ན་ཁྱི་སོ་ལའང་སངས་རྒྱས་ཀྱི་ཚེམས་ཀྱི་འདུ་ཤེས་བྱས་པས་རིང་བསྲེལ་བྱུང་བའི་ལོ་རྒྱུས་ཡོད་པ་གྲུབ་ཆེན་གཙང་པ་རྒྱ་རས་མགུར་ལས། །འོ་ན་རང་སྣང་དག་གྱུར་ན། །རྒན་མོས་ཁྱི་རུས་མཆོད་བྱས་པས། །རྒན་མོ་མཁའ་ལ་འཕུར་ཏེ་གཤེགས། །གསུངས་པ་ལྟར་དམ་པའི་ཆོས་ཞིག་བསྒྲུབས་ནས་སངས་རྒྱས་ཀྱི་གོ་འཕང་དོན་གཉེར་བའི་ཉེ་ལམ་ཞིག་དགོས་ན་གསང་སྔགས་རྡོ་རྗེ་ཐེག་པའི་སྒོ་རུ་འཇུག་དགོས། གསང་སྔགས་ལམ་ཟབ་མོ་རྒྱུད་ལ་སྐྱེ་བ་ལ་བླ་མའི་མོས་གུས་ཁོ་ན་ལ་རག་ལས། མོས་གུས་གཤའ་མ་སྐྱེ་བ་ལ་བླ་མའི་ཡོན་ཏན་མཐོང་དགོས། དེ་མཐོང་བ་ལ་བླ་མའི་རྣམ་ཐར་དགོས་པས་དེས་ན་བླ་མའི་རྣམ་ཐར་དེ་གལ་ཆེ་བ་ཞིག་ཡིན་པར་མཐོང་ངོ༌། སྨྲས་པ།

ཐོག་མར་དགེ་བ་བརྒྱུད་པའི་བླ་མ་ཡི། །

རྣམ་ཐར་དྲན་པས་མོས་གུས་རྒྱུད་བསྐུལ་འདིས། །

མཐོང་ཐོས་དྲན་རེག་དགེ་བའི་རིགས་སད་ནས། །

རྣམ་མཁྱེན་ཡེ་ཤེས་མངོན་དུ་འགྱུར་བར་སྨོན།

 གཉིས་པ། བར་དུ་དགེ་བ་གྲུབ་དབང་ཁྱུང་དགའ་རིན་པོ་ཆེའི་རྣམ་ཐར་མཛད་པ་ནི།

ཀུན་མཁྱེན་བསྟན་པའི་ཉིན་བྱེད་ཀྱིས། །

གཏམ་གྱི་སྦྱོར་བ་རིན་ཆེན་འདྲི་བྱེད་ཅིང༌། །

རིན་ཆེན་རིན་ཐང་མེད་པའི་ཁ་བྱང་བཞིན། །

བདེན་གཏམ་དག་ཀྱང་བློ་བར་ཆུད་དཀའ་བས། །

ཐོས་པ་དོན་ལྡན་ངེས་པར་མི་བསླུ་བའི། །

དམ་པའི་རྣམ་ཐར་ཤེས་ཙམ་གླེང་བར་བྱ། །

ཞེས་སོགས་གསུངས་པ་ལྟར་རྣམ་ཐར་ཐོས་ཏེ་རྒྱུ་མཚན་ཤེས་པས་ཐེ་ཚོམ་གྱི་འཆིང་རྒྱ་གྲོལ། དད་གུས་ཀྱི་ཤེས་རབ་འཕེལ། དག་སྣང་གི་ཡོན་ཏན་རྒྱུད་ལ་ཐོབ་པས་ན་འབྲི་གུང་རྟོགས་ལྡན་ཁྱུང་དགའ་རིན་པོ་ཆེའི་རྟོགས་པ་བརྗོད་པ་དངོས་ལ། གང་དུ་སྐྱེ་བ་བཟུང་བའི་ཡུལ་ནི། སྒང་དྲུག་ས་ཡི་ཁྱོན་ལས་འབྲི་ཟླ་ཟལ་མོའི་སྒང་གི་ལྟེ་བའི་ཆར། ཡུལ་གྱི་དགེ་བཅུ་ངང་གིས་འདུ་ཞིང༌། མདོ་ཁམས་གནས་ཆེན་ཉེར་ལྔའི་ཡ་གྱལ་ཇོ་བོ་གཟེ་རྒྱལ་གངས་རི་ཞེས་མདོ་ཁམས་སྐུ་ཡི་གནས་མཆོག་མཁའ་སྤྱོད་དཔལ་གྱི་ཙཱ་རི་དང་མཚུངས་པ་སློབ་དཔོན་པདྨས་མཛད་པའི་མདོ་ཁམས་གནས་ཆེན་ཉེར་ལྔའི་མདོ་བྱང་ལས། བོད་ཀྱི་མདོ་ཁམས་ལ་ཐོག་ཞེས་བྱ་རུ༔ ཙཱ་རིར་མཚུངས་པའི་མ་ཡོ་གངས་རྭ་ནི༔ དེ་ཉིད་སྐུ་ཡི་གནས་ཆེན་འདུས་པའི་གནས༔ ཞེས་གསུངས་པ་འབྲི་གུང་༧སྐྱབས་མགོན་ཕྲིན་ལས་བཟང་པོའི་དངོས་སློབ་རྩ་གསུམ་གཏེར་བདག་གླིང་པས་གནས་སྒོ་ཕྱེས་ཤིང༌། མཆོག་གྱུར་གླིང་པ༌། ལྷོ་ནུས་ལྡན་རྡོ་རྗེ་སོགས་ཀྱིས་བྱིན་འབེབས་དང་གནས་ཀྱི་ཆེ་བ་དཀར་ཆག་མང་ཞིང་སྔོན་བྱོན་མཁས་གྲུབ་དུ་མས་བརྟེན་པའི་གནས་དང་ཉེ་བའི་ཆར། ལྕི་ཆུ་ནོར་ལྡན་དལ་གྱིས་འབབ་པའི་ཡུལ་ལ་ལྕི་གཞུང་ཟེར་བས་ལྕི་སྨད་ལ་ཡུལ་སྐད་དུ་ལྕི་ཐ་དང༌། ཡིག་སྐད་ལ་ལྕི་པ་ཟེར་བ་སྔར་སྤྱན་སྔ་གྲགས་པ་འབྱུང་གནས་འཁྲུངས་ཡུལ་དེང་སང་རྡོར་ཤུས་ཟེར་བ་རོང་འབྲོག་གི་ཁྱད་ཆོས་ཕུན་སུམ་ཚོགས་པ། ནང་བཅུད་མི་རིགས་རྣམས་ཁ་འཇམ་ཁོག་རྩུབ། རྒྱབ་མདུན་ངོ་ལྐོག་དེ་ཙམ་མི་ཤེས་པ། སེམས་རྒྱུད་དེས་ཤིང་བློ་ཁ་ཆོས་ལ་ཕྱོགས་པ། རྒྱུ་འབྲས་བརྩི་སྲུང་བྱེད་པ། ཡ་རབས་ལ་བརྩི་མཐོང་དང༌། མ་རབས་ལ་སྡང་ཤུགས་ཆེ་བ། བྱམས་སྡང་ཤན་ཕྱེད་པ་ཤས་ཆེ་བའི་ཡུལ་དུ་འབྲོག་སྡེ་ཁྱི་ཁོ་འཁོན་གྱི་གདུང་རྒྱུད་ཟེར་སྲོལ་ཡོད་པ། གང་ལྟར་ཁྱི་ཁོ་ཚང་དུ་འཁྲུངས་འདུག །འབྲི་གུང་ཆོས་འབྱུང་དུ་ཁམས་ཁྱི་བོ་ས་ཆ་ཞེས་བྲིས་པ་ནི་དངོས་ཡོད་དང་མི་མཐུན། ཁྱི་ཁོ་ནི་གདུང་རུས་ཡིན། ཡབ་ཁྱི་ཁོ་དངོས་གྲུབ་ཀྱི་སྲས་སུ་འབྲི་གུང་ཆོས་འབྱུང་ལྟར་ན་ཕྱི་ལོ་༡༨༩༩ ས་ཕག་ལོར་འཁྲུངས་མ་ཡུམ་འདས་པས་ཡབ་ཀྱིས་བུ་རྣམས་ཁྲིད་དེ་དབུས་སུ་གནས་སྐོར་དུ་ཐོན་འདུག

ཁྱུང་དགའ་རིན་པོ་ཆེའི་ཞལ་འཕྲོས་ཞིག་ལ་ང་ཚོ་ཕྲུ་གུ་དྲུག་ཡོད་པ་ལ་ཐུབ་པ་རིགས་དྲུག་ཟེར། གཡག་སྣ་ལོའི་རྒྱབ་ཏུ་ཡོང་བ་ཡིན་གསུངས་འདུག །སྔོན་གྱི་ལས་དབང་གིས་འབྲི་གུང་གདན་སའི་ཞོལ་དུ་བཞུགས་ནས་ས་དེར་གཏན་ཆགས་པས་དཔལ་རྒྱལ་བ་འབྲི་གུང་པའི་གདན་ས་རིན་པོ་ཆེའི་ཆོས་སྒོར་ཞུགས་ཏེ་དེ་བཞིན་གཤེགས་པ་རིན་ཆེན་དཔལ་གྱི་དྲུང་དུ་གཙུག་ཕུད་ཕུལ། མཚན་དཀོན་མཆོག་བཟོད་པ་རྒྱ་མཚོར་གསོལ་བ་སྟེ། འབྲི་གུང་སྒོ་མང་དཀར་ཆག་ཆེན་མོ་དངོས་གྲུབ་ཆར་འབེབས་ནང༌། སངས་རྒྱས་གླིང་པས་ཀོང་པོ་རྩེ་ཆེན་བྲག་ནས་བཏོན་པའི་ཤོག་སེར་མ་ལུང་བསྟན་ཤེལ་གྱི་མེ་ལོང་ལས། འབྲི་ཞེས་བྱ་བའི་ས་ཕྱོགས་ན༔ པདྨ་ང་དང་སྨོན་ལམ་འབྲེལ་བའི་རིགས༔ ལས་ཅན་སྐྱེས་བུ་ཐ་ཐོར་འབྱུང་བར་འགྱུར༔ དེ་རྣམས་ཆ་ལུགས་སྤྱོད་པ་མ་ངེས་ཏེ༔ བླ་མ་སློབ་དཔོན་བཤེས་གཉེན་སྒོམ་ཆེན་དང་༔ གནས་བརྟན་མི་དཔོན་ཁྲིམས་བདག་ཚུལ་འཛིན་ཅིང་༔ དད་མོས་ཡི་དམ་གཏོར་ཆོག་དག་ལ་བྱེད༔ སྔགས་འཆང་ཚུལ་ཞེས་སྟོབས་དང་ལྡན་པ་འབྱུང་༔ ཞེས་མཐོང་བས་དེ་དག་དང་མཐུན་པ་ལས་ཅན་སྐྱེས་བུ་ཞིག་ལོས་ཡིན་སྙམ་མོ།།

 བྱང་ཆུབ་སེམས་དཔའ་འཁྲུངས་པའི་ཚོན་རིས་མདངས། །

བློ་ངོར་པིར་གྱིས་འཐུང་བའི་རི་མོ་འདིར། །

ངོ་མཚར་མཛེས་པའི་ཉམས་འགྱུར་མི་ལྡན་ཡང༌། །

གཟུ་བོའི་བློ་ཡིས་ངང་ཚུལ་བརྗོད་པ་ལགས། །

ཞེས་ཀྱང་སྨྲས་སོ།

 དེ་ནི་འཇིག་རྟེན་མི་དྲག་ཞིག་དང་གདོལ་སྤྱོད་ཀྱི་རིགས་སུ་ཉེ་མཚམས་སྦྱར་ན་གཡོ་སྒྱུ་དང་སྲོག་གཅོད་སོགས་ངན་འགྲོའི་རྒྱུ་རུ་འགྱུར། ཤིན་ཏུ་རྒུད་པའི་གནས་སུ་ནི་ཉམ་ཐག་ཅིང་ཆོས་དང་མཇལ་བའི་སྐལ་བ་ཤིན་ཏུ་དཀའ་བར་སྣང༌། མཐའ་གཉིས་སུ་མ་ལྷུང་བ་སྔགས་ཀྱི་གདུང་རིགས་སུ་འཁྲུངས་ཤིང་ཆོས་ཀྱི་བྱ་བ་སྒྲུབ་པ་ལ་བར་ཆད་ཀྱི་སྒོ་མེད་པ། དེའང་ལེགས་སྨོན་དང་བཅས་པར་རྒྱལ་བ་འབྲི་གུང་པའི་བསྟན་པའི་སྒོར་ཞུགས། ཁྱིམ་པའི་རྟགས་དོར། དགེ་ཚོགས་རིན་པོ་ཆེ་མཐའ་ཡས་པའི་རྟེན་གཞི་དགེ་བསྙེན་གྱི་སྡོམ་པ་ནོད། སངས་རྒྱས་ཀྱི་བསྟན་པ་རྟགས་ཀྱི་ཆེ་བ། ཇི་སྐད་དུ། ལུས་ནི་ངུར་སྨྲིག་གསུམ་གྱི་རྒྱན་འཆང་ཞིང༌། །ཞེས་པ་ལྟར་དྲང་སྲོང་གི་ཆ་ལུགས་བརྒྱན་པར་མཛད་དོ། གཞན་དུ་ནི་བསྟན་པའི་སྒོར་ཞུགས་པ་སྐལ་བ་ནི་བཟང་མོད་དེ། དུས་ཀྱི་དབང་ལས་འདུས་པའི་སྡེ་རྣམས་སུའང༌། དགེ་བའི་བཤེས་གཉེན་ནི་ཉུང༌། ཁ་ཅིག་དགེ་བའི་བཤེས་གཉེན་ཁས་ཆེ་ནའང་ཐོས་རྩོད་ལྷུར་ལེན། དམ་པའི་སྐྱེས་བུ་ལ་སྒྲོ་བསྐུར་སོགས་གཡག་ཞར་གྱི་མིག་ལྟ་བུ་ཅན་དང༌། སྡིག་པའི་གྲོགས་པོ་ནི་མང༌། བྱིས་པའི་གྲོགས་པོ་དང་འདུ་འཛིའི་ཉེས་དམིགས་དང་འགྲོགས། བརྟགས་ན་དེ་དག་གི་རང་བཞིན་ནི། རྨོངས་པའི་གོས་ཀྱིས་གཡོགས༌། ཉོན་མོངས་པའི་འདམ་དུ་བྱིངས། སྲེད་པའི་ལྕགས་ཀྱིས་འཁྱུད། བདག་ལྟའི་རི་བོ་ཅན་དང་འགྲོགས་པ་ཤ་སྟག་ཡིན་པས་ཁོང་ནི་ཉམ་ཆུང་ལ་མོས་པ་དང༌། བྱ་བྲལ་གྱི་སྤྱོད་པ་ལ་སྨོན་པ་ཞིག་ཡིན་པ་འདྲ། དེ་ནས་ཆོས་སྤྱོད་བློ་འཛིན་དང༌། ཆོ་ག་སོགས་ལ་སྦྱངས་ཤིང་ཚོགས་ཆོས་རྭ་འགྲིམ་པར་མཛད། ཐུགས་དབེན་པ་ལ་དགྱེས་པའི་སྟབས་ཀྱིས་རི་ཁྲོད་སོགས་སུ་གཡའ་སྤྱིར་དབུབ་སྐབས་སུ་གྲོགས་པོ་འགའ་ཤས་ཀྱིས་རོགས་པ་ཞུས་པས་ཁྱུང་དགའི་ཤོག་ཁག་ཅེས་འབོད་སྐད། ཁྱུང་དགའ་རིན་པོ་ཆེའི་ཞལ་འཕྲོས་སུ། དེ་སྐབས་གྲུབ་དབང་དཀོན་མཆོག་ཚེ་བརྟན་རིན་པོ་ཆེ། དགེ་སློང་ཨ་མགོན། ཚ་འུག་རྡོ་རྗེ་ལྷོ་དཀར། དགེ་སློང་ནམས། དགེ་སློང་ཚེབ་ཆུང༌། གཅིག་མ་དྲན། གདན་ས་ལ་གསེར་གྱི་རི་བདུན་ལྟ་བུའི་རྣལ་འབྱོར་པ་བདུན་ཡོད་ལོ། ཁྲིད་དཔོན་གྲུབ་དབང་ཚེ་བརྟན་སྔ་མ་དེ་དགོངས་པ་རྫོགས་ནས་འབྲི་གུང་སྐྱབས་མགོན་ཞི་བའི་བློ་གྲོས་ཀྱི་ཐུགས་དགོངས་ལ་ད་ཁྲིད་དཔོན་སུ་འདྲ་ཞིག་བཀོད་བཞག་བྱས་ན་དགའ། སོ་ཧྲུག་གྲ་ཤུལ་བསྟན་པ་ཅན་གྱི་བུ་རུ་འཁྲུངས་པ། དགེ་སློང་དཀོན་མཆོག་ཚེ་བརྟན་དང༌། ཨ་མགོན་དང༌། རྡོ་རྗེ་ལྷོ་དཀར་གསུམ་གང་དགའ་དགོངས་ནས་ཡོད་པ་ལ། ཨ་མགོན་གྲུབ་སྨྱོན་ཆགས། རྡོ་རྗེ་ལྷོ་དཀར་བྲོས་ནས་གར་སོང་མེད། དགེ་སློང་ཚེ་བརྟན་རིན་པོ་ཆེ་ལུས་པས་དེ་ཁྲིད་དཔོན་དུ་བཀོད་བཞག་གནང་འདུག །རྡོ་རྗེ་ལྷོ་དཀར་ཚ་འུག་ཏུ་བཞུགས་སྐབས་ལོ་གཅིག་ལ་སུས་ཀྱང་མ་ཚོར་བ་འདྲ། ཁོང་ལ་མཚམས་རྒྱག་མེད་པའི་དཀའ་ངལ་ཕྲད་སྐབས་ཉིན་ཅིག་རྣ་བ་ཞིག་རྦབ་ལ་འགྲིལ་ནས་ཤི་འདུག་གསུངས་དེའི་ཤ་དེ་བདག་གཉེར་གནང་ནས་བཞེས་པས་ཤ་ཟད་མཚམས་སུ། ཡང་རྣ་བའི་རོ་ཞིག་འགྲིལ་འདུག་པ་ལ་གང་ཡིན་ན་དགོངས་ནས་དེ་བཞེས་ནས་ཟད་སྐབས། ཡང་རྣ་བའི་རོ་ཞིག་རྦབ་ལ་འགྲིལ་འདུག་པ་དེ་ལེགས་པོ་ཞིག་མི་འདུག་དགོངས་ནས། དགེ་བསྙེན་སོ་ར་ཁྱོད་དེ་འདྲ་ཡིན་ན་ངས་ཤ་དེ་མི་ཟ་ཐག་ཆོད་ཡིན་གསུངས་མནའ་སྐྱེལ་བས་དེ་ནས་བཟུང་རྣ་བ་རྦབ་འགྲིལ་མ་བྱུང་གསུངས༌། ངས་ཆོས་དྲུག་འཕྲུལ་འཁོར་དེའི་མདུན་ནས་ཀྱང་ཞུ་མྱོང་ལོ་གསུངས་པ་ཞིག་དྲན། སྐུ་ནར་སོན་ནས་གྲུབ་པའི་འཁོར་སྒྱུར་དཀོན་མཆོག་ཚེ་བརྟན་རིན་པོ་ཆེའི་མདུན་ནས་ཟབ་ཆོས་དང་ལྔ་ལྡན་སོགས་ཀྱི་ཟབ་ཁྲིད་མནོས་ཏེ་སྒྲུབ་པ་ལ་གཞོལ་བར་མཛད།

སྔ་ཕྱིར་༧འབྲི་གུང་སྐྱབས་མགོན་ཞི་བའི་བློ་གྲོས་མདུན་ནས་མགོན་པོ་འབྲི་གུང་པའི་ཐུགས་བསྐྱེད་ཆེན་མོ་དང་བདེ་མཆོག་དབང་ཆེན་སོགས་ཟབ་གསང་མན་ངག་མཛོད་རྣམས་ཀྱང་གསན་ཞེས་འབྲི་གུང་ཆོས་འབྱུང་ལས་ཀྱང་གསལ། དེ་བཞིན་གཤེགས་པས་གླང་རུ་ལུང་བསྟན་པའི་མདོ་ལས་མ་འོངས་པ་ན་ཡུལ་ཤེ་ན་ཟེར་བའི་འཇིག་རྟེན་གྱི་འོག་ན། དེ་བཞིན་གཤེགས་པའི་གཟུགས་བརྙན་འབྱུང་བར་འགྱུར་རོ་ཞེས་ལུང་བསྟན་དུས་སུ་སོན་པར་ཆོས་ལུང་ནང་གི་ཐད་དེའི་ལུང་པ་དེ་ཤེ་ན་ཟེར་བ་དང༌། མདའ་དེ་ལ་ཞྭ་ཟེར་བས་ཞྭ་ལྷ་ཁང་ཞེས་པ་ཡོད་ལ། ཤེ་ན་ཞྭ་ཞེས་ཉི་མ་ལྕང་རི་བཤད་གྲྭ་འབྱུང་བར་ལུང་བསྟན་པར་ངོས་འཛིན་གནང་ནས། བོད་གཞུང་དུ་སྙན་ཞུ་ཕུལ་བའི་ནང་གསལ་བ་ལྟར་ལུ་མ་ལྕང་རར་སྐྱབས་མགོན་ཐུགས་རྗེ་ཉི་མའི་སྤྲོ་ཁང་ཞིག་ཡོད་པ་དེ་བཤད་གྲར་བཟོ་རྒྱུར་དགོངས་བཞེད་ལ་སྔོན་དུ་༧སྐྱབས་མགོན་ཞི་བའི་བློ་གྲོས་ཀྱིས་ཐོག་མར་གཞུ་སྨད་གཡའ་མ་རི་ལ་ཉག་སྤྲུལ་འཇམ་དབྱངས་དབང་རྒྱལ་རིན་པོ་ཆེའི་བཤད་ཁྲིད་གནང་སྐབས་ས་འབྲུག་ལོར་བཤད་གྲའི་སློབ་གྲས་སུ་ཁྱུང་དགའ་རིན་པོ་ཆེ་དགུང་གྲངས་སུམ་ཅུ་དང༌། དཔའ་ཆུང་རིན་པོ་ཆེ་དགུང་གྲངས་ཉེར་དགུར་ཕེབས་པ་དེ་རྣམས་མཉམ་དུ་བཤད་གྲའི་སློབ་གྲས་སུ་བྱོན། བསམ་སྦྱོར་གཅིག་པས་བསྟན་པ་རང་གི་ངོ་བོ་ལུང་རྟོགས་ཀྱི་བདག་ཉིད་ལ་འདྲིས་ཤིང་བྱང་ཆུབ་པས་ཐར་པ་དོན་དང་ལྡན་པར་བྱ་བའི་སླད་དུ་ཤེས་རབ་གསུམ་གྱི་གནས་གང་ཡིན་པ་རིག་པའི་སྒོ་ཀུན་ལ་འཇུག་དགོས་པས་མདོ་རྒྱུད་བལྟ་བའི་མིིག་གཅིག་པུ་འཕགས་བོད་མཁས་པའི་གཞུང་ལུགས་ཆེན་མོར་གསན་བསམ་དཔྱིས་ཕྱིན་པ་གནང༌།

 ཁྱུང་དགའ་རིན་པོ་ཆེ་ལ་ཁོ་བོས་གོ་ཐོས་སུ་དཔའ་ཆུང་རིན་པོ་ཆེ་དང་ཁྱུང་དགའ་རྣམ་གཉིས་དཔེ་ཆ་སོགས་གང་ས་ནས་ལེགས་ཤོས་ཡིན་པ་འདྲ་ཞུས་པས། ཁྱོད་ག་རེ་ཟེར། དཔའ་ཆུང་རིན་པོ་ཆེ་དང་ང་མི་འདྲ་ལོ། ཁོང་མི་གཞི་ལེགས་སྒོ་བ། གོ་བ་ཆེ་སྒོ་བ། ཉམས་ལེན་ཆེ་སྒོ་བ། ཚུལ་ཁྲིམས་གཙང་སྒོ་བ་འགྲན་ཟླ་མེད་པ་ཞིག་ཡོད་ལོ། ནོར་བུ་རྒྱལ་མཚན་དང༌། ནམ་ལང་ཞུ་བ་མཁས་པ་ཡོད་ལོ། ང་འབྲིང་སྟོད་གྲས་ཡིན་ལོ་གསུངས་ནས་ཁེངས་བསྐྱུང་ཤ་སྟག་གནང༌། ས་སྦྲུལ་ལོར་ས་ག་ཟླ་བར་དགུང་གྲངས་སོ་གཅིག་བཞེས་པར་ཡང་རི་སྒར་དུ་འབྲི་གུང་སྐྱབས་མགོན་ཞི་བའི་བློ་གྲོས་མཆོག་ཞལ་སྔ་ནས་ཀྱི་མཁན་པོ། གཞན་དམ་ཆོས་འདུལ་བའི་ལས་ཆོག་ལས་ཇི་ལྟར་བསྟན་པའི་ངེས་པ་ལས་སླབ་ཕྱིར་སློབ་དཔོན། དུས་སྒོ་བ། གྲོགས་དན་པ་ཁྲིམས་ལྡན་གྱི་ལས་གྲལ་དང་བཅས་འདུས་པ་བརྒྱ་ཕྲག་དང་ལྷན་དུ་ཆིག་རྫོགས་ཀྱིས་ཁ་ན་མ་ཐོ་བ་མེད་པ་ཚུལ་ཁྲིམས་ཀྱི་བསླབ་པས་རྟེན་ཕུན་སུམ་ཚོགས་པར་མཛད། དེ་སྐབས་དཔའ་ཆུང་རིན་པོ་ཆེ་དང༌། སྐྱབས་མགོན་ཆོས་ཀྱི་འབྱུང་གནས་ཀྱང་མཉམ་པོར་དགེ་སློང་སྒྲུབ་གནང༌། སློབ་དཔོན་དབྱིག་གཉེན་གྱིས། ཚུལ་གནས་ཐོས་དང་བསམ་ལྡན་པས། །བསྒོམ་པ་ལ་ནི་རབ་ཏུ་སྦྱར། ཞེས་གསུངས་པ་བཞིན་སྒྲ་དབྱངས་ལྷ་མོའི་ཞལ་གཟིགས་ཐོབ་པའི་མཁན་པོ་གཞན་དགའི་མཆན་འགྲེལ་གྱི་གཞུང་ཆེན་བཅུ་གསུམ་ཆ་ལག་དང་བཅས་པ་དགོངས་གཅིག་དཀའ་འགྲེལ་མུན་སེལ་སྒྲོན་མེ་སོགས་གསན་སྐབས་དཀའ་དཔྱད་དད་བརྩོན་སྙིང་རུས་ཆེན་པོའི་གསན་སྦྱོང་གནང༌།

སྤྲེལ་ལོའི་ཟླ་བ་བཅུ་པར་སློབ་གྲྭ་རྣམས་ལུ་མ་ལྕང་རར་བཤད་གྲྭར་བསྒྱུར་ནས་ཉི་མ་ལྕང་ར་ཞེས་པར་སྤོ་བསྐྱོད་སྐབས་སུ་དགེ་འདུན་རྣམས་ཆོས་གོས་སྣམ་སྦྱར་བགོས་ཏེ་བྱོན། དེར་བཤད་གྲྭར་བཞུགས་པས་མཁྱེན་རབ་ལེགས་གྲས་ཡིན་འདུག། སྐབས་དེར་སྙིང་ཐིག་ཡ་བཞི་སྐོར་དང༌། ཀློང་ཆེན་སྙིང་ཐིག་ཡང་གསན་འདུག ངོས་ནས་ཀུན་མཁྱེན་འཇིགས་མེད་གླིང་པས། ལར་མ་བཅོས་པ་གཤིས་ཀྱི་ཐོག་ཏུ་ངོ་སྤྲོད་པ་དང༌། བྱུང་ཚོར་གནས་སྙམ་ལ་ངོ་སྤྲོད་པ་གཉིས་ལ་ཁྱད་གནམ་ས་ལྟ་བུ་འདུག་ཁོ་བོས་རྫོགས་པ་ཆེན་པོའི་གྲུབ་མཐའི་ངོས་འཛིན་ཐུན་མོང་མ་ཡིན་པ་དང༌། དཀའ་བའི་གནས་མ་ལུས་པ་མཛོད་ཆེན་བདུན་ལས་རྙེད་པ་ཡིན། འཛམ་བུ་གླིང་གི་རྒྱན་དྲུག མཆོག་གཉིས་དང་བཅས་པ་ཚོ་མངོན་སུམ་པར་བྱོན་ཡང་རྒོལ་བ་མི་འཇུག་པའི་གྲུབ་མཐའ་ཆེན་པོ་འདིའི་དགོངས་པ་ལེན་མི་ཤེས་ན་གཞན་ལྟ་བ་སུ་མཐོ་མཐོ་ཟེར་ཡང་ཀུན་འབྱུང་གི་གཡོག་པ་ཅན་དུ་གོ་ཞེས་གསུངས་འདུག་པ། ཁྱེད་ཕྱག་རྫོགས་གཉིས་ཀ་གསན་པ་སྐལ་བ་བཟང་པོ་རེད་ཞུས་པར། ཨ་ཁྱོད་ཀྱི་ག་རེ་ཟེར། ངས་ཐོབ་ད་ཐོབ་སྟེ། ངས་མི་ཤེས་ཟེར་གྱི་ཡོད་ལོ། ང་ཚོ་འབྲི་གུང་པའི་བསྟན་པ་ངོ་མ་དེ་ཉག་ཕྲ་བོ་ག་འདྲ་འདུག་བསྟན་པ་ས་ལ་མི་ཟེར། རྡོ་ལ་མི་ཟེར་རྫོགས་པ་ཆེན་པོ་དེ་འབྲས་བུའི་ཆོས་སྐད་རེད། གཅིག་ཆར་པ་ཡི་སྨན་ཆེན་དེ། །རིམ་སྐྱེས་པ་ཡི་དུག་དུ་འགྱུར། ཟེར་བ་དེ་ཁྱེད་ཀྱིས་མ་གོ་པ་ཡིན་ནམ། དཔེར་ན། མདའ་འཕེན་སའི་འབེན་ལ་ནག་ཐིག་བཏབ་སྟེ་མདའ་འཕངས་ན། འཕེན་མཁན་མདའ་ཤུགས་ཆེ་ཐལ་ན་ནམ་མཁར་འཆོར། མདའ་ཤུགས་ཆུང་ཐལ་ན་ས་ལ་ལྷུང༌། ཐད་ཀར་ཐེབས་པ་ཞིག་དགོས། རྫོགས་པ་ཆེན་པོ་ཞལ་སྤོབས་ཆེ་གྲགས། དབུ་མ་ཆེན་པོ་དེ་རྟོག་དཔྱོད་ཆེ་གྲགས། ཐད་དཀར་དབང་པོ་མཆོག་དམན་ཡོང་ལ་འཚམས་པ་དེ་ཕྱག་རྒྱ་ཆེན་པོ་ཡིན་ལོ་གསུངས་། གདམས་པ་གནད་འདུས་འགའ་ཞིག་གསུངས། ཕ་དམ་པས། ཁ་ཅིག་གདམས་ངག་ལ་ཡིད་མི་ཆེས་པར་ཡིག་ཆ་མང་པོ་གཞན་ནས་འཚོལ་ཏེ་དེས་བློ་ཐག་མི་ཆོད་གསུངས། དེ་ཅི་སྟེ་ཞུས་པས། འཁོར་འདས་ཀྱི་རྩ་བ་རང་སེམས་ཡིན་པས་དེ་གཏན་ལ་འབེབས་པ་ལ་ངའི་ཆོས་འདི་ཚིག་ཉུང་དོན་འདུས་པ་ཡིན་གསུངས། ཡང་ཁ་ཅིག་ངའི་གདམས་ངག་བཞག་ནས་མི་ཚེ་ཐོས་པ་ལ་བྱེད། དེས་སྒྲོ་འདོགས་མི་ཆོད་གསུངས། དེ་ཅི་སྟེ་ཞུས་པས། བཀའ་བསྟན་བཅོས་གཉིས་ཀའི་ནང་ནས་ཉམས་སུ་བླང་རྒྱུ་ལྟ་སྒོམ་སྤྱོད་གསུམ་ལས་མེད། དེ་ངའི་འདི་ལ་ཚང་བ་ཡིན་གསུངས། ལྟ་བ་ལོག་ན་རྟག་ཆད་མཐའ་ལ་ལྷུང་བ་མ་ལགས་སམ་ཞུས་པས། རིག་པ་ལ་ངོས་བཟུང་མེད་པས་རྟག་པའི་མཐའ་བྲལ། རྩལ་ཅི་ཡང་འཆར་བས་ཆད་པའི་མཐའ་བྲལ། སྐུ་གསུམ་ལྷུན་གྱིས་གྲུབ་པས་གོལ་སའི་མཐའ་དང་བྲལ། མཐའ་བཞི་བྲལ་བ་དབུ་མ་གྲུབ་གདའ་གསུངས། ཐོས་པ་ཆེ་བས་ལྟ་བ་རྟོགས་པ་མ་ངེས་གསུངས། ཐོས་པས་མཐའ་ཆོད་ནས་འོང་བ་མ་ལགས་སམ་ཞུས་པས། བླ་མའི་བྱིན་རླབས་མ་ཞུགས་ན་ཕན་མེད་ཆོས་ལ་ངེས་ཤེས་མི་སྐྱེ། འཁོར་བ་ལ་བློ་མ་ལོག་ན་ཕན་མེད། གཟུང་འཛིན་བྲལ་མི་སྲིད། གཟུང་འཛིན་འཁོར་བའི་རྒྱུ་ཡིན་ཏེ་བསྟན་ཀྱང་མི་གོ་བའི་སྐལ་མེད་རྣམས་སྙིང་རྗེ་གདའ་གསུངས། གདམས་ངག་ཆེ་བས་སྒོམ་རྒྱུད་ལ་སྐྱེ་བའི་ངེས་པ་མེད་གསུངས། སྒོམ་འདི་གདམས་ངག་ལ་རག་ལས་ཏེ་མི་མཆིའམ་ཞུས་པས། ཚོགས་བསགས་པའི་གང་ཟག་ལ་སྒོམ་གཏད་མེད་དུ་སྐྱེ། བླ་མའི་བཀའ་བསྩལ་ལ་གདམས་ངག་ཏུ་མཐོང་ནས་ངེས་ཤེས་སྐྱེ། ཕྱི་རོལ་སྣང་བ་ཐམས་ཅད་ཆོས་ཀྱི་བརྡར་ཤེས་ཚོགས་གཉིས་མ་བསགས་ན་སྒྲིབ་གཉིས་བྱང་ཐབས་མེད་ཅེས་གསུངས་འདུག་པ་ལ་གསུངས་པས་གདམས་པ་ཟབ་སྙམ་པ་བྱུང༌། དེ་ལྟར་བཤད་གྲྭ་ལ་བཞུགས་ནས་ཆུ་བྱ་ལོར་བཤད་གྲྭ་ཐོན་པས་གདན་ས་ཐིལ་དུ་ཕེབས།

 དེའང་འབྲི་གུང་ཆོས་འབྱུང་ནང་དུ་གདན་སའི་མཚམས་པའི་གྲས་སུ་བྱོན་ཏེ་ལྔ་ལྡན་དང་ཁྱད་པར་ཆོས་དྲུག་ལ་ཉམས་བཞེས་ནན་ཏན་མཛད་པས་གཞུང་ནས་བཤད་པ་ཙམ་མ་ཡིན་པར་དྲོད་རྟགས་ཐོན་པས་རྗེ་བླ་མ་ཤིན་ཏུ་དགྱེས། ཆོས་དྲུག་ལ་ཁྱུང་དགའ་འདྲ་བ་མེད་ཅེས་མཚམས་གྲྭ་ཚོས་གླེང་བའང་བྱུང༌། ཞེས་གསལ་བ་བཞིན་ནོ། ཡང་ཉིན་གཅིག་ཨ་མགོན་རིན་པོ་ཆེའི་མཉམ་དུ་ཕེབས་པས་འོག་གི་ལྕང་སྡོང་ལ་ཕྱག་མཛུབ་གཙུག་ནས་ལྕང་མ་འདི་བཟོ་མེད་རང་སར་བཞག་པས་ཆུང་ངུ་དེ་ཆེན་པོར་གྱུར་པ་རེད་དེ་ཧ་ཨེ་གོ་གསུངས། སེམས་ཉིད་གཤིས་བབ་མ་བཅོས་པ་རང་སར་བཞག་དགོས་པ་དེ་གོ་བྱུང༌། ཁོང་གི་གདམས་པ་ཟབ་འདུག་གསུངས། ངས་བླ་མས་བཀའ་ཅི་བསྩལ་གདམས་ངག་ཏུ་གོ་བ་སྐྱེས་བུ་ཆེན་པོ་འདིས་གདམས་པ་གནང་བྱུང་བསམ་པ་བྱུང་ངོ༌།།

 ཨ་ཧོ། རྗེ་ཏིལླི་ན་རོ་མར་མི་དྭགས། །

ཁོང་ཕྱག་རྫོགས་གྱི་པཎ་གྲུབ་ཐམས་ཅད་ཀྱིས། །

གནས་རི་ཁྲོད་བཟུང་ནས་དངོས་གྲུབ་ཐོབ། །

ཁོང་དེ་ཡི་མིག་ལྟོས་གནང་མཁན་འདྲ། །

དཔལ་ཕག་གྲུ་མགོན་པོ་འབྲི་གུང་པ། །

རྗེ་ཚེ་བརྟན་ཨ་མགོན་ཚ་འུག་པ། །

ཁོང་གྲུབ་ཆེན་མཆེད་གསུམ་རྣམ་ཐར་གྱིས། །

ཕ་ཁོང་གི་ཐུགས་ཡིད་འཕྲོག་པ་ལས། །

འུར་ཆེ་ཚད་ལ་བ་སྤུ་མི་ལྡང་བ། །

སྤྲང་ལྟོས་མེད་ཀྱི་སྤྱོད་པ་སྐྱོང་བ་ལགས། །

ཞེས་ངལ་གསོ་བའི་ཚིག་གོ །

དེ་རྗེས་འབྲི་གུང་མཐིལ་གྱི་གདན་སའི་མ་ཎི་བུམ་སྒྲུབ་ཀྱི་རྡོ་རྗེ་སློབ་དཔོན་ཡང་ལོ་འགའ་ཤས་ལ་མཛད་བཀའ་བརྒྱུད་རིན་པོ་ཆེའི་ཆོས་དང་གདམས་པ་ལ་ངེས་ཤེས་བཅོས་མིན་འཁྲུངས་པའི་མངོན་རྟོགས་ཀྱང་བརྙེས་པ་ཞལ་འཕྲོས་སུ། ངས་ཉི་ལྕང་བཤད་གྲྭ་ནས་གདན་ས་ཐིལ་དུ་སླེབས་རྗེས་འདིར་ཉམས་ལེན་བྱེད་ནས་ཁམས་སྡེ་དགེ་ལ་འགྲུ་འཇམ་དབྱངས་གྲགས་པ་ཞེས་མཁས་གྲུབ་ཆེན་པོ་བཞུགས་སྐད་དེའི་མདུན་དུ་འགྲོ་སྙམ་ཡང་འགྲོ་དགོས་བྱུང་མ་སོང་འདི་འདྲ་ཞིག་རེད་སོང་གསུངས་འཛུམ་ཙམ་མཛད་འདུག །འགྲུ་འཇམ་དབྱངས་གྲགས་པ་ཞེས་པ་མཁས་གྲུབ་ཆེན་པོ་ཞིག་མཁྱེན་བརྩེ་དབང་པོ་དང་འཇམ་མགོན་ཀོང་སྤྲུལ་རྣམས་ཀྱི་དངོས་སློབ་མཆོག་གྱུར་གླིང་པའི་ཆོས་བདག་ཡིན་འདུག། ཁྱུང་དགའ་རིན་པོ་ཆེ་ཐུགས་སྒམ་པས་ནང་གི་ཡོན་ཏན་སྦས་པའི་རྣམ་ཐར་ཁོ་ནར་ལྷུར་བཞེས་མཛད་ཀྱང་ཞོར་ནས་ཕེབས་པའི་གསུང་གི་བདུད་རྩི་ཕྲ་མོ་རེས་ཀྱང་ཐེག་པ་གསུམ་གྱི་མངོན་རྟོགས་གཞི་ཚུལ་ཁྲིམས་ལ་བརྟེན། རྟེན་ཏིང་ངེ་འཛིན་གྱིས་སྒྲུབ། ངོ་བོ་བྱམས་སྙིང་རྗེ་དང་འབྲེལ། བསྐྱེད་རྫོགས་ཐུན་མོང་དང་ཐུན་མིན་གྱི་གནད་ཐམས་ཅད་ལ་ཉམས་བཞེས་ཀྱི་མཐར་སོན་པ་མདོ་རྒྱུད་དཔང་པོ་འཕེར་བ་ལགས། འབྲོམ་སྟོན་པའི་ཞལ་ནས། ངའི་རྒྱུད་པ་འདི་ཆུ་ཕུག་གངས་ལ་ཐུག་པ་ལྟ་བུ་ཞིག་སྟེ། རྫོགས་པའི་སངས་རྒྱས་ནས་ང་ཡི་བླ་མ་ཨ་ཏི་ཤའི་བར་བླ་མ་ནི་དེ་ཡིན་ཞེས་བརྒྱུད་པ་རེ་རེ་ནས་མཛུབ་མོ་འཛུག་ཆོག་པ་ཞིག་ཡིན། རིན་ཆེན་བྱང་ཆུབ་སེམས་ཀྱི་ཉམས་ལེན་ཟམ་མ་ཆད་པས་བརྒྱུད་པ་བྱིན་རླབས་དང་ལྡན་པ་ཡིན། ཟབ་མོ་ལྟ་བ་དང་རྒྱ་ཆེན་སྤྱོད་པའི་མན་ངག་ཡོངས་སུ་རྫོགས་པས་ཐེག་པ་ཆེན་པོའི་ལམ་གྱི་གནད་མ་ལུས་པ་མེད་པ་ཚང་བ་ཞིག་ཡིན་གསུངས་པ་བཞིན་ཁྱུང་དགའ་ལའང་རྗེ་སྒམ་པོ་ལ་ཨ་ཏི་ཤ་ཡི་གདམས་པ་ཟབ་པ་རྒྱ་ཆེ་བ་བཞུགས་པའི་ཐོག་རྗེ་མི་ལའི་ཉམས་ལེན་བྱིན་རླབས་བརྒྱུད་པ་བཅས་དཔལ་ལྡན་ཕག་གྲུ མགོན་པོ་འབྲི་གུང་པ་ནས་བརྒྱུད་པ་ཆུ་བོ་སུམ་སྒྲིལ་གྱི་སྙན་རྒྱུད་གདམས་པ་ཟམ་མ་ཆད་པའི་བྱིན་རླབས་ལྡན་པས་ཐུགས་རྒྱུད་ཡོངས་སུ་གང་བ་ཞིག་ཡིན། སྐབས་དེ་དག་ཏུ་གོ་ཐོས་སུ་གཏེར་གྱི་རྫས་འགའ་ཞིག་ཕྱག་སོན་གྱུར་ཡོད་པ་འདྲ། ངས་ཁྱེད་ལ་གཏེར་ཕུར་དེ་འདྲ་ཕྱག་ལ་སོན་པ་འདྲ་ཞུས་པས། ཁྱེད་ག་རེ་ཟེར་དཔེ་དཀར་ཆོ་འཕྲུལ་ལ་འདི་དེ་ཅི་ཡོད་གསུང༌། ཁྱེད་ལ་རྨི་ལམ་དག་སྣང་འདྲ་བྱུང་ཡོད་འགྲོ་ཞུས་པས། རྨི་ལམ་ག་ལ་ཚད་ཤོག་དྲིལ་མང་པོ་ཁང་པར་ཡོང་གི་འདུག །ལྷ་ཡིག་འདྲེ་ཡིག་གང་ཤེས་ཚང་མ་མེ་ལ་བསྲེགས་པ་ཡིན། དགོས་པའི་བྱམས་སྙིང་རྗེ་བྱང་ཆུབ་སེམས་བསྐྱེད་རྫོགས་བླ་མའི་མོས་གུས་ཡང་དག་པའི་ལྟ་བ་ཕྱག་རྒྱ་ཆེན་པོ་སོགས་མི་བསྒོམ། མི་དགོས་པའི་གསར་ཆོས་དེ་འདྲའི་རིགས་ལ་ཆོ་མེད་ལོ་གསུངས། ངས་ཁ་ནས་ཅི་ཡང་ཞུ་མ་ནུས། སེམས་ནས་དང་པོ་ནས་ལེགས་ཉེས་བརྟག་དཔྱད་ཙམ་མ་གནང་བར་མེ་ལ་བསྲེགས་པ་མ་ལེགས་འཇམ་མགོན་ཡོན་ཏན་རྒྱ་མཚོའི་རང་རྣམ་དུ་དགུང་གྲངས་བཅོ་ལྔའི་སྐབས་རྨི་ལམ་དུ་གུ་རུ་མཇལ་ཞིང་བྱིན་རླབས་ཐོབ། དེ་རྗེས་རིམ་པས་འབྲི་རྒྱུ་མང་པོ་ཞིག་དྲན་པ་བྱུང་བ་ལས་ཞེ་ཆེན་དུ་བཞུགས་སྐབས་དཔལ་ལྡན་ལྷ་མོའི་བསྐང་མདོས་མི་འབྲི་ཀ་མེད་བྱུང་བས་དབུ་ཞབས་ཙམ་བྲིས་སྐབས་དཔྱིད་ཀ་ཡིན་ཡང་ཉེ་སྐོར་དུ་ཐོག་ལྷུང་བ་སོགས་འཚུབ་ལྟས་ཆེ་ཙམ་བྱུང༌། ཞེ་ཆེན་དབོན་རྒན་ལ་ཕུལ་བས་ཁོང་ལ་ལུང་དགོས་གསུངས་དེས་ནད་ཡམས་སོགས་ལ་ཕན་ཐོགས་པོ་འདུག་གསུངས། དེ་རྗེས་དཔལ་སྤུངས་སུ་ཕེབས་ནས་རབ་བྱུང་ཞུས། བཀའ་བརྒྱུད་རིན་པོ་ཆེའི་ཆོས་སྒོར་ཞུགས་པ་ནས་བརྩམས་བླ་མ་དང་མཆེད་གྲོགས་རྣམས་ཀྱི་བཀའ་སློབ་གཙོར་བཟུང་གསར་མའི་ཞེན་ཕྱོགས་ཇེ་ཆེར་སོང༌། དགོངས་གཏེར་སོགས་ལའང་ཡི་ག་ལྡོག་པར་གྱུར། སྔར་བྲིས་པ་དེ་ཆེན་པོ་འགའ་ཞིག་ནས་གཟིགས་པས་སྒྲོ་བསྐུར་གྱི་གླེང་གཞི་བྱུང་བས་དཔེ་རྣམས་མེ་ལ་བསྲེགས་པ་དང༌། དེ་ཀས་རྐྱེན་བྱས་ཏེ་རིམ་པར་རྨི་ལྟས་འཁྲུགས་པ་དང་བགྲང་བྱ་སུམ་ཅུ་པར་ངོས་མི་ཟིན་པའི་བྲོ་ནད་ཤིན་ཏུ་ལྕི་བས་ཟིན། ད་རེས་འཆི་བ་རེད་བསམ་པ་རྟག་ཏུ་བྱུང༌། ཀ་ཅ་ཕྲན་བུ་ཡོད་པ་སྤོང་དག་བྱས་ནས་སྐུ་གསུང་ཐུགས་རྟེན་བཞེངས་པ་སོགས་ཀྱིས་སྙུན་གཞི་རིམ་པར་དྭངས་ནས་རི་ཁྲོད་དུ་སྒྲུབ་པ་ལ་ཞུགས་པས་ལུས་ཁམས་རླུང་ནད་ཀྱིས་བཟུང་བས་སྐབས་སུ་འཚུབ་རེའང་བྱུང་འདུག་པ་རྗེ་བླ་མ་མཁྱེན་བརྩེ་དབང་པོས་ལྷ་མོ་བསྐང་མདོས་དེ་གལ་ཆེ་བ་འདྲ་གསུངས་པ་དང༌། རྨི་ལམ་དུ་རང་སློབ་ཀརྨ་ཉི་འོད་ནས་ལྷ་མོའི་བསྐང་མདོས་མ་བཅས་ན་ནད་འདི་ཇེི་ལྟར་བྱས་ཀྱང་དྲག་དཀའ་ཟེར་བ་རྨིས་ཀྱང་བསྐང་མདོས་ནི་དེར་ཟད། བཀའ་དྲིན་ལྷ་མོའི་གསོལ་ཁ་ཟེར་བ་ཞིག་ཡིད་ལ་ཤར་ནས་དེ་བྲིས་པ་སོགས་ཀྱིས་རྟེན་འབྲེལ་སོར་ཆུད་ལུགས་གསལ་བས་ཁོང་རྟེན་འབྲེལ་འཆུག་འདུག་པ་བསམ་པ་བྱུང༌། འབྲི་གུང་ཆོས་འབྱུང་དུ་ལ་ལས་ཁོང་ལ་སྨྱོ་གཡའ་ཡོད་པ་རེད་ཅེས་གྲགས་བཤད་འདུག་པ་དེ་སྐབས་ཉམས་མཐོ་དམན་འདྲ་བྱུང་ཡོད་སྲིད། ཁོང་གི་ཞལ་འཕྲོས་སུ་ཉིན་ཅིག་༧སྐྱབས་མགོན་ཞི་བའི་བློ་གྲོས་མདུན་དུ་བཅར་དགོས་ཕེབས་པར་རིན་འབྱུང་བརྒྱ་རྩ་སོགས་དབང་ལུང་མང་པོ་ཐོབ། ཕྱག་མཛོད་ནས་ཁྱོང་རང་འབྲི་གུང་གི་བླ་བསྐོས་བྱས་ནས་སོག་ཡུལ་དུ་འབུལ་སློང་དུ་ཕེབས་དགོས་ཡོང་བ་འདྲ་གསུངས་པས་ད་ནི་འབྲི་གུང་བླ་བྲང་དཀོར་གཡོག་རྒྱུག་རྒྱུ་ཁེལ་འདུག་བསམས་ཡར་ཡོང་ནས་ཤོ་ཀ་ལི་ནང་དཔེ་ཆ་ཁ་ཤས་ཡོད་པ་དེ་བསྣམས་ནས་ཀུན་བདེ་གླིང་གི་འབྲོག་སར་སོང༌། དེ་ནས་དྭགས་ལྷ་སྒམ་པོར་སོང་དེར་སྐུ་མཚམས་བཞུགས་འཚོ་བ་བཀྲེན་པོ་བྱུང་དེར་ཟླ་བ་གཅིག་ཙམ་ཡིན་པ་འདྲ་ངས་ངེས་པོ་རང་མི་འདུག་དེ་རྗེས་ཙ་རི་སྐོར་དུ་ཕེབས་པས་ཨ་མདོ་བའི་དགེ་བཤེས་ཞིག་དང་འཕྲད་ཁོང་རྣམ་གཉིས་མཉམ་པོར་ཕེབས་པས་དགེ་སྦྱོར་འཕེལ་པོ་བྱུང་གསུངས། ཁོང་རྣམ་གཉིས་ཞོགས་པ་སྔ་བོ་བཞེངས་ནས་ཞལ་མི་གྲགས་པ་སོ་སོའི་ཐུགས་དམ་ཆོས་སྤྱོད་གསུངས་བཞིན་ཕེབས་ཉི་མ་ཤར་བ་དང་གཅིག་གིས་བུད་ཤིང་སྒྲུབ་བཞིན་གཅིག་གིས་ཆུ་ལེན་རྡོ་གསུམ་གྱི་ཐབ་ཀར་ཇ་བསྐོལ་ནས་མཆོད་པ་ཕུལ། ཇ་བཞེས་སྐབས་ངག་གྲོལ་ཞལ་གྲགས་ནས་ཅུང་ཟད་ངལ་གསོ། ཡང་སྔར་བཞིན་ཕེབས་པ་ཡིན་གསུངས་རྩ་རིར་ཕེབས་ལམ་བྲག་ཕུག་མིང་གསུངས་ཀྱང་མ་དྲན་དེར་ཞག་པོ་བཅུ་ཕྲག་རིང་ངལ་གསོས། དགེ་བཤེས་དེ་ཡིས་ལམ་མཆོག་རིན་ཆེན་ཕྲེང་བ་བཤད་དགོས་གསུངས་པ་ངས་ཁ་གདང་ནས་གློ་བ་མཐོང་བ་ཞིག་དེ་ལ་བཤད་པ་ཡིན། ཁོང་ལེགས་པོ་ཡོད་ལོ། ངོས་གཉིས་དེ་ནས་རྒྱ་གར་དུ་ཡོང་རྡོ་རྗེ་གདན་མཇལ་བལ་ཡུལ་དུ་ཡོང་བ་དང་ཁོང་མི་ཚང་ཆེན་པོའི་བུ་ཡིན་འདྲ་འདུག་བལ་པོའི་ཚོང་པ་ལ་དངུལ་འབྱོར་འདུག་ལེན་དགོས་ཟེར་བླངས། ངོས་གཉིས་དེར་སྡོད་ཟེར་གནས་ཚང་གཡར་བྱུང༌། བལ་ཡུལ་གནས་སྐོར་ཚར་ནས་ཐོན་ཁར་ཁོས་གནས་གླ་དངུལ་དགོས་ལུགས་བཤད་འདུག་དངུལ་མང་ཆེ་བ་དེར་རྩིས་སོང་ང་ལ་ནི་དངུལ་མེད། ཁོང་ཕ་ཡུལ་དུ་ཕེབས་ང་གངས་རིར་སོང་བ་ཡིན་ལོ་གསུངས་པ་དྲན། འབྲི་གུང་ཆོས་འབྱུང་དུ་ལྕགས་སྟག་ཙམ་ལ་གདན་སར་མ་བཞུགས་པ་རྒྱལ་ཁམས་སུ་གཤེགས། ཀུན་བདེ་གླིང་འབྲོག་སར་ཐོག་ཤིག་བཞུགས། དེ་ནས་ལྷོ་ཁའི་གནས་མཆོག་རྣམས་དང་རིམ་གྱིས་ལ་སྟོད་ལ་ཕྱི་སྐྱིད་གྲོང་སོགས་སུ་བྱོན་ཏེ། གནས་དགོན་ཉམས་གུད་སོང་བ་འགའ་ཤས་ཀྱང་གསོས། མངའ་རིས་གངས་དཀར་ཏི་སེ་སོགས་གོང་མའི་སྒྲུབ་གནས་ཁྱད་པར་ཅན་རྣམས་སུ་བྱོན་ཏེ་གནས་འབྲེལ་དང་བཅས་ཐོག་རེ་ཞིག་བཞུགས་པས་འགྲོ་ཕན་ཡང་མི་དམན་ཙམ་བྱུང་བར་གྲགས། ཞེས་གསལ་འདུག་པས་སྐབས་དེ་དུས་ཡིན་པ་འདྲ། ཞལ་འཕྲོས་སུ་ང་གངས་རིར་འགྲོ་སྐབས་གསེར་རིའི་རྩིབས་བརྒྱད་མགོར་དབྱར་ཁ་གཅིག་པུར་སྡོད་དུས། སྣང་ཡེར་ཆེ་བ། རིག་པ་དྭངས་པ། དེའི་སྐབས་ཟས་སྐོམ་ལ་འདོད་པ་མེད་པ། གཙོག་སྐྱིན་ལ་དྲི་མ་མེད་པ་དེ་འདྲ་ཡང་བྱུང་གསུངས། རྗེ་མི་ལས། གདུག་ཡ་ཐོག་གསེར་གྱི་གན་ཇི་ར་བཀྲག་དང་གཅིག །མ་ཐོག་རྒྱ་མོ་དར་གྱི་ཤམ་བུ་འགྲིག་དང་གཉིས། །བར་གདུག་རྩིབས་རྨ་བྱའི་ལྡིང་ཁང་མཛེས་དང་གསུམ། །སེང་ལྡིང་དམར་པོའི་ཡུ་བ་འདྲོངས་དང་བཞི། །འདི་བཞི་བཤམས་ན་ཨ་ཇོའི་ཤོམ་ཙམ་གདའ་སྟེ། །བློ་ཆོས་བརྒྱད་འདུག་པས་ཨ་ཇོའི་སྤངས་པ་ཡིན། སོགས་ཀྱི་མགུར་གསུངས་པ་ལྟར་དེ་དུས་བླ་བསྐོས་ཀྱི་གོ་གནས་བཟུང་གདུག་རྟ་དར་བྱེད་ནས་སོག་ཡུལ་དུ་ཕེབས་རྒྱུའི་གོ་སྐབས་འདུག་ནའང་བྱ་བྲལ་དོན་གྱི་རྣལ་འབྱོར་ཞིག་མཛད་པ་རེད།

འབྲི་གུང་ཆོས་འབྱུང་དུ་བྱང་སྟ་སྒོའི་གངས་སུ་བྱོན་ཏེ། རི་ཁྲོད་འོ་མ་ཕུག་ཏུ་ཡུན་རིང་བཞུགས། མཐོ་ལྡིང་སོགས་དགོན་སྡེ་འགས་གུས་པས་བཏུད་པས་ཆོས་ཀྱི་འཁོར་ལོ་ལན་མང་བསྐོར་བས་ད་ལྟའང་གནས་དེར་འབྲི་གུང་པའི་ལུགས་འཛིན་གྱི་རྒྱུན་ཡོད་དོ། ཞེས་གསལ། གཙང་སྟོད་ངམ་རིང་རྒྱུད་བྲག་དབུ་རྒྱན་འདྲ་བ་ཞིག་ཡོད་པ་དེར་བཞུགས་ནས་སྐལ་བ་དང་ལྡན་པའི་སློབ་ཚོགས་ལ་ཆོས་ཀྱི་འཁོར་ལོ་བསྐོར་བས་ཡུལ་དེ་དག་གིས་བྲག་དབུ་རྒྱན་མཚམས་པ་ཞུ་གི་ཡོད་འདུག །ད་ལྟ་བྱང་ངམ་རིང་གི་ཚོ་དཔོན་བཀྲ་ཤིས་ཕུན་ཚོགས་ཀྱི་བུ་ཨོ་རྒྱན་སྐལ་ལྡན་ཟེར་བ་སོགས་ཀྱིས་དེ་ཕྱོགས་བླ་མ་བཟང་ལ་སྙན་གྲགས་ཆེ་བ་འབྲི་གུང་བྲག་དབུ་རྒྱན་མཚམས་པ་དང༌། རྙིང་མ་ལྡེའུ་རིན་པོ་ཆེ་ཟེར་བ་གཉིས་བསམ་གྱིས་མི་ཁྱབ་པའི་བླ་མ་ཡིན་ཟེར་མཚན་སྙན་གྱི་དྲི་བསུང་ཐུལ་བཞིན་འདུག །ཟང་ཟིང་ཕྱོགས་སུ་བཞུགས་སྐབས་དེ་གའི་ཚོ་དཔོན་ཟང་ཟིང་དཔོན་པོ་ཚང་གིས་གདན་དྲངས་ནས་དཔོན་པོ་ཁོ་རང་ཁྱུང་དགའ་རིན་པོ་ཆེའི་སློབ་མར་གྱུར། ཕྱག་ཆེན་ལྔ་ལྡན་གྱི་ཁྲིད་གནང་ནས་ཁོ་རང་མཚམས་སྒྲུབ་སྐབས་བྲག་ཐོ་ཞིག་གི་འཁྲིས་དེར་སྒྲུབ་ཁང་བྱས་ནས་མཚམས་བསྡམ་བཞིན་པའི་སྐབས་སུ་ནམ་མཁའ་ནས་ཐོག་དམར་ལྷུང་ནས་བྲག་དེ་གཏོར་སྐབས་ཁོ་རང་མཚམས་ནས་མ་གཡོས་པ་བསྡད་སྐད་དེ་ལ་ནི་ཁྱུང་དགའ་རིན་པོ་ཆེས་མི་དེ་ལ་ཡོད་དོ། རྒྱབ་བྲག་ལ་གནམ་ལྕགས་ཕོག་ན་མལ་ནས་མི་གཡོ་བ་ཞིག་ཡོད་ཅེས་གསུངས་གི་འདུག

ཁོ་བོས་རྒྱ་གར་དྷ་རམ་ས་ལ་དང་ས་གནས་ཀུ་ལུ་ནས་ཐེངས་གཉིས་ཙམ་མཐོང་མྱོང་མི་རྒན་སྐྲ་སེ་ཆོབ་ཙམ་ཡོད་པ་ཁ་ལ་སོ་འགའ་ཤས་ལས་མེད་པ་སྒོམ་ཐག་དུམ་བུར་སྒྲིལ་ནས་སྐེ་ལ་བཏགས་པ་ཕྱུ་བ་གྱོན་པ་ཞིག་འདུག་ཁོང་གི་ངོ་ཤེས་པ་མང་པོས་ཟང་ཟིང་རིན་པོ་ཆེ་ཞེས་བླ་མ་ནང་བཞིན་དད་སྐུལ་བྱེད་བཞིན་འདུག །དེའི་གྲས་མི་འགའ་ཤས་ལ་སྐད་ཆ་དྲིས་པས་ཁོང་ཚོས་ང་ཚོ་བོད་ནས་ཡོང་དུས་རྒྱ་དམག་སླེབས་ནས་རྗེས་དེད་བྱུང་ཅི་བྱ་བྲལ་བར་ཐང་དུ་བསྡད་པ་ཡིན་ཁོང་གིས་ཁ་རོག་སྡོད་དཀོན་མཆོག་ལ་གསོལ་བ་ཐོབ་གསུངས། ཁོང་གིས་ངས་བླ་མ་ལ་གསོལ་བ་འདེབས་པ་ཡིན་གསུངས། མཉམ་པར་བཞག་ནས་བཞུགས་སོང༌། རྒྱ་དམག་འཁྲིས་ནས་འགྲོ་དུས་མི་མཐོང་འདུག་བླ་མ་བཀའ་དྲིན་ཅན་ཡིན་ཟེར། ཉིན་གཅིག་རྒྱ་གར་མཚོ་པདྨ་ནས་སྦིར་དུ་འཇིབ་འཁོར་ནང་དབོན་སྤྲུལ་རིན་པོ་ཆེ་དང༌། ཚུལ་ཁྲིམས་རྡོ་རྗེ། ཁོ་བོ་གསུམ་ཕེབས་སྐབས་ཀུ་ལུས་ཕྱོགས་ནས་འཇའ་སྤྲིན་ཡ་མཚན་ཅན་མང་པོ་འདུག །ངས་ནམ་མཁར་གཟིགས་ཡ་མཚན་འདུག་ཞུས་པས། ཚུར་རྡོར་གྱིས་བླ་མ་གྲུབ་ཆེན་འདྲ་འཁྲུངས་གཤེགས་གང་ཡིན་ན་ཡ་མཚན་པོ་འདུག་ཟེར། དེ་རྗེས་སུ་ཟང་ཟིང་བླ་མ་དེ་དུས་གཤེགས་འདུག །མ་གཤེགས་གོང་དུ་ཁྱུང་དགའ་ཡང་ཕེབས་ནས་བྱིན་རླབས་གནང་བ་རེད་ཅེས་ཐོས། ཡང་ཌ་ལ་ཧོ་སི་ཞེས་པའི་ས་ཆར་ཀརྨ་བཀའ་བརྒྱུད་ཨ་ནེ་ཁག་ཅིག་ཡོད་པ་ལ༌། དེའི་བླ་བསྐོས་སུ་བླ་མ་ཀརྨ་ཕྲིན་ལས་ཕེབས་འདུག དེ་གྲས་ཨ་ནེ་ཞིག་ན་ནས་རྒྱ་བོད་སྨན་པ་བསྟེན་པས་མ་གྲགས་པར་ཤི་རྒྱུར་ངེས་པས་མོས་བླ་མ་ཀརྨ་ཕྲིན་ལས་ལ་ངའི་རྩ་བའི་བླ་མ་འབྲི་གུང་བྲག་ཨོ་རྒྱན་མཚམས་པ་ཡིན། དེ་གར་ཡོད་རྩད་གཅོད་རོགས་འཆི་ཁ་དེ་མཇལ་ཐབས་གནང་རོགས་ཞུས་འདུག་ཁོང་གིས་རྩད་མ་ཆོད་འདུག་ཉིན་གཅིག་རྟོགས་ལྡན་རལ་པ་ཅན་ཞིག་ཕེབས་འདུག་གསུངས་ཨ་ནེ་དགའ་ནས་བློ་བདེ་སོང་ད་ཤི་ན་འགྱོད་པ་མེད་ཟེར་བས། ཁོང་གིས་བྱིན་རླབས་གནང་ཟིན་ནས་ཨ་ནེ་བློ་བདེ་བོར་ཡ་མཚན་བྱས་ནས་ཐུགས་དམ་དང་བཅས་གཤེགས་སོང༌། དེ་འབྲི་གུང་རྟོགས་ལྡན་སུ་རེད་གསུངས་པས་ངས་མ་ཤེས། བྲག་ཨོ་རྒྱན་མཚམས་པ་ཞུ་བ་དེ་ཁྱུང་དགའ་ཡིན་པ་རྗེས་ནས་ང་ས་གནས་སིམ་ལར་ཡོད་སྐབས་གཞི་ནས་ཤེས་པ་རེད།

སྔར་མཉམ་མེད་དྭགས་པོའི་རྣམ་ཐར་འཛམ་གླིང་མཐའ་གྲུར་ཁྱབ་པའི་རྒྱན་ལས། དྭགས་པོའི་སློབ་མ་འབྲོ་དམར་ཡུ་བ་ཞུ་བ་དེ་དང་པོ་དགེ་སློང་བྱས་གཏུམ་མོའི་ཁྲིད་རྫོགས་པར་ཞུས། ཕྱིས་ལས་དབང་གིས་ཁྱིམ་ཐབས་བྱས་བུ་སྨད་མང་པོ་ཡོད། ཕག་མང་པོ་གསོ། ཉིན་པར་ཆང་དང་རྒོག་པ་ལ་ཟས་བྱེད་མཚན་མོ་གཉིད་སད་པ་དང༌། གཏུམ་མོ་ཕྱག་རྒྱ་ཆེན་པོ་བསྒོམ་པ་ཞིག་ཡོད་པ་ཅི་ཞིག་ན་ནད་དྲག་པོས་ཟིན་ནས་འཆི་ལ་ཁད་སོང་བ་དང་སྤུན་ཟླ་ཀུན་གྱིས་ད་ཁྱོད་འཆི་བར་འདུག་པ་སྡོམ་པ་ཤོར་དམ་ཚིག་ཉམས་རིན་པོ་ཆེའི་གསུང་བཅག་སྡིག་པ་ནི་ཁྱོད་ལས་ཆེ་བ་མེད། ད་དགེ་བཤེས་ནམ་པ་འདུལ་འཛིན་ཆེན་པོ་བོས་ལ་འབུལ་བ་བྱ་སྐྱབས་འགྲོ་ཞུ་དགོས་བྱས་པས་དེ་རུང་ཟེར། དགེ་བཤེས་བོས་ཏེ་འབུལ་བ་བྱས་སྐྱབས་འགྲོ་ཞུས་པས། ནངས་པར་ན་རེ། ངའི་བླ་མ་རིན་པོ་ཆེའི་སྐྱབས་འགྲོ་དང་མི་མཐུན་པར་འདུག་ཟེར། ཁྱེད་ཀྱི་རིན་པོ་ཆེའི་ཇི་སྐད་གསུངས་བྱས་པས། ངའི་རིན་པོ་ཆེའི་ཞལ་ནས། སེམས་ཀྱི་ཆོས་ཉིད་སྤྲོས་པའི་མཐའ་ཐམས་ཅད་དང་བྲལ་བར་རྟོགས་ན་སངས་རྒྱས་ལ་སྐྱབས་སུ་སོང་བ་ཡིན། སྤྱོད་ལམ་རྣམ་བཞིར་མཉམ་རྗེ་མེད་པར་དུས་ཐམས་ཅད་དུ་ཉམས་མྱོང་དྲན་ཤེས་ཀྱི་ཐག་པས་བཟུང་ནས་མཉམ་རྗེ་མེད་ན་ཆོས་ལ་སྐྱབས་སུ་སོང་བ་ཡིན། དེའི་ངང་ནས་དགེ་བ་ཅི་བྱེད་ཐེག་པ་ཆེན་པོའི་ལམ་དུ་སོང་ཞིང་སེམས་ཅན་དོན་འབའ་ཞིག་བྱེད་ན་དགེ་འདུན་ལ་སྐྱབས་སུ་སོང་བ་ཡིན་གསུངས་པས། ངས་དེ་ཁོ་ན་བཞིན་བྱས། ཁྱེད་ཀྱི་དེ་ཚིག་གི་སྐྱབས་འགྲོ་ཙམ་དུ་འདུག་པ་ཟེར་དེར་དགེ་བཤེས་ན་རེ། རེ་སྡུག་རེ་སྡུག་འདི་དམྱལ་བར་འགྲོ་བར་འདུག །ངའི་ཆོས་ལ་ལོག་ལྟ་སྐྱེས་ཟེར་ནས་སོང༌། དེ་ནས་འབྲོ་དམར་ཡུ་ཤི་སྟེ་རོ་བསྲེགས་པས་རིང་བསྲེལ་ཁ་དོག་སྣ་ལྔ་ཕུལ་ལ་འཇལ་བས་ཆོག་པ་བྱུང༌། དུ་བ་ཐམས་ཅད་འཇའ་འོད་ཀྱི་དཀྱིལ་འཁོར་དུ་གྱུར། སྒལ་ཚིགས་ལ་དེ་བཞིན་གཤེགས་པའི་སྐུ་ཚོན་གང་བ་ཞིག་བྱོན་པ་ཡིན། ཁྱུང་དགའ་རིན་པོ་ཆེའི་སློབ་མ་ལ་ཡང་འདས་དུས་ཐུགས་དམ་འཇའ་འོད་བྱུང་བ་མང༌། ཡང་ཁྱུང་དགའ་རིན་པོ་ཆེ་ལ་ཡུལ་ཕྱོགས་དེ་དག་གིས་དད་མོས་དང་འདུན་པ་ལ་བསམས་སྐབས་དེ་དུས་དགོན་པ་བཞེངས་ན་བཞེངས་ཐུབ་པ་འདྲ་སྟེ། མཉམ་མེད་དྭགས་པོས་ཟངས་རི་རས་པར་གསུངས་པའི་མགུར་ལས། །གཞི་བདག་ཏུ་བཟུང་བའི་དགོན་པ་དང༌། །ངོ་སྲུང་དགོས་པའི་ཡོན་བདག་གཉིས། །ཁ་ལན་རེ་བའི་ཚོགས་གསོག་གསུམ། །འདི་གསུམ་དམ་པའི་ཆོས་དང་འགལ། །མི་བདག་གིས་ཀྱང་རྒྱབ་ཏུ་བསྐྱུར་ནས་བཞག །ཁྱེད་རང་ཡང་རྒྱབ་ཏུ་བསྐྱུར་ན་ལེགས། །གསུངས་པ་བཞིན་འབད་རྩོལ་མ་གནང་འདུག །དེ་དག་གི་སྐབས་སུ་ཆོས་ཁྲིད་གསུངས་སྐབས་སྐྱ་སེར་ཕོ་མོ་མང་སྐབས་བརྒྱ་སྐོར་དང་ཉུང་སྐབས་ལྔ་བཅུ་དྲུག་ཅུ་ལས་མི་ཉུང་བ་ཡོད་པ་འདྲ། དེ་དག་ལ་ཐུགས་བསྐྱེད་ཆེ་བས་ཆོས་ཁྲལ་མི་ལེན། དད་རྫས་ཆུད་མི་གསོན། ཡར་མར་ཚེས་བཅུར་ཚོགས་འཁོར་རྒྱུན་མི་བཅད། སློབ་མའི་བྱ་བ་འབའ་ཞིག་དོན་དུ་གཉེར་བ། ལོག་སྒྲུབ་དང་སྐྱོ་ངལ་ལ་དོན་གྱིས་བཟོད་པ། གཞན་རྒྱུད་འདུལ་བའི་ཚུལ་མར་པའི་རྣམ་ཐར་ཕྱོགས་མཚུངས། མི་ཆེན་ལ་ངོ་སྲུང་མི་མཛད། འབུལ་བ་གང་བྱུང་ལ་བསྔོ་བས་རྒྱས་འདེབས་པ་ལས། གདབ་ལན་མི་མཛད། ཉམ་ཆུང་ལ་ལྷག་པར་བརྩེ། སྤྲང་པོས་ཅི་དྲངས་ཀྱང་ཞིམ་ཞིམ་ལྟར་གསོལ། ཆེ་ཐབས་ཀྱི་རྣམ་དཔྱོད་མི་འདིངས། འཚོ་བ་བྱ་ཚོལ་བྱིའུ་ཚོལ་གྱིས་གང་བྱུང་གཏད་མེད་དུ་བཞུགས་པ་ལགས་སོ། །

གློག་བརྙན་ལྟ་བུའི་གྲགས་སྐམ་དཔལ་འབྱོར་ལ། །

བདེན་མེད་སྒྱུ་མར་སྙིང་ནས་མཐོང་བའི་ཕྱིར། །

མཐོན་པོར་ཨེ་སླེབས་སྙམ་པའི་རེ་བ་དང༌། །

མ་སླེབས་དོགས་པ་བྲལ་བའི་རྣལ་འབྱོར་ལགས། །

ཞེས་ཀྱང་སྨྲས་སོ།།

 དེ་སྐབས་སུ་དུས་ཀྱི་འགྱུར་བ་འབྱུང་གྱུར་ལུང་བསྟན་ཞིག་བྱུང་ཡོད་ཚོད་འདྲ་སྟེ་དྲིས་ན་རྩ་བ་ནས་ཞལ་བཞེས་མི་མཛད་ཁར་ལུང་བསྟན་གྱིས་ག་རེ་བྱེད་དེ་ངས་ཧ་མི་གོ་གསུངས་འདུག གང་གིས་ཞེ་ན་ཁོང་གསང་ཡུམ་བཞེས་པ་དང༌། བྱང་འབྲས་མོ་ཁུལ་དུ་སྦས་ཡུལ་དུ་ཕེབས་རྩིས་གནང་འདུག་པ་ཁོང་གི་རྗེས་སུ་ཡུལ་གྱི་མི་ཚང་མང་པོ་ཡོང་རྩིས་བྱས་པས་བོད་གཞུང་ས་གནས་འགོ་པས་མི་སེར་མང་པོ་སྡོད་མ་བཅུག་པར་འཁྲིད་རྒྱུ་དེ་མི་འགབ་ཚུལ་གྱི་བསྙད་འདོགས་ཆེན་པོ་ཞུས་ཡོད་པའི་བཟོ་འདུག །ཁོང་གི་ཞལ་འཕྲོས་སུ་ང་བྱང་འབྲས་མོ་ཁུལ་གྱི་སྦས་གནས་སུ་འགྲོ་བསམས་ཀྱང༌། བོད་ས་གནས་སྐུ་དྲག་གིས་བསྙད་འདོགས་རྒྱུད་སྦྱང་དཀའ་ལས་སྤྲད་སོང་བ་ང་ཉེས་མེད་སྡོད་མ་བཅུག་པར་ཚིག་པ་ཟ་ནས་ད་ལས་ཅི་ལ་ཐུག་ཀྱང་འགྱོད་པ་མེད་ངས་ཁོ་ལ་ལན་ཡག་པོ་ཞིག་སྤྲད་ཁམས་ལ་འགྲོ་ནས་ཕ་ཚན་གྲོགས་པོ་ར་མདའ་སྦྲན་བསམས་ནས་ཡོང་བས་བྱང་གོ་ར་ནམ་རའི་རི་རྩེ་མཐོང་སར་སླེབས་དུས། འོ་ཕ་གི་རི་མཐོང་བ་འདི་སྔར་འཇིག་རྟེན་མགོན་པོ་འཁོར་བཅས་བྱོན་ནས་བྱང་ནམ་རའི་རི་ལ་བཞུགས་སྐབས་ལྷ་ཚངས་པས་ཆོས་ཀྱི་འཁོར་ལོ་བསྐོར་བར་གསོལ་བ་བཏབ་པ་དེ་རེད། ང་དེའི་རྗེས་འཇུག་ཞིག་ཡིན་པའི་ཚུལ་རེད། ད་ངའི་སེམས་བསྐྱེད་དེ་ག་རེ་བྱས་སོང་བསམ་བློ་འགྱུར༌། ད་ང་ཁམས་ལ་མི་འགྲོ་གདན་སར་འགྲོ་བསམ་པ་བྱུང༌། རི་དེ་དཔེ་ཡག་པོ་ཡིན་ལོ་གསུངས་ངས་དེ་ཐོས་པས་རྣལ་འབྱོར་པ་དང་ཐ་མལ་པ་གཉིས་དུག་ལྔ་རང་མཚན་དུ་ཤར་བ་གཅིག་པ་ཡིན། ཐ་མལ་པས་དགག་སྒྲུབ་ཨ་འཐས་སུ་འཛིན་ནས་ཆགས་སྡང་གི་ལས་གསོག །རྣལ་འབྱོར་པས་དེ་ངོ་ཤེས་པས་གྲོལ་ནས་ཨ་འཐས་སུ་ཆགས་སྡང་ལས་མི་གསོག་པ་རང་ཤར་རང་གྲོལ་དུ་གཏོང་བ་འཆར་ལུགས་འདྲ་ཡང་གྲོལ་ལུགས་མི་འདྲ་གསུངས་པ་འདྲ་བོ་དེ་མ་ཐག་ཞེ་སྡང་རང་གྲོལ་མ་བྱུང་ནའང་དོན་དུ་བྱང་ཆུབ་སེམས་ཀྱིས་ཐུགས་རྒྱུད་ཡོངས་སུ་ཟིན་པའི་རྣམ་ཐར་དུ་མཐོང༌།

འབྲི་གུང་ཆོས་འབྱུང་དུ་མེ་སྤྲེལ་ལོར་སླར་འབྲི་གུང་དུ་གདན་སར་བྱོན་པས་གྲོགས་མཆེད་ཚོས་སྣེ་ལེན་གང་ཟབ་གནང་སྟེ་ཇ་མ་ཚུལ་ཁྲིམས་ཤག་ཏུ་བཞུགས། གྲུབ་དབང་དཔའ་ཆུང་མཆོག་དང་མཇལ་འཕྲད་དང༌། ལྔ་ལྡན་ཆོས་དྲུག་གི་དཀའ་གནད་འགར་དོགས་སེལ་ཞུས་པ་སོགས་མཛད་དེ་ནས་རིང་པོར་མ་ཐོགས་པར་ལྷོ་གནས་སུ་བྱོན་ནས་རི་ཁྲོད་ངེས་མེད་དུ་སྒྲུབ་ལ་གཞོལ། ཞེས་བཤད་འདུག །དུས་སྐབས་གང་ཡིན་མ་ཤེས་ཇོ་མོ་བཞེས་ཚར་བའི་རྗེས་སུ་སྐྱབས་མགོན་ཞི་བའི་བློ་གྲོས་མདུན་ནས་བཀའ་ཡིག་འབྱོར་འདུག་པ་ལ་ཕྱི་དང་གངས་རི་གང་ཡིན་ངེས་པ་མི་དྲན་རྡོར་འཛིན་དུ་བསྐོས་བཞག་གནང་བའི་བཀའ་ཡིག་ངས་མཇལ་བས་བཀའ་ཡིིིག་དེ་ད་ལྟ་ཡོད་མེད་མ་ཤེས་ཆོས་གོས་ནི་དུས་རྒྱུན་དུ་ཉར་གནང་མཛད་འདུག །ངས་རིན་པོ་ཆེ་ཆོས་གོས་ཉར་གནང་ག་རེ་ཡིན་ཞུས་པས། ཁྱེད་ཅི་ཟེར། དཔལ་ས་ར་ཧ་པས་ལྕམ་བཞེས་ཟིན་རྗེས། ཁ་སང་ཕན་ཆད་བྲམ་ཟེ་མིན། །གཙང་སྦྲ་བྱེད་པའི་བྲམ་ཟེ་ཡིན། །དེ་རིང་ཕྱིན་ཆད་བྲམ་ཟེ་ཡིན། །དོན་གྱི་བྲམ་ཟེ་གཙང་སྦྲ་ཆེ། །ཁ་སང་ཕན་ཆད་དགེ་སློང་མིན། །དཀའ་ཐུབ་བྱེད་པའི་དགེ་སློང་ཡིན། །དེ་རིང་ཕྱིན་ཆད་དགེ་སློང་ཡིན། །དོན་གྱི་དགེ་སློང་དཀའ་ཐུབ་ཆེ། །ཞེས་གསུངས་པ་ཧ་མ་གོ་འདུག་པ་གསུངས།

ངས་ཀུན་མཁྱེན་འཇིགས་མེད་གླིང་པའི་རྣམ་ཐར་དེ་དྲན་སོང༌། དེ་ཡང་ཀུན་མཁྱེན་ནི་དང་པོ་རབ་བྱུང་སྒྲུབ་ནས་རྗེས་སུ་སྔགས་འཆང་གནང་བར་རྟེན་ཀུན་མཁྱེན་འཇིགས་མེད་གླིང་པ་ལ་དགེ་བཤེས་ཐང་ཤམ་བཞེས་པ་ཞིག་གིས་ཁྱེད་བསྙེན་པར་རྫོགས་པ་བཞེས་ཨེ་མྱོང་གསང་སྔགས་ཉམས་ལེན་ལ་སོ་སོར་ཐར་པའི་རྟགས་དང་ཆ་ལུགས་ཀྱང་དགོས། དགེ་སློང་རྡོ་རྗེ་འཛིན་པ་ཞེས་བཤད་ནས་ཡོད་ཟེར་བ་ལ། ཀུན་མཁྱེན་འཇིགས་མེད་གླིང་པས་དེ་ཤིན་ཏུ་ཡིན་སྡོམ་པ་རྒྱུད་ལ་གནས་ཕྱིན་ཆད་སྔགས་སྤྱོད་ཀྱི་རྟེན་ལ་སོ་ཐར་གྱི་རྟགས་དང་ཆ་ལུགས་ཀྱང་ངེས་ངེས་རྟག་རྟག་བྱེད་དགོས་པའི་གཞི་ཅིས་གྲུབ་ཁྱེད་ལྟར་ན་ས་ར་ཧ་པ་དང་ཨིནྡྲ་བོ་དྷི་ལ་སོགས་རྒྱ་བོད་པཎ་གྲུབ་མཐའ་ཡས་ལ་སྔགས་ཀྱི་ཉམས་ལེན་སྐལ་བ་ཆད་ཅིང་སྡོམ་པ་འོག་མ་གཉིས་བཏང་བ་སྟེ་དོན་གྱི་སྡོམ་པའི་མཚང་མ་རིག་པ་མིན་ལས་ཆེ་བྱས་པས། ཁོ་ངར་ནས་སྡོམ་པའི་ངོ་བོ་གང་ལ་ངོས་འཛིན་ཟེར་བས། དེ་ལ་འཇམ་པོར་བྱས་ནས་ལན་སྤྲད་གནང་བ། སོ་བྱང་སྔགས་གསུམ་གང་ཟག་གཅིག་གི་རྒྱུད་ལ་ཇི་ལྟར་སྲུང་ན། མཚན་ཉིད་སོ་སོར་འཛིན་པས་རང་ལྡོག་མ་འདྲེས། གསུམ་ཀས་གཅིག་པོ་དེའི་རྒྱུད་ཀྱི་མི་དགེ་སྡོམ་པས་དགག་དགོས་ཡོངས་རྫོགས། སྔགས་ཀྱི་དུས་སུ་སོ་ཐར་བྱང་སེམས་ཞེས་ཐ་དད་མེད་པས་ངོ་བོ་གནས་འགྱུར། ཡོན་ཏན་ཡར་ལྡན་ནི་པདྨ་ཅོད་པཎ་ལས། དབང་གསུམ་བགྲོད་པའི་རྣལ་འབྱོར་པ། །དེ་ནི་དགེ་སློང་ཆེན་པོར་གསུངས། །ཞེས་སོ། དེ་ལའང་གནད་ཀྱིས་མི་འགལ་བ་དང༌། དུས་སྐབས་བྱ་བས་དབྱེ་བ་ཁོ་བོའི་བླ་མ་དྲི་མེད་འོད་ཟེར་བཞེད། དོན་དམ་གྱི་སྡོམ་པ་ནི་ལུས་ཀྱི་སྤྱོད་ཡུལ་ལས་ཡིད་གཙོ། དེའི་རྒྱུ་མཚན་སོ་ཐར་ལས་སྡིག་པ་ཅི་ཡང་མི་བྱ་ཞིང་སོགས་གསུངས་པས་ཤེས། ཐེག་པ་ཆེན་པོའི་དགེ་འདུན་ཡང་རྟགས་དང་ཆོ་ག་ལ་ལྟོས་དགོས་ན། རྣལ་འབྱོར་དབང་ཕྱུག་བིར་བ་པ། །ཏིལླི་ནཱ་རོ་ལ་སོགས་པ༌། །དགེ་སློང་རྟུལ་ཞུགས་བོར་བ་ཡི། །གྲུབ་ཐོབ་རྣམས་ཀྱང་སྡིག་ཅན་འགྱུར། ཞེས་གསུངས་པ་དེ་དྲན་ནས་ལོས་ཡིན། ཁོང་རྟགས་ལ་ལྟོས་དགོས་པ་ཞིག་མིན་ཡང༌། དོན་གྱི་དགེ་སློང་ཡིན་པའི་བརྡ་རུ་འདུག་བསམ་པ་བྱུང༌། པཎྚི་ཏཱ་དྷརྨ་རཀྵི་ཏས། ཁྱིམ་ནས་བྱུང་ཞིང་བསྟན་པའི་སྒོར་ཞུགས་ཀྱང༌། །ཁྱིམ་པ་བཞིན་དུ་བྱ་བ་མཐའ་ཡས་ཤིང༌། །སྤང་བླང་ཐམས་ཅད་ཁྱད་དུ་གསོད་པ་སྟེ། །དྲང་སྲོང་རྣམས་ཀྱི་དམོད་པ་གདབ་བྱ་ཡིན། །ཞེས་གསུངས་པ་ལྟར་དེང་སང་རང་གཞན་ཕལ་ཆེར་བ་དངོས་སུ་བུད་མེད་མཉམ་པོར་ཁྱིམ་ཐབས་མ་བྱས་པ་ཙམ་མ་གཏོགས་དོན་དུ་ནི་འདུལ་བ་ལུང་ལས། གང་ཞིག་རབ་ཏུ་བྱུང་ཡང་ཡོན་ཏན་སྣོད་མ་གྱུར། །སྐྲ་དང་ཁ་སྤུ་བྲེགས་ཀྱང་དགེ་སྦྱོང་ཚུལ་མ་ཞུགས། །རབ་བྱུང་དེ་ནི་རབ་བྱུང་མ་ཡིན་ཁྱིམ་པའང་མིན། །ཆུ་མེད་ཁྲོན་པ་རི་མོའི་མར་མེ་བཞིན། །གསུངས་པ་བཞིན་སྣང༌། དེ་ལས་རིམ་གཉིས་རྣལ་འབྱོར་ལ་བརྩོན་པ་གཡོ་སྒྱུ་མེད་པ་དོན་གྱི་བྱ་བྲལ་འདི་དངོས་སུ་ཇོ་མོ་བཞེས་འདུག་པ་ལ་དོན་གྱི་དགེ་སློང་ངོ་མ་ཡིན་འདྲ་སྙམ་པ་བྱུང༌། ངས་གོ་ཐོས་ཞིག་ལ་རིན་པོ་ཆེའི་སྲས་ཆེ་བ་དེ་ལྕམ་མ་བཞེས་གོང་གི་བུ་དང༌། སྲས་མོ་དེ་ནི་སིམ་ལར་བསྙུན་གཞི་བཞེས་སྐབས་ཁོང་གི་སྐུ་མཆེད་ཀྱི་སྲས་མོ་ཡིན་པ་འདྲ་ཞིག་ཐོསཀྱང༌། རིན་པོ་ཆེ་ལ་ཞུས་ན་དེ་ངའི་བུ་ཡིན་ལོ། ཁྱོད་ཚོ་ཐེ་གཏོགས་ཆེ་གྲགས་འདུག་ལོ་ཞེས་གསུངས་ཐུགས་མི་དགྱེས་པ་གནང་གི་འདུག

ལ་ཕྱི་ལ་རྡོར་འཛིན་གནང་ནས་ལོ་གསུམ་ལ་བཞུགས་འདུག་དེའི་སྐབས་སུ་མཚམས་བསྒྲུབ་དང་ཆོས་གསུང་རྒྱུ་ཁོ་ན་ལས་ཟང་ཟིང་དངོས་པོ་ལ་ཐུགས་མི་མཉེས་པ་དང༌། ད་བར་དུ་ལ་ཕྱིའི་རྡོར་འཛིན་ལ་དུས་ཕྱིས་ཁྱུང་དགའ་རིན་པོ་ཆེ་ལྟ་བུ་བྱུང་མེད་པ་ལ་ཕྱི་བ་མི་རབས་རྒན་པ་རྣམས་ཀྱིས་བཤད་བཞིན་པ་དང༌། ལ་ཕྱི་ལ་ཁྱུང་དགའི་སྒྲུབ་ཕུག་ཞེས་ད་ལྟའང་ཡོད། སྙན་གཡོན་དུ་འང་མཚམས་ལ་བཞུགས་སྐད། ཟིལ་ཆེན་ཕུག་དེ་བཀའ་གཉན་པོ་ཡིན་ངས་ཉིན་མོ་གཅོད་བཏང་བས་ཐད་ཀྱི་རི་དེ་ནས་རྦབ་རྡོ་འདྲིལ་མི་ཡོང་ངམ་སྙམ་པའི་སྙེམས་རྟོག་སློང་གི་འདུག་གསུངས། ཁོང་གི་ཞལ་སློབ་བུ་ཆུང་དགེ་སློང་ལེགས་པོ་གཉིས་ཡོད་འདུག་པ་དེ་ལ་ནི། ང་ལ་བུ་རབ་གཉིས་ཡོད་ལོ། དད་པ་དང་བརྩོན་འགྲུས་ཤེས་རབ་ཆེ་བ། ཚུལ་ཁྲིམས་གཙང༌། དེ་གཉིས་ལ་ཕྱག་ཆེན་ལྔ་ལྡན་དང་ཆོས་དྲུག་གི་གདམ་པ་གང་ཡོད་སྨིན་ཁྲིད་དུ་གནང༌། བདེ་མཆོག་བསྙེན་པ་ཐེངས་མང་པོ་མཛད་ནས་ཉམས་ལེན་ལེགས་ལ་སེམས་དོན་ངོ་འཕྲོད་པ། གཅིག་གིས་ཡི་དམ་ཞལ་མཐོང་བ་དེ་འདྲ་ཞིག་ཡོད་གསུངས། བོད་ནས་འབྲས་ལྗོངས་སྒང་ཏོག་དུ་འབྱོར་སྐབས། འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་མཇལ་བས་བུ་དེ་གཉིས་ཁོང་ལ་དགོས་གསུངས་ངས་འདི་མི་འབུལ་ཞུས་པ་ཡིན། དེ་ཡོད་ན་བསྟན་པ་འཛིན་ངེས་ཡོད་ཡང་ཡང་གསུངས། བུ་གསུངས་པ་དེ་ཆོས་ཀྱི་སྲས་ཡིན་པས་གསུངས་པ་འདྲ། དེ་གཉིས་འདས་དུས་ངོ་མཚར་ཐུགས་དམ་འཇའ་འོད་བཅས་འདས་ཡོད་འདུག །ཡང་ཨ་ལག་ལགས་སྤྲུལ་རྒོད་ཟེར་བའི་ཨ་མདོའི་མི་རྒན་སྔར་སྤྲུལ་སྐུ་ཡིན་པ་དཔེ་ཆ་མཁས་པ་ཡིན་འདུག་ཁོང་གིས་དགེ་བཤེས་སུ་ཡིན་ཡང་རྩོད་པ་བརྒྱབས་ནས་མཁན་པོ་དང་བླ་མ་སུ་རེད་ཁས་མི་ལེན་མཁན་ཞིག་ཡོད། དེ་ཡིས་ཁྱུང་དགའ་རིན་པོ་ཆེ་ལ་དགའ་གུས་ཞུ་གི་འདུག །ངས་ཁོ་ལ་སྔགས་པ་དེ་ལ་ཁྱོད་ཀྱིས་གུས་པ་བྱེད་འདུག །དགེ་བཤེས་དང་བླ་མ་ལ་ཁྱོད་དེ་ཙམ་མི་བྱེད་གང་ཡིན་ནམ་དྲིས་པས་ཁྱེད་སྔགས་པ་དེ་ལ་མཐོང་ཆུང་མ་བྱེད། ཡུམ་དམ་པ་ཟེར་མནའ་སྐྱལ་ནས་མཁྱེན་བརྩེ་ཆོས་ཀྱི་བློ་གྲོས་ཀྱིས་མདུན་དུ་དུས་ནམ་བཅར་ལ། གུས་པ་ཆེན་པོ་གནང༌། ཕེབས་ཁར་ག་དུས་ཡིན་ན་མགུལ་དར་འབུལ། སྐབས་རེ་མདུན་དུ་དར་མེད་པའི་སྐབས་་སུ་ཕྱག་སྟོང་པར་ཕེབས་ན་མི་རུང་གསུངས་ནས་མདུན་དུ་དངུལ་ཡོད་ན་དེ་དང༌། ཤིང་ཐོག་ཡོད་ན་འབུལ་གནང་མཛད་དེ་གཅིག་མ་བསྣམས་པ་ཕྱག་སྟོང་པར་མི་གཏང་བ་ཆེས་མཐོང་ཆེན་པོ་མཛད་པ། ང་རང་གི་མིག་མཐོང་ལག་ཟིན་ཡིན་དེས་ངས་ཁོང་ལ་མོས་པོ་བྱེད་ཀྱི་ཡོད་ཟེར་བ་དང༌། ས་སྐྱའི་མཁན་པོ་རིན་ཆེན་གྱིས་མཁྱེན་བརྩེ་གོང་མས་ཁྱུང་དགའ་ལ་ཐུགས་དགྱེས་པོ་མཛད་ཀྱི་འདུག་ཅེས་ཁོང་གི་ཞལ་འཕྲོས་སྐབས་གསུང་གི་འདུག

ལར་ཁྱུང་དགའ་རིན་པོ་ཆེའི་རྣམ་ཐར་ཁོ་བོས་རོབ་ཙམ་ལས་མི་ཤེས་པ་མ་གཏོགས་ཞིབ་པར་ཤེས་མཁན་ཡིན་ན། ལ་ལ་ནི་ངུ་བྲོ་བ། ལ་ལ་ནི་དགོད་བྲོ་བའི་རྒྱུ་མཚན་མང་པོ་ཡོད་ས་རེད། དེའི་དུས་ནས་རྒྱ་གར་དུ་འབྱོར་བ་འབྲི་གུང་པའི་སྤྲུལ་སྐུ་ལྷོ་འབྲོང་སྤྲུལ་དགོན་པའི་ལྷོ་དབོན་སྤྲུལ་གཅིག་པུ་མ་གཏོགས་དེ་སྐབས་སྤྲུལ་སྐུ་མེད་པ་འདྲ་བོ་རེད། དབོན་སྤྲུལ་ལ་ལྔ་ལྡན་ཆོས་དྲུག་འབྲི་གུང་པའི་ཟབ་ཆོས་ཀྱི་སློབ་དཔོན་ཞིག་གང་དྲག་བསམ་ནས་བརྩད་གཅོད་བྱ་སྐབས་ཁྱུང་དགའ་ཟེར་བ་ཞིག་སིམ་ལ་ཁུལ་དུ་ཡོད་སྐད་ཐོས་པས་དེ་དང་འཕྲད་ཐབས་གང་དྲག་བསམ་བསྡད་པའི་སྐབས། ང་ཚོ་ཡང་འཚོ་ཐབས་ལམ་བཟོ་རྒྱུག་ནས་བསྡད་ཡོད་པ་ལ། རོགས་སྐྱོབ་འདྲ་ཐབས་ཤེས་བྱས་པ་ལ་བརྟེན་མཚོ་པདྨ་རུ་ཁང་པ་གླས་ནས་དབོན་སྤྲུལ་བླ་གྲྭ་ཁ་ཤས་བཅས་བཞུགས་པའི་སྐབས་ཉིན་གཅིག་མཚོ་པདྨར་སྐོར་བ་ལ་སོང་བས་མཚོ་འགྲམ་དུ་རྟོགས་ལྡན་རལ་པ་ཐོར་ཚུགས་ཅན་ཕྱུ་བ་ཐེབས་ཆག་གྱོན་པ་ཤངས་གུག་ཙམ་ཡོད་པ་ཞིག་འདུག་པ་ངའི་སེམས་ལ་སྔར་གྲུབ་ཆེན་ཏིལླི་པ་ཆུ་འགྲམ་དུ་ཉ་བཟུང་ནས་འདི་འདྲ་བོ་མཛད་བཞུགས་པ་འདྲ། དེང་སང་རལ་པ་ཅན་ཟོག་པོ་མང་བས་ག་འདྲ་འདུག་ལྟ་དགོས་བསམ་པ་བྱུང༌། ཁོང་ལ་ཁྱེད་ག་ནས་ཕེབས་པ་ཡིན་ཞུས་པས་སིམ་ལ་ནས་གནས་བསྐོར་དུ་ཡོང་བ་ཡིན་གསུངས། ངས་ཁྱེད་ཁྱུང་དགའ་ཟེར་བ་སིམ་ལར་ཡོད་པ་ཐོས་པས་དེ་ཁྱེད་ཡིན་ནམ་ཞུས་པས། ཁྱོད་ག་ནས་ཡིན་གསུངས། ངོས་རང་ཁམས་ནང་ཆེན་འབྲོང་པ་ཆོས་བརྒྱུད་འབྲི་གུང་ཡིན་ཞུས་པས། འོ་ང་འབྲི་གུང་ཡིན་མིང་ཁྱུང་དགའ་ཟེར་གསུངས་པས། ང་ཤིན་ཏུ་སྤྲོ་བ་དང་བཅས་ལྷོ་འབྲོང་ཚང་གི་དབོན་སྤྲུལ་རིན་པོ་ཆེ་འདིར་བཞུགས་ཡོད་ཕར་ཕེབས་ནས་གསོལ་ཇ་བཞེས་ཞུས་པས་ཁོང་ཡང་ཐུགས་མཉེས་པའི་ཚུལ་གྱིས་མཚོ་སྐོར་ཞོར་དུ་ཁང་པར་ཕེབས་ནས་ཞིབ་ཕྲའི་བཀའ་མོལ་བྱུང༌། དེ་སྐབས་ཁོང་སིམ་ལར་བསྙུན་ལས་གྲོལ་ཟིན་ཙམ་འདྲ།

ངས་དབོན་སྤྲུལ་རིན་པོ་ཆེའི་སློབ་དཔོན་མཛད་ནས་བཞུགས་རོགས་ཞུས་པས་མི་ཡོང་ང་ལ་བཟའ་ཟླ་བུ་ཕྲུག་ཡོད། ལ་ནས་སིམ་ལར་འགྲོ་དགོས་གསུངས་པར། ངས་ད་ལན་འདི་ཕྱོགས་སུ་བཞུགས་ཐབས་མ་བྱུང་ན་སིམ་ལར་ཕེབས་ཚར་ན་ཁོང་གང་བསམ་རང་འདོད་འགྲོ་མཁན་བཟོ་འདྲ་འདུག་པས་བརྩད་ཆོད་དཀའ་དེ་བས་ཅེས་ཀྱང་བཞུགས་ཐབས་དགོས་འདུག་བསམས་ནས། དེ་ལོས་ཡིན་ཁྱེད་སིམ་ལར་ཕེབས་ན་ལམ་བཟོ་སོགས་རྣལ་འབྱོར་ཉམས་ལ་གང་ཤར་ཕེབས་རྒྱུ་རེད་རང་དབང་ཐམས་ཅད་བདེ་བ་རེད། ཁྱེད་རང་གང་དགར་ཕེབས་རྒྱུ་ལེགས་པོ་རེད། ཀུ་ལུའི་ཁུལ་དུ་ཡུལ་ཉེར་བཞིའི་གནས་དང༌། ག་ཞ་དེ་ཡང་བདེ་མཆོག་རྣལ་འབྱོར་དྲིལ་བུ་པས་བྱིན་གྱིས་བརླབས་པ་བདེ་མཆོག་དྲིལ་བུ་རི་དང༌། འཇིག་རྟེན་མགོན་པོའི་གནས་ཡུལ་ཉེར་བཞིའི་གྲས་སུ་ངོས་འཛིན་གནང་ཡོད་སྐད་ལ་ཁྱེད་ཐག་ཉེ་ས་འདིར་ཕེབས་ཟིན་པས་དབྱར་ཐོག་ལམ་བཟོ་དང་སྦྲག་ཀུ་ལུ་ཁུལ་ང་ཚོའི་རྣམ་བཀྲའི་བརྒྱ་ཤོག་ཡོད་པ་དེར་ཡི་གེ་བཏང་ནས་ལམ་བཟོའི་ཁུངས་སུ་ཕེབས་ན་རིན་པོ་ཆེ་ལམ་ལས་མི་དགོས་པར་གནས་སྐོར་ཕེབས་རྒྱུའི་ཐབས་ཤེས་བྱ་ཆོག་གི་རེད་དེ་ནས་སིམ་ལར་ཕེབས་ན་ག་འདྲ་འདུག་ཞུས་པས། དེ་ཁྱོད་ཀྱིས་ལབ་པ་དེ་བདེན་ང་གནས་སྐོར་དང་སྦྲག་དབྱར་ཐོག་ཀུ་ལུ་ཁུལ་དུ་འགྲོ་རྒྱུ་བྱེད་ཆོག་གསུངས་པས་ངས་ཡི་གེ་བཏང་དབྱར་ཐོག་ལམ་བཟོར་ཕེབས་སྐབས་ཞབས་ཞུས་དམིགས་བསལ་དགོས་ལུགས་མངག་གཏམ་བྱས་ཀྱང་འགའ་ཞིག་གིས་མ་གུས་པ་བྱས་ཚུལ་ཐོས་པས་ལམ་ལས་པ་སྟོན་ཀ་མ་ན་ལིར་ཚུར་ཡོང་སྐབས་ང་མ་ན་ལིར་ཕྱིན། རིན་པོ་ཆེ་དང་མཇལ་ནས་ཁྱེད་ག་ཞའི་རྒྱུད་དུ་ཕེབས་སྐབས་ང་ཚོའི་མི་ཁ་ཤས་ཀྱིས་ཐུགས་སུན་བཟོས་པ་ཐོས་པ་ཇི་བྱུང་ཞུས་པས། ཁྱེད་ལ་སུ་ཡིས་ཟེར་གསུངས། ངས་ཐོས་བྱུང་དེ་ལ་ངས་བཤགས་པ་འབུལ་བཅུག་བསམས་ཡོད་སྔོན་དུ་གནས་ཚུལ་དངོས་ཡོད་ཇི་བྱུང་རིན་པོ་ཆེ་ལ་བཀའ་འདྲི་ཞུས་པ་ཡིན་ཞུས་པས། དེ་ཚོ་དཔོན་པོ་ལ་ལབ་ན་རྙོག་དྲ་བཟོ་ཆོ་མེད་ལོ། ང་ལ་བཤགས་པ་མི་དགོས་དེ་སེམས་ལ་ཉར་ན་ཆོས་པ་མ་རེད་ཁྱེད་ཀྱིིས་དེ་ལ་ཐེ་གཏོགས་མི་དགོས་ལོ་གསུངས་པས་ཅི་བྱ་བྲལ། ངས་དོན་གྱི་ཆོས་པ་ངོ་མ་ཞིག་འདུག །ལྟར་སྣང་དུ་གློ་བུར་ཐུགས་གཏུམ་པོའི་བཟོ་འདྲ་ཡོད་པ་རེད་དེ་ཁོང་གཏིང་ནས་རྣལ་འབྱོར་པ་ངོ་མ་རེད་བསམ་པ་བྱུང༌། ངས་དེ་ཡིན་ན་རིན་པོ་ཆེ་དགུན་ཁ་ངའི་སྤུན་གཡུ་རྒོད་བརྒྱ་ཤོག་ལ་ཕེབས་ནས་བཞུགས་རོགས་ཐུགས་རྗེས་གཟིགས་ཞུས་པས་དེར་ཕེབས་པ་རེད།

དེ་རྗེས་སྦིར་རིས་སུ་གཞི་ཆགས་ཐུབ་པ་བྱུང་བས་འགོ་འཛིན་ཁོ་བོ་ཡིན་སྟབས་རིན་པོ་ཆེ་གཞིས་ཆགས་ཁུངས་སུ་བཞུགས་རོགས་ཞུས་པས། ང་ལ་ཁང་པ་ཡོད་ན་འགྲིག་མེད་ན་འགྲིག ང་གར་འགྲོ་གུ་ཡངས་ཆོག་པ་བྱ་རོགས་གསུངས་པས་གཞིས་ཆགས་ཀྱི་ས་ཁང་ཞིང་ཐོབ་ཐང་བོད་མི་སྤྱི་མཚུངས་ཡོད་པ་རེད་ལ་སྤྱི་ཡི་སྒྲིག་ལམ་ལ་དམིགས་བསལ་གུ་ཡངས་ཞུ་ཆོག་ཞུས། ངོས་རང་འགོ་འཛིན་དུས་སྐབས་དེར་བཟོ་གྲྭའི་སྒོ་འབྱེད་ལ་༧གོང་ས་མཆོག་ཆིབས་བསྒྱུར་གནང་གཏན་འཁེལ་བས་བཞུགས་སྒར་ནས་ཕེབས་ཐོན་ཐོག་ཕེབས་ཊོར་ནང་སྡེ་ནང་གཞིས་ཁག་སྒོ་ཆེན་ནས་༧གོང་ས་མཆོག་ཕེབས་ཊོར་ལས་བབས་གནང་ནས་ཞབས་ཐང་ལ་ཕེབས་པར་སྦིར་གཞིས་ཆགས་ཁག་གི་མི་མང་བསྟར་སྒྲིག་བྱས་ནས་ལག་དུ་དར་དང་སྤོས་མེ་ཏོག་ཐོག་སྟེ་ཡོད་པ། ངོས་ནས་༧གོང་ས་ཆེན་པོའི་ཕྱག་སྐྱོར་བཞིན་ལམ་གཞུང་དུ་རིམ་པས་ཕེབས་པར་ཁྱུང་དགའ་རིན་པོ་ཆེ་གྲ་ཆས་ཡང་མ་བཞེས་པར་མི་མང་བསྟར་སྒྲིག་མཉམ་པོར་བཟོ་གྲའི་སྒོ་ཆེན་མ་སླེབས་ཙམ་ཇ་ཚོང་ཁང་མར་ཙམ་དེར་བཞེངས་འདུག །སྐྱབས་མགོན་ཆེན་པོས་མི་མང་ཚོར་བཞད་འཛུམ་གྱིས་ཕེབས་བཞིན་དེར་ཁྱུང་དགའ་ལ་ཅེར་རེ་གཟིགས་མཛད་ནས་ཡར་ཕེབས་ཙམ་མཛད་སླར་ཡང་ཕྱིར་ཕེབས་ནས་ཁྱུང་དགའ་ལ་ཁ་བཏགས་དབུ་ལ་གཡོག་གནང་རྗེས་ཕྱག་རྒྱ་ཅིག་མཛད་ནས་ཡར་ཕེབས་སོང་བ། ང་ཚོ་དེར་ཡོད་མི་མང་ཡོངས་ཀྱིས་མཐོང་བ་རེད། རྒྱལ་བ་རིན་པོ་ཆེ་འདི་མ་འདྲ་བ་ཞིག་འདུག་སྙམ་པ་བྱུང༌། མཛད་སྒོ་གྲུབ་ནས་ཁྱུང་དགའ་རིན་པོ་ཆེ་བཞུགས་སར་ཕྱིན་པས་ཁོང་ནི་རས་གུར་ཐེབས་ཆག་ཞིག་ནང་གཅོད་ཚོགས་གསུངས་བཞིན་བཞུགས་འདུག

 ངས་ཁྱེད་ལ་སྤྱི་ནོར་༧གོང་ས་སྐྱབས་མགོན་ཆེན་པོས་མགུལ་དར་གསོལ་བར་ངས་བཀྲ་ཤིས་བདེ་ལེགས་ཞུ་བར་ཡོང་བ་ཡིན་ཞུས་པར། དེ་ག་རེ་ཡོད་ཁྱེད་ཀྱིས་འུར་རྒྱག་བསམས་པ་རེད། འཇིག་རྟེན་ཆོས་བརྒྱད་རེད་ལོ། དེ་ཚོ་ཆེ་རབས་བཤད་མི་དགོས་ལོ་གསུངས་གི་འདུག མི་སུ་ཡིན་ནའང་དགའ་ཚོར་ཆེན་པོ་ངོམ་ནས་བཤད་རྒྱུ་ཞིག་རེད་དེ་འཇིག་རྟེན་ཆོས་ལ་མི་དགྱེས་པ་ཞིག་འདུག དེར་མ་ཟད་གཞན་ཡིན་ན་ངའི་བུ་ཕྲུག་སློབ་གྲར་ཆུད་ཐབས་རོགས་རམ་ཐོབ་ཐབས་ས་ཞིང་ལེགས་ས་ཐོབ་ཐབས་སོགས་ཟེར་རྒྱུ་ཡིན་པ་དངོས་ཡོད་རེད། ཁོང་ནི་ཟུར་ཙམ་ཡང་མི་གསུངས་པའི་ཐོག་མང་ཆེ་བ་དགུན་ཚེ་མན་ཌའི་ཟམ་ཆེན་ཏིལླིའི་སྒྲུབ་ཕུག་ཆུ་འགྲམ་དུར་ཁྲོད་དེར་བཞུགས་པ་དང༌། འབུམ་དར་ཀུ་ལུ་རྡོ་ཡི་ལིིངྒ་ཡོད་ས་དང༌། ཤིང་གཅིག་དྲུང་དང༌། ལྷ་རྟེན་སོགས་གཉན་ས་ཤ་སྟག་ལ་འཚོ་བ་བྱ་འཚོལ་བྱིའུ་འཚོལ་བྱས་ནས་སྤྱོད་པ་སྐྱོང་བཞིན་བཞུགས་པ་རེད། དེ་ནི་ཇི་སྐད་དུ། བདེ་མཆོག་རྩ་རྒྱུད་ལས། འབབ་ཆུའི་འགྲམ་དང་རྒྱ་མཚོ་དང༌། །རི་བོ་དང་ནི་བཞི་མདོ་དང༌། །ལྟེང་ཀ་ཁྲོན་པ་མཚེའུ་དང༌། །ཁང་སྟོང་དང་ནི་ལམ་སྲང་དག །ཐམས་ཅད་དུ་ནི་མཁའ་འགྲོ་མ། །ཀུན་ཏུ་ཞེན་པ་རབ་བལྟ་གནས། །འཇིགས་པ་ཆེན་པོ་དུརཁྲོད་དུ། །ཞེས་དང༌། རྟགས་གཉིས་ལས། ཤིང་གཅིག་པ་དང་དུར་ཁྲོད་དང༌། །མ་མོའི་ཁྱིམ་དང་མཚན་མོ་དང༌། །ཡང་ན་དབེན་པའི་བས་མཐའ་རུ། །བསྒོམ་པ་བཟང་བ་བརྗོད་པར་བྱ། །ཞེས་གསུངས་པ་བཞིན་དོན་གྱི་རྣལ་འབྱོར་པའི་སྤྱོད་པ་སྐྱོང་བའི་ས་ཡིན་པ་ལས་གཞན་དེ་འདྲ་སྡོད་པ་ལྟ་ཅི་དེ་ཕྱོགས་འགྲོ་མཁན་ཡང་དཀོན་པར་སྣང་ངོ༌། དུས་རྒྱུན་གཞིས་ཆགས་སུ་གཏན་བཅའ་ནས་བཞུགས་པ་ལྕགས་མདུད་རིན་པོ་ཆེ་དང༌། རྒྱ་སྟོན་སྨན་པ་སོགས་གྲ་རྒྱས་པོ་ཡོད་པ་དེ་ལས་ལྷག་པའི་འབུལ་བ་ཞབས་ཏོག་ཡོང་བ་མངོན་སུམ་མཐོང་ཆོས་སུ་ཡོད་ནའང་ཁོང་གི་ཞབས་བརྟན་རིགས་ལ་ངས་མི་ཤེས་ལོ་གསུངས་ནས་རྩ་བ་ནས་མི་གནང༌། ནད་པ་འུ་ཐུག་ལ་གཅོད་དམིགས་ཙམ་ལས་མི་མཛད། ཚེ་འདིའི་ཆེད་དུ་ངོ་སྲུང་རྙེད་འཚོལ་ཚུལ་འཆོས་སོགས་མི་གནང་བ་དེ་གྲུབ་རྟགས་ཆེ་ཤོས་སུ་མཐོང་ངོ༌། སྤྱིར་ཚེ་འདིའི་བྱ་བ་ཐམས་ཅད་དང༌། །དགོས་འཇིག་རྟེན་ཆོས་བརྒྱད་འཁྲུལ་བ་ལ། །ཐུགས་མངོན་ཞེན་གཏིང་ནས་ལོག་པ་དེ། །ཁོང་ངེས་འབྱུང་བསྒོམ་པའི་གྲུབ་རྟགས་ཡིན། །མ་ཉམ་ཐག་སེམས་ཅན་སྙིང་རྗེ་ནས། །དེ་ཐམས་ཅད་སངས་རྒྱས་ཐོབ་འདོད་བློས། །ཟས་ངན་ངོན་ཙམ་གྱིས་ཆོག་ཤེས་ནས། །སྒོམ་སྐྱོ་ངལ་མེད་པར་སྐྱོང་བ་དེ། །ཁོང་བྱང་སེམས་བསྒོམ་པའི་པའི་གྲུབ་རྟགས་ཡིན། །ཆོས་ཐམས་ཅད་སྣང་སྟོང་སྒྱུ་མར་ཤར། །ནང་འཁྲུལ་རྟོག་ཉོན་མོངས་རང་སར་ཞི། །མི་ངོ་སྲུང་ཚུལ་འཆོས་མེད་པ་དེ། །ཁོང་ཕྱག་ཆེན་བསྒོམ་པའི་གྲུབ་རྟགས་ཡིན། །ཕྱི་ཐ་མལ་སྣང་ཞེན་ཀུན་དག་ནས། །དོན་རང་སྣང་ལྷ་ཡི་འཁོར་ལོར་ཤར། །དཔེ་བདེ་སྟོང་རྒྱུན་མི་འཆད་པ་དེ། །ཁོང་ཆོས་དྲུག་བསྒོམ་པའི་གྲུབ་རྟགས་ཡིན། །ཕྱི་སྤྱོད་ལམ་ཁྲོ་བོའི་ཚུལ་བསྟན་གྱིས། །དོན་མདོ་རྒྱུད་མན་ངག་གནད་སྟོན་ནས། །ཐུགས་བརྩེ་བས་རྗེས་སུ་སྐྱོང་བ་དེ། །ཆོས་རྣམས་དག་སྒྲུབ་པའི་གྲུབ་རྟགས་ཡིན། །རྒྱལ་སྲས་བཅས་ཡེ་ཤེས་ཀློང་གཅིག་ཀྱང༌། །རྗེ་གཅིག་བསྡུས་ཞི་བའི་བློ་གྲོས་ལ། །ཡིད་མོས་གུས་རྒྱུན་ཆད་མེད་པ་དེ། །ཐུགས་གཅིག་དུ་འདྲེས་པའི་གྲུབ་རྟགས་ཡིན། །ཆོས་དབྱིངས་ཉིད་བྲལ་བ་གདོད་མའི་གཤིས། །གཞི་རིག་སྟོང་མཐའ་བྲལ་ཕྱག་རྒྱ་ཆེར། །དོན་བཟོ་མེད་རང་བབ་བཞུགས་པ་དེ། །ཁོང་ལྟ་བ་རྟོགས་པའི་གྲུབ་རྟགས་ཡིན། །ཚེ་འདིར་སྣང་འཛིན་ཞེན་གསོག་སྲུང་བྲལ། །ང་བདག་དུ་འཛིན་པའི་རྒྱ་མཚོ་སྐེམ། །གང་ཤར་འཛིན་མེད་སྤྱོད་པ་དེ། །ཁོང་ཕྱག་ཆེན་བསྒོམ་པའི་གྲུབ་རྟགས་ཡིན། །དེ་གྲུབ་རྟགས་ཡིན་པ་ཤེས་པ་དེ། །དུས་དེང་སང་ཉིན་སྐར་བས་ཀྱང་དཀོན། །དེ་ཤེས་པར་གྱིས་ལ་ཐུགས་ཡིད་བསྲེས། །དོན་བསླུ་བ་མེད་དོ་མཆེད་གྲོགས་ཀུན། །ཞེས་བླ་མའི་མཛད་སྤྱོད་ལ་བསམས་ནས་ངལ་གསོ་བའི་ཚིག་བྱུང་རྒྱལ་དུ་སྨྲས་པའོ། །

ཉིན་གཅིག་སྦིར་དུ་འཛི་སྒར་ཐུགས་སྲས་རིན་པོ་ཆེ་ཕེབས་སོང་བ་ནང་དུ་གསོལ་ཇ་ཞུས་ནས་ད་ཆ་འབྲི་གུང་པའི་དོན་གྱི་བསྟན་པ་ཕྱག་ཆེན་ཆོས་དྲུག་ཡོད་པ་རྟོགས་ལྡན་ཁྱུང་དགའ་རིན་པོ་ཆེ་ཙམ་མ་གཏོགས་མི་འདུག །སྤྱིར་ངོས་རང་དཔལ་འབྱོར་གྱི་ཉམས་འཁོས་དམན་ཁར་ད་ཆ་མི་མང་ལས་འགན་ཡོད་གཤིས་འབྲི་གུང་གཅིག་པོ་ལ་དམིགས་བསལ་མ་ཤེས་པའི་སྤྱི་སྙོམ་དགོས་པ་དང༌། སྒྲུབ་གྲྭ་ཞིག་བསམས་ཀྱང་ཐབས་ཤེས་མ་ཐོན་པ་འདི་མུར་ལུས་ཚེ་དོན་གྱི་ཆོས་རྒྱུད་མེད་པ་ཡོང་རྒྱུའི་ཉེན་ཁ་འདུག་དབོན་སྤྲུལ་སྐུ་ན་ཕྲ་གཤིས་དེ་ལ་སློབ་སྟོན་ཞིག་གནང་སྐྱོང་ཞུས་པས། ཁྱེད་རང་ཚོ་ལ་དྭགས་ལ་དགོན་པ་ཡོད་པ་དང་ཆོས་རྗེ་རྟོགས་ལྡན་རིན་པོ་ཆེ་བཞུགས་པས་དེར་ཞུས་ན་ཐབས་ཤེས་ཅི་ལ་མེད་གསུངས་པས་ཁོ་བོས་དེ་རང་རེད་སྔ་མ་ཆོས་རྗེ་རྟོགས་ལྡན་རིན་པོ་ཆེ་ལ་ཁྱུང་དགའ་རིན་པོ་ཆེ་ཡིས་ལྔ་ལྡན་དྷརྨ་ཀིརྟི་ཞལ་ལུང་ཕུལ་སྐབས་དེའི་སྐོར་ཞུས་པས་རིན་པོ་ཆེས་ཞལ་བཞེས་གནང་སོང༌། སྤྱིར་དགོངས་གཞི་ལེགས་པོ་འདུག་ཀྱང་ཕྱག་ལས་མང་སྟབས་དོན་ཐོག་ཏུ་འཁེལ་བ་ཁག་པོ་འདུག་ཞུས་པས། ངས་ཀྱང་ཕྱག་བྲིས་འབུལ་ཆོག་ཁྱོད་རང་ནས་དྲན་སྐུལ་ཞུས་གསུངས་བྱུང༌། དེ་རྗེས་ལ་དྭགས་སུ་རྟོགས་ལྡན་རིན་པོ་ཆེས་སྒྲུབ་གྲྭ་ཚུགས་གནང་ནས་ཁྱུང་དགའ་ལ་དྭགས་སུ་ཕེབས་ཤར་ཆུའི་སྒྲུབ་སྡེ་ཚུགས་པས་དེའི་གྲས་ད་ལྟ་ཞལ་སློབ་བླ་མ་འབྱོར་འཕེལ་རིན་པོ་ཆེ། སྒྲུབ་དཔོན་དགེ་སློང་བསྟན་འཛིན་གཙོས་སྒྲུབ་གྲྭ་ལེགས་པོ་བྱུང༌། དཔེར་ན་སྔར་དཔལ་སྤྲུལ་རིན་པོ་ཆེའི་ཞལ་སློབ་སྔགས་རང་ལས་མཁས་པ་སྨྱོ་ཤུལ་ལུང་རྟོགས་རིན་པོ་ཆེ་ཟེར་བ་དེ་གྲུབ་སྒར་དུ་ལོ་དགུའི་བར་བཞུགས་ནས་ཕེབས་ཁར་བླ་མ་འོད་ཟེར་ལ་ད་རེས་ཁྱེད་ཚོ་རྟོགས་ལྡན་བྱ་སྒོང་འདྲ་བ་འདི་རྣམས་ལ་ཁ་མིག་རེ་བཏོད་ཟིན་ད་འགྲོ་དགོས་གསུངས་པ་ལྟར་ཤར་ཆུའི་སྒྲུབ་གྲྭ་པ་རྣམས་ལ་ཁ་མིག་བཏོད་གནང་ཁ་ཡིས་ཕྱག་ཆེན་ལྔ་ལྡན་གསུངས། མིག་གིས་ནཱ་རོ་ཆོས་དྲུག་ལ་གཟིགས་པ་བྱུང་བ་དེ་ཁྱུང་དགའ་རིན་པོ་ཆེའི་དྲིན་ཡིན་བསམ་དུས་རྒྱུན་པར་སྤྲང་འཁྱམ་བདག་གིས་ནི་ཡང་ཡང་དྲན་ཤོར་བཞིན་འདུག པཎྜིཏ་བུ་ཏི་ཙནྜས། རྒྱལ་བའི་བསྟན་ལ་བདག་ཉིད་ཆེ། །སྐྱེས་བུ་མང་པོ་བྱོན་མོད་ཀྱང༌། །ཞི་བ་ལྷ་ཡི་མཛད་པ་འདྲའི། །ཉམས་དང་དགོངས་པ་ཅན་མི་རྙེད། །ཅེས་གསུངས་པ་ལྟར།

དེང་སང་དུས་སུ་འབྲི་གུང་པར། །

གྲུབ་དབང་མང་པོ་མཆིས་མོད་ཀྱང༌། །

ཁྱུང་དགའ་འདྲ་བའི་བརྟུལ་ཞུགས་དང༌། །

ཉམས་དང་དགོངས་པ་གཞན་རྙེད་དམ། །

ཞེས་ཀྱང་སྨྲས་སོ།།

 ཡང་མཚོ་པདྨར་ཚེས་བཅུའི་དུས་ཁྱུང་དགའ་རིན་པོ་ཆེ་ཕེབས་དབོན་སྤྲུལ་རིན་པོ་ཆེ་ཚོགས་དབུར་བཞུགས་ཡོད་ཁྱུང་དགའ་རིན་པོ་ཆེ་བཞུགས་ཁྲིར་བཞུགས་རོགས་མི་གནང་བར་ངས་དབུ་མཛད་བྱ་གྱི་ཡིན་ལོ་གསུངས་ཡང་ཟབ་འཚོགས་སོང༌། ཁོ་བོས་གྲལ་གཤམ་ནས་ཚོགས་མཇལ་ཞུས་ཇ་རྒྱུག་དང་ཁ་བཏགས་རེ་ཕུལ་སྐབས། ཁྱུང་དགའ་རིན་པོ་ཆེས་འོ་བདག་གི་དལ་འབྱོར་རྟེན་བཟང་འདི། ཞེས་དབུ་བསྐུལ་ནས་རྫོགས་ཆེན་བཞི་ཆོད་རྟ་དབྱངས་གསུངས་བྱུང་བས། ངོས་ནས་རིན་པོ་ཆེའི་མདུན་ཁ་བཏགས་རྟེན་འབུལ་ཞོར་ད་རེས་འབྲི་གུང་གདན་སའི་རྟ་དབྱངས་ངོ་མ་ཐོས་བྱུང་ཞེས་རྩེད་མོ་ཞུས་པས། ཁོང་སྐུ་རླུང་བཞེངས་ནས་ཡ་ཡ་ཁྱོད་གྱོད་ཚིག་ལབ་བྱུང་གསུངས། ངོས་རང་ཅུང་ཟད་བགད་ནས་མར་ཡོང་བ་ཡིན། ཚོགས་གྲལ་ནས་དགོང་མོ་བླ་བྲང་ཇ་ཁང་དུ་ཚང་འཛོམས་ཀྱིས་བག་ཐུག་བཞེས་བཞིན་འདུག དབོན་སྤྲུལ་གཟིམ་ཆུང་དུ་ངོས་རང་བསྡད་ཡོད་པར་ཁྱུང་དགའ་རིན་པོ་ཆེས་ཁྱོད་དང་མཉམ་པོར་ཞལ་ལག་བཞེས་དགོས་གསུངས༌། མར་ཡོང་རོགས་ཟེར་གྲྭ་ཆུང་ཞིག་གཏང་འདུག་པ་དེ་ལྷན་དུ་ཡོང་ཇ་ཁང་དུ་མི་མང་ཚང་མ་ཐུག་པ་འཐུང་བཞིན་པའི་སྐབས་ཁྱུང་དགའ་རིན་པོ་ཆེ་ནས་འོ་ཁག་ཆེན་ཁུར། ངས་ད་ནངས་ཡང་ཟབ་ལ་དབྱངས་བྱས་ནས་མཚོ་པདྨའི་གནས་མཇལ་མཁན་མི་རྣམས་བག་གྲོ་བོ་ཡོང་འགྲོ་བསམ་བྱས་པས། མི་དྲག་འདི་ཚོས་བསྟིང་ཚིག་བཤད་ཀྱི་འདུག །ངས་ཁོང་ལ་ནམ་རྒྱུན་ཁྱེད་རང་རྙིང་མ་ཤུགས་ཆེ་གྲགས་འདུག་ལབ་པ་དེ་སེམས་ལ་ཉར་ནས་དེ་རིང་ང་ལ་གྱོད་ཚིག་ལབ་ཀྱི་འདུག མི་འདི་ཚོ་གཡོ་ཆེན་པོ་རེད་ལོ་གསུངས། བཞུགས་སྡེབས་གཅིག་གནང་སོང་བས་འོག་རླུང་སྒྲ་ལྡིར་རེ་ཤོར་གནང་སོང་བ། ངས་ཐུག་པ་ཁ་ནང་ཡོད་པ་བགད་མོ་ཤོར་བས་ཚུལ་རྡོར་གདོང་དེར་ཐེབས་སོང་ཚང་མ་བགད་རིན་པོ་ཆེ་ཡང་བཞད། ཚུལ་རྡོར་ལག་པའི་ཕོར་པ་སར་ལྷུང་ཚང་མ་བགད་མོ་རི་ལུང་གང་སོང༌། ངས་རིན་པོ་ཆེའི་གསུང་མཇུག་དེ་ལྷག་སོང་ཞུས་པས། ད་བཤད་རྒྱུ་མེད་ལོ་གསུང་བཞད་བཞིན་འདུག །ངས་སྙིང་ནས་རྣལ་འབྱོར་པ་རང་རེད་སྙམ་དད་པ་ལྷག་པར་སོང་དེ་ལ་སོགས་པ་སྐབས་རེ་དགོད་བྲོ་བ་ཡོད། ངོས་ནས་གང་དྲན་མགོ་སྨོས་པ་ཙམ་མ་གཏོགས་རྣམ་ཐར་མི་ཤེས། སྤྱིར་རྣམ་ཐར་ཞེས་པ་ནི། རྣམ་པར་གྲོལ་བ་སྟེ། གང་དད་པ་རྣམ་དག་ལྡན་པས་ངན་འགྲོ་ལས་རྣམ་པར་ཐར་པ་ནི་གང་ཟག་ཐ་མའི་རྣམ་ཐར། གང་ངེས་འབྱུང་རྣམ་དག་ལྡན་པས་འཁོར་བ་ལས་ཐར་བ་ནི་གང་ཟག་འབྲིང་པོའི་རྣམ་ཐར། གང་ལྷག་བསམ་རྣམ་དག་ལྡན་པས་སྲིད་ཞིའི་མཐའ་གཉིས་ལ་མི་གནས་པར་རྣམ་གྲོལ་ཐར་པའི་གོ་འཕང་ཐོབ་པ་ནི་གང་ཟག་རབ་ཀྱི་རྣམ་ཐར་སྟེ། དེ་དག་མཐོང་བ་དང་ཐོས་པའི་རྒྱུད་ལ་དད་པ་རྣམ་གསུམ་གང་རུང་བསྐྱེད་ཅིང་རིགས་ཀྱི་ནུས་པ་སད། ཐར་པའི་ས་བོན་འཇོག་བྱེད་ཀྱི་རྒྱུར་འགྱུར་བ་ཡིན། རྒྱལ་བ་ལྔ་པ་ཆེན་པོས། ཆོས་བརྒྱད་དཀར་ནག་ཁྲ་གསུམ་གདོན་ཆེན་པོ། །སྙིང་ལ་ཞུགས་པས་སྡུག་བསྔལ་བདེ་བ་རུ། །བཟུང་ནས་གཏན་གྱི་འདུན་མ་རླུང་ལ་བསྐུར། ཞེས་གསུངས་པས། རང་གི་འདོད་ཕྱོགས་རྙེད་པ་དང༌། བདེ་བ་དང༌། སྙན་པ་དང༌། བསྟོད་པ་བཞི་པོ་སྒྲུབ་ཕྱིར་དང༌། རང་གི་མི་འདོད་པའི་ཕྱོགས་མ་རྙེད་པ་དང༌། མི་བདེ་བ་དང༌། མི་སྙན་པ་དང༌། སྨད་པ་བཞི་བོ་སྤོང་ཕྱིར། ཆོས་འཆད་དབང་སྐུར་ལྷ་སྒོམ་སྔགས་བཟླ་མཆོད་སྦྱིན་གཏོང་བ་སོགས་ལ་ཆོས་བརྒྱད་དཀར་པོ་ཟེར། ཡང་རང་གི་འདོད་ཕྱོགས་རྙེད་བདེ་གྲགས་བསྟོད་བཞི་སྒྲུབ་ཆེད་དང་ལྡོག་ཕྱོགས་བཞི་སྟེ་འཇིག་རྟེན་ཆོས་བརྒྱད་ཆེད་དགྲ་འདུལ་གཉེན་སྐྱོང་སྲོག་གཅོད་བཤུ་གཞོག་གཏམ་འདོན་ཤགས་རྒྱག་དཔའ་ཕོ་སྒོ་ཐོབ་དབང་ཐང་སོགས་ལ་ཆོས་བརྒྱད་ནག་པོ་ཟེར། ཡང་རྙེད་བདེ་གྲགས་སྟོད་བཞི་དང། དེའི་ལྡོག་ཕྱོགས་བཞིའི་ཆེད་དུ་ཆོས་འབྲི་ལྷ་ཁང་བཞེངས། མོ་རྩིས་གཏོར་མདོས་ཚོང་ཁེ་ཞིང་ལས་འཚོ་སྐྱོང་སོགས་དགེ་སྡིག་འདྲེས་མ་བྱས་ན་ཆོས་བརྒྱད་ཁྲ་བོ་ཟེར་བས་རྗེ་འཇིག་རྟེན་གསུམ་མགོན་གྱིས། ཀ་ཅིས་ཀྱང་མི་རྟག་འཆི་བ་ལ། །ཆོས་འཇིག་རྟེན་གྱི་བྱ་བཞག་ཡང་རྫུན་པོར་གདའ། །ཆོས་བརྒྱད་འཇའ་ཚོན་གྱི་རི་མོ་ལ། །ཀ་བློ་གཏད་ཅིག་འདུག་གམ་མི་འདུག་སོམ། གསུངས་པ་ལྟར་དེ་ལྟ་བུའི་འཇིག་རྟེན་ཆོས་བརྒྱད་བྲལ་བའི་རྣལ་འབྱོར་པ་ཆེན་པོ་ཁོང་ཡིན་པ་ང་ཚོས་མཐོང་ཆོས་སུ་ཡོད།

དེ་ནས་རིམ་པས་བླ་མ་གཡུ་རུ་ལ་སྒྲུབ་པའི་རྒྱལ་མཚན་བཙུགས་ཏེ་འབྲི་གུང་སྐྱབས་མགོན་ཀུན་བཟང་ཕྲིན་ལས་ལྷུན་འགྲུབ་མཆོག་གིས་གཙོས་སློབ་ཚོགས་ལ་ཕྱག་རྒྱ་ཆེན་པོ་ལྔ་ལྡན་དང༌། ཟབ་ལམ་ནཱ་རོ་ཆོས་དྲུག་གཙོ་བོར་གྱུར་པའི་ཆོས་ཀྱི་འཁོར་ལོ་ཆེན་པོ་བསྐོར། ངན་སོང་སྦྱོང་བའི་རྒྱུད་ཀུན་རིགས་རྣམ་པར་སྣང་མཛད་ཀྱི་དབང་ལུང་ཕྱག་ལེན་ཕྱག་རྒྱ་དང་བཅས་སྔ་ན་མ་གྲགས་པ་ལ་དྭགས་སུ་དར་སྤེལ་མཛད། བཞུགས་སྒར་དྷ་རམ་ས་ལར་༧སྤྱི་ནོར་རྒྱལ་བ་རིན་པོ་ཆེ་མཇལ་བཅར་སྐབས་ཉམས་ལེན་རྫོགས་རིམ་སྐོར་ལ་བཀའ་འདྲི་གནང་བ་ལ་ཞུ་ལན་གནད་དུ་འཁེལ་བ་ཕུལ་བས་དགྱེས་ཉམས་བཅས་ཁྱེད་སྐུ་ཚེ་བརྟན་པའི་ཚེ་སྒྲུབ་ཞིག་སྐུ་མཚམས་བཞུགས་མཛོད་ཅེས་ཡང་ཡང་ཕེབས་པའོ།།

 ཤར་ཕྱོགས་མངོན་དགའི་ཞིང་གི་མགོན་པོ་དེ། །

ལྷོ་ཕྱོགས་དཔལ་གྱི་རི་ལ་ཀླུ་སྒྲུབ་ཉིད། །

བསམ་བཞིན་མདོ་ཁམས་སྐྱུ་རའི་རིགས་ཀྱི་གར། །

འཇིག་རྟེན་གསུམ་མགོན་གདམས་པའི་བཅུད་འཛིན་པ། །

རྒྱལ་བསྟན་སྤྱི་བྱེ་རྒུད་པའི་དུས་འདི་རུ། །

རྒྱལ་བའི་ཕྲིན་ལས་བསམ་བཞིན་བྱོན་པ་ཡི། །

རྒྱལ་བ་ཁྱོད་ཉིད་སྙིགས་དུས་གདུལ་བྱའི་ངོར། །

རྒྱལ་ཀུན་འདུས་ཞལ་དྲིན་ཆེན་ཁྱོད་མིན་སུ། །

ཞེས་ཀྱང་སྨྲས་སོ།།

 ༑ གསུམ་པ། ཐ་མར་དགེ་བ་དཔལ་ལྡན་བླ་མ་ཞི་བ་མྱང་འདས་ཀྱི་མཛད་པ་ནི།

གསུམ་པ་སྐུ་ཚེའི་སྨད་ཀྱི་སྐོར་ལ་ཡང་རྒྱལ་བ་འཇིག་རྟེན་གསུམ་མགོན་གྱིས། དེང་སང་སྙིགས་མའི་དུས་ལ་བབས། །རྩོད་པ་བདོ་བའི་དུས་ཚོད་འདིར། །རྫས་དང་ཡོ་བྱད་ཕལ་ཆེར་རྣམས། །བསོད་ནམས་ཚོགས་སུ་འགྲོ་བ་ཉུལ། །ཞེས་གསུངས་པས་ན་ཡོ་བྱད་གསོག་འཇོག་དགོས་པ་མེད་གསུངས་ནས་གསོག་འཇོག་མི་གནང༌། འཇིག་རྟེན་གསུམ་མགོན་གྱིས་སུ་ཡི་ཆོས་ལ་མི་སྨད། གང་ལའང་མ་སྨད་པས་ཆོས་ལ་བརྟེན་པའི་གཡང་ས་མེད། སུའི་རྗེས་སུ་མི་འབྲང༌། གང་གི་རྗེས་སུའང་མ་འབྲངས་པས་ལོག་པར་ཞུགས་པའི་ཉེས་པ་མི་འབྱུང༌། སངས་རྒྱས་ཀྱི་ཆོས་གང་གསུངས་རྗེས་སུ་འབྲང༌། གཅིག་ཀྱང་བཞག་ཏུ་མེད་པར་མི་འགལ་བར་ཉམས་སུ་མྱོང་ན་ཕ་ཆོས་ཡིན། ནང་འགལ་དུ་སྤོང་ལེན་གཉིས་སུ་སོང་ན་བོད་རྒད་སྤྱི་པའི་ཆོས་ཡིན་གསུངས་ཡོད། ཡང་རྒྱལ་བ་རྟེན་ནེའི་བཞེད་པའི་རྣལ་འབྱོར་པའི་རང་སའི་ཆོས་ནི། གསོལ་བ་ལྷ་ལ་མི་འདེབས། །དངོས་གྲུབ་འདྲེ་ནས་མི་ལེན། སྣ་ཐག་མི་ལ་མི་གཏོད། ཕོ་སྒོ་ཚེ་འདིར་མི་འབྱིན། ངོ་ངན་རྒྱལ་མཚན་གྱི་རྩེ་ལ་མི་འཕྱར། གསང་བ་མཆུ་སྒོར་མི་འདོན་པ་དྲུག་དང༌། ཕ་དམ་པས། ལྟ་བ་ལུང་རིགས་དང་འབྲེལ་བར་གྱིས། སྒོམ་པ་ཉམས་མྱོང་དང་འབྲེལ་བར་གྱིས། སྤྱོད་པ་དུས་ཚོད་དང་༴ འབྲས་བུ་ཆོས་སྐུ་དང་༴ དབང་གདམ་ངག་དང་འབྲེལ༴ སྒྲུབ་པ་བརྩོན་འགྲུས་དང་འབྲེལ༴ གུས་པ་ངེས་ཤེས་དང་འབྲེལ༴ དད་པ་སྙིང་རུས་དང་༴ རི་ཁྲོད་སྡུག་སྲན་དང་འབྲེལ༴ ཐབས་དང་ཤེས་རབ་དང་འབྲེལ་བར་གྱིས། ཡ་འགལ་ན་དོན་མི་འགྲུབ་པར་གསུངས་གདའ་སོགས་དང༌། ཡང་རྒྱལ་བ་འཇིག་རྟེན་གསུམ་མགོན་གྱི་ཆོས་ཀྱི་འདུན་མ་ཐུགས་ཀྱི་དཔལ་བེའུ་ལས་ཉེ་གནས་ཆོས་མེད་བརྐྱང་ན་ཡ་བོར་འཆོལ་ལ་འཆོར། ཕྲ་མ་སྨྲ་མཁས་དགའ་ན་འཁོར་རྣམས་མཐུན་མི་འགྱུར། གནམ་ས་རྗེས་ཀྱི་བསྐང་ནས་གཞོན་པའི་སོ་ནམ་འཆོར། ནོར་གྱི་གསོག་སྲུང་དགའ་ན་རང་གཞན་ཐམས་ཅད་ཕུང༌། ཞེས་གསུངས་ཡོད་ཅེས་ཞལ་གྱི་གདམས་པ་མ་ལུས་པ་བསྩལ། ༡༩༧༩་ས་ལུག་ལོར་རྒྱལ་དབང་སྐྱོབ་པས་འབྲི་གདན་ཕྱག་བཏབ་ནས་ལོ་བརྒྱད་བརྒྱ་ལོན་པའི་དུས་དྲན་ལ༧འབྲི་གུང་༧སྐྱབས་མགོན་ཀུན་བཟང་ཕྲིན་ལས་ལྷུན་གྲུབ་མཆོག་དང་ལྷན་དུ་བཞུགས། དགུན་གྱི་ཚེ་མཚོ་པདྨ་དང༌། སྦིར་དུ་འཁྱུག་ཙམ་ཕེབས་ཉིན་གཅིག་སྨུག་གཙུག་ཟེར་བའི་སྐྱེ་བོ་ཆོས་ལ་དད་པ་ཞིག་ཡོད་པ་དེའི་མཉམ་དུ་སྦེ་ཇིའི་ནཱ་ཐ་ཞེས་རྒྱ་གར་ཁྲོམ་ས་ཆུང་ངུ་ཞིག་ཡོད་པ་དེར་ཕེབས་ལམ་ནས་རླངས་འ་ཁོར་བརྡབ་སྐྱོན་ཤོར་འདུག་པ་སྐུའི་རྩིབ་མ་ལ་བརྡབ་སྐྱོན་ཅུང་ཟད་བྱུང་བ་ལས་གཞན་སྐྱོན་མེད་པར་ཡར་ཕེབས་འདུག སྨུག་གཙུག་གིས་ཁྱུང་དགའ་རིན་པོ་ཆེའི་ཐུགས་རྗེས་དེ་རིང་རླངས་འཁོར་སྦ་སའི་ནང་གི་མི་ལ་སྐྱོན་བྱུང་མ་སོང་མ་གཏོགས་གཞན་ཆེན་པོ་བརྡབ་སོང་ཟེར་ཧ་ལས་འདུག ཁོ་ཡིས་རིན་པོ་ཆེ་སྐུ་ན་མཐོ་བས་ད་ག་རེ་བྱུང་ཡོད་བསམ་ཕར་བལྟས་པས་རིན་པོ་ཆེས་བཞད་ནས། ཁོ་རེ་ཁྱད་མཚར་པོ་མི་ཟེར་བ་དེ་མི་རྟག་པ་རེད། ང་ལ་རྒྱལ་བ་རིན་པོ་ཆེས་ཁྱོད་ཚེ་སྒྲུབ་གྱིས་ཡང་ཡང་བཀའ་ཕེབས་སོང་ང་སྡོད་རྒྱུ་མ་བྱུང་བ་རེད་འདི་འདྲ་ཡོང་བ་ལ་དགོངས་པ་འདྲ། དེ་རིང་ང་གཉིས་ཉེན་ཁ་ཆེན་པོ་བྱུང་སོང་བ་གསུང་གི་འདུག རིན་པོ་་ཆེ་ག་འདྲ་འདུག་ཞུས་པས་ཅི་ཡང་མི་ལྟོ་འདུག་གསུང་སྟེ་ཡར་ཕེབས་གྲུབ་ནས་རྩིབ་མ་ལ་སྐྱོན་ཡོད་པ་ཤེས་རྟོགས་བྱུང་འདུག དེས་སྐུ་འཁྲུག་ཐེབས་པའི་སྐྱོན་ཡིན་ནམ་གང་ལྟར་དབྱར་ལ་དྭགས་སུ་ཕེབས་པ་དང་སྐུ་གཟུགས་སྔར་ལས་ཅུང་ཟད་རྒུད་པའི་རྣམ་པ་ཡོད་ཚོད། སྤྱིར་གསང་སྔགས་ཀྱི་རྣལ་འབྱོར་པ་རྟོགས་པ་ཅན་གྱི་སྤྱོད་ལམ་འདྲ་མིན་ལ། ལེགས་ཉེས་མི་ཤེས་པའི་མིས་དག་སྣང་སྦྱང་དགོས། འཕགས་པ་ཡོན་ཏན་བཀོད་པའི་མདོ་ལས། བདུད་ཀྱི་ལས་བཞི་སྟེ། བླ་མ་ལ་མ་གུས་པ་དང༌། ཆོས་ཡིད་ལ་མི་བྱེད་པ། ཁེངས་པའི་ཚིག་སྨྲ་བ། ཚེ་འདི་ལ་སེམས་པའོ། ཞེས་དང༌། མཁའ་འགྲོ་མ་གསང་བའི་རྒྱུད་ལས་བླ་མ་སངས་རྒྱས་རང་བཞིན་ལ། ལྐོག་ན་འཆལ་གཏམ་ཆེར་སྨྲ་བ། བདུད་འཇོམས་སུ་འཇོམས་མགུལ་པ་འགག ཅེས་དང༌། དུ་མ་འདུས་པའི་མདོ་ལས། སློབ་དཔོན་སྐྱོན་ལ་གང་སེམས་པ། དགེ་བསག་དོན་མེད་ལྷ་སྤངས་པས། ལྷ་ཀླུ་གདུག་པ་ལ་སོགས་ཀྱིས། །མྱུར་དུ་སྲོག་གཅོད་དམྱལ་བར་གཏོང༌། ཞེས་སོགས་མང་བས། བཅོམ་ལྡན་འདས་ཀྱིས་གང་ཟག་གི་ཚོད་གང་ཟག་གིས་བཟུང་བར་མི་ནུས་པར་གསུངས་པས་ན་རྒྱུད་ཚོད་ཤེས་པ་ཤིན་ཏུ་དཀའ་བས། དག་སྣང་སྦྱང་མ་ཐུབ་ནའང་ཁ་གཏོང་མི་ཉན་པ་བཏང་སྙོམས་སུ་འཇོག་དགོས་པ་གལ་ཆེ་སྟེ། བུ་སྟོན་ཀུན་མཁྱེན་གྱིས། མ་རིག་པ་ཡི་གཟུགས་ལ་མ་རིག་ན། །ཐེ་ཚོམ་ཟ་བའི་ཆོས་ལ་སྨོས་ཅི་དགོས། །དེ་བས་བཏང་སྙོམས་ངང་ལ་བཞག་ན་ལེགས། །གསུངས་པ་བཞིན་གོ་བར་བྱ་བ་གལ་ཆེ་བར་སྣང་ངོ༌། དེ་ནས་ལ་དྭགས་བླ་མ་གཡུ་རུ་ཞེས་དགྲ་བཅོམ་པ་བལ་བུ་གོང་པ་དང༌། པཎ་ཆེན་ནཱ་རོ་པ། ལོ་ཆེན་རིན་ཆེན་བཟང་པོ། སྤྱན་སྔ་འབྲི་གུང་གླིང་པ་སོགས་དམ་པ་དུ་མས་ཞབས་ཀྱིས་བཅག །སྒྲུབ་པ་མཛད། ལྷ་ཁང་བཞེངས། བྱིན་གྱིས་བརླབས་པའི་གནས་དེར་སྒྲུབ་ཁང་ཆུང་ངུ་ཞིག་གི་ནང་དུ་བཞུགས་བཞིན་པ་དང༌། སྐྱབས་མགོན་ཕྲིན་ལས་ལྷུན་འགྲུབ་མཆོག་གཡུ་རུའི་དགོན་པར་སྐུ་མཚམས་སུ་བཞུགས་བཞིན་པའི་སྐབས་ཁྱུང་དགའ་རིན་པོ་ཆེ་སྐུ་ཅུང་ཟད་བསྙུན་པའི་ཚུལ་བསྟན་འདུག་པ། དཔེར་ན་མཉམ་མེད་དྭགས་པོ་ཅུང་ཟད་བསྙུན་པའི་ཚུལ་བསྟན་ཏེ། བསྙུན་ཟུག་ནི་མེད་གསོལ་ཟས་ཆེར་མི་གསོལ། སྐུ་ཤེད་ཅུང་ཟད་ཆུང་བར་གྱུར་པ་ལ་བསྒོམ་པ་ལེགས་མཛེས་ཀྱིས་སྐུ་ཁམས་བདེ་འམ་མི་བདེ་དྲིས་པར། མགུར་གསུངས་པར། བླ་མ་དམ་པའི་མཚན་ཐོས་ནས། །ཚེ་འདི་བློ་ཡིས་བཏང་ནས་ཀྱང༌། །འཇིག་རྟེན་ཆོས་བརྒྱད་ཡལ་བར་དོར། །ཆགས་ཞེན་མེད་པའི་རྣལ་འབྱོར་བདེ། །སོགས་གསུངས་ནས་སྐུ་ཁམས་བདེ་ཚུལ་བསྟན་དེའི་ཚེ་སློབ་དཔོན་སྒོམ་པས། ཕྱི་རབས་ཀྱི་ཆེད་དུ་ཞལ་ཆེམས་གདམ་པ་ཞུས་པས། ང་སྲིད་པ་ཐ་མའི་བྱང་ཆུབ་སེམས་དཔའ་ཡིན་པས་ང་ལ་འབྲེལ་བ་ཡོད་པ་ཚོ་འཚེངས་པ་ཡིན་སོགས་ཀྱི་མཐར་མགུར་གསུངས་པར། ཆོས་སྐུ་རྣམ་པར་དག་པ་ལ། །དེ་ལ་འཆི་རྒྱུ་ག་ལ་ཡོད། །འཇའ་ཚོན་རི་མོ་ཡལ་བ་ལ། །དེ་ལ་འཆི༴ སོགས་དང༌། སྡུག་བསྔལ་མྱ་ངན་མ་བྱེད་པར། །ནང་དུ་རང་གི་སེམས་ལ་ལྟོས། །བཅོས་མིན་ངོ་བོ་མཐོང་བ་ན། །ང་དང་འབྲལ་བ་མེད་པ་ཡིན། །ནཱ་རོ་ཆོས་དྲུག་བསྒོམ་པ་ན། །ང་དང་༴ རང་སེམས་བླ་མར་ཤར་བ་ན། །ང་དང་འབྲལ་བ་མེད་པ་ཡིན་སོགས་གསུངས། །ལར་ནས་བླ་མ་སྣང་བ་རྨི་ལམ་ཙམ་ནུབ་ཀྱང༌། ཐུགས་རྗེ་དང་བྱིན་རླབས་ཆུང་དུ་མི་འགྲོ་ཞིང་སྡུག་བསྔལ་ལ་སྐྱོབ་ཅིང་འཁོར་བར་མི་གཏོང་བ་ང་རང་ཤེས་མོས་གུས་དང་གདུང་བ་མི་བརྗེད་པར་གསོལ་བ་འདེབས་པར་ཞུ། དེ་བས་བུ་དང་སློབ་མ་རྣམས། །ཕྱི་རུ་མྱ་ངན་མ་བྱེད་པར། །ནང་དུ་རང་གི་སེམས་ལ་ལྟོས། །བདག་གི་འགྲོ་བ་སེམས་ཅན་ཀུན། །དག་པ་མངོན་དགའི་ཞིང་ཁམས་སུ། །ཡང་དག་དེ་རུ་འཁྲིད་པར་ཤོག །ཅེས་སོགས་གསུངས། སྐུ་ཤེད་ཅུང་ཆུང་དུ་སོང་བས་སློབ་དཔོན་སྒོམ་ཚུལ་དང༌། ཤྭ་སྒོམ་འཕགས་པ་གཉིས་ཀྱིས་ཞལ་སྐྱེམས་སམ། སྐུ་ཁམས་བདེ་འམ་དྲིས་པས་ཅུང་ཟད་མ་བདེ་གསུངས། སློབ་དཔོན་སྒོམ་པས་ཆུ་སྐོལ་ནས་ཅོང་ཞི་ཞིབ་མོ་བཏབ་པ་འདྲེན་པར་བརྩམས། ཤྭ་སྒོམ་གྱིས་ཞེ་ས་ཕུལ་ནས་ཇི་ལྟར་བསྙུན་འདྲི་དགོས་སྙམ་ཙ་ན། སྐུ་དྲང་པོར་བསྲང༌། སྤྱན་ནམ་མཁར་ཧྲིག་མཛད་དེ་རྣམ་རྟོག་མི་མངའ་ཅི་ཡང་ས་ལེ་མཁྱེན། དེ་ཁྱོད་ཀྱིས་གོ་འམ་ཞེས་གསུངས་ཤིང་། སྐྱེ་མེད་སྤྲོས་མཐའ་བྲལ་བའི་ངང་ལ་སྙོམས་པར་བཞུགས་སོ།།

 དེ་ལྟར་དུ་ཆོས་བརྒྱད་སྤང་པའི་དྲང་སྲོང་རྣལ་འབྱོར་པ་ཁྱུང་དགའ་ཡང་སྐུ་ཤེད་ཆུང་དུ་སོང་གསོལ་བ་ལ་ཞལ་སྐྱུག་གནང་བཞིན་པ་ལ་བླ་མ་བསོད་ནམས་འབྱོར་འཕེལ་ནས་གསོལ་སྨན་འབུལ་རྒྱུ་སོགས་འབུལ་བཞིན་ཡོད་འདུག དེ་ཡང་བདག་ཅག་གི་སྟོན་པ་དགུང་ལོ་གྱ་གཅིག་ལྕགས་འབྲུག་ནག་ཟླའི་བཅོ་ལྔ་ལ་དུས་འཁོར་གསུངས་དེ་ནས་ཟླ་གཅིག་ཏུ་ཉེ་བ་ན་གྲོང་ཁྱེར་ཙྭ་ཅན་གྱི་ཤིང་སྰ་ལ་ཟུང་གི་ཚལ་དུ་མྱ་ངན་འདའ་བའི་ཚུལ་བསྟན་ནས་ཀུན་དགའ་བོ་ལ་ངའི་སྐུ་ལ་ལྟོས་ཤིག ང་མྱ་ངན་ལས་འདའ་འོ། སངས་རྒྱས་མཐོང་བ་ནི་རྙེད་པར་དཀའོ་ཞེས་གསུངས་ནས་གཞོག་གཡས་པ་ས་ལ་ཕབ་ནས་སེང་གེ་ཉལ་སྟབས་ཀྱིས་ཡོངས་སུ་མྱ་ངན་ལས་འདས་པ་དང༌། འབྲི་གུང་གདན་རབས་བཞི་པ་སྤྱན་སྔ་གྲགས་པ་འབྱུང་གནས་དགུང་གྲངས་གྱ་གཅིག་ཤིང་ཡོས་ཟླ་བ་བཅུ་གཅིག་པའི་ཚེས་བཅོ་བརྒྱད་ལ་ཞི་བར་གཤེགས་པ་ལྟར། ཁྱུང་དགའ་རིན་པོ་ཆེ་ཡང་རབ་བྱུང་བཅུ་དྲུག་པའི་ལྕགས་སྤྲེལ་ཟླ་བ་བཅུ་གཅིག་པའི་གནམ་གང་ལ་སྐུ་ཤེད་ཅུད་ཟད་ཉམས་པའི་ཚུལ་གྱིས་ཞལ་སྐྱུག་གནང་འདུག་པ་ལ་བླ་མ་བསོད་ནམས་འབྱོར་འཕེལ་གྱིས་སྣོད་གཟེད་གནང་རྩིས་ལ་ཁྱུང་དགའ་རིན་པོ་ཆེས་ངའི་གཞོག་གཡས་པ་དེ་སར་ཉལ་དགོས་པས་ཁྱོད་ཀྱིས་སྐྱོར་དང་གསུངས་པས་དེ་བཞིན་ཞུས། དེ་ནས་སྐྱབས་མགོན་ཞི་བའི་བློ་གྲོས་སྐུ་པར་མདུན་མཆོད་པ་གཤོམ་དང་གསུངས་པས་དེ་བཞིན་སྣ་བདུན་གཤམ་མཆོད་མེའི་ཞལ་ཁ་ཕྱེས་གནང་འདུག །དེ་ནི་ཡབ་རྗེ་འཇིགས་མེད་གླིང་པ་གཤེགས་ཁར་མཆོད་པ་ཤོམས་ཤིག་ཅེས་བཀའ་བསྩལ་ནས་གདོད་མའི་གཞི་དབྱིངས་སུ་གཤེགས་པ་ལྟར་བླ་མ་རྒྱལ་ཀུན་འདུས་གཟུགས་ལས་དབང་བཞི་བླངས་ནས་ཐུགས་ཡིད་གཅིག་འདྲེས་ཀྱི་འཆི་བ་ཆོས་སྐུར་སྐྱབས་མགོན་ཞི་བའི་བློ་གྲོས་ཀྱི་ཐུགས་ཆོས་ཉིད་དང་དབྱེར་མེད་ཡིན་པའི་བརྡ་ཆོས་བསྟན། དེ་ནས་སེངྒེ་ཉལ་སྟབས་ཀྱིས་གཟིམ་ནས་བླ་མ་བསོད་ནམས་འབྱོར་འཕེལ་ལ་ད་ལག་པ་གཏད་ཤོག་གསུངས། ཕྱག་གཡོན་པ་བརྐྱངས་ནས་དེང་སང་མི་སོ་སོར་ཁ་གྱེས་སྐབས་ལག་པ་བཏང་ནས་འགྲོ་བ་དེ་ལྟར་བླ་མ་འབྱོར་འཕེལ་ཕྱག་བཅང་སྟེ་འོ་ད་ཁྱོད་ཀྱིས་བླ་མ་རྒྱང་འབོད་གྱིས་གསུངས་པ་དང༌། བླ་མ་འབྱོར་འཕེལ་ལགས་སེམས་སྐྱོ་དྲག་མིད་པ་བརྣངས་ནས་དཔལ་ལྡན་བླ་མ་སྐུ་བཞི་དབང་ཕྱུག་ཐོན་ཐུབ་ལ་མ་ཐུབ་བྱུང་སྐབས་སུ་སྐད་ཆེ་རུ་ཐོང་གསུངས་བའི་བརྡར་ཕྱག་དམ་ཙམ་རེ་བཟུང་རྗེས་སུ་ཕྱག་བཏང་ནས་ཞལ་རས་ལ་བྱུག་ཙམ་མཛད་དེ་ཕྱག་ནར་གྱིས་སྐུ་ལུས་རྒྱུད་དུ་བརྐྱང་བ་དང་ཆབས་གཅིག་སྤྱན་ལྟ་སྟངས་གཡོ་མེད་ངང་དགོངས་པ་ཆོས་ཉིད་འོད་གསལ་ཁྱབ་གདལ་དུ་སངས་རྒྱས་མྱ་ངན་ལས་འདའ་བའི་ཚུལ་བསྟན་པ་ཇི་ལྟ་བ་བཞིན་དུ་ཟག་མེད་ཆོས་ཀྱི་དབྱིངས་སུ་སྙོམས་པར་ཞུགས་སོ། དེའི་ཚེ་དུས་རྒྱུན་གནམ་གཤིས་ཤིན་ཏུ་འཐིབ་ཀྱང་ནམ་མཁའ་སྔོ་སངས་གཡའ་དྭངས་པར་རླུང་སེར་བུ་ཙམ་མེད་པར་སོང་བ་ནི་ཡབ་རྗེ་ཀུན་མཁྱེན་འཇིགས་མེད་གླིང་པ་གཤེགས་སྐབས་དྲི་ཞིམ་པོ་ཁྱབ་ཅིང་ཆོས་སྐུ་མངོན་དུ་མཛད་པའི་རྟགས་སུ་རླུང་སིལ་བུ་ཙམ་ལྡང་བ་མེད་པ་ནམ་མཁའ་དྭངས་པར་གྱུར་པ་དང༌། རྗེས་སུ་མཐུན་པར་བྱུང་བ་འདི་སྐུ་གདུང་འབར་བའི་རྒྱུད་ལས། ནམ་མཁའ་གཡའ་དག་འབྱུང་བ་ནི༔ ཤིན་ཏུ་བཟང་སྟེ་ཀ་དག་གོ༔ ཞེས་གསུངས་པས་རྒྱུད་ལུང་དང་མཐུན་པའི་སྐྱེ་མེད་ཀ་དག་ཆོས་སྐུ་མངོན་དུ་མཛད་དོ། །

ཀྱེ་མ། མ་རིག་མུན་པ་སེལ་བ་ཡི། །

ཡེ་ཤེས་སྒྲོན་མེ་གཞན་འདུག་གམ། །

བླ་མ་སྐྱེ་མེད་ཆོས་ཀྱི་སྐུ། །

ཞི་བའི་བློ་གྲོས་ཐུགས་དབྱིངས་འདྲེས། །

རྗེས་འཇུག་གསོལ་བ་འདེབས་པ་ཀུན། །

གཟུགས་ཅན་ཉིད་དུ་མི་བཟུང་བ། །

ཆོས་སྐུར་ལྟ་བའི་མོས་གུས་མཛོད། །

ཐུགས་རྒྱུད་བྱིན་རླབས་འཕོ་བར་ངེས། །

ཞེས་ཀྱང་སྨྲས་སོ།

དེ་ནས་ཞལ་དཀྱིལ་བཀྲག་མདངས་དང་ལྡན་ཞིང་བཞུགས་པས་སྐུ་གདུང་མ་བསྒུལ་རང་མལ་ཞག་ཤས་བཞག་པ་དང༌། བླ་མ་བསོད་ནམས་འབྱོར་འཕེལ་གྱིས་སྐུ་གདུང་བཞུ་བའི་སྟ་གོན་གནང་དཔལ་འཁོར་ལོ་སྡོམ་པའི་སྒོ་ནས་སྐུ་གདུང་བཞུ་སྦྱང་སྐྱབས་མགོན་རིན་པོ་ཆེ་མཆོག་དང༌། འགན་ཁུར་ལྟེ་བ་ཞལ་སློབ་དད་དམ་འགྱུར་མེད་བླ་མ་འབྱོར་འཕེལ་གྱིས་གནང་བ་སྐུ་གདུང་བཞུ་སྦྱང་སྐབས་སུ་གདུང་ཆས་ལོངས་སྐུའི་ཆས་གསོལ་སོགས་བྱ་སྐབས་ལ་དྭགས་གནམ་གཤིས་གྲངས་ངར་ཆེན་པོ་དེ་འདྲའི་སྐབས་སུ་སྐུ་ལུས་འཁྱག་པས་མ་གོས་པར་ཡོད་འདུག་པ་ནི་ཤིནཏུ་ངོ་མཚར་དུ་གྱུར། དེའི་ཕྱི་ལོ་དབྱར་ཐོག་ཁོ་བོ་ལ་དྭགས་སུ་སོང་བས་བླ་མ་གཡུ་རུའི་ཆུ་འདྲེན་ལྕགས་སྦུག་ས་འོག་ཏུ་ཡོད་པ་ཡང་ཚལ་པར་གས་གཏོར་བྱུང་ནས་ས་བརྐོ་བཞིན་འདུག་པ་མཐོང་སྐབས་ཁྱུང་དགའ་རིན་པོ་ཆེའི་སྐུ་གདུང་ལ་འཁྱག་པས་ཏིལ་འབྲུ་ཙམ་མ་གོས་པ་ངོ་མཚར་ཤིན་ཏུ་ཆེ་སྙམ་པ་བྱུང༌། ད་ལྟའང་ང་རང་གི་བསམ་པ་ལ་དེ་ལས་ངོ་མཚར་ཆེ་བ་བསོད་ནམས་ཅན་སྐལ་བ་ལྡན་པ་ནི་བླ་མ་བསོད་ནམས་འབྱོར་འཕེལ་རེད་འདུག་སྙམ། བླ་མ་ལ་དམ་ཚིག་གཙང་སང་ངེ་འདའ་ཁར་འདི་ཕྱི་བར་དོ་ཀུན་ཏུ་རྗེས་སུ་འཛིན་པའི་བརྡར་ཕྱག་གིས་བཅང་ནས་གཤེགས་པ་དེ་ཤིན་ཏུ་ནས་ངོ་མཚར་ཆེ། བླ་མ་ཁྱུང་དགའ་གཤེགས་རྗེས་བླ་མ་འབྱོར་འཕེལ་ལྡི་ལི་མན་ཇུ་ཊི་ལར་མཇལ་བྱུང་བ་ངས་རྟོགས་ལྡན་ཁྱུང་དགའ་འདའ་ཚུལ་ཇི་བྱུང་དྲིས་པས་གོང་གསལ་ལྟར་བཤད་གནང་བྱུང་བ་ངས་ཁྱེད་མ་འོངས་པ་ན་ལེགས་པོ་ཡོང་གི་རེད་ཞུས་པ་ཡིན། གང་གིས་ན་བླ་མ་ལ་དད་དམ་མ་འགྱུར་བ་བླ་མའི་ཤུལ་ལུས་ལ་ལྟ་སྐྱོང་གནང་བ་དེ་ལ་ངས་ནི་དུས་རྒྱུན་སྙིང་ནས་རྗེས་སུ་ཡི་རང་ཡོང་གི་འདུག །ད་ནི་རྒྱུ་འབྲས་མཐོང་ཆོས་སུ་གྱུར་ནས། བརྟེན་བཞེངས་འགྲོ་དོན་ལ་གེགས་མེད་ལྷུན་འགྲུབ་བྱུང་བ་དེ་དད་དམ་མ་འཆུག་པའི་འབྲས་རྟགས་ངོ་མ་མཐོང་ཆོས་སུ་སྨིན་པ་སྟེ། མངོན་སུམ་ལ་སུས་ཀྱང་བསྙོན་བདུ་མེད་པ་མ་ཟད་རྒྱུ་འབྲས་ལ་ངེས་ཤེས་དང་དམ་ཚིག་ལ་གཅེས་འཛིན་གལ་ཆེན་ཡིན་པ་མངོན་སུམ་དུ་བསྟན་པའོ། འབྲི་གུང་ཆོས་འབྱུང་དུ་རྗེ་འདི་ཉིད་ལ་དྭགས་སུ་མ་བྱོན་གོང་དུ་སྔོན་དུས་ཀྱི་ཉམས་ལེན་རྒྱུན་ནུབ་ཏེ་བསྐྱེད་རྫོགས་ཀྱི་གནད་མི་ཤེས་པར་འདོན་གྱེར་གར་འཆམ་ལ་ཡི་དམ་བྱེད་པའི་སྲོལ་ཀ་དར་ཆེ་བའི་དུས་ཡིན་ནོ་ཞེས་བྲིས་འདུག་གོ །

རྗེ་དེ་ཡི་ཞལ་སློབ། གཙོ་བོ་འབྲི་གུང་སྐྱབས་མགོན་ཀུན་བཟང་ཕྲིན་ལས་ལྷུན་འགྲུབ་མཆོག་དང༌། ཆོས་རྗེ་རྟོགས་ལྡན་རིན་པོ་ཆེ། ལྷོ་དབོན་སྤྲུལ་རིན་པོ་ཆེ། མཁན་ཆེན་དཀོན་མཆོག་རྒྱལ་མཚན། ཕྱག་ཆེན་ལྔ་ལྡན་དང་ནཱ་རོ་ཆོས་དྲུག་སོགས་རྐང་ཟིན་དོན་གྱི་ཐུགས་སྲས་བླ་མ་འབྱོར་འཕེལ་རིན་པོ་ཆེ། སྒྲུབ་དཔོན་བསྟན་འཛིན། ཧོར་ཚུལ་བསྟན་སོགས་འགྲོ་དོན་ནུས་པ་འགའ་ཞིག་བྱུང་ཡང༌། གྲུབ་དབང་ཁྱུང་དགའ་རིན་པོ་ཆེའི་ལྔ་ལྡན་ཕལ་ཆེར་དང་ཆོས་དྲུག་གསུང་རྒྱུར་བསྡད་པ་འཕྲོས་ཆོས་དྲུག་ཁྲིད་དཔོན་བླ་མ་འབྱོར་འཕེལ་ནས་གནང་བ་ཀུན་གཟིགས་འབྲི་གུང་སྐྱབས་མགོན་རིན་པོ་ཆེ་དང༌། གངས་རིའི་རྡོར་འཛིན་བླ་མ་དབང་རྡོར། ནོ་ནོ་དཀོན་མཆོག་བསམ་གཏན་སོགས་འགའ་ཞིག་བཅས་སོ།།

 གྲུབ་དབང་ཁྱུང་དགའ་རིན་པོ་ཆེའི་གསུང་རྩོམ་གནང་བ་ལྔ་ལྡན་སྨོན་ལམ་ཞིག་དང༌། སེང་གདུང་མའི་བསྐང་བ་ཞིག་ཡོད་པ་ཐོས་གཞན་ཡོད་མེད་མ་ཤེས་པས་རྗེས་འཇུག་རྣམས་ཀྱིས་རྗེའི་གསུང་ལ་གཅེས་སྤྲས་སུ་བྱ་བ་དང༌། དེའི་གཤེགས་ཤུལ་སྒྲུབ་ཁང་དེ་ཡང་མ་ཉམས་རྒྱུད་འཛིན་གནང་རྒྱུ་དེ་ནི་དམ་པ་ཆོས་ལུགས་དང་འགྲོ་བ་མིའི་ལུགས་ལ་གལ་ཆེན་དུ་མཐོང་བ་མ་ཟད། ངན་སོང་སྦྱོང་རྒྱུད་ཀུན་རིགས་དེ་ནི་ཁོང་གི་ཕྱག་རྒྱུན་དྲི་མ་མེད་པ་འཛིན་ཐུབ་པ་ལ་རང་གཞན་ཚང་མས་འབད་པ་བྱས་ན་ངན་འགྲོའི་རྒྱུན་གཅོད་པ་བླ་མའི་བཞེད་པ་སྐོང་བ། སྐོར་སྒྲིབ་བྱང་བ་སོགས་ཤིན་ཏུ་ནས་ཀྱང་གལ་ཆེ་བར་མངོན། གྲུབ་དབང་ཁྱུང་དགའ་རིན་པོ་ཆེའི་རྣམ་ཐར་དམ་དུམ་ཕྱོགས་མགོ་ཙམ་གང་དྲན་རེ་ཟུང་ལས། ཇི་ལྟ་བ་བདག་ལྟ་བུས་ག་ལ་ཤེས། ད་ནི་ལོ་ནའི་དབང་གིས་བརྗེད་ངས་རྐྱེན་གྱིས་མ་དྲན་པ་མང་པོ་དང༌། ཅུང་ཟད་འདི་ལའང་ནོར་འཁྲུལ་གྱི་ཕུང་པོ་ཡོད་སྲིད་པས་འགལ་འཁྲུལ་རིགས་ལ་བཟོད་གསོལ་དང་ལེགས་བཅོས་ཞུ་རྒྱུ་དང༌། དམ་པའི་རྣམ་ཐར་མཚན་ཉིད་པ་བདག་འདྲས་ག་ལ་ཤེས། རང་གི་མཐོང་ཐོས་ཕལ་སྐད་ར་ཐོན་ལུགས་ཐོན་དྲན་ཐོ་ཙམ་མདོར་བསྡུས་སུ་ཅུང་ཟད་སྤེལ་བ་འདིས་མཁས་པས་ཁྲེལ་ལ་བླུན་པོ་མགུ་བར་ཡོད་སྲིད་དམ་སྙམ། ཇོ་ནང་ཏཱ་ར་ན་ཐས། སྐྱེས་བུ་དམ་པ་ཞིག་ཡིན་ན་གང་དུ་བྱོན་པའི་ཤུལ་དེར་དད་པ་དང་སྙིང་རྗེ་ཆེ་བ་ཕྱོགས་རིས་དང་ཆགས་སྡང་ཆུང་བ་སྐྱེ་བོ་རྣམས་རྒྱུད་འཇམ་ཤིིགས་སེ་འགྲོ་བ་ཞིག་དགོས་པ་ཡིན། དད་མོས་སྙིང་རྗེ་ཆུང་དུ་སོང༌། ཕྱོགས་རིས་ཁ་འཛིན་ཆགས་སྡང་ཇེ་འཕེལ་དུ་སོང༌། དེ་ལ་བརྟེན་ནས་ཁ་མཆུ་གླེང་བརྗོད་འཐབ་རྩོད་སོགས་རྒྱུད་རྩུབ་ཟིང་དུ་སོང་ན་མི་དགེ་བའི་བཤེས་གཉེན་ཡིན་གསུངས་པས། གྲུབ་དབང་ཁྱུང་དགའ་རིན་པོ་ཆེ་ཕེབས་ཤུལ་གངས་རི། ཟང་ཟིང་ལྷ་བྲག །བྲག་དབུ་རྒྱན། ལ་ཕྱི་སོགས་སུ་ཕེབས་ཤུལ་ཚང་མར་ཞལ་སློབ་ད་ལྟ་ཞལ་མ་བཞུགས་པ་དད་མོས་ཅན་རྒྱུད་དུལ་ངེས་པ་གོང་ནས་རེ་གཉིས་ཞུས་པ་སོགས་ཀྱིས་ཤེས། དམ་པ་རྣམས་ཀྱི་རྣམ་ཐར་ཕྱོགས་རེ་ཙམ་ཡང་རང་གིས་ཡིད་ལ་བྱ་བ་དང༌། གཞན་ལ་གོ་བརྡ་འཕྲོད་པ་བཤད་ན་གནས་སྐབས་དད་གུས་ལན་གཅིག་སྐྱེས་པ་ཙམ་གྱིས་ཀྱང་དཀར་པོའི་ས་བོན་ཐེབས་པས་དོན་ཆེན་འགྱུར་ངེས་ཏེ། འབྲེལ་ཚད་དོན་ལྡན་གྱི་ཐུགས་བསྐྱེད་དང་སྨོན་ལམ་ཡོངས་སུ་བཟུང་བའི་ཕྱིར་རོ། རྗེ་ཉིད་ནི་རྟོགས་པའི་གོ་འཕང་ཤིན་ཏུ་རྣམ་པར་དག་པ་ནམ་མཁའི་དབྱིངས་སུ་ཆོས་སྐུའི་བླ་མ་ཞི་བའི་བློ་གྲོས་ཀྱི་ཐུགས་ཀློང་དང་རོ་གཅིག་མཉམ་ཉིད་ངང་དུ་ཐིམ་ནའང༌། འགྲོ་ལ་ཡིད་བཞིན་འདོད་རྒུ་འབྱུང་བའི་ལྷུན་འགྲུབ་ཡོན་ཏན་ནམ་མཁའ་ཇི་སྲིད་ཐུགས་རྗེའི་ཟླ་དཀར་འགྲོ་བའི་བསོད་ནམས་རྫིང་བུར་བྱིན་རླབས་འཆར་བའམ་འབྱུང་བ་ཆོས་ཉིད་གཤིས་ཡིན་པ་བྱིས་བློའི་སྣང་ངོར་སྐྱེ་འཆིའི་རེ་དོགས་མཐོང་ནའང་དོན་དུ་ནི། སྐྱེ་འཆི་བྲལ་བའི་ཆེ་བ་བསྟན་པ་གོ་བར་བྱ་སྟེ། རང་ཤར་ཆེན་པོའི་རྒྱུད་ལས། །རྟོགས་པའི་སྐྱེས་བུ་བློ་རྩལ་ཅན། །མི་འགྱུར་མཉམ་ཉིད་ངང་དུ་ཐིམ། །རྟོག་མེད་ཤེས་རབ་རང་ཤར་རོ། །བདེ་བྱེད་བརྩེགས་པའི་ས་ཆེན་དེར། །མ་བཀོད་ནོར་བུའི་ཕུང་པོ་ལྟར། །སྣ་ཚོགས་འབྱུང་ཞིང་ངང་དུ་ཐིམ། །སངས་རྒྱས་ཀུན་གྱི་མེས་པོ་ནི། །འོད་མི་འགྱུར་བ་ཀུན་ཏུ་གྲགས། །ཞེས་སོ། དེ་བས་ན་ཆོས་སྐུ་ཆེན་པོར་གྲོལ་བ་སྟེ་རྡོ་རྗེ་གཅོད་པར། གང་དག་ང་ལ་གཟུགས་སུ་མཐོང༌། །གང་དག་ང་ལ་སྒྲར་ཤེས་པ། །ལོག་པར་སྤྱོད་ལ་ཞུགས་པ་སྟེ། །སྐྱེ་བོ་དེ་དག་ང་མི་མཐོང༌། །སངས་རྒྱས་རྣམས་ནི་ཆོས་ཉིད་ལྟ། །འདྲེན་པ་རྣམས་ཀྱི་ཆོས་ཀྱི་སྐུ། །ཆོས་ཉིད་ཤེས་བྱ་མ་ཡིན་ཏེ། །དེ་ནི་ཤེས་པར་ནུས་མ་ཡིན། །ཞེས་གསུངས་པ་བཞིན་སྐྱེ་བ་དང་འཆི་བར་མ་རིག་ལོག་ཤེས་སྣང་བས་སྒྲིབ་པ་ལས། དོན་དུ་ཆོས་སྐུའི་ཐུགས་རྗེ་ལ་བྲི་གང་དང་བྱིན་རླབས་ལ་འཕེལ་སྒྲིབ་མེད་པ་ངེས་པའོ། །

ཉི་མའི་འོད་ཀྱིས་མུན་པ་སེལ་བ་དེས། །

ཀུན་རྫོབ་བདེན་པར་སྐྱོན་དུ་ཅི་མེད་ཀྱང༌། །

བྱང་བསྟན་ཕུག་པར་ནག་ཁུང་ཡོད་པ་དེ། །

རྟེན་འབྲེལ་ངན་པས་སྒྲིབ་པར་ཅི་བྱར་ཡོད། །

གང་ཞིག་བཀའ་སྒྲུབ་རྗེས་སུ་འཇུག་པ་ལ། །

འདོད་དོན་ལྷུན་འགྲུབ་མཐོང་ཐོས་དྲན་རེག་ཀྱང༌། །

ཐར་པའི་ས་བོན་བསྐྲུན་པའི་ཐུགས་བསྐྱེད་ཀྱི། །

མཛད་པའི་མཐའ་ནི་དཔོག་པར་ག་ལ་ནུས། །

རྒྱུད་པ་ལྡན་ཞིང་མན་ངག་ཉམས་རྟོགས་འཛོམ། །

བྱིན་རླབས་ཚན་ཆེ་རང་འདོད་འབད་རྩོལ་བྲལ། །

སྙིང་རྗེའི་མདངས་ལྡན་རྟག་པར་ཉམས་ལེན་བརྩོན། །

ཚེ་འདིར་ཆགས་ཞེན་བྲལ་བ་འདི་འདྲ་དཀོན། །

དཔལ་མགོན་བླ་མའི་རྣམ་ཐར་འདི། །

བྲིས་པའི་དགེ་ཚོགས་རྒྱ་མཚོའི་སྤྲིན། །

མ་གྱུར་མཁའ་མཉམ་སེམས་ཅན་ལ། །

བསྔོས་པས་ཚོགས་གཉིས་རིན་ཆེན་ཆར། །

འབེབས་པས་སྐུ་གཉིས་འབྲས་བཟང་བཅུད། །

མ་ལུས་འདོད་པ་ཀུན་ཚིམ་ནས། །

དྲིན་ཆེན་རྗེ་ཡི་གསང་གསུམ་དང༌། །

མི་འབྲལ་རྡོ་རྗེ་འཆང་འགྲུབ་ཤོག །

དཔག་མེད་ཡོན་ཏན་མ་གྱུར་འགྲོ་བློས་རྟོགས། །

དཔག་བསམ་ཤིང་བཞིན་རྟོག་མེད་འགྲོ་བའི་དོན། །

དཔག་དཀའི་མཛད་པ་འཇིག་རྟེན་མགོན་པོ་ཡི། །

དཔག་ཡས་བསྟན་པ་ཕྱོགས་བཅུར་ཁྱབ་པར་ཤོག །

འདི་ལ་ནོར་འཁྲུལ་དྲི་མ་གང་མཆིས་པ། །

མགོན་པོ་མཆོག་དང་རྡོ་རྗེ་མཆེད་ལ་བཤགས། །

འདི་ལ་ལེགས་ཆ་ཅུང་ཟད་མཆིས་སྲིད་ན། །

བདག་གིས་མ་ཡིན་དཔལ་མགོན་བླ་མའི་དྲིན། །

བསོད་ནམས་འདི་ཡིས་ཐམས་ཅད་གཟིགས་པ་ཉིད། །

ཐོབ་ནས་ཉེས་པའི་དགྲ་རྣམས་ཕམ་བྱས་ནས། །

སྐྱེ་རྒ་ན་འཆིའི་རྦ་ཀློང་འཁྲུགས་པ་ཡི། །

སྲིད་པའི་མཚོ་ལས་འགྲོ་བ་སྒྲོལ་བར་ཤོག །

བྱང་སྤྱོད་རྒྱ་མཚོ་སྐྱོ་ངལ་མེད་པ་རུ། །

འགྲོ་ཀུན་སྲིད་མཚོར་སྒྲོལ་བའི་གྲུ་བོ་ཆེ། །

རྒྱལ་སྲས་རིགས་གསུམ་མགོན་ལྟར་བདག་གྱུར་ནས། །

འགྲོ་རྣམས་རྫོགས་སངས་རྒྱས་འགོད་བཀྲ་ཤིས་ཤོག །

མངྒ་ལམ།

ཞེས་པ་འདི་ནི་གོང་དུ་གསལ་བ་ལྟར་བླ་མ་བསོད་ནམས་འབྱོར་འཕེལ་རིན་པོ་ཆེས་གསུང་ལྡོག་པར་མ་ཕོད་པ་དང༌། གསེར་འོད་དམ་པ་ལས། ང་ཡོངས་སུ་མྱ་ངན་ལས་འདས་པའི་འོག་ཏུའང་འཐོར་ཞིང་ནུབ་པར་མི་འགྱུར་བ་བྱེད་པ་དེ་ནི་བླ་ན་མེད་པའི་བྱང་ཆུབ་ཀྱི་རྒྱུ་ཡང་དག་པར་ལེན་པས་བསོད་ནམས་ཇི་སྙེད་བརྗོད་ཀྱང་མཐར་ཐུག་པར་མི་འགྱུར་རོ་ཞེས་དང༌། གཞན་དག་ལ་ཡང་དག་པར་སྟོན་པར་བྱེད་པས་ཐོབ་པའི་བསོད་ནམས་གང་ཡིན་པ་དེའང་དེ་བཞིན་ནོ་གསུངས་པ་ལྟར་རྣམ་ཐར་འདི་ཡང་རྗེས་དྲན་ཙམ་དུ་འགྱུར་སྲིད་སྙམ་ནས་གང་དྲན་ཤར་མར་ཨ་རི་རང་གནས་འོད་གནས་ཁང་དུ་དབྱར་གྱི་མེ་ཏོག་དྲི་བསུང་ཐུལ་བ་མེ་ལོང་མཚོ་ཡི་འགྲམ་ཆུ་བྱ་རྣམས་བག་ཡང་རྒྱུ་བའི་དུས་སུ་འབྲི་གུང་རྟོགས་ལྡན་ཁྱུང་དགའི་མཛད་པ་ཡིད་ལ་བཀོད་དེ་དད་པའི་སེམས་ཀྱིས་རྒྱལ་ཁམས་པ་བན་དེ་རྭ་ཛས་བོད་མེ་ཡོས་ནག་ཟླ་༣ཚེས་༢༡བཟང་པོར་༢༠༡༡་ཕྱི་ལོ་ལ་ལེགས་པར་གྲུབ་པས་འདི་ཉིད་མཐོང་ཐོས་དྲན་རེག་གི་རྒྱུད་ལ་རྩ་བརྒྱུད་བླ་མའི་བྱིན་རླབས་ཞུགས་ནས་བྱང་ཆུབ་སྙིང་པོའི་རྒྱུར་འགྱུར་ཞིང་མགོན་པོ་འབྲི་གུང་པའི་བསྟན་པ་རིན་པོ་ཆེ་རྒྱས་པའི་རྒྱུར་གྱུར་ཅིག། །།སརྦ་མངྒ་ལམ། །ཡི་གེ་པ་མཁན་པོ་བསྟན་འཛིན་ཉི་མས་སོ།

མཁྱེན་གཟིགས་ཁུ་ནུ་སེམས་དཔའ་ཆེན་པོ་བསྟན་འཛིན་རྒྱལ་མཚན་གྱི་རྣམ་ཐར་དྲན་པའི་གདུང་སེལ་བྱིན་རླབས་ཉི་འོད་ཅེས་བྱ་བ་བཞུགས་སོ། །

དམིགས་མེད་ཐུགས་རྗེའི་གཏེར་ཆེན་དཔལ་མགོན་བླ་མ་འཇམ་དཔལ་དབྱངས་དང་དབྱེར་མེད་པའི་ཞབས་ལ་གུས་པ་ཆེན་པོས་ཕྱག་འཚལ་ཞིང་སྐྱབས་སུ་མཆིའོ། །

ཚེ་རབས་ཀུན་ཏུ་ཐུགས་རྗེས་བཟུང་ནས་སྒོ་གསུམ་བསམ་སྦྱོར་མཐའ་དག་བཟང་སྤྱོད་རྒྱ་མཚོར་ཡོངས་སུ་རྫོགས་པར་བྱིན་གྱིས་བརླབ་ཏུ་གསོལ།

རྣམ་གྲོལ་ཞི་དབྱིངས་ཡེ་ཤེས་ཉི་གཞོན་རྒྱས། །

ཐུགས་རྗེས་འོད་ཟེར་མོས་བློར་འཚམས་པར་འཇུག །

བདག་ལྟའི་མུན་བསལ་མཁྱེན་གཉིས་བློ་པད་འབྱེད། །

སངས་རྒྱས་སྐུ་དངོས་དཔལ་ལྡན་བླ་མར་འདུད། །

གང་གི་རྣམ་ཐར་གཏིང་བྲལ་རྒྱ་མཚོའི་འཇིངས། །

སོ་སྐྱེས་བྱིས་བློས་གཞལ་བྱའི་ཡུལ་མིན་ཡང༌། །

མཛད་ཚུལ་རྩྭ་རྩེའི་ཆུ་ཐིག་ཙམ་གྱིས་ཀྱང༌། །

མཐོང་ཐོས་དྲན་རེག་འབྲེལ་ཚད་དོན་ལྡན་ཉིད། །

འགྲོ་ཁམས་མ་ཟད་བར་དུ་ཐུགས་བསྐྱེད་ཀྱིས། །

གདུལ་བྱར་ངོ་མཚར་འགོག་མེད་ཆུ་ཟླའི་གར། །

དཔལ་མགོན་བླ་མའི་ཕྲིན་ལས་ནུབ་མེད་འཕེལ། །

འགྲོ་བསོད་རྫིང་བུར་འཕེལ་སྒྲིབ་ཉི་ཟླ་བཞིན། །

རེ་ཞིག་གཟུགས་སྐུ་ཉི་གཞོན་མི་མངོན་པར། །

འོད་གསལ་ཆོས་ཀྱི་དབྱིངས་སུ་སྙོམས་ཞུགས་ཚེ། །

ངོ་མཚར་གཏམ་གྱི་ལོ་རྒྱུས་ས་བོན་གྱིས། །

བློ་ལྡན་གུས་པ་འཕེལ་ཕྱིར་ཅུང་ཟད་འབྲི། །

དེ་ལ་བྱང་ཆུབ་སེམས་དཔའ་འཕགས་ཆེན་རྣམས་ནི་གདོད་ནས་འཆི་མེད་གཉུག་མའི་སྐུ་མངོན་དུ་གྱུར་ཀྱང་གདུལ་བྱ་གཞན་ངོར་སྐྱེ་འཇིག་གི་ཚུལ་སྟོན་པ་སོ་སྐྱེས་བློ་ཡུལ་ལས་འདས་པ་ཡིན་ལ། ད་ལྟའི་སྣང་ངོར་སྐུ་ཡི་བཀོད་པ་འདི་ཡང་བསམ་བཞིན་དུ་སྲིད་པ་བཟུང་བའི་སེམས་དཔའ་ཆེན་པོ་ཡིན་པ་འཕགས་པ་འཇིག་རྟེན་དབང་ཕྱུག་དངོས་སྣང་སྤྱི་ནོར་༧གོང་ས་ཐམས་ཅད་མཁྱེན་པས་དཔལ་གྱི་མགུར་ལས་ལན་གཅིག་མ་ཡིན་པར་བསྔགས་པར་མཛད་པ་ཡིན་མོད། ཚུར་མཐོང་སྣང་ངོར་གཤེགས་བཞུགས་བགྲེས་རྒུད་ཀྱི་རྣམ་པ་ཐམས་ཅད་གདུལ་བྱ་གཞན་ངོར་སྣང་བ་ཁོ་ན་ཡིན་ཞིང་བླ་མ་ཁ་ཅིག་ཡོན་ཏན་ཆེ་ཡང་འགྲོ་དོན་མེད་པ་ཤེས་པ་ཁོག་རུལ་དུ་གྱུར་པ། ཡང་འགྲོ་དོན་ལ་བསྙད་པའི་འུད་སྒྲོགས་ཆེ་ཡང་ཡོན་ཏན་ཆེ་རྒྱུ་མེད་པ། ཁ་ཅིག་ཡོན་ཏན་ཆེ་ཡང་སྐུ་ཚེ་མཐར་མ་ཕྱིན་པ། སྐུ་ཚེ་རིང་ཡང་བསྟན་འགྲོའི་གསོས་སུ་འགྱུར་བའི་ཕྲིན་ལས་ཆེར་མེད་པ་དེ་འདྲ་དག་མཆིས་ཀྱང༌། དཔལ་མགོན་བླ་མ་དམ་པ་མཚན་བརྗོད་པར་དཀའ་བ་མཁྱེན་གཟིགས་ཁུ་ནུ་སེམས་དཔའ་ཆེན་པོ་བསྟན་འཛིན་རྒྱལ་མཚན་རིན་པོ་ཆེ་ནི། སྐུ་ཚེ་དང་མཛད་འཕྲིན་མཐར་ཕྱིན་པ་ཡིན་ལ། གངས་ལྗོངས་ཆེ་དགུའི་གཙུག་རྒྱན་དུ་གྱུར་པ་མ་ཟད་བླ་སྤྲུལ་དགེ་བཤེས་སྒྲུབ་བརྩོན་སེར་སྐྱ་ཕལ་ཆེ་བ་ཁོང་གི་ཞལ་སློབ་ཏུ་མ་གྱུར་པ་མེད་པ་ལྟ་བུ་འདི་ལ་དཔྱོད་ལྡན་གཟུར་གནས་རྣམས་ཀྱི་ངོ་མཚར་རྣམ་ཐར་དང་ཕྲིན་ལས་ལ་བརྟགས་པས་ཤེས་ནུས་ཀྱི་མང་དུ་བཤད་དགོས་མེད་པ་དང༌། ཕྱི་ནང་གསང་བའི་རྣམ་ཐར་ཞིབ་ཆ་ནི་བཀའ་གདམས་པའི་བཤེས་གཉེན་གོང་མ་རྣམས་ཀྱི་ངང་ཚུལ་ལྷུར་བཞེས་ཏེ་ཡོན་ཏན་ཐམས་ཅད་བུམ་ནང་གི་མར་མེ་བཞིན་སྦས་ནས་ཟུར་ཙམ་མི་གསུངས་ཤིང་མངོན་ཤེས་གསལ་སྣང་གྲུབ་རྟགས་སོགས་ནི་དྲི་ཙམ་མི་མངོན་པ་དམན་པའི་ཚུལ་དུ་བཞུགས། བདག་ལྟ་བུ་སོ་སྐྱེ་ཐ་མལ་འཁྲུལ་བའི་གཞན་དབང་ཅན་རྣམས་ཀྱི་མཇལ་ཚུལ་ལའང༌། སྲིད་པའི་བདེ་འབྱོར་རྨི་ལམ་གྱི་རོལ་པར་གཟིགས་པའི་རྟགས་སུ། ཁེ་དྲག་དབང་བཙན་འབྱོར་ལྡན་སུ་ཞིག་བྱུང་ཡང་དེའི་མཐུན་འཇུག་ཁ་གསག་ངོ་བསྟོད་ལྟ་ཅི། གསེར་དངུལ་ཕངས་མེད་ཕུལ་ཡང་དེ་ལ་ཕྱག་མདུད་ཤིག་གནང་དགོས་གསུངས་པའི་དགྱེས་ཚུལ་མི་མངའ། དེང་སང་མཚན་སྙན་འཛམ་གླིང་ཁྱོན་བསྒྲགས་གནང་བའི་བླ་ཆེན་འགས་སྦྱིན་བདག་མཐོང་དུས་ཁ་གསག་ངོ་འཇོ་སྤྲེལ་ལད་བྱེད་པའི་ཚུལ་དེ་དག་མཐོང་བའི་སྐབས་རྗེ་རས་ཆུང་པས། མི་ལ་མྱ་ངན་ལས་འདས་དུས་བླ་མ་དྲན་པའི་མགུར་ལས། ཟང་ཟིང་ནོར་རྫས་འཕྲད་པའི་ཚེ། །དངུལ་ཆུ་ས་ལ་ལྷུང་བ་ལྟར། །དྲི་མས་མ་གོས་རིན་པོ་ཆེ། །ཞེས་གསུངས་པ་ལྟར།

ཁུ་ནུ་སེམས་དཔའ་ཆེན་པོ་སླར་དྲན་པའི་ཡུལ་དུ་འགྱུར་བ་དང༌། དམན་པ་ཉམ་ཆུང་ལ་ཁྱད་གསོད་མི་མཛད་ཅིང་སློབ་མ་ཉམ་ཆུང་རྣམས་ལ་ལྷག་པར་རྗེས་སུ་འཛིན་པར་མཛད། དགྲ་འདུལ་གཉེན་སྐྱོང་གི་མཛད་པ་གང་ཡང་མི་མངའ་བར་བསྟན་པ་ཁོ་ན་ཐུགས་ལ་བཅག་པས་ཆོས་འཆད་པ་དང་མཉམ་བཞག་ཁོ་ནའི་ངང་དུ་ཁུ་སིམ་མེར་བཞུགས་པ་ལས་འཇིག་རྟེན་གྱི་བྱ་བ་གང་ཡང་མི་མངའ། མདོ་སྔགས་རིགས་གནས་དང་བཅས་པ་སུས་ཅི་ཞུས་དེ་ལ་དཀའ་གནད་རྙོག་ཚེགས་མེད་པར་སྟོན། དགྲ་མེད་གཉེན་མེད་རིའི་བུ་དང༌། ན་བུན་གྱི་གོས་མཛད་ནས་གྲོགས་མེད་གཅིག་པུར་རི་དྭགས་བཞིན་ངེས་མེད་དབེན་པ་ཁོ་ནར་ཐུགས་གཞོལ་ཞིང་སྐུ་ན་བགྲེས་པ་དེ་ལྟའི་སྐབས་སུའང་རིས་མེད་པའི་བསྟན་འགྲོའི་དོན་ལ་ཐུགས་སྐྱོ་ངལ་དང་བཏང་སྙོམ་མི་མཛད་ཅིང་གངས་ལྗོངས་དུས་ཀྱིས་གཉན་འཕྲང་རྒྱལ་བསྟན་ཉམས་རྒུད་དེ་ལྟའི་དུས་སུ་གསར་རྙིང་རིགས་གནས་མདོ་རྒྱུད་བཅས་གང་ལ་ཅི་དགོས་འཆད་སྤེལ་མཛད་པ་རིས་མེད་པའི་བསྟན་རྒྱུན་ལ་འཆི་ཁ་མའི་སྲོག་མཐུད་ལྟ་བུར་གྱུར་པ་འདི་ཙམ་ལ་བསམ་ན། བྱ་གཏང་གི་རྒྱལ་པོ། ཞེན་ལོག་གི་རྣལ་འབྱོར། སྒྱུ་མའི་སྐྱེས་བུ། སྐྱོན་བྲལ་ཡོན་ཏན་ཀུན་ལྡན། མཁས་དང་གྲུབ་པའི་འབྱུང་གནས། བདུད་ལས་རྒྱལ་བའི་དཔའ་བོ། བདག་ལྟའི་འཆིང་བ་གཅོད་པ། མ་རིག་པའི་མུན་པ་སེལ་བ། སྲིད་པའི་ཆུ་བོ་ལས་སྒྲོལ་བ། འདོད་པའི་འདམ་ལས་འབྱིན་པ། ང་རྒྱལ་གྱི་རི་བོ་བསྙིལ་བ། རླབས་པོ་ཆེའི་སྤྱོད་པ་སྟོན་པ། ཆོས་དང་ཆོས་མིན་འབྱེད་པའི་མིག་སྦྱིན་པ། ཆོས་བརྒྱད་ཀྱི་རྟོག་པ་རྩད་ནས་འདོན་པ། རིས་མེད་པའི་ཐུགས་བསྐྱེད་ལྡན་པ། ཀུན་དང་མཐུན་ཞིང་ཀུན་ལས་འཕགས་པ། ཞུམ་པ་ལ་སྤྲོ་བ་བསྐྱེད་པ། ཐེག་པ་དང་གྲུབ་མཐའ་སོ་སོའི་ལམ་མ་འདྲེས་པར་སྟོན་པ། མཛད་པ་རྣམས་བསྟན་པ་རིས་མེད་ཀྱི་གསོས་སུ་གྱུར་པ། བསྟན་པ་ཐམས་ཅད་འགལ་མེད་དང༌། གཞུང་ལུགས་མ་ལུས་གདམས་པར་སྟོན་པའི་དེད་དཔོན་ཆེན་པོ་ཞིག་ཡིན་མིན་ཤེས་པར་འགྱུར་རོ་སྙམ་མོ། །ད་ལྟ་ཐུན་མོང་གི་ངོ་སྐལ་དུ་གྱུར་པ་རྣམ་ཐར་ཐར་པའི་ཐེམ་སྐས་ཞེས་པ་དང༌། མཁས་བཙུན་བཟང་པོས་ཁུ་ནུ་རིན་པོ་ཆེ་མཆོག་ལ་བཀའ་འདྲི་ཞུས་པའི་ཞལ་གསུང་རྣམ་ཐར་ཕྱོགས་མགོ་ཙམ་ཞིག་མཐོང་བ་བཅས་ལ་བརྟེན་ནས་སྒྲོ་སྐུར་བྲལ་བ་འབྲི་བར་བྱ་བ་ལ། རིགས་བཟང་དལ་འབྱོར་རྟེན་མཆོག་བལྟམས་ནས་མཐུན་རྐྱེན་འཁོར་ལོ་རྣམ་བཞི་ངང་གིས་འབྱོར་ཞིང་ཐོས་བསམ་བསྒོམ་པའི་འབྲས་བུ་བསྟན་པ་དང་སེམས་ཅན་གྱི་དོན་མཛད་ནས་ཡོངས་སུ་མྱ་ངན་ལས་འདས་པའི་ཚུལ་ལོ། །

དང་པོ་རིགས་བཟང་རྟེན་མཆོག་སྐུ་བལྟམས་པའི་ཚུལ་ནི།

རྒྱ་གར་འཕགས་ཡུལ་གྱིི་བྱང་ཕྱོགས་ཧི་མ་ཅལ་གྱི་མངའ་སྡེར་གཏོགས་པའི་རི་རྒྱུད་དུ་ཁུ་ནུ་ཞེས་པ་ཡུལ་ལྗོངས་སྔོན་བྱོན་རིག་འཛིན་གྲུབ་པ་དང་ལྷ་ཀླུ་གནོད་སྦྱིན་མིའམ་ཅི་ཡིས་བཟུང་བའི་ཡུལ་སཾ་སྐྲིཏའི་སྐད་ལ་ཀི་ན་རཿ འབོད་པས་དེ་ཟུར་ཆགས་པས་ཡུལ་མིང་ཀི་ནོར་ཞེས་འབོད་པ་ཡིན་ནམ་སྙམ། ཡང་དངོས་གྲུབ་ག་ཤས་བྲིས་པའི་ནང་སྔར་དུས་རམ་པུར་རྒྱལ་པོའི་མདུན་ན་འདོན་སོགས་ལ་ནེ་གེ་ཞེས་འབོད་པ་དུས་དབང་གིས་ཡུལ་མིང་དུ་ཆགས་པར་བཤད་འདུག གང་ལྟར་རི་མཐོ་གཟར་ཆེ་ཞིང་ལུང་པའི་སྟོད་གངས་རི་དཀར་པོ་ཀིན་ནར་ཀཻ་ལཱ་ཤ་སོགས་གངས་རི་དུ་མའི་མུ་ཁྱུད་ཀྱིས་བསྐོར་བ། གངས་རྒྱུད་གྱི་རི་སུལ་རྣམས་ནས་ཆུ་མོ་ཤང་ཤང་སྔོན་མོ་གླང་ཆེན་ཁ་འབབ་ཡུལ་སྐད་ལ་སཏ་ལུཛ་སོགས་རྒྱུད་མར་འབབ་པ།

བར་ན་ནགས་ཚལ་ནིའུ་ཛས་གང་བ་ཐང་ཤིང་དང་གཞན་ཡང་ལི་དང་ཤིང་ཐོག་ཀུ་ཤུ་དང༌། ཁམ་བུ་སོགས་འབྲས་ལྡན་ཤིང་ཐོག་སྣ་ཚོགས་དང༌། ཞོག་ཁོག་སོགས་ཀྱི་ཐོན་ཁུངས་བཟང་ཞིང༌། ལུང་པའི་སྟོད་ནང་པ་དང༌། བར་ཕྱི་ནང་འདྲེས་མ། སྨད་ཕྱི་པ་ལྷ་དབང་ཕྱུག་སོགས་ལ་ཁྲག་མཆོད་བྱེད་པ་དེ་ལྟ་བུའི་ཡུལ་གྱི་སྟོད་ཕྱོགས་ཁུ་ནུ་གསུང་ནམ་ཞེས་པར་གཟིམ་ཁང་བདེ་སྐྱིད་སྤང་ཚང་ཞེས་གཉོས་རྒྱལ་བ་ལྷ་ནང་པ་ལས་མཆེད་པའི་ཡབ་པདྨ་གླིང་པ་གདུང་རིགས་ཀ་ལན་པུར་དང༌། ཡུམ་ནོར་སྐྱིད་གཉིས་ཀྱི་སྲས་སུ་བྱང་ཆུབ་སེམས་པ་བསམ་བཞིན་མི་ཡི་ཟོལ་དུ་སྣང་བ་མཚན་བརྗོད་པར་དཀའ་ཡང༌། དོན་གྱི་སླད་དུ་མཚན་ནས་སྨོས་ན་ཁུ་ནུ་བླ་མ་བསྟན་འཛིན་རྒྱལ་མཚན་དཔལ་བཟང་པོ་རབ་བྱུང་༡༥་པའི་ཤིང་ལུག་སྤྱི་ལོ་༡༨༩༥ ལ་སྐུ་བལྟམས་པར་གྱུར་ཏོ། །

དེ་ནི་སྙིང་རྗེ་པད་དཀར་མདོ་ལས། སྙིང་རྗེ་ཆེན་པོ་དང་ལྡན་པ་ཁྱོད་ནི་མ་འོངས་པའི་དུས་ན་བསྐལ་པ་གྲངས་མེད་གངྒྰའི་ཀླུང་གི་བྱེ་མ་སྙེད་ཅིག་འདས་ནས་ལྷག་མ་བསྐལ་པ་གྲངས་མེད་གངྒཱའི་ཀླུང་གི་བྱེ་མ་སྙེད་གཉིས་པ་ལ་བབས་པ་ན་བསྐལ་པ་བཟང་པོ་འཇིག་རྟེན་ཁམས་མི་མཇེད་དེར་སྐྱེ་དགུ་ཚེ་ལོ་བརྒྱ་ཉི་ཤུ་ཐུབ་ཅིང༌། རྒ་བ་དང་འཆི་བ་མང་བས་སངས་རྒྱས་ཀྱི་ཞིང་ནས་འཇིག་རྟེན་ལྡོངས་པ་འདྲེན་པ་མི་དགེ་བའི་རྩ་བ་དང་ལྡན་པར་གྱུར་ཅིང༌། སེམས་ཅན་ལས་ངན་པས་བཅོམ་པ། ཉམ་ང་བ་ཆེན་པོ་ཐོབ་པ། མཚམས་མེད་པ་བྱེད་པ། འཕགས་པ་ལ་བསྐུར་པ་འདེབས་པ། དམ་པའི་ཆོས་སྤོང་བ། ལྟུང་བའི་རྩ་བ་འབྱུང་བ། ལོག་པར་ལྟ་བ། ཕར་མི་འཛིན་པ། མར་མི་འཛིན་པ། དགེ་སྦྱོང་དུ་མི་འཛིན་པ། འཇིག་རྟེན་ཕ་རོལ་ལ་འཇིག་པར་མི་ལྟ་བ། དགེ་བའི་བཤེས་གཉེན་སྤང་པ། མི་དགེ་བའི་རྩ་བ་ཐམས་ཅད་དང་འགྲོགས་པ། ལས་ངན་པས་བཅོམ་པ་ཉམ་ང་བ་ཆེན་པོ་ཐོབ་པ་སོགས་དེའི་དུས་སུ་བྱང་ཆུབ་སེམས་དཔའ་སེམས་ཅན་གྱི་དོན་བྱེད་པ་ཐུགས་བསྐྱེད་པར་གསུངས་པ་དང་མཐུན་པར་གྱུར་པ་ཉིད་དོ། །དེར་མ་ཟད་ཤེར་ཕྱིན་སྟོང་ཕྲག་བརྒྱ་པ་ང་པ་ལས་དེ་ལ་བྱང་ཆུབ་སེམས་དཔའ་རུས་ཕུན་སུམ་ཚོགས་པ་གང་ཞེ་ན། བྱང་ཆུབ་སེམས་དཔའ་སེམས་དཔའ་ཆེན་པོ་གང་གི་རིགས་སུ་སྔོན་གྱི་བྱང་ཆུབ་སེམས་དཔའ་སེམས་དཔའ་རྣམས་བྱུང་བར་གྱུར་པ་དེའི་རིགས་སུ་སྐྱེ་བ་སྟེ། ཞེས་དང༌། མངོན་རྟོགས་རྒྱན་ལས། སྨོན་ལམ་དག་ནི་མཐའ་ཡས་དང༌། །ལྷ་ལ་སོགས་པ་སྐད་ཤེས་དང༌། །སྤོབས་པ་ཆུ་བོ་ལྟ་བུ་དང༌། །མངལ་དུ་འཇུག་པ་མཆོག་དང་ནི། །རིགས་དང་རུས་དང་ཆོ་འབྲང་དང༌། །འཁོར་དང་སྐྱེ་བ་དག་དང་ནི། །གསུངས་པ་དང་ཡོངས་སུ་མཐུན་པར་གྱུར་པ་ཉིད་དོ། །

 སྔོན་ཚེ་མི་འཇེད་འཇིག་རྟེན་ཞིང་ཁམས་འདིར། །

ཐུགས་བསྐྱེད་ཆེན་པོས་བསམ་བཞིན་སྲིད་པ་བཟུང༌། །

འཕགས་ཡུལ་བཀྲ་ཤིས་ལུམ་བི་ནའི་ཚལ་དུ། །

རྣམ་འདྲེན་ཆེན་པོ་ཐུབ་པའི་དབང་པོ་བལྟམས། །

ད་དུས་རྩོད་ལྡན་རྒྱལ་བསྟན་ཉམ་དམས་ཚེ། །

སྙིང་རྗེ་ཆེན་པོས་སྙིགས་འགྲོ་རྗེས་བཟུང་ཕྱིར། །

ཁུ་ནུ་སུམ་ནམ་བདེ་སྐྱིད་སྤང་ཚང་དུ། །

སེམས་དཔའ་ཆེན་པོ་བསྟན་འཛིན་རྒྱལ་མཚན་བལྟམས། །

ཨེ་མ་རྩོད་ལྡན་སྙིགས་མའི་དུས་འདི་རུ། །

མགོན་གཞན་མཛད་པ་རྟུལ་ནས་ཉམ་དམས་ཚེ། །

བསམ་བཞིན་སྲིད་པ་བཟུང་ནས་འཕགས་ཡུལ་དུ། །

བྱང་ཆུབ་མྱུ་གུ་བལྟམས་པ་ཁྱོད་མིན་སུ། །

གཉིས་པ་མཐུན་རྐྱེན་འཁོར་ལོ་ཆེན་པོ་བཞི་དང་འབྱོར་བའི་ཚུལ་ནི།

ཁུ་ནུ་རིན་པོ་ཆེ་འཁྲུངས་ཁང་དེ་ཁྱོན་ཡངས་ཤིང་སྔར་དུས་སུ་སྤུན་མང་བས་མཐུན་མིན་གྱིས་བསྒོ་བཤའ་བྱས་སྐབས་ཡབ་ཚང་གིས་ཐོག་མར་བླ་བྲང་བཀྲ་ཤིས་ཆོས་གླིང་བརྒྱབ། དེའི་ཤིང་ཆའི་ལྷག་མར་གཟིམ་ཁང་དང༌། དེའི་ལྷག་མར་ཕྱུག་རྭ་རྒྱ་ཆེར་བྱས་པས་ས་ཁྱོན་མལ་ལེ་གཅིག་ཙམ་རང་བདག་ཏུ་ཡོད་པ་དང༌། ཡབ་ཀ་ལན་པུར་ལ་སྲས་གསུམ་ཡོད་པ་ཆེ་བ་དོན་འགྲུབ་རྒྱལ་མཚན། འབྲིང་བ་ཁུ་ནུ་རིན་པོ་ཆེ་བསྟན་འཛིན་རྒྱལ་མཚན་མཆོག་ཡིན་ཞིང༌། ཆུང་བ་དོན་འགྲུབ་བསྟན་འཛིན་བཅས་སྐུ་མཆེད་རྣམས་ཕན་ཚུན་མཛའ་མཐུན་གཤིས་བཟང་དཀར་ཕྱོགས་དགེ་ལ་སྤྲོ་བའི་རིགས་བཟང་ཡ་རབས་ཀྱི་སྤྱོད་ཚུལ་ལྡན་པ་ཁྱད་པར་དུ་ཁུ་ནུ་རིན་པོ་ཆེ་བསྟན་འཛིན་རྒྱལ་མཚན་ནི་འཇིག་རྟེན་ཕལ་པའི་ངང་ཚུལ་ལས་འདས་ཤིང་རྟག་ཏུ་འཁོར་བའི་སྡུག་བསྔལ་འབའ་ཞིག་བསམ་པའི་ཐུགས་སྐྱོ་ཤས་ངེས་འབྱུང་ཆེ་བ་དང༌། འཇིག་རྟེན་བྱ་བཞག་ལ་མངོན་ཞེན་དང༌། ཆེད་དུ་རྩོལ་བ་སོགས་གཏན་ནས་མི་དགྱེས་པ། དབུལ་ཕོངས་ཉམ་ཐག་འཁས་ཞན་ལ་ལྷག་པར་བརྩེ་ཞིང༌། བཅོས་མིན་གྱིས་སྙིང་རྗེའི་སྤྱན་ཆབ་གཡོ་བ་སོགས་བྱང་ཆུབ་སེམས་ཀྱིས་ཐུགས་རྒྱུད་ཡོངས་སུ་གང་བ་བསམ་རྒྱུ་ཆོས་ལས་མེད་པ་ཞིག་སྟེ། མདོ་སྡེ་རྒྱན་ལས། དེ་ཡི་ཆོས་ཀུན་སྒྱུ་མ་ལྟ་བུ་དང༌། །སྐྱེ་བ་སྐྱེད་མོས་ཚལ་འགྲོ་ལྟར་རྟོགས་ནས། །འབྱོར་པའི་དུས་དང་རྒུད་པའི་དུས་ནའང་འདི། །ཉོན་མོངས་སྡུག་བསྔལ་དག་གིས་འཇིགས་པ་མེད། །རང་གི་ཡོན་ཏན་སེམས་ཅན་ཕན་འདོགས་དགའ། །བསམ་བཞིན་སྐྱེ་བ་སྒྱུ་འཕྲུལ་རྣམ་པར་འཕྲུལ། །རྒྱན་དང་སྟོན་མོ་ས་མཆོག་རྩེ་དགའ་བ། །སྙིང་རྗེའི་བདག་ཉིད་མིན་པ་རྣམས་ལ་མེད། །ཅེས་པའི་འགྲེལ་པ་དབྱིག་གཉེན་གྱིས་མཛད་པར་བྱང་ཆུབ་སེམས་དཔའ་དེས་ཐམས་ཅད་སྒྱུ་མ་ལྟ་བུར་མཐོང་བའི་ཕྱིར་འབྱོར་བའི་དུས་ན་སྟོན་མོ་རྣམས་ཀྱིས་མི་འཇིགས་ན། སྐྱེ་བ་སྐྱེད་མོས་ཚལ་དུ་འགྲོ་བ་ལྟ་བུར་མཐོང་བའི་ཕྱིར་རྒུད་པའི་དུས་སུ་སྡུག་བསྔལ་གྱིས་མི་འཇིགས་ན། དེའི་བྱང་ཆུབ་སེམས་འཇིགས་པ་གང་གིས་ལྡོག་པར་འགྱུར། གཞན་ཡང་རང་གི་ཡོན་ཏན་གྱི་རྒྱན་དང༌། གཞན་ལ་ཕན་འདོགས་པའི་དགའ་བ་སྟོན་མོ་དང༌། བསམ་བཞིན་སྐྱེ་བའི་སྐྱེད་མོས་ཚལ་གྱི་དང༌། རྫུ་འཕྲུལ་གྱི་རྣམ་པར་འཕྲུལ་པའི་རྩེ་མོས་དགའ་བའི་བྱང་ཆུབ་སེམས་དཔའ་དག་ཁོ་ན་ལ་ཡོད་ཀྱི། ཞེས་སོགས་གསུངས་པ་ལྟར་རོ། །

དེ་ནས་ཕྱི་ལོ་༡༩༠༡དགུང་ལོ་བདུན་གྱི་དུས་སུ་ཞང་པོ་བླ་མ་རས་བཱར་དཱས་ཀྱི་དྲུང་ནས་ཀ་མད་སོགས་འབྲི་ཀློག་སྦྱངས་བརྩོན་དང༌། རྡོ་རྗེ་གཅོད་པ། མདོ་སྡུད་པ། གང་བློ་མ། སྒྲོལ་མ་སོགས་ཐུགས་འཛིན་མཛད་ནས། དགུང་ལོ་བཅུ་བཞི་བར་ཞང་པོ་བཞུགས་ཡུལ་གྲོང་གསེབ་རོ་པ་བྱ་བར་བཞུགས། དེ་ནས་༡༩༠༩དགུང་གྲངས་བཅོ་ལྔར་མངའ་རིས་ཆོས་གླིང་གྲྭ་ཚང་དུ་ཞུགས་ནས། བླ་མ་བསོད་ནམས་རྒྱལ་མཚན་བཞུགས་ཡུལ་ལིབ་པ་སར་ཕེབས། བྱང་ཆུབ་ལམ་རིམ་སོགས་གསན། གང་ལྟར་མངའ་རིས་ཆོས་གླིང་གྲྭ་ཚང་དུ་ལོ་ཕྱེད་གསུམ་ཙམ་སློབ་གཉེར་མཛད་ནས་བཞུགས། ༡༩༡༣ལོར་བོད་ཆོས་ལྡན་གྱི་ཞིང་དུ་ཐོས་བསམ་བསྒོམ་གསུམ་གནང་བར་ཕེབས་འདོད་ལྡོག་དུ་མེད་པར་འཕགས་པ་རྟག་ཏུ་ངུས་བྱང་ཆུབ་སེམས་དཔའ་ཆོས་འཕགས་ཡིད་ལ་བྱས་པ་ལྟར་དམ་པའི་ཆོས་དང་དགེ་བའི་རྩ་བར་དགོངས་ནས་གཉེན་མཚན་སོགས་ཀྱི་གཤོལ་འདེབས་འགལ་རྐྱེན་ཡོང་དོགས་ཁོ་རང་གཅིག་པུར་པྱི་ཏིའམ་དེང་སང་པད་ཏིས་ཟེར་བའི་ཡུལ་དང༌། ག་ཤ་རྒྱུད་རི་ཀླུང་མཐོ་གཟར་གཡང་འཕྲང་དང་ལམ་རྩུབ་ཤྭ་འོད་སོགས་ལ་ཅི་མི་སྙམ་པར་ཞབས་ལ་རྐང་སྐྱོབ་ལྷམ་ཡང་མེད་པར་ཀུ་ལུ་ས་ཁུལ་ཉུང་ཏི་ནས། རཱི་སན་ཞེས་པའི་ས་ཆར། ཁུ་ནུའི་ཁྱིམ་ཚང་ཁ་ཤས་ཡོད་པའི་ས་དེར་ཕེབས། གཅེན་དོན་འགྲུབ་ཀྱི་བུན་སྐྱེད་བྱས་པའི་དངུལ་རྣམས་སྐྱེད་ཁ་ཉུང་ཤས་ཤིག་བསྡུ་ལན་གནང་ནས་ལམ་རྒྱག་བསྒྲུབ་གཅེན་པོ་ལ་དེའི་སྐོར་ཕྱག་བྲིས་གནང་ནས་རྒྱ་ཐང་སྤ་ཕྲན་ཀོ་ནས་མེ་འཁོར་དུ་ཞུགས་རྒྱ་གར་རྒྱ་ཐང་གྲོང་ཁྱེར་ཁག་བརྒྱུད་འབྲས་ལྗོངས་སུ་བྱོན་ནས་དགུང་གྲངས་༡༩ཐོག་དགེ་བཤེས་ཆེན་མོ་ཨོ་རྒྱན་བསྟན་འཛིན་མཇལ་ནས། དབྱངས་ཅན་སྒྲ་མདོ་རྩ་འབྲེལ་དང༌། སྒྲ་ཙནྡྲ་པ་སོགས་ལེགས་སྦྱར་གྱི་སྒྲ་ཡི་བསྟན་བཅོས་དང༌། སུམ་རྟགས་སྙན་ངག་སོགས་ལོ་ཕྱེད་གསུམ་རིང་སྦྱང་བར་མཛད་དོ། །

ངལ་དུབ་ཁྱད་བསད་དམ་ཆོས་དོན་དུ་གཉེར། །

བྱམས་བརྩེའི་ཕ་མ་མཛའ་བཤེས་རྒྱབ་དུ་བོར། །

རང་ཉིད་གཅིག་པུར་གྲོགས་མེད་ལ་ལུང་བརྒལ། །

རྒྱལ་སྲས་སྤྱོད་པར་འཇུག་པ་ཁྱོད་མིན་སུ། །

གསུམ་པ་གསན་བསམ་བསྒོམ་གསུམ་གྱིས་བསྟན་པ་ལ་གང་ཕན་མཛད་པའི་ཚུལ་མདོ་ཙམ་སྨོས་ན།

དེ་ནས་རིམ་པས་བོད་ཡུལ་དུ་ཕེབས་པས་གཙང་བཀྲ་ཤིས་ལྷུན་པོར་འབྱོར་བས་དེར་སྒྲིག་ཞུགས་གནང༌། ཡོན་ཏན་ཐམས་ཅད་ཀྱི་གཞི་རྟེན་ཚུལ་ཁྲིམས་རིན་པོ་ཆེ་ཡིན་པར་བརྟེན། ༧ཀུན་གཟིགས་པཎ་ཆེན་རིན་པོ་ཆེའི་ཡོངས་འཛིན། གུ་གེ་ཡོངས་འཛིན་ནས་དགེ་ཚུལ་གྱི་སྡོམ་པ་བཞེས། བཀའ་ཆེན་སངས་རྒྱས་དཔལ་བཟང་ལས་ཚད་མ་རྣམ་འགྲེལ་སོགས་ཚད་མའི་གཞུང་དང་རྩ་འགྲེལ་བཅས་གསན་ཞིབ་མཛད། ཕར་ལ་ཡང་རིགས་གནས་སྐོར་འཁྲིད་པར་མཛད། ཀུན་གཟིགས་པཎ་ཆེན་ཆོས་ཀྱི་ཉི་མའི་བཀའ་དགོངས་བཞིན་ཁུ་ནུ་རིན་པོ་ཆེ་ནས་དེ་གའི་དཔོན་རིགས་ཁག་དང་ལས་བྱེད་ཁག་ལ་རིག་གནས་སྐོར་རྒྱ་ཆེར་འཁྲིད་པར་མཛད་པས་ ཕྱིས་གཙང་གི་དཔོན་རིགས་ཁག་ལ་འོས་སྦྱོང་སྤྲོད་སའི་བཀྲ་ལྷུན་སྐྱིད་ནའི་སློབ་གྲ་ཞེས་པ་དེ་ཡིན་པ་དང༌། དེ་ནས་ལྷ་སར་ཕེབས་ནས་གཟིམ་ཤག་སྨོན་གྲོལ་དང༌། བསམ་ཕོ་གཉིས་ནས་ནན་བསྐུལ་བཞིན་དབྱངས་ཅན་སྒྲ་མདོ་དང༌། ཙནྡྲ་པ་གཉིས་ཁྲིད་སྤེལ་མཛད་པ་དང༌། སླར་ཡང་བཀྲ་ཤིས་ལྷུན་པོ་དང༌། དེ་རྗེས་ལྷ་སར་ཕེབས་ནས་རིག་གནས་གཙོར་སྟོན་གྱིས་དོན་གཉེར་དད་ཅན་དེར་འདུས་རྣམས་ཀྱི་རེ་བ་སྐོང་བར་མཛད། བོད་ལ་སྒྲ་པཱ་ཎི་པའི་བསླབ་རྒྱུན་མེད་སྟབས་རྒྱ་གར་ཝ་ར་ཎ་སིར་ཕེབས་ནས་དེ་དུས་ཀྱི་སྒྲ་གཞུང་ཕུལ་དུ་ཕྱིན་པ་པཎྚའི་ཏཱ་དེ་ཝ་ནཱ་ར་ཡཎ་ཏྲི་པཱཐཱི་ཞེས་པའི་མདུན་ནས་མཚམས་སྦྱོར་ལྔ་པ་ནས་འགོ་བརྩམས་ཏེ་སྒྲ་པཱ་ཎི་དང༌། དེའི་ཡན་ལག་རྣམས་ལ་ལོ་ལྔ་ཙམ་སློབ་གཉེར་མཛད། ༡༩༢༢ལོར་མདོ་ཁམས་སྡེ་དགེའི་ཕྱོགས་སུ་ཕེབས་པར་སྐབས་དེར། མཁས་མཆོག་མི་ཕམ་གཤེགས་ནས་ལོ་བཅུ་སོང་འདུག་ཅེས་གསུངས་པ་བདག་གིས་ཐོས། ཀཿཐོག་སི་ཏུ་ཆོས་ཀྱི་རྒྱ་མཚོའི་ཞབས་པད་བསྟེན་ནས་སྡེ་སྣོད་གསུམ་གསན་བསམ་རྒྱ་ཆེར་གནང༌། མཁས་བཙུན་བཟང་པོའི་ཡོན་ཏན་གྱིས་ཕྱུག་ཅིང་སྒྲ་དབྱངས་ལྷ་མོ་ཞལ་གཟིགས་ཐོབ་པའི་མཁན་པོ་གཞན་དགའ་འམ་རྒྱལ་སྲས་གཞན་ཕན་བྱམས་པའི་གོ་ཆ་ཆོས་ཀྱི་སྣང་བ་རིན་པོ་ཆེའི་མདུན་ནས་གཞུང་ཆེན་བཅུ་གསུམ་མཆན་འགྲེལ་དང༌། རྒྱུད་རྟགས་གཉིས་འགྲེལ་བ་བཅས་ལ་ཐོས་བསམ་གནང་བ་དང༌། དེ་རྗེས་འགྲུ་ཁོག་དུ་འགྲུ་འཇམ་དབྱངས་གྲགས་པ་ཞེས་གཏེར་ཆེན་མཆོག་གྱུར་གླིང་པའི་ཆོས་བདག་དུ་གུ་རུས་ལུང་གིས་ཟིན་ཤིང་འཇམ་དབྱངས་མཁྱེན་ཀོང་གཉིས་ཀྱི་དངོས་སློབ་མཁས་གྲུབ་གཉིས་ལྡན་དེའི་མདུན་ནས་དུས་འཁོར་དྲི་མེད་འོད་ཀྱི་འགྲེལ་ཆེན་དང་འབྲུག་པ་བཀའ་བརྒྱུད་ཆོས་བསྐོར་ཡོངས་རྫོགས་གསན། སྨན་གཞུང་ཕྱི་མ་རྒྱུད་བཅས་གསན། ཁོང་གི་སྐུ་མཆེད་བཀྲས་རྒྱལ་ལས་རྩིས་རིག་སྐོར་སྦྱང་བར་མཛད། ཁྱད་པར་ངེས་གསང་རྫོགས་པ་ཆེན་པོའི་བསྟན་པའི་བཀའ་བབ་ཨ་འཛོམ་འབྲུག་པ་རྒྱལ་སྲས་འགྱུར་མེད་རྡོ་རྗེ་རིན་པོ་ཆེའི་མདུན་ནས་སྙིང་ཐིག་ཡ་བཞི་་གསན་སྐབས་ས་གཡོ་བ་སོགས་བྱུང་འདུག ཀ་ཐོག་མཁན་ཆེན་ངག་དབང་དཔལ་བཟང་ངམ། མཁན་པོ་ངག་དགའ་ཞེས་པཎ་ཆེན་བི་མ་དངོས་སྣང་ཆུ་བོ་གྱེན་ལ་ལྡོག་ནུས་པའི་མཁས་གྲུབ་ཆེན་པོ་དེའི་མདུན་ནས་རྫོགས་ཆེན་སྙན་རྒྱུད་ཀྱི་གདམས་པ་མ་ལུས་པ་དང་ཇོ་བོ་རྗེའི་བྱང་ཆུབ་ལམ་སྒྲོན་གསན་སྐབས་དེར་བོད་པ་སྤྲུལ་སྐུ་མཁན་པོ་ངག་དགའ་མཇལ་བར་ཕེབས་པ་དང་ཁེལ་བས་ཁོང་སྐུ་གཞོན་ནུ་ཞིག་འདུག་ཀྱང་དེ་དུས་ནས་མཁས་པ་རེད་ཅེས་མཁན་ངག་དགས་གསུངས་བྱུང་ཞེས་བདག་ལ་ཁུ་ནུ་རིན་པོ་ཆེས་གསུངས། དེ་ནས་བྱང་སྡེ་རྫ་ཆུ་ཁ་པར་རྫ་སེར་ཤུལ་ཐེག་ཆེན་དར་རྒྱས་གླིང་གི་ཁྲི་པ་དགེ་ལེགས་བསྟན་དར་ལས་རྗེ་ཡི་ལམ་རིམ་འགྲེལ་བ་བཞི་སྦྲག་མའི་གཙོས་ལམ་རིམ་སྐོར་དང༌། བདེ་མཆོག་འགྲེལ་བ་སྦས་དོན་ཀུན་གསལ་བཅས་གསན། དེ་ནས་འདན་ཁོག་རྣམ་རྒྱལ་གླིང་དུ་བླ་མ་དམ་ཆོས་ཞེས་འཇམ་མགོན་ཡོན་ཏན་རྒྱ་མཚོའི་དངོས་སློབ་སྐུ་བཅར་ལོ་ལྔ་བཅུ་ཙམ་བྱས་པ་དེའི་མདུན་ནས་ཀརྨ་བཀའ་བརྒྱུད་ཆོས་སྐོར་དང་ཟབ་མོ་ནང་དོན། རྒྱུད་རྟགས་གཉིས། རྒྱུད་བླ་མ། ཕྱག་ཆེན་ངེས་དོན་སྒྲོན་མེ། ངེས་དོན་རྒྱ་མཚོ། ཕྱག་ཆེན་རྒྱ་གཞུང་པོད་གསུམ་ཤེས་བྱ་ཀུན་ཁྱབ་མཛོད་སོགས་གསན་པ་དང༌། ཟབ་མོ་ནང་དོན་ལ་ཐུན་མིན་སྦས་དོན་གྱི་འགྲེལ་བཤད་ཡོད་པ་དོན་དུ་གཉེར་མཁན་མ་བྱུང་ཁྲིད་རྒྱུན་འཆད་པར་འཕང་ནས་གནས་ནང་དཔའ་བོ་རིན་པོ་ཆེ་ལ་ཕུལ་བ་ཡིན་ཁོང་གི་མདུན་ནས་ཞུ་མཁན་ཡོད་མེད་མ་ཤེས་ཞེས་ཞལ་ལས་བདག་གིས་ཐོས།

དེ་ནས་རྫོགས་ཆེན་མཁན་པོ་ལྷ་རྒྱལ་ལམ། ཚུལ་ཁྲིམས་བློ་གྲོས་ལས་ཀུན་མཁྱེན་ཀློང་ཆེན་མཛོད་བདུན། སྙིང་ཐིག་ཡ་བཞི། གསུངས་ཐོར་བུ་དང༌། གསང་འགྲེལ་ཕྱོགས་བཅུ་མུན་སེལ། ཡེ་ཤེས་བླ་མ། ཐེག་ཆེན་ཚུལ་འཇུག དཀོན་མཆོག་འགྲེལ་མན་ངག་ལྟ་ཕྲེང༌། རོང་ཟོམ་གསུངས་བི་མ་ཡང་ཏིག རྡོ་ལ་གསེར་ཞུན་སོགས་རྙིང་རྒྱུད་ཁག་གསན། སྨན་པ་ཨ་སེང་ལས། རྒྱུད་བཞི་དང་ཤེལ་ཕྲེང་སོགས་གསན། དེ་ནས་རྫོང་གསར་མཁྱེན་བརྩེ་ཆོས་ཀྱི་བློ་གྲོས་མཆོག་གི་མདུན་ནས་གུར་རྟགས་སཾ་གསུམ་དང༌། རྒྱུད་སྡེའི་སྤྱི་རྣམས་མཛེས་རྒྱན། ནཱ་རོ་མཁའ་སྤྱོད་ཀྱི་ཁྲིད་ཡིག་ཁག་གཉིས་དང༌། རྙིང་མ་རྒྱུད་བཅུ་བདུན་གྱི་བཀའ་ལུང་བཅས་གསན། དེ་ནས་གའུ་རི་ཁྲོད་དུ་ཕེབས་ནས་བླ་མ་འཇམ་རྒྱན་ནས། ལེགས་བཤད་འཁྲུལ་བྲལ་ལུང་དང༌། འགྲེལ་པ་སྲས་དོན་མ་དང༌། རབ་དབྱེ་ལམ་འབྲས་རྡོ་རྗེའི་ཚིག་རྐང་སོགས་ཞུས། དེར་འདུས་རྣམས་ཀྱི་དགོས་འདུན་བཞིན་རིག་གནས་སྐོར་ཆ་ཚང་འབུལ་བར་མཛད། བླ་མ་ཀུན་དགའ་དཔལ་ལྡན་ནམ། མཁན་ཀུན་དཔལ་ལས་བླ་མ་ཡང་ཏིག་ཞུས་པ་དང༌། ཡེ་ཤེས་བླ་མ་ཡར་མ་ཞུས་པར་ཐོབ་པ་དང༌། དོན་འགྲེལ་སྐོར་གསུམ་བཅས་གསན། དེ་རྗེས་དཔལ་སྤུང་སི་ཏུ་པདྨ་དབང་མཆོག་མདུན་ནས། དྭགས་པོའི་བཀའ་འབུམ་པོད་གཉིས་སྒྲོལ་དཀར་རྗེས་གནང་སྒྲུབ་ཐབས་དང་བཅས་པ། ར་ག་ཨ་སྱེ་བདེ་སྨོན་བཅས་ཐོབ། མཁས་དབང་བེ་རི་མཁྱེན་རྩེའི་མདུན་ནས་འབྲི་གུང་དགོངས་གཅིག་གི་འགྲེལ་བ་རྡོ་ཤེ་མ། འབྲི་གུང་བསྟན་སྙིང་འགྲེལ་ཆེན། ཕྱག་ཆེན་ལྔ་ལྡན་ཡང་ཐོབ། ཕར་ལ་རིག་གནས་སྐོར་ཕུལ། ཡང་རྫོང་གསར་མཁྱེན་བརྩེ་ཆོས་ཀྱི་བློ་གྲོས་མདུན་ནས་གཉུག་སེམས་སྐོར་གསུམ་དང༌། རོང་སྟོན་གྱི་མངོན་རྟོག་རྒྱན་གྱི་འགྲེལ་བ་དང༌། དངུལ་ཆུ་ཐོགས་མེད་གྱི་མངོན་རྟོག་རྒྱན་གྱི་འགྲེལ་བ་མ་གཏོགས་བྱམས་ཆོས་སྡེ་ལྔ་ཡོངས་རྫོགས། རྡོ་གྲུབ་ཆེན་གྱི་གསང་སྙིང་སྤྱི་དོན་མཛོད་ཀྱི་ལྡེའུ་མིག་བཅས་གསན།

དེ་ནས་སྡེ་དགེ་རྒྱལ་པོ་ཨ་སྐྱའི་སྲས་དང་མཉམ་དུ་དགོན་ཆེན་མཁན་པོ་བསམ་གཏན་བློ་གྲོས་ཞེས་འཇིགས་བྱེད་དངོས་ཡིན་ཟེར་བ་ དེའི་མདུན་ནས་འཇིགས་བྱེད་དབང་སོགས་གསན་པ་དང༌། ཕར་ལ་རིག་གནས་སྐོར་ཕུལ་སྟེ་ཟླ་བརྒྱད་ཙམ་བཞུགས་པ་དང་དེར་ཡོད་ཀྱི་དགོན་སྡེ་མང་པོའི་མཁན་པོ་དང༌། དགེ་འདུན་མང་པོ་ལ་རིག་གནས་འཁྲིད་དགོས་ཞུས་ངོར། རིག་གནས་སྐོར་གསུངས་ཏེ་ཟླ་ཤས་བཞུགས་སྐབས་དེར་ཞལ་སློབ་མཁས་མང་གིས་ཞལ་གསུངས་ཟིན་ཐོ་བཀོད་པ་ཕྱོགས་བསྒྲིགས་དག་ཡིག་ངག་སྒྲོན་འགྲེལ་པ་ཚིག་གསལ་ཞེས་པ་དེ་མཛད། མཁན་པོ་དབོན་སྟོན་མཁྱེན་རབ་ནས་དྭགས་པོའི་ཐར་རྒྱན་ཚུར་གནང་ནས་། ཕར་ལ་རིག་གནས་སྐོར་ཕུལ། དགའ་སྟོན་ངག་དབང་ལེགས་པ་ལས་ལམ་འབྲས་སོགས་ཀྱི་མན་ངག་གསན། སླར་ཡང་གའུ་རི་ཁྲོད་དུ་ཕེབས་སྐབས་རྒྱ་དམག་གིས་བོད་འབྲི་ཆུའི་ཕར་ཁར་བཙན་འཛུལ་གྱིས་བོད་ས་རྒྱ་ཆེན་བཙན་འཕྲོག་བྱེད་སྐབས་ཡིན་འདུག་པ་སྤྱི་ལོ་༡༩༣༢ནང་ཡིན་ཚོད། དེ་ནས་ཁང་དམར་རི་ཁྲོད་དུ་ཟླ་ཤས་བཞུགས་ནས་ལོ་གསུམ་བཞུགས་པའི་མཚམས་པ་རྣམས་ལ་མཛོད་བདུན་དང༌། ཡེ་ཤེས་བླ་མ་བཅས་འཁྲིད་པར་མཛད། དཔལ་འབྱོར་དགོན་དུ་ཟླ་ཤས་བཞུགས་ནས་ཁམས་པ་སྒར་གྱི་དཔེ་མཛོད་ལ་གཟིགས་པར་ཕེབས་རུང་དཔེ་མཛོད་མི་སྟོན་འདུག་ཀྱང་ཁོང་རྣམས་ལ་རིག་གནས་བསྐོར་ཅུང་ཟད་བཤད་ནས་ཆབ་མདོ་ལ་ཕེབས་པས་གཞུང་གི་སྐུ་དྲག་མང་པོ་ལ་ལོ་གཅིག་ཙམ་རིག་གནས་ཁག་བཤད་དེ་བཞུགས། དགུང་གྲངས་བཞི་བཅུ་པར་དབུས་ཕྱོགས་སུ་ལོག་ཕེབས་སྐབས་དེར་འབྲི་གུང་གྲུབ་ཆེན་ཨ་མགོན་རིན་པོ་ཆེ་མཇལ་བས་ཤང་ལ་ཕྱག་མཛུག་གཏད་ནས་ཤར་ཤར་ཤར་གསུང་ནས་ངོ་སྤྲོད་མཛད་གསུང༌། དེ་ནི་ཤྲི་སེང་ཧས་པདྨ་འབྱུང་གནས་ལ། གང་ཤར་མ་ཞེན་གང་ཤར་མ་ཞེན་ཤིག མ་ཤར་མ་ཤར་ཤར་ཤར་ཤར་མ་ཤར། གསུངས་པ་ལྟ་བུའི་ངོ་སྤྲོད་མཛད་འདུག

ལྷག་པར་སྨན་རྩིས་ཁང་དུ་སྒྲ་སོགས་ཁྲིད་ནས་བཞུགས་སྐབས་རྒྱལ་ཚབ་རྭ་སྒྲེང་ནས་སྒྲ་ཁྲིད་ཞུ་མི་ཇི་ཡོད་ལ་ལྟོ་ཕོག་ལེགས་འབུལ་གནང་རུང་གདན་ས་ཁག་ནས་ཕེབས་མཁན་གཅིག་ཀྱང་མེད་འདུག དེའི་སྐོར་ཞིག་ལ་མི་རྟག་པའི་གཏམ་གློག་གི་ཟློས་གར་ཞེས་པ་དེ་བརྩམས་པར་མཛད་པ་དང༌། བོད་ནས་སྒྲ་པ་ཎི་པ་བསླབ་མཁན་སྒ་ཡུལ་དུ་འཁྲུངས་པ་བདེ་གཞུང་སྤྲུལ་སྐུ་གཅིག་པུ་ལས་མ་བྱུང་འདུག པཎ་ཆེན་རིན་པོ་ཆེའི་དྲུང་ཡིག་ཀ་ལུས་སུམ་རྟགས་སྐོར་ལ་དགག་པ་བྱུང་བར་དེ་ལ་ལན་ཞིག་བརྩམས་གནང་ཡང༌། དེ་དག་དོན་དུ་མི་འགྱུར་བ་དོན་མེད་འཇིག་རྟེན་རྩོད་གཞིར་འགྱུར་ཉེན་ལ་བརྟེན་དེ་ཡང་མེ་ལ་བསྲེགས་པར་མཛད་འདུག རྡོ་རྗེའི་བྲག་གི་དྲུང་ཡིག་དགེ་སློང་ཆོས་བཟང་ཞེས་པ་དྲུང་ཡིག་ཀ་ལུའི་སློབ་བུ་ཡིན་པ་ཕྱག་བྲིས་སྙན་སུམ་ལེགས་པོ་ཡོད་པ་ཞིག་ཡོད། དེ་མཚོ་པདྨར་བཞུགས་འདུག་པ་ཁུ་ནུ་རིན་པོ་ཆེས་མཚོ་པདྨར་བཀའ་ཁྲིད་གནང་སྐབས་ཁོང་གིས་སུམ་རྟགས་སྐོར་བཀའ་འདྲི་ཞུ་གི་འདུག །དེ་རྗེས་ངས་དགེ་སློང་ཆོས་བཟང་ལ་སུམ་རྟགས་ཁྱེད་ཀྱི་རྒན་དྲུང་ཡིག་ཀ་ལུ་མཁས་ཀྱི་འདུག་གམ་ཁུ་ནུ་རིན་པོ་ཆེ་མཁས་ཀྱི་འདུག་ཞུས་པར། ངས་ཀ་ལུས་བཤད་པ་དེ་ཡིན་བསམ་གྱི་ཡོད་ཀྱང་ཀ་ལུས་སྒྲ་མ་མཁྱེན་འདུག །དངོས་གནས་ཁུ་ནུ་རིན་པོ་ཆེའི་གསུང་དེ་རེད་བཞག ཡིན་ན་ཡང་ཀ་ལུ་པན་ཆེན་རིན་པོ་ཆེའི་དྲུང་ཡིག་ཡིན་སྟབས་ཅུང་ཟད་ཙམ་ལ་སྐད་ཆ་མང་པོར་སོང་བ་རེད་ཅེས་གསུང་གི་འདུག དེང་སང་དྲུང་ཡིག་ཀ་ལུས་བརྩམས་པ་དེ་དག་བོད་ནས་པར་བསྐྲུན་དབུས་གཙང་ཁམས་གསུམ་གྱི་མཁས་པ་ཁུ་ནུ་བླ་མ་བསྟན་འཛིན་རྒྱལ་མཚན་ལ་དགག་པ་ཤིག་གི་ཐུམ་བུ་ཟེར་བའི་དེབ་ཐོན་པ་དེ་ཡིན་འདུག　༡༩༣༨དགུང་གྲངས་༤༣ལ་ཕེབས་པར་རྒྱ་གར་འཕགས་ཡུལ་དུ་བྱོན་ནས་ཀ་ཏར་པཎྚི་ཏ་ཧ་རི་པ་ལས་འཆི་མེད་མཛོད་གསན་ནས་ཟིན་བྲིས་ཀྱིས་དེབ་ཀྱང་བརྩམས་པར་མཛད་དོ། །

དམ་པ་དུ་མ་སྒོ་གསུམ་གུས་པས་བསྟེན། །

སྒྲ་ཚད་ལ་སོགས་རིགས་གཞུང་རྒྱ་མཚོ་ཆེ། །

ཤིང་རྟ་ཆེ་བརྒྱད་གདམས་བཅུད་བདུད་རྩིའི་རྒྱུན། །

རྣམ་དཔྱོད་ལྟོ་བ་བཟང་པོར་ལེགས་པར་བསྐྱིལ། །

གངས་ཅན་རི་བོའི་ཁྲོད་དུ་གནས་བཅས་ཏེ། །

རྒྱལ་བསྟན་ཡོངས་སུ་རྫོགས་པའི་ལུས་སྟོབས་རྒྱས། །

ལུང་རྟོགས་གཡུ་རལ་བརྗིད་པ་མིའི་སེང་གེ །

བསྟན་འགྲོའི་དོན་ལ་བརྩོན་པ་ཁྱོད་མིན་སུ། །

དེ་ནས་ཕ་ཡུལ་དུ་ཕེབས་སྐབས་ཡབ་ཡུམ་ཞང་པོ་བཅས་གཤེགས་ནས་མེད་པ་དང༌། གཉེན་འབྲེལ་ཡུལ་མི་ལྟོས་བཅས་ངོ་འཕྲད་ཁྱུག་ཙམ་ཕེབས་ནས་ཝ་ར་ཎ་སིར་དབེན་པ་ཁོ་ན་ལ་བསྟེན་པར་ཐུགས་བཞེད་ཡོད་འདུག་ཀྱང་སྤུན་མཆེད་དང་ཡུལ་མིས་ཨུ་ཚུགས་ཀྱིས་ཞུས་ངོར་མི་རྟག་པ་དང༌། རྒྱུ་འབྲས་སོགས་ཀྱི་ཁྲིད་དང༌། སྐྱབས་འགྲོ་དང༌། སྤྱོད་འཇུག་བཤད་ཁྲིད་མཛད་ནས་ལོ་ཤས་བཞུགས་སྐབས་དེར། ཡུལ་མིའི་གླུ་གཞས་ཆོས་མཐུན་ཆེད་དུ་ཀ་བཤད་བུང་བའི་གླུ་ལེན་ཞེས་པ་དེ་དང༌། སྒྲ་དབྱངས་ལྷ་མོ་ལ་བསྟོད་པ་དོན་གཉིས་སྙེ་མ་ཞེས་པ་བརྩམས་པར་མཛད། དེ་ནས་ཀ་ལེན་སྤུང་དང༌། ཝ་ར་ཎ་སིར་ཕེབས་ནས་ཧ་ལམ་མི་ལོ་བཅོ་ལྔ་ཙམ་དབེན་པ་ཁོ་ནར་བཞུགས་ཏེ་ནང་དུ་ཡང་དག་འཇོག་པར་བྱང་ཆུབ་ཀྱི་སེམས་རིན་པོ་ཆེ་ལ་ཉམས་ལེན་སྙིང་པོར་མཛད།

ལོ་གཅིག་ཉིན་རེ་བྱང་ཆུབ་སེམས་ཀྱི་བསྟོད་པ་ཤྭ་ལོ་ཀ་རེ་བཀའ་བརྩོམས་མཛད་པར་ཁོང་གི་ཞལ་སློབ་དགེ་བཤེས་ཞིག་གིས་གསན་པར་འདི་པར་འདེབས་ཞུས་ན་འགྲིག་གམ་ཞུས་པས། རིས་མེད་ཆོས་སྦྱིན་བྱས་ན་འགྲིག་གསུངས་པས་ཝ་ར་ཎ་སིའི་མཁན་པོ་མགོ་སེར་ནས་ཆོས་སྦྱིན་དཔར་བསྐྲུན་བྱས་སྐད། ངས་རྡོ་རྗེ་གདན་ནས་བཀའ་དྲིན་ཅན་ཁུ་ནུ་བསྟན་འཛིན་རྒྱལ་མཚན་མཇལ་སྐབས་བྱང་ཆུབ་སེམས་བསྟོད་དེ་ཁྲིད་གནང་བ་དང་ཁེལ་འདུག །སྐབས་དེར་རིན་པོ་ཆེའི་ཞལ་ནས། ཁོ་བོ་ཝ་ར་ཎ་སིར་སྡོད་སྐབས་ཉིན་དེབ་ནང་ལ་མི་སུ་དང་འཕྲད་སོགས་བྲིས་ན་དགོས་པ་མི་འདུག །དེ་ལས་ཉིན་རེ་བྱང་ཆུབ་སེམས་ཀྱི་བསྐོར་བྲིས་ན་ཕན་པ་ཆེ་བསམས་ནས་བྲིས་པ་ཡིན། ཞེས་གསུངས་འཕྲོས་སུ་ཐོས།

སྤྱི་ལོ་༡༩༦༥ལོར་༧གོང་ས་ལྷ་མིའི་རྣམ་འདྲེན་རྒྱལ་མཆོག་བཅུ་བཞི་པ་ཆེན་པོའི་སྐུའི་གཅེན་མོ་ཚེ་རིང་སྒྲོལ་མ་གཤེགས་པའི་དགེ་རྩར་པར་བསྐྲུན་གནང་འདུག་པའི་དཔེ་བསྐྲུན་ཆེ་བརྗོད་ལ། འཕགས་ནོར་བདུན་ལ་དབང་འབྱོར་ཞིང༌། སྦས་པའི་བརྟུལ་ཞུགས་འཛིན་པའི་སེམས་དཔའ་ཆེན་པོ། ཡུལ་རྒྱ་གར་ནུབ་ཕྱོགས་ཀྱི་རྒྱུད་དུ་བྱུང་བ་བསྟན་འཛིན་རྒྱལ་མཚན་རིན་པོ་ཆེ་མཆོག་གཞོན་ནུའི་དུས་ནས་ཡུལ་གངས་ཅན་ཞིང་གི་རིས་མེད་མཁས་གྲུབ་དུ་མའི་ཞབས་པད་ཡུན་དུ་བསྟེན་དེ་ཐུན་མོང་དང༌། ཐུན་མོང་མིན་པའི་རིགས་པའི་གནས་མཐའ་དག་ལ་ཐོས་བསམ་གཏིང་ཟབ་མཛད། ལྷག་པར་རྒྱལ་སྲས་ཆེན་པོ་ཞི་བ་ལྷའི་གཞུང་བྱང་ཆུབ་སེམས་དཔའི་སྤྱོད་པ་ལ་འཇུག་པར་ཐོས་བསམ་སྒོམ་པ་ཕྱོགས་ཆར་མ་ལྷུངས་པ་མཛད་དེ་སྲས་བཅས་རྒྱལ་བའི་གཞུང་ལམ། བདག་བས་གཞན་གཅེས་པའི་བྱང་ཆུབ་སེམས་རིན་པོ་ཆེར་ཐུགས་འདུན་ཆེས་ཆེར་འཕེལ་བས་དེ་ཉིད་ཐུགས་དམ་གྱི་སྙིང་པོར་མཛད་པའི་དབང་གིས་བར་སྐབས་ཤིག་ནས་ཉིན་རེ་བཞིན་བྱང་ཆུབ་སེམས་ཀྱི་བསྟོད་པ་ཤོ་ལོ་ཀ་རེ་ཟུང་ལྗགས་རྩོམ་མཛད་པའི་བསྟན་བཅོས་རིན་ཆེན་སྒྲོན་མེ་ཞེས་པ་འདི་ཉིད། ད་ལམ་དད་ལྡན་ཕུན་ཚོགས་བཀྲ་ཤིས་ནས་ངོས་ཀྱི་གཅེན་མོ་ཚེ་རིང་སྒྲོལ་མའི་དགེ་འཇུག་ཆེད་པར་འདེབས་བྱས་པའི་དགེ་བའི་རྩ་བ་འདི་དག་སྤྱིར་རྡུལ་མཚོན་ནད་མུག་གི་བསྐལ་ངན་འདི་འདྲའི་དུས་སུ་ཀུན་ལ་གཅིག་ཏུ་སྨན་པའི་ཞི་བསིལ་བདུད་རྩིའི་གཏེར་ཆེན་སངས་རྒྱས་ཀྱི་བསྟན་པ་རིན་པོ་ཆེ་ཕྱོགས་བཅུར་རྒྱས་པ་དང༌། སྒོས་སུ་སྙིགས་ལྔའི་རང་མདངས་ཀུན་ནས་དར་བའི་ངང་ཚུལ་ངན་གཡོ་བསླུ་བྲིད་གནོད་འཚེའི་བསམ་སྦྱོར་རང་གཞན་འདི་ཕྱི་གཉིས་ཕུང་གི་ལས་ཚུལ་ཤིན་ཏུ་ཐ་ཆད་པ་འདི་དག་རིམ་གྱིས་ཞི་ནས། བྱམས་སྙིང་རྗེ་བྱང་ཆུབ་ཀྱི་སེམས་རིན་པོ་ཆེ་རང་གཞན་ཐམས་ཅད་ཀྱི་རྒྱུད་ལ་སྐྱེ་བའི་རྒྱུར་གྱུར་ཅིག་ཅེས་ཆེད་དུ་བསྔོ་སྨོན་མཚམས་སྦྱོར་བགྱིས་ཤིང༌། སླར་བསྟན་བཅོས་འདིར་རང་བདེ་ཁེ་གྲགས་ཀྱི་བསམ་པའི་སྐྱོན་གྱིས་མ་གོས་བར་ཐོས་བསམ་སྒོམ་པ་མཛད་མཁན་སེར་སྐྱ་ཀུན་ནས་ཚང་ལ་མ་ནོར་བའི་རྒྱལ་བའི་བསྟན་པ་དྲི་མ་མེད་པ་འདི་ཉིད་ཉག་ཕྲ་ལ་གསོ་དཀའ་བའི་ཚུལ་འདི་ཐུགས་ལ་བཅངས་ཏེ་གོང་དོན་ཐུགས་སྨོན་རེ་དང༌། རྒྱུན་དུ་ཡང་བཟང་པོ་སྤྱོད་པའི་སྨོན་ལམ་དང་རྒྱབ་འགལ་དུ་མ་སོང་བར་ལྟ་སྤྱོད་རྣམ་དག་ཕྱི་ནང་གཉིས་གཙང་རྟག་ཐུབ་པ་ཞིག་ཅི་ནས་ཀྱང་མཛད་གལ་ཆེ་ཞེས་ཐལ་མོ་སྦྱར་ནས་གསོལ་བ་འདེབས་པ་ལགས། རྒྱལ་བས་བདེན་བཞིའི་ཆོས་འཁོར་བསྐོར་བའི་གནས་ས་ར་ན་ཐའི་བོད་དགོན་བཤད་སྒྲུབ་འདོད་འཁྱིལ་དུ། ཤཀྱའི་་དགེ་སློང་བསྟན་འཛིན་རྒྱ་མཚོས། བོད་ཤིང་སྦྲུལ་ཟླ་༡༡ཚེས་༩ཕྱི་ལོ་༡༩༦༦ཟླ་༡ཚེས་༡ལ་བྲིས་ཞེས་དང༌།

ཡང་རྡ་ས་རིགས་སློབ་ལྷག་བརྩེགས་ཚོགས་ཆུང་ནས་བསྐྲུན་པའི་དེབ་བོད་གངས་ཅན་གྱི་ཁྱད་ནོར་ནང་གསལ་བ་བཞིན་༧གོང་ས་ཐམས་ཅད་མཁྱེན་པའི་ཞལ་ནས། ངས་ཁུ་ནུ་བླ་མ་རིན་པོ་ཆེའི་སྐུ་མདུན་ནས་ཁྲིད་ལུང་ཞུ་སྐབས། འདི་ལྟར་ཞུ་རྒྱུ་བྱུང༌། ནང་གི་དགྲ་བོ་ཉོན་མོངས་པའི་སེམས་ལ་འཐབ་རྒྱུ་དེ་ཤིན་ཏུ་དཀའ་བ་ཞིག་མ་རེད་དམ། འོན་ཀྱང་སྤྱོད་འཇུག་ནང་ཉོན་མོངས་ཉམ་ཆུང་ཆུང་ཡིན་པའི་ཚིག་གཅིག་ཡོད། དེར་བརྟེན་ཉོན་མོངས་ཉམ་ཆུང་མིན་པ་ཤིན་ཏུ་མཐུ་ཆེན་པོ་ཡིན་ཞེས་ཞུས་པར། རིན་པོ་ཆེས། ཉོན་མོངས་མེད་པ་བཟོ་བར་རྡུལ་ཕྲན་མཚོན་ཆ་དགོས་ཀྱི་མ་རེད་ཅེས་གསུངས་སོང༌། འདིའི་གོ་དོན་ནི་ཉོན་མོངས་བཅོམ་པ་ལ་གོ་མཚོན་དང་རིན་ཐང་བྲལ་བའི་མཚོན་ཆ་དེ་དག་དགོས་ཀྱི་མེད། སྙིང་སྟོབས་བརྟན་པོ་ཞིག་དང་ཤེས་རབ་བསྐྱེད་ན་དེ་ཙམ་གྱིས་ཆོག་པ་ཡིན། སེམས་ཀྱི་རང་བཞིན་དང༌། ཉོན་མོངས་ཀྱི་རང་བཞིན། ཆོས་ཀྱི་རང་བཞིན་རྟོགས་པ་ལ་བརྟེན་ནས་རྟོགས་པའི་ཡོན་ཏན་དེ་དག་རང་གི་ཆ་ཤས་ལྟ་བུར་གྱུར་པ་ཡིན། ཤེས་རབ་ནི་རང་ཉིད་ཀྱི་ཁྱད་ཆོས་ཡིན་པས། ཕྱོགས་གཅིག་ནས་ལམ་འདི་ལས་སླ་བོ་དང་ཁེ་བོ་ཡིན། ཕྱི་ཡི་གོ་མཚོན་རྣམས་ཐོབ་པ་ལ་འགྲོ་སོང་ས་ཡ་དང་དུང་ཕྱུང་མང་པོའི་བདག་པོ་ཡིན་ན་མ་གཏོགས་གོ་མཚོན་དེ་དག་ཉོ་མི་ཐུབ། ཞེས་གསལ་བ་དང༌། མང་ཆེ་བར་ཝ་ར་ཎ་སིའི་གནས་མདུན་དུ་བཞུགས་པར་འདུ་འཛི་བྲེལ་གཡེང་རྐྱེན་པས་དེ་ལ་བག་ཟོན་མཛད་ནས་གསལ་ལྡན་གྲོང་ཁྱེར་གྱི་ཟུར་དུ། ལཀ་སཱ་ཞེས་བྱ་བའི་གྲོང་གསེབ་དེར་ཧིན་དུའི་དགོན་རྙིང་ཞིག་ཡོད་པ་དེའི་དགོན་བདག་ཇོ་བོ་གངྒ་གི་རེ་བྱ་བ་སྔ་མ་སྒྲ་རིག་པའི་སློབ་གྲོགས་ཡིན་སྟབས་དགོན་པ་དེའི་ཐོག་ཏུ་ཁང་མིག་གཅིག་རང་ཡོད་པ་དེར་བཞུགས་པར་མཛད། རྗེས་སུ་ཁུ་ནུ་རིན་པོ་ཆེ་དེ་གར་བཞུགས་པ་གསལ་རྟོགས་བྱུང་ནས་ཝ་ར་ཎ་སིའི་ལེགས་སྦྱར་གཙུག་ལག་སློབ་གྲྭ་ཆེན་མོ་ནས་རབ་འབྱམས་གཞུང་ལུགས་སྨྲ་བའི་ཁྱུ་མཆོག་ལྟ་བུར་གཟེངས་བསྟོད་གྱིས་ཚུལ་དུ་མཁས་དབང་དགེ་རྒན་ཆེན་མོའི་གོ་གནས་ཕུལ་ཀྱང༌། གསོལ་ཕོག་སོགས་མ་བཞེས་པར་དབེན་པ་ཁོ་ནར་ཐུགས་གཞོལ་བར་མཛད་དོ། །

དེ་རྗེས་སྤྱི་ནོར་གོང་ས་༧སྐྱབས་མགོན་རྒྱལ་བ་ཐམས་ཅད་མཁྱེན་གཟིགས་ཆེན་པོའི་བཀའ་དགོངས་བཞིན་མ་སུ་རིར་མཐོ་རིམ་སློབ་གྲར་ཆོས་རྒྱུད་ཆེན་པོ་བཞི་ཡི་མཁས་པ་ལྔ་བཅུ་སྐོར་ལ་རིག་གནས་སྐོར་ཆ་ཚང་དང༌། ཁྱད་པར་འཕགས་བསྟོད་སྐོར་སློབ་ཁྲིད་མཛད་ནས་ཟླ་བ་དྲུག་ཙམ་བཞུགས། སྐབས་དེར་མཁས་པ་ཁག་གིས་ཟིན་བྲིས་གནང་བའི་ཁྱད་པར་འཕགས་བསྟོད་ཀྱི་རྩ་འགྲེལ་ཞེས་པའི་འཇུག་བྱང་དུ། རྒྱ་གར་ནུབ་ཕྱོགས་ཁུ་ནུར་སྐུ་བལྟམས་པ་མཁས་ཤིང་གྲུབ་པའི་དབང་ཕྱུག་ཆེན་པོ་བླ་མ་བསྟན་འཛིན་རྒྱལ་མཚན་རིན་པོ་ཆེ་མཆོག་ནས་མ་སུ་རིར་གཙུག་ལག་སློབ་དཔོན་རྣམས་ལ་འཕགས་ཡུལ་གྱི་སློབ་དཔོན་ཐོ་བཙུན་གྲུབ་རྗེས་མཛད་པའི་ཁྱད་པར་འཕགས་བསྟོད་ཀྱི་བཤད་ཁྲིད་དགྱེས་བཞིན་དུ་བསྩལ་བའི་སྐབས་ཀྱི་ཟིན་བྲིས་རྩ་འགྲེལ་སྦྲག་མ་འདི་བཞིན་ཆོས་དོན་ལྷན་ཁང་ནས་འགྲོ་གྲོན་བསྩལ་ཏེ་རྡ་ས་དྲིལ་བསྒྲགས་སྤར་ཁང་ནས་པར་བསྐྲུན་ཞུས་པའོ་ཞེས་དང༌། དཔེ་བསྐྲུན་གསལ་བཤད་ནང༌། རིགས་གནས་ཐུན་མོང་དང་ཐུན་མིན་པ་དག་ལ་གསན་གོམས་མཐར་སོན་ཅིང༌། ཆོས་ཚུལ་རྒྱ་མཚོའི་ཉིང་ཁུ་བྱང་ཆུབ་ཀྱི་སེམས་རིན་པོ་ཆེ་ལ་ཐུགས་འབྱོང་པ་བདག་ཉིད་ཆེན་པོ་ཁུ་ནུ་བླ་མ་བསྟན་འཛིན་རྒྱལ་མཚན་རིན་པོ་ཆེ་མཆོག་གནས་མ་སུ་རིར་གཙུག་ལག་སློབ་དཔོན་རྣམས་ལ་འཕགས་ཡུལ་སློབ་དཔོན་ཐོ་བཙུན་གྲུབ་རྗེས་མཛད་པའི་ཁྱད་པར་འཕགས་བསྟོད་ཀྱི་བཤད་ཁྲིད་ཚིག་དོན་གནད་དུ་དྲིལ་ལ་གོ་བདེ་བ་དགྱེས་བཞིན་བསྩལ་སྐབས་ཀྱི་ཟིན་བྲིས་རྩ་འགྲེལ་སྦྲག་མ་འདིའི་ཚིག་དོན་ལ་གོ་བ་ཆགས་ན་ཕྱི་ནང་སྟོན་པ་དང་བསྟན་པ་མཆོག་དམན་གྱི་ཁྱད་པར་ཤེས་ཤིང༌། སྟོན་པ་སངས་རྒྱས་ཉག་གཅིག་བླང་དོར་སྟོན་པའི་ཚད་མའི་སྐྱེས་བུ་བསླུ་བ་མེད་པ་ཞིག་ཡིན་པ་ཁོང་དུ་ཆུད་པར་འགྱུར་བ་དང༌། དེས་བསྟན་པའི་ལུང་རྟོགས་ཀྱི་བསྟན་པ་དང༌། དེ་ཚུལ་བཞིན་དུ་སྒྲུབ་པའི་དགེ་འདུན་རྣམས་ཡང་དག་པར་ངོས་འཛིན་གྱིས་བསྟན་པའི་འཇུག་སྒོ་སྐྱབས་འགྲོའི་རྐང་ཚུགས་པར་འགྱུར་བ་སོགས་དགོས་པ་རྒྱུ་མཚན་དུ་མར་གཟིགས་ཏེ། གཙུག་ལག་སློབ་དཔོན་རྣམས་ཀྱིས་བསྐུལ་མ་མཛད་པ་བཞིན་བོད་གཞུང་ཆོས་དོན་ལྷན་ཁང་ནས་འགྲོ་གྲོན་བཏང་སྟེ་དྲིལ་བསྒྲགས་པར་ཁང་དུ་གྲངས་༥༠༠ཐམ་པ་པར་བསྐྲུན་ཞུས་པའོ། །ཞེས་གསལ་བ་དང༌།

དེ་རྗེས་ཝ་ར་ཎ་སི་དང་རྡོ་རྗེ་གདན་སོགས་རྒྱ་བོད་འབྲས་འབྲུག་བལ་པོ་ཁུ་ནུ་ག་ཤ་ལ་དྭགས་སོགས་དང༌། བོད་རྒྱ་མིས་དབང་བསྒྱུར་དུས་ཚོད་ཉག་ཕྲའི་སྐབས་དེར་ཆོས་ཞུ་བ་མང་ཆེ་བ་བཙན་བྱོལ་བོད་མི་སེར་སྐྱ་རྒན་གཞོན་རྣམས་ལ་སོ་སོའི་དོན་གཉེར་བཞིན་གསུངས་ཆོས་ཆད་མེད་གནང་ནས་མང་ཆེ་བ་རྡོ་རྗེ་གདན་དུ་བཞུགས་༡༩༧༣ཆུ་གླང་ཟླ་༣པར་འབྲས་ལྗོངས་ལྷ་ཡུམ་གྱི་གདན་ཞུས་ལྟར་བཞུགས་གནས་སྟག་རྩེར་ཟླ་༤ཙམ་བཞུགས་ནས་འབྲས་ལྗོངས་ཡུམ་སྲས་སོགས་ལ་ཆོས་ཁྲིད་དང་ཀ་སྤུང་བར་ཚིག་ཀོ་ཊའི་དང༌། རྡོར་གླིང་སོགས་སུ་ཕེབས་ཏེ་འདུལ་བྱའི་རེ་བ་ཡོངས་སུ་བསྐངས་ནས་ཆོས་འཆད་སྤེལ་རྒྱུན་ཆད་མེད་པར་མཛད། དེ་རྗེས་རྡོ་རྗེ་གདན་དུ་མང་ཆེ་བ་བཞུགས་ནས་རིས་སུ་མ་ཆད་པའི་སེར་སྐྱ་མཆོག་དམན་ཐམས་ཅད་ལ་རྒྱུད་ཚོད་དང་འཚམས་པའི་གང་ལ་ཅི་དགོས་འཆད་སྤེལ་གནང༌། རྒྱུན་དུ་ཐ་མལ་ལོང་གཏམ་ཡེ་ནས་མི་གནང་བར་མཉམ་བཞག་ཁོ་ནར་བཞུགས། མཚན་མོ་ཕལ་ཆེར་གཙོག་པུར་བཞུགས་པ་སོགས་ཉིན་མཚན་ཉམས་ལེན་ལ་གཡེལ་བ་མེད་པར་མཆིས། དད་རྫས་སོགས་བྱུང་བ་རྣམས་བཞུགས་ཡུལ་དེ་གའི་དགོན་པར་སྤོང་དག་གནང་ཞིང་ཟས་གོས་ངན་ངོན་ཙམ་གྱིས་ཆོག་པར་མཛད་དེ། སྤྱན་རས་གཟིགས་ཀྱིས། མཁས་རྣམས་ཡོན་ཏན་ལ་གུས་ཀྱི། །སངས་རྒྱས་དབང་ཕྱུག་སོགས་ལ་མིན། །ཡོན་ཏན་མེད་ལ་གང་གུས་པ། །དེ་བླུན་མི་དགེའི་ལས་ལས་སྐྱེས། །ཞེས་གསུངས་པས་དམ་པའི་ཆོས་ནས་གསུངས་པའི་ཡོན་ཏན་མཆོག་མངའ་སྐྱེས་མཆོག་འདི་ཉིད་༡༩༧༦མེ་འབྲུག་ལོར་བོད་ཟླ་༡ཚེས་༣ལ་གནས་མཆོག་མཚོ་པདྨར་ཕེབས། བོད་ཟླ༢་ཚེས་༣ལ་འབྲི་གུང་གཏེར་སྒྲོམ་སྒྲུབ་བརྩོན་ནེ་ནེ་རིན་པོ་ཆེ་ཤེས་རབ་མཐར་ཕྱིན་མཆོག་དང་གུས་པ་སོགས་དེར་བཞུགས་བསྒྲུབ་བརྩོན་རྣམས་ལ་ཡེ་ཤེས་བླ་མའི་ཟབ་ཁྲིད་གནང༌། ཡེ་ཤེས་བླ་མ་མཁན་པོ་ཀུན་དཔལ་ནས་ཡར་ཞུ་མ་དགོས་པར་གནང་བྱུང༌། ཟ་འོག་ཕུག་ཏུ་གཞན་དགའི་མདུན་ལ་ཡོང་དུས་མཁན་རིན་པོ་ཆེ་ཀུན་དཔལ་ཕེབས་སོང་ངས་བླ་མ་ཡང་ཏིག་ཁོང་ལ་གནང་རོགས་ཞུས་པ་ཡིན། ཁོང་གི་དབོན་པོ་བསྟན་བློ་ནས་གསན་པ་རེད་ཅེས་ཞལ་འཕྲོས་སུ་གསུངས་པ་དྲན། ཡང་རྒྱུད་སམ་བྷོ་ཏྲ་དེའི་རྒྱུན་དཀོན་པས་མཁན་རིན་པོ་ཆེ་ཨ་པད་ནས་དོན་གཉེར་གྱིས་གསན་པར་མཛད་སོང་ཞེས་གསུངས་པ་དྲན། དེ་རྗེས་ཡུལ་ཉེར་བཞིའི་ས་འོག་སྐུ་ཡི་འཁོར་ལོ་གནས་བརྒྱད་གྲས་ཀུ་ལུ་ཏ་ཞེས་ཀུ་ལུས་ཉུང་དྷི་ལ་དེང་སང་ཀུ་ལུ་མ་ན་ལི་ཟེར་བ་དེར་སྒྲུབ་བརྩོན་རྣམས་ལ་ཡེ་ཤེས་བླ་མ་ཁྲིད་པར་མཛད་དོ། །

གང་གི་མཁྱེན་བརྩེའི་ཆུ་གཏེར་སྲུབ་པ་ལས། །

ལེགས་བཤད་འོད་དཀར་དམ་ཆོས་གྲུ་ཆར་འབེབས། །

གངས་ཅན་བསྟན་འགྲོ་ཡོངས་ཀྱི་གཙུག་གི་རྒྱན། །

རྒྱལ་བསྟན་ཡོངས་ཀྱི་གསོས་གྱུར་ཁྱོད་མིན་སུ། །

བཞི་བ་ཡོངས་སུ་མྱ་ངན་ལས་འདའ་བའི་ཚུལ་བསྟན་པ་ནི།

དེ་ཡང་བོད་ཟླ་༩ཚེས་༢༤ལ་ག་ཞ་ནས་དད་ལྡན་སློབ་མ་རྣམས་ཀྱིས་གདན་འདྲེན་ཞུས་པ་ལྟར་རི་མཐོ། གཡང་གཟར། ལ་ལུང་དཀའ་ཚེགས་ཆེ་བའི་ལུང་པ་སྐྱོ་བོ་ཤིན་ཏུ་གྲང་ངར་ཆེ་ཞིང་དགུན་དུས་གངས་མི་ཚད་ལྷག་བབས་ནས་འགྲུལ་བཞུད་འཆད་པའི་ས་དེར་སྙིང་རྗེས་གཞན་དོན་ལ་དགོངས་ནས་ཕེབས་པར་མཛད་པ་སྟེ། རྒྱུད་བླ་མ་ལས། དེ་ལྟར་ནམ་མཁའ་མཐའ་ཀླས་ཀྱི། འགྲོ་ལ་རྟག་ཏུ་ལྷུན་གྲུབ་པ། མེད་བློ་ལྡན་དེ་ཡི་ནི། སེམས་ཅན་དོན་ལ་ཡང་དག་འཇུག ཞེས་གསུངས་པ་ལྟར། ཡུལ་ཆེན་ཉི་ཤུ་རྩ་བཞིའི་ས་འོག་སྐུའི་འཁོར་ལོའི་གནས་བརྒྱད་ཀྱི་གྲངས་མཐེ་བོང་མ་རུ་ཞེས་པ་དེ་ཡིན་ཞེས་རྒྱལ་བ་འབྲི་གུང་པ་ཆེན་པོ་སྐྱོབ་པ་འཇིག་རྟེན་གསུམ་མགོན་དང༌། གྲུབ་ཐོབ་ཨོ་རྒྱན་པས་ཀྱང་དེ་ལྟར་ངོས་འཛིན་གནང་ཞིང་སྤྱིར་ཞི་ཁྲོ་རབ་འབྱམས་དང༌། དཔའ་བོ་མཁའ་འགྲོ་འདུ་བའི་དབེན་གནས་ཁྱད་པར་ཅན་ཞིག་དང༌། ཁྱད་པར་གནས་ཡུལ་ཉེར་བཞིའི་ཡ་གྱལ་མཐེ་བོང་མ་རུ་རྡོ་རྗེ་ཕག་མོའི་གནས་ག་ཞའི་ཕག་མོ་ཞེས་ཡོངས་སུ་གྲགས་པ་དང༌། ཧེ་རུ་ཀ་དཔལ་རྡོ་རྗེ་དྲིལ་བུ་པས་བྱིན་གྱིས་བརླབས་པའི་རྡོ་རྗེ་དྲིལ་བུའི་རི་དེ་བདེ་མཆོག་གི་གནས། རས་འཕགས་འགྲོ་བའི་མགོན་པོ་འཕགས་པ་སྤྱན་གཟིགས་རྡོ་ཀ་མ་རུ་པ་ལས་གྲུབ་པའི་གནས་ཆེན། མགོན་པོ་ལྕགས་སྒྲོགས་དང༌། རྗེ་བཙུན་མི་ལའི་སྣང་བརྙན་བྱིན་རླབས་ཆེ་བ་ཡེ་ཤེས་དངོས་སུ་བཞུགས་པའི་རྟགས་སུ་དབུ་སྐྲ་་རྒྱུད་མར་སྐྱེ་བ་མངོན་སུམ་དབང་པོའི་དགའ་སྟོན་མཇལ་རྒྱུ་ཡོད་པ་སོགས། ངོ་མཚར་དུ་མས་བརྒྱན་པའི་ཡུལ་ལྗོངས་རྡོ་རྗེ་དྲིལ་བུའི་རིའི་མདུན་ཞོལ་བླ་མ་ནོར་བུས་ཕྱག་བཏབ་པའི་དཀར་དྭངས་དགོན་པ་འབྲུག་རྒྱལ་ཆོས་གླིང་དུ་ཕེབས་ཏེ་དེར་ཡོད་དགེ་འདུན་བཙུན་མ་རྣམས་ལ་དྭགས་པོའི་ཐར་རྒྱན་དང༌། ཀླུ་སྒྲུབ་ཀྱིས་དབུ་མ་རིན་ཆེན་ཕྲེང་བ་ཕྱག་ཆེན་ཟིན་བྲིས་དང༌། དོ་ཧཱ་མཛོད། རོ་བསྙོམ་སྐོར་དྲུག་གི་ཉམས་ལེན་སྒང་དྲིལ་དང་སློབ་མ་རྣམས་ཀྱིས་ཞུས་ངོར། ཉིད་ཀྱིས་མཛད་པའི་བྱང་ཆུབ་སེམས་བསྟོད་རིན་ཆེན་སྒྲོན་མེ་ལྗགས་བཤད་བཅས་གནང༌།

དེ་ནས་ག་ཤའི་སྟོད་དུ་གཞུང་འབྲུག་དགོན་རྙིང་དགེ་སྨོན་ནམ་དེང་སང་དགེ་མུར་དགོན་བསམ་གཏན་ཆོས་གླིང་ཟེར་བ་དགོན་པ་དེ་ཡིས་གདན་ཞུས་ལྟར་དེར་ཕེབས་ནས་གདུལ་བྱ་མཆོག་དམན་ཐམས་ཅད་རྗེས་སུ་བཟུང་ནས་རང་རང་གང་མོས་ཆོས་ཀྱིས་ཚིམ་པར་མཛད་ཅིང་ཐར་པའི་ལམ་སྣ་ཁྲིད། དེར་གནམ་གཤིས་གྲང་ཞིང་ནམ་དུས་དགུན་གྱི་དུས་སུ་སླེབས་པས་ག་ཤའི་སྨད་སྐྱེ་ལང་བར་རྩི་འོག་མའི་སྦྱིན་བདག་རིན་ཆེན་གྱི་གཟིམ་ཤག་རྙིང་པར་བཞུགས། དེར་འཇལ་མཁན་མང་བས་དབེན་གནས་ཀྱེ་ལང་བྱང་ངོས་འབྲུག་དགོན་བཀྲ་ཤིས་ཤུག་གླིང་ངམ། ཡུལ་སྐད་ཤ་ཤུར་བྱ་བར་ས་དབྱིབས་རྡོ་རྗེ་ཕག་མོའི་ཆོས་དབྱིངས་ཡུམ་གྱི་མཁའ་ཀློང་དུ་དགོན་པ་ཆགས་པའི་ས་དེར་ཕེབས་ནས་བཞུགས་གནས་བར་རྩི་གོང་མའི་གྲྭ་གཞོན་ངག་དབང་བསྟན་པའི་ཤག་དེར་བཞུགས། འབྲི་གུང་གཏེར་སྒྲོའི་མཁའ་འགྲོ་ཤེས་རབ་མཐར་ཕྱིན་རིན་པོ་ཆེ་དང༌། ལྕགས་ལུང་ཇོ་མོ་བསྟན་འཛིན་སྒྲོལ་མ་དང༌། བསྟན་འཛིན་བཟང་མོ་གཉིས། ཁུ་ནུ་ཇོ་མོ་བསྟན་འཛིན་ཆོས་སྒྲོལ་བཅས་དེར་འདུས་བླ་གྲྭ་སྔགས་བཙུན་རྣམས་ལ་བཀྲ་ཤིས་ཤུགས་གླིང་དགོན་དུ་རྗེ་སྒམ་པོ་པའི་དམ་ཆོས་ཡིད་བཞིན་ནོར་བུ་ཐར་པ་རིན་པོ་ཆེའི་རྒྱན་གྱི་ལྗགས་ཁྲིད་ཉིན་ལྟར་གནང་བཞིན་བཞུགས་པའི་མེ་སྦྲུལ་ཆོ་འཕྲུལ་ཟླ་བའི་མར་ཚེས་༣ ༡༩༧༧དགོང་གྲངས་༨༣ལ་སོན་པར་ཐར་རྒྱན་ཤེས་རབ་ལེའུ་དགྱེས་བཞིན་བཀའ་ཁྲིད་གནང་མུར་གློ་བུར་དུ་ཅུང་མི་བདེ་བ་འདུག་ཅེས་ཆོས་མཚམས་བཞག །བཞུགས་ཁང་དུ་ཕེབས་ནས་ཙོག་པུར་བཞུགས་བཞིན་མགུལ་གློ་རྒྱབ་པར་ལུད་པ་ལ་སྐུ་མཚལ་ཉུང་ཟད་ཐོན་པ་དང༌། ཀུན་མཁྱེན་འཇིགས་མེད་གླིང་པ་དྲང་སྲོང་ཙོག་པའི་འདུག་སྟངས་ལ་གཤེགས་པ་ཇི་ལྟ་བ་བཞིན་སྙོམ་པར་བཞུགས་བཞིན་སྐུ་ཞལ་སྔར་བཞིན་གཟི་མདངས་མ་ཉམས་པ་ཟག་མེད་འོད་གསལ་ཆོས་སྐུ་མཁའ་དབྱིངས་སུ་བུམ་ཆགས་ནམ་མཁའ་བཞིན་སྙོམ་པར་ཞུགས་པས་འགྲོ་བ་ཀུན་ལ་མ་འདྲིས་པའི་མཛའ་བཤེས་ཆེན་པོ་འདྲེན་མཆོག་བཀའ་དྲིན་འཁོར་མཐའ་མེད་པ་དེ་ཉིད་མཇལ་བའི་ཡུལ་དང་བྲལ་ནས་རེ་ཞིག་དྲན་པའི་ཡུལ་དུ་གྱུར་ཏོ། །

དེ་ནི་བདག་ཅག་གི་སྟོན་པ་གྲོངཁྱེར་རྩྭ་ཅན་དུ་འབྱོར་པའི་ལམ་དུ་ཅུང་ཟད་སྐུ་བསྙུང་བའི་ཚུལ་བསྟན་ནས་ངལ་གསོས་ཤིང་ཕེབས་པ་ན་ཙ་ཅན་གྱད་ཀྱི་ཡུལ་དང་ཉེ་བའི་སར་ཤིང་ས་ལ་ཟུང་གི་བར་དུ་སྐུ་གཤེགས་པ་དང་མཚུངས་པར་གྱུར་བ་ཉིད་དོ། །

ཀྱཻ་མ། འོད་སྟོང་མཛེས་པའི་ཉིན་བྱེད་དབང་པོ་ཞིག །

བདག་སོགས་བསོད་ནམས་མཐུ་ཡིས་དུས་དེར་སྣང༌། །

མུན་སེལ་ཆོས་ཀྱི་ཉི་འོད་སྤྲོ་བའི་གཉེན། །

མི་སྣང་ནུབ་རིར་ཕྱོགས་འདིར་བཟོད་དམ་ཅི། །

བསྟན་འདིར་ངང་མོའི་བཏང་བའི་མཚེའུ་བཞིན།

འགྲོ་འདི་ལྟ་བའི་མིག་བྲལ་ལོང་བ་བཞིན། །

ཆོས་ཀྱི་མགོན་དང་བྲལ་འདི་ད་གདོད་རྟོགས། །

ཁྱོད་འདྲ་མཐོང་ཐོས་སྐལ་བ་མེད་འདི་སྐྱོ།

མགོན་པོ་གང་གི་ཞལ་སྒོ་ལས།

གདམས་ངག་རོ་མཆོག་མྱོང་གྱུར་ཀྱང༌། །

ནན་ཏན་འཇུག་བྲལ་བདག་འདྲ་ལ། །

རྟག་འཛིན་གདོན་ཞུགས་ད་གདོད་གོ །

དེ་ལྟར་ཆོས་སྐུ་མངོན་དུ་མཛད་པའི་རྟགས་སུ་དེ་ཉིན་རླུང་སིལ་བུ་ཙམ་ཡང་ལྡང་བ་མེད་པ་ནམ་མཁའ་གཡའ་དག་སྔོ་སང་དུ་གྱུར། དེར་ཡོད་ག་ཞ་བས་ཀྱེ་ལང་རྫོང་གི་ཡིག་སྐྱེལ་ཁང་ནས་གློག་ཕྲིན་རྒྱུད་ཧེ་མ་ཅལ་མངའ་སྡེའི་རྒྱལ་ས་སིམ་ལ་ཞེས་པར་ཡིད་སྐྱོའི་གནས་ཚུལ་དེ་བཏང་བས། །དེར་ཡོད་ཁུ་ནུ་བ་དཔོན་རིགས་ཁག་དང་འབྲེལ་ཡོད་བཀའ་བསྡུར་ཐོག་སྙན་འཕྲིན་ལན་འབྱོར་གསལ། ངོས་རྣམས་སང་ཉིན་ཐད་འཕུར་གནམ་གྲུའི་ཐོག་སྐུ་གདུང་རིན་པོ་ཆེ་གདན་འདྲེན་ཞུ་བར་ཡོང་རྒྱུར་བརྟེན། དེ་བར་ཞུགས་འབུལ་སོགས་ཉེས་སྐྱོན་གང་ཡང་མེད་པ་གལ་ཆེ་ཞེས་བཀོད་འདུག་པ། ཕྱི་ཉིན་སྐུ་གདུང་རིན་པོ་ཆེ་ཟག་མེད་འོད་གསལ་ཟབ་མོའི་ངང་དབྱིངས་སུ་བཞུགས་པར་དེར་ཡོད་སློབ་མ་རྣམས་ཀྱིས་་གསོལ་འདེབས་མོས་གུས་དྲག་པོའི་གདུང་ཤུགས་ཀྱིས་གནམ་གྲུ་མི་ཡོང་བའི་ཆེད་དུ་ཆར་པ་འབེབས་པར་གསོལ་བ་བཏབ་པས། ནམ་མཁའ་གཡའ་དག་པ་ལ་གློ་བུར་དུ་སྤྲིན་དཀར་ཐག་པ་ལྟར་གཉིས་གཤིབས་དང་དེ་རྗེས་གསུམ་གཤིབས་སུ་གདལ་ནས་སྤྲིན་ཤིན་ཏུ་འཐིབས་པས་གནམ་གྲུ་ཡོང་མི་ཐུབ་འདུག་ཅེས་གློག་འཕྲིན་འབྱོར། དེ་ཡང་བདག་ཅག་གི་སྟོན་པ་རེ་ཞིག་གདུལ་བྱ་རྟག་འཛིན་ཅན་རྣམས་ལ་མི་རྟག་པར་སྟོན་པ་དང༌། སྐྱོ་བར་བསྐུལ་བ་དང༌། ཆོས་ཀྱི་སྐུ་ལ་སྦྱར་བ་ལ་སོགས་དོན་བཅུ་ལ་དགོངས་ཏེ་མྱ་ངན་ལས་འདས་པའི་ཚུལ་བསྟན་པ་ལྟ་བུ་ཁུ་ནུ་སེམས་དཔའ་ཆེན་པོ་ཡང་རེ་ཞིག་གཤེགས་པའི་ཚུལ་བསྟན་པས། དེ་ཚེ་ཞལ་སློབ་དུ་གྱུར་པ་རྣམས་མྱ་ངན་གྱིས་ནོན་པར་གྱུར་པ་དང༌། བདག་ཅག་གི་སྟོན་པ་མྱ་ངན་ལས་འདས་པའི་ཚེ་ཀུན་དགའ་བོ་ཞག་བདུན་གྱི་བར་དུ་སྐུ་གདུང་བཞུགས་པ་ལ་མཆོད་པ་རྒྱ་ཆེན་པོ་དང་འབྲེལ་གདུང་བཞུ་བའི་ཉེར་སྡོག་ཐམས་ཅད་བཤམ་པ་ལྟར། དེར་ཡོད་ཞལ་སློབ་རྣམས་ཀྱིས་ཉིན་བདུན་རིང་སྐུ་གདུང་རིན་པོ་ཆེར་མཆོད་འབུལ་ཐོག་ཆོ་འཕྲུལ་ཟླ་བའི་ཚེས་༡༠ལ་ཚོགས་ཁག་གཅིག་གི་དཔལ་མི་འཁྲུགས་པའི་དཀྱིལ་འཁོར་དང༌། ཚོགས་ཁག་གཅིག་གིས་རྡོ་རྗེ་སེམས་དཔའི་སྒོ་ནས་ཞུགས་འབུལ་ཞུས་ཤིང་ག་ཞའི་ལུང་པ་ཤིང་ཤིན་ཏུ་དཀོན་པའི་ས་དེར་ཤིང་ཉུང་ཟད་ཀྱིས་གདུང་ཞུགས་ལ་ཕུལ་བས་མེ་ཅུང་ཟད་སྦར་བ་ཙམ་གྱིས་ཡེ་ཤེས་མེ་ལྕེ་རང་བྱུང་དུ་འབར་ཞིང་གདུང་རུས་རིང་བསྲེལ་གྱི་ཕུང་པོར་གྱུར་ཏོ། དེ་ཡང་བདག་ཅག་གི་སྟོན་པའི་སྐུ་གདུང་སྒྲོམ་གྱི་ཁ་ཕྱེས་པའི་ཚེ། གདུང་རུས་ནི་ཡོང་འབྲུ་ལྟ་བུའི་རིང་བསྲེལ་ཕུང་པོར་གྱུར་པ་དང༌། རས་ཟུང་ཐམས་ཅད་ཀྱི་ཕྱི་མ་དང་ནང་མ་ཚིག་པར་གནས་པ་བཅས་གསེར་གྱི་བུམ་པར་བླུགས་ནས་གྲོང་ཁྱེར་གྱི་དབུས་སུ་སྤྱན་དྲངས་ནས་མཆོད་དོ། །

དེའི་ཚེ་སེར་སྐྱའི་རྒྱལ་རིགས་ཤཱཀྱ་དང༌། ཡངས་པ་ཅན་གྱི་ལི་ཙ་བྱི་དང་མངྒ་དྷ་ཡི་དབྱར་བྱེད་སོགས་གདུང་སྐལ་ལེན་པར་ལྷགས་པ་ཇི་ལྟ་བུར་ཁུ་ནུ་སེམས་དཔའ་ཆེན་པོའི་སྐུ་གདུང་རིན་པོ་ཆེ་ལེན་པར་ཁུ་ནུ་དང་ག་ཞ་སོགས་ལྷགས་པར། སྟོད་ཆ་ག་ཞ་དང༌། སྨད་ཆ་ཁུ་ནུ་སོགས་ལ་བསྒོས་ཏེ་སོ་སོ་སྐུ་གདུང་མཆོད་རྟེན་ཡང་བྱས་པར་གྱུར་ཏོ། ༡༩༧༧ཟླ་བ་༤ཚེས་༡༠ཉིན་མོ་ག་ཞ་བ་སོགས་དེར་འདུས་ཞལ་སློབ་ཐམས་ཅད་ཀྱིས་རབ་གནས་ལེགས་པར་གྲུབ་ནས་ག་ཞ་བ་མི་ཚོགས་སྔར་བྱུང་མ་མྱོང་འདུས་པས་བདུག་སྤོས་དང༌། མེ་ཏོག གསོལ་འདེབས་སྨོན་ལམ་བཀྲ་ཤིས་བཅས་དུས་སྟོན་རྒྱ་ཆེན་པོ་བྱས་སོ། ལུང་ལས། དེ་ཡི་མཐུ་ཡིས་དབྱིག་འཛིན་འདིར་ཡང་ནི། སྨོན་ལམ་དངོས་པོ་མངོན་པར་རྒྱན་གྱུར་ཏེ། འདི་ལྟར་སྤྱན་ལྡན་སྐུ་གདུང་དེ་ལ་ནི། །ལྷ་དབང་ཀླུ་དང་མི་ ཡི ་དབང་པོ་དང༌། །མི་དང་ཀླུ་དང་གནོད་སྦྱིན་བདག་པོ་ཡིས། །རབ་ཏུ་བཀུར་སྟི་མཆོད་པ་རྒྱ་ཆེན་བྱས། །ཞེས་གསུངས་པ་དང་མཚུངས་པར་གྱུར་པ་ཉིད་དོ།།

 མདོར་ན་དཔལ་མགོན་བླ་མ་དམ་པ་མཆོག་གི་གསུང་ཟབ་རྒྱས་ཆོས་ཀྱི་བདུད་རྩི་ཐུན་མོང་རིག་གནས་ནས་བཟུང་ཐུན་མིན་མདོ་སྔགས་བཀའ་གཏེར་ཕྱག་རྫོགས་དབུ་མ་ལམ་འབྲས་ཞི་བྱེད་སྦྱོར་དྲུག་སོགས་གདུལ་བྱའི་བློ་འདོད་བཞིན་འཆད་སྤེལ་གནང་ནས་སྟོན་པའི་བསྟན་པ་ནི་གསལ་བར་བྱས། ཤེས་རབ་རྣམས་དཔྱོད་དང་ཏིང་ངེ་འཛིན་གྱི་ནོར་དང་ལྡན་པ་དག་གི་བློ་་གྲོས་ཀྱི་རྩལ་ཉམས་རྟོགས་ཀྱི་གདེངས་མང་དུ་ཐོས་པའི་ས་ལམ་ཡོན་ཏན་གྱི་ལང་ཚོ་སོགས་ཉིན་བྱེད་ཀྱིས་རེག་པའི་པད་ཚལ་རྒྱས་པར་སྤེལ་བར་མཛད་དོ། །

སྨྲས་པ།

ཨེ་མ་སེམས་དཔའ་ཆེན་པོའི་རྣམ་ཐར་མཐའ། །

འཕགས་པའི་ཡེ་ཤེས་གཟིགས་པའི་སྤྱོད་ཡུལ་ལས། །

སོ་སྐྱེས་དམན་པས་གཞལ་བྱའི་ཡུལ་མིན་ཡང༌། །

དམ་པའི་མཛད་བཟང་ཆ་ཤས་ཕྲ་མོ་རེའི། །

དད་དང་དགེ་བའི་བག་ཆགས་སད་པའི་ཕྱིར། །

མཛད་པ་མཐོང་ཐོས་ཆ་ཤས་འདིར་བརྗོད་པ། །

ཞལ་སློབ་མཁས་རྣམས་མགྲིན་སྒོ་འབྱེད་བྱེད་ཙམ། །

ཁྱུང་ཆེན་རང་གི་རྒྱུ་རྩལ་གཤོག་རླབས་ཀྱིས། །

ནམ་འཕངས་བསྐྱོད་ལ་ལྟོས་པ་མ་མཆིས་ཀྱང༌། །

སྲིན་བུ་མུན་པར་སྒྲོན་མེའི་འོད་བཏེགས་བཞིན། །

རྣམ་དཀར་དད་པའི་སེམས་ཀྱིས་འདི་ལྟར་བྱས། །

སྦྱང་བརྩོན་བློ་མཐུ་ཤིན་ཏུ་དམན་རྐྱེན་གྱིས། །

མ་རྟོག་ལོག་འཁྲུལ་འགལ་ནོར་མཆིས་སོ་ཅོག །

དཔལ་མགོན་བླ་མ་རྡོ་རྗེ་མཆེད་པོའི་དྲུང་། །

སྙིང་ནས་བཤགས་སོ་དག་ཚང་སྒྲིབ་མེད་སྩོལ། །

འདི་བྲིས་དགེ་བས་དཔལ་མགོན་བླ་མ་དང༌། །

དགོངས་ཀློང་དབྱེར་མེད་བྱང་ཆུབ་མངོན་གྱུར་ནས། །

མཁའ་ཁྱབ་འགྲོ་ཀུན་རྡོ་རྗེ་འཆང་ཆེན་པོའི། །

གོ་འཕང་དམ་པ་ཐོབ་པའི་རྒྱུར་བསྔོ་འོ། །

སྐྱེ་ཀུན་བླ་མ་མཆོག་དང་མི་འབྲལ་ཞིང༌། །

ལས་ཉོན་སྡུག་བསྔལ་སྤྱོད་པའི་འགྲོ་ཀུན་ལ། །

གསང་གསུམ་ཕྱོགས་ལྷུང་མེད་པའི་ཕྲིན་ལས་ཅན། །

ཁྱེད་བཞིན་བསྟན་འགྲོའི་དོན་ཆེན་འགྲུབ་པར་ཤོག །

ཅེས་པ་འདི་ནི་བཀའ་དྲིན་འཁོར་མཐའ་མེད་པའི་སེམས་དཔའ་ཆེན་པོ་ཁུ་ནུ་བླ་མ་བསྟན་འཛིན་རྒྱལ་མཚན་རིན་པོ་ཆེའི་ཞལ་སློབ་ཡོངས་ཀྱི་གྲལ་མཐར་སོན་པ་འབྲོང་རིགས་བན་དེ་རྒྱལ་པོས་དད་པའི་སེམས་ཀྱིས་བྲིས་པ་དགེའོ། །དགེའོ། དགེའོ། ཡི་གེ་གློག་ཀླད་འདུ་བྱེད་པ་མགར་ར་དཀོན་མཆོག་ཕྲིན་ལས་སམ་ཀརྨ་ཕྲིན་ལས་དང་ཞུ་དག་དང་དཔེ་གཟུགས་བྱེད་པོ་དཔང་མཁན་པོ་བསྟན་འཛིན་ཉི་མས་སོ།།

༑ དཔལ་ལྡན་ཀ་བཀྲ་ཤིས་དགོན་ཐུབ་བསྟན་རབ་རྒྱས་གླིང་གི་རྟེན་གཙོ་མཐོང་བ་དོན་ལྡན་རྣམ་གསུམ་གྱི་དཀར་ཆག་ལོ་རྒྱུས་འོད་འབྱེད་གློག་གི་ལྡེའུ་མིག་ཅེས་བྱ་བ་བཞུགས་སོ།།

ན་མཿཤྲཱི་མཱཾ་གུ་རུ་མཉྫུ་ཤྲཱི་ཛྙཱ་ན་ས་ཏྭ་ཡེ། །

ཟབ་རྒྱའི་སྐུ་མངའ་རང་གཞན་བདེ་ལེགས་ཕུན་ཚོགས་གཏེར། །

མཁའ་མཉམ་ཆོས་གསུངས་བདེ་སྟོང་ཐུགས་ནི་བརྟན་གཡོ་ཁྱབ། །

དཔག་ཡས་ཡོན་ཏན་ཕྲིན་ལས་འབད་མེད་ལྷུན་གྱིས་གྲུབ། །

རིགས་ཀུན་བདག་པོ་མི་འབྲལ་སྤྱི་བོའི་རྒྱན་དུ་བཞུགས། །

སྤང་རྟོགས་མཛད་ཆེན་མཐར་སོན་ཐུབ་དབང་ཉིན་བྱེད་འོད་སྟོང་གིས། །ཀུན་རྨོངས་འཇིག་རྟེན་མུན་པ་མཐར་བྱེད་ངེས་ལེགས་ལམ་གྱི་སྣང་བ་སྟོན། །སྲིད་ཞིའི་ཁམས་ན་ཁྱོད་མཚུངས་གཞན་མེད་འགྲོ་བའི་བླ་མ་ཆོས་ཀྱི་རྗེ། །སྟོབས་བཅུའི་བདག་ཉིད་ཐུགས་རྗེ་ཅན་ལ་སྒོ་གསུམ་དད་གུས་ཆེན་པོས་འདུད། །ཡེ་ཤེས་ཕུང་པོ་དཔལ་ལྡན་སངས་རྒྱས་པད་མར་སྐྱེས། །མི་བསྲུན་འདུལ་ལ་སངས་རྒྱས་ཀུན་གྱི་སྒྱུ་འཕྲུལ་འཆང༌། །བོད་ལྗོངས་མུན་གླིང་ཐུབ་བསྟན་ཉི་བཞིན་གསལ་ནུས་པའི། །སྨོན་དམ་མཐུ་གྲུབ་གུ་རུ་ཡབ་ཡུམ་སྙིང་དབུས་རོལ། །གང་ཉིད་རྒྱལ་བསྟན་ནོར་བུ་གངས་ཁྲོད་འདམ་གྱི་དྲི་མས་སྦག་ཚེ་སླར། །ཟ་ཧོར་རྒྱལ་སྲས་ངུར་སྨྲིག་འཆང་བའི་ཟོལ་དུ་བཞེངས་ནས་གངས་ལྗོངས་སུ། །བྱིན་ནུས་བརྩེ་བའི་བློ་གྲོས་བུམ་བཟང་ལས་འོངས་ཆུ་ཡིས་ལེགས་བཀྲུས་ནས། །ལུང་རྟོགས་ནོར་བུ་བཤད་སྒྲུབ་རྒྱལ་མཚན་ཏོག་སྒྲོན་ཨ་ཏི་ཤ་ལ་འདུད། །བཀའ་བཞི་བརྒྱུད་པ་ཁ་འབབ་རྣམ་བཞིའི་རྒྱུན། །མར་མི་ཡབ་སྲས་ལས་འོང་བྱིན་བརྒྱུད་དང༌། །ཟབ་རྒྱའི་ཆུ་བོ་ལས་བྱུང་ལུང་རྟོགས་ཀྱི། །ཡོན་ཏན་རྒྱ་མཚོ་མཉམ་མེད་སྒམ་པོར་དད། །གང་དེའི་གསང་གསུམ་སྒྱུ་འཕྲུལ་སྤྲིན་ཕུང་ལས། །ཆོས་ཀྱི་གྲུ་ཆར་སྐལ་བཟང་གདུལ་བྱའི་སར། །འབེབས་མཁས་རྒྱལ་ཚབ་རྣམ་འདྲེན་གསུམ་པ་ཆེ། །དྭགས་བསྟན་མངའ་བདག་དཔལ་ལྡན་ཕག་གྲུར་འདུད། །འདིར་སྣང་འཁྲུལ་བའི་ཆོས་བརྒྱད་དོན་གཉེར་ཐོས་རྩོད་ལྷུར་ལེན་ཚིག་སྦུན་མཁས་གྲགས་རྒྱང་དུ་བསྲིངས༌། །སྲིད་པའི་ཕུན་ཚོགས་ལྷ་མིའི་དཔལ་ལ་མི་སྨོན་མི་ཆགས་ཟག་སྐྱུག་བཞིན་དུ་སྣང་མེད་དོར། །དབེན་པར་གནས་ཀྱང་ཞི་བའི་གྲོང་དུ་རང་བདེའི་ཆེད་དུ་ཕྱི་མིག་ཙམ་ཡང་མ་གཟིགས་པར། །སྙིགས་འགྲོར་རབ་བརྩེ་སྟོང་ཉིད་ཟབ་མོས་ནད་སོགས་བདུད་བཅོམ་སྲིད་ཞིའི་བླར་འཕགས་འཇིག་རྟེན་མགོན། །བཤད་དང་སྒྲུབ་པ་ཉི་ཟླའི་བགྲོད་ཤུགས་ཀྱིས། །ལུང་དང་རྟོགས་པའི་མཁའ་ལ་མངོན་འཕགས་ཏེ། །འབྲི་བསྟན་གླིང་བཞིའི་ཁམས་ལ་དབང་བསྒྱུར་བའི། །སྐྱབས་མགོན་མཆོག་ཟུང་སྐུ་ཚེའི་ཕྲེང་བས་སྐྱོངས། །མགོན་དེའི་རིང་ལུགས་བསམ་འཕེལ་དབང་གི་རྒྱལ། །བཤད་སྒྲུབ་ལུང་རྟོགས་རྒྱལ་མཚན་རྩེར་བཀོད་དེ། །ཕན་བདེ་འཛད་མེད་ཡིད་བཞིན་ཆར་འབེབས་པའི། །འབྲི་བསྟན་འཛིན་མཆོག་འབྲོང་སྤྲུལ་ལྷོ་པར་འདུད། །འཕགས་ཡུལ་འཇིགས་རུང་དུར་ཁྲོད་བསིལ་ཚལ་དུ། །དྲེགས་བྱེད་ལས་མགོན་བྲན་དུ་བཀོལ་ནུས་པའི། །མཐུ་སྟོབས་དབང་ཕྱུག་དཔལ་ཆེན་རྒ་ལོ་ཙཱའི། །རྣམ་རོལ་མཆོག་སྤྲུལ་རིམ་བྱོན་རྣམས་ལ་དད། །བསྟན་འགྲོའི་ཕན་བདེ་དཔག་བསམ་སྐྱེད་ཚལ་ཉིད། །མི་ཟད་སྙིགས་དུས་མེ་ལྕེས་མནར་ན་ཡང༌། །རྒྱལ་བའི་ཐུགས་བསྐྱེད་ལས་སྨོན་ཆུ་འཛིན་ལས། །ལེགས་བྱས་ཆར་གྱིས་སླར་གསོའི་དཔྱིད་དུས་ཚུགས། །སྐབས་དེར་འཇིག་རྟེན་ལྷ་མིས་མཆོད་པའི་གནས། །རིན་ཆེན་རྟེན་མཆོག་མཐོང་བ་དོན་ལྡན་རྒྱན། །སྐལ་ལྡན་རྣམས་ཀྱི་བསོད་ནམས་བསགས་པའི་རྟེན། །བཞེངས་དེའི་དཀར་ཆག་སྐལ་མཉམ་དོན་དུ་དབྱེ། །

 **མི་འཇེད་འཇིག་རྟེན་ཆགས་ཚུལ་ལ་ཐུན་མོང་དང་ཐུན་མིན་རྡོ་རྗེ་ཐེག་པ་གསུམ་གྱི་ཚུལ།**

༈ དེ་ལ་ཐོག་མར་གནས་ཡུལ་མི་མཇེད་འཇིག་རྟེན་གྱི་ཁམས་འདིར་ཤིང་འཛམ་བུ་བྲིཀྵི་ལྗོན་པས་མཛེས་པའི་འཛམ་གླིང་འདིར་བསྐལ་བཟང་སངས་རྒྱས་སྟོང་འབྱོན་པར་གསུངས་པའི་ནང་ནས་ལྔ་བརྒྱས་གཟིར་བའི་འགྲོ་བ་འདྲེན་པའི་ཐུགས་བསྐྱེད་བླ་ན་མེད་པ་རྣམ་འདྲེན་བཞི་པ་ཤཱཀྱའི་རྒྱལ་པོ་འདི་ཉིད་བྱོན་པ་ཡིན་ལ། དེ་ལ་མི་མཇེད་ཅེས་བྱ་བ་ནི་སེམས་ཅན་རྣམས་ཉོན་མོངས་པ་ཤིན་ཏུ་རག་པས་ཉོན་མོངས་ལ་མི་འཇིགས་སྡུག་སྲན་བྱེད་པས་མི་འབྱེད་པའི་དོན་དུ་སྙིང་རྗེ་པད་དཀར་ལས་གསུངས་ལ། དགེ་ཚོགས་ཀྱི་འགྱུར་ཡང་ཤིན་ཏུ་ཆེ་བ་སྟེ། ཁྱད་པར་སེམས་ཀྱི་ཞུས་པའི་མདོ་ལས། གང་གི་བསྐལ་པ་བྱེ་བ་ཞིང་གཞན་དུ། །སེམས་ཅན་དམ་ཆོས་འཛིན་པར་གྱུར་པ་བས། །སུ་དག་སྔ་དྲོ་གཅིག་ཀྱང་མི་མཇེད་དུ། །འདི་ནི་དེ་བས་མཆོག་ཏུ་མཁས་པས་དགོངས། །ཞེས་གསུངས་པ་དང༌། །ཡང་ཞིང་དེའི་བྱང་ཆུབ་སེམས་དཔའ་རྣམས་སྙིང་སྟོབས་བཟོད་པ་བརྟན་པོར་གནས་པའི་ཡོན་ཏན་གྱི་ཁྱད་པར་ལ་མི་མཇེད་ཅེས་འཇམ་དཔལ་སངས་རྒྱས་ཞིང་གི་ཡོན་ཏན་བཀོད་པ་ལས་གསུངས་སོ། །

དེ་ལ་འཇིག་རྟེན་ཁམས་འདི་གྲུབ་པའི་རྒྱུའི་གཙོ་བོ་རླུང་མེ་ཆུ་སའི་འབྱུང་བ་འདི་དག་གི་ཤིན་ཏུ་ཕྲ་བའི་ཆ་མེད་དེ་ཕྲ་རབ་ཀྱི་རྡུལ་ཕྲན་ཕྱོགས་ཀྱི་ཆ་མེད་དེ་ཉིད་ཀྱང་ས་ཆུ་མེ་རླུང་བཞི་དྲི་རོ་རེག་གཟུགས་བཞི་སྟེ་རྡུལ་རྫས་བརྒྱད་འདུས་ཀྱི་གོང་བུ་ཡིན་པ་ལས། གྲུབ་ཚུལ་ནི་སྔོན་འཇིག་རྟེན་ཁམས་དེ་བསྐལ་པ་ཆགས་འཇིག་དྲུག་ཅུ་རྩ་བཞི་ཞིག་ནས་ནམ་མཁའ་སྟོང་པར་ཡོད་པ་ལ་རྐྱེན་ནི། མངོན་པ་མཛོད་ལས། ལས་ལས་འཇིག་རྟེན་སྣ་ཚོགས་སྐྱེ། །ཞེས་གསུངས་པ་ལྟར། སེམས་ཅན་སྤྱི་མཐུན་ལས་ཀྱིས་མཁའ་ལ་རླུང་དཀྱིལ་ཆགས་ཤིང་དེ་དང་སྤྲིན་ལ་ཆུ་དཀྱིལ་དེ་སྟེང་ས་གཞི་ཆགས་པ་དང་རྒྱ་མཚོ་གྲུབ་པས། མཚོ་སྟེང་པདྨ་འདབ་སྟོང་ལྡན་པ་ཞིག་བྱུང་བས་གནས་གཙང་ལྷ་རྣམས་ཀྱིས་སངས་རྒྱས་སྟོང་འབྱུང་ལྟས་སུ་ཤེས་ཏེ་ཨེ་མ་བསྐལ་པ་བཟང་པོ་ཞེས་བསྒྲགས་པས་བསྐལ་པ་བཟང་པོར་མིང་དུ་གྲགས། རྒྱ་མཚོ་ཆེན་པོ་རླུང་གིས་བསྲུབས་པས་ཁམས་རབ་འབྲིང་ཐ་གསུམ་ལ་རི་རབ་གསེར་རི་ལྕགས་རི་དང༌། ཁམས་སྣ་ཚོགས་ལ་གླིང་བཞི་གླིང་ཕྲན་བཅས་པ་ཆགས་པར་གསུངས་ཏེ། མདོ་སྡུད་པ་ལས། མཁའ་ལ་རླུང་བརྟེན་དེ་ལ་ཆུ་ཡི་ཕུང་པོ་བརྟེན། །དེ་ལ་ས་ཆེན་འདི་བརྟེན་དེ་ལ་འགྲོ་བ་བརྟེན། །ཞེས་གསུངས་པ་དང༌། རི་རབ་ཀྱི་ཆུ་མཚམས་འོག་ཏུ་རི་བོའི་ཁོངས་གསེང་རྣམས་སུ་ལྷ་མིན་གྱི་ཚོགས་གནས་ཏེ། ལྷ་མིན་དབང་པོ་སྒྲ་ཅན་དང༌། མགུལ་ཕྲེང་ཅན། རབ་གནོན། ཐག་བཟང་རིས་རྣམས་འོག་ནས་འོག་ཏུ་རྣམ་པར་གནས་པ་དང༌། ཆུ་མཚམས་ཡན་ལ། རི་རབ་བང་རིམ་དང་པོར་གནོད་སྦྱིན་གཞོང་ཐོག གཉིས་པར་ཕྲེང་ཐོག གསུམ་པར་རྟག་སྨྱོས། བཞི་པར་རྒྱལ་ཆེན་རིས་བཞི་རྣམས་དང༌། དབུས་སུ་སུམ་ཅུ་རྩ་གསུམ་པའི་གྲོང་ཁྱེར་ལྟ་ན་སྡུག །དེའི་དབུས་སུ་རྣམ་རྒྱལ་ཁང་བཟང༌། ཕྱོགས་བཞིར། ཤར་ཤིང་རྟའི་ཚལ། ལྷོར་རྩུབ་འགྱུར་ཚལ། ནུབ་འདྲེས་པའི་ཚལ། བྱང་དགའ་བའི་ཚལ། བྱང་ཤར་ཡོངས་འདུ་ས་བརྟོལ་དང༌། འོག་ཏུ་ཨ་མོ་ལྐིའི་རྡོ་ལེབ་ལ་བ་དཀར་པོ་ལྟ་བུ། ལྷོ་ཆོས་བཟང་ལྷ་ཡི་མདུན་ས་བཅས་བཀོད་པ་ཕུན་སུམ་ཚོགས་པ། རི་རབ་ཀྱི་རྩེ་ནས་རྒྱ་མཚོའི་མཐར་ཐུག་པའི་བར་དུ་གདུགས་ཕུབ་པའི་རྣམ་པར། ལུགས་གླང་འཁྲིག་པ་ཀརྐ་ཊ། །སེང་གེ་བུ་མོ་སྲང་སྡིག་གཞུ། །ཆུ་སྲིན་བུམ་པ་ཉ་རྣམས་སོ། །

ཞེས་པའི་ཁྱིམ་བཅུ་གཉིས་རླུང་གི་རང་བཞིན་ཤིན་ཏུ་སྲ་བ་གཡས་ཕྱོགས་སུ་འཁོར་བ་དང༌། །དེའི་སྟེང་གི་ནམ་མཁར་རླུང་དཀྱིལ་ལ་འཐབ་བྲལ་གྱི་ལྷ་གནས། དེ་སྟེང་རིམ་པར་དགའ་ལྡན། འཕྲུལ་དགའ། གཞན་འཕྲུལ་དབང་བྱེད་ཀྱི་གནས། འདི་མན་ཆད་འདོད་ཁམས་ཀྱི་གནས་ཏེ་འདོད་བདེ་དང༌། ཁམ་གྱིི་ཟས་ལ་འདོད་པའི་ཕྱིར་རོ། །དེའི་སྟེང་དུ་རིམ་པས་ཚངས་རིས། ཚངས་མདུན། ཚངས་ཆེན་གསུམ་བསམ་གཏན་དང་པོ། འོད་ཆུང༌། ཚད་མེད་འོད། འོད་གསལ་གསུམ་བསམ་གཏན་གཉིས་པ། དགེ་ཆུང། ཚད་མེད་དགེ། དགེ་རྒྱས་གསུམ་བསམ་གཏན་གསུམ་པ་དང༌། སྤྲིན་མེད། བསོད་ནམས་སྐྱེས། འབྲས་བུ་ཆེ་བ་གསུམ་བསམ་གཏན་བཞི་པའི་སོ་སྐྱེས་གནས་གསུམ་དང༌། མི་ཆེ་བ། མི་གདུང་བ། གྱ་ནོམ་སྣང་བ། ཤིན་ཏུ་མཐོང་བ། འོག་མིན་ལྔ་ནི་བསམ་གཏན་བཞི་པའི་འཕགས་གནས་ལྔ་ཏེ་ཁྱོན་གནས་བརྒྱད་དོ། །དེ་དག་གཟུགས་ཁམས་གནས་རིས་བཅུ་བདུན་ཞེས་གཟུགས་ལ་ཆགས་པའི་ཕྱིར་རོ། །གཟུགས་མེད་ཁམས་ཀྱི་གནས་དང་ལུས་ལ་ཚད་མེད་ཀྱང༌། སེམས་ཀྱི་ཏིང་འཛིན་གྱི་དབྱེ་བས་བཞིར་འགྱུར་ཏེ། ནམ་མཁའ་མཐའ་ཡས། རྣམ་ཤེས་མཐའ་ཡས། ཅི་ཡང་མེད་པ། འདུ་ཤེས་མེད་འདུ་ཤེས་མེད་མིན་གྱི་སྐྱེ་མཆེད་དོ། །དེ་བཞིན་ལུས་ཅན་མིན་པས་ན་གཟུགས་མེད་ཁམས་ཏེ། གཟུགས་མེད་པ་ལ་ཆགས་པའི་ཕྱིར་རོ། །

ལྷུན་པོའི་ཕྱི་རོལ་གསེར་གྱི་རི་བདུན། དེའི་བར་ལ་ཀླུ་རྒྱལ་རྣམས་རྩེ་ཞིང་རོལ་པས་ན་རོལ་མཚོ་བདུན། གླིིང་བཞི་གླིང་ཕྲན་བརྒྱད་བཅས་ལ་མིའི་འགྲོ་བ་རྣམས་གནས་པ་དང༌། གླིང་དེའི་ཕྱི་རོལ་བ་ཚྭ་ཅན་གྱི་རྒྱ་མཚོ། གླིང་འོག་ཏུ་ངན་འགྲོའི་གནས་དང༌། གནས་གཞན་པ་ངེས་མེད་དུ་ཡི་དྭགས་དང་དུད་འགྲོ་སོགས་གནས་པར་བཤད་དོ།།

 ༈ ཐུན་མིན་ལྟར་ན། རྒྱུད་དང༌། ཕལ་པོ་ཆེ་སོགས་ལས། མ་དག་པའི་སྣོད་ཕྱིའི་སྡུག་བདེན་ནི་སེམས་ཅན་སྤྱི་མཐུན་གྱི་ལས་ལས་གྲུབ་ཅིང༌། བདག་འབྲས་སྣོད་ཀྱི་འཇིག་རྟེན་དེ་འབྱུང་ལ། དག་ཞིང་སོགས་ནི་སངས་རྒྱས་ཀྱི་མཐུ་དང༌། བྱང་སེམས་རྣམས་ཀྱི་སྨོན་ལམ་ལས་བྱུང་བར་གསུངས་པ་དང༌། འཇིག་རྟེན་དེ་དག་གི་རྟེན་གཞི་འབྱུང་བ་དང༌། འོད་དང༌། ནམ་མཁའ་དང༌། པདྨ་དང༌། ནོར་བུའི་རྒྱ་མཚོ་སོགས་སྣ་ཚོགས་ཡོད་པ་དང༌། དབྱིབས་ཀྱང་གྲུ་བཞི། ཟླུམ་པོ། ནོར་བུ། འཁོར་ལོ། ཡན་ལག་གི་རྣམ་པ་ཅན་སོགས་མཐའ་ཡས་པ། ཕལ་པོ་ཆེ་ལས། ཞིང་རྣམས་འདི་ཀུན་སེམས་ཀྱི་རྣམ་པར་བརྟགས། །དེ་ལྟར་ལས་རྣམས་རྒྱ་མཚོ་བསམ་མི་ཁྱབ། །སྐྲ་གཅིག་རྩེ་ལ་བསམ་གྱིས་མི་ཁྱབ་ཞིང༌། །ཐམས་ཅད་རྡུལ་སྙེད་སྣ་ཚོགས་དབྱིབས་སུ་གནས། ཞེས་དང༌། ཇི་ལྟར་རི་མོའི་གཟུགས་ཀྱི་རྣམ། །རི་མོའི་ལས་ཀྱིས་བྲིས་པ་ལྟར། །དེ་བཞིན་ཞིང་ཁམས་འདི་དག་ཀུན། །སེམས་ཀྱི་རི་མོར་བྲིས་པ་ཡིན། །ཞེས་གསུངས་པས་ཐེག་པ་འོག་མ་དང༌། ཕྱི་རོལ་པ་སོགས་འཇིག་རྟེན་ཁམས་ཕྱི་ན་ཡོད་པར་འདོད་པ་དོན་ལ་གནས་པ་མ་ཡིན་པའི་རྒྱུ་མཚན་མདོ་སྡེ་པ་དང་སེམས་ཙམ་པ་སོགས་ཀུན་གཞི་རྣམ་ཤེས་འཁྲུལ་རྒྱུས་བསླད་པ་མ་གཏོགས་དོན་ལ་ཕྱི་རོལ་དུ་མ་གྲུབ་པར་བཞེད་ལ། མི་དགེའི་ལས་བསགས་པའི་ཡིད་ངོར་ངན་སོང་དང༌། དགེ་བའི་ལས་བསགས་པའི་ངོར་བདེ་འགྲོའི་གནས་དང་ལོངས་སྤྱོད་འཆར་བ་མ་ཟད། ཕར་ཕྱིན་ཡང་དག་མཐའི་སྐབས་སངས་རྒྱས་ཀྱི་ཞིང་དུ་དག་པ་རབ་འབྱམས་ཀྱང་རང་གི་ཚོགས་ཀྱིས་སྒྲུབ་དགོས་པར་བཤད་པ་སྟེ། ཕལ་པོ་ཆེ་ལས། ཇི་ལྟར་མེ་ལོང་ངོས་ལ་བཞིན་སྣང་ལྟར། །འཇིག་རྟེན་ཞེས་བྱ་ཕྱི་ན་ཡོད་མིན་ཀྱང༌། །བྱིས་རྣམས་ཇི་ལྟར་སྣང་བ་དེ་ཙམ་ལས། །བདེན་པར་ཞེན་ཏེ་སོ་སོར་ཨ་ཐང་ཆད། །ཇི་ལྟར་རྨི་ལམ་སྣང་བ་སྣ་ཚོགས་དེ། །སྣང་དང་མི་བདེན་གཉིས་ཀ་ཡིན་པ་ལྟར། །འཁོར་འདས་སྣང་བ་སྣ་ཚོགས་ཐམས་ཅད་ཀྱང༌། །བདེན་རྫུན་བྲལ་བ་དེ་ལྟར་ཤེས་པར་གྱིས། །ཞེས་གསུངས་པ་མདོ་རྒྱུད་ཀྱི་རྗེས་འབྲང་ཐེག་ཆེན་ཐུན་མོང་དང༌། ཐུན་མིན་ལྟར་ན། ཤེས་བྱ་མཛོད་ལས། ཁམས་གསུམ་ལས་འདས་ཡེ་ཤེས་རིས་མེད་པ། །རང་སྣང་ལྷུན་གྲུབ་སྟུག་པོ་བཀོད་པ་རུ། །རྣམ་པར་སྣང་མཛད་ཡེ་ཤེས་གངས་ཅན་མཚོའི། །བ་སྤུ་རེ་ལ་བྱེ་བ་ཕྲག་བརྒྱའི་ཞིང༌། །གནས་དབྱིབས་རྒྱ་ཚད་བཀོད་པ་བསམ་མི་ཁྱབ། །ཕྱག་མཐིལ་རྡུལ་ཕྲན་གཅིག་ནང་འཇིག་རྟེན་ཁམས། །རྒྱ་མཚོའི་ནང་ཆུད་འཇིག་རྟེན་ཁམས་མང་དབུས། །གཞི་དང་སྙིང་པོའི་མེ་ཏོག་རྒྱན་ཞིང་གནས། །དེ་ཡང་འོག་མིན་བར་མའི་གནས་བཞི་པའི། །འཇིག་རྟེན་བྱེ་བ་ཕྲག་བརྒྱ་སྟོང་གསུམ་ཆེ། །དེ་ནས་གོང་དུ་དུང་ཕྱུར་ཕྲག་བཅུ་བཅུར། །བསྒྲེས་པས་རབ་འབྱམས་མཚམས་སྦྱོར་རྒྱུད་རྒྱ་མཚོ། །སྙིང་པོ་མེ་ཏོག་རྒྱན་ཞིང་སོ་སོ་ཡང༌། །རྒྱ་མཚོ་ལ་བརྟེན་འཁོར་ཡུག་བཅས་པ་སྟེ། །མཆོག་གི་སྤྲུལ་སྐུ་གཅིག་གི་འདུལ་ཞིང་ཡིན། །ཞེས་གསུངས་པ་ལྟར་འོག་གཞི་རླུང་དཀྱིལ་ནས་སྟེང་ཚང་གནས་དང་པོའི་བར་ཕྱི་ལྕགས་རིས་བསྐོར་བའི་གླིང་བཞིའི་འཇིག་རྟེན་ཁམས་འདི་བརྩི་གཞི་བྱས་པ་ཆིག་སྟོང་ལ་སྟོང་ཆུང་ངུའི་འཇིག་རྟེན། དེ་བརྩི་གཞི་བྱས་པ་སྟོང་ལ་སྟོང་གཉིས་པ་བར་མའི་འཇིག་རྟེན། དེ་བརྩི་གཞི་བྱས་པ་སྟོང་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན། དེ་བྱེ་བ་ཕྲག་བརྒྱ་ནི་རབ་འབྱམས་རྒྱ་མཚོའི་མཚམས་སྦྱོར་གཅིག །དེ་བྱེ་བ་ཕྲག་བརྒྱ་ལ་རབ་འབྱམས་ཀྱི་རྒྱུད་གཅིག །དེ་བྱེ་བ་ཕྲག་བརྒྱ་ལ་རབ་འབྱམས་ཀྱི་རྒྱུད་བར་མ་གཅིག །དེ་བྱེ་བ་ཕྲག་བརྒྱ་ལ་རབ་འབྱམས་ཀྱི་རྒྱུད་གསུམ་པ་སྟེ། གཞི་སྙིང་མེ་ཏོག་བཀོད་པའི་འཇིག་རྟེན་ཁམས་ཆེན་པོ་གཅིག་དེ་རྣམ་སྣང་གངས་ཅན་མཚོའི་ཞིང་ཡིན་ཏེ་སངས་རྒྱས་མཆོག་གི་སྤྲུལ་སྐུ་གཅིག་གི་འདུལ་ཞིང་ཡིན། དེའི་ཕྱག་མཐིལ་འཇིག་རྟེན་གྱི་ཁམས་ཉེར་ལྔའི་དབུས་མ་བཅུ་གསུམ་པ་ནི་མི་མཇེད་འཇིག་རྟེན་གྱི་ཁམས་འདི་ཉིད་ཡིན་ལ། སྤྱིར་བསྐལ་པ་ཆགས་གནས་འཇིག་སྟོང་བཞི་དང༌། གནས་པའི་བསྐལ་པ་ལའང་མུན་བསྐལ་དང་སྒྲོན་བསྐལ་གཉིས་སུ་ཡོད་པ་ལས་སངས་རྒྱས་འབྱུང་བ་ལ་སྒྲོན་མེའི་བསྐལ་པ་ཡིན་པས། སངས་རྒྱས་འབྱུང་བ་དེ་ཡང་སྤྱིར་བྱང་སེམས་ཀྱི་ཚོགས་སམ་སྨོན་ལམ་རྫོགས་པ་དང༌། སངས་རྒྱས་ཀྱི་ཞིང་དག་པ་དང༌། གདུལ་བྱར་དགེ་རྩ་ཡང་དག་པར་སྨིན་པ་ན་སངས་རྒྱས་འབྱུང་བས་སངས་རྒྱས་འབྱུང་བ་དེ་ཡང་དཀོན་པ་ཡིན། སྤྱིར་འཛམ་གླིང་ལས་ཀྱི་ས་པ་དང༌། གཞན་གསུམ་ལོངས་སྤྱོད་ཀྱི་སར་བཤད་ལ། དུས་འཁོར་དང་བདེ་མཆོག་མཁའ་འགྲོ་རྒྱ་མཚོ་སོགས་རྡོ་རྗེ་ཐེག་པ་ལས་རི་རབ་ཀྱི་རྭ་ཡི་འོག་གླིང་དྲུག་ལོངས་སྤྱོད་ཀྱི་ས་དང༌། བདུན་པ་འཛམ་གླིང་ཆེན་པོ་ལས་ཀྱི་ས་དང༌། དེ་ལ་དུམ་བུ་བཅུ་གཉིས་ལྷོ་གླིང་དབུས་མ་ལ་འཛམ་གླིང་ཆུང་ངུ་འདི་ཉིད་དུམ་བུ་དྲུག་སྟེ། རྒྱ་གར་དང༌། བོད་ཡུལ། ལི་ཡུལ། རྒྱ་ནག རྒྱ་ནག་ཆེན་པོ་སྟེ་སོག་པོ། ཤཾ་བྷ་ལ་དྲུག་ལས།

 རྒྱ་གར་འཕགས་ཡུལ་ཞེས་པའི་རྒྱུ་མཚན་ནི། རྡོ་རྗེ་གདན་མ་གྷ་དྷར་བྱང་ཆུབ་ཤིང་ལ་སྐུ་རྒྱབ་བརྟེན་ནས་འདས་པ་དང་མ་བྱོན་པའི་སངས་རྒྱས་སྤྱི་དང་ཁྱད་པར་ད་ལྟའི་བསྐལ་པ་བཟང་པོ་འདི་ལ་སངས་རྒྱས་སྟོང་དང་ལྔ་ལ་སོགས་པ་སངས་རྒྱས་ཤིང་མཛད་པ་བཅུ་གཉིས་སྟོན་པའི་གནས་ཡིན་ཞིང་དེར་མ་ཟད། རྒྱ་ཆེར་རོལ་པ་ལས། གནས་དེར་ང་ཡིས་མཆོད་སྦྱིན་སྟོང་ཕྲག་བྱེ་བ་ཁྲག་ཁྲིག་བཞི་བཅུ་བྱས། དེར་ནི་སངས་རྒྱས་བྱེ་བ་ཁྲིག་ཁྲིག་སྟོང་ཕྲག་དྲུག་ཅུ་དེ་དག་མཆོད། ཝ་རཱ་ཎ་སི་དམ་པ་དེ་ནི་སྔོན་གྱི་དྲང་སྲོང་རྣམས་ཀྱི་གནས། ཞེས་དང༌། ཕྱོགས་བཞིར་མི་འགྱུར་བའི་གནས་བཞི་ཞེས་ཤར་རྒྱ་ནག་འཇམ་དཔལ་གཞོན་ནུར་གྱུར་པ་ཏྲི་ཤའི་བྷ་བར་སྐུ་འཁྲུངས་ཏེ་གཙུག་ལག་རྩིས་སྒོ་བརྒྱད་ཁྲི་བཞི་སྟོང་གསུངས་པའི་གནས་རི་བོ་རྩེ་ལྔ། ལྷོར་དཔལ་དུས་ཀྱི་འཁོར་ལོ་ཆོས་རྒྱལ་ཟླ་བཟང་སོགས་ལ་གསུངས་པའི་དཔལ་ལྡན་འབྲས་སྤུངས་མཆོད་རྟེན་ཡེ་ཤེས་སེམས་དཔའ་དངོས་སུ་བཞུགས་པའི་གནས་དང༌། གཞན་ཡང་ལྷོར་འཕགས་པ་སྤྱན་རས་གཟིགས་ཀྱི་བཞུགས་གནས་རི་བོ་གྲུ་འཛིན་ཞེས་པའང་བཤད་དོ། །

ནུབ་ཏུ་རྡོ་རྗེ་ཐེག་པའི་གསང་མཛོད་ཨོ་རྒྱན་ཡུལ་དུ་མཁའ་འགྲོ་སྤྲིན་ལྟར་འདུ་བའི་ཡུལ་རིག་པ་འཛིན་པའི་གནས། བྱང་ཆོས་རྒྱལ་བདུན་དང་རིག་ལྡན་ཉེར་ལྔའི་དྲག་པོ་ལྕགས་འཁོར་གྱིས་ས་དུམ་བུ་བཅུ་གཉིས་དབང་དུ་བསྡུས་ཏེ་རྫོགས་ལྡན་དུ་འགོད་པོའི་བཞུགས་གནས་ཤཾ་བྷ་ལའི་གནས་དང༌། ཏིང་ངེ་འཛིན་རྒྱལ་པོའི་མདོ་ལས། སངས་རྒྱས་དག་ནི་བྱེ་བ་ཕྲག་སྟོང་དང༌། །དེ་བས་ལྷག་པའི་གངྒའི་བྱེ་མ་སྙེད། །ཀུན་ཀྱང་བྱ་རྒོད་ཕུང་པོ་འདིར་བཞུགས་སྟེ། །མི་དབང་དེ་ཀུན་ང་ཡི་བཀུར་བསྟི་བས། །ཞེས་གསུངས་པ་དང༌། གཞན་ཡང༌། ཀྱཻ་རྡོར་དང༌། བདེ་མཆོག སམ་བུ་ཏྲ། མཁའ་འགྲོ་རྒྱ་མཚོ་སོགས་ལས། ཡུལ་ཉེར་བཞི། གནས་སོ་གཉིས། དུར་ཁྲོད་ཆེན་པོ་བརྒྱད་དང༌། རྨ་བྱ་ཆེན་མོར། ཡུལ་འཁོར་ལྔ་བརྒྱ། ལྗོངས་ཆེན་པོ་བཅུ་དྲུག །ཡུལ་ཕྲན་སྟོང༌། མི་རིགས་མི་གཅིག་སུམ་བརྒྱ་དྲུག་ཅུ། སྐད་རིགས་མི་གཅིག་བདུན་བརྒྱ་ཉི་ཤུ་སོགས་དང༌། མངོན་པ་གོང་འོག་ནས་བཤད་པའི་རི་ཡི་རྒྱལ་པོ་གངས་ཅན། མཚོ་མ་དྲོས། རི་སྤོས་ངད་ལྡན། ཁ་འབབ་ཀྱི་ཆུ་བོ་བཞི། བྲག་གསེར་གྱི་བྱ་སྐྱིབས་བཅས་པ་སོགས་ཡོན་ཏན་དུ་མས་སྤུད་པའི་གླིང་འདིར་རྫོགས་པའི་སངས་རྒྱས་ཀྱི་ཐུགས་རྗེའི་འཇུག་པ་དུས་ལས་ཡོལ་བ་མི་མངའ་བ་ནི། མདོ་རྒྱུད་མང་པོ་ནས་བསྐལ་ཆེན་འདི་ལ་སངས་རྒྱས་པ་གྲངས་ཤིན་ཏུ་མང་བར་གསུངས་པས།

 **རྣམ་འདྲེན་བཞི་པ་འདིས་དང་པོ་ཐུགས་བསྐྱེད་ཚུལ།**

 ༈ གང་ལྟར་རྣམ་འདྲེན་བཞི་པ་འདི་ཉིད། དང་པོ་ཐུགས་བསྐྱེད་ཚུལ་ལ་ཉན་ཐོས་སྡེ་བའི་ལུགས་དང༌། ཐེག་ཆེན་གྱི་ལུགས་གཉིས་སུ་ཡོད་པ། དང་པོ། རྒྱལ་པོ་གསལ་གྲགས་ཀྱི་སྐྱེ་བ་བཞེས་སྐབས་གླང་པོ་ཆེ་ཆིབས་ནས་ནགས་སུ་ཕྱིན་པས་གླང་ཆེན་གྱིས་གླང་མོའི་དྲི་ཚོར་ཏེ་གཅོང་རོང་ནགས་ཚལ་ཐམས་ཅད་ལ་ཐོགས་མེད་དུ་རྒྱུགས་པས་རྒྱལ་པོ་སར་ལྷུང་སྟེ་བརྒྱལ་བ་ལ། གླང་རྫིས་བརྒྱལ་སངས་བར་བྱས་པ་དང༌། རྒྱལ་པོ་ཁྲོས་ཏེ་གླང་པོ་མ་ཐུལ་བ་ཐུལ་ཟེར་བ་འདི་བཙོན་རར་ཆུགས་ཤིག་ཟེར་བས། གླང་རྫིས་བདག་གླང་པོའི་ལུས་ཐུལ་ཡང་སེམས་མ་ཐུལ་བ་ལགས་སོགས་ཞུས་པས། སེམས་འདུལ་མཁན་ཁྱོད་ཀྱིས་མཐོང་ཐོས་ཡོད་དམ་དྲིས་པས། ལྷ་ལུས་སེམས་གཉིས་ཀ་འདུལ་མཁན་སངས་རྒྱས་ལགས་སོ་བརྗོད་པས། སངས་རྒྱས་ཀྱི་མཚན་ཐོས་པའི་མོད་ལ་རྒྱལ་པོ་དད་དེ་སྦྱིན་པ་རྒྱ་ཆེན་པོས་ཕོངས་པ་ཚིམ་པར་མཛད་ཅིང་སེམས་བསྐྱེད་པ་དང༌། ཐེག་ཆེན་ལྟར་ན། རྒྱལ་པོ། མཉན་པ། རྫི་བོ་ལྟ་བུ་སེམས་བསྐྱེད་ཚུལ་གསུམ་ལས། སྟོན་པས་རྒྱལ་པོ་ལྟ་བུའི་ཐུགས་བསྐྱེད་ཚུལ་ཡིན་ལ། སྙིང་རྗེ་པདྨ་དཀར་པོའི་མདོ་ལས། འཁོར་བསྒྱུར་རྩིབས་ཀྱི་མུ་ཁྱུད་ཀྱི་མདུན་ན་འདོན་བྲམ་ཟེ་རྒྱ་མཚོའི་རྡུལ་གྱིས་སྙིགས་དུས་མ་དག་པ་ཤིན་ཏུ་འདུལ་དཀའ་བ་རྣམས་ཚད་མེད་པའི་སྙིང་རྗེ་ཆེན་པོས་སྨོན་ལམ་ལྔ་བརྒྱ་བཏབ་ཏེ་སེམས་བསྐྱེད་པས། སངས་རྒྱས་རིན་ཆེན་སྙིང་པོས་ལེགས་སོ་གནང་ནས་བྱང་སེམས་གཞན་ནི་མེ་ཏོག་ལྟ་བུའོ།།

 ཁྱོད་ནི་པདྨ་དཀར་པོ་ལྟ་བུའོ་ཞེས་སངས་རྒྱས་སྟོང་དང་ལྔ་འབྱོན་པར་གསུངས་པའི་ནང་ནས་སྙིང་སྟོབས་ཁྱད་པར་དུ་འཕགས་པ་སྟོན་མཆོག་ཐུབ་པའི་དབང་པོ་ཡིན་པ་དང༌། གསང་བ་བསམ་གྱི་མི་ཁྱབ་པ་ལྟར་ན། འཁོར་བསྒྱུར་ཡུལ་འཁོར་སྲུང་གི་སྲས་བཞི་པ་དོན་ཀུན་གྲུབ་པར་འཁྲུངས་ཚེ་ཐུགས་བསྐྱེད་པར་གསུངས་པ་དང༌། མདོ་བསྐལ་བཟང་ལས། ང་ནི་སྔོན་ཚེ་དབུལ་པོར་གྱུར་པའི་ཚེ། །དེ་བཞིན་གཤེགས་པ་ཤཱཀྱ་ཐུབ་དེ་ལ། །འཇམ་གང་ཞིག་གིས་དབུལ་བ་བྱས་ནས་ཀྱང༌། །དང་པོ་བྱང་ཆུབ་ཏུ་ནི་སེམས་བསྐྱེད་དོ། །ཅེས་གསུངས་པ་དང༌། དྲིན་ལན་གསབ་པའི་མདོར། དམྱལ་བའི་ཤིང་རྟ་འདྲེན་པའི་གྱད་དུ་འཁྲུངས་ཚེ་ཟླ་བོ་ལ་སྙིང་རྗེས་གཟིགས་པས་དེས་རྐྱེན་གྱིས་དམྱལ་སྲུང་གིས་བསྣུན་པས་ཚེ་འཕོས་ནས་བསྐལ་པ་བརྒྱད་ཁྲིའི་སྡིག་པ་བྱང་བར་གསུངས་པ་དང༌། ཕུང་པོ་གསུམ་པ་ལྟར་ན། ཚོང་དཔོན་བུ་མངོན་དགར་གྱུར་སྐབས། དེ་བཞིན་གཤེགས་པ་མཛེས་པ་ཆེན་པོའི་དྲུང་དུ་སེམས་བསྐྱེད་པ་དང༌། ཡང་རྫ་མཁན་གྱི་ཁྱེའུ་སྣང་བྱེད་དུ་གྱུར་ཚེ། ཐུབ་པ་ཆེན་པོའི་དྲུང་དུ། རྫ་བུམ་དང༌། གདུགས་གཅིག །མཆིལ་ལྷམ་ཟུང་གཅིག །མགྲོན་བུ་ལྔ་མེ་ཏོག་ཚུལ་དུ་ཕུལ་ནས། དེ་བཞིན་གཤེགས་པ་ཁྱེད་སྐུ་ཅི་འདྲ་དང༌། སོགས་ཀྱི་སྨོན་ལམ་བཏབ་ནས་ཐུགས་བསྐྱེད་པ་དང༌། གཞན་ཡང་རྒྱལ་བུ་བརྩོན་འགྲུས་ཀྱི་དུས་སུ་སངས་རྒྱས་འོད་འཕྲོའི་ཕུང་པོ་ལ་སེམས་བསྐྱེད་པ་སོགས་མདོ་ལས་མང་པོ་གསུངས་ཀྱང༌། དམྱལ་བའི་ཤིང་རྟ་འདྲེན་པའི་གྱད་ཀྱི་དུས་སྨོན་སེམས་དང༌། ཁྱེའུ་སྣང་བྱེད་དུས་འཇུག་སེམས་ཐོག་མར་བསྐྱེད་ཚུལ་གསུངས་པའང་ཡོད་དོ།།

**བར་དུ་གྲངས་མེད་གསུམ་གྱི་ཚོགས་བསགས་ཚུལ།**

༈ བར་དུ་བསྐལ་པ་གྲངས་མེད་གསུམ་དུ་ཚོགས་བསགས་ཚུལ་ལའང༌། ཉན་ཐོས་སྡེ་པའི་ལུགས་ལ་བཅུ་དང་བཅུ་གསུམ། རྒྱ་ཆེར་རོལ་པའི་མདོ་ལས་བདུན་དང༌། དབྱིག་གཉེན་གྱི་སོ་གསུམ་སོགས་མང་ཡང༌། གཙོ་ཆེ་བ་ཐེག་བསྡུས་ལས། བཟང་དང་སྨོན་པའི་སྟོབས་ཅན་དང༌། །སེམས་བརྟན་ཁྱད་པར་འགྲོ་བ་ཡིས། །བྱང་ཆུབ་སེམས་དཔའ་གྲངས་མེད་གསུམ། །ཀུན་ཏུ་རྩོམ་པར་མཛད་པ་ཡིན། །ཞེས་གསུངས་པ་ལྟར་བསྐལ་ཆེན་གྲངས་མེད་གསུམ་དུ་གསུངས་པས། དེ་ལ་འདུལ་བ་ལུང་ལས། སངས་རྒྱས་ཤཱཀ་ཐུབ་ནས་ཡུལ་འཁོར་སྐྱོང་བར་སངས་རྒྱས་བདུན་ཁྲི་བདུན་སྟོང་ལ་གྲངས་མེད་དང་པོའི་ཚོགས་དང༌། སངས་རྒྱས་ལེགས་མཛད་ནས་དབང་པོ་རྒྱལ་མཚན་ཐུབ་པའི་བར་སངས་རྒྱས་བདུན་ཁྲི་བདུན་སྟོང་ལ་གྲངས་མེད་གཉིས་པའི་ཚོགས་དང༌། སངས་རྒྱས་མར་མེ་མཛད་ནས་འོད་སྲུང་བར་སངས་རྒྱས་བདུན་ཁྲི་བདུན་སྟོང་ལ་གྲངས་མེད་གསུམ་པའི་ཚོགས་རྫོགས་སྟེ། མཛོད་ལས་ཀྱང༌། རྣམ་གཟིགས་མར་མེ་རིན་ཆེན་གཙུག །གྲངས་མེད་གསུམ་གྱི་ཐ་མར་འབྱུང༌། དང་པོ་ཤཱཀྱ་ཐུབ་པ་ཡིན། །ཞེས་གསུངས་སོ། ཐེག་ཆེན་ལྟར་ན། སངས་རྒྱས་ཕུང་པོ་ཆེན་པོ་ནས་སངས་རྒྱས་རིན་ཆེན་གཙུག་གཏོར་ཅན་བར་སངས་རྒྱས་བདུན་ཁྲི་ལྔ་སྟོང་ལ་གྲངས་མེད་དང་པོའི་ཚོགས་དང༌། སངས་རྒྱས་དཀོན་མཆོག་ཡན་ལག་ནས་མར་མེ་མཛད་བར་སངས་རྒྱས་བདུན་ཁྲི་དྲུག་སྟོང་ལ་གྲངས་མེད་གཉིས་པའི་ཚོགས་དང༌། སངས་རྒྱས་མར་མེ་མཛད་ནས་རྣམ་གཟིགས་བར་སངས་རྒྱས་བདུན་ཁྲི་བདུན་སྟོང་ལ་གྲངས་མེད་གསུམ་པའི་ཚོགས་བསགས་པ་ཡིན་ཏེ་ལུང་ལས། གང་ཚེ་མར་མེ་མཛད་ཀྱིས་ང༌། །ལུང་བསྟན་གྱུར་པ་དེ་ཡི་ཚེ། །ས་བརྒྱད་པ་ནི་ཐོབ་གྱུར་ཏེ། །དབང་བཅུ་དག་ཀྱང་ཐོབ་པར་འགྱུར། །ཞེས་གསུངས་པས་ས་བརྒྱད་པ་ནས་བཅུ་གཅིག་ཀུན་ཏུ་འོད་ཀྱི་བར་བགྲོད་ཅིང༌། དེ་དག་ལས་ཚོགས་སྦྱོར་སོ་སྐྱེའི་ས་དང་པོ་ཡན་ཆད་འཕགས་པ་སློབ་ལམ་ཀྱིས་བསྡུས་ཤིང་བསོད་ནམས་དང་ཡེ་ཤེས་ཀྱི་ཚོགས་གཉིས་སྒྲུབ་པར་མཛད་དོ། །

**ལོངས་སྐུར་སངས་རྒྱས་པའི་ཚུལ་དང་། ཞིང་འོག་མིན་ངོས་བཟུང་བ།**

༈ མཐར་མངོན་པར་རྫོགས་པར་འཚང་རྒྱ་ཚུལ་ལའང་ལོངས་སྐུ་དང་སྤྲུལ་སྐུ་གཉིས་ལས། དང་པོ་སངས་རྒྱས་ཐམས་ཅད་གང་དུ་སངས་རྒྱས་པའི་གནས་ནི་འོག་མིན་ཡིན་ཏེ། ཁ་ཅིག་འོག་མིན་སྟུག་པོ་བཀོད་པར་སངས་རྒྱས་པའི་རྗེས་ལ་གཙང་གནས་ཀྱི་འོག་མིན་དུ་འཚང་རྒྱ་ཚུལ་བསྟན་པར་བཞེད་དེ། ལང་ཀར་གཤེགས་པ་ལས། གཙང་མའི་རིས་དག་སྤངས་པ་ཡི། །འོག་མིན་གནས་མཆོག་ཉམས་དགའ་བར། །ཡང་དག་སངས་རྒྱས་དེར་སངས་རྒྱས། །སྤྲུལ་པ་པོ་གཅིག་འདིར་སངས་རྒྱས། །ཞེས་དང༌། འདོད་པ་ཁམས་དང་གཟུགས་མེད་དུ། །སངས་རྒྱས་མངོན་པར་སངས་མི་རྒྱས། །གཟུགས་ཀྱི་ཁམས་ཀྱི་འོག་མིན་དུ། །འདོད་ཆགས་བྲལ་ཁྱོད་དེར་སངས་རྒྱས། །ཞེས་ལུང་སྔ་ཕྱི་གོང་སྦྲེལ་བ་དང༌། དེ་གཟུགས་ཁམས་གནས་རིས་བཅུ་བདུན་གྱི་ནང་ཚན་འོག་མིན་དེ་མིན་ཏེ་དེ་འཁོར་བའི་གནས་ཀྱི་མཚན་ཉིད་ཡིན་པས་ཐེག་དམན་འཕགས་པ་རྣམས་སྐྱེ་བ་ལེན་པར་བྱེད་པའི་ཕྱིར་གནས་གཙང་གི་འོག་མིན་གྱི་སྟེང་ན་དབང་ཕྱུག་ཆེན་པོའི་གནས་འོག་མིན་སྟུག་པོ་བཀོད་པ་ཞེས་གཟུགས་ཁམས་གནས་རིས་བཅོ་བརྒྱད་པ་དེ་ཡིན་པར་བཤད་པ་དང༌། འོག་མིན་རྣམ་མཛེས་ཆེན་པོ་ཞེས་འཕགས་གནས་ལྔའི་ཡང་སྟེང་རོལ་ན་ས་བཅུའི་དབང་ཕྱུག་ཆེན་པོ་རྣམས་སངས་རྒྱས་པའི་གནས་ཞེས་བཤད་པའང་མཆིས། སློབ་དཔོན་ངག་དབང་གྲགས་པས། སྟུག་པོ་བཀོད་པར་སངས་རྒྱས་ནས་དགའ་ལྡན་དུ་སྐྱེ་བ་བཞེས་པར་གསུངས་པའང་མི་འགལ་ཏེ། ལོངས་སྐུ་བརྙེས་ཟིན་ནས་གཅིག་དང་དུ་མའི་ཆོ་འཕྲུལ་མཐའ་ཡས་ལ་མངའ་མཛད་པའི་ཕྱིར་རོ། །

འདུས་པའི་གླེང་གཞིའི་འགྲེལ་བར། འོག་མིན་ལྷ་ཞེས་བྱ་བ་ནི། ཐོག་མའི་ལྷ་སྟེ། བཅོམ་ལྡན་འདས་རྣམ་པར་སྣང་མཛད་ཀྱི་སྲས་ཀྱི་ཐུ་བོ་སྟེ་ས་བཅུའི་བྱང་ཆུབ་སེམས་དཔའ་འོ། དེའི་གནས་ནི་ཐོག་མའི་སངས་རྒྱས་པའི་གནས་སོ། ཞེས་སློབ་དཔོན་ཀུན་དགའ་སྙིང་པོས་གསུངས་པ་ལྟར། རྣམ་སྣང་གངས་ཅན་མཚོའི་ཕྱག་མཐིལ་སྙིང་པོར་གནས་ཤིང༌། བཅོམ་ལྡན་འདས་དེ་ལ་བྱང་སེམས་ཆེན་པོ་འཁོར་བཅས་བཞུགས་གནས་སྟུག་པོ་བཀོད་པའི་ཞིང་ཁམས་སུ་གསུངས་ཏེ། རྩེ་མོ་ལས། འོག་མིན་སྟུག་པོ་ཉམས་དགའ་འདི། །སྟུག་པོའི་ཞིང་ཁམས་འཇིགས་མེད་པ། །དེ་ན་སངས་རྒྱས་རྣམས་ཀྱི་ཆོས། །རྫོགས་པར་ལོངས་སྤྱོད་ཚུལ་འདི་བྱུང༌། །ཞེས་གསུངས་སོ། །

འོག་མིན་ལ་ཡང་མཐའ་དཔྱད་ན་འགའ་ཞིག་ཏུ་བཤད་ཀྱང༌། གྲུབ་པའི་སློབ་དཔོན་སངས་རྒྱས་གསང་བའི་སྤྱི་འགྲེལ་ལས། དོན་གྱི་འོག་མིན་ཆོས་ཀྱི་དབྱིངས་ཏེ། སངས་རྒྱས་བཞུགས་གནས་ཡིན་ཞིང་དེའི་གོང་ན་གཞན་མེད་པའི་ཕྱིར་རོ། །རྟགས་ཀྱི་འོག་མིན་དབྱིངས་དང་ཡེ་ཤེས་དབྱེར་མེད་ཀྱི་རྟགས་སུ་གཞལ་ཡས་ཁང་དབྱིབས་ཁ་དོག་ཏུ་སྣང་བ་སྟེ། ལོངས་སྐུའི་བཞུགས་གནས་ཡིན་ཞིང་ཆོས་དབྱིངས་མཚོན་བྱེད་ཀྱི་རྟགས་དེའི་གོང་ན་མེད་པའི་ཕྱིར་རོ། །
རིག་པ་འོག་མིན་དངོས་པོའི་གནས་ལུགས་ཇི་ལྟ་བ་བཞིན་རྟོགས་པའི་རིག་པའི་ཡེ་ཤེས་ཏེ། དག་པ་གཉིས་ལྡན་ཆོས་སྐུའི་བཞུགས་གནས་ཡིན་ཞིང་དེའི་གོང་ན་རིག་པ་གཞན་མེད་པའི་ཕྱིར་རོ། །གསང་བའི་འོག་མིན་ཡུམ་གྱི་མཁའ་སྟེ། གསང་བ་སྐུའི་བཞུགས་གནས་ཡིན་ཞིང༌། གནས་ཀྱི་ཡོན་ཏན་དེའི་གོང་ན་གཞན་མེད་པའི་ཕྱིར་རོ། །ལས་དང་པོ་པའི་འོག་མིན་གཞལ་ཡས་ཁང་བསྒོམ་པ་སྟེ། ལྷག་པའི་ཏིང་འཛིན་གྱི་བཞུགས་གནས་ཡིན་ཞིང༌། དོན་སྤྱི་འཛིན་བྱེད་ཀྱི་རྟོགས་པ་དེའི་གོང་ན་གཞན་མེད་པའི་ཕྱིར་རོ། །

འཇིག་རྟེན་གནས་ཀྱི་འོག་མིན་གཙང་རིས་ཀྱི་ལྔའི་ཡང་སྟེང་སྟེ་འཕགས་པ་རྣམས་ཀྱི་བཞུགས་གནས་ཡིན་ཞིང་གཟུགས་ཁམས་ཀྱི་གནས་དེའི་གོང་ན་གཞན་མེད་པའི་ཕྱིར་རོ། །ཞེས་བཤད་དོ། །

དེ་ལྟར་ན་གནས་ལུགས་ཀྱི་འོག་མིན་སེམས་ཅན་གྱི་ཁམས་རྒྱུད་ཡིན་ཏེ། དེ་བཞིན་གཤེགས་པའི་བཞུགས་གནས་ཡིན་ཞིང་སྤང་རྟོགས་ཀྱི་གནས་དེ་ཡི་གོང་ན་གཞན་མེད་པའི་ཕྱིར་དང༌། དགོངས་གཅིག་ལས། སངས་རྒྱས་ཐམས་ཅད་སེམས་ཅན་གྱི་ཁམས་རྒྱུད་ལ་བཞུགས་གསུངས་པའི་ཕྱིར་རོ། །ཟླ་བ་སྒྲོལ་མ་ལས། མྱ་ངན་འདས་པ་ལ་མི་གནས་ཡང་དག་པའི་མཐའ་མཉམ་པ་ཉིད་ལ་གནས་པ་སེམས་ཅན་ཐམས་ཅད་ལ་གཟིགས་པའི་ས་ལ་བཞུགས་པ་སྟེ། ཞེས་དང༌། མདོ་ལས། བདེ་བར་གཤེགས་པའི་སྙིང་པོ་སྟེ། །ཡེ་ནས་གནས་པའི་ཆོས་ཉིད་དོ། །ཞེས་གསུངས་སོ་སྙམ་མོ། །དེ་བཞིན་གཤེགས་པའི་སྙིང་པོ་ནི། གསལ་སྟོང་ཟུང་དུ་འཇུག་པའི་དབྱིངས་འཁོར་འདས་འཆིང་གྲོལ་ཀུན་གྱི་གཞི་སྐྱོན་ཡོན་བསལ་བཞག་བྲལ་བའི་སྤྲོས་བྲལ་སྐྱེ་འགྲོ་མཐའ་དག་གི་རྒྱུད་ཀྱིས་མ་བསྡུས་པའི་རིག་སྟོང་གཉིས་མེད་ཟག་བྲལ་གྱི་ཡེ་ཤེས་ཉིད་ལ་འཇོག་གི །སྐྱེ་འགྲོ་སོ་སོའི་རྒྱུད་ཀྱིས་བསྡུས་པའི་ཆོས་ཉིད་ཙམ་ལ་མི་འཇོག་སྟེ། དེ་ནི་རིས་སུ་ཆད་པ་དང༌། བརྟན་གཡོ་ཀུན་ལ་མ་ཁྱབ་པ་དང༌། དུས་གསུམ་བདེ་གཤེགས་ཀྱི་སྙིང་པོར་བཞགས་སུ་མི་རུང་བའི་ཕྱིར་རོ། །

དུས་གསུམ་སངས་རྒྱས་ཀྱི་སྙིང་པོ་ནི། རྟེན་གྱི་གང་ཟག་ཀུན་ལ་ཁྱབ་ཀྱང༌། སོ་སོའི་རྒྱུད་ཀྱིས་མ་བསྡུས་པས་ཕྱོགས་རིས་དང་བྲལ་ཞིང་གཅིག་ཏུ་གྲུབ་པ་དང༌། ནམ་མཁས་ཕྱོགས་ཀུན་ཁྱབ་ཀྱང་ནམ་མཁའ་ལ་དབྱེ་བ་མེད་པ་བཞིན་སྟོང་གསལ་ཟུང་འཇུག་བརྟན་གཡོ་ཀུན་ལ་ཁྱབ་ཀྱང་གསལ་སྟོང་ཆོས་དབྱིངས་ལ་དབྱེ་བ་མེད་པ་དང༌། དགོངས་གཅིག་འགྲེལ་བ་རྡོ་ཤེ་མར། སངས་རྒྱས་རྣམས་གནས་གཅིག་ན་རིས་ཆད་ཀྱི་རྣམ་པར་བཞུགས་པ་མ་ཡིན་ཏེ། དང་པོ་ཐུགས་བསྐྱེད་པ་ནས་མཐར་དམ་ཆོས་གནས་པའི་བར་ཐམས་ཅད་སེམས་ཅན་གྱི་དོན་བསྒྲུབས་ནས་དུས་གསུམ་གྱི་སངས་རྒྱས་ཐམས་ཅད་ཀྱི་བཞུགས་གནས་སེམས་ཅན་གྱི་ཁམས་རྒྱུད་འདི་ཡིན་ཞེས་གསུངས་པ་ནི་ཀུན་ཁྱབ་བདེ་གཤེགས་སྙིང་པོ་འདི་ཡིན་ཞེས་སོ། །སྐྱེ་འགྲོའི་རྒྱུད་ལ་བདེ་གཤེགས་སྙིང་པོ་སྟོང་གསལ་ཆོས་ཉིད་ཉི་ཚེ་བ་རེ་ཡོད་པ་ལ་བདེ་གཤེགས་སྙིང་པོའི་གནས་ལུགས་ངོ་འཕྲོད་ཚེ། ཀུན་ཁྱབ་ཆོས་ཀྱི་དབྱིངས་གཅིག་ཉིད་དུ་རོ་གཅིག་པ་དང་གློ་བུར་དྲི་བྲལ་སྤང་རྟོགས་མཐར་ཕྱིན་ཚེ་སངས་རྒྱས་ཐོབ་པའི་ཐ་སྙད་འདོགས་ཤིང་དེ་ལྟ་ནའང༌། རྗེ་བཙུན་བྱམས་པས། ཇི་ལྟར་སྔར་བཞིན་ཕྱིས་དེ་བཞིན། །འགྱུར་བ་མེད་པའི་ཆོས་ཉིད་དོ། །ཞེས་སློབ་པའི་གནས་སྐབས་ཀྱི་བདེ་གཤེགས་སྙིང་པོ་དང༌། མི་སློབ་གནས་སྐབས་ཀྱི་བདེ་གཤེགས་སྙིང་པོ་གཉིས་བཟང་ངན་དུ་འགྱུར་བ་ཅུང་ཟད་ཀྱང་མེད་པ་ཉིད་དོ་སྙམ་མོ། །དེར་འཚང་རྒྱ་ཚུལ་ནི། ཚོགས་ལམ་ནས་བཟུང་ས་བཅུའི་བར་གྲངས་མེད་གསུམ་གྱི་ཚོགས་རྫོགས་ཏེ་སྲིད་པ་ཐ་མའི་ཚེ། འོག་མིན་སྟུག་པོ་བཀོད་པར་སངས་རྒྱས་རྣམས་ཀྱི་འོད་ཟེར་ཆེན་པོས་དབང་བསྐུར་ནས། ས་བཅུའི་རྒྱུན་མཐར་རྡོ་རྗེ་ལྟ་བུའི་ཏིང་འཛིན་སྐྱེས་པའི་སྐད་ཅིག་གཉིས་པར་ཆོས་སྐུའི་བདག་ཉིད་ཅན་གྱི་ལོངས་སྤྱོད་རྫོགས་སྐུར་བརྙེས་ཏེ་མངོན་པར་རྫོགས་པར་སངས་རྒྱས་སོ། །ལོངས་སྐུ་ནི་ངེས་པ་ལྔ་ལྔན་ཏེ། གནས་ངེས་པ་འོག་མིན་ཁོ་ན། ཆོས་ངེས་པ་ཐེག་ཆེན་འབའ་ཞིག །འཁོར་ངེས་པ་བྱང་སེམས་འཕགས་པ། སྐུ་ངེས་པ་མཚན་དཔེས་བརྒྱན་པ། །དུས་ངེས་པ་སྲིད་པ་མ་སྟོང་བར་དུ་བཞུགས་པར་གསུངས་པ་དང༌། དེ་ཡང༌། རང་དོན་ཕུན་ཚོགས་ལོངས་སྐུ། གཞན་དོན་ཕུན་ཚོགས་སྤྲུལ་སྐུ་སྟེ། དེ་གཉིས་ཀའི་རྟེན་ཆོས་སྐུ་དང་སྐུ་གསུམ་གྱིས་བསྡུས་པའི་རང་བཞིན་དུ་སངས་རྒྱས་པས་ན་དབྱིངས་རང་བཞིན་རྣམ་དག་གློ་བུར་དྲི་བྲལ་རྟོག་མེད་ལྷུན་གྲུབ་ཆགས་ཐོགས་མེད་པའི་མཁྱེན་བརྩེ་ནུས་གསུམ་གཞན་དོན་འབད་མེད་འབྱུང་བའི་ཡེ་ཤེས་སྐུ་དང༌། ཟག་མེད་ཡོན་ཏན་དང་དབྱེར་མི་ཕྱེད་པའི་ཆོས་དབྱིངས་དག་པ་གཉིས་ལྡན་མངོན་གྱུར་ཆ་ནས་ངོ་བོ་ཉིད་སྐུ་སྟེ། རྒྱན་ལས། ཐུབ་པའི་ངོ་བོ་ཉིད་སྐུ་ནི། །ཟག་པ་མེད་པའི་ཆོས་གང་དག །ཐོབ་གྱུར་རྣམ་ཀུན་རྣམ་དག་པ། །དེ་དག་རང་བཞིན་མཚན་ཉིད་ཅན། །ཞེས་གསུངས། དེ་ཉིད་འོག་མིན་དུ་ལོངས་སྐུའི་འཁོར་འཕགས་པ་རྣམས་ལ་མཚན་དཔེས་བརྒྱན་པའི་སྐུར་སྣང་སྟེ། གདུལ་བྱའི་མོས་ཁམས་དང་མཐུན་པར་སྣ་ཚོགས་པ་གཞན་དོན་རྒྱུན་མི་འཆད་པར་མཛད་པ་ནི། གང་དུ་སྲིད་པ་ཇི་སྲིད་བར། །འགྲོ་ལ་ཕན་པ་སྣ་ཚོགས་དག །མཉམ་དུ་མཛད་པའི་སྐུ་དེ་ནི། །ཐུབ་པ་སྤྲུལ་སྐུ་རྒྱུན་མི་འཆད། །ཅེས་སོ། །

**སྤྲུལ་པའི་སྐུར་སངས་རྒྱས་ཚུལ།**

༈ སྤྲུལ་སྐུར་སངས་རྒྱས་ཚུལ་ནི། ཐེག་དམན་ལུགས་ལ་འདུལ་བ་དང་མཛོད་ལས། བསྐལ་ཆེན་གྲངས་མེད་གསུམ་དུ་ཚོགས་བསགས་ཤིང་བསྐལ་པ་བརྒྱ་ཡིས་མཚན་དཔེའི་རྒྱུ་བསྒྲུབས་ཏེ་སྦྱིན་ཚུལ་བཟོད་བརྩོན་བསམ་ཤེས་བཅས་རྫོགས་ཀྱང་ཚོགས་ལམ་ཆེན་པོའི་རྟེན་ཙམ་ཡིན་ཅིང་དེ་ནས་རྡོར་གདན་ལ་བཞུགས་པ་ཚུན་ཆད་སོ་སྐྱེ་རང་རྒྱུད་པར་འདོད་ལ། བྱང་ཆུབ་སེམས་དཔའ་སོ་སྐྱེ་སྲིད་མཐའི་སྐྱེ་བ་ལ་རྡོར་གདན་དུ་སྟན་ཐོག་གཅིག་ཏུ་བསམ་གཏན་བཞི་པའི་རབ་མཐའ་ལ་བརྟེན་ནས་སྦྱོར་ལམ་དྲོད་ནས་བརྩམས་ཏེ། ཟད་པར་དང་མི་སྐྱེ་ཤེས་པ་འཁོར་དང་བཅས་པའི་བྱང་ཆུབ་མངོན་དུ་བྱས་ཏེ་གསར་དུ་སངས་རྒྱས་པར་བཞེད་པ་ནི། མཛོད་ལས། སྟོན་དང་བསེ་རུ་བྱང་ཆུབ་པར། །བསམ་གཏན་མཐར་རྟེན་གཅིག་ལ་ཀུན། །དེ་ཡི་སྔོན་དུ་ཐར་ཆ་མཐུན། །ཞེས་གསུངས་སོ། །

༈ རྡོ་རྗེ་ཐེག་པའི་ལུགས་ལ། བྱ་རྒྱུད་ལ། དང་པོ་ཐུགས་བསྐྱེད་ནས་དེ་བཞིན་གཤེགས་པ་མེ་ཏོག་ཀུན་ཏུ་སྟོན་པའི་སྤྱན་སྔར་སྔགས་ཐོས་ནས་སྔགས་ཀྱི་སྤྱོད་པ་སྤྱད་པའི་སྒོ་ནས་གྲངས་མེད་གསུམ་གྱི་ཚོགས་བསགས་ཤིང་དམ་པ་ཏོག་དཀར་པོར་འཕོས་ནས་ཟས་གཙང་གི་སྲས་སུ་གྱུར་ཏེ་སངས་རྒྱས་པར་བཤད། སྤྱོད་རྒྱུད་ལས་སེམས་བསྐྱེད་དེ་སྔགས་ཀྱི་སྤྱོད་པ་སྤྱད་དེ་ས་བཅུ་མངོན་དུ་བྱས་འོག་མིན་དུ་ལོངས་སྐུར་སངས་རྒྱས་ནས་ཞིང་འདིར་འཚང་རྒྱ་ཚུལ་བསྟན་པར་བཤད་པ་དང༌། རྣལ་འབྱོར་རྒྱུད་ལ། དེ་ཉིད་བསྡུས་པར་བྱང་སེམས་དོན་འགྲུབ་བྱང་ཆུབ་སྙིང་པོར་བཞུགས་པ་སངས་རྒྱས་རྣམས་ཀྱིས་བསྐུལ་ནས་སེམས་བསྐྱེད་ཅིང༌། དེ་བཞིན་གཤེགས་པ་རྣམས་ཀྱིས་དབང་བསྐུར་ནས་མངོན་སངས་རྒྱས་པར་བཤད་པ་དང༌། ཤཱཀྱ་བཤེས་གཉེན་སོགས་ཀྱིས་དོན་ཀུན་གྲུབ་དཀའ་ཐུབ་མཛད་ཚེ་སངས་རྒྱས་ཀྱིས་བསྐུལ་ནས་ཡེ་ཤེས་ལུས་འོག་མིན་དུ་བྱོན་པར་དབང་བསྐུར་ཏེ་མངོན་སངས་རྒྱས་པར་བཤད་པ་རྣམས་སྣང་ཚུལ་དང་བསྟུན་པ་ཡིན་ལ། ཀུན་སྙིང་གིས་ཐོག་མར་ཐུགས་བསྐྱེད། གྲངས་མེད་གསུམ་དུ་ཚོགས་བསགས། བསམ་གཟུགས་ཀྱི་ཏིང་འཛིན་ཐམས་ཅད་བསྐྱེད་ཅིང་སྲིད་པ་ཐ་མར་མཛད་ནས་སངས་རྒྱས་རྣམས་ཀྱི་དབང་བསྐུར་ཐོབ་སྟེ་སངས་རྒྱས་ནས་སླར་ཤཱཀྱའི་རིགས་སུ་སྐྱེ་བ་བཞེས་པར་གསུངས་སོ། །

སྔགས་བླ་མེད་ཀྱི་ལུགས་ལྟར་ན་སྣང་ཚུལ་དང་བསྟུན་ན་ཤཱཀྱ་བཤེས་གཉེན་ལྟར་ཡིན་མོད། ངེས་དོན་དུ་སྲིད་མཐའི་བྱང་སེམས་དུ་གྱུར་པ་ཞིག་གནས་འོག་མིན་ཆེན་པོར་ཐུན་མིན་ཟབ་ལམ་ཉེ་རྒྱུས་ལམ་བགྲོད་ཅིང་སྤང་རྟོགས་མཐར་ཕྱིན་པར་གསུངས་ཏེ། དུས་འཁོར་འགྲེལ་ཆེན་དུ། སངས་རྒྱས་བཅོམ་ལྡན་འདས་སྔར་ས་བཅུ་གཉིས་ཀྱི་དབང་ཕྱུག་ཏུ་གྱུར་པ་མཁས་པ་སྒྱུ་འཕྲུལ་ཆེན་པོ་འཆང་བ་སྒྱུ་འཕྲུལ་ཆེན་པོ་མིག་འཕྲུལ་དང་ལྡན་པ། འཕགས་པའི་ཡུལ་ལུམ་བི་ནཱིར་ཤཱཀྱའི་རིགས་མིའི་དབང་པོ་ཟས་གཙང་མའི་ལྷ་མོ་སྒྱུ་འཕྲུལ་ཆེན་མོའི་ལྷུམས་སུ་བལྟམས་པ་ནི་གཞོན་ནུ་དོན་ཀུན་གྲུབ་ཡིན་ལ་ཞེས་གསུངས་སོ། །

དེ་ནས་སྟོན་པ་དགུང་ལོ་སོ་ལྔ་ལོའི་ས་ག་ཟླ་བའི་ཚེས༡༥སྲོད་ལ་སྨིན་མཚམས་ནས་འོད་ཟེར་བཀྱེ་སྟེ་བདུད་གནས་གཡོས་ཤིང་བསྐུལ་བས་བདུད་ཀྱི་དམག་ཚོགས་ཀྱིས་འཚེ་བ་ན་བྱམས་པའི་གོ་ཆས་འཚེ་བར་མ་ནུས་ཚེ་བསྐལ་མང་ཚོགས་བསགས་ཀྱི་བདེན་དཔང་ས་ཡི་ལྷ་མོས་ཞུས་ཤིང་བདུད་ཀྱི་འདོད་པའི་གཡོ་སྒྱུས་བསླུ་བར་བརྩམས་ཀྱང་ཐུགས་གཡོ་བར་མ་ནུས་པ་བདུད་དཔུང་བྱམས་པའི་ཏིང་འཛིན་གྱིས་བཏུལ་བས་དགེ་རྩ་སྨིན་པའི་ལྷའི་བུ་ཚད་མེད་པ་ལ་བྱང་ཆུབ་སྨིན་པར་མཛད་ཅིང༌། ནམ་གྱི་ཐུན་དང་པོ་ལ་མཉམ་པར་བཞག་ནས་རབ་མཐའི་བསམ་གཏན་ལ་བརྟེན་ནས་རྫུ་འཕྲུལ་མངོན་ཤེས་དང་ལྷ་ཡི་རྣ་བ་བསྒྲུབས། གུང་ཐུན་ལ་གཞན་སེམས་ཤེས་པ་དང་སྔོན་གནས་རྗེས་དྲན་དང༌། ལྷ་ཡི་སྤྱན་སོགས་མངོན་ཤེས། བདེན་བཞི་རྟེན་འབྲེལ་ལུགས་འབྱུང་ལྡོག་གི་རིམ་པ་གཟིགས་ནས་ཐོ་རངས་སྐྱ་རེངས་དང་པོ་ཤར་བ་ན་རྔ་རྡུང་བའི་དུས་ཀྱི་ཚེ་ན་མངོན་པར་རྫོགས་པར་སངས་རྒྱས་པའི་ཚུལ་བསྟན་ཏོ། །ཕྱོགས་བཅུའི་སངས་རྒྱས་རྣམས་ཀྱིས་ལེགས་སོ་གསུངས་ནས་ཆོས་ཀྱི་དགའ་བ་བསྐུར། ལྷ་རྣམས་ཀྱིས་མེ་ཏོག་ཆར་དང་མཆོད་ཅིང་བསྟོད། བདུན་ཕྲག་དང་པོ་ལ་རྡོར་གདན་དེ་ཉིད་དུ་དཀྱིལ་ཀྲུང་མ་ཞིག་སྤྱན་མི་བཙུམ་པ་བསམ་གཏན་གྱི་དགའ་བདེའི་མྱོང་བར་མཛད། བདུན་གཉིས་པར་སྟོང་གསུམ་རྒྱང་རིང་དུ་འཆག གསུམ་པར་བྱང་ཆུབ་ཤིང་ལ་སྤྱན་མི་འཛུམ་པར་གཟིགས། བདུན་བཞི་པར་ཤར་ནུབ་རྒྱ་མཚོའི་བར་དུ་གླིང་བཞི་ཀར་འཆག ལྔ་པར་ཀླུ་བཏང་བཟུང་གནས་སུ་བཞུགས། དྲུག་པར་ཤིང་ནྱགྲོ་ཏའི་དྲུང་དུ་བཞུགས། བདུན་པར་ཤིང་སྒྲོལ་རྒྱུའི་ཚལ་དུ་བཞུགས་པའི་ཚེ་ཚོང་དཔོན་ག་མགོན་དང་བཟང་པོ་གཉིས་འོང་བས་གླང་བུའི་ཤིང་རྟ་མི་འགྲོ་བ་ནགས་ཁྲོད་དུ་བལྟ་ཞིང་འདུག་པས་སྟོན་པ་མཐོང་སྟེ་དད་པ་ཐོབ། བསོད་སྙོམས་ཐོག་མ་ཕུལ་བ་ལ་རྒྱལ་ཆེན་སྡེ་བཞིས་རྡོའིལྷུང་བཟེད་རེ་ཕུལ་བ་གཅིག་ཏུ་བྱིན་གྱིས་བརླབས་པར་བླངས་ནས་གསོལ། ལྷ་ཡི་བཀྲ་ཤིས་དོན་འགྲུབ་ཅིང༌། སོགས་ཀྱི་བཀྲ་ཤིས་མཛད་ནས་སྦྲང་རྩི་འབྱུང་བ་ཞེས་བྱ་བའི་སངས་རྒྱས་སུ་ལུང་བསྟན་ཏོ། །ཐེག་ཆེན་ལུགས་ལ་འདི་ཡི་སྐབས་སུ་བཀོད་པ་བསམ་གྱིས་མི་ཁྱབ་པ་དང༌། ཞག་བདུན་ཕྲག་སྐབས་སུ་ཕལ་པོ་ཆེའི་ཆོས་སྒོ་འབྱེད་པ་སོགས་དང༌། རྒྱུད་སྡེ་སོགས་ལས་ཐུན་མོང་མ་ཡིན་པའི་ཚུལ་ཆེས་མང་ངོ༌། །

**ཆོས་ཀྱི་འཁོར་ལོ་བསྐོར་ཚུལ།**

༈ དེ་ནས་སངས་རྒྱས་ཤིང་སྒྲོལ་རྒྱུའི་ཚལ་དུ་བཞུགས་ཚེ་རང་གིས་བརྙེས་པའི་ཆོས་ཟབ་མོ་འཇིག་རྟེན་པ་ཀུན་གྱིས་མི་རྟོགས་པར་དགོངས་ཏེ། ཟབ་ཞི་སྤྲོས་བྲལ་འོད་གསལ་འདུས་མ་བྱས། །བདུད་རྩི་ལྟ་བུའི་ཆོས་ཞིག་ཁོ་བོས་རྙེད། །སུ་ལ་བསྟན་ཅིང་གོ་བར་མི་ནུས་པས། །མི་སྨྲ་ནགས་ཀྱི་ཚལ་དུ་གནས་པར་བྱ། །ཞེས་གསུངས་ཏེ་ཐུགས་ལས་ཆུང་ངུར་བཞུགས་པ་ན། ཚངས་པ་གཙུག་ཕུད་ཅན་འཁོར་བཅས་ཀྱིས་ཆོས་སྟོན་པར་གསོལ་བས་མ་གནང༌། བརྒྱ་བྱིན་སྦྲན་ཏེ་ཚངས་པས་ལན་གསུམ་གསོལ་བ་བཏབ་པས་གདུལ་བྱའི་དབང་པོའི་རིམ་པ་ལེགས་པར་གཟིགས་ཏེ་མ་ངེས་པའི་སེམས་ཅན་རྣམས་ལས་བརྩམས་ཏེ་བདུད་རྩིའི་སྒོ་དབྱེ་བར་ཞལ་གྱིས་བཞེས་པ་ན། དེ་བཞིན་གཤེགས་པས་ཆོས་ཀྱི་འཁོར་ལོ་བསྐོར་རོ་ཞེས་པའི་སྒྲ་ཚངས་རིས་ཀྱི་བར་དུ་བསྒྲགས་སོ། །དེ་ནས་ཝ་ར་ཎ་སིར་དྲང་སྲོང་ལྷུང་བ་རི་དྭགས་ཀྱི་ནགས་སུ་བྱོན་པས་ལྔ་སྡེས་སྟོན་པའི་གཟི་བྱིན་མ་བཟོད་པར་རང་ཁྲིམས་ཞིག་པས་མདུན་བསུས་ཏེ་ཚུར་ཤོག་གི་དགེ་སློང་དངོས་པོར་གྱུར་ཏེ་ས་དེར་སེང་ཁྲི་ལྔ་སྟོང་བྱུང་བ་ན་ཁྲི་གསུམ་ལ་ཕྱག་མཛད་ཅིང་ཁྲི་བཞི་པར་བཞུགས་པའི་ཚེ་ཕྱོགས་བཅུའི་འཇིག་རྟེན་དུ་སྣང་བ་ཆེན་པོས་ཁྱབ་པ་དང༌། ཚངས་པས་གསེར་འཁོར་དང་བརྒྱ་བྱིན་གྱིས་དུང་དཀར་གཡས་འཁྱིལ་ཕུལ་བ་སོགས་ལྷའི་བྱང་ཆུབ་སེམས་དཔའ་ལ་བདེན་པ་བཞིའི་ངོ་བོ་དང༌། བྱ་བ་དང༌། འབྲས་བུའི་ཚུལ་དུ་ལན་གསུམ་དུ་བཟླས་ཏེ་རྣམ་པ་བཅུ་གཉིས་སུ་བསྐོར་བའི་ཆོས་བསྟན་པས་ལྔ་སྡེ་དགྲ་བཅོམ་ཐོབ། འཇིག་རྟེན་ན་དཀོན་མཆོག་གསུམ་གྱི་ཐོག་མ་བྱུང༌། དེ་ནས་འོད་མའི་ཚལ་དང་ཉེ་བ་ན། རི་བྱ་རྒོད་ཀྱི་མགོ་བོ་འདྲ་བར་བདུད་ཀྱི་སྤྲུལ་པ་བྱ་རྒོད་ཀྱིས་སྟོན་པའི་ཆོས་གོས་ཁྱེར་ཏེ་བོར་བས་རྡོར་གྱུར་ནས་བཞི་རིམ་དུ་བྱས་པར་བྱ་རྒོད་ཕུང་པོའི་རི་ཞེས་ཆོས་འབྱུང་བསྟན་པའི་ཉི་མར་བཤད་པ་དང༌། ཡང་འགའ་ཞིག་གིས་སངས་རྒྱས་བྱང་སེམས་མང་པོ་བྱ་རྒོད་དུ་སྤྲུལ་ནས་ཆོས་གསན་པས་བྱ་རྒོད་ཕུང་པོའི་རི་ཞེས་བཤད་པའི་གནས་དེར་བར་པ་མཚན་ཉིད་མེད་པའི་ཆོས་འཁོར་དང༌། ག་ཡ་གོ་རི། སྤོས་ངད་ལྡན། རྒྱལ་པོའི་ཁབ། མཉན་ཡོད། རྒྱལ་བྱེད་ཚལ། ཀོ་ས་ལ། སེར་སྐྱའི་གཞི། ཡངས་པ་ཅན་གྱི་གྲོང་ཁྱེར་སོགས་ངེས་པ་དང༌། ལྷ་ཀླུའི་གནས། རྡོ་རྗེ་རིན་པོ་ཆེའི་ཁང་པ། མ་ལ་ཡ་སོགས་ལ་ཐ་མ་དོན་རྣམ་པར་ངེས་པའི་ཆོས་འཁོར་དང༌། མ་ངེས་པའི་གནས་ཅི་རིགས་པ་རྣམས་སུ་དྲང་བ་དང༌། ངེས་པའི་དོན་ལས་བརྩམ་སྟེ་ཐོག་མཐའ་བར་དུ་དགེ་བའི་ཆོས་འཁོར་རིམ་པ་དུ་མ་བསྐོར། མཆོག་ཟུང་ལ་སོགས་པའི་འཁོར་རྣམ་བཞི་བགྲང་ལས་འདས་པ་འབྲས་བུ་རྣམ་པ་བཞི་ལ་བཀོད། ཐེག་ཆེན་རིགས་ཅན་ལྷ་མི་གྲངས་མེད་ལ་བྱང་ཆུབ་ཏུ་ལུང་བསྟན། མཉན་ཡོད་དུ་ཆོ་འཕྲུལ་ཆེན་པོ་བསྟན་པ་དང༌། སུམ་ཅུ་རྩ་གསུམ་དུ་ཡུམ་གྱི་ཆེད་དུ་དབྱར་གནས་མཛད་ཅིང་གྲོང་འཁྱེར་གསལ་ལྡན་དུ་ལྷ་ལས་བབས། ལྷོ་ཕྱོགས་འབྲས་སྤུངས་མཆོད་རྟེན་ལ་སོགས་པར་གདུལ་བྱ་ཐུན་མིན་ལ་སྔགས་ཀྱི་ཐེག་པ་བསྟན་པ་སོགས་གདུལ་བཞིའི་ཆོ་འཕྲུལ་བསམ་བརྗོད་ལས་འདས་ཤིང༌། མདོར་ན་དགུང་ལོ་ཉེར་དགུར་ཁབ་ཏུ་བཞུགས། ལོ་དྲུག་དཀའ་བ་སྤྱད།

**སྡིག་ལྟུང་ཐ་དད་མེད་པའི་ཚུལ**

༈ སོ་ལྔར་སངས་རྒྱས་ནས་དགུང་ལོ་བརྒྱད་ཅུ་ཐམ་པའི་དབྱར་བཞི་བཅུ་རྩ་ལྔ་མཛད་ནས་ཆོས་འཁོར་བར་མེད་བསྐོར་ཏོ། །དེ་ལྟར་སངས་རྒྱས་ཀྱིས་ཆོས་བསྟན་པ་དེ་ནི་བསྟན་པ་གཞན་དང་མཚུངས་པ་མེད་པ། འཚེ་མེད་སྙིང་རྗེས་རབ་ཏུ་ཕྱེ་བ་ཡིན་པས་ན། སོར་མདོ་ལས། སྡིག་པ་ཅི་ཡང་མི་བྱ་ཞིང༌། །དགེ་བ་ཕུན་སུམ་ཚོགས་པར་སྤྱད། །རང་གི་སེམས་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །ཞེས་སངས་རྒྱས་འཇིག་རྟེན་བྱེད་པོ་མིན་ཞིང་རྒྱུ་འབྲས་མི་བསླུ་བ་རང་སྤྱིའི་མཚན་ཉིད་མངོན་སུམ་དུ་གཟིགས་ཤིང་ཉེ་རིང་མེད་པའི་སྙིང་རྗེ་ཆེན་པོས་ཉེས་པ་སྤོང་ཞིང་ཕན་བདེར་སྦྱོར་ཆེད་སྲོག་གཅོད་སོགས་མི་དགེ་ཕམ་ལྷག་སོགས་བཅས་མིང་གིས་བསྟན་པའི་ལྡོག་པ་ཐ་དད་ཀྱང་ངོ་བོ་སྤང་བྱ་གཅིག་པའི་ཕྱིར། སྡིག་ལྟུང་གཉིས་ཀ་རྒྱུ་མི་དགེ་བ་ཡིན་པ་དང༌། འབྲས་བུ་ངན་འགྲོར་འགྱུར་བ་ཁྱད་མེད་གཅིག་པ་ཡིན་ཏེ། ལུང་རྣམ་འབྱེད་ལས། ལྟུང་བ་ལྟུང་བ་ཞེས་བྱ་བ་ནི། །སེམས་ཅན་དམྱལ་བ་དང་དུད་འགྲོ་གཤིན་རྗེའི་འཇིག་རྟེན་དུ་ལྟུང་བར་བྱེད་པའི་དོན་གྱིས་ལྟུང་བའོ། །ཞེས་གསུངས་པས། འབྲི་གུང་པ་འཇིག་རྟེན་མགོན་པོས། སྡིག་པ་དང་ལྟུང་བ་ཐ་དད་མེད་ཅིང་གཅིག་པར་བཞེད་པ་དང༌། དཔེར་ན། ངོ་བོ་གཅིག་ལ་ལྡོག་པ་ཐ་དད་དུ་བཞག་པས་ན་བཀག་པ་ཡེ་བཀག་སྟེ་འཚེ་བ་ཆོས་སུ་སྨྲ་བའི་ལྡོག་ཕྱོགས་བསྟན་པའི་ངོ་བོ་སྡིག་པའི་ལས་སུ་གསུངས་ཏེ། རིན་ཆེན་ཕྲེང་བར། འདོད་ཆགས་ཞེ་སྡང་གཏི་མུག་གསུམ། །དེ་བསྐྱེད་ལས་ནི་མི་དགེ་བ། །ཞེས་པ་ལྟར་ཆགས་སོགས་ཉོན་མོངས་མི་དགེ་བའི་ལས་སུ་གྱུར་ན་གནང་བ་མེད་ཅིང༌། ཡང་དག་པའི་དགེ་ཆོས་ཕུན་སུམ་ཚོགས་པ་མ་སྐྱེས་པ་སྐྱེས་པ་དང༌། སྐྱེས་པ་གནས་པ། སྐྱེས་ཟིན་གོང་དུ་བརྟན་པར་བྱེད་པའི་ཐབས་ཁོ་ན་ལ་སྤྱོད་དགོས་པར་དཔེར་ན་བུད་མེད་ཆུས་ཁྱེར་སྲོག་སྐྱོབ་ཆེད་དུ་མི་ཆགས་པ་རྡོ་དང་བོང་བའི་འདུ་ཤེས་ལ་རེག་པར་མ་བཀག་པ་ལྟ་བུ་གནང་བ་ཡེ་གནང་ཡིན་པ། རྣམ་པ་གཅིག་ཏུ་སེམས་རྒྱུད་འདུལ་ཐབས་སུ་བསྟན་པ་ཤ་སྟག་ཡིན་ཏེ། ཇི་སྐད་དུ། ཁྱོད་ཀྱིས་ཇི་སྙེད་བཀའ་བསྩལ་བ། །རྟེན་འབྲེལ་ཉིད་ལས་བརྩམས་ཏེ་འཇུག །དེ་ཡང་མྱ་ངན་འདའ་ཕྱིར་ཏེ། །ཞི་གྱུར་མི་མཛད་ཁྱོད་ལ་མེད། །ཅེས་གསུངས་པ་ལྟར་དང༌། བདག་ཅག་གི་སྟོན་པས་འགྲོ་ཀུན་བསྒྲལ་བར་དམ་བཅའ་བཞེས་ཏེ། རྣམ་འདྲེན་དུ་མའི་སྤྱན་སྔར་ཐུགས་བསྐྱེད། བསྐལ་མང་ཆོས་ཀྱི་དོན་དུ་དཀའ་བ་སྣ་ཚོགས་སྤྱད། སངས་རྒྱས་གྲངས་མེད་མཉེས་མཆོད་བྱས་ནས་སངས་རྒྱས་ཏེ་དམ་པའི་ཆོས་ཚུལ་དྲི་མ་མེད་པ་འདི་འདྲ་མཁྱེན་པ་ནི་རྒྱུ་ཕུན་སུམ་ཚོགས་པ་དེ་འདྲ་ལས་བྱུང་བས་ན། མཇལ་བར་དཀའ་བའི་བསྟན་པ་ཞེས་བརྗོད་དོན་དེ་ཡིན། རྒྱུ་མཚན་དེ་ཡི་ཕྱིར་ཕྱི་རོལ་པའི་བསྟན་པ་གང་གིས་འགྲན་པའི་ཟླ་མེད་པ་རྒྱུ་ལས་འབྲས་བུའི་ཚུལ་དུ་དཔགས་ཤིང་ངེས་པ་རྙེད་པ་ནི་དཔེར་ན། ཕྱི་པ་འགའ་ཞིག་ལས་གསོག་འབྲས་མྱོང་གི་རྟེན་དུ་རྟག་བདག་སྨྲ་བ་ལ། སྟོན་པས་འདུས་བྱས་ཐམས་ཅད་མི་རྟག་འཇིག་པར་གསུངས་པ་དང༌། ཟག་བཅས་ཀྱི་བདེ་བ་ཐམས་ཅད་འགྱུར་བའི་སྡུག་བསྔལ་གྱི་རང་བཞིན་ཡིན་ཡང༌། བདེ་བར་རློམ་པ་ལ་ཟག་བཅས་ཐམས་ཅད་སྡུག་བསྔལ་དུ་བསྟན། ཕུང་པོ་བདག་སྨྲ་ཤི་ཚེ་རྒྱུན་ཆད་པར་ལྟ་བ་དེའི་ངོ་བོར་གྱུར་པ་བདག་མེད་པར་བསྟན། གཞན་དག་ཐར་པ་བྲལ་འབྲས་སུ་འཇོག་མི་ཤེས་པ་འབྱུང་བཞིའི་རྫས་སོགས་སུ་བཞག་པ་ལ། སོ་སོར་བརྟག་འགོག་ཏུ་བསྟན། ཡང་མེ་ལྔ་བསྟེན་པ་སོགས་དཀའ་ཐུབ་ཙམ་གྱིས་མི་གྲོལ་བར་གཟིགས་ནས། སྤྱོད་པ་མཐའ་གཉིས་སྤང་པའི་ལམ་བསྟན་པ་སོགས་མདོར་ན་རྟེན་འབྱུང་གཏམ་གྱིས་སྟོང་པ་འཆོལ་མེད་དུ་བསྒྲུབས་ནས། མིང་བརྡས་བཞག་ཙམ་ལ་བྱ་བྱེད་འབད་མེད་དུ་འབྱུང་ཚུལ་སོགས་སྟོན་པས་བཀའ་བསྩལ་བ་རྣམས་ཟབ་མོའི་རྟེན་ཅིང་འབྲེལ་འབྱུང་ལ་གཞོལ་ཞིང་འབབ་པ་དང༌། ཁྱད་པར་བདག་འཛིན་གྱི་གཏད་སོ་ཞིག །བདག་མེད་ཀྱི་དོན་རྟོགས། མི་གནས་ཞི་བ་མཆོག་གི་གོ་འཕང་ཐོབ་ཐབས་ཁོ་ནར་གསུངས་པ་ཤ་སྟག་ཡིན། དེ་ཡང་གདུལ་བྱ་རིགས་ཅན་གསུམ་གྱི་བློ་དང་འཚམས་པའི་ཐེག་པ་གསུམ་དང༌། གྲུབ་མཐའ་བཞི། མདོ་སྔགས་ཀྱི་བསྟན་པ་གང་གསུངས་པ་རྣམས་ཀྱང་དགོངས་གཞི་ཟབ་ཅིང་དོན་ལ་ངེས་པར་འབྱོར་བ་སོགས་མི་འཇིགས་བཞི་ལྡན་གྱི་གསུངས་གནས་ལུགས་ཡང་དག་པའི་གཏམ་ལས་མ་འདས་པ་ཡིན་ཏེ། མདོ་ལས། དགེ་སློང་དག་གམ་མཁས་རྣམས་ཀྱི། །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟགས་ནས་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་གསུངས་པ་བཞིན་གཞན་སྡེའི་སྟོན་པ་རྣམས་དེ་ལྟའི་སྨྲ་སྤོབས་མེད་པ་སྟེ། ལྷ་ལས་ཕུལ་བྱུང་ལས། བདག་ནི་སངས་རྒྱས་ཕྱོགས་མི་འཛིན། །སེར་སྐྱ་སོགས་ལ་མི་སྡང་ཡང༌། །གང་ཞིག་རིགས་པར་ལྡན་པའི་ཚིག །དེ་ཉིད་སྟོན་པར་ཡོངས་སུ་འཛིན། །ཞེས་དང༌། དབུ་མ་རྒྱན་ལས། བློ་ནོར་ལྡན་པས་ལུགས་གཞན་ལ། །ཇི་ལྟར་སྙིང་པོ་མེད་མཐོང་བ། །དེ་ལྟར་དེ་དག་སྐྱོབ་པ་ལ། །གུས་པ་ཤིན་ཏུ་སྐྱེ་བར་འགྱུར། །ཞེས་གསུངས་པ་ལྟར།

༈ ཕྱི་ནང་ཁྱད་པར་འབྱེད་བྱེད་ལྟ་བ་བཀའ་རྟགས་ཀྱི་ཕྱག་རྒྱ་བཞི་ཞེས་རླུང་ལྟར་གྲགས་ཀྱང༌། གནས་མའི་བུ་ཡིས་བརྗོད་མེད་བདག་འདོད་པས་ན། དགོངས་གཅིག་ལས། ཕྱི་ནང་ཁྱད་པར་སྟོན་པ་ཡང་དག་པ་དང༌། །དེས་བསྟན་པའི་ཆོས་དང༌། དེའི་རྗེས་འཇུག་དགེ་འདུན་དཀོན་མཆོག་སྟེ་སྐྱབས་གསུམ་ལ་སྐྱབས་གནས་ཡང་དག་པར་ཁས་ལེན་པའི་སྐྱབས་འགྲོ་གཙོ་བོར་འབྱེད་པའོ། །

**ཐ་མ་མྱང་ངན་ལས་འདས་པའི་ཚུལ།**

༈ དེ་ལྟར་མཛད་པ་མཐར་ཕྱིན་པའི་སྐབས་སྐུ་ཚེའི་འདུ་བྱེད་ནི་བཏང༌། འཚོ་བའི་འདུ་བྱེད་ནི་བྱིན་གྱིས་བརླབས་ནས་ལྟས་ཆེན་པོ་སྣང་བར་གྱུར་པ་དང༌། ལྷན་ཅིག་གྲོང་ཁྱེར་ཡངས་པ་ཅན་སོགས་ནས་རིམ་གྱིས་གཤེགས་ཏེ་སླད་མའི་དུས་ཆོས་དང་ཆོས་མ་ཡིན་རྣམ་པར་དབྱེ་བ་ན། མདོ་སྡེ་དང་མཐུན། འདུལ་བ་ལ་སྣང༌། ཆོས་ཉིད་དང་མི་འགལ་ན་སྟོན་པའི་བསྟན་པར་ཟུངས་ཤིག་པ་སོགས་གདམས་ནས། མགར་བའི་བུ་ཙུནྡ་ལས་བཤོས་ཀྱི་ཐ་མ་གསོལ་ཏེ་གྲོང་ཁྱེར་ཙྭ་ཅན་ཞེས་པ་རྩྭ་མཆོག་གྲོང་ཡིན་ལ་དེང་སང་མ་ཐ་ཀུ་ཝ་ཟེར། ཤིང་ས་ལ་ཟུང་གི་བར་ཉལ་སྟབས་ཀྱིས་བཞུགས་སྟེ། སྣང་བའི་འདུ་ཤེས་དང༌། དྲན་པ་དང་ཤེས་བཞིན་གྱི་འདུ་ཤེས། མྱ་ངན་ལས་འདས་པའི་འདུ་ཤེས་ཐུགས་ལ་མཛད། ཀུན་དགའ་བོ་ལ་ངོ་མཚར་རྨད་དུ་བྱུང་བའི་ཆོས་ཚན་གསུམ་བསྟན་ཅིང་ཞལ་གྱི་གདམས་པ་བསྩལ། དྲི་ཟའི་རྒྱལ་པོ་རབ་དགའ་དང༌། ཀུན་ཏུ་རྒྱུ་རབ་བཟང་བཏུལ། ཟླ་བ་ཕྱེད་ཕྱེད་དུ་སོ་ཐར་མདོ་འདོན་པས་སྟོན་པའི་མཛད་པ་སོགས་གདམས་ནས། ལུགས་འབྱུང་ལྡོག་གི་བསམ་གཏན་ལ་སྙོམ་པར་ཞུགས་ཤིང༌། སླར་བསམ་གཏན་བཞི་པའི་རབ་མཐའ་ལ་བརྟེན་ནས་ཞི་བ་མི་གཡོ་བའི་སྤྱན་དང་ལྡན་པ་ བརྙེས་ཏེ་མི་གནས་པའི་དབྱིངས་སུ་མྱ་ངན་འདས་པའི་ཚུལ་བསྟན། དེའང་གསེར་འོད། སྙིང་རྗེ་པད་དཀར། ལུང་ཕྲན་ཚེགས། རབ་བཟང་ལ་གསུངས་པ་བྱེ་བྲག་བཤད་པ་སོགས་ནས་དགུང་ལོ་བརྒྱད་ཅུ་པ་ས་ག་ཉའི་ནམ་གོང་ཐུན་ལ་མྱ་ངན་ལས་འདས་པར་གསུངས་པ་དང༌། །སངས་རྒྱས་ཀྱི་མཛད་པ་འདུལ་མདོ་ལས་འབྱུང་བ་རྣམས་ཐེག་པ་ཆེ་ཆུང་སོ་སོའི་དབང་གིས་མི་མཐུན་པ་མང་བས། སྐུ་ཚེའི་ཚད་ཀྱང་ཐུན་མོང་དུ་བརྒྱད་ཅུ་ཐམ་པར་བཞུགས་ཤིང་ངེས་དོན་གསུང་རབ་རྣམས་ལས། སངས་རྒྱས་མྱ་ངན་ཡོངས་མི་འདའ། །ཆོས་ཀྱང་ནུབ་པར་མི་འགྱུར་ཏེ། །ཞེས་པའི་ཚུལ་རྒྱ་ཆེར་བཤད་པ་སོགས་འདྲ་མིན་དང༌། རླབས་ཆེ་ཆུང་གི་ཁྱད་པར་ཤིན་ཏུ་ཆེ་ཡང༌། ཐུན་མོང་ཉན་ཐོས་ཀྱི་ལུགས་འདི་ཡིན་ཕྱིར་དེ་ཉིད་དབང་བཙན་པས་སོར་བཞག་སྟེ། འཆད་སྐབས་དེ་གཉིས་རྣམ་དབྱེ་མ་འདྲེས་པར་ཕྱེད་དགོས། བསྲེ་འདྲེས་སུ་འཆད་བྱ་མ་ཡིན་ནོ། །

**སྐུ་གདུང་དང་རིང་བསྲེལ་ཆ་བརྒྱད་དུ་བགོས་པའི་ཚུལ།**

༈ སྟོན་པ་མྱང་ངན་ལས་འདས་ནས་ཞག་བདུན་དུ་ལྷ་མིའི་མཆོད་པ་རྒྱ་ཆེན་པོས་མཆོད་ཅིང་སྐུ་གདུང་གྱད་ཀྱི་དབུ་བརྒྱན་བཏགས་པའི་མཆོད་རྟེན་གྱི་དྲུང་དུ་སྤྱན་དྲངས་ཏེ། ས་སྟེང་ཟླ་མེད་ཉན་ཐོས་ཆེན་པོ་ཀཽ་དི་ནྱ། ཀུལ་བྱེད། འོད་སྲུང་ཆེན་པོ་བཞི་ལ་སོགས་པས་མཆོད་ཅིང་མེ་རང་འབར་དུ་གྱུར་པ་གདུང་རྣམས་ཡུངས་འབྲུ་ལྟ་བུའི་རིང་བསྲེལ་གྱི་ཕུང་པོར་གྱུར་པ་མ་གྷ་དྷ་ཡི་རྒྱལ་པོ་སྟོབས་བཅུ་པ་མ་སྐྱེས་དགྲ་དང༌། ཡངས་པ་ཅན་གྱི་ལི་ཙ་བཱི་ལ་སོགས་ལ་ཆ་བརྒྱད་དུ་བསྒོས་ཏེ། འདུལ་བ་ཕྲན་ཚེགས་བམ་པོ་དང་པོ་ང་བདུན་པ་ལས། དེ་ནས་བྲམ་ཟེའི་རིགས་བྲེ་བོ་དང་མཉམ་པའི་སྐུ་གདུང་ཆ་བརྒྱད་དུ་བསྒོས་ཏེ་ཆ་གཅིག་གྲོང་ཁྱེར་ཙྭ་ཅན་གྱི་གྱད་རྣམས་དང༌། ཆ་གཉིས་པ་ཡུལ་སྡིག་པ་ཅན་གྱི་གྱད་རྣམས་དང༌། ཆ་གསུམ་པ་ཡུལ་རྟོག་པ་གཡོ་བའི་རྒྱལ་རིགས་བུ་ལི་ཀ་ལ། ཆ་བཞི་པ་གྲོང་ཁྱེར་སེང་གྷ་གླིང་སྒྲ་སྒྲོགས་ཀྱི་རྒྱལ་པོ་ཀྲོ་ཏྱ་ལ། ཆ་ལྔ་པ་ཁྱབ་འཇུག་གླིང་གི་བྲམ་ཟེ་ལ། ཆ་དྲུག་པ་ཡུལ་སེར་སྐྱ་ལ་གནས་པའི་རྒྱལ་རིགས་ཤཱཀྱ་རྣམས་ལ། ཆ་བདུན་པ་ཡུལ་ཡངས་པ་ཅན་ལ་གནས་པའི་རྒྱལ་རིགས་ལི་ཙ་བཱི་རྣམས་ལ། ཆ་བརྒྱད་པ་ཡུལ་མ་གྷ་དྷའི་རྒྱལ་པོ་སྣ་ཆེན་པོ་མ་སྐྱེས་དགྲ་ལ་བྱིན་ཏེ་སོགས་གསུངས་སོ། དེ་རྣམས་མཆོད་རྟེན་བརྩིགས་ཤིང་དུས་སྟོན་ཆེན་པོ་བཙུགས་ནས་མཆོད་པ་རྒྱ་ཆེན་པོས་མཆོད། །དེ་ཡང་འདུལ་བ་ལུང་ལས། སྐྱེས་མཆོག་དེ་ཡི་མཆེ་བ་བཞི་དག་ལས། །གཅིག་ནི་རྩ་གསུམ་ལྷ་ཡི་དབང་པོས་མཆོད། །གཉིས་པ་ཚིག་འཛིན་གྲོང་ཁྱེར་ཡིད་འོང་ན། །གསུམ་པ་ཀ་ལིང་རྒྱལ་པོའི་ཡུལ་ན་སྟེ། །བཞི་པ་སྒྲ་སྒྲོགས་ཀླུ་ཡི་རྒྱལ་པོས་མཆོད། །ཅེས་བཤད་པའི་གསུམ་པ་ཀ་ལིང་རྒྱལ་པོའི་དེ་དཔལ་ཆེན་རྒ་ལོ་ཙཱས་བསྣམས་ནས་སྟག་ལུང་ཐང་པའི་ཕྱག་ཏུ་བྱུང་བར་གྲགས་ཤིང༌། རྒྱལ་བ་ལྔ་པའི་མཆོད་སྡོང་ནང་ལའང་ཡོད་ལུགས་བཤད་འདུག་པས་མ་ངེས། བཞི་པ་ཀླུ་ཡི་རྒྱལ་པོའི་དེ་རྒྱལ་བ་འཇིག་རྟེན་གསུམ་མགོན་ཕྱག་ཏུ་བྱོན་པ་སྔར་འབྲི་ཐིལ་སྐྱོབ་པའི་སྐུ་ཡི་ནང་བཞུགས་སུ་ཡོད་པ་ཡིན་ནོ། ཡང་ཕྲན་ཚེགས་ལས། རྒྱལ་པོ་མ་སྐྱེས་དགྲ་ཡི་གདུང་སྐལ་དེ་རྒྱལ་པོའི་ཁབ་ཏུ་མཆོད་རྟེན་བརྩེགས་པའི་འོག་ཏུ་གཏེར་དུ་སྦས་པ། སླར་ཆོས་རྒྱལ་མྱང་ངན་མེད་ཀྱིས་སངས་རྒྱས་ཀྱི་ལུང་བསྟན་དང་མཐུན་པར་འཛམ་བུ་གླིང་དུ་དེ་བཞིན་གཤེགས་པའི་རིང་བསྲེལ་སྙིང་པོ་ཅན་གྱི་མཆོད་རྟེན་བྱེ་བ་བཞེངས་པའི་ཕྱིར་རྒྱལ་པོའི་ཁབ་ཀྱི་མཆོད་རྟེན་འོག་ནས་སྤྱན་དྲངས་པ་ན། སྔོན་མ་གྷ་དྷ་ཡི་བྲེ་བོ་ཆེ་གང་ཡིན་པ་འཕེལ་ཏེ་ཁལ་དྲུག་ཙམ་དུ་ཡོད་པ་རྙེད་པ་བྲེ་བོ་ཆེ་གང་བླངས། ལྷག་མ་སྔར་བཞིན་བཞུགས་སུ་གསོལ། ཞེས་གསལ་བ་ལྟར། །མ་སྐྱེས་དགྲ་ཡི་གདུང་སྐལ་རྣམས་ཕྱིས་ཆོས་རྒྱལ་མྱ་ངན་མེད་ཀྱིས་བླངས་ཏེ་འཛམ་བུའི་གླིང་དུ་མཆོད་རྟེན་བྱེ་བ་ནུབ་གཅིག་ལ་བཞེངས་པ་དང༌། མ་འོང་པ་ན་དེ་དག་ནོར་བུ་ཏོག་གི་བློ་གྲོས་སུ་གྱུར་ནས་དོན་མཛད་པ་སོགས་མདོར་ན་སྐུ་གདུང་ཡང་རྒྱས་པར་མཛད་པ་དང༌། མྱ་ངན་མེད་ཀྱི་མཆོད་རྟེན་བྱེ་བ་བཞེངས་པའི་གྲས་འབྲོང་པའི་ཡུལ་གྱི་ལུང་དཀར་བུམ་མོ་ཆེ་ཞེས་པ་དེ་ཡིན་པ་ལྷོ་ནུས་ལྡན་ཞབས་ཀྱི་རྣམ་ཐར་སོགས་ལས་གསལ་བར་བསྟན་པ་དེ་ཡིན་ནོ། །

 **བཀའ་བསྡུ་དང་པོའི་སྐོར།**

༈ དེ་ལྟར་སྟོན་པ་མྱ་ངན་ལས་འདས་པའི་དབྱར་དེ་ལ། འོད་སྲུང་ཆེན་པོས་ཙྭ་ཅན་ཉིད་དུ་དགྲ་བཅོམ་པ་གང་པོ་ལ་དགེ་འདུན་བསྡུས་ཤིག་པར་བསྒོས་པས། དེས་གནྜིི་བརྡུངས་པ་དང་བ་ལང་བདག་མ་གཏོགས་པ་ཡུལ་ཐ་དད་ན་གནས་པའི་དགེ་སློང་ཐམས་ཅད་བསྡུས་སོ། །བ་ལང་བདག་སུམ་ཅུ་རྩ་གསུམ་དུ་འགོག་སྙོམས་ལ་གནས་པ་གང་པོ་འབོད་དུ་ཕྱིན་པས་སངས་རྒྱས་མ་བཞུགས་པར་ཤེས་ནས་མྱ་ངན་ལས་འདས། དེའི་ཕྱིན་ཆད་སུའང་མྱ་ངན་ལས་མི་འདའ་བ་འོད་སྲུང་ཆེན་པོས་ཁྲིམས་སུ་བཅས་ནས། རྒྱལ་པོ་མ་སྐྱེས་དགྲས་ཡོ་བྱད་བསྟབས་ཏེ་འོད་སྲུང་ཆེན་པོ་སོགས་དགེ་སློང་ལྔ་བརྒྱར་གཅིག་གིས་ལྷག་པ་མ་གྷ་དྷའི་ནྱ་གྲོ་དྷི་ཕུག་ཏུ་འདུས་ནས་དབྱར་གནས་པར་ཁས་བླངས་སོ། དེའི་ཚེ་སྔོན་སྟོན་པས་འོད་སྲུང་ཆེན་པོ་ལ་བཞུགས་གདན་གྱི་ཕྱེད་བསྟབས་ཏེ། མ་མོའི་སྡེ་སྣོད་གཙོར་གྱུར་བསྟན་པ་མཐའ་དག་དང༌། སྒྲ་གཅན་འཛིན་དང་ཀུན་དགའ་བོ་སོགས་བཏང་ནས་རྒྱལ་ཚབ་ཏུ་དབང་བསྐུར་བ་ཡིན་པ་དང༌། བྱེ་བྲག་མདོ་སྡེ་ཀུན་དགའ་བོ། འདུལ་བ་ཉེ་བར་འཁོར་ལ་གཏད་པ་ཡིན་ནའང༌། དགེ་སློང་ལྔ་བརྒྱ་ལས་གཞན་དགྲ་བཅོམ་པ་ཡིན་ལ། ཀུན་དགའ་བོ་སློབ་པ་རྒྱུན་ཞུགས་ཡིན་པའི་ཕྱིར་ཆགས་བྲལ་དུ་མ་གྱུར་ན་ཆོས་བགྲོ་བའི་འོས་སུ་མ་ཡིན་པས་འོད་སྲུང་ཆེན་པོས་ཚུལ་ཇི་ལྟ་བུས་འདུལ་བར་གཟིགས་ཏེ་ཉེས་པ་བརྒྱད་གླེང་ནས་བསྐྲད་པ་དང༌། ཀུན་དགའ་བོ་མྱ་ངན་དང་བཅས་འབྲི་རྫི་ལྗོངས་སུ་བྱོན་པས་འབྲི་རྫི་སྤོང་བྱེད་ཀྱི་བུ་སོགས་འཁོར་བཞི་ལ་ཆོས་བསྟན་པས་འབྲི་རྫི་བུ་དགྲ་བཅོམ་པ་ཐོབ་སྟེ་མངོན་པར་ཤེས་པས་དེས་མཁན་པོ་ལ། གཽ་ཏམ་ཁྱོད་ནི་བག་མེད་མ་མཛད་པར། །ཤིང་དྲུང་འཐིབ་པོར་བརྟེན་ནས་མྱ་ངན་འདས། །ཐུགས་ལ་བཞག་སྟེ་བསམ་གཏན་མཛོད་ཅིག་དང༌། །རིང་པོ་མི་ཐོགས་ཞི་བའི་གནས་ཐོབ་འགྱུར། །ཞེས་སྨྲས་པས། མཚན་མོའི་གུང་ཐུན་ལ་དགྲ་བཅོམ་པ་ཐོབ་ནས་རྒྱལ་པོའི་ཁབ་ཏུ་བྱོན། ཤིང་ནྱ་གྲོ་དྷིའི་ཕུག་ཏུ་སླེབས་པས་གསོལ་གཉིས་ཀྱི་ལས་ཀྱི་མདོ་སྡེ་བསྡུ་བ་པོར་བསྐོས། འོད་སྲུང་ཆེན་པོ་སོགས་ཀྱིས་བསུ་བ་མཛད་ཏེ་དགྲ་བཅོམ་ལྔ་བརྒྱའི་སྣམ་སྦྱར་བཏིང་བའི་ཁྲིར་ཀུན་དགའ་བོ་བཞུགས་ཏེ་མདོ་སྡེ་ཐམས་ཅད་རྫོགས་པར་བཤད། དེ་ནས་ཉེ་བར་འཁོར་སེང་ཁྲིར་ཕེབས་ནས་འདུལ་བ་དྲི་ལན་གྱི་སྒོ་ནས་བསླབ་པ་བཅའ་བར་མཛད། དེ་ནས་འོད་སྲུང་ཆེན་པོ་སེང་ཁྲི་ལ་བཞུགས་ནས་ཕྱི་དྲོ་མ་མོའི་སྡེ་སྣོད་མཐའ་དག་བསྡུ་བར་མཛད་པ་སོགས་དེ་ལྟར་བཀའ་བསྡུ་དང་པོར་གྲགས་པ་འདི་ནི་ཉན་ཐོས་པ་རྣམས་དང་ཐུན་མོང་གི་སྡེ་སྣོད་བསྡུ་བའི་དངོས་གཞི་ཡིན་ནོ། །

འོད་སྲུང་གིས་ཀུན་དགའ་བོ་ལ་ང་མྱ་ངན་འདའ་བས་བསྟན་པ་ཁྱོད་ཀྱིས་སྐྱོངས་ཤིག །ཁྱོད་ཀྱིས་ཀྱང་ཤ་ནའི་གོས་ཅན་ལ་གཏོད་ཅིག །ཅེས་སྨྲས་ནས་རི་བྱ་རྐང་གི་དབུས་སུ་ཙྭ་བཏིང་བཅོམ་ལྡན་འདས་ཀྱི་ཕྱགས་དར་ཁྲོད་ཀྱི་སྣམ་སྦྱར་གྱོན། བྱམས་པའི་གསུང་རབ་མ་རྒྱས་ཀྱི་བར་དུ་མ་ཉམས་པར་བྱིན་བརླབས་ཤིང་མྱ་ངན་ལས་འདས་རི་གསུབ་བཀབ་བོ། ཞེས་གསལ་བ་ལྟར། ད་ལྟའང་རི་ཁ་སྦྱར་བའི་བྲག་སྒོ་རི་བོ་བྱ་རྐང་ལ་མཇལ་རྒྱུ་ཡོད་དོ། །

**ཐུན་མིན་ཐེག་ཆེན་བཀའ་བསྡུའི་སྐོར།**

༈ ཐུན་མིན་ཐེག་ཆེན་སྡེ་སྣོད་རྣམས་ནི། འཕགས་ཡུལ་མཁས་པ་དག་གིས་ཡུལ་མ་གྷ་དྷའི་གྲོང་ཁྱེར་རྒྱལ་པོའི་ཁབ་ཀྱི་ལྷོ་ཕྱོགས། བི་མ་ལ་སཾ་བྷ་བ་ཞེས་པའི་རི་ལ་བྱང་ཆུབ་སེམས་དཔའ་འབུམ་ཕྲག་བཅུ་འདུས་ཏེ། ཕྱག་རྡོར་གྱིས་མདོ་སྡེ། བྱམས་པས་འདུལ་བ། འཇམ་དཔལ་གྱིས་མངོན་པ་བསྡུས་པར་བཤད་དོ། །གཏད་རབས་བསྡུས་ན། ཕྲན་ཚེགས་ལས། ལེགས་པར་སྲུང་མཛད་ཐུབ་པའི་དབང་པོ་དང༌། །འོད་སྲུང་ཀུན་དགའ་ཤ་ནའི་གོས་ཅན་དང༌། །ཉེ་སྦས་དྷི་ཏི་ཀ་དང་ནག་པོ་པ། །ལེགས་མཐོང་ཆེན་པོ་སྟོན་པའི་གཏད་རབས་བདུན། །ཞེས་གསུངས་པར་གྲགས་ཆེ་ལ། སྙིང་རྗེ་པད་དཀར་ལས་ཀྱང་གསལ་བར་གསུངས་སོ། །དེ་དག་གིས་བསྟན་པ་བསྐྱང་ཚུལ་སྟོན་པ་དང་མཛད་པ་ཕྱོགས་མཚུངས་ཡིན་ལ། དེ་རྗེས་དགྲ་བཅོམ་པ་མང་དུ་བྱོན་མོད་ཀྱང་གཏད་རབས་ཆེན་པོ་རྣམས་དང་མཚུངས་པ་མ་བྱུང༌། བསྟན་པ་གཏད་པར་བཤད་པ་ནི། ཉན་ཐོས་རྣམས་ལ་གྲགས་པའི་གཏད་རབས་མི་གསལ་ཡང༌། ཐེག་ཆེན་པར་གྲགས་པ་ལང་དཀར་གཤེགས་པའི་འགྲེལ་བ་ལས་སྟོན་པ་ནས་དྷི་ཏི་ཀ་བར་གོང་མཚུངས་ལ། དེས་བི་བྷི་ག །དེས་བཙུན་པ་བུད་དྷཱ་ནནྡཱི། །དེས་བུདྡྷ་མི་ཏྲ། །དེས་དགེ་སློང་རྩིབས། དེས་ལུ་ཤན་ཏ། དེས་རྟ་སྐད། དེས་མ་ཤི་བ། དེས་ཀླུ་སྒྲུབ། དེས་ཨརྻ་དེ་བ། དེས་ར་ཧུ་ལ། དེས་ས་གྷ་ནནྡཱི། །དེས་དགེ་སློང་དགྲ་བཅོམ་པ། དེས་ཀ་ཤ དེས་དགེ་སློང་སེང་གེར་བསྟན་པར་བཤད་དོ། །

**བཀའ་བསྡུ་བར་པའི་སྐོར།**

༈ བཀའ་བསྡུ་བར་པ། དེ་ནས་སྟོན་པ་འདས་ནས་ལོ་བརྒྱ་དང་བཅུ་ལོན་པའི་ཚེ་ཡངས་པ་ཅན་གྱི་དགེ་སློང་རྣམས་ཀྱིས་རུང་བ་མ་ཡིན་པ་བཞི་བཅུ་བྱས་ཏེ་སངས་རྒྱས་ཀྱི་བཅའ་ཁྲིམས་བག་ཡངས་སུ་སྤྱད་པ་ན། བསྟན་པ་དྲིས་བསླད་བསལ་ཕྱིར་རྣམ་ཐར་བརྒྱད་ལྡན་དགྲ་བཅོམ་གྲགས་པ་སོགས་དགྲ་བཅོམ་བདུན་བརྒྱ་ཀུསྨ་པུ་རིའི་གཙུག་ལག་ཁང་དུ་འདུས་ཏེ། ལི་ཙཱ་བཱིའི་རིགས་རྒྱལ་པོ་དགའ་བྱེད་ཀྱིས་སྦྱིན་བདག་བྱས་ཏེ་དངོས་པོ་བཅུ་བསྒྲགས་ནས། དེ་དག་འདུལ་བ་ལ་མི་སྣང༌། མདོ་སྡེ་ལ་མི་འཇུག །ཆོས་ཉིད་དང་འགལ་བས་དོར་བར་བྱ་བར་བཅས་ཏེ་མི་རུང་བར་བཅད་པ་རྣམས་བསྙིལ་བས། འདི་ལ་བདུན་བརྒྱ་ཡང་དག་པར་བརྗོད་པ་ཞེས་གྲགས་ཤིང་ཆ་ཤས་ཀྱི་བསྡུ་བ་མཛད་དོ། །ཡང་ཤེས་བྱ་སྤྱིའི་ཁོག་དབུབ་གཏད་མེད་མཆོད་སྦྱིན་ལས། དེ་ལྟར་བསྡུ་བ་བྱས་ནས་སོ་སྐྱེ་གཟུངས་མ་ཐོབ་པ་རྣམས་ཀྱིས་བཀའ་ལྷག་ཆད་དུ་འདོན་པ་ལས་བསྟན་པ་མི་ཉམས་པར་བྱ་བའི་སླད་དུ་ཡི་གེར་བྲིས་ཀྱིས་དེ་ཡན་ཆད་བློ་ལ་འདོན་པས་ཡི་གེར་མེད་ཅེས་ཟེར་ལ། འཇམ་དཔལ་རྩ་རྒྱུད་ལས། མ་སྐྱེས་དགྲ་ཡི་བུ་དབུ་པ་ཞེས་བྱ་བས་སངས་རྒྱས་ཀྱི་གསུང་རབ་རྣམས་ཡི་གེར་འབྲི་བར་འགྱུར་རོ། །ཞེས་དང༌། དྲི་མེད་འོད་ལས། བཅོམ་ལྡན་འདས་ཡོངས་སུ་མྱ་ངན་ལས་འདས་པར་གྱུར་པ་ན་བསྡུས་པར་བྱེད་པ་པོ་དག་གིས་ཐེག་པ་གསུམ་གླེགས་བམ་ལ་བྲིས་ཏེ་ཞེས་འབྱུང་བས་ཡོད་དམ་སྙམ་མོ། །ཐེག་པ་ཆེན་པོ་རྣམས་ནི་རྒྱལ་པོའི་ཁབ་ཀྱི་ལྷོ་ཕྱོགས་བི་མ་ལ་སྭ་བྷ་ཞེས་བྱ་བའི་རི་ལ་རྒྱལ་སྲས་འབུམ་ཕྲག་བཅུ་གཅིག་འདུས་ཏེ། འཇམ་དཔལ་གྱིས་མངོན་པ། བྱམས་པས་འདུལ་བ། ཕྱག་ན་རྡོ་རྗེས་མདོ་སྡེ་བསྡུས་པ་ཡིན་ཞིང་གསང་སྔགས་ཀྱི་ཆོས་རྣམས་ཀྱང་མདོ་སྡེར་གཏོགས་སོ། །ཞེས་བཞེད་དོ། །ཡང་ཆོས་འབྱུང་པད་དཀར་ཕྲེང་མཛེས་ལས། དེའི་ཚེ་སྦྱིན་བདག་རྒྱལ་པོ་མྱ་ངན་མེད་ཀྱི་བྱས་པར་གསལ་བ་དང༌། མྱ་ངན་མེད་ཅེས་འཇམ་དཔལ་རྩ་རྒྱུད་ནས་ལུང་བསྟན་པ་དེ། ཀ་ལ་ཨ་ཤྭ་ཀ་སྟེ། དུས་ཀྱི་མྱ་ངན་མེད་ཅེས་དགྲ་བཅོམ་གྲགས་པས་རྗེས་སུ་བཟུང་བ་དེ་ཡིན། ཡང་འཇམ་དཔལ་རྩ་རྒྱུད་ལས། དེ་རྗེས་རྒྱལ་པོ་མྱ་ངན་བྲལ། ཞེས་པ་ནས་རིམ་པས་ལུང་བསྟན་པ་སོགས་རྒྱལ་པོ་ཟླ་བ་སྦས་པའི་བུ། བིན་དུ་ས་ར། དེའི་བུ་མྱ་ངན་མེད་ཕྱི་མ་དེ་ཡིན་པས། ཡོ་རོབ་དང་རྒྱ་གར་ལ་དེང་སང་གྲགས་ཆེ་བ་དང༌། དེ་གཉིས་སྔ་ཕྱི་བསྲེས་པ་དང་ཡབ་སྲས་ངོ་མ་འཕྲོད་པ་བྱུང་བ་མང༌། མྱ་ངན་མེད་ཕྱི་མའི་བུ་ཀུ་ན་ཏེ་བསྟན་འགྱུར་ནང་ཀུ་ན་ལའི་རྟོགས་བརྗོད་ཡོད་པ་དེ་ཡིན་ཞེས་གསལ།

**བཀའ་བསྡུ་གསུམ་པའི་སྐོར།**

བཀའ་བསྡུ་གསུམ་པ་འདུལ་བ་ལུང་ན་མེད་པ་ཅི་རིགས་སུ་གསུངས་ཏེ། རྒྱལ་པོ་དགའ་བོ་དང་པདྨ་ཆེན་པོ་ཞེས་བྱ་བས་གྲོང་ཁྱེར་སྐྱ་བའི་བུར། འོད་སྲུང་ཆེན་པོ་སོགས་བཞུགས་སྐབས་བདུད་སྡིག་ཅན་བཟང་པོ་ཞེས་བྱ་བས་དགེ་སློང་ཆ་བྱད་དུ་བྱས་ནས་རྫུ་འཕྲུལ་སྣ་ཚོགས་བསྟན་ཏེ་དགེ་འདུན་རྣམས་དཀྲུགས་ནས་སྡེ་པ་སོ་སོར་གྱེས་པས་ལོ་དྲུག་ཅུ་རེ་གསུམ་ན་གནས་བརྟན་གནས་མའི་བུ་བྱ་བས་དགེ་འདུན་བསྡུས་ཏེ་རྩོད་པ་ཆོས་ཕྱོགས་སུ་ཞི་བར་བྱས་ཏེ་བསྟན་པ་གཅིག་ཏུ་བྱུང་བ་ནི་བསྡུ་བ་གསུམ་པ་ཞེས་ཟེར་རོ། །

ཡང་གཏད་རབས་བདུན་རྫོགས་པ་ན་ཡུལ་མ་རུ་ཊའི་ཚོང་དཔོན་གྱི་བུ་ལྷ་ཆེན་པོ་ཞེས་པ་མཚམས་མེད་གསུམ་བྱས་པ་ཞིག་རབ་ཏུ་བྱུང། སྡེ་སྣོད་གསུམ་ཀ་བྱང་བར་ཤེས་ནས་གནས་དབེན་པར་ཏིང་འཛིན་བརྩོན་པར་བདུད་ཀྱིས་བྱིན་གྱིས་བརླབས་ཏེ་དགྲ་བཅོམ་པར་གྲགས་ཤིང་རྙེད་བཀུར་དང་གྲགས་པ་འཕེལ་ནས་འཁོར་མང་དང་བཅས་སོར་མདོ་རེས་མོས་འདོན་པ་ན་ལྷ་ཆེན་པོའི་མདོའི་མཇུག་ཏུ་མདོ་ཡི་ཚིག་མ་ཡིན་པ་བཏོན་པ་དང༌། བཀའ་དོན་ལོག་བཤད་བྱས་པར་དགེ་སློང་མང་ཐོས་པ་དག་གིས་མདོ་ཚིག་མ་ཡིན་པར་བརྗོད་པས། གཞོན་པ་ཕལ་ཆེར་ལྷ་ཆེན་པོས་གྲོགས་བྱས་ཏེ་རྩོད་པར་གྱུར་ཅིང༌། དེ་ཤི་རྗེས་དེའི་སློབ་མ་བཟང་པོ་དང༌། ཀླུ་སོགས་ཀྱིས་རྩོད་པ་ཆེར་བསྐྱེད་ནས་སྡེ་པ་བཅོ་བརྒྱད་གྱེས། དེའི་ཚེ་འཕགས་པ་རྩིབ་ལོག་གཙོར་གྱུར་དགྲ་བཅོམ་ལྔ་བརྒྱ་དང༌། བ་སུ་མི་ཏྲ་སོགས་བཙུན་པ་བཞི་བརྒྱ། བྱང་སེམས་ལྔ་བརྒྱ་རྣམས་ཀྱང་རྒྱལ་པོ་ཀ་ནིཥྐས་སྤྱན་དྲངས། ཁ་ཆེའི་ཡུལ་རྣ་རྒྱན་གཙུག་ལག་ཁང་ལ་བཞུགས་སུ་གསོལ་ཞིང༌། རྒྱལ་པོའི་ཀྲྀ་ཀྲིའི་རྨི་ལྟས་མདོའི་རས་ཡུག་བཅོ་བརྒྱད་མ་རལ་བར་མཐོང་བ་དེ་ནི། སྡེ་པ་བཅོ་བརྒྱད་དུ་གྱེས་ཀྱང་རྣམ་གྲོལ་གྱི་རས་ནི་མ་རལ་བའི་ལྟས་ཡིན་ཞེས་བཀར་བསྒྲུབས་ནས་བཀའ་བསྡུ་གསུམ་པ་བྱས་པ། ཛ་ལནྡྷར་ཞེས་དེང་སང་རྒྱ་གར་ས་ཆ་ཀང་ར་ཡིན་པར་བཤད་དོ། །

**ཐུན་མིན་གསང་སྔགས་ཆོས་འཁོར་སྐོར།**

༈ ཐུན་མིན་གསང་སྔགས་ཆོས་འཁོར་ནི་འོག་མིན་དུ་དཀྱིལ་འཁོར་བཀོད་པ་དང༌། སངས་རྒྱས་བྱང་སེམས་དཔག་མེད་ལ་གཙོ་བོར་གསུངས་པ་དང༌། དཔུང་བཟང་རྒྱུད་ལྕང་ལོ་ཅན་དུ་གསུངས་པར་བཤད་པ་དང༌། ཞལ་ནས་གསུངས་པ་དང༌། འཇམ་དཔལ། སྤྱན་རས་གཟིགས། ཕྱག་རྡོར་སོགས་ཀྱིས་གསུངས་པ་སྟོན་པས་བྱིན་གྱིས་བརླབས་པ་སོགས་ཅི་རིགས་མཆིས། སྤྱོད་རྒྱུད་ནི་རྣམ་སྣང་སངས་རྒྱས་པའི་ཞིང་ཁམས་མེ་ཏོག་གི་སྙིང་པོའི་རྒྱན་བཀོད་དང༌། དེའི་ཞིང་བར་མ་དང༌། ལྕང་ལོ་ཅན་སོགས་སུ་དཀྱིལ་འཁོར་བཀོད་པ་དང་བཅས་རྒྱལ་བ་རྒྱ་མཚོར་བསྟན་པ་སྟེ། བྱ་སྤྱོད་གཉིས་ཀའི་སྟོན་པ་མཆོག་གི་སྤྲུལ་སྐུ་ཉིད་ཀྱི་རྣམ་པས་སོ། །

རྣལ་འབྱོར་རྒྱུད་ནི་སྟོན་པ་འོག་མིན་དུ་ལོངས་སྐུར་སངས་རྒྱས་ནས་ལོངས་སྐུ་ཆུང་ངུའམ་སྤྲུལ་སྐུའི་རྣམ་སྣང་རི་རབ་ཆེན་པོར་གཤེགས་ནས་བདེ་གཤེགས་དཀྱིལ་འཁོར་ཆེན་པོ་སྤྲུལ་བཤད་མཛད་ཚུལ་གྱི་གཙོ་བོར་གསུངས་ཤིང༌། གཞན་འཕྲུལ་དབང་བྱེད་གནས་སོགས་སུ་མ་ངེས་པར་བསྟན་པར་མཛད་དོ། །

བླ་མེད་ནི། གསང་འདུས་སྟོན་པས་བདུད་བཏུལ་ཏེ་ཐོ་རངས་དགའ་ལྡན་དུ་བྱོན་ནས་གཞལ་ཡས་ལྷ་རྣམས་སྤྲུལ་ཏེ་ཁྱབ་འཇུག་སོགས་ཆགས་ཅན་རྗེས་སུ་བཟུང་ཕྱིར་གསུངས་པར་བཞེད་ལ། སྒྲོན་གསལ་ལས། དགའ་ལྡན་དུ་གསུངས་པར་བཤད། སྔ་མ་ནི་པནྜི་ཏ་ཨངྐཱ་ར་ཀ་ལཱ་ཤ་དང༌། ཕྱི་མ་སློབ་དཔོན་ཀུན་སྙིང་གི་བཞེད་པའོ། །རྒྱ་བོད་མཁས་པ་ཁག་ཅིག་སྟོན་པ་མཉན་ཡོད་ན་བཞུགས་ཚེ་ཨིནྡྲ་བྷུ་ཏིས་འདོད་ཡོན་མ་སྤང་པའི་ཆོས་ཞུས་པས་གསང་འདུས་སུ་སྤྲུལ་ནས་བཤད་པར་གསུངས། གཤིན་རྗེའི་སྐོར་སྟོན་པ་སངས་རྒྱས་ཚེ་བདུད་ཀྱིས་བར་ཆད་བརྩམས་པར་བདུད་ལས་རྒྱལ་བའི་ཏིང་ངེ་འཛིན་ལ་བཞུགས་ཏེ་སྐུ་གསུང་ཐུགས་ལས་ཁྲོ་བོ་གཤིན་རྗེ་གཤེད་ཕྱུང་བས་བདུད་བཏུལ་ནས་རྒྱུད་གསུངས་པ་སོགས་སོ་སོའི་རྒྱུད་ཀྱི་གླེང་གཞི་ནས་ཤེས་སོ། །དགྱེས་རྡོར་ཡང་བདུད་འཇོམས་ཚེ་གསུངས་པར་རྡོར་ཕྲེང་འགྲེལ་བར་བཤད། བདེ་མཆོག་ནི་ཐོག་མ་མེད་དུས་ནས་སངས་རྒྱས་ཀྱིས་བསྟན་པར་བཤད། གཉིས་ལྡན་དུས་སུ་དྲག་པོ་འཇིགས་བྱེད་བཏུལ་བའི་གནས་འཛམ་གླིང་འདིར་སྟོན་པ་སྤྲུལ་པའི་སྐུ་འབྲས་བུའི་ཧེ་རུ་ཀས་འཁོར་སངས་རྒྱས་བྱང་སེམས་རིགས་ལྔའི་དཔའ་བོ་དཔའ་མོ། སྡུད་པ་པོ་གསང་བདག །དྲག་པོ་འཇིགས་བྱེད་འཁོར་ལ་བསྐྱར་དུ་བཤད་པ་དང༌། རྩོད་ལྡན་དུས་དྲག་པོ་འཇིགས་བྱེད་དབང་ཕྱུག་ཆེན་པོ་ལས་བཞིའི་སྐུ་བཞི་ཆུང་མ་བཅས་པས་རི་རབ་ཀྱི་བྱང་ཤར་དང༌། དབུས་དང་གཞན་འཕྲུལ་དབང་བྱེད་དང་མ་གྷ་དྷཱ་རྣམས་སུ་གནས་སྟེ། ཡུལ་ཉེར་བཞི་དང༌། དུར་ཁྲོད་བརྒྱད་རྣམས་དེའི་རྗེས་འཇུག་ལྷ་དང་དྲི་ཟ་གནོད་སྦྱིན་ཀླུ་སྲིན་མི་མིན་རྣམས་དང༌། མིའམ་ཅི་ཕྲ་མེན་བཅས་ཀྱིས་བཟུང་བ་བདེ་མཆོག་གིས་བཏུལ་བ་སོགས་རྣལ་འབྱོར་མས་ཞུས་ཏེ་རི་རབ་རྩེ་མོར་རྩ་རྒྱུད་དང༌། ཕྱག་རྡོར་གྱིས་ཞུས་ཏེ་བཤད་རྒྱུད་རྣམས་གསུངས་པ་སོགས་བཤད་ཚུལ་འདྲ་མིན་སྣང་ངོ༌། །ཇི་སྐད་དུ། དུས་འཁོར་མྱ་ངན་འདས་པའི་སྔ་ལོགས་ཀྱིི། །ནག་ཉར་དཔལ་ལྡན་འབྲས་སྤུངས་མཆོད་རྟེན་གྱི། །འོག་ཏུ་ཆོས་དབྱིངས་གསུངས་དབང་སྟེང་མར་ནི། །དཔལ་ལྡན་རྒྱུད་སྐར་དཀྱིལ་འཁོར་ལེགས་སྤྲུལ་ནས། །ཟླ་བཟང་ལ་སོགས་སྐལ་ལྡན་འཁོར་ལ་གསུངས། །ཞེས་གནས་ཀྱི་བྱེ་བྲག་ཀུན་རྫོབ་པའི་དབྱེ་བ་བསྟན་པ་དང༌། རྡོ་རྗེ་བཙུན་མོའི་བྷ་ག བདེ་བ་ཆེན་པོའི་གནས། ཆོས་ཀྱི་འབྱུང་གནས་སོགས་སུ་སོ་སོར་དཀྱིལ་འཁོར་རྒྱ་མཚོའི་གཙོ་བོར་བཞེངས་ཏེ། ཇི་སྐད་དུ། རྒྱུད་བརྟག་པ་ཕྱི་མའི་ལེའུ་གཉིས་པར། འཆད་པ་པོ་ང་ཆོས་ཀྱང་ང༌། །རང་གི་ཚོགས་ལྡན་ཉན་པ་ང༌། །འཇིག་རྟེན་སྟོན་པ་བསྒྲུབ་བྱ་ང༌། །འཇིག་རྟེན་འཇིག་རྟེན་འདས་པ་ང༌། །ཞེས་དང༌། གང་ན་བདེ་ཆེན་ཞེས་བྱ་གཅིག་པུ་ཉིད༌། །གཅིག་པུ་ཉིད་ལས་དུ་མའི་གར་མཛད་དོ། ཞེས་པ་ལྟར་སྟོན་འཁོར་ཐ་མི་དད་པ་བདེ་ཆེན་གཅིག་གི་རང་བཞིན་ལས་རྡོ་རྗེའི་ནཱ་ད་མི་ཤིགས་པའི་སྒྲ་ཡི་གསང་ཆེན་ཆོས་འཁོར་དུས་རྟག་ཏུ་བསྒྲགས་པ་ཤེས་པར་བྱའོ། །

དེ་ཡང་བདེ་མཆོག་ཉུང་ངུ་ལེའུ་ལྔ་བཅུ་རྩ་གཅིག་པ་ལས། བོད་ཀྱི་ཡུལ་དུ་དེ་བཞིན་དུ། །མ་ལ་ཝ་དང་པུ་ལི་སོགས། །ཉི་ཤུ་རྩ་བཞི་ཡུལ་ཡིན་ནོ། །ཞེས་བདེ་མཆོག་གི་སྐུ་གསུང་ཐུགས་ཀྱི་འཁོར་ལོའི་གནས་བརྒྱད། དམ་ཚིག་འཁོར་ལོའི་གནས་བརྒྱད། བདེ་ཆེན་འཁོར་ལོའི་གནས་ལྔ་རྣམས་ཡོད་པ་ལས། གངས་ཅན་གྱི་ཡུལ་འདི་གསུང་འཁོར་ཟླ་ཚང་དུ་བཞེད་པ་དང༌། ཀྱེ་རྡོ་རྗེར། གནས་དང་ས་སྦྱར་བས་བཅུ་གཉིས་པར་བཞེད་པ་དང༌། རྡོ་རྗེ་མཁའ་འགྲོའི་རྒྱུད་ལས། བོད་ཡུལ་དུ་ནི་ལྷན་སྐྱེས་ཏེ། །ཞི་ཞིང་གསལ་བའི་གཟུགས་ཅན་མ། །ཆུ་སྲིན་རྒྱལ་མཚན་ལག་ན་ཐོགས། །བྲག་གི་ཁྱིམ་ན་བརྟེན་ཏུ་གནས། །རང་བྱུང་གི་ནི་སྐྱེ་གནས་ཅན། །ཞེས་དང༌། འཇམ་དཔལ་རྩ་རྒྱུད་ལས། དེ་བཞིན་གཤེགས་པའི་བསྟན་འདི་ལ། །རྣམ་པ་སྣ་ཚོགས་བྱ་བ་བྱེད། །བྱང་གི་ཕྱོགས་ལ་བརྟེན་ནས་ནི། །དེ་ཡི་ཚེ་ན་འབྱུང་བར་འགྱུར། །ལྷ་ལྡན་ཡུལ་ཞེས་བྱ་བ་ཡི། །གངས་ཅན་རི་ཡི་ནང་གནས་པར། །ཞེས་དང༌། ལྷ་མོ་དྲི་མ་མེད་པས་ཞུས་མདོར། ང་མྱ་ངན་ལས་འདས་ནས་ལོ་ཉིས་སྟོང་ལྔ་བརྒྱ་ན་གདོང་དམར་ཅན་གྱི་ཡུལ་དུ་དམ་པའི་ཆོས་རྒྱས་པར་འགྱུར་རོ། ཞེས་གསུངས་པ་དང༌། །

**གངས་རིའི་བསྐོར་བའི་ལྗོངས་འདི་ཆགས་ཚུལ**།

༈ གངས་རིའི་བསྐོར་བའི་ལྗོངས་འདི་ཡི་ཆགས་ཚུལ། འཇམ་དཔལ་རྩ་རྒྱུད་ལས། །ཁ་བ་ཅན་གྱི་མཚོ་བྲི་ནས། །ས་ལའི་ནགས་ནི་འབྱུང་བར་འགྱུར། །ཞེས་གསུངས་པས། ལུང་འདི་ད་ལྟ་ཡོད་པའི་འཇམ་དཔལ་རྩ་རྒྱུད་དུ་མ་མཆིས་ཀྱང༌། །སྡེ་དགེའི་སྤར་མའི་བཀའ་འགྱུར་རྒྱུད་ན་པའི་ནང༌། ང་ནི་ས་སྟེང་མྱ་ངན་འདའ། །ཁ་བ་ཅན་གྱི་ནང་དག་ཏུ། །ས་ལའི་ནགས་ནི་ཡང་དག་འབྱུང༌། །ཞེས་གསལ་བ་དྲན་དབང་བཀྲ་ཤིས་ཚེ་རིང་ནས་གསུངས་པ་དང༌། ཡར་ཀླུང་སོལ་ནག་ཐང་པོ་ཆེའི་ལོ་རྒྱུས་སུ། སྔོན་དགོན་དེའི་རྒྱབ་རིིར་ཙནྡ་སོགས་ཀྱི་ནགས་ཚལ་ཡོད་པ་དུས་ཞིག་མེས་ཚིགས་པའི་སོལ་བ་ཐང་དུ་ཁྱབ་པས་སོལ་ནག་ཐང་པོ་ཆེ་ཞེས་ཡུལ་མིང་དགོན་ལ་ཐོགས་པར་གསལ་བས། ཙནྡན་སོགས་ཡོད་པ་ལ་ས་ལའི་ཤིང་ཡོད་པ་དཔོག་ཐུབ་པ་དང༌། སྟོད་གངས་ཏི་སེའི་མདུན་ཐད་སྨན་མོ་ནག་གཉེར་ཞེས་གངས་རི་ཆེན་པོ་དེ་སྔར་ནགས་རི་ཡིན་པ་ཤིང་སྡོང་ཆེན་པོའི་རྩ་བ་རྡོ་ལ་གྱུར་པ་དང་མ་གྱུར་པ་ད་ལྟ་མཐོང་ཆོས་སུ་ཡོད་ཅེས་ས་གནས་དེ་གའི་མིས་བཤད་བཞིན་པ་ལས་ཀྱང་དཔོག་ནུས། །མཁས་པ་མང་པོས་བོད་ཡུལ་ཆུས་གང་བས་མིའི་འགྲོ་བ་མ་དར་སྙམ་པའི་དོགས་པ་སྣང་མོད། སུམ་བྷའི་ཆོས་འབྱུང་དུ་བོད་ལྷོ་བྱང་གཡུ་མཚོ། དེང་སང་འདི་ལས་ཆེ་ཙམ་དང༌། མཚོ་སྣ་སོགས་སུའང་མཚོ་ཕྲན་གཞན་ཡོད་པ་ཅུང་ཟད་བྲི་བ་དང༌། ཁྱད་པར་སྐྱིད་ཤོད་འོ་ཐང་གི་མཚོ་ཆུང་ཞིག་ཡོད་པའང་བྲི་ནས་དེ་དག་ཏུ་ལྷ་ཁང་ཆགས་ནས་བསྟན་པ་དར་དུས་ལ་དགོངས་པ་བྱས་ཆོག་པས། དེ་ཙམ་གྱིས་བོད་ཀྱི་ཕྱོགས་ཀུན་ཆུས་གང་སྟེ་མིའི་འགྲོ་བ་གཅིག་ཀྱང་མེད་མི་དགོས་ལ་ཞེས་པ་ནས། ལེགས་པར་མ་དཔྱད་པར་གང་བྱུང་དུ་སྨྲས་ན་བཞད་གད་ཀྱི་ཡུལ་དུ་འགྱུར་རོ་ཞེས་བཤད་མོད། དེང་དུས་ཚན་རིག་གིས་བརྟག་དཔྱད་བྱས་པར་ལོ་ངོ་དུང་ཕྱུར་ལྔའི་སྔོན་ནས་ལོ་ངོ་བྱེ་བ་གསུམ་གྱི་སྔོན་བར་མཚོན་བྱེད་ཀྱི་ས་གཤིས། དུས་སྐབས་སོ་སོའི་གཡའ་རྡོ་ཆགས་རིམ་ནང་དུ་རྒྱ་མཚོའི་སྟེང་དུ་ཡོད་པའི་བྱུ་རུ་དང༌། ཉ། མཚོ། རྩྭ་སོགས་སྲོག་ཆགས་རྩི་ཤིང་གི་འགྱུར་རྡོ་ཧ་ཅང་མང་པོ་རྙེད་པ་དེས་ལོ་ངོ་དུང་ཕྱུར་ཉི་ཤུ་ལྷག་གི་གོང་དུ་ཧི་མ་ལཱ་ཡ་ཁུལ་དེ་མཚོ་ཁུལ་ཞིག་ཡིན་པར་ར་སྤྲོད་བྱས་པ་དང་ཆབས་ཅིག་ས་བབ་དེ་ལས་ཧ་ཅང་གིས་དམའ་སར་གནས་པའི་དབུས་གཙང་ཁམས་སོགས་སྐབས་དེར་ཆུས་གང་བའི་ས་ཁུལ་ཡིན་པ་ར་སྤྲོད་བྱེད་ཐུབ་ཅིང༌། དེབ་སྔོན་སོགས་ཀྱི་ནང་བོད་དང༌། རྒྱ་ནག རྒྱ་གར། བལ་ཡུལ་སོགས་ཚང་མ་སྐམ་ས་ཆགས་པ་དང༌། མི་བྱུང་བ་སོགས་དུས་སྐབས་ཕལ་ཆེར་གཅིག་ཚུལ་བཤད། དེ་ནས་མཚོ་བྲི་ནས་སྐམ་སའི་སྲོག་ཆགས་བྱུང་བ་ནས་མིའི་འགྲོ་བ་ཆགས་པ་བཅས་ལོ་རྒྱུས་ཡིག་རྙིང་མང་པོའི་ནང༌། སྟོད་མངའ་རིས་སྐོར་གསུམ་གཡའ་རི་དང་གངས་རི། བར་དབུས་གཙང་རུ་བཞི་བྲག་རི་དང་སྤང་ལྗོངས། སྨད་མདོ་ཁམས་སྒང་གསུམ་ལ་རྩི་ཤིང་དང་ནགས་ཚལ་གྱིས་གང་བ་དང༌། ཡང་སྟོད་མངའ་རིས་སྐོར་གསུམ་རྫིང་བུ་དང་འདྲ་བ། བར་དབུས་གཙང་རུ་བཞི་ཡུར་བ་འདྲ་བ། སྨད་མདོ་ཁམས་སྒང་དྲུག་ཞིང་ས་འདྲ་བ། ཡང་སྟོད་མངའ་རིས་སྐོར་གསུམ་དཔའ་བོ་སྟག་གི་གོང་སྐོར་གྱི་ཚུལ། བར་དབུས་གཙང་རུ་བཞི་རིན་ཆེན་གསེར་གྱི་སྐེ་རག་གི་ཚུལ། སྨད་ཆུ་བཞི་སྒང་དྲུག་དར་ཟབ་མཛེས་པ་ཤམ་བུའི་ཚུལ་སོགས་ས་ཁམས་ཆགས་ཚུལ་རགས་ཙམ་བཤད་ཡོད། ཡང་འགའ་ཞིག་དུ། སྟོད་མངའ་རིས་སྐོར་གསུམ་ཤ་རྐྱང་ལ་སོགས་རི་དྭགས་ཀྱི་གླིང་དང༌། བར་དབུས་གཙང་རུ་བཞི་སྟག་གཟིག་ལ་སོགས་གཅན་གཟན་གྱི་གླིང༌། སྨད་མདོ་ཁམས་སྒང་དྲུག་འདབ་ཆགས་བྱ་ཡི་གླིང་ཞེས་བཤད་པ་དེས་རང་བྱུང་ཁོར་ཡུག་དེར་གནས་པའི་སྲོག་ཆགས་ཀྱི་འབྱུང་ཁུངས་ཡང་བཤད་ཡོད།

ཚན་རིག་པས་བོད་འདི་ལོ་དུང་ཕྱུར་གཅིག་དང་འབུམ་ལྔའི་གོང་ལ་སླེབས་ཡོད། རྗེས་སུ་རིམ་པས་ས་བབ་མཐོ་རུ་སོང་བ་དང་བོད་ཀྱི་ས་ཁུལ་ལ་ཤུགས་རྐྱེན་ཆེ་ཐེབས་ཀྱིས་ནུབ་དང་ནུབ་བྱང་ཕྱོགས་ས་བབ་མཐོ་བ་དང༌། ཤར་དང་ཤར་ལྷོའི་ཕྱོགས་དམའ་བའི་ཁྱད་ཆོས་དེ་ཆགས་ཤིང༌། ས་ཤུན་འགུལ་བསྐྱོད་ཀྱི་གོ་རིམ་ནང་གནའ་བོའི་སྲོག་ཆགས་རིགས་དང༌། རྩི་ཤིང་སྣ་ཚོགས་བསྐྱེད་འཕེལ་བྱུང་བའི་བརྒྱུད་རིམ་བཞིན་འགྲོ་བ་མི་རིགས་ཡོད་པའི་མཚོན་རྟགས་སུ། སྲོག་ཆགས་དང༌། རྩི་ཤིང་སྣ་ཚོགས་ཀྱི་འགྱུར་རྡོ། རྡོ་ཆས་དུས་རབས་རྙིང་གསར་སྐབས་ཀྱི་མི་བཟོས་ཡོ་བྱད་བཅས་བཙལ་རྙེད་ཀྱི་གནས་ཚུལ་ཞིབ་འཇུག་གི་ཆོད་གཏམ་དེ་ཚོ་དང༌། སྔར་བོད་ཀྱི་ལོ་རྒྱུས་ཐོག་གི་བཤད་ཚུལ་གཉིས་མཐུན་པོ་ཡོད་འདུག །དེང་དུས་ཆོས་འབྱུང་ཞིག་ནས། ཐོག་མར་མཚོ་ཆེན་པོ་ཞིག་ཏུ་གྱུར་ཏེ་ཆགས་བསྐལ་གྱི་ཡུན་དུ་གནས་ཤིང༌། དེ་རྗེས་ཀོང་ཆུ་བརླག་སྟེ་དེ་ཡང་རྒྱ་ལ་རྦ་དུང་ཁ་ཕྱེ་ནས་དབུས་གཙང་རུ་བཞིའི་ཆུ་རྣམས་ཐིམ་པས་མཚོ་བྲི་ནས་བོད་ཡུལ་གྱི་ཆགས་རིམ་མངོན་པར་གྱུར་ཏེ། ཞེས་བཤད་པ་རྒྱ་ལ་རྦ་དུང་ཁ་ཕྱེ་ནས་ཆུ་དེར་ཐིམ་པར་གསལ་བས། ཀོང་ཆུ་བརླག་དང༌། རྒྱ་ལ་རྦ་དུང་ཞེས་པ་གཅིག་གམ་ཐ་དད་ཡིན་མིན་དང༌། ཀོང་པོའི་ས་ཆ་རྒྱ་ལ་ཟེར་བའི་ལུང་པར་ཆུ་བོ་དེ་ཆུ་ཕྱར་གོང་འོག་ཏུ་ཡོད་པ་ལ་རྒྱ་ལ་རྦ་དུང་ཟེར་བ་དེ་ནས་སངས་གླིང་སོགས་ཀྱིས་ཟབ་གཏེར་བཞེས་པར་གྲགས་པས། དབུས་གཙང་རུ་བཞིའི་ཆུ་རྣམས་རྦ་དུང་ཁ་ཕྱེ་ནས་ཐིམ་པའི་ལོ་རྒྱུས་དེ་སྔོན་མཐོང་བའི་ཡུལ་དུ་མ་གྱུར་གཤིས། བོ་དོང་པཎ་ཆེན་ཕྱོགས་ལས་རྣམ་རྒྱལ་གྱི་གསུང་ལས། ཁྱེད་ཀྱིས་མ་མཐོང་ཤེས་བྱ་མང༌། །བོང་བུས་མ་བགྲོད་ལམ་འཕྲང་མང༌། །གསུངས་པ་ལྟར། ཁོ་བོས་མ་མཐོང་བ་ཙམ་གྱིས་མིན་པར་མི་འགྱུར་བས། ལོ་རྒྱུས་ཀྱི་དཔྱད་གཞིར་གསལ་སྟོན་གནང་འདུག་པ། ད་དུང་ཡང་རྦ་དུང་ཁ་ཕྱེ་བའི་ལོ་རྒྱུས་ཀྱི་ཁུངས་གསལ་སྟོན་གནང་ན་དེ་ལས་ཀྱང་ཆེས་ལེགས་སོ་སྙམ་མོ། །

**བོད་དང་བོད་ཆེན་པོ་བོད་མིའི་བྱུང་རིམས་སྐོར།**

བོད་ལ་ཡང༌། བོད་དང་བོད་ཆེན་པོ་གཉིས་སུ་ཕྱེ་བའི་བོད་དབུས་གཙང་དང༌། བོད་ཆེན་པོ་ནི་ཁམས་ལ་བཤད་པ་ཡིན་མོད། འབྲོམ་སྟོན་པས་ཨ་ཏི་ཤ་ལ་བོད་ཆེན་པོ་བསམ་ཡས་གཙུག་ལག་ལ་དགེ་འདུན་མང་པོ་ཡོད་པས་དེར་ཕེབས་དགོས་ལུགས་ཞུས་པར་ཇོ་བོའི་རྣམ་ཐར་དུ་གསལ་བས་ན། བོད་ཆེན་པོའི་དབུས་འགྱུར་གྱི་མི་ཡི་འབྱུང་ཁུངས་བཀའ་ཆེམས་དང༌། མ་ཎི་བཀའ་འབུམ་ལས། ཕ་སྤྲེལ་སྒོམ་བྱང་ཆུབ་སེམས་དཔའ་དང༌། མ་བྲག་སྲིན་རིགས་ཡིན་པར་རླུང་ལྟར་གྲགས་པ་དང༌། འབྲི་གུང་ཆོས་འབྱུང་ནང་སྤྲེའུ་ཞེས་པ་དེ་ཡང་སྤྲ་ཆུང་ཆུང་ཞེས་བསྟན་ཡོད་དེ། དཔེར་ན་མི་ཆུང་ལ་མིའུ། ཤྭ་བ་ཆུང་ཆུང་ལ་ཤེའུ་སོགས་ཀྱི་མཚོན་དཔེ་བཤད་པ་དང༌། བྲག་སྲིན་དེ་ཡང་སྤྲ་མོ་ལ་བཏགས་ཀྱི་ཞེས་དང༌། མདོར་ན་ཤིང་འབྲས་ཟ་བའི་སྤྲ་རིགས་ཆུང་བ་དང་ཤ་ཁྲག་ཟ་བའི་སྤྲ་རིགས་ཆེ་བ་གཉིས་འདུས་ཀྱི་མི་བྱུང་བར་གསལ་སྟོན་བྱས་མོད། སྤྲ་ནས་མི་ཆད་པ་ཚན་རིག་ཁག་གཅིག་དང་མཐུན་པ་དང༌། ཡང་དེང་སང་ཚན་རིག་པས་གདོད་མའི་ཐབས་ཤེས་ཁམས་གཉིས་ཀྱི་རྒྱུའི་གྲུབ་ཆ་འགྱུར་བཅས་མཚུངས་ལྡན་སྤྲ་མིའི་དབྱིབས་ཅན་དེ་དག །དུས་རིང་འགྱུར་རྐྱེན་གྱི་རྒྱུ་ཆའི་མང་ཉུང་ཁྱད་པར་གྱིས་dnaསྤྲེའུ། མི་རྒོད༌། མི་བཅས་ནས་ཁྱད་པར་ཡོད་ཚུལ་བཤད་པའང་ཐོས་པས། དེ་ལྟར་ན་སྤྲ་མི་དེ་ཡང་ཐོག་མ་ནས་མི་ཡི་གྲུབ་ཆའི་རྒྱུ་ཚད་ཚང་ཡོད་པ་ཞིག་ཡིན་སྲིད་པ་དང༌། གདོད་མའི་མི་ལ་གོས་སོགས་མེད་སྟབས་ལུས་ལ་སྤུ་དང་གནའ་བོའི་སྡོད་གནས་བྲག་ཕུག་དང༌། ས་ཁུངས་བྲུས་པའི་ཁང་པར་བྱེད་པ་ད་ལྟའང༌། སྤུ་རང་དང༌། གློ་སྨན་ཐང་ཁུལ། རྒྱ་ནག་སོགས་ནས་མང་པོ་མཐོང་རྒྱུ་ཡོད་པ་དེའི་དུས་མི་ལ་སྤྲ་མི་དང༌། མི་རྒན་ལ་སྤྲ་རྒན་ཞེས་འབོད་པ་འདྲ་བས། དཔེར་ན་ས་དཔྱད་བཤད་པའི་ནང༌། སྤྲ་རྒན་ཡང་རབ་ཅན་གྱི་དུར། །མཐོ་བའི་ས་རུ་བཞག་པར་བྱ། །ཞེས་ཡང་ཚ་མཐོང་མྱོང་བའི་མི་རྒན་ལ་སྤྲ་རྒན་ཞེས་བྲིས་འདུག་པ་སྤྲ་མི་དེ་ཡང་གདོད་མ་ནས་མི་ཡི་གྲུབ་ཆ་ལྡན་པ་ཞིག་ཡིན་ནའང་ཕལ་ཆེར་མི་འགལ་སྙམ་ཞིང༌། ཚན་རིག་པས་ཀྱང་ད་དུང་དཔྱད་མུར་མ་ཟད། ཕྲ་བའི་ལུས་རགས་པར་འགྱུར་བའི་རྒྱུ་ཆ་བཙལ་བཞིན་པར་བརྟེན་ང་ཚོའི་རྨོངས་དཔྱད་ལས་མ་འདས་ཀྱང༌། གནའ་གཏམ་ལ། མི་མིན་མི་འདྲ་སྤུན་གསུམ་དེ། །སྤྲ་དང་སྤྲེའུ་མི་རྒོད་གསུམ། །དེ་མིན་དེ་འདྲ་སྤུན་གསུམ་དེ། །ཕྱི་བ་གྲུམ་པ་དྲེད་མོང་གསུམ། །ཟེར་བ་ལྟར་འདྲ་བ་ལ་དཔྱད་ནས་ཚན་རིག་པས་ཀྱང་ཆོད་གཏམ་བཤད་པ་དང༌། སྤྲེའུ་མིར་འགྱུར་བ་ལ་ཡང༌། ཁ་གཅིག་ཕ་མ་གཉིས་ཀ་སྤྲ་ལ་བུ་སྤྲ་རང་སྐྱེ་བ་དང༌། ཁ་གཅིག་ཕ་མ་གཉིས་ཀ་སྤྲ་ལ་བུ་མི་ལ་འགྱུར་བ་དེ་ཇི་ཡིན་ཆ་མ་འཚལ་བས་དཔྱད་གཞིར་མཆིས་སོ། །བོད་ཀྱི་མི་རྣམས་མཆེད་པའི་བཤད་ཚུལ་མང་དུ་སྣང་ཞིང་གང་ལྟར། འགོས་ལོའི་དེབ་སྔོན་དང༌། སྟག་ཚང་དཔལ་འབྱོར་བཟང་པོ། ལྔ་པ་ཆེན་པོ་རྣམས་ཀྱིས་རྒྱ་གར་དང་འདྲ་བར་ཡུལ་དང་མི་སོགས་གནས་པའི་བསྐལ་པ་ནས་བྱུང་བར་བྱས་ན་ལུང་རིགས་ཀྱིས་གནོད་པ་མེད་ཅིང་གསུངས་པས། རྫོགས་ལྡན་གྱི་དུས་སུ་གསུངས་པའི་བདེ་མཆོག་ཉུང་ངུའི་ལེའུ་ལྔ་བཅུ་པར། བོད་ཡུལ་དུ་ནི་ལྷན་སྐྱེས་ཏེ། །ཞེས་བོད་དེ་ཡུལ་ཉེར་བཞིའི་ཡ་གྱལ་དུ་བགྲང་བ་དང༌། སངས་རྒྱས་ཀྱི་དུས་སུ་བོད་ཡུལ་ཡོད་པ་དང༌། མིང་ལ་བོད་ཅེས་ཐོག་པ་གསལ་པོ་ཡོད་དེ། འདུལ་བ་ལུང་གཞི་ལས། ཡུལ་ཁ་བ་ཅན་པ་རྣམས་སུ་ལྷམ་སྒྲོག་གུ་ཅན་བཅང་བར་བྱའོ། །ཞེས་དང༌། དུས་འཁོར་ལས་ཀྱང༌། འཕགས་པ་བོད་ལ་སོགས་པ་རྣམས་ལ། ཞེས་གསུངས་པས་ཤེས་སླའོ། །ཡང་འགའ་ཞིག་གིས། འཇམ་དཔལ་རྩ་རྒྱུད་ལུང་དེ་ནི་ཁ་ཆེའི་ཡུལ་ལུང་བསྟན་པ་ལས་བོད་ཡུལ་ལུང་བསྟན་པ་མིན་ཏེ། ཞེས་བཤད་པ་དང༌། ཡང་ཁ་ཆེ་ཡང་གངས་ཅན་གྱི་རྒྱུད་དུ་ཡོད་པའི་ཕྱིར་རོ། །ཞེས་པ་གསལ་བས། འཇམ་དཔལ་རྩ་རྒྱུད་ནང་ལུང་དེ་ཡོད་པའི་དབང་དུ་བྱས་ན། དེའི་སྐབས་སུ་མངའ་རིས་མར་ཡུལ་ལ་དྭགས། སྦལ་ཏི་བཅས་མཚོར་ཡོད་པ། འབྲི་དགོན་གཡུང་དྲུང་ཐར་པ་གླིང་གི་ལོ་རྒྱུས་ནང་དགྲ་བཅོམ་པ་ཉི་མ་གུང་པ་དེར་ཕེབས་ཏེ་མཚོ་དཀྱིལ་རི་འབུར་དེར་བཞུགས་ནས་ཆབ་གཏོར་བཏང་བས་མཁར་བསིལ་གྱིས་མཚོ་བརྡོལ་ཤུལ་དུ་ལྗང་བུ་གཡུང་དྲུང་དབྱིབས་སུ་སྐྱེས་པས་ས་དེར་གཡུང་དྲུང་ཐར་པ་གླིང་ཞེས་གྲགས་པ་དང༌། རི་འབུར་དེའི་མིང་ལ་སྐམ་འབུར། མཚོ་ནས་སྲོག་ཆགས་འདམ་སེང་འདྲ་བོ་གཉིས་ཐོན་པས་ས་དེར་སེང་གེ་སྒང་ཞེས་གྲགས་པ་མ་ཟད། ཟངས་ཀར། སྦལ་ཏི། གར་ཞྭ་སོགས་བོད་རིགས་སྡོད་ཡུལ་རྣམས་སྐབས་དེར་གངས་རི་དང་མཚོ་ཡིས་ཁེངས་ཡོད་པའི་རྣམ་པ་ད་ལྟའང་ས་བབ་ནས་གསལ་པོར་མངོན་པ་སོགས། མར་ཡུལ་དེ་བོད་ཡུལ་སྟོད་མངའ་རིས་སྐོར་གསུམ་ཞེས་པའི་ཁོངས་སུ་ཡིན་ན། འཇམ་དཔལ་རྩ་རྒྱུད་ནས་ཁ་ཆེ་ལུང་བསྟན་པ་ལས་བོད་ཡུལ་མིན་ཞེས་ཐག་བཅད་པ་དེའང་དོན་ལ་མི་གནས་པ་ལྟ་བུའི་རྣམ་པ་མངོན་ནོ། །

 **བོད་མིའུ་གདུང་དྲུག་དང་བོད་རྒྱལ་ཐོག་མ་བྱུང་ཚུལ།**

༈ དེས་ན་བོད་ཀྱི་ཡུལ་འདི་ཡང་འཇིག་རྟེན་སྤྱི་དང་མཐུན་པར་སྣོད་བཅུད་ཆགས་ནས་རང་གི་རིགས་རྒྱུད་སྐྱེ་འཕེལ་བྱུང་བ་ནས། ལྡོང༌། སྟོང༌། བསེ། རྨུ། བཞི་བྱུང་བར་བཤད་པ་དང༌། དེ་ལ་དབྲ་དང་འགྲུ་གཉིས་བསྣན་པས་མིའུ་གདུང་དྲུག་གྲགས་པ་དང༌། ཡང༌། དབྲ་འགྲུ་ལྡོང་གསུམ་སྒ་དང་བཞི། །ནུ་བོ་དབས་ཟླ་གཉིས་ཏེ་དྲུག །བཤད་པ་སོགས་མདོར་ན་རུས་ཚན་རིམ་པས་མཆེད་པ་སོགས། རྒྱལ་ཕྲན་སིལ་མ་དྲུག་དང༌། བཅུ་གཉིས་དེ་ནས་རྒྱལ་ཕྲན་ཉེར་ལྔ། དེ་ནས་བཞི་བཅུ་སོགས་འཕེལ་བས་དབང་བྱས་ཤིང་བོད་ཡུལ་གླིང་དགུ་ཞེས་གྲགས་པར་བཤད་པ་དང༌། དེ་རྣམས་ཀྱི་འཚོ་བ་དཀའ་ངལ་ཆེ་བས་སྐྱེལ་དགོས་པ་ཆོས་འབྱུང་མཁས་པའི་དགའ་སྟོན་ལས། ལོ་ཏོག་ཟོས་པས་དེ་ཀུན་མི་ཉིད་གྱུར། །མ་རྨོས་འབྲུ་ཟ་གོས་སུ་ཤིང་ལོ་གྱོན། །ནགས་ན་རི་དྭགས་ལྟ་བུ་གནས་པ་ཡི། །གློ་དང་མོན་ལྟར་སྤྱོད་པས་བོད་ཡུལ་གང༌། །གསུངས་པ་ལྟར་ལ། དེ་ནས་རིམ་པས་རི་དྭགས་རྒྱག་བྱེད་དུ་མཚོན་ཆ་མདའ་གྲི་མདུང་གསུམ། དགྲ་སྟ་ཞགས་པ་སོགས་གསར་གཏོད་བྱས། རི་དྭགས་གསོས་པས་གཡུང་དྭགས་བྱུང་ནས་སྒོ་ཕྱུགས་འབྲོག་ལས་དང༌། རིམ་པས་མ་རྨོས་ལོ་ཏོག་དཀོན་པར་གྱུར་ནས་རྨོས་པས་དེ་ཚུན་མ་རྨོས་པར་མི་སྐྱེ་བས་རྨོ་དགོས་པར་གྱུར། ལོ་ཏོག་བེད་སྤྱོད་བྱས་པས་རྐུས་འཕྲོག་དང་རྩོད་པ་བྱུང་བ་དེ་དག་ལ་ལ་དྲང་ཐིག་གཅོད་མཁན་མི་ལོ་ན་རྒན་པ་མང་མོས་ཀྱིས་བསྐོས་པ་དེར་རྒན་པོ་ཟེར། དེ་ལ་ཞིང་གི་དྲུག་ཆ་རེ་ཕུལ་བར་བཤད་དོ། །བོད་ཀྱི་རྒྱལ་པོ་ཐོག་མར་བྱུང་ཚུལ་ལ་བཞེད་པ་མི་འདྲ་བ་ཏུན་ཧོང་ནས། གནམ་ལྷབ་ཀྱི་ཡབ་བླ་བདག་དྲུག་བཞུགས་པའི་སྲས་བདུན་པ་ཁྲི་བདུན་ཚིགས་ཀྱི་སྲས། ལྡེ་གཉའ་ཁྲི་བཙན་པོ་ཡིན་པར་བཤད་པ་དང༌། ཡུམ་བུ་ལྷ་མཁར་གྱི་དཀར་ཆག་འབྲིང་བ་ལས། སྤོ་བོའི་ཡུལ་གྱི་ཐེའུ་བྲང་ཨུ་བེ་ར་བྱ་བ་དེ་ཡུལ་མིས་སྤྱུག་ནས་ཡར་ཀླུང་དུ་བྱོན་པ་ཡིན་ལུགས་བཤད་པ་དང༌། ཡང་ཁ་ཅིག་སྒྲ་ངན་གྱི་རིགས་དང༌། ལ་ལས་ཤཱཀྱའི་རྒྱལ་རྒྱུད་དང༌། རྒྱལ་པོ་དམག་བརྒྱ་པའི་སྲས་དང༌། ཀོ་ས་ལའི་རྒྱལ་པོ་གསལ་རྒྱལ་གྱི་སྲས་ལྔ་ཚིག་དང༌། རྒྱལ་པོ་གཟུགས་ཅན་སྙིང་པོའི་སྲས་ཆུང་བ་སྟོབས་ཆུང་གི་སྲས་ལྔ་ཚིག་དང༌།པདྨའི་རྒྱལ་པོ་འཆར་བྱེད་ཀྱི་སྲས་དང༌། ལུང་གིས་གྲུབ་པ་ལི་ཙ་བཱི་རྒྱལ་སྲས་ཞིག་རི་ཁ་བ་ཅན་དུ་འོང་ནས་ལྷ་རི་ཡོལ་པོའི་ཁར་བྱུང་སྟེ་བཙན་ཐང་སྒོ་བཞིར་ཐོན་པ་ལ། ཁྱོད་སུ་ཡིན་དྲིན་པས་བཙད་པོ་ཟེར། གང་ནས་བྱོན་དྲིས་པས་ནམ་མཁའ་ལ་མཛུབ་མོ་སྦྲེང༌། གནམ་ནས་འོང་བའི་བརྡར་གོ་སྟེ་འོ་ཅག་གི་རྗེ་བོར་བྱའོ་ཞེས་ཤིང་ཁྲི་ཁར་བཞག་ནས་གཉའ་བར་ཁུར་བས་གཉའ་ཁྲི་བཙད་པོ་བཏགས་པར་བཤད། དེའི་སྲས་མུ་ཁྲི་བཙན་པོ་ནས་གནམ་གྱི་ཁྲི་བདུན། སྟོད་ཀྱི་སྟེངས་གཉིས། སའི་ལེགས་དྲུག །བར་གྱི་སྡེ་བརྒྱད། ཚིགས་ལ་བཙན་ལྔ་གྲགས་པ་སྟེ་གདུང་རབས་ཉེར་བདུན་གྱི་རིང་ལ་སྒྲུང་ལྡེའུ་བོན་གསུམ་གྱི་དུས་སོ། བརྒྱད་སྟོང་པ་ལས། ཤཱ་རིའི་བུ། ཡང་ཕ་རོལ་གྱི་ཕྱིན་པ་དྲུག་དང་ལྡན་པའི་མདོ་སྡེ་འདི་དག་ནི་དེ་བཞིན་གཤེགས་པ་དམ་པའི་ཆོས་འཇིག་པའི་ཚེ་ཆོས་འདུལ་བ་སྙིང་པོ་སར་པ་ཐོབ་པ་ན་ལྷོ་ཕྱོགས་སུ་འབྱུང་བར་འགྱུར་རོ། ལྷོ་ཕྱོགས་ནས་ཀྱང་བ་ར་ཏ་ནིར་འབྱུང་བར་འགྱུར་རོ། །བ་ར་ཏ་ནི་ནས་ཀྱང་བྱང་ཕྱོགས་སུ་འབྱུང་སྟེ་སོགས་ནས་ཤཱ་རིའི་བུས་གསོལ་པ། བཅོམ་ལྡན་འདས་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ལྟ་བུར་ཟབ་མོ་འདི་ཡང་འདི་ལྟར་ཕྱི་མའི་དུས་ཕྱི་མའི་ཚེ་ན་བྱང་གི་ཕྱོགས་ཀྱི་ཆར་རྒྱས་པར་འགྱུར་ལགས་སམ། བཅོམ་ལྡན་འདས་ཀྱིས་བཀའ་བསྩལ་པ། ཤཱ་རིའི་བུ་དེ་ལ་བྱང་གི་ཡུལ་དང་བྱང་གི་ཕྱོགས་ཀྱི་ཆ་དེར་གང་དག་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་འདི་ཉན་ནས་ཤེས་རབ་ཀྱི་ཕ་རོལ་ཕྱིན་པ་ཟབ་མོ་འདི་ལ་རྣལ་འབྱོར་དུ་བྱེད་པ་དེ་དག་རྒྱས་པར་འགྱུར་རོ། །སོགས་ནས་ཤཱ་རིའི་བུ་བྱང་གི་ཡུལ་དང་བྱང་གི་ཕྱོགས་ཀྱི་ཆར་བྱང་ཆུབ་སེམས་དཔའ་སེམས་དཔའ་ཆེན་པོ་མང་ཞིང་ཤིན་ཏུ་མང་བར་འབྱུང་བར་འགྱུར་རོ། །ཞེས་གསལ་རྒྱས་སུ་གསུངས་པ་ལྟར། སྤང་ཀོང་ཕྱག་རྒྱ་བ་དང༌། ཙིནྡ་མ་ཎི་གཟུངས་ཀྱི་བསྐོས་ཕོར། མདོ་སྡེ་ཟ་མ་ཏོག །ཡིག་དྲུག །གསེར་གྱི་མཆོད་རྟེན་རྣམས་བྱུང་བ་ལ་ཅི་ཡིན་མ་ཤེས་པས་མིང་གཉན་པོ་གསང་བར་བཏགས་ནས་མཆོད་བཀུར་བྱས། གདུང་རབས་ལྔ་ལས་འདིའི་དོན་ཤེས་པར་འགྱུར་ཞེས་ལུང་བསྟན་ཐོབ། སངས་རྒྱས་བསྟན་པའི་དབུ་བརྙེས་ཤིང་སྐབས་དེར་གསོ་རིག་དར་བ་ཡིན། བབ་ཚུལ་འདི་ལ་བཤད་སྒྲོས་སྣ་ཚོགས་འདུག་ཀྱང༌། དོན་ལ་པན་ཌི་ཏ་བློ་སེམས་ཚོལ་དང༌། ལོ་ཙཱ་བ་ལི་ཐེ་སེས་ཆོས་དེ་གཉིས་ཁྱེར་ནས་འོང་བ་ལ་མཁས་པ་ཕལ་ཆེར་བཞེད་དོ། །

**ཆོས་རྒྱལ་སྲོང་བཙན་སྒམ་པོས་ལུགས་གཉིས་སྲོད་གཏོད་པའི་སྐོར།**

༈ ཐོ་རི་ནས་གདུང་རབས་ལྔ་པ་ཆོས་རྒྱལ་སྲོང་བཙན་སྒམ་པོ་དགུང་ལོ་བཅུ་གསུམ་ན་རྒྱལ་སྲིད་བཟུང༌། བཅོ་ལྔ་ལ་སྤྲུལ་པའི་དགེ་སློང་ཨ་ཀར་མ་ཏི་ཤཱི་ལས་རང་བྱུང་འཕགས་པ་སྤྱན་དྲངས། ཆོས་བློན་མགར་ལ་བཀའ་བསྒོས་ཏེ་རྒྱ་བལ་གྱི་བཙུན་མོ་བསུས། ཇོ་ཤཱཀ་རྣམ་གཉིས་སྤྱན་དྲངས། སྨན་དཔྱད་ནག་རྩིས་སོགས་དུས་དེར་འབྱོར། བོད་ཀྱི་ས་གཞི་དེ་ས་དཔྱད་བརྟགས་པས་སྲིན་མོ་གན་རྐྱལ་དུ་འགྱེལ་བ་ལྟ་བུར་གནས་པའི་ས་མ་རུང་པར་དགོངས་ནས་དེ་མནན་པའི་ཆེད་དུ་ཐོག་མ་ཉིད་དུ་སྲིན་མོའི་དཔུང་པ་གཡོན་པའི་ཁར་བོད་ཀྱི་གཙུག་ལག་ཁང་ལ་སྔ་བ་གཡུ་རུ་ཁྲ་འབྲུག་གི་གཙུག་ལག་ཁང་དང༌། དཔུང་པ་གཡས་པར་དབུ་རུ་སྐལ་ཚལ། དཔྱི་གཡས་སུ་གཡས་རུ་གཙང་འགྲམ། གཡོན་དུ་གྲོམ་པ་གྱང་གི་ལྷ་ཁང་ཏེ་རུ་གནོན་བཞིི། གྲུ་མོ་གཡས་སུ་ཀོང་པོ་བུ་ཆུ། གཡོན་པ་ལ་ལྷོ་བྲག་ཁོ་མཐིང༌། པུས་མོ་གཡས་པ་ལ་དྲོའི་ཀ་བྲག །གཡོན་པ་པྲ་དུམ་རྩེ་སྟེ་མཐའ་འདུལ་གྱི་གཙུག་ལག་ཁང་བཞི། ལག་མཐིལ་གཡས་པ་ལ། བྱང་ཚལ་རླུང་གནོན། གཡོན་པ་ལ། ཁམས་ཀྱི་༼ཀླང་༽ཐང་སྒྲོལ་མ། རྐང་མཐིལ་གཡས་ལ་མང་ཡུལ་བྱམས་སྤྲིན། གཡོན་ལ་མོན་བུམ་ཐང་སྐྱེར་ཆུའི་ལྷ་ཁང་ཏེ་ཡང་འདུལ་གྱི་གཙུག་ལག་ཁང་རྣམས་བཞེངས་གྲུབ་ནས་འཕྲུལ་སྣང་གི་གཙུག་ལག་ཁང་བརྩེགས། མཐའ་བཞིའི་རྒྱལ་ཕྲན་དབང་དུ་བསྡུས། བོད་ཡིག་གསར་དུ་བཅོས་ནས་ཐོན་མི་སཾ་བྷོ་ཊས་ཡིག་གཟུགས་དང༌། བརྡ་སྤྲོད་བསྟན་བཅོས་བརྩམས། ཁྲིམས་དང་ལེགས་ཉེས་ཀྱི་བླང་དོར་ཚད་གཞི་གཏན་ལ་ཕབ་ནས་མི་ཆོས་གཙང་མ་བཅུ་དྲུག་སོགས་བཅས། རྒྱ་གར་སློབ་དཔོན་ཀུ་ས་ར་དང༌། བྲམ་ཟེ་ཤཾ་ཀ་ར། བལ་པོའི་སློབ་དཔོན་ཤྲཱི་ལ་མཉྫུ། རྒྱ་ནག་ཧཱ་ཤང་མ་ཧཱ་ཡ་ན། བོད་ཀྱི་ལོ་ཙཱ་བ་ཐོན་མི་སམ་བྷོ་ཊ་དང༌། དེའི་མཆན་བུ་དྷརྨ་ཀོ་ཥ། ལྷ་ལུང་རྡོ་རྗེ་དཔལ་སོགས་སྤྱན་དྲངས་ནས་སྡེ་སྣོད་གསུམ་དང་རྒྱུད་ཀྱི་ཆ་ལག་འགའ་ཞིག་བསྒྱུར་ནས་བསྟན་པའི་སྲོལ་བཏོད། དཔལ་མར་མེ་མཛད་ཉིད་ཀྱིས་བཏོན་པའི་རྒྱལ་པོའི་རབས་ཀ་ཁོལ་མ་འཁྲུལ་མེད་ཁུངས་སུ་བྱས་ནས་ཟུར་མཁར་བློ་གྲོས་རྒྱལ་པོས་ཤེས་བྱ་སྤྱིའི་ཁོག་དབུབ་ནང་དམ་པའི་ཆོས་ཞེས་བྱ་བའི་སྒྲ་མ་ཐོས་ཤིང་ཐོས་ཀྱང་བློ་ཁ་མ་ཕྱོགས་པའི་བླུན་རྨོངས་རྣམས་རིམ་གྱིས་དཀྲི་བའི་སླད་དུ་ལྡེའུ་དང༌། རྒྱན་པོ་དང༌། ཆོ་ལོ་དང༌། གབ་ཚིག་དང༌། སྤྲེའུ་དང་བྲག་སྲིན་གྱི་སྒྲུང་དང༌། རོ་སྒྲུང་དང༌། མཆིལ་པའི་སྒྲུང་དང༌། བྲམ་ཟེ་མ་གཟུགས་སྙེ་མའི་གཏམ་དང༌། མི་ཆོས་བཅུ་དྲུག་ལ་སོགས་པའི་སྒོ་ནས་བོད་འབངས་ཐམས་ཅད་ལ་བླང་དོར་གྱི་བློ་གྲོས་ཆེར་རྒྱས་པར་མཛད་པ་དང༌། བོད་རུ་བཞི་སྟོང་སྡེར་ཕྱེ་སྟེ། ཤར་ཙ་མི་ཤིང༌། ལྷོ་ཀློ་མོན། ནུབ་ཞང་ཞུང༌། བྱང་ཧོར་རྣམས་མངའ་རིས་སུ་བསྡུས་ཏེ་ཆོས་དང་སྲིད་ཀྱི་མངའ་ཐང་ཆེས་ཆེར་བསྟོད་པར་མཛད་དེ་བཀའ་ཆེམས་ཀྱི་ཡི་གེ་གཅིག་ལྷ་སའི་ཁྱམས་ཁྲ་དང་གཅིག་མཆིམས་ཕུའི་རྫ་ལ་སྦས། ཞེས་གསལ་བ་དང༌། རྒྱལ་པོ་རང་གིས་སྐལ་ལྡན་འགའ་ལ་ལྐོག་ཆོས་སུ་ཐུགས་རྗེ་ཆེན་པོ་ཞི་ཁྲོའི་གདམས་པ་ཕོག་སྟེ་ཉམས་སུ་བླངས་བས་ཉང་བྲན་ཕ་བོང་ཁར་ཐུགས་རྗེ་ཆེན་པོའི་རྣལ་འབྱོར་པ་སྐྲ་ཅན་བརྒྱ་ཕྲག་ཙམ་བྱུང་བར་བཤད། དུས་དེར་གསུངས་པའི་རྒྱལ་པོ་བཀའ་ཆེམས་སྐོར་གཏེར་ཁ་གསུམ་དུ་སྦས་པ། གྲུབ་ཐོབ་དངོས་གྲུབ། མངའ་བདག་ཉང༌། སྟོན་པ་ཤཱཀ་འོད་གསུམ་གྱི་གཏེར་མ་མ་ཎི་བཀའ་འབུམ་ཞེས་པ་བོད་ཆོས་ཀྱི་ཐོག་མ་ཡིན། གངས་ལྗོངས་སུ་སྔོན་ཆད་བླང་དོར་ཆོས་བཞིན་དུ་སྨྲ་བ་མེད་ལ་དེ་ཚུན་དམ་པ་ཆོས་བཞིན་དུ་སྨྲ་བའི་སྒོ་ཆེན་ཐོག་མར་ཕྱེས་པ་ཡིན།

**བར་དུ་ཁྲི་སྲོང་ལྡེའུ་བཙན་གྱིས་དར་རྒྱས་སུ་མཛད་པའི་སྐོར།**

 ༈ བར་དུ་ཆོས་རྒྱལ་ཁྲི་སྲོང་ལྡེའུ་བཙན་ནི། ཡབ་མེས་སྲོང་བཙན་གྱིས། ད་སྟེ་གདུང་རབས་ལྔ་ནས་ང་ཡི་དབོན་སྲས་རྒྱལ་པོ་ལྡེ་ཞེས་བྱ་བའི་རིང་ལ་དམ་པའི་ཆོས་འབྱུང་ངོ༌། །ཞེས་པའི་ལུང་བསྟན་ཟངས་ཀྱི་བྱང་བུར་བྲིས་ནས་རྗེའི་ཕྱག་སྦལ་དུ་བཅུག་པ་དོན་ཐོག་ཏུ་བབས་ཏེ། འདི་པ་སྤྱི་ལོ་༧༤༢ལ་འཁྲུངས། ཆབས་སྲིད་ཕྱག་ཏུ་བཞེས་ནས་ཡབ་བཀྲོང་མཁན། འབལ་ལྡོང་ཙབ་དང༌། ལང་མྱེས་གཟིགས་གཉིས་ལ་བཀྱོན་ཕབ་སྟེ་ལྷིང་འཇགས་སུ་བཏང༌། ཟ་ཧོར་མཁན་པོ་ཤནྟ་རཀྵའི་ཏ་སྤྱན་དྲངས་དགེ་བཅུ་སོགས་ཀྱི་ཆོས་གསུངས་ནས་སློབ་དཔོན་པདྨ་འབྱུང་གནས་གདན་འདྲེན་དགོས་པའི་ལུང་བསྟན་པ་བཞིན་སྤྱན་དྲངས། རྒྱལ་པོ་དགུང་གྲངས་ཉེར་དགུའི་སྐབས་བསམ་ཡས་ཀྱི་འགྲམ་བཏིང་སྟེ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས། སད་མི་བདུན་རབ་ཏུ་བྱུང་ཏེ་བོད་དུ་རབ་བྱུང་གི་སྡེ་ཐོག་མར་བྱུང༌། མཁན་སློབ་གཉིས་ཀྱིས་རབ་གནས་མཛད། སྟོད་རྒྱ་གར་ཆུ་མོ་གངྒཱ་ཚུན་ཆད་དང༌། སྨད་རྒྱ་ནག་གི་བེ་ཆུ་ཡན་ཆད་བོད་བཙན་པོས་དབང་དུ་བསྡུས། དཔྱ་ཁྲལ་འཇལ་དུ་བཅུག །བི་མ་ལ་མི་ཏྲ་དང༌། ཤནྟཾ་གྷརྦྷ། དྷརྨ་ཀིརྟི་སོགས་པཎ་ཆེན་བརྒྱ། བོད་ཀྱི་ལོ་ཆེན་བཻ་རོ་ཙ་ན་དང་སྐ་ཅོག་སོགས་ཀྱི་ཐེག་པ་ཆེ་ཆུང་མདོ་སྡེ་མཐའ་དག་དང༌། དགོངས་འགྲེལ་གྱི་བསྟན་བཅོས་གཙོ་ཆེ་བ་རྣམས་བསྒྱུར་ནས་བཤད་སྒྲུབ་ཀྱི་སྡེ་བཙུགས། །གསང་སྔགས་ལྐོག་ཆོས་སུ་མཛད། ཆོས་གྲྭ་ཆེན་པོ་བཅུ་གཉིས། ཡེར་པ་དང་ཆུ་བོ་རིར་གྲུབ་ཐོབ་བརྒྱ་དང་བརྒྱད། མཆིམས་ཕུར་གྲུབ་ཆེན་ཉེར་ལྔ། རྗེ་འབངས་ཉེར་ལྔ་སོགས་གྲངས་ལས་འདས་པ་བྱུང༌། རབ་བྱུང་གི་སྡེ་བཙུགས་ཆོས་ནོར་གྱི་གཏེར་ཁ་དཔག་མེད་སྦས། རི་བྲག་ཕལ་ཆེར་སྒྲུབ་གནས་སུ་བྱིན་གྱིས་རླབས། རྒྱལ་ཚབ་སྐྱེས་བུ་རྒྱུན་མར་སྤྲུལ་པ་སོགས་མཁན་སློབ་ཆོས་གསུམ་གྱི་བོད་ལ་བཀའ་དྲིན་ནམ་མཁའི་ཁམས་སུའང་མི་ཤོང་བར་རྒྱལ་བསྟན་དར་རྒྱས་སུ་མཛད། འཛམ་གླིང་རྒྱལ་པོ་ཁྲི་སྲོང་ལྡེའུ་བཙན་ཞེས་པ་སྐབས་དེ་དུས་ཀྱི་འཛམ་གླིང་ནང་གྲགས་ཆེན་ཡིན། ཁོང་དགུང་གྲངས་ལྔ་བཅུ་ང་ལྔ་སྤྱི་ལོ་༧༩༧ལ་གཤེགས་སོ། །

**ལྷ་སྲས་མུ་ནེའི་སྐོར་དང་རྒྱལ་དབང་སྐྱོབ་པ་མུ་ཏིག་བཙནཔོའི་སྐྱེ་བ་ཡིན་ལུགས་སྐོར།**

༈ སྲས་བཞི་དང་གསུམ་སོགས་མཁས་པ་སྔ་ཕྱིའི་བཞེད་པ་མི་མཐུན། དབུ་རུ་ཞྭ་ཡི་རྡོ་རིང་ཡི་གེ་ལྟར་ན་སྲས་གསུམ་ཡིན་པར་མངོན་པ་དང༌། རྒྱལ་བ་ལྔ་པས་དཔའ་བོ་གཙུག་ལག་ལ་མུ་ནེ་དང་མུ་ཁྲི་གཉིས་དོན་གཅིག་མིང་གི་རྣམ་གྲངས་ལ་མི་གཉིས་བྱས་ཡོད་ཚུལ་གྱི་ཟུར་ཟ་གནང་ཡོད་ལ། སྐབས་རེ་ལྔ་པ་ཆེན་པོ་ཉིད་ཀྱིས་ཡབ་སྲས་མི་གཉིས་ཀྱི་མིང་གཅིག་ཏུ་བསྡོམས་ནས་ནོར་བའང་བོད་ཀྱི་ལོ་རྒྱུས་གླེང་བའི་གཏམ་ཞེས་པར་གསལ་སྟོན་བྱས་ཡོད། སྲས་ཆེ་བ་མུ་ནེས་ཆབ་སྲིད་མཛད་ཚེ་བསམ་ཡས་སུ་མཆོད་པ་བཞི་བཙུགས། །དབུལ་ཕྱུག་ལན་གསུམ་ལ་སྙོམས་པས། ལོ་རྒྱུས་འགར་དབུལ་ཕྱུག་ལན་གསུམ་སྙོམས་པ་དེ་ཕྱུག་ནོར་དབུལ་སྤྲད་བྱེད་པའི་བསྒོ་བཤའ་རྒྱབ་པ་མིན་པར་ཁྲལ་སྡུད་ཀྱི་སྒྲིག་གཞིའི་དབུལ་ཕྱུག་སྙོམ་པ་ལ་གོ་དགོས་པར་བོད་ཀྱི་ལོ་རྒྱུས་གླེང་གཏམ་ནས་བཤད་པ་ལྟར་ཡིན་པ་འདྲ་ལ། །འབྲིང་བ་མུ་རུབ་ཀྱིས་བློན་ཞང་དབུ་རིང་གི་བུ་ཉེས་མེད་བསད་པས་ས་མཐར་བཅུག །ཆུང་བ་མུ་ཏིག་བཙན་པོའམ། སད་ན་ལེགས་འཇིང་ཡོན་དང༌། རྡོ་བསྐོས་ཡི་གེའི་ནང་ཁྲི་ལྡེ་སྲོང་བཙན། ལྡེ་སྲོང་བཙན། ཡང་ལྡེང་ཁྲི་བཅས་མཚན་གྱི་རྣམ་གྲངས་ཡིན། འབིས་རྣམ་སྣང་བྲག་ངོས་ལ་ཡང་ཁྲི་ལྡེ་སྲོང་བཙན་ཞེས་བྲིས་འདུག །བོད་ཀྱི་ལོ་རྒྱུས་ནང་མཁས་པ་མང་པོ་མཚན་དེས་ཡབ་སྲས་གོ་འཁྲུགས་ནས་བཀོད་པ་ཡང་སྣང༌། གང་ལྟར་ཁོང་གིས་མཛངས་བློན་དྲིན་བཟོ་ཡི་བྱ་བ་ཉང་བན་ཏིང་འཛིན་བཟང་པོ་ལ་ཆབ་སྲིད་ཀྱི་བློན་ཆེན་གནང་བ་ནས་བོད་ཀྱིས་བླ་མས་སྲིད་དབང་ལམ་སྲོལ་གྱི་འགོ་ཚུགས་པར་བཤད་ཡོད། ནང་བསྟན་དར་སྤེལ་དང༌། རྒྱལ་སྡེ་སྐར་ཆུང་རྡོ་རྗེ་དབྱིངས་ཀྱི་ལྷ་ཁང་བཞེངས་པ་དང༌། བཙུན་པས་ཁྲལ་མི་དགོས་པ་མཛད། རྒྱ་གར་གྱི་མཁན་པོ་ཛི་ན་མི་ཏྲ་སོགས་པཎ་ཌི་ཏ་ལྔ་དང༌། བོད་ཀྱི་རཏྣ་རཀྵི་ཏ། དྷ་རྨ་ཏ་ཤི་ལ། ལོ་ཙཱ་བ་ཞང་ཡེ་ཤེས་སྡེ། བྲང་ཏི་ཛ་ཡ་རཀྵི་ཏ། དབས་མནྫུ་ཤྲཱི་ཝརྨ། རཏྡྲ་ཤྲི་ལ་སོགས་ཀྱིས་ཆོས་ཀྱི་ཐ་སྙད་མི་གཅིག་སྟབས་སྐད་གསར་བཅད་ཀྱིས་བསྒྱུར་ལུགས་དཀར་ཆག་ཏུ་བྲིས་ཏེ་ཕུལ་བར་བཙན་པོ་དང་བན་དྷེེ་ཉང་ཏིང་འཛིན་བཟང་པོ་བློན་ཆེན་བྲན་ཀ་དཔལ་ཡོན་བཅས་འཚོགས་འཛོམས་སར་བཀས་བཅད་མཛད་དེ་སྒྲ་བསྒྱུར་བམ་གཉིས་མའི་ནང་དུ་བཀོད། གཙོ་བོ་བརྡ་སྤྲོད་གཞུང་དང་མཐུན་པ། ཆོས་ཚིག་བརྗོད་དོན་དང་མི་འགལ་བ། བོད་ཀྱིས་གོ་བདེ་བ་སྟེ། བསྒྱུར་ལུགས་ཀྱི་རྩ་དོན་གསུམ། དེ་མིན་སྒྲ་བསྒྱུར་དང་དོན་བསྒྱུར་ཐད་བསྒྱུར་ཐང་ལོག་བསྒྱུར་ཏེ་བསྒྱུར་བའི་ཐབས་དམ་པ་བཞི་བཅས་གཏན་འབེབས་གནང་བ་དང༌། བོད་ཀྱི་རིག་གནས་སྒྲ་བསྒྱུར་རྟེན་གཞི་ཆེན་པོ་གསུམ་སྟེ། ར་ས་འཕྲུལ་སྣང་དང༌། བསམ་ཡས། ཏུན་ཧོང་རིག་པའི་གྲོང་ཁྱེར་གསུམ་དུ་ཁྱིམ་མཚེས་ཀྱི་ཆོས་རིག་བོད་ཡིག་ཏུ་བསྒྱུར་བ། ཤེས་རིག་བློ་གྲོས་ལ་བརྟེན་ནས་ཚོང་འབྲེལ་དང༌། རིག་གནས་བརྗེ་རེས་ཕན་ཚུན་འབྲེལ་བ་ཇེ་ལེགས་སུ་བཏང་བ། མཐའ་མཚམས་མདོ་ཁམས་ཕྱོགས་སུ་རྟེན་བཞེངས་སོགས་ཆོས་རིག་གི་མཐོ་རླབས་ཕྱུར་ཞིང་སྐབས་དེའི་བྲག་བརྐོས་བྱས་པའི་སྐུ་དང་ཡིག་རིགས་ཀྱི་སྐུ་གསུང་ཐུགས་རྟེན་ད་ལྟ་ཡང་ཡོད་པ་བཅས། འདི་ནི་བཀའ་བཅད་གསུམ་བྱས་པའི་བར་པའམ། གཉིས་པ་ཡིན་པ་དང༌། བཀའ་བཅད་དེ་དག་སྤྱི་ལོ་༨༡༤རྟ་ལོ་ལ་བོད་ཁམས་ཡོངས་ཁྱབ་ཏུ་བསྒྲགས་པར་བཤད། བོད་རྒྱའི་མཛའ་འབྲེལ་དང་མཐའ་བཞི་སྲུང་བ་བཅས། རྒྱལ་པོ་བཀའ་ཐང་ལས། འཇིང་ཡོན་མུ་ཏིག་བཙན་པོའི་སྐུ་རིང་ལ༔ དཔལ་གྱི་བསམ་ཡས་ཤར་སྒོའི་མཚམས་སུ་ནི༔ དམ་པའི་རྒྱལ་མཁར་རྩེ་དགུ་བཞེངས་སུ་གསོལ༔ སྐར་ཆུང་རྡོ་རྗེ་དབྱིངས་ཀྱི་དཀྱིལ་འཁོར་བཞེངས༔ ཞེས་པ་སོགས་ནས། གྲུ་གུ་གེ་སར་བོད་ཀྱི་བྲན་དུ་བྱས༔ བོད་ཀྱི་དམག་དཔུང་ལི་ཡི་ཡུལ་དུ་ཕབ༔ ལི་ཡུལ་ཅག་ར་སྨུག་པོ་བྲན་དུ་སྤྱད༔ བོད་དམག་ཤར་ཕྱོགས་རྒྱ་ནག་ཡུལ་དུ་ཕབ༔ རྒྱ་ནག་བེ་ཆུའི་རྒྱལ་པོ་ཆེན་པོ་ཡི༔ རང་གི་ཆབ་སྲིད་མངའ་ཐང་བོད་ལ་ཕུལ༔ དར་ཟབ་ལྔ་དོས་རིན་ཆེན་མང་པོ་དང་༔ ཁ་ཟས་སྐྱིད་པ་དུས་ལས་མ་འདས་ཕུལ༔ བསམ་ཡས་མཐིལ་དུ་བསྟན་པའི་གཞི་མ་བཙུགས༔ བླ་མཆོད་རབ་བྱུང་ཞབས་འོག་རྡེའུ་བཏོན༔ མཆིམས་ཕུ་ཡེལ་པར་བསྒོམ་གྲྭའི་བསྟན་པ་བཙུགས༔ བསམ་ཡས་ལྷ་སར་བཤད་གྲྭའི་བསྟན་པ་བཙུགས༔ ཞེས་འཛམ་གླིང་སུམ་གཉིས་མངའ་དབང་བསྒྱུར་བའི་རྒྱལ་པོ་དེ་དག་གི་སྲས་མངའ་བདག་ཁྲི་རལ་ཏེ། །ཞེས་མཆོད་སྡོང་འཛམ་གླིང་རྒྱན་གྱི་དཀར་ཆག་བོད་ལྗོངས་མི་མང་དཔེ་བསྐྲུན་དེབ་གཟུགས་སྡེབས་༡༤༥དང་༤༦བར་གསལ་བ་ལྟར། བོད་རྒྱའི་བར་ཚོང་འབྲེལ་དང་རིག་གནས་ཀྱི་སྲོལ་བཟང་བཙུགས་ཐོག་བོད་རྒྱའི་རྒྱལ་བློན་འབངས་བཅས་མཐོ་དམན་འབྲིང་གསུམ་འབྲེལ་བ་ཆེ་རུ་ཕྱིན། དམག་འཁྲུག་ཞི་འཇགས་ཀྱི་ཞི་བདེའི་སྐྱ་རེངས་ཤར་ནས་བཙན་པོ་སྤྱི་ལོ་༨༡༥་ལ་གཤེགས། འཇམ་དཔལ་རྩ་རྒྱུད་ལས། དེ་བཞིན་ཕ་རོལ་གནོན་ཉིད་དང༌། །རྐང་པའི་འགྲོས་ཞེས་བསྟན་པ་ཡིན། །ས་སྲུང་དང་ནིི་བེའུ་དང༌། །འོད་ལྡན་ཉིད་ནི་ཕྱི་མ་ཡིན། །ཞེས་ལུང་བསྟན་པ་དེ། འགོས་ལོའི་དེབ་སྔོན་དུ། ཕ་རོལ་གནོན་ནི་མུ་ནེ་བཙན་པོའོ། །རྐང་པའི་འགྲོ་ནི་ཁྲི་ལྡེ་སྲོང་བཙན་ནོ། །ཞེས་མུ་ཏིག་བཙན་པོ་དང༌། ས་སྲུང་ནི་རལ་པ་ཅན་ནོ། །བེའུ་ནི་གླང་དར་མའོ། །འོད་ལྡན་ནི་འོད་སྲུང་ཏེ་ཞེས་འགྲེལ་གནང་བ་དང༌། བོད་ཀྱི་ལོ་རྒྱུས་མང་ཆེ་བར་བཙན་པོ་འདི་ཡི་ལོ་རྒྱུས་མདོར་བསྡུས་ཙམ་ལས་བཀོད་མེད་ཐོག་བཀའ་བཅད་གཉིས་པར་གྲགས་པའི་ཡིག་བསྒྱུར་གྱི་རྩ་འཛིན་ཆེན་པོ་དེ་ཡང་ཁྲི་རལ་གྱི་མཛད་པ་སོགས་ནོར་འཁྲུལ་མང་པོ་བྱུང་ཡོད་པ་མ་ཟད་ཁྲི་རལ་མེས་དབོན་རྣམ་གསུམ་གྱི་གྲས་སུ་བགྲང་གཤིས། བཙན་པོ་འདི་ཡི་མཚན་ལ་ཁྲི་ལྡེ་སྲོང་བཙན་དང༌། ཁྲི་རལ་གྱི་མཚན་ལ་ཁྲི་གཙུག་ལྡེ་བཙན་ཞེས་པ་ཕན་ཚུན་ནོར་རྐྱེན་བྱུང་ལུགས་སློབ་དཔོན་དུང་དཀར་གྱིས་གསལ་སྟོན་བྱས་ཡོད་ལ། རྒྱལ་པོ་བཀའ་ཐང་ལས། ཡབ་ཀྱིས་མཚན་གསོལ་ཁྲི་ལྡེ་སྲུང་བཙན་ཞེས༔ ནང་བློན་མཚན་གསོལ་འཇིང་ཡོན་སད་ན་ལེགས༔ རྒྱ་ཡི་མཚན་གསོལ་མུ་རི་བཙན་པོ་ཞེས༔ འཛམ་གླིང་སུམ་གཉིས་དབང་དུ་བསྡུས་ནས་ནི༔ ཞེས་གསུངས་པ་དང༌། །གནའ་བོའི་བྲག་བརྐོས་བོད་རྒྱའི་ཡིག་རིགས་ཁག་ནས་གསལ་བཞིན་པའོ། །མཁས་དབང་དགེ་བཤེས་དམུ་དགེ་བསམ་གཏན་གྱིས། རྟའི་ལོ་ལ་བཙན་པོ་ཁྲི་ལྡེ་སྲོང་བཙན་འདི་ནོར་བ་ཡིན་ཁྲི་གཙུག་ལྡེ་བཙན་རལ་པ་ཅན་ཡིན་ནོ་ཞེས། སྐད་གསར་བཅད་ཁྲི་རལ་དུས་སུ་མཛད་པར་བཤད་གནང་བ་ལ། དྲན་དབང་གདོང་ཐོག་སྤྲུལ་སྐུས། སྒྲ་སྦྱོར་བམ་གཉིས་ལས། སྔོན་ལྷ་སྲས་ཡབ་ཀྱི་རིང་ལ། ཨ་ཙརྻ་བྷོ་དྷི་ས་ཏྭ་དང༌། ཡེ་ཤེས་དབང་པོ་དང༌། ཞང་རྒྱ་ཉ་བཟང་སོགས་ཀྱིས་ཆོས་ཀྱི་སྐད་བོད་དུ་མ་གྲགས་པ་ལ་མིང་དུ་བཏགས་པ་དག་ཅིག་མཆིས་པའི་ནང་ནས་ཁ་ཅིག་ཆོས་ཀྱི་གཞུང་དང༌། བྱ་ཀ་ར་ཎའི་ལུགས་དང་མི་མཐུན་ཏེ། མི་བཅོས་སུ་མི་རུང་བ་དག་བཅོས་ཞེས་སོགས་འབྱུང་བའི་ནང༌། ལྷ་སྲས་ཡབ་ཅེས་པ་ཁྲི་སྲོང་ལྡེ་བཙན་ཡིན་ཏེ། བྷོ་དྷི་ས་ཏྭ་དང༌། ཡེ་ཤེས་དབང་པོ་ཁྲི་སྲོང་དུས་ཡོད་པ། རལ་པ་ཅན་གྱི་ཡབ་སད་ན་ལེགས་ཁྲི་ལྡེ་སྲོང་བཙན་ཡིན་པས། སྐད་གསར་བཅད་དེ་རལ་པ་ཅན་མིན་པར་ཤེས་སོ། །དེ་ལྟར་ན་རྡོ་རིང་གི་ཡི་གེ་ལ་ཁུངས་གཏུགས་ན་སྐད་གསར་བཅད་སད་ན་ལེགས་ཀྱིས་མཛད་པར་ཁས་ལེན་པ་ལས་འོས་མེད་ལུགས། བོད་ཀྱི་རྒྱལ་རབས་དེབ་ཐེར་གཟུར་གནས་དཔྱོད་ལྡན། ཤོག་གྲངས་༡༣༥ནས་༡༣༦བར་གསལ་པོར་བསྟན་པ་ནས་ཤེས་ནུས་སོ། ཡང༌། རྒྱལ་བ་འཇིག་རྟེན་གསུམ་མགོན་གྱི་རྣམ་ཐར་རྡོ་རྗེ་རིན་པོ་ཆེ་འབར་བ་ལས། རྗེ་རིན་པོ་ཆེ་མངའ་བདག་ཆེན་པོ་རལ་པ་ཅན་ཡིན་ཏེ། མཛད་པ་དང་མཐུན་པའི་ཡོན་བདག །བློན་པོ་དང་མཐུན་པའི་ཉེ་གནས། འབངས་དང་མཐུན་པའི་གདུལ་བྱ། དེ་ལྟར་གླེང་བར་འདུག་པས་དེ་དེ་ལྟར་ལགས་སམ་ཞུས་པ་ལ། མངའ་བདག་ཆེན་པོ་ནི་ཆ་མེད་དེ། བོད་ཀྱི་རྒྱལ་པོ་གཅིག་ཏུ་སྐྱེས་པ་ངེས་པར་འདུག་ཞེས་ཡང་དང་ཡང་དུ་གསུངས། ཞེས་རལ་པ་ཅན་རྒྱལ་དབང་སྐྱོབ་པ་ཡིན་པར་གསུངས་མོད། ཁོ་བོས་ནི་ཆོས་རྒྱལ་མུ་ཏིག་བཙན་པོ་ཡིན་པར་སེམས་ཏེ། མཐའ་བཞིའི་དགྲ་ཞི་བ། ཆོས་བསྒྱུར་བ། འབངས་ཀྱིས་བཀའ་ལ་ཉན་པ་སོགས་རྟེན་འབྲེལ་ལ་མངའ་བརྙེས་པ་དང༌། མུ་ཏིག་བཙན་པོས་དགོངས་པ་ངེས་འགྲེལ་གྱི་འགྲེལ་བ་དང༌། ཇོ་བོ་བྱང་ཆུབ་རྗེའི་སྨོན་ལམ་སོགས་མཛད་པ་དང༌། འཇིག་རྟེན་མགོན་པོས། མངའ་བདག་ཆེན་པོ་ནི་ཆ་མེད་དེ། ཞེས་ཁྲི་རལ་ཞལ་གྱིས་མ་བཞེས་པའི་ཕྱིར་དང༌། ཀུན་མཁྱེན་འཇིགས་མེད་གླིང་པའི་རང་རྣམ་ཡོངས་འདུས་སྙེ་མ་ལས། ཡངས་པ་ཅན་གྱི་ལི་ཙཱ་བཱི་དྲི་མེད་གྲགས་པ་དང༌། མགོན་པོ་ཀླུ་སྒྲུབ་ཀྱི་སྤྲུལ་པ་རྩོད་མེད་འབྲི་གུང་འཇིག་རྟེན་མགོན་པོའི་སྐྱེ་བ་རིམ་བརྒྱུད་རིན་ཆེན་ཕུན་ཚོགས་ཞེས་གསལ་བའི་ཕྱིར་དང༌། རྒྱལ་པོ་བཀའ་ཐང་མི་རིགས་དཔེ་སྐྲུན་ཁང་གི་དེབ་གཟུགས་ཤོག་གྲངས་༡༢༨་ནང་མུ་ཏིག་བཙན་པོ་ལ་གུ་རུས་ཕུར་པའི་དབང་བསྐུར་བས་ཞལ་བསྟན་ནས་བར་ཆད་འཕྲང་སེལ་གྱི་གདམས་པ་གནང་བའི་རྒྱུད་ལུང་དབང་བཀའ་འདུས་པའི་རྒྱལ་པོ་ཡིན་ལུགས་གསལ་བ་ལྟར། དེའི་རྒྱུ་མཐུན་རྒྱལ་བ་འཇིག་རྟེན་གསུམ་མགོན་སྐུ་གཞོན་སྐབས་གསང་སྔགས་ཕུར་པའི་ཆོས་ལ་མཁས་པར་གྲགས་པ་རྣམ་ཐར་རྡོ་རྗེ་རིན་པོ་ཆེ་འབར་བ་ནས་བཤད་པའི་ཕྱིར་དང༌། རྒྱལ་བ་འཇིག་རྟེན་མགོན་པོས་བོད་ཀྱི་རྒྱལ་པོ་གཅིག་ཏུ་སྐྱེས་ངེས་པར་འདུག་ཅེས་ཞལ་གྱིས་བཞེད་པའི་ཕྱིར་རོ།།

**མངའ་བདག་ཁྲི་རལ་དང་གླང་དར་གྱི་སྐོར།**

༈ ཁྲི་རལ་དུས་སུ་རིམ་པས་བོད་སོས་ཀའི་ཆབ་རོམ་བཞིན་དུ་ཡོད་པ། མཁས་པའི་དགའ་སྟོན་དུ། དེ་ནས་བོད་ཡུལ་འགྲོ་བའི་བསོད་ནམས་ནི། །སོས་ཀའི་ཆབ་རོམ་བཞིན་དུ་བཞུ་ཞིང་གཏུགས། །བདུད་ཀྱི་བྲན་གྱུར་བློན་པོ་དུ་མ་བྱུང༌། །ཆོས་ཁྲིམས་བཤིག་པར་ལྐོག་ཏུ་གྲོས་བྱས་ནི། །ལོག་པའི་ཐབས་དང་སྙན་ཕྲ་གསོལ་བ་ཡིས། །ལྷ་སྲས་གཙང་མ་སྤྱུག་སྟེ་བཞུགས་མ་སྟེར། །བྲན་ཀ་དཔལ་ཡོན་ཉེས་མེད་བཀྱོན་ཕབས་བཀུམ། །རྒྱལ་པོས་སྐུ་ལ་ནོངས་པ་བགྱིས་ནས་བཀྲོངས། །ཞེས་སོགས་ཀྱིས་ཤེས་སོ། ཁྲི་གཙུག་ལྡེ་བཙན་ནམ། མུ་ཏིག་བཙན་པོ་ལ་སྲས་ལྔ་འམ། གསུམ་སོགས་ཡུམ་གཅིག་མིན་བཅས་ཡོད་པས་གཉིས་ཆུང་དུས་འདས་ཚུལ་བཤད། གང་ལྟར་ཞལ་བཞུགས་པ་གསུམ་ལས། ལྷ་སྲས་གཙང་མ་དང༌། ཁྲི་གཙུག་ལྡེ་བཙན་རལ་པ་ཅན་ནམ། ཁྲི་དར་མ་འུ་དུམ་བཙན་གསུམ་ལས། གཙང་མ་རབ་ཏུ་བྱུང༌། ཁྲི་རལ་གྱིས་སྲིད་བསྐྱང༌། བཤད་སྒྲུབ་ཀྱི་བསྟན་པ་སྤེལ་ནས། སྒོམ་གྲྭ་དང་འདུས་གྲྭ་སུམ་ཅུ་བཙུགས། །དབུ་རལ་ལ་དར་ཡུག་བཏགས་ཏེ་བཏིང་བའི་སྟེང་དགེ་འདུན་སྡེ་གཉིས་བཞུགས་སུ་བཅུག་པར་གྲགས། འུ་ཤང་རྡོ་དཔེ་མེད་ཀྱི་གཙུག་ལག་བཞེངས་པ་སོགས་དང༌། བོད་དང༌། རྒྱ་ནག་ཐང་གོང་མ་བར་དམག་འཁྲུག་སྐབས་དཔེར་ན། སྤྱི་ལོ་༨༠༡ལོར་བོད་ཀྱིས་ལན་ཀྲོའུ་མཁར་ཕབ་སྟེ་དམག་དཔོན་ཀུའོ་ཧྥུན་བཀྲོངས་པ་དང༌། ཐང་དམག་གིས་བོད་དམག་བཅོམ་པ་སོགས་ཞིབ་པར་རྒྱ་ཡི་ཐང་ཡིག་གསར་རྙིང་ནང་དཔྱད་གཞིའི་ལོ་རྒྱུས་ཡོད་དོ། །མཐའ་འདུམ་གྱི་རྡོ་རིང༌། ལྷ་ས་དང༌། ཁྲང་ཨན་དུ་ཡོད་ཀྱང༌། ལྷ་སའི་རྡོ་རིང་ད་ལྟ་འདུག་པར་གསལ་བ་ས་མཚམས་རྒྱའི་༼གུང་རྨེ་རུ་༽རྒྱ་ཡི་ཡིག་ཚང་དུ་ཆིན་ཧྲུའུ་བྲིས་པ་ལས་མེད། བོད་ཡིག་ཏུ་འགའ་རེས་གུང་གུ་རྨེ་རུ་བྱ་བ་ཡོད། ཡུལ་ངོས་འཛིན་ཐད་མཁས་པ་རྣམས་བཞེད་པ་མི་མཐུན། ཁ་ཅིག་ཆི་ཧྲུའུ་སྟེ་ཀན་སུའུ་ཞིང་ཆེན་གྱི་ཆིན་ཧྲུའུ་རྫོང་འདོད་པས་དོན་དངོས་ལོ་རྒྱུས་དང་མཐུན་པར་ཏུན་ཧོང་གཏེར་ཡིག་དང་ལོ་རྒྱུས་གཞན་དག་ནས་ཤེས་ཐུབ་ལ་རྒྱ་བོད་ས་མཚམས་ཆིན་ཧྲུའུ་བྱས་ཡོད་དོ་ཞེས་བོད་ཀྱི་ལོ་རྒྱུས་གླེང་བའི་གཏམ་ཞེས་པའི་ནང་རྒྱལ་མོ་འབྲུག་པས་བཤད་པ་དེ་ཡིན་འདྲ། སྤྱི་ལོ་༨༣༩ལ་བདུད་བློན་དབས་ཏོ་རེ། སྦས་སྟག་སྣ་དང༌། ཅོག་རོ་ལེགས་སྒྲས་རྒྱལ་པོ་ཁྲི་རལ་པ་ཅན་བཀྲོངས། དེ་རྗེས་ཁྲི་དར་མ་འུ་དུམ་བཙན་ནམ་གླང་དར་གྱིས་དང་པོ་རྒྱལ་ཁྲིམས་ཚུལ་བཞིན་བསྐྱང༌། དེ་ནས་ལོ་བཅོ་བརྒྱད་ནས་ཉི་ཤུའི་བར་དུ་བསྟན་པ་བསྣུབས་པས། དེ་རྗེས་ལྷ་ལུང་དཔལ་གྱི་རྡོ་རྗེས་བཀྲོངས་པར་མང་ཆེ་བས་བཤད་ཀྱང༌། ཀཿཐོག་རིག་འཛིན་ཚེ་དབང་ནོར་བུས་ནི་ཆོས་ལ་གནག་པའི་བློན་པོ་འགས་བཀྲོངས་པར་གསུངས་སོ། །

བོད་ཀྱི་ལོ་རྒྱུས་གླེང་གཏམ་ནང་དུ་ནི་ལྷ་ལུང་དཔལ་རྡོར་གྱིས་རྒྱལ་པོར་མདའ་རྒྱབ་ནས་བཀྲོང་པར་གྱུར་ལ། ཉག་ཕྲན་གཅིག་པུ་དེས་ཀྱང་བོད་ཆེན་པོའི་རྒྱལ་རབས་ཀྱི་མཇུག་རྫོགས་པར་བྱས་ཏེ་བོད་མགོན་མེད་ཁ་འཐོར་གྱི་སྣའང་དྲངས་སོ། ཞེས་བཤད་པ་ལས། ཁྲི་རལ་བཀྲོངས་པར་བོད་མགོན་མེད་ཁ་འཐོར་གྱི་སྣ་དྲངས་པར་མ་བཤད་མོད། དྲང་པོར་བསམ་ན་ཁྲི་རལ་བཀྲོངས་དུས་བོད་ཁ་འཐོར་གྱི་སྣ་དྲངས། གླང་དར་ནས་མགོ་བརྩམས་དེའི་སྲས་ཀྱི་དུས་སུ་ཁ་འཐོར་བར་གྱུར་ཏོ་སྙམ་མོ། །དེ་དུས་རྦ་རཏྣའི་མཁན་བུ་རྨར་ཤཱཀྱ། གཡོ་དགེ་འབྱུང༌། གཙང་རབ་གསལ། ཧོར་གྱི་དགེ་བསྙེན་ཤཱཀྱ་ཤེས་རབ་བཞི་བྱང་ལམ་བརྒྱུད་བྲོས་ནས་མདོ་སྨད་ཨན་ཆུང་གནམ་རྫོང་ངམ་དན་ཏིག་ཤེལ་གྱི་ཡང་དགོན་དུ་བཞུགས་དུས། གཤན་རྨུ་ཙུ་གསལ་འབར་རབ་ཏུ་བྱུང་བ་སོགས་རིམ་པས་སྨད་འདུལ་གྱི་སྡོམ་རྒྱུན་བཅས་བསྟན་པ་སྨད་ནས་དར། དབུས་གཙང་དུ་གཙུག་ལག་རྙིང་པ་རྣམས་གསོས། གསར་པ་རྣམས་བརྩེགས་ཏེ། དགེ་འདུན་གྱི་སྡེ་དར་བར་མཛད་ནས་བསྟན་པ་ཕྱི་དར་གྱི་འགོ་བཙུགས། ངག་སྒྲོས་སུ་ཟི་ལིང་གྲོང་ཁྱེར་དཀྱིལ་གྱི་ཤིང་སྡོང་ཆེན་པོ་གསུམ་དེ་རྨར་གཡོ་གཙང་གསུམ་གྱིས་བཙུགས་པར་བཤད། སྐུ་གདུང་སྔར་ལི་ཟིང་དུ་བཞུགས་ཞེས་བོད་ཀྱི་ལོ་རྒྱུས་ཀུན་དགའི་མེ་ལོང་མཚོ་སྔོན་དཔེ་བསྐྲུན་ཤོག་གྲངས་༤༢༡ལ་གསལ། །

 **བསྟན་པ་ཕྱི་དར་སྐོར།**

༈ བསྟན་པ་ཕྱི་དར་འདི་ལ། བཅོམ་ལྡན་རིག་རལ་དང༌། སྡེ་སྲིད་སངས་རྒྱས་རྒྱ་མཚོ་སོགས་ཀྱིས་སྔ་བར་ཕྱི་གསུམ་དུ་དབྱེ་བ་དང༌། ནང་གསེས་དབྱེ་ཚུལ་ཡང་མི་འདྲ་བ་ཡོད། མཁས་པ་མང་ཆེ་བས་སྔ་དར་དང་ཕྱི་དར་གཉིས་ལས་མི་འབྱེད་ཅིང་དེ་ཡང་བསྟན་རྩ་འདུལ་བསྟན་དབུས་སུ་དར་བ་ལ་གཙོ་བོ་བྱས་ནས། རྨར་གཡོ་གཙང་གསུམ་ནས་ཕྱི་དར་གྱི་དབུ་ལ་བཞད་པ་པད་དཀར་ཕྲེང་མཛེས་ནས་བཤད་དོ། །གླང་དར་གྱི་བཙུན་མོ་ཆེན་ཆུན་གཉིས་ལས། ཆུན་མ་གཡོར་མོ་ཚེ་སྤོང་བཟའ་ཡི་བུ་གནམ་སྡེ་འོད་སྲུང་ནི་རྒྱལ་རྒྱུད་དངོས་ཡིན་ལ། ཆེན་མ་སྣ་ནམ་བཟའ་ཡི་བུ་ཡུམ་བརྟན་ནི་གསོས་བུ་ཡིན་པར་གྲགས་ཀྱང༌། དཔའ་བོ་གཙུག་ལག་གིས་གདུང་བརྒྱུད་ཁྱད་མེད་དུ་སྣང་ལ་འོད་སྲུང་ལ་ཞེན་པ་རྣམས་ཀྱིས་བྲིས་པར་བཞེད། གང་ལྟར་བཙུན་མོ་སོ་སོས་བློན་འབངས་བཟུང་སྟེ། ཡུམ་བརྟན་དབུ་རུ་དང༌། འོད་སྲུང་གི་གཡོ་རུ་བཟུང་ནས་དབུ་གཡོར་འཁྲུག་པ་སོགས་འབངས་སྡེ་གཉིས་སུ་ཆད་དེ། འོད་སྲུང་གི་ཕྱོགས་རྣམས་ཡུལ་གྱར་ནས་གཡོ་རུ་སྟེ་ལྷོ་ཁའི་ཡུལ་གྲུ་བཟུང༌། ཡུམ་བརྟན་ཕྱོགས་དབུ་རུ་སྟེ། ལྷ་ས་གཙོས་པའི་ཡུལ་འཁོར་ཕལ་ཆེར་བཟུང་སྟེ་བཙན་པོའི་ཚུལ་དུ་བསྡད། མངའ་བདག་འོད་སྲུང་སྤྱི་ལོ་༨༤༣ལ་ཡར་ཀླུང་དུ་འཁྲུངས་ཤིང་སོ་དགུ་པ་ཤིང་སྦྲུལ་ལ་ཕོ་བྲང་ཕ་ཐང་དུ་འདས། ཡུམ་ལྕོག་རོ་རྒྱལ་མོ་ལེགས་གཟིགས་ལ་སྲས་མངའ་བདག་དཔལ་འཁོར་བཙན། ལོ་ཉེར་གསུམ་དུས་འབངས་གྱེན་ལོག་མདོ་ཁམས་ནས་ལང་སྟེ་རིམ་པས་མཆེད་དེ་བོད་སིལ་བུར་གྱུར། རྒྱལ་པོ་དེ་ལོ་སུམ་ཅུ་སོ་གཅིག་ཐོག་འབངས་ཀྱིས་བཀྲོངས། དེ་ལ་བཙུན་མོ་ཆེན་ཆུན་གཉིས་ལས། ཆེན་མའི་སྲས་སྐྱིད་སྡེ་ཉི་མ་མགོན། མར་ཡུལ་མངའ་རིས་ལ་དྭགས་སུ་བྱོན། ཁོང་ལ་སྲས་གསུམ་ལས་ཆེ་བ་དཔལ་སྡེ་རིག་པ་མགོན་ནམ། ལྷ་ཆེན་དཔལ་གྱི་མགོན་གྱིས་མར་ཡུལ་དང༌། བར་པ་བཀྲ་ཤིས་མགོན་གྱིས་པུ་ཧྲང༌། ཆུང་བ་སྡེ་མགོན་གྱིས་ཞང་ཞུང་བཟུང་བ་གུ་གེའི་རྒྱལ་རྒྱུད་བྱས། སྡེ་མགོན་གྱི་སྲས་ཁོ་རེ་དང༌། སྲོང་ངེ་གཉིས་བྱུང་བ། སྲོང་ངེ་སྐུ་ཚེའི་སྨད་རབ་ཏུ་བྱུང་བ་ལྷ་བླ་མ་ཡེ་ཤེས་འོད་དུ་གྲགས། ཁོང་གི་མངའ་རིས་སུ་མཐོ་ལྡིང་གཙུག་ལག་ཁང་བཞེངས། ལོ་ཙཱ་བ་རིན་ཆེན་བཟང་པོ་སོགས་དང༌། རྔོག་ལེགས་པའི་ཤེས་རབ་སོགས་ཀྱིས་བསྒྱུར་བཤད་ཀྱི་བསྟན་པ་སྤེལ། ཡང་ཆུན་མའི་སྲས་ཁྲི་བཀྲ་ཤིས་བརྩེགས་ཀྱི་སྲས་གསུམ་པ་འོད་སྡེ་ལས་རིམ་པར་ཕག་གྲུའི་གདན་ས་མཐིལ་གྱི་མདར་ཚ་རོང་བཙད་པོ་ཞེས་ཕག་གྲུའི་རྣམ་ཐར་དུ་གསལ་བ་དེ་ཡིན་ལ། དེ་ནས་རིམ་པས་ཨེ་སྟོད་ཆུ་ཚན་ཁ་རི་རྩ་རྒྱ་བོ་སྐྱེས་པ་ཞིག་ཏུ་གཞིས་ཀ་བརྩིགས་པས་ཨེ་ལྷ་རྒྱ་རི་ཞེས་པའི་མིང་ཆགས་པའི་བོད་ཆོས་རྒྱལ་གདུང་རྒྱུད་ད་ལྟ་འབྲི་གུང་སྐྱབས་མགོན་ཆོས་ཀྱི་སྣང་བ་འདི་ཡིན་ནོ། །ཞིབ་པར་ལྔ་པའི་རྒྱལ་རབས་སོགས་ལས་གསལ། དེ་ནས་བོད་སྤྱི་ལ་དབང་བའི་རྒྱལ་པོ་མེད་པའི་ལོ་བཞི་བརྒྱ་དང་བཅུ་གཅིག་རིང་ལ་བོད་སིལ་བུའི་དུས་སྐབས་ཟེར། དེ་ནས་མངའ་རིས་ཀྱི་རྒྱལ་པོ་ལྷ་བླ་མ་བྱང་ཆུབ་འོད་གར་ལོག་རྒྱལ་པོ་བཟུང་བ་སྲོག་བསླུ་ཆེད། ཁོང་གི་དབོན་པོ་བྱང་ཆུབ་འོད་ཀྱིས་གསེར་ལིང་ལུས་ལྗིད་ཙམ་སྒྲུབ་ཡོད་པ་དེས་ངའི་སྲོག་མ་བསླུ་པར་རྒྱ་གར་ནས་པན་ཊི་ཏ་སྤྱན་འདྲེན་ཐུབ་པ་གྱིས་ཞེས་པའི་ཞལ་ཆེམས་བཞིན་རྒྱ་བརྩོན་འགྲུས་སེང་གེ་དང༌། ནག་ཚོ་ལོ་ཙཱ་བ་གཉིས་རྒྱ་གར་དུ་བརྫངས་བ། བི་ཀྲ་མ་ཤྲཱི་ལའི་གཙུག་ནོར་ཇོ་བོ་རྗེ་གདན་དྲངས་ཏེ། ཞུ་ཆེན་གྱི་ལོ་ཙཱ་བ་རིན་ཆེན་བཟང་པོས་མཛད་ནས་སངས་རྒྱས་ཀྱི་བསྟན་པ་དར་བར་མཛད་པ་ཡིན། དེ་ལྟར་བོད་ཆོས་རྒྱལ་གདུང་རྒྱུད་མ་ཉམས་པ་ཡིན་ཕྱིན་ཡོན་ཏན་དུ་མས་ཁྱད་པར་དུ་འཕགས་ལ། ཆོས་འབྱུང་མཁས་པའི་དགའ་སྟོན་དུ། ཇོ་བོ་རྗེ་བོད་ལ་ཕེབས་དུས་ཀྱང་བོད་ཀྱི་ར་ཛ་བྷོ་དྷི་ས་ཏྭའི་བརྒྱུད་པ་གསུངས་ནས་བཙན་པོ་ཐམས་ཅད་ལ་ལྡང་བ་དང་བཀུར་སྟི་ཆེར་མཛད་པས་འབངས་རྣམས་ཀྱིས་ཇོ་བོ་རྗེ་ལྟ་བུས་འདི་ལྟར་མཛད་ན་རང་ཅག་འབངས་རྣམས་ཀྱིས་བཀུར་སྟི་ཅིས་མི་བྱེད་ཟེར་ནས་གུས་པར་གྱུར་ཞེས་བཤད་པ་ལྟར། ཆོས་རྒྱལ་བྱང་ཆུབ་སེམས་དཔའ་དེ་རྣམས་ཀྱི་ཡོན་ཏན་དང་སྐུ་དྲིན་ལ་བསམ་ནས་མངའ་ཐང་ཡོད་དམ་མེད་ཀྱང་རུང་སྟེ་བཀུར་སྟི་དང་སྲི་ཞུ་བྱ་བའི་གནས་ཡིན་ནོ། ཞེས་གསུངས་པ་ལྟར་རོ། །མངའ་བདག་ཉང་རལ་ཆོས་འབྱུང་ལས། ལྷ་བླ་མའི་སྐུ་དྲིན་ལ་བརྟེན་ནས་བདག་ཉིད་ཆེན་པོ་རིན་ཆེན་བཟང་པོ་ནས་བཟུང་སྟེ་དེ་རྗེས་བསྒྱུར་བ་ཐམས་ཅད་དང༌། འགྱུར་སྔ་མ་ཀ་ཅོག་ཡན་ཆད་ཀྱིས་བསྒྱུར་བ་རྣམས་དང་ཅུང་མི་འདྲ་བ་འདུག་པ་རྣམས་ལ་ལྟོས་ནས་བོད་ཀྱི་མི་རྣམས་ཀྱིས་གསར་མ་ཞེས་གྲགས་ཏེ་མིང་ཆགས་སོ། །ཞེས་གསུངས་སོ། །སྐབས་དེར་ལོ་ཆེན་ཡབ་སྲས། རྔོག་ལོ། །པ་ཚབ་སྲས་བཞི་སོགས་ཀྱིས་མདོ་འདུལ། མངོན་པ། དབུ་ཕར། ཚད་མ་སོགས་ལེགས་བཤད་ཀྱི་སྒོ་ཕྱེས། མར་འགོས་འབྲོག་གསུམ་སོགས་ཀྱིས་གསང་སྔགས་ཀྱི་ཤིང་རྟ་དྲངས། ས་རྔོག་མཚུར་གསུམ། རྭ་འབྲོ་རྩ་གསུམ། མར་གཉོས་དཔྱལ་གསུམ། ཤོང་དཔང་ཆག་གསུམ་སོགས་ཀྱིས་མདོ་སྔགས་རིག་གནས་བཅས་སྤྱན་དྲངས་པ་སོགས་མཐའ་ཡས་སོ། །བོད་དུ་དར་བའི་སངས་རྒྱས་ཀྱི་བསྟན་པ་ཐེག་པ་ཆེན་པོ་ཡིན་ལ། ཐེག་ཆེན་ལ་ཡང་མདོ་སྔགས་གཉིས་ལས་བོད་དུ་དར་བ་ནི་མདོ་སྔགས་ཟུང་འབྲེལ་ལུགས་དང༌། རྒྱ་ནག་ཏུ་དར་བ་ནི་མདོ་ལུགས་ཡིན། བོད་ལ་གྲུབ་མཐའ་སྨྲ་བ་བཞིའི་གཞུང་ལུགས་འཆད་ཉན་ཙམ་ཡོད་ཀྱང༌། བོད་ཀྱི་ཆོས་རྒྱུད་གང་ཡང་རང་ལུགས་ཀྱི་གྲུབ་མཐའ་དབུ་མ་ཡིན་པར་ཁས་ལེན་བྱེད། བོད་དུ་སྒྲུབ་བརྒྱུད་ཤིང་རྟ་བརྒྱད་ཅེས་རྙིང་མ། བཀའ་གདམས། ས་སྐྱ། བཀའ་བརྒྱུད། ཤང་པ། ཞི་བྱེད། སྦྱོར་དྲུག །སྙན་སྒྲུབ་དང༌། དགེ་ལྡན་པ་བཅས་རྒྱལ་བསྟན་ཡོངས་འདུ་ས་བརྟོལ་ལྗོན་པ་གཅིག་གི་ཡལ་ག་ཡིན་པས་རང་རང་གི་གཙོར་འདོན་འཕགས་ཆོས་ཀྱི་ཁྱད་པར་མེ་ཏོག་སྣ་ཚོགས་ཡོད་ཀྱང་མཐར་ཐུག་གི་འབྲས་བུ་ཐར་པ་ཐམས་ཅད་མཁྱེན་པའི་གོ་འཕང་ལ་གཅིག་ལས་ཐ་དད་ཡོད་པ་མ་ཡིན་ནོ། །

**མར་པ་བཀའ་བརྒྱུད་ཀྱི་སྐོར།**

༈ གླང་རི་ལུང་བསྟན་པའི་མདོ་ལས། མ་འོངས་པའི་དུས་ན་བོད་ཀྱི་ཡུལ་དུ་དཀོན་མཆོག་གསུམ་གནས་ཤིང་མཆོད་གནས་ཆེན་པོར་བྱེད་པ་དང༌། ཡུལ་དེ་དག་ཀྱང་བྱང་ཆུབ་སེམས་དཔའ་ཆེན་པོ་གནས་པར་འགྱུར་ཞིང༌། སེམས་ཅན་དེ་དག་བྱང་ཆུབ་སེམས་དཔའ་ཆེན་པོ་ལམ་ཚོལ་བའི་ངང་ཚུལ་ཅན་ཐེག་པ་ཆེན་པོ་ལ་དད་པ། ཏིང་ངེ་འཛིན་ལ་གཞོལ་བར་འབྱུང་བར་འགྱུར་རོ། །ཞེས་གསུངས་པ་ལྟར། གྲུབ་ཆེན་ཏིལླིི་པའི་སྤྱན་སྔར་ནཱ་རོ་པས་དཀའ་ཆེན་བཅུ་གཉིས་སྤྱད་མཐར་གསང་སྔགས་ཀྱི་དོན་ཁོངས་དུ་ཆུད་ནས་གྲུབ་པ་བརྙེས། ལྷོ་བྲག་མར་པ་ལོ་ཙཱ་འཕགས་ཡུལ་དུ་ལན་གསུམ་བྱོན་པས་ལོ་བཅུ་དྲུག་ཟླ་བ་བདུན་དུ་བསྟེན་ནས་དགྱེས་གསང་དང༌། ཁྱད་པར་བདེ་མཆོག་སྙན་རྒྱུད་རྫོགས་པར་གནང༌། རྒྱལ་སྲས་མེ་ཏྲི་པ་སོགས་མཁས་གྲུབ་དུ་མ་བསྟེན་ནས་བྱང་ཕྱོགས་ཁ་བ་ཅན་འདུལ་བའི་རྒྱལ་ཚབ་ཏུ་མངའ་གསོལ། དེའི་སློབ་མ་ཀ་ཆེན་བཞི་ཞེས་གཞུང་གི་རྔོག་སྟོན་ཆོས་རྡོར། དོལ་གྱིི་ཚུར་སྟོན་དབང་ངེ༌། གཙང་རོང་མེས་སྟོན་ཚོན་པོ་གསུམ་ལ་བཤད་པའི་བཀའ་བབས། གུང་ཐང་མི་ལ་རས་པ་ལ་སྒྲུབ་བརྒྱུད་ཀྱི་བཀའ་བབས། རྔོག་སྐུ་ལུས་མ་སྤང་པ་སྤྲེལ་ཚ་ཐང་ནས་མཁའ་སྤྱོད་དུ་གཤེགས་ཤིང་རྔོག་བདུན་བརྒྱུད་མཁྱེན་བརྩེ་ནུས་ཅན་བྱོན་ནས་ཕྲིན་ལས་ཆེ་བར་གྱུར། ཁྱད་པར་གངས་ཅན་རྣ་བའི་རྒྱན་གཅིག་རྗེ་བཙུན་མི་ལ་རས་པ་ནི་འཕགས་ཡུལ་གྱི་གྲུབ་པའི་དབང་ཕྱུག་རྣམས་དང་དབྱེར་མེད་པ་སྐུ་ཚེ་གཅིག་ལ་ཟུང་འཇུག་གི་གོ་འཕང་མཐར་ཐུག་མངོན་དུ་མཛད་ནས་མི་དང་མི་མིན་གྱི་འགྲོ་བ་ཚད་མེད་པ་བཏུལ་བ་ལས། མཚན་ཡོངས་སུ་གྲགས་པའི་སློབ་མ་འགྲོ་བ་འདུལ་བའི་མཆོག་གསུམ། མཁའ་སྤྱོད་དུ་གཤེགས་པ་ཕོ་གསུམ། མོ་བཞི། རས་ཆེན་བརྒྱད་བྱོན་པའི་གཙོ་བོ་སྙན་རྒྱུད་འཛིན་པ་ཉི་ཟླ་ལྟ་བུ་གཉིས་ལས། ཟླ་བ་ལྟ་བུ་རས་ཆུང་པ་དང༌། ཉི་མ་ལྟ་བུ་མཉམ་མེད་དྭགས་པོ་ལྷ་རྗེ་ཡིན་ཏེ། སྙིང་རྗེ་པདྨ་དཀར་པོའི་མདོ་ལས། ཀུན་དགའ་བོ་ང་འདས་ནས་མ་འོངས་པའི་དུས་ན་བྱང་ཕྱོགས་ཀྱི་རྒྱུད་དུ་དགེ་སློང་འཚོ་བྱེད་ཅེས་བྱ་བ། སྔོན་གྱི་རྒྱལ་བ་ལ་ལྷག་པར་བྱ་བ་བྱས་པ། སངས་རྒྱས་མང་པོ་ལ་དགེ་བའི་རྩ་བ་བསྐྱེད་པ། ཐེག་པ་ཆེན་པོ་ལ་ཡང་དག་པར་ཞུགས་པ། སྐྱེ་བོ་མང་པོ་ལ་ཕན་པ་དང་བདེ་བའི་ཕྱིར་ཞུགས་པ། མང་དུ་ཐོས་པ། བྱང་ཆུབ་སེམས་དཔའི་སྡེ་སྣོད་འཛིན་པ་ཐེག་པ་ཆེན་པོ་ལ་བསྔགས་པ་བརྗོད་པ། ཐེག་པ་ཆེན་པོ་ཡང་དག་སྟོན་པ་ཞིག་འབྱུང་བར་འགྱུར་རོ། །ཞེས་གསུངས་པའི་དགེ་སློང་འཚོ་བྱེད་ཅེས་པ་སྨན་པའི་མིང་ཡིན་པ་དྭགས་པོ་ལྷ་རྗེ་ལུང་བསྟན་པ་ལྟར་དྭགས་པོས་སློབ་མ་ཐུན་མོང་བ་རྣམས་ལ་བཀའ་གདམ་ལམ་རིམ་དང༌། མདོ་ལུགས་ཏིང་ངེ་འཛིན་ལ་ཕྱག་ཆེན་གྱི་མིང་གིས་བརྒྱན་པ། ཐུན་མིན་རྣམས་ལ་བླ་མ་མི་ལའི་ཐབས་ལམ་དང་འབྲེལ་བའི་སྔགས་ཀྱི་ཕྱག་ཆེན་ཁྱད་པར་ཅན་བསྟན་ནས་ཆོས་འཁོར་བསྐོར་བས་ལས་ཅན་དགྲ་བཅོམ་ལྔ་བརྒྱ་ལྟ་བུ་སོགས་སྨིན་གྲོལ་མཛད། མདོར་ན་སངས་རྒྱས་འཇིག་རྟེན་དུ་བྱོན་པ་དང་ཆོས་མཚུངས་པར་མཐོང་ཐོས་དྲན་རེག་ཐམས་ཅད་ད་ལྟའི་བར་རྒྱུད་སྨིན་གྲོལ་དུ་མཛད་པར་ནུས་པའི་རྣམ་ཐར་བསམ་གྱིས་མི་ཁྱབ་ཅིང༌། སློབ་མའི་གཙོ་བོ་ཕག་གྲུ་རྡོ་རྗེ་རྒྱལ་པོ་ལས་ཕག་གྲུ་བཀའ་བརྒྱུད། འབའ་རོམ་དར་མ་དབང་ཕྱུག་ལས་འབའ་རོམ་བཀའ་བརྒྱུད། ཁམས་པ་དབུ་སེ་དུས་གསུམ་མཁྱེན་པ་ལས་ཀཾ་ཚང་བཀའ་བརྒྱུད། དབོན་སྒོམ་ཚུལ་ཁྲིམས་སྙིང་པོའི་སློབ་མ་ཞང་ཚལ་པ་བརྩོན་འགྲུས་གྲགས་པ་ལས་ཚལ་པ་བཀའ་བརྒྱུད་དེ་ཆེ་བཞིར་གྲགས་པ་དང༌།

**དྭགས་སྒོམ་ཚུལ་ཁྲིམས་སྙིང་པོ་དང་། དགེ་སློང་བྱང་སེམས་ཤར་ཕྱོགས་སྐུ་འཁྲུངས་པའི་སྐོར།**

༈ སྒམ་པོ་རྩ་བའི་གདན་སར་དྭགས་སྒོམ་ཚུལ་ཁྲིམས་སྙིང་པོ། དྭགས་པོ་འདུལ་འཛིན། དེ་རྗེས་སྤྱན་སྔ་འབྲི་གུང་གླིང་པའམ་ཤེས་རབ་འབྱུང་གནས་སོགས་ཀྱིས་བསྐྱངས། དྭགས་ལྷ་སྒམ་པོའི་གནས་རི་དེ་རི་བོ་ཤནྟི་འམ་རི་བྲག་ཚང་ཚང་ཅན་དུ་གྲགས་པས་ན། སྙིང་རྗེ་པདྨ་དཀར་པོའི་མདོ་ལས། རྡོ་རྗེ་གདན་གྱི་བྱང་ཕྱོགས་ཁ་བ་ཅན་གྱི་ལྗོངས། ཆུ་བོ་ལོ་ཧི་ཏའི་འགྲམ་རི་བྲག་ཚང་ཚང་ཅན་དུ་ཆོས་སྨྲ་བ་དགེ་སློང་འཚོ་བྱེད་ཅེས་བྱ་བ་འཁོར་ལྔ་བརྒྱ་ལས་མི་ཉུང་བ་དང་ལྷན་གཅིག་དེ་བཞིན་གཤེགས་པའི་ཡེ་ཤེས་ལ་ལོངས་སྤྱོད་པར་བཤད་པ་སོགས་ཀྱི་ལུང་བསྟན་བརྙེས་པ་ལྟར་ཡིན། དཔའ་བོ་གཙུག་ལག་ཆོས་འབྱུང་དུ་ཕྱིས་སྦ་འབྲིང་གི་སྡེ་འཁྲུག་བྱུང་བས་གཙུག་ལག་ཁང་ཐམས་ཅད་དམག་གིས་ཞིག་ཉམས་རྨས་པའི་ཚེ་ཆོས་རྒྱལ་གྱི་ལུང་བསྟན་ལྟར་རྗེ་སྒོམ་པ་ཚུལ་ཁྲིམས་སྙིང་པོ་མ་མགོན་དང་རྫོང་བཙན་གྱིས་སྤྱན་དྲངས་ཏེ་བྱོན་ནས་སྡེ་འཁྲུག་བསྡུམས་པས་ཤིན་ཏུ་དཀའ་ནས་འབྱོན་པར་བརྩམས་པའི་ཚེ་ཇོ་བོ་ལས་སྤྱན་ཆབ་བྱུང༌། འཁྲུག་པ་འདི་ཁྱོད་ཀྱིས་མི་འདུམ་ན་སུས་བསྡུམས་ཞེས་གསུངས་པ་སྐུ་འཁོར་ཐམས་ཅད་ཀྱིས་ཐོས། ཡང་ཤིན་ཏུ་དཀའ་བ་ན་བླ་མ་ལྷ་རྗེ་ཉིད་བྱོན་ནས་སྒོམ་ཚུལ་ཁྱོད་ཀྱིས་ང་འཇོག་ཕོད་དམ་གསུངས་སྟེ་ཇོ་བོ་དང་སྒམ་པོ་ཐ་མི་དད་པར་འདུག་གསུངས་སྟེ་དེ་མ་ཐག་འཁྲུག་པ་བསྡུམས། སླར་ཁྱམས་ཕྲ། བར་བསྐོར་སོགས་ཀྱི་ཐོག་རྩིགས་པ་དང་རི་མོ་ཐམས་ཅད་གཞི་ནས་བཅོས། ཇོ་བོ་གཙང་ཁང་ལྷོ་མར་བཞུགས་པ་དབུས་མར་སྤྱན་དྲངས་ཏེ་སྔོན་ཞལ་བསྒྱུར་བར་ལུང་བསྟན་པ་དེ་ཡིན་ཞེས་གསལ་བ་དེ་ལ། གོང་ས་ལྔ་པའི་རྒྱལ་རབས་ནང༌། དགེ་སློང་བྱང་སེམས་ཤར་ཕྱོགས་སྐུ་འཁྲུངས་པའི། །གསང་སྔགས་འཆང་ཞིང་རྣལ་འབྱོར་ཆེན་པོ་ནི། །སྙིང་པོའི་མཐའ་ཅན་སྐྱེས་ཆེན་དམ་པ་ནི། །ཞལ་ཡང་བསྒྱུར་ཞིང་རྙེད་བཀུར་དམ་པ་མཛད། །ཅེས་འཇམ་དཔལ་སྙིང་པོའི་མཚན་ཅན་བློ་བཟང་གྲགས་པ་ཡིན་ལུགས་སྤྲུལ་སྐུ་ལོངས་སྐུར་ཞལ་བསྒྱུར་ཞིང་ཆོས་འཕྲུལ་མཆོད་པ་རྒྱ་ཆེན་མཛད་ཚུལ་དང༌། དཔའ་བོ་གཙུག་ལག་ཕྲེང་བས། བྱང་ཆུབ་སེམས་དཔའ་ཤར་ལྷོར་སྐུ་བལྟམས་པ། ཞེས་མ་ཎི་བཀའ་འབུམ་ལ་བཅོས་བྱས་ནས་སྒོམ་ཚུལ་ལུང་བསྟན་ལུགས་སྨྲ་བ་སོགས་ཟུར་ཟའི་བཀའ་བཀྱོན་འདུག་པ་དང༌། དུང་དཀར་ཚིག་མཛོད་ལས་ཀྱང༌། སྲོང་བཙན་སྒམ་པོའི་བཀའ་ཆེམས་མ་ཎི་བཀའ་འབུམ་གྱི་དཔེ་ཆ་མང་ཆེ་བར་བྱང་ཆུབ་སེམས་དཔའ་ཤར་ཕྱོགས་སྐུ་བལྟམས་པ་ཞེས་གསལ་བ་དེ་ལ་དཔའ་བོ་གཙུག་ལག་ཕྲེང་བས་བཟོ་བཅོས་གནང་བ་ཡིན་ཞེས་ཏཱ་ལའི་བླ་མ་སྐུ་ཕྲེང་ལྔ་པ་སོགས་བོད་ཀྱི་མཁས་པ་མང་པོས་གསུངས་རྒྱུ་ཡོད་ཅེས་བཤད་འདུག་ཀྱང༌། མངའ་བདག་ཉང་རལ་ཆོས་འབྱུང་མེ་ཏོག་སྙིང་པོའི་སྦྲང་བཅུད་ལས། ཇོ་བོ་དང་འཕྲུལ་སྣང་གཙུག་ལག་ཕུ་དུད་མཛད་པའི་སྐྱེས་ཆེན་ལུང་བསྟན་དུ་སྲོང་བཙན་སྒམ་པོའི་བཀའ་ཆེམས་ལུང་དྲངས་པར། དགེ་སློང་བྱང་ཆུབ་སེམས་དཔའ་ཆེན་པོ་ནི། །ཤར་ལྷོའི་མཚམས་སུ་སྐུ་འཁྲུངས་པའི། །ཞེས་གསལ་བས། མངའ་བདག་ཉང་མི་ལ་འདས་ནས་ལོ་གཉིས་པར་སྐུ་འཁྲུངས་པ་ཉང་རལ་སྤྱི་ལོ་༡༡༢༤ལ་འཁྲུངས། ༡༡༩༢ལ་འདས་པ་དང༌། དཔའ་བོ་གཙུག་ལག་གི་ཆོས་འབྱུང་༡༥༦༤ལོར་བརྩམས་གྲུབ་པ་བར་ལ་མི་ལོ་༣༧༢སོང་འདུག་པ་བཟོ་བཅོས་བྱེད་པོ་དཔའ་བོ་གཙུག་ལག་ཕྲེང་བ་མིན་པ་གསལ་པོར་འདུག་པས་ནེ་ཙོ་ང་ཡིན། སྨྲ་མཁན་ཁོ་རེད་ཟེར་བའི་ཁ་དཔེར་སོང་འདུག་གོ །

 **བདེ་གཤེགས་ཕག་གྲུ་དང་རྒྱལ་བ་འཇིག་རྟེན་གསུམ་མགོན་སྐོར།**

༈ བདེ་གཤེགས་ཕག་གྲུའི་སྐོར། འགོས་ལོའི་དེབ་སྔོན་དུ་རྗེ་དྭགས་པོ་སྐུ་ཚེའི་མཐར་ཞབས་ལ་གཏུགས་ནས་རྟོགས་པ་ནམ་མཁའ་དང་མཉམ་པར་གྱུར་ཅིང༌། དེར་བཞུགས་པའི་དགེ་འདུན་ཐམས་ཅད་ཀྱི་གྲལ་གྱི་ཐོག་མར་བཞུགས་སུ་གསོལ་ཏེ་གཏམ་གསུངས་པ་ན་ཡང༌། །དགེ་བཤེས་ཁམས་པ་ཆེན་པོ་གྲལ་གྱི་གོང་ལ་བཞུགས་ཞེས་བྱ་བ་ལ་སོགས་བསྟོད་པ་མཛད་དེ། དོན་གྱི་བཀའ་བརྒྱུད་ཀྱི་བདག་པོར་དབང་བསྐུར་བ་དཔལ་ཕག་མོ་གྲུ་པ་ཞེས་དང༌། ཆོས་འབྱུང་མཁས་པའི་དགའ་སྟོན་དུ། ཆོས་རྗེ་མྱ་ངན་འདའ་ཁར་ང་དང་དགེ་བཤེས་ཁམས་པ་ཁྱད་པར་རྟ་རྔ་ཙམ་མེད་པས་ཐམས་ཅད་ཀྱིས་འདུད། ཅེས་གསུངས་ནས་ཆོས་ཞུས་ཞེས་གསལ་བ་དང༌། ཐུའུ་ཀྭན་གྲུབ་མཐའ་ལས། མཉམ་མེད་དྭགས་པོ་ལྷ་རྗེའི་སྲས་ཀྱི་ཐུ་བོ་བཀའ་བརྒྱུད་ཀྱི་བདག་པོར་དབང་བསྐུར་བ་རྒྱལ་བ་ཕག་མོ་གྲུ་པ་ལས་བརྒྱུད་པ་སྟེ་ཞེས་གསལ་བ་བཞིན་དཔལ་ལྡན་ཕག་མོ་གྲུ་པ་ནི་སངས་རྒྱས་འཁོར་བ་འཇིགས་གམ། ཤཱཀྱའི་རྒྱལ་པོ་རང་ཉིད་དགེ་བའི་བཤེས་གཉེན་གྱི་སྐུར་སྟོན་པ་ཡིན་པས་རྣམ་ཐར་ཕྲིན་ལས་ཚད་བཟུང་མ་མཆིས་ཀྱང༌། ཡོངས་གྲགས་ཀྱི་སློབ་མ་གདུགས་ཐོག་ལྔ་བརྒྱར་གྲགས་པའི་གཙོ་བོ་རྣམས་ལས་བཀའ་བརྒྱུད་མཆོག་བརྒྱད་དུ་གྲགས་པའི་ནང་ནས། དཔལ་ལྡན་ཕག་གྲུའི་རྒྱལ་ཚབ་རྒྱལ་བ་འཇིག་རྟེན་གསུམ་མགོན་ནི། ཐུན་མོང་མ་ཡིན་པ་གསང་བའི་རྒྱུད་ལས། དེ་ནས་གསང་བ་འཛིན་པ་པོ། །མ་འོངས་བྱང་ཆུབ་དོན་གྱི་ཕྱིར། །དཔལ་ལྡན་བླ་མ་རྡོ་རྗེ་འཛིན། །སྐུ་གསུམ་སྙིང་པོ་བསྡུས་པའི་བདག །འགྲོ་དོན་སྤྱོད་ཕྱིར་འབྱུང་བ་སྟེ། །སྟོབས་ཆེན་སྣ་ཚོགས་ནགས་ཁྲོད་དུ། །ཐུབ་པ་དཔལ་གྱི་རྒྱལ་པོ་དེ། །ཞེས་དང༌། སྙིང་རྗེ་པདྨ་དཀར་པོའི་མདོ་ལས། ཀུན་དགའ་བོ་ང་འདས་ནས། །བྱང་ཕྱོགས་རྒྱུད་ན་གྲོང་ཁྱེར་ཤིང་ཀུན་སྐྱེ་བ་ཞེས་བྱ་བར་འགྱུར་ཏེ། དེར་ངའི་མཆེ་བ་ལ། མེ་ཏོག་དང༌། འཕྲེང་བ་དང༌། སྤོས་དང་བྱུག་པ་དང༌། སིལ་སྙན་དང༌། གདུགས་དང༌། རྒྱལ་མཚན་དང༌། བ་དན་དང༌། རྣམ་པར་རྒྱལ་བའི་གདན་ལ་སོགས་དང༌། གོས་དང༌། དངུལ་དང༌། གསེར་དང༌། རིན་པོ་ཆེ་བསྟི་སྟངས་བྱེད། བླ་མར་བྱེད། རིམ་འགྲོར་བྱེད། ཀུན་དགའ་བོ་ངའི་མཆོད་རྟེན་ཡང་གསེར་གྱིས་བརྒྱན་པར་འགྱུར་ཏེ། ཞེས་གསུངས་པ་ལྟར། གྲོང་ཁྱེར་ཤིང་ཀུན་སྐྱེ་བ་ཞེས་གསུངས་པ་དེ་ནི་འབྲི་གུང་དཔལ་གྱི་ནགས་ཁྲོད་ཡིན་པ། སྤྱན་སྔ་འབྲི་གུང་གླིང་པ་ལ། རྒྱལ་བ་འཇིག་རྟེན་གསུམ་མགོན་གྱིས། འབྲི་གུང་རི་འདི་ལ་ཤིང་རིགས་དུ་ཡོད་གྲངས་ཐོན་གསུངས་པས། དཀོན་བརྩེགས་མདོའི་བྱ་དང་ཤིང་རིགས་སོགས་བགྲངས་པས་མཉེས་ཏེ། འབྲི་གུང་གི་རི་ལ་ཤིང་རིགས་དེ་རྣམས་ཡོད་པ་བཞིན་ཞེས་ཀྱང་གསུངས་པ་དང༌། དུས་འགྱུར་སྐབས་སུ་འབྲི་ཐིལ་རྟ་མགྲིན་དུར་ཁྲོད་ཤིང་དེ་བཅོད་སྐབས་ཙནྡ་གྱི་དྲི་ཐུལ་བ་དེར་ཡོད་ཚང་མས་ཤེས་པ་དཀོན་མཆོག་འཕེལ་རྒྱས་ཀྱིས་བཤད་གནང་བ་རང་གི་མངོན་སུམ་རྣ་བས་ཐོས་པ་ཡིན་ལ། ཡང་དེར་ང་ཡི་མཆེ་བ་ལ་སོགས་གསུངས་པ་ནི། སངས་རྒྱས་གྲོང་ཁྱེར་ཙྭ་ཅན་དུ་འདའ་ཚུལ་བསྟན་ཚེ་ཚེམས་མཆེ་བ་བཞི་དེ་ལྷ་ཀླུ་མིའི་མཆོད་པའི་རྟེན་དུ་བྱུང་ཚུལ་འདུལ་བ་ཕྲན་ཚེགས་ཀྱི་ལུང་གོང་དུ་གསལ་བ་ལྟར། སྐྱེས་མཆོག་དེ་ཡི་མཆེ་བ་བཞི་པ་ནི། གྲོང་ཁྱེར་སྒྲ་སྒྲོགས་ཀླུ་ཡི་རྒྱལ་པོས་མཆོད། ཅེས་པ་དེ་རྒྱལ་བ་འཇིག་རྟེན་གསུམ་མགོན་ལ་ཀླུ་ཡི་རྒྱལ་པོ་སྒྲ་སྒྲོགས་ཀྱིས་བོད་དུ་ཀླུ་རྒྱུ་བའི་སྒོ་བརྒྱད་ཡོད་པ་ལས་གཅིག་དེ་སོག་ཆུའི་ཟམ་ཁ་ཡིན་པས་དེ་ནས་སངས་རྒྱས་ཀྱི་ཚེམས་མཆེ་བ་དེ་འབུལ་བར་ཞུས་པས། མགར་ཆོས་ལྡིང་པ་ཁྱོད་ཀྱིས་སོག་ཆུའི་ཁར་ཀླུ་གཏོར་ཐོངས་ལ་ཚེམས་མཆེ་བ་བཞི་པ་དེ་གདན་འདྲེན་དགོས་ལུགས་ཕེབས་པ་བཞིན་བོང་སོག་ཆུ་གཉིས་བསྡོམ་པའི་ཟམ་ཁ་དེར་ཕེབས་ནས་ཀླུ་གཏོར་བཏང་བས། ཀླུ་རྒྱལ་གྱིས་སངས་རྒྱས་ཀྱི་ཚེམས་མཆེ་བ་བཞི་པ་དེ་དངོས་སུ་ཕུལ་བ་བསྣམས་ནས་མགར་གྱིས་འབྲི་གུང་གདན་ས་མཐིལ་དུ་རྒྱལ་དབང་སྐྱོབ་པའི་སྐུ་བཞེངས་པའི་ནང་དུ་བཞུགས་པ་དེ་ཡིན། ཡང་སྙིང་རྗེ་པད་དཀར་ལས། ཀུན་དགའ་བོ་ས་ཕྱོགས་དེར་ཚུལ་ཁྲིམས་དང་ལྡན་པའི་དགེ་སློང་གི་ཚོགས་བརྒྱ་སྟོང་དུ་མ་འབྱུང་བར་འགྱུར་བ་དང༌། དེའི་ཚེ་ཁྱིམ་པ་ཚུལ་ཁྲིམས་ལྡན་པ་མང་དུ་ཐོས་པ། མཁས་པ་ཡིད་གཞུངས་པ། ངའི་བསྟན་པ་ལ་དད་ཅིང་དང་བ་ཡང་མང་དུ་འབྱུང་སྟེ། དེ་དག་གིས་ངའི་བསྟན་པ་ལ་རབ་ཏུ་བྱུང་བ་རྣམས་ལ་བསྟི་སྟངས་བྱེད་སོགས་ནས། ངའི་བསྟན་པ་འདི་ལྷ་དང་མི་རྣམས་ལ་རྒྱ་ཆེར་རྒྱས་པར་བྱེད་པར་འགྱུར། ཤིན་ཏུ་རྒྱས་པར་བྱེད་པར་འགྱུར། ཞེས་གསུངས་པའི་ལུང་དོན་མངོན་དུ་གྱུར་པ་དང༌། རྣམ་ཐར་གསོལ་འདེབས་སྐལ་བཟང་རྣམ་འདྲེན་མར། །འཕགས་ཡུལ་དགྲ་བཅོམ་ཆེན་པོས་ངོ་མཚར་གྱིས། །སྐྱེས་བཟང་པདྨ་དཀར་པོ་དང་བཅས་སྟེ། །ཀླུ་སྒྲུབ་གཉིས་པར་ངེས་པའི་བསྟོད་ཕྲིན་རྣམས། །ཀསྨི་ར་ཡིས་པཎ་ཆེན་བླ་མས་ཕུལ། །ཞེས་སིངྒྷ་གླིང་གི་དགྲ་བཅོམ་པས་སྐྱེས་བཟང་པདྨ་དཀར་པོ་ཁ་ཆེའི་པཎ་ཆེན་ཤཱཀྱ་ཤྲཱི་རྒྱུད་ཕུལ་བ་དང༌། སྒྲོལ་མས་ཀླུ་སྒྲུབ་གཉིས་པ་ཡིན་པར་པཎ་ཆེན་ཤཱཀྱ་ཤྲཱི་ལ་ལུང་བསྟན་པ་སོགས་རྒྱལ་བ་འཇིག་རྟེན་མགོན་པོ་འཕགས་པ་ཀླུ་སྒྲུབ་སྤྲུལ་པར་རྩོད་མེད་ཡོངས་སུ་གྲགས་པའི་ངོ་མཚར་གྱི་ལོ་རྒྱུས་གྲགས་ཆེ་བས་འདིར་མ་སྨོས། སྙིང་རྗེ་པདྨ་དཀར་པོའི་མདོ་ལས། བཅོམ་ལྡན་འདས། རི་བྲག་མི་མཉམ་པའི་དབུས་ཤིང་སྰ་ལའི་ཕུག་ན་ཞག་བདུན་བཞུགས་པའི་ཚེ། ཀོའུ་ཤི་ཀ་དེ་ཚེ་ཡོངས་སུ་ཟད་ནས་དུད་འགྲོར་སྐྱེ་བར་འཇིགས་ནས་ལྷ་བུ་བརྒྱད་ཁྲི་བཞི་སྟོང་བཅས་བཅོམ་ལྡན་འདས་ཀྱི་དྲུང་དུ་ཕྱིན། བརྒྱ་བྱིན་གྱིས་འདི་སྙམ་དུ་སེམས་ཏེ་བདག་གིས་དྲི་ཟའི་ཟུར་ཕུད་ལྔ་པ་ལ་གསོལ་བ་བཏབ་སྟེ། དབྱངས་སྙན་པས་བསྟོད་དེ་ཏིང་ངེ་འཛིན་ལས་བཞེངས་པར་འགྱུར་རོ་སྙམ་ནས་དེ་ལྟར་བྱས་པས་དྲི་ཟའི་བསྟོད་དབྱངས་འདོད་གཟུགས་ཀྱི་ལྷས་ཐོས་ནས་དེར་འདུས་ནས་ལྷན་གཅིག་གིས་སྙན་པའི་གླིང་བུའི་སྒྲ་དབྱངས་ཀྱིས་བསྔགས་པ་དང་གུས་པ་བསྐྱེད་དེ་རབ་ཏུ་དད་པས། བཅོམ་ལྡན་འདས་ཏིང་ངེ་འཛིན་ལས་བཞེངས་ཏེ་གཟིགས་པ་ན། བརྒྱ་བྱིན་གྱིས་ཞུས་ཏེ་ཆོས་བསྟན་པས་དེ་དག་དུང་ཕྱུར་ཕྲག་དགུ་དང་བྱེ་བ་ཕྲག་དགུས་རྒྱུན་ཞུགས་དང༌། དྲི་ཟའི་བུ་ཟུར་ཕུད་ལྔ་པ་སོགས་ཁྲག་ཁྲིག་བླ་མེད་བྱང་ཆུབ་ལས་ཕྱིར་མི་ལྡོག་པར་གྱུར། བརྒྱ་བྱིན་འཆི་བ་ལས་གྲོལ་ཞིང་བླ་མེད་བྱང་ཆུབ་ལས་ཕྱིར་མི་ལྡོག་པར་གྱུར། ཡང་བར་གཅོད་རྣམ་སྦྱོང་གཟུངས་ལས། ལུས་འཕགས་རིའི་དབང་པོའི་བྲག་ན་བཞུགས་ཚེ་བརྒྱ་བྱིན་ལ་གསུངས་ནས་ལས་ཀྱི་རྣམ་སྨིན་མ་གཏོགས་བར་གཅོད་ཐམས་ཅད་དག་པར་འགྱུར་གསུངས་པས། བརྒྱ་བྱིན་ཡི་རངས་ཏེ་དྲི་ཟ་ཟུར་ཕུད་ལྔ་པ་ལ་བརྒྱ་བྱིན་གྱིས་བྱས་པ་བཟོ་བའི་ཚུལ་དུ་རང་གི་བུ་མོ་བྱིན་ཏེ་གནམ་མཚོ་ཕྱུག་མོར་གནས་བཅས་པ་དང༌། དྲི་ཟ་ཟུར་ཕུད་ལྔ་པ་གཉན་ཆེན་ཐང་ལྷའི་རི་ལ་གནས་བཅས་པ་ཐང་ལྷའི་ཡུམ་གནམ་མཚོ་བརྒྱ་བྱིན་བུ་མོ་ཡིན་པའི་རྒྱུ་མཚན་དེ་ལྟར་ན་རྒྱལ་བ་འཇིག་རྟེན་གསུམ་མགོན་བྱང་ནམ་རར་ཕེབས་སྐབས་དྲི་ཟ་ཟུར་ཕུད་ལྔ་པ་གཉན་ཆེན་ཐང་ལྷས་ཕྱག་དང་བསུ་བ་བྱས་པ་དེར་གནས་སྐུ་འཁོར་ཉི་ཤུ་རྩ་བཞིས་མངོན་སུམ་མཐོང་བ་ཡིན། མདོ་དཀོན་མཆོག་སྤྲིན་ལས། རིགས་ཀྱི་བུ་ཇི་ལྟར་བྱང་ཆུབ་སེམས་དཔའ་སེམས་དཔའ་ཆེན་པོ་འཇིག་རྟེན་སྐྱོང་བ་རྣམས་ཀྱིས་བསུ་བ་ཡིན་ཅེ་ན། འདི་ལ་ཆོས་རྣམ་པ་བཅུ་དང་ལྡན་ན་བྱང་ཆུབ་སེམས་དཔའ་དེ། བརྒྱ་བྱིན་དང༌། ཚངས་པ་དང༌། འཇིག་རྟེན་སྐྱོང་བ་རྣམས་ཀྱིས་བསུ་བ་ཡིན་ནོ། བཅུ་གང་ཞེ་ན་འདི་ལྟ་སྟེ། བྱང་ཆུབ་ལས་ཕྱིར་མི་ལྡོག་སྟེ་བདུད་ཐམས་ཅད་ཀྱིས་མི་བསྒུལ་བ་དང༌། སངས་རྒྱས་ཀྱི་ཆོས་ཐམས་ཅད་ལ་མི་གཡོ་བ་དང༌། ཆོས་ཐམས་ཅད་ཀྱི་ཚུལ་ལ་ཞུགས་པ་དང༌། ཆོས་ཐམས་ཅད་མཉམ་པ་ཉིད་ཁོང་དུ་ཆུད་པ་དང༌། སངས་རྒྱས་ཀྱི་ཆོས་ལ་གཞན་དྲིང་མི་འཇོག་པ་དང༌། ཤིན་ཏུ་རྟོགས་པའི་ཡེ་ཤེས་དང་ལྡན་པ་དང༌། ཉན་ཐོས་དང་རང་སངས་རྒྱས་དང་ཐུན་མོང་མ་ཡིན་པ་འཇིག་རྟེན་ཐམས་ཅད་ལས་མངོན་པར་འཕགས་པ་དང༌། མི་སྐྱེ་བའི་ཆོས་ལ་བཟོད་པ་ཐོབ་པ་རྣམས་ཡིན་ནོ། །ཞེས་གསུངས་པས་ས་དང་པོ་པས་བསུ་བ་བྱེད་པ་ལ་ཡང་དེ་ཙམ་དགོས་ན་ས་བརྒྱད་པས་བསུ་བ་བྱེད་པ་ལ་དེ་ཡན་ཆད་ཅིག་དགོས་པ་སྨོས་ཅི་དགོས་ཞེས་དགོངས་གཅིག་ཁོག་དབུབ་ཏུ་གསུངས་པ་ལྟར་ཡིན། ཁོང་ཆུ་ཕག་༡༡༤༣ལོར་འཁྲུངས། དགུང་གྲངས་ཉེར་ལྔ་མེ་ཕག་༡༡༦༧ལོར་འགྲོ་མགོན་ཕག་གྲུ་མཇལ། གདམ་པ་གསན་པས་དེ་ཉིད་མངོན་སུམ་གཟིགས་པའི་ཡེ་ཤེས་ཆེན་པོ་ནི་འཁྲུངས། སྔོན་བླ་མ་རིན་པོ་ཆེས་རབ་ཏུ་བྱུང་གསུངས་པ་ལ། རང་བཞིན་གྱི་ཁ་ན་མ་ཐོ་བའི་ཁུར་པོའི་སྟེང་དུ་བཅས་པའི་ཁ་ན་མ་ཐོ་བའི་གོང་ཚ་ལྟ་བུ་མི་ཐེག་དགོངས་ནས་མ་བླངས། ཕྱིས་ཨེ་ཆུང་ཕུག་ཏུ་བཅས་རང་ངོ་བོ་གཅིག་པ་དང༌། བཀག་པ་ཡེ་བཀག་གནང་བ་ཡེ་གནང་དང༌། ཆོས་ཀྱི་རྒྱལ་པོས་འགྲོ་བ་སྤྱི་ལ་བཅས་པ་དང་ཉམས་པ་ལས་མ་བླངས་པ་ཉེས་པ་ལྕི་བ་སོགས་ཀྱིས་རབ་ཏུ་མི་བྱུང་ཀ་མེད་དུ་འདུག་པ་མཁྱེན་ནས་དགུང་གྲངས་སོ་ལྔ་པ་ལ་རབ་ཏུ་བྱུང༌། དཔལ་ལྡན་ཕག་གྲུའི་གདན་ས་ལོ་གསུམ་ལ་བསྐྱང༌། ༡༡༧༩ལོར་འབྲི་གདན་ཕྱག་བཏབ་ནས་རིམ་གྱིས་འཕེལ་རྒྱས་སུ་སོང༌། གཉོས་རྒྱལ་བ་ལྷ་ནང་པས་ཆོས་སྟོན་དྲངས་དུས་འཁོར་ལྔ་ཁྲི་ལྔ་སྟོང་ལྔ་བརྒྱ་ཉེར་ལྔ་འདུས་པ་དང༌། དུས་གཅིག་ལ་དགེ་སློང་འབུམ་ཕྲག་གིས་ཚུལ་ཤིང་བཞེས་པ་བྱུང༌། དགུང་གྲངས་བདུན་ཅུ་དོན་ལྔ་མེ་གླང་༡༢༡༧ལོའི་ས་ག་ཟླ་བའི་ཚེས་ཉེར་ལྔ་ལ་མྱ་ངན་ལས་འདས་པ་དང༌། དེ་ཡི་དབྱར་དེ་ཉིད་ལ་སྤྱན་སྔ་འབྲི་གུང་གླིང་པའམ་ཤེས་རབ་འབྱུང་གནས་ཀྱིས་རྣམ་ཐར་རྡོ་རྗེ་རིན་པོ་ཆེ་འབར་བ་མཛད། ཁོང་གིས་འཇིག་རྟེན་མགོན་པོ་ལོ་བཅུ་གཅིག་རིང་བསྟེན་པའི་ཆོས་མཛོད་རྣམས་ཉམས་སུ་བླངས་ནས་འབྲི་གུང་དགོངས་གཅིག་འདི་ཕ་བཀའ་བརྒྱུད་ཀྱི་ཕ་སྐད་ཁྱད་ཆོས་ནུབ་པར་ཕངས་ནས་ཕྱི་རབས་བསྟན་པའི་སྒོར་ཞུགས་སྤྱི་དང་མཐུན་པ་འདི་ཡིན། བྱེ་བྲག་ཐ་དད་འདི་ཡིན། ཁྱད་འཕགས་ཁྱད་ཆོས་འདི་ཡིན་ཞེས་རང་གི་གོ་རྟོགས་ཉམས་མྱོང་གིས་ཐེ་ཚོམ་བསལ་ནུས་པ་དང༌། དེ་ཚུལ་གྱི་སྤོབས་པ་ཡོད་པ། འཁོར་ཚོགས་ལ་ཐོགས་མེད་སེང་སྐད་སྒྲོགས་པའི་སྐྱེས་བུ་བྱུང་ན་བཀའ་བརྒྱུད་ཀྱི་ཞབས་ཏོག་ཤིན་ཏུ་ཆེ་སྟེ། སྟོང་གསུམ་གསེར་གྱིས་བཀང་ནས་ཕུལ་བ་ལས་ལྷག་པ་དང༌། དེ་ལྟར་མ་བྱུང་ན་ཡང་འཇིག་རྟེན་མགོན་པོ་རྒྱལ་བ་འབྲི་གུང་པ་ཞེས་བྱ་བ་ཅིག་བྱོན་པ་དེའི་བཞེད་པ་དང༌། གྲུབ་མཐའི་མཚན་ཙམ་གླེང་ཤེས་པ་བྱུང་ན། སྟོང་གསུམ་གསེར་གྱིས་བཀང་ནས་ཕུལ་བ་ལས་ལྷག་ཅེས་ཁོག་དབུབ་དུ་གསུངས་པ་དང༌། འབྲི་གུང་དགོངས་གཅིག་འདི་དྭགས་པོ་བཀའ་བརྒྱུད་ཀྱི་གྲུབ་མཐའ་ཆེན་མོ་ཞེས་དཔལ་རྒྱལ་དབང་ཀརྨ་པ་མི་བསྐྱོད་རྡོ་རྗེས་བཞེད་པ་ལྟར་ཡིན་པ་དང༌། འཇིག་རྟེན་གསུམ་མགོན་གྱི་སློབ་ཚོགས་མཐའ་ཡས་པ་ལས་འདིར་བགྲང་གིས་མི་ལངས༌། རྣམ་ཐར་རྨ་བྱ་སེངྒེ་མར། ཁོང་དབུ་སེ་དང་ཉག་སེའི་གཙོར་བྱས་པའི། །ད་གྲུབ་ཐོབ་ཚོགས་པ་བརྒྱ་སྟོང་འདུས། །གསུངས་པ་དེ་ནི། དབུ་སེ་ཞེས་པ་ཁམས་པ་དབུ་སེའམ་དུས་གསུམ་མཁྱེན་པ་ཡིན་པ་དང༌། ཁོང་གིས་འཇིག་རྟེན་མགོན་པོའི་དྲུང་ནས་དག་སྣང་ཆེན་པོས་ཐུགས་བསྐྱེད་ཆེན་མོ་སོགས་གསན་པ་དང༌། ཉག་སེ་ཞེས་པ་ཕག་གྲུའི་སློབ་མ་གྲུབ་ཐོབ་ཉག་རེ་སེ་བོ་ཞེས་པ་དེ་ཡིན་དེས་ཀྱང་འཇིག་རྟེན་མགོན་པོའི་མདུན་ནས་ཆོས་མང་པོ་གསན། གྲུབ་པ་ཐོབ་ནས་གྲུབ་རྟགས་མང་པོ་བསྟན། འདི་ཀརྨ་པཀྵི་ཡིན་ཞེས་པཀྵི་རང་གི་ཞལ་གྱིས་བཞེས་སོ། །ཞེས་འགོས་ལོའི་དེབ་སྔོན་དེབ་གཟུགས་ཤོག་གྲངས་༦༦༥ནང་གསལ་བ་དེ་ཡིན་ནོ། །

 **སྤྱན་སྔ་གྲགས་པ་འབྱུང་གནས་སྐོར།**

༈ འཇིག་རྟེན་མགོན་པོའི་དངོས་སློབ་སྤྱན་སྔ་རྣམ་གཉིས་ཞེས་གྲགས་པའི་སྤྱན་སྔ་གྲགས་པ་འབྱུང་གནས་ཀཱ་བཀྲ་ཤིས་དགོན་གྱི་ས་ཆར་ཐོག་མར་དགོན་གནས་ཀྱི་རྟེན་འབྲེལ་མཛད་པ་པོ་ཡིན་པས་དེའི་རྣམ་ཐར་མདོ་ཙམ་སྨོས་ན། མདོ་ཁམས་གནས་དྲུག་གི་ཆར་ལྕི་ལུང་རག་ནེ་ཏེ་ལྕི་པ། མཁན་པོ་བྷོ་དྷི་ས་ཏྭའི་མཁན་བུ་ཁམས་པ་གོ་ཆ་དང༌། སློབ་དཔོན་པདྨའི་དངོས་སློབ་རླངས་ཆེན་དཔལ་གྱི་སེང་གེ་ནས་རིམ་པར་ཨ་མྱེས་བྱང་ཆུབ་འདྲེ་བཀོལ་གཉིས་ཀྱི་གདུང་རབས་རླངས་ལྷ་གཟིགས་རིགས་ལས་ཡབ་ཡོན་ཆེན་རྒྱལ་བ་སྐྱབས་དང༌། ཡུམ་འབྲོ་ལྡོག་བཟའ་ཁུ་བྱུག་སྨན་ནམ། གྱུ་གུ་ལྕམ་ཡང་ཟེར་བའི་སྲས་སུ་ཤིང་ལུག་ལོ་སྤྱི་ལོ་༡༡༧༥ལ་འཁྲུངས། དགུང་ལོ་བཅུ་གསུམ་དུས་ལྕིི་གནས་གཡོ་གུ་ལ། མཁན་པོ་རྫོང་འགོ་བ་དང༌། སློབ་དཔོན་སྟོན་པ་ཞེས་པ་ཐང་པོ་ཆེ་བ་གཉིས་ཀྱི་དྲུང་དུ་རབ་ཏུ་བྱུང༌། མཚན་གྲགས་པ་འབྱུང་གནས་སུ་གསོལ། དགུང་གྲངས་བཅོ་ལྔའི་དུས་ཡབ་ལ་བླ་མ་ཡེལ་ཕུག་པའི་ཕྱིར་ཏར་༼ཏར་ཞེས་པ་རྟ་རྣ་ལ་ཟེར་བ་ཡིན་ནམ་དཔྱད་མཆན༽དུ་འགྲོ་དགོས་ཞུས་པས། ཡབ་ཀྱིས་རྟ་མཆོག་གཅིག་བསྐུར་བ་ཆིབས་ནས་དཀར་ཤོད་དུ་བྲོས། བླ་མ་ཡེལ་པའི་མདུན་ནས་ཐུན་འཇོག་དང་ལྷན་ཅིག་སྐྱེས་སྦྱོར་ལ་སོགས་ཁྲིད་འགའ་ཞུས། སྐབས་དེར་ཀ་བཀྲ་ཤིས་ལྷ་རྩེའི་ས་ཆར་སྒྲུབ་ཁང་མཛད་ཅེས་གྲགས། ལོ་གསུམ་གྱི་རྗེས་སུ་འབྲི་གུང་དུ་ཕེབས། རྒྱལ་བ་འཇིག་རྟེན་གསུམ་མགོན་གྱི་ཞབས་ལ་གཏུགས་ཏེ་མི་ལོ་བཅུ་གཉིས་རིང་འབྲལ་མེད་བཞུགས་པས་སྤྱན་སྔ་བ་ཞེས་འབོད་སྲོལ་བྱུང༌། དགུང་ལོ་སོ་བཞི་པ་༡༢༠༨ས་འབྲུག་ལོར་རྒྱལ་བ་འཇིག་རྟེན་གསུམ་མགོན་གྱིས་གཟེངས་བསྟོད་བཅས་ཕག་གྲུའི་གདན་ས་ཐིལ་དུ་བསྐོ་བཞག་གནང་བས་གདན་ས་བརྒྱ་འགྱུར་དུ་ཡར་རྒྱས་སོང༌། ཆོས་གསུངས་པའི་ཚེ་མ་གཏོགས་སྐུ་མཚམས་ཁོ་ནར་བཞུགས། གོང་མའི་རྗེས་སུ་འབྲང་སྟེ་དམར་ཆང་གི་དྲི་ཙམ་ཡང་མི་བཞེས། བྱམས་པ་ཆེན་པོའི་ཏིང་འཛིན་གྱི་མཐུས་གཉལ་གྱི་འཁྲུག་པ་ཐམས་ཅད་ཞི། མུ་གེ་མེད་པར་གྱུར། དེ་ནས་འབྲི་གུང་དུ་དབོན་རིན་པོ་ཆེའི་གཤེགས་པའི་གདུང་འབུལ་ལ་ཕེབས་དུས།གཅུང་རིན་པོ་ཆེ་དང༌། སྤྱན་སྔ་འབྲི་གུང་གླིང་པ་སོགས་ཀྱིས་ཞུ་ནན་མཛད་པ་ལྟར་འབྲི་གུང་གི་གདན་ས་དང༌། ཕག་གྲུའི་གདན་ས་གཅིག་ལྕོགས་གནང་ནས་བཞུགས་པས་ལོ་བདུན་ཐོག་སོག་དམག་བོད་དུ་སླེབས། དེ་ནི་སོག་པོ་ལ་བོད་ཀྱིས་ཧོར་ཇིང་གིར་རྒྱལ་པོ་ཟེར་༼ཆིང་གེ་སི༽མེ་ཡོས་ལོ་ལ་སོག་དམག་དཔུང་ཆེན་བྱུང་བས་བོད་ཀྱིས་བསུ་བ་དང་ཆབ་འོག་ཏུ་ཞུགས་ཤིང་འདབས་ནོར་འབུལ་བར་ཞུས། ཆིང་གེ་སེ་འདས་ནས་ཨུ་གོ་ཏེ་རྒྱལ་སར་བྱོན་སྐབས་བོད་ཀྱིས་འདབས་ནོར་མ་སྤྲད། ཕྱིས་སུ་གོ་དན་རྒྱལ་སར་བྱོན་དུས་ཡང་མ་སྤྲད་པས་གོ་དན་ཁྲོས་ཏེ་རབ་བཞི་ལྕགས་བྱི་ལོ་༡༢༤༠ལོར། ལོ་ཅི་དང༌། དོར་རྟ་ནག་པོ། རྒྱ་སྨན་བཅས་ཀྱིས་གཙོར་བྱས་ཧོར་དམག་བོད་དུ་བཏང་བས་མདོ་སྟོད་སོག་ཆུ་ཁར་བོད་མི་མཐོང་ཚད་བསད། ཁང་པ་མེར་བསྲེགས་པ་དང༌། རྒྱུ་དངོས་འཕྲོག་བཅོམ་བཅས་རིམ་བཞིན་འཕན་པོར་འབྱོར་ནས། རྭ་སྒྲེང་ལ་གནོད་སྐྱོན་ཆེན་པོ་བཏང༌། རྒྱལ་ལྷ་ཁང་མེར་བསྲེགས་པ་དང༌། སྟག་ལུང་དགོན་པ་སྨུག་པས་སྒྲིབ་ནས་མ་མཐོང༌། གྲྭ་པ་རབ་བྱུང་ལྔ་བརྒྱ་ཙམ་བསད། འབྲི་གུང་ཐིལ་གྱི་དགེ་འདུན་རྣམས་བྲོས་པར་བརྩམས་ཚེ་སྤྱན་སྔ་གྲགས་པ་འབྱུང་གནས་ཀྱིས་མི་འཇིགས་པའི་དབུགས་དབྱུང་ནས་བཞུགས། ཧོར་གྱི་དམག་དཔོན་ལི་བྱི་༼ལི་ཅི་བྲིས་པའང་མཐོང༽བྱ་བ་སླེབས་བྱུང་བ་སྐུ་མཐོང་བ་ཙམ་གྱིས་དད་པ་སྐྱེས་ནས་ཕ་དང་བུའི་འདུ་ཤེས་བྱུང་ནས་ཕྱིས་འབུལ་བ་སྐྱེལ་བར་ཁས་བླངས་ཏེ་མི་ཕྱུགས་ལ་གནོད་མེད་ཕྱིར་ལོག །དེ་ནས་ཞག་ཉེར་བརྒྱད་ན་དོར་རྟ་ནག་པོས་དམག་དཔོན་བྱས་ནས་སླེབས་བྱུང་བས། ཁོས་སྒོམ་པ་ཤཀ་རིན་ལག་པ་ནས་བཟུང་ནས་ཁྲིད་པས་ལ་དུན་ཐང་དུ་སླེབས་སྐབས། སྤྱན་སྔ་རིན་པོ་ཆེས་རྫུ་འཕྲུལ་གྱིས་རྡོ་ཡི་ཆར་ཕབས་པས་འབྲི་གུང་པར་གནོད་པ་མ་སྐྱེལ་བར་ཏིང་ངེ་འཛིན་གྱིས་ཟིལ་འོག་མནན་པས་དེ་ཚུན་བོད་ལ་ལྷ་ཁང་མེར་བསྲེགས་དང་མི་བསད་ཆེར་བྱུང་མེད། གོང་ས་ལྔ་པའི་རྒྱལ་རབས་ལས་ཀྱང༌། ཧོར་རྒྱལ་པོའི་ལུང་གིས་མཐོང་ཚད་བསད་ན་ཐོས་ཚད་སྐྲག་པའི་ལས་རྔམ་པོ་ཆེ་གསོག་པའི་བྱེད་པོ་དོར་རྟ་ནག་པོ་ཡང་རྫུ་འཕྲུལ་གྱིས་འདུལ་བར་མཛད་པས་ཁ་བ་རི་པ་རྣམས་ལ་གཅིག་ཏུ་བཀའ་དྲིན་ཆེ་ཞེས་གསུངས་ཡོད་དོ། ཇི་སྐད་དུ། སྡང་བའི་མཚོན་འཁོར་བསྐྱོད་ལ་མི་ངལ་བའི། །མྱོས་པའི་ནོར་སྐྱོང་སྟབས་པོར་རྒྱུག་པའང༌། །ཁྱེད་གསུང་བདུད་རྩིའི་ཐིགས་པ་གཅིག་བྲན་པས། །དུལ་བ་ཁོ་ནས་འཆི་མེད་གནས་སུ་སོང༌། །ཞེས་དཔལ་སྤྲུལ་རིན་པོ་ཆེའི་གསུང་བྱིན་རླབས་ཅན་གྱིས་ངལ་གསོ་བར་བྱས་པའོ། །ཧོར་རྒྱལ་གྱིས་མཆོད་གནས་སུ་ཕེབས་དགོས་པར་ཞུས་པས་ཀྱང་མ་ཕེབས་པས་ས་པཎ་གདན་དྲོངས་གསུངས་པར། དམག་དཔོན་དོར་རྟ་མ་རངས་པས་ཧོར་རྒྱལ་པོ་ལ་ཆོས་ས་སྐྱ་པ་མཁས་པའི་གནས་ཚུལ་བཏང་བ་ལ། ཆོས་འབྱུང་འགར། དོར་རྟས་རྒྱལ་པོ་ལ་བོད་ནས་དགེ་འདུན་བཀའ་གདམས་པ་ཆེ། ངོ་སྲུང་སྟག་ལུང་ཆོས་རྗེ་མཁས། གཟི་བརྗིད་ནི་འབྲི་གུང་སྤྱན་སྔ་ཆེ། ཆོས་ནི་ས་པཎ་ཌིི་ཏ་མཁས་པར་འདུག་པས་གང་སྤྱན་འདྲེན་ཞུས་པར་ས་པཎ་སྤྱན་དྲངས་པར་བཤད་ཀྱང༌། ཧོར་ལ་དུས་སྐབས་དེར་ཡི་གེ་ཡོད་ཚོད་མ་མཆིས་ན། ཆོས་མཁས་མི་མཁས་ཟེར་ནས་དོན་དངོས་ཆོས་ཉམས་སུ་ལེན་བསམ་པ་ཨེ་ཡོད་ན། འབྲི་གུང་སྤྱན་སྔ་གྲགས་པ་འབྱུང་གནས་ཀྱི་ཐུགས་རྗེས་དམུ་རྒོད་བློ་ལ་ཞི་དུལ་གྱི་རྣམ་པ་ཅུང་ཟད་བྱུང་བ་དང༌། རྗེ་སྤྱན་སྔ་མཆོག་ནས་ཀྱང་ས་པཎ་གདན་ཞུས་ན་ལེགས་པའི་རྒྱུད་བསྐུལ་གནང་བ་དང༌། རྒྱལ་པོ་ཁོ་རང་ལ་མཛེ་ནད་ཕོག་པའི་རྐྱེན་གྱིས་བསྐུལ་ནས་སྔོན་གྱི་ལུང་དོན་དུས་ལ་བབས་པ་བཅས་ཡིན་པ་ནི་ལོ་རྒྱུས་ཀྱི་ནམ་ལང༌། དངོས་བྱུང་གི་ཉི་མ་ཤར་བས་ན། འདོད་གཏམ་གྱི་བ་མོས་རླན་ཚད་དེ་ཙམ་ཐེབས་ཚོད་མེད་པ་འདྲ། །དཔའ་བོ་གཙུག་ལག་ཆོས་འབྱུང་མཁས་པའི་དགའ་སྟོན་དུ། ཧོར་གྱི་ལུང་ཐོག་མར་རྒྱུག་དུས་རྗེ་སྤྱན་སྔ་བླ་མཆོད་དུ་གདན་དྲངས་པ་ན། རྗེ་ས་པཎ་སྤྱན་འདྲེན་པར་ཐབས་ཀྱིས་བསྐུལ་ཏེ་མི་ཉག་བྱང་ངོས་ཀྱི་རྒྱལ་བུ་གོ་དན་ལ་བསྙུན་མཛེ་བྱུང་བ་སེལ་བའི་ཕྱིར་རྗེ་བཙུན་ས་པཎ་སྤྱན་འདྲེན་བྱུང་བ་ན། འབྲི་གུང་ནས་ཀྱང་བོད་སྤྱི་དོན་དུ་ཐེགས་དགོས་པར་ཞུས་ཏེ། ཞེས་དང༌། ཤིང་ཕོ་འབྲུག་ལོར་ཁུ་དབོན་གསུམ་ས་སྐྱ་ནས་བཏེགས། འབྲི་གུང་ནས་རྫོང་བ་ཕུལ་ཏེ་བྱོན་ཞེས་གསལ་བ་བཞིན་དང༌། སྐབས་དེར་འབྲི་གུང་སྡེ་ཡང་ཆེར་འཕེལ་ནས་སྡེ་ཁྲི་ཚོ་བཅོ་བརྒྱད་ཅེས་པ་དེ་དུས་བྱུང༌། སྤྱན་སྔ་གྲགས་པ་འབྱུང་གནས་ཀྱི་གསེར་གཏོར་བདུད་རྩིར་གྱུར་པ་ལྔ་པའི་མཆོད་སྡོང་ནང་བཞུགས་སུ་ཡོད་པ་བོད་ལྗོངས་མི་རིགས་དཔེ་བསྐྲུན་ཁང་ནས་སྤར་བའི་སྡེབས་གྲངས་༥༨༡མཆོད་གདུང་དཀར་ཆག་ཏུ་གསལ། སྤྱི་ལོ་༡༢༥༥ཧོར་ཟླ༡༡ཚེས༡༨ལ་གཤེགས་སོ། །གདུང་བཞུས་པས་མེ་ཏོག་གི་ཆར་དང༌། འཇའ་འོད་དུ་བ་གང་ཕོག་སར་རིང་བསྲེལ་གྱི་ཆར་བབས་པར་གྲགས་པའི་རིང་བསྲེལ་དཔག་མེད་བྱོན། སྐུའི་རྩིབས་མ་ལ་སྤྱན་རས་གཟིགས་ཀྱི་སྐུ་དང༌། གདུང་ཞུན་ལ་ཚ་ཚ་ངོ་མཚར་བ་བྱུང་བས་གདན་ས་ཐིལ་དུ་སྒོ་མང་མཆོད་སྡོང་བཀྲ་ཤིས་འོད་དཔག་བྱ་བ་བཞེངས་པས་བཀྲ་ཤིས་པར་གྱུར། རྒྱལ་བ་ལྔ་པའི་རྣམ་ཐར་དུ་ཀུ་ལའི་ནང་དུ་འང་སྤྱན་སྔ་གྲགས་པ་འབྱུང་གནས་ཀྱི་ཞུན་ཐིགས་ལས་བྱུང་བའི་སྤྱན་རས་གཟིགས་ཕྱག་སྟོང་སྤྱན་སྟོང་གི་སྣང་བརྙན་ཞེས་སྡེབས་གྲངས་༥༨༡ནང་གསལ་བ་དང༌། རབ་བྱུང་གསུམ་པ་སྤྱི་ལོ་༡༡༩༠ལྕགས་ཕག་ལོར་ཀ་བཀྲ་ཤིས་ཁ་དེར་སྤྱན་སྔ་གྲགས་པ་འབྱུང་གནས་ཀྱིས་སྒྲུབ་སྤྱིལ་མཛད་ནས་དགོན་གནས་ཀྱི་རྟེན་འབྲེལ་མཛད་པ་ཡིན་པ་གོང་གི་རྣམ་ཐར་གྱི་བབས་ནས་ཤེས་སོ།།

**དཔལ་ཆེན་སྒ་ལོ་ཙཱའི་སྐོར།**

༈ ཀ་བཀྲ་ཤིས་དགོན་གྱི་མཆོག་སྤྲུལ་ཕྲིན་ལས་རྒྱ་མཚོ་དཔལ་ཆེན་སྒ་ལོ་ཙཱ་གཞོན་ནུ་དཔལ་གྱི་སྤྲུལ་བརྒྱུད་དུ་གྲགས་པས་ན། སྒ་ལོའི་རྣམ་ཐར་དཀོན་གཤིས་མདོ་ཙམ་བཤད་ན། རབ་བྱུང་གཉིས་པའི་ནང་མདོ་སྨད་གཡེར་མོ་ཐང་གི་ལྷོ་ཕྱོགས་ཙོང་ཁའི་ཐེའུ་ཆུང་ཞེས་པར། ཡབ་སྔགས་འཆང་སྒ་ཤེས་རབ་བརྩེགས་ཞེས་ཆོས་མངོན་པ་ལ་མཁས་པ་ཞིག་དང༌། ཡུམ་ཉང་བཟའ་ཚེ་སྤྲུལ་གཉིས་ཀྱི་སྲས་སུ་འཁྲུངས། སྐུ་ཆུང་དུས་མཚན་ལ་ཇོ་སྲས་རྒྱ་མཚོ་ཞེས་བློ་རྣོ་ཤེས་རབ་ཆེ་བས་ལོ་བདུན་ལོན་དུས་ཡབ་ཀྱིས་ཆོས་བསླབས་པས་ལོ་བཅུ་བདུན་སྐབས་མངོན་པ་ལ་མཁས་པར་གྱུར། ལོ་ཉི་ཤུའི་དུས་སུ་རྔོག་ལོའི་སློབ་མ་དབང་སྟོན་ལས་དགེ་སློང་ཆིག་རྫོགས་མཛད། དེར་འདུལ་བ་དང་དབུ་ཚད་གསན། ལོ་སུམ་ཅུའི་དུས་སུ་དལ་རྟེན་མི་ལུས་དོན་མེད་དུ་མ་སོང་བར་རྒྱ་གར་དུ་ཆོས་ཞུ་བར་བཞུད་པར་དགོངས་ནས་ཡབ་ཡུམ་དང་མཁན་པོས་བཤོལ་བཏབ་དོགས་ཀྱིས་ནོར་རྫས་བཙལ་སྒྲུབ་ཀྱིས་གསེར་དུ་བསྒྱུར། རྒྱ་གར་དུ་འགྲོ་གསུངས་ནས་ཕེབས་པས་བལ་ཡུལ་དུ་སླེབས་པ་དང༌། གསེར་སྲང་དྲུག་ཅུ་ཡོད་པ་ལམ་གྱི་འཇིགས་པ་ཐམས་ཅད་གྲོགས་བཟང་བསུ་བ་ཁོ་ན་འདྲ་བ་ཤ་སྟག་བྱུང་ནས་རྡོ་རྗེ་གདན་དུ་འབྱོར། དེར་རྒྱལ་པོ་ཤིང་རྟ་ཅན་བྱ་བ་བཞུགས་པས་ཞག་མང་དུ་ལོན་པར་རྒྱལ་པོས་ཁྱོད་ཅི་འཚོལ་བ་ཡིན། ཆོས་འཚོལ་ན་ནི་དཔལ་ན་ལནྡྲའི་གཙུག་ལག་ཁང་ན་པཎ་ཌི་ཏ་མང་པོ་ཡོད་པ་ལས་མཆོག་ཏུ་གྱུར་པ་མཁས་གྲུབ་ཆེན་པོ་རྩ་མི་སངས་རྒྱས་གྲགས་ཞེས་བྱ་བ་བཞུགས་ཀྱི། ཁྱོད་བོད་རྣམས་ཀྱང་དེར་འབབ་པ་ཡིན་པས་དེར་སོང་ཞིག་ཟེར་བ་དང༌། ཐུགས་དགོངས་ལ་ང་རྒྱ་གར་དུ་ཕྱིན་པས་བོད་ཅིག་ལ་ཆོས་ཞུ་མི་རིགས་ཀྱང༌། རྒྱལ་པོའི་བཀའ་ཡིན་པས་རེ་ཞིག་འགྲོ་སྙམ་ནས་བྱོན། གསེར་ཐམས་ཅད་དེར་བཅོལ་ནས་རྒྱ་གར་བ་པཎ་གྲུབ་སུ་ཡོད་རྟག་ཏུ་དྲིས་པས། ཨ་བྷྱ་ཀ་ར་ཡོད་ཟེར། དེར་གསེར་སྲང་བདུན་ཕུལ་ནས་དབང་བསྐུར་དང་ལྷན་ཅིག་སྐྱེས་པ་གནང༌། ནམ་ཞིག་ན་ཨ་བྷྱ་ཀ་རས་ཀྱང་རྩ་མི་ནས་ཆོས་གསན་ཞིང་འདུག་པ་ཚོར་ནས། དེ་ལས་ཆེ་བ་ཞིག་བཙལ་དགོས་སྙམ་ནས། གོས་ཕྱར་བུ་དང་ཟས་གདན་གཅིག་པ་མཛད་ནས་བསོད་སྙོམས་མཛད་ཅིང་གྲོང་ཁྱེར་གཉན་ཡོད་སོགས་ལོ་གསུམ་རིང་རྒྱལ་ཁམས་ཉུལ་བས། ཨོ་རྒྱན་གྱི་པཎ་ཌིི་ཏ་ཝ་གི་ཤྭ་ར་ཡོད་ཟེར། ལམ་དུ་ཞུགས་རན་ཁར་པཎ་ཌི་ཏ་གདུགས་ཕུབ་པ་ཞབས་གྲྭ་བཞི་ལྔ་ཡོད་པ་ན་ལན་ཌར་བྱོན་པ་སུ་ཡིན་དྲིས་པས་པཎ་ཌི་ཏ་ཝ་གི་ཤྭ་ར་བྱ་བ་བླ་མ་མི་ཉག་རྩ་མིའི་སློབ་མ་ཡིན་པ་འདིར་ཕེབས་འདུག་ཟེར་བས། ད་ནི་བླ་མ་ཙ་མི་དང༌། ཨ་བྷྱ་ཀ་ར་གཉིས་ལས་ཆེ་བ་མ་རྙེད་ངོ་མཚར་ཆེ་སྙམ་ནས་གསེར་སྲང་བཞི་བཅུ་ཞེ་བདུན་ཡོད་པ་ནས་བཅུ་བཞག །དེ་འཕྲོས་ཡོངས་རྫོགས་བླ་མ་རྩ་མི་ལ་ཕུལ་ནས་གཞན་ལ་མེད་པའི་གདམས་ངག་དགོས་ཞུས་པས། ཅི་ཟེར་གཞན་ལ་མེད་པའི་གདམས་པ་ག་ལ་འོང་གསུངས། དམིགས་པ་སྤོ་མི་དགོས་པའི་གདམས་པ་ཅིག་ཞུ་བྱས་པས། སྟོང་ཉིད་སྙིང་རྗེ་སྙིང་པོ་ཅན་རྒྱུད་ལ་སྐྱེ་བྱེད་སྦྱོར་དྲུག་གི་གདམས་ངག་སོགས་གནང་བས། ན་ལན་ཌ་ཡི་གྲོང་མཐའ་གྷོ་ས་ཀྲ་མ་ཟེར་བའི་དགོན་པར་ལོ་ཕྱེད་གསུམ་ལ་བདེ་མཆོག་གི་བསྙེན་པ་བྱས་ཤིང་བསྒོམ་པས་ཐུགས་རྒྱུད་འབྱོངས་པའི་རྟགས་བྱུང༌། ཨ་བྷྱ་ཀ་ར་ལ་སྐར་ཁུང་ནས་ཉམས་ཀྱི་འཆར་སྒོ་སོགས་དྲིས་པས་ལན་མ་བྱུང༌། རྩ་མི་ལ་ཞུས་པས་ཁོང་མཁས་ཀྱང་བསྒོམ་པའི་ཡོན་ཏན་ཡོངས་སུ་མ་རྫོགས་པས་ལན་པ་ཡིན། ད་དུང་སྡུག་བསྲན་བསྐྱེད་ལ་བསྒོམ་དང་འོང་གིས་གསུངས་པ་བསྒོམས་པས་ལོ་དྲུག་ལོན་ཙ་ན་སྒྲོལ་མས་ཞལ་བསྟན་ནས་བུ་ཁྱོད་དུར་ཁྲོད་བསིལ་ཚལ་དུ་སྒོམས་ཤིག་དངོས་གྲུབ་འབྱུང་བར་འགྱུར་རོ་གསུངས་ནས་མི་སྣང་བར་གྱུར། དེ་ནས་བླ་མ་རྩ་མི་ལ་དུར་ཁྲོད་བསིལ་བ་ཚལ་དུ་གཏོར་མ་གཅིག་གཏོང་དུ་འགྲོ་བར་ཞུ་བྱས་པས། བོད་ལྷག་ཆད་ཆེ་བས་ཁ་ཚུམས་བསྒོམས་གསུངས། བླ་མ་ཨ་བྷྱ་ཀ་ར་ལ་ཞུས་པས་ཨ་ཙ་མ་དེ་འདྲ་མ་ཟེར་ཅིག་དཔེ་མེད་གསུངས་ནས་བཀའ་མ་གནང་བས་ལོ་གཅིག་དང་ཟླ་བ་ལྔ་ལ་བསྒོམས་པས། ད་ནི་ལྷ་ཡིས་ལུང་ཡང་བསྟན། ཏིང་ངེ་འཛིན་འདི་འདྲ་བ་ཡོད་པས་ངེས་པར་འགྲོ་དགོས་སྙམ་ནས། བླ་མ་རྩ་མི་ལ་ལྷས་ལུང་བསྟན་པ་སོགས་བསྒོམ་རྟགས་རྣམས་ཞུས་ནས་ད་ནི་འཇིགས་རུང་དུར་ཁྲོད་བསིལ་ཚལ་དུ་འགྲོ་བ་ལ་བཀའ་གནང་བར་ཞུས་པས། འོ་ན་སྲོད་ཀྱི་དུས་སུ་སོང་ན་བཟང་གསུངས་ནས་གྲི་གུག་ཅིག་བསྐུར། གཡོག་ཉམས་རྩལ་ཅན་གཅིག་བཏང་བྱུང་བས་ཕྱིན་ཏེ་ལམ་ཁར་ཤིང་ནྱ་གྲོ་ཏའི་སྡོང་པོ་བཀའ་གཉན་པ་གཅིག་ཡོད་པའི་དྲུང་ན་གཏོར་མ་གཅིག་བཏང་བས་ཚག་སྒྲ་བཅས་མི་ལུས་ཕག་གདོང་ཅན་ཞིག་གིས་ཤིང་དང་མཉམ་དུ་བཀྱིག་གོ་ཟེར་བའི་སྒྲ་བྱུང་བས་ཁྱོད་ཀྱི་རང་གཟུགས་དངོས་སུ་སྟོན་ཅིག་གསུངས་པས་དུག་སྦྲུལ་ལྗང་གུ་སྦོ་དམར་པོ་སྡོང་པོ་ཙམ་བྱས་ནས་ཤིང་ལ་འཁྲིལ་ནས་སོང༌། དེ་ནས་དུར་ཁྲོད་དཀྱིལ་འཇིགས་རུང་ནྱ་གྲོ་ཏའི་ཕུག་ཅེས་ཤིན་ཏུ་གཉན་པ་དེར་སོང་ནས་ཚོགས་གཏོར་བཤམས་ནས་བཞུགས་པས། རོ་ལངས། ཤ་ཟ། ཅེ་སྤྱང། བྱ་གཅན་ཐམས་ཅད་ཀྱི་ངར་སྒྲ་དི་རི་བྱུང་བས་ཏིང་འཛིན་ཧ་ཅང་མི་གསལ་ཞིང༌། དེ་ནས་ཆོ་འཕྲུལ་མགོ་བརྙན་འཇིགས་སུ་རུང་བ་ནམ་མཁར་གང་ནས། ཐུག་ཆོམ་གད་རྒྱང་སོགས་ཆོ་འཕྲུལ་དཔག་མེད་བྱུང་བས་འཇིགས་ཞུམ་མེར་སོང་བས། འཇིགས་རྟོག་དེ་གང་ན་གནས་སྙམ་པ་དང་ཏིང་ངེ་འཛིན་དུ་ལྷག་གེར་སོང༌། ཐོ་རངས་ཚོགས་གཏོར་ཀུན་མི་སྣང་ཐོད་པ་ཆང་གིས་བཀང་བ་གཅིག་ཏུ་སོང་བས་དེ་སྔ་ཕན་ཆད་ཆང་མི་གསོལ་བ་ལ་ད་ནི་དཔལ་ཆེན་པོ་རང་ཡིན་སྙམ་ནས་གསོལ། བདེ་མཆོག་དྲུག་བཅུ་རྩ་གཉིས་དཀྱིལ་འཁོར་བཅས་པ་མངོན་སུམ་དུ་གཟིགས། ཡེ་ཤེས་མཁའ་འགྲོས་གཏུམ་མོའི་གདམས་པ་གནང༌། དཀྱིལ་འཁོར་མཐོང་བས་དངོས་པོའི་མཐའ་ཁོང་དུ་ཆུད། ལུས་ཀྱི་ཟག་པ་ཡང་ཆད་ཆུ་ལ་མི་བྱིང་བ་སོགས་ཐུན་མོང་དངོས་གྲུབ་བརྙེས་ནས་དེར། རོ་ལངས། ཤ་ཟན་དངོས་ཡོད་དངོས་མེད་ཐམས་ཅད་ཀྱིས་ཕྱག་མཆོད་ཀྱི་རྣམ་འགྱུར་བྱས། བླ་མ་རྣམ་གཉིས་ཀྱིས་དུར་ཁྲོད་དུ་ཤི་བ་ཡིན་ནམ་སྙམ་ཉུལ་མའི་འཁོར་མང་པོ་བཅས་ཉིན་པར་བཏང་བས་མ་ཤི་བ་ཚོར་ནས་ཤིན་ཏུ་དགྱེས། དེ་ནས་བླ་མ་རྣམ་གཉིས་མཇལ་བས་གོས་ཁྲི་བརྩེགས་པའི་སྟེང་བླ་མ་སྒ་ལོ་བཞུགས་སུ་བཅུག་ནས་བླ་མ་ཙ་མིས་ཁྱོད་ཀྱིས་གོ་བཅད་གསུངས་ནས་ཕྱག་ཞབས་ལ་བཏུགས། བླ་མ་ཨ་བྷྱས་ནི་མགུལ་དུ་འཁྱུད་དེ་དགྱེས་པས་རྒྱ་གར་ཡུལ་ཁམས་སྙན་གྲགས་ཀྱིས་ཁྱབ་པ་དང༌། དེའི་ཚེ་མདོ་ཁམས་པ་མེ་ཇོ་སྲས་ཟེར་བས་ང་ཡང་མི་ཚེ་བསྒོམ་ལ་བསྐྱལ་བས་དུར་ཁྲོད་དུ་འགྲོ་ནས་མ་ཐ་ན་ཡང་ཞག་གཅིག་ཙམ་སྡོད་དུ་འོང་ཟེར་བས། སྒ་ལོས་མ་འགྲོ་དུར་ཁྲོད་དེ་གཉན་པོ་འདུག་གསུངས་པས་ལྐོག་ཏུ་ཁོ་དང་རོགས་པ་གཅིག་བཅས་ཕྱིན་པ་གསན་ནས། སྒ་ལོ་ཕེབས་པས་ཁོང་ཁ་སྦུབ་དུ་འགྱེལ་ནས་ཤི་འདུག །རོགས་པ་ཤི་ལ་ཁད་རྩེའུ་ཆུང་ཕྲིག་ཁྲིག་འདུག་པས། གཏོར་མ་བཏང་སྟེ་ཆོས་གོས་སྣེ་མོ་རྒྱབ་ནས་སོས་པས་ཁོ་ཡུལ་དུ་ཕྱིར་བསྐྱལ་ཞིང༌། སྒ་ལོ་ལྷ་ཁང་སྟོང་པ་དང༌། ཤིང་ནྱའི་གཡོན་དུ་རྡོ་ཡི་དབང་ཕྱུག་ཆེན་པོའི་རྟེན་རང་བྱུང་གཅིག་ཡོད་པའི་ཐོག་དུ་བསྒོམས་པས་ཆོ་འཕྲུལ་དཔག་མེད་བྱུང་ཡང་ཏིང་ངེ་འཛིན་གྱིས་ཟིལ་འོག་མནན། མུ་སྟེགས་ཀྱི་དམག་བྱུང་བས་སྒ་ལོ་ཧེ་རུ་ཀ་སྤྱན་གསུམ་པར་མཐོང་ནས་བྲོས། མགོན་པོའི་རྡོ་སྐུ་རང་བྱུང་དྲུང་དུ་གཏོར་མ་མཛད་པས་ཞལ་གཟིགས་ཏེ་སྲོག་སྙིང་ཕུལ་བ་སོགས་བྱུང༌། འཇིགས་རུང་དུར་ཁྲོད་བསིལ་ཚལ་དུ་ཟླ་བ་དགུ་ལ་བཞུགས། དེ་ནས་རྒྱ་གར་ཤར་ནུབ་ལྷོ་བྱང་ཐམས་ཅད་དུ་སྙན་གྲགས་ཀྱིས་ཁྱབ་པས། རྒྱལ་པོ་ཤིང་རྟ་ཅན་གྱིས་དུར་ཁྲོད་ཀྱི་གྲུབ་ཐོབ་དེའི་གནས་པོ་ངས་བྱས་པ་ཡིན་པས་མཆོད་གནས་སུ་གདན་འདྲེན་ཟེར་བ་ལ། མུ་སྟེགས་ཀྱི་སྟོན་པ་རྣམས་ཀྱིས་ཕྲག་དོག་བྱས་ཏེ་རྒྱལ་པོས་འགྲན་བཅུག་པས་དེར་མཚོ་ཆུང་ངུ་ཞིག་འདུག་པ་ཆུ་སྟེང་དུ་རྡོ་རྗེ་དཀྱིལ་ཀྲུང་བཅས་ཏེ་ཆུ་ལ་མི་བྱིང་བར་བྱས་ནས་སྒ་ལོ་བཞུགས་པས། མུ་སྟེགས་རྣམས་ཀྱིས་དེ་རླུང་གི་ནུས་པ་ཡིན་ངས་ཀྱང་ནུས་ཟེར་བས། སླར་སྒ་ལོ་གྲངས་མེད་སྤྲུལ་པས་མུ་སྟེགས་ཀྱིས་འགྲན་མ་ནུས་པར་ཕམ་པར་བྱས་ནས་རྡོ་རྗེ་གདན་ལ་བཞུགས། བྱ་རྒོད་ཕུང་རིར་ཨོ་རྒྱན་གྱི་པཎ་ཌི་ཏའི་མཐོང་སར་བྱ་ནམ་མཁར་འཕུར་བ་ལ་སྡིག་མཛུབ་མཛད་པས་སར་ཕབས་ནས་ཤི སེ་གོལ་གཏོགས་པས་གསོན་པོར་འཕུར། དཔལ་ན་ལན་ཊ་ལ་བྱོན་པས་སྐྱེ་བོའི་ཚོགས་ཀྱིས་མེ་ཏོག་གཏོར་བས་པུས་མོ་ནུབ་པ་ཙམ་བྱུང་སྟེ། སངས་རྒྱས་མྱ་ངན་འདས་རྗེས་ཆོས་སྨྲ་བ་ལ་མེ་ཏོག་འབུལ་བ་འདི་ལས་མང་བ་མ་བྱུང་བར་གྲགས། གྷོོ་ས་ཀྲ་མར་བཞུགས་དུས་རྒྱ་གར་ཤར་ཕྱོགས་པ་རྣལ་འབྱོར་ལྔ་བརྒྱ་མཇལ་བར་བྱུང་བས་ཞལ་མ་བསྟན་པས། བླ་མ་རྩ་མིས། ཀུ་མ་ར་ཤྲཱི་ཞལ་སྟོན་ཅིག་དེའི་ནང་དུ་གྲུབ་ཐོབ་ཀྱང་གསུམ་བཞུགས་སོ་གསུངས་པས་ཞལ་བསྟན། ཀུ་མར་ཤྲཱི་ལ་བོད་སྐད་དུ་གཞོན་ནུ་དཔལ་ཞེས་སྒ་ལོའི་མཚན་ཡིན། དེ་ནས་བོད་ལ་བྱོན་པ་དང༌། ལ་སྟོད་དགེ་ཕུག་ཏུ་ལོ་གསུམ་ལ་བཞུགས། གཡས་རུ་སྐྱ་བོ་ཁ་གདང་དུ་ས་ཆེན་ཀུན་དགའ་སྙིང་པོའི་གདུང་ས་འབུམ་ཞིག་རལ་གྱིས་སྐུའི་རྐང་རུས་མཐོང་བས་དེ་བོང་བུ་ལ་བཀལ་ནས་ཁམས་སུ་བསྣམས་ལུགས་ཆོས་འབྱུང་མཁས་པའི་དགའ་བྱེད་ལས་ཀྱང་གསལ་ནའང་ཁམས་སྟོད་ལོ་རྒྱུས་སྨད་ཆའི་ཤོག་གྲངས་༥༩ལ་ས་ཆེན་སྐུ་རུས་གུར་མགོན་བྱ་རོག་དུ་སྤྲུལ་ནས་སྐུའི་རྩིབ་རུས་ལ་བིར་ཝ་པ། ཀྱཻ་རྡོར་གུར་མགོན་བསྒྲོས་གཙང་ཁྱེར་ཡོང་སྟེ་རྫོང་སྒོའི་བྲག་སྟེང་དུ་བཞག་ལུགས་བྲིས་འདུག་པ་ལོ་རྒྱུས་ཀྱི་ཁུངས་ལུང་སྟོན་རྒྱུ་ཡོད་མེད་མི་ཤེས། །དེ་ནས་སྒ་ལོ་གནམ་མཚོའི་སེ་མོ་དོ་ལ་ལོ་ལྔ་དང༌། མདོ་ཁམས་ཀམ་པོ་ར་བར་ལོ་བདུན་ལ་བཞུགས། ཆོས་དུ་མ་བསྒྱུར་ཞིང་ཁྱད་པར་མགོན་པོའི་རྒྱུད་རྣམས་སྤྱན་དྲངས། སྒ་ལོ་ཙཱ་ནས་ཞང་ཚལ་པ་དང༌། དུས་མཁྱེན། ཁམས་པ་ཨ་སེང༌། ཕག་མོ་གྲུ་པ་སོགས་ཀྱིས་གསན་པར་མཛད། ཕྱིས་ལྕི་ར་ས་རྫོང་འགོ་ལ་བཞུགས། ༼ལྕི་ར་ས་ལ་དེང་སང་ལྕི་ར་ཛ་ཞེས་བྲིས་པའང་སྣང་འདི་ནི་ཞང་ཚལ་པས་མཛད་པའི་སྒ་ལོའི་རྣམ་ཐར་ཤིང་པར་རྙིང་པ་ལྟར་སོར་བཞག་བྱས་ཡོད་མཆན༽ །སྐབས་ཤིག་ཉེ་གནས་འབུམ་དཔལ་དང༌། ཤེར་འབྱུང་སོགས་ལ་འཇོར་ཁྱེར་ཤོག་ས་བསྐོས་གསུངས་པས་རྡོ་སྒྲོམ་ཅིག་ནས་རྐང་ཆེན་པོ་གསུམ་རུས་པ་ཚན་ཅིག་བྱུང་བ་དེ་ལ་ས་ཙྪ་མཛད། སང་རེས་ང་ཤི་ན་འདིར་སྲེགས་ཤིག་གསུངས། ཡུལ་དེའི་བུདམེད་ཐམས་ཅད་ལ་སྟོན་ཆེན་གནང་ནས་འདི་ཡི་ནང་ན་མཁའ་འགྲོ་མ་ཅིག་ཡོད་ངེས་པས་འདི་ཚོ་ལ་བསྙེན་བཀུར་བྱས་པས་ང་དོ་ཅིག་མི་འཆི་སང་ཕོད་འཆི་བ་ཡིན་གསུངས། ཕྱི་ལོ་དེར་ཞབས་བསྙུང་བ་ཅིག་བྱུང་དུས་ཡུལ་མི་འཕྲད་འདོད་པ་ཐམས་ཅད་ད་ལྟ་ཤོག་གྱིས་ཕྱིས་མི་འཕྲད་གསུངས་པས་ཕྲིན་བཏང་བས་གཅིག་ཀྱང་མ་བྱུང་བས། ཁོང་ཚོ་མ་བྱུང་ངམ་གསུངས་པས་མ་བྱུང་ཞུས་པས། འོ་དེ་ཡིན་ད་ངའི་དྲུང་དུ་མི་གཅིག་ཀྱང་མ་བཏང་གསུངས་ནས་གཟིམས། ཟླ་ཕྱེད་ཙམ་ནས་ཉེ་གནས་འབུམ་སེང་སོགས་མི་བཅུ་གཉིས་ཙམ་ཡོད་པ་ལ་ཁྱེད་རྣམས་གཞན་དུ་མ་འགྲོ་གསུངས། མུན་རུབ་པ་དེར་གཟིམ་མལ་དུ་བཞུགས་ནས་སྐུ་ཁམས་བདེ་ཙ་ན། ང་ཤི་ན་ཞག་བདུན་དུ་མ་བསྲེག་པར་ཞོག །དེ་ནས་སྲེགས་ཤིག་གསུངས་རྡོར་དཀྱིལ་མཛད་ནས་སྐུ་དྲང་པོར་བཞུགས། དགེ་བཤེས་ཡང་བའི་ཞལ་ནས། འབུམ་དཔལ་བླ་མ་ཆེན་པོས་ཅང་མི་གསུངས་བར་འདུག་པ་ཁྱོད་ཀྱིས་སྙན་དུ་བོས་དང་གསུངས། ཁོས་སྐད་མི་ཆེ་ཙམ་ལན་ལྔ་དྲུག་བོས་པས་ཅི་ཡང་མི་གསུངས། དེ་ནས་དགེ་བཤེས་ཡང་བ་གཙོས་ཐམས་ཅད་འོང་བས་མྱ་ངན་ལས་འདས་ཟིན། དེ་ནུབ་ནས་ཞག་བདུན་བར་དུ་ཁ་བ་ཉིན་མཚན་བར་མེད་བབས། པུར་ལ་སྐུ་ཁྲུས་གསོལ་ཆེད་ཁྲི་ཁ་ནས་ཤོད་དུ་གདན་དྲངས་པ་དང༌། དེ་རྗེས་ཁྲི་སྟེང་དུ་བཞགས་པས་སྤུར་ཇེ་ཡང་ཇེ་ཆུང་དུ་སོང་སྙན་ཤལ་རིང་དུ་སོང༌། ཤིང་སྡེར་འདེགས་པའི་ཚོད་དུ་ལག་པ་གཅིིག་གིས་སྐུ་གདུང་འདེགས་ཐུབ་པ་བྱུང༌། ཞག་བདུན་ལོན་ཀྱང་ཁ་བ་ནི་མ་ཆད་པར་ཆེར་སོང༌། ཅི་བྱ་བྲལ་བས་དགེ་བཤེས་འབྲོ་ལོའི་ཞལ་ནས། བླ་མ་ཆེན་པོས་ཞག་བདུན་ནས་སྲེགས་ཤིག་གསུངས་པས་ས་དེར་ཐར་རུང་མ་ཐར་རུང་འགྲོ་དགོས་བླ་མ་ཉིད་ལ་གསོལ་བ་ཐོབ་གསུངས་པས། དཀའ་སྡུག་སྣ་ཚོགས་ཀྱིས་ཁ་བ་འབོགས་ནས་ཕྱིན། མཆོད་པ་བཤམས་ཏེ་གསོལ་བ་བཏབ་པས་སྐད་ཅིག་དེ་ཉིད་ལ་ས་སྐོར་ལིང་ཆུང་ངུ་ཙམ་ཞིག་ལ་ཁ་བ་ཆད་དེ། ཉི་མ་ཚ་ལྷང་ངེ་བྱུང་ནས་ཁ་བ་ཞུ་བས་པུར་ཁང་བརྩེགས་ཏེ་པུར་སྦྱང་ཆེས་བྱས་པས། བཙུན་ཆུང་ཨ་མོས་སྤུར་སྤྱི་བོར་བཏེགས་ནས། རྒྱ་གར་སྐད་སྨྲ་ཞིང་ཌ་མ་རུ་དཀྲོལ་ནས་རྐང་པ་ས་ལ་རེག་ལ་མ་རེག་ཙམ་དུ་བྱས་ནས་བྱུང༌། པུར་ཁང་ལ་བསྐོར་བ་གསུམ་བྱས་ནས་སྤུར་ཁང་དུ་བཞུགས་སུ་གསོལ། དེ་ནས་མེ་བཏང་མ་ཐག་རང་འབར་དུ་གྱུར་ནས་ཤིང་སྐམ་ལ་མེ་བཏང་བ་བཞིན་དུ་གྱུར། དུ་བ་ལ་འཇའ་ཚོན་དང༌། གདུགས་དང༌། རྒྱལ་མཚན་ཁྲ་ཤིག་གེ་བྱུང་ངོ༌། སྒ་ལོ་ཙཱའི་ཞལ་སློབ་ནི་ཞང་ཚལ་པ་བརྩོན་འགྲུས་གྲགས་པ། དགེ་བཤེས་ཨ་སེང༌། ཀརྨ་པ་དུས་གསུམ་མཁྱེན་པ། བདེ་གཤེགས་ཕག་གྲུ། བླ་མ་ཕོ་སྒོམ། བྱང་ཆུབ་སེམས་དཔའ་སྟག་སྟོན་སོགས་བསམ་གྱིས་མི་ཁྱབ། །རྣམ་ཐར་འདི་ནི་ཞང་ཚལ་པས་མཛད་པ་ལས་བཏུས་པ་ཡིན། དཔལ་སྒ་ལོ་ཙཱ་ནས་མགོན་པོ་བྱ་རོག་མ་ཕག་གྲུས་གསན་ཏེ་འབྲི་གདན་ལུགས་དང༌། སྒ་ལོ་ལས་ཚལ་ལུགས་དང༌། ཀར་ལུགས་མགོན་པོ་ཕྱག་བཞི་པ་སོགས་བྱུང་བ་ཡིན་ནོ། །

 **ཀ་བཀྲ་ཤིས་དགོན་གནས་ཀྱི་སྐོར།**

༈ སྤྱིར་ཀ་བཀྲ་ཤིས་ཐུབ་བསྟན་རབ་རྒྱས་གླིང་གི་ཡུལ་གནས་ཀྱི་བཀོད་པ་ནི། ཇི་སྐད་དུ། ཁང་ས་ཞིང་ས་ས་ཡི་དགེ །འཐུང་ཆུ་ཞིང་ཆུ་ཆུ་ཡི་དགེ ཁང་རྡོ་འཐག་རྡོ་རྡོ་ཡི་དགེ །གམ་འབྲོག་རྒྱང་འབྲོག་རྩ་ཡི་དགེ ཁང་ཤིང་བུད་ཤིང་ཤིང་གི་དགེ །ཞེས་པ་ལྟར་ས་ཡི་དགེ་བཅུ་ཚང་ཞིང་ཡུལ་ཁམས་དེར་སྟོན་པ་ཐུབ་པའི་དབང་པོའི་ཞབས་ཀྱིས་བཅགས་པར་མི་འདོད་ཀྱང༌། དེ་བཞིན་གཤེགས་པ་མངྒ་དྷ་རྡོ་རྗེ་གདན་གྱི་སྤོར་མངོན་པར་རྫོགས་པར་སངས་རྒྱས་ནས་ཞག་བདུན་ཕྲག་བཞི་པར་འཛམ་བུ་གླིང་མཐའ་དག་ཞབས་ཀྱིས་བཅགས་པར་རྒྱ་ཆེར་རོལ་པའི་མདོ་དང༌། མངོན་འབྱུང་འདུལ་བ་སོགས་དུ་མ་ལས་བྱུང་བས། ཞབས་ཀྱིས་མ་བཅགས་པར་ཡང་ཐག་གཅོད་དཀའ་བ་ཞིག་སྟེ་བོད་ཀྱི་ལྷ་སའི་གནས་དེ་ཡང་སངས་རྒྱས་ཀྱིས་ཞབས་ཀྱིས་མ་བཅགས་པའི་སོམ་ཉི་བྱ་མི་རུང་བར་མཆོད་སྡོང་འཛམ་གླིང་རྒྱན་གཅིག་དཀར་ཆག་ལས་བཤད་པའི་ཕྱིར་དང༌། །གཞན་ཡང་བཀའ་གདམས་གླེགས་བམ་རིན་པོ་ཆེར་དཀོན་མཆོག་འབངས་ཀྱི་སྐྱེས་རབས་ལས། མཁའ་འགྲོ་མའི་རྡོ་རྗེའི་གླུར། ཀྱེ། གངས་རིའི་མགོན་པོ་སྤྱན་རས་གཟིགས། །རི་པདྨ་སྟོང་ལྡན་དབྱིབས་ལེགས་པ། །དུས་དགུན་གསུམ་དཀར་པོ་ཤེལ་གྱི་མདོག །དུས་དབྱར་གསུམ་སྔོན་པོ་གཡུ་ཡི་མདོག །དུས་སྟོན་གསུམ་སེར་པོ་གསེར་གྱི་མདོག །དུས་དཔྱིད་གསུམ་ཁྲ་བོ་གཟི་ཡི་མདོག །མདོག་ཕུན་སུམ་ཚོགས་པའི་རི་བོ་ལ། །ལྟས་ཁྱད་པར་འཕགས་པའི་མཚན་མ་ཡོད། །དུང་དཀར་པོ་གཡས་སུ་འཁྱིལ་པ་ལ། །དར་དམར་པོ་རཱ་གའི་ཅོད་པན་ཡོད། །མི་ཁྱོད་ཀྱི་སྙན་པ་ཕྱོགས་བཅུར་འཕེལ། །དཔལ་བེའུས་རི་སྐེད་བརྒྱན་པ་ལས། །ནགས་བཀྲ་ཤིས་ཡལ་འདབ་རྒྱས་པ་ཡོད། །མི་ཁྱོད་ཀྱི་བུ་སློབ་ཕྱོགས་བཅུར་འཕེལ། །རི་བོག་ཆད་གཡུ་ཡི་བུམ་པ་ལ། །ཆུ་ཡན་ལག་བརྒྱད་ལྡན་ཆུ་མིག་འབབ། །མི་ཁྱོད་ཀྱིས་ཐུགས་རྗེས་བསིལ་བར་བྱེད། །གནམ་སྔོན་པོ་གཡུ་བྱའི་གདུགས་སུ་ཕུབ། །ལས་ཉོན་མོངས་ཚད་པ་ཞི་བར་བྱེད། །མི་ཁྱོད་ཀྱི་དགེ་བཤེས་འཕེལ་བའི་རྟགས། །རི་ཟུར་གསུམ་བྲག་གཞུང་གནམ་དུ་མཐོ། །དེ་མཁའ་འགྲོའི་རྒྱལ་མཚན་བསྒྲེང་བ་འདྲ། །མི་ཁྱོད་ཀྱི་བསྟན་པའི་རྒྱལ་མཚན་བསྒྲེང༌། །ས་རྩེ་བརྒྱད་ལུང་པ་ཕྱོགས་སུ་གྱེས། །དེ་འཁོར་ལོ་རྩིབས་བརྒྱད་ཕུབ་པ་འདྲ། །མི་ཁྱོད་ཀྱི་མི་མཐུན་གཅོད་པའི་རྟགས། །ཞེས་དང༌། ཡང༌། ཡུལ་བཀྲ་ཤིས་འབྱུང་དེ་ཁྱོད་ཀྱི་ཞིང༌། །ཞིང་དེ་ན་ཁྱོད་ཀྱི་གདུལ་བྱ་ཡོད། །ལས་སྐལ་ལྡན་བསོད་ནམས་བསགས་པའི་མི། །ཆོས་དགེ་བཅུའི་འོད་ཟེར་སྤྲོ་བར་བྱེད། །ཅེས་སྤྱན་རས་གཟིགས་ཀྱི་འདུལ་ཞིང་དུ་ལུང་བསྟན་པ་ལྷ་ས་ཡིན་ཞེས་འགྲེལ་བཤད་གནང་མོད། སྤྱན་རས་གཟིགས་ཀྱི་གདུལ་ཞིང་ལྷ་ས་གཅིག་པུ་མིན་པ་བོད་གངས་ཅན་གྱི་ལྗོངས་ཡིན་པས་དུས་བཞིའི་ས་གཞིའི་མདོག་འགྱུར་བ་གངས་ལྗོངས་སྤྱི་མཚུངས་དང༌། ལྷག་པར་ཁམས་ཕྱོགས་ཀྱི་ས་ཆར་ཤིན་ཏུ་མཐུན་པ་དང༌། ཁྱད་པར་ཀ་ཡི་ཡུལ་ལྗོངས་འདི་ལའང་ཤིན་ཏུ་མཐུན་པར་སྣང་བས། འདུལ་བ་ལུང་ལས། དགེ་སློང་དག འདི་ནས་བྱང་ཕྱོགས་ཁ་བ་ཅན་དུ་ས་རྡོ་དང་བེམ་པོས་ཀྱང་འགྲོ་བའི་དོན་བྱེད་པ་ཡོད་དོ། ཞེས་དང༌། སངས་རྒྱས་གླིང་པའི་༼༡༣༤༠་་་༡༣༩༦༽དགོངས་འདུས་ལུང་བསྟན་བཀའ་རྒྱ་མ་ལས། ལ་ལར་སངས་རྒྱས་རྣམས་ཀྱི་སྤྲུལ་པ་ནི༔ ས་རྡོ་རི་བྲག་ལམ་འཕྲང་ལ་སོགས་སུ༔ སྐུ་གསུང་ཐུགས་ཀྱི་སྤྲུལ་པ་རང་བྱུང་འབྱོན༔ དེ་མཐོང་ཐོས་རེག་གང་འབྲེལ་ངན་སོང་མེད༔ ཅེས་དང༌། མཚམས་བཞིའི་ཡུལ་ཕྲན་བཞི་ནི༔ ཤར་ལྷོ་རྒྱལ་གྱི་མཁན་པ་ལུང་༔ ལྷོ་ནུབ་དཔལ་གྱི་གྲ་ཕུ་ལུང་༔ ནུབ་བྱང་དཔལ་གྱི་འཇག་མ་ལུང་༔ བྱང་ཤར་སྐྱིད་ཀྱི་གྲོ་མ་ལུང་༔ གཞན་ཡང༌། སྤར་ཕུག་གངས་ཀྱི་རྭ་བ༔ གཡུ་ལུང་གངས་ཀྱི་རྭ་བ༔ འབྲོང་རྫ་གངས་ཀྱི་རྭ་བ༔ སོགས་གསུང་པ་དང༌། །དཔལ་རྒྱལ་དབང་ཀརྨ་པ་རང་བྱུང་རྡོ་རྗེས་ཙཱ་རིའི་ལམ་ཡིག་ལས། སྨད་རོང་བཙན་ཁ་བ་དཀར་པོ་ལ་ཐུག་ཅིང༌། སྟོད་བལ་པོའི་ཡུལ། གྲུབ་པའི་གནས་ཆེན་པོ་ལ་ཐུག་གི་བར་དང༌། ལྷོ་ཕྱོགས་ཀ་མ་རུ་པའི་མཐར་ཐུག་གི་གནས་ཚུན་ཆད་ལ་གནས་དང་ཉེ་བའི་གནས་ལ་སོགས་པའི་གནས་ཕྲན་སྟོང་ཕྲག་ཡོད་ཅེས་ཙཱ་རི་ཁོ་ནའི་གནས་ཀྱི་གྲངས་སུ་གསུངས་པས་གཞན་ལའང་རིགས་མཚོན་པ་དང༌། མགོན་རྒྱུད་ཁྲག་མཚོ་ཁོལ་མ་ལས། གནས་དེ་རྣམས་སུ་མགོན་པོ་དང་ལྷ་མོའི་སྐུ་རང་བྱུང་དུ་ཡོད་ཅིང༌། རྒྱལ་ཆེན་སྡེ་བཞིས་སྲུང་བར་བཤད་པ་དང་མཐུན་པ་ལྗང་རྒྱང་སྟག་ལུང་མདའ་ཡི་ཕོ་རོག་ཤར་ཞེས་བྱ་ཚང་ཡོད་པའི་བྲག་ངོས་ལ་ལྷ་མོ་ནག་མོ་ཤ་ཟ་མཁའ་འགྲོའི་ཆིབས་པ་བོང་བུ་རང་བྱོན་དང༌། ལས་མགོན་བྱ་རོག་གི་རང་བྱོན་ཡོད་པ་དང༌། ལྗང་རྒྱང་སྒེས་ཕོ་ཡར་ཁྲེབ་ལ་ཤ་ཟ་སེང་གདོང་གི་ཞལ་དབྱིབས་ཡོད་པ་མ་ཟད། རྫོགས་པའི་སངས་རྒྱས་མགོན་པོ་འབྲི་གུང་པ་ཆེན་པོ་སྐྱོབ་པ་འཇིག་རྟེན་གསུམ་མགོན་གྱིས་ལུང་གིས་ཟིན་པའི་དགོན་གནས་སུམ་སྟོང་ཡོད་པའི་གྲས་གར་ཡོད་ལ། ཨ་མགོན་ཆོས་གསུམ་གྱི་གནས་རང་བཞིན་ལྷུན་གྲུབ་ཏུ་ཡོད་པར་གསུངས་པ་དེ་དང་མཐུན་པར་དགོན་གྱི་རྒྱབ་རི་བཀྲ་ཤིས་ལྷ་རྩེ་ཤིང་ཐོག་བཻ་ཏཱའི་འབྲས་བུ་སུམ་ཚོམ་དུ་བཞག་པ་ལྟ་བུ་དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་གནས། མདུན་དུ་ཙན་དན་ཤིང་རྐང་གཅིག་པ་མཚོན་བྱེད་ལྷ་ཤིང་ཤུག་པའི་སྡོང་པོ་ཕྱག་དྲུག་པའི་གནས། གཡས་ཕྱོགས་བྲག་སྔོན་མུ་ལེ་མཐིང་བྲག་བསྟན་སྲུང་དཔལ་ལྷ་མོ་ཨ་ཕྱི་ཆེ་མོ་བཞུགས་པའི་གནས། དེའི་ནུབ་ཕྱོགས་བྲག་དམར་ལྷ་རྩེ་ནི། བཙན་རྒྱུད་དྲེགས་པའི་ཤུགས་གླུ་ལས། ཉི་མ་ནུབ་ཕྱོགས་ཕ་ཀི་ན། །གཡའ་ཤུག་སྤང་གི་མཚམས་ཤེད་ན། །བྲག་དམར་གནམ་དུ་ཟེངས་སེ་ཟེངས། །རྩེ་ལ་རྒོད་སྨུག་ལེངས་སེ་ལེངས། །ལོག་ན་ཤ་རྐྱང་ཤ་ར་ར། །རྩ་ནས་ཆུ་སྔོན་ཟུ་ལུ་ལུ། །ཞེས་བཤད་པ་དང་མཐུན་པར་བྲག་དམར་པོ་དང་རྩ་བ་ནས་ཆུ་འབབ་པ་སོགས་ཆོས་སྐྱོང་གནོད་སྦྱིན་རྩིའུ་དམར་པོའི་གནས་རང་བྱུང་ལྷུན་གྲུབ་ཏུ་ཡོད། སྤྱིར་གནས་ཡུལ་གྱི་བཀོད་པ་འོག་གི་བྲག་རྡོ་རྗེའི་བྲག་རི་དེའི་སྟེང་དུ་དུར་ཁྲོད་ཀྱི་ས་གཞི་ལ་མཐའ་དུར་ཁྲོད་ཆེན་པོ་བརྒྱད་ཀྱིས་བསྐོར་བ་དང་མཚུངས་ཤིང༌། ཤར་ལྡང་ཧྲཱིཿལུང་པའི་བྲག་དཀར་མཁའ་འགྲོ་མ་བྱ་རྒོད་གདོང་ཅན། བྱང་བྲག་དམར་ཁྱུང་ཚང་མཁའ་འགྲོ་མ་ཁྱུང་གི་གདོང་ཅན། ནུབ་ལྷ་རྩེའི་རྒྱབ་ཀྱི་ཤུག་གུ་ལུང་ཕུར་ཤུག་སྡོང་དུ་མཁའ་འགྲོ་མ་ཁ་ཏཱའི་གདོང་ཅན། ལྷོར་ཟམ་ཤོག་མུན་པ་བྲག་ཏུ་མཁའ་འགྲོ་མ་འུག་པའི་གདོང་ཅན། ཤར་ལྷོ་ཐོམ་ཡུ་མར་མཁའ་འགྲོ་མ་ཕག་གི་གདོང་ཅན། ལྷོ་ནུབ་ལྗང་རྒྱང་སྨུག་ནག་རི་ལ་མཁའ་འགྲོ་མ་ཁྱི་གདོང་མ། ནུབ་བྱང་བྱ་ཚང་བྲག་ལ་མཁའ་འགྲོ་མ་སྤྱང་གདོང་མ། བྱང་ཤར་རྫོང་རྒྱལ་མཁའ་འགྲོ་མ་སྟག་གདོང་མ་བཅས་འཁོར་མཁའ་འགྲོ་མ་བརྒྱད་ཀྱིས་བསྐོར་བ་དང་མཚུངས་ཤིང༌། བརྗོད་པ་ངག་གི་སྒྲ་ལ་དཔལ་ནག་པོ་ཆེན་པོའི་སྲོག་སྔགས་ཧཱུྃ་དང༌། བསྟན་སྲུང་ཆོས་ཀྱི་སྒྲོལ་མའི་སྲོག་སྔགས་ཧྲཱིཿབཅས་ནར་མར་འདྲེན་པ་ཞིག་སྟེ། དཔེར་ན་དགའ་ཧཱུྃ་ཞེས་ཧཱུྃ་དང༌། ལྡང་ཧྲཱིཿཞེས་ཧྲཱིཿབཅས་ཧྲཱི་ཧཱུྃ་གི་སྒྲ་རང་བཞིན་དུ་སྒྲོགས་པ། རྟ་རྣའི་གནས་ཡིག་བཀྲ་ཤིས་ལྷ་ཡི་རྔ་སྒྲ་ལས་ཀྱང༌། གསང་བའི་སྲུང་མ་རག་གཟེ་ཀ་གསུམ་ཡིན། །ཞེས་དང༌། གནས་མཆོག་དེ་ཡི་ཕྱོགས་དང་མཚམས་རྣམས་སུ། སྦས་གནས་བརྒྱ་དང་རྩ་བརྒྱད་འཁོར་གྱིས་བསྐོར། །ཞེས་དང༌། རྗེ་འབངས་འཁོར་ཚོགས་སྟོབས་ཀྱིས་གནས་འདིར་བྱོན། །བཀའ་འདུས་ཆོས་ཀྱི་རྒྱ་མཚོ་ཆོས་འཁོར་བསྐོར། །གནས་འདི་བྱིན་རླབས་ཡོངས་ལ་ཞབས་ཀྱིས་བཅག །ཅེས་དང༌། རྟ་རྣ་གཟེ་དང་ཀྭ་རྨེ་ལྕི་ཆུའི་རྒྱུད། །ཆུ་བཞི་སྒང་དྲུག་སྦས་གནས་བརྒྱ་རྩ་བརྒྱད། །ཅེས་གསལ་བ་དང༌། དུས་གསུམ་ཀུན་མཁྱེན་པདྨ་ཀ་རས། ལྷ་འདྲེ་བཏུལ་ཞིང་ས་གཞི་བྱིན་གྱིས་བརླབས་པའི་སྐབས་སུ། བོད་ཡུལ་གྱི་ས་ལག་མཐིལ་ཙམ་ཞིག་མ་ལྷག་པར་ཞབས་ཀྱིས་བཅག་པར་གསུངས་པ་མ་ཟད། ཡར་རྗེ་ཨོ་རྒྱན་གླིང་པའི༼༡༣༢༣་་་༡༣༦༠༽གཏེར་མ་བཀའ་ཐང་ཤེལ་བྲག་མ་ལས། ལུང་ལྔ་གླིང་གཅིག་ལྗོངས་གསུམ་གངས་ཉི་ཤུ༔ དེ་ཡང་དབུས་ན་ཤངས་ཀྱི་ཟབ་བུ་ལུང་༔ ཤར་ཕྱོགས་ཀོང་པོའི་ཡུལ་ན་ལྗོན་པ་ལུང་༔ ལྷོ་ཡི་ཕྱོགས་ན་མོན་གྱི་སྲིབ་བཙན་ལུང་༔ ནུབ་ཀྱི་ཕྱོགས་ན་འགོས་ཀྱི་ཕ་རི་ལུང་༔ བྱང་གི་ཕྱོགས་ན་སྐྱིད་ཀྱི་གྲོ་མ་ལུང་༔ ཞེས་གསུངས་པའི་བྱང་ཕྱོགས་སྐྱིད་ཀྱི་གྲོ་མ་ལུང་ནི་ཀཿརྨེའི་ཡུལ་འདིར་གཏེར་ཆེན་མཆོག་གྱུར་གླིང་པ་དང༌། ལྷོ་ནུས་ལྡན་རྡོ་རྗེ་སོགས་ཀྱིས་ངོས་འཛིན་པར་མཛད་པ་སྟེ། མཆོག་གླིང་གཏེར་བྱོན་གནས་ཆེན་ཉེར་ལྔའི་མདོ་བྱང་ལས། ཀ་གྲོ་ཞེས་པ་ཚེ་དཔག་མེད་པའི་གནས༔ བཅུད་ཀྱི་གྲོ་མ་ལུང་ཞེས་སྦས་ཡུལ་ཕུག༔ ཅེས་གསུངས་པས་ཀ་གྲོ་ཞེས་པ། ཀ་ཞེས་ཀ་གཞུང་དང༌། གྲོ་ཞེས་སྦས་ཡུལ་གྲོ་མ་ལུང་རྨེ་གཞུང་ལ་ངོས་འཛིན་པས་དེ་གཉིས་ཀ་ཚེ་དཔག་མེད་ཀྱི་གནས་སུ་བསྟན་པས་ལུང་དོན་དང་མཐུན་པར་ཀ་བཀྲ་ཤིས་དགོན་གྱི་ཚེ་སྒྲུབ་ལ་བྱིན་ནུས་ཆེ་ཞེས་གྲགས་པ་དེ་ཡང༌། དོན་དུ་ཚེ་དབང་རིག་འཛིན་པདྨ་འབྱུང་གནས་ཀྱི་ཐུགས་རྗེ་ཉག་གཅིག་ཡིན་པ། གུ་རུ་རིན་པོ་ཆེ་ཐེག་པ་མཆོག་གི་ལམ་ནས་རྣམ་སྨིན་འབྱུང་བ་སྙིགས་མ་ཡེ་ཤེས་ཀྱི་མེས་སྦྱངས་ནས་དོན་དམ་རང་བཞིན་གྱི་འབྱུང་བའི་སྐུ་གཞོམ་བྲལ་རྡོ་རྗེའི་ཆོས་སུ་མངོན་གྱུར་གྱི་སངས་རྒྱས་ཡིན་པས། གཞན་གྱི་ཕྱི་རོལ་དྲང་སྲོང་འཆི་མེད་གྲུབ་པ་ལྷའི་མཆོག་བྱིན་པ་དང༌། བཅུད་ལེན་རྫས་ནུས་སོགས་ཀྱི་འཆི་མེད་གྲུབ་པ་དང་མི་མཚུངས་པས། ཚེ་ལ་དབང་བ་ཐམས་ཅད་གཅིག་པ་ཡིན་ཁྱབ་ཏུ་གོ་བར་མི་བྱའོ། །དེ་ལྟ་བུའི་ཚེ་དབང་རིག་འཛིན་པདྨ་འབྱུང་གནས་ཀྱི་ཚེའི་གནས་སུ་བྱིན་གྱིས་བརླབས་པའི་གནས་དེར་ཚེ་སྒྲུབ་བྱས་ན་བྱིན་ནུས་ཆེ་བ་ཡིན་པ་ལུང་རིགས་ཀྱིས་གསལ་བ་ཉིད་དོ། །བཀའ་ཐང་ཤེལ་བྲག་ལས་ཀྱང༌། གནམ་གྱི་ཤུག་སྡོང་གླང་སྒྲོམ་དུ་བླ་མེད་དོན་རྫོགས་དཀྱིལ་འཁོར་ཞལ་ཕྱེས་ཤིང་སྒྲུབ་གནས་གནང་བར་བཤད་པ་བཅས་ཀྱིས། དཔལ་ཨོ་རྒྱན་ཆེན་པོའི་འཁོར་ཚོགས་ཀྱིས་ཀ་བཀྲ་ཤིས་ཐུབ་བསྟན་དར་རྒྱས་གླིང་གི་གནས་ཡུལ་ཞབས་ཀྱིས་བཅགས་ཤིང་བྱིན་གྱིས་བརླབས་པ་ལུང་རིགས་ཀྱིས་གྲུབ་པ་དང༌། གཞན་ཡང་ཤར་ཕྱོགས་ཧར་གྱིས་ཕྱེས་པ་ཤེས་རབ་མདའ་སྟོང་དང། བྲག་དཀར་ཚེ་རིང་སྐོར་དྲུག་དབྱིབས་དང༌། ལྡང་ཧྲཱིཿསྐེ་ཡིིི་རི་འབུར་དེ་ནི་གཡུ་ཡི་མནྜལ་སྤུངས་པ་ལ་དུང་གི་ཕྲ་ཚོམ་བཀོད་པ་ལྟ་བུ། བྲག་ཁྲ་རིས་མའི་ལམ་ཁའི་བྲག་ངོས་ལ་ཝཾ་ཡིག་གི་རང་བྱུང་དང༌། རྡོ་རྗེ་ཕྱེད་པ། ཕུར་པའི་རང་བྱུང་ཡང་མཐོང་འདུག་པ་བྲག་དེའི་མིང་ལ་ཨེ་ཝཾ་རྡོ་རྗེའི་བྲག་ཅེས་བརྗོད་ན་འཐད་པར་སེམས་ཏེ། ལྷ་ཡི་དབང་པོས་ཞུས་པ་ལས། ཆོས་ཀྱི་ཕུང་པོ་བརྒྱད་ཁྲི་དང༌། །བཞི་སྟོང་གི་ནི་གྲངས་སྙེད་ཀྱི། །ཀུན་གྱི་གཞི་དང་ཕ་མ་ནི། །ཡི་གེ་གཉིས་སུ་དེ་བཞིན་བསྟན། །ཞེས་ཐབས་ཤེས་ཡི་གེ་ཆོས་ཕུང་བརྒྱད་ཁྲི་བཞི་སྟོང་གི་གཞི་ཕ་མ་ལྟ་བུར་བཤད་པ། དེས་ན་ཨེ་ཝཾ་གྱིས་ཐབས་ཤེས་སྒྱུ་མ་ལྟ་བུ་ལ་དེ་བཞིན་གཤེགས་པ་ཐམས་ཅད་བཞུགས་ཤིང་གནས་པས་ཐེག་ཆེན་གྱི་ཆོས་ཐམས་ཅད་ཨེ་ཝཾ་ལ་འདུས་ཤིང༌། ཁྱད་པར་བླ་མེད་རྒྱུད་དོན་ཐབས་ཤེས་བདེ་སྟོང་དབྱེར་མེད་དུ་བསྒྱུར་བའི་དོན་ཨེ་ཡིག་ཤེས་རབ་རྣམ་ཀུན་མཆོག་ལྡན་གྱི་སྟོང་ཉིད། ཝཾ་ཡིག་ཐབས་དམིགས་མེད་སྙིང་རྗེ། ཐིག་ལེ་དེ་གཉིས་ཀ་ཟུང་འཇུག་མི་ཕྱེད་པ་སྟེ། རྒྱུད་རྟགས་གཉིས་ལས། སངས་རྒྱས་ཀུན་གྱི་སྡོམ་པ་ནི། །ཨེ་ཝཾ་རྣམ་པར་རབ་ཏུ་གནས། །ཞེས་གསུངས་པས་གནས་ཁྱད་པར་ཅན་ཡིན་པར་མངོན་པ་དང༌། ཤར་གྲོག་ལམ་དང་སྟག་སྐྱ་བོ་རི་ལ་རང་བྱུང་དུ་གསལ་བ། ལྷོར་ཀ་ཆུ་གཡུ་འབྲུག་གྱེན་འགྲོ་དང༌། རི་ངོས་སུ་འབྲུག་དབྱིབས་ཡོད་པ། ལྷོ་ཕྱོགས་དཔལ་གྱི་ལམ་དང༌། ནུབ་བྱ་དམར་མོ་བྲག་དམར། བྱང་གི་རི་རུས་སྦལ་ཆུ་འཐུང་བ་ལྟ་བུ། རྒྱུད་པ་ཆུ་བོ་གསུམ་སྒྲིལ་གྱི་གདམས་བཅུད་ཟད་པ་མེད་པར་འཐུང་བའི་བརྡར་ཆུ་གསུམ་མདུན་དུ་འདུ་བ། གཞན་ཡང་བཀྲ་ཤིས་པའི་རྟགས་བརྒྱད་ཀྱང་ཡོད་དེ། གོང་གི་ལུང་ལས། དཔལ་བེའུས་རི་སྐེད་རྒྱན་པ་ལས། །ནགས་བཀྲ་ཤིས་ཡལ་འདབ་རྒྱས་པ་ཡོད། །ཅེས་གསལ་བ་ལྟར། གུར་བསྡོམ་གྱི་ངོས་སུ་དཔལ་བེའུ་རིིས་དང་རྒྱལ་མཚན་གྱི་དབྱིབས་དང༌། མཆིག་ལུང་ཕུ་ཡི་རི་ཟེ་དེར་མཆོད་རྟེན་གྱི་རང་བྱུང་ཡོད་པ་ཚང་གསར་བླ་བྲང་བཞུགས་ཡུལ་གཙང་ང་ཁ་ནས་ཡར་བལྟས་ན་གསལ་པོར་མཐོང་ཐུབ། ལྡང་ཧྲཱིཿཁ་དེར་གནམ་འཁོར་ལོ་རྩིབས་བརྒྱད་དང༌། ས་པདྨ་འདབ་བརྒྱད། དགོན་གྱི་དབུ་རྩེར་ཤུག་པ་དབུ་གདུགས་ཀྱི་དབྱིབས་སུ་ཡོད་ཀྱང༌། དུས་འགྱུར་སྐབས་བཅད་གཏུབས་བྱས་འདུག ལྗང་རྒྱང་ལུང་པར་བྲག་བུམ་དབྱིབས་དང༌། ཡང༌། རི་བོག་ཆད་གཡུ་ཡི་བུམ་པ་ལ། །ཆུ་ཡན་ལག་བརྒྱད་ལྡན་ཆུ་མིག་འབབ། །ཅེས་གསལ་བ་དང་མཐུན་པར་ཀ་འགག་བྲག་འབུར་ཆུ་སྐྱེས་བུམ་པ་ལྟ་བུ་ནས་ནད་སེལ་སྨན་གྱི་ཆུ་ཚན་ཕྱུར་བའང་ཡོད་དོ། །དགའ་ཧཱུྃ་ལུང་པའི་ས་དམར་ཕུ་དེར་མི་འགྱུར་རྡོ་རྗེའི་ཕ་བོང་ལ་དུང་དཀར་འབུད་ཆོག་པ་དེ་ནི། དུང་དཀར་པོ་གཡས་སུ་འཁྱིལ་བ་ལ། །དར་དམར་པོའི་རཱ་གའི་ཅོད་པན་ཡོད། །དགོན་དེའི་སྙན་པ་ཕྱོགས་བཅུར་འཕེལ། །ཅེས་གསལ་བ་དང་མཐུན་ཞིང༌། སྤོས་ཆུ་གསེར་ཉ། རྒྱང་ཆུ་དངུལ་ཉ་ཁ་སྤྲོད་ཚུལ་དང༌། རྒྱལ་སྲིད་རིན་ཆེན་བདུན་ཀྱང་ཡོད་དེ། འགོ་གར་རི་བོ་ནོར་བུ་མེ་འབར་གྱི་དབྱིབས། ཀ་རྒྱལ་རྡོ་རྗེ་ལྷ་བཙན་དམག་དཔོན་གཡུལ་ལས་རྒྱལ་ཞིང་བདུད་དཔུང་ཟིལ་གྱིས་གནོན་པ་ལྟ་བུ། རྫོང་རྒྱལ་བཙུན་མོ། གུར་བསྡོམ་བློན་པོ་གདན་ལ་བཞུགས་འདྲ། མདུན་རི་གླང་པོ་ཆེ་འགྱིང་ངེར་བསྡད་པའི་དབྱིབས། དུང་རི་རྟ་མཆོག་རིན་པོ་ཆེ་དར་སྣས་བརྒྱན་པ་ལྟ་བུ་དང༌། བཀྲ་ཤིས་པའི་རྫས་བརྒྱད་ཀྱང་ཡོད་དེ། ལྗང་རྒྱང་མཚོ་མོ་མེ་ལོང༌། ཞོ་ལུང་འོ་ལུང་ནས་འབབ་པའི་རྒྱང་ཆུ་ཞོ། མདུན་གྱི་སྤང་ཐང་རྩ་མཆོག་དུལ་བ། བཀྲ་ཤིས་དགོན་གྱི་ཙན་དན་ཤིང་རྐང་གཅིག་ཤུག་སྡོང་ཐོག་གུ་ཤིང་ཐོག་བིལ་བ། མདུན་རིའི་གཤམ་ངོས་སུ་དེའུ་འབུར་སེར་པོ་དང་དམར་པོ་དེ་གི་ཝང་དང་ལི་ཁྲི། ཀ་འགགས་ཆུ་ཚན་རིལ་བུ་ངང་སེར་དེ་ཡུངས་དཀར་བཅས་དང༌། གཞན་ཡང༌། ལྡང་ཧྲཱིཿཆུ་མཆོད་ཡོན། ཀ་ཆུ་ཞབས་བསིལ། ཀ་སྟོད་མེ་ཏོག་སེར་ལུ་མེ་ཏོག སྤོས་གཞུང་ཤིང་སྣ་དང་སྨན་སྣའི་བདུག་སྤོས། །སྤོས་ཀྱི་ཤུག་གུ་ལྷ་མོ་ནི་བདུག་སྤོས་མའི་ཚུལ་དང༌། ཀོང་བུ་མའི་ཕ་བོང་མར་མེ། ན་བཀྲའི་སྤང་ཆབ་དྲི་ཆབ། ཚྭ་ཐང་ཚྭ་དཀར་དམར་ཞལ་ཟས། དགའ་ཧཱུྃཿལུང་པའི་ཕུའི་དུང་དཀར་རོལ་མོ་དང༌། འབའ་རེ་སྒོམ་ཆུང་བྲག་རྔ་འདྲ་མ་སོགས་མཆོད་རྫས་ཀྱིས་ཡོངས་སུ་བསྐོར་བའི་ཚུལ་དང༌། བླ་མེད་ནང་གི་མཆོད་པ་སྤོས་འགགས་སུ་བྲག་ཞུན་བྱང་སེམས་དམར་པོ་རཀྟའི་ཚུལ་དང༌། དབང་གི་དམ་རྫས་སིན་དྷུ་རའམ། ཆུའི་གི་ཝཾ་དམར་སེར། ས་དཀར་བྱང་སེམས་དཀར་པོ། སྤོས་ཀྱི་ཕ་བོང་འདོད་འཇོ་བ་ཡི་ནུ་མའི་ཚུལ་དང༌། ཀ་རྒྱང་ལྡང་གསུམ་གྱི་ལུང་པ་གསུམ་དེ་རྩ་དབུ་རྐྱང་རོ་གསུམ་མཚོན་པ། གཡས་ལྡང་ཧྲཱིཿཆུ་དང་གཡོན་ལྗང་རྒྱང་ཆུ་བོ་བྱང་སེམས་དཀར་དམར་མཚོན་པ། ཕུ་བསིལ་བ་ཧྃ་ཡིག་ཟླ་བའི་མདངས་ལྡན་གངས་བྲག་རྡོ་རྗེའི་རི་བོ་དཀར་ཆའི་མཚོན་བྱེད་ཅུ་གང་དང༌། མདའ་ལྗོན་ཤིང་ནགས་ཚལ་ས་གཞི་དམར་ཞིང་དྲོ་བ་ཨ་ཐུང་ཉི་མའི་མདངས་ལྡན་དམར་ཆའི་མཚོན་བྱེད་བྲག་སྲུབས་ནས་ས་མཚལ་དམར་པོ། བར་ན་ཞུ་བདེ་ལྷན་སྐྱེས་བདེ་སྟོང་མཚོན་བྱེད་ནད་སེལ་སྨན་གྱི་ཆུ་ཚན་ཁོལ་ཞིང་རླངས་པ་འཕྱུར་བའོ། །

**རྟེན་དུར་ཁྲོད་བཀྲ་ཤིས་རྩེགས་ཀྱི་སྐོར།**

༈ དགོན་གྱི་གཡས་ཕྱོགས་རྟེན་ཕྱག་མཁའ་སྤྱོད་དུར་ཁྲོད་བཀྲ་ཤིས་བརྩེགས་རྒྱབ་ཀྱི་རི་དེ་རྡོ་རྗེ་ཕག་མོའི་སྐུ་ཡི་དབྱིབས་སུ་ཡོད་པའི་ལྟེ་བ་ལ་མཁའ་སྤྱོད་དུར་ཁྲོད་བཀྲ་ཤིས་བརྩེགས་ཀྱི་རྟེན་ཕྱག་བཏབ་ཡོད། དུར་ཁྲོད་ལ་དབྱེ་ན། ཕྱི་ཕུང་པོ་རྟེན་གྱི་དུར་ཁྲོད། ནང་ལྷུན་གྲུབ་ལུས་ཀྱི་དུར་ཁྲོད། གསང་བ་ཚོགས་བརྒྱད་ཀུན་གཞིའི་དུར་ཁྲོད་དེ། །ཕྱི་ཡི་དུར་ཁྲོད་ལ་གདོད་ནས་རང་བྱུང་གི་དུར་ཁྲོད་ནི། འོག་མིན་གསང་ཆེན་རོལ་པ་དང༌། མེ་རི་འབར་བ། རང་བཞིན་ལྷུན་གྲུབ་དུར་ཁྲོད་ནི། བསིལ་བ་ཚལ་དང༌། སྐུ་ལ་རྫོགས་པ་སོགས། རྗེས་སུ་སྤྱོད་པའི་དུར་ཁྲོད་ལའང༌། ཆེན་པོ་མི་རོ་འབུམ་ལོན་པ་ཡན་ཆོད། ཆུང་ངུ་མི་རོ་བཞི་ལོངས་པ་ཡན་ཆད་ལ་ཟེར་བས། དུར་ཞེས་པ་བམ་རོ་ལ་འཇུག་ཅིང་དེ་མང་དུ་ཚོགས་པའི་ཚལ་ལ་ཁྲོད་ཅེས་པའི་བརྡར་ཆགས་པ་སྟེ། ཕྱི་མི་རོ་བདག་མེད་དང༌། ནང་ཕུང་པོ་བདག་འཛིན་སེམས་གདོད་ནས་མ་གྲུབ་པས་གཟུང་བྱ་འཁྲུལ་སྣང་ཚོགས་པའི་ཕུང་པོ། གསང་བ་རྟེན་ཀུན་གཞི་རང་བཞིན་གྱི་སྟོང་ཉིད་ལ་བརྟེན་པའི་ཚོགས་བདུན་བཅས་བདག་མེད་རོ་དང་འདྲ་བའི་ཕྱིར་བརྡ་དོན་གྱི་དུར་ཁྲོད་དུ་གྲུབ་པ་ཡིན། གདོད་ནས་རང་བྱུང་དུར་ཁྲོད་ཆེན་པོ་བརྒྱད་སོགས་ལ་མཁའ་འགྲོ་མ་རང་བཞིན་གྱིས་འདུ་ཞིང་བྱ་གཅན་སོགས་ཀྱང་དཔའ་བོ་དང་རྣལ་འབྱོར་མའི་རྣམ་འཕྲུལ་གྱི་ཚོགས་སུ་རོལ་བའི་མཐུས་སེམས་ཅན་དེའི་སྒྲིབ་པ་བྱང་ཞིང་བསོད་ནམས་ཀྱི་ཚོགས་ཆེན་རྫོགས་ཏེ། སྐལ་ལྡན་རྣམས་མཁའ་སྤྱོད་ཀྱི་རྟེན་ལས་ཐར་པ་མཆོག་གི་གོ་འཕང་ལ་སྦྱོར་ཞིང༌། ཕལ་པ་དག་ངན་འགྲོའི་སྐྱེ་སྒོ་ཆོད་ནས་མཐོ་རིས་སུ་སྐྱེས་ཏེ་རྡོ་རྗེ་ཐེག་པའི་སྣོད་རུང་དུ་འགྱུར་བ་ཡིན་ལ། དེ་ཡང་ཡུལ་ཉེར་བཞིའི་གནས་ལག་ས་སྤྱོད་གསུང་གི་འཁོར་ལོའི་མཁའ་སྤྱོད་དུར་ཁྲོད་བཀྲ་ཤིས་བརྩེགས་པ་ཡིན་ཞེས་བཏགས་པ་ཙམ་དུ་མ་བཞག་པར་རྡོ་རྗེ་ཁྲོས་མ་ཕག་མོའི་དཀྱིལ་འཁོར་སོགས་དཀྱིལ་འཁོར་རྣམས་ཚུལ་མཐུན་དུ་བཞག་ཡོད་པ་དང༌། ད་དུང་རླུང་གི་རྫི་ཕོག་པས་ཀྱང་ངན་འགྲོའི་གནས་ངན་ལས་གྲོལ་བའི་བཏགས་གྲོལ་བཞུགས་པའི་མཆོད་རྟེན་བཞེངས་ཡོད་པ་ནི། བདུད་རྩི་མཆོག་གི་རྒྱུད་བམ་པོ་བཞི་པར། རོ་ཡི་སྲུང་མ་ཆེན་མོ་ནི༔ མ་མོ་ཆེན་མོ་བརྒྱད་བཞག་གོ༔ དེ་ཡི་གནས་རྟེན་ཆེན་པོ་ཡང་༔ མཆོད་རྟེན་ཆེན་པོ་གཟི་བརྗིད་ཅན༔ ཞེས་དང༌། དེ་ལྟར་ས་གཞི་འདི་ཀུན་ཀྱང་༔ བཀྲ་ཤིས་ཡ་མཚན་ཐུགས་རྗེ་ཅན༔ ཆོས་དང་དངོས་གྲུབ་འབྱུང་བའི་གནས༔ དེ་ཡི་གློ་སྙིང་མངྒ་དྷ༔ སོགས་ནས། མཆོད་རྟེན་མིང་ནི་བདེ་བྱེད་བརྩེགས༔ ཞེས་གསུངས་པ་དང་མཐུན་པ་ཡིན། ས་དེར་ཕུང་པོ་བཞག་པའམ། གཅོད་ཡུལ་དང་འབྲེལ་བའི་ཚོགས་མཆོད་ཀྱི་ཕན་ཡོན་ཚད་མེད་པ་དང༌། ཞལ་གདམས་སྙིང་བྱང་ལས། ཇི་སྐད་བཤད་ལྟར་སྒྲུབ་བྱས་ན༔ ཕྱི་རུ་མཐོང་ཐོས་དྲན་རེག་དང་༔ བྱེ་བྲག་ས་དེར་འཆི་བའམ༔ ཆེད་དུ་བསྐྱལ་བའི་ཕུང་པོ་ཀུན༔ རྩ་གསུམ་དཔའ་བོ་མཁའ་འགྲོ་ཡིས༔ དངོས་སུ་ཚོགས་ལ་ལོངས་སྤྱོད་པས༔ སྐྱེ་བ་བདུན་ནས་འབད་མེད་གྲོལ༔ མཚམས་མེད་ལས་སྤྱད་འགྲོ་བ་ཡང་༔ ངན་སོང་རྨི་ལམ་ལྟར་མཐོང་ནས༔ མཐོ་རིས་རྟེན་བཟང་ངེས་པར་ཐོབ༔ ཅེས་གསུངས་པས་དེ་ལྟར་ཤེས་པའི་ཐོག་ནས་སེམས་ཅན་ལ་ཕན་གདགས་པར་འདོད་པ་རྣམས་ཀྱིས་འདིར་ཕུང་པོ་བསྐྱལ་བ་དོན་ཡོད་པ་ཆོས་ཉིད་དོ། །

ཐད་བྲག་དམར་ཐང་ནས་བལྟས་ན་ཕག་མོའི་སྐུ་དབྱིབས་དཔྱད་ཐུབ། སྤང་གཤོང་མཁའ་འགྲོའི་བྲོ་རྭའི་ཚུལ་དང༌། དུར་ཤིང་། དུར་ཆུ་དང་། ཚེར་མ་ཅན་གྱི་ནགས་འདབས་ལ་གནོད་སྦྱིན་དང༌། ཤ་ཟ། ཀེང་རུས། དུར་བྱ་དང་གཅན་གཟན་ཚོགས་རྒྱུ་ཞིང༌། མདོར་ན་དུར་ཁྲོད་ཀྱི་ཆོས་མ་ཚང་བ་མེད་པ། འོག་གི་དུར་ཁྲོད་ཕ་བོང་ནག་པོ།

**མདུན་རི་རྡོ་རྗེ་སེམས་དཔའི་ཐུགས་ཀྱི་གནས་མཆོག་སྐོར།**

༈ མདུན་རི་རྡོ་རྗེ་སེམས་དཔའ་ཐུགས་ཀྱི་གནས་མཆོག དཔལ་ཀརྨ་པ་ཐེག་མཆོག་རྡོ་རྗེ་དང་ལྷོ་ཨོ་རྒྱན་ནུས་ལྡན་རྡོ་རྗེ་རྣམ་གཉིས་ཀྱིས་གནས་སྒོ་ཕྱེས་ཤིང་ཀ་གྲོ་སྦས་ལུང་ཞེས་གཏེར་ཆེན་མཆོག་གྱུར་གླིང་པས་བསྔགས་པར་མཛད་པ། རི་བོའི་ངོས་སུ་ལོ་ཆེན་བཻ་རོ་ཙ་ནའི་སྐུ་དབྱིབས་རང་བྱོན་དང༌། མཆོག་གླིང་གཏེར་ལུང་ལས་ཀྱང༌། ཟིང་པོ་ཤེལ་རྫོང་ཏེ་སེ་ལུང་གནས་བྱེ༔ ཞེས་པས། ཀ་གང་མའི་གུར་བསྡོམ་ཤེལ་འཕྲུ་ཅན་ཞེས་དབུ་རྩེར་རྡོ་རྗེ་སེམས་དཔའི་མེ་ལོང་རང་བྱུང་ཤེལ་གྱི་མཆོད་རྟེན་ཡོད་ཅེས་གྲགས་པ་དེ་ལྟར་ན། རྫོགས་པ་ཆེན་པོ་འཁོར་བ་དོང་སྤྲུག་གསང་བའི་རྒྱུད་ལས། སངས་རྒྱས་ལྔ་ཡི་གདུང་འཛིན་པ། །ཤེལ་གྱི་མཆོད་རྟེན་ཁྲི་འཕང་ལྔ། །ཡེ་ཤེས་ལྔ་ཡི་རང་བཞིན་ཅན། སོགས་ནས། །རྡོ་རྗེ་འཆང་གི་གཡོན་དུ་བབས། །ཅེས་དང༌། དེ་ནས་སུམ་ཅུ་རྩ་གསུམ་གྱི་གནས། རྣམ་པར་རྒྱལ་བའི་ཁང་བཟང་གི་ཡང་ཐོག པ་ཏཱ་རི་ཀད་ཀ་ཞེས་པར་བབས་སོ། །དེ་ནས་རི་བོ་རྩེ་ལྔར་བབས་སོ། དེ་ནས་རྡོ་རྗེ་གདན་དུ་བབས་སོ། །དེ་ནས་མཆོད་རྟེན་ཆེན་པོ་འོད་ཟེར་དུ་འཕྲོས་ཏེ། སེམས་ཅན་གྱི་རྟོག་པ་བསལ་ལོ། །ཞེས་པར། ཀུན་མཁྱེན་ཀློང་ཆེན་པ་ཆེན་པོས་ཐེག་མཆོག་མཛོད་ལས། ཐོག་མར་འཇིག་རྟེན་འདི་ཆགས་དུས་རྡོ་རྗེ་དབྱིངས་ཀྱི་དཀྱིལ་འཁོར་ནས་སྤྲུལ་པ་རང་བཞིན་གྱི་བྱིན་རླབས་ལས་སྟོན་པ་རྡོ་རྗེ་འཆང་འགྲོ་བའི་དོན་ལ་དགའ་ལྡན་བརྩེགས་པར་བྱོན་པའི་གཡོན་དུ་བབས་ནས། སུམ་ཅུ་རྩ་གསུམ་དང་རི་བོ་རྩེ་ལྔ། རྡོ་རྗེ་གདན། གངས་ཏི་སེའི་བར་དུ་འགྲོ་བའི་དོན་ལ་བབས་ནས། དེང་སང་ཏི་སེའི་རྩེ་མོ་རིན་པོ་ཆེ་འོད་འཕྲོ་བའི་ཁང་བུ་ན་བཞུགས་ཏེ། མཁའ་འགྲོ་དང་གྲུབ་པ་དང༌། རིག་སྔགས་འཆང་བ་དུ་མས་བསྟི་སྟངས་བྱེད་ཅིང་འདུས་སོ། །ཞེས་གསུངས་པ་དང་མཚུངས་པས་ན། གུར་བསྡོམ་གངས་ཏི་སེའི་གནས་ལག་ཏུ་ངོས་འཛིན་ནའང་ཆོག་པར་སེམས། གནས་སྲུང་རྡོ་རྗེ་ངང་ཕུར་བྲག་དཀར་ལྷུན་ཆགས། གུར་བསྡོམ་དཔལ་གྱི་ཕུག་པ། འཛམ་དཀར་དང་འཛམ་ནག་ཞེས་བྲག་རི་དཀར་ནག་གཉིས་ཡོད་པ་གནོད་སྦྱིན་རྨུག་འཛིན་དཀར་ནག་གི་གནས་དང་། གུར་བསྡོམ་གྱི་གནས་ལ་འཁོར་འདས་ཀྱི་ཆགས་ཚུལ་ཡོད་པར་བཤད་དེ། རི་སྟོད་ཀྱི་བྲག་རི་སྣ་ཚོགས་དེ་དག་མདོ་ལྟར་ན་སངས་རྒྱས་བྱང་སེམས། སྔགས་ལྟར་ན་ཞི་ཁྲོ་དམ་པ་རིགས་བརྒྱ་སོགས་མྱང་འདས་ཀྱི་བཞུགས་ཚུལ། སྤང་རི་ངོས་སུ་བདེ་ཆེན་ཞིང་བཀོད་ཐང་ཀའི་དབྱིབས་དང༌། སྡོམ་ཕུར་རྡོའི་མཆོད་རྟེན་རང་གྲུབ། རི་གཤམ་དུ། ཚ་དམྱལ་མཚོན་པའི་ཆུ་ཚན་དུ་སྲོག་ཆགས་འཚོད་ཅིང་ཁོལ་བ། གྲང་དམྱལ་མཚོན་པའི་ཆུ་གྲང༌། གཤིན་ཆུ་དང༌། གཤིན་ཟམ། དམྱལ་ཟངས་ཁ་སྦུབ་པ། ཆོས་རྒྱལ། མེ་ལོང༌། རྒྱ་མ། ཚེ་འདས། ལས་མཁན་བུ་ཆུང་དཀར་ནག ཤལ་མ་རིའི་སྡོང་པོ་སོགས་ངན་སོང་འཁོར་བའི་ཆགས་ཚུལ་བཅས་གསལ་བའོ།།

 **བཀྲ་ཤིས་དགོན་དེ་ས་གནད་ཁྱད་པར་ཅན་ཡིན་པའི་སྐོར།**

༈ གདུག་པ་བསེ་ཡི་སྐྱེས་བུ་ཀ་རྒྱལ་རྡོ་རྗེ་ལྷ་བཙན། དུང་གི་སྐྱེས་བུ་ལྗང་རྒྱང་ཤ་ཕོ་དུང་རི། ལྕགས་ཀྱི་སྐྱེས་བུ་རྨེ་རྒྱལ་ཡི་གེ་མགར་ནག་སྟེ། རྡོ་རྗེ་ཕུར་པའི་བཀའ་སྲུང་བསེ་ལྕགས་དུང་གསུམ་ཚུལ་དུ་ཡོད་པ་དང༌། བཀའ་གདམས་གླེགས་བམ་ལས། རི་ཟུར་གསུམ་བྲག་གཞུང་གནམ་དུ་མཐོ། །དེ་མཁའ་འགྲོའི་རྒྱལ་མཚན་བསྒྲེང་བ་འདྲ། །ཅེས་གསུངས་པ་དང་མཐུན་པར་བསྟན་པའི་རྒྱལ་མཚན་བསྒྲེང་བའི་ཡུལ་སྐྱོང་ཆེན་པོ་ཀ་རྒྱལ་རྡོ་རྗེ་ལྷ་བཙན་དང༌། གྲུབ་དབང་ཚོགས་གཉིས་རྣམ་ཐར་ནང༌། ཀ་གཞུང་དུ་ཕུར་སྒྲུབ་ཚུགས་སྐབས་ཀ་ཆུས་ཕུར་སྙིང་གི་རང་སྒྲ་སྒྲོགས་པ། བསེ་ལྕགས་དུང་གི་སྐྱེས་བུ་ཕུར་སྲུང་གིང་བཞིས་རང་གཟུགས་དངོས་སུ་བསྟན་པར་གཟིགས་པ་དེ། དེང་སང་ནང་ཆེན་དགོན་ཁག་རྣམས་ཀྱི་བྱུང་བ་བརྗོད་པའི་ཚེས་བཅུ་དགོན་གྱི་ལོ་རྒྱུས་ཤོག་གྲངས་༤༩༤ལ་ཡང་བྲིས་འདུག་པ་ལྟར་དང༌། གྲུབ་དབང་ཚོགས་གཉིས་རྣམ་ཐར་རྟོགས་བརྗོད་ཕྱོགས་བསྡུས་ཀུན་བཟང་ཐུགས་རྗེའི་ཟློས་གར་བྲིས་མའི་ཤོག་གྲངས་༡༥༥ནང་ཀ་གཞུང་དུ་ཕེབས་སྐབས་དེ་ཕྱོགས་སྦྱིན་བདག་རྣམས་ཀྱིས་གསོལ་བ་བཏབ་ངོར། བཀྲ་ཤིས་ཁར་ཕུར་པའི་སྒྲུབ་ཆེན་འཛུགས་པར་མཛད་པས། དག་པའི་སྣང་བར་ཟངས་མདོག་དཔལ་གྱི་རི་བོའི་པདྨ་འོད་ཀྱི་གཞལ་མེད་ཁང་དུ་ཕེབས་འདུག་པར། དེར་གུ་རུ་རིན་པོ་ཆེ་འཁོར་ཚོགས་རིག་འཛིན་དཔའ་བོ་མཁའ་འགྲོ་མང་པོ་དང་བཅས་པས་ཕུར་པའི་སྒྲུབ་ཆེན་མཛད་དེ་བཞུགས་འདུག །བྱིན་འབེབས་ཀྱི་སྐབས་སུ་གུ་རུ་གཙོ་འཁོར་རྣམས་ཀྱིས་ཕྱག་ཌཱ་དྲིལ་བཅས་དཀྱིལ་འཁོར་ལ་བསྐོར་བ་ལན་མང་པོ་མཛད། གར་འཆམ་རན་པ་ན་སྟོན་འཁོར་རྣམས་ཀྱིས་ཞྭ་ཕོད་སོགས་སྔགས་ཆས་མཛད་དེ་ཨོ་རྒྱན་པདྨས་འཆམ་དཔོན་དང༌། གཏེར་སྟོན་བརྒྱ་རྩ་སོགས་ཀྱིས་སྟོད་ལས་ཀྱི་རྩ་འཆམ་མཛད། སྨད་ལས་སྐབས་གུ་རུ་རིན་པོ་ཆེ་རྡོ་རྗེ་གཞོན་ནུའི་སྐུར་གྱུར། གཞན་ཕུར་པའི་རིག་འཛིན་རྣམས་ཀྱིས་སྔར་བཞིན་གར་སྟབས་བསྒྱུར་ཏེ་གཙོ་བོའི་ཐུགས་ཀ་ནས་འོད་ཀྱི་ལྕགས་ཀྱུས་དགྲ་བགེགས་དངོས་སུ་བཀུག །སྒྲོལ་གིང་མང་པོ་སྤྲོས་ནས་བསྒྲལ་བ་སོགས་རྩ་འཆམ་རྒྱས་པའི་བཀོད་པའང་གཟིགས། དེ་སྐབས་ཀ་རྒྱལ། རྣམ་རྒྱལ། ལྗིག་རྒྱལ་གསུམ་སྤུ་གྲི་མཆེད་གསུམ་ཡིན་འདུག་ལ། གྲུ་ཡའི་བྲག་ནག་མཆེད་གསུམ། སེ་དོར་གྱི་རྫོང་རྒྱལ་མཆེད་གསུམ་འདི་རྣམས་ངོ་བོ་གཅིག་ཡིན་འདུག །ཀ་རྒྱལ་བསེ་ཡི་སྐྱེས་བུ་དང༌། ཀ་ལྗང་རྒྱང་ཤྭ་ཕོ་དུང་རི་འདི་ཕུར་སྲུང་དུང་གི་སྐྱེས་བུ་ཡིན་པ་དང༌། བཀྲ་ཤིས་ཁ་འདིར་ས་གནད་ཁྱད་པར་ཅན་ཞིག་ཡིན་པས་ཕུར་སྒྲུབ་ཚུགས་ན་རྒྱལ་ཁམས་ལ་ཕན་གསུངས་པས་དེ་ཕྱོགས་ཀྱིས་དེ་ཚུན་སྒྲུབ་པ་ཚུགས་པར་གྱུར་ཏོ། །བསེ་ལྕགས་དུང་གསུམ་ཕུར་སྲུང་རྣམས་ཡང་ཡང་གཟིགས། ཞེས་གསལ་བ་དང༌། བཀའ་གདམས་གླེགས་བམ་ལས་ཀྱང༌། ཡུལ་བཀྲ་ཤིས་འབྱུང་དེ་ཁྱོད་ཀྱི་ཞིང༌། །ཞེས་གསུངས་པ་དང་མཐུན་ནོ། །རྟ་རྣའི་གནས་ཡིག་བཀྲ་ཤིས་ལྷ་ཡི་རྔ་སྒྲ་ལས། ནུབ་རི་དམར་པོ་ཀ་རྒྱལ་ལ་མཁྱེན་རབ་འཇམ་དཔལ་དམར་པོ་རང་བྱུང་འབུར་ཚུགས་སུ་བཞུགས་པ་ཞེས་འཇམ་དཔལ་དབྱངས་ཀྱི་གནས་སུ་གསལ་བ་དང། ཡང་འགའ་རེས། ཀ་རྒྱལ་བཙན་གྱི་སྤུ་གྲི། རྣམ་རྒྱལ་བདུད་ཀྱི་སྤུ་གྲི། དུང་རི་ལྷ་ཡི་སྤུ་གྲི་སྟེ་སྤུ་གྲི་མཆེད་གསུམ་ཞེས་ཀྱང་ཟེར་བས་དེ་གསུམ་གྱིས་སྐྱོང་བའི་ཡུལ་དང༌། །ཡུལ་ཉེར་བཞིར་ཐུགས་གསུང་སྐུ་ཡི་འཁོར་ལོའི་གནས་བརྒྱད་རེ་ཡོད་པ་ནས། ས་སྤྱོད་དམ་ས་སྟེང་གསུང་གི་གནས་བརྒྱད་ཀྱི་བྱེ་བྲག་ཡུལ་ཀཉྩའི་ཀ་སྟེ་བོད་སྐད་དུ་སྐྱུར་བག་ཅན་ཡིན་པ་དཔའ་བོ་མ་ཧཱ་བེ་ར་ཏེ་འཇིགས་བྱེད་ཆེན་པོ་དང༌། དཔའ་མོ་མ་ཧཱ་རྟ་རྣ་ཏེ་སྣ་ཆེན་མོ་གཉིས་གནས་པའི་ཡུལ་རྒྱ་གར་ལྷོ་ཕྱོགས་སློབ་དཔོན་ཆོས་གྲགས་འཁྲུངས་ཡུལ་དང་ཉེ་བ་ན་གྲོང་ཁྱེར་མཆོག་ཅེས་གྲགས་པ་གྲུབ་ཆེན་དཱ་རི་ཀ་པ་གྲུབ་པ་བརྙེས་པའི་ཕྱོགས་སྒྲུབ་གནས་གསེར་གྱི་ལིངྒ་ལྟ་བུས་མཚན་པ་དེ་ཡིན་པས། ཡུལ་ཆེན་ཉི་ཤུ་རྩ་བཞིའི་གྲས། སྙིང་ཁ་ཀཉྩའི་ཀ་ཞེས་པའི་གནས་ངོ་མ་འཕགས་ཡུལ་དུ་ཡོད་ཀྱང༌། དེའི་གནས་ལག བལ་བོད་ས་མཚམས་སླེ་མི་སྙིང་ནང་ཞེས་པར། བྲག་སྙིང་ལྟ་བུ་དེ་ཡིན་ཞེས་སྤྱན་སྔ་འབྲི་གུང་གླིང་པ་སོགས་གྲུབ་ཐོབ་གོང་མས་བྱིན་གྱིས་བརླབས་པ་ཤིན་ཏུ་ངོ་མཚར་བ་བཞུགས་མོད། རང་རེའི་ཡུལ་དུ་རྟ་རྣ་བདེ་མཆོག་གནས་ཡིན་པ་གཞིར་གྲུབ་ལ། ཡང་ཀཉྩའི་གནས་ཞེས་བཤད་སྲོལ་བཞིན་གནས་བཤད་སྐབས་སུ་ཀ་རྒྱལ་དང༌། ཀ་འགག་སོགས་ཀཱ་གཞུང་བཅས་བཤད་འདུག་པ་དེ་ལྟར་ན་ཀཉྩའི་ཀཱ་ཡི་གནས་དེ་སྙིང་ལ་ངོས་འཛིན་དགོས་གཤིས། སྙིང་དེ་བྲང་གི་ནང་ངོས་སུ་ཡོད་པས་ན། བཀྲ་ཤིས་དགོན་གྱི་རྒྱབ་རིའི་ཡང་རི་བྲང་རྗེ་མ་ཞེས་པ་དེ་བྲང་ལྟ་བུ་ལ། རག་ཆེན་ཕུ་དེར་རང་བྱུང་ཤེལ་རྡོ་སྣ་ཚོགས་ཡོད་པའི་ཤེལ་གྱི་མཆོད་རྟེན་དུ་གྲགས་པ་དེ། གསེར་གྱི་ལིངྒ་ལྟ་བུ་གསེར་འོད་སོགས་འོད་སྣ་ཚོགས་འཕྲོ་བའི་ཤེལ་རྡོ་ལས་གྲུབ་པ་དེ་ཀཉྩའི་ཀ་སྙིང་ལྟ་བུ་ཡིན་ལ། ས་སྤྱོད་གསུང་གི་གནས་སྙིང་ཁ་ཀཉྩའི་གནས་ལག་ངོ་མ་དེ་ལ་ངོས་འཛིན་དགོས་པ་རིག་པས་དཔྱད་ན་གྲུབ་པས། སྙིང་དེ་དྲན་པ་གསལ་བར་བྱེད་པའི་གནས་ཡིན་པ་མ་ཟད། མཁྱེན་རབ་འཇམ་དཔལ་དམར་པོས་རང་བྱུང་དུ་བཞུགས་པའི་ཀ་རྒྱལ་རྡོ་རྗེ་ལྷ་བཙན་གྱིས་བདག་ཏུ་བཟུང་བའི་གནས་ཡུལ་ཡིན་པ་དང༌། ཀ་འགགས་ལུང་པར་གསལ་བྱེད་དང་པོའི་ཡིག་འབྲུ་ཀ་ཡི་རང་བྱུང་ཡོད་པས་ན་ཀ་གཞུང་རིག་པའི་འབྱུང་གནས་སུ་བརྗོད་ནའང་མ་འཐུས་པ་མེད་པ་འདྲ། རིག་གནས་སྨན་རྩིས་སོགས་ལ་མཁས་མྱོང་ཅན་མང་པོ་བྱུང་བ་དང༌། འཇིག་རྟེན་གཏམ་བཤད་ཀྱི་འབྱུང་གནས་ཞིག་ཡིན་པར་ངོས་འཛིན་ཆོག་པ་དང༌། ད་དུང་གཞུང་ལུགས་ལ་བསླབ་ན་རིག་པའི་འབྱུང་གནས་སུ་འགྱུར་བ་གདོན་མི་ཟ་བས་ན། ཀ་གཞུང་རིག་པའི་འབྱུང་གནས་སུ་བདག་གིས་སྨྲའོ། གཞན་ཡང་ལྗང་རྒྱང་ཕུ་ཡི་བྲག་བོན་པོ་དགུ་སྒྲིག་ཅེས་པ། བོན་ཉིད་སྐྱེ་བ་མེད་པའི་ཆོས་ཀྱི་དབྱིངས་ལས། བོན་ཅན་འགག་པ་མེད་པ་ཁྲག་འཐུང་དཔལ་ཆེན་དགུ་ཡི་ཚུལ་དུ་གདོད་ནས་ལྷུན་འགྲུབ་རང་བྱུང་གི་བཀོད་པ་གསལ་བ། ཕྱི་རོལ་རི་བྲག་བེམ་པོ་ལྟར་སྣང་བ་ལ་འཁྲུལ་ནས་བོན་པོ་དགུ་སྒྲིག་ཅེས་སྨྲ་ནའང༌། དཔྱད་ན་བཀའ་བརྒྱད་ཁྲག་འཐུང་དཔལ་དགུའི་ཚུལ་དུ་ཡོད། དག་པའི་གཟིགས་ངོར་སྣང་སྲིད་དག་པ་རབ་འབྱམས་སུ་ཤར་བས་ན་ཕྱི་བེམ་པོ་བྲག་རིའི་རྣམ་པ་ལ། དོན་ཡེ་ཤེས་ཀྱི་རང་སྣང་ལས་གྲུབ་པའི་གཞལ་ཡས་ཁང་དབུས། དཔལ་ཆེ་མཆོག །གཤིན་རྗེ། ཡང་དག །ཕུར་པ་སོགས་དཔལ་ཆེན་ཧེ་རུ་ཀ་ཡི་སྤྲུལ་པའི་དཀྱིལ་འཁོར་བཞུགས་པ་དང༌། རི་ཡི་རྒྱབ་ལོག་ཧེ་རུ་དགོན་ཞེས་པའི་རྒྱུ་མཚན་ཡང་རི་དེ་དག་ཧེ་རུ་ཀ་ཡི་གནས་ཡིན་པས་དེ་ལྟར་ཟེར། ཞིང་སྐྱེས་ཀྱིི་ཌཀྐི་མ་ཀ་ཡི་འདས་རྒན། འདས་ཆུང་སོགས་ཀྱིས་གཙོས་མི་མོའི་ཚུལ་དུ་མཁའ་འགྲོ་མ་མངོན་སུམ་དུ་འདུ་བའི་གནས་ཡིན་པ་མ་ཟད། དུས་འཁྲུགས་སྐབས་སུ་ཀ་རྒྱལ་དང༌། དུང་རིའི་རྒྱུད་དུ་བྲོས་ཡིབ་བྱས་པ་རྣམས་སྲོག་གི་འཇིགས་པ་ལས་གྲོལ་བ་བྱུང་ཞེས་ད་ལྟའང་ཡུལ་མིས་གླེང་བཞིན་པ་དེ་ནི། གཏེར་ཆེན་མཆོག་གྱུར་གླིང་པ་དང༌། ལྷོ་འབྲོང་སྤྲུལ་ནུས་ལྡན་རྡོ་རྗེས་ཀ་གྲོ་སྦས་ལུང་ཞེས་སྦས་པའི་ཡུལ་ཆུང་ཞིག་ཏུ་ངོས་འཛིན་གནང་བ་དོན་ལ་གནས་ཤིང༌། ཡུལ་གྱི་བཀོད་པ་ལ་དཔྱད་ན་མང་པོ་འདུག་ཏེ་དེ་ཙམ་མོ། །ཆོས་ནོར་རྫས་ཀྱི་གཏེར་ཁ་ཡང་ཡོད་པ་ཞིག་ཏེ་ལྗང་རྒྱང་ཕ་བོང་ནས་ཤེལ་གྱི་མཆོད་རྟེན་ཡོད་པ་ཆོས་ཕུག་བླ་སྔོན་གྱིས་བཏོན། བག་ཆས་གྱོན་ནས། ཀ་ལྗང་རྒྱང་ལྗོངས་ལྗོངས་ངས་མི་ཤེས། སྨན་བུ་མོའི་རྟ་རྒྱུག་འདི་འདྲ་ཡིན། ཞེས་རྟ་རྒྱུག་བྱས་པས་དེ་ཚུན་བག་མ་ལ་ཕྲག་དོག་མེད་པ་བྱུང་ལུགས་ཡུལ་གྱི་ངག་སྒྲོས་སུ་ཡོད་པ་ནས་ཤེས་ཐུབ་བོ། །

**ཀ་བཀྲ་ཤིས་དགོན་གྱི་སྐོར།**

༈ ཀ་བཀྲ་ཤིས་དགོན་འདི་ཐོག་མར་རྫོགས་པའི་སངས་རྒྱས་མགོན་པོ་འབྲི་གུང་པ་ཆེན་པོ་སྐྱོབ་པ་འཇིག་རྟེན་གསུམ་མགོན་ཁམས་ནས་དབུས་སུ་ཕེབས་ཞོར་དུ་རྟ་རྣ་དང༌། བཀྲ་ཤིས་དགོན་གྱི་གནས་ཡུལ་འདི་ཡང་ཞབས་ཀྱིས་བཅགས་ཤིང་བྱིན་གྱིས་བརླབས་པར་རྟ་རྣའི་གནས་ཡིག་དང་ངག་སྒྲོས་སུ་རླུང་ལྟར་གྲགས་ལ། འཇིག་རྟེན་མགོན་པོའི་རྣམ་ཐར་ནང་དུ། མཁར་སྐྱ་དང་ཡུག་ཐང་ལ་སོགས་པ་གནས་དྲུག་གི་ས་ཆ་ལ་བྱོན་ནོ་ཞེས་པ་ཙམ་ལས་མི་གསལ་ཡང་གནས་དྲུག་གི་ས་ཆའི་གྲལ་ལྕི་རག་ནེ་ཡིན་པས་ལྕི་ཞེས་པ་ལྕི་གཞུང་དང༌། རག་ནེ་ཞེས་པ་རྨེ་རྒྱལ་རག་ནེ་ཚེ་དཔག་མེད་ཀྱི་གནས་རྨེ་གཞུང༌། དེའི་བར་དུ་ཀ་གཞུང་ཡོད་པས་ན་ཞབས་ཀྱིས་བཅགས་པར་ཤུགས་ཀྱིས་ཤེས་ནུས་པ་དང༌། སྐྱོབ་པའི་རྣམ་ཐར་རྡོ་རྗེ་རིན་པོ་ཆེ་འབར་བའི་ནང༌། དེར་སློབ་དཔོན་རྫོང་འགོ་བས་གདན་དྲངས། རྗེ་བཙུན་གསང་བའི་བདག་པོའམ་ཕུར་པ་ལ་སོགས་པ་ཐམས་ཅད་ལ་དྲི་བ་མཛད་པས་ལན་ཕྱོགས་ཐམས་ཅད་ནས་ཐོགས་མེད་དུ་བཏབས། ཤིན་ཏུ་མཉེས་ཏེ་བསྒོམ་པ་ཨ་སྐྱབས་ལ་མང་པོ་བཀྱོན་ནས། འདན་ནས་བྱུང་བ་ལ་ཁྱོད་བས་ཡོན་ཏན་ཆེ་བ་མ་བྱུང༌། ད་ངས་ཆོས་ཞུ་བླའི་མཆོད་གནས་བྱེད་གསུངས་ནས་ཆོས་ཞུས་ཞེས་གསལ་བས་རྫོང་འགོ་ནས་ཀ་གཞུང་ལ་ཐག་ཉེར་སོང༌། སྐྱོབ་པས་ཞབས་ཀྱིས་བཅག་པ་རྗེས་སུ་དཔག་ཐུབ། །དཔེར་ན། དུས་མཁྱེན་གྱིས་དགུང་ལོ་ལྔ་བཅུ་ཁམས་ལ་ཐེག་ཀའི་དུས་མཚུར་ཕུའི་བྲག་རྒྱབ་ཡོལ་དུ་བྱོན་ནས་གཏོར་མ་དང་ས་གཞི་བྱིན་རླབས་མཛད། གཟིམ་སྤྱིལ་ཆུང་ངུ་ཞིག་མཛད་དེ་དགོན་གནས་ཀྱི་རྟེན་འབྲེལ་སྒྲིག་པ་ལྟར། དེ་རྗེས་འཇིག་རྟེན་གསུམ་མགོན་གྱི་དངོས་སློབ་སྤྱན་སྔ་གྲགས་པ་འབྱུང་གནས་ཞེས་ལྕི་ལུང་རག་ནེ་ལ། ཕྱི་ལོ་༡༡༧༥་ནས་༡༢༥༥ ་བར་རབ་བྱུང་གསུམ་པའི་ཤིང་ལུག་ལོར་འཁྲུངས་པ་དེ་ཉིད་ཀྱིས་ཀ་བཀྲ་ཤིས་ཁ་ཞེས་པ་ཡི་གེ་ཀ་ནི་གསལ་བྱེད་དང་པོ་དམ་པ་ཆོས་ཀྱི་སྒོ་འབྱེད་ཡིན་པ་དང༌། བཀྲ་ཤིས་པའི་ས་མིང་འདིར་རྟེན་འབྲེལ་ལེགས་པར་དགོངས་ནས་ཆུ་ཕོ་བྱི་བའི་ལོར་༡༡༩༢ཡར་དབུས་སུ་ཕེབས་ཁར་ཞབས་ཀྱིས་བཅགས་ནས་སྒྲུབ་ཁང་བརྩེགས་ཤིང་བསྟན་པ་རྒྱས་པའི་སྨོན་ལམ་བཏབ་ཅིང་བྱིན་གྱིས་བརླབས་ཤིང་སྒྲུབ་ཁང་གི་ཤུལ་ཡོད་པར་གྲགས། དུས་རེ་ཞིག་ན་རབ་བྱུང་༡༢པའི་ནང་རྒྱལ་དབང་བདེ་ཆེན་རྡོ་རྗེས་རྨ་ཁོག་ནས་གུ་རུའི་ཕྱག་ཕྲེང་གཏེར་ནས་བཞེས་པའི་ཕྲེང་རྡོག་རེ་ནང་བཞུགས་ལ་ཡོད་པའི་གུ་རུའི་སྐུ་རེ་བཞེངས་པའི་གྲས་བཀྲ་ཤིས་དགོན་གྱི་གུ་རུའི་ལྷ་ཁང་བཞེངས་ཤིང༌། དེ་རྗེས་མགོན་པོ་འབྲི་གུང་པའི་ཆོས་སྲས་མཆོག་སྤྲུལ་ཕྲིན་ལས་རྒྱ་མཚོས་དགོན་པ་དར་རྒྱས་སུ་གནང་བ་ཞིག་གོ །

 **རྒྱལ་དབང་བདེ་ཆེན་རྡོ་རྗེའི་སྐོར།**

༈ རྒྱལ་དབང་བདེ་ཆེན་རྡོ་རྗེ་ནི། ལོ་རྒྱུས་སྨྲ་བའི་དབང་པོ་ཇོ་སྲས་བཀྲ་ཤིས་ཚེ་རིང་གིས་རབ་བྱུང་༡༢པའི་ནང་བྱོན་པའི་འབྲུག་པ་བཀའ་བརྒྱུད་པའི་གཏེར་སྟོན་ཚ་བ་དཔག་ཤོད་སོགས་ལ་འགྲོ་དོན་ཆེ་ཞེས་བཤད་གནང་བ་དང༌། ཆབ་མདོའི་ཡིག་ཚང་རིན་ཆེན་སྤུངས་པར། བདེ་ཆེན་རྡོ་རྗེས་མཛད་པའི་ཚ་བ་སྒང་གི་གནས་རི་སྐུ་ལྷ་བྲག་དང༌། སྒྲོལ་མ་གནས་ཀྱི་ཡི་གེ་ཤེལ་དཀར་མེ་ལོང་མཐོང་བ་ཀུན་གྲོལ་ཞེས་གསལ་བ་དང༌། རྒྱ་བོད་ཚིག་མཛོད་ཆེན་མོར། རབ་བྱུང་༡༠པའི་སྨད་༡༦༢༢ཆུ་ཁྱི་ལ་འཁྲུངས་པར་གསལ་བ་དང༌། དེ་བཞིན་གཏེར་བརྒྱའི་རྣམ་ཐར་དང༌། གུ་བཀྲའི་ཆོས་འབྱུང་གཉིས་ནང་སྙི་བའི་རིགས་ཡབ་རྡོ་རྗེ་གྲགས་པའི་སྲས་སུ་དྭགས་པོ་ཀླུ་མཁར་རྫོང་དུ་འཁྲུངས་པ་མཚན་ལ་བདེ་བའི་རྡོ་རྗེ་དང༌། འཛམ་གླིང་རྡོ་རྗེ། བདེ་ཆེན་རྡོ་རྗེ། ཆོས་རྗེ་གླིང་པ་སོགས་གསལ། འཁྲུངས་ལོ་རབ་བྱུང་༡༥་དང་༡༦འདུག་ཀྱང་ལོ་དུས་དེ་མཁྱེན་ཀོང་མཆོག་གསུམ་སྐབས་ཡིན་པས་དེ་ནི་ཡིག་ནོར་ཡིན་པ་ཤེས་ཐུབ་ལ། གཏེར་གནས་རྨ་ཀུང་ལུང་དང༌། སྤོ་བོ་སོགས་གསལ་བས་རྒྱ་བོད་ཚིག་མཛོད་ཆེན་མོའི་དུས་ཚོད་དང༌། མཚན་དང༌། གཏེར་གནས་བཅས་གུ་རུའི་ལྷ་ཁང་བཞེངས་མཁན་རྒྱལ་དབང་བདེ་ཆེན་རྡོ་རྗེ་དེ་ཆོས་རྗེ་གླིང་པ་ཡིན་པ་ཕལ་ཆེར་ཐག་ཆོད་བྱས་ན་ཆོག་པ་འདྲ་ཡང༌། སྐབས་དེ་དུས་ཀྱི་བླ་མ་གཞན་གྱི་རྣམ་ཐར་དང་ལོ་རྒྱུས་བཙལ་ནས་ཞིབ་འཇུག་གི་གོ་སྐབས་མ་བྱུང་སྟབས། སླད་བཀྲ་ཤིས་དགོན་སོགས་ཀྱི་ལོ་རྒྱུས་ཁུངས་དག་ཆེད་དུ་བློ་ལྡན་རྣམས་ཀྱིས་ཉམས་ཞིབ་གནང་འོས་སུ་མཐོང་ངོ༌། ནང་ཆེན་དགོན་ཁག་གི་བྱུང་བ་ཕྱོགས་སྒྲིག་ཤོག་གྲངས་༣༦༥ཡིག་ཕྲེང་དགུ་པར། སྒྲུབ་ཁང་ཙམ་ཞིག་ལ་དགོན་པའི་མིང་དུ་བྱས་པ་འདི་ནི། ཞེས་བྲིས་འདུག་པ་སྒྲུབ་ཁང་མིན་པའི་ཁང་པ་མང་པོ་ལ་དགོན་པ་གྲགས་ཚོད་སྙམ་འདུག་ཀྱང༌། དགོན་པ་ཞེས་པ་འདུལ་བའི་ནང་དུ། གཞི་མ་དག་པར་དགོན་པ་ཕྱག་འདེབས་མི་རུང་བར་གསུངས། མ་དག་པ་གང་ཞེ་ན། གཞི་མི་རུང་བ་ཉིད་དང༌། རྩོད་པ་དང་བཅས་པ་ཉིད་དང༌། བརྩམ་དུ་མི་རུང་བ་ཉིད་ནི་མ་དག་པ་ཉིད་དེ། རྒྱལ་པོ་དང༌། ལྷ་ཡི་གནས། མུ་སྟེགས་ཅན་གྱི་འདུག་གནས་སོགས། སྒྲ་དང་སྐྱེ་བོ་མང་པོའི་འདུ་ལོང་སོགས་ཀྱིས་གནོད་པའི་ཕྱིར་དང༌། རྩོད་པའི་རྒྱུར་འགྲོ་བའི་ཕྱིར་དང༌། དུག་སྦྲུལ། སྡིག་པ། གླང་ཆེན་སོགས་དེ་ཉིད་རྒྱུན་པར་གནས་ན་གནོད་པ་དང་བཅས་འཇིགས་པ་འབྱུང་བའི་ཕྱིར་དང༌། གཡང་ས་སོགས་ངམ་གྲོག་འཇིགས་པ་དང་བཅས་པའི་གནས་ལ་གཞི་མི་རུང་བས་འཇིགས་པ་མེད་ཅིང་ས་གཞི་གཙང་ལ་ཆུ་རྙེད་སླ་བ། བཀོད་པ་མཛེས་ཤིང་བསམ་གཏན་འཕེལ་བ། འཚོ་བ་རྙེད་སླ་ཞིང་གྲོང་ལས་རྒྱང་གྲགས་གཅིག་གིས་ཆོད་པའི་དབེན་གནས་སམ། དགེ་འདུན་གནས་པ་ལ་དགོན་པ་ཟེར་བ་མ་མཁྱེན་པ་འདྲ། དགོན་པ་ཞེས་པ་དེ། ཇི་སྐད་དུ། ཀུན་དཀྲིས་ཉེས་བརྒྱས་གཟིངས་པའི་གྲོང་ཁྱིམ་ལས། །ལམ་རིང་བགྲོད་དཀའ་སྲིད་པ་ཉེར་ཞིའི་གནས། །ངན་འགྲོའི་འཇིགས་ལས་རྒྱལ་བྱེད་ཚལ་དང་ནི། །མྱ་འདས་ཐར་པ་མཆོག་གི་གཞལ་མེད་ཁང༌། །འདུ་འཛིའི་ཀླུང་བརྒྱ་བརྒལ་བ་རི་བོའི་འཕང༌། །བྱ་དང་རི་དྭགས་རྩེ་བའི་དོ་ར་མཆོག །གྲུབ་པའི་རིག་འཛིན་དྲང་སྲོང་དགའ་བའི་ཚལ། །འབྲོག་དགོན་ཤིན་ཏུ་དབེན་པའི་བསྟི་གནས་གང༌། །ཏིང་འཛིན་ངང་གིས་འཕེལ་བའི་སྲིད་ཉོན་གྱི། །གདུང་སྐྱོབ་དཔལ་གྱི་དུམ་བུའི་ལྡིང་ཁང་ཉིད། །མྱོས་འགྱུར་དུག་གི་ཁུ་བ་ཐིག་པ་སྟེ། །ཉེས་བརྒྱའི་བསྐྱེད་རྩ་ཆང་རག་ལོངས་སྤྱོད་དག །རྟག་པར་རིང་དུ་སྤང་བ་བཅའ་ཁྲིམས་ཀྱི། །རྭ་བ་བརྩེགས་པའི་གོ་སྐབས་མི་ཕྱེད་པ། །གཙང་སྤྱོད་ཤང་དྲིལ་མེ་ཏོག་སྙེ་མ་དག །ཡོངས་སུ་སྨིན་པའི་ཚུལ་ཁྲིམས་དྲི་བཟང་པོ། །ཕྱོགས་བརྒྱར་འཐུལ་བ་ལྷ་རྫས་སྤོས་ངད་ཀྱིས། །སྲིད་ལམ་དུབ་པའི་མགྲོན་པོ་དབུགས་འབྱིན་བཞིན། །གུས་པའི་ཕོ་ཉས་མགྲོན་གཉེར་ལམ་རིང་གིས། །ངལ་བརྒྱས་ཁུར་བཅས་ལམ་དུ་ཞུགས་མ་ཐག །ཐོས་བསམ་སྒོམ་པའི་བྱ་བ་ལྷུར་བྱེད་ལས། །ཚེ་འདིའི་ཟང་ཟིང་གཡེང་བ་ངང་གིས་སྤོང༌། །བུད་ཤིང་ལ་སོགས་ཉེར་སྤྱད་བཙལ་དཀའ་བས། །བཟའ་བཏུང་རྙེད་བཀུར་ལྷུར་བྱེད་མི་འདུ་ཞིང༌། །དབང་ལུང་བཤད་ཁྲིད་ཆོས་ཀྱི་ཆར་འབབས་པས། །ཐར་འདོད་སྐལ་ལྡན་སྐྱེ་བོ་ངང་གིས་འདུ། །སྟོན་པས་ཏིང་འཛིན་རྒྱལ་པོའི་མདོ་ཡི་ནང༌། །བསམ་གཏན་རྣམས་དང་མངོན་པར་ཤེས་པ་རྣམས། །དགོན་པར་གནས་ན་ལེགས་པར་ཐོབ་ཀྱིས་གསུངས། །སྔོན་གྱི་དྲང་སྲོང་རྣམས་ཀྱང་དགོན་པར་གནས། །གྲོང་ལས་འདས་པའི་རི་སུལ་ནགས་འདབ་དགྱེས། །ཞེས་པ་ལྟར་རོ། །

**འཛམ་གླིང་དུ་རྟེན་ཐོག་མར་བྱུང་བའི་སྐོར།**

༈ བར་དུ་དགོན་གནས་རྟེན་གྱི་ལོ་རྒྱུས་དང༌། སླར་གསོའི་སྐོར་ལ། འཛམ་བུ་གླིང་འདིར་རྟེན་གྱི་ཐོག་མར་ཆོས་སྐུའི་མཆོད་རྟེན་བྱུང་སྟེ་ལྷ་ཚངས་པས་ལྷའི་རིན་པོ་ཆེ་ཆུ་ཤེལ་ལ་བཟོ་རྒྱལ་འབི་ཤྭ་ཀརྨས་དབྱིབས་ཟླུམ་ཁ་མདོག་དཀར་སེར་ལྷ་ཚངས་པའི་འདོམ་གང་ཡོད་པ་དཔལ་དུ་བ་ལྟ་བུའི་མཆོད་རྟེན་གྲགས་ཤིང་ལྷ་ཡུལ་དུ་གདན་དྲངས་པ་དེ་རྗེས་རྒྱ་གར་ནུབ་ཕྱོགས་ཨོ་རྒྱན་ན་བཞུགས་པ་སངས་རྒྱས་ཀྱི་རིང་བསྲེལ་ཅན་གྱིས་བཀང་ནས་བར་སྣང་དུ་བཞུགས་པས་དཔལ་རེག་པ་མེད་པའི་མཆོད་རྟེན་ཞེས་གྲགས། སིངྒ་ལའི་གླིང་གི་ཉེ་འཁོར་ཞིག་ཏུ་ཀོངྒ་ནའི་གླིང་ཟེར་བ་ཡོད་པར་མཚོ་ཞིག་གི་ནང་དུ་ཛྙ་ན་ཀ་ཡ་ཞེས་བྱ་བ་མཚོ་ནང་དུ་འཇམ་དཔལ་གྱི་སྐུའི་རང་བྱུང་སྐུ་ཚད་རི་ཆུང་ཙམ་ཡོད་པ་གཟིམས་སྟབས་སུ་གནས་པ་དང༌། རེག་པ་མེད་པའི་མཆོད་རྟེན་དུ་གྲགས་པ་བར་སྣང་སྟོང་པར་མཆོད་རྟེན་གྱི་གཟུགས་ཆེན་པོ་འཇའ་ཤར་བ་ལྟ་བུ་སོགས་ཡོད་པ་སྦས་པའི་མགོན་པོའི་རྣམ་ཐར་ལས་བཤད་པའི་སྐོར་བཙན་པོ་སྐུ་ཕྲེང་བཞི་པའི་འཛམ་གླིང་རྒྱས་བཤད་ནས་གསལ་བ་དེ་ནི་མི་མ་ཡིན་མ་མོ་མཁའ་འགྲོ་རྣམས་ཀྱིས་དབང་བྱས་སོ། །སྟོན་པ་ལུམྦི་ཚལ་དུ་བལྟམས་ཚེ་རྒྱལ་པོ་ཟས་གཙང་མས་པད་སྤུངས་མཆོད་རྟེན། དེ་ནས་བྱང་ཆུབ་མཆོད་རྟེན་ཆ་བརྒྱད་སོགས་རིམ་པས་བརྩེགས་པར་བཤད། སྐུ་རྟེན་རི་མོ་ནི་ཆེས་སྔ་མོ་བསྐལ་པ་དང་པོ་ཚེ་ལོ་འབུམ་ནས་བྲི་བའི་དུས་དར་བར་བཤད་ལ། སྟོན་པའི་སྐབས་ཨུ་དྲ་ཡ་ན་མུ་ཏིག་འཁྲི་ཤིང་ལ་བསྐུར་བའི་བྲིས་སྐུ་ཆུ་ལོན་འོད་ཟེར་ཅན་དེ་སྐུ་རྟེན་རྣམས་ཀྱི་ནང་ནས་སྔ་བར་གྲགས་སོ། འབུར་སྐུའི་ཐོག་མ་སྟོན་པ་ལྷ་ཡུལ་ན་བཞུགས་སྐབས་གསལ་ལྡན་རྒྱལ་པོས་ཙན་དན་སྐུ་བཞེངས་པ་སྟོན་པ་ལྷ་ལས་བབས་སྐབས་ཙན་དན་སྐུ་དེས་གོམ་པ་དྲུག་ཏུ་བསུས་པས་སྟོན་པས་ཕྱག་གིས་བྱིན་གྱིས་བརླབས་པ་སྔར་རྒྱ་ནག་པེ་ཅིང་ལ་བཞུགས་པ་ཙན་དན་ཇོ་བོའང་ཟེར། དེང་སྐབས་ཨུ་རུ་སུར་བྷོ་རས་ཐུས་སོག་པོའི་ནང་དུ་ཡོད་པ་དེ་ཡིན་པ་དང༌། མི་ཡིས་བཞེངས་གྲས་མགོན་མེད་ཟས་སྦྱིན་གྱིས་ཞུས་ངོར་བཞེངས་པའི་རིན་པོ་ཆེའི་སྐུ་གཟུགས་མང་བ་དང༌། ཀླུ་ཡི་ནོར་བུ་ལ་ར་ཧུ་ལས་ལོངས་སྐུ་གངས་ཅན་མཚོ་ཕྱག་མཉམ་བཞག་ཅན་ཆུ་ཞིང་དཔག་ཚད་བརྒྱད་ཅུ་ཅན་བཞེངས་པ་རྒྱ་གར་ལྷོ་ཕྱོགས་མཐའི་རྒྱ་མཚོའི་ནང་དུ་བཞུགས་པར་ཀླུ་དང་ཆུ་གནས་གཟའ་སྐར་ས་བདག་སོགས་ཀྱི་དོན་མཛད་ཅིང་བཞུགས་པར་གྲགས། སྟོན་པ་དགུང་ལོ་བརྒྱད་ཀྱི་སྐུ་ཚད་བལ་པོ་ནས་བོད་དུ་ཡོད་པ་སྔར་རྭ་མོ་ཆེའི་ཇོ་བོ་དེ་ནི་བསོད་དམན་ལས་ངན་གྱིས་གཏོར་བས་སྐུ་སྨད་ལྷ་སར་ལྷག །སྐུ་སྟོད་རྒྱ་ནག་ཏུ་འཁྱར་བ་ཕྱིས་ལྷུ་འགྲིགས་ནས་ད་ལྟ་རྭ་མོ་ཆེར་བཞུགས་ཞེས་ཐོས་ཀྱང༌། ཕྲན་ཡུན་ནན་བདེ་ཆེན་རྫོང་ནས་ཁ་བ་དཀར་པོ་མཇལ་དུ་འགྲོ་སྐབས་ཀོང་རག་དོན་འགྲུབ་གླིང་དགོན་པའི་ཇོ་བོ་ཞིག་འདུག་པ་དེའི་སྐུ་སྟོད་དེ་རྭ་མོ་ཆེའི་ཇོ་བོའི་སྐུ་སྟོད་ཡིན་ལུགས་དེའི་སྐོར་ཞིབ་པར་བཤད་བྱུང་བས་ངེས་པ་མ་མཆིས་སོ། སྟོན་པ་དགུང་གྲངས་བཅུ་གཉིས་པའི་ཚད་རྒྱ་གར་རྒྱལ་པོ་དེ་བ་པ་ལི་དུས་སུ་རྒྱ་ནག་ཤིས་ངན་དང་སྲོང་བཙན་དུས་སུ་བོད་དུ་སླེབས་པ་ལྷ་སའི་ཇོ་བོ་ད་ལྟ་ཡོད་པ་དང༌། རྒྱལ་པོ་མ་སྐྱེས་དགྲས་བཅོམ་ལྡན་འདས་སོར་མོ་བཅུ་གཉིས་ཚད་བཞེངས་པ་ཀླུ་ཡུལ་དུ་གདན་དྲངས་པ་གངས་རིའི་མ་ཕམ་གཡུ་མཚོའི་ཀླུ་རྒྱལ་བྱང་ཆུབ་སེམས་དཔའ་ལ་སྤྱན་སྔ་འབྲི་གུང་གླིང་པའམ་ཤེས་རབ་འབྱུང་གནས་ཀྱིས་ཆོས་གསུངས་སྐབས་ཕུལ་བའི་གངས་རིའི་གནས་ཡིག་ནང་གསལ་བ་བཞིན་ཐུབ་པ་ཆུ་གཉེར་མ་དུས་འགྱུར་སྐབས་རྒྱང་གྲགས་དགོན་གྱི་བླ་མས་གདན་དྲངས་ནས་དྷ་ས་བཞུགས་སྒར་བོད་ཀྱི་དཔེ་མཛོད་ཁང་དུ་ཡོད་པ་འབྲི་གུང་༧སྐྱབས་མགོན་ཕྲིན་ལས་ལྷུན་གྲུབ་འཕགས་ཡུལ་དུ་ཕེབས་འབྱོར་སྐབས་ཁོ་བོས་བརྒྱུད་བསྐུལ་ཞུས་སྟེ་༧གོང་ས་མཆོག་གིས་འབྲི་གུང་སྐྱབས་མགོན་ལ་གནང་བ་དེ་སྐྱབས་མགོན་གྱིས་ཨ་དབྱངས་རིན་པོ་ཆེའི་སར་བཅོལ་འཇོག་གནང་འདུག་པ་དེ་ཡིན་པ་དང༌། དེ་ནས་བློ་གྲོས་ཀྱི་རྩལ་སྣ་ཚོགས་ཀྱིས་དད་རྟེན་བཞེངས་པའི་ཤར་ནུབ་རྒྱ་བལ་ལི་མ་དང༌། རྒྱ་བོད་སོགས་ཀྱིས་བསྐྲུན་པ་བརྗོད་ཀྱིས་མི་ལང་ངོ༌། །

**དགོན་གནས་སླར་གསོའི་སྐོར།**

༈ དགོན་གནས་སླར་གསོའི་སྐོར་ལ། བར་ལམ་དུས་འགྱུར་ལས་ངན་སྤྱོད་པའི་གཞན་དབང་དུ་སོང་རྐྱེན་བསྟན་དགོན་རྩ་གཏོར་དུ་གྱུར་ནའང༌། ཡིད་བཞིན་རྣམ་བཀོད་རྒྱུད་ལས། སེམས་ཅན་ཀུན་གྱི་ཚོགས་ཆེན་པོ། །ཇི་སྲིད་རྣམ་པར་གནས་དེ་སྲིད། །སངས་རྒྱས་སྤྲུལ་པ་རྒྱུན་མི་འཆད། །གྲོལ་བའི་ཆོས་ཀྱང་ནུབ་པ་མེད། །ཅེས་པ་ལྟར་སླར་གསོའི་གོ་སྐབས་ཐོབ་པའི་དུས་ནང་ཆེན་དགོན་ཁག་བྱུང་བ་ཕྱོགས་བསྒྲིག་ཤོག་གྲངས་༣༦༨ནང༌། སྤྱི་ལོ་༡༩༨༤ལོར་དགོན་པ་འདི་ཉིད་བསྐྱར་བཞེངས་ཀྱི་རྨང་འདིང་བླ་མ་ཕུར་དགའི་སློབ་མ་ཨོ་རྒྱན་བཀྲ་ཤིས་མཆོག་དང༌། སྐྱ་ཤོག་ཡེ་ཤེས་མཐར་ཕྱིན་བཅས་ནས་ཐུགས་འགན་བཞེས། འདུ་ཁང་ཀ་རིང་བཞི་དང༌། ཀ་ཐུང་བཅུ་དྲུག་དང༌། ཇ་ཁང་ཀ་བ་བཞི་ཅན། མཛོད་ཁང་ཀ་གཅིག་མ་བཅས་རྟེན་བརྟེན་པ་དང་བཅས་པ་བཞེངས་པར་མཛད་མཐར་ཆུ་བྱ་ལོར་དགུང་གྲངས་གྱ་བདུན་ཐོག་སྐུ་གཤེགས་གདུང་རྟེན་ཡར་བཞེངས། བསྟན་པ་ཡང་དར་གྱི་དབུ་བཟུང་བའི་དུས་སུ་སྔར་གྱི་རྟེན་རྙིང་བོར་བརླག་མ་སོང་བར་དཔལ་ལྡན་སྔགས་ཀྱི་སྲུང་མའི་སྐུ་གཏེར་མ་སྤྱན་ཡ་གཅིག་རང་བྱོན་དུ་གྲགས་པ་དེ་དང༌། ཕུར་པ་རྡོ་རྗེ་གཞོན་ནུའི་གཙོ་ཕུར་ཆོས་རྒྱལ་གསེར་ལོ་གྲགས་པ། བརྩོན་འགྲུས་གྲགས་༼ཞང་ཚལ་པ་ཡིན་མཆན༽ཀྱི་འདྲ་སྐུ་མཐོ་ཚད་གཅིག ལི་ནག་གི་རྣམ་རྒྱལ་མཆོད་རྟེན་མཐོ་གང་བ། གུ་རུའི་གསེར་སྐུ་མཐོ་ཚད་མ་བཅས་དང༌། གསར་དུ་བཞེངས་བརྩལ་བྱས་པ་ལ། འོད་དཔག་གསེར་སྐུ་རྐང་གང་བ། སྟོན་པའི་སྐུ་གསེར་མ་མི་ཚད་མ་གཉིས་དང༌། ཁྲུ་གང་བ་གཅིག །ལི་ཁྲ་སྒྲོལ་ལྗང་རྐང་གང༌། ཟངས་ཀྱི་སྒྲོལ་སྐུ་མཐོ་གང་བ། འཁར་སྐུ་འོད་དཔག་དང་ཚེ་དཔག་མེད་ཀྱི་སྐུ་མདོར་ན་བལ་པོའི་ལི་ཁྲ་སྐུ་ཆེ་ཆུང་སུམ་ཅུ་ཙམ༌། ཞལ་ཐང་དྲུག་ཅུ་ལྷག་བཞུགས་ཤིང༌། གསུང་རྟེན་བཀའ་བསྟན་འགྱུར་ཆ། རིན་ཆེན་གཏེར་མཛོད། སྐྱོབ་པ་རིན་པོ་ཆེའི་བཀའ་འབུམ་པོད་བཞི། ནུས་ལྡན་རྡོ་རྗེའི་བཀའ་འབུམ་པོད་ལྔ། དགོངས་འདུས་པོད་བཅུ། གཞན་ཡང་རང་ལུགས་གསུང་ཆའི་སྐོར་པོ་ཏི་མང་དུ་བཞུགས། ཐུགས་རྟེན་ལའང་ཨོ་རྒྱན་བཀྲ་ཤིས་གདུང་རྟེན་ཟངས་གསེར་ལས་གྲུབ་པ་མི་ཚད་ཙམ་དང༌། ཟངས་རག་ལས་གྲུབ་པའི་མཆོད་རྟེན་རྙིང་པ་ཁྲུ་གང་བ། ཀ་གདམས་མཆོད་རྟེན་བཅས་ཀྱང་བཞུགས་ལ། གཞན་རོལ་མོ། གསེར་དངུལ་བཀྲ་མ་གཙོས་པའི་མཆོད་ཆ། གནམ་འདོགས་ས་རྒྱན་ཆ་ཚང་བར་བཞུགས་པ་འདི་དག་གཙོ་བོ་ཨོ་རྒྱན་བཀྲ་ཤིས་དང༌། སྐྱ་ཤོག་ཡེ་ཤེས་མཐར་ཕྱིན་གཙོས་དགེ་འདུན་སྤྱི་དང་ཡུལ་སྡེ་རྣམས་ནས་བསམ་སྦྱོར་བཟང་པོས་བཞེངས་པའོ། །ཧོར་བཀྲ་ཤིས་བཟང་པོས་ཐུགས་འགན་བཞེས་ཏེ་བཀྲ་ཤིས་དགོན་རྩེའི་སྒྲུབ་གྲྭ །སྒྲུབ་ཁང་ཐོག་བརྩེགས་གསུམ་ཅན་ཤོད་དུ་འབེབས་ཁང༌། ཇ་ཁང༌། མཛོད་ཁང༌། གཞན་ཟུར་དུ་ཁང་པ་གཅིག དེ་དག་ལ་ཀ་བ་རེ་རེའི་མར་བར་རྩིག་ལ་གྲྭ་ཤག་བཅུ། འདུ་ཁང་ཀ་བཞི་ཅན། དེའི་གཡས་གཡོན་དུ་སྒྲུབ་དཔོན་བཞུགས་གནས་དང༌། སྦྱིན་བསྲེག་ཁང་གཉིས་ལ་ཀ་བ་རེ་རེ་ཅན། ཡང་ཐོག་དུ་༧སྐྱབས་མགོན་རིན་པོ་ཆེ་སོགས་བླ་ཆེན་ཁག་ཕེབས་སྐབས་བཞུགས་གནས་ཁང་པ་གསུམ་བསྡོམ་པས་ཁང་མིག་ཉི་ཤུ་ཡོད་པ་ཞིག་ཀྱང་བཞེངས་པའོ་ཞེས་གསལ། །དེར་མ་གསལ་བ་ཕྱོགས་མཚུངས་ཁོ་བོས་དངུལ་བཏང་ནས་བཞེངས་པའི་དེང་སང་དཔེ་ཁྲིད་བཤད་གྲྭ་ལྷ་ཁང་དང་གྲྭ་ཤག་ཐབ་ཚང་བཅས་ཀྱི་འགན་འཁུར་དཔང་དཀོན་མཆོག་ཟླ་བ་དང་གོང་པ་ཁྱི་རུག་སོགས་ཀྱིས་གཙོས་གྲྭ་སྡེ་རྣམས་ཀྱིས་བསམ་སྦྱོར་དག་པས་བཞེངས་འབྲས་ཀྱང་གང་ལེགས་འབྱུང་བཞིན་པ། ཇི་སྐད་དུ། ལུས་ཅན་རྣམས་ཀྱི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབས་པ་ན། །འབྲས་བུ་སྨིན་པ་ཉིད་དུ་འགྱུར། །ཞེས་གསུངས་པ་ལྟར་དང༌། དེ་རྗེས་གཙུག་ལག་ཁང་ཆར་ཆུས་གོག་སྐྱོན་དུ་གྱུར་པ་བཤིག་ནས་སླར་ཡང་རྩིག་རྨང་ནས་བཟུང་གསར་བཞེངས་ད་ལྟའི་གཙུག་ལག་ཁང་རྡོ་རྩིག་ཀ་རིང་དྲུག་དང༌། ཀ་ཐུང་ཉི་ཤུ་ཅན་བཞེངས་པའི་སྦྱིན་བདག་གཙོ་བོ་སུས་ཤིང་ཧྥེ་དང༌། དགེ་འདུན་གྱི་འཚོ་རྟེན་འབྲི་གཡག་བརྒྱ་འབུལ་བའི་སྦྱིན་བདག་ཨན་ཇི་ལ། ཟམ་པའི་སྦྱིན་བདག་དབེ་ཤིན་ཅུན་བཅས་ཀྱིས་དད་དང་ལྷག་བསམ་ཆེན་པོས་མཐུན་སྦྱོར་བྱས་པ་ནི། མདོ་དྲན་པ་ཉེར་བཞག་ལས། རྟེན་དང་བརྟེན་པར་ལེགས་བསྐྲུན་དང༌། །དགེ་འདུན་གནས་མལ་བཅའ་བ་སོགས། །དགེ་ནས་དགེ་བར་རྟག་ཏུ་འགྱུར། །བསྐལ་པ་བྱེ་བ་སྟོང་དུ་ཡང༌། །དགེ་བ་ཡོངས་སུ་ཆུད་མི་ཟ། །ཞེས་སོགས་མདོ་རྒྱུད་ནས་གསུངས་པ་མང་ཞིང་དངུལ་གྲངས་སོགས་རེ་རེ་བཞིིན་བཀོད་སྲོལ་མཆིས་མོད། དམ་བུན་གཏོང་བའི་སྤྲོད་ལེན་ལྟ་བུ་རྩིས་བཤར་མ་དགོས་པ། དེས་ན་ལེགས་བྱས་ཀྱི་ཤུགས་ལས་ཤེས་པར་འགྱུར་བས་དགེ་བ་སྤྱོམ་པའི་ངལ་བ་མ་བྱས་སོ། །

**རྟེན་གཙོ་མཐོང་བ་དོན་ལྡན་རྣམ་གསུམ་གྱི་སྐོར།**

༈ བར་དུ་རྟེན་གྱི་སྐོར་བདག་ཅག་གི་སྟོན་པ་སྐལ་བཟང་སངས་རྒྱས་སྟོང་གི་ནང་ནས་ཁྱད་པར་དུ་འཕགས་པ་རྡོ་རྗེ་གདན་དུ་སངས་རྒྱས་པར་ཉེ་བའི་ཚེ་བདུད་དགའ་རབ་དབང་ཕྱུག་གིས་ཁྱོད་ཀྱིས་ཚོགས་བསགས་པའི་དཔང་པོ་སུ་ཡོད་སྨྲས་པས། ཕྱག་གཡས་པས་ས་གནོན་གྱི་ཕྱག་རྒྱ་འདི་མཛད་ནས། ས་འདི་འགྲོ་བ་ཀུན་གྱི་དཔང་ཡིན་ཏེ། །ཞེས་སོགས་གསུངས་པའི་ཚེ་ས་ཡི་ལྷ་མོ་བརྟན་མ་ལུས་ཕྱེད་ས་ལས་འཕགས་ཏེ། དེ་དེ་བཞིན་ནོ་གསོལ་བས་བདུད་དཔུང་སེང་གེའི་སྒྲས་ཟིལ་གྱིས་མནན་པའི་ཐུབ་དབང་བདུད་འདུལ་མ་ཐོག་ཚད་གཉིས་ཅན། སངས་རྒྱས་སྣང་བ་མཐའ་ཡས་ཀྱི་ཐུགས་རྗེས་རང་གཟུགས་རྒྱལ་ཀུན་མཁྱེན་བརྩེ་ནུས་གསུམ་གཅིག་བསྡུས་འགྲོ་བ་སྤྱི་དང༌། ཁྱད་པར་བོད་ལྗོངས་འདིར་ཐུགས་བསྐྱེད་སྨོན་ལམ་རྒྱལ་བ་གཞན་ལས་ཆེས་བཙན་ཞིང་མི་བསྲུན་འདྲེ་སྲིན་གདུག་པའི་མུན་ཚོགས་ཅིག་ཅར་དུ་བཅོམ་སྟེ་རྒྱལ་བསྟན་ཉི་གཞོན་གསར་པའི་བདེ་སྐྱིད་མཐའ་དག་རྩོལ་མཛད་སངས་རྒྱས་གཉིས་པ་གུ་རུ་སྣང་སྲིད་ཟིལ་གནོན་གྱི་སྐུ་ཐོག་ཚད་གཉིས་ཅན། །སྤྱན་སྔ་འབྲི་གུང་གླིང་པས། སྡུག་བསྔལ་གསུམ་གྱི་འབྲོག་དགོན་འཁྱམས་པ་ཡི། །འཇིག་རྟེན་སྟོན་པ་ཁ་ལོ་སྒྱུར་བ་པོ། །ཞབས་སེན་ལྷར་བཅས་ཅོད་པན་རྩེར་བླངས་པ། །འདྲེན་པ་འབྲི་གུང་རིན་ཆེན་གུས་ཕྱག་འཚལ། །ཞེས་གསུངས་པ་ལྟར་སྲིད་པ་འཁོར་བའི་སྡུག་བསྔལ་གྱིས་གཟིར་བའི་མཚོ་ཆེན་ལས་སྒྲོལ་བའི་དེད་དཔོན་ཆེན་པོ། ཁམས་གསུམ་འཇིག་རྟེན་ལྷ་དང་ཞི་བ་ཉན་རང་བཅས་པས་ཞབས་སེན་སྤྱི་བོར་ལེན་པའི་རྣམ་འདྲེན་ཆེན་པོ། སྐྱེ་འགྲོའི་བསོད་ནམས་ཀྱི་ཞིང་མཆོག་རྒྱལ་བ་འཇིག་རྟེན་གསུམ་མགོན་གྱི་སྐུ་ཐོག་ཚད་གཉིས་བཅས་རྟེན་གཙོ་མཐོང་བ་དོན་ལྡན་རྣམ་གསུམ་རྒྱུ་རིན་ཆེན་ཟངས་ལས་འཕྲུལ་གསེར་གྱིས་བརྒྱན་པའི་བཟོ་བོ་ནི། སཾ་བུ་ཊི་ལས། དུལ་ཞིང་དད་ལྡན་ལང་ཚོ་བབས། །དབང་པོ་རྣམ་གསལ་རྣམ་རྟོག་མེད། ཁྲོ་མེད་ལྐོག་འཕྱ་མི་བྱེད་ཅིང༌། །ཤིན་ཏུ་མཁས་ལ་སྤྲོ་བ་ཆེ། །བཟོད་ལྡན་སྙིང་རྗེ་ཆེན་པོ་ཅན། །ཞེས་དང༌། སྟག་ལོ་ཤེས་རབ་རིན་ཆེན་གྱིས། འདོད་པ་ཆུང་ཞིང་བཀུར་བསྟི་སླ། །མཁས་ཤིང་ཁེངས་མེད་མཁས་ལ་ཉན། །བཟོ་ལ་གཟོབ་ཅིང་རྐྱེན་ངན་བཟོད། །ལྷ་ལ་གུས་ཤིང་སྤྱོད་ལམ་ལེགས། །ཞེས་པ་སོགས་ཀྱི་མཚན་ཉིད་ལྡན་ཞིང༌། དམ་ཆོས་ལ་རྟག་ཏུ་བརྩོན་པའི་ཁོ་བོའི་སློབ་མ་བོད་རང་གི་བཟོ་རྒྱུན་སྙན་གྲགས་ལྡན་པའི་ཀར་ཤོད་ནོར་བུ་རྒྱལ་མཚན་སོགས་བཟོ་མི་རྣམས་ཀྱང་འབད་མེད་འཚོལ་ཐུབ་པ་བྱུང་ཞིང༌། ཕྲན་རང་དགོན་དེར་འབྱོར་མ་ཐག་ལྷུ་བསྒྲིགས་འཕྲལ་བཞེངས་གྲུབ་པ་གཟུངས་འབུལ་སོགས་མིག་འཕྲུལ་ལྟར་བྱུང་བ་ནི་དཔལ་མགོན་རྩ་བའི་བླ་མའི་བཀའ་དྲིན་དང་མགོན་པོ་འབྲི་གུང་པ་གང་གི་བྱིན་རླབས་འབའ་ཞིག་ཏུ་ཡིད་ཆེས་པའི་གནས་ཁོ་ནར་གྱུར། །སྐུ་ཡི་སྲོག་ཤིང་རབ་ཙནྡ། དེ་མིན་ཤུག་པ་སོགས་འབྲས་བུ་ཅན་གྱི་ཤིང་གསུངས་པར། དེ་ཡང་ས་སྤྱོད་ཀྱི་གནས་དཔལ་དུས་གསུམ་མཁྱེན་པ་དང་ཀརྨ་པཀྵི་སོགས་རིམ་བྱོན་དང༌། མཆོག་གླིང་སོགས་ཀྱི་གཏེར་གནས་བྱིན་རླབས་ཅན་ཀརྨའི་རྒྱབ་ཡོལ་བྲག་གི་ཤུག་པ་རྩ་རྩེ་མ་ལོག་པ་འབུ་ཟོས་གས་སྐྱོན་མེད་པ་སོགས་ཆེད་མངགས་བྱས་པ་འབྱོར། གནས་ཡིག་དང་སྲོག་ཤིང་ལ་འབྲི་དགོས་རྣམས་མཚལ་དང་དྲི་བཟང་གཟུངས་སྒྲིལ་བཟང་གོས་མཚོན་སྐུད་སོགས་གཟུངས་འབུལ་གྱི་ལག་ལེན་མཐོང་རྒྱུན་ཉམས་མེད་རང་དགོན་གྱི་སྒྲུབ་དཔོན་སེང་འབྲུག་དང༌། རྡོར་སློབ་བཟང་པོ། དཀོན་གཉེར་བླ་མ་དཀོན་མཆོག་ཚེ་མཐར། བླ་མཆན་པད་བློ་སོགས་ཀྱིས་གཙོས་སྒྲུབ་གྲྭ་དང་བཤད་གྲྭའི་འདུས་སྡེ་རྣམས་དང༌། གཟུངས་འབུལ་གྱི་ལག་ལེན་ལ་མྱོང་གོམས་ཅན་ཡབ་རྒན་རྣམ་གྲགས་ཀྱིས་གཞི་རྐང་བཟུང་ཞིང༌། ཚང་གསར་སྒྲུབ་བླ་ཀརྨ་བསམ་གཏན་དང༌། གོང་པ་ཁྱི་རུག །གཞན་ཡང་རྟ་རྣ་དགོན་གྱི་འདུས་གྲྭ་འགའ་ཤས་བཅས་ཚང་མས་འབད་བརྩོན་མཉམ་རུབ་ཀྱིས་ཡུད་ཙམ་ལ་ལེགས་གྲུབ་བྱུང་ཞིང་དེའི་ནང་གཟུངས་འབུལ་རིང་བསྲེལ་ལྔ་ནི། །བཅོམ་ལྡན་འདས་ཀྱིས་བྱང་ཆུབ་སེམས་དཔའ་སྒྲིབ་པ་རྣམ་སེལ་ལ་གསུངས་པའི་གཙུག་ཏོར་དྲི་མེད་བྱང་ཆུབ་སྙིང་པོ་རྒྱན་གྱི་ཆོ་ག་ཞིབ་མོའི་དགོངས་དོན། །

**རིང་བསྲེལ་རྣམ་ལྔ་ལས་དང་པོ་ཆོས་སྐུའི་རིང་བསྲེལ་སྐོར།**

 ༈ འབྲི་གུང་པ་དཔལ་ཆོས་ཀྱི་གྲགས་པས་མཛད་པའི་རིང་བསྲེལ་ལྔ་ཡི་བཞུགས་ཚུལ་ལག་ལེན་ཚོགས་གཉིས་རྒྱ་མཚོར་གསུངས་པ་ལྟར་ན། གཅིག །ཆོས་སྐུའི་རིང་བསྲེལ། གཉིས་པ། ཡུངས་འབྲུ་ལྟ་བུའི་རིང་བསྲེལ། གསུམ། ཆོས་ཀྱི་རིང་བསྲེལ། བཞི། སྐུ་གདུང་རིང་བསྲེལ། ལྔ། སྐུ་བལ་རིང་བསྲེལ་བཅས་ལྔར་གསུངས་པ་ལས། དང་པོ་ཆོས་སྐུའི་རིང་བསྲེལ་ནི། རྣམ་པ་བརྡར་བཏགས་པའི་རྟེན་བདེ་གཤེགས་མཆོད་རྟེན་བརྒྱད་དང་ས་ཙྪ་ལྟ་བུ་ཡིན་ལ། ནང་བཞུགས་ཆོས་སྐུའི་རིང་བསྲེལ་ནི། གཙུག་ཏོར་རྣམ་རྒྱལ། གཙུག་ཏོར་དྲི་མེད། གསང་བ་རིང་བསྲེལ། བྱང་ཆུབ་རྒྱན་འབུམ་དང༌། རྟེན་འབྲེལ་སྙིང་པོ་རྣམས་སོ། །

**གཉིས་པ་ཡུང་འབྲུ་ལྟ་བུའི་རིང་བསྲེལ་སྐོར།**

༈ གཉིས་པ་ཡུངས་འབྲུ་ལྟ་བུའི་རིང་བསྲེལ་ནི། ཁང་བུ་བརྩེགས་པའི་མདོ་ལས། རིགས་ཀྱི་བུ་འམ་རིགས་ཀྱི་བུ་མོ་དད་པ་ཅན་ལ་ལས་རིན་པོ་སྣ་བདུན་བཀང་སྟེ། རྒྱུན་དུ་ཞུགས་པ་རྣམས་དང༌། ལན་གཅིག་ཕྱིར་འོང་བ་རྣམས་དང༌། ཕྱིར་མི་འོང་བ་རྣམས་དང༌། དགྲ་བཅོམ་པ་རྣམས་དང༌། རང་སངས་རྒྱས་རྣམས་དང༌། ཕྱོགས་བཞིའི་དགེ་སློང་གི་དགེ་འདུན་ལ་འབུལ་བ་བྱེད་པ་དང༌། གང་ཞིག་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་སུ་མྱ་ངན་ལས་འདས་པའི་མཆོད་རྟེན་འཇིམ་པ་ལས་སྐྱུ་རུ་ར་ཙམ་བྱེད་དུ་འཇུག །སྲོག་ཤིང་ཁབ་ཙམ་འཛུགས་སུ་འཇུག །གདུགས་ནི་རྒྱ་ཤུག་ལོ་མ་ཙམ་འགེབས་སུ་འཇུག་ཅིང༌། སྐུ་གཟུགས་ནས་འབྲུ་ཙམ་བྱེད་དུ་འཇུག་ལ། སྐུ་གདུང་ཡུངས་ཀར་འབྲུ་ཙམ་འཇུག་པར་བྱེད་ན། ཀུན་དགའ་བོ་འདི་ཉིད་དེ་བས་བསོད་ནམས་ཤིན་ཏུ་མང་བར་ང་སྨྲའོ། །ཞེས་སོགས་དང༌། ཡང་དེ་ཅི་ཕྱིར་ཞེ་ན། ཀུན་དགའ་བོ་འདི་ལྟར། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ནི་སྦྱིན་པ་དཔག་ཏུ་མེད་པ། ཚུལ་ཁྲིམས༴ བཟོད་པ༴ བརྩོན་འགྲུས༴ བསམ་གཏན༴ ཤེས་རབ༴ བྱམས་པ༴ བཏང་སྙོམས་དཔག་ཏུ་མེད་དེ། ཀུན་དགའ་བོ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ནི་ཡོན་ཏན་དཔག་ཏུ་མེད་པ་དང་ལྡན་པའི་ཕྱིར་ཞེས་སོགས་རྒྱ་ཆེར་གསུངས་ལ། སྐུ་གདུང་དང་རིང་བསྲེལ་སྐོར་སྐུ་གདུང་འབར་བའི་རྒྱུད་སོགས་ལས་མང་དུ་འབྱུང་ཡང་ཡིག་ཚོགས་མང་བར་དོགས་ནས་རོབ་བསྡུས་ཙམ་ནི། སྐུ་གདུང་འབར་བའི་རྒྱུད་ལས། དེ་ལ་སྐུ་དང་གདུང་དང་ནི། སོགས་དང༌། རྡོར་སེམས་སྙིང་ཐིག་ལས། ནང་རྟགས་བདེ་གཤེགས་རིགས་ལྔའི་གདུང་༔ སོགས་དང༌། རྫོགས་ཆེན་དགོངས་པ་ཟང་ཐལ་རྟགས་གྲོལ་ལས། རྡོ་རྗེ་རིན་ཆེན་པདྨ་དང་༔ ལས་དང་དེ་བཞིན་གཤེགས་པའི་གདུང་༔ སོགས་གསུངས་པ་ནས་སྐུ་ལ་ཞི་བ་དང་ཁྲོ་བོ། དེ་བཞིན་ཡིག་འབྲུ་དང༌། དུང་དཀར་དང༌། ཕྱག་མཚན་སོགས་འབྱུང་བ་དང༌། གདུང་ནི་འཕགས་པ་གསུམ་སོགས་གང་ཟག་ཁྱད་པར་ཅན་གྱི་གདུང་ལས་བྱུང་བ་སྤྱིར་ཁ་དོག་དྭངས་ཤིང་སྲན་མའི་རྡོག་པོ་ཙམ་གཞོམ་གཞིག་བྲལ་བ་ལ་གདུང་ཞེས་དང༌། རིང་བསྲེལ་ཞེས་ཉུང་དཀར་འབྲུ་ཙམ་བརྡུང་ན་ཞིག་འགྲོ་བ་ལ་རིང་བསྲེལ་ཞེས་བྱ་ལ། སྤྱི་མདོ་དགོངས་པ་འདུས་པའི་རྒྱུད་ལས། གདུང་ཞེས་གྲགས་པ་ཤ་རི་རམ། དཔག་མེད་ཇི་སྲིད་དུས་དག་ན། །གྲངས་མེད་སྤྲུལ་པའི་རྒྱལ་བ་དག །མྱ་ངན་འདས་པར་གྱུར་ཕྱི་ན། །མེད་པ་ལས་བྱུང་སྐུ་གདུང་ནི། །འགྲོ་བའི་བསོད་ནམས་རྟེན་དུ་གྲགས། ཞེས་དང༌། སེམས་ཅན་རྣམས་ལ་ཕན་དོན་དུ། །མེད་ལས་ཐུགས་རྗེས་ཆོ་འཕྲུལ་བཞག །ཅེས་གསུངས་པ་དང༌། དེ་ཡང་གདུང་ལ་ཤ་རི་རམ། བ་རི་རམ། ཆུ་རི་རམ། ཉ་རི་རམ། པཉྩ་རམ། ཞེས་རིགས་ལྔར་ཕྱེ་བ་དང༌། དེ་ལ་རྡོ་རྗེ། རིན་ཆེན། པདྨ། ལས་དང༌། བདེ་གཤེགས་རིགས་བཅས་ཀྱི་གདུང་ཁ་དོག་དཀར། སེར། དམར། སྔོ། ནག་སོགས་ཡོད་པ་སྟེ། སྐུ་གདུང་འབར་བའི་རྒྱུད་ལས། ཤ་རི་རམ་ནི་བདེ་གཤེགས་གདུང༌། །དེ་བཞིན་བ་རི་རམ་ཞི་ནི། །རྡོ་རྗེ་རིགས་ཀྱི་གདུང་ཡིན་ནོ། །ཆུ་རི་རམ་ནི་རིན་པོ་ཆེ། །གསེར་རི་རམ་ནི་པདྨའོ། །དེ་བཞིན་ཉ་རི་རམ་ཞེས་པ། །ལས་ཀྱི་རིགས་ཀྱི་གདུང་ཡིན་ནོ། །ཞེས་སོགས་རྒྱ་ཆེར་གསུངས་པ་དང༌། དེ་རྣམས་སྐུ་ལུས་དབུ་དང༌། རྩིབས་མ༌། མཆིན་པ། སྒལ་ཚིགས།རྐང༌། ཁྲག་དང༌། ཡང་འབྱུང་བ་འདུས་པ་ལས་དང༌། དྭངས་མ་སོགས་ལས་བྱུང་བ་རེ་རེ་བཞིན་མདོག་དབྱིབས་སོགས་ཞི་བར་གསུངས་པ་རྣམས་མ་བྲིས་ལ། ཡང་སྐུ་གདུང་འབར་བའི་རྒྱུད་ལས། གདུང་ནི་སུས་་ཀྱང་འཇིག་མི་ནུས། །སྲ་མཁྲེགས་འཇིག་པ་ཀུན་བྲལ་བ། །དེ་ཀུན་འཇིག་མེད་སངས་རྒྱས་ཐོབ། །ཞེས་གསུང་པ་དང༌། དེའང་རིག་འཛིན་བྱང་སེམས་མིའི་གཟུགས་སུ་སྤྲུལ་པ་དང༌། གདུལ་བྱའི་ཞིང་ལ་བསོད་ནམས་ལྡན་པ། དམ་ཚིག་གཙང་བ་བཅས་འཛོམས་པ་ལ་གདུང་དང་རིང་བསྲེལ་འབྱོན་ཡང་དམ་ཚིག་མི་གཙང་ཞིང་མ་དག་པའི་ས་ལ་མི་འབྱོན་ཏེ། སྤྱི་མདོ་དགོངས་འདུས་རྒྱུད་ལས། དེ་བཞིན་རིག་འཛིན་སེམས་དཔའ་རྣམས། །མི་ཡི་ལུས་སུ་སྤྲུལ་པ་དང༌། །གང་ཟག་ས་པ་ཆོས་མིག་ལྡན། །བསོད་ནམས་དཔལ་ཞིང་དག་པ་དག །སྐལ་པ་ཅན་ལ་སྣང་བ་ཡིན། །ལ་ལ་དག་ལ་ཤ་རི་རམ། །ལ་ལ་དག་ལ་རིང་བསྲེལ་སྐུ། །སྐལ་ངན་དག་ལ་སྣང་མི་འགྱུར། །ལ་ལ་དག་ལ་སྣང་ན་ཡང༌། །སྦྱོར་བ་དག་ན་ཡུན་དུ་རྟག །མ་དག་ནུབ་ཅིང་འབྲོས་པར་འགྱུར། །ཞེས་དང༌། དེ་ཡང་སྲ་མཁྲེགས་རྡོ་རྗེ་འདྲ། །ལྕགས་ཀྱི་བཏུན་གྱིས་ཡོངས་མི་ཆོགས། །འདི་དག་འབེབས་པའི་ཡོན་ཏན་ཡང༌། །གང་དང་གང་དུ་བབས་པ་ཡི། །ཡུལ་ཁམས་དེ་དག་ཐམས་ཅད་དུ། །ནད་དང་མི་ངས་བགེགས་རྣམས་ཞི། །གནོད་སྦྱིན་སྲིན་པོ་མ་རུངས་པ། །དྲག་པོ་གཏུམ་པོའང་ལྷན་ནེར་འགྱུར། །ཡུལ་ཁམས་འཁྲུགས་པའང་ཞི་བར་འགྱུར། །འབྲས་བུ་ལོ་ཏོག་འཕེལ་ཅིང་སྨིན། །ཡིད་དུ་འོང་བ་ཐམས་ཅད་འབྱུང༌། །ཞེས་སོགས་ཡོན་ཏན་མཐའ་ཡས་པར་གསུངས་ལ། སྤོམ་མདའ་མཁན་ཆེན་གྱི་ཞལ་ནས། སྔར་ཀ་ཐོག་མཁན་པོ་ངག་དགའི་མདུན་ནས་སྟོན་པའི་གདུང་མཛུབ་མོའི་རྩེ་ཙམ་དྭངས་ཤིང་འདྲིལ་བ་ཞིག་མཇལ་བ་དེ་ཐོ་བས་བརྡུང་ན་ཐོ་བ་ཞུམ་པ་ལས་རིང་བསྲེལ་གདུང་འཇིག་མི་ནུས་པ་འདུག་ཅེས་བདག་གིས་ཐོས། སྤྱིར་རིང་བསྲེལ་ནི། མི་དང༌། དུད་འགྲོ་སོགས་ལའང་ཡོད་འདུག་པ། སྤྱི་མདོ་དགོངས་འདུས་རྒྱུད་ལས། སེམས་ཅན་རྣམ་པ་ཐམས་ཅད་ལ། །བྱང་ཆུབ་སྙིང་པོ་ཡོད་པས་ན། །མེ་ཡི་ལས་ཀྱི་བྱ་བ་ཡིས། །ལྔ་ཕུང་སྦྱང་ན་མེད་མི་སྲིད། །ཅེས་གསུང་ལ། དེའང་ཐ་མལ་པ་དང་ཉམས་ལེན་མེད་པའི་རིང་བསྲེལ་སོགས་མཆོད་ན་ཉེས་པའི་རྒྱུར་འགྱུར་བ་མུ་སྟེགས་འོད་སྲུང་རྫོགས་བྱེད་ཀྱི་ལོ་རྒྱུས་ལྟ་བུ་དང༌། ཉམས་ལེན་ཡོད་པ་ཚད་ལྡན་གྱི་རིང་བསྲེལ་ལའང་རིང་བསྲེལ་དེ་བསྒྲུབ་ནས་བྱིན་རླབས་དགོས་ལུགས་གསུངས་འདུག་པ་སྤྱི་མདོ་དགོངས་འདུས་ལས། འདི་དག་བསྒྲུབ་པར་བྱ་བ་ཡང༌། །ཤེལ་གྱི་ཟ་མ་ཏོག་ནང་དུ། །བསྡུས་ཏེ་ཕྱག་རྒྱའི་རྒྱས་བཏབ་ནས། །ཤེལ་གྱི་གའུ་ནང་དུ་བཅལ། །བསྒྲུབས་ནས་དེ་ལ་སྨོན་ལམ་དང༌། །ཞེས་དང༌། འཕྲོ་འདུ་བྱ་བའི་ཆོ་ག་ཡང༌། །ནམ་མཁའ་གང་བའི་ཤ་རི་རམ། །ཞིང་ཁམས་གང་བའི་རྒྱལ་བ་ལས། །ཆར་གྱི་རྒྱུན་བཞིན་དེ་ལ་དབབ། །ཅེས་སོགས་བཟླ་བྱའི་སྔགས་དང་འགྲུབ་པའི་རྟགས་སོགས་གསུངས་པ་མ་ཟད། བྱང་ཆུབ་སེམས་དཔའི་རིང་བསྲེལ་ནི། བཀའ་གདམས་གླེགས་བམ་ལས། བྱང་ཆུབ་སེམས་ལས་རིང་བསྲེལ་འཛག །བསྐྱེད་རིམ་ཅན་ལ་ལྷ་སྐུ་འབྱུང༌། །འཁོར་བ་མི་སྤོང་སེམས་ཅན་ལ། །ཐུགས་དང་ལྗགས་ནི་འབྱུང་བ་ཡིན། །ཞེས་བྱང་སེམས་ལྡན་པ་ལ་རིང་བསྲེལ་སོགས་འབྱུང་བར་བཤད་པ་དང༌། རྫོགས་ཆེན་དགོངས་པ་ཟང་ཐལ་རྟགས་གྲོལ་ལས་ཀྱང་མང་པོ་མཆིས། སྐུའི་གདེངས་ཐོབ་པ་ལ་ལྷ་སྐུ། གསུང་གི་གདེངས་ཐོབ་པ་ལ་ཡིག་འབྲུ། ཐུགས་ཀྱི་རྟེན་ཐོབ་པ་ལས་གདུང་དང་རིང་བསྲེལ་འབྱུང་བ་དང༌། ཡང་ངན་སོང་སྦྱོང་རྒྱུད་ལས། དེ་ནི་རྣལ་འབྱོར་ཅན་གྱི་ནི། །སྔགས་དང་ཕྱག་རྒྱས་དེ་དབང་བསྐུར། །ལྷ་ཡི་གཟུགས་སུ་རྟགས་ནས་ཀྱང༌། །མཆོད་རྟེན་དབུས་སུ་བཞག་པར་བྱ། ཞེས་ཕུང་པོའང་ལྷར་བསྐྱེད། སྔགས་དང་ཕྱག་རྒྱ་ཏིང་ངེ་འཛིན་གྱིས་སྦྱངས་ནས་བཞུགས་པར་གསུངས་པས་བྱང་ཆུབ་སེམས་དཔའི་རིང་བསྲེལ་དེ་ནི་མཆོད་པའི་རྟེན་དུ་བཅང་ན་ནོར་བུ་རྒྱལ་མཚན་གྱི་རྩེར་མཆོད་ནས་གསོལ་བ་བཏབ་པ་བཞིན་རིང་བསྲེལ་དེའང་མཆོད་ནས་གསོལ་བ་བཏབ་ན་འདོད་དོན་འགྲུབ་པར་འགྱུར་བ་སྟེ། སྤྱི་མདོ་དགོངས་འདུས་ལས། ཟ་མ་ཏོག་དང་བཅས་པ་དག །རྒྱལ་མཚན་རྩེ་མོར་བཏགས་བྱས་ཏེ། །ཇི་ལྟར་འདོད་པའི་སྨོན་ལམ་བཏབ། །དེས་ནི་འདོད་པ་ཐམས་ཅད་སྐོང་། །ཞེས་སོགས་གསུངས་པ་དང༌། སློབ་དཔོན་དཔའ་བོས། སྐྱེ་བོ་གང་གི་སྐུ་བཞེངས་པའི། །ནང་དུ་རིང་བསྲེལ་བཅུག་བྱས་ན། །ཀུན་ནས་རྒྱལ་བྱིན་ལས་འཕགས་པའི། །མི་དབང་གླིང་བཞི་རྣམས་སུ་ནི། །དཔལ་དང་ལྡན་པའི་ལོངས་སྤྱད་ནས། །མཐའ་རུ་རྣམ་དག་གོ་འཕང་ཐོབ། །ཅེས་གསུངས་པ་ལྟར། འདིར་བདག་ཅག་གི་སྟོན་པའི་གདུང་རིང་བསྲེལ་དང༌། སངས་རྒྱས་འོད་སྲུང་གི་གདུང་རིང་བསྲེལ་བཞུགས་པའོ། །

**གསུམ་པ་ཆོས་ཀྱི་རིང་བསྲེལ་སྐོར།**

༈ གསུམ་པ་ཆོས་ཀྱི་རིང་བསྲེལ་ནི། རིང་བསྲེལ་རྣམ་ལྔའི་བཞུགས་ཚུལ་ཚོགས་གཉིས་རྒྱ་མཚོར། གསང་ཆེན་རྡོ་རྗེ་ཐེག་པ་མཆོག་ནས་གསུངས་པའི་སྔགས་རྣམས་དང༌། མཚན་ཉིད་ཕ་རོལ་ཏུ་ཕྱིན་པ་མདོ་སྡེའི་ཐེག་པ་ནས་གསུངས་པའི་གཟུངས་ཀྱི་ཚོགས་ཇི་སྙེད་པ་དང༌། གཞན་ཡང་རྒྱལ་བའི་བཀའ་དང༌། དེ་དག་གི་དགོངས་འགྲེལ་ཚད་མར་གྱུར་པ་རྣམས་ཆོས་ཀྱི་རིང་བསྲེལ་ཞེས་བྱའོ་གསུངས་པ་ལྟར། འདིར་ཡང་འཕགས་བོད་ཕྱག་རྫོགས་ཀྱི་བླ་མ་བརྒྱུད་པའི་མཚན་སྔགས་ནས་བཟུང་རྒྱུད་སྡེ་བཞི་དྲུག་སངས་རྒྱས་བྱང་སེམས་མདོ་སྔགས་ནོར་ལྷ་འཇིག་རྟེན་སྐྱོང་བ་སོགས་མ་ཚང་བ་མེད་པ་ཁུངས་ལྡན་གོ་རིམ་མ་འཁྲུགས་པ་དོས་སྐྱེལ་རླངས་འཁོར་གང་དང༌། གཞན་ཡང་དད་འབུལ་བྱུང་བ།

 སྐྱ་ཤོག་བསྟན་འཛིན་གྱིས་མདོ་བསྐལ་མཚན་གསུམ། ཚེ་རིང་བདེ་ཆེན་གྱིས་གྲྭ་ཏོག་གསེར་གསུམ་བཀའ་འདུས། ཨོ་རྒྱན་ཚེ་རིང་གིས་འབུམ་མདོ་བརྒྱད་སྟོང་པ། མདོ་བསྐལ་བཟང༌། པད་མཆིས་མདོ་བསྐལ་བཟང་སྒྲོལ་དཀར་སྔོན་ཕྱག་འཚལ་ཉེར་གཅིག་དང་སྤྱན་རས་གཟིགས། ཀུན་དགས་མདོ་བསྐལ་བཟང་བརྒྱད་སྟོང་པ་མཚན་འབུམ། ཆུང་དབང་གིས་བཀའ་འདུས། ཚེ་རྒྱལ་གྱིས་འོད་མདོ་དྲི་མེད་བཤགས་རྒྱུད། མཚམས་སྤྱོད་ཀྱིས་འབུམ་ཆ་གཅིག ཁྲ་རྡོས་བཀའ་འདུས་གཅིག ཚེ་རིང་དོན་འགྲུབ་ཀྱིས་བཀའ་འདུས། དར་འཛུམ་གྱིས་མགུར་འབུམ། ངང་དབང་རྒྱ་མཚོས་བཀའ་འདུས། ཨ་ཁྱི་ཚང་གིས་འབུམ་ཆ་གཅིག་དང་མི་ལའི་མགུར་འབུམ། ཡེ་ཤེས་ཀྱིས་བཀའ་འདུས་དང་གྲྭ་ཏོག་གསེར་གསུམ་མགོན་དཀར་གཡུ་ཐོག་བླ་སྒྲུབ་མནའ་སྡིག་བཤགས་མདོ། དུང་རིས་ཀྱིས་གསེར་འོད། པ་སངས་ཀྱིས་བཀའ་འདུས་ཆ་གཅིག ཀརྨ་འོད་གསལ་གྱིས་འབུམ་ཆ་གཅིག་དང་བཀའ་འདུས་ཆ་གཅིག་གྲྭ་ཏོག་གསེར་གསུམ། གཞན་ཕན་གྱིས་དྭགས་པོའི་བླ་སྒྲུབ་དང་མཚན་བརྗོད་འབའ་རོམ་ཆོས་སྤྱོད་གཡང་ཆོག ཚེ་བློས་བཀའ་འགྱུར་ཆ་གཅིག ཨ་བཟང་ཚང་གིས་བཀའ་འདུས། ཆོས་སྤྲིན་གྱིས་ཐར་མདོ་དང་འོད་མདོ། དཔང་ཨ་ཕོ་ཡིས་བཀའ་ཐང་སྡེ་ལྔ་དང་མདོ་བརྒྱད་སྟོང་པ། པུ་ནི་ནས་སངས་རྒྱས་མཚན་འབུམ། དགའ་གྲགས་ཀྱིས་རྒྱ་ནག་སྐག་བཟློག་དང་སྨན་མདོ་རྡོར་གཅོད་བཀྲ་ཤིས་བརྩེགས་པ། རིན་ཆེན་ཚེ་དབང་གིས་བཀའ་འདུས། དོན་བཟང་གིས་མ་ཎི་བཀའ་འབུམ། ནོར་དགེས་བཀའ་འགྱུར། བདུད་འདུལ་གྱིས་འབུམ། ཡོན་རྒྱམ་གྱིས་བཀའ་འདུས། བཀྲ་ཤིས་ཚེ་འཛོམ་གྱིས་ཞིང་སྒྲུབ་ཆ་ཚང་དང་སྐར་མཛོད། རྒྱ་རྒོག་གིས་འབུམ་ཆ་གཅིག བུ་ལྷ་ལྷས་འབུམ་དང་ཞི་ཁྲོའི་པོད་ཆ་གཅིག ཕུན་ཚོགས་ཀྱིས་འབུམ་ཆ་གཅིག ལོ་ཡག་གིས་ཐར་མདོ་དང་གྲྭ་ཏོག་གསེར་གསུམ། ལྷ་དབང་གིས་འབུམ། ཆུང་དགའ་ཡིས་འབུམ་དང་བཀའ་འདུས་གྲྭ་ཏོག་གསེར་གསུམ་ཐར་མདོ་ཆོས་སྤྱོད། དགའ་ནམ་གྱིས། འབུམ་ཆ་གཅིག དཀོན་མཆོག་ཚེ་རྒྱལ་གྱིས་འབུམ་ཆ་གཅིག འབྱོར་ལྡན་གྱིས་བཀའ་འདུས། རྡོ་གྲགས་ཀྱིས་འོད་མདོ། དགའ་རྒྱལ་གྱིས་འབུམ། གོང་བསྟན་འཛིན་གྱིས་གྲྭ་ཏོག་གསེར་གསུམ་དང་གཟུངས་བསྡུས། དཀོན་མཆོག་བྱམས་པས་འབུམ་ཆ་གཅིག ཀརྨ་བདེ་གསར་གྱིས་བཀའ་འགྱུར་ཆ་གཅིག སྲ་དགའ་རྒྱལ་གྱིས་བཀའ་འགྱུར་གཅིག་དང་རྡོར་སེམས་ཆ་གཅིག ཆུང་ལྷས་འབུམ་ཆ་གཅིག གོང་ཁྱི་རུག་གིས་བཀའ་འགྱུར་ཆ་གཅིག་དང་བཀའ་འདུས་གཅིག་རྟ་ནོར་ལུག་བཅས་ཀྱི་གཟུངས་བདེ་སྨོན་ཚིག་བདུན་གསོལ་འདེབས་དང་འབྲེལ་བའི་བླ་མའི་རྣལ་འབྱོར་བྱིན་རླབས་ཆར་འབེབས་པདྨ་བཀའ་ཐང་ཨོ་རྒྱན་པདྨ་འབྱུང་གནས་ཀྱིས་ལྷོ་ནུབ་སྲིན་པོའི་ཡུལ་ནས་བསྐུལ་བའི་འཕྲིན་ཡིག་སློབ་དཔོན་སངས་རྒྱས་གཉིས་པའི་གསོལ་འདེབས་འགྲོ་མགོན་དབང་བསྡུད་སྙིང་པོའི་ཐུགས་ཐིག་བཀའ་འདུས་ཆ་གཅིག་ཕྱག་ཆེན་ལྔ་ལྡན་དང་འབྲེལ་བའི་སྨོན་ལམ་ངེས་དོན་གསང་ལམ་བསྒྲོད་པའི་ཐེམ་སྐས་ཆོས་སྤྱོད་རྒྱས་པ་གཅིག སེར་རྩ་དཀོན་མཆོག་གིས་སྙིང་ཐིག་ཡ་བཞི་པོད་༥དང་སྣ་ཚོགས་པོད་༡ གྲོ་ལོད་པོད་གཅིག དགེ་ལེགས་ཀྱིས་ཐར་མདོ་དང་གསེར་འོད་དང་ཐུགས་རྗེ་གསང་འདུས། སྨོན་ལམ་ཆེན་མོ་དང་རང་བཞིན་སྨོན་ལམ། བོད་ཀྱི་བཅུ་ཕྲག་རིག་མཛོད་ཆེན་མོ་པོད་ཉི་ཤུ་ཐམ་པ།

**བཞི་པ་སྐུ་གདུང་རིང་བསྲེལ་སྐོར།**

༈ བཞི་པ། སྐུ་གདུང་རིང་བསྲེལ་ལ། རིང་བསྲེལ་རྣམ་ལྔའི་བཞུགས་ཚུལ་ཚོགས་གཉིས་རྒྱ་མཚོར། སྐུ་གདུང་གི་རིང་བསྲེལ་ནི། རྩ་བའི་བླ་མ་སོགས་གང་ཟག་མཆོག་སངས་རྒྱས་བྱང་སེམས་ཉན་རང་གི་ཚོགས་དང་བཅས་པའི་སྐུ་གདུང་ངམ། དེ་ལས་བྱུང་བའི་སྐུ་གསུང་ཐུགས་ཀྱི་རྟེན་ནམ། དེ་དག་གི་ཆ་ཤས་ཤ་ཁྲག་རུས་པའི་ཚོགས་ལ་སོགས་རྣམས་ནི་སྐུ་གདུང་གི་རིང་བསྲེལ་ཞེས་བྱའོ་གསུངས་པ་ལྟར། འདིར། བཅོམ་ལྡན་འདས་སྟག་མོ་ལུས་སྦྱིན་གྱི་སྐུ་ཤ སངས་རྒྱས་ཆོས་འཕགས་ཀྱི་ཚེམས། གུ་རུའི་དབུ་སྐྲ་འཇའ་ཚོན་མ། རླང་ཆེན་དཔལ་སེང་གི་གདུང་རུས། མར་པའི་དབུ་ཀླད་དང་གདུང་རུས། ལ་ཕྱིའི་རྟེན་ཁྲོད་ནས་བྱུང་བའི་མི་ལའི་ཤངས་ཁྲག་འཁྲུལ་མེད། མི་ལའི་ཤངས་མཚལ་ལ་རས་ཆུང་ཕྱག་བཟོའི་འདྲ་སྐུའི་དུམ་བུ། འབྲི་གུང་སྐྱོབ་པ་འཇིག་རྟེན་གསུམ་མགོན་གྱི་ཐུགས་ཀྱི་རིལ་བུ། བྲམ་ཟེ་སྐྱེ་བདུན་སྐུ་ཤ རྒྱལ་དབང་ཀུན་དགའ་རིན་ཆེན་གྱི་སྐུ་རུས། མནྡ་ར་བ་དང་ཡེ་ཤེས་མཚོ་རྒྱལ་གཉིས་ཀྱི་རཀྟ་བཅས་སོ། །

**ལྔ་པ་སྐུ་བལ་རིང་བསྲེལ་སྐོར།**

༈ ལྔ་པ་སྐུ་བལ་རིང་བསྲེལ་ལ། རིང་བསྲེལ་རྣམ་ལྔའི་བཞུགས་ཚུལ་ཚོགས་གཉིས་རྒྱ་མཚོར། གོང་དུ་བཤད་པའི་གང་ཟག་རྣམས་ཀྱི་དབུ་སྐྲ་དང༌། ཕྱག་ཞབས་ཀྱི་སེན་མོ་དང༌། ན་བཟའ་སོགས་མདོར་ན་སྐུ་དང་འབྲེལ་བའི་བྱིན་རླབས་ཀྱི་ཚོགས་ཇི་སྙེད་པ་ལས་བྱུང་བ་ལ་རིང་བསྲེལ་ཞེས་བཤད་དོ། །གསུང་པ་ལྟར་འདིར་མདོ་མང་གཏེར་སྟོན་གྱིས་རྨུ་རྡོ་བཻ་རོའི་སྒྲུབ་ཕུག་ནས་བཞེས་པའི་བཻ་རོའི་དབུ་ཞྭའི་ཚལ་བུ། ཇོ་བོ་རང་བྱུང་ལྔ་ལྡན་གྱི་སྐུ་ཤ འབྲི་གུང་རྟེན་སྒམ་ནས་བྱུང་བའི་མི་ལའི་སྒོམ་ཐག་འཁྲུལ་མེད། གྲུབ་ཆེན་ནཱ་རོ་པའི་བཞུགས་གདན་དང་ཞབས་ལྷམ་ཚལ་བུ། མངའ་བདག་མེ་ཏྲི་པའི་དབུ་ཞྭ། རྗེ་མར་པའི་ཞབས་ལྷམ་ཚལ་བུ། གྲུབ་ཆེན་མི་ལའི་རས་གཟན། ཆོས་རྒྱལ་སྲོང་བཙན་སྒམ་པོའི་ཞབས་ལྷམ། ཡུམ་བདག་མེད་མའི་དབུ་སྐྲ། འབྲི་གུང་སྐྱོབ་པ་འཇིག་རྟེན་གསུམ་མགོན་གྱི་ཆོས་འདིང་འཁྲུལ་མེད། གྲུབ་ཐོབ་གླིང་རྗེ་རས་པའི་དབུ་སྐྲ། འབྲི་གུང་ཆོས་གྲགས་ཀྱི་མནབ་ཆོས། འབྲི་གུང་ནང་བསྟན་ལྷ་ཡུལ་བླ་བྲེ། འབྲི་གུང་ཆོས་གྲགས་ཀྱི་ཞལ་འདོན་གི་དཔེ་རགས། །སྐྱབས་མགོན་པདྨའི་རྒྱལ་མཚན་གྱི་ན་བཟའ། སྐྱབས་མགོན་ཞི་བའི་བློ་གྲོས་ཀྱི་དབུ་སྐྲ། རྒྱལ་དབང་ཀརྨ་པ་རོལ་པའི་རྡོ་རྗེའི་སྐུ་བལ། རྒྱལ་དབང་ཀརྨ་པ་བཅུ་དྲུག་པའི་དབུ་སྐྲ། གོང་ས་ལྔ་པ་ཆེན་པོའི་ན་བཟའ་བཅས་སོ། །གཞན་ཡང་བླ་མ་རྣམས་ཀྱི་སྐུ་བལ་གྱི་རིང་བསྲེལ་རྣམས་ཀྱང་རང་ཉིད་དད་པ་དང་ཞེན་པ་རྒྱུ་མཚན་དུ་བྱས་ནས། བླ་མ་ཕན་ཚུན་ཐུགས་མི་མཐུན་པ་གཉིས་ཀྱི་གདུང་དང་སྐུ་བལ་ལ་སོགས་རྟེན་གཅིག་ཏུ་བཅུག་ན་རྟེན་དེ་སེལ་གྱི་ཕུང་པོར་འགྱུར་བར་གསུངས་པ་དང༌། རྒྱུད་པའི་རིམ་པ་ཡང་དམ་ཉམས་དང༌། འདྲེས་ཁྱེར་སོགས་མ་དག་པའི་དཔྱད་གཞི་གླེང་སློང་ཡོད་པ་རྣམས་མི་གཞུག་གོ །ཞེས་གསུངས་པས་དེ་ཙམ་གྱིས་འཐུས་པར་བྱས་སོ། །

**ས་ཆུ་འབྱུང་བཅུད་རིལ་བུའི་སྐོར།**

༈ དྲུག་པ། ས་ཆུའི་འབྱུང་བཅུད་རིལ་བུའི་ནང༌། ཀར་མའི་དགོན་རྟེན་ཁྲོད་ནས་བྱུང་བའི་གྲུབ་ཆེན་ཐང་སྟོང་རྒྱལ་པོའི་རྫུ་འཕྲུལ་གྱིས་འཛམ་གླིང་ཉིན་གཅིག་ལ་ཐེངས་གསུམ་བསྐོར་ནས་བསྡུས་པའི་ས་བཅུད་རིལ་བུ་གྲངས་༣། འཇམ་མགོན་ཀོང་སྤྲུལ་བློ་གྲོས་དྲི་མེད་ཀྱིས་བསྡུ་བསྒྲུབས་གནང་བའི་ས་ཆུའི་འབྱུང་བཅུད་རིལ་བུ་༥། གྲུབ་དབང་པད་ནོར་རིན་པོ་ཆེས་བསྡུ་བསྒྲུབས་གནང་བའི་ས་ཆུའི་འབྱུང་བཅུད་རིལ་བུ་༡། གངས་རི་འབྲི་ར་ཕུག་གི་ས་ཆུའི་འབྱུང་བཅུད་རིལ་བུ་༨། རྟ་རྣ་དགོན་ནས་བསྡུ་བསྒྲུབས་གནང་བའི་ས་ཆུའི་འབྱུང་བཅུད་རིལ་བུ་གྲངས་༢༥། སྐྱོ་བྲག་ནས་བསྡུ་བསྒྲུབས་གནང་བའི་ས་ཆུའི་འབྱུང་བཅུད་རིལ་བུ་གྲངས་༣། ཟུར་མང་ནས་བསྡུ་བསྒྲུབས་གནང་བའི་ས་ཆུའི་འབྱུང་བཅུད་རིལ་བུ་༦། དཔལ་སྤྲུངས་ནས་བསྡུ་བསྒྲུབས་གནང་བའི་ས་ཆུའི་འབྱུང་བཅུད་རིལ་བུ་༢། མཚུར་ཕུ་ནས་བསྡུ་བསྒྲུབས་གནང་བའི་འབྱུང་བཅུད་རིལ་བུ་༡༠། ཇ་པ་དགོན་ནས་བསྡུ་བསྒྲུབས་གནང་བའི་འབྱུང་བཅུད་རིལ་བུ་གྲངས༡༠། གཞན་ཡང༌། རྒྱ་གར་རྡོ་རྗེ་གདན་གྱི་ས་སྣ། བྱང་ཆུབ་ཤིང་གི་ལོ་མ། ནཻ་ར་ཉྫ་ནའི་འགྲམ་དུ་སྟོན་པས་དཀའ་བ་སྤྱད་ནས་བཞུགས་པའི་ལྗོན་ཤིང་འདབ་མ། ཝཱ་ར་ན་སའི་སངས་རྒྱས་ཆོས་ཁྲིའི་ས་རྡོ། རྟེན་མ་ཧཱ་བོ་དྷིའི་གསོལ་ལྷུང་གི་འབྲུ། ཤྲཱི་ན་ལན་ཌའི་ཞི་བ་ལྷའི་ཆོས་ཁྲིའི་ས་རྡོ། བྲག་ཕུག་མ་ར་ཏི་ཀིའི་ས་དང་ཚེ་ཆུ། ལུམ་བི་ཚལ་དང༌། རྩྭ་མཆོག་གྲོང༌། རྒྱལ་པོའི་ཁབ། བྱ་རྒོད་སྤུངས་རི། འོད་སྲུང་ཕུག དཔལ་གྱི་རི། ཕ་དམ་པའི་སྒྲུབ་ཕུག །ཡང་ལེ་ཤོད། དུར་ཁྲོད་བསིལ་བ་ཚལ། ཧ་ཧ་རྒོད་པའི་དུར་ཁྲོད་བཅས་ཀྱི་ས་རྡོ། གཉན་ཡོད་ཚལ་གྱི་འབིལ་བ། ཙན་དན་ཤིང་རྐང་གཅིག་གི་འདབ་མ། མཐའ་ཡི་རྒྱ་མཚོ། ཆུ་མོ་གངྒ། ཆུ་བོ་དབྱངས་ཅན་བཅས་ཀྱི་བྱེ་ཆུ། བལ་ཡུལ་མཆོད་རྟེན་རྣམ་གསུམ་གྱི་དཀར་རྩི། ཀོང་པོ་བོན་རི་དང་ཟངས་མདོག་དཔལ་རིའི་སིན་དྷུ་ར། འབྲུག་པ་རྒྱལ་པོའི་ཁང་ས། གངས་རིའི་ལྷ་བཙག །གཡང་ཊི། བྱེ་མ། ཤེལ་རྡོ། གངས་སྤོས། སྐུ་ཤ ཏྲེ་ཏ་པུ་རིའི་ཅུ་གང་དང༌། ས་མངར་མོ་སྐྱུར་མོ། ཁྱུང་ས། གངས་རིའི་མིག་རྡོ། མ་ཕམ་གཡུ་མཚོའི་བྱེ་མ་དང་ཆུ་མཚོ་རྡོ། བྱང་གནམ་མཚོ་ཕྱུག་མོའི་རིལ་ནག་དང་བྱེ་མ་མཚོ་རྡོ་ཆུ། ཡར་འབྲོག་གཡུ་མཚོ། གཉན་ཆེན་ཐང་ལྷ། ཡར་ལྷ་ཤམ་པོ། བསམ་གཏན་གངས་བཟང༌། འོ་དེ་གུང་རྒྱལ། མི་ལའི་སྲས་མཁར་དགུ་ཐོག ཟངས་རི་མཁར་དམར། བསམ་ཡས་ཧས་པོ་རི། གུ་རུ་སྒྲུབ་ཕུག་བྲག་དམར་ཀེའུ་ཚང༌། བཻ་རོའི་སྒྲུབ་ཕུག རྟ་མགྲིན་སྒྲུབ་ཕུག མགོན་པོ་རི། ཁྲ་འབྲུག་སྒྲོལ་མའི་ལྷ་ཁང༌། གུང་ཐང་འབུམ་མོ་ཆེ། ཡུམ་བུ་བླ་མཁར། ཡར་ཀླུང་ཟོ་ཐང༌། རྟག་སྤྱན་འབུམ་པ་བཅས་ཀྱི་ས་རྡོ། པདྨ་བཀོད་ཀྱི་སིན་དྷུ་ར། དྭགས་ལྷ་སྒམ་པོའི་ས་ཆུ་དང་གསེར་རྡོ། ཁྲི་སྲོང་ལྡེ་བཙན་གྱི་གདུང་འབུམ་སྲོག་ཤིང༌། རིག་འཛིན་རྒྱལ་བ་མཆོག་དབྱངས་ཀྱི་སྒྲུབ་ཕུག །རྒྱལ་བ་ཀློང་ཆེན་རབ་འབྱམས་ཀྱི་སྒྲུབ་ཕུག་བཅས་ཀྱི་ས་རྡོ། མཆིམས་ཕུའི་ས་རྡོ་དང་ཚེ་ཆུ། གཡའ་མ་ལུང་གི་ས་རྡོ་དང་ཚེ་ཆུ། སྲོང་བཙན་སྒམ་པོའི་ཕྱག་བཟོའི་འདག་ས། རྒྱ་བཟའ་ཀོང་ཇོའི་ཕྱག་བཟོས་ཐབ་ས། བསམ་ཡས་ས་ཕག ཡར་ཀླུང་ཤེལ་བྲག་གི་རྡོ་མར་གད། ཤེལ་བྲག་གུ་རུའི་སྒྲུབ་ཕུག་གི་ས་རྡོ། ཆུ་བོ་རི་ཡི་ས། སྙེ་ཐང་སྒྲོལ་མའི་ལྷ་ཁང་གི་ས་རྡོ། ལྕགས་པོ་རི་ཡི་ས་རྡོ། སེ་རའི་ཐབ་ས། འབྲས་སྤུངས་ཐབ་ས། ཚོགས་ཆེན་སྨོན་ལམ་ཆེན་མོའི་ཐབ་ས། པོ་ཏ་ལའི་གྱང་ཙག སྟོད་ལུང་མཚུར་ཕུའི་བལ་ལུ། མཚུར་ཕུའི་ལྷ་ཆེན་ཁང་གི་ས་རྡོ། གྲ་མ་གྲུ་བཞིའི་ས། ནམ་མཁའ་ཁྱུང་རྫོང་ས་རྡོ། མཚུར་ཕུའི་ས་རྡོ། མཚུར་ཕུའི་ཚེ་ཆུ། འབྲི་གུང་ས་ཁྲི་དམར་པོའི་ས་རྡོ། ས་སྐྱ་གོང་ས་རྡོ། ས་སྐྱ་སྒྲོལ་མ་ཕོ་བྲང་གི་གྱང་ས། ཁ་བ་དཀར་པོའི་གནས་ཤུག་ས་རྡོ། སིན་དྷུ་ར་ཤུག་བལ། ཚ་བ་མཆོད་རྟེན་དཀར་ཆུང་གི་དཀར་རྩི། པུ་རང་ཇོ་བོའི་འཁྲུངས་རྡོ་རྡོ་ཨ་མོ་ལེག་ཀ། ཙཱ་རི་གནས་ཁྲོད་ནས་བྱུང་བའི་ཚེ་རིལ། ཙཱ་རིའི་ཤེལ་རྡོ། མཚོའི་ཤིང༌། མཁའ་འགྲོའི་སྤྱན་ཕྱེས། གནས་ཤུག སིན་དྷུ་ར། རྩྭ་ཀླུ་བདུད་རྡོ་རྗེ། ཆུ་འགྲོ་བ་འདྲེན་པ། ཀ་ལ་དུང་མཚོའི་བྱང་སེམས་དཀར་པོ། ཆུ་མིག་མཐོང་གྲོལ་གྱི་བྱེ་མ་དང་རྡོ། ཆུ་མིག་གང་ཤར་རང་གྲོལ་གྱི་བྱེ་མ་དང་རྡོ། སྤོས་རི་ངད་ལྡན་གྱི་བདུག་རྫས། བྲག་ཡེར་པའི་ས་རྡོ། རྒྱ་ནག་ནན་ཅིང་གཡང་ཏྲི། རྒྱ་ནག་བྱ་རྐང་རི་ཡི་ས་རྡོ་ཆུ། རྒྱ་ནག་རི་བོ་རྩེ་ལྔའི་ཡེ་ཤེས་ལམ་གྱི་འཇམ་དབྱངས་མེ་ཏོག་སེར་ཆེན། རི་བོ་རྩེ་ལྔའི་འཇམ་དབྱངས་སྒྲུབ་ཕུག་གི་ས་ཆུ། འཇམ་དབྱངས་རྟག་ངུ་། རི་བོ་རྩེ་ལྔའི་ཟླ་གསལ་རྫིང་གི་ཆུ། ས་ཡི་སྙིང་པོའི་སྒྲུབ་ཕུག་གི་ས་ཆུ། རྒྱ་ནག་རི་བོ་གྲུ་འཛིན་གྱི་འཕེལ་གདུང༌། མཚོ་རྡོ། བྱེ་མ། ཆུ། གནས་ཤུག མེ་ཏོག སྤྱན་རས་གཟིགས་སྒྲུབ་ཕུག་གི་ས་རྡོ། དགོན་པ་བརྒྱད་ཀྱི་ས་རྡོ། རྒྱ་ནག་དཔལ་རི་རྩེ་དགུའི་ས་རྡོ་བྱེ་མ་བཅུད་ལེན་མེ་ཏོག་བཅུད་ལེན་སྔོ་རྩྭ། ས་ཡི་སྙིང་པོའི་སྒྲུབ་ཕུག་གི་ས་རྡོ། རི་བོ་བྱ་རྐང་གི་ས་སྣ་གནས་བདུག བྱམས་ཆོས་སྡེ་ལྔ་གསུངས་ཤུལ་གྱི་ས་རྡོ། རྨ་རྒྱལ་སྤོམ་རའི་ས་རྡོ་ཆུ་གནས་བདུག མཚོ་སྔོན་པོའི་བྱེ་མ་རྡོ་མཚོ་ཆུ། མཚོ་སྙིང་མ་ཧཱ་དེ་ཝའི་སྒྲུབ་ཕུག་གི་ས་རྡོ། སྐུ་འབུམ་ས་རྡོ། ཐབ་ས། རྒྱལ་བ་བློ་བཟང་གྲགས་པའི་ལྟེ་མཚལ་བཞུར་སར་སྐྱེས་པའི་ལྕང་མའི་ལོ་མ། སྐྱོ་བྲག་སིན་དྷུ་ར། སྐྱོ་བྲག་ཅོང་ཞི། སྐྱོ་བྲག་གསར་ཕུག་ཏུ་ཡེལ་པ་འཁྲུངས་པའི་ས་རྡོ། ཡེལ་པའི་མཁར་ཤུལ་རྡོ་གསེར་དགའ་རིན་ཆེན། ན་བུན་རྫོང་གི་ས་རྡོ། རྡོ་ཏི་གངས་དཀར་མཆེད་བརྒྱད་ཀྱི་ས་རྡོ་ཆུ། གནས་བདུག །རྒྱམ་མཚོ་ནག་གིི་བྱེ་མ་ཆུ། གནས་ཆེན་རྡོ་རྗེ་ཅོང་ཕུག་གི་ཅོང་ཞི། རྩི་ཀེ་ནོར་བུ་སྤུན་གསུམ་གྱི་གནས་ཤུག་བྲག་ཞུན། གནས་ཆེན་མཁའ་འགྲོ་འབུམ་རྫོང་གི་ས་རྡོ་ཅོང་ཞི། དགེ་རྒྱལ་བླ་མ་ནོར་ལྷའི་སིན་དྷུ་ར། འབི་རྣམ་པར་སྣང་མཛད་ཀྱིས་རྡོ། རྩྭ་འདྲ་རིན་ཆེན་བྲག་གི་གནས་ཤུག །སྡེ་དགེའི་སྤར་ཁྲུས། ཡེལ་རྒྱལ་གནས་ཤུག །སིན་དྷུ་ར་ཚེ་ཆུ། གཟེ་རྒྱལ་བྱེ་མ་དཀར་པོ་ཚེ་ཆུ། རྨེ་རྒྱལ་ཚེ་ཆུ་གནས་མཆོག་རྟ་རྣ་རི་བོའི་བྱང་སེམས་དཀར་དམར། རྟ་རྣའི་ཚེ་ཆུ། རྟ་རྣའི་གནས་ཁྲོད་དུ་བཞུགས་པའི་གུ་རུའི་སྐུ་ཤ། རྟ་རྣའི་གནས་ཀྱི་རིང་བསྲེལ། གནས་ཤུག བལ་ལུའི་མེ་ཏོག མཁན་དཀར། ཆུ་ཚན་གྱི་རྡོ་ཆུ། གེ་སར་ལྷ་ཁང་གྱང་ས། ཕག་མོ་གྲུ་པའི་གདུང་འབུམ་གྱི་ས་རྡུལ། གཡུ་ཐོག་ཡོན་ཏན་མགོན་པོའི་གདུང་འབུམ་གྱི་ས་རྡུལ། མ་གཅིག་ལབ་སྒྲོན་གྱི་གདུང་འབུམ་ས། གླིང་དཔའ་ཐུལ་སུམ་ཅུའི་གདུང་འབུམ་གྱི་ས་རྡོ། མདོ་ཁམས་སྐུ་རྒྱལ་གྱི་ཅོང་ཞི་དམར་པོ། བྱང་རྭ་སྒྲེང་ཤུག་པ། རི་བོ་དགེ་ལྡན་མཁན་པ། ཐེ་ཝན་བྱུར་རུ་བྱེ་མ་རྒྱ་མཚོའི་རྡོ། ཨ་མི་རི་ཀའི་རྒྱ་མཚོའི་སྤོས་ཤེལ། མངའ་རིས་གསེར་རྒོད། དགེ་རྒྱལ་ཟང་ས་ལེ་སྦྲམ། ཤིན་ཅང་ཤེལ་རྡོ། མ་ལེ་ཤེ་ཡའི་ཤེལ་རྡོ། བྱུར་རྡོ། རྡོ་ཤིང༌། ཁམས་སྲིན་མོ་རྫོང་གི་ས་ཆུ། རྨ་འགྲམ་རྡོ་རྗེ་བྲག་གི་ས་སྣ། བྲག་དཀར་སྤྲེལ་རྫོང་གི་གནས་ཤུག་ས་རྡོ། དན་ཏིག་ཤེལ་བྲག་གི་ས་རྡོ། གཞན་ཡང༌། འབྲི་གུང་རྟེན་འདུས་ཆེན་མོ། ཀརྨ་པ་མཁའ་ཁྱབ་རྡོ་རྗེས་སྨེ་བརྩེགས་དུང་ཕྱུར་བསྒྲུབས་པའི་ཁྲུས་རིལ། འཇམ་དབྱངས་མཁྱེན་བརྩེ་དབང་པོའམ་ཆོས་ཀྱི་བློ་གྲོས་དང་དིལ་མགོ་མཁྱེན་བརྩེ་རྣམ་གཉིས་ཀྱི་རྟེན་སྒམ་ནས་བསྡུས་པའི་ཚེ་རིལ་གྲངས་༣༠༠། མཆོག་གླིང་གཏེར་བྱོན་སྐུ་གསུང་ཐུགས་ཀྱི་རིལ་བུ། མ་ཎི་རིལ་བུ། ཁྲ་འབྲུག་སྒྲོལ་མའི་རིལ་བུ། བྱང་སེམས་དཀར་དམར། ཕྱག་རྡོར་དུང་ཕྱུར་སྒྲུབ་པའི་རིལ་བུ། དཔལ་སྤུངས་རྟེན་ཁྲོད་ལས་བྱུང་བའི་འཇམ་དབྱངས་རིལ་བུ། མྱོང་གྲོལ་ཆོས་སྨན་མ་ཎི་རིལ་བུ། ཧོར་བཟའ་ཚེ་དཀར་གྱིས་རིན་པོ་ཆེ་ལ་ཕུལ་བའི་ཐུབ་སྐུ་ཆུང་བ་དེ་ལྷ་ཆེན་ནང་དུ་ཕུལ། སྒྲོལ་མའི་སྐུ་ཆུང་བ་༡། ཤཀ་ཐུབ་ཆུང་བ་༡། འདས་རྒན་མའི་དངུལ་མགུ་ལྷ་ཆེན་ནང་དུ་ཕུལ། །

**དཔལ་ཆེན་རིལ་བུའི་སྐོར།**

༈ དཔལ་ཆེན་རིལ་བུའི་སྐོར། གཡང་རྫས་དཔལ་ཆེན་རིལ་བུ་འདིའི་ནང༌། འཇམ་དབྱངས་མཁྱེན་བརྩེའི་དབང་པོའི་རྟེན་ཁྲོད་ལས་བྱུང་བའི་རིལ་བུ་རྡོག་གཉིས། འཇམ་མགོན་བློ་གྲོས་མཐའ་ཡས་ཙཱ་འདྲ་རིན་ཆེན་བྲག་ཏུ་བཞུགས་སྐབས་བསྡུ་སྒྲུབ་གནང་བའི་དཔལ་ཆེན་རིལ་བུ་རྡོག་ལྔ། འབྲི་གུང་ཆོས་གྲགས་ཀྱི་རིན་ཆེན་རིལ་ནག་ཆེན་མོ་དང༌། མང་སྦྱོར་རིལ་བུ། རྩེ་པོ་ཏ་ལའི་ནང་མཛོད་ནས་བྱོན་པའི་ཆོས་འཁོར་ནོར་བུའི་རྡུལ་ཕྱེ་འཁྲུལ་མེད་དང་རིན་ཆེན་རིལ་བུ། རིན་ཆེན་མང་སྦྱོར་ཆེན་མོ། །རིན་ཆེན་ཕྱེ་མ་ཇོ་བོའི་གསོལ་ལྷུང་ནང་གི་འབྲུ། སེང་བྲག་གཏེར་བྱོན་པོ་ཏ་ལའི་འབྲུ་སྨན། བརྟན་གཡོའི་དྭངས་བཅུད་རིལ་བུ། ཡར་ཀླུང་ཟོ་ཐང་གི་ཞིང་ས་སོགས་དང༌། རྒྱལ་པོ་དང་དཔོན་པོ་ཕྱུག་པོ་མང་པོའི་ཐབ་ས་དང་ཞིང་ས། རྟ་ཕྱུགས་མང་པོའི་སྤུ་སྣ། མདོ་དབུས་གཙང་གསུམ་གྱི་སྒྲུབ་གནས་ཀྱི་ས་ཆུ། དགོན་སྡེ་གཙུག་ལག་ཁང༌། ཕོ་བྲང་མིང་གྲགས་ཅན་གྱི་ཁང་ས་དང་ཐབ་ས། རྒྱ་གར། བལ་ཡུལ། འབྲུག་ཡུལ། ལ་དྭགས། ཕྱི་རྒྱལ་རྒྱལ་ཁབ་མང་པོའི་ས་ཆུ་སྣ་ཚོགས། རྒྱ་མཚོ་ལས་བྱུང་བའི་ངོ་མཚར་གྱི་རྡོ་དང་རྡེའུ་སྣ་ཚོགས། ས་ཆུའི་འབྱུང་བཅུད་ཀུན་འདུས་ཆེན་མོའི་རིལ་བུ། མི་ཕམ་རིན་པོ་ཆེའི་སྦྱར་བའི་རིལ་བུ་འདོད་འཇོའི་ལྗོན་ཤིང་རྡོག་དགུ ཀརྨ་པ་རིག་པའི་རྡོ་རྗེའི་ཕྱག་ནས་ཐོན་པའི་དཔལ་ཆེན་རིལ་བུ། འབྱུང་བའི་ཉེས་སེལ་རྫས་རྣམས་དང༌། སྐྱོ་བྲག་ཟུར་མང་དགོན་ནས་གནང་བའི་དཔལ་ཆེན་རིལ་བུ། འཇམ་དབྱངས་མཁྱེན་བརྩེའི་དབང་པོས་ཕྱག་བསྡུ་མཛད་པའི་དཔལ་ཆེན་རིལ་བུ། མཁན་རིན་ཆེན་དར་རྒྱས་ཀྱིས་ཕྱག་བསྡུ་མཛད་པའི་དཔལ་ཆེན་རིལ་བུ། གཏེར་ཆེན་མཆོག་གླིང་སྐུ་ཕྲེང་རིམ་བྱོན་གྱིས་བསྡུ་སྒྲུབ་གནང་བའི་དཔལ་ཆེན་རིལ་བུ། ཟླ་བཟང་སྐུ་ཕྲེང་རིམ་བྱོན་གྱིས་ཕྱག་བསྡུས་མཛད་པའི་དཔལ་ཆེན་རིལ་བུ། གྲུབ་མཆོག་རིན་པོ་ཆེས་གནང་བའི་རྩེ་པོ་ཏ་ལ་དང་ནོར་བུ་གླིང་གི་དཔལ་ཆེན་རིལ་བུ། ཕྱི་རྒྱལ་དང་རྒྱ་དཀར་ནག་སོགས་ཀྱི་ཡུལ་ཆེན་དང༌། དགོན་སྡེ། གནས་ཆེན་སོགས་ནས་བསགས་པའི་ས་སྣ་དང་ཆུ་སྣ། རྒྱལ་ཁབ་མང་པོའི་འབྲུ་སྣ། རྩི་ཤིང་མང་པོའི་མེ་ཏོག་སོགས་གཡང་རྫས་ལ་མཁོ་ངེས་རྣམས་ཕྱག་བསྡུ་མཛད་ནས་ཕྱོགས་བསྡུས་དང༌། རིན་ཆེན་ཕྱེ་མ་རང་བྱུང་རིན་ཆེན་རིགས་དང་བཟང་དྲུག་སོགས་ཀྱི་སྨན་སྣ། རྟ་རྣ་དགོན་ནས་མཆོད་རྟེན་བཞེངས་སྐབས་བསྡུ་བསྒྲུབས་བྱས་པའི་རིན་ཆེན་ཕྱེ་མ། དཔལ་སྤུངས་དགོན་ནས་བསྡུ་སྒྲུབ་མཛད་པའི་རིན་ཆེན་ཕྱེ་མ། ནང་ཆེན་ཨ་སྡེ་རིན་པོ་ཆེས་བསྡུ་སྒྲུབ་མཛད་པའི་རིན་ཆེན་ཕྱེ་མ། མངའ་རིས་བླ་མ་ཚེ་མགོན་མཆོག་གིས་བསྡུ་བསྒྲུབས་མཛད་པའི་རིན་ཆེན་ཕྱེ་མ། བླ་རྒན་བློ་གྲོས་རིན་ཆེན་གྱིས་བསྡུ་བསྒྲུབས་མཛད་པའི་རིན་ཆེན་ཕྱེ་མ། མཁྱེན་རྒྱམ་རིན་པོ་ཆེ་ཡིས་བསྡུ་བསྒྲུབས་མཛད་པའི་རིན་ཆེན་ཕྱེ་མ་དང་དཔལ་ཆེན་རིལ་བུ། ཙཱ་འདྲ་རིན་ཆེན་བྲག་གི་གུ་རུའི་སྒྲུབ་ཕུག་ནས་དངོས་གྲུབ་ཐོབ་པའི་འཆི་མེད་རིག་འཛིན་ཡབ་ཡུམ་༡༦གི་འབྱུང་བ་རི་ཡི་དྭངས་བཅུད་བསྡུས་པ་ཚེ་རིལ་སྲོག་གི་ཀ་བ། རིན་ཆེན་སྤུངས་གུ་རུ་རང་རིག་རྒྱལ་པོའི་ཐུགས་རྟེན་རྡོ་འཛམ་གླིིང་གཡས་བཞག རྡོ་ཏི་བྲག་དཀར་ནས་སྤྱན་དྲངས་པའི་ཚེ་རིལ་འཇམ་དབྱངས་སྨྲ་སེང་རིལ་བུ། ས་སྙིང་བརྟན་གཡོའི་བཅུད་བསྡུས་རིལ་བུ། ཀུན་འདུས་རྡོར་སེམས་ཕོ་བྲང་གི་གནས་ཤུག །འཇམ་དགོན་ཀོང་སྤྲུལ་གྲུ་གུ་གཏེར་རྫོང་ནས་བཞེས་པའི་ས་ཡི་སྙིང་པོའི་རིལ་བུ་རྟེན་གཡོའི་བཅུད་སྤེལ། མགོན་པོའི་བླ་རྡོ། གཏེར་སྲས་ཚེ་དབང་ནོར་བུ་ནས་བསྒྲུབས་པའིི་གཡང་རྫས། ས་ཆུའི་འབྱུང་བཅུད་རིལ་བུ་འདོད་འཇོའི་ལྗོན་ཤིང༌། ཡོན་ཏན་ཕྲིན་ལས་གནས་སེང་ཆེན་གནམ་བྲག་གི་གོང་འོག་ནས་སྤྱན་དྲངས་པའི་སློབ་དཔོན་འཇམ་དཔལ་བཤེས་གཉེན་ཤེས་རབ་རིལ་བུ་ཡེ་ཤེས་སེམས་པའི་དྭངས་བཅུད། སེང་གནམ་བྲག་ནས་སྤྱན་དྲངས་པའི་རི་བོ་པོ་ཏ་ལའི་འབྲུ་དང་སྨན་གྱི་རིལ་བུ་རྟེན་གཡོའི་དྭངས་བཅུད། དབང་གི་གནས་མཆོག་རི་བོ་དབང་ཞུའི་བྲག་ནས་བྱུང་བའི་བཀྲ་ཤིས་བྲག་ཕུག་མ་ར་ཏི་ཀའི་ས་སྣ་རིལ་བུ་འཆི་མེད་བཅུད་ཀྱི་སྙིང་པོ། སེང་ཆེན་གནམ་བྲག་གནས་ཀྱི་གོང་བ་བྲག་སྨན་རྒྱལ་འདྲ་བ་ནས་སྤྱན་དྲངས་པའི་ཙན་དན་དཀར་པོའི་རིལ་བུ་སྟོབས་བསྐྱེད་དབང་པོའི་ཐིག་ལེ། སེང་བྲག་གནས་ཀྱི་གོང་ནས་སྤྱན་དྲངས་པའི་ཙན་དན་དམར་པོའི་རིལ་བུ་འོད་འབར་ཉི་མའི་ཐིག་ལེ། ས་སྙིང་ལོངས་སྤྱོད་སྤེལ་བའི་རིལ་བུ། རིན་ཆེན་གཏེར་མཛོད་ཐེངས་གཉིས་སྐབས་བསྒྲུབས་པའི་གཡང་རྫས་རིལ་བུ། ཟུར་མཁན་འཆི་མེད་རབ་བརྟན་གྱིས་བསྡུ་བསྒྲུབས་མཛད་པའི་གཡང་རྫས་དཔལ་ཆེན་རིལ་བུ། བཅུད་ལྔ། དྲི་ལྔ། བདུད་རྩི་ལྔ། སྨན་ལྔ། འབྲུ་ལྔ། སྙིང་པོ་ལྔ་ཡི་རིལ་བུ་གཏའ་སྤེལ་དང་པོ། །

**གནོད་སྦྱིན་བང་མཛོད་སྐོར།**

༈ གནོད་སྦྱིན་བང་མཛོད་ལ། རྡོ་རྗེ་དགྲ་འདུལ་གྱིས་གཡུ་གསར་༦། བཀྲ་ཤིས་ཀྱིས་གཡུ་གསར་༢། དུང་༢། ནོར་ཆུང་དར་༡། དང་སྒོར་༢༠༠། གོང་པ་བསྟན་འཛིན་གྱིས་བྱུར་གསར་༤། གཟི་གསར་༡གཡུ་༢མཆོང་༢། ཀོ་སྤོས་ཆུང་བ་འབྲུ་མ་༦། པད་མས་བྱུར་གསར་ཆ་༢། མཆོང་༡། དཔང་བཟའ་བུ་མོ་ཀྱིས་སྤོས་ཤེལ་ཆུང་བ༡། བྱུ་གསར་ཆ་༡། གོང་ཁྱི་རུག་གིས་གཡུ་༡༡། སྤོས་གསར་༣། བྱུར་གསར་༧། མཆོང་༡། པད་སྙིང་གིས་གཡུ་རྙིང་༤། མཆོང་༢། དུང་༡། དགའ་རྒྱལ་གྱིས་གཟི་ཚེ་བུམ་ཁ་༡། སྤོས་གསར་༤། གཡུ་གསར་ཆེ་བ་༢། བྱུར་གསར་༢༠། བྱུར་རུ་རྒྱལ་མོ་ལག་པ༢། གཟི་གསར༧། ཤེལ་ནེ་སྣེ་རིགས། འཇོ་བཟའ་དཀར་མོས་དུང་ཤེལ་ནེ་སྣ་ཚོགས་ཡོད། རྒྱ་བཟའ་ཡིས་མཆོང་༧། དུང་༡། བྱུརརུ་༧། བསོད་ནམས་རྒྱལ་མཚན་གྱིས་ཁ་ཆེ་སྤོས་ཤེལ་ཆ་༡། གསེར་སྤུག་༡། གཡུ་གསར་པ་མཆོང་༡། དུང་༡། བདེ་ཆེན་ཚེ་མཚོ་ཡིས་མཆོང་༡། དུང་༡། གཡུ་༡། ཡེ་ཤེས་འོད་ཟེར་གྱིས་སྤོས་ཤེལ་གསར་པ་༨། གཡུ་༢། པད་འཆི་ཡིས་རྣམ་སྲས་༡། དྲིལ་བུ་༡། ལག་བསྐོར་༡། མཆོང་༡། མུ་ཏིག་༢༠། ཕྱག་རྡོར་གཡུ་གསར་༣། དཔོན་བཟའ་བོ་མོ་ཡི་གཟི་༡། བྱུར་རུ་༢། ཚེ་རིང་ལྷ་དཔལ་གྱིས་གཡུ་རྙིང་༡། ཀུན་དགའ་ཡིས་གཡུ་ཆེ་བ་༡། གཡུ་རྙིང་༡། གཡུ་གསར་༢། བྱུར་གསར་༢། སྒོར་༡༠༠། ཆུང་དབང་གིས་གཟི་གསར་༡། གཡུ་༡། བྱུར་རུ་༢། རིག་འཛིན་གྱིས་གཡུ་རྙིང་ཆེ་བ་༡། སྤོས་གསར་༡སྒོར་༡༠༠། སེར་རྩ་བསོད་གྲགས་ཀྱིས་གཟི་གསར་༢། དུང་༢། གཡུ་གསར་༢། དགུ་རྒྱལ་གྱིས་སྤོས་ཤེལ་རྙིང་པ་༡། གཡུ་རྙིང་༢། བྱུར་རྙིང་༡། ཚེ་རྒྱལ་གྱིས་སྤོས་རྙིང་༡། གཡུ་༢། བྱུར་གསར་༡། ཨོ་ཀོག་གིས་སྤོས་གསར་རྙིང་པ་༣། བྱུར་གསར་༥། གཡུ་རྙིང་༣། གཡུ་གསར་༡། དགའ་ལྷུག་གིས་བྱུར་རུ་ཆུང་བ་༣༣། བཀྲ་ཤིས་ཀྱིས་མར། འཆི་མེད་རྡོ་རྗེས་བྱུར་གསར་༢། གཡུ་རིལ་༢། མཆོང་༤། སྒོར་༥༠། དགའ་རྡོར་གྱིས་གཡུ་༧། མཆོང་༢། ཀརྨ་བློ་གྲོས་ཀྱིས་མར་དང་འབྲས། བསོད་དབང་གིས་གཡུ་ཆེ་བ་༡། མཆོང་༡༠། བྱུར་གསར་༡༧། མུ་ཏིག་༡། གཡུ་གསར་༡། ཤེལ་ནེ་རིགས་༤། ཟངས་དཀར་ཆེ་བ་༡། སྤོས་གསར་༢། མུ་ཏིག་ཕྲེང་བ་གཡུ་གསར་༡། བྱུར་གསར། བཙན་ལྷས་གཡུ་ཆེ་བ་༡། དང་མུ་ཏིག གོང་ཨ་ཧོས་བྱུར་གསར་༢། གཡུ་༡། བསོད་རྡོར་གྱིས་གཡུ་གསར་༢། གཡུ་རྙིང་༢། སྤོས་ཤེལ་རྙིང་པ་༡། བྱུར་རུ་དྲུང་མ་༡། རིག་གསར་གིས་མཆོང་༣། གཡུ་༡། དུང་༡། བྱུར་ཆུང་༡། བློ་གྲོས་རབ་གསལ་གྱིསཕྱག་སྟོང་སྤྱན་སྟོང་༡། གཡུ་གསར་༧། དར་མཚོན་སྣ་ལྔ་དུང་༡། སྤོས་གསར་ཆ་གཅིག མར། དོན་ནམ་གྱིས་རེ་སྐོན་ཧུང་ལེན། མིག་ཅན། རྒོད་སྤོས། བོང་དཀར། གཡའ་ཆུ། གཡུང་དྲུང་གིས་བྱུར་རུ་ཆུང་བ་དང་གཡུ་ཆུང་བ་དར་མཚོན་དཀར་དམར། མཚམས་སྤྱོད་ཀྱིས་སྤོས་གསར་༣། གཟི་མིག་དགུ་པ་ཅན་༡། བཅུ་གཅིག་པ་༡། ཚེ་བུམ་ཅན་༡། མཆོང་༡། མུ་ཏིག་༣། གཡུ་༦། ཤེལ་གསར་༣། ཁྲ་རྡོ་ཀྱིས་ཁ་ཆེ་སྤོས་ཤེལ་༡། གཡུ་ཆེ་བ་༡། བདེ་སྐྱིད་ལྷ་དཀར་གྱིས་མཆོང་༡། རྣེས་དགའ་ཡིས་གཡུ་གསར་༤། བྱུར་གསར་༢། དར་དཔལ་གྱིས་གཡུ་གསར་པ་༦། དཀར་ཆོས་ཚང་གིས་སྤོས་རྙིང་ཆུང་བ་ཆ་གཅིག གཡུ་རྙིང་༡། ཕུན་ཚོགས་ཀྱིས་མཆོང་༤། དུང་༡། གཟི་གསར་༡། བཀྲ་ཤིས་དོན་འགྲུབ་ཀྱིས་བྱུར་གསར་ཆེ་བ་༡། གཡུ་༡། བྱུར་རུ་ཆུང་བ་༡། མཆོང་༡། མཚོ་དཀར་གྱིས་གཡུ་༡། མཆོང་༡། དུང་༡། མུ་ཏིག་ཤེལ་ནེ་སྣ་ཚོགས་ཡོད། དར་འཛུམ་གྱིས་མཆོང་༤། མར་དང་གུར་གུམ། ཚེ་རིང་དོན་འགྲུབ་ཀྱིས་དར་མཚོན་སྣ་ལྔ་དང་མར་དང་བོད་གྲོ །སྤོས་གསར་༥། གཡུ་གསར་༣། བྱུར་གསར་༥། མཆོང་༤། རྡོ་རྗེ་དགྲ་འདུལ་གྱིས་སྤོས་ཤེལ་རྙིང་པ་ཆུང་བ་༡། བྱུར་རུ་ཆུང་བ་རྙིང་པ་༡། གཡུ་རྙིང་ཆུང་བ་༡། གཟི་གསར་༡། མཆོང་༢། སྤོས་གསར་༣། བྱུར་གསར་༡། འབྲུ་སྣ་རྒྱ་མ་༥༠། ཨོ་ལུད་ཀྱིས་གཡུ་༡། སྒོར་༡༠༠། ནམ་གྲགས་ཚང་གིས་སྤོས་ཤེལ་གྲུང་མ་ཁུ་༦༢་ཅན་དང༌། གཡུ་རྙིང་༡། སྒོར་༢༠༠། བཀྲ་མཚོས་ཀོང་སྤོས་༡། བྱིན་གྲགས་ཀྱིས་སྤོས་ཤེལ་གྲུང་མ་༡། ལྷ་ལྷས་གཡུ་གསར་༩། སྤོས་གསར་༡། བྱུར་ལོག་༣། སྒོར་༡༠༠། ཐར་པ་ཚང་གིས་གཡུ་གསར་༥། བྱུར་གསར་ཆ་༡། བྱུར་རུ་རྒྱལ་་མོའི་ལག་ཡ་༥། གཡུ་རྙིང་༢། མཆོང་རྙིང་༡། བྱུར་རྙིང་༡། རིན་ཆེན་གྱིས་གཟི་གསར་༡། བྱུར་རུ་གསར་པ་༡། ཨ་ཁྱི་ཡིས་གཟི་གསར་༢། ཚེ་བཀྲ་ཚང་གིས་བྱུར་གསར་༢། མཆོང་༤། གཟི་གསར༡། དུང་རིལ་༡། ཚེ་འཕྲིན་གྱིས་གཡུ་རྙིང་༢། གཟི་གསར་༡། པད་རྐོས་བྱུར་གསར་ཆ་༡། གཟི་རྙིང་༡། ཆུ་མིག་དྲུག་པ་༡། དགའ་རབ་ཚང་གིས་གསེར་སྤུག་ཤེལ་ནེ་སྣ་ཚོགས་༡༠། གཡུ་གསར་ཆེ་བ་༡༠། གཡུ་རྙིང་༡། མཚོ་མ་ཕམ་མཚོ་རྦུ་༡། ཇ་ཁག་༡། སྤོས་ཆགས་༤། ངག་དབང་རྒྱལ་མཚོས་སྤོས་གསར་རྙིང་པ་༢། སྤོས་གསར་༡། བྱུར་གསར་ཆ་༡། གཟི་གསར་ཆ་༢། ཀོ་ཀོས་གཡུ་ཆེ་བ་༢། སྒྲོལ་དཀར་གྱིས་གཡུ་རྙིང་༡། པད་རྒྱམ་གྱིས་གཡུ་གསར་༢༤། གཡུ་རྙིང་༡། སྤོས་གསར་༦། ཤེལ་ནེ་སྣ་ཚོགས་ཕྲེང་ཞག་༡། ཤེལ་ཕྲེང་༡། མཆོང་༡༢། བྱུར་གསར་༡༡། དུང་༢། ཇ་མར་ནས་འབྲས། ཟངས་དཀར་ཆེ་བ་༡། ཨ་རུ་ཙན་དན། འབྱོར་ལྡན་གྱིས་སྤོས་གསར་ཆ་༡། སྤོས་གསར་འབྲུ་མ་༣། གཡུ་རྙིང་༣། གཡུ་གསར་ཆེ་བ་༣། བྱུར་གསར་༡༩། གཟི་གསར་༣། མུ་ཏིག་ཕྲེང་༡། མགྲོན་བུ་ཕྲེང་བ༡། སྤོས་རྙིང་ཆུང་བ་༡། ཤེལ་ནེ་ཆུང་བ་༥། ཉི་ཤར་གྱིས་གཡུ་དང་ཤེལ་ནེ་སྣ་ཚོགས་ཡོད། ཨ་ཁྱི་ཚང་གིས་སྤོས་གསར་༣། བྱུར་གསར་༤། གཡུ་༥། ཉི་དཀར་གྱིས་ལྷ་ཆེན་ཐེབས་རྩ་སྒོར་༥༠། ཡེ་ཤེས་ཀྱིས། ཇ་བག་༡། མར་འབྲས། གཡུ་གསར་༡། ཡོན་རྒྱམ་གྱིས་གཡུ་༡། བྱུར་རྙིང་༡། ཐུབ་བསྟན་གྱིས་སྤོས་ཤེལ་རྙིང་པ་ཆུང་བ་ཆ་༡། ཚེ་དཀར་གྱིས་གཡུ་༡། གཟི་གསར་༡། དཀར་ཡོན་ཚང་གིས་གཡུ་༡། ཆོས་དཔལ་གྱིས་བྱུར་རུ་ཆུང་བ་༡། དོན་དཔལ་ཚང་གིས་གཟི་རྙིང་༡། བྱུར་རྙིང་༢། དུང་རིལ་༦། བྱུར་གསར་༧། གཡུ་གསར་༢། སྤོས་གསར་༢། ཇ་མར་འབྲས་བཅས། བུ་ཨི་སྡིས་ཚང་གིས་སྤོས་རྙིང་ཆུང་བ་ཆ་༡། བྱུར་གསར་༡། གཡུ་གསར་པ་ཆེ་བ་༧། སྤོས་གསར། ཧོར་འཇམ་རིས་ཀྱིས་སྤོས་གསར་འབྲུ་མ་༣། གཡུ་༡། ཀརྨ་བདེ་གསར་གྱིས་ཁ་ཆེའི་སྤོས་ཤེལ་༡། གཟི་སྡུམ་༡། གཡུ་ཆུང་བ་༧། བདེ་སྒྲོན་གྱིས་གཡུ་ཆེ་བ་༡། བོ་ལུད་ཀྱིས། བྱུར་གསར་༨། ཉི་ཤར་ཚང་གིས་བྱུར་གསར་༧། གཡུ་༡། སྤོས་གསར༡། མཆོང་༡། གོང་ཀརྨ་འོད་གསལ་གྱིས་གཡུ་༣། གཞན་ཕན་གྱིས་གཡུ་༡། རྡོར་དྲིལ། སྤོས་གསར་༣། གཡུ་༢། བུ་མོ་ཚེ་དབང་གིས་གཡུ་རྙིང་༢། ཚེ་ལོས་གཡུ་གསར་༤། ཁ་ཆེའི་སྤོས་ཤེལ་༡། སྤོས་གསར་༣། སེར་རྩ་བསོད་གྲགས་ཀྱིས་སྤོས་ཤེལ་༡། བྱུར་རུ་རྙིང་པ་༡། མར་དཀར་རིལ་༢། བོད་སྡིས་ལྷ་དཀར་གྱིས་མཆོང་༤། དུང་༢། ཤེལ་ནེ་སྣ་ཚོགས། ནམ་ནམ་གྱིས་གཡུ་གསར་༣། གཟི་གསར་༡། ཨོ་རྒྱན་ཚེ་རིང་གིས་སྤོས་གསར་༨། བྱུར་གསར་༢། གཡུ་༡། དར་དཔལ་གྱིས་སྤོས་གསར་༣། དཔོན་བཟའ་ཚེ་རིང་ལྷ་དཔལ་གྱིས་སྤོས་གསར་ཆ་༡། མཆོང་༢། གཡུ་༢། གཟི་ཆུང་བ་༡། ཚེ་རིང་དབང་གྲགས་ཀྱིས་ལྷ་ཆེན་ཐེབས་རྩ་སྒོར་༥༠། སྤོས་ཤེལ་གཟི་མགོ་མ། གཡུ་རྙིང་༡། མཆོང་༡། བྱུར་གསར་༡། ཕུར་དབང་གིས་དར་མཚོན་སྣ་ལྔ། སྤོས་ཤེལ་གསར་རྙིང་༡། སྤོས་གསར་༣། གཡུ་༤། གཟི་གསར་༡། ༼སྒ་སྐེད་སྟོང་སྐེད།༽ ཀརྨ་བདེ་གསར་གྱིས་གཟི་གསར་༢། ཨ་བཟང་ཚང་གིས་སྤོས་གསར་༨། གཡུ་༣། བྱུར་གསར་༩། མཆོང་ཁྲ་༢། བསོད་ནམས་སྒྲོལ་དཀར་གྱིས་མཆོང་༩། དུང་༢། ཀརྨ་འཆི་མེད་ཀྱིས་སྤོས་རྙིང་ཆུང་བ་༡། སྒོར་༥༠༠་གཟུངས་ཉོ་ཆེད་རྣམ་གྲགས་ལ་བསྐུར། སྤོས་ཆགས་༣། ཇ་སྙུག་༡། ཉི་ཤར་ཚང་གིས། དབྱངས་ཁུག་༡། མར་ངང་རིལ་༡། བདུད་འདུལ་གྱིས་མར་༡། གཞན་ཕན་བླ་མས་མར་༡། གོང་པ་བདེ་སྐྱིད་ལྷ་དཀར་གྱིས་བྱུར་གསར་༣། སྨན་མཚོས་གཡུ་ཆེ་ཆུང་༩། སྤོས་གསར་ཆ་༡། བྱུར་གསར་ཆེ་ཆུང་༦། ངག་འབྱུང་གིས་གཡུ་ཆེ་ཆུང་༡༡། བྱུར་གསར་༧། བྱུར་གསར་ཆུང་བ་༡༠། ཤེལ་ནེ་སྣ་ཚོགས། སྤོས་གསར་༤། སྤོས་ཤེལ་ཆུང་བ་༡། གཟི་གསར་༡། སྐྱ་བཟའ་ཚེ་ཆོས་ཀྱིས་བྱུར་རུ་༢། དུང་རིལ་༡། བསོད་དབང་གིས་བྱུར་རུ་༢། སྤོས་ཤེལ་༡། གཡུ་༡། ཨོ་རྒྱན་ཆོས་འཕེལ་གྱིས་བྱུར་རུ་རྙིང་པ་༢། ཆོས་སྤྲིན་གྱིས་ཙྭ་རིའི་གནས་ཤུག ཁ་བ་དཀར་པོའི་སྒྲོན་ཤིང༌། ཙྭ་རི་ཤེལ་རྡོ། ཉི་མ་ཚེ་རྒྱལ་གྱིས་སྤོས་ཤེལ་རྙིང་པ་ཆུང་བ་༡། གསེར་མགུ་༡ སོར་གདུབ། གོང་ཡོན་ཏན་གྱིས་སྤོས་གསར་༣། བྱུར་གསར་༣། གཡུ་༢། མར་ཇ། དཔང་ཨ་ཕོ་ཡིས། རྫ་བུམ་སྤོས་ལེགས་བཞི། དཀར་ཡོལ་མར་ཟངས་༣། དགའ་གྲགས་ཚང་གིས་མཆོང་ཆེ་ཆུང་༨། བྱུར་གསར་༦། གཡུ་༨། དུང་༦། གཟི་གསར་༢། པད་རག དོན་བཟང་གིས་དར་དང་སྒོར་༣༠༠། དཔོན་བཟའ་བུ་མོས་སྒ་སྐེད་ཐོག་འོག་གཉིས། གྲི་ཕྲ་གསུམ་མ་༡། པ་ཆབ་༡། གུ་དྲག་གིས་བྱུར་རྙིང་ཆེ་བ་༡། སྤོས་ཤེལ་༢། བྱུར་གསར། གཡུ་༢། དུང་རིལ། བྱུར་ཆེན་༡། གཡུ་སྤུས་ལེགས་འགའ་ཤས། བཀྲ་ཤིས་ཚེ་མཆོག་གིས་གཡུ་སྤུས་ལེགས་༡། དྲག་སེང་གིས་གཡུ་ཆེ་ཆུང་༢། སྐུ་དགས་གཡུ་གསར་༡། བྱུར་གསར་༡། ནོར་དགེས་བྱུར་རུ་༡། བཀྲ་ཤིས་འོད་ཟེར་གྱིས་བྱུར་རྙིང་༡། དཀོན་མཆོག་དཔལ་སྒྲོལ་གྱིས་བྱུར་རུ་༡། སྒྲུབ་ཁང་ཕྱི་མས། དར་དང༌། མར་༤༠། འབྲས་རྒྱ་མ་༥༠། འབྲུ་སྣ། ཆུང་འཕེལ་གྱིས་བྱུར་གསར་༢། རྒྱ་རྒོག་གིས་གཡུ་༣། ཀརྨ་བསམ་གཏན་དང་བསོད་ནམས་རྒྱལ་མཚན་གཉིས་ནས་ཟངས་དཀར་ནང་མར་རྒྱ་མ་༡༦་དང་སྲང་༢། ཁྱི་ངན་གྱིས་གཡུ་༣། ༼མཚོ་དཀར་༡།༽ སྨན་དཀར་གྱིས་གཡུ་༢། དུང་༡། འཆི་མེད་ལྷ་དཀར་གྱིས་གཟི་གསར་༡། མཆོང་༡། ཚི་རིང་དར་མཚོས་སྤོས་རྙིང་ཆུང་བ་༡། ཆུང་གྲགས་པས་གཟི་༡༡། མཆོང་༥། གསེར་ཀོས་སྤོས་རྙིང་༡། གཡུ་རྙིང་༡། རྡོ་གྲགས་ཀྱིས་གཡུ་རྙིང་༡། བྱུར་གསར་ཆ་༡། དུང་༡། གཟི་གསར་༣། མཆོང་༢། གངས་རིའི་ཤེལ་རྡོ། བསོད་ནམས་དབང་རྒྱལ་གྱིས་སྒོར་༥༠༠། ལོ་གྱོན་མའི་ཐང་ཀ་༡། དྲིལ་བུ་ཆ་༡། གཡུ་༡། དུང་༢། མཆོང་༢། གཡང་ཁུག་༡། བྱིན་གྲགས་ཀྱིས་འབྲས་ནས། ཨོ་ལུད་ཀྱིས་འབྲས་ནས། ཨ་གྲུས་སྤོས་ཤེལ་རྙིང་ཆུང་༡། བུ་ལྷ་ལྷས་ཙཱ་རིའི་ཤེལ་རྡོ་དང་དྭགས་པོའི་ཤེལ་རྡོ། ཙཱ་རིའི་གནས་བདུག བུ་དཀར་དཀར་གྱིས་བྱུར་གསར་ཆ་༡། སྤོས་གསར་ཆ་༡། ཇ་ཁག་༡། དགའ་འབྱུང་གིས་སྒོར་༥༠། ཀོ་ཀོ་དང་དགའ་ལིས་གཡང་བུམ་སྒོར་ལ་༣༥། མར། ཕུན་ཚོགས་ཀྱིས་སྒོར་༡༥༠་དང་མར། གངས་འབྲུག་གིས་གཡུ་གསར་༡། བྱུར་རུ་དཀར་མོ་༡། མཆོང་༢། དུང་༢། པད་རག་༡། དགེ་ལེགས་ཀྱིས་སྤོས་གསར་༧། གཡུ་རྙིང་༧། གཡུ་གསར་༢། བྱུར་གསར་༡། ས་སྣ་ཆུ་སྣ། གཟི་མཆོང་༡། རིན་གྲགས་ཀྱིས་སྤོས་གསར་༤། གཡུ་ཆེ་བ་༡། ལོ་ཡག་གིས་གཡུ་རྙིང་༣། སྤོས་རྙིང་ཆུང་བ༡། གཟི་རྙིང་ཆ་༡། མཆོང་༣། བྱུར་རུ་རྙིང་པ་༡། རྒྱ་གསེར་ཁ་༡། མར་ནས་གྲོ་འབྲས་ཇ། ཉི་དགའ་ཡིས་གཡུ་༡༤། བྱུར་གསར་༤། གཟི་གསར་༢། ཤེལ་སེར་༢། དུང་༢། དགའ་ལི་ཚང་གིས་གཡུ་གསར་༡༡། བཀྲ་ཤིས་མཚོ་དཔལ་གྱིས་གཡུ་རྙིང་༡། སྤོས་གསར་༢། བཙན་ལྷས། སྒོར་༥༠། ཀརྨ་དབང་རྒྱལ་གྱིས་སྒོར་༥༠དང་མར། དུང་༢། མཆོང་༡། གཡུ་༡། དགའ་ཆུང་གིས་མར། རྒུ་རྒྱལ་གྱིས་དུང་༡༡། ཇ་མར་གཡང་ཁུག དགའ་ནམ་གྱིས་གཡང་ཁུག་༡། སྐྱ་ཆུང་རྒྱལ་གྱིས་གཡང་ཁུག ཁྱི་གྲགས་ཀྱིས་ཇ་དར་མཚོན་སྣ། གཡུ་༡། གཟི་གསར་༣། རིན་དགའ་ཡིས་༼བཀའ་ཆོས།༽ འབྱོར་ལྡན་གྱིས་ཟངས་དཀར་ཆུང་བ། སྒོར་༤༠༠། གཡང་ཁུག གཡང་བུམ་ལ་སྒོར་༣༥། གོང་བསྟན་འཛིན་གྱིས་གཡང་ཁུག ཟངས་དཀར་ཆུང་བ་༡། སྒོར་༤༠༠། གཡང་བུམ་སྒོར་༣༥། ཚེ་དབང་ནོར་བུས། གཡང་བུམ་གཅིག་ལ་སྒོར་༣༥། རྣམ་གྲགས་ཀྱིས་གཡང་བུམ་སྒོར་༣༥། ཀརྨ་བདེ་གསར་གྱིས་རས་སེར་༼ཁྲས་རྩི་༥༠།༽ གཡང་ཁུག་༡། གོང་རྒྱལ་མཚན་གྱིས་གཡང་བུམ་གཅིག་ལ་སྒོར་༣༥། སྲ་དགའ་རྒྱལ་གྱིས་དར་མཚོན་སྣ་ལྔ། ༼རྒྱ་འདྲ་ཁང༌།༽ སྨན་སྣ། སྤོས་གསར་༡། གཡུ་ཆུང་༢། ཤེལ་ནེ། གཡང་ཁུག་༡། ༼ཆུང་ལྷས་མོག་ཤམ་སྣ་ལྔ།༽ སེར་རྩ་བསོད་གྲགས་ཀྱིས་བུམ་པ་བཞི་ལ་སྒོར་༡༤༠། ཀརྨ་ཚེ་བརྟན་གྱིས་བཀྲ་ཤིས་གཏེར་བུམ་གཅིག་ལ༣༥། ཕུན་ཚོགས་ཀྱིས་གཏེར་བུམ་གཅིག་ལ་༣༥། ༼དཔོན་བླ་བུ་མོ་གཟི་རུག་༢།༽ བྱུར་རུ་༢། གཡུ་༡། ཉེ་ཉེས་གཟི་གསར། རབ་གསར་གྱིས་གཡང་བུམ་གཅིག་ལ་སྒོར་༣༥། བཀྲ་ཤིས་ཚེ་དབང་གིས་ཀླུ་བུམ་གཅིག་ལ་སྒོར་༣༥། ཨ་དབང་གིས་གཏེར་བུམ་གཅིག་ལ་སྒོར་༣༥། གོང་ཀརྨ་འོད་གསལ་གྱིས་གཡང་བུམ་སྒོར་༣༥། རིན་ཆེན་དབང་ལྡན་གྱིས་གཡང་བུམ་སྒོར་༣༥། ཚེ་དབང་རིན་ཆེན་གྱིས་གཡང་བུམ་གཅིག་ལ་སྒོར་༣༥། གོང་ཁྱི་རུག་གིས་སྟོན་པའི་ཞབས་རྗེས་༡། མཛད་པ་བཅུ་གཉིས་ཞལ་ཐང་༡། ནུས་ལྡན་རྡོ་རྗེའི་ཐང་ཀ་༡། སྐྱོབ་པའི་ཚོགས་ཞིང༌། ཨ་མགོན་གཉིས་ཀྱི་ཞལ་ཐང༌། གཡང་བུམ་གཅིག་ལ་སྒོར་༣༥། ཇ་སྙུག་༡། མཚམས་སྤྱོད་ཀྱིས་ཏེར་བུམ་དང་ཀླུ་བུམ་ས་བདག་བུམ་པ་གསུམ་ལ་སྒོར་༡༠༥། གོང་ཨ་ཁྱི་ཚང་གིས་བཀྲ་ཤིས་གཏེར་བུམ་ལ་༣༥། འགུ་གྲགས་ཀྱིས་བལ་ལི་ཐུབ་སྐུ་༡། ཕྱུག་པོ་ཁྱི་རུག་གིས་གཡུ་གསར་༦། སྤོས་གསར་༣། ཚེ་གྲགས་ཚང་གིས་གཡུ་༧། སྤོས་གསར་༦། སྤོས་རྙིང་ཆུང་བ་༡། མཆོང་༦། དུང་༡། བྱུ་གསར་༡༨། ཙན་དན་ཕྲེང་བ་༡། རྒྱམ་མཚོས་གཡུ་༥། སྤོས་གསར་༧། ངང་འཕྲིན་གྱིས་ལྷ་ཆེན་ཐེབ་རྩ་སྒོར་༥༠། མོ་ཐོ་ཡིས་སྤོས་རྙིང་ཆུང་བ་༡། ༼བུ་མོས་སྒོར་༡༠་ཐེབ་རྩ།༽ གུ་གྲགས་ཀྱིས་བྱུར་རུ་ཆེ་ཆུང་༤། ཨོ་རྒོད་ཀྱིས། གུ་རུ་མཚན་བརྒྱད་ཀྱི་ཞལ་ཐང༌། འབྲུག་པའི་ཚོགས་ཞིང༌། ཨ་མགོན་ཆོས་གསུམ་ཞལ་ཐང༌། ཆགས་མེད་གེ་སར་ཞི་དྲག། མ་གཅིག་ཚོགས་ཞིང༌། ཤོག་ཐུང་སྣ་ཚོགས་ཡོད། སྐྱ་བཟའ་ཨ་ངན་གྱིས་བྱུར་རྙིང་འབྲིང་བ་༢། དཀོན་མཆོག་ཟླས་བས་སྤོས་ཤེལ་རྙིང་པ་ཆུང་བ་ཆ་༡། གཟི་གསར་༡། དགའ་རབ་ཚང་གིས་བྱུར་རྙིང་ཆ་༡།༽ སྤོས་རུག་༣། བྱུར་གསར་ཆ་༢། གཡུ་༢། ཡེ་ཤེས་འོད་ཟེར་གྱིས། ཀོ་བྱུར་༤༨། སྤོས་གསར་༥། གཟུ་གསར་༥། གཡུ་གསར་༡༠། བཅས་དེ་རྣམས་ཆུད་ཟོས་མེད་པ་གནོད་སྦྱིན་བང་མཛོད་སོགས་སུ་བཞག་པ་དང༌། །

**གཟུང་འབུལ་གྱི་རྣམ་བཞག་སྐོར།**

༈ དེ་ཡང༌དཔལ་མགོན་ཀླུ་སྒྲུབ་ཀྱིས་མཛད་པའི་གཟུངས་འབུལ་རྣམ་བཞག་སྐུའི་རབ་ཏུ་བྱེད་པ་ལས། གཟུངས་མེད་ལོ་ཟླར་འདས་གྱུར་ན །ཡི་དྭགས་ཉིད་ཀྱི་གནས་སུ་འགྱུར། །མཁར་ཤུལ་བ་ལ་དམག་འདྲེན་དང༌། །སྣུམ་གྱི་ཞེན་ལ་རྩི་བསྐུས་འདྲ། །མཆོད་རྟེན་གཟུངས་རྣམས་མས་ཡར་བཞུགས། །སྐུ་དང་གདུང་རྟེན་ཡས་མར་བཞུགས། །རྒྱལ་རྫོངས་བྱས་ན་རྒྱལ་པོ་དམངས་སུ་འབེབས། །མགོ་འཇུག་ལོག་པ་ཆོས་གཞུག་བདུད་ཀྱིས་སྡུད། །ལོ་བཏུབས་བྱས་ན་ཚེ་ལ་བར་ཆད་འབྱུང༌། །གཟུངས་རྣམས་མ་ཚང་དབུལ་པོར་འགྱུར། །དེ་ཡང་སྐུ་གདུང་རྒྱུད་དག་ལས། །དབུ་ཡི་གཟུངས་རྣམས་མ་ཚང་ན། །དབང་པོ་མ་ཚང་ཆེ་ས་འཆོར། །མགུལ་གྱི་གཟུངས་རྣམས་མ་ཚང་ན། །སྨྲས་པ་མི་ཉན་བཀའ་མི་ཉན། །ཐུགས་ཀྱི་གཟུངས་རྣམས་མ་ཚང་ན། །བརྗེད་ངེས་དམིགས་པ་མི་གསལ་ཞིང༌། །འགྲོ་དོན་མི་འགྲུབ་འཁོར་མི་འཕེལ། སོགས་མདོར་ན་སྐུ་སྟོད་སྐེད་སྨད་གསུམ་དང་ཞི་ཁྲོ་ཆོས་སྐྱོང་ཕོ་མོའི་གཟུངས། གནོད་སྦྱིན་གཟུངས་རྣམས་མ་ཚང་བ་དང་གཟུངས་གོང་འོག་འཁྲུག་པ་དང་ནོར་བའི་སྐྱོན་སོགས་གསུངས་པའི་ཉེས་སྐྱོན་གྱི་དྲི་མས་མ་གོས་པ་གཙང་ལ་དུས་འགྱང་མེད་པ་དེ་མ་ཐག་གཟུངས་འབུལ་ཞུས་ཤིང༌། ཡང་དེ་ཉིད་ལས། གཞུང་བཞིན་མ་ནོར་འབད་བྱས་ན། །རྟེན་རྣམས་གང་དུ་བཞུགས་ཀྱང་ནི། །ཞལ་དྲོ་བཀྲ་ཤིས་ཡོན་ཏན་འཕེལ། །འཁོར་དང་ལོངས་སྤྱོད་སྤྲིན་བཞིན་འདུ། །སྙན་པའི་གྲགས་པས་མཁའ་ལྟར་ཁྱབ། །བསམ་གཏན་ཏིང་འཛིན་འཕེལ་བ་དང༌། །འགྲོ་དོན་མང་པོ་བྱེད་པར་ནུས། །བདེ་གཤེགས་ཉིད་དང་སྤྱོད་ཡུལ་གཅིག །ཡོན་ཏན་བསམ་གྱིས་མི་ཁྱབ་བོ། །ཞེས་གསུངས་པ་དང་ལྡན་པ་མ་ཟད། དེ་མ་ཐག་དམ་ཆོས་དགོངས་པ་ཡང་ཟབ་རྩ་གསུམ་ལས་བྱང་དང་དེ་ཡི་རབ་གནས་བཀྲ་ཤིས་འབྱམས་ཀླས་ཀྱི་སྒོ་ནས་ཚད་ལྡན་གྲུབ་པའོ། །

**སྐབས་དེར་བླ་གྲ་རྣམས་ཀྱིས་རྟེན་བཞག་སྐོར།**

༈ ཕྱོགས་མཚུངས་སིན་དགའ་སྤྲུལ་སྐུ་ནས་བལ་ལི་སངས་རྒྱས་སྟོང་སྐུ་བཞག་གནང་འདུག་པ་ནོར་རྒྱམ་གྱིས་ཉོ་བསྒྲུབ་འོར་འདྲེན་གཟུངས་འབུལ་སོགས་ངལ་འབད་འགྲུས་བརྩོན་ལྷག་བསམ་ཆེན་པོས་ལེགས་གྲུབ་བྱུང་བ་དང༌། འདུ་ཁང་ཡང་ཐོག་གན་ཇི་ར་དང་རྒྱལ་མཚན་དེ་རྣམས་སློབ་དཔོན་དཀོན་མཆོག་བྱམས་པས་དང་བློས་ཕུལ་གནང་བ་དང༌། མཁན་པོ་བསྟན་འཛིན་ཉི་མས་སྒོམ་ཞྭ་སྤུས་ལེགས་བཞི་བཅུ་དང༌། བཞུགས་ཁྲི་རྒྱབ་ཡོལ་མདུན་ལྕོག་བཅས་ཆ་ཚང་བསྐོས་བརྒྱབས་པ་གསར་བསྐྲུན་གནང་བ་དང༌། ཀརྨ་ཕྲིན་ལས་ཀྱིས་མར་མི་དྭགས་གསུམ་མི་ཚད་དང༌། མགོན་འཕེན་ཚུལ་ཁྲིམས་ཀྱིས་ཨ་མགོན་ཆོས་གསུམ་སྐུ་དང་བལ་ལི་གུ་རུའི་སྐུ་ཟངས་གསེར་ལས་གྲུབ་པ་ཁྲུ་གང་དང་མགོན་དཀར་སྐུ་ཁྲུ་གང་ཟངས་གསེར་ལས་གྲུབ་པ་གཞན་ཡང་རྡོར་དྲིལ་ཆ་ལྔ་དང་ཙན་དན་ཌ་རུ་ཆུང་བ་ཆ་ལྔ་ཟངས་གསེར་ལས་གྲུབ་པའི་རིགས་ལྔ་ཆ་ལྔ་བཅས་གནང་བ་དང༌། །ཕྲན་གྱིས་བཞེངས་པའི་གཙོ་སྐུ་གྲས་རྒྱལ་དབང་སྐྱོབ་པའི་སྐུ་དེའི་སྦྱིན་བདག་རྨ་བུ་ཧྥམ། ཀན་ཧྨ་རན་བཟའ་ཚང་གཉིས་ནས་བྱས་པ་ལས་གཞན་བཤད་གྲྭར་འཇམ་དབྱངས་སྐུ་མི་ཚད་སྤུས་ལེགས་བཅས། རང་ལ་དད་འབུལ་བྱུང་བའི་དངུལ་གྱིས་བཞེངས་ཤིང་སྐུ་ཡི་འཕྲུལ་གསེར་དེ་ཡང་སྦྱིན་བདག་མ་རྒན་སུས་ཤིང་ཧྥེས་ཡིན་པ་དང༌། སྤྱིར་དགོན་གྱི་འདུ་ཁང་ཞིག་རལ་གསར་བཞེངས་ཆེད་ཁྱབ་བསྒྲགས་པར་བསྐྲུན་བྱས་ཀྱང་དེ་དག་མཐོང་ཐོས་ཀྱི་རོགས་དངུལ་མགོན་འཕེན་ཚུལ་ཁྲིམས་ནས་ཏིས་ཆན་བ་སིའི་སྦྱིན་བདག་བཟའ་ཚང་ནས་བྱུང་བའི་དངུལ་རྣམས་འདུ་ཁང་ཐོག་སྟེང་བཟོ་བཅོས་དང༌། འཕྲོས་དངུལ་སློབ་གྲྭའི་མཐུན་རྐྱེན་དུ་བཏང་བ་དང་གཏོང་བཞིན་པ་དང༌། ཡེ་ཤེས་རབ་རྒྱས་ནས་སྒྲུབ་གྲྭའི་འཚོ་སྣོན་བཏང་བ་དང༌། ཡུལ་ལུང་སྨན་རིན་བཅས་བཏང་ཚུལ་བྱུང་བ་དང༌། སྦྱིན་བདག་སུས་ནས་སྒྲུབ་གྲྭའི་འཚོ་སྣོན་སྤྲད་པ་དང༌། ཆོས་ཚོགས་ནས་མཚོ་སྣོན་སྔ་རྗེས་གཏོང་བཞིན་པ་དེ་རྣམས་སློབ་མ་སྦྱིན་བདག་ནས་བྱུང་བ་ཁོ་ན་ཡིན་པ་སོགས་ཚང་མས་ཕྱར་གྲུ་མཉམ་འདེགས་ཀྱི་ལེགས་བྱས་གང་འཚམས་ཡོང་བཞིན་ཐོགས། གཙོ་བོ་ནི་དགོན་པར་བཞུགས་པའི་བཤད་སྒྲུབ་དགེ་འདུན་རྣམས་ཀྱི་སྦྱང་བརྩོན་དང་སྒྲུབ་ཚུགས་དུས་མཆོད་བཅས་བཅའ་སྒྲིག་ཁུར་ལེན་ལྷུར་བཞེས་གནང་བའི་འབྲས་བུའོ། །

**སྤྱིར་དགེ་བའི་ལས་ཀྱིས་བར་ཆད་ལས་རྒྱལ་བའི་སྐོར།**

༈ སྤྱིར་དཀར་པོ་དགེ་བའི་ལས་ལ་ནག་ཕྱོགས་སྟོབས་བདོ་བའི་དབང་གིས་བར་ཆད་ཡོང་སྲིད་པ། སྔར་བདག་ཅག་སྟོན་པ་ཞལ་བཞུགས་སྐབས་སུ་ཡང་མགོན་མེད་ཟས་སྦྱིན་གྱི་རྒྱལ་བྱེད་ཚལ་དུ་གཙུག་ལག་ཁང་བརྩེགས་པའི་ཚེ་མུ་སྟེགས་ཅན་གྱིས་བརྩེགས་དུ་མི་སྟེར་རོ་ཟེར་ནས། ཀུན་ཏུ་རྒྱུ་མིག་དམར་སོགས་ཀྱིས་ཆོ་འཕྲུལ་ཆེན་པོ་བྱུང་བ་དང༌། བོད་དུ་ཆོས་རྒྱལ་ཁྲི་སྲོང་གིས་བསམ་ཡས་བཞེངས་སྐབས་དང༌། ཁྲོ་ཕུ་ལོ་ཙཱ་བས་བྱམས་ཆེན་བཞེངས་པའི་སྐབས། དབུས་ཡར་ཀླུང་འཕྱོས་ཀྱི་འ་ཞ་ཇོ་སྲས་ཟེར་བའི་བཙུན་པ་ཞིག་གིས་ལྷ་ཁང་གྲོགས་བྱས་པར་དེ་ལ་ནོངས་པ་ཅི་ཡང་མེད་པ་ལ། ཕན་ཚུན་ཕྲ་མ་ཞིག་ལ་རྟེན་ནས་སློབ་དཔོན་རྒྱན་བྱ་བའི་གཡོག་པོ་རྟོག་དཔྱོད་མི་ལྡན་ཁ་ཅིག་གིས་མིག་ཕྱུང་བར་གྱུར་པ། དེའི་ཚེ་ཁྲོ་ཕུ་ལོ་ཙཱ་བ་དྲང་སྲོང་སྲིན་པོ་རི་ལ་པཎ་ཆེན་ཤཀྱ་ཤྲཱི་དང་ལྷན་དུ་མངོན་པ་ཀུན་བཏུས་ཀྱི་འགྲེལ་བ་སོགས་སྒྱུར་བཞིན་བཞུགས་སྐབས་གནས་ཚུལ་དེ་གསན་ཏེ་ཐུགས་ཁྲལ་དཔག་མེད་བྱུང་ལུགས་གསལ་བ་དང༌། གོང་ས་ལྔ་པའི་གསེར་གདུང་བཞེངས་ཆེད་ཀོང་པོ་ནས་ཤིང་བཅད་སྐབས་འཁྲུགས་འཛིང་གིས་མི་བསད་མང་པོ་བྱུང་བ་སོགས་ཀྱི་ལོ་རྒྱུས་ཡོད་པ་དང༌། ལྷག་པར་སྙིགས་དུས་དབང་གིས་ཉེར་འཚེ་ཇི་སྙེད་ཡོང་བཞིན་པ་འདི་ལྟར་མ་ཟད། ལོ་དེར་དབྱར་རྩ་དགུན་འབུའི་དོན་དུ་ཡུལ་ལུང་འཁྲུག་ཟིང་དར་བའི་སྐབས་སུ་འཁེལ་ཞིང༌། འབྲོང་ཡུལ་ལྕི་སྟོད་ལུང་དཀར་འདོམ་རྒྱང་ཐང་མདོར་སྔར་མཐའ་འདྲེའི་ཁ་གནོན་ཆེད་དུ་གཏེར་སྟོན་འོད་གསལ་རྡོ་རྗེས་བཞེངས་པའི་མཆོད་རྟེན་བར་ལམ་རྩ་གཏོར་སོང་བ། དེ་རྗེས་ས་དེར་ལྟ་སྐོར་བྱ་བར་མི་ཞིག་སོང་བས་དེ་འཕྲལ་གནམ་ཐོག་རྒྱབ་ནས་བསད་པ་དང༌། ཡང་ལོ་ཤས་རྗེས་སུ་མི་ཞིག་དེར་སོང་མ་ཐག་གློ་བུར་གཟེར་རྒོད་རྒྱབ་ནས་དེ་ག་རང་དུ་ཁྲག་སྐྱུག་ནས་ཤི་བ་སོགས་ཤིན་ཏུ་གཉནཔས་སླར་གསོ་མ་ཐུབ་པར་ལུས་པ་དེ་དག་ཕྲན་ལ་སླར་གསོ་དགོས་ལུགས་ལྷོ་འབྲོང་སྤྲུལ་བསྟན་འཛིན་ཉི་མས་གསུངས་པར་བཀའ་ལྡོག་མ་ནུས་པར་ཁོ་བོས་རཀྵ་ཐོད་ཕྲེང་སྲི་བཟློག་སྒྲུབ་པ་ཞག་བདུན་དང་འབྲེལ་བའི་མནན་པ་བཅའ་སྒྲུབ་བྱས་པས་དང་པོ་འཚུབ་ལྷོང་ལྟ་བུའི་རང་དང་གཞན་རྣམས་ལ་རྨི་ལྟས་འཚུབ་ཟིང་སོགས་བྱུང་ཡང༌། དངོས་གཞི་མནན་པའི་སྐབས་ནས་བཟུང་ལེགས་ལམ་དུ་ཕྱིན་ཅིང༌། ཆར་ཞོད་ཆེ་སྐབས་འཁེལ་ཡང་ཆར་པ་རིམ་ཆད་ཀྱིས་དེ་མ་ཐག་སྲི་མནན་སྟེང་དུ་སྲི་བཟློག་བདུད་འདུལ་མཆོད་རྟེན་དགོན་པས་བཞེངས་གྲུབ་ཐོག་གཟུངས་སྒྲུབ་འབུལ་སྤྱི་དང་ཁྱད་པར་སྲི་བཟློག་ཙཀྲའི་གཟུངས་དང་འཁོར་ལོ་བཅས་འབྲོང་སྤྲུལ་རིན་པོ་ཆེས་ཚུལ་མཐུན་གནང་ཞིང་བུམ་པར་རཀྵ་ཐོད་ཕྲེང་དང་ཨོ་རྒྱན་བདུད་འདུལ་རྒྱལ་པོའི་སྐུ་རྡོ་བརྐོས་འབྲོང་སྤྲུལ་རང་གི་ཕྱག་བཟོས་དང༌། ལྕི་སྲིབ་བེ་ཅང་ཀརྨ་ལོངས་སྤྱོད་ནས་ཀྱང་ཞལ་འདེབས་དངུལ་དངོས་དང་བཀའ་འགྱུར་རིན་པོ་ཆེ་ཆ་ཚང་བཅས་མ་ཟད། ཨོ་རྒྱན་བདུད་འདུལ་རྒྱལ་པོའི་སྒོ་ནས་རབ་གནས་སོགས་མིག་འཕྲུལ་ལྟ་བུ་གྲུབ་པ་དང༌། དེ་ནས་བཟུང་ཕྱི་ནང་འཁྲུག་རྩོད་རིམ་གྱིས་རང་ཞིར་སོང་བ་དུས་མཚུངས་བྱུང་བ་བཅས་བདག་ལྟ་བུ་ཉམ་ཆུང་འཁོས་སྡུག་གིས་ཡུལ་མ་ཡིན་པ་དཔལ་མགོན་དྲིན་ཆེན་རྩ་བའི་བླ་མ་རྒྱལ་ཀུན་འདུས་གཟུགས་ཆེན་པོ་མཆོག་གི་བྱིན་མཐུ་དང་རྒྱལ་བ་འབྲི་གུང་པ་དང་ལྷོ་ནུས་ལྡན་ཞབས་ཀྱི་ཐུགས་རྗེའི་ཐབས་འཕྲུལ་ཁོ་ནར་ངེས་པའོ། །

**སིན་དགའ་རིན་པོ་ཆེའི་སྐོར།**

༈ ནང་ཆེན་དགོན་ཁག་རྣམས་ཀྱི་བྱུང་བ་ཕྱོགས་བསྒྲིགས་ཤོག་གྲངས་༣༦༦་ནང༌།དཀོན་མཆོག་ཕྲིན་ལས་རྒྱ་མཚོའམ་བླ་མ་ཕུར་དགས་གོང་པ་བཟའ་ཡེ་ཤེས་ཆོས་མཚོ་ལྕམ་དུ་བཞེས་པ་ལ་སྲས་སིན་དྷུ་རྒྱ་མཚོ་འཁྲུངས། འབྲི་གུང་༧སྐྱབས་མགོན་ཆོས་ཀྱི་བློ་གྲོས་ནས་ཀརྨ་དགོན་གྱི་མཁན་ཆུང་ཨ་དཀོན་བྱ་བ་ཞིག་བཞུགས་པའི་སྐུ་སྐྱེ་ཡིན་པར་ལུང་གིས་བཟུང་བ་དེ་ཉིད་ཀྱིས་གདན་ས་འདི་ཡུན་རིང་དུ་བསྐྱངས། བཤད་གྲྭ་དང་སྒྲུབ་གྲྭ་ཟེར་བ་ཞིག་མེད་ཀྱང༌། སྔར་ཕུར་དགའི་དུས་ནས་སྲོལ་འཇག་མཛད་ནས་བཙུགས་པའི་དུས་མཆོད་སྣ་ཚོགས་ལོ་ལྟར་ཆགས་མེད་རྒྱུན་འཇག་གི་སྲོལ་བཙུགས། དགོན་སྡེ་འདི་དར་རྒྱས་ཆེ་བའི་སྐབས་ནི་བླ་མ་འདི་པའི་སྐུ་དུས་སུ་ཡིན་ལ། བླ་སྤྲུལ་རྣམས་གདན་འཛོམས་ཤིང་གྲྭ་པ་ཡང་བདུན་ཅུ་ནང་སྐོར་ཡོད་སྐད་དོ། མཐར་ས་ཁྱི་ལོའི་སྐབས་རི་བྱོལ་མཛད་པས་ཀ་འཇའ་ཁུང་འགག་ཏུ་བཀྲོངས།

སིན་དྷུ་རྒྱ་མཚོ་སྐུ་ཕྲེང་གཉིས་པ་ནི། ཡབ་བེ་ཧོར་ཚེ་དབང་མགོན་པོ་དང་ཡུམ་བྱ་བྲལ་བཟའ་དཀོན་མཆོག་མཚོ་གཉིས་ཀྱི་སྲས་སུ་རབ་བྱུང་བཅུ་དྲུག་པའི་མེ་འབྲུག་ལོར་ཀ་གཞུང་དུ་འཁྲུངས། འབྲི་གུང་༧སྐྱབས་མགོན་ཕྲིན་ལས་ལྷུན་འགྲུབ་མཆོག་གིས་སིན་དྷུ་རྒྱ་མཚོའི་སྐུ་སྐྱེར་ལུང་འཛིན་མཛད། མཚན་དཀོན་མཆོག་བསྟན་འཛིན་ངེས་དོན་ནམ་མཁའི་རྡོ་རྗེ་གསོལ། ཡི་གེ་འབྲི་ཀློག་ནས་བརྩམས་ཏེ་ཐུན་མོང་གི་རིག་གནས་སྐོར་ལ་སྦྱངས་པ་མཐར་ཕྱིན་མཛད་པས་བློ་གྲོས་ཡངས་ཤིང༌། རྒྱ་བོད་ཀྱི་ཡིག་རིགས་གཉིས་ལ་ཐོགས་མེད་ཀྱི་མཁྱེན་པ་རྒྱས། རབ་བྱུང་བཅུ་བདུན་པའི་ཤིང་ཕག་ལོར་ཆོས་ཀྱི་ཁྲི་ལ་མངའ་གསོལ། ད་ལྟ་ཟབ་ཆོས་དང་འབྲེལ་བའི་སྨིན་གྲོལ་རྒྱབ་རྟེན་གསན་བཞེས་མཛད་བཞིན་སྐུ་འཚོ་བཞུགས་གྲུབ་པ་འདི་ཉིད་དོ། །ཞེས་གསལ་བ་དང༌། ཁོ་བོ་བལ་ཡུལ་ཡང་ལེ་ཤོད་དུ་མཚམས་སྒྲུབ་བྱ་བཞིན་པའི་སྐབས་སིན་དགའ་རིན་པོ་ཆེ་ཕེབས་འབྱོར་བྱུང་བས་རྒྱ་གར་དུ་བྱང་ཆུབ་གླིང་ལ་མཉམ་པོར་ཕེབས་ནས་སྒྲུབ་ཐབས་ལྔ་བཅུ་པའི་དབང་འབུལ་རྒྱུ་དང་ཐུགས་འདུན་བཞིན་ཨ་དབྱངས་རིན་པོ་ཆེའི་བཤད་གྲྭར་ཕེབས་རྒྱུ་སོགས་གང་དྲག་ཞུས་ཤིང་ཞིབ་པར་བླ་མ་པདྨ་དཔལ་འབྱོར་དང་བླ་བསྐོས་དཀོན་མཆོག་བྱམས་པ་ནས་མཁྱེན་གསལ་བཞིན་དང༌། བཀྲ་ཤིས་དགོན་པར་གྲྭ་ཤག་སྤུས་ལེགས་ཁང་མིག་༥༨་གསར་བཞེངས་གནང་བ་བཅས་དགོན་པར་བཀའ་དྲིན་ཆེ་བ་ཞིག་གོ །

**དབུ་ཟུར་བཀྲ་ཤིས་བཟང་པོའི་སྨན་ཁང་སྐོར།**

དབུ་ཟུར་བཀྲ་ཤིས་བཟང་པོ་ནི་སྤྱིར་དགོན་པར་ལྷག་བསམ་གྱིས་ཕྱུག་ཅིང་བཀྲ་ཤིས་དགོན་པར་སྨན་ཁང་ཞིག་གི་ཐབས་ཚུལ་སྙིང་བཅང་ཐོག་སངས་རྒྱས་སྨན་བླའི་མཛད་སྒོ་གང་ལེགས་སྤེལ་ཞིང་ངོས་ནས་ཀྱང་བཀྲ་ཤིས་དགོན་པའི་འཁྲིས་སུ་སྨན་ཁང་བྱུང་ན་ལེགས་ངེས་སྙམ་པའི་དགའ་ཚོར་བྱུང༌། དེ་རྗེས་ནང་ཆེན་དུ་ས་ཆར་ཐབས་ཤེས་དང་འབྲེལ་བཀྲ་ཤིས་དགོན་གྱི་སྨན་ཁང་བརྒྱབས་པ་སོགས་དོན་གྱི་བཀྲ་ཤིས་དགོན་པར་ལྷག་བློ་ཆེ་བ་བཞིན་དགོན་པར་ལྷག་བློ་ཅན་གྱི་གྲྭ་རྒན་དྲིན་ཆེན་ཞིག་གོ །

**མཐར་ལྷ་སྐུ་བཞེངས་པའི་ཕན་ཡོན་དང་བསྔོ་བའི་སྐོར།**

༈ མཐར་ཕན་ཡོན་དང་བསྔོ་བའི་ཁྱད་པར་ནི། ས་སྙིང་འཁོར་ལོ་བཅུ་པའི་མདོ་ལས། ཁམས་གསུམ་ཀུན་ན་བདེ་ཞིང་སྐྱིད་པ་ཐམས་ཅད་དཀོན་མཆོག་མཆོད་ལས་བྱུང་བས། དེ་བས་བདེ་ཞིང་སྐྱིད་པར་འདོད་པས་རྟག་ཏུ་དཀོན་མཆོག་གསུམ་ལ་མཆོད་པར་བྱོས། ཞེས་དང༌། ཆོས་ཐམས་ཅད་ཀྱི་རྒྱལ་པོའི་མདོ་ལས། ལྷ་དང་བཅས་པའི་འཇིག་རྟེན་ན། །དཀོན་མཆོག་གསུམ་པོ་མ་གཏོགས་པ། །ཡོན་གྱི་གནས་འགའ་ཡོད་མིན་པས། །དངོས་པོ་ཀུན་གྱིས་དེ་ལ་མཆོད། །ཅེས་སྤྱིར་དཀོན་མཆོག་མཆོད་པའི་ཕན་ཡོན་བསམ་ལས་འདས་པ་དང༌། དེའང་དེ་བཞིན་གཤེགས་པ་སངས་རྒྱས་རྣམས་ཀྱི་དམིགས་མེད་ཕྲིན་ལས་ཀྱི་འཇུག་པ་རེ་རེས་ཀྱང༌། འགྲོ་ཁམས་རྒྱ་མཚོའི་རྡུལ་སྙེད་ཀྱི་མཐས་མི་དཔོག་པའི་སེམས་ཅན་ཇི་སྙེད་པ་ཐམས་ཅད་མཁྱེན་པའི་ལམ་ལ་གཞོལ་ཅིང་འབབ་པར་འགྱུར་བའི་ཕྱིར་ཐབས་མཁས་ཀྱི་བཀོད་པ་བཟོ་སྐྱེ་མཆོག་གི་སྤྲུལ་སྐུའི་རོལ་པ་ཚད་མེད་པ་ཉིད་ཀྱིས། དག་དང་མ་དག་པའི་གདུལ་བྱ་བགྲང་འདས་གང་ལ་གང་འདུལ་གྱི་སྒོ་ནས་བྱང་ཆུབ་གསུམ་ལ་འདྲེན་པར་མཛད་པ་ལས། སངས་རྒྱས་ཀྱི་སྐུ་གཟུགས་ལུགས་སུ་བླུགས་པ་དང་འབུར་དུ་གཏོད་པ་དང༌། རི་མོར་བྲིས་པ་སོགས་བྱས་པ་འདི་ནི། སྔོན་གྱི་སྤྲུལ་སྐུ་ཤཱཀྱ་ཐུབ་པར་སྣང་བ་དང༌། ད་ལྟ་བཟོ་གནས་སྤྲུལ་པའི་སྐུ་གཟུགས་སུ་སྣང་བ་གཉིས་གདུལ་བྱ་དག་མ་དག་གི་སྣང་ཚུལ་ཐ་དད་ཙམ་ལས་ངོ་བོ་གཅིག་ཅིང༌། བསོད་ནམས་བསགས་པའི་ཞིང་ལ་ཁྱད་པར་མེད་པ་ཉིད་ཡིན་ཏེ། མཆོད་རྟེན་སྐོར་བའི་ཚིགས་སུ་བཅད་པའི་མདོ་ལས། བཞུགས་པའི་ཚེ་ན་གང་གིས་མཆོད། མྱ་ངན་འདས་འོག་གང་གིས་མཆོད། །སེམས་དགེ་བ་ལ་མཚུངས་གྱུར་ན། །བསོད་ནམས་ལ་ནི་ཁྱད་པར་མེད། །ཅེས་དང༌། མདོ་ལས། ད་ལྟ་ང་ལ་མཆོད་པ་དང༌། །མ་འོངས་སྐུ་གཟུགས་མཆོད་པ་གཉིས། །བསོད་ནམས་མཉམ་ཞིང་རྣམ་སྨིན་མཉམ། །འདི་གཉིས་ཐ་དད་ཅུང་ཟད་མེད། །ཅེས་གསུངས་པ་དང༌། དོན་དུ་གདུལ་བྱའི་སྣང་ངོར་ཡབ་ཡུམ་གྱི་རྒྱུ་ལ་བརྟེན་ནས་སངས་རྒྱས་མི་གཟུགས་སུ་བྱུང་བ་ལྟར་སྣང་སྟེ། འཇིག་རྟེན་མཐུན་འཇུག་མདོ་ལས། བདེ་བར་གཤེགས་པ་རྣམས་ཀྱི་སྐུ། །འཁྲིག་པ་ལས་ནི་བྱུང་མིན་ལ། །ཡབ་དང་ཡུམ་ནི་སྟོན་པར་མཛད། །དེ་དག་འཇིག་རྟེན་མཐུན་འཇུག་ཡིན། །ཞེས་གསུངས་པ་ལྟར། སངས་རྒྱས་རྒྱ་གར་དུ་འཁྲུངས་ཞེས་ཡོངས་སུ་གྲགས་པའང༌། དོན་དམ་པར་སངས་རྒྱས་བེམ་པོར་མ་གྲུབ་པ་ལ། རྡོ་རྗེ་གཅོད་པར། གང་དག་ང་ལ་གཟུགས་སུ་མཐོང༌། །གང་དག་ང་ལ་སྒྲར་ཤེས་པ། །ལོག་པའི་ལམ་དུ་ཞུགས་པ་སྟེ། །སྐྱེ་བོ་དེ་དག་ང་མི་མཐོང༌། །ཞེས་སོ། དེས་ན་སྐུ་འདྲ་ཡང་བཟོ་བོའི་རྒྱུ་རྐྱེན་ལས་བྱུང་བ་ལྟར་སྣང་བ་ནི་གདུལ་བྱའི་བློ་ངོར་ཡིན་གྱི། དོན་ལ་སངས་རྒྱས་ཀྱི་སྐུ་གསུང་ཐུགས་རྟེན་རྣམས་ནི་སངས་རྒྱས་ཀྱི་ཐུགས་རྗེ་སྨོན་ལམ་དང་གདུལ་བྱའི་ལས་སྐལ་གཉིས་འཛོམས་པ་ལས་རང་བཞིན་གྱིས་སྣང་བ་ཡིན་ཏེ། རྒྱུད་ལས། བདེ་གཤེགས་སྐུ་གསུང་ཐུགས་རྟེན་ནི། །བསྟན་པ་ནུབ་ན་ཡོད་མིན་ཞིང༌། །མུ་སྟེགས་ཀླ་ཀློ་དག་ལ་མེད། །དེ་ཕྱིར་སྐུ་གཟུགས་སྤྲུལ་པ་ཡིན། །ཞེས་གསུངས་པ་དང༌། དམ་ཆོས་པད་དཀར་ལས། ལ་ལས་དེར་ནི་རིན་ཆེན་སྣ་བདུན་དང༌། །ལ་ལས་དེ་བཞིན་ཟངས་དང་མཁར་བ་ལས། །བདེ་བར་གཤེགས་པ་རྣམས་ཀྱི་གཟུགས་བྱས་པ། །དེ་དག་ཐམས་ཅད་བྱང་ཆུབ་ཐོབ་པར་འགྱུར། །ཞེས་སོགས་ཕན་ཡོན་བསམ་གྱིས་མི་ཁྱབ་པ་དང༌།

**གུ་རུའི་སྐུ་བཞེངས་པའི་ཕན་ཡོན་སྐོར།**

༈ དེ་བཞིན་གངས་ཅན་ལྗོངས་འདིར་རྒྱལ་བ་སྲས་བཅས་ཀུན་ལས་ཐུགས་རྗེས་ཁྱད་པར་འཕགས་པ་སངས་རྒྱས་གཉིས་པ་གུ་རུའི་སྐུ་ཡི་ཕན་ཡོན་གོང་དང་མཚུངས་པ་མ་ཟད། ལྷ་ལྕམ་མན་དཱ་ར་བའི་དྲི་ལན་དུ། གུ་རུའི་ཞལ་ནས། ང་དང་མ་འཕྲད་མ་འོང་སེམས་ཅན་རྣམས། །མ་རིག་མུན་པའི་སྒྲོན་མེ་སྐུ་འདྲས་བྱེད། །པད་འབྱུང་སྐུ་ཚབ་མཆོད་པའི་རྟེན་བཞེངས་པ། །འདི་ཕྱིའི་དོན་ལྡན་བསྟན་པའི་རྒྱལ་མཚན་འཛུགས། །ཞེས་གསུང་པ་དང༌། ཡང༌། རྨོངས་པའི་བློ་ལ་གུ་རུ་ཉིད་ཀྱི་རབ་གནས་བྱིན་རླབས་ཅན་ཡིན་པ་ལ་དེ་ལྟར་ཡིན་ཡང་སྣང་བརྙན་ཐམས་ཅད་ལ་མ་ཡིན་ནོ་སྙམ་ན། དེ་ནི་མ་ཡིན་ཏེ། གུ་རུའི་ཐུགས་རྗེ་ལ་ཉེ་རང་མེད་ཅིང་སྐུ་བརྙན་ལ་ཁྱད་པར་མེད་པ་དང༌། རྒྱལ་པོ་བཀའ་ཐང་ལས། རབ་གནས་ལྷོ་ནུབ་སྲིན་ཡུལ་ནས༔ ཨོ་རྒྱན་པདྨ་ང་ཡིས་བྱེད༔ ཅེས་དང༌། གཞན་ཡང༌། སྐྱེ་རྒུའི་ཚེ་འཕེལ་པད་འབྱུང་སྐུ་འདྲ་ནི༔ ང་ཡི་ཐུགས་ལས་ཡེ་ཤེས་འོད་འཕྲོས་ནས༔ མ་འོངས་མོས་པའི་རྟེན་དུ་གཏད་པ་ཡིན༔ འདོད་རྒུ་འབྱུང་བ་ཡིད་བཞིན་ནོར་བུ་འདྲ༔ ཞེས་དང༌། ལྷ་འདྲེ་བཀའ་ཐང་ལས། རྟེན་བཞེངས་ལུགས་སུ་བླུག་དང་འབུར་དུ་གཏོད༔ །རས་སུ་བྲིས་པ་པད་འབྱུང་སྐུ་འདྲ་ལ༔ འཁོར་གསུམ་ཡོངས་དག་ཕུལ་རྣམས་སྒྲིབ་པ་སྦྱོང་༔ ཞེས་དང༌། ཁྱད་པར་སྤྲེལ་ཟླའི་ཚེས་བཅུ་ལོ་ཟླ་མཆོད༔ སྲོག་དང་རྒྱལ་སྲིད་ཕྱིར་དུ་མཆོད་མི་བཅག༔ ཚེ་འདིར་ཇི་བདེ་ཇི་བདེ་ཇི་སྐྱིད་འབྱུང་༔ ཕྱི་མ་མཐོ་རིས་ལྷ་མིའི་ལོངས་སྤྱོད་ཐོབ༔ ཅེས་དང༌། དེ་བས་མཆོད་པ་ཞབས་ཏོག་ལ་འབད་ན༔ བསྟན་པའི་སྤྱི་ཆོས་ཡིན་པས་རྒྱ་དམག་བཟློག༔ ཅེས་སོགས་རྡོ་རྗེའི་ལུང་རྒྱ་ཆེར་གསལ་བ་དང༌། སློབ་དཔོན་མ་ཏི་ཅི་ཏྲས་དུས་གཏམ་ལས། ད་ལྟ་རྩོད་པའི་དུས་ན་འཇིག་རྟེན་རྣམས་ལ་གཡོ་སྒྱུའི་མཚོན་དྲག་སྟོབས་དང་ལྡན། །ཡོན་ཏན་མཁས་ལ་མི་བཀུར་ནོར་ལྡན་རྣམས་ནི་མཆོད་བྱ་མིན་པར་མཆོད། །སྐྱེ་རྨོངས་མཆོད་བྱེད་གཤིན་རྗེའི་འཇིག་རྟེན་སྡུག་བསྔལ་ངེས་འཁྲིད་གང་གིས་བཟློག །སྡིག་ལ་དགའ་བའི་སྟོབས་ལྡན་གཡོ་ཅན་རྣམས་ཀྱིས་དམ་ཆོས་བསྣུབ་པར་འགྱུར། །གཡུལ་འགྱེད་རྩོད་པ་དུ་མས་གོས་ལྟར་ས་གཡོག་ལོ་ཏོག་སྐྱེ་ལ་འདོད་མི་འབྱུང༌། །ཞེས་སོགས་གསུངས་པས་སྙིགས་དུས་མཚོན་འཁྲུག་ནད་མུག་ས་གཡོ་མེ་དགྲ་སོགས་དར་བའི་སྐབས་འདིར་གུ་རུའི་སྐུ་ལ་མཆོད་པ་ལས་ལྷག་པ་མེད་པ་དང༌།

 **འཇིག་རྟེན་གསུམ་མགོན་གྱི་སྐུ་བཞེངས་པའི་ཕན་ཡོན་སྐོར།**

༈ རྒྱལ་བ་འཇིག་རྟེན་གསུམ་མགོན་གྱི་སྐུ་བཞེངས་པ་ནི། རྣམ་ཐར་ཟ་མ་ཏོག་བཀོད་པ་ལས། དེ་ནི་མཐོང་ཐོས་དྲན་པར་གྱུར་པས་ཀྱང༌། །གནས་སྐབས་མཐར་ཐུག་བདེ་བ་ཀུན་ལྡན་ཞིང༌། །སྲིད་པའི་སྡུག་བསྔལ་མ་ལུས་ཟད་པ་དང༌། །བླ་མེད་རྫོགས་པའི་བྱང་ཆུབ་ཐོབ་པ་ལགས། །ཅེས་དང༌། རྨ་བྱ་སེང་གེ་ལས། གཞན་མཚན་ཐོས་དྲན་པར་གྱུར་པ་ཀུན། །སེམས་མོས་དང་གུས་པའི་བསམ་པ་ཡིས། ཁོང་ང་ཕྱིར་བྱ་བ་བྱེད་པ་རྣམས། །ད་སྲིད་པའི་མཚོ་ལས་བསྒྲལ་ལོ་གསུངས། །ཞེས་གསུངས་པས། རང་རེ་རྗེས་འཇུག་ཡོངས་ཀྱི་བསོད་ནམས་བསགས་པའི་དྲན་རྟེན་ཁྱད་པར་ཅན་དང༌། དུས་འཁོར་རྩ་རྒྱུད་དུམ་བུ་བླ་མའི་ཡོན་ཏན་བཟུང་བའི་རྒྱུད་ལས། དེ་བཞིན་མོས་གུས་ལྡན་པའི་སློབ་མ་ཡིས། །བླ་མ་འདས་ནས་གདུང་བས་མཆོད་བྱེད་ན། །ཐུགས་ཀྱི་དགོངས་པ་གོང་དུ་ཡོངས་རྫོགས་ཤིང༌། །སློབ་མས་བླ་མའི་རྣམ་ཐར་སྙོག་པར་འགྱུར། །བླ་མ་འདས་པའི་ལོ་ཟླ་ཚེས་གྲངས་དག །ངེས་པར་བཟུང་ནས་མཆོད་པ་བྱས་གྱུར་ན། །བསྐལ་པར་བསགས་པའི་སྡིག་ཆེན་རབ་བཅོམ་ནས། །ཤིན་ཏུ་མི་ཟད་གཤིན་རྗེའི་གྲོང་ལས་ཐར། །སྟོང་གསུམ་སྐྱེ་བོ་མིག་བྲལ་སྲོག་ཉམས་ལ། །མིག་སྲོག་བྱིན་ཀྱང་དེ་ཡི་དཔེར་མི་ཕོད། །དེ་ཉིད་སྐྱེ་བོ་དགྲ་བཅོམ་ལ་བཀོད་ནས། །བསྐལ་པར་མཆོད་པའི་དགེ་བས་དཔེར་མི་བཟོད། །བསྐལ་པ་གྲངས་མེད་བསགས་པའི་སྒྲིབ་པ་ཡང༌། །མུན་ལ་ཉི་མ་ཇི་བཞིན་མ་ལུས་སེལ། །ཞེས་གསུངས་པ་མ་ཟད། རྒྱལ་དབང་སྐྱོབ་པའི་སྐུ་ཡིས་གསུང་བྱོན་པ་དང་ནད་གདོན་སེལ་བའི་ལོ་རྒྱུས་མང་ཞིང༌། དཔེར་ན། འབྲི་གུང་གསེར་ཁང་ཆོས་རྗེའི་སྐུ་ང་འདྲ་མ་གླིང་ལོག་དུས་སུ་སྔོ་རུ་བྱེ་གཤོང་དུ་སྦས་པ་དེ་རྗེས་སླར་གསོ་སྐབས་བཙལ་བས་མ་རྙེད་ཚེ་ང་འདིར་ཡོད་ཅེས་ཕྱག་མཛུབ་གནམ་ལ་ཀེར་བས་རྙེད་པ་དང༌། བ་འོད་འཇིག་རྟེན་གསུམ་མགོན་གྱི་སྐུས་གསུང་བྱོན་ལུགས་སོགས་མདོ་སྨད་ཆོས་འབྱུང་དེབ་ཐེར་རྒྱ་མཚོར་གསལ་བ་དང༌། རྒྱལ་དབང་ཀརྨ་པ་མི་བསྐྱོད་རྡོ་རྗེའི་ཐུགས་དམ་རྟེན་སྐྱོབ་པ་གསུང་་འབྱོན་མ་དང༌། ལ་ཕྱིའི་སྐྱོབ་པ་གསུང་འབྱོན་མ། ཙཱ་རིའི་སྐྱོབ་པ་གནམ་འཕུར་མ། པུ་རང་གོང་འཕུར་དགོན་པར་རྒྱལ་དབང་སྐྱོབ་པའི་སྐུ་ཆུང་ངུ་ཞིག་ཡོད་པ། ཨུ་རུ་སུས་ཧ་སག་ལུང་པ་དབང་སྒྱུར་སྐབས་བྲོས་བྱོལ་ཡོང་བའི་ཧ་སག་ཁག་ནས་སྤུ་རངས་དགོན་པ་གཏོར་བཅོམ་བྱས་སྐབས་སྐུ་འདྲ་དེ་རྡོ་ལ་རྒྱབ་པས་ཨ་ར་ར་གསུངས་པས་དམག་རྣམས་སྐྲག་ནས་དགོན་པ་མ་གཏོར་ལུས་པ་སྐུ་ལ་རྡོ་བའི་རྗེས་ཡོད་པ་ད་ལྟའང་དགོན་པར་ཡོད་པ་དང༌། ལ་དྭགས་བྲང་ཤེ་ཟེར་བའི་དགོན་ཆུང་ལ་རྒྱལ་དབང་སྐྱོབ་པའི་འཇིམ་སྐུ་ཡོད་པ་ཡུལ་ལ་འབྲུམ་ནད་མཆེད་སྐབས་སྐུ་དེས་བཞེས་པས་ནད་ཡམས་ཆད་པ་ཐེངས་བཞི་ཙམ་བྱུང་འདུག་པ། ད་ལྟའང་ཡུལ་ལ་ནད་ཡམས་སྐབས་སུ་སྐུ་དེ་ལ་གསོལ་བ་བཏབ་ན་མེད་པར་འགྱུར་པའི་མཚན་སྙན་ཆེ་བ་བཅས་དད་པའི་གསོས་སུ་མདོ་ཙམ་སྨོས་ཏེ།

**ཕྱག་མཆོད་བཀུར་བསྟི་བྱས་པའི་ཕན་ཡོན་སྐོར།**

༈ མདོ་ཟ་མ་ཏོག་བཀོད་པ་ལས། གསེར་དང་དངུལ་དང་དེ་ལྟ་ལུགས་རྣམས་དང༌། །འཇིམ་པའི་སྐུ་གཟུགས་དག་ནི་བྱེད་བཅུག་ནས། །མཆོད་པ་སྣ་ཚོགས་ཀྱིས་ནི་མཆོད་པ་བགྱིས། །མེ་ཏོག་དང་ནི་ཕྱེ་མ་བྱུག་པ་དང༌། །མར་མེ་སིལ་སྙན་དྲི་དང་སྤོས་ཀྱིས་མཆོད། །ཤེས་རབ་ཆེ་བའི་བསྔོ་བ་དག་ཀྱང་བགྱིས། །ཞེས་དང༌། མཆོད་དང་བཀུར་བསྟི་བྱ་བའི་ཕྱིར། །གང་དག་མཚན་མ་འདྲ་བྱེད་པ། །བྱང་ཆུབ་ཕྱིར་ནི་གནས་པ་རྣམས། །ཐམས་ཅད་ཐར་པ་ཐོབ་པར་འགྱུར། །ཞེས་སོགས་རྒྱ་ཆེར་གསུངས་པས། ད་ལྟ་སྙིགས་དུས་འཇིག་རྟེན་རྒུད་ཚོགས་ཀྱིས་མནར་བའི་སྡུག་བསྔལ་མངོན་གྱུར་གྱི་སྐབས་སྤྲིན་བར་ཉི་ཞུར་ཙམ་འདིར་དགོན་གྱི་རྟེན་མཆོག་མཐོང་བ་དོན་ལྡན་རྣམ་གསུམ་གྱི་རྟེན་གསུམ་རྣམས་ལ་ཕྱག་སྐོར་མཆོད་པ་བྱས་ན་དངོས་སུ་བཞུགས་པ་ལ་མཆོད་པ་དང་ཁྱད་པར་མེད་པ་དང༌། གནས་སྐབས་མི་འདོད་ཉེར་འཚེའི་བར་ཆད་ཞི་ཞིང་འདོད་དོན་ལྷུན་གྱིས་འགྲུབ་པ་དང༌། མཐར་ཐུག་མྱང་འདས་ཀྱི་གོ་འཕང་མཆོག་ཐོབ་པ། དམ་ཆོས་པདྨ་དཀར་པོ་ལས། ཡོངས་སུ་ཚང་བའམ་ཐལ་མོ་ཡ་གཅིག་གམ། ཡང་ན་མགོ་བོ་སྐད་ཅིག་བཏུད་པ་དང༌། དེ་བཞིན་ལན་གཅིག་ལུས་ནི་བཏུད་པ་དང༌། །གང་གི་རིང་བསྲེལ་གནས་པ་དེ་དག་ལ། །གཡེང་བའི་སེམས་ཀྱིས་ཕྱག་འཚལ་སངས་རྒྱས་ཤེས། །ཚིག་གཅིག་ལན་འགའ་བརྗོད་པར་བྱས་པ་ཡང༌། །དེ་དག་ཀུན་ཀྱང་བྱང་ཆུབ་མཆོག་འདི་ཐོབ། །ཅེས་ཐ་ན་དེ་ཕྱོགས་ལ་ཐལ་སྦྱར་གུས་པ་བྱས་པ་ཙམ་ལ་ཕན་ཐོགས་དེ་ལྟར་གསུངས་པས་ན་ཉ་སྟོང་བརྒྱད་གསུམ་ལ་མཆོད་མཇལ་མཆོད་འབུལ་གསོལ་འདེབས་སྨོན་ལམ་གྱི་ཕན་ཡོན་བརྗོད་ཀྱིས་མི་ལང་བས། དེས་ན་རང་རེ་རྣམས་སངས་རྒྱས་བསྟན་པ་ལ་དད་པའི་ཡུལ་དུ་སྐྱེས། སངས་རྒྱས་ཀྱི་སྐུ་གསུང་ཐུགས་རྟེན་མཇལ་དུ་ཡོད་པ་འདི་སྔོན་བསོད་ནམས་བསགས་ཤིང་ད་ལྟ་སྐལ་བ་བཟང་བ་ཡིན་པས་སེར་སྐྱ་ཕོ་མོ་རྒན་གཞོན་གང་ཡིན་ཡང་ལྷ་ཁང་དང་རྟེན་གསུམ་ལ་གུས་པ་དང་ཞེ་ས་བསྐྱེད། ཕྱག་སྐོར་དང་འབྱོར་པ་དང་བསྟུན་སྤོས་དང་མར་མེ་མེ་ཏོག་ཡོན་ཆབ་ཕྱག་དར་སོགས་སེར་སྣ་མེད་པ་དང་བའི་བློས་འབད་པས་ཕུལ་ན་འདི་ཕྱི་ཀུན་དུ་བསོད་ནམས་རྒྱུན་ཆད་མེད་པ་འབྱུང་ཞིང༌། གསལ་རྒྱལ་ལ་ཚིགས་སུ་བཅད་པ་ལས། མི་རྣམས་སུ་དག་དགའ་ཞིང་གུས་པ་ཡིས། །བླ་མེད་མཆོད་རྟེན་རྣམས་དང་སྐུ་གཟུགས་ལ། །ལུས་ཀྱི་ལས་རྣམས་བྱས་པ་དེ་དག་ནི། །སྲིད་པ་ཀུན་ཏུ་མཛོད་རྣམས་རབ་ཏུ་རྒྱལ། །ཞེས་དང༌། མཆོད་རྟེན་ལ་བསྐོར་བའི་ཚིགས་སུ་བཅད་པ་ལས། བརྩོན་འགྲུས་བརྟན་ཞིང་མཐུ་ཡང་བརྟན། །རྩལ་བརྟན་ཅིས་ཀྱང་མི་ཚུགས་ཤིང༌། །དོན་རྣམས་མྱུར་དུ་འགྲུབ་པར་བྱེད། །ཅེས་གསུངས་པས་ན། ཚེ་འདིར་བསམ་དོན་ཐམས་ཅད་འགྲུབ་པ་དང༌། ཕྱི་མ་ལྷ་མིའི་ལུས་རྟེན་ཁྱད་པར་ཅན་ཐོབ་པར་འགྱུར་ལ།

**གཙུག་ལག་ཁང་ལ་གཙང་ཕྱིས་སྐོར།**

༈ ཐ་ན་གཙུག་ལག་ཁང་གི་ཕྱི་ནང་དུ་རྡུལ་ཕྱགས་ཙམ་བྱས་ནའང་ཕན་ཡོན་ཚད་མེད་དེ། འདུལ་བ་ལས་ཕྱགས་དར་བྱས་པས་ཕན་ཡོན་ལྔ་ཐོབ་སྟེ། རང་གི་སེམས་དྭངས་བར་འགྱུར་བ་དང༌། གཞན་སེམས་མོས་པར་འགྱུར། ལྷ་རྣམས་ཡིད་དགའ་བར་འགྱུར། མཛེས་པར་འགྱུར་བའི་དགེ་བའི་རྩ་བ་སོགས་པར་འགྱུར་རོ། ལུས་ཞིག་ནས་ཀྱང་བདེ་འགྲོ་མཐོ་རིས་འཇིག་རྟེན་ལྷ་རྣམས་ཀྱི་ནང་དུ་སྐྱེ་བར་འགྱུར་རོ། ཞེས་གསུངས་སོ། དེས་ན་གཙུག་ལག་ཁང་རྣམས་ཀྱི་དཀོན་གཉེར་དང་ཉེ་སྐོར་ན་གནས་པ་དག་གིས་ཀྱང་ཞེ་ས་དང་གུས་པ་བསྐྱེད་དེ་ལྷ་ཁང་ཕྱི་ནང་རྡུལ་ཕྱགས་དང་སྐོར་བ་འབད་ཅིང་ཆུ་དང་མེ་ཏོག་སོགས་མཆོད་འབུལ་ལ་བརྩོན་ན་ཕན་ཡོན་རྒྱ་ཆེན་ཐོབ་ཅིང༌། དེ་ལས་གཞན་དུ་ལྷ་ཁང་ལ་བརྙས་བཅོས་སོགས་བྱས་ན་ཉེས་སྡིག་ཆེ་བ་དང༌། ཐ་ན་གཙུག་ལག་གི་ཕྱགས་མས་རང་ཁྱིམ་ཕྱགས་ན་ཕྱགས་མ་ལྟ་བུའི་དམྱལ་བར་སྐྱེ་བ་དང༌། རྩིག་པ་དང་ཀ་བ་སོགས་ལ་སྣབས་སོགས་མི་གཙང་བ་འགོས་ན་དེ་བཞིན་དམྱལ་བར་སྐྱེ་བ་འདུལ་བ་ལུང་ལས་གསུངས་ཤིང༌། ཁྱད་པར་ལྷ་ཁང་གི་རྫས་དང་མཆོད་ཐེབས་རྟེན་བཞག་སོགས་ལོངས་སྤྱད་ན་ཉེས་པ་ཚབ་ཆེ་མཚམས་མེད་ཆ་འདྲ་འགྱུར་བ་དང༌། དཀོན་མཆོག་གི་དཀོར་འཕྲོག་ན་བྱང་སེམས་རྩ་ལྟུང་འབྱུང་ཞིང་ཤི་མ་ཐག་ཁྲོ་ཆུ་འཁོལ་མ་འཐུང་བའི་དམྱལ་བར་སྐྱེ་ཞིང་དེ་ནས་ཡི་དྭགས་སུ་ལོ་སྟོང་ཕྲག་མང་པོ་བཀྲེས་སྐོམ་མྱོང་བར་འགྱུར་བ་དང༌། ཐ་ན་མཆོད་རྫས་དུས་ཐོག་མ་ཕུལ་བ་ཕྱི་འཇོག་བྱས་ཚེ་ཉི་ཚེ་བའི་དམྱལ་བར་སྐྱེ་བ་འདུལ་བ་ནས་གསུངས་པ་དེ་དག་ལ་བག་ཡོད་ཚུལ་མཐུན་དཀོན་མཆོག་གི་རྟེན་ལ་དག་སྣང་དང་དད་གུས་ཀྱིས་ཕྱག་མཆོད་གཙང་སྦྲ་ལ་དགའ་སྤྲོ་དང་ལྡན་པས་འབད་བརྩོན་བྱས་ན་གནས་སྐབས་དང་མཐར་ཐུག་གི་ལེགས་ཚོགས་གོང་འཕེལ་དུ་འགྱུར་བས་བསོད་ནམས་གསོག་པའི་ལས་ལ་འབད་བརྩོན་གནང་དགོས་པ་དང༌། གསང་བ་ཁ་སྦྱོར་ཐིག་ལེའི་རྒྱུད་ལས། རྡོ་རྗེའི་ཐལ་མོ་རབ་སྦྱར་བས། །རང་གི་སྙིང་གར་བཞག་ནས་ནི། །སེམས་ཅན་ཐམས་ཅད་ལ་དམིགས་ཏེ། །སྨོན་ལམ་དག་ནི་གདབས་པར་བྱ། །ཞེས་དང༌། བདེ་མཆོག་བསྡོམ་འབྱུང་ལས། དེ་ནི་དཀྱིལ་འཁོར་མདུན་ཉིད་དུ། །སྙིང་ཁར་ཐལ་མོ་རབ་སྦྱར་ཏེ། །སྦྱིན་བདག་གི་ནི་སྨོན་ལམ་དང༌། །ཡོངས་སུ་བསྔོ་བ་ཉིད་དུ་བྱ། །ཞེས་གསུངས་པས། དགེ་རྩ་ཕྲ་མོ་ཙམ་ཆུད་ཟོས་སུ་མི་བཏང་བར་བསྔོ་བས་རྒྱས་འདེབས་པར་བྱ་བ་ལ། རྟེན་གསུམ་མཐོང་བ་དོན་ལྡན་རྣམ་གསུམ་གྱིས་གཙོས་པས་འདི་ལྟར་བགྱིས་པའི་དགེ་བས་མཚོན་བདག་གཞན་འབྲེལ་ཐོགས་གཙོར་གྱུར་གྱི་དུས་གསུམ་བྱས་བསགས་ཡི་རངས་དང་བཅས་པ་ཐམས་ཅད་དང༌། ཁམས་རང་བཞིན་རྣམ་དག་གཤིས་ཀྱི་དགེ་བ་དང་བཅས་དགེ་ཚོགས་བླ་མེད་བྱང་ཆུབ་ཆེན་པོར་བསྔོ་བས་རྒྱས་འདེབས་པ་ཡིན་ལ། ངེས་ཚིག་ནི་ཡོངས་སུ་བསྒྱུར་བའམ་སྤེལ་བ་སྟེ། འཇིག་རྟེན་གྱི་དགེ་རྩ་རྣམས་འཇིག་རྟེན་འདས་པའི་དགེ་རྩར་བསྒྱུར་ཅིང་མི་ཟད་པར་སྤེལ་བའོ། །

**མཐར་བསྔོ་སྨོན་བཀྲ་ཤིས་ཀྱིས་མཚམས་སྦྱར་བའི་སྐོར།**

༈ དེའང་དམིགས་བཅས་ཀྱི་བསྔོ་བ་ནི། མདོ་སྡུད་པ་ལས། ཇི་ལྟར་དུག་དང་འདྲེས་པའི་ཁ་ཟས་བཟང་ཟ་བ། །དཀར་པོའི་ཆོས་ལ་དམིགས་པའང་དེ་འདྲར་རྒྱལ་བས་གསུངས། ཞེས་ཡང་དག་པའི་བསྔོ་བར་མི་འགྱུར་བས། འབྲི་གུང་པ་རྗེ་ཆོས་ཀྱི་རྒྱལ་པོས། དམིགས་མེད་བསྔོ་བས་རྒྱས་འདེབས་མཛད། ལྔ་ལྡན་ཉམས་ལེན་ཕུན་སུམ་ཚོགས། །ཞེས་གསུངས་པ་ལྟར། དམིགས་པ་མེད་པའི་དབྱིངས་སུ་འཁོར་གསུམ་ཡོངས་དག་གི་བསྔོ་བ་ཞེས་བྱ་སྟེ། སྤྱོད་འཇུག་ལས། སེམས་ཅན་ཁོ་ནའི་དོན་གྱི་ཕྱིར། །ཐམས་ཅད་བྱང་ཆུབ་ཕྱིར་བསྔོའོ། །ཞེས་དང༌། མདོ་བསྡུས་པ་ལས། གལ་ཏེ་མཚན་མར་བྱེད་ན་དེ་ནི་བསྔོ་མ་ཡིན། །ཅི་སྟེ་མཚན་མ་མེད་ན་བྱང་ཆུབ་བསྔོ་བ་ཡིན། །ཞེས་དང༌། བློ་གྲོས་རྒྱ་མཚོའི་ཞུས་མདོ་ལས། བློ་གྲོས་རྒྱ་མཚོ་འཁོར་གསུམ་ཡོངས་སུ་དག་པ་ནི་ཆོས་ཐམས་ཅད་ཡོངས་སུ་དག་པར་འགྱུར་རོ། ཞེས་གསུངས་པ་ལྟར། བདག་གཞན་འཁོར་འདས་དུས་གསུམ་གྱི་དགེ་རྩ་ཐམས་ཅད་བྱང་ཆུབ་སེམས་ཀྱིས་བསྡུས་ཏེ་སེམས་ཀྱི་ཆོས་ཉིད་ལ་གནས་པའི་དུས་ན་རྟོག་པ་གཞན་མཐའ་དག་གིས་སྟོང་པ་རྣམ་པར་དག་པའི་སྒོ་སྟོང་པ་ཉིད། ཚེ་འདིའི་རྣམ་རྟོག་གཞན་གྱིས་བར་མ་ཆོད་པས་མཚན་མ་མེད་པ། འཇིག་རྟེན་ཆོས་བརྒྱད་འཁོར་བའི་རྒྱུ་འབྲས་ཉན་རང་སོགས་ཐོབ་འདོད་ཀྱི་བློ་མེད་པས་སྨོན་པ་མེད་པ་དེ་ལྟ་བུས་བསྔོས་པ་བཞིན་འགྲུབ་ཅིང་འཕེལ་བ་ན། སྤྱོད་འཇུག་ལས། །དགེ་བ་གཞན་ཀུན་ཆུ་ཤིང་བཞིན་དུ་ནི། །འབྲས་བུ་བསྐྱེད་ནས་ཟད་པར་འགྱུར་བ་ཉིད། །བྱང་ཆུབ་སེམས་ཀྱི་ལྗོན་ཤིང་རྟག་པ་ཡང༌། །འབྲས་བུ་འབྱིན་པས་མི་ཟད་འཕེལ་བར་འགྱུར། །ཞེས་དང༌། མདོ་ལས། དགེ་བའི་རྩ་བ་བྱང་ཆུབ་ཏུ་བསྔོ་བ་ནི་བྱང་ཆུབ་སྙིང་པོ་མཐར་ཐུག་བར་དུ་བར་མ་དོར་དགེ་བ་དེ་དག་འགའ་ཡང་ཟད་པར་མི་འགྱུར་རོ། །ཞེས་གསུངས་པ་ལྟར་བསྔོ་བ་ཡིན་ལ། འདི་ལྟར་འཇིག་རྟེན་གྱི་ལམ་གནས་ཀྱི་འདུ་བགྱིས་པའི་དགེ་ཚོགས་བྱང་ཆུབ་ཀྱིས་ཡོངས་སུ་བསྒྱུར་ནས་མ་བསྔོས་ན། ཕལ་ཆེར་ལྷ་མིའི་བདེ་འབྱོར་འབྲས་བུ་ཙམ་དུ་གྱུར་ནས་ཟད་པར་འགྱུར་བ་དང༌། ཁོང་ཁྲོ་དང་ཀུན་དཀྲིས་མི་བཟད་པ་སྐྱེས་པའི་རྒྱུས་བར་མ་དོར་ཆུད་ཟ་བར་འགྱུར་བའི་ཕྱིར་རོ། དགེ་རྩ་བྱང་ཆུབ་དུ་བསྔོ་ན་ཟད་པར་མི་འགྱུར་ཏེ། མདོ་ལས། ཇི་ལྟར་རྒྱ་མཚོ་ཆེ་ནང་ཆུ་ཐིགས་ལྷུང༌། །རྒྱ་མཚོ་མ་ཟད་བར་དུ་དེ་མི་འཛད། །དེ་བཞིན་བྱང་ཆུབ་ཡོངས་བསྔོས་དགེ་བ་གང༌། །བྱང་ཆུབ་མ་ཟད་བར་དུ་དེ་མི་འཛད། །ཅེས་གསུངས་པས། འཁོར་གསུམ་དམིགས་བྲལ་གྱི་བསྔོ་བ་ཇི་བཞིན་པ་འཕགས་པ་རྣམས་ཀྱི་སྤྱོད་ཡུལ་ཏེ། རང་རེ་ལས་དང་པོའི་གང་ཟག་གིས་འཁོར་གསུམ་ཐ་དད་དུ་འཛིན་རྟོག་ལ་མི་གནས་པའི་བློས་སྔོན་གྱི་རྒྱལ་སྲས་འཇམ་དཔལ་དབྱངས་དང༌། ཀུན་ཏུ་བཟང་པོ་སོགས་རྒྱལ་བ་སྲས་བཅས་ཀྱིས་ཇི་ལྟར་བསྔོས་བཞིན་ཡོངས་སུ་བསྔོ་བའི་འདུན་པས་ཕྱོགས་དུས་རྒྱལ་བ་སྲས་བཅས་བསྔོ་བའི་དཔང་པོར་གསོལ་ཏེ་མཁའ་ཁྱབ་སེམས་ཅན་ལ་སྙིང་རྗེས་བལྟས་ཏེ་དེ་དག་བླ་མེད་གོ་འཕང་སྒྲུབ་ཕྱིར་བདག་དང་བདག་ལ་འབྲེལ་ཐོག་གཙོར་བྱས་འཁོར་འདས་དུས་གསུམ་དུ་བྱས་བསགས་ཀྱི་དགེ་བ་དང༌། ཁྱད་པར་རྟེན་འདི་ལྟར་མངོན་པར་འདུ་བགྱིས་པ་དང༌། དེ་ལ་འབྲེལ་བ་ཐོགས་ཚད་དང་ཡི་རངས་བའི་དགེ་བས་མཚོན་ལེགས་བྱས་ཡོད་དོ་ཅོག་བསྡུས་ཤིང་བསྔོས་ཏེ་དགའ་བས་རྗེས་སུ་ཡི་རངས་རྒྱ་ཆེན་པོ་དང་བཅས་པ་རྫོགས་བྱང་དུ་བསྔོ་བས་རྒྱས་འདེབས་དུས་གསུམ་གཤེགས་བཞུགས་རྒྱལ་བ་སྲས་སློབ་ཀྱི་རྗེས་སུ་སློབ་པའི་འདུན་པས་ཚིགས་བཅད་ཅུང་ཟད་བརྗོད་ན། ན་མོ་གུ་རུ་བུདྡྷ་བྷོ་དྷི་ས་ཏྭ་ཡེ། ཕྱོགས་བཅུ་དུས་གསུམ་རྒྱལ་བ་སྲས་བཅས་དང༌། །བླ་མ་ཡི་དམ་མཁའ་འགྲོ་ཆོས་སྐྱོང་རྣམས། །བརྩེ་བས་དགོངས་ལ་བདག་གི་བསྔོ་སྨོན་རྣམས། །ཇི་བཞིན་འགྲུབ་པའི་མཐུན་འགྱུར་བྱིན་རླབས་སྩོལ། །བདག་གི་སྒོ་གསུམ་གུས་པས་ཕྱག་གིས་འདུད། །དངོས་འབྱོར་ཡིད་སྤྲུལ་དེ་བཞིན་ཉིད་ཀྱིས་མཆོད། །འགྲོ་བའི་དོན་སླད་བདག་ནུས་རྫོགས་མཛད་གསོལ། །བདག་རྨོངས་སྡིག་པའི་ལས་རྣམས་ཅི་བགྱིས་བཤགས། །བདག་གཞན་ངན་འགྲོའི་གཡང་ལས་བསྒྲལ་དུ་གསོལ། །ཕྱོགས་དུས་རྒྱལ་དང་རྒྱལ་སྲས་ཉན་རང་དང༌། །སོ་སྐྱེའི་དགེ་ལ་རྗེས་སུ་ཡི་རང་ངོ༌། །རྫོགས་སངས་རྒྱས་རྣམས་འགྲོ་བའི་དོན་ཆེད་དུ། །ཆོས་ཀྱི་འཁོར་ལོ་བསྐོར་བར་གསོལ་བ་འདེབས། །ཇི་སྲིད་འཁོར་མཚོ་སྟོང་པར་མ་གྱུར་བར། །མྱ་ངན་མི་འདའ་རྟག་པར་བཞུགས་སུ་གསོལ། །དུས་གསུམ་གཤེགས་པའི་རྒྱལ་བ་ཐམས་ཅད་ཀྱིས། །བསྔོ་བ་གང་ལ་མཆོག་ཏུ་བསྔགས་པ་ལྟར། །བདག་གཞན་རྒྱུད་ཀྱིས་བསྡུས་པའི་དགེ་ཚོགས་ཀུན། །བཟང་སྤྱོད་རྒྱ་མཚོར་འཇུག་ཕྱིར་བསྔོ་བར་བགྱི། །འདི་ལྟར་ལྷག་བསམ་གངས་རི་ལྟར་དཀར་དགེ །རྒྱལ་སྲས་སྤྱོད་པ་ཟླ་གཞོན་དང་འགྲོགས་ནས། །འགྲོ་བློའི་མུན་བསལ་རྒྱལ་བསྟན་རྒྱས་པའི་ཕྱིར། །མི་གནས་ཆོས་ཀྱི་དབྱིངས་སུ་བསྔོ་བར་བགྱི། །ཇི་ལྟར་ཆོས་དབྱིངས་རློམ་པའི་སེམས་མེད་ཅིང༌། དེ་ལ་སྤྲོས་དང་ཆགས་པ་མེད་པ་དང༌། །མྱ་ངན་འདས་དང་སྒྲིབ་པ་མེད་པ་ལྟར། །དེ་བཞིན་སེམས་ལ་རློམ་སེམས་མེད་གྱུར་ཅིག །རྒྱལ་བ་སྲས་ཀྱི་སྤྱོད་པ་བསླབས་བྱས་ཏེ། །ཇི་སྙེད་གང་ཡོད་ཐམས་ཅད་མ་ལུས་པར། ཁམས་རྣམས་ཀུན་ཀྱང་ཡོངས་སུ་བསྡུས་བྱས་ཏེ། །ཅི་ནས་བདེ་གཤེགས་སྟོབས་ལ་འཇུག་པར་བསྔོ། །མ་དག་གདུལ་བྱའི་མོས་སྐལ་ཚོགས་ཞིང་དུ། །རྟེན་གཙོ་མཐོང་བ་དོན་ལྡན་བཞེངས་པའི་དགེས། །མ་གྱུར་འགྲོ་རྣམས་བྱང་ཆུབ་མཆོག་ཐོབ་ནས། །སྲིད་པའི་མཚོ་ཆེན་སྒྲོལ་ཕྱིར་སྙིང་ནས་བསྔོ། །འདི་ལ་གུས་དང་དད་པས་མཆོད་དང་མཇལ། །བཀུར་བསྟི་བྱི་དོར་གཙང་སྦྲ་འབྲེལ་ཐོག་ཀུན། །བསོད་ནམས་ཕུང་པོ་དང་འགྲོགས་བྱིན་རླབས་ཀྱི། །ཚེ་བསོད་འབྱོར་རྒྱས་ཀུན་ཏུ་དགེ་གྱུར་ཅིག །མང་ཁྲག་རླངས་པ་འཕྱུར་བའི་ཀླད་པའི་སྣོད། །བཏུང་བས་ཆེར་སྨྱོས་མིག་གིས་གཞན་སྲོག་ལ། །ལྟ་བས་ཕྱོགས་ཀུན་རྒྱུག་པའི་སྲིན་དམག་རྣམས། །བྱམས་པའི་སེམས་ཀྱིས་འགྲོ་ལ་བཤེས་གྱུར་ཅིག །ལྔ་བརྒྱའི་སྡུག་བསྔལ་ཚོགས་ཀྱིས་ཉམས་ཉེས་པའི། །ནད་མུག་མཚོན་འཁྲུག་འབྱུང་བཞིའི་འཇིགས་པ་བྲལ། །མ་རྣམས་འཕྲལ་ཡུན་བདེ་བ་ཕུན་ཚོགས་ཀྱི། །རང་དབང་དཔལ་ལ་རྟག་ཏུ་གནས་གྱུར་ཅིག །མི་དགེ་སྤྱོད་རྣམས་དགེ་བའི་སེམས་དང་ལྡན། །ངན་འགྲོ་སྤྱོད་རྣམས་བདེ་འགྲོ་ཐོབ་པ་དང༌། །ནད་མེད་བདེ་ཐོབ་ཕོངས་པས་ནོར་རྙེད་ཅིང༌། །ཁྲོ་བའི་སེམས་དུལ་ཕན་ཚུན་མཛའ་བར་ཤོག །རབ་བྱུང་མཆོག་ཐོབ་འཕགས་ནོར་བདུན་གྱིས་ཕྱུག །བཤེས་གཉེན་བཟང་བསྟེན་དམ་པའི་ཆོས་འཛིན་ཅིང༌། །སྡོམ་གསུམ་ལེགས་གནས་བླ་མ་མཉེས་པར་བྱེད། །སྦྱིན་སོགས་ཕར་རོལ་ཕྱིན་དྲུག་རྫོགས་པར་ཤོག །གང་དག་བདག་ལ་གདུང་བས་གསོལ་འདེབས་ཀུན། །དེ་དག་སེམས་ལ་བྱིན་རླབས་ཐོབ་པ་དང༌། །བདག་ལ་ཁྲོ་དང་བརྡེག་སེམས་སྐྱེས་པ་ཀུན། །དེ་དག་བདག་གི་འཁོར་གྱི་དང་པོར་ཤོག །སེམས་ཅན་ལུས་དང་ལོངས་སྤྱོད་བདག་གིས་སྤྱད། །བདག་ལུས་ལོངས་སྤྱོད་གཞན་གྱིས་སྤྱད་པ་གང༌། །དེ་དག་ཀུན་ཀྱང་བདེ་དགའི་མཆོག་ཐོབ་ནས། །བླ་མེད་བྱང་ཆུབ་དམ་པ་ཐོབ་པར་ཤོག །མདོར་ན་རབ་འབྱམས་རྒྱ་མཚོའི་རྡུལ་སྙེད་ཀྱི། །རྒྱལ་བ་མཆོད་དང་གསང་འཛིན་བྱང་ཆུབ་སྤྱོད། །སེམས་ཅན་དོན་བྱེད་ཕྱི་མཐར་དམ་ཆོས་བཟུང༌། །ཅི་བགྱིས་གང་འབྲེལ་ཞི་བར་སྦྱོར་ནུས་ཤོག །སངས་རྒྱས་སྐུ་གསུམ་བརྙེས་པའི་བྱིན་རླབས་དང༌། །ཆོས་ཉིད་མི་འགྱུར་བདེན་པའི་བྱིན་རླབས་དང༌། །དགེ་འདུན་མི་ཕྱེད་འདུན་པའི་བྱིན་རླབས་ཀྱིས། །ཇི་ལྟར་བསྔོ་བཞིན་སྨོན་ལམ་འགྲུབ་པར་ཤོག །བཀྲ་ཤིས་ཉི་མས་བྱིན་རླབས་ཟིལ་བརྒྱ་བཞད། །བཀྲ་ཤིས་ཟླ་བས་དངོས་གྲུབ་བསིལ་ཟེར་སྦྱིན། །བཀྲ་ཤིས་རྒྱུ་སྐར་ཕྲིན་ལས་མཁའ་མཉམ་བཀྲ། །བཀྲ་ཤིས་ཐུབ་བསྟན་རབ་རྒྱས་ཀུན་ཁྱབ་ཤོག །སརྦ་མངྒ་ལཾ།།

 དེ་ལྟར་རྟེན་གཙོ་མཐོང་བ་དོན་ལྡན་གྱི་དཀར་ཆག་འདི་ནི་ཀ་བཀྲ་ཤིས་དགོན་སླར་ཡང་ཆོས་སྒོ་ཕྱེས་སྐབས་ཀྱི་མཁན་ཐོག་དང་པོ་དཔང་མཁན་པོ་བསྟན་འཛིན་ཉི་མས་འབྲི་གཞི་ཤོག་བུ་བཅས་བསྐུལ་བ་པོ་དོན་ཡོད་པ་དང༌། དད་སྦྱིན་རྣམས་ཀྱི་རེ་བ་རྫོགས་པ་སོགས་ཀྱི་སླད་དུ་ཉུང་ངུའི་ཚིག་ཕྲེང་སྤེལ་བ་པོ་འབྲི་གུང་ལམ་མཁྱེན་པའི་མཚན་གྱི་ཟེགས་མ་སྤྱི་བོར་ལྷུང་བའི་མཆོག་སྤྲུལ་ཕྲིན་ལས་རྒྱ་མཚོའི་སྐྱེས་མིང་འབྲི་གུང་༧སྐྱབས་མགོན་ཉི་ཟླ་ཟུང་གི་བཀའ་འབངས་ཀྱི་གྲྭ་མཐར་བསྙེགས་པའི་ཀུན་ཏུ་རྒྱུ་འབྲོང་པ་རྒྱལ་པོས་མེ་ཕག་ཟླ་༡པོའི་ཚེས༡༠འཕྲོད་སྦྱོར་དགེ་བར་ཨ་རིའི་ནེའུ་འཇན་སེ་རང་གནས་འཇམ་དཔལ་འོད་གསལ་ཁང་དུ་སྦྱར་བའི་ཡི་གེ་འདུ་བྱེད་པ་བསྐུལ་བ་པོས་བགྱིས་པས་བཀྲ་ཤིས་དགེ་ལེགས་ཆེན་པོས་ཁྱབ་པར་གྱུར་ཅིག ། སརྦ་དཱ་ཤུ་མསྟུ་ཏྲེ་ལོ་ཀེ་ཏུ།

༑ ཤར་ཆུ་ཁུལ་གྱི་ལོ་རྒྱུས་སྲོང་པོའི་དགའ་སྟོན་ཞེས་བྱ་བཞུགས་སོ།།

ཨོཾ་སྭ་སྟི།

རྒྱལ་གཞན་ལས་ལྷག་སྙིགས་འགྲོར་བརྩེ་ཆགས་པད་དཀར་ལྟར་བསྔགས་ཐུབ་པའི་དབང༌། །

རྒྱལ་བ་ཀུན་གྱི་ཡེ་ཤེས་གཅིག་བསྡུས་བློ་གྲོས་ཁ་འབྱེད་འཇམ་དཔལ་དབྱངས། །

རྒྱལ་གསུང་དྲི་མེད་ཡང་དག་ལམ་སྟོན་ལོག་སྨྲ་ཚར་གཅོད་ཀླུ་སྒྲུབ་རྗེ། །

རྒྱལ་བས་ལུང་བསྟན་ཀླུ་དབང་གཉིས་པ་འཇིག་རྟེན་གསུམ་མགོན་གཙུག་ན་རྒྱལ། །

གང་དེའི་ཐུགས་བསྐྱེད་འོ་མཚོ་ལས་ཐོན་པའི། །

ལས་སྨོན་སྟོབས་ཀྱིས་བསྐྲུན་པའི་བསིལ་ཟེར་ཅན། །

མཚན་དཔེའི་ཡོན་ཏན་རི་དྭགས་ལང་ཚོ་བཀྲ། །

ཕྲིན་ལས་འོད་དཀར་འབྱེད་པའི་སྤྱན་སྔ་བ། །

ཇི་སྲིད་མཁའ་མཉམ་སེམས་ཅན་ཁམས། །

དེ་སྲིད་རྒྱལ་བའི་ཐུགས་རྗེའི་མཐུ། །

འཛད་མེད་གདུལ་བྱ་འདུལ་བྱེད་ལས། །

རྟེན་འབྲེལ་བསམ་མི་ཁྱབ་འདི་མཚར། །

དེ་ཡང༌། ས་གསུམ་ན་འགྲན་ཟླ་བྲལ་བའི་བླ་མ། རིགས་ཐམས་ཅད་ཀྱི་བདག་པོ་ཆོས་ཀྱི་འཁོར་ལོས་བསྒྱུར་བ། འཇིག་རྟེན་གསུམ་གྱི་མགོན་པོའི་ཕྲིན་ལས་ཀྱིས་རྒྱ་དཀར་ནག་ཧོར་བལ་བོད་སོགས་ས་ཆེན་པོའི་ཁོར་ཡུག་ཁྱབ་པར་བརྡལ་བའི་སྐབས་སུ།

ཐོག་མར་མང་ཡུལ་ལ་དྭགས་ཤར་ཆུའི་ཁུལ་དུ་འབྲི་བསྟན་ཐོག་མར་དབུ་བརྙེས་པའི་ཚུལ་ནི།

རབ་བྱུང་བཞི་པར་ལ་དྭགས་རྒྱལ་རབས་བཅུ་པ་རྒྱལ་པོ་ལྷ་ཆེན་བཀྲ་ཤིས་མགོན་གྱིས་ཕྱི་ལོ་༡༢༢༥ནས་༡༢༥༠བར་སྲིད་བསྐྱངས་ལུགས་འཁོད་པ་ལྟར་དེའི་དུས་སུ་འབྲི་གུང་༧སྐྱོབ་པ་འཇིག་རྟེན་གསུམ་མགོན་དང་མཆོད་ཡོན་དུ་འབྲེལ་ཚོད། ལ་དྭགས་ལོ་རྒྱུས་སྔ་གཏམ་རྣ་བའི་བདུད་རྩིའི་ནང་། ལ་དྭགས་རྒྱལ་རབས་༡༢པ་རྒྱལ་པོ་ལྷ་ཆེན་དངོས་གྲུབ་ཀྱིས་ཕྱི་ལོ་༡༣༠༠ནས་༡༣༢༥བར་སྲིད་བསྐྱངས་སྐབས་འབྲི་གུང་༧སྐྱོབ་པ་འཇིག་རྟེན་གསུམ་མགོན་མཆོད་ཡོན་དུ་གྱུར་ཚུལ་འདུག་ནའང་རྒྱལ་དབང་སྐྱོབ་པ་རིན་པོ་ཆེ་ཕྱི་ལོ་༡༢༡༧ལོར་མྱ་ངན་ལས་འདས་ཟིན་པས་མཇལ་བའི་ཡུལ་དུ་མ་མཆིས་ཀྱང༌། སྐབས་དེར་བོད་དུ་ཆོས་ཀྱི་སློབ་གཉེར་ལ་འགྲོ་བའི་འགོ་བརྩམ་པ་དང༌། དུས་སྐབས་དེ་དང་མཚུངས་པར་ཆོས་རྗེ་འཇིག་རྟེན་གསུམ་གྱི་མགོན་པོའི་སྲས་ཀྱི་ཐུ་བོ༧སྤྱན་སྔ་འབྲི་གུང་གླིང་པའམ། སྤྱན་སྔ་ཤེས་རབ་འབྱུང་གནས་གང་ཉིད་བྱང་གནམ་མཚོར་ལོ་གཅིག་བཞུགས་ཤིང་དེ་རྗེས་བྱང་ལམ་རྒྱུད་སྟོད་དུ་ཕེབས་པར། ཇོ་བོ་ཨ་ཏིག་ཅན་དུ་ཕེབས་ནས་ཇོ་བོ་འཁོར་བཅས་ལ་ཕྱག་ཆེན་གྱི་ཁྲིད་བཏབ་པས་རོ་གཅིག་གི་རྟོགས་པ་འཁྲུངས་ཏེ་མི་ཕྱེད་པའི་དད་པ་ཐོབ། གཞན་ཡང་ཇོ་བོ་འབུམ་རྒྱན་དང༌། མངའ་བདག་སྟག་ཚའི་སྲས་མོ་ཇོ་ཇོ་དགེ་སློང་མ་སོགས་ལ་དབང་དང་གདམས་པ་གནང༌། སྤུ་རང་འཁོ་ཆར་དང༌། མངའ་བདག་ཡ་རྩེ་དང་ལོ་ཙཱའི་སྒོ་ནས་འབེལ་གཏམ་མཛད་པས་དད་པར་གྱུར་ཅིང་སེམས་བསྐྱེད་དང་བདེ་མཆོག་དབང་ཞུས། གར་ལོག་དང་བོད་ཀྱི་ས་མཚམས་བྱང་གཉེན་གོང་དུ་བྱོན་པས། གར་ལོག་གུང་བློན་སིན་ཐིག་བྷག་གིས་བསུ་བ་རྒྱ་ཆེར་བྱས་ཏེ་སྤྱན་དྲངས། གར་ལོག་དང་སོག་པོ་སོགས་དད་པར་མཛད། ཀ་བ་དར་གྱི་སེངྒེ་ལ་བཞུགས། དེང་སང་དར་སེང་དཀར་མོ་ཟེར་བ་དེའི་རྒྱུད་ཡིན། དེ་ནས་རིམ་གྱིས་ཤ་འོག་དང༌། རྡོར་སྦུག བྲག་རྩེ། སྨུག་ལེབ་ནས་སྤང་གོང་དུ་ཕེབས་པར། སྤང་མིག་གསེར་འབུམ་ཅན་ལ་བཞུགས། གསེར་འབུམ་རི་ཁྲོད་དུ་དགོན་གསེར་འབུམ་ཅན་ཕྱག་བཏབ་ཞིང་ནང་རྟེན་རྒྱལ་དབང་སྐྱོབ་པའི་སྐུ་ཤིན་ཏུ་བྱིན་ཅན་དང༌། གསེར་འབུམ་སོགས་བཞེངས། དགོན་དཀར་པོ་རུ་སྒྲུབ་པའི་རྒྱལ་མཚན་གཙུགས་པའི་རི་ཁྲོད་པ་མང་པོ་བྱུང་ཞིང་ལ་དྭགས་སུ་མགོན་པོ་འབྲི་གུང་པའི་བསྟན་པ་ཐོག་མར་དབུ་བརྙེས་པའོ། །

བར་དུ་སྲོལ་གཏད་པའི་ཚུལ་ནི།

ལ་དྭགས་རྒྱལ་རབས་སྔ་གཏམ་རྣ་བའི་བདུད་རྩིའི་ནང་ཕྱི་ལོ་༡༥༦༠ནས་༡༥༩༠བར་དང་། ༧ཆོས་རྗེ་རྟོགས་ལྡན་རིན་པོ་ཆེས་༡༤༩༧ནས་༡༥༣༠བར་སྲིད་བསྐྱངས་ལུགས་གསལ་བ་སྐབས་དེ་དག་གི་རིང་རྒྱལ་རབས་༢༠བར། ལ་དྭགས་རྒྱལ་པོ་འཇམ་དབྱངས་རྣམ་རྒྱལ་ལ་བསྙུན་མཛེ་བཞེས་ནས་སྨན་དང་ཞབས་རིམ་སོགས་ཇི་ལྟར་བྱས་ཀྱང་མ་ཕན་སྟབས། ཁོང་གིས་བླ་མ་དྲུང་པ་རྡོ་རྗེ་དང་འབྲེལ་གཤིས་མ་སྤྲོའི་ལྷ་བཙན་ལ་ཞུས་པས། འདན་མ་ཀུན་དགའ་གྲགས་པ་གངས་ཏི་སེ་རུ་བཞུགས་པ་དེ་གདན་དྲོངས་ན་ནད་ལས་གྲོལ་བའི་ལུང་བསྟན་པས། རྡོར་འཛིན་ཆེན་པོ་འདན་མ་ཀུན་དགའ་གྲགས་པ་གདན་དྲངས་པས་དེའི་ཐུགས་རྗེས་རྒྱལ་པོ་སྙུན་ལས་གྲོལ་བའི་བཀའ་དྲིན་གཏང་རག་ཏུ། རྒྱལ་མཁར། སྒང་སྔོན་བཀྲ་ཤིས་ཆོས་རྫོང༌། གཡུང་དྲུང་ཐར་པ་གླིང༌། ཤང་ཨེ་ཝང༌། ལ་ལོག་བྲག་རྩེ་ནམ་རྫོང་མཁར་རྣམས་ཀྱི་གཤམ་ཕྱོགས། རྦོད་མཁར་བུ་ནས་ལ་དྭགས་གཞུང་འཁོར་ཕྱི་དབང༌། རྟ་རུ། སྙེ་མོ། བྱང་ཐང༌། ལ་ལོག་ནས་ཤར་ཆུ་ཁུལ་དཀར་རྒྱམ། སྤང་གོང༌། ཁྲ་རུག རྡོར་ཁུལ། ཆུ་ཤུལ། སྤང་མིག་སོགས་འབྲི་གུང་གི་ཆོས་གཞིས་སུ་ཕུལ། ཆོས་རྗེ་ཉིད་ཀྱིས་ཤར་ཆུ་དགོན་ཕུན་ཚོགས་ཆོས་འཁོར་གླིང་ཕྱག་བཏབ། གུ་རུའི་སྐུ་བཅས་སྐུ་རྟེན་དང༌། གསུང་རྟེན་དུ་ཕྱི་དབང་ནས་འབུམ་བྲིས་མ་པོ་སྟི་བཅུ་གཉིས་བཞུགས་པར་མཛད་ནས་ཆོས་རྗེ་རང་གིས་རབ་གནས་གནང༌། དེ་རྗེས་ཆོས་རྗེ་འདན་མ་ཀུན་དགའ་གྲགས་པ་༧སྤྱན་སྔ་འབྲི་གུང་གླིང་པས་ཕྱག་བཏབ་པའི་སྤང་མིག་དགོན་གསེར་འབུམ་ཅན་དུ་ཕེབས་ཤིང༌། རྟེན་རྣམས་ལ་རབ་གནས་དང་ཐུགས་སྨོན་མཛད། དེ་རྗེས་ལ་དྭགས་རྒྱལ་རབས་༢༧ པ་ཚེ་དབང་རྣམ་རྒྱལ་གྱིས་ཆོས་རྗེ་རོང་མདོ་རིན་པོ་ཆེ་དཀོན་མཆོག་ཚུལ་ཁྲིམས་རྒྱལ་མཚན་ལ་གནང་བའི་བཀའ་ཤོག་ནང༌། གཡུང་དྲུང་དང༌།  ཤར་ཆུ་ཁུལ༌། ཤང་དགོན་པ་བཅས་ཀྱི་ཉེ་འདབས་སུ་རིའི་སེམས་ཅན་བྱ་དང་རི་དྭགས། དེ་བཞིན་མི་ཉེས་པ་ཅན་རྣམས་ཀྱི་སྲོག་སྐྱོབ་དགོས་ལུགས་འཁོད་པ་དང༌། ཡང་ལ་དྭགས་རྒྱལ་རབས་༢༩པ་ཆོས་རྒྱལ་ཚེ་དཔལ་དོན་གྲུབ་རྣམ་རྒྱལ་ནས་གནང་བའི་བཀའ་ཤོག་ནང༌། འཛམ་གླིང་ཡངས་པའི་ཁྱོན་ལ་སྟོབས་ཀྱི་འཁོར་ལོ་བསྒྱུར་བ་ས་སྐྱོང་མི་ཡི་དབང་ཕྱུག་༧རྡོ་རྗེ་ཚེ་དཔལ་མི་འགྱུར་དོན་གྲུབ་རྣམ་པར་རྒྱལ་བའི་ལྷ་ཡི་བཀའ། འབྲི་གུང་སྤྱན་སྔ་ཤེས་རབ་འབྱུང་གནས་ཀྱི་སྒྲུབ་གནས་གསེར་བུམ་ཅན་དང་ཤར་དགོན་བཅས་ཀྱི་ཆོས་གཞིའི་སྐོར་ལ་མངའ་འབངས་སུ་གཏོགས་པའི་སྐྱེ་དགུ་དྲག་ཞན་སྤྱི་དང༌། བྱེ་བྲག་བྲག་རྩེ་རུ་ཤོད་དཀར་རྒྱམ། སྤང་ཁུང༌། ཤ་ར་ནག་སླེ་བཅས་ཀྱི། སྔ་ཁག་ཆེ་ཕྲ། དཔོན་ཁག་ཆེ་ཆུང་བཅས་ལ་སྤྲིངས་པ། འབྲི་གུང་ནས་བདག་འཛིན་མཛད་པའི་དགོན་གསེར་བུམ་ཅན་དང་ཤར་ཆུ་ཁུལ་འདི། ས་འདེབས། མེས་ཆེན་གོང་མའི་བཀའ་ཤོག་བརྒྱབ་བསྣོན་རིམ་ཅན་དང༌། ད་ཆ་ངོས་ནས་གནང་བའི་བཀའ་ཤོག་རྒྱབ་བསྣོན་ཕྱག་རྒྱ་བྱས་ཡོད་པས། ད་ཕྱིན་ཆད་བྲག་རྩེ་མཁར་དཔོན་དང༌། སྤང་ཁུང་འགོ་བ་འགོ་རི་རྒད་པོ་བཅས་ནས་བརྙད་འཚེ་སྤུ་ཙམ་ཡང་བཏང་མི་ཆོག་ཅེས་ཆུ་སྤྲེལ་ཟླ་ཚེས་བཟང་པོར་ཕོ་བྲང་ཆེན་པོ་སླེ་ཆེན་རྩེ་ནས་བྲིས། ཞེས་གསལ་བས་དེའི་དུས་སུ་སྤང་མིག་དགོན་གསེར་འབུམ་ཅན་མ་ཉམས་པར་ཡོད་པ་མ་ཟད། དུས་ད་ལྟའང་ངག་རྒྱུན་དུ། སྤྱན་སྔ་ཤེས་རབ་འབྱུང་གནས་ཀྱིས་དགོན་གསེར་འབུམ་ཅན་དང༌། དགོན་དཀར་པོའིམཚམས་གྲྭ་ཕྱག་བཏབ་ཚུལ་དང༌། དགོན་དཀར་པོ་རུ་མཚམས་གྲྭ་སུམ་བརྒྱ་ལྷག་བྱུང་ཞིང་མཚམས་པ་འུར་ལྡིར་ཞེས་པ་དགོན་དཀར་པོ་ནས་དགོན་གསེར་འབུམ་ཅན་ལ་འཕུར་བའི་གྲགས་པ་མ་ཉམས་པར་ས་སྟེང་འདིར་ཡོད་པས་ལ་དྭགས་དགོན་པ་རྣམས་ཀྱི་ནང་ནས་སྔ་ཤོས་ཡིན་པ་ལོ་རྒྱུས་སུ་གྲགས་ཤིང་གྲུབ་པའོ། །

ཐ་མ་དར་རྒྱས་གྱུར་ཚུལ་ནི།

ལ་དྭགས་རྒྱལ་རབས་༢༩ཚེ་དབང་རབ་བརྟན་གྱི་དུས་སུ། ཕྱི་ལོ་༡༨༩༥སྨྱོས་བྱེད་ཅེས་པ་ཤིང་ལུག་ལོར་རྒྱལ་བ་འབྲི་གུང་པ་ཆེན་པོ་༧སྐྱབས་མགོན་ཆོས་ཀྱི་བློ་གྲོས་མཆོག་ཉིད་བསྟན་འགྲོའི་དོན་དུ་གངས་ཏི་སེར་ཆིབས་བསྒྱུར་བཀའ་དྲིན་བསྐྱངས་ཤིང་ཕྱོགས་དེར་བསྟན་དགོན་མི་ཉམས་གོང་འཕེལ་དང་རྒྱང་གྲགས་དགོན་གྱིས་གཙོས་ཉམས་པ་སླར་གསོའི་བཀའ་དྲིན་བསྐྱང་བཞིན་པའི་སྐབས། ལ་དྭགས་རྒྱལ་སྲས་བསོད་ནམས་རྣམ་རྒྱལ་དང༌། དེའི་ཡབ་གཅིག་པའི་སྐུ་མཆེད། ཆོས་རྗེ་རྟོགས་ལྡན་དཀོན་མཆོག་བསྟན་འཛིན་དམ་ཆོས་འགྱུར་མེད་དམ། མཚན་གཞན་ངག་དབང་བློ་གྲོས་རྒྱལ་མཚན་དང༌། ཧེ་མི་ཕྱག་མཛོད་ངག་དབང་ཆོས་བཟང༌། སླེ་མུན་ཤེ་ཚེ་རིང་དཔལ་རྒྱལ་དང༌། སྲ་ང་ར་བསོད་ནམས་རྡོ་རྗེ་ལྷན་རྒྱས་ནས་ལ་དྭགས་སུ་འབྲི་གུང་༧སྐྱབས་མགོན་ཆོས་ཀྱི་བློ་གྲོས་ཆིབས་སྒྱུར་གདན་ཞུས་སྙན་གསན་ཕུལ་དོན་བཞིན་དོན་སྨིན་བཀའ་དྲིན་བསྐྱངས་པར་ལ་དྭགས་སྟོད་གཤམ་བར་གསུམ་དགོན་ཡུལ་ཁག་ལ་དབང་དང་བཀའ་ཆོས་སོགས་དམ་ཆོས་ཆར་གྱིས་བསྟན་འགྲོའི་དོན་རྒྱ་ཆེན་གནང་ཞིང་ཕྱི་ལོ་༡༨༩༧གསེར་འཕྱང་ཞེས་པ་མེ་བྱ་ལོར་བྱང་ལ་རྒྱུད་ཤར་ཆུ་དགོན་གྱི་གཙོས་ཡུལ་ཚོ་སོ་སོར་མི་དམངས་རྣམས་སྨིན་གྲོལ་གྱི་ལམ་ལ་དཀྲི་བར་མཛད། ཤར་ཆུ་དགོན་དུ་དབྱར་ཐོག་བཞུགས་འཇགས་གནང་སྐབས་དགོན་གྱི་ཕུ་ཡི་གངས་རི་གཟིགས་པས་ཚེ་རིང་མཆེད་ལྔས་ཞལ་བསྟན་པའི་ཚེ་༧སྐྱབས་མགོན་ཆོས་ཀྱི་བློ་གྲོས་མཆོག་གིས་ཐོལ་བྱུང་དུ། སྒྲུབ་པར་དབེན་གནས་མཆོག་གི་རྩེ་དགའ་ལ། །རྟག་པར་རོལ་མཛད་བཞད་པ་རྡོ་རྗེའི་ཡུམ། །སྨིན་ལེགས་ཀུན་གྱི་དབང་ཕྱུག་ཚེ་རིང་མ། །མཆེད་ལྔ་འཁོར་དང་བཅས་ལ་ཕྱག་འཚལ་བསྟོད། །ཅེས་གསུངས། གཙུག་ཏོར་རྣམ་རྒྱལ་སྟོང་མཆོད་དེ་ཡང་ཤར་ཆུ་དགོན་དུ་བརྩམས་པརམཛད་པ་སོགས་དང༌། དགུན་དུས་སུ་འཇམ་དཔལ་གཤིན་རྗེའི་སྒྲུབ་ཆེན་ཚུགས་སྐབས་ཀཱ་པ་ལ་ནས་བདུད་རྩི་བབས་པ་དང༌། འབྲི་གུང་བཀའ་ཆོས་ཆེན་མོའི་དབང་ལུང་གནང་ཞིང་བསྟན་པའི་ཉི་འོད་བརྡལ་བར་མཛད། རྡོར་ཁུར་བྲག་ལྷ་དབང་ཕྱུག་ཅེས་པའི་ཡུལ་ལྷ་དེས་གསེར་གྱི་རྡོ་རྗེ་ཞིག་ཕུལ་བ་འབྲི་གུང་ནང་རྟེན་དུ་བཞུགས་པ་དང༌། སྔར་ཤར་ཆུ་དགོན་པ་སྒང་སྔོན་དགོན་པའི་ཁུངས་གཏོགས་ཡིན་ཡང་འདི་དུས་ཤར་ཆུ་དགོན་དང་བླ་མ་གཡུ་རུ་བཅས་ལ་ལ་དྭགས་སྟོད་སྨད་བར་གསུམ་གྱི་མ་དགོན་རེར་ཆོག་རྒྱུའི་ཐབ་ཁ་གཏོང་སྒོ་སྤྱི་མཚུངས་དགོན་པའི་སྲོལ་བཙུག་པར་མཛད། ཆོས་རྗེ་༣༡པ་རྟོགས་ལྡན་དམ་ཆོས་འགྱུར་མེད་རིན་པོ་ཆེ་དང༌། ཕྱག་མཛོད་ཕུར་བུ། དགོན་གྱི་བླ་ལས་རྣམས་ཀྱིས་སྔར་ལྟར་གོང་འཕེལ་གྱི་ཕྱག་ལས་གནང་ནས་ཤག་སྐོར་རྒྱ་བསྐྱེད་དང་ཕྱག་མཛོད་དཀོན་མཆོག་སྦྱིན་པ་ནས་ཀྱང་བླ་བྲང་ཆེ་བ་གསར་བཞེངས་མཛད། སྐུ་གསུང་ཐུགས་རྟེན་ཀྱི་སྐོར་ཚོགས་ཁང་ཆེན་མོ་དང༌། རབ་གསལ་ལྷ་ཁང༌། གཟིམ་ཆུང་ཤར། བླ་བྲང་གཟིམ་ཆུང་བཅས་ཀྱི་ནང་རྟེན་ཇི་ཡོད་སོགས། དགོན་གྱི་མ་དེབ་ཁག་དང༌། ལ་དྭགས་དགོན་སྤྱི་ལྷན་ཚོགས་ཀྱི་ལོ་རྒྱུས་དེབ་དང༌། རྒན་བསོད་ནམས་ལགས་ཀྱི་ལ་དྭགས་ལོ་རྒྱུས་དེབ་ཁག་ལས་གསལ་བས་འདིར་འབྲི་བའི་ངལ་འབད་མ་བྱས་ཤིང༌། དུས་མཆོད་ནི་ཆོ་འཕྲུལ་ཟླ་བ་ལ་མི་འཁྲུགས། ཡང་ཟབ། ཚེ་ཆོག། བསྐང་གསོ། གསོ་སྦྱོང་དང༌། ས་ག་ཟླ་བར། གཞི་གསུམ་ཆོ་ག་མི་འཁྲུགས། འབུམ་སྐོར། ཡང་ཟབ་ཞི་ཁྲོ། གསོལ་བསྐང༌། ༧རྒྱལ་དབང་སྐྱོབ་པའི་དུས་ཆེན་ལ་བླ་མཆོད་དང༌། ཞི་ཁྲོ། ཟླ་བ་ལྔ་པར་གར་འཆམ་དང༌། ༧སྐྱབས་མགོན་ཆོས་ཀྱི་སྣང་བས་བཀའ་འགྱུར་དག་སྒྲོག་གི་གཏོང་རྩ་འཇོག་གནང་མཛད་པ་དང༌། ཀུན་རིག་སྒྲུབ་མཆོད་དང༌། རྣམ་རྒྱལ་སྟོང་མཆོད་ཁོ་བོས་ཀྱང་མཁོས་བསྟུན་མཐུན་རྐྱེན་གང་ཐོན་ཞུ་ཁུལ་བྱས་ཤིང༌། རྡུལ་མཚོན་དཀྱིལ་འཁོར་ལ་བརྟེན་པའི་བདེ་མཆོག་སྒྲུབ་མཆོད། བོད་ཟླ་དྲུག་པར་བཀའ་བརྒྱད་གཏོར་བཟློག་དང་འབྲེལ་བའི་གསལ་རྙིང་གར་འཆམ། ཟླ་བ་༡༢་པའི་ནང་གཏོར་བཟློག་བྱ་མགོ་མ་བཅས་སོ། །

སྤྱིར་ཤར་ཆུ་དགོན་དུ་ཆོ་ག་ཕྱག་ལེན་དང་གར་འཆམ་སོགས་ནོ་ནོ་ཚེ་བརྟན་ནས་དར་སྤེལ་གནང་བར་བཀའ་དྲིན་ཆེ་བ་དང༌། ལྷག་པར་༧སྐྱབས་མགོན་ཕྲིན་ལས་ལྷུན་འགྲུབ་མཆོག་དང༌། ཆོས་རྗེ་རྟོགས་ལྡན་རིན་པོ་ཆེ། སློབ་དཔོན་དཀོན་མཆོག་རྒྱལ་མཚན་བཅས་ཀྱིས་གསར་དུ་བཙུག་པར་མཛད་ཅིང༌། ཆོས་རྗེ་རྟོགས་ལྡན་རིན་པོ་ཆེས་བསྟན་འགྲོ་སྤྱི་དང་ཁྱད་པར་ལ་དྭགས་ཡུལ་ཁམས་སུ་མཐའ་དམག་འཚེ་བ་ཞི་ཕྱིར་གུ་རུ་བདུད་ཀྱི་གཤེད་ཆེན་གྱི་སྐུ་བརྙན་ཐོག་སོ་གཉིས་ཅན་གསར་བཞེངས་དང༌། གྲུབ་དབང་ཁྱུང་དགའ་རིན་པོ་ཆེ་གདན་འདྲེན་དང་འབྲེལ་ཟབ་ལམ་ནཱ་རོ་ཆོས་དྲུག་གི་སྒྲུབ་གྲྭ་ཆུ་ཤུལ་བཟང་བཟང་དཔལ་རིར་ལོ་གསུམ་རིང་ཚུགས་པའི་སྒྲུབ་དཔོན་གང་ལེགས་ཐོན་པ་མ་ཟད། དེའི་རྐྱེན་གྱིས་གྲུབ་དབང་ཁྱུང་དགའ་རིན་པོ་ཆེའི་མདུན་ནས་འབྲི་གུང་༧སྐྱབས་མགོན་ཡིད་བཞིན་ནོར་བུ་མཆོག་ལའང་དབང་དང་བཀའ་ཁྲིད་འབུལ་རྒྱུ་གྲུབ་པ་དང༌། འཕྲོ་ལུས་རྣམས་ཁྱུང་དགའི་དངོས་སློབ་སྒྲུབ་དཔོན་འབྱོར་འཕེལ་མདུན་ནས་གསན་པ་སོགས། འབྲི་གུང་བསྟན་རྒྱུན་ལ་གྲུབ་དབང་ཁྱུང་དགའ་འདི་བཀའ་དྲིན་ཆེ་བ་དང༌། ༡༩༨༩ས་སྦྲུལ་ལོར་འབྲི་གུང་བཀའ་ཆོས་ཆེན་མོའང་དེར་ཚུགས་པ་དང༌། ཤར་ཆུ་དགོན་གྱི་དགོན་ལག་ནི་བྲག་རྩེ་དགོན་ཞེས་རྒྱལ་དབང་༧སྐྱོབ་པའི་སྐུ་གསུང་བྱོན་མེ་ཐུབ་མ་བཞུགས་པ་དེ་དང༌། དཀར་རྒྱམ་དགོན་གྲྭ་འདུལ་བྱང་ཆུབ་གླིང༌། ཡེ་རང་ཐར་པ་ཆོས་གླིང༌། ཁྲ་རུག་བདེ་ལེགས་སྒང༌། ཕོ་བྲང་ཐེག་མཆོག་དཔལ་རི། རྡོར་ཁུལ་དགོན། ཆུ་ཤུལ་དགོན་བཟང་བཟང་དཔལ་རི་བཅས་ཡོད་པ་དང༌། དེང་སྐབས་ཆོས་རྗེ་རྟོགས་ལྡན་ཐུབ་བསྟན་བསྟན་པའི་རྒྱལ་མཚན་རིན་པོ་ཆེས་དབུས་དགོན་ལས་འདུས་སྤྱི་ཡུལ་སྡེ་བཅས་ཀྱིས་༧སྤྱི་ནོར་༧གོང་ས་ལྷ་མིའི་རྣམ་འདྲེན་རྒྱལ་དབང་ཐམས་ཅད་མཁྱེན་པ་གདན་འདྲེན་ཆེད་ཤར་ཆུ་དགོན་གྱི་གདན་ས་བཀོད་མཛེས་ཡིད་དུ་འོང་བ་བཞེངས་བཞིན་པ་དང༌། སློབ་དཔོན་ཟུར་པ་དགེ་སློང་བསྟན་འཛིན་དང་སློབ་དཔོན་བསྟན་དར་ཟུང་ནས་ཤར་ཆུ་དགོན་པར་རོགས་རམ་མཐུན་རྐྱེན་ཐབས་ཤེས་གང་ན་ཅི་དྲག་གནང་བཞིན་ཐོག འབྲི་གུང་༧སྐྱབས་མགོན་ཕྲིན་ལས་ལྷུན་འགྲུབ་ཀྱི་ཞབས་ཞུ་ལོ་མང་གནང་ཞིང་ཅི་གསུང་བཀའ་སྒྲུབ་གནང་བའི་རྟེན་འབྱུང་བསླུ་མེད་མཐུས་དར་རྒྱས་སུ་གནས་བཞིན་པ་བཅས་སོ། །

སྨྲས་པ། ཐུབ་བསྟན་མཁའ་ལ་འཇིག་རྟེན་གསུམ་མགོན་གྱི། །

མཁྱེན་བརྩེ་ཉི་ཟླའི་འོད་སྣང་མཆོག་ཟུང་གིས། །

འགྲོ་བློའི་རྨོངས་མུན་རྒུད་ཚོགས་དྲུང་ཕྱུངས་ཏེ། །

ཕན་བདེའི་སྣང་བས་ས་གསུམ་ཁྱབ་པར་མཛད། །

སྤྱན་སྔ་ཉི་མས་འབྲི་བསྟན་པདྨའི་ཚལ། །

ཕྱོགས་བརྒྱར་རྒྱས་པ་སྐལ་བཟང་རྐང་དྲུག་གིས། །

བཏུང་བས་འཕགས་བོད་ལྗོངས་ཀུན་བཤད་སྒྲུབ་སྒྲས། །

ཡོངས་ཁྱབ་མགོན་དང་ཆོས་རྗེའི་བཀའ་དྲིན་རྨད། །

འདི་ལྟར་བྲིས་པའི་ལོ་རྒྱུས་རྙིང་པ་ཡིས། །

ངེས་ཤེས་གསར་པ་རྙེད་ཅིང་མ་བརྟགས་པའི། །

རྗེས་བརྗོད་ཅལ་འདྲོག་མི་ཤེས་མུན་སེལ་ནས། །

ཡང་དག་ལོ་རྒྱུས་གསལ་བའི་རྒྱུར་གྱུར་ཅིག །

ཅེས་ལོ་རྒྱུས་ཤིན་ཏུ་བསྡུས་པ་འདི་ཉིད་ཤར་ཆུ་དགོན་གྱི་ལས་ཐོན་པ༧འབྲི་གུང་སྐྱབས་མགོན་གྱི་གཟིམ་དཔོན་ཟུར་པ་དགེ་སློང་བསྟན་འཛིན་དང༌། གསོལ་ཟུར་ཤར་ཆུ་དགོན་གྱི་སློབ་དཔོན་ལས་ཐོག་དགེ་སློང་བསྟན་དར་ནས་རབ་དཀར་ལྷ་རྫས་དཀྱུས་རིང་དང་བཅས་ནན་བསྐུལ་གནང་བར་གསུང་ངོ་མ་ལྡོག་ཙམ་བྲེལ་ཟིང་གསེང་བར་ནས་འཕྲལ་མར་བྲིས་པ་ནོར་འཁྲུལ་བྱུང་བར་ལེགས་བཅོས་གནང་གལ་ཞུ་རྒྱུ་བཅས། འབྲི་གུང་ལམ་མཁྱེན་རྒྱལ་པོས་བོད་ཆུ་རྟ་ཟླ༦པའི་ཚེས་༨ལ་ཨ་རི་ནས་བྲིས། མངྒ་ལཾ། གློག་ཀླད་ཡི་གེ་པ་ནི་རྗེ་ཉིད་ཀྱི་གྲྭ་ཀརྨ་ཕྲིན་ལས་པས་སོ།། །།

༑ དཔལ་བདེ་མོ་བཀྲ་ཤིས་ཆོས་གླིང་གི་ལོ་རྒྱུས་མདོར་བསྡུས་བཞུགས་སོ།

 མཁྱེན་པའི་མཐའ་བྲལ་ཟབ་ཡངས་ནམ་མཁའི་ཀློང༌། །

བརྩེ་བའི་དཀྱིལ་འཁོར་རྒྱས་པའི་འོད་སྟོང་གིས། །

ནུས་པས་རྒུད་ཚོགས་རྨོངས་མུན་མཐར་འབྱིན་མཁན། །

དཔལ་ལྡན་འབའ་རོམ་པ་དེར་གུས་ཕྱག་བརྩེགས། །

གང་དེའི་ཕྲིན་ལས་འོད་དཀར་བཞད་པའི་སྐུ། །

སྐལ་བཟང་གདུལ་བྱའི་མོས་མཁར་ཤར་ཙམ་གྱིས། །

ལེགས་བྱས་ཀུ་མུད་འདབ་སྟོང་འབྱེད་པའི་དཔལ། །

ཏི་ཤྲི་རས་སོགས་བརྒྱུད་པར་བཅས་ལ་འདུད། །

དེ་ཡང་མདོ་སྟོད་ཀྱི་ས་ཆེན་མཛེས་པའི་རྒྱན་གཅིག་སྒོམ་སྡེ་ནང་ཆེན་ཆོས་རྒྱལ་ཆེན་པོའི་བཀའ་ཡི་གོང་བློན་ཨ་ཤག་བེ་ཧུས་ལུགས་གཉིས་ཚུལ་བཞིན་སྐྱོང་བའི་ཡུལ་ལྗོངས་ཕུན་ཚོགས་དགེ་བཅུས་མཛེས་པའི་དཔལ་བདེ་མོ་བཀྲ་ཤིས་ཆོས་གླིང་གི་ལོ་རྒྱུས་འགའ་ཤས་མཐོང་ཐོས་ལ་དཔྱད་དེ་གཟུ་བོས་བློས། སྒྲོ་འདོགས་མེད་པར་མདོ་ཙམ་འབྲི་བ་ལ། དེང་དུས་ངག་སྒྲོས་སྣ་ཚོགས་མཚོན་གྱི་མདངས་ཆ་ལས་བྱུང་ཞིང་བློ་གྲོས་པིར་གྱིས་བྲིས་པའི་ལོ་རྒྱུས་འགའ་ཞིག་མཐོང་ནའང༌། སྔར་གྱི་དགོན་པའི་ཡིག་རྙིང་མཐོང་ཐོས་དབེན་སྟབས་ཕྲ་ཞིབ་འབྲི་བའི་རྔོ་མི་ཐོག་ཀྱང༌། ཁུངས་ལྡན་གྱི་ལོ་རྒྱུས་དང་བསྟུན་རོབ་བསྡུས་བྱ་བ་ལ། དེ་ཡང༌། སྒྲུབ་བརྒྱུད་ཀྱི་ཆུ་མགོ་དཔལ་མཉམ་མེད་མར་པ་ཆོས་ཀྱི་བློ་གྲོས་དང་ཐུགས་ཀྱི་སྲས་མཆོག་གངས་ཅན་གྲུབ་པའི་གཙུག་རྒྱན་མི་ལ་བཞད་པ་རྡོ་རྗེ། དེའི་ཐུགས་སྲས་ཉི་མ་ལྟ་བུ་བཀའ་ཕྱག་ཆུ་བོ་གཅིག་འདྲེས་ཀྱི་མཛོད་འཛིན་སྒམ་པོ་པ་གསུམ་ནི་བཀའ་བརྒྱུད་གོང་མ་རྣམ་གསུམ་ཞེས་སྒྲུབ་བརྒྱུད་ཀྱི་བསྟན་པའི་བདག་པོ་ཡིན་ལ། དྭགས་པོའི་སློབ་མ་རྒྱུད་འཛིན་བུ་བཞིའི་ཡ་གྱལ། འབའ་རོམ་དར་མ་དབང་ཕྱུག་ཞེས་བྲན་ཀ་དཔལ་ཡོན་གྱི་མི་རབས་བཅུ་གཅིག་པ་འཕན་ཡུལ་དུ་ཀ་བའི་རིགས་ཡབ་སྟོན་པ་འབྱུང་གནས་བློ་གྲོས་དང༌། ཡུམ་ཇོ་མོ་ལོ་ཆུང་མ་གཉིས་ཀྱི་སྲས་སུ་རབ་བྱུང་གཉིས་པ་མེ་ལུགས་༡༡༢༧ལ་འཁྲུངས། དགུང་ལོ་ཉེར་གཅིག་པ་རབ་བྱུང་གསུམ་པ་མེ་ཡོས་ལ་དྭགས་པོ་རིན་པོ་ཆེ་དང་མཇལ། བཀའ་བརྒྱུད་ཀྱི་ཆོས་རྣམས་བུམ་པ་གང་བྱོའི་ཚུལ་དུ་གནང༌། རྟོགས་པའི་ཡོན་ཏན་དུ་མ་འཁྲུངས། བླ་མའི་སྐུ་ཡི་རྐྱེན་བཞི་བཟློག་པ་སོགས་ཞབས་ཏོག་ཆེ། བླ་མའི་ཞལ་ནས། འབའ་རོམ་ནི་ལྷོ་བྲག་མར་པ་སོགས་ཀྱི་བྱིན་གྱིས་བརླབས་པའི་གནས་ཡིན་པས་དེར་སོང་ལ་སྒྲུབ་པ་གྱིས་ཞེས་ལུང་བསྟན་ནས། གསེར་སྐུ་དང༌། གསོལ་ཞལ། གསོལ་སྡེར། གསེར་བྲིས་ཀྱི་དཔེ་ཆ་བཅས་གནང༌། སྐུ་བཞུགས་རིང་གཞན་དུ་འགྲོ་བ་མི་ཕོད་པར་ནན་གྱིས་ཞུས་པས། འོ་ན་ཞག་སུམ་ཅུ་རྩ་གསུམ་བར་མཉམ་དུ་འདུག་དེ་ནས་འབའ་རོམ་མ་སྤང་གསུངས། ཞག་སུམ་ཅུ་རྩ་གསུམ་ནས་དྭགས་པོ་གཤེགས། དེ་ནས་འབའ་རོམ་གྱི་རྫ་དེའུ་རིན་ཆེན་སྤུངས་པ་ལ་དགུང་ལོ་༢༨་དུས་ཤིང་ཕོ་ཁྱིའི་ལོར་ཕྱག་ཕེབས་ལོ་བདུན་བསྒྲུབས་ལ་གཞོལ། དེ་ནས་ཁམས་སུ་བྱོན་སྐྱོ་དུ་བྲག་དཀར་ལ་ལོ་གསུམ་བཞུགས་སྟག་སྒོམ་ལ་སོགས་དགེ་བཤེས་མང་དུ་འདུས་ཏེ་གདན་ཆགས། ད་ལྟའང་སྐྱོ་བྲག་དགོན་དུ་གྲགས་པ་དེ་ཡིན། དེ་ནས་ཡར་འབའ་རོམ་དུ་ཕེབས་གཙུག་ལག་ཁང་དང་དགོན་པ་བཏབ། གྲུབ་རྟགས་མང་དུ་བསྟན། ས་ཕོ་རྟ་ལོར་འབྲི་གུང་༧སྐྱོབ་པ་འཇིག་རྟེན་གསུམ་མགོན་འཁོར་ཁྲི་ཚོ་གསུམ་བཅས་ནམ་རར་བྱོན་པའི་ལམ་ནས་མཇལ་ཏེ་སེམས་བསྐྱེད་དང་ཕྱག་ཆེན་གདམས་པ་འགའ་ཞིག་གསན་རེས་གནང༌། དགུང་ལོ་བདུན་ཅུ་རྩ་གསུམ་ས་མོ་ལུགས་ལོ་༡༡༩༩ལ་མྱ་ངན་འདས་ཚུལ་བསྟན། གདན་སར་གཅུང་ཇོ་བཙུན་ནམ་མཁའ་རྒྱལ་མཚན་བཞུགས། རྒྱུད་འཛིན་གྱི་སློབ་མ་ཐམས་ཅད་ཀྱི་ནང་ནས་ཁྱད་དུ་འཕགས་པ་འགྲོ་མགོན་ཏི་ཤྲི་རས་པ་ཤེས་རབ་སེང་གེ་ཡིན། ཁོང་འདམ་ཤོད་ར་ཕྲོམ་ཡབ་དར་ཁྲ་བོ་དང༌། ཡུམ་ཀླུ་ལྕམ་གཉིས་ཀྱི་སྲས་སུ་རབ་བྱུང་གསུམ་པའི་ཤིང་སྤྲེལ་༡༡༦༤ལོར་འཁྲུངས། དགུང་ལོ་བཅུ་གསུམ་ལ་རྗེ་འབའ་རོམ་པ་དང་མཇལ། བཅུ་ལྔ་ལ་ཞང་ཚལ་པ་དང༌། སངས་རྒྱས་སྒོམ་པ། སྟག་ལུང་ཐང་པ་རྣམས་ལས་ཆོས་མང་དུ་གསན། དགུང་གྲངས་བཅོ་བརྒྱད་དུས་འབྲི་གུང་འཇིག་རྟེན་གསུམ་མགོན་མཇལ་ནས་གདམས་པ་གསན། དགུང་གྲངས་ཉེར་ལྔ་ལ་བླ་མ་འབའ་རོམ་པ་དང་སངས་རྒྱས་སྒོམ་པ་དབུ་བཞུགས་བྲག་རུམ་སྟོན་གྲགས་པས་མཁན་པོ་དང༌། དར་གཞོན་པས་ལས་སློབ། དར་དགེ་སྨོན་ལམ་འོད་ཟེར་སོགས་ཀྱི་མདུན་ནས་རབ་ཏུ་བྱུང༌། མཁན་སློབ་རྣམས་ལས་འདུལ་བ་གསན། དགུང་གྲངས་ཉེར་དྲུག་པར་རྗེ་འབའ་རོམ་པའི་དྲུང་བཀའ་བརྒྱུད་ཀྱི་གདམས་པ་ཟབ་རྒྱས་གསན་པས་ཕྱག་ཆེན་གྱི་རྟོགས་པ་འཁྲུངས། འབྲི་གུང་གདན་ས་ཐེལ་དུ་ཕེབས། དགོན་པ་མཐོང་མ་ཐག་ཕྱག་མཛད་པས་གནས་དེ་ཉིད་བདེ་མཆོག་ལྷ་དྲུག་ཅུ་རྩ་གཉིས་དངོས་སུ་མཐོང༌། འཇིག་རྟེན་མགོན་པོ་མཇལ། གདན་སའི་མཁན་པོ་དཔལ་ཆེན་ཐག་མ་པ་དང༌། སློབ་དཔོན་གུ་ར་བ། གསང་སྟོན་དར་གཞོན་པ། དད་དགེ་བ་དང༌། དོ་བས་ཁ་སྐོང་བཅས་དགེ་འདུན་གྲངས་ཚང་དབུས་སུ་དགུང་གྲངས་སོ་གཉིས་ལོར་བསྙེན་པར་རྫོགས། གདམས་པ་གསན་ནས་ལོ་གཅིག་ཙམ་བཞུགས། དེ་རྗེས་མེ་ཉག་རྒྱལ་པོས་དབུ་བླར་གདན་དྲངས། ཏི་ཤྲིའི་གོ་གནས་ཕུལ། གཟེར་འགའི་དགོན་པ་རྒྱབ། ལོ་གསུམ་ལ་གྲ་ཉིས་སྟོང་ལྷག་འདུས། འབའ་རོམ་གྱི་གདན་ས་བསྐྱངས། ཚལ་གོང་ཐང་དུ་ཕྱག་ཆེན་ཆོས་ཁྲིད་གནང༌། སྒོམ་སྡེ་རི་ཁག་བཅོ་བརྒྱད་སོགས་འབའ་རོམ་བཀའ་བརྒྱུད་ཀྱི་བསྟན་པའི་དབུ་འཕང་གྱེན་དུ་བཏེགས། དགུང་གྲངས་དོན་གསུམ་མེ་སྤྲེལ་༡༢༣༦ཟླ་༥ཚེས༡་ལ་གཤེགས། སློབ་མ་མང་དུ་ཡོད་ཀྱང་སློབ་མའི་གཙོ་བོ་སློབ་དཔོན་གུར་དཀར་བ་དང༌། རས་དཀར་བ་གཉིས་ཡིན། གུར་དཀར་བའི་ཡང་སློབ་ཏྲེ་བོ་རབ་ཁ་བའི་རྒྱུད་པ་ཏྲེའོ་ཆོས་ཀྱི་རྒྱལ་མཚན་ནས་ནང་ཆེན་པ་ཞེས་ཐོག་པ་དེ་ཡིན་ལ། རས་དཀར་བའི་སློབ་མ་སྒ་སྟོད་ནས་ཕེབས་པའི་སྒ་རྗེ་ཐང་ལ་འབར་གྱི་རྒྱུད་པ་ཀྱེ་ལ་དགེ་བཤེས་སུ་གྲགས་པ་དེ་ཡི་སྲས་སུ་༡༢༥༤ཤིང་རྟགས་ལོར་འཁྲུངས་པ་རབ་ཏུ་བྱུང་བའི་མཚན་བྱང་ཆུབ་དཔལ་དང༌། ཉམས་ལེན་མཐར་ཕྱིན་པས་ཉི་ཟླའི་འོད་ཀྱི་ལུས་ལ་གྲིབ་མ་མེད་པ། ཁང་ཁྱིམ་སོགས་ལ་ཐོག་རེག་མེད་པས་ལུས་མེད་རྡོ་རྗེ་འམ། འཇའ་ལུས་པ་བྱང་དཔལ་ཡང་ཞུ་བ་དེ་ཉིད་སྐུ་འབུམ་ནང་སོ་ཆེན་མོའི་གདན་ས་མཛད།

 དེའི་སློབ་མ་རིག་དབོན་བྱང་ཆུབ་གཞོན་ནུ་རབ་བྱུང་བཞི་པ་ཤིང་སྟག་ལ་༡༢༥༤ལ་འཁྲུངས། ༡༣༢༣ཆུ་ཕག་ལོར་གཤེགས། དེའི་དུས་སུ་ཚང་མང་གསར་པ་བཞེངས་ནས་བཞུགས་པས་ཚང་གསར་པ་ཞེས་གྲགས། ༡༣༢༢ཁྱི་ཆུ་དགུང་གྲངས་བདུན་ཅུ་ལོར་གཤེགས། དེའི་མཆེད་སྐྱེ་ལ་སངས་རྒྱས་དཔལ་གྱིས་སྙིང་སྟོད་དུ་ཀེ་ཉི་མཁར་དཀར་སེར་ལ་གཞི་བཟུང༌། དེ་ནས་མི་ཐོག་བཅུ་གཉིས་པ་རྡོ་རྗེ་འབུམ་གྱི་དུས་སུ་སྙིང་ཐང་དུ་བེ་རུའི་དམག་དང་མི་ལོག་གིས་བདེ་དུས་བདེ་མིན་རྐྱེན་གྱིས་ལྕི་ལ་འོང་མཁར་པོ་ཆེ་བརྩེགས་ནས་བཞུགས་པས་ཚང་གསར་གྲ་ནང་ཞེས་གྲགས་པ་འབའ་རོམ་ཆོས་འབྱུང་གསལ་བྱེད་སྒྲོན་མེ་སོགས་ལས་གསལ་བ་མ་ཟད། རྡོར་འབུམ་ལ་སྲས་བཞི་ཡོད་པ་ལས་སྲས་ལྷ་སྲུང་ཁམས་སྤྲུལ་བཞི་པ་བསྟན་འཛིན་ཆོས་ཀྱི་ཉི་མའི་རང་རྣམ་དུའང་དཔོན་ལྷ་སྲུང་ཟེར་བ་བེ་རུ་རྒྱལ་པོའི་བཙོན་དུ་བཟུང་སྐབས་མཚོན་མ་ཟུག་ནས་དབུ་ལ་རྡོ་ཞུས་ལུགས་སོགས་གསལ་བས། དེའི་སྐབས་བེ་རུ་དམག་༡༦༣༣ལོར་ལྷག་ནས་༡༦༤༠ལོར་བེ་རུ་མེད་པ་བྱས་དུས་བར་གྱི་དུས་ཚོད་ཡིན་པར་སྣང༌། ལྷ་སྲུང་སྲས་ལྷ་འབུམ་དང༌། རྡོ་རྗེ་དབང་ཕྱུག་གཉིས་ཡོད། རྡོ་རྗེ་དབང་ཕྱུག་གི་སྲས་ཀརྨ། དེའི་སྲས་ངག་དབང་དར་རྒྱས་དང། རིན་ཆེན་ལྷུན་གྲུབ་གཉིས་ཡིན།

བདེ་མོ་དགོན་གྱི་ལོ་རྒྱུས་བྲིས་པ་ཞིག་གི་ནང༌། ངག་དབང་དར་རྒྱས་དང༌། ལྷ་གཟིགས་བཟའ་ཆོས་འཛོམ་གཉིས་ལ་སྲས་བཞི་དང༌། སྲས་མོ་གཅིག་བཅས་འཁྲུངས། སྲས་ཆེ་བས་མདོ་ཐང་དཔོན་ས་བཟུང༌། སྲས་ངག་དབང་རྣམ་རྒྱལ་ལྕགས་འབྲུག་༡༧༠༠ལ་ངོ་མཚར་བའི་ལྟས་བཅས་འཁྲུངས་པ་ཀརྨ་པ་ཡེ་ཤེས་རྡོ་རྗེ་མཆོག་ལ་རབ་ཏུ་བྱུང་ནས་དགོན་པ་བཏབ་ཚུལ་གསལ་ཡང༌། ངག་དབང་རྣམ་རྒྱལ་ལྕགས་འབྲུག་ལ་འཁྲུངས་ཡོད་ན་ཀརྨ་པ་ཡེ་ཤེས་རྡོ་རྗེ་མེ་སྦྲུལ་༼༡༦༧༽ལ་འཁྲུངས་ནས་ཆུ་རྟ་༡༧༠༢གཤེགས་པས་ངག་དབང་རྣམ་རྒྱལ་ལོ་ངོ་གསུམ་གྱི་དུས་སུ་རབ་བྱུང་བསྒྲུབས་དགོས་འདུག་པས་ལོ་རྒྱུས་དེ་ལ་ཐེ་ཚོམ་གྱི་དཔྱད་གཞི་འགའ་ཞིག་མཆིས།

 ངེས་པ་ཞིག་ལ་ནང་ཆེན་དགོན་ཁག་རྣམས་ཀྱི་བྱུང་བ་ཕྱོགས་སྒྲིག་དང༌། འབའ་རོམ་ཆོས་འབྱུང་གསལ་བྱེད་སྒྲོན་མེ་གཉིས་ཀ་མཐུན་པ་ཚང་གསར་ཀར་མའི་སྲས་རིན་ཆེན་ལྷུན་གྲུབ་ཀྱི་ཁོ་བོ་བླ་མ་ཀརྨ་ཚངས་དབྱངས་ལས་འབའ་རོམ་པའི་ཆོས་སྐོར་དབང་ཁྲིད་གདམས་པ་ཡོད་དགུ་ཅོག་དང་ཕྱག་ལེན་རྣམས་གསན་བསམ་ཉམས་བཞེས་དང༌། ཤོར་ཕུ་བླ་མ་ཀརྨ་དཔལ་འབྱོར་ལས་མ་མགོན་གཉིས་ཀྱི་རྒྱུད་དང་གདམས་སྐོར་བེ་བུམ་རྣམས་ཞུས་ཏེ་མོ་ཁད་ལྷ་རྩེ་དང་བྱང་གཉེན་གྱི་མགུལ་རྣམས་སུ་རི་འགྲིམ་མཛད་རྗེས་འཇོ་ར་མཁར་དཀར་ཞེས་པའི་དགོན་པ་བཏབ། ཁམས་པ་ངག་དབང་ཀུན་དགའ་བསྟན་འཛིན་གཡེར་ཆེན་སྒར་དུ་ཕེབས་པ་ཐོས་པས་མཇལ། ཁམས་པའི་གུར་མོ་ཆེ་ཞེས་ལས་གུར་མཐོང་བ་རང་གྲོལ་ཕུབ་ནས་དངོས་གཞི་ཚེས་བཅུའི་སྐབས་སུ་ཁམས་པ་ཀུན་དགའ་བསྟན་འཛིན་གྱི་དབུ་ཡི་པད་ཞུའི་རྒོད་ལྡེམ་རླུང་གིས་བསྐྱོད་ཚུལ་གྱི་ཚང་གསར་རིན་ཆེན་ལྷུན་གྲུབ་ཀྱི་སྐུ་པང་དུ་བབས་པས་དེའི་རྟེན་འབྲེལ་དག་སྣང་གི་བབས་ཀྱིས་ཡང་ཟབ་དཀོན་མཆོག་སྤྱི་འདུས་ཀྱི་ཚེས་བཅུ་འཛུགས་དགོས་པ་དང་དགོན་པ་ཕྱག་འདེབས་དགོས་པའི་བཀའ་ལུང་བསྩལ། དེ་སྐབས་ཁམས་པ་ཀུན་དགས་ད་ལྟའི་ནང་ཆེན་སྒར་གྱི་རྒྱལ་ས་འདིའི་ཕོ་བྲང་གི་ས་འདུལ་མཛད་དེ་དཔལ་གྱི་བཀྲ་ཤིས་འཁྱིལ་ཀེ་ཞེས་པ་ཕྱག་བཏབ་ལུགས་གསལ་བ་དང༌། ནང་ཆེན་རྒྱལ་རབས་ལས་ཀྱང་ནང་ཆེན་རྒྱལ་པོ་ཚེ་དབང་ཕྲིན་ལས་མཐར་ཕྱིན་གྱི་དུས་སུ་ཁམས་པ་ཀུན་དགའ་བསྟན་འཛིན་བླ་མར་བཀུར་ལུགས་དང་རྒྱལ་བ་སྐལ་བཟང་རྒྱ་མཚོ་མཇལ་ལུགས་གསལ་བ་བཅས་ལ་དཔྱད་ན་དགོན་པ་བཏབ་ལོ་ལྕགས་ལུགས་ཡིན་ཚེ་རབ་བྱུང་༡༢ལྕགས་ལུགས་༡༦༩༡ལོར་རིན་ཆེན་ལྷུན་གྲུབ་ཀྱིས་ཕྱག་བཏབ་པ་འདྲ། ནང་ཆེན་དགོན་ཁག་བྱུང་བ་བརྗོད་པའི་ནང་རབ་བྱུང་དགུ་པ་ལྕགས་ལུགས་༡༥༡༡བྲིས་འདུག་པ། དེ་དུས་ཁམས་པ་ཀུན་དགའ་བསྟན་འཛིན་སྐུ་འཁྲུངས་མེད་པ་དང༌། ཀརྨ་པ་མི་བསྐྱོད་རྡོ་རྗེ་དགུང་ལོ་ལྔ་དང༌། འབྲི་གུང་རིན་ཆེན་ཕུན་ཚོགས་དགུང་ལོ་བཞི། རྒྱལ་བ་བདུན་པ་སྐལ་བཟང་རྒྱ་མཚོ་འཁྲུངས་རྒྱུ་མ་ཟད། རྒྱལ་བ་གཉིས་པ་དགེ་འདུན་རྒྱ་མཚོའི་དུས་ཡིན་གཤིས་རབ་བྱུང་དགུ་པའི་ལྕགས་ལུགས་ཡོངས་མི་ཤེས་པས་ཞིབ་མོར་དཔྱད་པར་འོས་སོ། །

གང་ལྟར་རིན་ཆེན་ལྷུན་གྲུབ་ཀྱིས་སིལ་སྙན་ཟ་ཧོར་མའི་གཙོས་དངོས་པོ་འབུལ་ཚན་བཅས་ནང་ཆེན་རྒྱལ་པོའི་མདུན་དགོན་ས་གནང་སྐྱོང་ཞུས་པས་གང་རུང་ལ་འདེབས་ཆོག་པའི་བཀའ་ཡི་གནང་བ་ཐོབ། དེ་ནས་ཆབ་སྲིད་སྐྱོང་བའི་ཕྲིན་ལས་ཀྱི་ཤིང་རྟ་ཆེན་པོ་ཨ་ཤག་བེ་ཧུ་ཞེས་གྲགས་པ་གསལ་བ་དེའི་ཁྱབ་ཁོངས་བདེ་མོ་ཁ་བྱ་བ་དེར། རྒྱབ་རི་དགེ་བསྙེན་གསལ་བ་འོད་ཟེར། བྲག་དབུ་གདུགས་དབྱིབས། གཡས་རི་དཔལ་ཁའི་ནེའུ་འཕེན་བཟང༌། མདུན་རི་གཡུ་རྒོལ་མདུང་རྩེ་དང༌། སྤང་རི་རྒྱལ་མཚན་དབྱིབས། གནམ་འཁོར་ལོ་རྩིབ་བརྒྱད། ས་བཀྲ་ཤིས་རྟགས་བརྒྱད་སོགས་ས་དཔལ་དཔྱད་སོགས་ཕུན་སུམ་ཚོགས་པ་དུ་མས་གང་བར་གཟིགས་ཏེ་དགོན་ས་བཟུང་ནས་མཚན་བདེ་མོ་བཀྲ་ཤིས་ཆོས་སྒར་གསོལ་ཞིང་དགོན་དེ་ཐོག་མར་དབུ་བརྙེས། དགེ་རྒྱལ་༼ཡོམ་གཉེན་རྫ་ཆུའི་བྱིས་ཐག་དང་༽ལྕི་སྟོད་ལྕི་ཆུ་གོ་ཝེའི་བྱིས་ཐག་འཛུགས་སྐབས་ལྕི་རྫ་གཉིས་ཀྱི་ཆུ་བོའི་ཕར་ཚུལ་བྲེང་ཐག་གི་འགྱིང་ཕུར་བཙུག་པ་སོགས་མཛད་མཐར། དགུང་གྲངས་དྲུག་ཅུ་རེ་གཉིས་མེ་ལུགས་ལ་གཤེགས་ཞེས་འབའ་རོམ་ཆོས་འབྱུང་གསལ་བྱེད་སྒྲོན་མེ་ལས་གསལ། དེ་ནི་རབ་བྱུང་༡༢་པའི་མེ་ལུགས་༡༧༢༧ཡིན་པ་ལས་རབ་བྱུང་དགུ་པ་ཡོང་མི་ཤེས་པ་དང༌། དེ་ཡི་རྗེས་སུ་བླ་རབས་གཉིས་པ་རིན་ཆེན་ལྷུན་གྲུབ་ནི་དབོན་པོ་ཀརྨ་ངག་དབང་དར་རྒྱས་དང་ལྕམ་ལྷ་གཟིགས་བཟའ་ཆོས་འཛོམ་གཉིས་ལ་སྲས་བསོད་ནམས་སྟོབས་རྒྱལ་དང༌། ངག་དབང་ཕྲིན་ལས། ངག་དབང་རྣམ་རྒྱལ། བསོད་ནམས་ཡེ་ཤེས། ལྕམ་སྲིང་བསམ་ལུ་བཅས་འཁྲུངས་པ། ངག་ཕྲིན། ངག་རྣམས། བསོད་ཡེ་སྐུ་མཆེད་གསུམ་ལ་སྲས་ནོར་བུ་རྩེ་གསུམ་གྲགས། ཁུ་བོ་བླ་མ་རིན་ཆེན་ལྷུན་གྲུབ་ལས་འབའ་རོམ་པའི་ཆོས་སྐོར་མཐའ་དག་གསན། ངག་ཕྲིན་གྱིས་བླ་ཁྱབ་དགོན་པ་བཏབ། བསོད་ཡེས་ཚང་གསར་དགོན་པ་བཏབ། ངག་དབང་རྣམ་རྒྱལ་གྱིས་དཔལ་ཁའི་བདེ་མོ་བཀྲ་ཤིས་ཆོས་གླིང་ཞེས་ཆོས་སྒར་ཆོས་གླིང་དུ་མཚན་བསྒྱུར་ནས་དགོན་པ་བཞེངས། བདེ་མོ་དགོན་གྱི་ལོ་རྒྱུས་གསར་བྲིས་ཞིང་མཐོང་བ་དེར་ངག་དབང་རྣམ་རྒྱལ་ཕྱི་ལོ་༡༧༠༠ལོར་འཁྲུངས་པ་ཀརྨ་པ་ཡེ་ཤེས་རྡོ་རྗེ་མཆོག་ལ་རབ་ཏུ་བྱུང་ཞིང་བསྙེན་པར་རྫོགས་ཤིང་དགོན་པའི་མིང་གནང་ཅེས་གསལ་ནའང༌། ཀརྨ་པ་ཡེ་ཤེས་རྡོ་རྗེ་ཕྱི་ལོ༡༦༧༧ལ་འཁྲུངས་ནས་དགུང་གྲངས་༢༨་ཕྱི་ལོ་༡༧༠༢ལ་གཤེགས་པས་ངག་དབང་རྣམ་རྒྱལ་ལོ་ངོ་གསུམ་ལས་མ་ལོན་པས་དུས་སྐབས་མཚུངས་ཐབས་བྲལ། ཁོང་གོང་གསལ་ཕྱི་ལོ་༡༧༠༠ལོ་ལ་རབ་བྱུང་༡༢་པའི་ལྕགས་འབྲུག་ཁེལ་འདུག་པ་དགུང་སྙིང་འབྲུག་ཡིན་པའི་དབང་དུ་བྱས་ན་རབ་བྱུང་༡༢་པའི་ས་འབྲུག་༡༦༨༨ཡིན་ན་དུས་སྐབས་མཚུངས་ཆེ་བ་མ་ཟད། ནང་ཆེན་དགོན་ཁག་བྱུང་བརྗོད་ནང་ངག་དབང་རྣམ་རྒྱལ་མདོ་ཐང་ཁར་འཁྲུངས་ཤིང་ཀརྨ་ཡེ་ཤེས་རྡོ་རྗེ་ནས་བླ་མ་གོང་མའི་ཡང་སྲིད་དུ་ལུང་གིས་བཟུང་ཞེས་གསལ་བ་ལྟར་ན་དྲུང་རྨ་སེའི་འོད་ཟེར་དུ་ངོས་འཛིན་གནང་བ་ཡིན་ནམ་སྙམ་ཆོག་པ་འདྲ། བདེ་མོ་དགོན་གྱི་ལོ་རྒྱུས་གསར་བྲིས་དེར་རབ་ལོ་བཅུ་གཉིས་པའི་ཤིང་འབྲུག་ཕྱི་ལོ་༡༧༢༤ལོར་ཆོས་སྡེ་ཆེན་པོ་འདི་ཕྱག་བཏབ་ཏེ་ཞེས་གསལ་བ་ལྟར་ན་སྐབས་དེར་དགོན་པ་བཞེངས་ནས་བདེ་མོ་བཀྲ་ཤིས་སྒར་དེ་བདེ་མོ་བཀྲ་ཤིས་ཆོས་གླིང་དུ་མཚན་གསོལ་བ་འདྲ། ཁུ་བོ་རིན་ཆེན་ལྷུན་གྲུབ་ཀྱི་ཚེ་བཅུའི་གར་འཆམ་ཡོ་བྱད་ཐམས་ཅད་ཁོང་ལ་གནང་ནས་ཡང་ཟབ་དཀོན་མཆོག་སྤྱི་འདུས་ཚེས་བཅུའི་བཀའ་བབ་ཁྱེད་ལ་ཡོད་པས་བསྟན་འགྲོ་དོན་ཆེན་མཛད་པར་བསྐུལ་ནས་འགྲོ་དོན་མཐའ་རྒྱས་སུ་བསྐྱང༌། བསྟན་པ་བཤད་སྒྲུབ་ལས་གསུམ་གྱི་སྒོ་ནས་ཉམས་མེད་ཀྱིས་འགྲོ་རྣམས་སྨིན་གྲོལ་ལ་བཀོད་པའི་ཕྲིན་ལས་རྒྱ་ཆེར་མཛད་མཐར་གཟུགས་སྐུ་ངོ་མཚར་གྱི་བཀོད་པ་དུ་མ་བཅས་ཆོས་ཀྱི་དབྱིངས་སུ་བསྡུ་བར་མཛད།

བླ་རབས་གསུམ་པ་ངག་དབང་རྣམ་རྒྱལ་གྱི་སྤྲུལ་སྐུ་ཚང་གསར་ཚང་དུ་འཁྲུངས་པ་ཀརྨ་བསྟན་འཛིན་དབོན་གུ་རུ་དྷརྨ་ཙཀྲ་ལས་འབའ་རོམ་གདམས་སྐོར་རྣམས་གསན། ཀརྨ་པ་བྱང་ཆུབ་རྡོ་རྗེ་རྗེས་སུ་བཟུང༌། སི་ཏུ་ཆོས་ཀྱི་འབྱུང་གནས་ཀྱི་ཞབས་པད་བསྙེན་ནས་ཆོས་ཀྱི་བདུད་རྩི་ཟབ་མོས་ཐུགས་ཚིམ་པར་བཞེས་ནས་གདན་ས་བསྐྱངས། བསྟན་དགོན་འཛིན་སྐྱོང་སྤེལ་གསུམ་དང་བསྡུ་བའི་དངོས་པོ་བཞི་ཡིས་འགྲོ་རྣམས་ཡང་དག་ལམ་དུ་གཟུད་པར་མཛད་མཐར་ངོ་མཚར་ལྟས་དང་བཅས་ཏེ་གཤེགས། བླ་རབས་བཞི་པ་སྐུ་ཕྲེང་གསུམ་པ་ཀརྨ་ཡེ་ཤེས་རྒྱལ་མཚན་སི་ཏུ་པདྨ་ཉིན་བྱེད་དབང་པོ་སོགས་དམ་པ་དུ་མའི་ཞབས་ལ་གཏུགས། བཀའ་བཞིན་དཔལ་སྤུངས་སྒྲུབ་གྲར་ལོ་གསུམ་རིང་བཞུགས། བསྟན་པ་འཛིན་སྐྱོང་སྤེལ་བ་སོགས་སྔར་སྲོལ་བསྐྱང་མཐར་གཤེགས། དེ་ལ་གཤེགས་ལོ་མེད་སྟབས་དཔྱད་མི་བཟོད་པས། བླ་རབས་ལྔ་པ་སྐུ་ཕྲེང་བཞི་པར་སྤྲུལ་པ་གཉིས་བྱོན་འདུག་པ་གཅིག་དེ་གནས་ནང་དཔའ་བོ་རིན་པོ་ཆེའི་ངོས་འཛིན་གནང་ཚུལ་བཤད་སྒྲོས་སུ་འདུག་པ་དེ་ཡིན་ན། དཔའ་བོ་དྲུག་པ་གཙུག་ལག་དགའ་བ་ཞེས་གྲུབ་ཐོབ་ཞིག་ཡོད་པ་སི་ཏུ་ཆོས་ཀྱི་འབྱུང་གནས་གཤེགས་ཁར་ཡང་སྲིད་སྐོར་བཀའ་འདྲི་ཞུས་པས་རྗེ་ཡབ་སྲས་དང་ཁྱད་པར་དཔའ་བོ་རིན་པོ་ཆེས་གང་གསུངས་དེ་ཡིན་གསུངས་པ་ལྟར། དཔའ་བོ་དྲུག་པས་སི་ཏུ་པདྨ་ཉིན་བྱེད་ངོས་འཛིན་གནང་མཛད་པའི་དཔའ་བོ་སྐུ་ཕྲེང་དྲུག་པ་དེ་ཡིན་དགོས་ཚོད་འདུག་པ་དེ་ཡིན་ཚེ་ཨ་མྱེ་ཚང་ལ་འཁྲུངས་པ་དེའི་འཁྲུངས་ལོ་མི་གསལ་བས་མ་ཤེས།

རྣམ་རྒྱལ་ཐུགས་སྤྲུལ་སྤོ་ར་ཚང་ལ་འཁྲུངས་པའི་ཀརྨ་ཆོས་འཕེལ་ནི། ༡༨༧༢རབ་བྱུང་༡༥པའི་ཆུ་སྤྲེལ་ལ་འཁྲུངས་འདུག་པ། དཔའ་བོ་དྲུག་པ་༡༧༡༨རབ་བྱུང་བཅུ་གཉིས་པ་ས་ཁྱི་ལ་སྡེ་དགེར་འཁྲུངས་པས་དགུང་གྲངས་༡༥༤ཞལ་བཞུགས་དགོས་འདུག་པ་དེ་ཡིས་ངོས་འཛིན་ཡོངས་མི་ཤེས་པས། གང་ལྟར་ངོས་འཛིན་གནང་མཁན་ཀརྨ་པ་མཁའ་ཁྱབ་རྡོ་རྗེ་ཡིན་ངེས་པས། སྐུ་སྤྲུལ་ཨ་མྱེ་ཚང་ལ་འཁྲུངས་པའི་ཀརྨ་ངེས་དོན་ཆོས་རྒྱལ་གྱིས་རྒྱལ་དབང་ཀརྨ་པ་མཁའ་ཁྱབ་རྡོ་རྗེའི་ཞལ་མཇལ་ཞིང་དབང་ཆོས་ཐོབ། དཔལ་སྤུངས་སུ་ཕེབས་ནས་སི་ཏུ་རིན་པོ་ཆེ་དང་མཁན་ཆེན་བཀྲ་ཤིས་འོད་ཟེར་སོགས་ནས་མདོ་སྔགས་ཀྱི་ཆོས་མང་དུ་གསན། དཔལ་སྤྲུངས་སྒྲུབ་ཁང་དུ་བཞུགས། ངག་ཕྲིན་བསམ་གཏན་རྒྱ་མཚོ་ལས་འབའ་རོམ་པའི་ཆོས་སྐོར་གསན་བཞེས་མཛད་མཐར་དགུང་གྲངས་རེ་བརྒྱད་ལ་གཤེགས་ཞེས་འཁོད་འདུག་ཀྱང་སི་ཏུ་པདྨ་དབང་མཆོག་རྣམ་ཐར་ནོར་བུའི་ལྗོན་བཟང་དུ་ས་བྱི་ཟླ་བདུན་པར་གཤེགས་པ་གསལ་བས་དཔྱད་གཞིར་མཆིས། སྐུ་གདུང་ཞུགས་སུ་ཕུལ་སྐབས་འཇའ་འོད་རིང་བསྲེལ་དང་དབུ་ཐོད་ཉམས་མེད་སིན་དྷུ་རས་གང་བ་བྱོན་པ་ནི་རྡོ་རྗེ་རྣལ་འབྱོར་ཆོས་སྐུ་ཡེ་ཤེས་མཁའ་འགྲོ་མ་གྲུབ་པའི་རྟགས་སུ་མངོན་པར་གསུངས་སོ། །

 ཐུགས་སྤྲུལ་སྤོ་ར་བླ་མ་ཀརྨ་ཆོས་འཕེལ་ཀརྨ་པ་མཁའ་ཁྱབ་རྡོ་རྗེས་ལུང་འཛིན་ནང་དགོན་གྱི་ལྷོ་ཕྱོགས་རྟ་ལམ་གཅིག་ཙམ་གྱི་སར་པད་ཚང་སྤོ་ར་ཚང་ཞེས་པའི་ཁྱིམ་དུ་ཆུ་སྤྲེལ་ལོ་པའི་ཁྱེའུ་ཞིག་ཡོད་པ། མཚན་ཀརྨ་ཆོས་འཕེལ་ཞེས་གནང༌། དགོན་གྱི་ཁྲིར་བཀོད་མངའ་གསོལ་བྱས། འཇམ་དབྱངས་མཁྱེན་བརྩེ་དབང་པོ་རིན་པོ་ཆེ་དང༌། འཇམ་དགོན་ཀོང་སྤྲུལ། མཆོག་གླིང་བཅས་མཇལ་ནས་དབང་ཁྲིད་གདམས་པ་ཞུས་བར་སྡེ་དགེར་བྱོན། ཞོག་པ་འཇམ་དབྱངས་མཁྱེན་བརྩེ་དབང་པོའི་མདུན་བཅར་ནས་ང་རང་ཁམས་ནང་ཆེན་ནས་ཡིན་བཀའ་ཆོས་དབང་ཁྲིད་གདམས་པ་ཞིག་ཐོབ་ན་བསམ་ནས་ཡོང་བས་དེ་ལྟར་བཀའ་དྲིན་ཆེ་ཞུས་པས། ཁྱེད་རང་བླ་མ་ཡིན་ནམ་གསུངས་པར། ང་རང་ནང་ཆེན་བདེ་མོ་དགོན་གྱི་བླ་མ་ཡིན་ལུགས་ཞུས། བཀའ་ལན་དུ་ང་རང་གཉིས་རྗེས་སུ་དབང་ཆོས་བྱེད་ཆོག །སང་སྔ་མོ་ཀོང་སྤྲུལ་མདུན་སླེབས་པར་གྱིས་ལ་དབང་ཁྲིད་གནང་རོག་ཞུས་གསུངས་པས། ཕྱི་ནང་སྔ་མོར་ཙྭ་འདྲ་རིན་ཆེན་བྲག་ལ་བྱོན་པས་ཀོང་སྤྲུལ་རིན་པོ་ཆེའི་གཟིམ་ཁང་དུ་ཉི་མ་ཤར་མ་ཐག་བཅར་འབྱོར་ཐུབ་པ་བྱུང༌། འཇམ་མགོན་ཀོང་སྤྲུལ་མཇལ་ནས་མཁྱེན་བརྩེ་མདུན་དུ་བཅར་བས་དབང་ཁྲིད་གནང་རོག་ཞུས་པར་ཉིད་ཀྱི་མདུན་དུ་བཅར་ནས་དབང་ཁྲིད་གདམས་པ་ཞུས་གསུངས་པ་བཞིན་འདིར་བཅར་བ་ཡིན་ཞུས་པས། འོ་ལེགས་གསུངས་ནས་ཀོང་སྤྲུལ་རིན་པོ་ཆེས་རྡོ་རྗེ་ཕག་མོའི་དབང་སྒྲུབ་ཟིན་པ་དང་ཁེལ་བས་དེ་མ་ཐག་ཕག་མོའི་དབང་ཐོབ། སྤོ་ར་བླ་མའི་གསུངས་རྒྱུན་དུ། ངས་འཇམ་མགོན་ཀོང་སྤྲུལ་མདུན་ནས་ཐོག་མར་མཇལ་བ་དང་རྡོ་རྗེ་ཕག་མོ་དབང་ཐོབ་པ་ཡིན། ཡི་དམ་འདི་བས་ལྷག་པ་མེད་གསུངས་བཞིན་ཉམས་ལེན་མཛད། དེ་ནས་བཟུང་མཁྱེན་ཀོང་རྣམ་གཉིས་མདུན་ནས་ལོ་ཤས་དབང་ཁྲིད་ཞུས། དེ་རྗེས་བླ་མ་རྣམ་གཉིས་བཀའ་ལྟར་ཙྭ་འདྲ་རིན་ཆེན་བྲག་གི་ཡངས་ཁྲོད་ཀུན་བཟང་འོད་གསལ་བདེ་ཆེན་གླིང་དུ་ལོ་དྲུག་ཟླ་བདུན་སྒྲུབ་ལ་གཞོལ། སྒྲུབ་པ་གྲོལ་ནས་ཀོང་སྤྲུལ་ཡོན་ཏན་རྒྱ་མཚོས་སྨན་ལྷའི་དབང་ལུང་ཁྲིད་བཅས་གནང་ནས་གསོ་རིག་རྒྱུད་བཞི་སོགས་སྨན་ལ་སྦྱངས་ཤིང་བཀྲ་ཤིས་ཆོས་འཕེལ་དང་མཁན་ཆེན་བཀྲ་ཤིས་འོད་ཟེར་སོགས་མཇལ། གསར་རྙིང་རིས་མེད་ཀྱི་ཆོས་མང་དུ་གསན། སྐབས་ཤིག་སྡེ་དགེ་ཕྱི་འབྲོག་ཏུ་ཕྱི་བའི་ནད་མཆེད་ནས་མི་མང་པོ་ཤི་བ་སོགས་སྨན་དཔྱད་རིམ་འགྲོས་ཟློག་དཀའ་བར་གྱུར་ཚེ། སི་ཏུ་རིན་པོ་ཆེའི་བཀའ་ལས་བདེ་མོ་སྤྲུལ་སྐུ་ཁྱེད་རང་ཕ་དམ་པ་སངས་རྒྱས་ཀྱི་རྣམ་འཕྲུལ་ཡིན་པས་སོང་ལ་ནད་ཡམས་ཆོད་པར་གྱིས་ཞེས་ཕེབས། བཀའ་བཞིན་སྡེ་དགེ་ཕྱི་འབྲོག་ཏུ་བྱོན་ནས་སྨན་བཅོས་རིམ་འགོག་སོགས་མཛད་པས་ནད་ངན་འཕྲལ་དུ་ཞི་ཞིང་ཡུལ་སྡེ་རྣམས་ཀྱིས་ནང་ཆེན་བླ་མ་སྣ་བོ་ཆེ་དེ་བཀའ་དྲིན་ཆེ་ཞེས་དད་པར་གྱུར་སྨན་པ་མཁས་པའི་གྲགས་པ་ཕྱོགས་སུ་ཁྱབ། སྡེ་དགེའི་ལྡིང་དཔོན་དིལ་མགོ་ཚང་གིས་བཀའ་འགྱུར་གཅིག་ཕུལ། དེ་རྗེས་ཉི་མ་མཁར་འགོ་ཞེས་པའི་སྒྲུབ་གནས་སུ་ལོ་གསུམ་བཞུགས་རྗེས། སྒྲུབ་པ་གྲོལ་ནས་དཔལ་སྤུངས་སྒྲུབ་ཁང་རས་བུད་སྐབས་སུ་སྒྲུབ་དཔོན་གྱིས་སྣ་ཁྲིད་པའི་ཕེབས་གྲལ་མཇུག་ཏུ་སྤོ་ར་བླ་མ་ཕེབས་པས། གཞན་གྱིས་འཆམ་ར་ནས་རླུང་ནུས་སུ་བཟང་བལྟ་བཞིན་སྐབས་ནང་ཆེན་བླ་མ་ཤང་ཆེ་མ་དེ་རླུང་དྲོད་ཤིན་ཏུ་བཟང་གསུངས་སྲོལ་ཡོད་སྐད། ནང་དུ་ཕེབས་རྗེས་སྒྲུབ་དཔོན་གྱིས་ཁྱེད་མགྱོགས་སུ་ཡར་མ་ཕེབས་པར་ངས་དེ་འདྲ་བསྒུག་དགོས་བྱུང་གསུངས་པས། སྤོ་ར་བླ་མས་ཁྱེད་ཡར་ཕེབས་རོག་མ་མཛད་པར་ང་འགྲོ་མ་ཕོད་གསུངས་ནས་ཞལ་མཚར་མཛད་སྐད། སི་ཏུ་པདྨ་དབང་མཆོག་རྒྱལ་པོའི་མདུན་ནས་དབང་ཆོས་མང་དུ་གསན། དེ་ནས་བསྟན་དགོན་དུ་འགྲོ་དོན་བསྐྱངས་བར་ཡར་ནང་ཆེན་ལ་ཕེབས་ན་བཟང་གསུངས་པ་བཞིན་དགོན་པར་ཕེབས། གནས་བརྟན་མཆོག་གླིང་རིན་པོ་ཆེའི་མདུན་ནས་ཐུགས་སྒྲུབ་བར་ཆད་ཀུན་སེལ་རྣམ་འཕྲུལ་བཅུ་གཉིས་ཀྱི་དབང་ཁྲིད་སྐོར་དང༌། །འབའ་རོམ་པའི་བརྒྱུད་སྲོལ་གདམས་པའི་ཆོས་ཚུལ་མ་ལུས་པ་བུམ་པ་གང་བྱོའི་ཚུལ་དུ་གསན་ནས་ཚེ་ཞལ་བྲག་ལ་ལོ་བཅུ་གཉིས་སུ་བཞུགས། དེ་རྗེས་ལྕི་རཱ་ཚ་རྫོངས་འགོའི་ཉེ་འདབས་སེང་ལྕམ་རོང་དུ་སྒྲུབ་ལ་ལོ་ཤས་བཞུགས། དེ་རྗེས་སི་ཏུ་པདྨ་དབང་མཆོག་དང་ཀར་སྲས་ཀོང་སྤྲུལ་རྣམ་གཉིས་ཀྱིས་བདེ་མོ་དགོན་ལ་ཕེབས་ནས་འབའ་རོམ་བཀའ་བརྒྱུད་བསྟན་པ་འཛིན་སྤེལ་མཛོད་གསུངས་པའི་ཕྱག་བྲིས་འབྱོར་དོན་བཞིན་བླ་མའི་བཀའ་མ་ཆོག་པར་བདེ་མོ་དགོན་ཚོགས་ལང་བྲག་ལ་ཚེ་གཅིག་བསྒྲུབས་པ་མཛད་པའི་སྐབས་རྣམ་རྒྱལ་སྤྲུལ་སྐུ་ངེས་དོན་ཆོས་རྒྱལ་གཤེགས་ནས་སྒྲུབ་པ་ལས་གྲོལ་དགོས་བྱུང༌། བླ་མའི་སྐུ་གདུང་ཞུས་འབུལ་དང་གསེར་གདུང་བཞེངས་རྒྱུ་བཅས་དེ་ནས་བཟུང་རྣམ་རྒྱལ་སྤྲུལ་སྐུ་མ་འཁྲུང་བར་གཙོ་འགན་བཞེས།

ཡང་སྲིད་ལུང་ཞུས་བྱ་བར་མཚུར་ཕུར་ཕེབས། རྒྱལ་དབང་ཀརྨ་པ་བཅུ་དྲུག་རིག་པའི་རྡོ་རྗེ་མཆོག་གི་མདུན་ནས་ལུང་ཞུས་བྱས་པས་སྤྲུལ་སྐུ་བརྩད་མ་ཆོད། དེ་ནས་དཔལ་སྤུང་སིཏུ་ལ་ཞུས་པས་ཏཱ་ཡི་སིཏུ་པདྨ་དབང་མཆོག་རྒྱལ་པོའི་རྣམ་ཐར་ནོར་བུའི་ལྗོན་བཟང་སྡེབས་གྲངས་༧༤ནང་གསལ་བ་འདི་ལྟར། ས་བྱི་ཟླ་བ་བདུན་པའི་ཚེས་ལ་བདེ་མོ་སྤྲུལ་སྐུ་རྣམ་རྒྱལ་གཤེགས་པའི་ཡང་སྲིད་སྐྱབས་གཅིག་རྒྱལ་དབང་རིན་པོ་ཆེའི་བཀའ་ལུང་དང་མཐུན་པ་རྙེད་མི་འདུག་རུང༌། སྤྲུལ་སྐུ་གོང་མའི་ཡབ་གཞིས་ལ་ཡོད་རྒྱུའི་ཁྱེའུ་ཕག་ལོ་པ་དེ་ངོས་འཛིན་ཁྲིར་བཀོད་བགྱིས་ན་འཐུས་ཤག །རྐྱེན་སེལ་རིམ་འགྲོ་དགོས་ཚུལ་དང༌། མཚན་བདེ་ཆེན་ཕྲིན་ལས་རྣམ་རྒྱལ་ཞེས་པ་གནང་ཅེས་གསལ་འདུག་པ་བཞིན་བརྩད་ཆོད་ནས་ཁྲིར་བཀོད་གནང༌། སྐབས་ཤིག་འབའ་རོམ་བསྟན་པའི་སྣང་བྱེད་སྐྱབས་རྗེ་འཇམ་དབྱངས་བློ་གྲོས་རིན་ཆེན་གདན་དྲངས་འབའ་རོམ་ལུགས་ཀྱི་དབང་ཆོས་སྐོར་གདམས་ཁྲིད་མཐའ་དག་ཟླ་གསུམ་རིང་གནང་བ་བླ་གྲྭ་ཡོངས་རྫོགས་ཀྱིས་ཐོབ། དབང་ཡོན་དུ་དངོས་ཟོག་ཡོངས་རྫོགས་སྤོང་དག་མཛད་པ་ནི་བླ་མ་རྔོག་པའི་རྣམ་ཐར་གྱི་རྗེས་སུ་འགྲོ། མདོར་ན་བསྟན་དགོན་གྱི་བྱ་བ་སྒྲུབ་ཁང་དང་མཆོད་རྟེན་གསར་བཞེངས་དབང་ཁྲིད་གདམས་པ་སོགས་འགྲོ་དོན་མཛད་མཐར་དགུང་གྲངས་གྱ་བདུན་ཐོག་སྐུ་དགོངས་པ་ཆོས་དབྱིངས་སུ་ཐིམ། ནང་ཆེན་དགོན་ཁག་བྱུང་བརྗོད་ནང་དམག་གིས་བཀྲོང་ཞེས་བཤད་འདུག །སྐུ་གདུང་ཞུག་འབུལ་སྐབས་ཐུགས་ལྗགས་སྤྱན་གསུམ་རིང་བསྲེལ་སྣ་ལྔ་དང་ད་ལྟའང་མཇལ་དུ་ཡོད་སྐད། བླ་རབས་དྲུག་པ་རྣམ་རྒྱལ་སྐུ་ཕྲེང་ལྔ་པ་སྐུ་སྤྲུལ་བདེ་ཆེན་ཕྲིན་ལས་རྣམ་རྒྱལ་ལམ་སང་གྲགས་ནི་ཕྱི་ལོ༡༩༤༧མེ་ཕག་ལོར་ཡབ་ཨ་མྱེ་རིན་ཆེན་ཚེ་རིང་དང༌། ཡུམ་རྒྱ་བཟའ་ཆོས་དཀར་གཉིས་ཀྱི་སྲས་སུ་སྐུ་འཁྲུངས་དགུང་ལོ་ལྔ་ནས་ཡི་གེ་འབྲི་ཀློག་སྦྱངས། བར་སྐབས་དུས་དབང་བསྟན་དགོན་ཉམས་ཉེས་རྐྱེན་གྱིས་ཉིད་ཀྱང་མི་ངན་གྲལ་དུ་བཞག་ནས་འཐབ་རྩོད་སྐུ་ངལ་ཆེན་པོར་གྱུར། དེ་རྗེས་ཆོས་དད་རང་མོས་ཆོག་ཙམ་གྱི་གོ་སྐབས་བྱུང་ནས་བཟུང་དགོན་ཤུལ་གསར་བཞེངས་ཀྱི་མགོ་བརྩམས། གཙུག་ལག་ཁང་དང༌། སྐུ་གསུང་ཐུགས་རྟེན། མཆོད་ཆས། གདན་ཆ། འཆམ་འབའ་འཆམ་ཆས་སོགས་ཕྱི་ནང་ཡོ་བྱད་གང་ལ་གང་འཚམས་བཞེངས། འབའ་རོམ་ཡོངས་རྫོགས་བསྟན་པའི་སྒྲོན་མེ་ཚང་གསར་བླ་རྒན་འཇམ་དབྱངས་བློ་གྲོས་རིན་ཆེན་སོགས་དམ་པ་དུ་མའི་ཞབས་པད་བསྙེན་ནས་འབའ་རོམ་ཆོས་སྐོར་བཀའ་གཏེར་དབང་ལུང་ལྷག་མེད་བཞེས་ཤིང་དབང་ལུང་རྒྱུན་རྒྱ་ཆེར་སྤེལ། དགོན་དུ་བདེ་མཆོག ཕག་མོ། མགོན་པོ་སོགས་རྒྱུད་སྡེ་དང༌། རཏྣའི་ཕུར་པ་ཐུགས་གསང༌། ཆོས་དབང་གསང་འདུས་ལེའུ་བརྒྱད་མ་སོགས་སྒྲུབ་མཆོད། མར་མི་དྭགས་གསུམ་གྱི་འབའ་རོམ་བླ་སྒྲུབ་དགུ་ཆེ་ཆུང་སོགས་དུས་མཆོད་དང༌། སྤོ་སྤྲུལ་ཡང་སྲིད་རྩད་གཅོད་ཁྲིར་འདོན་མངའ་གསོལ་སློབ་གྲྭ་དང་གྲྭ་རྒྱུན་ལ་འཚོ་སྣོན་གནང་བ་སོགས་བསྟན་དགོན་ལ་སྨིན་པའི་བྱ་བར་བརྩོན་བཞིན་ཞབས་པད་རྡོ་རྗེའ་ཁྲིར་འཚོ་བཞིན་པའོ། །

བླ་རབ་དྲུག་པ་སྤོ་སྤྲུལ་ཀརྨ་ཆོས་འཕེལ་གྱི་ཡང་སྲིད་ནི། ཕྱི་ལོ་༡༩༦༣ལོར་ཡབ་སྟག་གསར་ཚེ་དཔག་བཀྲ་ཤིས་དང༌། ཡུམ་ཨ་ཤག་བཟའ་དཔལ་སྐྱིད་གཉིས་ཀྱི་སྲས་སུ་འཁྲུང་པ་༧སི་ཏུ་པདྨ་དོན་ཡོད་ཉིན་བྱེད་ཀྱིས་ལུང་འཛིན་གནང༌། མཚན་ཀརྨ་དཔལ་ལྡན་ལུང་རྟོགས་བསྟན་པའི་རྒྱལ་མཚན་ཕྲིན་ལས་ཀུན་ཁྱབ་ཞེས་བསྩལ། སྐུ་ཆུང་ངུའི་སྐབས་སྐུ་ངལ་ཁྱད་བསད་གནང་ནས་དབུས་གཙང་ཕྱོགས་སུ་ཡོད་པའི་གནས་ཆེན་གདན་ས་སོགས་ལ་མཆོད་མཇལ་གནས་བསྐོར་གྲུབ་པ་མ་ཟད། རྒྱལ་དབང་ཀརྨ་པ་སྐུ་ཕྲེང་བཅུ་བདུན་ཨོ་རྒྱན་འགྲོ་འདུལ་ཕྲིན་ལས་རྡོ་རྗེའི་མདུན་ནས་དབང་ལུང་དང༌། བལ་ཡུལ་དུ་ཕེབས་ནས་དཔལ་ས་སྐྱའི་ཁྲི་འཛིན་སྒྲོལ་མ་ཕོ་བྲང་མཆོག་གིས་སྒྲུབ་ཐབས་ཀུན་བཏུས་ཀྱི་དབང་ལུང་བསྩལ་དུས་ཁེལ་བས་དེ་དག་ཆ་ཚང་ཐོབ་པ་དང༌། བལ་ཡུལ་ཕུ་ལ་ཧ་རི་འཇམ་མགོན་རིན་པོ་ཆེའི་སྒྲུབ་ཁང་དུ་ལོ་གསུམ་རིང་བསྙེན་བསྒྲུབས་གནང༌། སི་ཏུ་རིན་པོ་ཆེ་སོགས་རྒྱལ་བ་ཡབ་སྲས་དང༌། མཁན་ཆེན་ཁྲ་འགུ་རིན་པོ་ཆེ་དང༌། འབོ་དཀར་སྤྲུལ་སྐུ་རིན་པོ་ཆེ། བསྟན་དགའ་རིན་པོ་ཆེ། མཁན་ཚུལ་ཁྲིམས་རྒྱ་མཚོ་སོགས་ནས་དབང་ལུང་གདམས་ཁྲིད་མང་དུ་ཐོབ། སྒྲུབ་མཚམས་གྲོལ་རྗེས་མཁན་ཚུལ་ཁྲིམས་རྒྱ་མཚོའི་ཞལ་བཀོད་ལྟར། བལ་ཡུལ་ཕྱོགས་སུ་ཡོད་པའི་གནས་བསྐོར་དང་བདེ་ཆེན་ཞིང་སྒྲུབ་དང་སྨན་བླའི་བསྙེན་བསྒྲུབས་སོགས་ལེགས་པར་མཛད། གཞན་ཡང་སྐུ་གོང་མ་མཆོག་གི་མཛད་འཕྲིན་བཞིན་གསོ་བ་རིག་པའི་སྐོར་ལ་དཔལ་སྤུངས་ནས་སྦྱང་བརྩོན་ཉམས་མྱོང་ལག་ཁྲིད་ཡོད་པ་དེ་བཞིན་སྡུག་བསྔལ་ནད་ཀྱིས་གཟེར་བའི་ཉམས་ཐག་ལ་འཚོ་བྱེད་སྨན་གྱི་འགྲོ་དོན་དང༌། རང་དགོན་རྟེན་དང་བརྟེན་པ་སྒྲུབ་ཁང་བཅས་དུས་དབང་གིས་རྩ་བརླག་ཚབ་ཆེན་ཕྱིན་པ་རྣམས་ཉམས་གསོ་ཆེད་བདེ་མོ་དགོན་གྱི་སྒྲུབ་ཁང་རྙིང་པ་དེ་དག་སླར་གསོ་མཛེས་བརྗིད་ལྡན་པ་གནང༌། སྒྲུབ་ཁང་གི་ཕྱི་ནང་ཡོ་བྱད་དང་སྒྲུབ་ཕོག་བསྩལ་གནང་མཛད། བལ་ཡུལ་ནས་ལི་ཁྲ་མང་པོ་བརྟན་བཞག་དང༌། ལྷ་བླ་མའི་བཀའ་བསྟན་འགྲོའི་ཆེད་དུ་སྲི་བཟློག་མཆོད་གསར་བཞེངས་དང༌། སྨན་ཁང་གསར་རྒྱག་མཛད། བཤད་གྲྭ་སོགས་གསར་བཞེངས་མཛད་རྒྱུའི་ཐུགས་སྟོབས་ཆེ་བསྐྱེད་སྐུ་ངལ་བླ་མེད་གནང་བཞིན་ཞབས་པད་རྡོ་རྗེའི་ཁྲི་ལ་འཚོ་བཞེས་བཞུགས་པ་བཅས་ལོ་རྒྱུས་སྙིང་པོ་མདོར་བསྡུས་སོ། སྨྲས་པ།

 སྲིད་དང་ཞི་བའི་དཔལ་ཡོན་ལེགས་པའི་ཚོགས། །

ཕན་དང་བདེ་བའི་འབྱུང་གནས་ཉིན་མོར་བྱེད། །

བཀྲ་ཤིས་དམ་ཆོས་འཛམ་གླིང་མུན་སེལ་འོད། །

འགྲོ་བསོད་ལྷ་ལམ་ཡངས་པར་མྱུར་འཆར་སྨོན། །

མཁའ་ལ་བཀའ་བབ་བརྒྱུད་པའི་སྤྲིན་ཆེན་འཁྲིགས། །

བར་ལ་གྲུབ་བརྙེས་འདོད་དགུའི་ཆར་བཟང་འབེབས། །

ས་ལ་དོན་གཉིས་ཕན་བདེའི་ལོ་ཐོག་རྒྱས། །

རྫོགས་ལྡན་ལང་འཚོ་དར་བའི་བཀྲ་ཤིས་ཤོག །

མངྒ་ལཾ།

ཅེས་དཔལ་བདེ་མོ་བཀྲ་ཤིས་ཆོས་གླིང་གི་ལོ་རྒྱུས་འབྲི་བརྩོམས་དགོས་ཞེས་སྤོ་སྤྲུལ་དཔལ་ལྡན་ལུང་རྟོགས་བསྟན་པའི་རྒྱལ་མཚན་གྱིས་ནན་བསྐུལ་གནང་བ་ལ་རྟེན་ནས་དགོན་གྱི་ལོ་རྒྱུས་སྙིང་པོ་མདོར་བསྡུས་སུ་འབྲི་གུང་ལམ་མཁྱེན་པའི་མཚན་གྱི་བྱིན་གྱིས་བརླབས་པ་འབྲོང་རིགས་བན་དེ་རྒྱལ་པོས་མགྱོགས་བྲིས་སུ་ཕྱི་ལོ་༢༠༠༩ཕྱི་ཟླ་གསུམ་པའི་ཚེས༤དང་བོད་ས་གླང་ཟླ་བ་དང་པོའི་ཚེས་༨འཕྲོད་སྦྱོར་དགེ་བར་འཛམ་གླིང་བྱང་ཕྱོགས་སྟོབས་ཆེན་རྒྱལ་ཁབ་ཨ་མའི་རི་ཁའི་ཆེས་སྙན་གྲགས་ཆེ་བའི་གཡེལ་མཐོ་རིམ་སློབ་གྲྭའི་ཉེ་འདབས་སུ་བྲིས་པ་གློག་ཡིག་འདུ་བྱེད་པ་མཁན་པོ་བསྟན་འཛིན་ཉི་མས་གནང་བ་དགེ་ལེགས་འཕེལ། །

༄༅། །བོད་མདོ་ཁམས་རྒྱལ་ཐང་ཁུལ་མགོན་པོ་འབྲི་གུང་པའི་དགོན་སྡེའི་རྒྱབ་རི་བླ་ཕི་སེངྒེ་རྫོང་དམ་པའི་གནས་ཆེན་གྱི་གཏམ་བཀྲ་ཤིས་དབྱར་གྱི་རྔ་སྒྲ་ཞེས་བྱ་བ་བཞུགས་སོ།

༄༅། །ན་མོ་གུ་རུ།

རྣམ་ཀུན་མཆོག་ལྡན་རྡོ་རྗེ་བཙུན་མོའི་ཆོས་དབྱིངས་ཡུམ་གྱི་མཁའ། །

རྣམ་དག་ཡེ་ཤེས་རྡོ་རྗེ་འབར་བའི་ལྷུན་གྲུབ་དཀྱིལ་འཁོར་རྒྱས། །

རྣམ་ཀུན་ཟུང་འཇུག་བདེ་ཆེན་འཁོར་ལོར་འཁོར་འདས་རྒྱས་འདེབས་པའི། །

རྣམ་འདྲེན་རིགས་ཀུན་ཁྱབ་བདག་རྡོ་རྗེ་འཆང་གིས་བྱིན་རླབས་སྩོལ། །

རྒྱལ་བ་གཞན་གྱིས་མཛད་པ་གདུལ་དཀའ་བརྟུལ་བ་རྩོད་ལྡན་ལྔ་བདོའི་ཞིང༌། །

ཐུགས་རྗེས་ཡོངས་བཟུང་ངན་འགྲོར་འཕྱན་རྣམས་མཚན་ཐོས་ཙམ་གྱིས་གྲོལ་བ་སྟེར། །

མཆོག་གསུམ་སྣང་བ་ཇི་སྙེད་མཆིས་ཀུན་ཁྱོད་ཉིད་ལས་བྱུང་པད་དཀར་ལྟར། །

རབ་བསྔགས་རྣམ་འདྲེན་གཙོ་བོ་ཁྱོད་ཞབས་འདུད་དོ་དགེ་ལེགས་མཐུ་བྱིན་སྩོལ། །

གངས་ལྗོངས་མུན་པའི་སྨག་རུམ་སྟུག་པོའི་གཉེན། །

རྒྱལ་བསྟན་ཉིན་བྱེད་འདྲེན་པའི་ཤིང་རྟ་ཆེ། །

མཁན་སློབ་ཆོས་རྒྱལ་ཀ་མ་ཤཱི་ལ་དང༌། །

འཕགས་བོད་པཎ་གྲུབ་ལོ་ཙཱ་བཅས་ལ་དད། །

འདིར་སྣང་འཁྲུལ་པའི་སྦུབས་སུ་ཆུད་པའི་ཆོས་བརྒྱད་སྒོང་རྒྱ་དབྱིངས་སུ་རལ། །

ཆོས་ཀུན་གཤིས་བབས་གཅིག་ཤེས་ཀུན་གྲོལ་གནས་ལུགས་རྟོགས་པའི་གཤོག་རྩལ་རྫོགས། །

ཚེ་ལུས་གཅིག་ལ་ཟུང་འཇུག་ནམ་འཕང་རྡོ་རྗེ་འཛིན་པའི་རྒྱལ་སར་བཅད། །

མར་མི་དྭགས་པོ་ཕག་གྲུ་ལ་སོགས་བཀའ་བརྒྱུད་སྤྱི་མེས་རྣམས་ལ་འདུད། །

གདོད་ནས་སྒྲིབ་གསུམ་ཆུ་འཛིན་སྟུག་པོ་ལས། །

ཡོངས་སུ་རྒྱལ་བའི་ཡེ་ཤེས་ཉིན་བྱེད་དབང༌། །

སྲིད་ཞིའི་མུན་པ་ཡོངས་བསྙིལ་དཔལ་གཟི་འབར། །

ཟླ་བྲལ་འཇིག་རྟེན་གསུམ་གྱི་མགོན་པོར་འདུད། །

བྱང་ཆུབ་སེམས་སྤྱོད་རྒྱ་མཚོའི་རྒྱལ་མཚན་བསྒྲེངས། །

ཐབས་གྲོལ་རིམ་གཉིས་ཡིད་བཞིན་ནོར་བུའི་ཏོག །

སྲིད་ཞིའི་བླ་ན་སྒྲེང་མཁས་འབྲི་གུང་པ། །

མགོན་པོ་མཆོག་གི་ཐུགས་རྗེའི་རོལ་གར་ལས། །

གཅིག་ལས་ཟུང་དུ་སྣང་བ་ཉི་ཟླའི་ཕྲེང༌། །

རིམ་བྱོན་རྒྱུད་པར་བཅས་པ་ཐམས་ཅད་ལ། །

རབ་གུས་དད་པས་འདུད་དོ་དགེ་ལེགས་སྩོལ། །

སྟོང་ཆེན་ཆུ་སྐྱེས་ལྷུམས་སུ་དགྱེས་རོལ་བས། །

བདེ་ཆེན་རྡོ་རྗེའི་གར་གྱི་སྒེག་པའི་ཞལ། །

དཔལ་ཆེན་མཆོག་གི་དྲྭ་བར་ཡོངས་སྡོམ་པས། །

གྲུབ་ཆེན་མཆོག་དངོས་འདོད་འཇོའི་བྱིན་ཆར་ཕོབས། །

དམ་ལས་མི་འདའ་བསྟན་པའི་བྱ་ར་བྱེད། །

དམ་ཚིག་ཅན་ལ་མ་ཡིས་བུ་བཞིན་བརྩེ། །

དམ་ཉམས་དགྲ་ལ་བཀའ་ཆད་ཐོག་ལྟར་འབེབས། །

དམ་ཅན་ཨ་མགོན་སྲུང་མས་ཕྲིན་ལས་མཛོད། །

རྟོགས་པས་བདུད་བཞིའི་དཔུང་ཚོགས་ལས་རྒྱལ་ཞིང༌། །

ཟུང་འཇུག་མངོན་གྱུར ་དམ་པ་རྒྱ་གར་ཞེས། །

གྲགས་སྙན་ས་གསུམ་ཡོངས་སུ་འགེངས་པ་དེས། །

བྱིན་རླབས་གནས་མཆོག་བླ་ཕི་སེང་གེ་རྫོང༌། །

གང་གི་རྟོགས་བརྗོད་དབྱར་གྱི་ལང་ཚོའི་དཔལ། །

ཆེས་སྙིགས་དུས་ཀྱི་བ་མོས་བཅོམ་པའི་མཐུས། །

ཤེས་ལྡན་བུང་བ་ཉམས་ཆུང་བུག་པར་སྐྱོ། །

དེང་དུས་འདི་རུ་ཤེས་རློམ་དྲེགས་པའི་འོལ་ཚོད་བྱུང་རབས་ཆེར་གླེང་ན། །

སྔོན་བྱོན་སྒྲུབ་བརྒྱུད་མེས་པོ་གང་དེས་གནས་མཆོག་དམ་པར་ཆེར་བསྔགས་པས། །

དེས་ན་དཔྱིད་དབྱར་དུས་རྐྱེན་གྱིས་བསྐུལ་དབྱར་རྔའི་སྒྲ་བཞིན་ཉུང་ངུའི་གཏམ། །

དོན་གཉེར་མདོངས་མཐའི་སྙན་དབང་གཏོད་ལ་བློ་གྲོས་དགའ་བའི་གར་མཛོད་གསོལ། །

འོན་ཀྱང་བགྲང་བྱ་མང་འདས་ཤིང༌། །

དུས་ཀྱི་འཕེལ་གྲིབ་རྐྱེན་དབང་གིས། །

དཔྱད་གཞིའི་ས་བོན་ཆེས་དཀོན་ཡང༌། །

དཔག་དཀའ་འབད་པས་གཏམ་འདི་གླེང༌། །

དེ་ཡང་རྒྱལ་དང་རྒྱལ་སྲས་བྱང་ཆུབ་སེམས་དཔའི་ཐུགས་བསྐྱེད་སྨོན་ལམ་གྱི་མཐུ་དང་ཐབས་ལ་མཁས་ཤིང་ཐུགས་རྗེས་གང་འདུལ་ཕྲིན་ལས་འཇུག་པ་བསམ་གྱིས་མི་ཁྱབ་པའི་རླབས་ཆེན་ཟབ་མོའི་གདུལ་བྱའི་མོས་ཁམས། དབང་པོ། བསམ་པ་དང་རྗེས་སུ་མཐུན་པའི་འདུལ་བྱེད་བཟོ་སྐྱེ་མཆོག་གི་སྤྲུལ་པ་གྲངས་མེད་རྒྱལ་བློན་དམངས་དང་བུད་མེད་བྱ་དང་རི་དྭགས་ལྗོན་ཤིང༌། འོད་དང་ནམ་མཁའ་སོགས་ལས་ཆོས་སྒྲ་དང༌། ཁྱད་པར་སྙིགས་དུས་སུ་གནས་ཀྱིས་གང་ཟག་བྱིན་གྱིས་བརླབ་པའི་ཆེད་དུ་ས་རྡོ་རི་བྲག་ནགས་ཚལ་རྩི་ཤིང་སོགས་ལ་ལྷུན་གྱིས་གྲུབ་པའི་གནས་ཡུལ་གྱི་བཀོད་པ་གསང་གསུམ་མི་ཟད་རྒྱན་གྱི་འཁོར་ལོ་གང་འདུལ་དེར་སྟོན་གྱི་མཛད་པ་སྒྱུ་འཕྲུལ་དྲྭ་བའི་རོལ་གར་ཆོས་དབྱིངས་ཀློང་དུ་འགྲན་པར་རྣམ་འདྲེན་དུས་གསུམ་ཀུན་མཁྱེན་གྱིས་ཀྱང་དཔོག་པར་དཀའ་ན། འཁྲུལ་པ་ལས་ཀྱང་ཉིང་འཁྲུལ་སོ་སྐྱེ་བདག་ལྟའི་བློ་ཡི་གཞལ་བྱའི་ཡུལ་དུ་མ་གྱུར་མོད། འོན་ཏེ་བསིལ་ལྡན་ཁ་བའི་རི་སུལ་འདིར་རྒྱལ་དང་དེ་སྲས་བྱང་ཆུབ་སེམས་དཔའི་ཚུལ་བཟུང་བ་ཇི་སྙེད་ཀྱིས་བསམ་འདས་ཀྱི་རྟེན་གཞི་བརྩིགས། བགྲང་འདས་ཀྱི་པཎ་གྲུབ་འདུས། བློ་འདས་ཀྱི་ཆོས་འཁོར་བསྐོར་བའི་སྔ་ཕྱིའི་སྲོལ་འབྱེད། སྒྲུབ་བརྒྱུད་ཤིང་རྟ་ཆེན་པོ་བརྒྱད་ཅེས་གྲགས་པའི་ཡ་གྱལ་ཞི་བྱེད་པའི་ཤིང་རྟ་ཆེན་པོ་རྒྱལ་སྲས་དམ་པ་རྒྱ་གར་པའམ།

**དམ་པ་སངས་རྒྱས་ཀྱི་རྣམ་ཐར་མདོ་ཙམ་སྨོས་པ། དེ་ཉིད་ཀྱི་སྒྲུབ་གནས་བླ་ཕི་སེང་གེ་རྫོང་གི་གནས་ཡུལ་ཀྱི་བཀོད་པའི་ཁྱད་པར་བཤད་པ།**

**དམ་པ་སངས་རྒྱས་དང་ནག་པོ་སྤྱོད་པའི་སྒྲུབ་གནས་སུ་བྱིན་གྱིས་བརླབས་ཚུལ། སྐྱེས་ཆེན་དམ་པ་དུ་མ་བྱོན་ཚུལ། གནས་ཀྱི་ཕན་ཡོན་བསྟན་པ་བཅས་ལྔ་ལས།**

**དང་པོ་རྒྱལ་སྲས་སྨྲ་བའི་སེང་གེ་དམ་པ་སངས་རྒྱས་ནི།**

སྔོན་བསྐལ་པ་དང་པོ་འདས་པའི་ཆེས་སྔ་རོལ་ན་དེ་བཞིན་གཤེགས་པ་ང་རོ་སྙན་པའི་སྤྱན་སྔར་བྱང་ཆུབ་མཆོག་ཏུ་ཐུགས་བསྐྱེད། བར་དུ་སངས་རྒྱས་དགའ་ལྡན་པ་རྒྱལ་པོའི་དྲུང་ནས་དམ་ཆོས་སྤྱོད་པའི་ཚེ་སངས་རྒྱས་ཤཱཀྱ་ཐུབ་པ་མཉེས་པར་བྱས་ཏེ་བྱང་ཆུབ་སེམས་བསྐྱེད་ཆེན་པོས་མཐའ་འཁོབ་བོད་ཡུལ་གྱི་སེམས་ཅན་རྣམས་འདུལ་བར་ལུང་བསྟན། ཐ་མ་བདག་ཅག་གི་སྟོན་པའི་སྤྱན་སྔར་བྱང་ཆུབ་སེམས་དཔའ་མི་ཕམ་མགོན་པོར་གྱུར་པའི་ཚེ་སྟོན་པས་བྱང་ཕྱོགས་ཀྱི་རྒྱུད་དུ་འགྲོ་དོན་གྱིས་ཤིག་པར་བཀས་གནང༌། མ་འོངས་དགའ་ལྡན་དུ་རྒྱལ་བ་བྱམས་པ་འཇིག་རྟེན་དུ་འབྱོན་ཚེ་རྒྱལ་ཚབ་ཏུ་བཀའ་ལུང་བཞིན་ཞལ་གྱིས་བཞེས། དེའི་རྗེས་སུ་གྲོང་ཁྱེར་མེ་ཏོག་ལྷ་ཞེས་བྱ་བར་རྒྱལ་རིགས་སུ་སངས་རྒྱས་སེང་གེ་ཞེས་བྱ་བར་འཚང་རྒྱ་བར་གསུངས་ལ། ཞིང་འདིར་སྐྱེ་བ་གཞན་གྱིས་བར་མ་ཆོད་པ་མི་ནས་མིར་གྱུར་པཎྜི་ཏའི་སྐྱེ་བ་བཞེས་པའི་སྐྱེ་བ་བདུན་པ་དེ་ཕ་དམ་པ་སངས་རྒྱས་ཡིན་པར་གསུངས་པ་གང་གི་གསང་གསུམ་གྱི་བཀོད་པ་ཚད་མེད་པར་སྟོན་པ་ནི། དབང་ཐོབ་རྒྱལ་སྲས་ཀྱིས་ཀྱང་མཚོན་དཀའི་ཡུལ་དུ་གྱུར་ན། སོ་སྐྱེས་ཀྱི་བསམ་ཡུལ་ལས་འདས་མོད། འོན་ཀྱང་ཉི་ཚེ་བའི་གདུལ་བྱའི་བསམ་པར་འཆར་ཚུལ་ནི། སྟོན་མཆོག་ཐུགས་རྗེ་ཅན་གྱི་ཐུགས་བསྐྱེད་སྨོན་ལམ་དང༌། ཆོས་སྐུའི་བྱིན་རླབས་ཀྱིས་འཕགས་ཡུལ་རྡོ་རྗེ་གདན་དུ་རྣམ་མཁྱེན་གྱི་ཡེ་ཤེས་མངོན་དུ་མཛད་ནས་དམ་ཆོས་བདུད་རྩིའི་སྒོ་འཕར་ཕྱེས་ཏེ། ངོ་མཚར་རིན་ཆེན་རྣམ་གསུམ་གྱི་དགེ་མཚན་དཔལ་གྱི་མཛེས་པར་བྱིན་གྱིས་བརླབས་ཤིང་ལྷག་པར་གསང་སྔགས་རྡོ་རྗེ་ཐེག་པའི་ཆོས་ཀྱི་འཁོར་ལོ་བསྐོར་བའི་གནས་རྒྱ་གར་ལྷོ་ཕྱོགས་བེ་དྷའི་ཡུལ་དྷ་ན་ཀོ་ཊའམ་དཔལ་ལྡན་འབྲས་སྤུངས་མཆོད་རྟེན་དང༌། ལྷོ་དཔལ་གྱི་རིའི་ཉེ་འགྲམ། ཙ་ར་སེང་ང་ཞེས་པར་བྲམ་ཟེ་ནོར་བུ་ལེན་པའི་རིགས་ར་ཧ་ཏི་དང༌། ཡུམ་བྲམ་ཟེ་སྤོས་སྦྱོར་བའི་རིགས། མ་སྟི་ར་ཞེས་པའི་སྲས་འབྲིང་བར་འཁྲུངས་ཤིང༌། བི་ཀྲ་མ་ཤྲཱི་ལའི་གཙུག་ལག་ཁང་དུ་ཕལ་ཆེན་སྡེ་པའི་མཁན་པོ་དྷརྨ་ཤཱི་ལའམ། མཚན་གཞན་དགེ་བའི་ལྷ་དང༌། སློབ་དཔོན་ཀ་མ་ལ་ཀྲི་ཏ་ལས་དགེ་ཚུལ་གྱི་སྡོམ་པ་བཞེས་པའི་མཚན་ཀ་མ་ལ་ཤཱི་ལ་གསོལ། ཨརྱ་དེ་ཝ་དང༌། བླ་མ་གསེར་གླིང་པ་ལས་བྱང་ཆུབ་མཆོག་ཏུ་ཐུགས་བསྐྱེད། ངག་གི་དབང་ཕྱུག་སོགས་གྲུབ་ཐོབ་ཕོ་མོ་ལྔ་བཅུ་རྩ་ལྔ་ལས་དབང་དང་གདམས་པ་གསན་ནས་ཡེ་ཤེས་མངོན་དུ་མཛད། རིག་པའི་གནས་ལྔ་མཐའ་དག་ལ་སྦྱངས་པས་སྒྲ་རིག་གཅིག་པུ་ལ་མཚོན་ན་སུམ་ཅུ་རྩ་དྲུག་མཁྱེན་ཅིང༌། ཁྱད་པར་ནང་དོན་རིག་པའི་སྡེ་སྣོད་གསུམ། རྒྱུད་སྡེ་བཞི། དེ་དག་གི་དགོངས་འགྲེལ་མཐའ་དག་མི་མཁྱེན་པ་མེད་པ་དེ་ཐམས་ཅད་བླ་མའི་སྤྱན་སྔར་ལེགས་པར་གཏན་ལ་ཕབ་ནས་སྒྲོ་འདོགས་མ་ལུས་པ་བཅད། བཀའ་བབས་བརྒྱུད་པ་ཉི་ཤུ་རྩ་བརྒྱད་ལ་བརྟེན་ནས་ངག་གི་དབང་ཕྱུག་གྲུབ། མི་བརྗེད་པའི་གཟུངས་ཐོབ། རྩོད་མེད་ཀྱི་པཎྜི་ཏ་ཆེན་པོར་གྱུར། བཛྲ་ཀྲོ་དྷས་བླ་མས་ཆོས་ཅི་ཙམ་མཁྱེན་དྲིས་པས། དམ་པས། རྒྱ་མཚོ་ལ་གཏིང་མེད། ནམ་མཁའ་ལ་མཐའ་མེད། ཨ་ཙརྱའི་ཤེས་པ་བརྗོད་པར་མི་ནུས་ཞེས་ཞལ་གྱིས་བཞེས་ཤང༌། དབེན་གནས་དུར་ཁྲོད་གཉན་ཁྲོད་སོགས་མ་བྱོན་མ་བཞུགས་ས་མེད་པར་དཀའ་ཐུབ་ཀྱི་སྒོ་ནས་བསྒྲུབས་པས་ཐུན་མོང་གི་དངོས་གྲུབ་ཐོབ། འཕགས་པ་གླང་རིར་རལ་གྲི་གྲུབ་ནས་ནམ་མཁར་འཕུར་ཏེ་ནང་གི་མཚོར་བལྟས། རི་གཉའ་ཤིང་འཛིན་གྱི་རྩེར་མོར་བྱོན་ནས་ནམ་མཁའི་ལྷས་འཆི་མེད་བདུད་རྩི་ཕུལ། རི་བྱ་རྐང་ཅན་དུ་གནོད་སྦྱིན་མོ་གྲུབ་ནས་འདོད་དགུ་བརྙེས། སེང་གེ་རྫོང་དུ་ས་འོག་གྲུབ་ནས་ཀླུ་ཡི་རྒྱལ་པོའི་ཕོ་བྲང་གཟིགས། ཀླུ་སྒྲུབ་ཕུག་ཏུ་རྐང་མགྱོགས་གྲུབ་ནས་འཛམ་གླིང་སུམ་གཉིས་སུ་བྱོན། ལིང་ཏིར་རྩེར་དུག་གི་བཅུད་ལེན་གྲུབ་པས་མི་ལོ་ལྔ་བརྒྱ་བདུན་བཅུ་རྩ་གཉིས་མི་ཡུལ་དུ་བཞུགས་ཤིང་བོད་དུ་ལན་ལྔར་བྱོན།

རྣམ་ཐར་ལ་ལར་ཀ་མ་ལ་ཤཱི་ལས་ཧཱ་ཤང་མ་ཧཱ་ཡ་ནར་རྩོད་པའི་སྒོ་ནས་གྲུབ་མཐའི་རྒོལ་བ་ཚར་བཅད། སྒོམ་རིམ་གསུམ་སོགས་མཛད་ཅེས་གྲགས་ལ། སྤྱིར་དམ་པའི་མཚན་ལ་ཀ་མ་ལ་ཤཱི་ལ་དང༌། ཀ་མ་ལ་ཤྲི་ལ་གཉིས་ཀ་རྒྱ་གར་ནས་ཡོང་ཟེར་བ་ཞི་བྱེད་ཀྱི་ཡིག་རྙིང་དག་ལས་མཐོང་ཞེས་ཆོས་ཀྱི་སེང་གེས་གསུངས་ཤིང༌། བླ་མ་རྡོ་རྗེ་གདན་པས། སྒྲ་ཚད་ལུང་རིག་མན་ངག་མཁས། །རིག་འཛིན་ཚེ་ཡི་དངོས་གྲུབ་བརྙེས། །ཀ་མ་ལ་ཞེས་བྱ་བ་ཡི། །བླ་མ་དེ་ལ་ཕྱག་འཚལ་ལོ། །ཞེས་གསུངས་ལ། བོད་དུ་དང་པོ་ཕྱག་རྡོར་དང་འཇམ་དཔལ་གཤིན་རྗེའི་ལུང་བསྟན་ནས་འབྲི་ཐང་ལས་སྒོ་ནས་ཙྭ་རིར་བྱོན། ཀོང་ཡུལ་དང་སུམ་ཡུལ་གྱི་བར་བཅད་དེ་མདོ་ཁམས་ཀུན་ཞབས་ཀྱིས་བཅགས་ཏེ་བསྟན་པ་དར་བར་ལུང་བསྟན།

གཉིས་པ་རྗེ་བཙུན་སྒྲོལ་མས་ལུང་བསྟན་ནས་བོད་དང་རྒྱ་ནག་མངའ་རིས་སུ་བྱོན། ཞང་ཞུང་གླིང་ཁ་བ་དང༌། བོན་པོ་ཁྲོ་ཚང་འབྲུག་ལྷ་བཅས་རྗེས་སུ་བཟུང༌། གསུམ་པ་བལ་པོ་ནས་གཙང་དུ་བྱོན། ཡར་ལུང་སྨ་ར་སེར་པོ་དང༌། སྐྱོ་སྟོན་བསོད་ནམས་བླ་མ་སོགས་ལ་གདམས་པ་གནང༌། བཞི་པར་ཤ་འུག་སྟག་སྒོ་ནས་གཉལ་དུ་བྱོན་ནས་ཡུམ་གྱི་སྒྲིབ་པ་སྦྱངས། དབུས་སུ་རྨ་སོ་ཀཾ་གསུམ་གྱི་དོན་མཛད་པ། མི་ལ་རས་པ་དང་ཐོང་ལའི་ལ་རྩེར་རྫུ་འཕྲུལ་འགྲན་པར་མཛད་ཅིང༌། གྲུབ་ཐོབ་གཉིས་ཀྱི་གསུང་མགུར་དྲི་ལན་མཛད། གཡོ་རུ་སྟོད་དུ་གྲྭ་པ་མངོན་ཤེས་ལ་ཞི་བྱེད་སྒྲོལ་མ་དགུ་སྐོར་གྱི་གདམས་པ་གནང༌། འབྲོ་སྒོམ་ལ་མཚན་བརྗོད་གསེར་གྱི་ཐུར་མའི་གདམས་པ། ཕག་མོ་གྲུ་པ་ལ་མནལ་ལམ་དུ་ཞི་བྱེད་རྨི་ལམ་མ། འབན་གོང་རྒྱལ་ལ་བདེ་མཆོག་མཁའ་འགྲོ་སྙན་རྒྱུད་ཀྱི་གདམས་པ་སོགས་དངོས་རྒྱུད་ཀྱི་གདུལ་བྱ་གྲངས་མེད་པའི་དོན་མཛད། ཐེངས་ལྔ་པར་རྒྱ་ནག་ཏུ་བྱོན་ནས་ལོ་བཅུ་གཉིས་ལ་བཞུགས་པ་བཅས་མདོ་ཙམ་སྨོས་པའོ།།

འཕགས་བོད་པཎ་གྲུབ་གསེར་རིའི་ཕྲེང་བའི་དབུས། །

ལྷུན་པོ་ལྟར་འཕགས་ཀ་མ་ལ་ཤཱི་ལར། །

འཛམ་གླིང་རྒྱན་གཅིག་ཅེས་པའི་གྲགས་སྙན་གྱི། །

ཉི་ཟླའི་རྣ་ཆས་མཛེས་པ་ཁྱོད་མིན་སུ། །

ཞེས་པ་ནི་བར་སྐབས་ཀྱི་ཚིགས་སུ་བཅད་པའོ།།

**གཉིས་པ་དམ་པའི་སྒྲུབ་གནས་བླ་ཕི་སེང་གེ་རྫོང་གི་གནས་ཡུལ་ཀྱི་བཀོད་པའི་ཁྱད་པར་བཤད་པ་ལ།**

གནས་འདི་རི་བོ་མཐོ་ཞིང་བརྗིད་པ། རི་བོ་གཡས་ཕྱོགས་ནས་ཟླ་ཆུའམ། འབའ་ཆུའི་དྷརྨ་ར་ཛའི་སྒྲ་དབྱངས་སྒྲོག་བཞིན་འབབ་པ་དང༌། གཡོན་ཕྱོགས་ནས་གསེར་ལྡན་འབྲི་ཆུའི་སྭ་སྟི་ཀའི་རང་སྒྲ་དང་བཅས་རིན་ཆེན་གསེར་གྱི་བྱེ་མ་འདྲེན་བཞིན་ཆུ་གཉིས་མདུན་དུ་བསྡོམས་ནས་འབབ་པར་སྔར་གྲུབ་ཆེན་ཐང་སྟོང་རྒྱལ་པོས་ལྕགས་ཟམ་བཙུག་པར་མཛད་པའི་ས་དེར་སྔར་གློ་ཡང་ལྕགས་ཟམ་ཟེར། དེ་ནས་མར་གློ་ཡང་རིའམ། ཨ་ཤྭ་རིའི་མདུན་ན་དགའ་འཁྱིལ་ཚུལ་དུ་འབྲི་ཆུ་འཁྱིལ་ཞིང་ས་དེར་ཉི་ཟླའི་དབྱིབས་གཟུགས་ཡོད་པ་ཞིག་སྟེ། གྱང་ལོག་དང་རྡོ་བརྐོས་གནས་བཤད་མ་ལི་ཀའི་ཕྲེང་བ་ལས།

ཕ་གཅིག་འགྲོ་བའི་མགོན་པོ་དམ་པ་དེ། །མཁའ་འགྲོས་སྤྱན་དྲངས་རི་བོ་རྩེ་ལྔར་ཕེབས། །དད་ལྡན་རྣམས་ལ་གདམས་ངག་ཆར་ཕབ་ནས། །འཕགས་ཡུལ་གཤེགས་འགྲོ་དགོངས་ནས་བྱོན་པའི་ཚེ། །མནལ་ལམ་བུད་མེད་དཀར་མོ་ཞིག་གིས་ནི། །མཁའ་འགྲོའི་གླུ་དབྱངས་གྲེ་མགུར་འདི་སྐད་གསུངས། །

རྗེ་ན་མོ་གུ་རུ།

བསྐལ་བཟང་གོའུ་ཏ་མའི་ཞིང་ཁམས་འདིར། །རྗེ་སངས་རྒྱས་འདུས་སྐུ་མི་ཡི་གཟུགས། །ཁྱོད་ཐུགས་དགོངས་བསྙེལ་བ་མ་མཛད་པར། །བདག་གཙོས་པའི་འགྲོ་བ་མ་ལུས་རྣམས། །དོན་དཀའ་བ་སྤྱད་ནས་ཉེ་ལྗོངས་འདིར། །ཞབས་ཅིས་ཀྱང་བཅག་པར་གསོལ་བ་འདེབས། །ཟེར་ཏེ་གནས་ཆེན་རི་བོ་བྱ་རྐང་ནས། །བྱུང་བས་གར་སོང་བལྟས་པས་ནུབ་བྱང་མཚམས། །སོང་བ་དམ་པ་རྗེ་བཙུན་ཐུགས་དགོངས་ལ། །ཅི་ཡིན་སྙམ་ནས་ཡར་ལ་གཟིགས་ཙ་ན། །ཕྱི་ཡི་རྣམ་པར་རི་རྒྱལ་རང་བཞིན་ལ། །ནང་ལྷ་རྡོ་རྗེ་སེམས་དཔའི་ཚོགས་རྣམས་བཞུགས། །གསང་བ་དཔའ་བོ་མཁའ་འགྲོ་གྲངས་མེད་བཞུགས། །ཕྱི་རི་དཔལ་མགོན་ཕྱག་བཞི་བྱ་རོག་གདོང༌། །ལྷ་མོ་དྲེའུ་ནག་བཙན་རྒོད་སྤུན་བདུན་དང༌། །སྐྱེས་བུ་རྡོ་རྗེ་ལེགས་པའི་ལྷ་ཚོགས་རྣམས། །ཀླུ་རྒྱལ་ཝ་རུ་བཀའ་ཉན་ཚུལ་དུ་བཞུགས། །ཞེས་གསུངས་པ་ལྟར་ཕྱི་རང་བྱུང་གི་གནས་མཆོག་རི་རྒྱལ་གྱི་རང་བཞིན་ལ། ནང་ཡེ་ཤེས་ཀྱི་རང་སྣང་ལས་གྲུབ་པའི་གཞལ་ཡས་ཁང་གི་དབུས་སུ་བཅོམ་ལྡན་འདས་དཔལ་རྡོ་རྗེ་སེམས་དཔའི་ལྷ་ཚོགས་ཀྱི་དཀྱིལ་འཁོར་མངོན་སུམ་དུ་བཞུགས་པ་དང༌། གསང་བ་ལྟར་ན་གནས་ཡུལ་གྱི་དཔའ་བོ་མཁའ་འགྲོ་གྲངས་མེད་པ་བཞུགས་པར་གཟིགས་པ་ནི། སི་ཏུ་ཆོས་ཀྱི་འབྱུང་གནས་ཀྱི་བཀའ་འབུམ་ཉ་པ་དཔལ་སྤུངས་སྤར་མའི་ནང༌།

བླ་ཡི་དམ་པའི་གནས་ཞེས་གྲགས་པ་འདིའི། །བྱུང་བ་མདོར་བསྡུས་གུས་ལྡན་སྤྲོ་བསྐྱེད་ཕྱིར། །ཅུང་ཟད་བརྗོད་ལ་ཤེས་ལྡན་རྣ་བ་བློགས། །དེ་ཡང་འཛམ་བུས་མཚན་པའི་གླིང་མཆོག་འདིར། །གནས་ཆེན་ཉེར་བཞི་ཡུལ་ཆེན་སོ་གཉིས་ཞེས། །བདེ་མཆོག་འཁོར་ལོའི་སྤྲུལ་པའི་དཀྱིལ་འཁོར་དུ། །ལྷུན་གྱི་གྲུབ་ཅིང་རྣལ་འབྱོར་ལྷ་རྣམས་ཀྱིས། །སྤྱོད་པ་སྐྱོང་བའི་གནས་ཀྱིས་ཁྱབ་པས་ན། །འདི་ནི་ཉེ་བའི་མཐོང་སྤྱོད་ཙ་རི་ཏྲའི། །གནས་དང་ཉེ་འབྲེལ་ཁ་བ་དཀར་པོ་ཡི། །ཡན་ལག་ཉིད་དུ་དོན་གྱིས་ཐོབ་པའི་ཕྱིར། །བདེ་མཆོག་དང་ནི་ཕག་མོ་ཞལ་གཉིས་མའི། །རང་བྱུང་ཡོད་ཅེས་སྔོན་ནས་ཡུལ་འདིར་གྲགས། ཞེས་གསུངས་ཁ་བ་དཀར་པོའི་གནས་ལག་དཔལ་འཁོར་ལོ་སྡོམ་པའི་ཕོ་བྲང༌། མཁའ་སྤྱོད་ཐུགས་ཀྱི་འཁོར་ལོ། ས་སྤྱོད་གསུང་གི་འཁོར་ལོ། ས་འོག་སྐུ་ཡི་འཁོར་ལོ་སྟེ་འཁོར་ལོ་གསུམ་གྱི་དཔའ་བོ་མཁའ་འགྲོ་གྲངས་མེད་པ་རང་བཞིན་གྱིས་འདུ་ཞིང་བཞུགས་པར་བསྟན་པའོ། །

ཕྱི་ཡི་རི་ནི་དུར་ཁྲོད་བསིལ་བའི་ཚལ་དང་མཚུངས་པར་དཔལ་ཡེ་ཤེས་ཀྱི་མགོན་པོ་ཕྱག་བཞི་པ། ལས་མགོན་བྱ་རོག་གདོང་ཅན་སོགས་བཞུགས་པའི་གནས་དང༌། ལྷ་མོ་དྲེལ་ནག་ཅེས་བསྟན་སྲུང་ཆེན་མོ་ཨ་ཕྱིའི་བཀའ་སྡོད་ཤ་ཟ་ལས་ཀྱི་མཁའ་འགྲོ་དང༌། ལྷོ་བྲག་མར་པའི་བཀའ་སྲུང་ལྷ་མོ་དུད་སོལ་མ་བཅས་ངོ་བོ་གཅིག་པར་གསུངས་པས་གནས་དེ་མུ་ལེ་མཐིང་བྲག་གམ། བྱང་ཤར་དུར་ཁྲོད་བརྩེགས་ཚལ་ཕོ་བྲང་དང་མཐུན་པར་བསྟན་སྲུང་ཨ་ཕྱི་དང་དཔལ་ལྡན་ལྷ་མོ་དྲེའུ་ནག་སོགས་མོ་རྒྱུད་རྣམས་འཁོར་བར་བསྟན་པ་དང༌། བཙན་རྒོད་འབར་བ་སྤུན་བདུན་ཞེས་ཆོས་རྒྱལ་ཁྲི་སྲོང་ལྡེའུ་བཙན་གྱི་སྐུ་ལྷ། ལྷ་སྲས་མུ་ཏིག་བཙད་པོའི་སྤྲུལ་པ་འབྲི་གུང་ཆོས་རྒྱལ་རིན་ཆེན་ཕུན་ཚོགས། འཇམ་མགོན་ཆོས་ཀྱི་གྲགས་པ། ༧སྐྱབས་མགོན་དོན་གྲུབ་ཆོས་རྒྱལ་སོགས་ཀྱི་ཁྱད་པར་གྱི་སྲུང་མ་ཆོས་སྐྱོང་རྩིའུ་དམར་པོ་ཡིན་པ་བཅས། རྒྱལ་བ་འཇིག་རྟེན་གསུམ་གྱི་མགོན་པོའི་ལུང་གིས་ཟིན་པའི་དགོན་གནས་གང་ཡོད་ས་དེར་ཨ་མགོན་ཆོས་གསུམ་གྱི་གནས་རང་བཞིན་ལྷུན་གྲུབ་ཏུ་ཡོད་ པར་བསྟན་པའོ། །

གཞན་ཡང་དམ་ཅན་རྡོ་རྗེ་ལེགས་པའི་ལྷ་ཚོགས་རྣམས་དང༌། ཀླུ་རྒྱལ་ཝ་རུ་ཎ་ཞེས་སྔོན་བདག་ཅག་གི་སྟོན་པ་དང༌། སློབ་དཔོན་སངས་རྒྱས་གཉིས་པ། འཕགས་པ་ཀླུ་སྒྲུབ་དང༌། ཀླུ་སྒྲུབ་གཉིས་པ་རྒྱལ་བ་འཇིག་རྟེན་གསུམ་མགོན་བཅས་ཀྱི་སྤྱན་སྔར་ཆོས་ཉན་ནས་བཀའ་སྡོད་དུ་དམ་བཅས་པའི་ཀླུ་རྒྱལ་མལ་དྲོ་གཟི་ཅན་དང་ཐ་མི་དད་པ་གདོང་གྲོགས་ཕྲིན་ལས་སྒྲུབ་པར་གནས་རིའི་མདུན་གྱི་ཆུ་མིག་ཏུ་གནས་ཤིང་ཆུ་མིག་དེ་བཀའ་གཉན་པར་གྲགས་པ་དང༌། གཞན་ཡང་རྡོ་བརྐོས་གནས་བཤད་དུ། གཙོ་བོ་རྡོ་རྗེ་སེམས་དཔའི་རང་བྱོན་ཕྱག་རྒྱ་མ་བཅས་ལྷོ་རུ་གཟིགས་པ་ཡོད། ཤར་གྱི་ངོས་ན་མ་ར་ཏི་ཀའི་གནས་སྤྱན་རས་གཟིགས་དང་སྒྲོལ་མའི་ལྷ་ཚོགས་བཞུགས། ལྷོ་རུ་མི་ཊ་ཛོ་ཀའི་སྒྲུབ་ཕུག་ནང་པདྨ་གར་དབང་དཀྱིལ་འཁོར་ཡོངས་རྫོགས། བར་སྣང་གདུགས་དང་རྒྱལ་མཚན་རང་བྱོན། ཚངས་པ་དང་བརྒྱ་བྱིན་བཅས་རང་བྱོན། ནུབ་ཏུ་ཙཱ་རི་ཏྲའི་གནས་ལག་ལ་རྗེ་བཙུན་རྣལ་འབྱོར་མའི་རང་བྱོན། གསང་མཚན་ནུབ་ཏུ་བསྟན་ཅིང་ནང་དུ་ཀྱཻ་རྡོར་སྤྲུལ་པའི་ལྷ་ཚོགས་རྣམས་བཞུགས། ཞེས་བཤད་པ་དེ་རྒྱུད་བརྟག་གཉིས་ལས།

 མདོར་བསྡུས་པ་ནི་བརྗོད་པར་བྱ། །མཐོང་སྤྱོད་གྲོང་ཁྱེར་གྱི་དང་ཡང༌། །མཐོང་སྤྱོད་གྲོང་གི་མཐར་གནས་པ། །ཙཱ་རི་ཊ་དང་ཀོ་ས་ལ། །བིན་ད་གཞོན་ནུའི་གྲོང་ཁྱེར་རོ། །རྡོ་རྗེ་སྙིང་པོ་སྙིང་རྗེ་ཆེ། །ཉེ་བའི་མཐོང་སྤྱོད་དེ་ཉེ་བའོ། །ཞེས་ཉེ་བའི་མཐོང་སྤྱོད་ཙཱ་རི་ཊ་བདེ་མཆོག་གི་གནས་སུ་བཤད་པས། དེའི་གནས་ལག་དཔལ་འཁོར་ལོ་སྡོམ་པ་རྡོ་རྗེ་རྣལ་འབྱོར་མ་ཡབ་ཡུམ་གྱི་ཕོ་བྲང་ཡིན་པར་གསལ་བ་དང༌། རྡོ་བརྐོས་གནས་བཤད་མ་ལི་ཀ་ཡི་ཕྲེང་བའི་ནང༌། གཡས་གཡོན་དུ་གྲུབ་ཆེན་བརྒྱད་ཅུའི་ཕྱག་རྗེས། ཞབས་རྗེས། ཕྱག་མཚན་གྱི་རྗེས་རྣམས་ཡོད། ནུབ་བྱང་མཚམས་ན་རྟ་མགྲིན་དང་གཤིན་དམར་གྱི་གནས། བྱང་ན་ལྕང་ལོ་ཅན་གྱི་ཞིང་བཀོད་ལ་ཕྱག་རྡོར་འགྲོ་བཟང་དང་བྱ་ཁྱུང་གི་གནས་ཡོད། རི་ཡི་རྩེ་མོར་པདྨོ་བཀོད་པའི་གནས་ན་འོད་དཔག་མེད་ཀྱི་གཙོས་པའི་ཉེ་བའི་སྲས་བརྒྱད་ཀྱི་གནས་ཡོད་པར་གསུངས། སྐུ་གདུང་སྒྲུབ་ཕུག་གཡས་ངོགས་ལ་དཔལ་མགོན་ཕྱག་བཞི་པ། བྱ་རོག་གདོང༌། རྣམ་སྲས། བཙན་རྒོད་སྤུན་བདུན། སྐྱེས་མཆོག་རྡོ་རྗེ་ལེགས་པ། དབང་ཕྱུག་ཆེན་པོ་བཅས་ཆོས་སྐྱོང་ཕོ་རྒྱུད་རྣམས་ཀྱི་གནས། གཡོན་རི་ལ་ལྷ་མོ་དྲེལ་ནག་ལ། གཡུ་སྒྲོན་མ་སོགས་ཆོས་སྐྱོང་མོ་རྒྱུད་རྣམས་ཀྱི་གནས་ཡིན་པར་དེ་ཙམ་ཉུང་ངུར་བསྡུས་ནས་བཀོད་པ་ཡིན་ཞེས་བཤད་པས། བསྟན་སྲུང་ཆེན་མོ་ཨ་ཕྱི་ཆོས་ཀྱི་སྒྲོལ་མ་འཁོར་བཅས་ཀྱི་གནས་ཡིན་པར་བསྟན་པ་ཡིན། གཞན་ཡང་སྒྲོལ་མ་ཉེར་གཅིག་གི་བཞུགས་གནས་དང༌། རང་བྱུང་སྤྲུལ་སྐུའི་མཚམས་ཁང་ཕུག་ཆེན་ནང༌། ཡིག་དྲུག་དང༌། ལཉྩའི་ཡི་གེ་དང༌། འབྲི་གུང་གདན་རབས་བཅུ་དགུ་པ་པཎ་ཆེན་དཔལ་གྱི་རྒྱ་མཚོའི་སྐུ་དབྱིབས་རང་བྱོན་དུ་ཡོད་པར་གྲགས་ལ། ༧སྐྱབས་མགོན་འདི་པ་ཕག་མོ་རྩེར་སྤྱི་ལོ་༡༥༢༧ལ་འཁྲུངས་པའི་ཚེ་འཇའ་འོད་དང་དྲི་བཟང་གི་ངད་ཐུལ་བ་སོགས་ལྟས་བཟང༌། དེ་ཡི་ཚེ་ཁོ་བོ་ནི་རྒྱ་གར་པཎྜི་ཏ་དམ་པ་སངས་རྒྱས་ཀ་མ་ལ་ཤཱི་ལ་ཡིན་ཞེས་ཡང་ཡང་གསུངས་པས་ཀུན་གྱིས་པཎ་ཆེན་རིན་པོ་ཆེ་ཞེས་བརྗོད། རྒྱལ་དབང་རིན་ཆེན་ཕུན་ཚོགས་ཀྱི་དྲུང་དུ་རབ་ཏུ་བྱུང་བའི་མཚན་བསོད་ནམས་དཔལ་གྱི་རྒྱ་མཚོ་གསོལ་བས་ཡོངས་གྲགས་པཎ་ཆེན་དཔལ་གྱི་རྒྱ་མཚོར་གྲགས་པ་རྒྱལ་སྲས་དམ་པ་སངས་རྒྱས་དང་ཐུགས་རྒྱུད་གཅིག་གཤིས། གནས་འདིར་མགོན་པོ་འབྲི་གུང་པས་བྱིན་གྱིས་བརླབས་ཤིང་རང་བཞིན་ལྷུན་གྲུབ་ཏུ་ངག་སྒྲོས་དང་མཐུན་པར་གྱུར་པ་ཉིད་དོ།

དམ་པའི་སྒྲུབ་ཕུག་གི་ཕྱི་ལོག་དེར་མ་ཎི་དང༌། ཨ་དང༌། ཨོཾ་གྱི་རང་བྱོན་ཁོ་བོས་ཀྱང་མཇལ་བས་སྐབས་དེར་རྒྱལ་སྲས་བློ་དགའ་རིན་པོ་ཆེ་དང༌། ཕྱག་མཛོད་དཀོན་མཆོག་འོད་སྤྲུལ་སོགས་དེར་འཁོད་རྣམས་ལའང་གསལ་སྟོན་ཞུས། སྒྲུབ་ཕུག་ནང་དུ་རྡོ་ཞིག་ལ་དམ་པའི་ཞབས་རྗེས་དང༌། ཡང་རྡོ་ཞིག་ལ་༧་སྐྱབས་མགོན་དོན་གྲུབ་ཆོས་རྒྱལ་སྐུ་ན་ཕྲ་མོའི་སྐབས་ཀྱི་ཞབས་རྗེས་བཅས། མདོར་ན། ཕ་གཅིག་དམ་པ་སངས་རྒྱས་ཀྱི་སྒྲུབ་གནས། མཐོང་སྤྱོད་དཔལ་གྱི་ཙཱ་རིའི་གནས་ལགས། རབ་འབྱམས་དཀྱིལ་འཁོར་རྒྱ་མཚོའི་ཕོ་བྲང༌། དཔའ་བོ་མཁའ་འགྲོ་འདུ་བའི་ཚོགས་ཁང༌། བསྟན་སྲུང་ཨ་མགོན་ཆོས་གསུམ་གྱི་འདུ་གནས། ཞིང་སྐྱོང་སེང་གདོང་ཡབ་ཡུམ་གྱི་རྟེན་གནས་ལྷ་མི་དྲང་སྲོང་རྣམས་ཀྱི་བསྟི་གནས། བརྟུལ་ཞུགས་གྲུབ་པ་རྣམས་ཀྱི་སྒྲུབ་གནས། བསྟན་འཛིན་སྐྱེས་བུ་རྣམས་ཀྱིས་བཀུར་གནས། ཞིང་སྐྱོང་གཏུམ་པོ་རྣམས་ཀྱི་རྒྱུ་སྲང༌། མཁས་གྲུབ་དམ་པ་རྣམས་ཀྱིས་བསྔགས་པའི་ཡུལ་དུ་གྱུར་པ་ཞིག་གོ །

དྲི་མེད་ཐུགས་རྗེའི་སྨོན་ལམ་རང་གཟུགས་རི་བྲག་ངོགས་སུ་རང་བྱོན་ཤར། །

དམ་པའི་གནས་སུ་བརྗིད་ཆགས་དུང་གི་ཟླ་བ་ཇི་བཞིན་འོད་དུ་འཚེར། །

རླུང་སེམས་སྣང་བར་རང་དབང་བསྒྱུར་བས་སྲ་མཁྲེགས་རྡོ་ལ་ཞབས་རྗེས་བཏབ། །

དད་དམ་ལྡན་ལ་གནས་འདིར་རེ་སྨོན་ཇི་བཞིན་འགྲུབ་དེ་དམ་པའི་མཐུ། །

ཞེས་ཀྱང་སྨྲས་སོ། །

དེ་ཡང་རྡོ་བརྐོས་གནས་བཤད་ལས། །ངོ་མཚར་ཆེ་བ་ཆུ་བོའི་མཆོད་ཡོན་ཡོད། །མེ་ཏོག་སྣ་ཚོགས་ཕང་ཕུང་འཁྲིགས་པའང་ཡོད། །དྲི་བཟང་ཤིང་གིས་སྣ་དབང་ཚིམས་པ་དང༌། །ག་བུར་ལ་སོགས་དྲི་བཟང་ཀུན་ནས་འགེངས། །འབྲས་དྲུག་ལ་སོགས་རོ་བརྒྱ་སྤུངས་པའང་སྣང༌། །ཀ་ལ་པིང་ཀ་ངང་བྱ་རྣམས་ཀྱི་སྒྲ། །སྒྲོགས་པའི་སྐད་ཐོས་ཙམ་གྱིས་རྣ་དབང་ཚིམས། །སྟེང་དུ་ཉི་ཟླས་མུན་པ་སེལ་བ་དང༌། །འོག་ཏུ་འཁོར་ལོ་རྩིབས་བརྒྱད་བརྡལ་བ་བཅས། །བར་ན་རྩི་ཤིང་ནགས་ཚལ་གཞལ་ཡས་ན། མཆོད་པའི་ལྷ་མོ་བསམ་མི་ཁྱབ་པ་རྣམས། །བཀྲ་ཤིས་རྟགས་བརྒྱད་རྒྱལ་སྲིད་སྣ་བདུན་གྱིས། །ཕྱོགས་ཀུན་བསྐོར་བའི་སྟེང་གི་བར་སྣང་ལ། །དཔའ་བོ་གིང་ཆེན་ཌཀྐི་མ་རྣམས་ཀྱིས། །གླུ་གར་བྲོ་འཁྲབ་ཤིན་ཏུ་ངོ་མཚར་བའི། །རྒྱ་གར་གླིང་ནའང་འདི་འདྲ་ཡོད་རེ་སྐན། །ཞེས་གསུངས་པ་ལྟར། རི་བོ་མཐོ་བརྗིད་ནགས་ཚལ་དང༌། དྲི་བཟང་ཤིང་སྣ་འཛམ་གླིང་ན་དཀོན་པར་གྲགས་པ་ཡོད་པ་རྣམས་དུས་འགྱུར་སྐབས་གཅོད་འབྲེག་བྱས་འཕྲོ་ལྗོན་ཤིང་སྡོང་པོ་འགའ་ཤས་ད་ལྟ་ཡོད་པ་རྣམས་ཕྱི་རྒྱལ་གྱི་ཚན་རིག་པ་འགས་མཐོང་སྐབས། ཤིང་སྡོང་ལ་ལག་པས་འཁྱུད་དེ་འཛམ་གླིང་ན་དཀོན་པའི་ཤིང་སྡོང་རེ་ཟུང་ས་འདིར་འདུག་ཅེས་མིག་ཆུ་ཤོར་བའི་ལོ་རྒྱུས་ཡང་མཆིས། འབའ་ཆུའི་གཡས་ལོག་༧སྐྱབས་མགོན་དོན་གྲུབ་ཆོས་རྒྱལ་གྱི་འཁྲུངས་གཞིས་དང་ཉེ་བའི་ཆར་ལུང་པའི་ཞིང་སར་དུང་དཀར་གྱི་དབྱིབས་སུ་ཡོད་པ་ད་ཆ་འཁོར་ལམ་གྱིས་བཅད་འདུག་ཀྱང་རྒྱངས་རིང་ནས་བལྟས་ཚེ་དེ་ཡང་དུང་དཀར་ལ་དར་དཔྱངས་ཀྱིས་བརྒྱན་པའི་ཚུལ་དུ་མངོན། ཡུལ་དེར་འབའ་ཞེས་ཐོགས་པའི་དོན་ནི། སྔར་བོད་ཀྱི་ཟམ་སྲུང་དམག་མི་འབའ་པ་ནས་མར་བཏང་བ་དག་དེར་སྡོད་ཡུལ་ཆགས་པས་དེ་ལྟར་ཟེར་བ་ད་ལྟའང་ངག་རྒྱུན་དུ་བཤད་དོ། །

སི་ཏུ་ཆོས་འབྱུང་གི་བཀའ་འབུམ་ཉ་པར་དམ་པའི་གནས་བཤད་ལས། སྤྱིར་ནི་རི་རྩེ་མཐོ་ཞིང་ཕྱོགས་ཡངས་པས། །ལྷག་མཐོང་སྒོམ་པའི་གནས་སུ་བཟང་བ་དང༌། ནགས་ཚལ་སྟུག་ཅིང་བསིལ་དྲོད་སྙོམས་པ་ཡིས། །ཞི་གནས་སྒོམ་པའི་གནས་སུ་བཟང་བ་དང༌། མཐུན་རྐྱེན་རྙེད་སླ་འགལ་རྐྱེན་ཉུང་བ་ཡིས། །མ་ལུས་དམ་ཆོས་སྒྲུབ་ཏུ་བཏུབ་པ་དང༌། །རྩ་བ་རྒྱས་པའི་རི་རྒྱུད་རིང་ལྡན་ཕྱིར། །ཆོས་རྒྱུད་རིང་དུ་གནས་ཤིང་བརྟན་པ་དང༌། །མདུན་དུ་ཆུ་བོ་ཆེན་པོ་གཉིས་འདུས་ཕྱིར། །དབྱེན་སྤྱོ་མི་ནུས་ཐབས་ཤེས་འབྲེལ་བ་དང༌། །ཕྱོགས་ཀྱི་རི་རྣམས་ཁེངས་ཚུལ་མི་ལྡན་པས། །ཆེན་པོ་རྣམས་ཀྱིས་རྟག་ཏུ་འདུད་པ་སོགས། །དཔྱད་ཀྱི་ལེགས་དགུ་མ་ལུས་རབ་ཏུ་ཚང༌། །ཞེས་གསུངས་པ་ལྟར་དང༌། ཡུལ་དེའི་ལྗོན་ཤིང་རྣམས་ལ་མེ་ཏོག་སྣ་ཚོགས་པ་དྲི་བསུང་བཟང་པོ་དང་ལྡན་པའི་ཁྲོད་དུ་བྱ་བྱིའུ་རྣམས་ཀྱིས་སྒྲ་སྐད་སྙན་པར་སྒྲོགས་པ། དག་པའི་གཟིགས་སྣང་ལ་གཟུངས་སྔགས་ཀྱི་སྒྲ་དང༌། རྩི་ཤིང་རྡོ་དང་རྡེའུ་རྣམས་ལ་ཡིག་འབྲུའི་རང་བྱོན་བཞུགས་པ། ལྗོན་པ་རྣམས་ལ་མིའམ་ཅི་རྩེ་ཞིང་དགའ་བར་བྱེད་པ་དང། མཆོག་ཏུ་ཀླུ་རྣམས་དགའ་བར་གཟིགས་པ་གྲགས། འབའ་ཆུའི་ཟམ་པའི་ཕར་ཁའི་བྲག་ལ་ཛཾ་ལྷ་སེར་པོའི་རང་བྱོན་དང༌། དེ་ནས་ཡར་རི་ངོས་ལ་གྱེན་དུ་རིང་ཙམ་བགྲོད་པའི་སར་ཕ་བོང་གི་ངོས་ལ་ཕྱག་རྗེས་ཆུང་ངུ་ཞིག་འདུག་པ་རང་བྱུང་སྤྲུལ་སྐུ་ཐོག་མའི་ཕྱག་རྗེས་སམ། ཡང་འགའ་རེས་༧སྐྱབས་མགོན་དོན་གྲུབ་ཆོས་རྒྱལ་སྐུ་ཆུང་ངུའི་སྐབས་ཀྱི་ཕྱག་རྗེས་ཡིན་ཟེར་བ་ཞིག་ཀྱང་མཇལ་རྒྱུ་ཡོད་དོ། །

རིན་ཆེན་རི་བྲག་མཐོ་གཡེལ་བརྗིད་ཅིང་བརྟན། །

ལྷུན་ཆགས་ལྷ་དབང་གནས་པའི་རིག་རྒྱལ་ལྟར། །

ལྗོན་ཤིང་མེ་ཏོག་དྲི་ལྡན་སྨན་སྣས་ཁེངས། །

རྒྱལ་མཚན་ཏོག་ལྟར་མངོན་མཐོ་དམ་པའི་གནས། །

ཞེས་ཀྱང་སྨྲས་སོ།

**གསུམ་པ་རྒྱལ་སྲས་དམ་པ་སངས་རྒྱས་དང༌། ནག་པོ་སྤྱོད་པའི་སྒྲུབ་གནས་སུ་བྱིན་གྱིས་བརླབས་པའི་ཚུལ་ནི།**

རབ་བྱུང་བཅོ་ལྔ་པ་ཆུ་ཕག་༡༩༢༢ལོར་ཀཿཐོག་སི་ཏུ་ཆོས་ཀྱི་རྒྱ་མཚོས་གནས་སྐོར་ལམ་ཡིག་འཁྲུལ་སྣང་ལས་སྦྱོང་གསལ་བའི་ཨ་དར་ཤ་ལས། བླ་སེང་ནི། རི་ཆེ་མཐོ་བརྗིད་པ་ནགས་ཚལ་མང་པོ་འཇང་རི་སྨུག་པོ་རི་བྱ་རྐང་སོགས་དང་ཆ་འདྲ་བ་ལ། ཁམས་དྭངས་པའི་གནས། རི་བོའི་རྩེར་སྒྲུབ་ཁང་རྙིང་པ་གཡས་སྐུ་གདུང་དཀར་པོ་གཅིག་ཡོད་པའི་སྒྲུབ་ཕུག་དེར། དམ་པ་སངས་རྒྱས་སྒྲུབ་ཕུག་ཡིན། དེའང་སྐྱེས་མཆོག་རྒྱ་གར་པ་ཕུ་ལ་ཧ་རི་ནས་རྒྱ་ནག་རི་བོ་རྩེ་ལྔར་བྱོན། དེ་ནས་རི་བྱ་རྐང་ལ། དེ་ནས་རྒྱ་གར་ལ་བྱོན་པར་བཞེད་པ་ལ་རྡོ་རྗེ་རྣལ་འབྱོར་མས་གནས་འདིར་བྱོན་པར་བསྐུལ་ཏེ། ཞེས་གསུངས་པ་ལྟར་ན། ཕ་དམ་པའི་མནལ་ལམ་དུ་བུད་མེད་དཀར་མོའི་ལུང་བསྟན་པ་དེ་རྡོ་རྗེ་རྣལ་འབྱོར་མའི་སྤྲུལ་པ་ལ་ཨ་ཕྱི་ཆོས་ཀྱི་སྒྲོལ་མ་བཞིན་བཟང་དབྱིངས་ཕྱུག་ཡིན་པ་དོན་གྱིས་བསྟན་པ་དང༌། ཡང་ཀཿཐོག་སི་ཏུའི་གནས་ཡིག་ལས། འདིར་ཟམ་པ་ནས་འོག་གི་ཨ་ཤྭ་ལར། །རྒྱ་གར་གྲུབ་ཐོབ་ནག་པོ་སྤྱོད་པ་དང་ཞལ་འཛོམས། གནས་འདིར་ལོ་ཤས་བཞུགས། ཞེས་གསལ་བ་དང༌། འབྲི་ཆུའི་ཟམ་པ་སྔར་གྲུབ་ཆེན་ཐང་སྟོང་རྒྱལ་པོའི་ལྕགས་ཟམ་ཡོད་པ་ནས་འོག་གི་རི་ཨ་ཤྭའམ་བློ་ཡང་ལ་ཐོག་ཏུ་དམ་པ་དང་ནག་པོ་ཆུང་བ་ཞལ་འཛོམ་བྱུང་བ་གནས་ཡིག་གྱང་ལོག་དང༌། རྡོ་བརྐོས་གནས་ཡིག་མ་ལི་ཀའི་ཕྲེང་བ་ལས། མདང་དགོང་རྨི་ལམ་བུད་མེད་རྣམ་འགྱུར་དང༌། །ད་ལྟར་ཡ་གིར་མཐོང་བ་དེར་ཡང་དགོངས། །རྣམ་འགྱུར་མིན་པ་འདྲ་སྙམ་ཡར་བྱོན་པས། །གནས་འདི་ཉིད་ཀྱི་མདུན་རི་ཨ་ཤྭ་ཡི། །ལ་ཐོག་ཕེབས་ནས་དམ་པ་གནས་བཞུགས་མཛད། །གྲུབ་ཆེན་ནག་པོ་སྤྱོད་པ་མར་བྱོན་ནས། །རི་བོ་རྩེ་ལྔར་ཕེབས་པས་དེར་མཇལ་ཏེ། །དང་པོ་ནག་པོ་སྤྱོད་པས་ཕྱག་འཚལ་ནས། །རྗེ་ན་མོ་གུ་རུ་བདེ་གཤེགས་ཁྱོད། །དང་པོ་དཀའ་བའི་ལེགས་བཤད་ཅུང་ཟད་ཙམ། །བར་དུ་ཡོངས་འཛིན་མང་པོའི་ས་རུ་གཏུགས། །ཐ་མ་རླུང་སེམས་དམ་པ་རང་དབང་བསྒྱུར། །འགྲོ་བ་ཀུན་གྱི་དམ་པ་ཁྱོད་ལ་འདུད། །གུ་རུ་དམ་པས་ཕྱག་ལན་ཞིག་ཀྱང་མཛད། །རྗེ་རྒྱལ་བ་ཀུན་འདུས་རྡོ་རྗེ་འཆང༌། །མོས་གུས་དད་ལྡན་བདག་ལ་ཤིས་པ་སྩོལ། །ཁྱོད་གྲོགས་པོ་ཐག་རིང་ལམ་འཕྲང་ནས། །ཐུགས་ངལ་བ་བྱུང་ཡང་གསན་པར་ཞུ། །ལས་རྒྱུ་འབྲས་བཙན་པའི་ལས་རླུང་གིས། །ཡུལ་དགེ་མཚན་འཛོམས་པའི་གནས་འདིར་མཇལ། །ཐུགས་ཅུང་ཟད་ལྷོད་ལ་ཡ་གིར་ལྟོས། །ཕ་རྡོ་རྗེ་སེམས་དཔའི་གནས་ཆེན་བཞུགས། །དེ་མཐོང་བས་ངན་སོང་སྡུག་བསྔལ་རྣམས། །ནག་མེར་གྱིས་དག་པའི་བྱང་ཆུབ་ལམ། །ཁྱོད་དེ་རུ་འགྲོ་ན་ཇི་ལྟར་ལགས། །ཞེས་གསུངས་པས་དཔོན་སློབ་གཉིས་ཡར་ཕེབས་པར་ཞལ་མཐུན་ནས། དེ་ནས་ཡར་བྱོན་པས་འདུལ་བྱ་མ་རིག་པས་བསྒྲིབས་པ་འགའ་ཞིག་གི་མཐོང་ཚུལ་ལ། དཔོན་སློབ་གཉིས་ཀ་མཛད་སྤྱོད་ཅི་རིགས་པ་མཛད་པས། བློ་དམན་འགའ་ཞིག་གིས་ཡ་མཚན་སྣང་ཟེར། ལ་ལས་འདི་འདྲ་བ་མི་མ་ཡིན་གྱི་ཆོ་འཕྲུལ་དུ་འདུག་ཟེར། དད་པ་སོགས་ཤུགས་ཀྱི་བྱེད་དགོས་པ་མང་དུ་བྱུང༌། དེ་དུས་བསྐལ་པ་མ་ཉམས་པས་གནས་འདིར་དཔའ་བོ་མཁའ་འགྲོ་ཀུན་ཀྱང་ཉིན་མོ་ཡང་མཐོང་བ་བྱུང་སྟེ། སྐབས་སུ་ཁོང་གྲྭ་སློབ་གཉིས་དང་མཁའ་འགྲོ་མ་རྣམས་ལྷན་ཅིག་ཏུ་རྩེད་འཇོ་བྱེད་པའང་མཐོང༌། དེ་ནས་བཟུང་གནས་འདི་ལ་དད་པ་བྱེད་མཁན་ཡང་མང༌། ཞེས་བཤད་པས། དམ་པའི་རྣམ་ཐར་དངོས་གྲུབ་འོད་སྟོང་འབར་བའི་ཉི་མ་ལས། རི་བྱ་རྐང་ཅན་དུ་གནོད་སྦྱིན་མོ་གྲུབ་ནས་འདོད་རྒུར་དབང་བསྒྱུར། སེང་གེ་རྫོང་དུ་ས་འོག་གྲུབ་ནས་ཀླུའི་རྒྱལ་པོའི་ཕོ་བྲང་གཟིགས་པར་གསལ་བ། རི་བོ་བྱ་རྐང་ནས་བླ་ཕི་སེང་གེ་རྫོང་ལ་ཕེབས་པ་དང་མཐུན་གཤིས་བླ་ཕི་སེང་གེ་རྫོང་ལ་དུས་རྒྱུན་བླ་སེང་དམ་པའི་གནས་སམ་དམ་པའི་གནས་ཞེས་གྲགས་ལ། ཏཱའི་སི་ཏུ་ཀུན་མཁྱེན་ཆོས་ཀྱི་འབྱུང་གནས་ཀྱི་དམ་པའི་གནས་བཤད་ལས། གནའ་བོའི་གྲུབ་ཆེན་དམ་པ་སངས་རྒྱས་ཀྱང༌། །གནས་འདིར་བྱོན་ཞིང་བྱིན་གྱིས་བརླབས་པ་ཡིན། །ལོ་རྒྱུས་འགའ་ཞིག་རྒད་པོ་རྣམས་ལས་ཐོས། །གཏམ་དེ་ངེས་པའི་མཚན་མ་ཅི་འདྲ་ཡང༌། །ཏ་རྨོ་ཛུ་གསི་ཞེས་གྲགས་འཕགས་ཡུལ་གྱི། །གྲུབ་ཆེན་ཙི་ནའི་ཡུལ་དུ་བྱོན་པ་དེ། །འདིར་བྱོན་ཚེ་ན་ཏའི་ལའི་མི་དཔོན་ཞིག །དད་པ་ཐོབ་ནས་རྗེས་སུ་ལྷག་པའི་ཚེ། །གྲུབ་ཆེན་རྒྱ་གར་ཡུལ་དུ་རྫུ་འཕྲུལ་གྱིས། །བཞུད་ཟིན་ཕྱག་མཁར་ན་བཟའ་བཞགས་མཐོང་ནས། །མཆོད་རྟེན་བཞེངས་པ་ད་ལྟ་འདི་ཡིན་ཞིང༌། །དེ་ཡི་སློབ་མ་ཞིག་ཀྱང་ཡུལ་འདི་རུ། །བསོད་སྙོམས་སྤྱོད་ཀྱི་རྫུ་འཕྲུལ་མང་བསྟན་ནས། །རིང་ཞིག་བཞུགས་ནས་མྱ་ངན་འདས་པ་ཡི། །མཆོད་རྟེན་གཡོན་ཕྱོགས་ཡོད་པ་འདི་ཡིན་ཞེས། །གཏམ་དུ་གྲགས་པ་བདེན་དུ་རུང་སྙམ་ཞིང༌། །དམ་པ་ཏ་མོ་གང་ཟག་གཅིག་གྱུར་ན། །ཞེས་གསུངས་པ་དང༌།

སོག་པོ་གུང་མགོན་པོ་སྐྱབས་ཀྱིས་བརྩམས་པའི་ནང༌། ཙུང་མིན་ཞེས་བྱ་བའི་བཀའ་རྒྱུད་ཅེས་ལུང་འདྲེན་སོགས་བྲིས་པ་ནས་རྩ་དོན་བཏུས་ན། །ད་ལྟའི་རྒྱ་སྐད་དུ་ཛན་ཙོང་ཞེས་འབོད་པ་དེའི་རྒྱུད་རིམ་ལ་ཤྭཀྱ་ཐུབ་པ་དང༌། འོད་སྲུང་ཆེན་པོ་ནས་པྲཛྙ་རྡ་ར་དང༌། ༼བྷོ་དྷི་དྷརྨོ༽ ཏ་མོ། ཏྟ་ར་བར་གཏད་རབས་ཉེར་བརྒྱད་ཡིན་པ་དེས་རྒྱ་གར་དུ་བི་ཤྭ་མི་ཏྲ་ཕྱི་མ་ལ་གཏད་དེ། བྷོ་དྷི་དྷརྨོ་ཁོ་རང་རྒྱ་ནག་ཡུལ་དུ་བྱོན་སྔར་ནན་ཅིང་མིང་ལ་ཀིའང་ནན་ཟེར། ཀིའང་ནན་གྱི་རྒྱལ་པོ་ལིའང་ཨུ་སྡེ་དང་མཇལ། རྒྱལ་པོ་འདི་དད་པ་དང་གཏོང་ཕོད་ཆེ་ཡང་ཟབ་དོན་ལ་མི་མོས་ཤིང༌། རང་གི་མཛད་པ་ལ་རློམ་སེམས་ཡོད་པ་དང༌། མཆོད་གནས་ཕལ་ཆེར་ཤེས་རབ་རྣམ་གསུམ་ལ་བོག་མ་ཐོན་པར་ཐོས་ཡོན་ཙམ་གྱིས་བླ་ས་ཟིན་པ་མང་བས་དེ་འདུལ་བའི་ཕྱིར་ལྡེམ་དགོངས་འབའ་ཞིག་གསུངས་པ་དང་བརྡ་མཛད་པས། མཁས་པ་མང་པོའི་ཆད་ལྟ་མཁན་དུ་རྟོག །གཙོ་བོ་རྒྱལ་པོ་ལ་ངོ་སོ་མ་སྟེར་བས་རྒྱལ་པོ་མ་དགའ་རྐྱེན་པས་བཏང་སྙོམས་སུ་བྱས། བྷོ་དྷི་དྷརྨོ་འམ། ཏ་མོ་རང་གིས་ཀྱང་ཙུ་ཏའི་ཡུལ་གྱི་རྐང་གཉིས་པར་མིར་མི་བརྩི་བར་རིག་ནས་བྱང་ཡུ་གུར་གྱི་གནས་སུ་ཕེབས། ཀིའང་ཀླུང་ལ་འདམ་བུ་ཉག་མ་བརྫིས་ཏེ་བརྒལ་བ་དམག་དཔོན་གྲུ་ལ་བཞོན་ཏེ་འགྲོ་བས་མཐོང་ནས་དད་པ་ཐོབ། གཏམ་དེ་མཆེད་དེ་རྒྱ་ནག་ལྷོ་པ་རྣམས་ཀྱིས་ཐོས་ནས་འགྱོད་ཀྱང་བྱི་ལ་ཤོར་བའི་སྐར་ཁུང་དུ་སོང༌། དེའང་བྱང་༼རྒྱ་སྐད་ལ་བད་དཔེ་༽བྱང་ཡུ་གུར་ལ་ཟེར་ཞི་ནན་དབྲོ་ཡང་ལ་བྱོན་པར་བཤད། ཡུ་གུར་དང། ལྷོ་ལིའང་གུར་གཉིས་ཕུན་ཚུན་དགྲ་ཟླ་ཡིན་གཤིས་གཏོང་ལེན་མི་ཉན་པའི་རྒྱུ་མཚན་དུ་གདའ། ༼ཧཱ་ཤང་ཧྥུའི་ཁེ༽ ཧྥིའིཁི་ཞེས་པས་དེ་ཐོས་པ་ཙམ་གྱིས་དད་པའི་སྤུ་ལོང་གཡོས་ནས་འདེད་འཚོལ་བྱས། ཡུ་གུར་རྒྱལ་ཁམས་སུ་ཕྱིན་ནས་རྩད་ཆོད་ཙ་ན། ༼ཧི་ནན་ཞོའུ་ལན་ཟི༽ སྲོ་ལན་སྲི་དགོན་པར་འདུག་སྐད། བྷོ་དྷི་དྷརྨོ་འམ། ཏ་མོ་ལོ་དགུའི་རིང་སྦས་པའི་བརྟུལ་ཞུགས་ཀྱིས་སློབ་མ་སྒུགས་ཀྱིན་བཞུགས། ཧ་ཤང་ཧྥུ་ཁེ་འམ། ཧྥེའུ་ཁི་དང་ཡུ་གུར་བན་དེ་གསུམ་སྟེ་ཁོང་བཞིས་ཞབས་ཏོག་བྱས་ཀྱང་ཇོ་བོ་ལ་འབྲོམ་སྟོན་ལྟ་བུ་ཧཱ་ཤང་ཧྥུའི་ཁེ་འམ། ཧྥེའུ་ཁི་རང་ཡིན་པར་གདའ། འོན་ཀྱང་གོ་དྲེད་དུ་ཤོར་བར་དོགས་པས། བརྡ་བསྟན་པའམ་ཕར་ཚུར་དྲི་ལན་གྱིས་ཚུལ་གྱི་སྒོ་ནས་ས་བོན་ཙམ་བྱིན་ལ་བསམ་དུ་བཅུག །བསམ་བྱུང་ཤེས་རབ་བརྟན་པར་བསྒོམ་དུ་བཅུག་ནས་བློ་སྣ་ནང་ཁུག་ཁོ་ནས་དཀྲིས། གཞན་གསུམ་གྱིས་དོན་སྤྱིའི་ཚུལ་དུ་རྟོགས། ཧཱ་ཤང་ཧྥུའི་ཁེ་གཅིག་པུས་དོན་མཇལ། དེའི་རྒྱུད་སྨིན་པར་མཁྱེན་ནས་སྙིང་པོའི་བསྟན་པ་གཏད་དེ། བདག་གི་གཙང་ཀླུང་བརྒལ་དུ་བརྫིས་པའི་འདམ་བུ་ལ་ལོ་མ་ལྔ་ཡོད་པའི་རྟེན་འབྲེལ་གྱིས་ཁྱེད་ལ་ཆིག་བརྒྱུད་ཀྱི་གཏད་རབས་ལྔ་པ་ནས་མང་པོ་འཕེལ། དེ་ནས་ཚུགས་ཐུབ་ཀྱི་སྡེ་པ་ལྔར་འགྱུར་ཞེས་ལུང་བསྟན་ནས་འདའ་ཚུལ་བསྟན། ཕྱིས་རྒྱ་གར་ནས་འོང་བའི་འགྲུལ་པས་སློབ་དཔོན་གྱི་ལྷམ་ཡ་གཅིག་ཐོགས་ནས་ལོག་སོང་ཟེར་བ་ཐོས་པས་སློབ་མ་ཚོས་སྤུར་སྒམ་ཕྱེས་ཏེ་བལྟས་ཙ་ན་ལྷམ་ཡ་གཅིག་ལས་ཅང་མི་འདུག་སྐད་དོ། །

འགའ་ཞིག་གིས་རྒྱ་བན་ཆོས་གོས་གསུམ་ཀའི་ཀྱུ་ལོང་ནི་འདུལ་བ་ནས་གསུང་པའི་སྒྲོགས་བཟུང་གི་དོད་ཡིན་པར་མ་གོ་བར། ཧྥུའི་ཁིས་བསྟན་པ་གཏད་སྐབས་གཞན་ཞིག་གམ་དུ་ཡོད་པ། དེ་བསལ་བའི་ཕྱིར་དུ། དོ་ཨེ་པེའི་སྟེ། ཏུན་ཨེར་པེ་རྒྱ་སྐད་ལ་ལག་པ་གཅིག་ཆོད་ཅེས་པའི་སྒྲར་ནོར་ནས་རལ་གྲིས་ལག་གཡོན་བཅད་པས་ཆོས་གོས་ཡང་ཡང་ལྷུང་བས་ཀྱུ་ལོང་བྱེད་པའི་སྲོལ་དུ་གྱུར་ཞེས་འབྲེལ་མེད་གཏམ་སྨྲ་བ་དང༌། བོད་དག་གིས་སློབ་དཔོན་སྐུ་བརྙན་མཐོང་ན། ཕ་དམ་པའི་སྐུ་བརྙན་དུ་ངོས་འཛིན་པ་སོགས་རྒྱ་བོད་གཉིས་ཕར་འཁྲུལ་ཚུར་འཁྲུལ་བྱས་པ་མང་བའི་རྩ་བ་གང་བྱེད་པ་པོ་དག་གིས་ཐོས་པ་འཆུག་པས་ལན་ནོ། ཞེས་བཤད་པ་དང༌།

ཛན་ཙོང་ལོ་རྒྱུས་ནང༌། ཏཱ་མོའི་ཆོས་མི་བཤད་སྟབས་ཧྥེ་ཁའི་ལག་པ་གཡོན་པ་རལ་གྲིས་བཅད་པ། ཏཱ་མོའི་དེ་ཅི་ཡིན་དྲིས་པས། ཁྱེད་ཀྱིས་ངའི་སེམས་འདི་ཞི་བདེ་ཐོབ་པ་གནང་རོགས་ཞུས་པས། ཁྱོད་ཀྱི་སེམས་དེ་ངའི་ལག་པར་ཞོག་དང༌། ངས་སེམས་ཀྱི་ཞི་བདེ་སྤྲད་གསུངས་པས། སང་སེམས་བརྩལ་བས་མི་རྙེད་འདུག་ཞུས་པས། ད་ཁྱོད་ཀྱི་སེམས་ལྷོད་ལ་ཞོག་གསུངས་པས་གྲོལ་བ་ཐོབ་ཚུལ་བཤད་པ། ཕ་དམ་པ་སངས་རྒྱས་དང༌། བྷོ་དྷི་དྷརྨོ་འམ། ཏ་མོ་གཅིག་པ་མིན་ཚུལ་བཤད་པ་དང༌། རྒྱ་ཡིག་བཀའ་འགྱུར། ༼རྒྱ་སྐད་ལ་ད་ཙང་ཅིན༽དེབ་༥༡་སྡེ་ཚན་༢༠༧༨ནང་བྷོ་དྷི་དྷརྨོ་འཁྲུངས་ཡུལ་རྒྱ་གར་ལྷོ་ཕྱོགས་རྒྱལ་རིགས་མཚན་བོ་དྷི་དོ་ལོ་འམ། བྷོདྷི་དྷརྨོ། ཁོང་གི་བླ་མ་པོ་ལོ་ཏོ་ལོ། ༼རྒྱ་གར་སྐད་ལ་པྲཛྙ་ཏཱ་ར༽ནས་བྷོ་དྷི་དྷརྨོ་མཚན་གསོལ། ཁོང་འདས་ནས་ལོ་དྲུག་ཅུ་རེ་བདུན་སོན་དུས་ཁྱོད་རང་རྒྱ་ནག་ཏུ་འགྲོ་དགོས། རྒྱ་ནག་ལྷོ་ཁུལ་དུ་རྒྱུན་རིང་མ་སྡོད་བྱང་ཕྱོགས་སུ་འགྲོ་དགོས་པ་ལུང་བསྟན་པ་བཞིན་རྒྱ་གར་ནས་གྲུ་རྫིང་དུ་ཞུགས་ནས་ལོ་གསུམ་གྱི་རྗེས་སུ་ཀོང་ཀྲོའི་ནས་གློ་ཡང་ལ་འབྱོར། ཡུལ་དེའི་འགོ་ཁྲིད་ཀྱི་མིང་གཤོ་ཨང་ཟེར་བ་ཞིག་གིས་ཅང་སུས་ནན་ཅིང་གི་རྒྱལ་པོ་ལེའང་ཨུ་དྷེ་དང་ངོ་སྤྲོད་མཇལ་འཛོམས་བྱས། རྒྱལ་པོས་དགེ་འདུན་ལ་མཆོད་འབུལ་དང༌། མདོ་སྡེ་མང་པོ་སྤར་བསྐྲུན་བྱས་ཚུལ། གཙུག་ལག་ཁང་བཞེངས་པ་སོགས་ལ་དགེ་བ་ག་ཚད་ཡོད་ཞུས་པར། དགེ་བ་མེད་གསུངས། རྒྱལ་པོས་གང་ཡིན་ནམ་སྨྲས་པས། ཀུན་རྫོབ་རེད་གསུངས། འོ་ན་དགེ་བ་དངོས་གནས་དེ་གང་ཡིན་ནམ་ཞུས་པས། ལན་ལ། ཡེ་དག་ཤེས་རབ་ངོ་མཚར་རིག་སྟོང་ཞི། །དོན་དམ་དགེ་བ་ཀུན་རྫོབ་ལ་མི་རེ། །གསུངས་པས་རྒྱལ་པོས་ཀུན་རྫོབ་དང་དོན་དམ་གང་རེད་དམ་ཞུས་པས། རིག་སྟོང་ཞི་ཀློང་ཡངས་བར་མཉམ་པར་བཞག་པ་ལ་ཀུན་རྫོབ་དང་དོན་དམ་མ་མཆིས་གསུངས། རྒྱལ་པོས་བདག་ཅེས་པ་གང་རེད་དམ་ཞུས་ཚེ་ངས་ངོ་མི་ཤེས་གསུངས་པས་རྒྱལ་པོས་མ་གོ །བྷོ་དྷི་དྷརྨོ་འམ། བྷོ་དྷི་ཏ་མོ་དེར་ཉིན་བཅོ་བརྒྱད་ལས་མ་བཞུགས་པར་ཕེབས་པས་རྒྱ་བན་ཧྥུའི་ཁིས་བཙལ་བས་ཞོ་ལན་ཟིན། སྲོ་ལན་སྲི་ཞེས་པའི་དགོན་པ་ནས་རྙེད་སོན་བྱུང༌། དེར་ཁ་ཆར་བུ་ཡུག་ལ་མ་འཛེམས་པར་ཉིན་མང་གདམས་པ་གནང་བར་གསོལ་བ་བཏབ་པས་སྣོད་ཆུང་ངུ་ལ་གདམས་པར་མི་འོས་ཕེབས་པས་རལ་གྲིས་རང་གི་ལག་པ་བཅད་ནས་མདུན་དུ་བཞགས་པས་གདམས་པའི་སྣོད་དུ་གཟིགས་ནས་རྗེས་སུ་བཟུང༌། དེ་རྗེས་འབྲི་ཆུ་བརྒལ་ནས་ཕེབས་ཚུལ་དང༌། ཡང་ཁ་ཅིག་སློབ་མ་ཧྥུའི་ཁེ་དང་འཕྲད་པས་ཆོས་བཤད། དེ་བརྩིས་པས་སློབ་མ་བཞི་ཡོད་རྗེས་སུ་དུག་དྲངས་ནས་འདས། སྲུང་སྲང་ཞེས་པའི་སར་དགོན་པ་ཞོའུ་ལན་ཟིན། སྲོ་ལན་སྲི་ལ་སྐུ་གདུང་ཡོད། དེ་རྗེས་དྷརྨོ་འམ། ཏ་མོ་ཕེབས་འགྲོ་བ་ཕྱག་མཁར་དང་ཞབས་ལྷམ་ཡང་གཅིག་ལས་མེད་འདུག དེ་རྗེས་ཞབས་ལྷམ་དེ་ཡང་བརླག་སྟོར་གྱུར་པ་རི་བོ་རྩེ་ལྔ་ནས་རྙེད་སོན་བྱུང་བས། དེར་མཆོད་རྟེན་བཞེངས་པར་བཤད་པ་སོགས་བཤད་ཚུལ་འདྲ་མིན་མཆིས། ཆོས་ཀྱི་སེང་གེས་བརྩམས་པའི་ཕ་དམ་པ་སངས་རྒྱས་ཀྱི་རྣམ་ཐར་དངོས་གྲུབ་འོད་སྟོང་འབར་བའི་ཉི་མ་མཚོ་སྔོན་ཞིན་ཧ་དཔེ་ཁང་ནས་སྤར་བསྐྲུན་དེབ་ཤོག་༤༩་ནང་མ་ཧཱ་ཙི་ནའི་ཡུལ་དུ་བྱོན་པས། བྲག་ཕུག་ཡ་གིར་ཕྱིན་ན་འགྲུབ་ཡོང་ཟེར་ནས་བསྟན་བྱུང་བར་ཕྲག་ཕུག་དེར་བྱོན་པས་རྡོ་རྗེ་གདན་སྐད་ཅིག་ལ་འཁོར་ནས་གཟུངས་བླངས་ཏེ་ཡུལ་གྱི་ནད་རིམས་ཞི་བར་མཛད། ཉི་མ་སྟོད་ལ་མནན་པ་སོགས་ཀྱི་གྲུབ་རྟགས་ཡང་མང་དུ་བསྟན། རྒྱ་ནག་གི་རྒྱལ་བློན་ཐམས་ཅད་ཀྱིས་གུས་པས་བཏུད། རྒྱའི་སྐལ་ལྡན་མང་པོ་ཡང་དག་པའི་ལམ་ལ་བཀོད། ཙི་ཙུ་ས་ར་ཞེས་པའི་གཙུག་ལག་ཁང་འགའ་ཞིག་བཞེངས། སྐབས་ཤིག་ཞལ་དབུགས་ཀྱི་རྒྱུ་བ་ཡང་མེད་པས་འོད་གསལ་གྱི་ཏིང་ངེ་འཛིན་ལ་ཡུན་རིང་བཞུགས་པའི་ཚེ་སྐུ་གཤེགས་པར་བསམ་སྟེ་རྒྱའི་ཡུལ་ལུགས་ཀྱི་དཔེ་ལྟར་བྱས་ཏེ་རིན་པོ་ཆེའི་ཟ་མ་ཏོག་ཏུ་བཅུག་སྟེ་མཆོད་རྫས་མང་པོ་དང་བཅས་རི་མཐོན་པོར་ཁྱེར་ནས་ས་ལ་དོང་དྲུས་པར་རྒྱས་བཏབ་ནས་བཞག་གོ །རེ་ཞིག་ན་ཏིང་ངེ་འཛིན་ལས་བཞེངས་པས་སྐུ་ལུས་སྒྲོམ་དུ་རྒྱས་བཏབ་འདུག་པར་གཟིགས་པས་སེམས་ཅན་གཏི་མུག་ཅན་རྣམས་ཀྱི་བྱེད་ལུགས་ལ་རྟེན་འབྲེལ་ནོར་བར་འདུག་དགོངས་ནས་ན་བཟའ་ལྭ་བེར་སྐུ་ལ་གསོལ། ཕྱག་ལྷམ་ཡ་གཅིག་བསྣམས་རྒྱ་ཡུལ་གྱི་བསོད་ནམས་མི་ཉམས་པའི་ཕྱིར་ཕྱག་ལྷམ་ཡ་གཅིག་ཤུལ་དུ་རྟེན་འབྲེལ་གྱི་རྫས་སུ་བཞག དམ་པ་རང་ཉིད་སུས་ཀྱང་མ་ཚོར་བར་བྱས་ཏེ་རྒྱ་གར་དུ་བྱོན་ནོ། ཞེས་གསལ་བས་བྷོ་དྷི་དྷརྨོའམ། ཏ་མོ་ཙུ་སྲི་དང་དམ་པ་སངས་རྒྱས་གཅིག་པ་མིན་པར་ཁ་ཚོན་གཅོད་པའང་དཀའ་བའི་གནས་སུ་མཆིས། བྷོ་དྷི་དྷརྨོ་དང་དམ་པ་སངས་རྒྱས་འཁྲུངས་ཡུལ་རྒྱ་གར་ལྷོ་ཕྱོགས་ཡིན་པ་གཅིག་མཐུན་དང༌། བྷོ་དྷི་དྷརྨོ་རྒྱལ་རིགས་སུ་འཁྲུངས་པར་བཤད་པ་དང༌། དམ་པ་སངས་རྒྱས་རྗེའུ་བྲམ་ཟེ་ནོར་བུ་ལེན་པའི་རིགས་རྣམ་ཐར་དུ་གསལ་ཡང༌། ཞི་བྱེད་དཔེ་ཆའི་ནང་རྒྱལ་སྲས་མི་ཡི་སེང་གེ་དམ་པ་སངས་རྒྱས་ཞེས་གསལ་བ་ལ་འགྲེལ་བཤད་སྐབས་མཐོང་ལམ་ཆེན་པོའི་ཡེ་ཤེས་ཐུགས་སུ་ཆུད་པས་རྒྱལ་སྲས། ལྔ་རིག་མཁྱེན་པའི་པཎྜི་ཏ་ཡིན་པས་མི་ཡི་སེང་གེ གང་ལ་མི་བསླུ་བའི་ཐུགས་རྗེ་ཡོད་པས་དམ་པ། ལམ་ལྔ་མཐར་ཕྱིན་པའི་སངས་རྒྱས། ཡུལ་རྒྱ་གར་ལྷོ་ཕྱོགས་ཙ་ར་སེང་ང་ནས་བྱོན་པས་རྒྱ་གར་པ་ཞེས་བཤད་མོད། དེ་ནི་དོན་འབྲེལ་གཙོར་སྟོན་བྱས་པ་ལས། རྒྱལ་རིགས་ཀྱི་སྲས་ཡིན་པས་རྒྱལ་སྲས་ཞེས་འབོད་པའང་ཡིན་སྲིད་པ་དང༌། བླ་མ་དང་ལྷག་པའི་ལྷ་ཡིས་རྒྱ་ནག་ཏུ་གདུལ་ཞིང་ཡོད་པར་ལུང་བསྟན་པ་གཅིག་མཐུན། བྷོ་དྷི་དྷརྨོ་རྒྱ་གར་ནས་ཀོང་ཀྲོའོ་དེ་ནས་གློ་ཡང་ཞེས་པའི་ས་ཆར་འབྱོར་ལུགས་བཤད་པར་འདི་གའི་གནས་བཤད་མ་ལི་ཀའི་ཕྲེང་བར་འབྲི་ཆུའི་འགྲམ་གྱི་རི་ཨ་ཤྭ་གསུངས་པ་ཡུལ་གྱིས་དེ་ལ་གློ་ཡང་རི་ཟེར་བ་དེ་དམ་པ་སངས་རྒྱས་རྒྱ་ནག་རི་བོ་རྩེ་ལྔ་ནས་རི་བོ་བྱ་རྐང་བརྒྱུད། ཡར་ཕེབས་པས་གློ་ཡང་རི་བོའི་རྩེར་དམ་པ་སངས་རྒྱས་དང་ནག་པོ་སྤྱོད་པ་ཞལ་འཛོམས་བྱུང་བར་བཤད་པ་མ་ཟད། ཡུལ་གྱིས་ཕ་དམ་པ་ཐོག་མར་ཡུལ་དེར་ཕེབས་པའི་ས་ཆ་ཡིན་ཞེས་རི་དེ་ཡི་རྩེར་གནམ་ལོ་གསར་ཚེས་སྐབས་ཡུལ་མི་ཚང་མ་འཛོམས་ས་དགའ་སྟོན་བྱེད་ཅིང་རླུང་དར་བསྒྲེང་འཛུགས་དུས་སྟོན་སྲོལ་རྒྱུན་ད་ལྟའང་མ་ཉམས་པར་ཡོད་པ་དང་གློ་ཡང་ཞེས་པའི་ས་ཆ་དེ་རྒྱ་བོད་ཡུལ་ལུང་མ་གཅིག་ནའང་བྷོ་དྷི་དྷརྨོ་འམ། ཏ་མོ་ཙུ་སྲི་ཐོག་མར་ཕེབས་པའི་ས་མིང་དང་ཕ་དམ་པ་ཐོག་མར་ཕེབས་པའི་ས་མིང་གཅིག་མཚུངས་འདུག་པས་སྐབས་དེ་དུས་དངོས་མཐོང་མི་ཡི་ཤེས་པ་ལས་ཚོད་དཔག་གྱིས་ཁ་ཚོན་གཅོད་དཀའ་བ་མཆིས།

ཆོས་གསུངས་པའི་ཚིག་གི་བབས་ལ་དཔྱད་ན་ཚིག་མང་པོ་མེད་པ་གདམས་པའི་གནད་སྟོན་པ་གཅིག་མཚུངས་འདུག་པ། དཔེར་ན་པཎྜའི་ཏ་གཅིག་དང་དམ་པ་ལ་གསེར་སློང་དུ་བྱུང་ནས་གྲུབ་མཐའ་ཆོས་སྐད་མང་པོ་བཤད་པས། དམ་པས་ནམ་མཁའ་སྟོང་པ་ལ་གཟུགས་འཆོས་ཤེས་པའི་པཎྜའི་ཏ་གཅིག་འདུག་གསུངས། ཀུན་དགས་དེ་ཅི་ཙུག་ལགས་ཞུས་པས། དམ་པའི་ཞལ་ནས་སངས་རྒྱས་ཀྱི་དགོངས་པ་ཕྱོགས་མེད་ལ། ཁོ་ཕྱོགས་འཛིན་གྱི་ལྟ་བ་མང་པོ་བྱེད། སངས་རྒྱས་ཀྱི་བཀའ་རིན་པོ་ཆེ་ནི་མཐར་ཐུག་དགོངས་པ་གཅིག་ལས་མ་གསུངས། གཅིག་པོ་མ་གོ་བའི་རིང་ལ་མང་པོ་བརྗོད་པར་གདའ་སྟེ། མང་པོས་གཅིག་ལ་སྒྲིབ་པར་མཆི་གསུངས། ཐོས་པས་རྒྱུད་གྲོལ་བ་ལ་མི་ཕན་པ་ཡིན་ནམ་ཞུས་པས་ཕ་དམ་པས། གོ་ཆ་འཇིག་རྟེན་པ་གྱོན་པས་ཆོས་འདས་པ་རྒྱུད་ལ་མི་སྐྱེ། ང་རྒྱལ་གྱི་ལྒང་བུ་ལ་ཡོན་ཏན་གྱི་ཆུ་མི་ཆགས། ངེས་ཤེས་ཀྱི་ལེན་མེད་པར་ཉམས་མྱོང་གི་རྩི་མི་འཐུང༌། རྟོགས་པའི་གདེངས་མེད་པར་འཁྲུལ་བའི་སྒྲོགས་མི་ཆོད། ཆོས་རྣམས་མིང་དུ་མ་གོ་བའི་ང་བདེན་ཡུས་ཀྱི་བརྣངས། ཐེག་པ་གཅིག་ཏུ་མ་འདྲེས་པས་གྲུབ་མཐའི་ཁ་འཛིན་བྱེད། སོགས་གསུངས་པས། ཐོས་པས་སྒྲོ་འདོགས་ཆོད་པ་རིགས་པ་ལ་ཞུས་པས། ཕ་དམ་པའི་ཞལ་ནས་ཆུ་མ་འཐུང་བར་ངོམས་པའི་དོན་བྱེད་མི་ནུས། ནོར་བུའི་ཡོན་ཏན་ཐོས་པ་ཙམ་གྱིས་དགོས་འདོད་མི་འབྱུང༌། ཆོས་ཤེས་པ་ཙམ་གྱིས་རྒྱུད་ལ་མི་སྐྱེ། ཆུ་འཐུང་དགོས། ནོར་བུ་ལེན་དགོས། ཆོས་ཆོས་བཞིན་བྱེད་དགོས་པ་ཡིན། གསུངས་པ་སོགས་ལ་དཔྱད་ཚེ་གདམས་པའི་གནད་སྟོན་ཚུལ་ཚིག་ཉུང་དོན་འདུས་འདྲ་མཚུངས་སུ་མཆིས། བྷོ་དྷི་དྷརྨོའམ། ཏ་མོ་ཙུ་སྲི་ལོ་རྒྱུས་འགའ་ཤས་ནས་དུག་དྲངས་ནས་འདས་པར་བཤད་པ་ལ། གུང་ལོ་ཆེན་མགོན་པོ་སྐྱབས་ཀྱིས་དེ་དག་ཁུངས་ལྡན་མིན་ལུགས་དང༌། ལྷག་པར་བྷོ་དྷི་རུ་ཙིས་ཕྲག་དོག་གིས་དུག་དྲངས་པར་འགས་བཤད་པ་དེ་བདེན་མི་སྲིད་པར་བཤད། བྷོ་དྷི་དྷརྨོ་འམ། ཏ་མོ་ཙུ་སྲི་སྐུ་གདུང་ཞོའུ་ལན་ཟི། སྲོ་ལན་སྲི་དགོན་པར་གདུང་སྒྲོམ་ནང་དུ་ཡོད་པ་ནས་ཁ་ཕྱེ་སྐབས་ཞབས་ལྷམ་ཡ་གཅིག་ལས་ལྷག་མེད་པར་བཤད་པ་དང༌། དེ་ཡང་བརླག་སྟོར་གྱུར་ནས་རི་བོ་རྩེ་ལྔ་ནས་རྙེད་སོན་བྱུང་བ་མཆོད་རྟེན་བཞེངས་ལུགས་བཤད་པ་དང༌། ཕ་དམ་པའི་རྣམ་ཐར་ནང་གོང་གསལ་ལྟར་ཏིང་ངེ་འཛིན་ལས་བཞེངས་པས་སྐུ་ལུས་སྒྲོམ་དུ་རྒྱས་བཏབ་འདུག་པར་གཟིགས་ནས། སེམས་ཅན་གཏི་མུག་ཅན་རྣམས་ཀྱི་བྱེད་ལུགས་རྟེན་འབྲེལ་ནོར་བར་འདུག་དགོངས་ནས་ན་བཟའ་ལྭ་བེར་སྐུ་ལ་གསོལ། ཕྱག་ལྷམ་ཡ་གཅིག་ཤུལ་དུ་རྟེན་འབྲེལ་གྱི་རྫས་སུ་བཞག་དམ་པ་རང་ཉིད་སུས་ཀྱང་མ་ཚོར་་བར་བྱས་ཏེ་ཕེབས་ལུགས་བཤད་པའང་གཅིག་མཚུངས་ཡོངས་འདུག་པ་དང༌། གོང་དུ་ཀུན་མཁྱེན་སི་ཏུ་ཆོས་ཀྱི་འབྱུང་གནས་ཀྱིས། གྲུབ་ཆེན་ཙི་ནའི་ཡུལ་དུ་བྱོན་པ་དེ། །འདིར་བྱོན་ཚེ་ན་ཏཱ་ལའི་མི་དཔོན་ཞིག །དད་པ་ཐོབ་ནས་རྗེས་སུ་བལྟས་པའི་ཚེ། །གྲུབ་ཆེན་རྒྱ་གར་ཡུལ་དུ་རྫུ་འཕྲུལ་གྱིས། །བཞུད་ཟིན་ཕྱག་མཁར་ན་བཟའ་བཞག་མཐོང་ནས། །མཆོད་རྟེན་བཞེངས་པ་ད་ལྟ་འདི་ཡིན་ཞིང༌། །ཞེས་གསུངས་པ། ད་ལྟའང་ཡུལ་གྱི་ངག་རྒྱུན་དུ་ཕ་དམ་པའི་ཕྱག་ལྷམ་ཡ་གཅིག་དང་ཕྱག་མཁར་ན་བཟའ་མཆོད་རྟེན་ནང་དུ་ཡོད་ཅེས་རླུང་ལྟར་གྲགས་པ་མ་ཟད། གནས་བཤད་གྱང་གི་ལོག་བྲིས་སྔར་ཡོད་དཔེ་བཤུས་དང༌། རྡོ་བརྐོས་གཅིག་གྱུར་ནང༌། སྲས་སྙིང་སྟོབས་ཆེན་པོའི་སྐུ་རུས་མཆོད་རྟེན་ཞིག་གསོ་ཕ་དམ་པས་མཛད་སྐབས་ཆོས་གོས་དང་སྦ་མཁར། དྲྭ་ཕད། དོམ་ར། གསོལ་སྣོད་ཀ་པཱ་ལ་བཅས་བཞགས་པ་ཡིན། ཞེས་གསལ་བ་བཞིན་གང་ལྟར་མཆོད་རྟེན་ནང་དུ་ཕ་དམ་པ་དང་བྷོ་དྷི་དྷརྨོའམ། ཏ་མོ་ཙུ་སྲི་ཡོ་ཆས་ཡོད་པ་གཅིག་མཚུངས་ཡོད་འདུག་པ་དང༌། རྒྱ་ཡིག་བཀའ་འགྱུར་༼ད་ཙང་ཅན༽་ནས་བྷོ་དྷི་དྷརྨོའམ། ཏ་མོ་ཙུ་སྲི་འབྲི་ཆུ་བརྒལ་ནས་ཕེབས་ལུགས་བཤད་འདུག་པ། ཕ་དམ་པ་འབྲི་ཆུ་བརྒལ་ནས་གློ་ཡང་རི་མགོར་ནག་པོ་སྤྱོད་པ་ཞལ་འཛོམས་རྗེས། དམ་པའི་གནས་ཀྱི་སྒྲུབ་ཕུག་ཏུ་ཕེབས་ཚུལ་བརྗོད་པ་མཚུངས་ཤིང་རྫུ་འཕྲུལ་ཐོབ་པའི་གྲུབ་ཐོབ་གྱི་རྣམ་ཐར་ལ་མཐའ་གཅིག་ཏུ་ཁ་ཚོན་གཅོད་པར་མི་ནུས་ཀྱང༌། གནས་འདིར་ཕེབས་པ་དང་ན་བཟའ་ཕྱག་མཁར་སོགས་མཆོད་རྟེན་ནང་དུ་ཡོད་པ་དམ་པའི་རྣམ་ཐར་གྱི་བབས་དང་། སི་ཏུ་ཆོས་ཀྱི་འབྱུང་གནས། ཀ་ཐོག་སི་ཏུ་ཆོས་ཀྱི་རྒྱ་མཚོ། རྡོ་བརྐོས་དང༌། གྱང་རིས་གནས་ཡིག་བཅས་ཞལ་མཐུན་པ་དང༌། སྤྱིར་བྷོ་དྷི་དྷརྨོའམ། ཏ་མོ་ཙུ་སྲི་མཛད་རྣམ་ཆ་ཚང་བ་རྒྱ་ནག་ལོ་རྒྱུས་ལའང་མེད་པ་དང༌། དུམ་བུ་རེ་ཟུང་ཡོད་པ་དེའང་བཤད་ཚུལ་མི་འདྲ་བ་དང༌། སྲོང་ཁྲོའི་སྐབས་སུ་宋朝ཕུའུ་ཅིས་普濟ནས་བྲིས་པའི་འུ་ཏང་ཧུ་ཡོན་五燈會元སྐབས་དེར་རྒྱ་ནག་སྐད་དུ་རྒྱ་གར་ལ་ཐན་རྫུའུ་གོའོ་天竺國 ཞེས་འབོད། རྒྱ་གར་ལྷོ་ཕྱོགས་ཀྱི་སྤོས་ལྡན་རྒྱལ་པོའི་བུ་གསུམ་ཡིན་པར་བཤད་པ་དང༌། རུས་རྒྱལ་རིགས་རྗེ་རིགས་剎地利 ཐང་ཁྲོའི་སྐབས་唐朝རླང་ཆའི་ཧྲེ་ཅེ-楞伽師ཞེས་པའི་དེབ་ནང་རྒྱ་གར་ལྷོ་ཕྱོགས་རྒྱལ་པོ་བུ་གསུམ་པ་བྲམ་ཟེའི་རིགས་སུ་བཤད། ཡང་ལོ་ཡང་ཆེ་རླང་ཅིས་洛伽ཞེས་པའི་ནང་ཏ་མོ་ཨབ་,ན་སི་ཐན་གྱི་མི་ཡིན་པར་བཤད་པ་སོགས་བཤད་ཚུལ་མི་འདྲ་བ་མང༌། སི་ཏུ་ཆོས་ཀྱི་འབྱུང་གནས་ཀྱིས།

གཞན་ཡང་དམ་པ་དང་ནི་ནག་ཆུང་གི །ཕྱག་ཞབས་རྗེས་དང་ཚེ་ཆུ་སྒྲུབ་ཆུ་སོགས། །ཤིན་ཏུ་མང་བས་གྲུབ་ཅིང་གྲགས་མོད་ཀྱི། །ཕག་མོ་ཞབས་དྲུང་མཛད་པའི་གནས་ཡིག་ཏུ། །གསལ་དང་སྐྱེ་བ་རྣམས་ལའང་གྲགས་པའི་ཕྱིར། །ཤེས་འདོད་དེ་དག་རྣམས་ལས་རྟོགས་པར་གྱིས། །ཞེས་གསུངས་འདུག་པས་འབྲི་གུང་ཕག་མོ་ཞབས་དྲུང་གིས་མཛད་པའི་གནས་ཡིག་དེ་དག་བཙལ་ཀྱང་ད་བར་མཐོང་ཐོས་སུ་མ་གྱུར། སླད་ནས་གནས་ཡིག་དེ་དག་བཙལ་བ་ལ་བརྩོན་པར་ཞུ་རྒྱུ་དང༌། མདོར་ན་སྐྱེས་མཆོག་དམ་པ་སངས་རྒྱས་བྷོ་དྷི་དྷརྨོའམ། ཏ་མོ་ཙུ་སྲི་བྱིན་གྱིས་བརླབས་པའི་གནས་མཆོག་ཁྱད་པར་དུ་འཕགས་པ་ཡིན་པ་སོམ་ཉི་མི་དགོས་པ་ཞིག་གོ ། སྨྲས་པ།

 ཁྱེད་ཐུགས་རབ་ཞི་ཟླ་ལྟར་བསིལ་ཡང་ཡེ་ཤེས་ཞུགས་ཀྱིས་བདུད་བཞི་ཚང་ཚིང་གཞོབ་ཏུ་བསྲེགས། །

གཉིས་སྣང་སྤྲོས་ཀུན་དབྱིངས་སུ་བཅད་ཀྱང་མ་རྟོགས་འགྲོ་ལ་བཟོད་མེད་སྙིང་རྗེས་དམ་དུ་བཅིང༌། །

མཉམ་བཞག་ངང་ལས་གཡོ་བ་མེད་ཀྱང་སྐུ་ཡི་བཀོད་པ་འཕགས་བོད་རྒྱ་སོགས་ཀུན་དུ་རྒྱུ། །

ནགས་ཁྲོད་དབེན་པར་གཅིག་པུར་གནས་ཀྱང་གཅིག་ལ་དུ་མའི་གྲགས་སྙན་ཅན་དེ་ཁྱེད་མིན་སུ། །

ཞེས་ཀྱང་སྨྲས་སོ། །

བཞི་པ་དམ་པའི་སྐྱེས་བུ་དུ་མ་བྱོན་པའི་ཚུལ་ནི།

སྤྱིར་རྒྱ་གར་གྱི་གྲུབ་ཆེན་དམ་པ་སངས་རྒྱས། ནག་པོ་སྤྱོད་པ་ཆུང་བ། མི་ཊ་ཛྭ་ཀི། པདྨ་འབྱུང་གནས་སོགས་དང༌། བོད་ཀྱི་གྲུབ་ཆེན་ཐང་སྟོང་རྒྱལ་པོ། འབྲི་སྟག་ཀར་གསུམ་གྱི་རྒྱལ་བ་ཡབ་སྲས། སི་ཏུ་དྷརྨ་ཀ་ར། ཀཿཐོག་སི་ཏུ་སོགས་གསར་རྙིང་རིས་མེད་ཀྱི་བསྟན་འཛིན་སྐྱེས་ཆེན་དུ་མས་ཞབས་ཀྱིས་བཅགས་པ་བགྲང་ལས་མི་ལང༌། ཁྱད་པར་མགོན་པོ་འབྲི་གུང་པ་པཎ་ཆེན་དཔལ་གྱི་རྒྱལ་མཚོར་གྲགས་པ་རྒྱལ་སྲས་དམ་པ་སངས་རྒྱས་དང་ཐུགས་རྒྱུད་གཅིག་ཅིང་གནས་འདིར་འོད་གསལ་ངང་ནས་བྱིན་གྱིས་བརླབས་པས་དམ་པའི་གནས་ཀྱི་སྒྲུབ་ཁང་ཕུག་པར་པཎ་ཆེན་རིན་པོ་ཆེ་དཔལ་གྱི་རྒྱ་མཚོའི་སྐུ་དབྱིབས་རང་བྱུང་དུ་གྱུར་པ་དང༌། རྒྱལ་དབང་དཀོན་མཆོག་རིན་ཆེན་ཡུལ་འདི་འབའ་བ་དང་གནས་འདིར་ཕེབས་པ་དང༌། རྗེ་ཆོས་ཀྱི་གྲགས་པ་ལི་ཐང་འབའ་དང་འཇང་སོགས་ལ་ཕེབས་སྐབས་གནས་འདིར་ཞབས་ཀྱིས་བཅགས་ཤིང་བྱིན་གྱིས་བརླབས། སྔོན་གྱི་རྒྱུ་མཐུན་ལས་བསོད་ཀྱིས་འཇང་རྒྱལ་ཐང་དུ་འབྲི་གུང་སྐྱུ་རའི་གདུང་ལས་ཕག་མོ་ཞབས་དྲུང་རིན་ཆེན་མཆོག་དགའ། ཟླ་བ་ཆུ་ཤེལ་ཕྲེང་བ་དཔལ་སྤྲུངས་སྤར་མའི་ཤོག་གྲངས་༡༧༣་ཡིག་ཕྲེང་བཞི་པར་གསལ་བ་ལྟར། ཕག་མོ་རང་གི་ཞལ་ངོ་རྗེ་རྒྱལ་བའི་དབང་པོ་དང་ཡབ་ཡུམ་གཅིག་པའི་དབོན་མོར་སྐུ་འཁྲུངས། མཚུར་ཕུར་ལྷོ་པ་དྲུང་ཡིག་པའི་དྲུང་ནས་རང་ལུགས་ཀྱི་ཆོས་ཚུལ་རྣམས་གསན། རྒྱལ་བའི་དབང་པོ་དངུལ་ཕུ་དགོན་དུ་བཞུགས་སྐབས་མཇལ། ཕྱག་ཆེན་ཆོས་དྲུག་གི་སྨིན་ཁྲིད་སོགས་དང་བཀའ་འགྱུར་ལུང་སོགས་བསྩལ། མཁས་པ་ཆེན་པོར་བཞུགས་ཀྱང་ཕྱིས་འཇང་ཡུལ་དུ་སྐུ་ཐིམ། ཞེས་གསལ། ཡུལ་དེར་ཕེབས་བཞུགས་ཀྱི་སྲས་སུ་རབ་བྱུང་བཅུ་གཅིག་པའི་ཤིང་མོ་སྦྲུལ་ལོར་འཁྲུངས་༡༦༦༥་་་་༡༧༠༣། མཚན་དགའ་བའི་དབང་པོར་གྲགས། བཀའ་དྲུང་ནོར་ནང་ནས་བོད་དང་བར་ཁམས་རྒྱ་སོག་བཅས་ཀྱི་བླ་སྤྲུལ་རྣམས་ཀྱི་སྐྱེ་ཕྲེང་དེབ་གཞུང་ནང༌། ཆོས་གྲགས་ཡེ་ཤེས་དགུང་གྲངས་ཞེ་བཞི་ལ་བཞུགས་པར་གསལ་ཡོད། ཀརྨ་པ་ཆོས་དབྱིངས་རྡོ་རྗེ་དུས་དེར་རྒྱལ་ཐང་ཕྱོགས་སུ་ཕེབས་བཞུགས་སྐབས་ཡིན་པས་འབྲི་གུང་ཆོས་ཀྱི་གྲགས་པའི་ཡང་སྲིད་དུ་གུས་བཀུར་ངོས་འཛིན་མཛད་ཅིང་མཚན་ཆོས་གྲགས་ཡེ་ཤེས་གསོལ། གསོལ་འདེབས་ས་གསུམ་མར། མ་འོངས་སྐྱུ་རའི་གདུང་རྒྱུད་ཐ་མ་རུ། །སྦྲུལ་ལོ་པ་ཡིས་ཟབ་གཏེར་འཕྲོ་འབྱིན་ཞིང༌། །དམ་ཆོས་ཨ་ཏི་ཡོ་གས་འགྲོ་ཀུན་སྒྲོལ། །དོན་གྲུབ་ཆོས་ཀྱི་འབངས་དེར་གསོལ་བ་འདེབས། །ཞེས་གསུངས་པ་ལྟར་དེ་ཉིད་ཞབས་པད་བརྟན་ན་སྐྱུ་རའི་གདུང་ཡང་མི་འཆད་འབྲི་བསྟན་འཕེལ་རྒྱས་ཀྱི་རྟེན་འབྱུང་ཆེ་བར་ཡོངས་རྒྱུ་ཡང་རྒྱལ་བ་རཏྣའི་ལུང་བསྟན་ཆེས་གསལ་བ་དང༌། སྐྱབས་མགོན་ཕྲིན་ལས་བཟང་པོ་སྐུ་ན་ཕྲ་བས་དབང་ཆ་ཅུང་ཟད་ཀྱང་མེད་རྐྱེན་འབྲི་གུང་པའི་ཞབས་གྲྭ་རྣམས་ཀྱིས་ཞབས་ཞུས་རིམ་འགྲོ་ཆེར་མ་བྱས་པ་སོགས་ཉེར་ལེན་ལ་བརྟེན་ཕྱིར་ལོག་ཏུ་ཕེབས་དགོས་བྱུང་འདུག་པས། སྐུ་གདུང་རྒྱ་ཐང་རིགས་ལྔ་གནས་ཀྱི་དགོན་པར་བཞུགས་ཡོད་པ་དུས་འགྱུར་སྐབས་སུ་མི་མང་འཛོམས་སར་ཆུ་ལ་བསྐྱུར་བས་སྐུ་གདུང་མགོ་མཇུག་མ་ལོག་པར་བཞུགས་ནས་ཆུ་བོས་གྱེན་དུ་ཁྱེར་བ་མཐོང་མཁན་ད་ལྟའང་འགའ་ཞིག་མཆིས་པ་དང། དེ་ནས་ལོ་བཞི་བཅུར་ཉེ་བའི་རྗེས་སུ་དབུས་ནས་འཇང་ཡུལ་ཟེར་ཡང་ཡུལ་རང་གི་འབའ་ནང་ས་མིང་ཧ་ཕུ་ཊ་དང་བོད་སྐད་གསེར་ཏོག་ཅན། ཡུལ་སྐད་སྤ་ཧོ་ཟེར། བོད་སྐད་ལ་མི་ཚང་ཆེན་པོ་ཟེར། གླ་ཕི་དམ་པའི་གནས་ཀྱི་ཉེ་འཁྲིས་རྗེའུ་རིགས་ཡབ་འབྲས་སེ་དངོས་གྲུབ་བཀྲ་ཤིས། ཡུམ་རྣམ་འཇོམས་མ་གཉིས་ཀྱི་སྲས་སུ་རབ་བྱུང་བཅུ་གཉིས་ཤིང་སྤྲེལ་༡༧༠༤ཉེར་ལྔ་མཁའ་འགྲོ་འདུ་བའི་ཐོ་རངས་ཁར་ངོ་མཚར་བའི་དགེ་མཚན་དུ་མ་དང་བཅས་སྐུ་འཁྲུངས་པ་ཡུལ་གྱི་ངག་རྒྱུན་ལྟར་ན། སྐབས་དེར་རྗེ་འཕྲིན་ལས་བཟང་པོས་རྩད་གཅོད་དུ་འགྲོ་རན་པའི་བཀའ་བསྩལ། དགེ་སློང་ཆོས་འབྱོར་ཅན་མི་བཞི་ལ་ལུང་བསྟན་ཤོག་དྲིལ་ནང་ས་དབྱིབས་ཐང་སྐུ་བྲིས་གནང་བར་ས་ལ་ཉི་ཟླའི་རི་མོ་བྲིས་ཡོད་པས་འདི་ཕྱིན་མ་འགྲོ་ཞེས་བཀའ་སྩལ་བ་ལྟར། ཁོང་རྣམས་ཀྱིས་འབྲི་ཆུའི་རྒྱུད་ནས་མར་ཡོང་བས་ས་ལ་ཉི་ཟླའི་རང་བྱུང་ཡོད་སར་མ་སླེབས་ཙམ་ནས་ཁྱིམ་ཚང་ཞིག་གི་གྲོ་བག་ལེབ་ཆེ་བ་ཞིག་ཐོག་ཆུང་བ་ཞིག་བཞག་ནས་ཕུལ་བ་དེ་ལ་ཉི་ཟླ་འདྲ་བར་མཐོང་ནས་དེ་ཕྱིན་མ་སོང་བར་འབའ་ཆུ་གྱེན་དེད་ཡར་ལ་ཕྱིན་པས་ཧ་བྷ་ཊ་ལ་འབྱོར་བ་རེད་ཅེས་གླེང༌། དེར་ཁོང་རྣམས་ཀྱིས་ཁྱིམ་ཚང་དེའི་བུ་མཐོང་། འཁྲུངས་ནས་ཆེར་མ་སོང་ཡང་བྱིས་པའི་སྤྱོད་ཡུལ་ལས་འདས་པས་སྤྲུལ་སྐུར་ངེས་ཤེས་སྐྱེས། དེ་རྗེས་ནང་ཆེན་ནས་ལྷོ་ཆགས་མེད་ཕྲིན་ལས་དབང་ཕྱུག་དང༌། གདན་ས་ནས་མགྲོན་གཉེར་རིན་ཆེན་ཨོ་རྒྱན་སོགས་བཏང་བ་ཞིབ་པར་རྣམ་ཐར་དང་གདན་རབས་གསེར་ཕྲེང་འབྲི་གུང་ཆོས་འབྱུང་སོགས་ན་གསལ་བ་དང༌། ཁོང་སྐུ་ན་ཆུང་སྐབས་ཞིང་ལ་ནེ་ཙོའི་ཁྱུ་ཚོགས་ཀྱིས་ཡང་ཡང་འཚེ་བ་བྱུང་སྐབས་ཡབ་ཡུམ་གྱིས་ནེ་ཙོ་དཀྲོགས་ཕྱིར་ཡང་ཡང་བཏང་བས་མཐར་ཁོང་གིས་ངའི་ཞིང་འདིར་ད་ནས་བཟུང་ནེ་ཙོ་མ་ཡོང་ཞེས་ས་གཏོར་བས་ཞིང་ས་གཞན་པར་ནེ་ཙོའི་འཚེ་བ་ཡོད་ཀྱང་ཞིང་ས་དེར་ད་ལྟའང་ནེ་ཙོ་མི་འབབས་པ་དང༌། ཡང་འཁྲིས་ཀྱི་འབབ་ཆུ་ཆུང་ངུ་དེའི་ནང་ཆུ་རྩེད་གནང་ནས་སྐུ་ཁྲུས་གསོལ་བས། གཤམ་ནས་ཆུ་ལེན་པ་འགའ་ཡིས་འཐུང་ཆུ་རྙོགས་ནས་བཙོག་པ་བྱེད་པར་སྙད་པས་ཁོང་ཐུགས་ཁྲོས་ཚུལ་གྱིས་ཆུ་སྤར་བཅང་འཕང་བ་རྡོ་འཕང་བ་བཞིན་གྱུར་པས་ཁོང་རྣམས་བྲོས། ཆུ་རྡོ་རུ་གྱུར་ནས་ཕྱག་སྤར་གྱི་རྗེས་ལམ་མེ་ཡོད་པ་ཡབ་ཚང་ལ་གྲངས་བཅོ་ལྔ་ལྷག་ཙམ་ཡོད་ཅེས་ཡབ་ཚང་འཕྲོས་ལུས་མི་རྒན་པ་ཧོ་ཆོས་མཛད་ཀྱི་ངག་ནས་ཐོས་པ་མ་ཟད་སྐབས་དེར་མཆོག་སྤྲུལ་བློ་དགའ་རིན་པོ་ཆེའི་སྐད་བསྒྱུར་གནང་བ་དང་། དེར་ཡོད་ཡུལ་མི་མང་པོའི་སར་ཚང་མས་དེ་རེད་ཅེས་བཤད་ཀྱི་འདུག་པ་རྣམ་ཐར་དུ་མི་གསལ་སྟབས་འདིར་བྲིས་པ་ཡིན། དེ་རྣམས་དུས་འགྱུར་སྐབས་མེད་པར་གྱུར་པ་དང་། གཅིག་མི་ཚང་ཞིག་གི་ལག་པར་ཡོད་སྐད་འདུག གཞན་ཡང་འཇམ་མགོན་ཆོས་ཀྱི་གྲགས་པའི་ཞལ་སློབ། བླ་མ་འོད་གསལ་སྡེང་པའི་སྐྱེ་སྲིད་གྲུབ་དབང་ཆོས་ཀྱི་དབང་བསྒྱུར། ༧སྐྱབས་མགོན་དོན་གྲུབ་ཆོས་རྒྱལ་གྱི་ཞབས་ལ་གཏུགས་ནས་སྒར་གྱི་ཆོས་གྲར་ཞུགས། མགོན་པོ་འབྲི་གུང་པའི་ཆོས་སྐོར་རྣམས་གསན་སྦྱང་མཛད། སྐུ་ཚེའི་སྟོད་དུ་ཤག་རམ་གྲུབ་སྡེའི་བླ་མ་གནང༌། དེ་རྗེས་འབྲི་གདན་དུ་ཕྱིར་ཕེབས་ནས་སྒྲུབ་པ་ཡུན་རིང་བསྐྱངས་པས། བདེ་མཆོག་སོགས་ཀྱི་ཞལ་གཟིགས་ཤིང་སྤྲོས་བྲལ་གྱི་རྣལ་འབྱོར་མངོན་དུ་གྱུར། རྡོ་རྗེ་སློབ་དཔོན་ཁྲི་ཐོག་བཅོ་བརྒྱད་པའི་ལས་ཁུར་གནང་ནས་སྒྲུབ་གྲྭ་བསྐྱངས། དེའི་ཡང་སྲིད་འཇང་ས་ཐམ་རྒྱལ་རིགས་སུ་འཁྲུངས་པ་བྱང་སེམས་ཡོན་ཏན་ཡེ་ཤེས་རང་གྲོལ་ཞེས་༧སྐྱབས་མགོན་ཆོས་ཀྱི་ཉི་མའི་སྐུའི་མཆེད་པོར་འཁྲུངས་ཤིང་དེ་ནས་འཇང་ཡོན་ཏན་སྐུ་སྐྱེ་རིམ་བྱོན་དང༌། འབྲི་གུང་ཆོས་ཀྱི་གྲགས་པའི་ཐུགས་རྗེའི་ཟླ་ཟེར་མ་ཡུམ་སྤྲུལ་སྐུའི་ ཚུལ་དུ་འཇང་ཡུལ་འགྲོ་བའི་བསོད་ནམས་ཀྱི་རྫིང་བུར་ཤར་བ་ཆོས་གྲགས་སྤྲུལ་སྐུ་རིམ་པར་བྱོན་པ་ལ། ༧སྐྱབས་མགོན་ཞི་བའི་བློ་གྲོས་ཀྱི་སྐུ་དུས་སུ་ཆོས་གྲགས་སྤྲུལ་སྐུ་དང༌། ཡོན་ཏན་སྐུ་སྐྱེ་མཆོག་ཟུང་བླ་ཕི་དམ་པའི་གནས་ཀྱི་མདུན་འབྲི་ཆུ་དང་འབའ་ཆུ་འཛོམས་པའི་མདོར། ཡུལ་སྐད་ལ་རྒྱལ་གདན་ཞེས་པའི་ས་ཆར་ལྕགས་ལ་རྨི་པའི་རྒྱལ་རིགས་སུ་སྐུ་མཆེད་དུ་འཁྲུངས། ཡང་སྒར་ཆོས་གྲྭར་བཅའ་འདོན་གར་འཆམས་སོགས་སྦྱང་ནས་སྒར་གྱི་འཆམས་དཔོན་ཡང་གནང་སྐད། ༧སྐྱབས་མགོན་ཞི་བའི་བློ་གྲོས་མདུན་ནས་རབ་བྱུང་བསྒྲུབས། བཀའ་ཆོས་གསན། ཉི་ལྕང་བཤད་གྲྭར་གསན་སྦྱང་གནང༌། འཇང་ལ་བཤད་གྲྭ་འཛུགས་བཞེད་མཁན་པོ་ཨ་འབོག་གདན་དྲངས་པ་སོགས་བསྟན་འགྲོར་ཕན་པའི་འགྲོ་དོན་སྐྱོང་བཞིན་པར་དུས་ཀྱི་འགྱུར་འགྲོས་ཀྱི་རྦ་རླབས་འཕྱུར་བ་བཅས་སོ། །

 སྨྲས་པ།

འཛིན་མའི་ཞིང་ལ་ལོ་ཟླའི་རེ་སྨོན་སྙེ་མའི་རླབས་ཕྲེང་ནེ་ཙོ་ཁྱུ་ཡིས་བརླགས་པའི་ཚེ། །

བདེན་ཚིག་བརྗོད་པས་ནེ་ཙོའི་ཁྱུ་ཚོགས་བསྐྲད་པའི་ས་དེར་ད་ལྟའང་རྒྱུ་བའི་ནུས་པ་བྲལ། །

དྲང་སྲོང་གཞོན་ནུ་ཁྲུས་ལ་རྩེན་པས་འབབ་ཆུ་གཙང་མ་རྙོག་ཞེས་འཕྱར་ཀ་སྒྲོགས་པའི་ཚེ། །

ཆུ་བོའི་རྡུལ་ཕྲན་ཕྱག་བཅང་རྡོར་བསྒྱུར་འཕང་པའི་དངོས་པོར་སྤར་རྗེས་ལམ་མེར་བཀྲ་དེ་མཚར། །

བདེན་པའི་དོན་སྟོན་བདེན་ཚིག་ཡ་མཚན་ཆེ། །དོན་འགྲུབ་ཆོས་རྒྱལ་བདེན་ཚིག་ཡ་མཚན་ཆེ། །བདེན་ཚིག་བརྗོད་པ་མཁའ་ལྡིང་བྱ་ཡིས་ཉན། །ད་ལྟའང་ས་དེར་མི་འབབ་ཡ་མཚན་ཆེ། །རྫུ་འཕྲུལ་མཐུ་ཐོབ་རྫུ་འཕྲུལ་ཡ་མཚན་ཆེ། །འབབ་ཆུ་ཕྱག་བཅང་རྡོར་གྱུར་ཡ་མཚན་ཆེ། །ད་ལྟའང་མཇལ་དུ་ཡོད་པ་ཡ་མཚན་ཆེ། །ཞེས་ངོ་མཚར་ཡིད་ལ་དྲན་པའི་ཚིག་གོ །

ལྔ་པ་གནས་ཀྱི་ཕན་ཡོན་བཤད་པ་ནི།

གྱང་ལོག་དང་རྡོ་བརྐོས་གནས་ཡིག་མ་ལི་ཀ་ཡི་ཕྲེང་བར་སྤྲེལ་ལོ་སྤྲེལ་ཟླ་གསར་པའི་ཚེས་བཟང་ལ་རྒྱབ་སྐོར་གཅིག་ལ་དུར་ཕྱུར་རེ། དུས་རྒྱུན་ཕྱི་སྐོར་གསུམ་ལ་དུང་ཕྱུར་རེ་ཡིན་པས། བར་སྐོར་བཅུ་གཅིག་རེ་ལ་དུང་ཕྱུར་རེའི་འགྱུར་གྱི་ཁྱད། ཕན་ཡོན་ཤིན་ཏུ་ཆེ་བ་ཡོད་པས་སྐལ་ལྡན་སེར་སྐྱ་རྣམས་ཀྱི་དལ་རྟེན་ལ་སྙིང་པོ་ལེན་ཐབས་སུ་གནས་ཆེན་འདི་ཉིད་ལ་ཕྱག་སྐོར་མཆོད་པ་སོགས་ཅི་ནུས་བྱས་ན་མཐར་ཐུག་འོན་མིན་ཞིང་ལ་མངོན་དུ་འགྱུར་བ་དང༌། མི་ལུས་བདུན་མི་འབྲལ་བར་རིང་པོར་མི་ཐོགས་པར་དམ་པ་སངས་རྒྱས་ཀྱི་གོ་འཕང་ལ་འགོད་ཉེ་བར་སོམ་ཉི་མི་ཟ་བས། གནས་སྐབས་ཚེ་བསོད་ཆབ་སྲིད་དཔལ་འབྱོར་རྣམས་དབྱར་མཚོ་ལ་འགྲན་པ་དང༌། འགལ་རྐྱེན་མཚན་མ་ངན་པ་ཐམས་ཅད་ཞི་བ་དང༌། གནས་ཆེན་འདི་ཉིད་ལ་ཡིད་སྨོན་ཙམ་གྱིས་བསམ་དོན་ཆོས་བཞིན་འགྲུབ་པར་འགྱུར། ཅེས་གསུངས་པ་མ་ཟད། གནས་འདིར་དཔལ་རྡོ་རྗེ་སེམས་དཔའ་དམ་པ་རིགས་བརྒྱ། དཔལ་འཁོར་ལོ་སྡོམ་པ་རྡོ་རྗེ་ཕག་མོ་སྒྲོལ་མ་ཉེར་གཅིག་སོགས། མདོར་ན་རྩ་གསུམ་རབ་འབྱམས་སངས་རྒྱས་བྱང་སེམས་རྣམས་ཀྱི་ཕོ་བྲང༌། གྲུབ་ཆེན་དམ་པ་སངས་རྒྱས་སོགས་ཀྱི་སྒྲུབ་གནས་མཆོད་རྟེན་བཅས་ཕན་ཡོན་བསམ་བརྗོད་ལས་འདས་པ་ཞིག་སྟེ། བཅོམ་ལྡན་འདས་ཀྱིས་མཆོད་རྟེན་བསྐོར་བའི་ཚིགས་སུ་བཅད་པར། །མཆོད་རྟེན་སྐོར་བ་བྱས་པ་ཡི། །ལྷ་ཀླུ་གནོད་སྦྱིན་དྲི་ཟ་དང༌། །ལྷ་མིན་མཁའ་ལྡིང་མིའམ་ཅི། །ལྟོ་འཕྱེ་ཆེ་རྣམས་མཆོད་བྱེད་འགྱུར། །དལ་བ་རྙེད་དཀའ་ཐོབ་འགྱུར་དང༌། ཕྱུག་ཅིང་ནོར་ཡང་མང་བ་དང༌། །རྣལ་འབྱོར་ལྡན་ཞིང་རྫུ་འཕྲུལ་ཆེ། །ཞེས་དང༌། བརྩོན་འགྲུས་བརྟན་ཞིང་མཐུ་ཡང་བརྟན། །རྩལ་བརྟན་ཅིས་ཀྱང་མི་ཚུགས་ཤིང༌། །དོན་རྣམས་མྱུར་དུ་འགྲུབ་པར་བྱེད། །ཅེས་སོགས་གསུངས་པ་དང༌། གསལ་རྒྱལ་ལ་ཚིགས་སུ་བཅད་པ་ལས། མི་རྣམས་སུ་དག་དགའ་ཞིང་གུས་པ་ཡིས། །བླ་མེད་མཆོད་རྟེན་རྣམས་དང་སྐུ་གཟུགས་ལ། །ལུས་ཀྱི་ལས་རྣམས་བྱེད་པ་དེ་དག་ནི། །སྲིད་པ་ཀུན་ཏུ་མཛོད་རྣམས་རབ་ཏུ་རྒྱལ། །ཞེས་སོགས་རྒྱ་ཆེར་གསུངས་པས། གནས་འདིར་བདེ་གཤེགས་རྒྱལ་བའི་ཕོ་བྲང་ཡིན་པས་མ་གྱུར་སེམས་ཅན་ཐམས་ཅད་གནས་སྐབས་ནད་གདོན་འགལ་རྐྱེན་མི་འདོད་ཉེར་འཚེ་ཞི་ཞིང་མཐར་ཐུག་སངས་རྒྱས་ཀྱི་གོ་འཕང་ཐོབ་པའི་ཆེད་དུ་དགེ་བའི་སེམས་ཀྱི་ལུས་ཀྱི་སྒོ་ནས་ཕྱག་སྐོར་སྒྲིབ་སྦྱང༌། ངག་གི་ཡིག་དྲུག་ས་ཏྭ་བཛྲ། ཡིད་ཀྱི་ཀུན་སློང་བཟང་པོས་དགེ་བ་བྱས་བསགས་ཀྱི་ཕན་ཡོན་བསམ་གྱིས་མི་ཁྱབ་བརྗོད་ཀྱིས་མི་ལངས་པས། མཆོད་རྟེན་བསྐོར་བའི་ཚིགས་སུ་བཅད་པར། དེ་ལྟར་སངས་རྒྱས་བསམ་མི་ཁྱབ། །སངས་རྒྱས་ཆོས་ཀྱང་བསམ་མི་ཁྱབ། །བསམ་མི་ཁྱབ་ལ་དད་བྱས་ན། །རྣམ་པར་སྨིན་པའང་བསམ་མི་ཁྱབ། །ཅེས་གསུངས་པ་དང༌། དམ་པ་སངས་རྒྱས་ཀྱི་མཆོད་རྟེན་ལ་ཕྱག་མཆོད་སྐོར་བ་བྱས་ན་དམ་པ་ཞལ་བཞུགས་པ་ལ་ཕྱག་མཆོད་སྐོར་བ་བྱས་པ་དང་གཅིག་པ་ཡིན་ཏེ། མཆོད་རྟེན་བསྐོར་བའི་ཚིགས་སུ་བཅད་པ་ལས།

བཞུགས་པའི་ཚེ་ན་གང་གིས་མཆོད། །མྱ་ངན་འདས་འོག་གང་གིས་མཆོད། །སེམས་དགེ་བ་ལ་མཚུངས་གྱུར་ན། །བསོད་ནམས་ལ་ནི་ཁྱད་པར་མེད། །ཅེས་སངས་རྒྱས་ཀྱིས་ཞལ་ནས་གསུངས་པས་སྐལ་བ་དང་ལྡན་པ་རྣམས་ཀྱིས་ཕྱག་བསྐོར་སྒྲིབ་སྦྱོང་ལ་འབད་དགོས་པ་དང༌། འཕྲོས་དོན། རྡོ་བརྐོས་གནས་ཡིག་ལ། སྔར་རྒྱལ་པོ་ཤིང་རྟ་བཅུ་པའི་སྲས་སྙིང་སྟོབས་ཆེན་པོས་སྟག་མོ་ཡིད་ཚིམ་པའི་ནགས་ཚལ་ཡང་ཡིན་པར་མངོན། སྐུའི་རུས་མཆོད་རྟེན་བུམ་པར་ཡོད་པ་དམ་པས་ཞིག་གསོས་མཛད་ལུགས་སོགས་གསལ་བ་དང༌། ཀཿཐོག་སི་ཏུ་ཆོས་ཀྱི་རྒྱ་མཚོའི་གནས་ཡིག་ཏུ། གནས་འདི་སྟག་མོ་ལུས་སྦྱིན་སའང་ཡིན། བདུད་རི་རྔམས་པ་སྒྲ་སྒྲོགས་ཀྱང་ཡིན་ཞེས་བཤད། སྒྲུབ་བྱེད་ལ་ཤིང་ཐོག་ཨ་མྲ་དང༌། བྱ་ཀ་ལ་པིང་ཀ་ཡོད་པ་ཡིན་པར་བྲིས་ཀྱང་བརྗོད་པ་ཙམ་ལས་མ་ངེས་སྙམ་ཏེ་འཇང་ཡུལ་ཕལ་ཆེར་དུ་དེ་གཉིས་ཡོད་པས་སོ། གནས་སྔ་མ་ནི་བལ་ཡུལ་དང༌། ཕྱི་མ་ནི་ཀོང་པོར་ཡང་ཡོད་མོད། དངོས་མང་པོ་ཡོད་ནའང་མི་འགལ། ཞེས་གསུངས་འདུག་པ། བལ་ཡུལ་སྟག་མོ་ལུས་སྦྱིན་ཞེས་གྲགས་ཆེ་ཡང་ལོ་རྒྱུས་ཞིབ་ཕྲ་ནི་མ་མཐོང༌། རྒྱལ་པོ་ཤིང་རྟ་བཅུ་པའི་ས་ཡིན་མིན་ནི་བལ་པོ་ཁོ་རང་ཚོས་ཀྱང་མི་ཤེས་འདུག སངས་རྒྱས་ཀྱི་ཕྲིན་ལས་སུས་ཀྱང་དཔག་པར་དཀའ་བ་དང༌། མཁས་དབང་དགེ་འདུན་ཆོས་འཕེལ་གྱི་གནས་ཡིག་དུ། གྲུབ་ཐོབ་འགའ་རེའི་དག་སྣང་ལ་དེར་བྱོན་ཏེ། ཡ་མཚན་མང་དུ་གཟིགས་པར་གསུངས་པའི་གཏམ་རེ་གཉིས་ལ་ཁུངས་སུ་བྱས་ཏེ་གནས་ཆེན་འདི་རྣམས། དངོས་མ་ཡིན་མིན་གྱི་དོགས་པ་བསྐྱེད་པ་ནི་ཤིན་ཏུ་མ་ལེགས་ཏེ། དག་པའི་སྣང་བ་ནི་ལས་དག་ན་མཐོང་བ་ཡིན་པས། སྨོན་པར་བྱ་བ་ཙམ་དུ་འོས་མོད་རང་ཅག་ཕལ་པའི་མཐོང་སྣང་ལ་ཞུ་དག་གཏོང་བའི་ཁོངས་སུ་ག་ལ་རུང༌། སྤྲུལ་པའི་ལུས་ཐོབ་ན། ཁབ་ཀྱི་མིག་ཏུ་ཡང་སངས་རྒྱས་ཀྱི་ཞིང་ཁམས་བགྲོད་ནུས་པས། དེ་འདྲ་བ་ནི་རང་ཅག་གདོས་བཅས་ཤ་ཁྲག་ཕུང་པོ་ཉིན་མཚན་འབྲལ་མེད་དུ་ཁུར་བཞིན་པ་རྣམས་ཀྱིས་འཚོལ་བའི་འོས་ཀྱང་མ་ཡིན་ལ། སྨོད་པའི་འོས་ཀྱང་མ་ཡིན་ནོ། ཞེས་གསུངས། ཡང་སངས་རྒྱས་སྐུ་མྱ་ངན་ལས་འདས་པ་རྩྭ་མཆོག་གྲོང་རྒྱ་གར་བལ་པོའི་ས་མཚམས་ཐག་ཉེར་ཡོད་པ་དེ་དང༌། རྒྱ་གར་ཤར་ཕྱོགས་ན་ཡང་རྩྭ་མཆོག་གྲོང་སོགས་ཡོད་ཅིང༌། ནུབ་ཕྱོགས་ཨ་ཕི་ག་ནི་སི་ཏན་དུ་ཡང་སྐུ་འཁྲུངས་པ་དང༌། ཆོས་འཁོར་བསྐོར་བ། མྱ་འདས་གནས་ཐམས་ཅད་ཡོད་ཅིང༌། དེ་བཞིན་ཡུལ་གྲུ་གཞན་ལ་ཡང་ཡོད་པར་དགེ་འདུན་ཆོས་འཕེལ་གྱི་གནས་ཡིག་ཏུ་བཤད་པས་ཤེས་ནུས། ཀཿཐོག་སི་ཏུས། དོན་དུ་གནས་ཁྱད་པར་འཕགས་པ་མཐོང༌། སྣང་བ་དྭངས། ཉམས་སྐྱེད་པ། གནས་སྐེད་དུ་འབྲི་གུང་པ་དང༌། ཀརྨ་དགོན་བཅས་ཡོད། ཅེས་གསུངས་པ་དང༌། ཀུན་མཁྱེན་ཆོས་ཀྱི་འབྱུང་གནས་ཀྱིས། རི་རྩེ་མཐོ་ཞིང་ཕྱོགས་ཡངས་པས་ལྷག་མཐོང་གི་གནས་སུ་བཟང་བ། ནགས་ཚལ་སྟུག་ཅིང་བསིལ་དྲོད་སྙོམས་པས་ཞི་གནས་བསྒོམ་པའི་གནས་སུ་བཟང་བར་གསུངས་པས། ཞིག་ལྷག་གི་ཡོན་ཏན་སྐྱེ་བའི་གནས་ཡིན་པ་དང༌། དེ་བཞིན་ཉམས་རྟོགས་ཀྱི་ཡོན་ཏན་སྐྱེ་བར་ཤུགས་ཀྱིས་གོ་ནུས་པར་མ་ཟད་ཀུན་མཁྱེན་ཆོས་ཀྱི་འབྱུང་གནས་ཀྱིས། དེས་ན་གནས་འདིར་མཆོད་བསྟོད་ཕྱག་སྐོར་དང༌། །བསྙེན་སྒྲུབ་ལ་སོགས་བགྱིད་པའི་སྐྱེ་བོ་རྣམས། །དགེ་ལེགས་བསམ་པ་ཡིད་བཞིན་འགྲུབ་འགྱུར་ཞིང༌། །ཆོས་སྤྱོད་ལེགས་པའི་འབྲས་བུ་མྱུར་དུ་སྨིན། སྡིག་སྒྲིབ་ཉེས་ལྟུང་ནད་གདོན་བར་ཆད་ཞི། །ཚེ་བསོད་མངའ་ཐང་གོང་དུ་འཕེལ་འགྱུར་ཞིང༌། །བདེ་ནས་བདེ་བར་བགྲོད་པ་ངེས་པའི་ཕྱིར། །མི་རྣམས་རང་གཞན་དོན་བཟང་སྒྲུབ་འདོད་ན། །གནས་འདིར་བསྙེན་བཀུར་སྲི་ཞུའི་དཔུང་སྐྱེད་ཅིག །ཅེས་གསུངས་པ་བཞིན་ནོ། གདོད་ནས་ལྷུན་གྲུབ་རབ་འབྱམས་རྒྱལ་བའི་ཕོ་བྲང་ཆེ། །གྲོལ་བ་བཞི་ལྡན་བྱིན་རླབས་དཔལ་གྱི་གཟི་འབར་ཞིང༌། །ངོ་མཚར་རི་མོ་རང་བྱུང་བཀོད་པ་འབུམ་བཀྲ་བ། །བརྟུལ་ཞུགས་སྤྱོད་འཆང་གྲུབ་རིགས་རྒྱ་མཚོའི་བསྟི་གནས་ཉིད། །ཐོས་པས་ཡིད་ལ་ངེས་ཤེས་གསར་པ་སྐྱེ། །ལོ་རྒྱུས་ཆུ་གཏེར་མི་ཉམས་འཕེལ་བྱེད་པ། །དམ་པའི་གནས་མཆོག་བྱུང་ཚུལ་ཟླ་བའི་འོད། །འཇིག་རྟེན་མགོན་གྱི་བསྟན་པའི་གསོས་སུ་སྣང༌། །མཁས་པའི་དཔྱད་གཞི་ས་བོན་ཅུང་ཟད་ཙམ། །མཁས་རྣམས་ལོ་རྒྱུས་མགྲིན་སྒོ་འབྱེད་བྱེད་དང༌། །མཁས་མིན་རང་མཉམ་རྣམས་ལ་ཕན་འགྱུར་སྙམ། །ཁུངས་ལྡན་ཡིག་ཆ་མཆིས་འགའ་གོང་བསྒྲིགས་ནས། །འདུས་གསལ་ཉུང་ངུར་བྲིས་པའི་ཁུལ་ཡིན་ཡང༌། །རྩོམ་པའི་མཚན་ཉིད་མི་ལྡན་སྐྱོན་མང་བས། །ནོངས་པ་གང་མཆིས་བཤགས་སོ་བཟོད་བཞེས་གསོལ། །འདི་བྲིས་རྣམ་དཀར་ཕུང་པོ་གང་ཐོབ་པ། །མ་གྱུར་སྡུག་བསྔལ་སྲིད་མཚོ་ལས་སྒྲོལ་ཕྱིར། །བྱང་ཆུབ་ཆེན་པོ་ཐོབ་པའི་རྒྱུར་བསྔོ་བས། །ཟུང་འཇུག་གོ་འཕང་མངོན་དུ་འགྱུར་བར་སྨོན། །ཁྱད་པར་ཀླུ་དབང་གཉིས་པ་འབྲི་གུང་པའི། །བསྟན་པ་ཉིན་བྱེད་འོད་སྟོང་འབར་བཞིན་དུ། །གླིང་བཞིའི་རྒུད་མུན་མ་ལུས་ཡོངས་སེལ་བར། །ཆོས་དབྱིངས་མཁའ་ལ་རྟག་འཆར་ཡུན་གནས་ཤོག །ཤུ་བྷཾ་དྷུ་སརྦ་ཛ་ག་ཏཱཾ། ཞེས་པ་འཇང་བླ་སེང་དམ་པའི་གནས་ཀྱི་ལོ་རྒྱུས་ཞིག་ཅིས་ཀྱང་འབྲི་དགོས་ཞེས་ནང་ཆེན་མཁར་མགོ་སྤྲུལ་སྐུ་རྒྱལ་སྲས་བློ་དགའ་མཆོག་ནས་བསྐུལ་གནང་བར་གསུངས་ལྡོག་པར་མ་ནུས་པ་མ་ཟད། འབྲི་གུང་དགོན་གནས་འདི་ཡི་ལོ་རྒྱུས་དྲན་སྐུལ་དཔྱད་གཞི་ཡོང་རེས། འདི་ལྟར་འབྲི་བ་པོ་མགོན་པོ་འབྲི་གུང་པའི་རྗེས་འཇུག་གི་གྲལ་མཐའ་འཛིན་པ། བློ་གྲོས་སྟོབས་འབྱོར་སྐྱེས་སྦྱང་གི་ཡོན་ཏན་དབུལ་ཞིང་རྒས་ནད་ཀྱིས་གདུང་བའི་འདུ་གསུམ་པ་འབྲི་གུང་ལམ་མཁྱེན་པའི་གཡར་ཁྲལ་ཀཱ་བཀྲ་ཤིས་དགོན་གྱི་སྤྲུལ་མིང་རྒྱལ་པོས་བོད་ཤིང་སྤྲེལ་ཟླ༡༡ཚེས་༡༩རྒྱལ་ཕུར་འཛོམས་པའི་དུས་ཚེས་དགེ་བར་གྲུབ་པ་བཀྲ་ཤིས་པར་གྱུར་ཅིག མངྒ་ལཾ། །།

༄༅། །འཇང་ཡུལ་འབྲི་དགོན་བླ་ཕི་དམ་པའི་སྒྲུབ་ཕུག་ཏུ་རྡོ་ལེབ་ངོས་སུ་བརྐོས་པའི་གནས་ཡིག་ཞལ་བཤུས་མ་ལི་ཀ་ཡི་ཕྲེང་བ་བཞུགས་སོ།།

༄༅། །ཀ་མ་ལ་ཤཱི་བཞུགས་པའི་གནས་མཆོག་རྩེ། །ཁ་བ་དཀར་སོགས་གནས་དང་ཡུལ་གྲུ་ཀུན། །ག་ལ་ལྟས་ཀྱང་ཕྱོགས་ཀུན་གསལ་ལེ་བ། །ང་ཅག་སྐྱབས་གཅིག་རྗེ་བཙུན་དམ་པ་གནས། །ཅ་ཅོ་སྒྲ་ཡང་གྲགས་སྟོང་སྔགས་རང་བཞིན། །ཆ་ལུགས་མཆོག་དམན་ཅི་སྣང་ཡི་དམ་ལྷ། །ཇ་སོགས་བཟའ་བཏུང་ཚོགས་འཁོར་ངོ་བོ་རུ། །ཉ་རྒྱས་ཟླ་ལྟར་བྱིན་འཕེལ་ཁྱད་འཕགས་གནས། །ཏ་ཐཱ་ག་ཏ་ཆོས་སྐུ་ཉག་གཅིག་ལ། །ཐ་སྙད་ཚིག་དང་ཕྱི་རོལ་དངོས་མི་མཚོན། །ད་ནི་འགྲོ་འོ་གསུང་སྟེ་རྗེ་མི་ལས། །ན་བཟའ་འཇུས་ནས་ཞི་བྱེད་ཞུ་་་ཡུལ་དཱ་གནས། །པ་ར་ག་ཏེ་སྟོང་ཉིད་བཅོ་བརྒྱད་དོན། །ཕ་གཅིག་དམ་པ་སངས་རྒྱས་མངོན་གྱུར་སྟེ། །བ་གླང་ལྟ་བུ་བདག་དང་བདག་འདྲ་བ། །མ་ལུས་དོན་མཛད་འགྲོ་མགོན་དམ་པའི་གནས། །ཙ་བ་བདག་འཛིན་ཉོན་མོངས་ཅན་ཡིན་ཏེ། །ཚ་གྲང་དམྱལ་བའི་རྒྱུ་འབྲས་ཀུན་བྱུང་ཞེས། །ཛ་ཡའི་བཀའ་བཞིན་སེང་གེའི་སྨོན་ལམ་སྟོབས། །ཝ་ཚོགས་སྐྲག་མཛད་མི་ཡི་སེང་གེའི་གནས། །ཞྭ་མོ་རྒྱ་གར་པཎ་༼ཞུ༽བཞེས་ནས་ཀྱང༌། །ཟ་མ་ཏོག་ཏུ་མཁའ་འགྲོའི་སྙན་རྒྱུད་བཅུག །འ་འབུས་ཡུལ་དང་གནས་མཆོག་ཉེར་བཞི་རུ། །ཡ་ང་མེད་པའི་བརྟུལ་ཞུགས་མཛད་གསུངས་ནས། །ར་རོའི་མྱོས་དུས་རྒྱུ་འབྲས་རྣམ་བཞག་ལ། །ལ་ལ་རྨོངས་པས་སྤང་བླང་ཚུལ་མིན་དང༌། །ཤ་ཡི་ཆེད་དུ་མ་ཚོར་སྡིག་བསགས་ཀུན། །ས་སྤྱོད་གནས་མཆོག་འདི་རུ་བསགས་སྦྱངས་གནས། །ཧ་ཅང་བྱིན་ལྡན་གནས་མཆོག་དམ་པ་རུ། །ཨ་ཙ་ར་གཟུགས་སངས་རྒྱས་དངོས་བཞུགས་གནས། །

༄༅། །ཨོཾ་ན་མཿ ཤྲཱི་ཀ་ལ་ཙཀྲ་ཡེ། ཨེ་མ་མི་མཇེད་ཞིང་གི་ངོ་མཚར་རྨད་བྱུང་བ། །སངས་རྒྱས་རྣམས་ཀྱི་མཛད་པ་བཅུ་གཉིས་ནི། །ཡུལ་ཆེན་ཉེར་བཞི་གནས་ཆེན་སོ་གཉིས་ཀྱི། །ཕུལ་དུ་བྱུང་བ་འཕགས་ཡུལ་ཆར་གཏོགས་པ། །ཕུ་ལ་ཧ་རིའི་ཉེ་འདབས་བླ་ཕི་ཡུལ། །ཁྱབ་བདག་རྡོ་རྗེ་འཆང་གིས་བྱིན་བརླབས་པའི། །གྲུབ་ཆེན་དམ་པའི་ཁ་སྦྱོར་རྟེན་འབྲེལ་ནི། །གནས་ཆེན་འདི་ལ་སྒྲ་འབྱིན་གར་དབྱངས་སྒྲོགས། །དེར་མ་སོན་པའི་གྲུབ་ཆེན་དུ་མ་རྣམས། །གནས་ཆེན་འདི་ལ་ཕྱིར་མི་ལྡོག་པ་ཡི། །རྟེན་འབྲེལ་འགྲིགས་ནས་ཟུང་དུ་འཇུག་པའི་སྒོ། །ལམ་མཆོག་གཤེགས་པ་དུ་མ་བྱུང་བ་མཚར། །དམ་པས་བྱིན་ཆེན་ཕབས་པའི་གནས་ཚུལ་ནི། །ཆུ་ཐིག་ཙམ་ཞིག་བུང་བའི་གླུ་དབྱངས་ཅན། །དད་ལྡན་རྣམས་ཀྱིས་ཡིད་དགའ་བསྐྱེད་ཅིག་དང༌། །གཙུག་ཕུད་ཅན་གྱིས་དབྱར་རྔ་ཐོས་བཞིན་བརྗོད། འཕགས་ཡུལ་ཆོས་གྲྭ་ཕུ་ལ་ཧ་རིའི་རྩེར། །ཕ་གཅིག་འགྲོ་བའི་མགོན་པོ་དམ་པ་དེ། མཁའ་འགྲོས་སྤྱན་དྲངས་རི་བོ་རྩེ་ལྔར་ཕེབས། །དད་ལྡན་རྣམས་ལ་གདམས་ངག་ཆར་ཕབས་ནས། །འཕགས་ཡུལ་གཤེགས་འགྲོ་དགོངས་ནས་བྱོན་པའི་ཚེ། །རྨི་ལམ་བུད་མེད་དཀར་མོ་ཞིག་གིས་ནི། །མཁའ་འགྲོའི་གླུ་དབྱངས་གྲེ་མགུར་འདི་སྐད་ཞུས། །

རྗེ་ན་མོ་གུ་རུ།

བསྐལ་བཟང་གོའུ་ཏ་མའི་ཞིང་ཁམས་འདིར། །རྗེ་སངས་རྒྱས་ཀུན་འདུས་མི་ཡི་གཟུགས། །ཁྱོད་ཐུགས་དགོངས་བསྙེལ་བ་མ་མཛད་པར། །བདག་གཙོས་པའི་འགྲོ་བ་མ་ལུས་རྣམས། །དོན་དཀའ་བ་སྤྱད་ནས་ཉེ་ལྗོངས་འདིར། །ཞབས་ཅིས་ཀྱང་བཅགས་པར་གསོལ་བ་འདེབས། །ཟེར་ཏེ་གནས་ཆེན་རི་བོ་བྱ་རྐང་ནས། །བྱུང་བས་གར་སོང་བལྟས་པས་ནུབ་བྱང་མཚམས། །སོང་པས་དམ་པ་རྗེ་བཙུན་ཐུགས་དགོངས་ལ། །ཅི་ཡིན་སྙམ་ནས་ཡར་ལ་གཟིགས་ཙ་ན། །ཕྱི་ཡི་རྣམ་པ་རི་རྒྱལ་རང་བཞིན་ལ། །ནང་ལྷ་རྡོ་རྗེ་སེམས་དཔའི་ཚོགས་རྣམས་བཞུགས། །གསང་བ་དཔའ་བོ་མཁའ་འགྲོ་གྲངས་མེད་བཞུགས། །ཕྱི་རི་དཔལ་མགོན་ཕྱག་བཞི་བྱ་རོག་གདོང་། །ལྷ་མོ་དྲེའུ་ནག་བཙན་རྒོད་སྤུན་བདུན་དང༌། །སྐྱེས་བུ་རྡོ་རྗེ་ལེགས་པའི་ལྷ་ཚོགས་རྣམས། །ཀླུ་རྒྱལ་ཝ་རུ་བཀའ་ཉན་ཚུལ་དུ་བཞུགས། །གཞན་ཡང་ཀླུ་ཆེན་མང་པོའི་ཚོགས་རྣམས་བསྐོར། །ངོ་མཚར་ཆེ་བ་ཆུ་བོའི་མཆོད་ཡོན་ཡོད། །མེ་ཏོག་སྣ་ཚོགས་ཕང་ཕུང་འཁྲིགས་པའང་ཡོད། །དྲི་བཟང་ཤིང་གིས་སྣའི་དབང་ཚིམས་པ་དང༌། །ག་པུར་ལ་སོགས་དྲི་བཟང་ཀུན་ནས་འགེངས། །འབྲས་དྲུག་ལ་སོགས་རོ་བརྒྱ་སྤུངས་པའང་སྣང༌། །ཀ་ལ་པིང་ཀ་ངང་བྱ་རྣམས་ཀྱི་སྒྲ། །སྒྲོགས་པའི་སྐད་ཐོས་ཙམ་གྱིས་རྣ་དབང་ཚིམས། །སྟེང་དུ་ཉི་ཟླས་མུན་པ་སེལ་བ་དང༌། །འོག་ཏུ་འཁོར་ལོ་རྩིབས་བརྒྱད་བརྡལ་བ་བཅས། །བར་ན་རྩི་ཤིང་ནགས་ཚལ་གཞལ་ཡས་ན། །མཆོད་པའི་ལྷ་མོ་བསམ་མི་ཁྱབ་པ་རྣམས། །བཀྲ་ཤིས་རྟགས་བརྒྱད་རྒྱལ་སྲིད་སྣ་བདུན་གྱིས། །ཕྱོགས་ཀུན་བསྐོར་བའི་སྟེང་གི་བར་སྣང་ལ། །དཔའ་བོ་གིང་ཆེན་ཌཀྐི་མ་རྣམས་ཀྱིས། །གླུ་གར་བྲོ་འཁྲབ་ཤིན་ཏུ་ངོ་མཚར་བའི། །རྒྱ་གར་གླིང་ནའང་འདི་འདྲ་ཡོད་རེ་སྐན། མདང་དགོང་རྨི་ལམ་བུད་མེད་རྣམ་འགྱུར་དང༌། །ད་ལྟར་ཡ་གིར་མཐོང་བ་དེར་ཡང་དགོངས། །རྣམ་འགྱུར་ཡིན་པ་འདྲ་སྙམ་ཡང་བྱོན་པས། །གནས་འདི་ཉིད་ཀྱི་མདུན་རི་ཨ་ཤྭ་ཡི། །ལ་ཐོག་ཕེབས་ནས་དམ་པ་གནས་བཞུགས་མཛད། །གྲུབ་ཆེན་ནག་པོ་སྤྱོད་པ་མར་བྱོན་ནས། །རི་བོ་རྩེ་ལྔར་ཕེབས་པས་དེར་མཇལ་ཏེ། །དང་པོ་ནག་པོ་སྤྱོད་པས་ཕྱག་འཚལ་ནས། །རྗེ་ན་མོ་གུ་རུ་བདེ་གཤེགས་ཁྱོད། ། དང་པོ་དཀའ་བའི་ལེགས་བཤད་ཅུང་ཟད་ཙམ། །བར་ཡོངས་འཛིན་མང་པོའི་ས་རུ་གཏུགས། །ཐ་མ་རླུང་སེམས་དམ་པ་རང་དབང་བསྒྱུར། །འགྲོ་བ་ཀུན་གྱི་དམ་པ་ཁྱོད་ལ་འདུད། །གུ་རུ་དམ་པས་ཕྱག་ལན་ཞིག་ཀྱང་མཛད། །རྗེ་རྒྱལ་བ་ཀུན་འདུས་རྡོ་རྗེ་འཆང༌། །མོས་གུས་དད་ལྡན་བདག་ལ་ཤིས་པ་སྩོལ། །ཁྱོད་གྲོགས་པོ་ཐག་རིང་ལམ་འཕྲང་ནས། །ཐུགས་ངལ་བ་བྱུང་ཡང་གསན་པར་ཞུ། །ལས་རྒྱུ་འབྲས་བཙན་པའི་ལས་རླུང་གིས། །ཡུལ་དགེ་མཚན་འཛོམས་པའི་གནས་འདིར་མཇལ། །ཐུགས་ཅུང་ཟད་ལྷོད་ལ་ཡ་གིར་ལྟོས། །ཕ་རྡོ་རྗེ་སེམས་དཔའི་གནས་ཆེན་བཞུགས། །དེ་མཐོང་བས་ངན་སོང་སྡུག་བསྔལ་རྣམས། །ནག་མེར་གྱིས་དག་པའི་བྱང་ཆུབ་ལམ། །ཁྱོད་དེ་རུ་འགྲོ་ན་ཇི་ལྟར་ལགས། །ཞེས་གསུངས་པས་དཔོན་སློབ་གཉིས་ཡར་ཕེབས་པར་ཞལ་འཆམས་ནས། དེ་ནས་ཡར་བྱོན་པས་གདུལ་བྱ་མ་རིག་པས་བསྒྲིབས་པ་འགའ་ཞིག་གིས་མཐོང་ཚུལ་ལ། དཔོན་སློབ་གཉིས་ཀ་མཛད་སྤྱོད་ཅི་རིགས་པ་མཛད་པས། བློ་དམན་འགའ་ཞིག་གིས་ཡ་མཚན་སྣང་ཟེར། ལ་ལས་འདི་འདྲ་བ་མི་མ་ཡིན་གྱི་ཆོ་འཕྲུལ་དུ་འདུག་ཟེར། དད་པ་སོགས་ཤུགས་ཀྱི་བྱེད་དགོས་པ་མང་དུ་བྱུང༌། དེ་དུས་སྐལ་པ་མ་ཉམས་པས་གནས་འདིར་དཔའ་བོ་མཁའ་འགྲོ་ཀུན་ཀྱང་ཉིན་མོ་ཡང་མཐོང་བ་བྱུང་སྟེ། སྐབས་སུ་ཁོང་གྲྭ་སློབ་གཉིས་དང་མཁའ་འགྲོ་མ་རྣམས་ལྷན་ཅིག་ཏུ་རྩེད་འཇོ་བྱེད་པའང་མཐོང༌། དེ་ནས་བཟུང་གནས་འདི་ལ་དད་པ་བྱེད་མཁན་ཡང་མང༌། རྒྱ་གར་དང་བོད་གངས་ཅན་ཡུལ་གྲུ་སྟོད་སྨད་ནས་བྱོན་པའི་བསྟན་འཛིན་གྱི་སྐྱེས་བུ་འགའ་ཞིག་གནས་འདིའི་ནང་དུ་མཇའ་ལུས་གྲུབ་པ་མང་དུ་བྱུང་བས་རྟག་འཛིན་ཅན་རྣམས་ཡི་རང་པ་བྱུང༌། གང་ཅིར་རྒྱ་གར་བྱང་གླིང་རྔ་ལེན་ལྗོངས་དང༌། ཕུ་ལ་ཧ་རི་དང་ཉེ་བའི་སྔར་རྒྱལ་པོ་ཤིང་རྟ་ཆེན་པོའི་སྲས་སྙིང་སྟོབས་ཆེན་པོ་གང་དེས་སྟག་མོ་ཡིད་ཚིམས་པའི་ནགས་ཚལ་ཡང་ཡིན་པར་མངོན། སྐུའི་རུས་པ་མཆོད་རྟེན་འབུམ་པ་བཅས་ཡོད་པ་དེ་དམ་པས་ཞིག་གསོས་མཛད། ད་ལྟ་མི་རྣམས་ཀྱིས་ལ་ལས་དམ་པའི་སྐུ་གདུང་ཡིན་ཞེས་ཀྱང་སྒྲོགས། ལ་ལས་ནི་དམ་པས་བཞེངས་པ་ཡིན་ཞེས་མང་དུ་གླེང་པ་རྣམས་མིག་གིས་མ་མཐོང་བར་ལོང་བས་སྦར་སྙོབས་ཚོད་ཀྱི་དཔེ་མ་དག་པ་ཁོ་ནར་སོང་བ་འདུག དམ་པས་ཞིག་གསོས་སྐབས་སུ་ཆོས་གོས་དང་རྦ་མཁར་དྲྭ་ཕད་དོམ་ར་གསོལ་སྣོད་ཀཱ་པ་ལ་བཅས་བཞག་པ་ཡིན། དེ་ནས་ལོ་འགའ་ཞིག་སོང་ནས་གཟུགས་སྐུའི་གནས་ཆེན་འདི་ཡི་རྩེ་མོ་ནས་མངོན་སུམ་གྱིས་འཇའ་ལུས་ཡལ་བར་གཏམ་རྒྱུན་ད་ལྟ་ཡོད་པ་འདི་ཡིན། དེར་མ་ཟད་རྒྱལ་པོ་དྲི་མེད་ཀུན་ལྡན་གྱི་བྱིན་གྱིས་བརླབས་པའི་བདུད་རིའི་ནགས་ཚལ་ཡིན་ཟེར་སྐྱོན་མེད་དེ། སྤྱན་རས་གཟིགས་ཀྱིས་དང་པོ་གངས་ཅན་ཁྲོད་དུ་ཆོས་འཁོར་བསྐོར་བའི་སྔ་ལྟས་འདི་ནས་བྱུང་ཞིང༌། ཤིང་ཐོག་ཨ་སྨྲའི་འབྲས་བུ་བྱ་ཀ་ལ་པིང་ཀ་བཅས་ཡོད་པས། བདེན་མིན་སོམ་ཉི་ཟ་ན། གངས་ཅན་ཡུལ་གྲུ་གཞན་ལ་བྱ་ཀ་ལ་པིང་ཀ་དང༌། ནེ་ཙོ་སྨྲ་མཁན། ཤིང་ཐོག་ཨ་སྨྲའི་འབྲས་བུ་དང་གསུམ་ཡུང་༼ཡུལ༽ལུང་པ་གཅིག་ལ་འཛོམས་པ་འདྲེན་རྒྱུ་མེད་པའི་ཕྱིར་རོ། ཡང་ནག་པོ་སྤྱོད་པ་ནི་དེའི་རྗེས་སུ་སེམས་ཅན་རྣམས་ལ་བརྩེ་བས་བསྐྱངས་ནས་ལོ་ཁ་ཤས་བཞུགས་ཏེ་གཤེགས་པ་ཡིན་སྟབས། སྐུ་གདུང་ཧྲིལ་པོ་གཏམ་གྱི་མཚན་མར་བཞག་པ་ཡིན་ཀྱང༌། ཀུན་གྱི་ཟེར་རིགས་ལ་དམ་པ་ནི་འཇའ་ལུས་གྲུབ་པ་ཡིན། ནག་སྤྱོད་ནི་འཇའ་ལུས་གྲུབ་མ་ཐུབ་པ་ཡིན། ཁྱི་དེ་དམ་པའི་རྗེས་སུ་སོང་བ་ཡིན། ཟེར་བ་རང་བཟོའི་རྫུན་གྱི་རྒྱལ་ཁམས་འགེངས་པ་རྣམས་ཀྱིས་དེ་ལྟར་མ་སྨྲ་ཞིག ནག་པོ་སྤྱོད་པ་བསམ་བཞིན་དུ་སྐུ་གདུང་ཧྲིལ་པོ་ཉི་ལྗོངས་འདིར་འཁོད་པ་རྣམས་ལ་གསོལ་བ་བཏབ་པའི་རྟེན་དུ་བཞག་པ་ཡིན། དེའི་དུས་སུ་དམ་པའི་རྗེས་སུ་ཁྱི་མོ་ཡོད་པ་དེ་བློ་དམན་རྣམས་ནས་ཁྱི་སྣང་ཟེར། ལས་ཅན་རེ་གཉིས་ཀྱིས་བུད་མེད་ཀྱང་མཐོང༌། དོན་ལ་རྗེ་བཙུན་རྣལ་འབྱོར་མ་ཡིན་པར་འདུག་གཞན་ཡང་ཆོས་ལུགས་གྲུབ་མཐའ་རིས་སུ་མ་བཅད་པ་བསྟན་འཛིན་སྐྱེས་བུ་མང་པོས་ཞབས་བཅགས་པ་ཡིན་པས་གནས་ཆེན་འདི་བས་ལྷག་པ་ཡོད་པ་མིན་ཞིང༌། ད་གནས་རི་འདིའི་ནང་དུ་བཞུགས་ཚུལ་རྣམས་སོ་སོར་དབྱེ་བ་ནི། གཙོ་བོ་རྡོ་རྗེ་སེམས་དཔའི་རང་བྱོན་ཕྱག་རྒྱ་མ་བཅས་ལྷོ་རུ་གཟིགས་པ་ཡོད། ཤར་གྱི་ངོས་ན་མ་ར་ཏི་ཀའི་གནས་སྤྱན་རས་གཟིགས་དང་སྒྲོལ་མའི་ལྷ་ཚོགས་བཞུགས། ལྷོ་རུ་མི་ཊ་ཛོ་ཀིའི་སྒྲུབ་ཕུག་ནང་པདྨ་གར་དབང་དཀྱིལ་འཁོར་ཡོངས་རྫོགས། བར་སྣང་གདུགས་དང་རྒྱལ་མཚན་རང་བྱོན། སྲས་ཚངས་པ་དང་བརྒྱ་བྱིན་བཅས་རང་བྱོན། ནུབ་ཏུ་ཙ་རི་ཏྲིའི་གནས་ལག་ལ། རྗེ་བཙུན་རྣལ་འབྱོར་མའི་རང་བྱོན། གསང་མཚན་ནུབ་ཏུ་བསྟན་ཅིང་ནང་དུ་ཀྱཻ་ཡི་རྡོ་རྗེའི་སྤྲུལ་བའི་ལྷ་རྣམས་བཞུགས། གཡས་གཡོན་དུ་གྲུབ་ཆེན་བརྒྱད་ཅུའི་ཕྱག་རྗེས་ཕྱག་མཚན་གྱི་རྗེས་རྣམས་ཡོད༌། ནུབ་བྱང་མཚམས་ན་རྟ་མགྲིན་དང་གཤིན་དམར་གྱི་གནས། བྱང་ན་ལྕང་ལོ་ཅན་གྱི་ཞིང་བཀོད་པ་ཕྱག་རྡོར་འགྲོ་བཟང་དང་བྱ་ཁྱུང་གི་གནས་ཡོད། རི་ཡི་རྩེ་མོར་པདྨོ་བཀོད་པའི་གནས་ན་འོད་དཔག་མེད་ཀྱི་གཙོས་པའི་ཉེ་བའི་སྲས་བརྒྱད་ཀྱི་གནས་ཡོད། གནས་ཀྱི་མདུན་དུ་ཆུ་མིག་ལ་ཀླུ་རྒྱལ་ཝ་རུ་ན་བཀའ་ཉན་གྱི་ཚུལ་དུ་བཞུགས་ཡོད། སྐུ་གདུང་སྒྲུབ་ཕུག་གཡས་ངོགས་ལ་དཔལ་མགོན་ཕྱག་བཞི་པ། བྱ་རོག་གདོང༌། རྣམ་སྲས། བཙན་རྒོད་སྤུན་བདུན། སྐྱེས་མཆོག་རྡོ་རྗེ་ལེགས་པ། དབང་ཕྱུག་ཆེན་པོ་བཅས་ཆོས་སྐྱོང་ཕོ་རྒྱུད་རྣམས་ཀྱི་གནས། གཡོན་རི་ལ་ལྷ་མོ་དྲེལ་ནག་མ། གཡུ་སྒྲོན་མ་སོགས་ཆོས་སྐྱོང་མོ་རྒྱུད་རྣམས་ཀྱི་གནས་ཡིན་པར་དེ་ཙམ་ཉུང་ངུར་བསྡུས་ནས་བཀོད་པ་ཡིན། འདི་ལས་མང་བ་ཡོད་ཀྱང་འབྲི་བར་མ་ནུས་སོ། །

ད་ནི་གནས་འདི་ཉིད་ལ་ཕྱག་མཆོད་བསྐོར་བ་སོགས་ཀྱི་འགྱུར་ཁྱད་ཟུར་ཙམ་བསྟན་པ་ནི། སྤྲེལ་ལོ་སྤྲེལ་ཟླ་གསར་པའི་ཚེས་བཟང་ལ་རྒྱབ་སྐོར་གཅིག་ལ་དུང་ཕྱུར་རེ། དུས་རྒྱུན་དུ་ཕྱི་སྐོར་གསུམ་ལ་དུང་ཕྱུར་རེ་ཡིན་པས། བར་སྐོར་བཅུ་གཅིག་ལ་དུང་ཕྱུར་རེ་འགྱུར་གྱི་ཁྱད། ཕན་ཡོན་ཤིན་ཏུ་ཆེ་བ་ཡོད་པས་སྐལ་ལྡན་སེར་སྐྱ་རྣམས་ཀྱིས་དལ་རྟེན་ལ་སྙིང་པོ་ལེན་ཐབས་གནས་འདི་ཉིད་ལ་ཕྱག་བསྐོར་མཆོད་པ་སོགས་ཅི་ནུས་བྱས་ན་མཐར་ཐུག་འོག་མིན་ཞིང་ལ་མངོན་དུ་འགྱུར་བ་དང༌། མི་ལུས་བདུན་ལྡན་དང་མི་འབྲལ་བ། རིང་པོར་མི་ཐོག་པར་དམ་པ་སངས་རྒྱས་ཀྱི་གོ་འཕང་ལ་འགོད་ཉེ་བ་སོམ་ཉི་མ་ཟ་བ། གནས་སྐབས་ཚེ་བསོད་ཆབ་སྲིད་དཔལ་འབྱོར་རྣམས་དབྱར་གྱི་མཚོ་ལ་འགྲན་པ་དང༌། འགལ་རྐྱེན་མཚན་མ་ངན་པ་ཐམས་ཅད་གནས་འདི་ལ་ཡིན་སྨོན་ཙམ་གྱིས་ཞི་བར་འགྱུར་བདེ་ལེགས་སུ་གྱུར་ཅིག སྨྲས་པ། གནས་ཆེན་ཁྱད་དུ་འཕགས་པའི་ལོ་རྒྱུས་ནི། །ཤཱཀྱའི་བཙུན་པ་ཐ་ཤལ་བན་གཟུགས་པ། །དབང་ཆེན་བཞད་པ་རྡོ་རྗེས་སྐལ་བཟང་ལ། །རྨི་ལམ་བུད་མེད་དཀར་མོ་ཁྱོད་བདེན་ན། །ང་ཡིས་ཇི་ལྟར་བཀོད་པའི་དཀར་ཆག་འདིར། །མཐོང་ཐོས་དྲན་པས་ཡིད་དགའ་བསྐྱེད་པ་རྣམས། །ཕ་གཅིག་དམ་པ་སངས་རྒྱས་རྗེས་བཟུང་ཤོག །མགྲིན་བཟང་བློ་ལྡན་མཁས་གྲལ་འཚང་བ་རྣམས། །ཡི་གེ་འདི་ལ་བཅོས་སླད་མི་རིགས་པར། །བློ་ངན་ཤོམ་པ་རེ་ཟུང་བྱུང་སྲིད་པ། །དེ་ཚེ་བཙན་རྒོད་བདུན་གྱིས་ཚར་གཅོད་ཅིག །ཅེས་པ་འདི་ཡང་སྤྲུལ་སྐུ་དྷརྨ་བྷ་ར་ཉིད་ཀྱིས་རྨི་ལྟས་ལེགས་པར་ཤར་ནས། ནངས་པར་གྲུབ་ཆེན་བུདྡྷ་མིང་གིས་ཟུར་ཙམ་བཤད་པས། དེ་ནས་གནས་འདི་ཡང་འགངས་ཆེ་བ་སྨྲ་ཅི་དགོས་ཀྱང༌། བླ་ཕིའི་ཡུལ་གྲུ་སྤྱི་ཡི་དད་ལྡན་གཞན་ནས་ཀྱང་དམ་པའི་གནས་འདི་ཡོན་ཏན་ཆེ་བར་བརྗོད་པ་ཙམ་བྲིས་ཏེ། སྐྱ་སེར་རྣམས་དང་དད་ལྡན་སྐྱེས་བུ་འགའ་ཞིག་གནས་མཇལ་ལ་འགྲོ་ཟེར་ནས་ཅི་ཡིན་སྙམ་དགའ་བ་འདི་ཕན་ཡོན་ཟུར་ཙམ་ཡང་ཤེས་པར་བཀའ་བསྩལ་གཤིས་ནན་ལྕི་བའི་ངོ་མ་ལྡོག་པར། དབང་ཆེན་བཞད་པ་རྡོ་རྗེའི་མིང་ཅན་གྱིས་མཛད་ནས་དམ་པའི་གནས་པདྨའི་ཞིང་བཀོད་དུ་སྦྱར་བ་དགེ་ལེགས་འཕེལ། དགེ་བ་འདི་ཡིས་མཁའ་མཉམ་སེམས་ཅན་རྣམས། །མྱུར་དུ་དམ་པ་སངས་རྒྱས་འགྲུབ་གྱུར་ཅིག །འགྲོ་བ་སེམས་ཅན་གཅིག་ཀྱང་མ་ལུས་པ། །ཐམས་ཅད་དེ་ཡི་ས་ལ་འགོད་པར་ཤོག །ཡི་གེའི་མཚམས་སྦྱོར་གྱི་མིང་རཏྣ་ཡིས་སོ། །མངྒ་ལཾ།།

འཇང་ཡུལ་བླ་ཕིའི་དགོན་གྱི་གྱང་ལོག་ཏུ་བྲིས་པའི་ཞལ་བཤུས་ནང་གཞན་གོང་གསལ་ལྟར་ལ། ཁྱད་པར་ཡོད་པ་གཤམ་གསལ།

བླ་ཕིའི་ཡུལ་གྲུ་འདིའི་དྲག་ཞན་སུ་ཡིན་གྱི་གནས་འདི་ལ་གདུང་ཤུགས་ཀྱིས་གསོལ་བ་བཏབ་ན། ཚེ་འདི་ཕྱི་གཉིས་ཀྱི་དོན་དང༌། ཁྱད་པར་ནད་མུག་འཁྲུགས་རྩོད་ཞི་ནས། བཀྲ་ཤིས་བདེ་ལེགས་སྙན་གྲགས་ཕྱོགས་བརྒྱར་གཡོ་བར་ཤོག །གནས་ཆེན་དམ་པའི་གནས་ཞེས་ཡོངས་སུ་གྲགས་པ་འདི་ཡི་གནས་བཤད་རྒྱས་པ་ཞིག་ཡོད་ཅེས་བསླབ་གསུམ་ལྡན་པའི་རྒན་བསམ་རྣམ་གྱིས་གསུངས་འདུག་ཀྱང་དཔེ་ཆ་བཙལ་ནའང་རྙེད་སོན་མ་མཆིས། གནས་བཤད་འདི་ནི་ལོག་རིས་ལ་འདུག་ཀྱང༌། །ཡི་གེ་མདོག་གསལ་མིན་གྱིས་གོ་དོན་དཀའ་བར་འདུག་སྙམ་སྟེ་ཤོག་བུར་གཏན་ལ་ཕབས་པར་བསྐུལ་བའི་སྦྱིན་བདག་བསླབ་གསུམ་ལྡན་པ་དགེ་སློང་འགྱུར་མེད་ཀྱིས་བཀའི་དགོངས་དོན་བཞིན། ས་སྟེང་གནས་ཆེན་ཨོཾ་བརྒྱ་ནས་ཡོང་བའི་ལྡོམ་བུ་བ་སྔགས་འཆང་པདྨ་དབང་ཆེན་ཨོ་རྒྱན་རྡོ་རྗེ་ཞེས་པས། ལྕགས་ཕོ་འབྲུག་གི་ལོར་གནས་འདི་ཉིད་ལ་བྲིས་པས་དགེ་ཞིང་བཀྲ་ཤིས་པར་གྱུར་ཅིག འདི་དགེས་ཕ་མས་གཙོས་པའི་སེམས་ཅན་རྣམས། །མཐར་ཐུག་སངས་རྒྱས་དམ་པས་རྗེས་བཟུང་སྟེ། མངོན་མཐོ་ལྷ་མིའི་ཐེམ་སྐས་ལ་འཛེགས་ནས། ངེས་ལེགས་དོན་གྱི་རྣམ་པ་རྟོགས་གྱུར་ཅིག བཀྲ་ཤིས་ཤོག །

ལྷག་བསམ་ལྡན་པ་ནང་ཆེན་མགར་དགོན་གྱི་གྲྭ་དཀོན་མཆོག་ཡེ་ཤེས་ཀྱིས་རྡོ་བརྐོས་ལས་ཞལ་བཤུས་སྤྱི་ལོ་༢༠༠༤ཟླ་༥ཚེས་༡༧་ཉིན་གནང་སོང་བར་ཐུགས་རྗེ་ཆེ་ཞུ།།

༄༅། །ན་མོ། བཀའ་དྲིན་འཁོར་མེད་རྩ་བརྒྱུད་བླ་མ་དང༌། །མཆོག་ཐུན་དངོས་གྲུབ་སྩོལ་མཛད་ཡི་དམ་ལྷ། །རྐྱེན་ངན་བར་ཆད་སེལ་བའི་ཆོས་སྐྱོང་ལ། །རྩེ་གཅིག་གདུང་བས་གསོལ་འདེབས་ཐུགས་རྗེས་གཟིགས། །འཛམ་གླིང་པུར་རྒྱལ་བོད་དང་ཙི་ནའི་མཚམས། །དགེ་བཅུ་ཚང་བ་འཇང་ཡུལ་ལྟེ་བ་རུ། །ཡུལ་ཆེན་ཉེར་བཞི་གནས་ཆེན་སོ་གཉིས་ལས། །མཆོག་ཏུ་གྱུར་ཅིང་འཕགས་ཡུལ་གྲུབ་ཐོབ་ཆེ། །ནག་པོ་སྤྱོད་དང་དམ་པ་སངས་རྒྱས་ཀྱི། །བྱིན་གྱིས་བརླབས་པའི་དག་པའི་ཞིང་མཆོག་འདིར། །བླ་མ་ཡི་དམ་སངས་རྒྱས་བྱང་སེམས་ཚོགས། །རྟག་ཏུ་བཞུགས་ཤིག་མ་མོ་མཁའ་འགྲོ་རྣམས། །སྤྲིན་ལྟར་འདུ་བས་ཐ་མལ་སྣང་ངོར་ཡང༌། །སྐུ་གསུང་ཐུགས་ཀྱི་རྣམ་པ་དཔག་མེད་གཏམས། །ལྷ་ཡི་ལྗོན་ཤིང་མེ་ཏོག་དྲི་བསུང་ཅན། །བགྲངས་ཡས་ཀྱིས་ཕྱུག་ཕྱོགས་ཀུན་བཀྲ་ཤིས་ཀྱི། །རྟགས་དང་རྒྱལ་པོར་ལ་འོས་རིན་ཆེན་བདུན། །མངོན་པར་བཀྲ་ཞིང་མནྡྷ་ར་བ་ཡི། །རྒྱུན་བཟང་འབེབ་ཅིང་ཡ་མཚན་རྨད་དུ་བྱུང༌། །དེ་ལྟའི་ངོ་མཚར་གནས་མཆོག་འདི་ཉིད་ལ། །སྒོ་གསུམ་རྩེ་གཅིག་གུས་པས་གསོལ་བ་འདེབས། །མཆོད་དང་ཕྱག་བསྐོར་འབྲེལ་ཐོགས་བགྱིས་པ་ཀུན། །ཐོགས་མེད་ནས་བསགས་སྡིག་སྒྲིབ་ཉེས་ལྟུང་ཚོགས། །བྱང་ཞིང་དག་ནས་མི་མཐུན་བར་ཆད་ཞི། །དོན་གཉིས་ལྷུན་གྲུབ་བླ་མེད་བྱང་ཆུབ་ཀྱི། །གོ་འཕང་མྱུར་དུ་ཐོབ་པར་བྱིན་གྱིས་རློབས། །ཞེས་པ་འཇང་བླ་ཕི་དམ་པ་གནས་ལ་བསྟོད་པ་གསོལ་འདེབས་འདི་ཡང་བླ་མ་རབ་འབྱོར་སྐུ་སྐྱེ་དང་ཆོས་དབང་བཅས་ཀྱི་ངོར་འབྲི་གུང་པ་ཤྭ་ས་ན་དྷ་ར་པདྨ་དྷྭ་ཛས་བྲིས་པའོ། །

འབྲི་གུང་༧སྐྱབས་མགོན་བསྟན་འཛིན་པདྨའི་རྒྱལ་མཚན་གྱི་གསུངས་བྱིན་རླབས་ཅན་ནོ།

༄༅། །འཇང་བླ་ཕི་གནས་ཀྱི་གཞི་བདག་གི་བསང་མཆོད་བཞུགས་སོ།

ན་མོ་གུ་རུ་དེ་ཝ་ཌཱ་ཀི་ནི། བླ་མ་ལྷ་དང་མཁའ་འགྲོ་དམ་ཅན་ལ། །གུས་པས་བཏུད་དེ་དབང་མཆོག་འཇང་ཡུལ་གྱི། །གནས་གཞིའི་བདག་པོར་བསང་གི་ཆོ་ག་ནི། །མདོར་བསྡུས་ཁྱེར་བདེར་བཀོད་འདི་ལག་ཏུ་ལོངས། །གནས་བདེ་བར་ལྕགས་སམ་བསེ་མ་ཡིན་པ་རྒྱུ་རིན་པོ་ཆེའི་སྣོད་གང་རུང་གཙང་མར་བསང་གི་གཏོར་མ་སྤྱི་ལྟར་རབ་འབྲིང་དང་། གྲུབ་ན་མཆོད་པ་ཉེར་སྤྱོད། ཇ་ཆང་འོ་ཕུད་གསེར་སྐྱེམས་སོགས་བཤམས་ལ། གཏོར་མཆོད་མ་གྲུབ་ན། ཕྱེ་མར་འདུ་བྱས་ལ། སྐྱབས་སེམས་སྔོན་དུ་བཏང་ནས།

རང་ཉིད་སྐད་ཅིག་གིས་དཔལ་གསང་བའི་བདག་པོའི་སྐུར་གསལ་བར་གྱུར་པར་མོས། ཡོ་བྱད་རྣམས། ཨོཾ་ཨཱ་ཧཱུཾ་ཧ་ཧོཿཧྲཱིཿདང༌། ཨོཾ་སརྦ་བདྱ་པུ་ར་པུ་ར་སུ་ར་སུ་ར་ཨ་ཝརྟ་ཡ་ཨ་ཝརྟ་ཡ་ཧོཿ ལན་གསུམ་རེས་བྱིན་གྱིས་བརླབས། ཕྱེ་མར་བསང་དུ་བཏབ་ལ། ཀྱེཿ བླ་མ་ཡི་དམ་དཀོན་མཆོག་རིན་ཆེན་གསུམ། །ཡི་དམ་མཁའ་འགྲོ་ཆོས་སྐྱོང་དམ་ཅན་ཚོགས། །མགོན་ཞིང་སྲུང་སྐྱོབ་སྡོངས་གྲོགས་བྱེད་པའི་ལྷ། །གནས་ཡུལ་གཞི་བདག་གཉན་པོ་འཁོར་དང་བཅས། །ལན་ཆགས་བུ་ལོན་མགྲོན་ལ་སོགས་པ་རྣམས། །གནས་འདིར་གཤེགས་ལ་དགྱེས་པའི་གདན་ལ་བཞུགས། །དངོས་འབྱོར་ཡིད་སྤྲུལ་མཆོད་སྤྲིན་རྒྱ་མཚོས་མཆོད། །ཀྱེ་བསང་ངོ་། དེ་རིང་དུས་ཚེས་བཟང་ཞིང་གཟའ་སྐར་དགེ །སངས་རྒྱས་བྱིན་ཆེ་དགྲ་བཅོམ་བདེན་ཚིག་བཙན། །བདག་ཅག་བསམ་དོན་འབད་མེད་ཆོས་བཞིན་འགྲུབ། །འགོ་བའི་ལྷ་སྲུང་ཐམས་ཅད་བསང་གིས་མཆོད། །ཉོན་མོངས་ནད་སེལ་སྨན་མཆོག་སྣ་ཚོགས་དང༌། །ཙན་དན་དཀར་དམར་སྤོས་དང་ཨ་ག་རུ། །ཤུག་པ་བལ་དཀར་མཁན་པ་དྲི་བསུང་ཅན། །འཆི་མེད་བདུད་རྩིའི་ཤིང་དུད་ཕྱེ་མར་སོགས། །ཏིང་འཛིན་སྔགས་དང་ཕྱག་རྒྱས་བྱིན་གྱིས་བརླབས། །དུད་འཐུལ་སྤྲིན་ལྟར་གཏིབས་པའི་བསང་མཆོད་འདིས། །རྩ་བ་གསུམ་དང་བསླུ་མེད་མཆོག་གསུམ་སོགས། །དཀོན་མཆོག་སྲིད་ཞུའི་མགྲོན་ཀུན་བསང་གིས་མཆོད། །དཔའ་བོ་མཁའ་འགྲོ་བསྟན་སྲུང་འགོ་བའི་ལྷ། མགོན་པོ་ཡོན་ཏན་མགྲོན་ཀུན་བསང་གིས་མཆོད། །དམ་པ་སངས་རྒྱས་བྱིན་རླབས་གནས་ཆེན་འདིའི། །བླ་མ་ཡི་དམ་ཆོས་སྲུང་བསང་གིས་མཆོད། །དཔལ་མགོན་ཕྱག་བཞི་བཀའ་འཁོར་བྱ་རོག་གདོང༌། །རྣམ་ཐོས་སྲས་དང་བཙན་རྒོད་སྤུན་བདུན་བསང་། །ཀླུ་རྒྱལ་ཝ་རུ་ཎ་དང་དབང་ཕྱུག་ཆེ། །རྡོ་རྗེ་ལེགས་སོགས་ཆོས་སྐྱོང་ཕོ་རྒྱུད་བསང་། །བསྟན་སྲུང་དབྱིངས་ཕྱུག་ཆོས་ཀྱི་སྒྲོལ་མ་དང་།

ལྷ་མོ་དྲེལ་ནག་མ་དང་གཡུ་ཡི་སྒྲོན། །མོ་རྒྱུད་མ་མོའི་ཚོགས་དང་བཅས་པ་བསང། །ཁྱད་པར་འདབ་ཆགས་རྒྱལ་པོ་ཀ་རུ་ཎ། །འབུམ་ཚོ་ཞང་མོ་སྤོམ་ཀྲ་དཀར་མོ་བསང། །ཞྭ་དཀར་བེ་ཞུ་སེངྒེ་དཀར་མོ་དང༌། །རྟ་མགྲིན་བྱང་མོ་སྨན་རྩི་གཙང་མ་བསང། །གཞན་ཡང་ཡུལ་ཕྱོགས་དགོན་གནས་འདི་དག་ཏུ། །གཉུག་མར་གནས་པའི་མི་མིན་ཚོགས་རྣམས་བསང། །རིགས་དྲུག་སྙིང་རྗེའི་མགྲོན་དང་ནད་ཡམས་བདག །ལན་ཆགས་བུ་ལོན་འགྲོ་ཀུན་བསང་གིས་བརྔན། །དེ་ལྟར་འདོད་ཡོན་བསང་གིས་མཆོད་པའི་མཐུས། །མི་གཙང་འབག་བཙོག་རོ་བག་ཉམས་གྲིབ་འཁོན། །ཡུལ་གཞིས་གནས་ཀྱི་བདག་པོར་ཕོག་ཐུག་སོགས། །ཉེས་ཚོགས་ཐམས་ཅད་བྱང་ཞིང་དག་པ་དང༌། །འདྲེ་གདོན་བྱུར་དང་ཆག་སྒོ་རང་སར་དེངས། །མི་ཕྱུགས་གོད་ཁ་ནད་ཡམས་ཁ་སྨྲས་ཞི། །ཆར་ཆུ་དུས་འབེབས་འབྲུ་དང་རྐང་བཞི་འཕེལ། །དགོན་གནས་དར་རྒྱས་ཡོན་མཆོད་ཚེ་བསོད་དང༌། །མངའ་ཐང་སྙན་གྲགས་ལོངས་སྤྱོད་སྲིད་ཞི་ཡི། །ལེགས་ཚོགས་འདོད་དགུ་དབྱར་མཚོ་ཡར་ཟླ་ལྟར། །བཀྲ་ཤིས་བདེ་ལེགས་ཕུན་སུམ་ཚོགས་པར་ཤོག །ཅེས་དང༌། གཏོར་མ་ཡོད་ན་གཙང་སར་འབུལ། །བཀྲ་ཤིས་བསྔོ་སྨོན་བྱའོ། །ཞེས་པ་འཇང་བླ་ཕི་དམ་པའི་གནས་དང༌། ཐུབ་བསྟན་རབ་རྒྱས་གླིང་གི་ཉེ་འདབས་བཅས་ཀྱི་གཞི་བདག་ལ་བསང་མཆོད་འདི་ཡང༌། བླ་མ་རབ་འབྱོར་སྐུ་སྐྱེ་བསྟན་པ་རབ་རྒྱས་དང་དགེ་རྒན་ཆོས་དབང་སོགས་ཀྱིས་བསྐུལ་ངོར་འབྲི་གུང་པ་བསྟན་འཛིན་པདྨའི་རྒྱལ་མཚན་གྱིས་༼༧སྐྱབས་མགོན་བསྟན་འཛིན་པདྨའི་རྒྱལ་མཚན་གྱིས་མཆན་༽ཤིང་ཕག་སྣྲོན་གྱི་ཟླ་བའི་དཀར་ཕྱོགས་ལ་དཔལ་འབྲི་གུང་ཡང་རི་སྒར་གྱི་ཀུན་དགའ་རྭ་བར་བྲིས་པའོ།། །། གློག་ཀླད་ཡིག་སྣོན་པ་ལྷོ་ཁ་བའི་བཙུན་པའི་གྲལ་ཐ་བ་ཐུབ་བསྟན་ཡེ་ཤེས་ནས་དྭངས་བའི་བློས།།

༄༅། །ལྕི་ར་ས་རྫོང་འགོའི་ངོ་མཚར་གནས་ཀྱི་གསལ་བྱེད་སྤྲིན་སྒྲ་མདོངས་མཐའི་འཛུམ་གར་ཞེས་བྱ་བ་བཞུགས་སོ། །

ན་མོ་གུ་རུ། བདེ་ཆེན་ཉམས་བརྒྱས་སྒེག་པ་བདེ་བའི་མཆོག །སྟོང་ཆེན་ཤེས་རབ་མཉམ་སྦྱོར་ཡེ་ཤེས་སྐུ། །མངོན་སུམ་ངུར་སྨྲིག་གར་གྱི་ཚུལ་སྤྲུལ་པ། །དཔལ་ཆེན་རྒ་ལོའི་ཞབས་པད་སྤྱི་བོར་བཀོད། །བདེ་ཆེན་སྦྲང་རྩིས་སྒེག་པའི་ཐུགས་པད་མོ། །རང་བཞིན་བརྟེན་པའི་རྣམ་པར་འཕོས་པ་ལས། །ཐུགས་གསང་འཁྲུལ་སྣང་དྲྭ་བ་སྡོམ་མཛད་པ། །བསམ་མི་ཁྱབ་པའི་གནས་ལ་བདག་དད་དོ། །ཕྱི་རོལ་ཉེ་བའི་གནས་སུ་ཤར་བའི་རྫོང་། །ནང་དུ་རྩ་རླུང་ཐིག་ལེའི་རང་མདངས་ཉིད། །གཞན་དུ་ཧེ་རུ་ཀ་དཔལ་གྲོང་ཁྱེར་ཏེ། །ངོ་མཚར་གསལ་བྱེད་ཆ་ཙམ་བརྗོད་པར་འདོད། །གནས་ཡུལ་དཔའ་བོ་རྣལ་འབྱོར་དབང་ཕྱུག་མ། །ཁྱབ་བདག་དབྱིངས་ཡུམ་རྡོ་རྗེ་ཕག་ཞལ་ཅན། །བཀའ་སྲུང་གཏེར་བདག་གནས་སྲུང་ཚོགས་རྣམས་ཀྱིས། །གནང་བའི་སྐབས་སྩོལ་མཐུན་པའི་གྲོགས་མཛད་གསོལ། །

འདིར་གྲུབ་པའི་གནས་མཆོག་ཆེན་པོ་ལྕི་ར་ས་རྫོང་འགོ་འམ། རཱ་ཛ་རྫོང་ཞེས་པ་འདི་ཡི་ངོ་མཚར་གནས་ཀྱི་གསལ་བྱེད་བརྗོད་པ་ལ། ཞང་ཚལ་པས་མཛད་པའི་རྒ་ལོ་ཙཱའི་རྣམ་ཐར་ལས་ར་ས་རྫོང་ཞེས་བྲིས་གནང་འདུག་ཀྱང་། མཁས་གྲུབ་རཱ་ག་ཨ་སྱའི་གནས་ཡིག་ལས། འདན་གྱི་ཡུལ་ན་རྡོ་རྗེ་རྫོང་། །ཆམ་གྱི་ཡུལ་ན་ན་བུན་རྫོང་། །ལྕི་ཡི་ཡུལ་ན་རཱ་ཛ་རྫོང་། །རཱ་ཚ་རྒྱ་གར་ཟུར་ཆག་སྐད། །རཱ་ཛ་གནས་ཀྱི་རྒྱལ་པོ་ཡིན། །ཞེས་གསུངས་པ་དང་། འདིར་འགྲོ་བའི་མགོན་པོ་ཞང་ཚལ་པའི་གསུང་འབུམ་ནང་ཡོད་པ་ལྟར་ཡུལ་གྱི་འབོད་སྲོལ་རྒྱུན་འཇགས་བཞིན། ལྕི་ར་ས་རྫོང་འགོ་ཞེས་བརྗོད་བདེ་འདྲེན་པའི་དབང་དུ་བྱས་ཏེ། གནས་ཀྱི་རྒྱལ་པོ་ལྕི་ར་ས་རྫོང་འགོའི་ལོ་རྒྱུས་གསལ་བྱེད་བརྗོད་པ་ལ་གསུམ། ཐོག་མར་དགེ་བ་གནས་ཀྱི་བྱུང་ཁུངས་བརྗོད་པ། བར་དུ་དགེ་བ་གནས་མཆོག་འདི་ཉིད་བཤད་པ། ཐ་མར་དགེ་བ་ཕན་ཡོན་བསྟན་པའོ། །

དང་པོ་ཐོག་མར་དགེ་བ་གནས་ཀྱི་བྱུང་ཁུངས་ལ་སྐུ་གསུམ་ཞིང་སྣང་སྨོས་པ་དང་། བྱུང་ཁུངས་དངོས་འཆད་པའོ། །

གནས་ཀྱི་བྱུང་ཁུངས་སྐུ་གསུམ་ཞིང་སྣང་།

དང་པོ་དག་པ་ཆོས་སྐུའི་ཞིང་ནི་བརྟན་གཡོ་ཀུན་ཁྱབ་དེ་བཞིན་ཉིད་ཀྱི་དབྱིངས་རྒྱ་ཆད་ཕྱོགས་བྲལ་ཆོས་ཅན་སྣ་ཚོགས་སུ་སྣང་ཡང་ཆོས་ཉིད་འགྱུར་མེད་ཡོངས་གྲུབ་ཆེན་པོར་གསལ་བ་དང་། རང་སྣང་ལོངས་སྐུ་ཞིང་རྡུལ་གྲངས་སྙེད་ཀྱི་ཞིང་སྐུ་རབ་འབྱམས་རྒྱ་མཚོར་སྣང་ཞིང་། ལྷ་སྔགས་དཀྱིལ་འཁོར་གྱི་འཁོར་ལོ་དག་པ་རབ་འབྱམས་ལོངས་སྤྱོད་ཡོངས་རྫོགས་ལྷུན་གྱིས་གྲུབ་པ། སྤྲུལ་སྐུའི་ཞིང་ཁམས་ཕྱི་ཡུལ་སྣང་ལའང་སྐལ་བ་དམན་འབྲིང་མཆོག་གསུམ་ལས།

སྐལ་བ་དམན་ལ་ས་རྡོ་རི་བྲག་མ་དག་བེམ་པོའི་གཟུགས་སུ་ཀུན་གྱི་སྤྱོད་ཡུལ་དུ་གྱུར་པས་ཀྱང་སེམས་ཅན་ལ་དགེ་བའི་བག་ཆགས་སད་པ། འདུ་འཛི་གནས་ཀྱིས་དབེན་པ། ཉམ་དགའ་ཞིང་རིག་ཁམས་དྭངས་པ། བདེ་ཞིང་བག་ཕེབས་པ། ས་དེར་སླེབས་པས་མྱ་ངན་གྱི་ཟུག་རྔུ་ལ་ཡིད་མི་འཇུག་པ་སོགས་ཕན་འདོགས་བྱེད། སངས་རྒྱས་ཀྱི་མཛད་པའི་རོལ་མོར་གཤིས་སམ་བབས་ཀྱིས་གྲུབ་པ་དག་པ་ཆོས་ཉིད་བདེན་བྱིན་དང་ཐུགས་རྗེ་རང་ལས་བྱུང་བ་རྨད་དུ་བྱུང་ཞིང་ངོ་མཚར་བ་ཉིད་དང་།

སྐལ་བ་འབྲིང་གི་སྤྱོད་ཡུལ་ལ། དངོས་གྲུབ་སྒྲུབ་དུ་རུང་ཞིང་མ་དང་མཁའ་འགྲོ་འདུ་བའི་གནས། ཕྲིན་ལས་ཡོན་ཏན་གྱི་གནས་མཆོག །ཕ་ནོར་བུ་ལ་ཐོབ་པ་ལྟར་གུ་རུའི་ཐུགས་སྤྲུལ་དཔལ་ཧེ་རུ་ཀ་འཁོར་ལོ་སྡོམ་པ་མིའི་གཟུགས་སུ་བྱོན་པ་དཔལ་ཆེན་རྒ་ལོ་ཙཱ་ཞེས་འཕགས་བོད་ཡོངས་ལ་སྙན་པར་གྲགས་པ་དེ་ཉིད་ཀྱི་བདག་གིར་མཛད་པ་ཇི་སྲིད་ནམ་མཁའ་གནས་ཀྱི་བར་བསྟན་པ་རྒྱུན་མི་འཆད་པར་འབྱུང་བ་རྟེན་ཅིང་འབྲེལ་འབྱུང་དཔག་པར་དཀའ་ཞིང་བསམ་གྱིས་མི་ཁྱབ་པ་དག་པའི་གནས་ཁྱད་པར་ཅན་དང་།

སྐལ་པ་མཆོག་ལ་ཤིང་བུ་རྡེའུ་ཚུན་ཆད་རྟེན་དང་བརྟེན་པ་གཞལ་ཡས་ཁང་དང་དཔལ་ཆེན་ཞི་ཁྲོ་རབ་འབྱམས་དྲྭ་བ་སྡོམ་པའི་སྒྱུ་འཕྲུལ་རོལ་མོ་དག་པའི་ཞིང་ཁམས་སུ་གཟིགས་པའོ། །

གནས་ཀྱི་བྱུང་ཁུངས་དངོས།

གཉིས་པ་གནས་ཀྱི་བྱུང་ཁུངས་དངོས་ལ། སྔ་འགྱུར་དགོངས་པ་འདུས་མདོའི་ལུང་དོན་ལྟར་ན། སྔོན་དུས་རུ་ཏྲ་ཕོ་མོ་འཁོར་ཁྲག་འཐུང་ཧེ་རུ་ཀས་བསྒྲལ་བའི་ལུས་དུམ་བུ་གཏོར་བས་གདོད་ནས་རང་བཞིན་གྲུབ་པའི་གནས་ཡུལ་ལ་སོགས་གསང་སྔགས་ཀྱི་ཕོ་བྲང་དུ་ཆགས། མོ་རྣམས་གནས་དང་དུར་ཁྲོད་ཀྱི་སྲུང་མར་གྱུར། རུ་ཏྲའི་རྣམ་ཤེས་མ་ཧཱ་ཀ་ལ། ཁུ་ཁྲག་སོགས་ཙན་དན་སྦྲུལ་གྱི་སྙིང་པོ་ར་ས་ཡ་ན་རྩ་བ་བརྒྱད་དུ་འཁྲུངས་ཤིང་། གཞན་ཁ་འཐོར་བ་ལས་ཡན་ལག་སྟོང་སྦྱར་བདུད་རྩིའི་དམ་རྫས་ཆེན་པོར་ལྷུན་གྱིས་གྲུབ་པར་བྱིན་གྱིས་བརླབས་པའོ། །

ཕྱི་འགྱུར་མ་རྒྱུད་གསང་མཐའི་ཡང་སྙིང་འཁོར་ལོ་སྡོམ་པའི་ལུང་དོན་ལྟར་ན་སྒྲོན་སྐལ་ཐོག་མར་ཆགས་རྗེས་དྲག་པོ་འཇིག་བྱེད་དུས་མཚན་དང་བཅས་པ་སྲིད་གསུམ་ལ་དབང་བྱེད་ཅིང་ལོག་ལམ་དུ་ཞུགས་པར། ནམ་མཁའ་ནས་ལྷ་དང་། དྲི་ཟ། ས་སྟེང་དུ་གནོད་སྦྱིན་སྲིན་པོ། ས་འོག་ནས་ཀླུ་དང་ལྷ་མིན་ཕྲ་མེན་མ་མོ་རྣམས་ཀྱིས་གནས་ཡུལ་བཟུང་སྟེ་མ་རུང་བར་གྱུར་པ་འདུལ་ཕྱིར་རྡོ་རྗེ་འཆང་ཆེན་པོ་ཧེ་རུ་ཀའི་སྐུར་བཞེངས་ནས་དཀྱིལ་འཁོར་ཆེན་པོའི་རྣམ་པར་སྤྲུལ་ཏེ་དེ་རྣམས་དབང་དུ་བྱེད་པ་དང་། ལོངས་སྤྱོད་པ་དང་། ཐིམ་པའི་ཚུལ་གྱིས་བཏུལ་ཅིང་། མཁའ་སྤྱོད། ས་སྤྱོད། ས་འོག་སྤྱོད་པའི་གནས་རྣམས་འཁོར་ལོ་གསུམ་གྱི་བདག་ཉིད་དུ་བྱིན་རླབས་མཛད་པ་ལས། དཔའ་བོ་དང་རྣལ་འབྱོར་མ་རྣམས་ཀྱི་སྤྱོད་ཡུལ་དང་། རང་བཞིན་དུ་གྱུར་པའི་གནས་ཕྲན་བསམ་གྱིས་མི་ཁྱབ་པ་བྱུང་བས་ན་གདོད་ནས་གྲུབ་པའི་གནས་དེ་དག་ནི་གནས་ཀྱིས་གང་ཟག་བྱིན་རློབས་ནུས་པས། མཐོང་ཐོས་དྲན་རེག་འབྲེལ་ཚད་དོན་ལྡན་ཉེར་བཞིའི་གནས་ལ་སོགས་པ་བཞིན་ནོ། །

དེ་དག་གདོད་ནས་གྲུབ་པའི་གནས་དེ་ལས་གྱེས་པའི་ཡན་ལག་ནི། སྤྲུལ་པའི་གཏེར་ཆེན་མཆོག་གྱུར་བདེ་ཆེན་གླིང་པས། འབུམ་རྫོང་རྡོ་རྗེའི་བྲག་ནས་ས་རྟ་ཟླ་བའི་ཡར་ཚེས་ལ་ཕྱག་བྲིས་གནང་བའི་ནང་། ཕྱི་ལྟར་ན་ཙཱ་རི་ཊ་འཁོར་ལོ་སྡོམ་པའི་གནས། ནང་ལྟར་ན་རྡོ་རྗེའི་ཕུང་ཁམས་གྲོང་ཁྱེར་ཧེ་མ་ལ་ཡ། གསང་བ་ལྟར་ན་འོག་མིན་མཁའ་ལ་སྤྱོད་པའི་གནས་དང་ཐ་མི་དད་པའི་གནས་མཆོག་རཱ་ཛ་རྫོང་གི་དཀར་ཆག་ཐོ་ཙམ་ལས། གནས་འདིའི་ཤར་ན་འབུམ་རྫོང་། ལྷོ་རུ་གཟེ་རྒྱས། ནུབ་ཏུ་རྟ་རྣ། བྱང་ཕྱོགས་སུ་སྤྱི་འབྱམས། དབུས་རཱ་ཛ་རྡོ་རྗེ་རྫོང་ཆེན་ཏེ་གནས་གསུམ་གྱི་དཔའ་བོ་མཁའ་འགྲོ་དངོས་སུ་འདུ་བ། ཞེས་གསལ་བ་དང་། རྫོང་འགོའི་གནས་ཀྱི་དཀར་ཆག་ལས། ཨོ་རྒྱན་མ་ཧཱ་གུ་རུ་ཡི། །གངས་ཅན་མདོ་ཁམས་ས་ཡི་ཆར། །གནས་ཆེན་ཉེར་ལྔའི་མདོ་བྱང་ལས། །རཱ་ཛའི་གནས་ཀྱི་ཆེ་བ་བརྗོད། །ཅེས་གསལ་བས་ན། འཇམ་མགོན་ཡོན་ཏན་རྒྱ་མཚོའི་མདོ་ཁམས་གནས་ཆེན་ཉེར་ལྔ་ཡན་ལག་བཅས་པའི་གསལ་བྱེད་ཟིན་ཐུན་ལས། ཕྲིན་ལས་ཡོན་ཏན་གནས་ཧྱལ་གྱི་བྲག་ཅེས་པ་སྒ་སྟོད་ཡོད་སྐད་ཀྱང་དཔྱད་དགོས་སོ། །གསུངས་པ་ཙམ་ལས་མི་གསལ་ཡང་། ཇི་བཞིན་ཁ་ཚོན་གཅོད་པར་མི་ནུས་ཀྱང་། རང་གི་བསམ་ཚོད་མོས་བློས་ཡར་གཞལ་ཙམ་ལ། འདི་ལྟར་སྙམ་སྟེ། མཆོག་གླིང་གཏེར་བྱོན་བོད་ཀྱི་གནས་ཆེན་རྣམས་ཀྱི་མདོ་བྱང་དཀར་ཆག་ལས། ཕྲིན་ལས་ཡོན་ཏན་གནས་མཆོག་བསྟན་པ་ནི༔ བོད་ཀྱི་མདོ་ཁམས་ཟལ་མོ་སྒང་ཞེས་སུ༔ ཧྱལ་གྱི་བྲག་དཀར་ཁྱུང་དཀར་མཁའ་འགྲོ་འདྲ༔ དེ་ཡི་དབུས་སུ་པདྨ་བདག་ཉིད་ཀྱི༔ ཞག་བདུན་སྒྲུབ་པའི་བྱ་སྐྱིབས་ངོ་མཚར་ཅན༔ ནང་དུ་ཨེ་ཁྲོཾ་དཀྱིལ་འཁོར་རང་བྱོན་དང་༔ ཁྱད་པར་འཕགས་པའི་དཔལ་ཆེན་སྐུ་ཡང་གསལ༔ ཕྲིན་ལས་ཟབ་གཏེར་ཆེ་ཆུང་བདུན་ཙམ་སྦས༔ ཞེས་གསུངས་པ་ལྟར་གནས་འདི་མདོ་ཁམས་ལྕི་ཟླ་ཟལ་མོའི་སྒང་ཞེས་བོད་ཀྱི་མདོ་ཁམས་ཟལ་མོ་སྒང་ཡིན་པ་དང་། མཁས་གྲུབ་རཱ་ག་ཨ་སྱས་ལྕི་ར་ས་རྫོང་མགོའི་གནས་བསྟོད་ནང་དུ། རི་ཆེན་ཁྱུང་ཆེན་ལྡིང་འདྲ་ནི། །ལྟ་བའི་ནམ་འཕང་སྐྱོད་པ་དང་། །ཀླུ་གཉན་གནོད་པ་སྐྱོབ་པའི་བརྡ། །ཞེས་གསུངས་པས། བྲག་དཀར་བྱ་ཁྱུང་དཀར་པོ་མཁའ་ལ་འགྲོ་བ་འདྲ་བ་གོང་གི་ལུང་དོན་མཐོང་ཆོས་སུ་ཡོད་པ་མ་ཚད་རི་རྩེར་གུ་རུའི་སྒྲུབ་ཕུག་ཡོད་པ་དང་། ཡང་ཆགས་མེད་ཞབས་ཀྱིས། རཱ་ཛ་གནས་ཀྱི་རྒྱལ་པོ་ཡིན། །ཞེས་གསུངས་པ་ནི། ཕྱོགས་བཞིའི་གནས་བཞིའི་དབུས་ན་མངོན་པར་འཕགས་པ། འདན་ཡུལ་རྡོ་རྗེ་རྫོང་། ཆམ་གྱི་ན་བུན་རྫོང་སོགས་རྫོང་ཆེན་ལྔ་དང་། རྫོང་ཕྲན་བཅོ་བརྒྱད་ཀྱི་མགོ་བོ་ཡིན་པས་ན། ལྕི་རྫོང་མགོ་གནས་ཀྱི་རྒྱལ་པོ་ཡིན་པར་བསྟན་པ་དང་། ཨོ་རྒྱན་ཆེན་པོའི་སྒྲུབ་ཕུག་ཡོད། །ཆོས་དང་ནོར་གྱི་གཏེར་ཁ་སྦས། །ཞེས་གསུངས་པ་དང་། རྫོང་འགོའི་གནས་ཀྱི་དཀར་ཆག་ལས། ཨོ་རྒྱན་ཆེན་པོའི་སྒྲུབ་ཕུག་མདུན། །གུ་རུ་ལྷོ་ནུབ་ཕེབས་པ་དང་། །སྲིན་པོའི་ཀླད་པས་མཚོ་རྒྱལ་གྱིས། །མ་ཎི་བྲིས་པ་རང་བྱོན་དང་། །དཔལ་ལྡན་ལྷ་མོའི་རང་བྱོན་ཡོད། །ཞེས་གསལ་བ་བཅས་ཀྱིས། བོད་ཀྱི་གནས་ཆེན་རྣམས་ཀྱི་མདོ་བྱང་དཀར་ཆག་ལ། དེ་ཡི་དབུས་སུ་པདྨ་བདག་ཉིད་ཀྱི༔ ཞག་བདུན་སྒྲུབ་པའི་བྱ་སྐྱིབས་ངོ་མཚར་ཅན༔ ཞེས་གསུངས་པའི་ལུང་དོན་དང་ཤིན་ཏུ་མཐུན་ཅིང་། གོང་གི་ཁྱད་དུ་འཕགས་པའི་དཔལ་ཆེན་སྐུ་ཡང་གསལ༔ ཞེས་པའི་དོན་ནི། མཁས་གྲུབ་རཱ་ག་ཨ་སྱའི་གནས་བསྟོད་ལས། རྒྱབ་རི་བདེ་མཆོག་ཡབ་ཡུམ་སྐུ། །མངོན་སུམ་རང་བྱོན་གསལ་བར་བཞུགས། །ཕ་བོང་འཇིག་བྱེད་དུས་མཚན་གདན། །སྒོ་དང་རྟ་བབས་སྒོ་རྒྱན་སོགས། །རང་བྱུང་དཀྱིལ་འཁོར་ལྷུན་གྱིས་གྲུབ། །ཆོས་འབྱུང་དྲུག་ཅུ་རྩ་བཞི་ནི། །བདེ་མཆོག་དཀྱིལ་འཁོར་ལྷ་གྲངས་རྫོགས། །སྤང་འབུར་ཆོས་འབྱུང་གྲུ་གསུམ་ནི། །ཡུམ་ཆེན་ཕག་མོའི་དཀྱིལ་འཁོར་རྫོགས། །ཞེས་གསུངས་པ་དེ་དག་གིས་དཔལ་ཆེན་པོ་འཁོར་ལོ་བདེ་མཆོག་ཡབ་ཡུམ་སྐུ་དང་ཆོས་འབྱུང་གྲུ་གསུམ་ཨེ་ཁྲོཾ་དཀྱིལ་འཁོར་རང་བྱོན་ཡོད་པ་བསྟན་པས། གོང་གི་གནས་ཆེན་རྣམས་ཀྱི་མདོ་བྱང་དཀར་ཆག་ལུང་ལས། ནང་དུ་ཨེ་ཁྲོཾ་དཀྱིལ་འཁོར་རང་བྱོན་དང་༔ ཁྱད་དུ་འཕགས་པའི་དཔལ་ཆེན་སྐུ་ཡང་གསལ༔ ཞེས་པའི་ལུང་དོན་དང་མངོན་སུམ་འབྱོར་བར་མ་ཟད། ལྷག་པར་དུ་གོ་རྒྱུ་ཞིག་མཐོང་བ་ནི། སྤྱིར་དཔལ་ཧེ་རུ་ཀ་འཁོར་ལོ་སྡོམ་པའི་སྐུ་རང་བྱོན་དུ་གསལ་བ་དང་། བྱང་གི་རི་རྩེར་རྒྱལ་བ་རིགས་ལྔ་དང་། དཔལ་ཆེན་ཆེ་མཆོག་དཔལ་དགུ་སོགས་ཀྱི་རང་བྱོན་ཡོད་ལུགས་ཡིག་རྙིང་རྫོང་འགོའི་དཀར་ཆག་ནང་། བྱང་ཕྱོགས་རི་རྩེར་རིགས་ལྔ་དང་། །ཆེ་མཆོག་དཔལ་དགུ་གྲོ་ལོད་སོགས། །རང་བྱོན་བསམ་མི་ཁྱབ་པས་བསྐོར། །ཞེས་གསལ་བ་དེ་ལྟར་ཡང་། ཁྱད་དུ་འཕགས་པ་ཨོ་རྒྱན་ཐུགས་སྤྲུལ་དཔལ་འཁོར་ལོ་སྡོམ་པ་མིའི་གཟུགས་སུ་བྱོན་པ་དཔལ་ཆེན་རྒ་ལོ་ཙཱས་ཞབས་ཀྱིས་བཅགས་ཤིང་སྒྲུབ་གནས་མཛད། འཁོར་འདས་མཉམ་ཉིད་ཀྱི་དགོངས་པས་སྣོད་བཅུད་དཀྱིལ་འཁོར་གསུམ་དུ་བྱིན་གྱིས་བརླབས་པའི་མཚན་མ་ཇི་སྙེད་ཡོད་པ་མ་ཟད། མཛད་པ་ཐ་མ་བསྟན་པར་ཁྱད་དུ་འཕགས་པ་དཔལ་ཆེན་གྱི་སྐུ་གདུང་ཡང་ལྷ་ཀླུ་མི་གསུམ་གྱི་མཆོད་པའི་རྟེན་དུ་བཞག་པ་དེང་དུས་འདིར་ཡང་ཀླ་ཀློ་དམ་ལོག་སོགས་ཀྱི་ཉེར་འཚེས་མ་གོས་པ་སྲིད་གསུམ་ལྷ་མིའི་མཆོད་གདུང་དུ་ལྷམ་མེར་སྐྱེ་འགྲོའི་བསོད་ནམས་ཀྱི་ཞིང་མཆོག་རྟེན་གྱི་དམ་པར་བཞུགས་པ་འདི་ཉིད་གུ་རུས་རྡོ་རྗེའི་ལུང་དོན་མངོན་སུམ་མཐོང་ཆོས་སུ་ཡོད་པ་ལ་སུས་ཀྱང་བསྙོན་དུ་མེད་དོ་སྙམ་མོ། །སྔོན་གྱི་དུས་སུ་དྲག་པོ་དང་། དུས་མཚན་གྱིས་བདག་ཏུ་བཟུང་བ་དཔལ་ཧེ་རུ་ཀས་བཏུལ་ཏེ་མཆོད་པའི་གནས་སུ་བྱིན་གྱིས་བརླབས་པའི་ཐབས་ཤེས་ཀྱི་རྟགས་གང་ལ་ཡོད་པ་ནི་ཁྱད་པར་ཅན་གྱི་གནས་ཆེན་ཡིན་པའི་རྟགས་སུ་ཡོངས་སུ་གྲགས་པ་ལྟར། འདིར་ཡང་རང་བྱུང་གི་ལིངྒ་དང་། སྐྱེ་གནས་ཀྱི་མཚན་མ་དག་དང་། གུ་རུའི་སྒྲུབ་ཕུག་གཡས་འོག་བྲག་ཕུག་གཏིང་རིང་དུ་ཅུ་གང་དང་། ཅོང་ཞི། སིན་དྷུ་ར་དང་། བྲག་ཞུན་བཅས་གངས་ཏི་སེ་ཧི་མ་ལ་ཡ་དང་མཐུན་པར། བྱང་སེམས་དཀར་དམར་མཚོན་བྱེད་ཁྱད་པར་ཅན་ཡང་ཡོད་པ་དང་། གནས་འདི་ཐོག་མར་བཅོམ་ལྡན་འདས་དཔལ་འཁོར་ལོ་སྡོམ་པ་རྡོ་རྗེ་རྣལ་འབྱོར་མའི་ཚོགས་དང་བཅས་པས་རང་བྱུང་གི་དུར་ཁྲོད་ཆེན་པོའི་རྣམ་པར་ལྷུན་གྱིས་གྲུབ་པར་མཛད། བར་དུ་བདག་ཅག་གི་སྟོན་པ་ཐུབ་པའི་དབང་པོའི་མཚན་མཐའ་ཡས་པའི་འོད་ཟེར་ཆེན་པོས་ཁྱབ་པར་མཛད་སྟེ། མཁས་གྲུབ་རཱ་ག་ཨ་སྱའི་གནས་བསྟོད་ལས། ཤཱཀ་ཐུབ་མྱ་ངན་འདའ་བའི་ཚེ། །སྤྱན་རས་གཟིགས་ཀྱིས་ཞུས་པའི་ངོར། །ཐུབ་པའི་ཞལ་གྱི་འོད་ཟེར་ནི། །བྱང་ཕྱོགས་ཁ་བ་ཅན་དུ་འཕྲོས། །ས་གཞི་བྱིན་གྱིས་བརླབས་པའི་ཚེ། །འོད་དེ་གང་ལ་ཕོག་པའི་སར། །སྐུ་གསུང་ཐུགས་རྟེན་རང་བྱུང་བྱོན། །དེ་ཚེ་འོད་ཟེར་འདིར་ཕོག་རྟགས། །མཆོད་རྟེན་བརྒྱད་པོ་རང་བྱུང་བྱོན། །རིགས་ལྔ་མཚོན་པའི་བྲག་མདོག་ནི། །ཁ་དོག་སྣ་ལྔ་ལྷུན་གྱིས་གྲུབ། །ཞེས་གསལ་བ་དང་། དེ་ལྟར་བོད་ཡུལ་འདིར་སྟོན་པས་དངོས་སུ་ཞབས་ཀྱིས་མ་བཅགས་ན་ཡང་འོད་ཀྱི་སྣང་བས་ཁྱབ་པར་མཛད་པས་སྟོན་པས་བྱིན་གྱིས་བརླབས་པའི་ཡུལ་ཡིན་པ། ཆོསའབྱུང་ཁག་ལས་གསལ་བ་དཔེར་མཚོན་ན། ཆོས་འབྱུང་མཁས་པའི་དགའ་སྟོན་ལས། ཏི་སེའི་ཕྱོགས་བཞིར་སྟོན་པའི་ཞབས་རྗེས་ཡོད། །དེ་ཕྱིར་ལྷ་སོགས་མཆོག་གི་སྣང་བ་རུ། །བོད་ཡུལ་འདིར་ཡང་སྟོན་པའི་ཞབས་ཀྱིས་བཅགས། །ཚུ་རོལ་མཐོང་བ་མི་ཡི་མཐུན་སྣང་དུ། །དངོས་སུ་གཤེགས་པའི་མཛད་པ་མ་བསྟན་ཕྱིར། །སྟོན་པའི་ཞབས་ཀྱིས་མ་བཅགས་འོད་ཀྱིས་ཁྱབ། །བྱིན་གྱིས་བརླབས་པའི་ཡུལ་ཞེས་གྲགས་པ་ཡིན། །ཞེས་གསལ་བས། བོད་ཡུལ་བྱིན་གྱིས་བརླབས་པར་བཤད་པས་ན། ཁྱད་པར་ངོ་མཚར་གྱི་གནས་འདི་བྱིན་གྱིས་བརླབས་པར་སྨོས་ཅི་དགོས་ཏེ། འོད་ཟེར་གྱིས་བྱིན་གྱིས་བརླབས་པའི་མཚོན་རྟགས་གོང་དུ་ཆགས་མེད་ཞབས་ཀྱིས་གསལ་པོར་གསུངས་པས་ཤེས། སྤྱིར་འཛམ་གླིང་ན་མཁའ་འགྲོ་ངེས་པར་འདུ་བའི་དུར་ཁྲོད་བརྒྱ་དང་བཅུ་གསུམ་ལས། སྤྱོད་པའི་གནས་དྲུག །ཉམས་སྦྱོང་བའི་གནས་བཅུ་བཞི། དམ་ཚིག་སྐོང་བའི་གནས་བརྒྱད། འདོད་ཅིང་འདུན་པའི་གནས་བཞི་སྟེ་སོ་གཉིས་རྒྱ་གར་ན་ཡོད་ལ། ཨོ་རྒྱན་ན་བརྒྱད། ཁ་ཆེ་ན་བཅུ། ལི་དང་ཧོར་ན་ལྔ། མི་ཉག་དང་ཟ་ཧོར་ན་བཅུ། རྒྱ་ཡུལ་ན་སོ་གཅིག བོད་ན་གཉིས། ལྷག་མ་ཡུལ་གྲུ་གཞན་ལ་ཁ་འཐོར་ཡོད་ལ། བོད་ཀྱི་གཉིས་ནི་འབྲི་གུང་གཞུ་སྟོད་གཏེར་སྒྲོམ་མཁའ་འགྲོ་འདུ་བའི་གནས་དང་། རྩ་རི་ནི་མཆོག་གི་དངོས་གྲུབ་ཐོབ་པའི་གནས་ཡིན་པར་བཤད་ཅིང་། ཡང་བདེ་མཆོག་ཉུང་ངུའི་ལེའུ་ལྔ་བཅུ་རྩ་གཅིག་ལས། བོད་ཀྱི་ཡུལ་དང་དེ་བཞིན་དུ། །མ་ལ་ཝ་དང་པུ་ལི་སོགས། །ཉི་ཤུ་རྩ་བཞིའི་ཡུལ་ཡིན་ནོ། །ཞེས་སྐུ་གསུང་ཐུགས། དམ་ཚིག །བདེ་ཆེན་འཁོར་ལོའི་གནས་ལྔ་ལས་གངས་ཅན་ཡུལ་འདི་གསུང་འཁོར་ཟླ་ཚང་དུ་བཞེད་པ་དང་། མཁས་གྲུབ་ཆགས་མེད་ཞབས་ཀྱིས། དེ་ནས་ཨོ་རྒྱན་པདྨ་འབྱུང་། །སྤྲུལ་པ་བྱེ་བ་ཕྲག་བརྒྱ་ཡིས། །གངས་ཅན་བོད་ཡུལ་ས་གཞི་ཁུལ། །རྟ་རྨིག་ཙམ་ཡང་མ་ལུས་པར། །ཐམས་ཅད་ཞབས་ཀྱིས་བཅགས་ནས་ཀྱང་། །ལྷ་འདྲེ་ཐམས་ཅད་དམ་ལ་བཏགས། །དེ་ཚེ་མཆོག་གི་གནས་ཆེན་ལྔ། །གྲུབ་པ་ཐོབ་པའི་གནས་ཆེན་བརྒྱད། །ལུང་ལྔ་ལྗོངས་གསུམ་གླིང་གཅིག་དང་། །གངས་རི་གཉན་པོ་ཉི་ཤུ་གཅིག །ངོ་མཚར་གནས་མཆོག་ཉི་ཤུ་ལྔ། །གནས་ཆེན་བརྒྱ་དང་རྩ་བརྒྱད་དང་། །གནས་ཕྲན་སྟོང་དང་རྩ་གཉིས་དང་། །གྲུབ་པའི་རྫོང་ཆེན་རྫོང་ཆུང་སོགས། །མཐའ་དམག་འབྱུང་དུས་གབ་སའི་གནས། །ས་ཁུང་བྲག་སྐྱིབས་དཔག་མེད་པ། །བྱིན་གྱིས་བརླབས་པར་གསུངས་པ་ལྟར། །འདན་གྱི་ཡུལ་ན་རྡོ་རྗེ་རྫོང་། །ཆམ་གྱི་ཡུལ་ན་ན་བུན་རྫོང་། །ལྕི་ཡི་ཡུལ་ན་རཱ་ཛ་རྫོང་། །ཞེས་གསུངས་པ་བཞིན། སངས་རྒྱས་གཉིས་པ་ཨོ་རྒྱན་ཆེན་པོས་བོད་ཁམས་མཐའ་དབུས་ཀུན་ཏུ་སྐུ་དངོས་ཀྱིས་ཞབས་ཀྱིས་བཅགས་ཤིང་རི་བྲག་གངས་མཚོ་མ་ལུས་པ་སྒྲུབ་གནས་སུ་མཛད་ཅིང་། གདོད་ནས་གྲུབ་པའི་གནས་མཆོག་རྣམས་དང་མཐུན་ཅིང་དབྱེ་བ་མེད་པར་བྱིན་གྱིས་བརླབས་པ་འབྲེལ་ཚད་དོན་དང་ལྡན་པ་ཁྱད་པར་འཕགས་པའི་གནས་ཆེན་དང་། མཁའ་འགྲོ་ཡེ་ཤེས་མཚོ་རྒྱལ་རྣམ་ཐར་ནང་། སྤྱིར་གངས་རི་ཆེན་པོ་ཉི་ཤུ་རྩ་ལྔ། བྱིན་གྱིས་བརླབས་པའི་གནས་བཞི། རྫོང་ཆེན་གྱི་གནས་བཅོ་བརྒྱད། མ་ཧཱ་གུ་རུའི་སྒྲུབ་གནས་བརྒྱ་དང་རྩ་བརྒྱད་དུ་ཕྱིན་ནས་གཏེར་སྦས་པ་དང་། བཀྲ་ཤིས་སྨོན་ལམ་བཅས་མཛད་པར་གསུངས་པས། རྫོང་ཆེན་བཅོ་བརྒྱད་ཀྱི་བྱེ་བྲག་གནས་འདིར་བྱིན་གྱིས་བརླབས་ཤིང་གོང་དུ་རྫོང་འགོའི་གནས་ཀྱི་དཀར་ཆག་ནང་། མཚོ་རྒྱལ་གྱིས་སྲིན་པོའི་ཀླད་པས་མ་ཎི་བྲིས་ལུགས་གསལ་བ་བཅས་ཀྱིས་གུ་རུ་ཡབ་ཡུམ་གྱིས་བྱིན་གྱིས་བརླབས་པར་ཤིན་ཏུ་གསལ་བ་བཞིན་གུ་རུ་ཡབ་ཡུམ་གྱིས་སྒྲུབ་གནས་མཛད་ཅིང་འབྱུང་པོ་རྣམས་དམ་ལ་བཞག མཆོད་རྟེན་བཞེངས་ཤིང་གནས་ཆེན་བྱིན་འབེབས་གནང་། གསང་སྔགས་ཀྱི་ཆོས་དང་ཟབ་གཏེར་སྦས་ཤིང་ས་རྡོ་རི་བྲག་བྱིན་བརླབས་ཤིང་འགྲོ་དོན་མཐའ་ཀླས་པར་བྱུང་བའི་དགོངས་པས་མཚམས་སྦྱར་བས། རྩ་རི་དང་གངས་རི་ལ་ཕྱི་གནས་གསུམ་གྱི་ཡན་ལག་གནས་ཆེན་དང་། རྫོང་འགོའི་གནས་ཀྱི་དཀར་ཆག་ལ། ཙ་རིའི་གནས་ལག་ཡིན་པར་གསལ་ཀྱང་། དོན་དུ་འགལ་བ་མེད་པ་གནས་གསུམ་ཀ་འཁོར་ལོ་སྡོམ་པའི་གནས་ཡིན་པ་དང་། ཁྱད་པར་ཕྲིན་ལས་ཡོན་ཏན་འདུས་པའི་གནས་ཡིན་པས་ན་གནས་གསུམ་འདུས་པའི་ཕོ་བྲང་དུ་སྣང་། གཏེར་ཆེན་མཆོག་གྱུར་གླིང་པས། གོང་དུ་ཕྱི་ཙ་རི་ཊ། ནང་ཧི་མ་ལ་ཡ་ཞེས་གངས་རི་དང་། གསང་བ་འོག་མིན་མཁའ་སྤྱོད་ཞེས་ལ་ཕྱི་སྟེ་གནས་གསུམ་འདུས་པའི་ཕོ་བྲང་དུ་བསྟན་པ་མ་ཟད། གནས་གསུམ་གྱི་དཔའ་བོ་མཁའ་འགྲོ་དངོས་སུ་འདུ་བ་ཞེས་གསལ་པོ་གསུངས་པས་ཤེས། འོན་ཀྱང་མཚན་གྱི་གྲགས་སྙན་དེ་ཙམ་མེད་པ་འགྲོ་དོན་དུས་ལ་མ་བབས་པར་སྦས་ཚུལ་གྱིས་ཕྱོགས་འདིར་ཤིན་ཏུ་བཀའ་གཉན་པ་ནི། ལྕི་ཡི་ཆུ་བོ་འབབ་པའི་ཀླུང་འགྲམ། །དགེ་བསྙེན་འབོ་རང་གནས་པའི་འགྲོ་ལམ། །གཟའ་ཆེན་ཁྱབ་འཇུག་ནག་པོའི་རྒྱུ་སྲང་། །ཀླུ་གཉན་གདུག་ཅན་འགྲིམ་པའི་རྫོང་ལམ། །ས་བདག་དགེ་བསྙེན་གནས་པའི་ཕོ་བྲང་། །སྡེ་བརྒྱད་ཐེའུ་རང་འབྱུང་པོའི་བཟུང་བས་འཚུབ་ཆ་ཆེ་ཞིང་སྐྱེ་བོས་རྒྱུ་འགྲུལ་མི་ནུས་པའི་ལུང་པ་ཞིག་དུ་གྲགས་པ། ཕྱིས་བསྟན་པ་ཕྱི་དར་སྐབས་གུ་རུའི་ཐུགས་སྤྲུལ་འཁོར་ལོ་སྡོམ་པ་མི་ཡི་ཟོལ་དུ་བྱོན་པ་དཔལ་ཆེན་རྒ་ལོ་ཙཱ་དེ་ཉིད་དཔལ་ཧེ་རུ་ཀའི་སྐུར་བཞེངས་ནས་གཟའ་ཀླུ་ས་བདག་ཐེའུ་རང་རྣམས་དམ་ལ་བཏགས་སྐབས། ཐོག་སེར་རྒྱབ་པའི་ཤུལ་རྗེས་དང་ཞབས་རྗེས། ཆིབས་དྲེལ་གྱི་རྗེས། ཀླུ་གཉན་རྣམས་དམ་ལ་བཏགས་ནས་ཡར་དྲངས་པའི་ཉྭ་སྦལ་རྟ་སོགས་དུད་འགྲོའི་གཟུགས་དབྱིབས་མཐོང་ཆོས་སུ་ཡོད་པ་ཐེའུ་རང་དྲི་ཞེས་དྲི་མ་མི་འདྲ་བ་སྣ་ལ་བྲོ་བ་སོགས་ཡོད་པ་དང་། མཁས་གྲུབ་རཱ་ག་ཨ་སྱའི་གནས་ཡིག་ལས་ཀྱང་། དེ་ནས་བསྟན་པ་ཕྱི་དར་ལ། །ཨོ་རྒྱན་ཆེན་པོའི་ཐུགས་སྤྲུལ་སྟེ། །འཁོར་ལོ་སྡོམ་པ་མིར་སྤྲུལ་པ། །བླ་མ་དཔལ་ཆེན་རྒ་ལོ་དེ། །ཧེ་རུ་ཀ་ཡི་སྐུར་བཞེངས་ནས། །གཟའ་དང་ཀླུ་དང་ཐེའུ་བྲང་དང་། །ཐོག་སེར་སྡེ་བརྒྱད་དམ་ལ་བཏགས། །སྲ་མཁྲེགས་རྡོ་ལ་ཞབས་རྗེས་བཞག །ཆིབས་དྲེལ་རྗེས་དང་ཐོག་སེར་རྗེས། །རྒྱ་མཚོའི་ཀློང་ནས་ཀླུ་གཉན་རྣམས། །དམ་བཏགས་ཡར་ལ་དྲངས་པའི་གཟུགས། །མངོན་སུམ་ཀུན་གྱི་མཐོང་སར་ཡོད། །ཅེས་གསལ་བ་དང་། རྫོང་འགག་ཆུ་བོའི་རྒྱུད་དུ། འཇིགས་རུང་སྒྲ་སྒྲོགས་རྔམ་པའི་དུར་ཁྲོད་བྱ་རྒོད་རང་བྱོན། དམྱལ་བའི་ཆགས་ཚུལ། དམྱལ་ཟངས་དང་། བར་དོའི་འཕྲང་སོགས་ཡོད་པ་གནས་མཇལ་དཀར་ཆག་ལས། རྫོང་འགག་ཆུ་བོ་ཆེན་པོའི་རྒྱུད། །རྒྱ་གར་བྱ་རྒོད་དུར་ཁྲོད་དང་། །དམྱལ་ཟངས་བར་དོའི་འཕྲང་ལ་སོགས། །མི་རྟག་སྟོན་པའི་ཚུལ་དུ་བཞུགས། །ཞེས་བཤད་པ་དང་། དེར་མ་ཚད་རྗེ་འབྲི་གུང་པ་ཆེན་པོ་སྐྱོབ་པ་འཇིག་རྟེན་གསུམ་མགོན་ཡང་རྫོང་འགོ་ལ་ཞབས་ཀྱིས་བཅགས་འདུག་པ་འདན་དུ་སྒོམ་པ་ཨ་སྐྱབས་སར་བཞུགས་སྐབས་རྫོང་འགོ་ལ་གདན་འདྲེན་ཞུས་ལུགས་རྣམ་ཐར་རྡོ་རྗེ་རིན་པོ་ཆེ་འབར་བ་ལས། དེར་སློབ་དཔོན་རྫོང་འགོ་བས་གསན་ནས་གདན་དྲངས། རྗེ་བཙུན་གསང་བའི་བདག་པོའམ། ཕུར་པ་ལ་སོགས་པ་ཐམས་ཅད་ལ་དྲི་བ་མཛད་པའི་ལན་ཕྱོགས་ཐམས་ཅད་ནས་ཐོགས་མེད་དུ་བཏབ་པས། ཤིན་ཏུ་ཡང་མཉེས་ཏེ། སྒོམ་པ་ཨ་སྐྱབས་ལ་མང་པོ་བཀྱོན་ནས་འདན་ནས་བྱུང་བ་ལ་ཁྱོད་བས་ཡོན་ཏན་ཆེ་བ་མ་བྱུང་། ད་ངས་ཆོས་ཞུ་བླའི་མཆོད་གནས་སུ་བྱེད་གསུངས་ནས་ཆོས་ཞུས། སྒོམ་བཏབ་པས་སྒོམ་ཞིག་ཀྱང་བྱུང་། ཞེས་གསལ་བས་ཡར་དབུས་སུ་མ་ཕེབས་གོང་དུ་དཔལ་མགོན་འཕགས་པ་ཀླུ་སྒྲུབ་ཀྱི་རྣམ་རོལ་སྐྱོབ་པ་འཇིག་རྟེན་གསུམ་མགོན་གྱིས་ཞབས་ཀྱིས་བཅགས། ཆོས་ཀྱི་བགྲོ་བ་མཛད་ཅིང་སློབ་དཔོན་རྫོང་འགོ་པ་ལ་སྒོམ་བཏབ་པ་སོགས་གནས་ཡུལ་བྱིན་གྱིས་བརླབས་པ་དང་། རྗེ་འཇིག་རྟེན་གསུམ་མགོན་གྱི་དངོས་སློབ་སྤྱན་སྔ་གྲགས་པ་འབྱུང་གནས་ཞེས་ས་གསུམ་འགྲོ་བའི་མགོན་པོ་དེ་ཡང་ཐོག་མར་ངུར་སྨྲིག་རྒྱལ་མཚན་བཞེས་ཤིང་ཞབས་ཀྱིས་བཅགས་པ་རྣམ་ཐར་དང་། ཆོས་འབྱུང་། འགོས་ལོའི་དེབ་སྔོན། མཁས་པའི་དགའ་སྟོན། ལྷོ་རོང་ཆོས་འབྱུང་ཁག་ཞལ་མཐུན་པར། སྤྱན་སྔ་གྲགས་འབྱུང་། ༼དགུང་ལོ་བཅུ་གསུམ་ལ་ལྷ་གཟིགས་སྤྱི་གནས་གཡོ་གུར་ཞེས་བྱ་བར། མཁན་པོ་རྫོང་འགོ་བ་དང་། སློབ་དཔོན་སྟོན་པ་ལས་རབ་ཏུ་བྱུང་། མཚན་གྲགས་པ་འབྱུང་གནས་གསོལ།༽ ཞེས་གསལ་བ་སྐབས་དེར་ལྕི་རྫོང་འགོ་དེ་ལྷ་གཟིགས་རླང་གི་སྤྱིའི་གནས་སུ་གྲགས་པས་ན་ལྷ་གཟིགས་སྤྱི་གནས་ཟེར་བ་འདྲ། ས་ཕྱོགས་དེར་གཡུ་གུར་ཟེར་བ། དེང་སང་ཡར་གུར་དང་། མར་གུར་ཟེར་འདུག་པ། གྲོང་ལ་གུ་རུ་མཁར་དམར་ཟེར་བ་དོན་དུ་སྒྲ་ཟུར་ཆགས་པར་མངོན། མཁན་པོ་རྫོང་འགོ་བ་ནི་གནས་ཀྱི་མིང་གང་ཟག་ལ་ཐོགས་པ་རིགས་པས་དཔོགས་པར་ནུས་སྙམ་མོ། །

དཔལ་ཆེན་པོ་དང་དེས་གནས་འདིར་སྒོ་ཕྱེས་ཤིང་མཛད་པ་ཇི་ལྟར་བསྐྱང་བའི་ཚུལ།

གཉིས་པ་བར་དུ་དགེ་བ་གནས་མཆོག་འདི་ཉིད་བཤད་པ་ལ། དཔལ་ཆེན་པོ་དང་། དེས་གནས་འདིར་སྒོ་ཕྱེས་ཤིང་མཛད་པ་ཇི་ལྟར་བསྐྱང་བའི་ཚུལ་ལ་གཉིས། དང་པོ་དཔལ་ཆེན་པོ་ནི་རུས་རྒ་ཡིན་ཡང་། ཞང་ཚལ་པའི་གསུང་འབུམ་དང་། ཆོས་འབྱུང་ཁག་ལ་ར་རྒ་བྲིས་འདུག་པ་བཞིན་འདིར་ཡང་དེའི་རྗེས་སུ་འབྲང་བ་ཡིན། དཔལ་ཆེན་པོ་འཁྲུངས་པའི་ཡུལ་ནི་མདོ་ཁམས་སྨད་གཡེར་མོ་ཐང་གི་ལྷོ་ཕྱོགས་ཙོང་ཁའི་ཐེའུ་ཆུང་ཞེས་པར། ཡབ་སྔགས་འཆང་རྒ་ཤེས་རབ་བརྩེགས་ཞེས་ཆོས་མངོན་པ་ལ་མཁས་པ་དང་། ཡུམ་ཉང་བཟའ་ཚེ་སྤྲུལ་གཉིས་ཀྱི་སྲས་སུ་འཁྲུངས། མཚན་ཇོ་སྲས་རྒྱ་མཚོ་་ཞེས་བློ་རྣོ་བ། ཤེས་རབ་ཆེ་བས་ཡབ་ཀྱིས་ཆོས་བསླབ་པས་མངོན་པ་ལ་མཁས་པར་གྱུར། རྔོག་ལོའི་སློབ་མ་དབང་སྟོན་ལས་དགེ་སློང་ཆིག་རྫོགས་མཛད། ནོར་རྫས་གསེར་དུ་བསྒྱུར་ནས་རྒྱ་གར་དུ་ཕེབས། ཆོས་སུ་མཁས་དྲིས་པས་རྩྭ་མི་སངས་རྒྱས་གྲགས་མཁས་ཟེར་བས་རྒྱ་གར་དུ་ཡོང་ནས་བོད་གཅིག་ལས་ཉན་པ་མི་ཡོང་བསམས་ནས་ལོ་གསུམ་གྱི་རིང་བསོད་སྙོམས་མཛད་ཅིང་རྒྱ་གར་ཆོས་མཁས་པ་སུ་ཡོད་བཙལ་བས། ཨ་བྷྱ་ཀ་ར་དང་། ཨོ་རྒྱན་གྱི་པཎྚི་ཝཱ་གི་ཤྭ་ར་མཁས་ཟེར་སྟེ་དེ་གཉིས་ཀྱང་རྩྭ་མི་ལས་ཆོས་ཉན་ཅིང་འདུག་པས། སླར་རྩྭ་མི་དང་། ཨ་བྷྱ་ཀ་ར་ལས་ཆོས་ཞུས། ཨ་བྷ་ཡ་ཀ་ར་ནི་རྡོ་རྗེ་གདན་དང་། ན་ལེནྜ། བི་ཀྲ་མ་གསུམ་གྱི་མཁན་པོ་གནང་། མདོ་རྒྱུད་དགོངས་འགྲེལ་མང་དུ་མཛད། བསྟན་པའི་བདག་པོ་ཆེན་པོར་གྲགས་ཤིང་དོན་ལའང་གནས། ཕྱིས་ནི་དེ་དང་མཉམ་པའི་མཁས་གྲུབ་སུའང་མ་བྱོན་པར་བཤད་ཅེས་རྒྱུད་སྡེ་ཀུན་འདུས་ཟབ་དོན་སྒོ་འབྱེད་ལྡེའུ་མིག་ལས་བཤད་འདུག་གོ ། མཆན། ན་ལེནྜ་ཡི་གྲོང་མཐའ་གྷོ་ས་ཀྲ་མ་ཞེས་པའི་དགོན་པར་འདག་སྦྱར་གྱིས་ལོ་བདུན་ཟླ་བ་ལྔ་ལ་བསྒོམས་པས་ཡི་དམ་གྱི་ཞལ་བསྟན་ནས་བུ་ཁྱོད་དུར་ཁྲོད་བསིལ་བའི་ཚལ་དུ་སྒོམས་ཤིག་དང་དངོས་གྲུབ་འབྱུང་ངོ་ཞེས་ལུང་བསྟན། རྒྱལ་དབང་སྐྱོབ་པའི་བཀའ་འབུམ་ཐ་པ་ལྟར་ན། ཁྱད་པར་བཅོམ་ལྡན་འདས་དཔལ་འཁོར་ལོ་བདེ་མཆོག་སྐུ་ལ་བརྟན་པ་ཐོབ་ནས་བླ་མས་གཤོལ་ཡང་མ་ཉན་པར་དུར་ཁྲོད་ཆེན་པོ་བསིལ་བ་ཚལ་དུ་སྒོམ་དུ་བྱོན་ཏེ་ལོ་གསུམ་སྒྲུབ་པ་མཛད་པས་མཆོག་ཐུན་དངོས་གྲུབ་བརྙེས། ལས་མགོན་བྱ་རོག་གདོང་གི་སྲོག་སྙིང་ཕུལ། ནུབ་མོ་ཆང་ཐོད་པ་གང་དབུ་སྔས་སུ་འདུག་པ་གསོལ་ནས་མཐར་ཚུར་བྱོན་པ་ལ་སློབ་དཔོན་གཉིས་ཀྱིས་བསུ་བ་བྱས་ཏེ། ཕྱག་གཡས་གཡོན་གཉིས་པོ་བླ་མའི་གཉའ་གོང་དུ་བཀལ་ནས་སྤྱན་དྲངས། གྲུབ་ཐོབ་ཏུ་གྲགས་པས་བྱང་གླིང་ཚུན་ཆད་འདུས། ཞེས་གསལ་བ་དང་། མང་ག་དྷ་ཡི་རྒྱལ་པོ་ཤིང་རྟ་ཅན་གྱིས་མུ་སྟེགས་དང་རྫུ་འཕྲུལ་འགྲན་བཅུག་པས་མུ་སྟེགས་པ་ཕམ་པར་མཛད། ཨོ་རྒྱན་གྱི་པཎྜི་ཏ་སོགས་ཀྱིས་གཟིགས་སར་བྱ་ནམ་མཁའ་ནས་འཕུར་བ་སྡིག་མཛུབ་ཀྱིས་སར་ཕབ་པས་ཤི་བ་ལ་སེ་གོལ་གཏོགས་པས་སླར་གསོན་པོར་འཕུར། དཔལ་ན་ལནྜར་བྱོན་པས་མ་ག་དྷ་ཡི་རྒྱལ་པོས་སྤྱན་དྲངས་སྐྱེ་བོའི་ཚོགས་ས་གཞི་གང་བས་མེ་ཏོག་གཏོར་བས་པུས་མོ་ནུབ་པ་ཙམ་བྱུང་སྟེ། སངས་རྒྱས་མྱ་ངན་ལས་འདས་རྗེས་ཆོས་སྨྲ་བ་ལ་མེ་ཏོག་གཏོར་བ་དེ་ལས་མང་བ་མ་བྱུང་བར་གྲགས་ཞེས་ཆོས་འབྱུང་མཁས་པའི་དགའ་སྟོན་ལས་བཤད། གྷོ་ས་ཀྲ་མར་བཞུགས་དུས་རྒྱ་གར་ཤར་ཕྱོགས་པའི་རྣལ་འབྱོར་ལྔ་བརྒྱ་མཇལ་བར་བྱུང་བས་ཞལ་མ་བསྟན། ཀུ་མ་ར་ཤྲཱི་ཞལ་སྟོན་ཅིག་དེའི་ནང་དུ་གྲུབ་ཐོབ་ཀྱང་གསུམ་བཞུགས་སོ་གསུངས་པས་ཞལ་བསྟན། དེ་ནས་བོད་ཀྱི་བྱང་ཡངས་པ་ཅན་ལའང་དཔལ་ཆེན་པོའི་སྒྲུབ་ཕུག་རྒ་ལོ་ཕུག་ཞེས་གྲགས་པ་དེར་འབྲི་གུང་རྒྱལ་དབང་རིན་ཆེན་ཕུན་ཚོགས་སྐུ་མཚམས་བཞུགས་སྐབས་ཞབས་རྗེས་ཡོད་པ་རྣམ་ཐར་དུ་གསལ་ལ། རྒ་ལོའི་ཞབས་རྗེས་ཡང་ཡོད་སྐད། དཔལ་ཆེན་པོ་རྒ་ལོ་གནམ་མཚོའི་སེ་མོ་དོ་ལ་ལོ་ལྔ་ཡི་རིང་བཞུགས་འདུག རྒྱལ་བ་འཇིག་རྟེན་གསུམ་མགོན་གྱི་བཀའ་འབུམ་ཐ་པའི་ནང་ལྟར་ན། བྱང་གི་གནམ་མཚོའི་སེ་མོ་དོ་ལ་བཞུགས་པའི་ཚེ། ཞང་ཤ་ར་བ་བྱ་བའི་བཀའ་གདམ་པའི་དགེ་བཤེས་དེའི་སློབ་མ་གཉིས་ཀྱིས་དབང་ཞུས་ནས་ཤ་ར་བའི་སྤྱན་སྔར་ཕྱིན་པ་ཁྱེད་གཉིས་ཀྱིས་དེ་འདྲ་བ་བྱེད་པ་ད་བཤགས་པ་གྱིས་གསུངས་པས། གཅིག་གིས་བཤགས་པ་ཕུལ། གཅིག་དེ་དཔལ་ཆེན་པོའི་དྲུང་དུ་ཕྱིན་ཏེ་ལོ་རྒྱུས་དེ་བཤད་པས་བླ་མ་དཔལ་ཆེན་པོ་ཐུགས་ལོག་ནས། ངའི་ཆོས་འདི་ལོག་པ་ཞིག་ཡིན་ན་ནག་པོ་ཆེན་པོའི་རྒ་ལོ་ཙཱ་བའི་ལྷ་ཞིག་ཡོད་པ་དེ་ཡར་ཆུག་ལ། འདྲེ་ཞིག་ཡོད་པ་དེ་མར་ཆུག ངའི་ཆོས་དེ་ཆོས་ཡིན་ན་ཞང་རོམ་ཆུང་བའི་ལྷ་ཞིག་ཡོད་པ་ཡར་ཆུག་ཅིག །འདྲེ་ཞིག་ཡོད་པ་དེ་མར་ཆུག་ཅིག །ངའི་ཆོས་འདི་ཡང་དག་པའི་ཆོས་ཡིན་གསུངས། དེའི་ཉིན་མོ་ནས་ཞང་ཤ་ར་ཤེས་པ་འཁྲུལ་ནས་མཚོན་ཐོགས་པ་མང་པོས་དེད་པ་དང་། མལ་གྱི་མགོ་ནས་མདུང་ཐོགས་པ་བྱུང་ཟེར་ནས་ཁྲབ་འདེགས་པ་སོགས་བྱུང་། རིམ་གྲོ་ཆེན་པོ་བྱས་ཀྱང་གྲོངས་པར་གདའ། ཞེས་གསལ་བ་ལྟར། མཐུ་སྟོབས་ནུས་པའི་དབང་ཕྱུག་དཔལ་ཆེན་པོ་ལ་འགྲོ་མགོན་ཕག་གྲུས་ཞུ་ལན་ཉི་ཤུ་པ་ལས། དཔལ་ཆེན་པོ་གནམ་རྩེ་ལྡིང་དུ་མཇལ་ནས་ཆོས་སྐྱོང་གི་གདམས་པ་ལེགས་པར་ཚར་བའི་གཏང་རག་ཏུ་ཚོགས་འཁོར་ཅི་ཡོད་ཕུལ། གཞན་རྣམས་གྱེས་ནས་ཁོ་བོ་སྐུ་འཁྲིས་སུ་ཅུང་ཟད་བསྡད་གླེང་མོལ་འདྲ་ཞུས་པས་བླ་མ་མཉེས་ནས་གསུང་གླེང་རྨར་བ་བྱུང་། དེར་ཞུ་བའི་སྐབས་རྙེད་ནས་བླ་མ་ཆེན་པོ་ལགས། མགོན་པོའི་གསང་བ་ཐུགས་ཀྱི་སྒྲུབ་པ་འདི་ན་བརྗེད་བྱང་ཡི་གེ་མེད་དམ་ཞུས་པས། ཨིནྜ་བྷུ་ཏི་ནས་ཁོ་བོའི་བར་ཞལ་རྒྱུན་ཡིན། དུར་ཁྲོད་བསིལ་བའི་ཚལ་དུ་མགོན་པོ་དངོས་ཀྱིས་བདག་ལ་གདམ་པའི་དུས་ནའང་གཞུང་དུ་སྡེབས་མི་གདའ་གསུངས། འོ་ན་བླ་མས་བདག་སོགས་ལ་ཡི་གེ་མཛད་པར་ཞུས་པས། དེ་གའི་མོད་ལ་ཟིལ་ཆེན་པོ་ཞིག་བྱུང་། བླ་མ་ཡུད་ཙམ་དགོངས་པ་ལ་བཞུགས་སོང་བ་ལ་བདེ་མཆོག་དཔའ་བོ་གཅིག་པ་ཞིག་ཏུ་ཀྲོང་ངེར་སོང་སྣང་། དེས་ཉམ་འུར་ཞབས་ལ་འཇུས་ཏེ་བདག་བྱིན་གྱིས་རློབས་ཞུས་པས། དགོངས་པ་ལས་བཞེངས་ནས་ཅི་རེད་ཅི་རེད་གསུངས། འདི་ལྟ་བུ་བྱུང་ཞུས་པས། སྐལ་པ་བཟང་པོ་ན་མཐོང་སྣང་གང་ཡང་འབྱུང་། འོན་ཀྱང་རྟེན་འབྲེལ་བཟང་བས་ངས་སྤོབས་ཁྱོད་ཀྱིས་བྲིས་གསུངས་པས་དགའ་ཆེས་ནས་སྒྲུབ་ཐབས་འདི་ཡི་གེར་བཀོད། ཅེས་འབྱུང་བ་ལྟར་དཔལ་ཕག་མོ་གྲུ་པ། དུས་མཁྱེན། ཞང་རིན་པོ་ཆེ། ཁམ་པ་ཨ་སེང་སོགས་ཀྱིས་གསན་ནས་མགོན་པོ་འབྲི་གདན་གྱི་ལུགས། ཀར་ལུགས། ཚལ་ལུགས་རྣམས་བྱུང་སྟེ་བཀའ་བརྒྱུད་ཡོངས་ལ་ཁྱབ་པར་མཛད། གཞན་ཡང་བསམ་ཡས་འཆིམ་ཕུ་དང་། སྣར་ཐང། རྩེད་ཐང་། ཕོ་བྲང་སྣེའུ་སོགས་སུ་ཡང་ཕེབས་སྐབས་བསྒྱུར་བའི་བསྟན་འགྱུར་ཁྲོད་དུ་བཞུགས་པ། དཔལ་རི་ཁྲོད་ཞབས་ཀྱི་བསྟོད་པ། དབང་མདོར་བསྟན་པའི་མདོར་བཤད། དཔྱིད་ཀྱི་ཐིག་ལེ་རྒྱ་ཆེར་འགྲེལ་བ། ལྷ་བཅུ་གསུམ་པའི་བདག་ཉིད་དཔལ་འཁོར་ལོ་སྡོམ་པའི་དཀྱིལ་འཁོར་གྱི་ཆོ་ག གཏུམ་ཆེན་དྲག་པོའི་མངོན་པར་རྟོགས་པ། མི་གཡོ་བའི་མངོན་རྟོགས་རབ་ཏུ་དགའ་བ་མངོན་པར་བརྗོད་པ། རྣམ་སྣང་མངོན་རྫོགས་བྱང་ཆུབ་པའི་རྒྱུད་ཆེན་པོའི་འགྲེལ་བཤད་སྨད་དུམ། བླ་མ་ལྔ་བཅུ་པའི་དཀའ་འགྲེལ་བཅས་བཞུགས་པ་དང་། མགོན་པོ་རྒྱུད་བསྒྱུར་བའང་ཡོད་ལ། པད་དཀར་ཆོས་འབྱུང་པདྨ་རྒྱས་པའི་ཉིན་བྱེད་ལས། རྒ་ལོ་གཞོན་ནུ་དཔལ་ཡང་། རྒྱ་གར་དུ་གྲུབ་ཐོབ་ཀྱི་གྲགས་པ་ཐོན། བོད་དུ་ཆོས་སྐྱོང་ཕྱག་བཞི་པའི་སྐོར་ལ་ཁོང་དང་། སྟེང་ལོ། ཁོད་གད་རྣམས་སྐུ་དྲིན་ཆེ་ཞེས་གསུངས་པ་དང་། མདོ་ཁམས་ཀམ་པོ་གངས་ཀྱི་ར་བར། རྗེ་དུས་གསུམ་མཁྱེན་པ་ཕྱག་མ་ཕེབས་གོང་དུ་དཔལ་ཆེན་པོ་རྒ་ལོ་ཙཱ་ལོ་བདུན་ལ་བཞུགས་པའི་སྒྲུབ་ཕུག་དང་། ཕ་བོང་དགོས་འདོད་ཀུན་འབྱུང་འདོད་འཇོའི་བ་ཡི་ནུ་མའི་ཚུལ་ཅན་དང་། ཐུགས་དམ་རྡོ་ཡི་གཏོར་མ། སྒྲུབ་ཕུག་གོང་གི་ཕྱོགས་སུ་དཔའ་བོ་དཔའ་མོ་གྲུབ་ཐོབ་མང་པོའི་ཞབས་རྗེས་ཡོད་པར་གྲགས། གཞན་ཡང་སྨར་ཤོད་ཕྱོགས་སུ་རྫུ་འཕྲུལ་བསྟན་པ་སོགས་གྲུབ་ཐོབ་ཉག་སེའི་མགུར་དང་། ཞང་གི་རྣམ་ཐར་ཚིགས་བཅད་མ་སོགས་ལས་གསལ་བའོ། །

གཉིས་པ་དེས་གནས་འདི་སྒོ་ཕྱེས་ཤིང་མཛད་པ་ཇི་ལྟར་བསྐྱང་བའི་ཚུལ་ནི། སྤྱིར་གུ་རུའི་ཐུགས་སྤྲུལ་དཔལ་ཆེན་པོས་མདོ་ཁམས་ཕྱོགས་གང་སར་ཞབས་ཀྱིས་བཅགས་ཤིང་ལྷ་འདྲེ་དམ་ལ་བཏགས། དབེན་གནས་བྱིན་གྱིས་བརླབས་པ་མང་ཞིང་། མདོར་ན་ཞང་ཚལ་པའི་གསུང་དཔལ་གྱི་བསྟོད་པ་ཨུ་དུམ་ཝ་ར་ལས། ཀམ་པོ་གངས་རར་ལྷ་སྲིན་དམ་ལ་བཏགས། །ཉག་ཆུར་མ་བྱིང་གཏན་གྱི་ཚོང་ལམ་ཕྱེས། །ནག་པོའི་ཚོགས་བཏུལ་ཁྱད་འཕགས་གཙུག་ལག་བཞེངས། །འདི་འདྲའི་ཕྲིན་ལས་དེང་སང་དུས་ན་དཀོན། །ཞེས་གསུངས་པ་ལྟར། ལི་ཐང་ཡུལ་ཀམ་པོ་གངས་ཀྱི་ར་བར་དཔལ་ཆེན་པོ་རྒ་ལོས་ལྷ་སྲིན་དང་ཀཾ་པོ་རྡོ་རྗེ་དཔལ་བརྩེགས་དམ་ལ་བཏགས། རྨར་ཤོད་དང་། བྱང་ཕུ་ཚུར་རྒ་ལོའི་གནས་དང་། རྨར་ཁམས་དང་། སྡེ་དགེའི་ཡུལ་དུའང་ཕེབས་པ་ཙཱ་འདྲ་རིན་ཆེན་བྲག་གི་གཡོན་ཕྱོགས་སྟོད་ཀྱི་ཕུག་པར་དཔལ་ཆེན་རྒ་ལོའི་སྒྲུབ་ཕུག་དང་ཞབས་རྗེས་ཡོད་པ་མ་ཟད། དཔལ་རྒ་ལོ་དངོས་སུ་ཕེབས་པའི་ལོ་རྒྱུས་གནས་ཡིག་ཁག་དང་། ཆོས་འབྱུང་སོགས་དང་། གྲུབ་ཆེན་ཉག་རེ་སེ་བོའི་རྣམ་མགུར་སོགས་ལས་གསལ། མེ་ཉག་རབ་སྒང་ལ་ཡང་ཕེབས་པ་སོགས་ཀྱི་རྗེས་སུ་ལ་སྟོད་དགེ་ཕུག་དུ་ལོ་གསུམ་ལ་བཞུགས། གཡས་རུ་སྐྱ་བོ་ཁ་གདང་དུ་ས་ཆེན་ཀུན་དགའ་སྙིང་པོའི་གདུང་ས་འབུམ་ཞིག་རལ་སྐུའི་རྐང་རུས་མཐོང་བས་དེ་བོང་བུ་ལ་བཀལ་ནས་ཁམས་སུ་བསྣམས་ལུགས་རྒྱ་བོད་ཡིག་ཚང་མཁས་པ་དགའ་བྱེད་ལས་ཀྱང་གསལ་ནའང་། ཁམས་སྟོད་ལོ་རྒྱུས་ཤོག་གྲངས་ 59 ལ་གུར་མགོན་སྤྲུལ་པ་བྱ་རོག་གི་སྐུའི་རྩིབ་རུས་ལ་རང་བྱོན་དུ་མ་ཡོད་པ་རྫོང་འགོའི་བྲག་སྟེང་དུ་བཞག་ལུགས་བྲིས་འདུག་པ་ལོ་རྒྱུས་ཁུངས་སྟོན་རྒྱུ་ཡོད་མེད་མ་ཤེས། སྐུ་ཚེའི་སྨད་དུ་ལྕི་གཞུང་ཕྱོགས་འདིར་ཕེབས་པའི་ཚུལ་ནི། རྒྱལ་དབང་སྐྱོབ་པའི་དངོས་སློབ་དཔལ་ལྡན་བྱང་ཆུབ་གླིང་པས། སྤྱིར་མདོ་ཁམས་སྒང་རི་མཐོ་ལ་ས་གཙང་བ། དེ་བཞིན་གཤེགས་པའི་བསྟན་པ་དར་ཞིང་རྒྱས་པ། ས་གཞི་ཕུན་སུམ་ཚོགས་པ། བསོད་ནམས་བསགས་པ་རྣམས་ཀྱི་འབྱུང་ཁུངས། མོས་གུས་རིན་པོ་ཆེ་མེ་ཏོག་ཆར་འབེབས་པའི་ཡུལ། སྤོས་དྲི་ཞིམ་པ་སྣ་ཚོགས་ཀྱི་ངད་ལྡང་བ། རོལ་མོ་སྣ་ཚོགས་ཀྱི་སྒྲ་འབྱུང་བ། བཅོམ་ལྡན་འདས་དཔལ་ཧེ་རུ་ཀ་མཚན་དང་དཔེ་བྱད་ཀྱིས་བརྒྱན་པའི་བླ་མ་དམ་པ། དཔལ་ཆེན་པོ་དཔའ་བོ་དང་མཁའ་འགྲོའི་ཚོགས་ཀྱིས་ཡོངས་སུ་བསྐོར་བས་བྱིན་གྱིས་བརླབས། ཞེས་གསུངས་པ་ལྟར། བླ་མ་དམ་པ་དཔལ་ཆེན་པོ་གནས་མཆོག་རྒྱལ་པོ་ར་ས་རྫོང་མགོ་དཔལ་ཧེ་རུ་ཀའི་ཕོ་བྲང་དུ་བཞུགས་ནས་སྒོམ་སྒྲུབ་མཛད་པའི་གནས་ཁྱད་པར་ཅན་ཞིག་ཡིན། གནས་དེ་ས་ཕྱོགས་གང་དུ་ཡོད་ཅེ་ན། ལྕི་གཞུང་འབྲོང་པའི་ཡུལ་ནས་འབབ་པའི་ཆུ་བོ་ཆེན་པོ་ལྕི་ཆུ་དང་ཀེ་ཆུ་འདུས་པའི་རྫོང་འགོ །ཕྱི་རྡོ་རྗེའི་བྲག་རི་ལྷུན་བརྗིད་སྐུ་དང་ཡིག་འབྲུ་ཕྱག་མཚན་རང་བྱུང་གསལ་བ། ནང་འཁོར་ལོ་གསུམ་གྱི་དཔའ་བོ་དཔའ་མོའི་འདུ་གནས། གསང་བ་དཔལ་འཁོར་ལོ་སྡོམ་པའི་ཕོ་བྲང་སྟེ། སྲུང་བ་རྡོ་རྗེའི་རྭ་བའི་ཚུལ་དུ་བྲག་རི་བསྐོར་བའི་རྩེར་གླིང་ཁ་གོང་འོག་བར་གསུམ་ཡོད་པ། གླིང་གོང་མ་སྤྱི་བོ་བདེ་ཆེན་འཁོར་ལོ་མཁའ་སྤྱོད་ཐུགས་ཀྱི་འཁོར་ལོའི་དཔའ་བོ་རྣལ་འབྱོར་མའི་འདུ་གནས། གླིང་བར་མ་མགྲིན་པ་ལོངས་སྤྱོད་འཁོར་ལོ་ས་སྟེང་གསུང་གི་འཁོར་ལོའི་དཔའ་བོ་དང་རྣལ་འབྱོར་མའི་འདུ་གནས། གླིང་ཁ་འོག་མ་སྙིང་ཁ་ཆོས་ཀྱི་འཁོར་ལོ་འོག་ཕྱོགས་ས་སྤྱོད་ཀྱི་དཔའ་བོ་དང་རྣལ་འབྱོར་མའི་འདུ་གནས་མཐའ་གཤམ་རི་བྲག་དུར་ཁྲོད་སོགས་སྒོ་མཚམས་མའི་གནས་སྟེ་ཉེར་བཞིའི་ཡུལ་དང་། གནས་སོ་གཉིས་དཔའ་བོ་མཁའ་འགྲོའི་སྤྱོད་ཡུལ། དཔལ་ཆེན་པོ་རྡོ་རྗེ་ཐུགས་ཀྱི་ཕོ་བྲང་། རྒྱབ་རི་ཙིཏྟ་སྙིང་གི་དབྱིབས་བྲག་དམར་མདངས་ཅན་ལ་དཀར་མདངས་སྙིང་ཚིལ་ལྟ་བུ་དང་། སྒྲུབ་ཁང་རྒྱབ་ཀྱི་བྲག་ལ་སྐྱེ་མེད་ཡི་གེ་ཨ་ཡིག་ནི་རྣམ་པར་ཐར་པའི་སྒོ་གསུམ་དང་། འགགས་མེད་ཡི་གེ་དྷཱིཿ་ནི་ལྷུན་གྲུབ་ཡེ་ཤེས་ཀྱི་རང་བཞིན་གདོད་ནས་ཆོས་ཉིད་ཀྱིས་གྲུབ་པ་དང་གཅིག མཁས་གྲུབ་རཱ་ག་ཨ་སྱའི་གནས་ཡིག་ལས། རྒ་ལོ་ཆུ་བྲག་ཐོགས་མེད་པ། །རྫུ་འཕྲུལ་བྲག་དཀྱིལ་ཕུག་པ་ན། །རྡོ་དྲིལ་ལ་སོགས་མཆོད་རྫས་ཡོད། །བྲག་རྩེ་མིག་གིས་མི་མཐོང་སར། །རྫུ་འཕྲུལ་བྱོན་ནས་གྱང་བརྡུང་གསལ། །ཞེས་གསུངས་པ་བཞིན་དུ་གནས་མཇལ་དཀར་ཆག་དུའང་། བདེ་མཆོག་རྒྱབ་ལོག་བྲག་ཟེ་ལ། །རྒ་ལོའི་རྫུ་འཕྲུལ་གྱང་རྡུང་ཡོད། །ཅེས་གསལ་བ་དང་། བདེ་མཆོག་བྲག་གི་མདུན་ངོས་སུ་བྲག་ཕུག་དང་། ཆོས་འབྱུང་རང་བྱོན། ནེའུ་ལེའི་རྐྱལ་པ་རང་བྱོན་ཡོད་པ། ཆགས་མེད་རཱ་གས། བྲག་ཕུག་ཆོས་འབྱུང་རང་བྱོན་དང་། །ནེའུ་རྐྱལ་པ་རང་བྱུང་ནི། །ཆོས་འབྱུང་འཛད་མེད་ནམ་མཁའི་མཛོད། །ནེའུ་ལེའི་རྐྱལ་པ་རིན་ཆེན་སྣོད། །འཛད་མེད་དངོས་གྲུབ་འབྱུང་བའི་བརྡ། །ཞེས་གསུངས་པ་ལྟར་སྐུ་རྫུ་འཕྲུལ་གར་གྱིས་བྱིན་གྱིས་བརླབས་པ་དང་། གཞན་ཡང་ཆོས་དུང་གཡས་འཁྱིལ་རང་བྱོན་དང་། བྲག་ཕུག་ནས་རྔ་དང་རོལ་མོའི་སྒྲ་འབྱུང་བ་ནི་གསུང་སྐྱེ་མེད་རང་སྒྲས་བྱིན་གྱིས་བརླབས་པ་དང་། དཔལ་ཆེན་པོའི་བརྟུལ་ཞུགས་རྡོ་རྗེའི་གར་གྱི་ཕྱག་ཞབས་ཀྱི་རྗེས་དང་རྫོང་འགག་ཆུ་བོའི་རྒྱུད་དུ་ལྷ་སྲིན་དམ་བཞག་ཐོག་ཆར་ཕབ་པའི་ཤུལ་དང་། ཀླུ་དང་ས་བདག་གི་གཟུགས་ཉྭ་སྦལ་སོགས། སྤྱིར་དུར་ཁྲོད་ལ་མི་དང་མི་མིན་ལྷ་ཀླུའི་དུར་ཁྲོད་ཡོད་པ། འདི་ནི་ཀླུ་ཡི་དུར་ཁྲོད་ཚུལ་དུ་ཡོད་པ་དང་། དུར་ཁྲོད་བྱ་རྒོད་རྟ་དང་ཆིབས་དྲེལ་རྗེས་དང་། བདེ་མཆོག་བྲག་ནས་ནམ་མཁར་འཕུར་བས། གུ་རུ་མཁར་དམར་གྱི་མར་གུར་འཁོར་ལམ་འོག་ཤུག་སྡོང་ཁེར་སྐྱེས་ཕ་བོང་ཡོད་པ། དཔེར་ན་གྲུབ་ཐོག་གཉོས་མགར་ཆོས་གསུམ་རྩ་རིར་ཕེབས་སྐབས་ཤུག་སྡོང་ལ་སྨེ་བརྩེགས་རྟ་མགྲིན་སྤྱན་རས་གཟིགས་བཅས་གཟིགས་སྣང་རེ་རེ་བྱུང་བ། དཔལ་ཆེན་པོ་རྒ་ལོ་ལའང་ཤུག་སྡོང་དེར་ཡི་དམ་སོགས་ཀྱི་གཟིགས་སྣང་བྱུང་བ་ཡིན་ཚོད། གང་ལྟར་བྲག་རྩེ་དེ་ནས་འཕུར་བ་འོག་ཏུ་བབས་གནང་བའི་བྲག་རྡོ་ལ་ཞབས་ཀྱི་པུས་མོའི་རྗེས་ཡོད་པ་ལ་དཔག་ན་དེར་ཕྱག་མཛད་པ་འདྲ་སྙམ་པ་བྱུང་བ་དང་། གུ་རུ་ཁང་དམར་ནས་རྫོང་འགོ་ལ་རྐང་འགྲོས་ཀྱིས་བགྲོད་པའི་རྫོང་འགོའི་བྲག་རིའི་གཤམ་ཤིང་ཐ་ཐོར་སྐྱེས་པའི་འཁྲིས་དེར། ཕ་བོང་ལ་དཔལ་ཆེན་པོ་རྒ་ལོའི་ཞབས་རྗེས་གསལ་བོ་ཡོད་པ་སོགས་ཆོས་ཅན་ཀུན་རྫོབ་ཀྱིས་གྲུབ་པ་དང་གཉིས། སྐུ་གསུམ་ལྷུན་གྱིས་གྲུབ་པ་དཔལ་འཁོར་ལོ་སྡོམ་པ། སངས་རྒྱས་བཅོམ་ལྡན་འདས། གུ་རུ་པདྨ་འབྱུང་གནས། མཁའ་འགྲོ་ཡེ་ཤེས་མཚོ་རྒྱལ། དཔལ་ཆེན་རྒ་ལོ་ཙཱ་སོགས་ཀྱིས་བྱིན་གྱིས་བརླབས་ནས་ད་བར་རྟེན་གནས་འདི་དག་དུ་གནས་ཆེན་བྱིན་འབེབས་གནང་བའི་མཆོད་རྟེན་ཆགས་མེད་ཞབས་དང་། མཆོག་བསྒྱུར་གླིང་པས་ཀྱང་གནས་ཆེན་བྱིན་འབེབས་གནང་ལུགས་གསལ་བ་སོགས་དང་། ས་ཆེན་ཀུན་དགའ་སྙིང་པོའི་གདུང་འབུམ་ལ་བླ་མ་དཔལ་ཆེན་པོས་ཡེ་ཤེས་པ་དངོས་སུ་བསྟིམ་པའི་བྱིན་རླབས་གཟི་འོད་འབར་བ་དང་། དཔལ་ཆེན་པོས་ཡུན་རིང་བསྟེན་ཆགས་ཤིང་བྱིན་གྱིས་བརླབས་པའོ། །སྔོན་སངས་རྒྱས་བཅོམ་ལྡན་འདས་ཀྱིས་རྩྭ་མཆོག་གྲོང་དུ་སྐུ་མྱ་ངན་ལས་འདའ་བའི་ཚུལ་བསྟན་པ་བཞིན་ལྕི་རྫོང་འགོའི་གནས་འདིར། བླ་མ་དཔལ་ཆེན་པོས་མཛད་པ་ཐ་མ་བསྟན་པའི་སྐུ་གདུང་མཆོད་རྟེན་བྱིན་རླབས་གཟི་འབར་ཡང་འདིར་བཞུགས་པ་སོགས་ཁྱད་པར་བྱིན་རླབས་ཀྱིས་གྲུབ་པ་དང་གསུམ། དེས་ན་ཙཱ་རི་ཅིག་ཆར་དུ་ས་འོག་ས་སྟེང་ཕག་མོ་གསུམ་འཛོམས་པས་འཇིག་རྟེན་བདེ་བར་ལུང་གིས་བསྔགས་པ་ལྟར། འདིར་ཡང་དཔལ་ཆེན་འཁོར་ལོ་སྡོམ་པའི་ཐུགས་གསུང་སྐུ་ཡི་འཁོར་ལོ་གསུམ་གླིང་ཐོག་འོག་བར་གསུམ་དང་མཆོད་སྡོང་ཆེན་མོ་བཅས་འཛོམས་པས་འཇིག་རྟེན་བདེ་བར་འབྱུང་བའི་རྒྱུར་གྲུབ་པ་ཡིན། གནས་འདིར་ཕྱག་སྐོར་འབྲེལ་འཇོག་གིས་དད་མོས་ཕྱག་མཆོད་སྐོར་བ་བྱས་ན་ངན་འགྲོའི་སྒོ་གཅོད་པ། བདེ་འགྲོ་ཐར་པའི་ལམ་སྣེ་ཟིན་པ། ཚེ་འདི་ཡི་རྐྱེན་ངན་ན་ཚ་གེགས་དང་བར་ཆད་ཞི་བ། མཐར་ཐུག་བྱང་ཆུབ་གོ་འཕང་ཐོབ་པ། མདོར་ན་མཐོང་ཐོས་དྲན་རེག་ཐར་པའི་ས་བོན་ཐེབས་པ་ཐུགས་རྗེ་ནུས་མཐུས་གྲུབ་པ་སྟེ་གྲུབ་པ་བཞི་དང་ལྡན་པའོ། །

དེ་ལྟར་དཔལ་ཆེན་པོ་ལྕི་རཱ་ཛ་རྫོང་འགོར་བཞུགས་ཤིང་མཛད་པ་ཐ་མ་བསྟན་ཚུལ་ངོ་སྤྲོད་ཅུང་ཟད་ཞུ་ན། ཞང་ཚལ་པས་མཛད་པའི་དཔལ་གྱི་རྣམ་ཐར་ནས་རོབ་བསྡུས་འདི་ལྟར། རྫོང་འགོ་ལ་བཞུགས་སྐབས་ཤིག ཉེ་གནས་འབུམ་དཔལ་དང་། ཤེར་འབྱུང་སོགས་ལ་འཇོར་ཁྱེར་ཤོག་ས་བསྐོས་གསུངས་པས། རྡོ་སྒྲོམ་ཞིག་ནས་རྐང་ཆེན་པོ་གསུམ་རུས་པ་ཚན་ཅིག་བྱུང་བ་དེ་ལ་སཙྪ་མཛད། སང་རེ་ང་ཤི་ན་འདིར་བསྲེགས་ཤིག་གསུངས། ཡུལ་དེའི་བུད་མེད་ཐམས་ཅད་ལ་སྟོན་ཆེན་གནང་ནས་འདི་ཡི་ནང་ན་མཁའ་འགྲོ་མ་ཅིག་ཡོད་ངེས་པས་འདི་ཚོ་ལ་བསྙེན་བཀུར་བྱས་པས་ང་དོ་ཅིག་མི་འཆི། སང་ཕོད་འཆི་བ་ཡིན་གསུངས། ཕྱི་ལོ་དེར་ཞབས་བསྙུང་བ་ཅིག་བྱུང་དུས་ཡུལ་མི་འཕྲད་འདོད་པ་ཐམས་ཅད་ད་ལྟ་ཤོག་གྱིས་ཕྱིས་མི་འཕྲད་གསུངས་པས། ཕྲིན་བཏང་བས་གཅིག་ཀྱང་མ་བྱུང་། ད་མ་བྱུང་ངམ་གསུངས་པས་མ་བྱུང་ཞུས་པས། འོ་དེ་ཡིན་ད་ངའི་དྲུང་དུ་མི་གཅིག་ཀྱང་མ་གཏོང་གསུངས་ནས་གཟིམས། ཟླ་ཕྱེད་ཙམ་ནས་ཉེ་གནས་འབུམ་སེང་སོགས་མི་བཅུ་གཉིས་ཙམ་ཡོད་པ་ལ་ཁྱེད་རྣམས་གཞན་དུ་མ་འགྲོ་གསུངས། མུན་རུབ་པ་དེར་གཟིམ་མལ་དུ་བཞུགས་ནས་སྐུ་ཁམས་བདེ་ཙ་ན། ང་ཤི་ན་ཞག་བདུན་དུ་མ་བསྲེགས་པར་ཞོག དེ་ནས་བསྲེགས་ཤིག་གསུངས་རྡོར་དཀྱིལ་མཛད་ནས་སྐུ་དྲང་པོར་བཞུགས། དགེ་བཤེས་ཡང་བའི་ཞལ་ནས། འབུམ་དཔལ་བླ་མ་ཆེན་པོས་ཅང་མི་གསུངས་བར་འདུག་པས་ཁྱོད་ཀྱིས་སྙན་དུ་བོས་དང་གསུངས། ཁོས་སྐད་མི་ཆེ་ཙམ་ལན་ལྔ་དྲུག་ཙམ་བོས་པས་ཅི་ཡང་མི་གསུངས། དེ་ནས་དགེ་བཤེས་ཡང་བས་གཙོས་ཐམས་ཅད་འུབ་ཀྱིས་འོང་བས་མྱ་ངན་ལས་འདས་ཟིན། དེ་ནུབ་ཞག་བདུན་བར་དུ་ཁ་བ་ཉིན་མཚན་བར་མེད་བབས། པུར་ལ་སྐུ་ཁྲུས་གསོལ་ཆེད་ཁྲི་ཁ་ནས་ཤོད་དུ་གདན་དྲངས་པ་དང་། དེ་རྗེས་ཁྲི་སྟེང་དུ་བཞུགས་པས། པུར་ཇེ་ཡང་ཇེ་ཆུང་དུ་སོང་། སྙན་ཤལ་རིང་དུ་སོང་། ཤིང་སྡེར་འདེགས་པའི་ཚོད་དུ་ལག་པ་གཅིག་གིས་སྐུ་གདུང་འདེགས་ཐུབ་པ་བྱུང་། ཞག་བདུན་ལོན་ཀྱང་ཁ་བ་ནི་མ་ཆད་པར་ཆེར་སོང་ཅི་བྱ་བྲལ་བས་དགེ་བཤེས་འབྲོ་ལོའི་ཞལ་ནས། བླ་མ་ཆེན་པོས་ཞག་བདུན་ནས་བསྲེགས་ཤིག་གསུངས་པས་ས་དེར་ཐར་རུང་མ་ཐར་རུང་འགྲོ་དགོས། བླ་མ་ཉིད་ལ་གསོལ་བ་ཐོབ་གསུངས་པས་དཀའ་སྡུག་སྣ་ཚོགས་ཀྱིས་ཁ་བ་འབོགས་ནས་ཕྱིན། མཆོད་པ་བཤམས་ཏེ་གསོལ་བ་བཏབ་པས་སྐད་ཅིག་དེ་ཉིད་ལ་ས་སྐོར་ལིང་ཆུང་ངུ་ཙམ་ཞིག་ལ་ཁ་བ་ཆད་དེ་ཉི་མ་ཚ་ལྷང་ངེ་བྱུང་ནས་ཁ་བ་ཞུ་བས་པུར་ཁང་བརྩེགས་ཏེ་པུར་སྦྱང་བའི་གྲབས་བྱས་པས། བཙུན་ཆུང་ཨ་མོས་པུར་སྤྱི་བོར་བཏེགས་ནས། རྒྱ་གར་སྐད་སྨྲ་ཞིང་། ཌཱ་མ་རུ་དཀྲོལ་ནས་རྐང་པ་ས་ལ་རེག་ལ་མ་རེག་ཙམ་དུ་བྱས་ནས་བྱུང། པུར་ཁང་ལ་སྐོར་བ་གསུམ་བྱས་ནས་པུར་ཁང་དུ་བཞུགས་སུ་གསོལ། དེ་ནས་མེ་བཏང་མ་ཐག་རང་འབར་དུ་གྱུར་ནས་ཤིང་སྐམ་ལ་མེ་བཏང་བ་བཞིན་དུ་གྱུར། དུ་བ་ལ་འཇའ་ཚོན་དང་། གདུགས་དང་། རྒྱལ་མཚན་ཁྲ་ཤིག་གེ་བྱུང་ངོ་། །དེ་དག་བླ་མ་འགྲོ་མགོན་ཞང་ཚལ་པས་གསན་སྐབས་དཔལ་ལ་སྨྲེ་ངག་གིས་གསོལ་འདེབས་ལས། ཁྱོད་སྐུ་འཇའ་ཚོན་དབྱིངས་སུ་ཡལ་བའི་ཚེ། །གནད་གཅོད་ལ་སོགས་སྡུག་བསྔལ་ཀུན་སྤངས་ནས། །དཀྱིལ་མོ་ཀྲུང་བཅས་མཉམ་ཉིད་ངང་གཤེགས་དུས། །ཕྱོགས་བཅུའི་བྱང་ཆུབ་སེམས་དཔའ་རྣམས་དང་ནི། ལྷ་མོ་ཚོགས་ཀྱིས་རོལ་མོའི་སྒྲ་སྒྲོགས་ཤིང་། །དགྱེས་པའི་ལོངས་སྤྱོད་དུ་མས་མདུན་ནས་བསུས། །འཇའ་ཚོན་ལ་སོགས་འོད་ཀྱི་ཚོགས་དང་བཅས། །དག་པའི་ཞིང་དུ་གཤེགས་མཛད་ཁྱོད་ལ་འདུད། །འོན་ཀྱང་བདག་སོགས་ལོང་བ་ཉམ་ཐག་རྣམས། །གདམ་པའི་གནད་ཀྱིས་ཐུར་མས་མི་སེལ་བར། །འོད་གསལ་ངང་དུ་སྙིང་ནས་གཤེགས་ལགས་སམ། །ཞེས་སོགས་དང་། ཡང་དཔལ་ལ་ཡན་ལག་བདུན་པའི་བསྟོད་པ་ལས། ཁྱོད་སྐུ་དག་པའི་ཞིང་གཤེགས་ཚེ། །སྐུ་ཚེའི་དུས་མཁྱེན་སྒྱུ་མའི་པུར། །སྦྱོང་བའི་ས་ཡང་ཉིད་ཀྱིས་བཙལ། །མཐུ་ཆེན་སྐུ་རུ་བྱ་བའི་ཕྱིར། །ཁྱད་འཕགས་སྙན་ཤལ་རིང་དུ་བསྟན། །ཞག་བདུན་བར་དུ་ཁྱོད་ཀྱི་སྐུ། །ཡང་འཇམ་ཤིང་བལ་འདབ་མ་ལྟར། །པུར་ཁང་ནང་དུ་སྤྱན་དྲངས་ཚེ། །མི་ཡིས་འདེགས་པའི་ལོང་མེད་པར། །ཡེ་ཤེས་མཁའ་འགྲོའི་ལྷ་ཚོགས་ཀྱིས། །ནམ་མཁར་བཏེགས་ཏེ་པུར་ཁང་ལ། །ལན་གསུམ་སྐོར་བ་བྱས་ཏེ་བཞུགས། །དེ་ཚེ་ཁྱོད་ཀྱི་སྐུ་ཉིད་ལས། །ཤིན་ཏུ་གསལ་བའི་འཇའ་ཚོན་གྱིས། །གདུགས་དང་རྒྱལ་མཚན་བ་དན་སོགས། །མཆོད་སྤྲིན་སྣ་ཚོགས་བར་སྣང་འཁྲིགས། །ནག་པོ་ཆེན་པོ་བྱ་རོག་གདོང་། །མ་མོ་གནོད་སྦྱིན་ཤ་ཟའི་ཚོགས། །ཆོས་སྐྱོང་སྲུང་མའི་ཚོགས་རྣམས་ཀྱང་། །ཁྱོད་སྐུ་མཆོད་པའི་ཕྱིར་ལྷགས་ནས། །ཞག་བདུན་བར་དུ་བུ་ཡུག་འཚུབ། །དེ་ཚེ་ཉི་གསལ་མཐོང་ཕྱེས་ནས། །བསུར་དང་དྲི་ངའི་སྐྱོན་སྤངས་ཏེ། །ཁ་དོག་སྣ་ཚོགས་འཇའ་ཚོན་དང་། །རོལ་མོའི་སྒྲ་སོགས་མཆོད་བྱེད་ཅིང་། །གར་བྱས་དལ་ལའི་ལྷ་ཚོགས་ཀྱིས། །དགའ་བའི་མདངས་བཅས་མདུན་ནས་བསུས། །ཞེས་སོགས་གསུངས་པ་ལྟར། སྐུ་གདུང་སྦྱངས་པའི་ས་ཅུང་ཟད་འབུར་དུ་ཡོད་པ་དེར་དུས་བཟང་ལ་འཇའ་གུར་དང་། དཔའ་བོ་མཁའ་འགྲོ །ལས་མགོན་བྱ་རོག་གདོང་སོགས་ཆོས་སྐྱོང་དང་། མི་མ་ཡིན་གྱིས་མཆོད་འབུལ་དང་ཕྱག་སྐོར་བྱེད་པར་གྲགས་ལ། ཆགས་མེད་རཱ་ག་ཨ་སྱའི་གནས་ཡིག་ལས་ཀྱང་། གྲུབ་ཆེན་དཔལ་ཆེན་རྒ་ལོ་དེ། །འཇའ་ལུས་རྡོ་རྗེའི་སྐུ་བརྙེས་ཀྱང་། །གདུལ་བྱ་རྟག་འཛིན་རྫོགས་པའི་ཕྱིར། །མཛད་པ་ཐ་མ་བསྟན་པ་ཡི། །གདུང་བཞུས་མལ་གྱི་ས་འབུར་ལ། །དུས་བཟང་འཇའ་ཡི་གུར་ཕུབ་པས། །འཇའ་དེལ་མིང་དུ་ཐོགས་པ་ཡིན། །ཞེས་གསུངས་པ་བཞིན་ས་འབུར་དེའི་མིང་ལ་འཇའ་དེལ་དུ་གྲགས་སོ། །དེ་ལ་ཐུགས་ཀྱི་སློབ་མ། གཙང་ལ་སྟོད་ཡེལ་པ་སྤོས་དགའི་བླ་མ་ལམ་སྒོམ་ཞེས་པའི་གྲུབ་ཐོབ་དེ་དང་། སྐྱིད་སྨད་ཁམས་པ་ཨ་སེང་། རྨོག་ལྕོག་པ། གནམ་མཚོའི་ཕོ་སྒོམ་གྲུབ་ཆེན། བྱང་ཆུབ་སེམས་དཔའ་སྟག་སྟོན། རྗེ་དུས་གསུམ་མཁྱེན་པ། དཔལ་ཕག་མོ་གྲུ་པ། གསལ་སྟོང་ཤྭ་སྒོམ། ཞང་ཚལ་པ། ཅོ་རོ་ཆོས་རྒྱལ། ལྷོ་པ་ཆར་འབེབས་སོགས་མཁས་གྲུབ་མང་། ལྕི་རཱ་ཛ་རྫོང་འགོའི་གཡས་ལོག་བྲག་རི་རིགས་གསུམ་མགོན་པོའི་ཕོ་བྲང་བྲག་འབུར་གསུམ་ཡོད་པ། འཇམ་དབྱངས་བྲག་དམར་སེར་མདངས་ཅུང་ཟད་ཡོད་པ། སྤྱན་རས་གཟིགས་ཀྱི་བྲག་རི་དཀར་པོ་དང་། ཕྱག་རྡོར་བྲག་ལོག་རྡོ་རྗེའི་རང་བྱོན་ཡོད་པ་ནི། འབྲོག་ཆེན་ལ་ཕྱི་གངས་ར་དང་མཐུན་པ་སྟེ་འབྲི་གུང་སྐྱབས་མགོན་ཆོས་ཀྱི་བློ་གྲོས་མཆོག་གིས་ལ་ཕྱིའི་གནས་ཡིག་རབ་བྱེད་ཉུང་ངུ་རྣམ་གསལ་ལས། ཤར་རི་དཀར་པོ་འབུམ་མེ་སྤྱན་རས་གཟིགས། ནུབ་རི་སེར་པོ་འབུམ་ཡེ་མཁྱེན་རབ་འཇམ་དབྱངས། ལྷོ་རི་ནག་པོ་འབུམ་ཡེར་ཕྱག་ན་རྡོ་རྗེ་བཞུགས་པར་གསུངས་པ་དང་མཐུན་ཞིང་། སྒྲ་བསྒྱུར་མར་པ་ལོ་ཙཱས་མི་ལ་ལ། བུ་ཁྱོད་སྒྲུབ་པ་བྱེད་ན་འབྲོག་ལ་ཕྱི་གངས་ཀྱི་ར་བ་ཞེས་རིགས་གསུམ་མགོན་པོའི་ཕོ་བྲང་དེར་སོང་ལ་སྒྲུབ་པ་གྱིས་ཞེས་ལུང་བསྟན་པ་བཞིན་རིགས་གསུམ་མགོན་པོའི་ཕོ་བྲང་ལྷུན་གྱིས་གྲུབ་པ་དང་། ཕག་མོའི་རྣམ་བཤད་ཟབ་དོན་སྒོ་འབྱེད་ལས། རི་བོ་རྩེ་དང་དུར་ཁྲོད་དང་། །ཤིང་གཅིག་དྲུང་དང་ཕུག་སྟེང་དང་། །བས་མཐའ་དབེན་པའི་གནས་རྣམས་སུ། །ཞེས་པ་སྟེ། རི་བོ་ཆེན་པོའི་རྩེ་ནི་རིག་པ་འཛིན་པ་རྣམས་དང་། མཁའ་འགྲོའི་གཙོ་མོ་རྣམས་འདུ་བའི་གནས་ཞེས་གསུངས་པས། རྫོང་འགོ་ནི་བྲག་རི་རྡོ་རྗེའི་རི་བོ་འགྱིང་བ། རི་བོ་ཆེན་པོའི་རྩེར་གླིང་ཁ་ཐོག་འོག་བར་གསུམ་ཡོད་པ་ལ་རིག་པ་འཛིན་པ་དང་འཁོར་ལོ་གསུམ་གྱི་དཔའ་བོ་མཁའ་འགྲོ་རྣམས་འདུ་བའི་གནས་སུ་ཡིད་ཆེས་ལུང་གིས་ངེས་པའོ། །ཡང་ཕག་མོའི་རྣམ་བཤད་ཟབ་དོན་སྒོ་འབྱེད་ལས། དུར་ཁྲོད་ནི་བརྒྱད་པོ་ལ་སོགས་པ་རྟག་པར་དུར་ཁྲོད་དུ་གྲགས་པ་རྣམས་དང་། རོ་བཞིའི་ཚོགས་དང་ལྡན་པའི་གནས་ཀྱང་རེས་འགའ་བའི་དུར་ཁྲོད་དུ་གྲགས་པ་ཡིན་སྟེ། དེ་དག་ཏུ་འཇིག་རྟེན་མཁའ་འགྲོ་མ་རྣམས་འདུའོ། །ཞེས་གསུངས་པས་ན། གནས་མཆོག་འདིར་ཡང་། སྟེང་རྫོང་འགོ་མི་ཡི་དུར་ཁྲོད། འོག་རྫོང་འགག་ཀླུ་ཡི་དུར་ཁྲོད། བར་ཀེའུ་ཚང་ཆོས་སྐྱོང་དུར་ཁྲོད། སྒྲ་སྒྲོགས་རྔམ་པ་མི་མ་ཡིན་གྱི་དུར་ཁྲོད། ཆུ་རླུང་གཡོ་བའི་སྒྲ་ལ་ཧཱུྂ་ཕཊ་དང་། ཕཻཾ་སྒྲ་སོགས་མ་མོ་མཁའ་འགྲོའི་སྒྲ་དང་། ཌཱ་དྲིལ་རོལ་མོའི་སྒྲ་ཐོས་པ་ཡོད་དོ། །གནས་གསུམ་འདུས་པའི་ཕོ་བྲང་རཱ་ཛ་གནས་ཀྱི་རྒྱལ་པོ་ཡིན་པའི་ལུང་གི་ངེས་པ་ནི། རྗེ་མི་ལ་རང་ཡུལ་དུ་ཕེབས་ཁར། གངས་ཏི་སེ་སངས་རྒྱས་ཀྱིས་ལུང་བསྟན་པའི་འཁོར་ལོ་སྡོམ་པའི་ཕོ་བྲང་ཡིན་པས། དེ་ལ་བསྒོམ། ལ་ཕྱི་གངས་ར་ཡུལ་ཉེར་བཞི་ཡ་གྱལ་གོ་དཱ་ཝ་རི་ཡིན་པས་དེ་ལ་བསྒོམ། ཤར་ཕྱོགས་ན་གནས་ཆེན་དེ་ཝའི་ཀོ་ཊི་ཙ་རི་དང་འབྲེལ་ནས་ཡོད་དེ། ད་ལྟ་ཞལ་འབྱེད་མ་རན་མ་འོངས་པ་ན་ཁྱོད་ཀྱི་བུ་རྒྱུད་ཀྱིས་འཛིན་པ་ཞིག་འོང་བ་ཡིན། ཞེས་གསུངས་པ་ནི། གནས་གསུམ་འདུས་པའི་བདེ་མཆོག་ཕོ་བྲང་འདི་ཉིད་ཕྱོགས་དང་། མཚན་དང་། གནས་ལུགས་སྒྲུབ་བརྒྱུད་རྣམས་ཀྱི་སྒོ་ནས་གནས་འདི་ཉིད་ལུང་བསྟན་པ་གསལ་བ་ཡིན། རྒྱུད་ལས། ཡུལ་དེར་གནས་པའི་ལྷ་མོ་ནི། །བྲག་གི་ཁྱིམ་ལ་བརྟེན་ཏེ་གནས། །ཞེས་གསུངས་པ་རང་བྱུང་རྡོ་མཁར་སྙིང་གི་གཟུགས་འདྲ་བ་གསང་བའི་བྲག་ཕུག་དང་བཅས་ཡོད་པ་ནི་རྩ་རི་ཊ་དེ་བི་ཀོ་ཊཱའི་གནས་སུ་གྲུབ་པའི་རྟགས་དང་། རྒྱུད་བརྟག་གཉིས་ལས། ཤིང་གཅིག་པ་དང་དུར་ཁྲོད་དང་། །ཞེས་དང་། ངེས་བརྗོད་ལས། རི་སུལ་དང་ནི་རི་རྩེ་དང་། །ཆུ་བོ་ཆེན་པོའི་ངོགས་དག་དང་། །རྒྱ་མཚོ་་ཆེན་པོའི་འགྲམ་དག་དང་། །ཤིང་གཅིག་དང་ནི་དགེ་བའི་གནས། །ཞེས་གསུངས་པས། ཤིང་གཅིག་ནི་ནགས་ཚལ་ཆེན་པོའི་དབུས་སུ་ལྗོན་ཤིང་གཅིག་ཁོ་ན་རྒྱལ་པོའི་ཚུལ་དུ་གནས་པའམ། དགོན་དུང་ལྟ་བུར་ལྗོན་ཤིང་རྐང་གཅིག་པ་གཅིག་པོར་གནས་པའམ། ཇི་སྲིད་འདོམ་ཞེ་དགུའི་བར་རམ་རང་གྲིབ་སླེབས་པ་དེ་སྲིད་ལྗོན་ཤིང་གཞན་མེད་པ་རིས་གཅིག་པའི་ཤིང་གཞན་མེད་པ་སྟེ་ཞིང་སྐྱོང་འདུ་བའི་གནས་སོ་ཞེས་ཕག་མོའི་རྣམ་བཤད་ལས་གསལ་བ་བཞིན་རྒུ་རུ་མཁར་དམར་ལམ་འོག་ཤུག་པའི་སྡོང་པོ་དེ་ཕྱོགས་ཤིང་རིགས་གཅིག་པ་གཞན་མེད། ཕ་བོང་དང་བཅས་པ་ཤིང་གཅིག་པ་དེ་ན་ཤིང་བྷ་དྲ་ཞེས་རྩ་རི་ཊཱའི་གནས་བཤད་ནས་འབྱུང་བའི་བཟང་པོའི་ཤིང་དང་མཚུངས་པ་དེའི་འོག་ཏུ་དཔལ་ཆེན་རྒ་ལོ་བྲག་རྩེ་ནས་འཕུར་བས་དེར་བབས་པའི་ཞབས་པུས་རྗེས་གསལ་བ་དེ་ནི་ཞིང་སྐྱོང་གི་མཁའ་འགྲོ་དངོས་སུ་འདུ་གནས་ཡིན་པ་ལུང་དོན་དང་དངོས་དོན་གཉིས་ཀྱིས་ཤེས་ཐུབ་པས་མཐོང་ཆོས་སུ་ཡོད་པ་དང་། རྫོང་ཆེན་མགོར་ཆུ་མེད་པ་ལ་དཔལ་ཆེན་རྒ་ལོས་ཀླུ་གཏོར་གནང་ནས་སྒྲུབ་གཡོག་གིས་ཉེ་འཁྲིས་དེར་གཏོར་མ་བཞག་པས། དཔལ་ཆེན་པོ་རྒ་ལོ་ཙས་གཏོར་མ་ཕར་རིང་ཙམ་མཆོད་གསུངས་པས། ཁོ་ཡིས་འུར་ཐག་ལྟེབས་སུ་གཏོར་མ་བཞག་ནས་འཕངས་པས་གཏོར་རྒྱན་ས་ལ་ལྷུང་སར་ཆུ་མགོ་བྱུང་བ་རྒ་ལོའི་སྒྲུབ་ཆུར་གྲགས། གཏོར་མ་གཤམ་དུ་ལྷུང་ས་དེར་ཆུ་ལེགས་པོ་ཡོད་འདུག་པ་ཁ་དཀར་ཆུ་འགོ་ཟེར་ཞེས་ཐོས། ཡང་རྫོང་འགོ་དང་ཉེ་བ་ལྕི་ཆུའི་ནང་བྲག་གྱེན་ལང་ལིངྒ་འདྲ་བའམ། ཕྱོགས་གཞན་ནས་བལྟས་ན་རྐང་པ་བྲག་གཉིས་ཡོད་པ་འདྲ་ཞིག་ཡོད་པ་དེ་དང་། བྲག་ཕུག་སྐྱེ་གནས་དབྱིབས་རྫོང་འགོ་དང་དེའི་ཕར་ཕྱོགས་ཀྱི་བྲག་ལ་ཡང་ཡོད་པ་དང་། རྒྱབ་རི་སྙིང་དབྱིབས་བཅས་ནི། ཡུལ་དེར་གནས་པའི་ལྷ་མོ་ནི། །བྲག་གི་ཁྱིམ་ལ་བརྟེན་ཏེ་གནས། །ཞེས་དེ་བི་ཀོ་ཊའི་གནས་སུ་གྲུབ་པའི་མཚན་མ་མངོན་སུམ་དུ་མཐོང་ཆོས་སུ་ཡོད་དོ། །རྫོང་མགོའི་མདུན་གཤམ་བྲག་རི་དམར་གཏོར་འདྲ་བ་གཉིས་ཡོད་པ་ནི་ལས་མགོན་བྱ་རོག་གདོང་དང་། ཞིང་སྐྱོང་སེང་གདོང་གཉིས་ཡིན་པར་བཤད་ལ། ཆགས་མེད་ཞབས་ཀྱིས་ཞིང་སྐྱོང་ཡབ་ཡུམ་དུའང་གསུངས་པ་དང་། བྲག་འབུར་དུང་སེང་གནམ་མཆོང་འདྲ་བ་སྒྲོལ་མའི་རང་བྱོན་དང་ཡིག་འབྲུ་ཞབས་རྗེས་སོགས་ཡོད། ཡང་ལྕི་ཡི་ཆུ་བོ་དང་། རྨེ་གཞུང་གི་ཆུ་གཉིས་འདུས་ས་ནས་མར་ཙམ་སོང་ན། ལྕི་ཡི་ཆུ་བོའི་ནང་ནས་མི་མགོ་དུག་སྦྲུལ་གྱེན་ལང་འདྲ་བ་ཡོད་པའི་ས་དེར། སྦྲུལ་མདར་གྲགས་ཞེས་ཐོས། དེར་གཟའ་ཀླུ་དགེ་བསྙེན་གནས་སྲུང་གི་ཚུལ་དུ་ཡོད། གནས་ཀྱི་མདུན་སྒོ་ཤར་ཕྱོགས་རི་བོ་རྩེ་ལྔའི་ཕྱོགས་སུ་བསྟན་པས། འཕགས་པ་འཇམ་དཔལ་གྱི་སྒོ་སྟེ། སྒོ་སྲུང་ཁྲོ་ཆེན་གཤིན་རྗེ་གཤེད་ཡིན་པས་སྐུ་ལས་སྤྲོས་པའི་ཁྱུང་ཆེན་མེ་ཡི་གཤོག་པ་བརྐྱངས་ནས་ཀླུ་བདུད་ཟིལ་གྱིས་གནན་འདྲའི་རི་བོ་དང་། ལྷོ་སྒོ་རྗེ་བཙུན་སྒྲོལ་མའི་སྒོ་སྟེ། མཐོ་རིས་རྟ་ཕོ་ཞེས་པའི་བྲག་འབུར་སེངྒེ་འདྲ་བར་སྒྲོལ་མའི་སྐུར་རང་བྱོན་དུ་གསལ་ཞིང་། སྒོ་སྲུང་ཨེ་ཀ་ཛ་ཊི་ཡིན། ནུབ་སྒོ་སྤྱན་རས་གཟིགས་སྒོ་སྟེ། སྒོ་སྲུང་དབང་ཆེན་རྟ་མགྲིན་ཡིན་པས། སྤམ་མདར་ཕ་བོང་ལ་ཧྲཱིཿཡིག་རང་བྱོན་གསལ་པོ་ཡོད། བྱང་ཕྱོགས་དཔལ་ཆེན་ཧེ་རུ་ཀ་ཡི་སྒོ་སྟེ། སྒོ་སྲུང་ཁྲོ་ཆེན་བདུད་རྩི་འཁྱིལ་པ་ཡིན་པས། བྲག་ངོས་ནས་བདུད་རྩིའི་ཆུས་བརླན་པ་ཡོད། དབུས་སུ་དཔལ་ཆེན་རྒ་ལོ་དང་། ས་ཆེན་གཉིས་ཀྱི་མཆོད་གདུང་དང་། གུ་རུའི་གནས་ཆེན་བྱིན་ཕབ་མཆོད་རྟེན་བཅས་བྱིན་རླབས་ཅན་གྱི་མཆོད་རྟེན་གསུམ་ཡོད་དོ། །གྲུབ་ཆེན་ཚོགས་གཉིས་རྣམ་ཐར་ཐུགས་རྗེས་ཟློས་གར་ལས། གཏེར་ཆེན་མཆོག་གྱུར་གླིང་པ་དང་། གྲུབ་དབང་ཚོགས་གཉིས་ལྷན་རྒྱས་ཕེབས་སྐབས་ལྕི་རཱ་ས་རྫོང་མགོར་ཐུགས་སྒྲུབ་བར་ཆད་ཀུན་སེལ་སྒོ་ནས་གནས་ཆེན་བྱིན་འབེབས་མཛད་པ་དང་། ཡང་དེའི་རྗེས་གྲུབ་དབང་ཚོགས་གཉིས་རྫོང་སྒོར་ཕེབས་སྐབས་ཆིབས་ཐོག་ནས་ནམ་མཁར་གཟིགས་པས་འཇའ་སྤྲིན་ཆོས་འབྱུང་དབྱིབས་སུ་འདུག་པ་ཀུན་གྱིས་མཐོང་ཞིང་དེར་བདེ་མཆོག་ལྷན་སྐྱེས་ཡབ་ཡུམ་སྔགས་སྲུང་མ། ཞིང་སྐྱོང་བཅས་གཟིགས་འདུག་པ་དང་། སྤྱིར་རྒྱལ་བ་རྣམས་ཐབས་མཁས་གང་འདུལ་གྱིས་འགྲོ་རྣམས་ཐར་པ་དང་ཐམས་ཅད་མཁྱེན་པའི་ཞིང་སར་དབུགས་དབྱུང་མཛད་པའི་གདུལ་བྱའི་མོས་ཁམས་མཐུན་པར་ཆོས་ཀྱི་འཁོར་ལོ་བསྐོར་ཞིང་། དམན་པའི་གདུལ་བྱར་བཟོ་སྐྱེ་མཆོག་གི་སྤྲུལ་པ། ཕལ་དང་། རྒྱལ་བློན་བྱ་དང་རི་དྭགས་སྣ་ཚོགས་པའི་གཟུགས་སུ་སྤྲུལ་ཏེ་བསྟན་དང་འགྲོ་བའི་དོན་མཛད་པ་དང་། ཆེས་དམན་པའི་རྩོད་དུས་འདིར་གནས་ཀྱིས་གང་ཟག་བྱིན་གྱིས་རློབ་པའི་ཆེད་དུ་ས་རྡོ་རི་བྲག་ཆུ་ཀླུང་ལྗོན་ཤིང་སོགས་ལྷ་སྔགས་ཏིང་ངེ་འཛིན་གྱིས་རྒྱས་བཏབ་སྟེ་གྲུབ་པའི་གནས་ཀྱི་མཚན་ཉིད་ཡོན་ཏན་ཀུན་ལྡན་སོགས། མདོར་ན་སྐུ་གསུང་ཐུགས་མི་ཟད་རྒྱན་གྱི་འཁོར་ལོའི་མཛད་པ་གཞལ་བྱའི་ཡུལ་ལས་འདས་པ་སྟེ། སངས་རྒྱས་གླིང་པའི་ 1340-1396 དགོངས་འདུས་ལུང་བསྟན་བཀའ་རྒྱ་མ་ལས། ལ་ལར་སངས་རྒྱས་རྣམས་ཀྱི་སྤྲུལ་པ་ནི༔ ས་རྡོ་རི་བྲག་ལམ་འཕྲང་ལ་སོགས་སུ༔ སྐུ་གསུང་ཐུགས་ཀྱི་སྤྲུལ་པ་རང་བྱུང་འབྱོན༔ དེ་མཐོང་ཐོས་དང་གང་འབྲེལ་ངན་སོང་མེད༔ ཅེས་དང་། ཡིག་དྲུག་ལ་སོགས་རང་བྱོན་བསམ་མི་ཁྱབ༔ དེ་སོགས་རྣམ་པ་དུ་མར་སྤྲུལ་ནས་ཀྱང་༔ འགྲོ་བའི་དོན་མཛད་བསྟན་པ་རྒྱས་པར་འགྱུར༔ ཞེས་གསུངས་པས། མཛད་པ་བསམ་གྱིས་མི་ཁྱབ་པ་གཞལ་གྱི་ཡུལ་དུ་ཅི་ཕྱིར་བདོག །འོན་ཏེ་ཐ་མལ་ཚུལ་མཐོང་སུའང་ལྗོངས་འདིར་ཨོ་རྒྱན་སངས་རྒྱས་གཉིས་པ། མཁའ་འགྲོ་ཡེ་ཤེས་མཚོ་རྒྱལ། དཔལ་ཆེན་རྒ་ལོ་ཙ་སོགས་རྗེས་འབྲང་སློབ་བརྒྱུད་སྤྲུལ་པར་བཅས་པའི་གྲུབ་པའི་བསྟི་གནས་ཆེན་པོ་ཕྱི་ནང་གི་ཡོན་ཏན་དུ་མ་ལྡན་པའི་གནས་མཆོག་ཆེན་པོ་སྟེ། ལོ་ཆེན་བེ་རོ་ཙ་ནས་འབྲོང་རིའི་དཀར་ཆག་ལས། མཐའ་དམག་གདུག་པས་བོད་ཁམས་ཡོངས་ལ་ཁྱབ༔ དེ་འདྲའི་དུས་ངན་སྙིགས་མའི་མཐའ་མ་འདིར༔ རྒྱ་བོད་གནས་ཆེན་རྣམས་ཀྱི་བྱིན་རླབས་ཉམས༔ མཐའ་འཁོབ་གནས་ཕྲན་རྣམས་ནི་བྱིན་རླབས་ཆེ༔ ཞེས་གསུངས་པས། ད་ལྟའི་དུས་སུ་གནས་གསུམ་འདུས་པའི་ཡན་ལག་འདི་དག་བྱིན་རླབས་ཆེ་ཞིང་། གནས་མཆོག་འདི་ལྟ་བུ་མ་ཟད། རང་བྱོན་ཅི་རིགས་བཞུགས་པ་རྣམས་ཀྱང་རྒྱལ་བ་སྲས་དང་བཅས་པའི་ཡེ་ཤེས་ཀྱི་རང་འོད་ལས་བྱུང་བ་ཡིན་པས་དད་མོས་དག་སྣང་སྙིང་ཐག་པ་ནས་བྱས་ན་དངོས་མཇལ་དང་ཁྱད་མེད་པའི་ཕན་ཡོན་མཆིས། ཀུན་མཁྱེན་འཇིགས་མེད་གླིང་པས་མཆིམ་ཕུ་བསྟོད་པ་ལས། འདི་དག་སངས་རྒྱས་དངོས་ཀྱིས་བྱིན་བརླབས་པས། །སོ་སྐྱེའི་རབ་གནས་བེམ་པོའི་གཟུགས་བརྙན་ལ། །གསེར་གྱིས་བྱུགས་པ་བདག་ལྟའི་རིན་ཐང་རྒྱན། །འབྱོར་སྟོབས་དཔལ་དུ་སྒོམ་དང་ཆོས་མི་མཚུངས། །ཡེ་ཤེས་བདུན་དང་ལྡན་པའི་བདག་ཉིད་ཅན། །སུ་ཡི་མཐོང་རེག་སྨོན་ལམ་འདེབས་པ་དེ། །ངན་སོང་སྐྱེ་སྒོ་ཆོད་ལ་སོམ་ཉི་མེད། །འོན་ཀྱང་དབུལ་པོའི་ཁྱིམ་གྱི་གཏེར་ཁ་བཞིན། །ཡོན་ཏན་ཡོད་ལ་ཡོད་པར་མ་ཤེས་ན། །ཆུ་བུར་མིག་གིས་ལྟད་མོའི་ཚུལ་ཙམ་དུ། །མཇལ་ལ་དེ་དང་མཚུངས་པའི་བྱིན་རླབས་ལས། །མི་འབྱུང་དེ་ཕྱིར་ཡོན་ཏན་དྲན་པའི་མོད། །དད་མོས་དྲིལ་ནས་གསོལ་འདེབས་སྨོན་ལམ་རེམ། །གནས་རྟེན་འདི་དག་འབྲེལ་ཚད་དོན་ལྡན་ཡིན། །ཟབ་རྒྱའི་བརྡ་རྟགས་རྫས་གཏེར་དུ་མས་གང་། །ཞེས་དང་། འདི་ཡི་ཡོན་ཏན་སོམ་ལ་ཕྱག་སྐོར་རེམ། །ཞེས་གསུངས་པ་བཞིན་གནས་མཆོག་འདི་དག་འཁོར་བ་མ་སྟོང་གི་བར་དུ་འབྲེལ་ཚད་དོན་ལྡན་དུ་བྱིན་གྱིས་བརླབས་པ་ཡིན་པས། རང་རང་འཁོས་བསྟུན་ཕྱག་སྐོར་མཆོད་འབུལ་སོགས་དུས་ནམ་བྱས་ལ་ཆེ་ཆུང་ཇི་ནུས་ཕན་ཡོན་འབྱུང་བ་ཡིན་ནོ། །

 གནས་མཆོག་རཱ་ཛ་རྡོ་རྗེའི་རྫོང་གི་ཕན་ཡོན།

གསུམ་པ་ཐ་མར་དགེ་བ་གནས་མཆོག་རཱ་ཛ་རྡོ་རྗེའི་རྫོང་གི་ཕན་ཡོན་བསྟན་པ་ལ།

སྤྱི་དང་བྱེ་བྲག་སྐོར་བའི་ཕན་ཡོན་སྨོས་པའོ། །དང་པོ་ནི། སྤྱིར་བཟོ་བོ་མཁས་པས་གསེར་དངུལ་ཟངས་ལྕགས་སོགས་ལས་བཟོས་པའི་སྐུ་གསུང་ཐུགས་རྟེན་ལ་ཕྱག་མཆོད་བསོད་ནམས་བགྱིས་པའི་ཕན་ཡོན་བསམ་གྱིས་མི་ཁྱབ་པ་སྟེ། དམ་ཆོས་པདྨ་དཀར་པོ་ལས། ལ་ལར་དག་ནི་རིན་ཆེན་སྣ་བདུན་དང་། །ལ་ལས་དེ་བཞིན་ཟངས་དང་མཁར་བ་ལས། །བདེ་བར་གཤེགས་པ་རྣམས་ཀྱི་གཟུགས་བྱས་པ། །དེ་དག་ཐམས་ཅད་བྱང་ཆུབ་ཐོབ་པར་འགྱུར། །ཞེས་དང་། དེ་བཞིན་འཇིམ་པ་དང་ས་རྡོ་ལས་བཟོས་པའི་སྐུ་གསུང་ཐུགས་རྟེན་ལ་ཕྱག་དང་སྐོར་བ་བྱས་པའི་བསོད་ནམས་ཚད་མེད་པ་མདོ་རྒྱུད་རྣམས་ལས་གསུངས་ལ། དེ་ལས་ཀྱང་རྡོ་རྗེའི་གནས་ཆེན་འདི་རྣམས་སུས་ཀྱང་མ་བཟོས་རང་བྱུང་ལྷུན་གྱིས་གྲུབ་པའི་རྟེན་མཆོག་སྙིགས་དུས་འདིར་གནས་ཀྱི་གང་ཟག་བྱིན་གྱིས་བརླབས་པའི་གནས་ཆེན་འདི་དག་ལ་ཕལ་པ་དད་མོས་ཅན་གྱིས་ཕྱག་མཆོད་བསྐོར་བ་སོགས་བགྱིས་པའི་ཕན་ཡོན་བྱེ་བ་བརྒྱ་འགྱུར་དུ་ཆེ་བ་ལུང་དང་རིགས་པས་གྲུབ་ལ། རྣལ་འབྱོར་པ་རྣམས་ཀྱི་རྡོ་རྗེའི་བརྟུལ་ཞུགས་ཀྱི་རྟེན་འབྲེལ་བསྒྲིགས་ནུས་པ་ཡིན། གཏེར་ཆེན་སངས་རྒྱས་གླིང་པའི་ལུང་བསྟན་བཀའ་རྒྱ་མ་ལས། དེ་བཞིན་གནས་དང་གནས་ཕྲན་ལ་སོགས་དང་༔ ཡུལ་དང་ཡུལ་འདྲ་སྦས་པའི་ཡུལ་རྣམས་སུ༔ སྒྲུབ་པ་བྱས་པའི་ཡོན་ཏན་བསམ་མི་ཁྱབ༔ ཕལ་བའི་གནས་སུ་ལོ་གཅིག་སྒྲུབ་པ་བས༔ དེ་དག་རྣམས་སུ་ཞག་གཅིག་སྒྲུབ་ཐག་ཉེ༔ ཞེས་གསུངས་པ་སོགས་གཏེར་ཁ་རྣམས་ལས་མགྲིན་གཅིག་དབྱངས་གཅིག་ཏུ་གནས་ཆེན་རྣམས་ཀྱི་ཡོན་ཏན་ཚད་མེད་པར་བསྔགས་པར་མཛད་ཅིང་། མདོ་ཁམས་གནས་ཆེན་རྣམས་ཀྱི་མདོ་བྱང་ཕན་ཡོན་སྤྱི་སྡོམ་ལས་ཀྱང་༔ ཕྱག་སྐོར་བྱས་ཚད་ངན་སོང་སྐྱེ་སྒོ་གཅོད༔ བཀུར་བསྟི་བྱས་ན་མཐོ་རིས་གནས་སུ་སྐྱེ༔ ཚོགས་འཁོར་ལན་གཅིག་བསོད་ནམས་ཚོགས་ཆེན་རྫོགས༔ ཚོགས་འཁོར་ལན་གཉིས་ལས་ཀྱི་རྣམ་སྨིན་བྱང་༔ ཚོགས་འཁོར་ལན་གསུམ་ཨོ་རྒྱན་པདྨ་བདག༔ དངོས་མཉམ་རྨི་ལམ་བརྡ་ཡི་ཚུལ་དུ་མཇལ༔ ཚོགས་འཁོར་བརྒྱ་རྩས་མཁའ་སྤྱོད་གནས་སུ་སྐྱེ༔ མཆོག་ཐོབ་འདོད་ན་རྩེ་གཅིག་སྒྲུབ་ལས་འགྲུབ༔ འབྲེལ་ཚད་དོན་ལྡན་གནས་མཆོག་ཨེ་མ་ཧོ༔ ཞེས་གསུངས་སོ། །

གཉིས་པ་བྱེ་བྲག་ལྕི་རཱ་ཛ་རྡོ་རྗེའི་རྫོང་འདི་ཉིད་ལ་བསོད་ནམས་བསགས་པའི་ཕན་ཡོན་ནི། འདུལ་བ་ལུང་གཞི་ལས། མཁས་པ་གང་ཞིག་རབ་ཏུ་སེམས་དད་པས། །སངས་རྒྱས་མཆོད་རྟེན་ལ་ནི་གོམ་འདོར་ན། །འཛམ་བུ་ཆུ་བོ་གསེར་གྱི་སྲང་ཚད་ནི། །སྟོང་ཕྲག་བརྒྱ་ཡང་དེ་དང་དོ་མཉམ་མིན། །ཞེས་གང་ཞིག་དད་པའི་སེམས་ཀྱིས་མཆོད་རྟེན་ལ་སྐོར་བ་བྱ་བའི་བསམ་པས་གོམ་པ་གཅིག་འདོར་བའི་ཕན་ཡོན་གསེར་སྲང་སྟོང་ཕྲག་བརྒྱ་སྦྱིན་པ་བས་ཀྱང་ཆེ་བར་གསུངས་ལ། དེ་ལྟར་སངས་རྒྱས་ཀྱི་གདུང་བཞུགས་པའི་མཆོད་རྟེན་ལ་ཡིད་དད་གུས་བསྐྱེད་པ་ཙམ་གྱི་ཕན་ཡོན་ཡང་དེ་ལྟ་ན། འདིར་བཅོམ་ལྡན་འདས་དཔལ་ཧེ་རུ་ཀ་འཁོར་ལོ་བདེ་མཆོག་ཡེ་ཤེས་སྐུ་དངོས་སུ་བཞུགས་པའི་ཐོག །དཔལ་ཆེན་རྒ་ལོ་ཙ་དང་། ས་ཆེན་ཀུན་དགའ་སྙིང་པོའི་མཆོད་རྟེན་ལ། སངས་རྒྱས་ཀྱི་རིང་བསྲེལ། བྱང་སེམས་ཀྱི་གདུང་རིང་བསྲེལ་རྣམ་ལྔས་གཏམས་པ་བཞུགས་པས་ན། གོང་གི་ཕན་ཡོན་དེ་དག་ལས་ཀྱང་ལྷག་པར་ཡོད་པ་གདོན་མི་ཟ་བ་ཞིག་སྟེ། ཧེ་རུ་ངེས་པ་བརྗོད་པའི་རྣལ་འབྱོར་ཆེན་མོའི་རྒྱུད་ལས། དཔེར་ན་མར་གྱིས་གང་བའི་སྣོད། །མེ་ཡི་དབུས་སུ་བཞག་ནས་ནི། །མར་སར་སྟེང་ནས་ཞུ་འགྱུར་ཞིང་། །སྣོད་ཀྱི་དྲི་མ་འཇིག་པར་འགྱུར། །དེ་བཞིན་ཤྲཱི་ཧེ་རུ་ཀའི། །མཚན་གྱིས་སྡིག་པ་འཇིག་པར་འགྱུར། །ཞེས་གསུངས་པས། བདེ་མཆོག་གི་མཚན་ཙམ་གྱིས་ཕན་ཡོན་དེ་ལྟར་ན། ཡེ་ཤེས་པ་བཞུགས་པའི་གནས་ལ་ཕན་ཡོན་བསམ་གྱིས་མི་ཁྱབ་པ་དང་། ཙཱ་རིའི་གནས་ཀྱི་ཕན་ཡོན་ལའང་། བདེ་མཆོག་འདུས་པའི་ཕོ་བྲང་ཡིན། །དད་མོས་སྐོར་བ་བྱེད་པ་རྣམས། །ཕྱི་མ་བདེ་ཆེན་ཞིང་ཁམས་སུ། །འོད་དཔག་མེད་པའི་སྤྱན་སྔར་སྐྱེ། །ཞེས་དང་། གངས་རིའི་ཕན་ཡོན་ལའང་། སྐོར་བ་ལན་གཅིག་སྐོར་གྱུར་ན། །སྐྱེ་བ་གཅིག་གི་སྒྲིབ་པ་དག །དེ་བཞིན་རིམ་པ་བཅུ་སྐོར་ན། །བསྐལ་པ་གཅིག་གི་སྒྲིབ་པ་དག །དེ་བཞིན་བརྒྱ་རྩ་སོང་གྱུར་ན། །རྟགས་བཅུ་ཡོན་ཏན་བརྒྱད་རྫོགས་ནས། །ཚེ་གཅིག་སངས་རྒྱས་ཐོབ་པར་འགྱུར། །ཞེས་སོགས་མདོར་ན་བདེ་མཆོག་གནས་ཀྱི་ཕན་ཡོན་ཇི་ལྟ་བ་ཡོད་པ་ནི་སོམ་ཉི་མི་དགོས་པ་མདོ་རྒྱུད་ལུང་གིས་ངེས་པ་དང་། གཙོ་བོ་སོ་སོའི་དད་དམ་དང་ཀུན་སློང་ལ་རག་ལས་པ་ནི། བྲག་དཀར་པོའི་གནས་ཡིག་རྒྱ་མཚོའི་སྤྲིན་ཕུང་ལས། དེ་ལྟར་རྒྱ་གར་རྒྱ་ནག་ཁམས་འཇང་དང་། །ཀོང་ཡུལ་ལ་སོགས་པད་འབྱུང་གདུལ་བྱའི་ཞིང་། །གནས་ཆེན་ཁྲི་དང་གནས་ཕྲན་སྟོང་ལ་སོགས། །ངོ་མཚར་བསམ་ཡས་རྒྱལ་བས་གསུངས་ལགས་ཀྱང་། །བྱིན་རླབས་ཆེ་ཆུང་རང་གི་སེམས་ལ་འདུས། །རང་སྣང་མ་དག་དད་མོས་མེད་གྱུར་ན། །ཀུན་ནས་ཀུན་ཀྱང་ས་རྡོའི་རང་བཞིན་མཐོང་། །རྩ་རི་ཞེས་ཀྱང་ཤིང་རོང་ལུང་སྟོང་མཐོང་། །ཞེས་དང་། དད་མོས་དག་སྣང་སྙིང་ནས་ཡོད་གྱུར་ན། །རྡོ་ལ་ཇོ་བོ་ཁྱི་སོར་རིང་བསྲེལ་དཔེ། །དེ་བས་ལྷག་པའི་གནས་མཆོག་ཁྱད་པར་ཅན། །འདི་འདྲ་རྣམས་ལ་སྐོར་བ་བརྒྱ་ཐོན་ན། །སྡིག་ཅན་ཡིན་ཡང་མི་ལུས་དོན་ལྡན་ཐོབ། །སྐལ་བཟང་རྣམས་ནི་དེ་ལྟར་རིག་འཛིན་ཐོབ། །ཞེས་གསུངས་པ་དང་། དཔལ་ཆེན་པོ་རྒ་ལོ་ཙཱས། དང་པོ་གཞན་ཕན་བྱང་ཆུབ་མཆོག་ཏུ་ཐུགས་བསྐྱེད། བར་དུ་རྒྱ་གར་རྡོ་རྗེ་གདན། ན་ལནྜ། གྷོ་ས་ཀྲ་མ། འཇིགས་རུང་དུར་ཁྲོད། བསིལ་བའི་ཚལ་སོགས་འཕགས་བོད་དབེན་རི་གནས་ཆེན་གངས་བྲག་རྣམས་སུ་དཀའ་བ་དཔག་མེད་སྤྱད། རྗེ་མི་ལ་རས་པས། ང་སྒོམ་ཆེན་གྲོང་ཡུལ་དུ་འཆི་བ་རྒྱལ་པོ་དམངས་ཁྱིམ་དུ་འཆི་བ་འདྲ་བས། ཆུ་དབར་དུ་དུར་ས་སྙོག་ཏུ་འགྲོ་གསུངས་ནས་ཕེབས་པ་ཇི་ལྟ་བ་བཞིན། ཐ་མ་ལྕི་རཱ་ཛ་རྡོ་རྗེའི་རྫོང་དབེན་པའི་རི་བོའི་རྩེར་སྐུ་གདུང་འཇོག་པར་མཛད་པའི་གནས་འདིར་མ་འོངས་རྗེས་འཇུག་གང་ཟག་རྣམས་ཀྱིས་ལོ་རེ་ཚོགས་འཁོར་རེ་བྱ་ཐུབ་ན། དཔལ་ཆེན་པོ་རྒ་ལོའི་ཆོས་ཕྱིར་ཐུགས་བསྐྱེད་དཀའ་ཐུབ་མཛད་པའི་བསོད་ནམས་དཔག་མེད་ཡོད་པ་དང་། དེ་ལ་འཇུག་ཅིང་བསྐུལ་བ་ལ་ཕན་ཡོན་དཔག་ཏུ་མེད་པ་དང་། དེ་ཡི་རྣམ་ཐར་ཐོས་པ་ལ་བྱིན་རླབས་དཔག་ཏུ་མེད་པས། འགྲོ་ལ་ཕན་བདེ་འབྱུང་ཤིང་བསྟན་པ་རྒྱས་པའི་རྟེན་འབྲེལ་ཡོད་པས་ཅིས་ཀྱང་འབད་པར་འཚལ། དེ་ལྟར་ཚོགས་མཆོད་ཕྱག་སྐོར་བྱས་ན་ཕན་ཡོན་དེ་དག་རང་རང་མོས་དད་ཉེར་ལེན་སྐལ་པའི་ཁྱད་པར་དང་མཚུངས་ལྡན་དུ་ཐོབ་པར་འགྱུར་བ་ཡིན། རྒོད་ལྡེམ་མ་འོངས་ལུང་བྱང་ཐེམ་བྱང་བདུན་པར། ཨོ་རྒྱན་ཆེན་པོ་པད་འབྱུང་ངས༔ ས་རོང་བཙན་པོའི་ཡུལ་ཕྲན་རྣམས༔ ས་བཏུལ་བྱིན་རླབས་གཏེར་ཆེན་སྦས༔ བསྒོ་བ་སྒོ་སྲུང་བཀའ་ཉན་བསྐོས༔ དེ་ཕྱིར་སྦས་པའི་ཡུལ་ཀུན་ན༔ སྒྲུབ་གནས་རེ་དང་གནས་ཆེན་རེ༔ བཀའ་བཏགས་ཡིན་པས་བཞག་པར་བྱ༔ ང་ཡི་བྱིན་རླབས་སྒྲུབ་གནས་སུ༔ ཕ་ཤུལ་བུ་ཡིས་འཛིན་པ་ལྟར༔ ཐེ་ཚོམ་མེད་པར་འཛིན་དུ་བཞུག༔ སྐྱེ་བ་འདི་ཡི་ཕྱི་མ་ལ༔ ང་དང་འཕྲད་པར་ཐེ་ཚོམ་མེད༔ ཅེས་གསུངས་པས། སྐོར་བ་དང་ཚོགས་འཁོར་ཚད་ལྡན་གཅིག་གིས་ཁམས་དྲུག་ལྡན་གྱི་རྟེན་བཟང་སྨིན་གྲོལ་གཉིས་མཐར་ཕྱིན་ནས་ཚེ་ལུས་གཅིག་ལ་འཚང་རྒྱ་བའི་རྟེན་འབྲེལ་ལྷུན་གྲུབ་ཏུ་བསྒྲིགས་ནུས་པ་ཡིན་ནོ། །གསུམ་པ་སྐོར་བའི་ཕན་ཡོན་ནི། མཁས་གྲུབ་རཱ་ག་ཨ་སྱའི་གནས་ཡིག་ཏུ། བདེ་མཆོག་མིར་སྤྲུལ་རྒ་ལོ་ཡི། །སྐུ་གདུང་མཆོད་རྟེན་འཛམ་གླིང་རྒྱན། །འདི་ལ་ཕྱག་དང་སྐོར་བ་དང་། །ཞིག་གསོ་མཆོད་པ་སུས་བྱས་པ། །ངན་སོང་སྐྱེ་སྒོ་ཆོད་ནས་ཀྱང་། །མཐར་ཐུག་བྱང་ཆུབ་གོ་འཕང་ཐོབ། །ཅི་ཕྱིར་ཞེ་ན་ཤཱཀ་ཐུབ་ཀྱིས། །སྐོར་བའི་ཚིགས་བཅད་མདོ་སྡེ་ལས། །མཆོད་རྟེན་སྐོར་བ་བྱས་པ་ཡིས། །ཕན་ཡོན་བསྐལ་པ་བྱེ་བར་ཡང་། །བརྗོད་པར་ནུས་པ་མིན་གསུངས་ཤིང་། །འཛམ་བུ་ཆུ་གསེར་སྲང་ཆེན་གྱིས། །དེ་ལས་སྐོར་བ་གཅིག་དགའ་གསུངས། །ལུང་བསྟན་ཆེན་མོ་བཀའ་རྒྱ་དང་། །གུ་རུའི་རྣམ་ཐར་གསེར་ཕྲེང་ལས། །པདྨ་འབྱུང་གནས་བྱིན་བརླབས་པའི། །གནས་ཆེན་གནས་ཕྲན་ཐམས་ཅད་དུ། །འབྲེལ་ཐོགས་ཐར་པའི་ལམ་སྣ་ཟིན། །གཞན་དུ་ལོ་གཅིག་སྒྲུབ་པ་ལས། །འདི་རུ་ཞག་གཅིག་དགའ་བར་གསུངས། །དེ་ཕྱིར་སུམ་བརྒྱ་དྲུག་ཅུའི་འགྱུར། །ཡོད་ཕྱིར་དེ་ཡི་འགྱུར་བརྩིས་ན། །འདི་རུ་སྐོར་བ་གཅིག་བྱས་ན། །སྐོར་བ་སུམ་བརྒྱ་དྲུག་ཅུ་འགྱུར། །ཞེས་དེ་བཞིན་ཕྱག་མཆོད་ཚོགས་འཁོར་སོགས་འགྱུར་བར་གསུངས་པ་དང་། གཏེར་ཆེན་མཆོག་གྱུར་གླིང་པས། དབུས་རཱ་ཛ་རྡོ་རྗེའི་རྫོང་ཆེན་དེ་གནས་གསུམ་གྱི་དཔའ་བོ་མཁའ་འགྲོ་དངོས་སུ་འདུ་བའི་ཚེས་བཅུ་སོགས་དུས་ཆེན་རྣམས་སུ་ཚོགས་དང་མཆོད་པ་མར་མེ་ཕྱག་སྐོར་སོགས་དགེ་རྩ་གང་བྱས་སྟོང་ཕྲག་དུ་འགྱུར་བ་དང་། ཡུལ་ཕྱོགས་ཀུན་ཏུ་མི་ཕྱུགས་ནད་དང་མཚོན་དང་། མུ་གེའི་བསྐལ་ངན་ཐམས་ཅད་ཞི་ནས་རྫོགས་ལྡན་དཔལ་ལ་སྤྱོད་པར་གསུངས་པ་དང་། ཁྱད་པར་ལོ་དུས་ནི། འདི་ཉིད་གནས་གསུམ་འདུས་པའི་ཕོ་བྲང་རཱ་ཛ་རྡོ་རྗེའི་རྫོང་ཡིན་པས་རྟ་ལུག་སྤྲེལ་གསུམ་ལོ་དང་། ཁྱད་པར་སྤྲེལ་ལོ་སྤྲེལ་ཟླ་ཞེས་བོད་ཟླ་དྲུག་པའི་ཚེས་བཞི་དང་། བཅུ་དང་། བཅོ་ལྔ་སོགས་ལ་འགྱུར་ཆེ་བ་ཡིན་ནོ། །གུ་རུ་ཡབ་ཡུམ་དཔལ་ཆེན་རྒ་ལོ་སོགས། །དམ་པ་དུ་མས་བསྟེན་པའི་གནས་ཀྱི་མཆོག །མཐོང་བས་ཉམས་དགའ་སྣང་བ་བསྒྱུར་ནུས་པའི། །རང་བྱུང་ལྷུན་གྲུབ་རཱ་ཛ་རྡོ་རྗེའི་རྫོང་། །རང་གི་མི་ཤེས་གཞན་ལ་སྟོན་པའི་མིག །མི་ལྡན་བདག་འདྲས་ངལ་བ་དོན་མེད་ཀྱང་། །དམ་པའི་མཛད་པ་ཐོས་པས་འགྲོ་རྒྱུད་ལ། །ཐར་པའི་ས་བོན་འཇོག་པར་བྱ་བའི་ཕྱིར། །བྲག་དཀར་རི་ཚོམ་བསྟར་བའི་རྩེ་མོ་དེར། །མདོ་ཁམས་ཡུལ་གྱི་ལོ་ཙཱ་ཆེན་པོ་དེས། །མཛད་པ་རྗེས་དྲན་ལྕི་ལྗོངས་བཀྲ་ཤིས་ཀྱི། །མཛེས་རྒྱན་གནས་མཆོག་རྡོ་རྗེའི་རྫོང་ཆེན་འདི། །གནས་ལུགས་རང་ཞལ་མཇལ་བའི་རྣལ་འབྱོར་ཀུན། །འོད་གསལ་ཕྱག་ཆེན་བོག་འདོན་བསྒོམ་པའི་གནས། །ཕུང་པོ་གཟན་དུ་བསྐྱུར་བའི་བྱ་བཏང་ཀུན། །རོ་བསྙོམ་བརྟུལ་ཞུགས་སྤྱོད་པ་སྐྱོང་བའི་གནས། །དད་བརྩོན་ཤེས་རབ་ལྡན་པའི་སྐལ་ལྡན་རྣམས། །ཚོགས་འཁོར་སྐོར་བའི་གནས་སུ་འདི་ཉིད་བཟང་། །དམ་ཚིག་ཉམས་ཆགས་བསྐང་ཞིང་བར་ཆད་སེལ། །མཐའ་རྟེན་བསྔོ་སྨོན་བཟང་པོའི་རྒྱ་ཡིས་ཐོབ། །མདོ་རྒྱུད་ནས་གསུངས་ཡོན་ཏན་འདི་ལ་ཚང་། །གནས་འདིར་སླེབས་པ་ཙམ་གྱིས་སྣང་བ་འགྱུར། །ཚེ་རབས་བག་ཆགས་བྱང་ཞིང་མོས་གུས་འབར། །གནས་མཆོག་འདི་ནི་དོན་བརྒྱུད་བསྟན་འཛིན་གླིང་། །ཆགས་མེད་ཞེན་བྲལ་དབེན་པར་དགྱེས་པ་དག །དོན་དམ་རང་ངོ་སྐྱོང་ལ་བརྩོན་པར་མཛོད། །བརྒྱུད་པ་ཆུ་བོ་སུམ་སྒྲིལ་གདམས་ངག་མཆོག །བདེ་མཆོག་སྙན་རྒྱུད་སྒོམ་ས་དེ་རུ་གདའ། །ཨེ་མ་ངོ་མཚར་ཆེ་བའི་གནས་ཀྱི་མཆོག །འཁོར་ལོ་སྡོམ་པ་དཔལ་ཆེན་རྒ་ལོ་ཙཱས། །བྱིན་རླབས་མཛད་པ་བསམ་ཤིང་སྙིང་ནས་དྲན། །ལས་ངན་དྲེད་པོའི་བློ་སྣ་ཆོས་ལ་སྒྱུར། །དེ་ཡང་རང་རེའི་ལྕི་ཡི་ཡུལ་ལྗོངས་འདིར་སྤྱིར་དཔལ་འཁོར་ལོ་སྡོམ་པའི་གནས་ཆེན། ཁྱད་པར་དུ་ལོ་ཙཱ་བ་ཆེན་པོ་འདི་འདྲ་བ་བྱོན་ནས་མཛད་པ་བསྐྱངས་ཤིང་མཆོད་གདུང་འཛམ་གླིང་རྒྱན་གཅིག་རྣམ་གཉིས་བཞུགས་ནའང་། གནས་ཞིག་ཡིན་རབས་རེད་ཟེར་བའི་ངག་སྒྲོས་ཙམ་ལས་སྣང་མེད་དུ་བོར་བའི་བཟོ་འདྲར་གྱུར་ན་ཤིན་ཏུ་ཕངས་ཤིང་། ལར་མ་དག་པའི་སྣང་ངོར་ས་རྡོ་རི་བྲག་གི་རྣམ་པ་ལ་སེམས་མ་དག་པའི་ཐོག་སེམས་བྱུང་མ་དག་པའི་སྣོན་མ་བརྒྱབས་ནས་སྔ་མོ་ནས་རི་བྲག་ས་རྡོ་འདི་འདྲ་ཡོད་པ་ལ་སྙམ་པའི་དད་པ་དང་མོས་གུས་མེད་པར་སྙོམ་ལས་རང་གར་བོར་བའི་བཟོ་འདྲར་འགྱུར་བས་ན་གནས་ཀྱི་ཡིན་ལུགས་ངོ་སྤྲོད་བྱ་རྒྱུ་གལ་ཆེན་ཡིན་པ་དང་། ངོ་སྤྲོད་མ་བྱས་ན་གནས་ཇི་འདྲ་ཡིན་མིན་མི་ཤེས། དེ་མ་ཤེས་ན་གནས་ལ་ཡིད་མི་ཆེས། ཡིད་མ་ཆེས་ན་དྭངས་བ་མི་འདྲེན། དེ་མ་དྲངས་ན་དད་མོས་ཕྱག་མཆོད་བཀུར་བསྟི་མི་བྱེད། དེ་མ་བྱས་ན་ཚོགས་བསགས་སྒྲིབ་སྦྱང་མི་འགྱུར་བར་ལས་ངན་གསོག་ཅིང་། གཞན་ལ་མེད་པའི་གནས་དང་མཆོད་གདུང་འདི་དག་གི་མཚན་སྙན་དང་ཕྲིན་ལས་བག་ལ་ཞ་བར་འགྱུར་བས། དེང་དུས་འདིར་དད་པས་ཕོངས་པའི་དྲེགས་ལྡན་སྟོབས་དབང་གསེར་གྱི་དྲྭ་བས་གདོང་གཡོག་པའི་གཉིས་འཐུང་ཁེངས་ལྡན་ཕལ་གྱི་རྗེས་སུ་འབྲང་བར་མི་འགྱུར་བའི་ཕྱིར་དང་། དཔལ་ཆེན་པོ་རྒ་ལོ་ཙཱ་བའི་ཕྲིན་ལས་རྒྱ་མཚོའི་འགྲོ་དོན་འཕྲོ་མཐུད་པའི་ཕྱིར་དང་། རྒྱལ་དང་རྒྱལ་སྲས་ལོ་ཙཱ་བའི་མཛད་པ་རྗེས་དྲན་ཐར་པའི་ས་བོན་འཇོག་ཅིང་བསྟན་པ་དར་རྒྱས་ཡུན་དུ་གནས་པའི་ཕྱིར་ངལ་འབད་བྱས་པའོ། །འཕགས་བོད་པཎ་གྲུབ་རྣམས་ཀྱི་གཙུག་གི་རྒྱན། །དཔལ་ཆེན་རྒ་ལོ་གཞོན་ནུ་དཔལ་དེ་ཉིད། །ད་ལྟ་མངོན་སུམ་བཞུགས་ན་དགའ་བ་ལ། །དེང་སང་ལྷན་གཅིག་འཛོམས་ན་སྐྱིད་པ་ལ། །ཆོས་རྣམས་ཐམས་ཅད་རྟེན་ཅིང་འབྲེལ་འབྱུང་སྟེ། །དངོས་མཚན་རང་གར་གྲུབ་པ་མ་དམིགས་པས། །ཐམས་ཅད་རང་སེམས་གཅིག་པུའི་ཆོ་འཕྲུལ་ལ། །རྟག་བརྟན་ཐེར་ཟུག་རློམ་པ་འཁྲུལ་པ་སྟེ། །དེ་ཕྱིར་འདི་ཡང་གདུལ་བྱ་དྲང་བ་ཙམ། །གཟའ་གཏད་སྤྲོས་པ་བྲལ་བའི་རིག་པ་དེ། །སྣང་ཡུལ་ཕྱིར་འབྲང་སྐྱོ་བ་མ་ཡིན་ཏེ། །རྗེས་ཐོབ་སྒྱུ་མའི་རྩལ་སྦྱོང་བྲིས་པའི་གཏམ། །གནས་བཤད་མདོངས་མཐའི་འཛུམ་གར་གསར་པ་ཤར། །སོ་སྐྱེས་དབང་གིས་འགལ་འཁྲུལ་ཡོད་ངེས་པ། །བདག་གི་སྐྱོན་ཡིན་ལེགས་པའི་ཆ་མཆིས་ན། །དཔལ་མགོན་བླ་མའི་བཀའ་དྲིན་ཁོ་ན་ལས། །གཞན་མིན་འདི་བྲིས་དགེ་བ་གང་མཆིས་དེས། །ཡངས་པའི་དགོན་སྡེ་ཕན་ཚུན་ཐུགས་མཐུན་ཅིང་། །བོད་རིགས་སྤུན་ཟླ་ཕྱོགས་འཁྱེར་རྩོད་མེད་མཐུན། །གོང་བུ་གཅིག་སྒྲིལ་རང་སྟོབས་སྤེལ་བཞིན་དུ། །རིག་གཞུང་དཔལ་འཕེལ་བསྟན་དགོན་དར་རྒྱས་ཤོག །མཐར་ཐུག་སྲིད་པར་ཞེན་པའི་འགྲོ་བ་ཀུན། །ཐབས་མཁས་ཐུགས་རྗེའི་མཛད་པ་ཕྲིན་ལས་མཐུས། །ཐར་པ་ཆེན་པོའི་ཕོ་བྲང་ཉམས་དགའ་བར། །འགྲོ་ཀུན་འདྲེན་པའི་དེད་དཔོན་ཉིད་གྱུར་ཅིག །སརྦ་མངྒ་ལཾ། །དཔལ་ཆེན་པོའི་སྐྱེས་ཕྲེང་དུ་ཁས་འཆེས་པའི་འབྲི་གུང་ལམ་མཁྱེན་པའི་མཚན་གྱིས་བྱིན་གྱིས་བརླབས་པ་འབྲོང་བན་རཱ་ཛས་ཆུ་འབྲུག་དབོ་ཟླའི་དམར་ཕྱོགས་ཚེས་བཅུ་འཕྲོད་སྦྱོར་དགེ་བར་གྲུབ་པ་འབྲེལ་ཚད་དོན་ལྡན་འགྲོ་ཕན་རྣམ་མཁྱེན་གོ་འཕང་ཐོབ་པའི་རྒྱུར་གྱུར་ཅིག །བཀྲ་ཤིས།

**༈ ཕྱོགས་སྒྲིག་པ།**

མཁན་པོ་བསྟན་འཛིན་ཉི་མ།

**སྐྱར་ཞུ་པ།**

མཁན་པོ་ཉི་མ་རྒྱལ་མཚན།

སློབ་སྤྱི་རྒན་ཚེ་ལོ།

**པར་རྩ་མཛུབ་བྲིས་པ།**

མཁན་པོ་ཐུབ་བསྟན་ཡེ་ཤེས།

མཁན་པོ་བསྟན་འཛིན་ཉི་མ།

མགོན་འཕེན་ཚུལ་ཁྲིམས།